
BAŽNYČIA 
IR PASAULIS 


BAŽNYTINIO GYVENIMO KAITA 
PO Ii VATIKANO SUSIRINKIMO 


Kritinis skerspjūvis 


„Adorate Dominum in ornatu sacro“. 
Ps 95, 9 


60-ties metų savo veiklos sukaktį mininčiai 


ATEITININKIJAI 
kaip ženklą gilios padėkos už dvasinį brendimą 
jos prieglobstyje skiria 


Autorius 


„Nolite mirari, tratres, si odit vos mundus“. 
4 Jn 3, 13 


PRATARTIS 


Jau senokai šios knygelės autoriui norėjosi pasisakyti 
dabartinių Bažnyčios pakaitų bei sąjūdžių reikalu. Tačiau 
ligūsta jo padėtis ilgai tramdė šį norą; be to, nebuvo nė 
aiškios paskatos, kad kas domėtųsi šiuo pasisakymu. Ta- 
čiau 1969 m. pavasarį autorius gavo iš kun. dr. Prano 
Gaidos, „Tėviškės žiburių“ (Toronte) redaktorius, laišką, 
kuriame buvo prašoma atsakyti į klausimą: „Katalikų 
Bažnyčioje ir apskritai krikščionijoje po ilgos stagnaci- 
jos prasidėjo intensyvus įvairių krypčių judėjimas, kai 
kur net įtampa. Kaip vertinate šiuos reiškinius? Ar tai 
krikščionijos silpnėjimo ženklai, ar struktūriniai pasi- 
keitimai, vedą stiprėjimo linkme?“ Užuot kasdieniškai 
atsakęs „Ir taip — ir taip“, autorius išvystė savas pa- 
žiūras kiek platėliau: jos buvo paskelbtos „Tėviškės ži- 
turiuose“ 1970 m. nr. 6—17. 

Vakarų Europos lietuvių vysk. A. Deksniui įsteigus 
Bad Viorishofene (Vokietijoje) Spaudos centrą, jo di- 
rektorius kun. dr. Petras Celiešius panūdo minėtą straips- 
nį išleisti atskira knygele. Tai buvo autoriui proga „Tė- 
viškės žiburiuose“ keltas mintis dar sykį persvarstyti, 
išvystyti, patobulinti, papildyti ir aprūpinti reikalingais 
šaltinių bei literatūros nurodymais, pakeičiant ir senąjį 
pavadinimą („Bažnyčios tragika“), kuris galėjo ne vie- 
nam įtaigoti mintį, esą Bažnyčia esanti valdoma ne Vieš- 
paties Apvaizdos, o kažkokio likimo, nepaliekančio jo- 
kios išeities. Autoriui atrodė, kad pavadinimas ,„Baž- 
nyčia ir pasaulis" geriau išreiškia aną dabar visų mūsų 
taip aiškiai jaučiamą vidinę įtampą, nes ši įtampa kaip 
tik ir kyla iš Bažnyčios santykių su pasauliu. Taip tad 
gimė ir išaugo ši knygelė. 

Jos turinį sudaro Bažnyčios padėties po II Vatikano 
susirinkimo apibūdinimas jos visumoje; apibūdinimas, 
kurio religinėje mūsų Hteratūroje dar neturime. Tiesa, 
mūsų spaudoje yra nemaža rašoma atskirais dabarties 

klausimais — teigiamai ir neigiamai, — bet vis dar stin- 
ga kritinio visumos skerspjūvio, kuris atskleistų bend- 
rus dabartinių pakaitų bruožus ir juos atidžiau pasvars- 
tytų. Ši knygelė kaip tik ir norėtų užpildyti tebesančią 
spragą. 

Savo rašinį autorius skiria visiems mąstantiems bei 
susirūpinusiems tikintiesiems, pirmoje eilėje tačiau Aiei- 
tininkijai, kuri dabar mini 60-ties metų savo veiklos 
sukaktį ir todėl savaime susitelkia savų uždavinių aki- 
vaizdoje. Ateitininkai yra gimę kaip atoveika gamta- 
moksliniam materializmui bei ateizmui, Jų dėmesys tada 
buvo nukreiptas į pasaulį, kurio sklaida turėjo parodyti, 
kad nei materializmas, nei ateizmas negali būti patei- 
sinti kritinio proto šviesoje. Bet ar nėra atėjęs laikas 
šį žvilgsnį atsukti į Bažnyčią, dabar grasomą antropo- 
loginio aieizmo? Ar nebūtų ateitininkų uždavinys paro- 
dyti, kad žmogaus sklaida taip lygiai atremia antropo- 
loginį ateizmą, kaip kadaise pasaulio sklaida atrėmė 
kosmologinį ateizmą? — Tai mintis, kurią autorius, kvie- 
čiamas Ateitininkų federacijos vado dr. Justino Pikūno, 
būtų dėstęs Čikagos kongrese, jei būtų buvę įmanoma 
jam atvykti. Deja, liga jį padarė jau sėslų. Todėl, užuot 
skaitęs paskaitą, jis įteikia plačiau išvystytas savo mintis 
šios knygelės pavidalu visiems ateitininkams kaip ne- 
iširusios vienybės ir nenutrūkusio bičiuliškumo ženklą. 


Antanas Maceina 
Mūnster/Westf., 
1970 m. birželio 29 — 
Petro ir Povilo šventės — dieną 


Pirmas skyrius 


PRIEŠINGYBIŲ PROVERŽA 
BAŽNYČIOJE 


Paklusdamas „širdies gelmėse lyg iš aukšto kilusiam 
balsui“ !, pop. Jonas XXIII džiugia viltimi ir dideliu pa- 
sitikėjimu šaukė II visuotinį Vatikano susirinkimą. Jis 
regėjo, iš vienos pusės, „visiškai pasikeitusį žmonijos 
istorijos veidą“, iš kitos — taip pat „labai pasikeitusią 
bei patobulėjusią Bažnyčią“; jis žvelgė „į pilną gyvas- 
tingumo Bažnyčią“, spindinčią „šventumo grožiu“ 
(HI, 16), todėl teisingai manė, kad „jau yra pribrendęs 
laikas" duoti ne tik katalikams, bet „ir visai žmonių 
šeimai" dovaną naujo Susirinkimo pavidalu (II, 17). 
Šio Susirinkimo nutarimai turį nuskaidrinti „žmonių šir- 
dis“, sustiprinti jas „krikščioniškosios išminties šviesa“ 
ir persunkti ligi gelmių visas jų „veikimo sritis“ (III, 19). 
Svarbiausias tačiau jo „rūpestis — sėkmingiau išsaugoti 
ir paskleisti krikščioniškosios doktrinos Jobį“ (III, 29). 
Popiežius jautė, kad į šį Susirinkimą „yra nukreiptos ne 
tik tautų akys“, bet kad į jį „yra sudėta ir viso pasau- 
lio viltis“ (III, 35); kitaip tariant, kad jis yra ne tik 
smalsumo, bet ir troškimo dalykas. Ir iš tikro, jau vien 
tai, kad beveik visa krikščionija siuntė į Romą savo ste- 
bėtojų, kad pasaulio spauda atidžiai sekė Susirinkimo 
eigą, kad jo svarstomi klausimai jaudino kiekvieną 
giliau mąstantį tikintįjį, — jau tai patvirtina Jono XXIII 
įžvalgą ir lūkesčius. II Vatikano susirinkimas buvo giedri 
prošvaistė Katalikų Bažnyčios padangėje. 

Bet praėjo vos keleri metai (Susirinkimas buvo už- 
darytas 1965 m. gruodžio 8 d.), ir ši padangė jau ima 
temti. Dar daugiau: joje renkasi debesų, gresiančių 
tikra audra Bažnyčioje. Štai kaip kardinolas L. Jaegeris. 
Paderbomo (Vokietijoje) arkivyskupas, apibūdina da- 
bartinę nuotaiką: „Argi įvyko paskutinių Susirinkimo 
dienų lūkesčiai? Argi pastaraisiais metais neregime ski- 

limo pavojaus ir tęstinumo žlugties, užuot ramiai pa- 
naudoję ir toliau išvystę Susirinkimo mintis? Argi nere- 
gime dramatiško sankirčio tarp priešingų linkmių, visų 
tų begalinių ginčų tarp dvasiškių ir pasauliškių, viso 
to atsisakinėjimo nuo kunigiškų pareigų, tų psichologi- 
nių schizmų, savavališkų protestų, diskusijų, dažnai pa- 
sibaigiančių vien sąmyšiu bei kartėliut Argi negresia 
mums pavojus statmeninę maldingumo liniją (Dievop) 
prarasti socialinės bei politinės gulstinės linijos nau- 
dai? .. Dar nėra praėję nė penkerių metų nuo Susirin- 
kimo užbaigos, o jau vargais negalais prasidėjęs atnau- 
jinimas gresia išsigimti į lūžį su tradicija. Vietoje sąjū- 
džio auga nerimas. Vietoje naujo gyvenimo stiliaus vis 
labiau įsigali bandymai be perstogės. Naujas tikėjimo 
aiškinimas patenka į pavojų prarasti tikėjimo turinį. 
Ekumeninis skubotumas manosi galįs išspręsti teologi- 
nius klausimus savaimingais užmojais ir tuo būdu tik 
artina naujų schizmų grėsmę“ ?. Tai žodžiai ne kokio 
nors siauruolio, kuris, užsisklendęs savo pakampėje, 
purkštauja prieš visa, kas nauja; ne, kardinolas Jaege- 
ris yra žinomas kaip pokalbiui didžiai atviras ir plačia- 
dvasis ganytojas. Tai žodžiai žmogaus, susirūpinusio, 
kad dabartinis sujudimas Bažnyčioje nenutoltų nuo Su- 
sirinkimo pradėto pažangaus kelio. Juk „Susirinkimo 
pažanga,— sako kardinolas,— niekur nereiškė lūžio su 
praeitimi: ji kilo iš Šventojo Rašto ir iš apaštališkosios 
Tradicijos“ (t. p.). Tuo tarpu dabar vis aistringiau mė- 
ginama arba šokti du tūkstančių metų atgal į vad. „pir- 
minę Krikščionybę", arba veržtis priekin į vad. „ateities 
Bažnyčią“. Organinis garstyčios grūdelio augimas mė- 
ginamas pakeisti vad. „visuomeniškai kritine kūryba“ 
kaip pilnamečio krikščionies — tiek dvasiškio, tiek pa- 
sauliškio — veikla. 

Todėl mes ir klausiame: ką tai visa reiškia? Kas 
Čia yra įvykę, kad auga tokia įtampa? Kas tai — praei- 
nantis sukrėtimas arba krizė, kokių Bažnyčios istorijoje 
yra buvę nemaža, ar nuolatinė būsena, kuria Bažnyčia. 
kaip keleivė žemėje, niekados nusikratyti negali? Štai 
klausimas, kuris mus verčia kiek giliau pasvarstyti ne 
tik regimus bei jaučiamus įvykius, bet ir pačią Bažny- 
čios esmę ryšium su jos vieta pasaulyje. Nes tik pasau- 
lio akivaizdoje pasirodo, kas Bažnyčia iš tikro yra ir 
kuo ji turinti virsti, vykdydama savo gyvenimo pakaitas. 

1. DU SĄJŪDŽIAI: PAŽANGUSIS IR ATŽANGUSIS 


Skilimo galimybę mini ne tik kardinolas L. Jaegeris. 
Apie ją kalba ir žinomas teologas K. Rahneris?. Į ją yra 
nurodęs net pats popiežius Paulius VI savo kalboje La- 
terano bazilikoje 1969 m. balandžio 4 d. Bijomo skilimo 
pagrindas esančios dvi linkmės, kurios iš lėto, tačiau 
neatlaidžiai susiklostančios į du sąjūdžiu dabartinėje 
katalikijoje. Šie sąjūdžiai pamažu virsta organizacijomis, 
turinčiomis savo vadų bei statutų, traukiančiomis savęspi 
vis daugiau tikinčiųjų ir plintančiomis jau net tarptau- 
tinėje plotmėje. Pirmasis vadina save išdidžiai „prog- 
resistais“, arba „pažangininkais“, antrasis nesidrovi „tra- 
dicionalistų“ vardo, tačiau pirmojo yra pašiepiamas 
kaip atžangus. Šių dviejų sąjūdžių šaltinis yra priešinga 
samprata Bažnyčios padėties po II Vatikano susirinkimo. 
Bet jų nuotaika ir veiklos priemonės yra nuostabiai pa- 
našios. 

Pirmajam -— „pažangiam“ — sąjūdžiui atrodo, kad po 
Susirinkimo prasiveržusi įtampa esanti aisindujinimo 
ženklas. Bažnyčia nusikratanti senienomis, ją slėgusio- 
mis amžiais. Ji kurianti naujų tikėjimo, meilės ir vilties 
išraiškos lyčių, artėjanti prie modernaus žmogaus, pa- 
brėždama jo mąstyseną tiesai suvokti, jo sąžinę gėriui 
vykdyti, jo skonį kultui apipavidalinti. Bažnyčia apsu- 
panti šį žmogų savo rūpesčiu ir serganti jo negandais, 
gindama jo neatšaukiamą bei nepaneigiamą teisę būti 
laisvam, gerbiamam ir aprūpintam. Todėl ištisa daugybė 
visų šalių teologų ir sielovadžių priima dabartinį sujudi- 
mą Bažnyčioje kaip savaime suprantamą bei atsinauji- 
nimui būtiną ir kovoja už jį įvairiais būdais, ne sykį 
net ir tokiais, kurie anksčiau Bažnyčioje būtų buvę vi- 
siškai neįmanomi: bažnyčių užgrobimu, demonstracijo- 
mis prieš hierarchiją, popiežiaus kritika, kunigų stojimu 
į socialinių partizanų eiles ir t. t. Ši linkmė pergyvena 
dabartinį vyksmą Bažnyčioje tarsi antrąjį renesansą — 
betgi nebe pasaulinėje, o religinėje plotmėje. Kad šia- 
me atgimimo vyksme esama įtampos ir net skausmų, tai 
esą nenuostabu, nes nieko naujo nekylą be kančios. 
Krikščionies atgimimas esąs lydimas traukulių kaip ir 
žmogaus gimimas. Bet kaip moteris greitai pamirštanti 
skausmus, davusi pasauliui naują gyventoją, taip ir Baž- 
nyčia greitai pamirštanti visus dabartinius negandus, 
subrandinusi pasauliui naują krikščionį. Šios viltingos 

bei šviesios nuotaikos yra pilna dabartinė teologija, ku- 
rios priekyje kaip vadovas stovi tarptautinis žurnalas 
„Concilium“, pradėtas leisti 1965 m. Jis suvokia save 
tarsi II Vatikano susirinkimo linkmės tęsinį ir nori savo 
darbą grįsti šiuo Susirinkimu „ypatingu būdu“, praneš- 
damas skaitytojui „naujus klausimus ir naujus atsaky- 
mus visų teologinių mokslų srityse“*. Šiuos klausimus 
bei atsakymus žurnalas kelia ir randa, išeidamas „iš 
mūsų pačių padėties“, rodančios „kelią geriau suprasti 
Dievo žodį, taikomą mūsų laikų žmogui ir pasauliui“ 
(p. 1). 

Antrajam betgi sąjūdžiui visa tai atrodo kaip didžiu- 
lis Bažnyčios silpnėjimas ir net jos išdavimas. Tai aiškiai 
teigia, sakysime, K. Reppgenas, kalbėdamas apie auto- 
riteto reikalą Bažnyčiai: „Mes gyvename tokį metą, ku- 
ris, bažnytiškai žiūrint, yra persunktas tikėjimo svyra- 
vimų ir tikėjimo turinio nykimu" 5. Ir šios nuomonės 
yra ne jis vienas. Prisiminkime tik dviejų pasaulinių 
garsenybių balsą šiuo atžvilgiu: Dietricho von Hilder- 
brando, etiko ir vertybių filosofo, kuris dabartinį suju- 
dimą Bažnyčioje vadina Trojos arklio įvedimu į Vieš- 
paties miestą“, vadinasi, klastingu priešo brovimusi į 
pačią šventyklą, kad ją išniekintų ir suardytų; ir 
Jacgueso Maritaino, metafiziko ir humanisto, kuris šian- 
dieninę Bažnyčios linkmę laiko naujuoju modernizmu 
ir subjektyvizmu, išaugusiu iš pastarųjų amžių Vakarų 
Europos filosofijos". Šiuodu balsai darosi juo svaresni, 
kad jų autoriai savo metu yra buvę labai pažangūs savo 
mintimi. Maritainas yra turėjęs dėl to sunkumų net Va- 
tikane. Todėl negalima jų pasisakymų aiškinti kaip dvie- 
jų atsilikėlių murmėjimo. Visas šias abejones bei kriti- 
kas stiprina ir paties popiežiaus balsas, kuris ne sykį ir 
tai labai aiškiai pasisakė prieš mada virtusią bažnytinio 
gyvenimo kritiką, nusiskundė, kad šiandien tikėjimas 
yra įvairių srovių griaunamas, kad net ir kai kurie teo- 
logai neiną geru keliu, skelbdami savas nuomones taip, 
tarsi jos būtų tikėjimo tiesos, ir tuo sujaukdami sąžinės 
laisvę su mąstymo laisve“. Pridėkime prie šių teorinių 
pasisakymų dar praktiškai veikiančias grupes, kurios 
šiandien telkiasi Bažnyčioje, kad gintų ją nuo ano Trojos 
arklio, kaip „Una voce“, „Pro Maria“, „Pro Ecclesia et 
Pontifice", „Nunc et semper“, —ir gausime vaizdą ant- 
rojo sąjūdžio, ne mažiau atkaklaus kaip ir pirmasis ir 
nevengiančio taip lygiai grubių priemonių, kaip demonst- 

racijos (1968 m. prieš kardinolą J. Dėpinerį Miunchene), 
įžeidinėją lapeliai (kunigų susirinkimo Šveicarijoj pro- 
ga), skundai Vatikanui (prieš teologus Kuengą, Schille- 
beeckxą, Schoonenbergą ir kt.), ruošiamas „žygis į Romą“ 
kaip protestas prieš naują Mišių sąrangą ir t. t. 

Šių linkmių bei sąjūdžių įtampa kaip tik ir pažadina 
įspūdį, esą Katalikų Bažnyčiai gresiąs skilimas. Šį įspū- 
dį sustiprina dar ir tai, kad minėtos dvi linkmės eina 
per visą bažnytinį gyvenimą, pradedant kardinolais ir 
baigiant studentais. Kažkoks plyšys yra atsivėręs visoje 
Bažnyčioje ir regimas visose srityse. Jis skelia ne tik 
paprastus tikinčiuosius, bet ir vienuolynus, ir hierarchi- 
ją. Net pačioje Romos kurijoje, kaip liudija kardinolų 
Ottaviani'o ir Bacci'o laiškas popiežiui, šis plyšys yra 
jaučiamas: tai, kas Apeigų kongregacijos bei Liturginės 
komisijos kruopščiai parengta, teologų patikrinta, po- 
piežiaus patvirtinta ir paskelbta (būtent nauja Mišių 
tvarka), — visa tai laiko du kurijos kardinolai pensinin- 
kai nuolaida protestantizmui ir prašo popiežių atšaukti! 

inoma, ar skilimas iš tikro įvyks, niekas pasakyti ne- 
gali. Tačiau numoti ranka į jo ženklus būtų pražūtinga, 
nes, kaip būdingai sako žinomas Bažnyčios istorikas 
H. Jedinas ryšium su protestantų reformacija, „niekas 
tiek neskatina tikėjimo skilimo, kaip iliuzija, esą skili- 
mo iš viso nėra" ?. Reiktų tad rimtai susimąstyti akivaiz- 
doje tokių grasinimų, kaip kai kurių Olandijos kunigų, 
esą jie sudarysią nuo vyskupų nepriklausomą bendriją, 
jei šie neleisią kunigauti tiems, kurie gavo leidimą vesti, 
tačiau kaip tik dėl to turėjo atsisakyti kunigiškųjų pa- 
reigų'V; arba 84 teologų raštas Vokietijos, Austrijos ir 
Šveicarijos vyskupams, esą celibato klausimas pasidaręs 
toks rimtas, jog gresiąs „suskaldyti Katalikų Bažnyčią“, 
užtat reikią „Bažnyčios vienybę laikyti aukštesniu gėriu 
negu drausmės nuostatą“, nes „dabartinė padėtis pasie- 
kusi tokio aštrumo, jog pasidariusi daug pavojingesnė, 
negu iš sykio atrodo“ !!. Tokie reikalavimai — jų esama 
šiandien begalės — rodo, kad Bažnyčia yra tapusi savo- 
tišku ugnikalniu, kurio grėsmingi požeminiai smūgiai 
aiškiai girdėti ir kuris galįs prasiveržti kiekvieną dieną. 

Tr vis dėlto visa tai nėra atsitiktinis dalykas. Įtampa 
ir net kova kyla, kaip sakėme, todėl, kad minėti sąjū- 
džiai priešingai supranta Bažnyčios būseną pasaulyje. 
Tačiau ši samprata nėra kokia savavališka išmonė, 
Anaiptol! Ji glūdi pačioje Bažnyčioje, kurios prigimtis 

yra pilnutinė savyje ir sykiu dalinė savo išraiškoje; pil- 
nutinė, nes Bažnyčia yra visuma, apimanti Dievą, žmo- 
gų ir pasaulį; dalinė, nes ši jos pilnatvė gali būti pasau- 
lyje vykdoma visados tik nuotrupomis. Dabartinė prie- 
šingybių proverža Bažnyčioje užtat ir yra ne kas kita, 
kaip pastanga aną esminę pilnatvę įsprausti į vieną ku- 
rią istorinę nuotrupą ir manyti tuo jau atsakius į klau- 
simą, kaip Bažnyčia turi būti bei elgtis pasaulyje. Tačiau 
taip lengvai šis klausimas nėra išsprendžiamas, nes pats 
Bažnyčios ir pasaulio santykis yra atremtas į priešingybę 
arba, kaip šiandien sakoma, į dialektiką. Trumpas žvilgs- 
nis į šį pagrindinį Bažnyčios prigimties bruožą gal padės 
mums geriau susivokti dabartinėje painiavoje ir sykiu 
tiksliau įvertinti dabartinę įtampą !2 

Bažnyčia yra „ne iš pasaulio“ (In 17, 14) ir sykiu turi 
eiti „į visą pasaulį“ (Mk 16, 15). Tai daugiau negu tik 
paprasta priešingybė tarp dieviškojo ir žmogiškojo pra- 
do, kaip paprastai manoma. Tai taip pat daugiau negu 
tik žmogiškojo prado negalia išreikšti dieviškąjį pradą 
visu jo žėrėjimu. Nes būti „ne iš pasaulio“ reiškia Baž- 
nyčiai ne tik antgamtinę jos kilmę, bet kartu ir esminę 
jos būseną. Bažnyčia niekad negali būti taip, kad ji virs- 
tų „iš pasaulio“, vadinasi, kad jos būsena pasaulyje 
virstų pasaulio meile, nes pasaulio ir Dievo meilė yra 
nesuderinamos: „Jei kas myli pasaulį, jame nėra Tėvo 
meilės“ (1 Jn 2, 15). Todėl nors Bažnyčia ir yra siunčia- 
ma „į visą pasaulį“, ji turi nepamiršti, kad Tiesos Dva- 
sios „pasaulis priimti negali“ (Jn 14, 17). Kitaip tariant, 
Bažnyčia turi žinoli, kad jos veikla pasaulyje niekad ne- 
bus pastoviai sėkminga, kad ji niekad pasaulio visiškai 
nepalenks Kristui kaip Galvai (plg. Ei 1, 10) ir kad todėl 
jos buvimas bei veikimas pasaulyje visados liks šiam sve- 
timas ir dažnai net nepakenčiamas. Juk „visas pasaulis 
guli piktenybėje“ (1 Jn 5, 19) ir todėl anksčiau ar vėliau 
sukyla prieš Bažnyčią, ardydamas jos darbus ir perse- 
kiodamas ją pačią. 

Iš kitos pusės, Bažnyčios paskirtis eiti „į visą pasau- 
li“ reiškia taip pat daugiau negu tik erdvinį jos kelią 
per žemės paviršių. Tai daugiau negu tik paprastas 
Evangelijos skelbimas stabmeldiškom tautom. Tai irgi 
esminė Bažnyčios būsena. „Visas pasaulis“, į kuri Baž- 
nyčia turi eiti, yra ne tik visas žemės rutulys su viso- 
mis tautomis, bet ir visas šių tautų gyvenimas su isto- 
riniu jo turiniu. Eiti „į visą pasaulį“ reiškia Bažnyčiai 

eiti kaip tik į tai, kas yra „iš pasaulio“. Bažnyčia yra 
įsteigta pasauliui ir tik pasaulyje ji įvyksta kaip išga- 
nomoji jėga. Eiti „į visą pasaulį“ reiškia tad plėsti šią 
išganomąja jėgą, kuri esmėje yra ne kas kita, kaip mei- 
lės jėga. Kaip „Dievas taip mylėjo pasaulį, jog davė 
savo viengimį Sūnų“, kad „pasaulis per Jį būtų išgel- 
bėtas" (Jn 3, 16—17), taip ir Bažnyčia, būdama Kristus 
laike bei erdvėje, turi pasisavinti šią Dievo meilę pa- 
sauliui ir padaryti ją savo gyvenimo ženklu, iš kurio 
žmonės pažintų jos pasiuntinybę. Kitaip tariant, Bažny- 
čia turi pasaulyje taip būti bei veikti, kad ši jos būseną 
bei veiksena iš tikro virstų pasaulio meile. 

Taigi stovime prieš kažkokią nesuvokiamą paslaptį. 
Bažnyčia ir pasaulis neigia vienas kitą ir kartu ilgisi 
vienas kito; Bažnyčia ir pasaulis būna dviejose iš esmės 
skirtingose plotmėse ir kartu turi susieiti į vieną plot- 
mę, sekdami Kristumi, kuris, būdamas Dievas, įsikūnijo 
Žmogaus prigimtyje ir tapo viena Asmenybė; pasaulis 
nekenčia Bažnyčios ir nepriima jos Tiesos, nes jis ne- 
kenčia Kristaus (plg. Jn 7, 7; 15, 18), kartu betgi jis 
yra Kristaus nuosavybė, kurios pasiimti Jis kaip tik ir 
atėjo įsikūnijimo metą (plg. Jn 1, 11); Bažnyčia neturi 
mylėti pasaulio ir kartu turi būti taip, kad ši jos būsena 
lapių pasaulio meile, nes ir jos Steigėjas mirė už pasaulį 
iš šiojo meilės. Bažnyčia paneigtų savo esmę, jei būtų 
„Iš pasaulio“, kartu tačiau ji paneigtų savo pasiuntiny- 
bę, jei neitų „į visą pasaulį“ ir jo meilės nepadarytų 
savos būsenos bei veiksenos atrama. Ši Bažnyčios ir pa- 
saulio priešingybė ir sykiu ši laukiama Bažnyčios ir pa- 
saulio vienybė niekad neturi pradingti mums iš akių, jei 
norime suprasti tiek pačią Bažnyčią savyje, tiek jos pa- 
kaitas, jos sąjūdžius, jos įtampas, jos laimėjimus ir pr3- 
laimėjimus. 


2. PAŽANGIOJO 1R ATŽANGIOJO 
SĄJŪDŽIO VIENAŠALIŠKUMAS 


Ir štai šios priešingybės, glūdinčios pačioje Bažny- 
čios prigimtyje, kaip tik nesuvokia arba pakankamai 
nepaiso nė vienas aukščiau aprašytas sąjūdis. Kiekvie- 
nas iš jų pasirenka vieną kurią anos priešingybės pusę: 
arba „ne iš pasaulio“, arba „į visą pasaulį“ ir tuo būdu 
Bažnyčią suskaldo, suskeldydami ir patį Kristų, nes Baž- 

nyčia juk ir yra Kristus istorinėje šio žemės gyvenimo 
tėkmėje. Amžiais kartojasi ta pati klaida, prieš kurią 
kovojo jau šv. Jonas apaštalas, sakydamas, kad „kiek- 
viena dvasia (t. y. pažiūra — Aut.), kuri perskiria Jėzų 
(lot. tekste „solvit Jesum“ — suardo, sugriauna Jėzų.— 
Aul.), yra ne iš Dievo“ (1 Jn 4, 3). O suardyti Jėzų reiš- 
kia teigti arba tiktai Jo dieviškumą, nuvertinant Jo žmo- 
giškumą, arba tiktai Jo žmogiškumą, nuvertinant Jo die- 
viškumą. Pilnutinis Kristaus supratimas yra tik tada, 
kai Jis tikimas kaip Dievažmogis, vadinasi, kaip tikras 
Dievas ir tikras žmogus, nešinas abiejom prigimtim visu 
jų turiniu, jungiamom vieno dieviškojo Logos Asmens. 
Ir tik šios Kristaus sampratos šviesoje galima teisingai 
suvokti ir Bažnyčią bei įos santykį su pasauliu, nes 
priešingybė, kurią atskleidėme Bažnyčioje, glūdi ir Kris- 
tuje. Dar daugiau: Kristaus sąrangos priešingybė yra 
įsikūnijusi Bažnyčioje kaip Jo Kūne ir kaip jo tęstinume 
istorijoje. Kaip Kristus yra „ne iš kūno valios“ (Jn 1, 13), 
taip Bažnyčia yra „he iš pasaulio“. Tačiau kaip Kristus 
„atėjo kūne“ (1 Jn 4, 2), taip Bažnyčia eina „į visą pa- 
saulį". Santykis Bažnyčios su pasauliu yra lygiai toks 
pat, koks yra santykis Kristaus su kūnu žmogiškosios 
prigimties prasme. Kaip asmeniniame Kristuje negalima 
perskirti Dievo ir žmogaus, nesuardant Jo pilnatvės ir 
tuo būdu nepaneigiant Jo paties (plg. 1 Jn 4, 3), taip ir 
istoriniame Kristuje, vadinasi, Kristuje, veikiančiame 
erdvėje bei laike ligi pasaulio pabaigos, negalima per- 
skirti Bažnyčios ir pasaulio, nesužalojant jos esmės ir 
pasiuntinybės. Ši tad Kristaus, 0 tuo pačiu ir Bažnyčios 
pilnatvė kaip tik ir pradeda šiandien būti pamirštama. 

Pirmasis sąjūdis, vadinąsis „pažangiu“, atsiremia į 
antrąją minėtos priešingybės pusę — eiti „į visą pasau- 
lį", pamiršdamas arba bent lygiomis nevertindamas pir- 
mosios pusės — „ne iš pasaulio“. Pamiršus gi šią pusę, 
Bažnyčia savaime virsta pasaulio dalele, vienu pasaulio 
sąrangos pradu, netekdama nuovokos, kas yra „iš pasau- 
lio" ir kuo ji niekados nėra ir negali būti. Kai šiandien, 
pavyzdžiui, atsiranda kunigų, kurie darosi homoseksua- 
listų dvasios vadais (Amsterdame) '22 arba vad. „,nuoga- 
lių kultūrą“ praktikuojantiem mėgina laikyti jų maudy- 
nių vietose šv. Mišias (Achene), tai tuo jie tik parodo, 
kad Bažnyčios dėsnis būti „ne iš pasaulio“ jiem yra vir- 
tęs jau seniena. Šio sąjūdžio šalininkai nebesuvokia, kad 
Bažnyčia, be abejo, turi eiti į nusidėjėlius, kaip į juos 

ėjo ir Kristus (plg. Mk 2, 17), tačiau ne tam, kad juos 
jų nuodėmėje paliktų ar net jų sambūrius pateisintų, 
bet tam, kad juos pakeltų į Dievo vaikų aukštį ir jiems 
taip lygiai tartų, kaip Kristus tarė svetimoteriui: „Eik 
ir daugiau nebenusidėk“ (Jn 8, 11). Jeigu Bažnyčia šio 
„nebenusidėk“ nepabrėžtų ir nusidėjėlio šiuo keliu ne- 
kreiptų, tai visa jos sielovada virstų psichologine arba 
medicininę terapija, vargu ar geresne už specialistų 
psichologų ar gydytojų terapiją, o patyčios pilnas posa- 
kis „tikėti yra sveika“ virstų tokios sielovados gaire. 
Tokiu atveju Bažnyčia tikrai būtų pasauliui nereikalin- 
ga, nes pasaulis gamtinei terapijai turi geresnių priemo- 
nių negu Bažnyčia. 

Šitoje vietoje tad ir ryškėja ano „pažangaus“ sąjūdžio 
tragika. Mėgindamas savo veiklą grįsti vienu tik prin- 
cipu „į Visą pasaulį“ ir pasitikdamas šį pasaulį išskėsto- 
mis rankomis, šis sąjūdis galų gale pasirodo esąs pasau- 
liui iš viso nereikalingas, nes jis nesako nieko, ko pasau- 
lis nežinotų, ir neduoda nieko, ko pasaulis neturėtų. 
O svaidymasis bendromis idėjomis — lygybė, gerovė, 
taika, neturtas, badas, — neparodant, kaip kasdienoje 
šios idėjos gali būti įvykdytos, arba siūlant tokių būdų, 
kurie. yra grynos išmonės, neatsiremiančios į žemę, pa- 
žadina įspūdį, kad čia turime reikalo ne su Bažnyčios 
gerintojais, bet su svajotojais — tegu ir turinčiais ge- 
riausios valios bei kilniausių norų. Būdinga dar ir tai, 
kad ano „pažangaus“ sąjūdžio šalininkai labai stipriai 
pabrėžia pakaitų reikalą laisvame Vakarų pasaulyje, bet 
beveik nieko neužsimena apie reikalą keisti komunistinį 
Rytų pasaulį. Atoveika į vakarietiškas neteisybes čia yra 
rei skirtinga nuo atoveikos į rytietiškas netei- 
sybes. 

Maždaug tą patį reikia pasakyti ir apie antrąjį sąjūdį, 
kuris kovoja už tradicines Bažnyčios gyvenimo lytis: 
lotynų kalbą liturgijoje, formalinį autoriteto išlaikymą, 
valdymo telkimą vienose rankose, juridinės galvosenos 
bei veiksenos pirmenybę ir t. t. Šis sąjūdis atsiremia į 
pirmąją minėtos priešingybės pusę, kad Bažnyčia yra 
„he iš pasaulio“, pamiršdamas arba irgi nepakankamai 
įvertindamas antrąją pusę — eiti „į visą pasaulį". Jam 
atrodo, kad ši antroji pusė jau esanti įvykdyta, nepaste- 
bėdamas, jog Bažnyčios uždavinys eiti „į visą pasaulį“ 
yra esmėje istorinis uždavinys, vadinasi, susijęs su laiku 
bei erdve ir todėl niekados negalįs būti įvykdytas am- 

žiams. Kaip Kristus, nors ir gimęs, kaip sakyta, „ne iš 
vyro valios" (Jn 1, 13), tačiau „atėjęs kūne“ (2 Jn 7), 
buvo visiškai istorinis, t. y. nešiojęs savos tautos, savo 
laiko, savo šeimos, savo Motinos bruožų, taip lygiai ir 
Bažnyčia, tasai istorijoje besiskleidžiąs Kristus, kiekvieną 
syki keičia regimą savo išvaizdą pagal tai, kur ir kada 
ji Evangeliją skelbia bei vykdo, Kiek „pažangusis“ są- 
jūdis nuvertina Kristaus dieviškumą, o tuo pačiu ir Baž- 
nyčios pradą būti „ne iš pasaulio“, tiek „tradicinis“ są- 
jūdis nuvertina Jo žmogiškumą, o tuo pačiu ir kitą 
Bažnyčios esminį pradą eiti „į visą pasaulį“. Bažnyčios 
dieviškumas „tradicinio“ sąjūdžio esti supainiojamas su 
jos žmogiškumu, pamirštant, kad šie du pradai vienas 
kito neatstoja ir vienas su kitu nesusimaišo — taip lygiai, 
kaip dvi prigimtys Kristuje (dieviškoji ir žmogiškoji) 
neperima viena kitos veikimo ir nestoja viena kitos vie- 
ton. Kad Bažnyčia yra „ne iš pasaulio“, vadinasi, kad 
ji tiek savo kilme, tiek savo esme yra dieviška, tai anaip- 
tol dar nereiškia, kad ji turi atatupsta trauktis iš pasau- 
lio ir virsti neistorine. Tai toks pat nesusipratimas, kaip 
doketų erezijos, esą Kristaus žmogiškoji prigimtis bu- 
vusi tik išvaizda, o ne tikras kūnas. Kaip Kristus yra 
tikras žmogus, taip Bažnyčios pasiuntinybė vyksta tikra- 
me pasaulyje ir tikrai pasauliniu būdu. Nuistorinti Baž- 
nyčią yra tokia pat klaida, kaip ir nužmoginti Kristų. 

„Tradicinis“ sąjūdis, vienašališkai pabrėždamas Baž- 
nyčią kaip esančią „ne iš pasaulio“, pergyvena galų gale 
tą pačią tragiką, kaip ir „pažangusis“ sąjūdis, visa galia 
verždamasis eiti „į visą pasaulį“: „tradicininkai“, kaip 
ir „pažangininkai“, netenka nuovokos, kas yra „iš pa- 
saulio". Antrasis sąjūdis, pasisakydamas už tai, kad rei- 
kia palaikyti jau esamus bažnytinio gyvenimo išraiškos 
būdus, nejaučia, kad visi šie būdai bei lytys kaip tik 
yra paimti „iš pasaulio“. Tiek lotynų kalba liturgijoje, 
tiek grigališkasis giedojimas, tiek dabartinė Bažnyčios 
valdymo sistema, tiek formalinis autoritetas yra ne Vieš- 
paties apreikšti ar pateikti, bet žmogaus sukurti dalykai, 
savo metu Bažnyčios perimti ir joje įtvirtinti. Jie nėra 
Tradicija tikrąja šio žodžio prasme, vadinasi, Tradicija 
kaip dieviškojo apreiškimo šaltinis. Jie yra tradicija tik 
žmogiškųjų papročių prasme. Jie yra istorinio išsivysty- 
mo padarai, todėl gali, o kai kada net ir turi būti kei- 
čiami, kai istorija pasuka kita linkme, negu kad ligi šiol 
buvo ėjusi. Prisirišti prie jų taip, tarsi jie sudarytų tikė- 

jimo ir dorovės nekintamus pradus, reiškia iš tikro nę- 
suvokti, kas yra „ne iš pasaulio“; tai reiškia laikyti „ne 
iš pasaulio“ tai, kas savo esmėje yra kaip tik „iš pasau- 
lio". Čia „tradicinis“ sąjūdis atsiduria tokiame pat akli- 
gatvyje kaip ir „pažangusis“ sąjūdis. Kaip „pažangusis“ 
sąjūdis, verždamasis „į visą pasaulį“, pasirodo esąs pa- 
sauliui nereikalingas, taip „tradicinis“ sąjūdis, stipriai 
pabrėždamas pradą „ne iš pasaulio“, pasirodo esąs giliai 
įklimpęs pasaulyje, nes gina Dievo vardu tai, kas yra, 
Kristaus žodžiais tariant, ciesoriaus. Be abejo, galima 
ir kai kada net reikia ginti senas bažnytinio gyvenimo 
lytis. Tačiau ne todėl, kad jos būtų dieviškos, bet kad 
jos yra žmogiškai ir kultūriškai vertingos ir todėl ne- 
keistinos bevertėmis arba menkavertėmis lytimis. Tra- 
dicinių lyčių, paimtų iš pasaulio, saugojimas turi būti 
grindžiamas ne principu „ne iš pasaulio“, bet šių lyčių 
kokybe žmogiškuoju atžvilgiu. 

Abu tad sąjūdžiai yra vienašališki. Jie yra teisingi 
tuo, ką jie teigia, bet abu virsta sektantiškais tuo, ką 
neigia arba ko nepaiso bei per maža vertina: „pažangu- 
sis“ sąjūdis Bažnyčios prado „ne iš pasaulio“, „tradici- 
nis"— Bažnyčios prado „į visą pasaulį“. Abiem jiems 
stinga pilnatvės nuovokos ir tuo pačiu kritiškumo savęs 
pačių atžvilgiu. Jie teisingai pastebi kitų silpnybes, pa- 
vojus ir klaidas, tačiau jie nuostabiai lengvapėdiškai 
aplenkia savo pačių vienašališkumus. Štai kodėl šiandien 
jau pradedama reikalauti „kritiškai vertinti linkmes“ 
(p. 52), suprantant Bažnyčią kaip visumą ir tik šios visu- 
mos šviesoje sprendžiant apie atskiras jos sritis ir joje 
kylančius sąjūdžius. Jau esą atėjęs laikas „santykį tarp 
tikėjimo ir pasaulio permąstyti ne tik pasaulio, bet ir 
tikėjimo atžvilgiu. Nes tikėjimas darosi gyvas ne tik 
tuo, kad įsišaknija pasaulyje — šis įsišaknijimas yra 
neabejotinai reikalingas, — bet kartu ir tuo, kad pasau- 
lis yra palenkiamas aiškiai tikėjimo kritikai“ 5. Kaip 
tik šio dvejopo žvilgsnio ir stinga minėtiem sąjūdžiam. 
pirmajam žvelgti į pasaulį likėjimo akimis ir pasiklaus- 
ti, ar jo peršamas įsišaknijimas pasaulyje iš tikro atitin- 
ka Evangelijos esmę; antrajam žvelgti į tikėjimą pasau- 
lio akimis ir pasvarstyti, ar jo pabrėžiamas laikymasis 
tradicinių lyčių iš tikro atitinka istorinę dabartį. 

Jeigu tačiau šių dviejų vienašališkai nusiteikusių 
sąjūdžių sandora viskas ir baigtųsi, mums iš viso netek- 
tų kalbėti apie aną esminę Bažnyčios ir pasaulio prie- 

šingybę, iš kurios kaip tik ir kyla krikščioniškojo gyve- 
nimo tragika, prasiveržusi šv. Pauliaus skundu: ,„„Nelai- 
mingas aš žmogus!“ (Rom 7, 24). Bažnyčia yra, kaip sa- 
kėme, visuma bei pilnatvė. Tačiau kaip tik todėl ji 
negali būti pasaulyje įvykdyta, nes pasaulis pilnatvės 
nepakelia. Jame gyvenąs ir jį valdąs blogis, šv. Pauliaus 
vadinamas „nuodėmės įstatymu“ bei „nuodėmės valdžia“ 
(Rom 7, 14—25), sukyla prieš kiekvieną Bažnyčios mė- 
ginimą išreikšti savą visumą kurioje nors dalyje. Savo 
praktikoje Bažnyčia yra priversta vykdyti save kaip 
visumą tiktai atskiromis vertybėmis. Todėl ji vienas jų 
kartais pabrėžia labiau negu kitas, vienų daugiau ar ma- 
žiau atsisako kitų naudai. Bažnyčia neneigia jokios verty- 
bės, nes, kaip šv. Paulius krikščionims skelbia, „visa yra 
jūsų" (1 Kor 3, 22). Krikščioniškasis gyvenimas yra pil- 
nutinis savo gelmėmis ir savo atbaiga. Tačiau jis visados 
yra tik dalinis savo išraiška pasaulyje. Ir čia kaip tik 
glūdi jo tragika. Juk jokia dalis nepajėgia įkūnyti pil- 
natvės. Dar daugiau: kiekviena dalis arba atskira verly- 
bė, pabrėžia išskirliniu būdu, savo išsivystyme susinaiki- 
na pūti save. Tai, be abejo, atitrauktas posakis, iš sykio 
vargu ar suprantamas. Bet jis tuojau pasidarys gyveni- 
miškas ir aiškus, jei panagrinėsime vieną šiuo metu taip 
labai ginčijamą dalyką, būtent kunigų celibatą. Jo sklai- 
da kaip tik ir parodys tiek anų dviejų sąjūdžių viena- 
šališkumą, tiek sykiu ir negalimybę pasiekti pilnatvės 
pasaulyje. Kartu ji mus įspės jokios pakaitos Bažnyčioje 
nelaikyti tobula ar galutine, nes visom jom gresia pavo- 
jus išsivystyti į savo pačių priešingybes ir tuo būdu su- 
dužti. 


3. PILNATVĖS TRAGIKA PASAULYJE 


Visų Bažnyčios pakaitų gairė ir mastas turi būti, kaip 
sakyta, pilnatvė. Tik jos šviesoje šios pakaitos gali būti 
vykdomos bei vertinamos. Ir štai celibatas yra pavyzdys, 
kaip menkai ši pilnatvė šiandien yra paisoma ir kokia 
neprasminga kova vyksta tarp visokių sąjūdžių, pabrė- 
žiančių tą ar kitą vertybę Bažnyčioje. Celibatą čia nori- 
me betgi pasvarstyti tik kaip pavyzdį krikščioniškojo gy- 
venimo tragikai pavaizduoti, nesileisdami į ginčus jo pa- 
likimo ar panaikinimo reikalu, nes tai nėra šios knygelės 
uždavinys. 

Visiems šiandien yra arba bent turi būti aišku, kad 
celibatas ir kunigyslė vienas su kitu esmėje nesiriša: esa- 
ma celibato be kunigystės (moterų vienuolynai, pasau- 
liškiai broliukai vyrų vienuolynuose, atskiri maldingi vy- 
rai bei moterys, o Lietuvoje buvęs net ištisas vad. „„da- 
vatkų“ luomas) ir esama kunigystės be celibato (Rytų 
Bažnyčia; net ir ta jos dalis, kuri yra vienybėje su Romai. 
Kunigystė susijungė su celibatu tik Vakarų Bažnyčioje 
ir tik jos istorijos eigoje. Todėl šios istorijos eigoje ji ir 
gali būti nuo celibato atjungta, nes celibatas nėra jokia 
dogma, joks sakramentas, kunigų atveju — net ne įžadas, 
kaip kad jis daromas vienuolynuose. Tai tik teisinis nuo- 
statas, neleidžiąs aukštesnius šventinimus priėmusiem 
asmenim vesti (plg. CIC, can. 132) ir paverčiąs jų vedy- 
bas, negavus popiežiaus leidimo, negaliojančiomis (plg. 
CIC, can. 1072). Savyje tačiau celibatas kaip skaisti bū- 
sena „dangaus karalystės dėlei" (Mt 19, 12) yra didžiulė 
vertybė, Bažnyčios skelbta bei vykdyta nuo pat jos gy- 
venimo pradžios (plg. 1 Kor 7, 1—7, 25—27). Ir štai į šį 
dvejopą celibato pobūdį kaip tik ir atsiremia abu šian- 
dieniniai sąjūdžiai. „Pažangusis“ sąjūdis reikalauja at- 
jungti celibatą nuo kunigystės, nes jis esąs tik teisinis 
nuostatas. „Tradicinis“ sąjūdis reikalauja ir toliau pa- 
likti celibatą kaip įpareigojantį kunigus, nes jis esąs 
vienas iš krikščioniškojo tobulumo būdų bei priemonių. 
Abu sąjūdžiai yra teisingi savo teigimais, abu betgi ne- 
pastebi, kad nė vienas sprendimas nepasiekia to, ko 
siekia. 

Kunigystė buvo sujungta su celibatu Vakarų Bažny- 
čioje todėl, kad kunigas nebūtų pasidalinęs, vadinasi, kad 
jis visu savimi atsidėtų tiek savo ganomiesiems, tiek 
savęs paties pašventimui. Į tai jau yra nurodęs šv. Pau- 
lius, kalbėdamas apie gerąsias nevedybų savybes: „Kas 
nevedęs, tas rūpinasi Viešpaties dalykais, kaip įtiktų 
Dievui. O kas vedęs, tas rūpinasi pasaulio dalykais, kaip 
įtiktų žmonai, ir yra pasidalinęs“ (1 Kor 7, 32—33). Vieš- 
paties dalykai ir pasaulio dalykai, įtikimas Dievui ir 
įtikimas žmonai čia yra sustatyti vienas prieš kitą kaip 
vienas kitam kliudą ir todėl vargu ar suderinami — 
bent kasdienos eigoje. Nepaisant to, kad šv. Paulius 
moterystę laikė Kristaus ir Bažnyčios santykių atšvaita 
(plg. Ef 5, 22—23), jis vis dėlto norėjo, kad jo ganomie- 
ji būtų kaip jis pats (plg. 1 Kor 7, 7), vadinasi, neapsun- 
kinti kasdienos naštų, atitraukiančių žmogų nuo Vieš- 

paties. Vakarų Bažnyčia todėl ir mėgino taip ugdyti 
kunigus, įog jie iš tikro būtų „be rūpesčio“: nepasidali- 
nę, Neatsidedą pasaulio dalykam, susitelkę tik apie sa- 
vą pašaukimą pašvęsti kitus ir pačius save. Nuosekliai 
tad Bažnyčia uždraudė kunigams ne tik vedybas, bet ir 
daugybę kitokių užsiėmimų, kurie įvelia kunigą į pa- 
saulinius reikalus, jį išblaško, suskaldo jo jėgas ir ap- 
sunkina svetimais, su jo pašaukimu nieko bendro ne- 
turinčiais reikalais: prekybą (CIC, can. 142), mediciną 
(can. 139, 2), advokatūrą (can. 139, 3), atstovybę parli- 
mente (can. 139, 4), bet kokią vietą valstybinėje admi- 
nistracijoje (can. 139, 2), medžioklę (can. 138), lošimą 
pinigais (can. 138) ir dar daugybę įvairių kitų smulkes- 
nių pasaulinių pareigų bei pramogų. Vieni iš šių už- 
«draustų dalykų buvo, be abejo, saugomi stropiau, kiti 
atlaidžiau. Neretai popiežius ar vyskupas atleisdavo tą 
ar kitą kunigą nuo vieno ar kito drausto dalyko, ypač 
nuo atstovybės parlamente, kai po I pasaulinio karo 
kūrėsi naujos demokratijos. Todėl ir Lietuvos seime da- 
lyvavo keletas kunigų; pora iš jų yra buvę net minis- 
teriais. Stropiausiai betgi Bažnyčia budėjo celibato atve- 
ju. Ligi pop. Jono XXIII gauti kunigui leidimą vesti 
"buvo nepaprastai sunku. Celibatas kaip teisinis nuo- 
statas krikščionių sąmonėje buvo beveik išnykęs: čia 
jis įsitvirtino kaip svarbi ir nuo kunigystės neatskiriama 
pareiga, pažyminti kunigą savotiška šviesa ir teikianti 
jam savotiško kilnumo ir net sakrališkumo. Nuodėmės 
prieš celibatą buvo pačios Bažnyčios laikomos ne pap- 
rastais nusikaltimais prieš šeštąjį Dievo įsakymą, kaip 
pasauliečių atveju, bet šventvagyste (sacrilegium, can. 
132), o tikinčiųjų akyse jos įgydavo ypatingo sunkumo. 
Celibatas kunigo gyvenime buvo virtęs tarsi akies lėly- 
te, kuri ypatingai buvo saugoma bei puoselėjama. 

Bet ar tai sulaikė kunigus nuo supasaulėjimo ir pa- 
sidalinimo? Kas bent kiek yra susipažinęs su Vakarų 
Bažnyčios istorija, turės atsakyti neigiamai. Istorijos 
<igoje kunigija virto socialiniu luomu, įsitaisė žymiai ge- 
riau negu pasauliečiai, atsitvėrė nuo šiųjų kaip tik ana 
sakraline siena, sukūrė savas bendrijas, įsigijo savų 
ūkių, dvarų, rūmų ir, užuot rūpinusis „Viešpaties daly- 
kais“, pradėjo rūpintis tarnais bei tarnaitėmis, javais 
bei gyvuliais, namais bei baldais, laisvalaikio leidimu 
pramogomis, gėrimais bei žaidimais. Neturime jokių 
įrodymų, kad celibatas būtų pastūmėjęs kunigus uoliau 

eiti jų kaip ganylojų pareigas, dažniau lankant ligonius, 
apleistuosius, kalinius, vargšus, našlaičius ir kitus Baž- 
nyčios narius, į kuriuos Kristus kaip tik visų pirma krei- 
pėsi (plg. Mi 4, 23—25; Lk 5, 31—32). Tas pat yra ir su 
asmeniniu kunigų šveniumu. Šv. Paulius, girdamas ne- 
vedybas, pastebėjo, kad jos „palengvina melstis Vieš- 
pačiui be kliūčių“ (1 Kor 7, 35). Peržiūrėję tačiau šven- 
tųjų sąrašą nuo to meto, kai celibatas buvo įvestas kaip 
visuotinis įsakymas (II Laterano susirinkimo 1139 m.), 
rasime jame kunigų (išskyrus vienuolius, nes tai visai 
kita sritis) tik labai nedidutį procentą. Vadinasi, tai, ko 
buvo siekta įvedant kunigams celibatą, buvo sukliudyta 
to paties celibato, nes vienišumas atveria žmogų ne tik 
Dievui, bet ir pasauliui, ir šis dažniausiai įkelia koją 
į vienišo žmogaus gyvenimą greičiau negu Dievas. Ku- 
nigijos istorija patvirtina tai visu plotu. Ir lietuviškos 
kunigijos gyvensena ligi Ii pasaulinio karo nesudarė 
išimties. 

Visa tai teikia „pažangiajam“ sąjūdžiui drąsos reika- 
lauti atjungti kunigystę nuo celibato, leidžiant kunigauti 
ir vedusiam. Šis sąjūdis anaiptol neneigia celibato, pri- 
siimto „dangaus karalystės dėlei". Jis tik reikalauja, kad 
jo prisiėmimas būtų visiškai laisvas, o ne susietas kaip 
įstatymas su kunigo šventimais bei pareigomis. Kitaip 
tariant, Bažnyčia turinti leisti tapti kunigu tiek tam, 
kuris veda, tiek tam, kuris neveda. Šalia vedusiųjų ir 
šeimas turinčiųjų kunigų galį būti ir nevedusiųjų. Tai 
turėtų būti apsisprendimo, o ne teisinio įpareigojimo 
dalykas “. Šio siūlymo ir net reikalavimo, kuris dabar 
visur yra gana aistringai svarstomas, pagrindimas yra 
tas, kad esą mūsų laikai norį turėti kunigą ne kaip Ji- 
turgą (kunigystė kaip šventimai), kiek kunigą kaip sie- 
lovadį (kunigystė kaip funkcija). Sielovadinis kunigystės 
pobūdis dabar yra taip stipriai pabrėžiamas, kad norima 
pašalinti visas kliūtis, kurios šį pobūdį menkina ar net 
visiškai užtemdo. Celibatas esanti viena iš pačių didžių- 
jų šios rūšies kliūčių. Jis atitveriąs kunigą nuo pasau- 
liškių tarsi kokia siena, padarąs jį pasauliškių gyvenimo 
nesuprantančiuų, todėl negalinčiu jų tinkamai pamokyti ir 
jiem jų sunkenybėse padėti. Moterystė ir šeima esančios 
kunigui celibatininkui pažįstamos tik iš tolo. Tuo tarpu 
tai jos sudarančios pasaulietiško gyvenimo būdą, api- 
mantį beveik visas sritis ir todėl keliantį daugiausia 
problemų. Nesusivokdamas šeimos srityje, kunigas pra- 

deda nesusivokii nė visose kitose (pav., auklėjime, mo- 
kyme, mokyklų sąrangoje, profesijoje, socialiniame ap- 
Tūpinime ir t. t.), nes visos jos daugiau ar mažiau turin- 
čios ryšio su šeima kaip šiosios išplėtimas bei pratęsi- 
mas. Visai kitaip būtų, jei kunigas būtų vedęs ir turėtų 
šeimos. Tada sielovadines savo pareigas jis galėtų atlik- 
ti žymiai geriau ir išmaniau, nes pajėgtų suprasti pasau- 
liškių kaip šeimos žmonių rūpesčius, vargus, sankirčius 
ir todėl galėtų sėkmingiau jiem vadovauti. „Pažangusis“ 
sąjūdis vis labiau ima suprasti kunigą kaip tikinčiųjų 
bendruomenės seniūną (presbyteros), todėl ir nori, kad 
šis „seniūnas“ nebūtų atsiskyręs nuo savos bendruome- 
nės, o gyventų bei veiktų kaip ir visi. Vedybos kaip tik 
ir įjungtų kunigą į bendruomenės gyvenimą taip, kad jo 
gyvensena niekuo nesiskirtų nuo visų kitų gyvensenos. 
Moterystė ir šeima pastatytų į 44 pačią plotmę, kurioje 
sti visi vedusieji. 

Šie argumentai yra teisingi ir net įtikiną. Tačiau jie 
išleidžia iš akių aną aukščiau minėtą krikščioniškojo 
gyvenimo tragiką, glūdinčią sunaikinime kaip tik to, kas 
siekiama. Yra visiškai tiesa, kad vedybos įjungtų kuni- 
gą į tikinčiųjų bendruomenę taip, jog jo gyvensena 
niekuo nesiskirtų nuo visų kitų. Tačiau kaip tik šis 
įjungimas bei neišsiskyrimas ir sunaikintų tai, dėl ko 
reikalaujama leisti kunigams vesti, būtent kunigo galią 
būti sielovadžiu. „„Pažangusis“ sąjūdis, pabrėždamas sie- 
lovados pradą kunigo veikime, kažkodėl nepastebi, kad 
sielovadai reikia daugiau negu tik šventimų. Šventinių 
pakanka būti liturgu, vadinasi, teikti sakramentus. Bet 
jų nepakanka būti sielovadžiu, vadinasi, eiti į žmones, 
juos suprasti ir jiems padėti. Sielovadai šalia šventimų 
Teikia dar aukštesnės žmogiškosios vertės, žadinančios 
pasitikėjimo tuose, kuriems norima vadovauti. Jei šito- 
kio pasitikėjimo nėra, ir sielovada nėra galima. O pasi- 
tikėjimas čia dingsta arba bent silpsta, jei kunigas gy- 
vena tokį pat gyvenimą kaip ir visi kiti, nes šis jo gyve- 
nimas — kaip ir visų kitų — yra pažymėtas tomis pačio- 
mis silpnybėmis ar net ydomis bei nuodėmėmis. Čia, 
kaip ir visur kitur, tinka mūsų žmonių posakis: „Aklas 
aklą netoli nuves“. Kunigų vedybos betgi kaip tik ir 
padarytų jų gyvenimą pažymėtą tais pačiais trūkumais 
kaip ir tų, kuriems jie nori vadovauti. 

Štai kaip šv. Paulius apibūdina vedusį dvasiškį —- 
vyskupą, bet tai tinka ir kiekvienam kitam dvasiškiui: 

„Vyskupas turi būti nepeiktinas, vienos moters vyras, 
blaivus, atsargus, rimtas, padorus, svetmylys, tinkąs mo- 
Kyli, negirtuoklis, nemušeika, bet romus, nebarningas, 
geras savo namų viršininkas, laikąs vaikus klusnume ir 
visokioje skaistybėje. Nes jei kas nemoka valdyti savų 
namų, kaip jis rūpinsis Dievo Bažnyčia?“ (1 Tim 3, 2—5). 
Šiuose trumpuose žodžiuose yra suimti visi reikalavimai 
kunigui kaip sielovadžiui. Šv. Paulius čia kalba ne apie 
šventimų galią, bet kaip tik apie aną aukštesnę ŽžŽmogiš- 
kąją vertę, be kurios sielovada arba rūpinimasis Dievo 
Bažnyčia yra neįmanoma. Tačiau kaipgi vedęs kunigas 
gali šios aukštesnės vertės pasiekti? Pirmoji šv. Pauliaus 
reikalavimų pusė — būti blaiviam, atsargiam, rimtam, 
susivaldančiam — yra daugiau asmeninio pobūdžio ir 
priklauso nuo paties dvasiškio pastangų. Tačiau antroji 
pusė — būti geru savų namų viršininku, išugdyti vaikus 
klusnius bei skaisčius — yra šeiminio pobūdžio ir pri- 
klauso nuo visos šeiminės bendruomenės: nuo žmonos ir 
vaikų, nuo aplinkos, nuo mokyklos, nuo laiko dvasios, 
kuria šeima kvėpuoja. Ši šeiminė aukštesnė vertė yra 
daugiašalis dalykas, kurį apsprendžia ne tik tėvas, bet ir 
aibė įvairių kitų veiksnių. Šiuo atžvilgiu kunigų šeimos 
nesiskirtų nuo visų kitų šeimų, net jeigu kunigai tėvai 
ir dėtų didelių pastangų, nes nei jų žmonos būtų švento- 
siomis, nei jų vaikai gimtų šventi, nei jie gyventų šven- 
toje aplinkoje. Gerų kunigiškų šeimų, iškylančių žmo- 
giškąja savo verte, būtų tarp kunigų taip lygiai maža, 
kaip maža jų yra ir tarp pasauliškių. 

Nuosekliai tad šv. Pauliaus keliamas priekaištas, „jei 
kas nemoka valdyti savų namų, kaip jis rūpinsis Dievo 
Bažnyčia?“, būtų kartojamas nuolatos. O šis priekaištas, 
daromas kunigo aižvilgiu, pakirstų visą jo sielovados 
darbą. Kunigas, kurio duktė valkiojasi su vyrais ar su- 
silaukia pavainikio; kunigas, kurio sūnūs mokykloje yra 
padaužos, o laisvalaikiu dedasi į nenaudėlių bandas; 
kunigas, kurio žmona liežuvauja ir kelia vaidus kaimy- 
nystėje; kunigas, kurio žmona su juo persiskiria arba nuo 
jo pabėga su kitu,— šitoks kunigas gali būti liturgas, 
nes tam pašvęstas, bet jis negali būti sielovadis, nes 
neturi anos aukštesnės vertės, pagrindžiančios jo galią 
vadovauti kitų sieloms. Net tokio kunigo pamokslai gali 
būti tik dogmatiniai, nes kiekvienas moralinis pamoky- 
mas bei pabarimas tuojau sukeltų klausytojuose neigia- 
mos atoveikos: „Pažiūrėk pats į save ir į savo namus!“ 

Štai ko neįsisąmonina tie, kurie šiandien taip iškalbin- 
gai itikinėja, esą vedybos suartintų kunigą su žmonė- 
mis. Taip, jos iš tikro jį suartintų, bet kaip lygų su ly- 
giais, o ne kaip sielovadį su vadovaujamaisiais. Užuot 
padariusios kunigą tikinčiųjų dvasios vadu, patarėjų, 
guodėju, pagalbininku, vedybos padarytų jį tik sakra- 
mentų teikėju arba liturgų. Užuot išryškinusios vad. 
funkcinę kunigystę, vedybos tik pabrėžtų šventimų kuni- 
gystę, t. y. sakramentinį jos pobūdį, kurio šiandien taip 
nemėgsta „pažangusis“ sąjūdis. Užuot nuvedusios kuni- 
gą į Žmones, vedybos uždarytų jį kaip tik zakzistijoje. 
Nes manyti, kad kunigų šeimos būtų kažkokios šventos 
išimtys, reiškia sirgti iliuzijomis. Reikia tik stebėtis, 
kad šis kunigų vedybų atžvilgis lig š0] niekur nėra bu- 
vęs svarstomas, tarsi visiškai nebūtų Rytų Bažnyčios, 
kurios kunigai teikia šiam reikalui geros medžiagos. Juk 
niekur dvasiškiai (ne vienuoliai!) neturi tokio mažo pa- 
sitikėjimo, niekur jie nėra taip niekinami pačių tikin- 
čiųjų ir todėl verčiami užsidaryti grynai sakramentinėje 
srityje, kaip Rytų Bažnyčioje. 

Prie celibato kaip pavyzdžio stabtelėjome kiek ilgiau 
todėl, kad jis gana ryškiai atskleidžia aną vidinę kiek- 
vienos bažnytinės srities nesėkmę pasaulyje. Juk tiek 
celibatas, tiek moterystė yra didžios religinės vertybės. 
Tačiau kai tik vienos kurios atsisakoma kitos naudai, 
šis atsisakymas išsivysto pasaulyje taip, jog susinaikina 
pats save: celibatas sunaikina nepasidalinimą bei rūpestį 
Viešpaties dalykais, pastūmėdamas žmogų savą vienat- 
vę užpildyti kaip tik pasaulio dalykais; moterystė su- 
naikina aukštesnę žmogiškąją vertę, tą pagrindą sielo- 
vadai, kurios dėlei kunigai turėtų vesti, kad tuo galėtų 
geriau prieiti prie tikinčiųjų. Užuot betgi prie jų arčiau 
priėję, jie tos pačios moterystės kaip tik yra nuo gano- 
mųjų nutolinami. Tai, kaip jau minėta, viso krikščioniš- 
kojo gyvenimo tragika. Gera norėti mums visiems yra 
lengva, bet gera vykdyti yra be galo sunku (plg. Rom 
7, 18), nės mumyse „gyvenanti nuodėmė“ (Rom 7, 17) 
apkreipia žmogaus siekius dažnai priešinga linkme. Todėl 
visos pakaitos, kurios šios tragikos neregi arba jos ne- 
paiso, pasiekia priešingų vaisių. Šiandien tiesiog nejau- 
ku stebėti, kaip lengvapėdiškai kalbama apie Bažnyčios 
atsinaujinimą po II Vatikano susirinkimo, tarsi jau bū- 
tume įžengę į pačios tiesos kelią ir tarsi praėjusieji am- 
žiai, dabar taip ujami, nebūtų atsinaujinimo skelbę bei 

vykdę ir į savo pastangų sėkmę tikėję. Tiek dabar taip 
niekinama Konstantino epocha, tiek Vakarų Bažnyčios 
virtimas valstybe viduramžiais, tiek jėzuitų pradėtas 
priešinimasis protestantizmui, tiek I Vatikano susirinki- 
mas, tiek galop laikotarpis nuo Leono XIII ligi Pijaus XII 
buvo pergyvenami kaip Bažnyčios atsitiesimo bei atg!- 
mimo tarpsniai. Žiūrint tačiau atgal, visi jie mums atro- 
do buvę nesėkmingi ir net nelaimingi. Kodėl betgi turė- 
tų būti kitaip su mūsų amžiumi, su mūsų sąjūdžiais ir 
su mūsomis atnaujinimo pastangomis? Jeigu anie visi 
tarpsniai klydinėjo, kodėl jau mes turėtume būti apsau- 
goti nuo paslydimų? Kad iš mūsų žygio kilusi „ateities 
Bažnyčia“ bus kitokia negu seniau, aišku savaime, Ta- 
čiau kaip naivu būtų tikėti, kad ji būsianti geresnė! 
„Naujasis Testamentas nepažįsta jokios pažangos civili- 
zacinio optimizmo prasme. Pagal jį pakaita dar nėra pa- 
taisa, ir naujybė dar nereiškia, kad tiesa jau jos pusė- 
je“ !?, Štai kas šiandien pamirštama ir štai kodėl taip 
nekritiškai, iš vienos pusės, laikomasi senybių, iš ki- 
tos — vaikomasi naujybių. 

Tolimesniuose skyriuose tad ir mėginsime kaip tik 
kritiškai pasvarstyti tris dabartiniam Bažnyčios gyveni- 
mui būdingus bruožus, būtent: Bažnyčios šiandienėjimą, 
jos demokratėjimą ir jos tautėjimą. Atrodo, kad šiais 
bruožais išsisemia Bažnyčios posūkis po II Vatikano su- 
sirinkimo. Tačiau kaip tik šiuose bruožuose ir atsisklei- 
džia ana vidinė pačios Bažnyčios priešginybė pasauliui 
ir sykiu gili visų mūsų pastangų bei linkmių tragika. 
vedanti į nesėkmę ir net sudužimą. 


Antras skyrius 


BAŽNYČIOS ŠIANDIENĖJIMAS 


Dabartinė bažnytinio gyvenimo linkmė prasidėjo pop. 
Jono XXIII kalba, kuria jis 1962 m. spalio 11 d. atidarė 
II Vatikano susirinkimą. Šioje kalboje, kaip kun. V. Za- 
karas, apibūdindamas visuotinius Bažnyčios susirinkimus, 
teisingai pastebi, „labiausiai visiem įstrigo mintis, iš- 
reikšta vienu itališkų žodžiu „aggiornamento“ " !*. Šis 
žodis greitai virto tarptautiniu. Dar daugiau: jis virto 
„kalbiniu vežtuvu visų pakaitom palankių nuotaikų ir 
net savotišku mastu, skiriančių priekin besiveržiančius 
entuziastus nuo tradicijon linkstančių skeptikų“ !". Jo 
prasmė yra ta, kad reikia „pilną, neapkarpytą ir neiš- 
ikreiptą katalikiškąją doktriną“ (II, 30), kaip tai pabrė- 
žė pop. Jonas XXIII minėtoje kalboje, nagrinėti bei aiš- 
kinti taip, „kaip reikalauja mūsų laikai“ (III, 31). Po- 
piežius primygtinai įspėja, „kad Bažnyčia niekuomet 
nenusigręžtų nuo tiesos lobyno, gauto iš ankstesnių kar- 
tų“ (III, 30). Sykiu tačiau „ji privalo žvelgti į dabarties 
laikus, į susidariusias naujas gyvenimo sąlygas ir lytis 
bei į atsivėrusius naujus katalikiškojo apaštalavimo ga- 
limumus“ (t. p.). Nuosekliai tad Jonas XXIII skiria tikė- 
jimo turinį nuo jo išraiškos: „Juk kas kita yra mūsų 
tikėjimo Jobis arba mūsų kilniosios doktrinos iiesos, o 
kas kita būdas, kuriuo jos išreiškiamos, nė kiek neiš- 
kreipiant jų prasmės ir minties“ (III, 31). Šį tad būdą. 
kurio ieškant, pasak popiežiaus, „reikės kantriai dar- 
buotis, kol jis bus surastas“ (t. p.), jis ir pavadino „ag- 
giormamento". 

Paprastai šis žodis verčiamas terminais „pritaikymas“ 
arba „prisitaikymas“. Tačiau šie vertiniai tikros „aggior- 
namento" prasmės neišreiškia. Jie net šią prasmę iš- 
kreipia, įtaigodami mintį, esą Bažnyčia vaikąsi pasaulio 
ir taikąsi prie jo, neatskleisdami kritinio jos nusistaty- 

mo pasaulio atžvilgiu, kas jau ir anoje Jono XXIII kal- 
boje išėjo aikštėn (plg. III, 14) ir ką vėliau kėlė pop. 
Paulius VI tiek tuojau po savo išrinkimo, tiek savo kal- 
boje 1965 m. lapkričio 18 d. Susirinkimo metu !š. Pasau- 
lio vaikymasis bei taikymasis prie jo yra betgi Bažny- 
čiai svetimas tiek prieš Susirinkimą, tiek po jo. Laimin- 
ga užtat yra mūsų lietuviškoji kalba, kad ji mums lei- 
džia susikurti naujadarą, tiksliai nusakantį „aggiorna- 
mento“ reikšmę, būtent šiandienėjimas. Kaip iš žodžio 
„Kasdiena“ esame pasidarę žodžių „kasdienėti“, „kas- 
dienėjimas", „sukasdienėjimas“, taip lygiai iš žodžio 
„šiandiena“ galime lengvai pasidaryti žodžių „šiandie- 
nėti“, „šiandienėjimas“, „sušiandienėjimas“. Šių nauja- 
darų prasmė yra: virsti šiandieniniu, gyventi nę vakar- 
diena, ne rytdiena, bet šiandiena. Kas gyvena vakardie- 
na, yra atsilikėlis; kas gyvena rytdiena, yra svajotojas. 
Bažnyčia neturinti būti nei atsilikėlė, t. y. neatskiriamai 
prisirišusi prie praeities būdų, nei svajotoja, t. y. žvel- 
gianti į tik vienam Dievui težinomą ateitį. Bažnyčia tu- 
zinti būti šiandieninė, gyvenanti dabartinio žmogaus rū- 
pesčiais, kalbanti jo kalba, mąstanti jo mąstysena. Tai 
kaip tik ir yra ana prasmė, kurią pop. Jonas XXIII no- 
rėjo įdėti į žodį „aggiornamento“ ir kurią visiškai tiks- 
liai išreiškia lietuviškas naujadaras „šiandienėjimas“. 

Todėl tolimesniuose šios knygelės svarstymuose nau- 
dosime ne terminą „prisitaikymas“, bet „šiandienėjimas“ 
ir kalbėsime ne apie Bažnyčios prisitaikymą prie dabar- 
tinio laiko bei žmogaus, bet apie jos šiandienėjimą da- 
bartinės istorijos sąlygose. Trumpai tariant, kalbėsime 
apie Bažnyčios tapimą šiandienine. 


1. ŠIANDIENĖJIMAS KAIP NUOLATINĖ PASTANGA 


Bažnyčios šiandienėjimas yra dabar pati didžiausia 
visų pastanga. Kaip šiandienėjimą būtų vykdinęs pop. 
Jonas XXIII, pats jį paskelbęs, nebesužinosime nieka- 
dos: šiandienėjimo autoriaus mintis ir norai yra nutilę 
amžinai. Tačiau tie, kurie šiandienėjimą toliau vykdo, 
mėgina ištęsti jo apimtį labai plačiai: net ligi Evangeli- 
jos peraiškinimo, net ligi dogmų performulavimo, net 
ligi bažnytinės sąrangos pertvarkymo, net ligi sakra- 
mentų perprasminimo. Šių pastangų pagrindas yra ta- 
sai, kad dabartinis žmogus senosios išraiškos būdų bei 

ženklų nebesuprantąs ir nebepergyvenąs. „Šiandienos 
žmogus,— sako K. Rahneris,— priima daugybę teologijos 
posakių kaip mitologinius dalykus ir todėl manosi ne- 
galįs į juos rimtai tikėti“ !?. Reikią tad visa tai išreikšti 
šiandienine kalba taip, kad ji pasiektų dabartinio žmo- 
gaus protą krikščioniškajai tiesai suprasti ir uždegtų jo 
širdį šiai tiesai priimti, Šiandieninis žmogus, girdėdamas 
teigiant, kad Jėzus yra žmogumi tapęs Dievas, taip lygiai 
atmeta šį teiginį kaip ir mes, girdėdami, esą Dalailama 
yra Būdos įsikūnijimas. Šį pavyzdį pateikia Rahneris ir 
kaltina teologiją. esą tai ji padariusi. kad Apreiškimo 
turiniai dabarties žmogui virtę neįtikėtinais?. Tas pat 
yra ir su daugybe kitų Krikščionybės skelbiamų tiesų. 
Sakysime: žodis „substancija“ šiandieninėje chemijoje 
reiškia visai ką kita negu seniau scholastinėje filosofi- 
joje, į kurią dar ir dabar yra atsirėmusi teologija, o mo- 
derninė filosofija sąvokos „substancija“ iš viso nebepa- 
žįsta. Todėl reikią duonos bei vyno perkeitimą Mišių, 
metu į Kristaus Kūną bei Kraują vadinti ne „transsubstan- 
ciacija", kaip lig šiol buvo daroma, bet kaip kitaip: 
olandų teologai siūlo „transsignifikaciją“ arba „transfi- 
nalizaciją“, nors be ypatingų paaiškinimų nė vienas iš 
šių terminų net nė moderniausiam žmogui nėra supran- 
tamas. Asmens sąvoka yra taip pat iš esmės pakitusi: 
maždaug nuo M. Schelerio laikų asmuo reiškia žmogaus 
veiksmų centrą (Aktzentrum) arba bendros prigimties 
suindividualinimą; net pats terminas „asmuo“ dabar yra 
vengiamas, keičiant jį žodžiu „subjektyvybė“. Todėl rei- 
kia apie Šv. Trejybę kalbėti ne kaip apie tris asmenis 
vienoje prigimtyje, bet kaip kitaip: Rahneris siūlo, užuot 
sakius „trys asmenys", sakyti „trys subsistencijos būdai“ 
(Subsistenzweisen), nors subsistencija moderniam žmo- 
gui, jos tinkamai nepaaiškinus, yra gal net nesupranta- 
mesnė negu asmuo. Pasikeitus pasaulėvaizdžiui, dangus 
ir pragaras, skaistykla ir pragarai (inferi) vielos prasme 
moderniam žmogui virto tik pasakomis arba tik vaikiš- 
kais prisiminimais. Todėl reikią tiesą, kalbamą tikėjimo 
išpažinime, Kristus „nužengė į pragarus (descendit ad 
inferos)", išreikšti kaip kitaip: ekumeniniam tikėjimo 
išpažinimui, kuris tiktų visom konfesijom, siūloma šią 
tiesą išreikšti posakiu „nužengė į mirties gelmes“, nors 
esmėje tai yra tik pakartojimas truputį anksčiau išpa- 
žintos tiesos „mirė ir buvo palaidotas (mortuus et se- 
pultus est)“, nes tikra mirtis (o Kristus juk tikrai mirė) 

neturi nei gelmių, nei paviršiaus. Tas pats modernaus 
žmogaus pasaulėvaizdis reikalaująs ir kitą tikėjimo tie- 
są „užžengė į dangų (ascendit in coelum)“ pritaikyti 
šiandieniam jausmui: siūloma sakyti „grįžo pas Tėvą“. 
Tai tik pavyzdžiai. Bet jų galima sutikti kiekviename 
žingsnyje. Visur dabar pilna pasiūlų sušiandieninti ti- 
kėjimo tiesas, išreiškiant jas taip, kad jos dabarties žmo- 
gui būtų ne tik suprantamos, bet ir priimtinos, vadinasi, 
nę tik suvokiamos, bet ir pergyvenamos, nes pergyve- 
nimas bei vidinis patyrimas vaidinąs šio žmogaus buvi- 
me pagrindinį vaidmenį. Jo tad turinti paisyti ir teolo- 
gija, perstatinėdama ne tik savo sąrangą, bet ir pačias 
sąvokas bei tiesas. Esama tiesų rango, todėl apie kai 
kurias antraeiles tiesas iš viso nereikia kalbėti, pvz., 
apie Kristaus gimimą iš Mergelės, apie Marijos vaid- 
menį išganyme, apie Eucharistijos garbinimą ir t. t. Nes 
šios tiesos esančios labiausiai nepriimtinos šiandienos 
žmogui. Geriausia tad esą jas nutylėti, jų Nneneigiant, 
tačiau nė nepabrėžiant, kaip tai buvo daroma seniau. 

Pastangos Bažnyčią šiandieninti jos visumoje yra da- 
bar tokios aiškios, jog nėra reikalo daug apie jas kal- 
bėti. Svarbiausia yra įžvelgti jų prasmę ir jų vietą Baž- 
nyčioje apskritai. Tai betgi reikalauja turėti prieš akis 
keletą dalykų, kurių dabar kaip tik dažniausiai nepa- 
stebima. 

Visų pirma reikia nepamiršti, kad Bažnyčia visados 
yra buvusi šiandieninė. Gal tik katakombų Bažnyčiai — 
ir tai tik iš dalies — tinka šv. Pauliaus įspėjimas, kad 
„laikas yra trumpas“, todėl turėtų tie, „kurie turi žmo- 
nas“, gyventi taip, „lyg jų neturėtų; kurie verkia, kaip 
kad neverktų; kurie džiaugiasi, kaip kad nesidžiaugtų; 
kurie perka, lyg kad nieko neturėtų; nes šio pasaulio 
išvaizda praeina“ (1 Kor 7, 29—31) Greitos pasaulio 
pabaigos laukimo nuotaika padarė katakombų Bažnyčią 
Iyldienine, vadinasi, gyvenančia artimo Viešpaties atė- 
jimo akivaizdoje. O šio atėjimo šviesoje, kuri galbūt 
jau rytoj „kaip žaibas“ perskros visatą nuo rytų lig va- 
karų (plg. Mt 24, 27), blanksta bet kokia šiandienos 
sritis: moterystė, vargas, džiaugsmas, turtas ir t. t. O 
vis dėlto net ir katakombų Bažnyčia visų šių dalykų 
anaiptol neneigė, kaip tai darė ano meto eretikai stoi- 
cizmo ir platonizmo įtakoje. Katakombų Bažnyčia per- 
gyveno pasaulinius dalykus bei užsiėmimus tik kaip 
dužlius, kaip greitai praeinančius ir todėl skatino krikš- 

čionis neatsidėti jiem taip, tarsi nuo jų priklausytų žmo- 
gaus amžinasis likimas. Net ir pats šv. Paulius, įspūdin- 
gai išreiškęs aną įspėjimą, aiškiai peikia tuos, kurie 
„elgiasi netvarkingai, nieko nedirbdami“, ir įsako jiems, 
„Kad, ramiai dirbdami, valgytų savo duoną“ (2 Tes 3, 
11—12). Viršiniu savo gyvenimu katakombų Bažnyčia 
niekuo nesiskyrė nuo visų kitų Romos piliečių. Kaip anks- 
tyvieji rašytojai apibūdina krikščionis, šie neneigė jokio 
pasaulinio užsiėmimo: mokėjo mokesčius, ėjo kariuome- 
nėn, gyveno kartu su žydais bei graikais, nešiojo tokius 
pat drabužius, vedė moteris, gimdė vaikų, klausė įsta- 
tymų, visur jautėsi kaip savo tėvynėje, turėjo vergų, 
buvo teisėjais ir miestų pareigūnais ?!. Trumpai tariant, 
krikščionys jau ir pačiais pirmaisiais dviem šimtmečiais, 
vadinasi, persekiojimų metu, „gyveno pasaulyje, nors 
ir jautėsi esą ne iš pasaulio“, kaip tai gražiai apibūdina 
„Laiškas Diogenetui“ 2. Ta pati priešingybė, apie kurią 
kalbėjome anksčiau, jau buvo sąmoningai pergyvena- 
ma pačių pirmųjų krikščionių jų santykiuose su pasau- 
liu. Štai kodėl protestantų teologas O. Cullmannas ir 
sako, kad „pirminei Krikščionybei buvo svetimas tiek 
asketinis pasaulio neigimas, tiek naivus džiaugimasis 
kultūra" **. Šį Krikščionybė tik „savo vilčių — kaip pa- 
stebi šv. Justinas, — nerėmė dabartimi“ *. 

Palikusi katakombas ir gavusi teisės būti Romos vals- 
tybėje lygiom su stabmeldybe (313 m.), Bažnyčia su- 
šiandienėjo labai greitai ir tai visu plotu, ypač tada, 
kai imperatorius Teodosijus ją padarė valstybine reli- 
gija (380 m.), tuo iškeldamas ją aukščiau už stabmeldy- 
bę: vyskupai tapo teisėjais, dvarų savininkais, laikė 
vergų (net ligi 6 šimtm.), ginčijosi bei kovojo tarp savęs, 
taip kad jau imperatorius Konstantinas turėjo juos su- 
drausti (plg. jo laišką Tyro susirinkimo vyskupam). 
Konstantino sūnus Konstancijus mirties bausme uždraudė 
stabmeldiškas aukas (353 m.). Teodosijus uždraudė al- 
kristi nuo Krikščionybės (381 m.): atkritėliai prarasda- 
vo visas savo visuomenines teises, nepaisant jų rango. 
Po 10 metų (391 m.) buvo uždrausta apskritai lankyti 
stabmeldiškas šventoves. Trumpai tariant, ketvirtojo 
šimtmečio pabaigoje Krikščionybė Romos imperijoje už- 
ėmė lygiai tokią pat vietą, kokią dar prieš 100 metų 
turėjo stabmeldybė — su visomis valstybinės religijos 
teisėmis, privilegijomis ir pareigomis. 

Ypač įdomus yra šiame šiandienėjimo vyksme popie- 
žiaus vaidmuo. Kol Konstantinas gyveno Romoje, tol 
popiežius jam buvo tik Romos vyskupas, kaip ir visi 
kiti atskirų miestų vyskupai. Jis pats save laikė „pon- 
tifex maximus“, o Bažnyčios buvo laikomas „vyskupu 
užsienio reikalams — episkopos tou ektos“, vadinasi, 
Bažnyčios viršinės sąrangos valdovu. Šiuo titulu jis su- 
šaukė Nikėjos susirinkimą (325 m.), nors ir buvo stab- 
meldis (Konstantinas priėmė Krikštą tik mirdamas 
337 m.), ir jam pirmininkavo. Tačiau kai Konstantinas 
Romą paliko ir mažą Bizantijos miestelį Bosforo pakran- 
tėje išvystė į antrąją savo sostinę — Konstantinopolį, 
arba Naująją Romą, senojoje Romoje netrukus atsirado 
politinė tuštuma, nes vakarinė imperijos dalis sugniužo, 
tautų kilnojimosi spaudžiama (476 m.). Tada kaip tik ir 
iškilo popiežius — ne tik kaip religinė Bažnyčios galva, 
bet ir kaip vienintelė moralinė bei socialinė jėga Va- 
karuose. Štai kaip protestantų Bažnyčios istorikas E. Ben- 
zas vaizduoja popiežiaus moralinės jėgos augimą Ro- 
moje: „Išsikėlus imperatoriui ir svarbiausiems vyriau- 
sybės bei administracijos valdininkams iš Romos į Kons- 
tantinopolį, pasiliko Romos vyskupas kaip vienintelis ir 
aukščiausias autoritetas. Romos ir visų Vakarų išsivys- 
tymui sprendžiamosios reikšmės turėjo kaip tik tai, kad 
germanų kilčių brovimosi metu vakarinei Romos impe- 
rijos daliai atstovavo Romos vyskupo autoritetas. Dviejų 
šimtų metų eigoje, kai vakarinių gotų tautelės Romos 
imperijos vakarinėje dalyje įsteigė savą valstybę ir ap- 
valdė Italiją, šiaurinę Balkanų dalį, Galiją, Ispaniją ir 
Šiaurės Afriką, Romos vyskupo moralinė galia išaugo 
nepaprastai stipriai. Popiežija tapo galinga politinėje 
tuštumoje <...>, nes joje Romos Bažnyčia sudarė vie- 
nintelę veiklią instituciją, pasilikusią dar iš Konstantino 
laikų... Romos Bažnyčiai ir jos vyskupui teko šiuo poli- 
tinės tuštumos metu didžiulis uždavinys būti dvasinės 
ir dorinės tvarkos veiksniu“ *. Pati tad istorija pakreipė 
Vakarų Bažnyčią imtis pasaulinių uždavinių ir tuo pačiu 
juos spręsti pagal ano laiko reikalavimus bei būdus. 
Dingus imperatoriui kaip „vyskupui užsienio reikalams“, 
šie reikalai savaime perėjo į popiežiaus rankas. Išnykus 
valstybiniam „pontifex maximus“, iškilo bažnytinis Pon- 
tifex Maximus, kuris tačiau apėmė ne tik religinę, bet 
ir politinę sritį ir savaime išsivystė į valstybinį suvere- 
ną. ypač kai 8 šimtm. įsistėigė bažnytinė valstybė. 

Pridėkime prie šio politinio šiandienėjimo kultūrinį šian- 
dienėjimą, vykdomą ypač benediktinų vienuolijos (že- 
mės dirbimas, mokyklų steigimas, našlaičių bei vargšų 
globa, rankraščių perrašinėjimas), ir gausime šiandienė- 
jimo vaizdą ankstyvaisiais viduriniais amžiais. 

Ir taip buvo visą laiką. Prisiminkime tik aristoteli- 
nės filosofijos, atėjusios iš Bizantijos per arabus, per- 
galę rungtynėse su vyravusiu platonizmu; gotinio sti- 
liaus įsigalėjimą romaninio stiliaus sąskaita; kryžiaus 
karus; milžinišką kultūrinę bei ekonominę vienuolijų 
veiklą; popiežių kovas su imperatorium ir karaliais; įvai- 
rių partijų bei luomų rungtynes bažnytiniame vidaus 
gyvenime; vyskupų sulyginimą su kunigaikščiais ir ki- 
tais kilmingaisiais; senovinės kultūros puoselėjimą baž- 
nytiniame prieglobstyje; renesanso stiliaus išugdymą; 
kovą su protestantizmu; naujo ordino (jėzuitų) veiklą 
kultūrinėje ir diplomatinėje srityje; baroko bei rokoko 
stilių išplitimą; Apšvietos lyčių prisiėmimą visu gyven- 
senos plotu; Kanto filosofijos įėjimą į teologines mokyk- 
las; socialinių organizacijų ugdymą pop. Leono XIII min- 
timi; kat. akcijos sukūrimą pop. Pijaus XI pastangomis; 
taikos idėjos skleidimą, pradedant pop. Benediktu XV, 
Krikščionybės plėtimą, einantį kartu su kitų žemynų 
atradimu, užkariavimu bei pajungimu Europai,— vis tai 
tik keletas iš istorijos išpešiotų pavyzdžių, kurie tačiau 
rodo, kad niekados nėra buvę tokio tarpsnio, kuriame 
Bažnyčia nebūtų buvusi šiandieninė savo meto būdu. 
Kai visuomenė buvo feodalinė, ir Bažnyčia buvo feoda- 
linė: kai visuomenė virto kapitalistine, ir Bažnyčia apsi- 
supo kapitalistinėmis lytimis; kai visuomenė demokra- 
tėja, demokratėja ir Bažnyčia; kai visuomenė buvo bar- 
bariška, barbariška buvo ir Bažnyčia (plg. 8—9 šimtm.); 
kai visuomenė buvo suskilusi, suskilusi buvo ir Bažny- 
čia (plg. Vakarų schizmos laikotarpį 14—15 šimtm.); kai 
visuomenė kultūriškai buvo smukusi, smukusi buvo ir 
Bažnyčia (plg. 18 šimtm.). Garsusis „aggiornamento“ nėra 
tad toks jaunas, kaip iš sykio atrodo. Bažnyčia visados 
stengėsi eiti koja kojon su gyvenimu ir net jam vado- 
vauti. Rytų Bažnyčia, sakysime, nesušaukė nė vieno vi- 
suotinio susirinkimo nuo 8 šimtm, pabaigos: jai vad. 
„normatyvinis tarpsnis“ esą baigtas ?“, Tuo tarpu Vaka- 
rų Bažnyčioje šis tarpsnis trunka visą laiką, todėl ir vi- 
suotinių susirinkimų eilė nesiliauja: nuo pastarojo susi- 
rinkimo Nikėjoje (787) ligi praėjusiojo Vatikane (1962— 

1965) yra buvę Vakaruose net 13 visuotinių susirinki- 
mų, kurie visi buvo sušaukti spręsti laiko klausimam 
ir atsiliepti į laiko dvasią. Bažnyčios šiandienėjimas nėra 
mūsų išrastas bei vykdomas. Tai nuolatinė Bažnyčios 
pastanga ir nuolatinis vyksmas jos istorijoje. 

Ir kitaip nė būti negali! Bažnyčia juk būna pasauly- 
je, todėl savo išvaizda ji yra tokia, koks yra ir pasaulis. 
Dieviškasis Apreiškimas, kuriuo Bažnyčia remiasi, yra 
duotas žmonijai jai prieinamomis lytimis, vadinasi, jos 
pačios sukurtais pavidalais, nes kitaip žmogus negalėtų 
Apreiškimo tiesų bei nuostatų nei suprasti, nei vykdyti. 
Jau pats Dievo žodis kaip pagrindinė Apreiškimo lytis 
yra apvilktas žmogiškuoju žodžiu. Sekminių stebuklas, 
kai šv. Petras kalbėjo Jeruzalės miniom apie prisikėlusį 
Jėzų galilėjiečių tarme (plg. Apd 2, 7), o „partai, medai, 
elamiečiai, Mesopotamijos, Judėjos ir Kapodokijos, Pon- 
to ir Azijos, Frygijos ir Pampilijos <...> gyventojai“ 
(Apd 2, 9-—10) jį girdėjo savo gimtąja kalba“ (2, 8), 
yra nurodymas, koks santykis glūdi tarp Apreiškimo ir 
kultūros arba tarp religijos ir kultūros apskritai, būtent: 
kultūra sudaro atramą arba, kaip St. Šalkauskis saky- 
davo, „medžiagą religijos rūmams" *, Savų išraiškos bū- 
dų bei lyčių religija neturi. Iš kurgi ji galėtų jų pasi- 
imti? Ji jų gauna visuomet tik iš kultūros, vadinasi, iš 
žmogiškosios kūrybos. Todėl religijos išraiškos būdai 
bei priemonės visados yra „iš pasaulio“ ir yra tokie, 
kokių esama to meto pasaulyje. Religija. niekados negali 
pralenkti kultūros išsivystymo. Ji gali šį išsivystymą 
įtaigoti, gali jį skatinti ar stabdyti, bet ji negali užbėgti 
jam už akių. 

Štai kodėl religija — kartu ir Krikščionybė — visa- 
dos yra tokia, kokia yra kultūra su visomis savo sriti- 
mis: filosofija, mokslu, menu, visuomenine santvarka, 
dorine Nuotaika bei papročiais ir t. t. Kitaip tariant, Ji 
visūdos yra šiandieninė. Bet koks atitrūkimas nuo kul- 
tūros išsivystymo tuojau padarytų religiją nebesupran- 
tamą bei nebeįvykdomą, o Bažnyčią paverstų kažkokia 
archeologine liekana. Bažnyčios šiandienėjimas yra am- 
žinas vyksmas. Kintant pasauliui, kinta ir Bažnyčia, Pri- 
sirišti prie to, kas praėję, reiškia nesuprasti Bažnyčios 
ir pasaulio arba religijos ir kultūros santykių. Juk gy- 
venti vakardiena reiškia gyventi tuo, kuo pasaulis ne- 
bėra. O vakardienos Bažnyčia nebėra visuotinė Bažny- 
čia, nes ji neapima šiandienos. Užtat kisti kartu su pa- 

sauliu yra nuolatinis Bažnyčios uždavinys ir būtina jos 
pastanga. Apsivilkti kiekvieną kartą vis naujomis iš 
pasaulio pasiimtomis kultūros lytimis reiškia vis iš nau- 
jo atskleisti dieviškąjį Apreiškimo turinį naujoms kar- 
toms. Čia tad ir glūdi ano mūsų dienomis nuolat karto- 
jamo 'seno posakio prasmė, esą Bažnyčia turinti būti 
nuolatos reformuojama: „Ecclesia est semper reformanda". 
Tai savaime suprantamas, Bažnyčiai prigimtas ir būtinas 
dalykas. Kokių ypatingesnių ginčų ar abejonių šiuo at- 
žvilgių vargu ar gali būti. 


2. ŠIANDIENĖJIMAS KAIP NUOLATINĖ NESĖKMĖ 


Ir vis dėlto kokia gilia nesėkme ir net tragika yra 
pažymėtas šis šiandienėjimas! Jau pats jo vykdymas 
yra nepaprastai keblus. Dabartiniai šiandienėjimo užsi- 
degėliai nepastebi, kad nėra vienos pasauliui ir tuo pa- 
Čiu Bažnyčiai šiandienos. Šiandiena nėra kalėndorinė są- 
voka. Ji reiškia ne gyvenimą tam tikru kalendoriaus 
rodomu metu (pav., 1970 m. ar 20 šimtm.), bet gyveni- 
mą man savoje aplinkoje ir man sava dvasia. Aš esu 
šiandieninis ne tuo, kad esu gimęs 20 šimtmetyje, bet 
tuo, kad mano meto istorija yra sykiu ir mano paties 
istorija. Jei ši istorija nėra mano istorija, jei mano gy- 
venamoji aplinka nėra mano aplinka, jei šio laiko ir 
šios aplinkos vyraujanti dvasia nėra mano dvasia, aš 
nesu šiai istorijai, šiai aplinkai ir šiai dvasiai (ir atvirkš- 
čiai!) šiandieninis. Jų visų šiandiena nėra mano šian- 
diena, nes aš turiu kilą šiandieną negu jos. Kalendorinė 
šiandiena yra grynai formalinė, be turinio ir todėl nieko 
nesakanti. Visi žemynai dabar turi tą patį kalendorių ir 
todėl gyvena ana iormaline šiandiena. Tačiau argi iuri- 
ninė šiandiena afrikiečio, europiečio ir amerikiečio yra 
ta pati? Ar ta pati šiandiena yra didmiesčio gyventojo, 
dirbančio anglių kasykloje, ir kaimo gyventojo, dirban- 
čio žemę? Ar ta pati šiandiena yra komunisto ir krikš- 
čionies, gyvenančių toje pačioje šalyje, tuo pačiu laiku. 
ir dirbančių net toje pačioje įmonėje? Ar ta pati šian- 
diena yra lietuvių, pasilikusių savame krašte, ir lietuvių, 
išsisklaidžiusių po visus žemynus? Ar ta pati šiandiena 
yra lietuvių ir vokiečių, lietuvių ir italų, lietuvių ir ang 
lų, lietuvių ir amerikiečių, priglaudusių mus, tremtinius, 
savo žemėje? Atsakymas į visus šiuos klausimus yra 

aiškiai neigiamas: kiekviena iš šių žmonių grupių turi 
kitokią šiandieną. 

Kas tad yra Bažnyčios šiandienėjimas šio įvairumo 
akivaizdoje? Ir štai čia vėl iškyla ana aukščiau minėta 
priešingybė. Kadangi nėra vienos visiem šiandienos, to- 
dėl ir Bažnyčios šiandienėjimas yra galimas tik arba 
kaip įvairiopas dabartinių kultūros lyčių prisiėmimas 
pagal atskiras šiandienas, arba kaip vienodas vienos ku- 
rios šiandienos primetimas visiems žmonėms ir tuo pačiu 
jų šiandienų nuslėgimas. Šiandienėti įvairiopai Bažnyčiai 
yra be galo sunku ir pavojinga, jei ji nori išlaikyti vi- 
suotinį savo pobūdį. Tai aiškiai matysime kiek vėliau, 
kalbėdami apie Bažnyčios tautėjimą, kuris esmėje ir reiš- 
kia šiandienėjimą pagal atskiras tautas. Šiandienėti vie- 
nodai yra žymiai lengviau. Tačiau tai reiškia susikirsti 
su visais tais žmonėmis, kuriems Bažnyčios pasirinkta 
viena kuri šiandiena yra svetima. Jei ši svetima šiandie- 
na padaroma oficialia, ji nuslegia atskirų grupių savas 
šiandienas ir tuo pačiu daugiau ar mažiau atstumia žmo- 
nes nuo Bažnyčios. Štai ko nepastebi šiandienėjimo šali- 
ninkai, kurie renkasi specifinę Vakarų Europos dalies 
(vokišką—prancūzišką—olandišką) pramoninę miestinę 
kasdieną, laiko ją dabarties istorija ir mano, esą visi 
šioje istorijoje dalyvauja ir visiems ji yra sava. Anaip- 
tol! Kodėl, sakysime, visi turi permąstyti savo tikėjimą 
pagal teologų būrelio atstovaujamą transcendentalinę 
filosofiją (šv. Tomo transcendentalijų ir Kanto apriorinių 
kategorijų derinys), jei ši filosofija yra svetima ištisų 
tautų ir net žemynų krikščionims? Kodėl genialių muzi- 
kų religiniai veikalai (mišios, himnai, psalmės) turi būti 
pakeisti triukšmingomis ir estetiniu atžvilgiu dažnai men- 
kavertėmis vakarietiškai amerikietiškomis kompozicijo- 
mis, jeigu jos daugeliui kelia tik erzelio sieloje? Kodėl 
Mišių auka kaip sudabartinimas Kristaus Aukos nekruvi- 
nu būdu, vadinasi, kaip nužengimas amžinosios Jo Au- 
kos „už mus Dievo akivaizdoje“ (Žyd 9, 24) ant alto- 
Tiaus turi būti atliekamas tarsi koks pareiginis užsiėmi- 
mas, suprastintas ligi kasdienybės, jeigu daugeliui, labai 
daugeliui ši kasdienybė jau ir taip yra pasidariusi grasi, 
ir jie norėtų Viešpaties Namuose kaip tik išsivilkti iš 
jos ir pabuvoti bent valandėlę tikra prasme šventovėje? 
Šie klausimai nėra dabartinių bažnytinių pakaitų kritika. 
Ne! Jie yra tik pavyzdžiai, kaip viena šiandiena atsi- 
daužia į kitą šiandieną ir sulaukia priešingų vaisių, negu 

tikėtasi. Juk šiandienėjimas dabar yra aistringai vykdo- 
mas kaip tik todėl, kad priartintų Bažnyčią prie žmo- 
gaus. Bet jei šio Žmogaus šiandiena nesutampa su jam 
siūloma arba net iš aukšto primetama šiandiena, tai 
toks šiandienėjimas Bažnyčią nuo žmogaus kaip tik nu- 
tolina, užuot ją prie jo priartinęs. Angliakasiams giedoti 
suplikacijų pakeistą posmą „mus nuo dujų sprogimo 
apsaugoti teikis, meldžiame Tave, Viešpatie“ iš tikro 
yra šiandienėjimas, nes kilęs iš jiem savos šiandienos, 
kaimiečiams gi šitoks posmas yra grynas nesusipratimas, 
nes jiem ir dabar šiandieninis yra posmas „žemei vaisių 
duoti ir išlaikyti teikis, meldžiame Tave, Viešpatie“. 
Šiandiena, kaip sakyta, yra nekalendorinė, todėl ji ir 
nesensta su kalendoriumi. Ji yra Žmogaus gyvensena, 
todėl ir Bažnyčios šiandienėjimas turi kilti iš šios gyven- 
senos, 0 ne iš kalendorinio laiko. Dabartiniame šian- 
dienėjimo vyksme viso to yra kaip tik per maža pai- 
soma. 

Antras dalykas, kuris šiandienėjimą padaro labai 
lygstamą ir todėl lydimą nuolatinės nesėkmės, yra tas, 
kad ne viskas yra galima Bažnyčioje sušiandieninti. Gar- 
sioje savo knygoje „Katalikybės esmė" vokiečių teolo- 
gas K. Adamas pabrėžia, kad „Katalikybės negalima ta- 
patinti su pirmine Krikščionybe ir net nė su Kristaus 
Evangelija, kaip išaugusio ąžuolo negalima tapatinti su 
maža gile“ ?. Katalikybė auga ir išsivysto, siurbdama į 
save ir keisdama pagal save įvairius savos aplinkos pra- 
dus. Iš kitos tačiau pusės, Adamas irgi pabrėžia, kad 
„Katalikybė laiko brangiausia savimone tai, jog ji vi- 
sados yra ta pati, vakar ir šiandien, kad jos esmė buvo 
užbaigta bei regimai duota jau tada, kai ji pradėjo savo 
žygį į pasaulį" (p. 12). Kitaip tariant, Bažnyčia auga bei 
išsivysto ir kartu visados lieka ta pati; ji yra kintanti 
ir sykiu amžinai pastovi. Bažnyčia, kaip jau ne kartą 
minėta, yra Kristus, pasiliekąs su mumis „visas dienas 
ligi pasaulio pabaigos“ (Mt 28, 20). Kiek ji yra Kristus, 
ji yra visados ta pati ir savo esmėje užbaigta, nes ir 
Kristus yra amžinai tas pats. Kiek ji yra tačiau Kristus, 
pasiliekąs su mumis pasaulyje, vadinasi, jo istorijoje, 
tiek ji yra auganti bei išsivysčiusi. Tai irgi priešingybė, 
kylanti iš pačios Bažnyčios prigimties ir todėl turinti 
reikšmės visam jos gyvenimui; iš vienos pusės, jos gy- 
venimas yra palenktas laikui, iš kitos — jis yra viršum 

laiko; iš vienos pusės, jis gali ir net turi būti nuolatos 
kaitomas, iš kitos — jis nesiduoda kaitomas. 

Tai apsprendžia ir Bažnyčios šiandienėjimą. Kiek 
Bažnyčia yra auganti bei išsivystanti, tiek ji yra visa-- 
dos šiandieninė, vadinasi, prisiimanti šiandienos kultū- 
zines lytis bei pavidalus. Kiek betgi Bažnyčios esmė yra 
užbaigta, tiek ji yra antlaikinė ir tiek jos šiandienėjimas 
yra neįmanomas. Kitaip tariant, Bažnyčios šiandienėji- 
mas yra galimas tik tam tikru atžvilgiu ir tik tam tikro- 
se srityse. O šis atžvilgis ir šios sritys glūdi kaip tik 
ten, kur neliečiama anos jau užbaigtos Bažnyčios esmės 
arba ano visados 40 paties — šiandien, vakar ir rytoj — 
Kristaus. Susidūręs su užbaigta Bažnyčios esme, šiandie- 
nėjimas turi liautis, nes ši esmė yra antlaikinė ir ta pati 
visokiom šiandienom, vis tiek ar jos būtų erdvinės, ar 
laikinės. Štai kodėl ir pop. Jonas XXIII, reikalaudamas, 
kad Bažnyčios sielovada sušiandienėtų, kartu primygti- 
nai taip pat reikalauja, jog šis sušiandienėjimas nenu- 
gręžtų tikinčiųjų „nuo tiesos lobyno, gauto iš ankstes- 
nių kartų“, pateiktų „pilną, neapkarpytą ir neiškreiptą 
katalikišką doktriną ir kad šios doktrinos tiesos būtų 
aiškinamos nė kiek neiškreipiant jų prasmės ir min- 
ties“ 39. Šio reikalavimo pagrindas yra tas, kad Krikš- 
čionybė yra atremta ne į kokią nors — tegu ir labai kil- 
nią — idėją, bet į tikrovinį įvykį, būtent Logos tapimą 
žmogumi: Jo gimimą iš Mergelės, Jo mirtį, prisikėlimą 
ir dangun įžengimą. Evangelija skelbia šį didžiulį įvykį 
su visais jo veiksmais visam pasauliui ir visą laiką. Skel- 
bimo būdas visados yra ir turi būti šiandieninis. Skel- 
bimo esmė betgi visados yra ir turi būti ta pati, vadi- 
nasi, išreiškianti įvykį, tikrovę, veiksmą, 0 ne paver- 
čianti visa tai kokia nors pamokančia idėja ar palygi- 
nimu. Jeigu skelbimo būdas taip sušiandienėja, jog jis 
Krikščionybę kaip įvykį bei tikrovę pakeičia idėja bei 
palyginimu, toks sušiandienėjimas yra nebe kitoks skel- 
bimo būdas, bet kitoks turinys, neigiąs tikrąjį Krikščio- 
nybės turinį. 

Šitokio šiandienėjimo, iškreipiančio ir net paneigian- 
čio Krikščionybės įvykių bei veiksmų prasmę, dabar 
esama labai daug. Pasaulio sukūrimas iš nebūties, pirma- 
pradė nuodėmė, Apreiškimo istoriškumas, Jėzaus pradė- 
jimas iš Šv. Dvasios, Jo stebuklai, Jo prisikėlimas, Jo 
buvimas Eucharistijoje, Marijos nekaltybė, jos dangun 
paėmimas, angelai, piktosios dvasios, asmeninis nemir- 

tingumas,— visa tai dabar ne sykį taip sušiandieninama, 
jog šios tiesos nebetenka įvykio ar tikrovės pobūdžio, 
virsdamos tik nurodymais į tą ar kitą religinę idėją 
(Dievo visagalybę, pasitikėjimą Dievu, tarpusavę meilę, 
blogio visuotinumą ir t. t.). Paprastai tokį ribas peržen- 
giantį krikščioniškųjų tiesų šiandieninimą mėginama tei- 
sinti tuo, esą modernus žmogus negalįs tikėti į tokius 
dalykus, kaip pradėjimas iš Šv. Dvasios, gimimas iš 
Mergelės, prisikėlimas įvykių prasme; todėl šioms tie- 
soms ir nuvelkamas įvykio pobūdis, paliekant joms tik 
bendrą idėją kaip nurodymą arba pamokymą. Tačiau 
čia pamirštama, kad į tokius dalykus nenorėjo tikėti 
nė senovės žmonės. Argi ne graikai Atėnų areopage sakė 
šv. Pauliui, jie paklausysią jo „kitą kartą“, kai jis pra- 
dėjo jiem kalbėti „apie mirusiųjų prisikėlimą“ (Apd 17, 
32)t Argi ne romėnas Festas sušuko tam pačiam Pau- 
lui: „Pauliau, tu eini iš proto! Didelis mokslas veda 
tave į beprotystę“, kai Paulius jam aiškino, esą jau Mo- 
zė ir pranašai skelbę, kad Kristus „prisilelsiąs iš numi- 
rusiųjų" (Apd 26, 22—24)? Argi ne Atėnagoras, vienas 
iš pirmųjų Krikščionybės apologetų, turėjo rašyti ištisą 
studiją „Apie mirusiųjų prisikėlimą“ (apie vidurį 
2 šimtmt.), pastebėdamas, kad esą žmonių, kurių „vieni 
numoja ranka į šių dalykų tiesą, kiti ją iškraipo pagal 
savo galvą“?*! Krikščioniškasis tikėjimas visais laikais 
ir visiem žmonėm yra buvęs lygiai sunkus. Tačiau ano 
meto apologetai nė nesvajojo paversti Krikščionybės 
įvykių bendrinėmis idėjomis, kad palengvintų žmonėm 
juos tikėti. Jie išreiškė juos, tiesa, savo meto kalba, 
tačiau taip, jog Žmonės — tiek graikai, tiek romėnai — 
aiškiai suprato, kad čia kalbama ne apie kokią nors 
idėją bei prasmenį, bet apie likrą įvykį ar tikrą veiks- 
mą. Jie žinojo, kad tik šiloks šiandieninimas yra patei- 
sinamas ir kad tik šitaip skelbiama Evangelija verčia 
žmogų apsispręsti: tikėti ar netikėti. Nes idėja jokio 
apsisprendimo nereikalauja. Jei Kristus prisikėlė ta 
prasme, kad „jo reikalas“ nežiugo, o buvo Jo mokinių 
ir toliau palaikomas bei platinamas, tai šią idėją priimti 
gali kiekvienas stabmeldys, pažįstąs Vakarų Europos 
istoriją. Bet kad Kristus prisikėlė kaip asmuo, vadinasi, 
tapo gyvas, buvęs miręs; kad jis apaštalams rodėsi, su 
jais kalbėjosi, su jais valgė, rodė savo žaizdas ir juos“ 
įtikinėjo nesąs kažkokia dvasia, o tas pats tikras jų 
Mokytojas, — tai į šį įvykį jau reikia tikėti giliausia šio“ 

žodžio prasme. Ir į šį įvykį nenorėjo tikėti nei graikai, 
nei romėnai, o ne tik mūsų dienų modernus žmogus. 
į jį nenorėjo tikėti net nė šv. Tomas, vienas iš Kristaus 
apaštalų. Krikščionybės tiesos nėra žodinės formulės, 
reiškiančios bendras idėjas, bet tikrovinių įvykių bei 
veiksmų skelbimas. Šis skelbimas gali būti žodiškai įvai- 
rus, tačiau jis niekad neprivalo virsti tokiu, jog pražu- 
dytų įvykio, veiksmo ar tikrovės prasmę. Čia tad ir yra 
šiandienėjimo riba, kuri dabar ne sykį peržengiama, tuo 
sunaikinant ir patį šiandienėjimą. 

Šiandienėjimo nesėkmė neišsisemia tik kebliu jo vyk- 
dymu ar neteisėtu ribos peržengimu. Ji siekia daug 
giliau ir paliečia jau pačią jo esmę. Šiandienėjimas yra, 
kaip sakyta, tik todėl įmanomas, kad Bažnyčia prisiima 
tam tikro meto ar tam tikros erdvės kultūrinių pavida- 
lų ir jais apvelka savo gyvenimo sritis: mokslą, moky- 
mą, dorovę, kultą. Visi šie pavidalai yra „iš pasaulio“, 
nes savų, jai Viešpaties duotų Bažnyčia neturi. Betgi 
visas pasaulis yra pikto persunktas (plg. 1 Jn 5, 19). 
Tuo pačiu šio pikto persunktos yra ir visos tos lytys, 
kuriomis Bažnyčia išreiškia savo turinį. Tiesa, mes tiki- 
me „šventą <...> Bažnyčią“ ir tai išpažįstame neabe- 
įodami. Tačiau šis šventumas tinka Bažnyčiai tik kaip 
Kristaus Kūnui, bet ne Bažnyčiai kaip regimai istoriškai- 
sociologinei bendruomenei. Bažnyčia yra šventa anoje 
atbaigtoje savo esmėje, nes ji yra ne kas kita, kaip pats 
Kristus. Bet ji nėra šventa savo apraiškose, kurios visos 
yra paimtos iš pasaulio. Savo apraiškose Bažnyčia ne 
sykį yra klaidinga savo pažiūromis (plg. helenistinės ir 
viduramžiškas pažiūras į moterį, į kūną, į gamtinio pa- 
saulio sąrangą ir t. t.), nes šias pažiūras ji yra pasiėmusi 
iš pasaulio šiandienėjimo vyksmų. Ji yra ne sykį netei- 
singa savo elgesyje (plg. vergijos palaikymas ilgus am- 
žius ir po to, kai šv. Paulius paskelbė, jog Bažnyčioje 
nėra nei vergo, nei laisvojo; vergų gaudymo ir jų par- 
davinėjimo pateisinimas 17 šimtm.; simonijos nelemtas 
paprotys; vyskupų virtimas kunigaikščiais ir jų gyven- 
sena pagal šį luomą; misijų susipynimas su politiniu 
kolonializmu ir t. t), nes šį elgesį ji taip pat yra pasi- 
ėmusi iš pasaulio, manydama tuo tapsianti šiandienine. 
Ji galop ne sykį yra be skonio ir be grožio savo kulte 
(plg. kareivių „Mmuštras“ šv. Petro bazilikoje popiežiaus 
Mišių metu dar net Pijaus IX laikais; visokių žemos 
kasdienybės rakandų kaip kulto dalykų vartojimas vi- 

duramžiais; operetinės muzikos įsigalėjimas pamaldų 
metu 18—19 šimtm.; menkaverčių statulų bei paveikslų 
gausa net ligi mūsų dienų; džiazo muzika ir visoks vai- 
pymasis dabartyje ir t. t.), nes visas šis šunmenis taip 
pat yra pasiimtas iš pasaulio, mėginant sušiandienėti 
estetinėje srityje. Šiandienėjimo vyksmu Bažnyčia tam- 
pa dabartine, vadinasi, tokia, koks dabar yra ir pasau- 
tis. Bet pasaulis visados yra pilnas blogio, Siandienėjimo 
vyksmu šis pasaulyje esantis blogis kaip tik ir įsibrau- 
na į Bažnyčią, nepaliesdamas, tiesa, jos šventos esmės, 
bet sugadindamas šios esmės apraiškas. 

Tragiška čia yra tai, kad Bažnyčiai vargu ar įmano- 
ma iš anksto pastebėti, kurios kultūrinės pasaulio lytys 
yra klaidingos, neteisingos, negražios. Kadangi šios ly- 
tys tuo ar kitu metu, toje ar kitoje erdvėje yra vyrau- 
jančios, tai jas Bažnyčia, norėdama būti šiandieninė, 
ir prisiima, nes kitaip ji negalėtų eiti „į visą pasaulį“. 
Argi galima būtų iš Bažnyčios reikalauti; kad ji nebūtų 
prisiėmusi Ptolemėjo pasaulėvaizdžio ir nebūtų žemės 
padariusi visatos Centru, jei visas ano meto gamtamoks- 
lis ją tokiu centru laikė? Argi galima būtų iš Bažnyčios 
reikalauti, kad ji būtų sukilusi prieš vergiją kaip socia- 
linę sistemą, jei visuose kraštuose ši sistema buvo vir- 
tusi visuomeninės tvarkos pagrindu? Argi galima iš Baž- 
nyčios reikalauti, kad ji būtų atmetusi lengvą 18 šimtm. 
muziką, jei visas estetinis ano meto gyvenimas buvo 
persunktas idile bei sentimentalumut Bažnyčia negali 
pralenkti savo laiko, nes religija, kaip minėta, negali 
pralenkti kultūros. Tik po ilgesnio tarpsnio, kai pasau- 
lyje susikuria naujų kultūrinių pavidalų, Bažnyčia su- 
vokia, kas jos prisiimtose lytyse yra bloga, ir pradeda 
taisytis, nes tik tada ji gali palyginti savo dabartį su 
praeitimi ir paregėti, ar jos turinio išraiškos yra ver- 
tingos. 

Tačiau ir vėl: kas gali iš anksto pasakyti, kad senos 
ir menkavertės bažnytinės lytys yra pakeičiamos ver- 
tingesnėmis? Jos yra pakeičiamos, tiesa, naujomis. Bet 
ar šios naujos yra vertingesnės bei prasmingesnės? Ar 
jos tobuliau išreiškia aną šventą Bažnyčios esmę? Tai 
klausimas, labai sunkiai atsakomas. Mažutis pavyzdys. 
Šiandien daugelyje Europos bažnyčių Komunija priima- 
ma nebe klūpant, bet stovint. Senas paprotys klauptis 
buvo aukščiausios pagarbos išraiška, vartojama tik Die- 
vo atžvilgiu arba žmogaus, laiminančio Dievo vardu 

(dvasiškis, tėvai). Tačiau šis paprotys gali būti supras- 
tas ir kaip žmogaus vergiškumo išraiška Dievo akivaiz- 
doje, nes seniau vergai bei baudžiauninkai puldavo ant 
kelių prieš savo poną. Tuo tarpu Krikščionybėje žmo- 
gus Dievo atžvilgiu yra nebe vergas, bet draugas (plg. 
Jn 15, 14—15). Draugui gi nedera pulti ant kelių prieš 
draugą. Mūsų tad laikais, kai žmogaus kilnumas ypatin- 
gai pabrėžiamas, Bažnyčia šiandienėja ir šiuo atžvilgiu, 
įvesdama paprotį Komuniją priimti stovint. Nes stovė- 
jimas arba atsistojimas yra taip pat pagarbos ženklas, 
dabar taip labai paplitęs pasaulyje: atsistojame valsty- 
bės galvai (prezidentui ar karaliui) pasirodant salėje; 
atsistojame svečiui mus aplankant; atsistojame sveikin- 
damiesi ir t. tt Kodėl tad negalėtume stovėti, Kristui 
ateinant į mūsų būtybę Komunijos pavidalut Šiandien 
visa tai atrodo visiškai normalu. Tačiau po ilgesnio lai- 
ko krikščionys turbūt supras, kad atsistojimas yra gry- 
nai humanistinė pagarba; kad jis yra pagarba, bet ne 
garbinimas; kad jis priklauso, teologiškai kalbant, ne 
latrijai (lalria — pagarba, „reiškiama tik vienam Dievui), 
o dulijai (dulia — pagarba, reiškiama šventam žmogui) 
ir todėl nuosekliai derinasi su dabartinio žmogaus po- 
linkiu pergyventi Kristų daugiau kaip žmogų, o mažiau 
kaip Dievą, ir Komuniją laikyti daugiau puota, o ma- 
žiau auka. Ateitis supras, kad stovėjimas Kristaus, į mus 
ateinančio, akivaizdoje yra tokia šiandienėjimo lytis, 
kuri pridengia Kristaus dieviškumą arba bent jo neiš- ' 
reiškia taip aiškiai, kaip klūpėjimas. Dabar betgi visa 
tai įžvelgti vargu ar įmanoma, nes visi esame pagauti 
sklindančio humanizmo. Jo pagauta yra ir Bažnyčia ir 
todėl šiandienėja tuo, kad garbinimo lytis pakeičia pa- 
garbos lytimis. 

Klaida tad manyti, kad šiandienėjimo vyksmas jau 
tuo pačiu yra ir Bažnyčios atsinaujinimas tobulėjimo 
prasme. Anaiptol! Šiandienėjimas reiškia tik pasikeiti- 
mą — daugiau nieko. O ar šis pasikeitimas yra sykiu 
ir Bažnyčios apsivalymas, patobulėjimas, atsinaujinimas, 
tai priklauso nuo to, kiek jos prisiimtos šiandieninės ly- 
tys yra pajėgios būti išraiška šventumo, tiesos, gėrio ir 
grožio; kiek giliai jos leidžia tikinčiajam pergyventi šias 
vertybes; kiek jos jam padeda, Mišių prefacijos žodžiais 
tariant, pakelti širdį į Viešpatį (sursum corda). Čia tad 
ir iškyla atrankos bei kritikos reikalas šiandienėjimo 
vyksme. Juk savaime aišku, kad ne visi kultūriniai pa- 

saulio pavidalai yra lygiaverčiai. Pasaulyje juk esam+ 
ištisų kultūros nuosmukio tarpsnių. Jeigu Bažnyčia ima- 
si savai išraiškai priemonių kaip tik iš tokio smukusio 
tarpsnio, ji savaime apsivelka menkavertėmis lytimis 
ir smunka pati. Todėl ir dabartinis šiandienėjimo vyks- 
mas gali būti kaip tik Bažnyčios atsinaujinimo bei pato- 
bulėjimo priešingybė. Jis gali reikšti kaip tik nuosmukį 
toje ar kitoje ar net visose bažnytinio gyvenimo srityse. 
Štai kodėl dabar ir pasigirsta kritinių balsų šiandienėjimo 
atžvilgiu. Šių balsų negalima nepaisyti, nes Bažnyčios 
istorijoje yra buvę ne vienas nuosmukio tarpsnis. Ko- 
dėl tad toks tarpsnis negalėtų pasikartoti ir mūsų am- 
žiuje? Sakysime, teologija, palyginta su viduramžiais 
(šv. Tomas, Dunsas Scotas, šv. Bonaventūras ir kt.), arba 
su 19—20 šimtm. sąvarta (G. Hermes, A. Mueller, J. Sche- 
eben, F. Hettinger, A. M. Weiss ir k.), šiandien yra aiš- 
kiai smukusi, nes ontologinis jos problemų svarstymas 
yra vis labiau pakeičiamas psichologiškai ir net socio- 
logiškai antropologine jų sklaida. Tas pat pasakytina 1r 
apie hierarchijos santykius tarp savęs (popiežius—vys- 
kupai—kunigai), kurie labai primena Konstancos susi- 
rinkimo tarpsnį, kai trys popiežiai kovojo vienas su 
kitu, palaikomi kiekvienas savo šalininkų. Maždaug tas 
pat tinka bažnyčių statybai, liturgijos suprastinimui, mo- 
derninio meno (skulptūros ir muzikos) prisiėmimui. Var- 
gu ar visos šios moderninės lytys yra vertingesnės už 
senąsias. Be abejo, nuosmukio tarpsniai paprastai esti 
lydimi tikro atgimimo. Galimas daiktas, kad toks atgi- 
mimas kils ir iš dabartinio šiandienėjimo. Tačiau apie 
tai pasakys tik istorija. Kaip mes teisiame praėjusius 
amžius, prikišdami jiems nesėkmę, taip ateinantieji am- 
žiai teis mus, prikišdami mums kritiškumo ir apdairumo 
stoką, nes dabartinis šiandienėjimas vis labiau virsta 
mada, o mada yra pats kenksmingiausias Bažnyčiai da- 
lykas, nes ji temdo vertės sąmonę, 

Šiandienėjimo nesėkmė ypač aikštėn išeina ten, kur 
šiandienėjimas virsta prisitaikymu ar net meilikavimu- 
si pasauliui. Tokios rūšies šiandienėjimo yra buvę visais 
laikais. Prisiminkime tik ortodoksų kunigų Kalinovskio, 
Krasnickio ir Vvedenskio vadovautą vad. „gyvąją Baž- 
nyčią“ pirmaisiais metais po komunistinės revoliucijos 
Rusijoje, mėginusią sušiandienėti komunizmo atžvilgiu. 
Prisiminkime taip pat katalikų (K. Adam, M. Schmaus) 
ir evangelikų (W. Elert, W. Stapei) teologų raštus nacio- 

nalsocializmo viešpatavimo metu Vokietijoje, kur irgi 
„kraujo ir žemės“ pradas buvo mėginamas įjungti į žmo- 
gaus santykius su Dievu ir tuo būdu Bažnyčią sušiandie- 
ninti nacionalizmo prasme. Galop prisiminkime ir mūsų 
dienų vad. „revoliucijos teologiją“, „politinę teologiją“, 
kuri yra ne kas kita, kaip šiandienėjimas dabartinio re- 
voliucinio bruzdėjimo atžvilgiu. Šios rūšies šiandienėji- 
mas yra kaip tik prisiėmimas madinių pavidalų ir todėl 
Bažnyčiai pavojingiausias, nes jis pastūmi ją eiti ne „į 
visą pasaulį“, bet tiktai į tam tikrą, madoje esantį pa- 
saulio pavidalą, dažnai net antikrikščionišką, kaip ko- 
munizmas ir nacionaisocializmas. Madinis šiandienėjimas 
nuvertina Bažnyčios orumą, paversdamas ją padlaiže, iš 
kurios pastangų pasaulis, kaip matysime paskutiniame 
šios knygelės skyriuje, tik juokiasi. 

Bažnyčios šiandienėjimas yra nuolatinė jos pastanga, 
nes be to ji virstų seniena ir net sekta ir tuo būdu ne- 
įvykdytų savo pašaukimo eiti „į visą pasaulį“. Šiuo at- 
žvilgiu šiandienėjimas yra būtinas, ir jo sąmonė tikin- 
čiuosiuose turi būti labai gyva. Iš kitos betgi pusės, 
Bažnyčios šiandienėjimas yra ir nuolatinė nesėkmė, nes 
visi pavidalai, kurie šiandienėjimą vykdo, yra „iš pa- 
saulio“, todėl ne tik netobuli, bet dažnai net blogi pik- 
tybės prasme: vienodiną šiandienos įvairumą, iškreipią 
Krikščionybės turinį, meilikaują pasauliui ir tuo būdu 
Bažnyčią smukdą. Šiuo atžvilgiu šiandienėjimas turi būti 
labai apdairus, kritinis ir visados lydimas stiprios at- 
rankos. 


Trečias skyrius 


BAŽNYČIOS DEMOKRATĖJIMAS 


Antras dabartiniam Bažnyčios gyvenimui būdingas 
bruožas yra jos demokratėjimas. Kadangi, kaip sakyta, 
Bažnyčia savo išraiška visados yra tokia, koks ir pasau- 
lis, todėl visiškai suprantama, kad, bręstant demokrati- 
nei sąmonei pasaulyje, ši sąmonė ima vis garsiau reikš- 
tis ir Bažnyčioje. Vis primygtiniau pradedama reikalau- 
ti, kad demokratinis pradas persunktų visą bažnytinę 
sąrangą, pradedant viršūnė (popiežium) ir baigiant jos 
šaknimis (Dievo Tauta); kad „koleginė sąmonė pasireikš- 
tų konkrečiai gyvenime“, kaip to pageidavo ir pats II 
Vatikano susirinkimas3ž. Kunigų grupės ir studentų 
bendruomenės šiandien yra ypatingai veiklios kovotojos 
už Bažnyčios sudemokratinimą. Jos norėtų, kad kuo pla- 
čiausi tikinčiųjų sluoksniai tartų savo žodį bažnytinės 
tvarkos reikalais, kad ne tik atskirų vyskupų nuostatai, 
bet ir vyskupų konferencijų nutarimai, ir Romos kurijos 
sprendimai, ir galop net popiežiaus enciklikos nebūtų 
skelbiami, jų pirma neapsvarsčius ir nepriėmus pačioje 
apačioje. Sakysime, enciklika ,Humanae vitae“ (1968 m.j 
pažadino didelį pasipriešinimą ne tik savo turiniu, bet 
daugelyje ypač tuo, kad ji prieštaravo paties popiežiaus 
šiam reikalui sudarytos komisijos daugumai ir todėl buvo 
laikoma „vienišiaus sprendimu“, vadinasi, nedemokra- 
tiniu darbu. Tas pat buvo ir su enciklika celibato rei- 
kalu (1967 m.), kuris nebuvo nagrinėjamas nei II Vati- 
kano susirinkime, nei vėlesniuose vyskupų sinoduose, 
nei kunigų tarybose; ir šiai enciklikai buvo ir tebėra 
priekaištaujama, esą ji paskelbia be atodairos į tuos, 
kuriems ji taikoma, vadinasi, nedemokratiškai *?. 

Iš kitos betgi pusės, yra nurodoma, kad reikalauti 
Bažnyčios sudemokratinimo reiškia nesuprasti jos esmi- 
nės sąrangos, kurioje galia valdyti einanti ne iš apačios 

(tauta) į viršų (jos atstovai), kaip valstybėje, bet iš vir- 
šaus (Kristus) į apačią (popiežius, vyskupai, jų patikė- 
Liniai bei įgaliotiniai). II Vatikano susirinkimo paskelbtas 
kolegiškumas esąs meilės, vienybės ir bendradarbiavimo 
ženklas, o ne valdymo lytis: „Iš kolegiškumo neplaukia 
joks koleginis valdymas; dar daugiau: tikra prasme ko- 
leginis valdymas yra negalimas, nes popiežius yra ne 
pirmasis tarp lygių (primus inter pares), bet kolegijos 
galva", — pabrėžė Ispanijos vyskupų konferencijos pir- 
mininkas arkiv. Casimiro Moreillo“. Demokratija esą 
Bažnyčioje galima tik kaip jos narių sugyvenimo būdas, 
vis tiek ar šie nariai būtų pasauliškiai, ar dvasiškiai 
aukšto hierarchinio rango. Kitaip tariant, demokratija 
yra Bažnyčioje ne kas kita, kaip meilės principo išplė- 
timas į visų. tikinčiųjų santykius tarp savęs. Tai pirminės 
Krikščionybės elgesio atgaivinimas, kai stabmeldžiai ro- 
dydavo į krikščionis ir sakydavo: „Žiūrėkite, kaip jie 
myli kits kitą“. Ne kartą todėl ir šiandien, užuot sakius 
„Bažnyčios sudemokratinimas“, sakoma „bažnytinės tar- 
nybos sužmoginimas“, padarant ją jaukesnę, prieinames- 
nę, draugiškesnę. Juk argi būtinai vyskupas visados turi ' 
jaustis ir elgtis kaip valdovas? Argi būtinai net ir pati 
valdomoji galia turi būti reiškiama autoritetiškai, įsak- 
miai, kareiviškai? Net ir darant skirtumą tarp demokra- 
tijos valstybėje ir demokratijos Bažnyčioje, demokrati- 
nis pradas bažnytiniame gyvenime neišnyksta: jis esąs 
galimas ir net būtinas visiem lygaus žmogiškumo ir Iy- 
gios meilės prasme. 

Visos šios skirtingos Bažnyčios demokratėjimo sam- 
pratos kaip tik ir padaro, kad pats demokratėjimas virsta 
aštrių ginčų ir net sankirčių priežastimi; kad jo vyksmas 
darosi, iš vienos pusės, pageidautinas ir sveikintinas, iš 
kitos — atstumiantis ir piktinantis. Užtat šio skyriaus 
uždavinys ir yra įžvelgti Bažnyčios demokratėjimo gali- 
mybę ir kartu nubrėžti ribas, kurias peržengęs jis virsta 
Bažnyčios supasaulinimu ir net jos esmės išdavimu. 


1. DEMOKRATĖJIMO KILMĖ IR EIGA 


Reikalavimas demokratinti bažnytinį gyvenimą re- 
miamas tuo, kad II Vatikano susirinkimas kiek kitaip 
supratęs Bažnyčią, negu ji buvo suprantama ligi šiol 
Ligi šiol, remiantis šv. Pauliumi, Bažnyčia buvo daugiau 

suprantama kaip organizmas, vadinasi, kaip kūnas, turįs 
galvą ir daugybę įvairias pareigas atliekančių sąnarių, 
galvai palenktų ir jos vadovaujamų. Ši samprata buvo 
aiškiai išvystyta pop. Pijaus XII enciklikoje „De Cor- 
pore Christi mystico“ (1943 m.) 3. Tačiau jos pradmenys 
jau glūdi šv. Pauliaus laiške korintiečiams, esą Bažnyčia 
kaip istorijoje pasilikęs ir vykdomas Kristus turinti „daug 
sąnarių; visi gi kūno sąnariai, nors jų yra ir daug, yra 
vienas kūnas", nes juk visi „esame pakrikštyti vienoje 
Dvasioje“ (1 Kor 12, 12—13). Bažnyčioje esama daugy- 
bės malonių, tarnybų, dovanų. Bet joje veikia „ta pati 
Dvasia"; joje yra „tas pats Viešpats“ ir „tas pats Die- 
vas, kuris visa visuose daro“ (1 Kor 12, 4—6). Šis vieno 
Viešpaties buvimas Bažnyčioje kartu su daugybe patar- 
navimų bei veiksmų, dovanų bei malonių (šiandien va- 
dinamų charizmomis) kaip tik ir padaro Bažnyčią pana- 
šią į organizmą, kur viskas yra ankštai susisiję, kur 
kiekvienas sąnarys turi savo vietą, esti kito apsprendžia- 
mas, sykiu tačiau šiam kitam — ir net galvai — būtinas: 
„Akis negali sakyti rankai: aš tavo patarnavimo nepri- 
valau; taip pat ir galva kojom: man jūsų nereikia" 
(1 Kor 12, 21). Tai pabrėžė ir pop. Pijus XII minėtoje 
enciklikoje, sakydamas, esą „reikia konstatuoti, nors 
ir kažin kaip keistai tai atrodytų, kad ir Kristus yra rei- 
kalingas savo sąnarių pagalbos <...>; kad išganymas 
yra taip labai priklausomas nuo mistinio Jėzaus Kristaus 
Kūno narių <...> mūsų dieviškam Išganytojui atlieka- 
mo bendradarbiavimo" 39, 

Šiame organiniame Bažnyčios vaizde galima irgi jau 
užčiuopti demokratijos užuomazgų, nes sąnarių bendra- 
darbiavimas išganymo darbe čia yra padaromas išgany- 
mo sąlyga — ne dėl Kristaus „silpnumo ar nepajėgumo" 
(t. p.), bet dėl to, kad išganymui yra reikalingas žmo- 
gaus apsisprendimas Kristaus atžvilgiu, vadinasi, jo pa- 
ties žygis — pagal žinomą šv. Augustino dėsnį: „Vieš- 
pats sukūrė tave be tavęs, bet jis neišganys tavęs be 
tavęs". O laisvas apsisprendimas Kristaus atžvilgiu pa- 
traukia paskui save ir sąmoningą bendradarbiavimą vi- 
same bažnytiniame gyvenime, kas be tam tikros demok- 
ratinės dvasios yra neįmanoma. Vis dėlto ši organinė 
Bažnyčios samprata padarė, kad istorijos eigoje bažny- 
tinė sąranga virto sialmenine: pačioje aukščiausioje vie- 
toje stovi popiežius kaip galva, iš jos eina autoritetas. 
bei valdomoji galia palaipsniui žemyn — Romos kurija 


48 


su įvairiausiomis savo įstaigomis, vyskupai su savo ku- 
rijomis, klebonas, vikaras ir galop tikintieji, neturį jau 
jokio autoriteto aukštesniųjų laipsnių atžvilgiu. Pasauliš- 
kai kalbant, Bažnyčios valdymas buvo virtęs monarchi- 
niu, nes popiežius, ypač po I Vatikano susirinkimo, buvo 
suprantamas kaip absoliutinis valdovas ne tik tikėjimo 
ir doros, bet ir drausmės bei administracijos reikaluose 
(plg. CIC, can. 218). Jis stovi aukščiau ne tik už atskirą 
vyskupą ar vyskupų bendrijas, bet ir už visuotinį su- 
sirinkimą, nes tik popiežius gali tokį susirinkimą šaukti, 
jam vadovauti ir jo nutarimus tvirtinti: popiežiaus ne- 
patvirtinti arba nepaskelbti susirinkimo nutarimai neturi 
jokios galios (plg. can. 222, 227). Tas pat tinka diece- 
ziniams susirinkimams vyskupo atžvilgiu, kur šis yra 
„vienintelis įstatymdavys“, o visi kiti turi tik pataria- 
mąjį balsą (plg. can. 362). Tas pat tinka ir parapijos ko- 
mitetams bei susiėjimams klebono atžvilgiu (plg. can. 
1183, 1185). Apie kokį nors demokratinį šitokios sąran- 
gos pobūdį vargu ar galima kalbėti. Vienintelis kiek 
demokratiškai atrodąs veiksmas visoje bažnytinėje są- 
rangoje buvo tik paties popiežiaus rinkimai, atliekami 
kardinolų. Kadangi tačiau kardinolai buvo ir tebėra 
popiežiaus skiriami, o ne Dievo Tautos renkami, tai ir 
šis veiksmas nėra demokratinis tikra prasme. Užtat Baž- 
nyčia ir buvo ligi šiol vadinama šv. Petro monarchija. 

Ii Vatikano susirinkimas Bažnyčios kaip mistinio 
Kristaus Kūno sampratos anaiptol nepaneigė. Priešingai, 
jis ją patvirtino ir net panaudojo kaip išeities tašką toli- 
rnesniems savo svarstymams apie Bažnyčios prigimtį 
(plg. I, 21—23). Tačiau šalia šios organinės sampratos 
Susirinkimas iškėlė ir net pabrėžė kitą Bažnyčios atžvil- 
gi. būtent Bažnyčią kaip keleivę istorijoje: „Naujasis 
Izraelis, žengiąs per šį pasaulį ir ieškąs būsimosios, pasi- 
liekančios buveinės, yra vadinamas Kristaus Bažnyčia“ 
(I 27). Jai skirta „plėstis po visą pasaulį ir tęstis per 
visus amžius, kad įvyktų Dievo planas“ (I, 31). Tuo 
būdu Bažnyčia „tampa žmonijos istorijos dalimi" (I, 27) 
iv prisiima šios istorijos judrumą, nesustodama nei erd- 
vės, nei laiko atžvilgiu. „Keliaujančiai Bažnyčiai su da- 
bartiniam laikotarpiui priklausančiais sakramentais ir 
institucijomis yra būdingas šio pasaulio praeinamas pa- 
vidalas“ (I, 82). Kitaip tariant, Bažnyčia kaip keleivė že- 
mėje yra nuolatos kintanti kaip ir pasaulis, per kurį ji 
keliauja, Kiek anksčiau būdingu Bažnyčios bruožu buvo 

laikomas jos pastovumas, tiek dabar iškyla kaip būdin- 
gas jos bruožas Bažnyčios žemiškųjų pavidalų kintamu- 
mas. Be abejo, visa tai yra irgi tik vaizdas, mėginąs 
išreikšti Bažnyčios paslaptį, lygiai kaip ir kūnas yra 
vaizdas. Tuo tarpu bet koks vaizdas atskleidžia tik vieną 
kurį tikrovės atžvilgį. Todėl tiek Bažnyčios kaip kūno, 
tiek Bažnyčios kaip keleivės vaizdas yra — kiekvienas 
skyrium — nepilni ir reikalingi papildymo vienas kitu *7. 
Vis dėlto Bažnyčios kaip keleivės vaizdas kreipia mūsų 
dėmesį į kitą Bažnyčios pusę. Šiuo vaizdu ji yra giliau 
įjungiama į pasaulio istoriją ir tuo pačiu į patį pasaulį 
kaip savo žygiavimo erdvę. Sykiu tačiau Bažnyčia su- 
vokia save kaip naująjį Izraelį, vadinasi, kaip išrinktąją 
ir išskirtąją iš pasaulio, kuriam ji turinti būti išganymo 
ženklas ir išganymo vykdymas. Galop ji suvokia savo 
būseną pasaulyje kaip žygiavimą atbaigos linkui ir to- 
dėl labiau pabrėžia Viešpaties pažadą visa atnaujinti 
(plg. Apr 21, 5), sujungdama jį su pažadu senajam 1zrae- 
Jiui, kurio tęsinys bei išplėtimas Bažnyčia kaip tik ir 
yra“. Trumpai sakant, Bažnyčios kaip keleivės vaizde 
prasiveržia dinaminis jos pobūdis — ne tik atskirų na- 
rių veiklos, bet ir visos bažnytinės sąrangos prasme. 
Todėl keliaujančios Dievo Tautos vaizde ir nejausti, 
bent taip ryškiai, minėto statmeniškumo, anos tiesiog 
monarchinės valios tvarkyti visa iš aukšto. Žinoma, iv 
keliaujanti Bažnyčia turi turėti vadą, kuris ją kreiptų 
į tikslą, į aną ieškomą buveinę; ji turi turėti ganytojų | 
bei saugotojų, kad neišsiblaškytų po plačias pasaulio 
dykumas. Hierarchijos buvimas ir jos reikšmė Bažnyčiai 
kaip Dievo Tautai keleivės vaizdu nėra neigiami. Ta- 
čiau kokie santykiai turi susiklostyti tarp hierarchijos ir 
tikinčiųjų, jei Bažnyčiai kaip keleivei yra „būdingas šio 
pasaulio praeinamas pavidalas“, kaip tai teigia pats 
II Vatikano susirinkimas (I, 82)? Štai klausimas, kuris 
«dabar kaip tik kyla ir kuriam atsakymo dabar kaip tik 
ieškoma. Bažnyčia kaip kūnas yra daugiau statinė ir to- 
«dė! leidžiasi gana lengvai būti tvarkoma teisiniais nuo- 
statais. Tačiau Bažnyčia kaip keleivė yra dinaminė, nuo- 
latos kintanti, savo išraiška praeinanti. Kaip tad būių 
galima šį dinamiškumą, šį kintamumą -bei praeinamumą 
suimti teisiškai į paragraius, jo nepavertus nejudrumu 
bei pastovumu ir tuo būdu pražudžius keliavimo sam- 
pratą? Suvokiant Bažnyčią kaip kūną, galima atskiriems 
jo sąnariams gana smulkiai nurodyti, ką jie turi daryti ir 

ko vengti. Tačiau Bažnyčiai kaip keleivei vargu ar šie 
nurodymai tinka, nes žygiavimo per pasaulį metu atsi- 
randa visiškai nenumatytų padėčių, kuriose kiekvienas 
pats turi spręsti ir apsispręsti. Užuot nuolat žvelgus į 
įstatymus ar į dorinius nuostatus, reikia tokiu atveju 
žvelgti daugiau į savą sąžinę, į savą galbūt nepakarto- 
jamą padėtį, į savą laisvę. Užtat ir Bažnyčios kaip ke- 
leivės įstatymai vargu ar gali būti išvystyti ligi smulk- 
menų; jie gali ir net turi būti tik bendri rėmai, kuriuose 
kiekvienas jaustųsi laisvas ir sykiu atsakingas — ne tik 
pats už save, bet ir už savo artimą kaip bendra- 
keleivi. 

Visa tai šiandien kaip tik ir tikimasi įvykdyti Baž- 
nyčios demokratėjimu. Šiandien reikalaujama, kad anks- 
tesnis monarchinis bažnytinės sąrangos pradas būtų pa- 
keistas demokratiniu pradu, vadinasi, kad keliaujanti 
Dievo Tauta pati daugiau spręstų, kad autoriteto pada- 
linimas į aukščiausią, aukštesnį, žemesnį išnyktų, kad, 
sakysime, popiežiaus primatas būtų daugiau meilės bei 
vienybės, o ne valdžios primatas: kad vyskupai stipriau 
dalyvautų popiežiaus sprendimuose, kunigai — vyskupų 
ganytojavime, tikintieji — kunigų veikloje ir t. t. Baž- 
nyčios kaip keleivės sąranga turinti būti ne tiek stat- 
meninė (iš viršaus į apačią), kiek gulstinė (vienoje plot- 
mėje). O tai esą galima pasiekti tik tada, kai demokra- 
tinis pradas būsiąs įgyvendintas ne tik valstybėje, bet ir 
Bažnyčioje. Esą modernus žmogus, būdamas demokratinis 
politikoje, kultūroje, ūkyje, negalįs nei suprasti, nei 
pakelti monarchizmo religinėje srityje. Kiekvienas iš 
aukšto einąs įpareigojimas, nekilęs iš Dievo Tautos arba 
bent jos neapsvarstytas, o jai primestas popiežiškojo ar 
vyskupiškojo autoriteto, kenkiąs tikėjimo reikalui ir to- 
dėl neturįs būti naudojamas. Dievo Tauta turinti sąmo- 
ningai dalyvauti savo pačios valdyme keliavimo metu. 
Konkrečiai ši savivalda pradeda dabar reikštis tuo, kad 
sudaromos įvairių įvairiausios tarybos. Prie popiežiaus 
yra sukurtas vyskupų sinodas, prie vyskupų — kunigų 
ir pasauliškių tarybos, prie klebonų — parapijos tary- 
bos. Bažnytinė santvarka vis labiau virstanti tarybų siš- 
tema, kuri kai kieno vadinama — pusiau juokais, pu- 
siau rimtai — „tarybine demokratija“ 3*. Tai esąs ne kas 
kita, kaip kolegialumo išvystymas, nes kolegialumas, pa- 
brėžtas Ii Vatikano susirinkimo (plg. I, 43—45), esąs ne 
psichologinis draugiškumas ar praktinis bendradarbiavi- 

mas, bet siruklūrinis principas*“, turįs būti pritaikytas 
ne tik santykiam tarp popiežiaus ir vyskupų, bet ir viso- 
se bažnytinio gyvenimo plotmėse: diecezijose, parapijo- 
se, vienuolijose, organizacijose ir t. t. Pridėkime prie 
visų šių tarybų dar šiandien taip stropiai šaukiamus 
diecezinius ir net tautinius (Olandijoje baigęsis, ruošia- 
mas 1972 m. Vokietijoje) sinodus — ir turėsime demokra- 
tėjimo eigos vaizdą bažnytinio valdymo ir bažnytinės 
įstatymdavystės srityse. 

Tačiau šis demokratėjimas eina žymiai toliau negu 
tik bažnytinis valdymas bei įvairių nuostatų skelbimas. 
Jis paliečia jau ir žmogiškuosius santykius tarp hierar- 
chijos ir tikinčiųjų. Nors hierarchija demokratėjimo 
vyksme ir nėra esmėje neigiama, vis dėlto iš jos reika- 
laujama, kad ji nusileistų ligi paprastų tikinčiųjų sava 
elgsena, kalbėsena, nešiosena, apskritai visa savo gyven- 
sena. Vyskupai pradeda būti nebevadinami „ekscelenci- 
jomis“; jų ženklai — kryžius ant krūtinės, žiedas, raudo- 
na kepuraitė — laikomi priešingais mūsų amžiaus pap- 
rastumui; kunigų sutanos ir plačiabrylės skrybėlės ke- 
liančios juoką jaunime; reikalaujama, kad vyskupų rū- 
mai ir kunigų klebonijos niekuo nesiskirtų nuo visų kitų 
gyvenamųjų namų bei namelių; kad vyskupai ir kunigai 
būtų prieinami bet kada ir bet kieno. Šis, sakytume, 
žmogiškasis demokratėjimas eina taip toli, kad, pavyz- 
džiui, keliasdešimt Olandijos kandidatų į kunigus (se- 
minaristų) kreipėsi po enciklikos ,,Humanae vitae“ į po- 
piežių, vadindami jį paprasčiausiai „Romos vyskupu“ ir 
nenaudodami nei termino „popiežius“, nei kreipinio „Jū- 
sų Šventenybe". Olandijos tautinis sinodas priėmė rezo- 
liuciją, kurioje reiškiama viltis, esą „turime, atrodo, 
susigyventi su mintimi, kad popiežius būtų mūsų su- 
prantamas kaip pirmininkas ar generalinis sekretorius 
suvienytųjų katalikiškųjų Bažnyčių pasaulyje“ *!. Tiū- 
bingeno kat. teologijos fakulteto profesoriai reikalauja, 
kad vyskupai būtų renkami tik tam tikram laikui (jie 
siūlo 8-iems metams). Jau kalbama ir apie klebonų bei 
vikarų rinkimą ir pašalinimą parapijiečių nutarimu. Kai 
kas ironiškai pastebi, esą tik vieni teologijos profesoriai 
dar pasilieka nepajudinami, kadangi jie — bent Vokie- 
tijoje — yra valstybės valdininkai visam gyvenimui 
(Beamte auf Lebenszeit) ir todėl negalį būti niekieno — 
net nė vyskupo — atleisti. Tačiau šie juokdariai irgi ti- 
kisi, kad greitai ir teologijos profesoriai, kurie dabar 

demokratėjimą Bažnyčioje taip aistringai platina bei gi- 
na, turėsią po 8—10 tarnybos metų užleisti savo vietas 
kitiem, kuriuos išrinksianti Dievo Tauta. Pridurkime prie 
viso šio kasdienos demokratėjimo suprastinimą liturginių 
apeigų, kurių metu — ypač pamokslui — kunigai pasiro- 
do pasauliškių drabužiais; suprastinimą naujų bažnyčių 
tiek statybos, tiek įrengimo atžvilgiu; šių bažnyčių pa- 
vertimą paskaitų, susirinkimų, posėdžių ir net pasilinks- 
minimų salėmis (vad. Mehrzweckkirchen *?) — ir turėsi- 
me pripažinti, kad demokratėjimas Bažnyčioje šiandien 
iš tikro neberanda ribos, kurios nedrįstų peržengti. Skir- 
tumas tarp sakralinės ir profaninės plotmės vis labiau 
nyksta profaninės srities naudai. Viešpaties šūksnis Mo- 
zei „nusiauk batus, nes vieta, kurioje tu stovi, yra šven- 
ta“ (Iš 3, 5) šiandien vis labiau netenka prasmės, nes 
šventų vietų, kuriose tikintieji turėtų kitaip apsirengti, 
kitaip nusiteikti, kitaip elgtis, beveik nebėra arba bent 
neturėtų būti. Bažnyčia yra nusakralinama demokratijos 
labui, nes demokratinė gyvensena kaip tik ir yra tuo 
būdinga, jog joje nėra plotmių rango, o tik viena vie- 
nintelė kasdieninė plotmė. Tai perkeliama dabar į Baž- 
nyčią ir tai vadinama jos demokratėjimu. 


2. DEMOKRATĖJIMO VERTINIMAS 


Kaip reiktų šį demokratėjimo vyksmą Bažnyčioje- 
vertinti? Kad jis yra šiandienėjimo dalis, aiškinti nerei-- 
kia, nes sušiandienėti mūsų laikais reiškia kartu ir su-- 
demokratėti. Tačiau ar šis Bažnyčios demokratėjimas. 
yra jos stiprėjimas bei pažanga? O gal nuosmukis ir net 
barbarėjimas? Dar daugiau: ar demokratėjimas neprisi-- 
deda prie anos — aiškiai klaidingos — pažiūros, esą nėra 
skirtumo tarp sakralinės ir profaninės sritiest Ar jis: 
neužtrina skirtumo tarp kūrinio ir Kūrėjo kūrinio naudai 
ir tuo būdu įgyja jau pasaulėžiūrinę ir net filosofiškai. 
ontologinę reikšmę? Tai klausimai, kurie savaime kyla. 
ir prašosi pasvarstomi, nes demokratėjimas Bažnyčioje 
šiandien yra „labiausiai sujukusi mintis“, mažiausiai „pa-- 
jėgianti daryti skirtumą tarp įvairių atžvilgių“ *. Saky- 
sime — tai jau esame minėję ir kiek aukščiau, — kas. 
kita yra demokratija kaip valdymo ir kas kita kaip gy- 
venimo būdas** Kaip gyvenimo būdas — lygios teisės 
ir lygios pareigos visiems — demokratija yra buvusi Baž- 
nyčioje nuo pat pradžios, nes joje visi turi tas pačias 

teises ir pareigas (ir popiežius, ir piemeniukas) būti ap- 
rūpinti sakramentais ir kitomis išganymui reikalingomis 
ar bent naudingomis priemonėmis. Tai yra išreikšta net 
teisiniu nuostatu (plg. CIC, can. 682). Šiuo atžvilgiu pa- 
sauliškiai niekuo nesiskiria nuo dvasiškių, nes net ir po- 
piežius negali atleisti nuodėmių pats sau. Kas kita betgi 
yra demokratija kaip valdymo būdas, vadinasi, kaip galia 
surišti ir atrišti, kurią Kristus yra suteikęs apaštalams 
(plg. Mt 16, 10) ir kuri šiandien mėginama išplėsti į visą 
Dievo Tautą, telkiant šią galią į įvairių tarybų rankas. 
Neretai betgi šios dvi sampratos esti suplakamos, nes 
kova už gyvenimo būdo vienodumą yra kas kita negu 
kova už valdymo vienodumą. Štai kodėl mums ir reikia 
dabar kiek stabtelti ties demokratėjimu kaip viena iš 
Bažnyčios šiandienėjimo išraiškų. 

Kiekvieno valdymo — tiek valstybinio, tiek bažnyti- 
nio — tragika glūdi žmogiškojo asmens pavergime bei 
paniekinime. Juk jeigu tiesa, kad žmogaus asmuo yra 
absoliutinė vertybė ir tuo pačiu tikslas savyje, niekad, 
niekur ir niekam negalįs būti naudojamas kaip priemo- 
nė, tai faktas, kad šis asmuo gali būti ir yra kito tokio 
pat asmens valdomas, virsta neišsprendžiama mįsle teo- 
Tiškai. ir tragika praktiškai. Jokia bendruomenė — nei 
valstybinė, nei bažnytinė — negali apsieiti be valdymo. 
Tačiau asmuo kaip aukščiausia vertybė ir tikslas savyje 
negali būti valdomas, nepažeidus įo kilnumo. Asmenį 
valdyti gali tik tas, kuris yra už jį aukštesnis, O aukš- 
tesnis už žmogiškąjį asmenį yra tik vienas Dievas. To- 
dėl tik Dievas ir gali valdyti. Štai kodėl Krikščionvbė 
ir skelbia, kad atbaigtoje būsenoje nebebus jokio kitokio 
valdymo, kaip tik dieviškasis. Ši būsena būsianti „Dievo 
padangtė su žmonėmis; Jis gyvens su jais: jie bus Jo 
Tauta, ir pats Dievas bus jų Dievas“, vadinasi, vienin- 
telis jų Valdovas (Apr 21, 3). Bet kol ši būsena nėra 
pasiekta, kol Bažnyčia su visa žmonija yra keleivės pa- 
saulyje, tol žmogiškasis valdymas trunka visose srityse. 
Kadangi tačiau jis yra priešingas asmens esmei bei ver- 
tei, todėl jis yra tik laikinis, kilęs „iš pasaulio“ kaip 
šiojo piktybės lytis. Jį reikia mums visiems prisiimti ir 
nešti, kaip nešame visokias kitokias piktybes. Bet mums 
reikia suprasti jo pobūdį ir suvokti jo ribas. Savo esmė- 
je negalėdamas būti kito asmens valdomas, asmuo sa- 
vaime virsta riba kiekvienam valdymui. Valdymas bai- 
giasi ten, kur jis paliečia asmenį kaip aukščiausią ver- 

tybę bei tikslą savyje; kitaip tariant, žmogų kaip asmenį. 
Asmenį palietęs, valdymas turi liautis. Kitaip jis virsta 
vergija, kurioje Žmogus yra pergyvenamas ne kaip as- 
muo, bet kaip daiktas, vadinasi, kaip kito asmens nuo- |. 
savybė. Valdymas gali liesti tik tai, kas asmens vertės 
bei laisvės nepažeidžia. Čia kaip tik ir glūdi pagrindas, 
kodėl šiandien tiek Bažnyčia, tiek valstybė žmogaus są- 
žinę laiko iokiu pradu, kurio prievartauti nevalia jokiems 
įstatymams ir jokioms įstaigoms, nes sąžinė kaip tik ir 
yra anos asmens absoliutinės vertės išraiška. Čia glūdi 
taip pat ir pagrindas, kodėl šv. Paulius teigė, kad „nėra 
valdžios, kaip tik iš Dievo“ (Rom 13, 1), nes, kaip saky- 
ta, tik vienas Dievas tegali valdyti, o kiekvienas žmo- 
giškasis valdymas gali būti tik dalyvavimas dieviškaja- 
me valdyme. Šiai kodėl ir Bažnyčia, ką nors įsakydama 
ar drausdama, kalba Dievo vardu. O seniau ne viena ir 
valstybinė konstitucija prasidėdavo taip pat Dievo var- 
du, norėdama tuo pasakyti, kad ir valstybės narių val- 
dymas tegalimas tik dieviškuoju būdu. Tai yra teisin- 
gas ir gilus valdymo supratimas. . 
Betgi jo vykdymui tuoj pat galima padaryti skaudų 
priekaištą: iš kur atskiri valdytojai (čia liečiame tik baž- 
nytine sritį, nes valstybė yra ne šios knygelės dalykas), 
net jeigu jie būtų ir aukščiausi — popiežius, vyskupai, 
vienuolijų viršininkai, — semia drąsos kasdienybėje kal- 
bėti Dievo vardu? Šv. Paulius, pats taip labai pabrėžda- 
mas, jog nėra valdžios be Dievo, stropiai skyrė, kur jis 
kalba Dievo vardu ir todėl skelbia tikrą valdomąjį nuo- 
statą ir kur jis kalba savo vardu ir todėl skelbia tik 
draugišką patarimą. Visas pirmasis laiškas korintiečiams 
yra pilnas tokio skirtumo. Apie santykius moterystėje 
Paulius skelbia: „Aš tai sakau valią duodamas, ne įsa- 
kydamas“ (1 Kor 7, 6). Tačiau apie moterystės pastovu- 
mą jis jau teigia: „Įsakau ne aš, bet Viešpats“ (1 Kor 
7, 10). O truputį vėliau apie krikščionių moterystę su 
stabmeldžiais jau vėl kitaip: „Ne Viešpats, aš sakau“ 
(1 Kor 7, 12). Tas pat apie pasilikimą netekėjusioms:. 
„Apie mergaites aš neturiu Viešpaties įsakymo, tačiau: 
duodu patarimą“ (1 Kor 7, 25). Taip pat ir apie našlės: 
jos galinčios tekėti, tačiau būsiančios laimingesnės, „jei 
mano patarimu taip pasiliks“ (1 Kor 7, 40). Tai tik pa- 
vyzdžiai. Bet jie aiškiai rodo, kad apaštalas savo kaip 
valdančiojo galią vykdė tik ten, kur neabejodamas žino- 
jo kalbąs Dievo vardu, vadinasi, skelbiąs ne savo valią, 

bet Viešpaties įstatymą. Dievo įstatymas juk įpareigoja 
žmogų jo sąžinėje, todėl jis niekados negali būti sujauk- 
tas su ŽmMozaus norų bei patarimu, kuris tokios įparei- 
gojančios galios neturi. Jeigu tačiau stebime Bažnyčios 
valdomąją galią vykdančius asmenis, tai jie šitokio skir- 
tumo praktiškai beveik niekad nedaro. Niekur bažny- 
tinėje įstatymdavystėje ar sielovadiniuose raštuose, pra- 
dedant enciklikomis ir baigiant klebonų paraginimais, 
neteko užtikti ano šv. Pauliaus skirtumo: „Įsakau ne aš, 
bet Viešpats“ — „Ne Viešpats, aš sakau". Paprastai vis- 
kas esti taip skelbiama, tarsi būtų Viešpaties įsakymas. 
"Tuo tarpu net ir paprasčiausiam krikščioniui aišku, kad 
daugybė tiek enciklikose, tiek vyskupų laiškuose, tiek 
kunigų pamoksluose skelbiamų dalykų yra tik žmogiškie- 
ji patarimai, pamokymai, paraginimai, bet ne nucstatai, 
einą iš Viešpaties Valios. Jeigu betgi anas šv. Pauliaus 
vykdytas skirtumas būtų ir bažnytinėje plotmėje vykdo- 
mas, išnyktų daugelis nesusipratimų, kritikų bei kartėlio, 
nes daugelis bažnytinių nuostatų bei įsakymų virstų pa- 
tarimais bei paraginimais ir tuo palengvintų sąžinės ap- 
sisprendimą įų atžvilgiu. Kitaip susidaro įspūdis, kad 
visa yra iš Viešpaties ir todėl liečia mūsų asmenį giliau- 
sioje jo vertėje ir kad tuo būdu net ir bažnytinis valdy- 
mas virsta asmens pavergimu kito asmens — jo užgaidų, 
jo savimeilės, jo charakterio — reikalams bei troški- 
mams. Nuosekliai tad Bažnyčią valdantieji turėtų labai 
stropiai tirti, kada jie gali tarti „įsakau ne aš, bet Vieš- 
pats“, ir turėti drąsos prisipažinti, kad „ne Viešpats, aš 
sakau“, atsiremdami į savo patyrimą, išmintį ar bendro 
susiklausymo reikalą, Bažnyčioje taip lygiai reikalingą, 
kaip ir visur kitur. 

Šiuo atžvilgiu nei monarchija, nei demokratija nėra 
tokios valdymo lytys, kurios be niekur nieko tiktų Baž- 
nyčiai, neaptemdindamos ir net nesužalodamos jos esmės. 
Abi jos juk yra „iš pasaulio“ ir todėl ateina Bažnyčior 
nešinos didžiulę grėsme, nes Bažnyčios valdymas yra 
visiškai kitokio pobūdžio. Žinomas vokiečių protestantų 
pastorius M. Niemėlleris yra gražiai pastebėjęs, kad Baž- 
nyčia „negali būti demokratinė, nes ji turi Viešpatį (den 
Herrn)"“ “5, tai visiškai teisinga. Iš kitos tačiau pusės, 
galima taip lygiai teisingai teigti, kad Bažnyčia negali 
būti nė monarchinė, nes jos Viešpats atėjo pasaulin, „ne 
kad Jam tarnautų, bet pats tarnauti" (Mt 20, 28). Bažny- 
čios Viešpats nėra monarchas. Ir vis dėlto jis yra „Vieš- 

pats ir Mokytojas“ (Jn 13, 14), vadinasi, ne koks nors 
prezidentas ar generalinis sekretorius. Jis kyla ne iš 
tautos, net jeigu ši vadintųsi ir Dievo Tauta. Priešingai 
Jis pats šią Dievo Tautą yra įsteigęs — tiek ontologiš- 
kai, prisiimdamas žmogiškąją prigimtį ir tapdamas šio 
savo Kūno gelva, tiek sociologiškai, pats pasikviesda- 
mas būrį apaštalų bei mokinių. Ir vis dėlto šis Viešpats 
plauna savo Tautos vaikams kojas (plg. Jn 13, 3—15) ir 
aukoja savo gyvybę „daugeliui išvaduoti“ (Mt 20, 28). 
Jis aiškiai pabrėžia savo sekėjams: „Ne jūs mane išsi- 
rinkote, bet aš jus išsirinkau ir paskyriau“ (Jn 15, 16). 
Ir vis dėlto jau pačiomis pirmomis savo istorijos dieno- 
mis ši Jo paskiria bendruomenė vykdo rinkimus, tai 
mesdama burtus rasti naujam apaštalui vietoje pasiko- 
rusio Judo (plg. Apd 1, 26), tai tiesiog rinkdama „Šven- 
tosios Dvasios ir išminties pilnus vyrus“, pašvęstus pir- 
maisiais diakonais (Apd 6, 3—6). Visa tai yra mums ge- 
rai žinoma. O vis dėlto reikia tai priminti, kad supras- 
tume, jog ir šiuo atžvilgiu Bažnyčios prigimtyje glūdi 
tam tikra priešingybė arba dialektika, neleidžianti mums 
apsispręsti nei už monarchiją, nei už demokratiją pasau- 
lio prasmę, 

Demokratija yra Bažnyčioje todėl negalima, kad ji 
iš tikro turi Viešpatį. Burtas, kritęs Motiejaus naudai, 
buvo ne kažkokia loterija, bet Bažnyčios Viešpaties 
sprendimas: taip jį suprato menkutė Jeruzalės krikščio- 
nių bendruomenė, meldusis, kad Viešpats, kuris žino 
„visų širdis“, anuo burtu parodytų, „katrą iš dviejų — 
Motiejų ar Juozapą iš Barsabo — Jis norįs turėti apaš- 
talu“ (Apd 1, 24). Taip pat apaštalų pasiūlymas išrinkti 
septynis vyrus, kurie tarnautų išmaldas skirstant ir tuo 
atpalaiduotų apaštalus nuo šios, sakytume, „techninės 
pareigos“, anaiptol nepadarė šių vyrų diakonais: bend- 
ruomenė, juos išrinkdama, tik pastatė juos „apaštalų 
akivaizdoje, o šie melsdamiesi uždėjo ant jų: rankas" 
(Apd 6, 6). Ir tik tada šie septyni vyrai tapo diakonais, 
t. y. paties Viešpaties paskirtais tam tikroms pareigoms, 
Šių vyrų atžvilgiu galioja tas pat, ką Kristus pasake 
ryšium ir su apaštalais: „Aš jus išsirinkau ir paskyriau“ 
(Jn 15, 16). Taip yra su visais Bažnyčios istorijoje bu- 
vusiais bei esamais rinkimais kaip demokratijos apraiš- 
ka: rinkimai patys savaime dar nepadaro išrinktojo pa- 
švęstuoju. Pašventimas gi visados ateina iš Kristaus. 
Galutinis tad žodis, kuriuo žmogui yra pavedama ta 

ar kita bažnytinė pareiga bei tarnyba, yra tariamas ne 
Dievo Tautos, bet kaip tik jos Viešpaties. Kitaip tariant, 
net ir socialinė Bažnyčios sąranga išauga iš sakramentų: 
Krikštas, Sutvirtinimas, Kunigystė yra šios sąrangos pa- 
grindai. Neišdildomas šių sakramentų įspaudas tikin- 
čiojo sieloje kartu su neišdildoma tamyba bažnytinėje 
sąrangoje. 

Tai kaip tik ir padaro, kad demokratinis pradas, kiek 
jis reiškiasi rinkimais, niekad Bažnyčioje negali turėti tos 
pačios: reikšmės kaip valstybėje ar kurioje kitoje pa- 
saulinėje bendruomenėje. Tiesa, Bažnyčios Viešpats lei- 
džia savai Tautai reikšti norų bei planų įvairiopu būdu 
ir todėl dalyvauti Jo valdyme. Tačiau Dievo Tauta nie- 
kad neturi pamiršti, kad ne ji yra šio valdymo nešėja, 
kaip kad tauta ar liaudis yra jo nešėja demokratinėje 
valstybėje. Ji yra tik dalyvė, vadinasi, prašytoja, kad 
Viešpats per jos veiksmus apreikštų savą valią, kaip 
kad Jis ją apreiškė metant burtą Jeruzalės bendruome- 
nei, Viešpaties gi Valiai apsireiškus, Dievo Tautos ga- 
lia baigiasi. Štai kodėl visokios kalbos apie laikine po- 
piežiaus, vyskupų, kunigų tarnybą, kurios ilgumą 
aprėžtų rinkimai, vykdomi tos ar kitos tikinčiųjų tarny- 
bos, yra didžiulis nesusipratimas, vis tiek ar jis būtų 
reiškiamas atskirų teologų, ar net teologijos fakultetų. 
Tai nesupratimas, kad valdymas Bažnyčioje yra paties 
Kristaus vykdomas ir kad žmogus jame tik dalyvauja, 
pašvęstas atitinkamu sakramentu, kuris niekados nesi- 
baigia. Valdymui demokratinėje valstybėje žmogus yra 
išrenkamas. Valdymui Bažnyčioje žmogus yra pašvenčia- 
mas. Kaip tad būtų galima sudemokratinti Bažnyčią šiuo 
atžvilgiu Ne kaip kitaip, kaip atskiriant pašventimą 
nuo valdymo. Bet tai būtų atkritimas į praėjusį bažnyti- 
nio valdymo piktnaudojimą, kai buvo nepašvęstų vys- 
kupų, kurie tik valdė, o jų pašvęsti pagalbininkai (iš 
čia kilęs vokiškas terminas ,„Weihbischof“) ėjo tik sak- 
ralines pareigas, neturėdami galios valdyti. Šitokią bet- 
gi padėtį Bažnyčioje net ir uoliausi jos sudemokratinimo 
šalininkai laiko nuosmukiu. O jeigu valdymas yra jun- 
giamas su pašventimu, tai kaip būtų galima iš sakramen- 
to išaugusią valdomąją tarnybą aprėžti keletu ar kelio- 
lika metų? (Senatvė ar liga yra visiškai kitos rūšies da- 
lykas **.) Laikinis valdymas Bažnyčioje yra Kunigystės 
sakramento supasaulinimas, tarsi šis sakramentas būtų 

parlamento atstovo bilietas, nustojęs galios po kelerių 
metų. 

Ar tai reiškia, kad Bažnyčia turėtų būti monarchinė? 
Anaiptol! Kaip Bažnyčia negali būti demokratinė pasau- 
line prasme todėl, kad ji turi Viešpatį, taip lygiai ji ne- 
gali būti nė monarchinė pasauline prasme, nes jos Vieš- 
pats atėjo žemėn tarnauti (Mt 20, 28). Tai taip pat daž- 
nai pamirštama. Dabartinis Bažnyčios demokratėjimas 
yra teisinga įžvalga, kad monarchinis pradas Bažnyčioje 
vra atgyventas ne tik istoriškai, kaip netinkąs dabarties 
nuotaikai, bet kad jis yra negalimas ir esmiškai, kaip 
paneigiąs tarnybinį bažnytinio valdymo pobūdį. Monar- 
chizmas Bažnyčioje per maža vertina absoliutinę asmens 
vertę ir todėl mano galįs pratęsti valdymą net į tas sri- 
tis kurios kaip tik glūdi žmogaus asmens vertėje bei 
laisvėje. Absoliutistiniai Bažnyčios valdytojai susilaukia 
to paties priekaišto, kurį Jėzus darė fariziejams sakyda- 
mas, esą jie „riša sunkias ir nepakeliamas naštas ir deda 
žmonėm ant pečių“ (Mt 23, 4). Iš monarchizmo kaip tik 
ir kyla anas smulkus teisinis žmogaus veiksmų tvarky- 
mas iš aukšto, nepalikdamas laisvės jo paties sprendi- 
mui ir apsisprendimui ir galop virsdamas nebepakeliama 
našta, paniekinančia žmogų kaip asmenį, nes pavergian- 
čia jį kito asmens valiai. Čia nyksta anas šv. Pauliaus 
darytas skirtumas tarp „įsakau ne aš, bet Viešpats“ ir 
„ne Viešpats, aš sakau“: monarchizme visur įsakinėja 
viešpats — tačiau rašomas mažąja raide. Kas bent kiek 
vyra susipažinęs su bažnytinėmis praktikomis dorinėje, 
teisinėje, administracinėje, liturginėje, mokyklinėje srity- 
je; kas žino, kaip popiežiaus kurijos valdininkai elgiasi 
su jiems nepatikimais teologais ir šiaip katalikais; kas 
yra patyręs buvusios indekso įstaigos nelemtą paprotį 
smerkti autorių, nepateikiant jam pagrindo ir neleidžiant 
jam pasiaiškinti; kas žino, kad bažnytiniai valdovai nie- 
kad nėra viešai atšaukę savo klaidų bei smerkimų ne- 
kaltų žmonių atžvilgiu — tas turi monarchizmą Bažnyčio- 
je atmesti kaip priešingą pačiai jos esmei būti meilės, 
tiesos ir teisingumo vydyktoja. Šia prasme demokratė- 
jimas yra sveika ir sveikintina atoveika, nes jis verčia 
valdančiuosius paisyti ano šv. Pauliaus daryto skirtumo 
tarp savęs ir Viešpaties ir savo norų nepridengti Vieš- 
paties Valia. Jis kelia aikštėn ilgus amžius apleistą tiesą, 
kad Bažnyčią valdantieji yra ne jos valdovai pasaulinė 
prasme, bet tarnai: valdomoji tarnyba Bažnyčioje iš 

esmės yra tarnavimas. Tai pabrėžė ir pop. Paulius VI 
savo kalboje, atidarydamas Lotynų Amerikos vyskupų 
konferenciją Medeljine 1968 m. spalių 9 d. Šioje kalboje 
jis apibūdino bažnytinį autoritetą kaip „įpareigojimą 
tarnauti“ — ir tai juo labiau, juo aukštesnis yra auto- 
ritetas. Autoritetas pasiliksiąs Bažnyčioje visados, nes jis 
iš Kristaus. Tačiau jo vykdymas turįs paisyti Evangeli- 
jos. „„Autoritetas apsireiškia kaip tarnyba, — kalbėjo po- 
piežius— kaip tarnyba kito ir visos Bažnyčios labui“ *7. 

Nė viena tad valdymo lytis — nei demokratija, nei 
monarchija — Bažnyčiai netinka. Demokratija sudūžta į 
nepakeičiamą tiesą, kad Bažnyčia turi Viešpatį, surinkusį 
Dievo Tautą aplinkui save, o ne Dievo Tautos pasirinktą. 
Šio Viešpaties Valia išplinta pašvęstuose Dievo Tautos 
vadovuose ir tuo būdu Bažnyčios valdymą padaro esmėje 
nepriklausomą nuo bet kokios tarybos ir nuo bet kokių 
rinkimų. Demokratija Bažnyčioje būtų galima tik tuo 
atveju, jei valdomoji galia būtų atjungta nuo Kristaus 
ir tuo prarastų sakramentinį savo pobūdį. Tačiau tokiu 
atveju ji būtų nebekatalikiška. Iš kitos pusės, sudūžta 
ir monarchija į taip pat amžiną tiesą, kad Bažnyčios 
Viešpats yra tarnas, plaunąs savo valdomiesiems kojas ir 
tuo duodąs įsakymą „vienas kitam mazgoti kojas“ (Jn 
13, 14), vadinasi, tarnauti. Ir juo aukštesnio rango Bažny- 
čioje yra valdomoji pareiga, juo aiškiau ji turi būti tar- 
naujamoji pareiga. Monarchija Bažnyčioje būtų galima 
tik tuo atveju, jei bažnytinis valdymas būtų atjungtas nuo 
tarnavimo. Tačiau tokiu atveju jis būtų irgi nebekata- 
likiškas. Štai kodėl net ir monarchinių Bažnyčios istori- 
jos tarpsnių metu buvo išlaikyta Didžiojo Ketvirtadie- 
nio apeiga, kai popiežius ir vyskupai plauna kojas dvy- 
likai vargšų. Šiuo liturginiu simboliu buvo nurodoma, 
kad ir aukščiausias autoritetas nusilenkia prieš vargšą 
žmogų ir tuo paliudija tarnaujamąjį šio autoriteto pobū- 
dį, nors kasdienoje anas paliudijimas ir dingtų. 


3. OPOZICIJOS NEPRASMĖ BAŽNYČIOJE 


Demokratėjimo vyksmui Bažnyčioje tinkamai suprasti 
bei įvertinti reikia pažvelgti dar į vieną ypatingą de- 
mokratijos pradą, būtent opoziciją. Demokratija be opo- 
zicijos yra ne demokratija. Tiesa, esti tarpsnių, kai opo- 
zicija demokratinėje valstybėje nyksta, pav., karo atve- 

ju. Tačiau šie tarpsniai yra nenormalūs. Normalus de- 
mokratinės valstybės gyvenimas reikalaute reikalauja 
opozicijos, nes ši kaip tik ir išreiškia valstybinės sam- 
pratos vykdymo daugiašališkumą. Viena valstybinė sam- 
prata ir vienas jos vykdymo būdas gali būti tik totalis 
tinėse, ne demokratinėse šalyse. Tai savaime aiškus 
dalykas. Todėl ir opozicija demokratijoje yra savaime su- 
prantama ir būtina. Nuostabu todėl, kad tie, kurie šian- 
dien mėgina Bažnyčią demokratinti, nė nepagalvojo, jog 
ir bažnytiniam demokratėjimui yra reikalingi ne tik rin- 
kimai bei įvairiausios tarybos, bet ir opozicija. Tačiau 
ką gi opozicija Bažnyčioje reiškia? Ar ji turi kokios nors 
prasmės? Ir ar iš viso ji yra galima, nesusikertant su 
Bažnyčios esme? 

Jeigu opoziciją suprasime kaip ginčą tarp įvairių 
nuomonių antraeiliais, neaiškiais ar neišspręstais klausi- 
mais — vis tiek ar jie liestų tikėjimo tiesas, ar dorovę, 
ar liturgiją bei sakramentus, — tai šitokia opozicija yra 
buvusi nuo pat Bažnyčios pradžios. Jau šv. Paulius, at- 
kreipdamas romėnų dėmesį į laisvę ryšium su tokiais 
klausimais, kaip valgis, pažiūros į atskiras dienas, pa- 
stebėjo: „Tegul kiekvienas esti pilnai įsitikinęs savo nuo- 
monės tikrumu“ (Rom 14, 5). Jis tik reikalavo, kad dėl 
šio nuomonių skirtumo nekiltų ginčų, pažeidžiančių arti- 
mo meilę: „Kam tu teisi savo brolį?“ arba: „Kam tu 
niekini savo brolį?“ (Rom 14, 10). Priešingos nuomonės 
Bažnyčioje yra galimos ir tikrai yra buvusios visą jos 
istorijos metą. Net ir pop. Pijus XII savo enciklikoje 
„Humani generis“ (1950 m.), kuri daugelio buvo ir tebė- 
ra laikoma nepaprastai griežta, pripažįsta, kad „popiežiai 
apskritai teologams yra palikę laisvę tais klausimais, 
kuriais pasižymėję protai yra buvę įvairių pažiūrų“ ($ 19). 
Tačiau čia pat popiežius pastebi, kad „istorija moko, jog 
įvairiais klausimais, kurie anksčiau buvo ginčijami, vė- 
liau nebuvo leista nuomonių įvairumo“ (t. p.). Ryškiau- 
sias pavyzdys yra Marijos nekalto pradėjimo tiesa. Nors 
krikščioniškoji tradicija visados Dievo Motiną laikė ne- 
kaltai pradėtąja, vidurinių amžių teologijoje kilo šios 
tiesos atžvilgiu nemaža ginčų, taip kad net tokie garsūs 
teologai, kaip Albertas Didysis, Tomas Akvinietis, Bo- 
naventūras, Marijos laisvę nuo pirmapradės nuodėmės 
neigė, kiti gi, kaip Dunsas Scotas, ją gynė. Vadinasi, 
net šios didžios tiesos atžvilgiu yra buvusi opozicija. Bet 
kai pop. Pijus IX enciklikoje „Ineffabilis Deus“ (1854 m.) 

šią tiesą paskelbė dogma, jokia nuomonių įvairybė jos 
atžvilgiu pasidarė nebegalima, nes opozicija dogmos at- 
žvilgiu būtų erezija, o ne demokratinės sąrangos išraiška. 

Tokių pavyzdžių esama daugybės. Prisiminkime tik 
ginčus malonės ir laisvės santykių (tomizmas ir moliniz- 
mas), vyskupo šventimų (naujas sakramentas ar tik Ku- 
nigystės sakramento užbaiga), nekrikštytų vaikų amžino 
likimo (regi Dievą ar neregi), Marijos bendradarbiavimo 
išganyme (visų malonių tarpininkė), žmogaus sukūrimo 
(visas žmogus ar tik jo siela) klausimais, kurie ir šian- 
dien nėra aiškiai Bažnyčios išspręsti, kuriais todėl yra 
galimos įvairios pažiūros ir įvairūs aiškinimai. Prisimin- 
kime taip pat net ir išspręstų klausimų kėlimą nauju 
atžvilgiu, atskleidžiant gilesnį šių klausimų supratimą 
arba pabrėžiant pamirštą bei per maža paisytą tą ar kitą 
jų pusę, pavyzdžiui: popiežiaus ir vyskupų santykiai, 
popiežiaus primato prasmė vyskupų kolegijos atžvilgiu, 
pasauliečių vaidmuo Bažnyčioje ryšium su hierarchija, 
moterystės tikslai ir t. tt Visų šių klausimų įvairus ir 
net priešingas sprendimas yra ne kas kita, kaip pastan- 
ga ieškoti tikros jų sampratos. Šiuo atžvilgiu „opozicija“ 
stovi toje pačioje plotmėje kaip ir „pozicija“. Nes kol 
mokomasis autoritetas nėra taręs galutinio savo žodžio 
arba yra taręs jį tik iš dalies, tol kiekvienas yra savo- 
tiškai net įpareigotas savo minties pastanga pagelbėti 
Bažnyčiai galutinės tiesos ieškoti ir ją rasti. Ją tačiau 
radus — 0 jos radimas apsireiškia neklaidingu Bažnyčios 
mokymu, nors ir nebūtinai iškilmingų ex cathedra,— bet 
kokia opozicija nebetenka prasmės, nes tokiu atveju ji 
yra nebe tiesos ieškojimas, o jau rastos tiesos neigimas. 
Juk reikia niekad nepamiršti, kad mokomoji galia Baž- 
nyčioje (popiežius ir vyskupai) skelbia bei vykdo ne 
kokią nors savą teoriją, kuriai galima priešintis ir jos 
vietoje siūlyti kitą, bet dieviškąjį Apreiškimą. Dieviška- 
sis Apreiškimas betgi yra tik vienas. Autentinis jo aiš- 
kintojas yra mokomasis Bažnyčios autoritetas. Šv. Pau- 
lius, kuris, kaip sakyta, savo sekėjams davė visišką lais- 
vę kasdienos klausimais, labai griežtai, net pakartoda- 
mas, pabrėžė, kad nėra kitos Evangelijos, kaip ta, kurią 
jis skelbia. -,„Tik yra žmonių, kurie kelia įumyse nera- 
mybę ir nori iškreipti Kristaus Evangeliją“ (Gal 1, 7). 
Ir štai tokių žmonių atžvilgiu Paulius pasirodė nuostabiai 
neatlaidus: „Jei kas jum skelbtų evangeliją ne tą, kurią 
priėmėte, tebūnie atskirtas“ (Gal 1, 9). Jokios opozicijos 

savam skelbimui Paulius nepripažino. Kas jo skelbiamai 
Evangelijai priešinasi, nebėra Bažnyčioje — anatema. 
Tai reiškia, kad opozicija yra galima ne Bažnyčios vi- 
duje, bet tik už Bažnyčios kaip erezija, schizma ar ne- 
tikėjimas. Be abejo, kiekvienas žmogus yra laisvas pri- 
imti Bažnyčios skelbiamą dieviškąjį Apreiškimą ar jo 
nepriimti. Tačiau jis negali jam priešintis ir sykiu ma- 
nyti pasiliekąs Bažnyčioje, o tik vykdąs opozicinę de- 
mokratinio jos gyvenimo pareigą. Tai nesusipratimas! 

Šis bažnytinės opozicijos nesusipratimas ir net nesą- 
monė kaip tik ir išryškėjo mūsų dienomis, paskelbus pop. 
Pauliui VI encikliką „„Humanae vitae“. Prieš ją, kaip Ži- 
nome, prasidėjo gana plati opozicija, siekianti įtaigoti 
popiežių — šį ar būsimąjį, — kad encikliką atšauktų. Opo- 
zicijos vedėjai bei dalyviai, visų pirma teologai, laiko 


pagrindinį enciklikos dėsnį — sąmoningas bei valingas 
lytinio veiksmo padarymas nevaisingu yra nedoras pa- 
čia savo esme (plg. $ 14) — „popiežiaus nuomone“, +0- 


dėl ją kritikuoja, prieš ją kovoja, jos vykdymo reika- 
lingumą neigia tikėdamiesi, esą ateisiąs laikas, kai ši3 
„antrasis Galilėjaus įvykis“ (H. Kueng) būsiąs taip lygiai 
Bažnyčios apgailėtas, kaip ir pirmasis. Šią encikliką čia 
liečiame ne iš esmės, bet tik kaip pavyzdį, kad paro- 
dytume, kokia didžiulė neprasmė yra opozicija Bažny- 
čios viduje. Juk enciklika „„Humanae vitae“ skelbia do- 
IOvės dėsnį, vadinasi, tai, kas Bažnyčiai pavesta skelbti 
paties jos Steigėjo (plg. $ 4). Ji skelbia šį dėsnį oficialiai 
kaip Bažnyčios mokslą, vadinasi, kaip objektyvią tiesą 
(plg. $ 6). Galop ji skelbia šią tiesą įpareigojančiu būdu: 
jos nevykdymas yra nuodėmė (plg. $ 18). Kokia čia tad 
gali būti opozicija? Priešinga šiam skelbimui pažiūra sa- 
vaime kuria „kitą evangeliją“ ir tuo pačiu pastato opo- 
zicijos atstovus už Bažnyčios ribų, Juk dorovės dėsniai 
nėra žmogaus išradimas. Jie glūdi, iš vienos pusės, Die- 
vo įsakymuose, iš kitos — žmogaus prigimtyje kaip 
Dievo Valios išraiškoje. Jeigu tad Bažnyčia skelbia, kad 
tas ar kitas dalykas yra nedoras, tai ji tai daro visados 
pagal aną aukščiau minėtą šv. Pauliaus nuostatą: „Įsa- 
kau ne aš, bet Viešpats“ (1 Kor 7, 10), ką popiežius la- 
bai aiškiai ir pabrėžia: „Mums Kristaus perteiktos tarny- 
bos galia“ šioje enciklikoje yra duodamas atsakymas 
„Ssvarbiai problemai“ ($ 6). 

Griebtis formalinio nuostato, esą enciklika nesanti 
popiežiaus žodis ex Ccathedra ir todėl neturįs dogmos po- 

būdžio, vadinasi, nesanti neklaidinga, čia nieko nepade- 
da, nes Bažnyčios mokymo neklaidingumas neišsisemi3 
popiežiaus skelbimu ex cathedra. Bažnyčia yra neklai- 
dinga ir savo visuotiniame paprastame mokyme, jeigu 
jis liečia tikėjimo bei dorovės reikalus. Juk nė vienas 
iš 10 Dievo įsakymų nėra paskelbtas ex cathedra, vadi- 
nasi, nėra dogma, žiūrint formaliai. Grynai dorinių dog- 
mų vargu ar iš viso esama. Koks betgi krikščionis galėtų 
teigti, esą dėsniai „nevok“, „nekalbėk netiesos“, „nepa- 
leistuvauk", „gerbk savo tėvą ir motiną“ galėtų būti 
vieną dieną atšaukti, nes jie esą ne dogmos! O kad mi- 
lijonai tikinčiųjų, šių dėsnių nevykdo, tai nėra joks įro- 
dymas, kad jie yra neteisingi patys savyje. Tai tik įro- 
dymas, kad, iš vienos pusės, žmogus yra silpnas ir todėl 
dažnai puola, iš kitos — kad religinė dorovė reikalauja 
nemažos aukos ir todėl Viešpaties malonės. Tai tinka ir 
enciklikai ,Humanae vitae“, ką popiežius irgi pabrėžia 
(plg. $ 19—22). Nuodėmė betgi neišskiria žmogaus iš 
Bažnyčios ir todėl nereiškia jokios opozicijos. Nusidėjė- 
lis, kuris mušasi į krūtinę ir kartoja Evangelijos muiti- 
ninko žodžius: „Dieve, būk gailestingas man, nusidėjė- 
liui“ (Lk 18, 13), pareina „į savo namus nuteisintas“ (Lk 
18, 14). Nenuteisintas grįžta tik tas, kuris esąs „ne toks 
kaip kiti žmonės" (Lk 18, 11). Dorinių dėsnių akivaizdoje 
mum belieka tik du keliai: arba juos priimti ir likti Baž- 
nyčioje, nepaisant, kad savo praktikoje juos ir laužytu- 
me nusidėdami; arba jų nepriimti, skelbiant priešingą 
nuomonę, tuo kuriant „kitą evangeliją“ ir atsiduriant už 
Bažnyčios ribų. Trečios išeities — kovoti, kad dorinis 
dėsnis būtų atšauktas, ir tuo būdu pereiti opozicijon,— 
čia nėra. Kas šios trečios išeities ieško, nesuvokia, ką 
reiškia atmesti Bažnyčios skelbiamą dorinę tiesą. 
Sutikime valandėlę, kad opozicija prieš ,Humanae 
vitae“ laimėtų ir kad būsimasis popiežius šios enciklikos 
dėsnį, smerkiantį antikonceptines priemones, paskelbių 
kaip cbjektyviai gerą arba bent neutralų dalyką. Ką tai 
reikštų? Visų pirma tai reikštų, kad Bažnyčia anksčiau 
klydo dorovės szityje, nes „Humanae vitae“ kartoja tik 
tai, ką katalikiškoji dorovė mokė visais laikais * ir ką 
pastaruoju metu aiškiai išdėstė pop. Pijus XI encikliko- 
je „Casti connubii“ (1930 mi.). Suklydus betgi vieną sykį, 
nėra jokio laido, kad nesuklysi ir antrą sykį. Jei klysta 
Pijus XI ir Paulius VI, kodėl negalėtų klysti jų įpėdinis, 
sakysime, koks Julius IX? Jei klydo senesniųjų laikų 

teologai moralistai, kodėl negalėtų klysti tokie pat mora- 
listai mūsų laikų ar būsimųjų? Dar daugiau: jei Bažnyčia 
klydo, doriškai vertindama antikonceptines priemones, 
kodėl ji turėtų būti teisi, doriškai vertindama kitus žmo- 
giškuosius veiksmus, kaip eutanaziją, abortą, išsigimusių 
ar psichiškai nesveikų kūdikių žudymą, priešvedybinius 
arba šaliavedybinius santykius, dvipatystę ir t. t.? Argu- 
mentų už visų šių veiksmų leidimą kaip gerų ar neutra- 
lių galima rasti labai daug ir labai stiprių, ypač socio- 
loginėje ir psichologinėje srityje. Jeigu tad krikščioniš- 
koji dorovė objektyviai priklausytų nuo sociologijos ar 
psichologijos, tai nė vienas jos dėsnis negalėtų išsilai- 
kyti šių mokslų kritikos šviesoje. Tokiu atveju gera būtų 
tai, ką Bažnyčia leidžia, o bloga, ką ji draudžia. O nu- 
statyti, ką Bažnyčia turėtų leisti ir ką drausti, būtų so- 
Ciologijos ir psichologijos uždavinys. Tai reikštų toliau, 
kad gera ir bloga, dorybė ir nuodėmė yra grynai for- 
maliniai dalykai, kaip ir Dostojevskio vaizduojamojoje 
Didžiojo Inkvizitoriaus karalystėj: „Mes leisime jiem 
net nusidėti, — juk jie tokie silpni ir bejėgiai — ir jie my- 
lės mus kaip vaikai dėl to, kad leidome jiem nusidėti“ **. 
Bažnytinės opozicijos šalininkai pamiršta, kad Bažnyčia 
tą ar kitą draudžia kaip tik todėl, kad tai objektyviai 
bloga, ir tą ar kitą leidžia todėl, kad tai objektyviai 
gera. Bažnyčios draudimas ar leidimas nesukuria nei 
blogio, nei gėrio; jis tik nurodo, kur yra blogis, kurio 
reikia vengti, ir kur gėris, kurį reikia vykdyti. O ši ob- 
jektyvinė būties sąranga yra nepriklausoma nuo jokių 
Bažnyčios leidimų ar draudimų. Kas objektyviai yra blo- 
ga, yra bloga tiek dešimtąjį, tiek dvidešimtąjį šimtmetį. 
Tai „Humanae vitae“ kaip tik ir norėjo pasakyti. Opo- 
zicija prieš ją yra tad opozicija prieš objektyviai blogų 
veiksmų buvimą ir sykiu posūkis į dorovės suformalini- 
mą arba suvedimą jos į grynus leidžiamuosius ar drau- 
džiamuosius nuostatus. Tai posūkis į Didžiojo Inkvizito- 
riaus santvarką, kur ne būties sąranga, bet formalinis 
autoritetas viską lemia ir viską apsprendžia, laikydamas 
žmogų „bejėgiu sukilėlių“ ir ugdydamas šį bejėgiškumą 
kaip jo laimės sąlygą. 

Mažutis šuolis į šalį. Kovai su „Humanae vitae“ yra 
dažnai naudojamas palūkanų pavyzdys. Kaip žinome, 
Bažnyčia ligus amžius draudė imti palūkanas už pasko- 
lintus pinigus, nes ji laikė pinigą sunaudojamu daiktu, 
kaip, sakysime, javai, pienas, mėsa, duona, aliejus ir t. t. 

Tuo tarpų dabar net ir pačios Bažnyčios skolinamosios 
kasos — Vokietijoje jų turi dažna diecezija — palūka- 
nas ima. Išvada: tai, kas anksčiau buvo laikoma nedora, 
dabar yra virtę geru arba bent neutralių dalyku. Kodėl 
negalėtų taip atsitikti ir su antikonceptinėmis priemo- 
nėmist Šio argumento naudotojai pamiršta betgi vieną 
dalyką: palūkanų ėmimas ir šiūndien yra nuodėmė, jei 
paskolintas pinigas iš tikro yra laip sunaudojamas, jog 
jis neneša naudos jo savininkui, o tik pridengia jo ne- 
priteklių. Jei savo artimui paskolinu 1000 markių ar 
dolerių, kad jis atsidarytų krautuvę, padėdamas pagrin- 
dą savo pragyvenimui ar šį net praplėsdamas, visiškai 
teisingai galiu reikalauti, kad jis man grąžintų 1060 mar- 
kių ar dolerių, vadinasi, kad ir aš dalyvaučiau jo tur- 
tėjime. Šios rūšies palūkanų Bažnyčia niekad nėra drau- 
dusi. Bet jei aš paskolinu savo artimui 50 markių ar do- 
lerių. kad jis apmokėtų gydytojo sąskaitą ar nupirktų 
savo šeimai maisto, būsiu niekšas, reikalaudamas man 
grąžinti 53 markes ar dolerius, nes tokiu atveju ašen 
turtėsiu mano artimo vargu bei nelaime. Šios rūšies pa- 
lūkanas Bažnyčia yra visados smerkusi ir tebesmerkia — 
jų draudimas ir šiandien :nėra atšauktas (plg. CIC, can. 
1543),— nes jos yra nusikaltimas artimo meilei. Šv. Amb- 
raziejaus žodžiai gražiai apibūdina šį nusikaltimą: „Žmo- 
niška yra padėti neturinčiajam, bet žiauru reikalauti 
daugiau, negu davei. Jeigu skolininkas yra reikalingas 
tavo pagalbos, kadangi neturi kuo padengti savo reika- 
lų, tai argi nėra nedora reikalauti iš jo dar daugiau? Ir 
tai tu vadini žmoniškumu? Iš tikro tačiau tai yra tik 
padidėjęs niekšiškumas" *?. Argi šie žodžiai nėra teisingi 
ir šiandien? Kas buvo nuodėmė šv. Ambraziejaus laikais 
(IV šimtm.), yra nuodėmė ir mūsajame amžiuje. 

Dar sykį pabrėžiame, kad encikliką ,,(Humanae vitae“ 
naudojame čia tik kaip pavyzdį, nes ji skelbia dorovės 
dėsnį ir todėl gražiai atskleidžia opozicijos neprasmę. 
Kiekviena opozicija Bažnyčios skelbiamoms tikėjimo 
tiesoms ar dorovės normoms pakerta objektyvinį tiek 
tiesos, tiek dorovės pagrindą, paversdama jas tvarkos 
bei drausmės nuostatais, kuriuos iš tikro galima kaita- 
lioti pagal reikalą. 

Bažnytinės opozicijos šalininkai šiandien dažnai mini 
šv. Pauliaus pasipriešinimą šv. Petrui, grįsdami juo ir 
savo teisę priešintis popiežiui ar vyskupui. Šv. Paulius 
rašo: „Kada Kefas buvo atėjęs į Antiochiją, aš pasiprie- 

šinau jam į akis, nes jis buvo peiktinas“ (Gal 2, 11). Ko- 
dėl? Ar dėl kokios nors skelbiamos tiesos bei dorovės 
dėsnio? Anaiptol! Peiktinas buvo Petras todėl, kad jis, 
būdamas Antiochijoje tarp stabmeldžių, priėmusių Evan- 
geliją, valgydavo su jais, tuo parodydamas, kad tiek žy- 
das, tiek pagonis yra lygūs prieš Kristų ir sudaro vieną 
meilės bendruomenę, kurioje „apipjaustymas neturi ver- 
tės taip lygiai kaip ir neapipjaustymas“ (1 Kor 7, 19). 
Tačiau kai į Antiochiją atvyko žydų „nuo Jokūbo“, Pet- 
ras pasitraukė nuo neapipjaustytųjų, „bijodamas tų, ku- 
rie buvo iš apipjaustymo“ (Gal 2, 12). Dėl šio tad Petro 
svyravimo Paulius ir pasipriešino „jam į akis", pasaky- 
damas „visų akyse“, kad jis elgiasi „ne taip tiesiai, kaip 
reikalauja Evangelija“ (Gal 2, 14). Nes Evangelija nerei- 
kalavo iš pagonių, kad jie, tapdami Kristaus išpažinėjais, 
prisiimtų ir Mozės apipjaustymo nuostatą. Tačiau kai 
kurie žydai to reikalavo. Valgydamas su neapipjaustytai- 
siais, Petras paneigė šį kai kurių žydų reikalavimą. Ta- 
čiau tų pačių žydų akivaizdoje jis nedrįso Evangelijos 
lygybės pabrėžti ir todėl atsiskyrė nuo tų, su kuriais pir- 
miau buvo valgęs. Šis tad Petro nenuoseklumas bei bai- 
lumas kaip tik ir pažadino visiškai teisingą Pauliaus ato- 
veiką. Bet tai buvo atoveika į asmeninį Petro elgesį. To- 
kios atoveikos bei pasipriešinimo yra pilna Bažnyčios 
istorija. Kai hierarchai asmeninių savo gyvenimu — vis 
tiek ar jie būtų popiežiai, ar vyskupai, ar kunigai — 
darosi peiktini, jiems galima, o kai kada net ir reikia 
pasipriešinti visų akyse. Tačiau tai nėra jokia opozicija 
Bažnyčioje. Tai greičiau mėginimas įtaigoti atskirą hie- 
rarchą, kad jo asmeninis gyvenimas kaip tik nebūtų 
„opozicijoje“ Evangelijai. Pauliaus pasipriešinimu Petrui 
remti teisę priešintis popiežiui ar vyskupui kaip tikėjimo 
ar dorovės skelbėjui reiškia iškreipti ano pasipriešinimo 
esmę, asmeninio elgesio papeikimą sujaukiant su tikėji- 
mo ar dorovės skelbimo atmetimu. Nuostabu yra dar 
ir tai, kad šiandien bažnytinės opozicijos šalininkai nė 
nemėgina peikti asmeninio savo bendrininkų elgesio, 
šaukdamiesi asmens neliečiamumo bei laisvo apsispren- 
dimo teisės. Vargu tad ar jie būtų pasipriešinę ir Petrui, 
kaip tai darė Paulius. Užtat dabar pilna priešinimosi ne 
asmeniui, bet mokymui bei skelbimui, kas kaip tik ir 
sudaro tikra prasme opozicijos turinį, paverčiantį ją „ki- 
ta evangelija“, kurios skelbti neturi teisės niekas, net 
ir „angelas iš dangaus" (Gal 1, 8). 

Ketvirtas skyrius 


BAŽNYČIOS TAUTĖJIMAS 


Trečias bruožas, būdingas bažnytinio gyvenimo link- 
mei po II Vatikano susirinkimo, yra jos tautėjimas, daž- 
nai vadinamas „vietinės Bažnyčios“ atgaivinimu bei au- 
gimu. Vakarų lotyniškoji Bažnyčia — priešingai įvairia- 
kalbei ir įvairiakultūrei Rytų Bažnyčiai — ilgus amžius 
didžiavosi savo anttautiškumu kaip regima visuotinumo 
apraiška. Ji jautėsi esanti tasai paties Kristaus minimas 
garstyčios grūdas, „tiesa, mažiausias tarp visų sėklų“, 
iš kurio tačiau „darosi medis, taip kad dangaus paukš- 
čiai atskrenda ir gyvena jo šakose“ (Mt 13, 32), jų glo- 
biami ir tuo būdu jungiami į vieną šeimą. Viena san- 
tvarka, viena įstatymdavystė, viena liturgija buvo ryšiai, 
jungę įvairias tautas bei kultūras Katalikų Bažnyčioje. 
Tautinės ir kultūrinės skirtybės čia nebuvo visiškai 
nustelbtos ar pamirštos. Tačiau jos galėjo reikštis tik 
religinio gyvenimo pakraštyje, dažniausiai liaudies mal- 
dingume, arba būti kaip išimtys, nesudarydamos bend- 
ros taisyklės, 0 greičiau šiąją patvirtindamos. Bendra gi 
taisyklė ir bendra plotmė visoms tautoms bei kultūroms 
buvo ta pati. Tiesa, ji buvo gana stipriai persunkta 10- 
tyniškąja dvasia. Kadangi tačiau ši dvasia buvo ne ku- 
rios nors gyvos tautos, 0 jau mirusios kultūros dvasia, 
todėl Katalikų Bažnyčios lotyniškumas nebuvo pergyve- 
namas kaip vienos tautos viršenybė ar net priespauda. 
Greičiau tai buvo regima anttautinė sąja, jungianti tau- 
tas į vieną visuotinę Bendruomenę. Dėl Romos Bažny- 
čios lotyniškumo nė viena tauta nesijautė esanti „išrink- 
toji" arba „vyraujančioji“. 

Todėl ir atskiro kataliko santykis su šia anttautine 
visuotine Bažnyčia buvo savotiškai šiltas, sakytume, na- 
minis: jis niekur nesijautė svetur, o visur namie. Kiek- 
vienos Mišios kiekvienoje katalikų pasaulio bažnyčioje 

jam buvo taip lygiai savos, kaip ir jo paties krašte. Taip 
pat ir visi kiti sakramentai. Jei kalba kiek kai kur kliu- 
dė — išpažinties ar pamokslo atveju, — tai jos galima 
buvo šiek tiek pramokti, ko ir pakako, nes tautinės kal- 
bos Katalikų Bažnyčioje svarbesnio vaidmens nevaidino. 
Tą patį reikia pasakyti ir apie bažnytinę sąrangą — vys- 
kupijos, parapijos, vienuolijos — ir apie įstatymus, ku- 
rie nuo pop. Benedikto XV (plg. apaštalinė konstitucija 
„Providentissima Mater“, 1917 m.) visiems visur buvo 
vienodi (išskyrus su Roma susijungusias Rytų Bažnyčios 
dalis, turėjusias ir tebeturinčias savus kanonus). Sve- 
timšalių, kurie, peržengę tautines sienas, pasijunta užsie- 
nyje, Katalikų Bažnyčioje nebuvo ir neprivalėjo būti. 
Visi buvo pridengti ano iš garstyčios grūdelio išaugusio 
didžiulio medžio ir todėl visi jautėsi namie religiniu at- 
žvilgiu. Kas betgi šis lotyniškas Bažnyčios visuotinumas 
buvo: tikrovė ar apgaulinga išorė? Tai klausimas, kuris 
dabar kaip tik kyla ir kurį šiame skyriuje mums tenka 
pasvarstyti. 


1. BAŽNYČIOS ANTTAUTIŠKUMO APGAULĖ 


Ar Bažnyčios anttautiškumas priklauso prie esminių 
jos savybių? Iš sykio atrodo, kad taip. Juk eiti „į visą 
pasaulį“ ir skelbti „Evangeliją visam sutvėrimui“ (Mk 
16, 15) reiškia šia Evangelija jungti tautas į vieną tikė- 
jimo bendruomenę. Betgi Evangelija, kaip sakėme, yra 
tik viena. Ji iškyla viršum bet kokio tautiškumo. Kaip 
Kristus, nors ir gimęs iš konkrečios tautos, kalbėjęs jos 
kalba ir gyvenęs jos būdu, pasilieka mokyme, dorovėjė, 
sakramentuose anttautiniu būdu ligi „pasaulio pabaigos“ 
(Mt 28, 20), taip ir Bažnyčia, nors ir kilusi visai konkre- 
čioje vietoje bei turėjusi vienos tautos apaštalus, grei- 
tai betgi pralaužė šios tautos sienas ir išėjo į stabmeldi- 
ją. Tai ji padarė ne savo noru, bet paties Viešpaties 
nurodymu. Kas atidžiau skaito Apaštalų Darbų knygą, 
gali lengvai pastebėti, kad Kristaus mokiniai patys savu 
valia nesirengė peržengti Palestinos sienų ir nešti Evan- 
gelijos ligi žemės pakraščių. Tiesa, atsivertęs Saulius 
„kalbėjo taip pat pagonims ir ginčijosi su helenistais“ 
(Apd 9, 29). Pilypas pakrikštijo Etiopijos iždo viršininką 
(plg. Apd 8, 38). Bet tai buvo tik atskiri atvejai, išsitekę 
Palestinos erdvėje. Nukankinus šv. Steponą, Jeruzalėje 

„prasidėjo didelis Bažnyčios persekiojimas" „(Apd 8, 1), 
„Ar visi, išskyrus apaštalus, išsiskirstė Judėjos ir Sama- 
rijos šalyje“ (Apd 8, 1), o kai kurie „nuvyko iki Finiki- 
jos, Kipro ir Antiochijos" (Apd 11, 19). Tačiau Naujasis 
Testamentas čia pat pastebi, kad „jie niekam daugiau 
neskelbė mokslo, kaip tiktai žydam“ (Apd 11, 19). Vadi- 
nasi, net ir už Palestinos sienų atsidūrę, pirmieji krikš- 
čionys mėgino saugoti tautinį žydiškąjį Evangelijos po- 
būdį. „Tikintieji iš apipjaustytųjų“, kaip žydus krikščio- 
nis vadina Apaštalų Darbai, todėl ir stebėjosi, kad 
Cezarėjoje, šv. Petrui sakant pamokslą, „Šv. Dvasios Ma- 
lonė buvo išlieta ir ant pagonių“ (Apd 10, 45). O kai 
Petras po šio pamokslo, pakrikštijęs stabmeldį Kornelijų 
su jo giminėmis bei pažįstamais, grįžo Jeruzalėn, tai jo 
tautiečiai pasitiko jį priekaištaudami: „Kam ėjai pas 
žmones neapipjaustytus ir su jais valgei?" (Apd 11, 3). 

Tačiau pats Viešpats atitiesė šias klaidingas pirmųjų 
Palestinos krikščionių pastangas ir nurodė Bažnyčiai tik- 
rąjį jos kelią. Buvodamas sykį Jopėje, „Petras užkopė 
ant stogo melstis apie šeštą valandą. Jis jautėsi alkanas 
ir norėjo valgyti. Betaisant jam valgio, užėjo jam dva- 
sios pagavimas. Jis matė atvirą dangų ir nusileidžiantį 
kažkokį didelį indą... Tenai buvo visokių keturkojų, 
žemės šliužų ir dangaus paukščių. Jam taip pat pasigir- 
do balsas: Kelkis, Petrai, pjauk ir valgyk! Bet Petras 
atsakė: Nieku būdu, Viešpatie, nes aš niekad nevalgau 
nieko paprasto ir sutepto. Balsas jam antrą kartą sakė: 
Ką Dievas apkuopė, tu nevadink paprastu. Tai pasikar- 
tojo tris kartus, ir indas tuojau vėl buvo paimtas į dan- 
gų"“ (Apd 10, 9—16). Iš sykio Petras nesuprato, ką šis 
regėjimas reiškia. Bet jam bemąstant atėjo du vyrai ir 
klausė, „ar čia vieši Simonas, vadinamas Petru“ (Apd 
10, 18). Jie esą pasiųsti šimtininko Kornelijaus surasti jį 
ir pakviesti į namus, kad išgirstų Kristaus Evangeliją 
ir priimtų Krikštą. Tada Petrui staiga pasidarė aiški re- 
gėjimo prasmė: pats Viešpats siuntė jį pas stabmeldžius. 
Nusileidęs iš dangaus indas buvo ne kas kita, kaip Baž- 
nyčia, kurioje esama visokių visokiausių žemės padarų. 
Žydam jie atrodė neverti Evangelijos, nes sutepti. Bet 
Dievas juos jau buvo apkuopęs Kristaus krauju. Todėl 
Žydai nebegalėjo jų atstumti; jie turėjo eiti į juos ir 
regimai įjungti į atpirktąją žmoniją. Štai kodėl Petras, 
nieko nelaukdamas, iškeliavo su pasiuntiniais į Cezarėją 
pas šimtininką Kornelijų, kuris jo laukė, „susišaukęs 

savo gimines ir artimuosius prietelius“ (Apd 10, 24). Jis 
skelbė jiems Viešpaties žodį, nužengdino ant jų Šv. Dva- 
sią ir pakrikštijo įuos vandenimi (plg. Apd 10, 44—48). 
Tai buvo nuostabus įvykis, turėjęs lemiančios reikšmės 
visai tolimesnei Krikščionybės istorijai. Juo buvo sulau- 
žytas Bažnyčios užsisklendimas vienoje tautoje ir atida- 
rytas Evangelijai kelias „į visą pasaulį". 

Tačiau „visas pasaulis“ anuo metu reiškė ne ką kitą, 
kaip Romos imperiją, kurios centre stovėjo graikai ir 
romėnai. Peržengę žydų tautos sienas, apaštalai — pir- 
moje eilėje Petras ir Paulius — atsidūrė kitos tautos ri- 
bose, būtent graikų tautos, kuri tais laikais kultūriškai 
vyravo net ir pačioje Romoje. Romėnai buvo graikus 
pavergę politiškai, bet graikai buvo romėnus pavergę 
kultūriškai — pagal žinomą posakį: „capia victorem ce- 
pit — nugalėta (Graikija) pasijungė nugalėtoją“. Toks 
pat likimas ištiko ir Bažnyčią. Bažnyčia nugalėjo stab- 
meldiją savo turiniu, bet buvo pajungta graikiškai gy- 
venimo bei mąstymo, elgesio bei tvarkos lyčiai. Izraeli- 
tiška lytis čia buvo pakeista helenistine lytimi. Jau tik 
tas faktas, kad vienintelė Mato evangelija yra parašyta 
hebrajų kalbos aramajų tarme, o visos kitos Naujojo 
Testamento knygos yra parašytos liaudine graikų kalba, 
turėjo nepaprastos įtakos krikščioniškojo turinio perkė- 
limui iš vienos tautos mąstysenos į kitos tautos bei kul- 
tūros mąstyseną. Juk „kalbos klausimas“, kaip pastebi 
W. Jaegeris, helenistinio tarpsnio tyrinėtojas, „anaiptol 
nebuvo nereikšmingas dalykas. Kartu su graikų kalba 
apvaldė krikščioniškąjį mąstymą ištisas įvaizdžių, sąvo- 
kų, paveldėtų prasmenų ir subtilių skirtybių pasaulis“ 5! 
Ir šitas pasaulis perskverbė tiek Evangeliją, tiek tradici- 
ją. Prisiminkime tik, kad pirmieji septyni visuotiniai 
Bažnyčios susirinkimai buvo sušaukti graikiškosios Bizan- 
tijos erdvėje, vedami graikiškų teologų (lotyniškieji teo- 
logai juose maždaug tiek teturėjo reikšmės, kiek lietu- 
viai filosofai tarptautiniuose filosofijos kongresuose!), ir 
kad jų nutarimai buvo išreikšti graikų kalba, nes kris- 
tologiniai ginčai — jie kaip tik ir buvo anų visų susi- 
rinkimų svarstymo objektas — visi be išimties buvo kilę 
Rytuose ir siejosi su graikiškąja filosofija. Ne veltui 
tad šiandien sakoma, kad „Kristaus paslaptį mums pra- 
skleidė Rytų Bažnyčia“, tuo metu dar buvusi vienybėje 
su Vakarų Bažnyčia'?. Tačiau Rytų Bažnyčia buvo ne 

kas kita, kaip sukrikščionintas graikiškumas arba su- 
graikintas krikščioniškumas. 

Iš kitos pusės, per Tertulianą (2 šimtm.), šį nuostabų 
stilistą ir kartu teisinį mąstytoją, ir vėliau per šv. Au- 
gustiną (4 šimtm.), giliaprasmį egzistencinį mąstytoją, ir 
lotyniškoji kalba bei dvasia skleidė savo įtaką — gal 
mažiau teologijoje, bet aiškiai teisinėje ir drausminėje 
Vakarų Bažnyčios sąrangoje. Kadangi betgi Vakarai 
nuolatos buvo drumsčiami politinių sąmyšių, kilusių iš 
germanų kilnojimosi ir naujų valstybių gimimo, todėl 
ir Vakarų Bažnyčios išsivystymas negalėjo eiti taip 
nuosekliai, kaip Rytų Bizantijoje, kuri buvo nuo tautų 
kilnojimosi apsaugota ir todėl galėjo ramiai virškinti 
graikiškąjį pradą, sutapdydama jį su Evangelija ir visa 
savo teologine, sakramentine, liturgine, teisine ir net 
asketine sąranga. Tačiau nuo vad. Karolingų renesanso 
lotyniškoji dvasia pradeda reikštis Bažnyčioje gana 
stipriai. Per Škotą Eriugeną (9 šimtm.), Petrą Damianą 
(11 šimtm.), šv. Anzelimą (11 šimtm.), šv. Bernardą 
(12 šimtm.), Pjerą Abelarą (12 šimtm.) ir kitus prieina- 
me prie scholastikos Bažnyčioje. Šv. Augustinas atsiga- 
vo visa jėga; Aristotelis buvo sulotynintas ir sukrikš- 
čionintas; lotynų kalba ir romėniškoji teisė virto veiks- 
niais, kurie įtaigojo bažnytinį gyvenimą ligi gelmių, 
kaip tik ir sukurdami lotyniškąjį Vakarų Bažnyčios vi- 
suotinumą. Net ir garsusis 15 šimtm. Renesansas, gyręsis 
atradęs senovę, iš tikro buvo daugiau lotyniškumo negu 
graikiškumo nešamas. Pasiuntęs iš Konstantinopolio 
Homero raštus Petrarkai kaip dovaną, Mykolas Sigeras 
gavo iš šio didžio Renesanso poeto atsakymą: „Homerus 
tluus apud me mutus, immo vero apud illum surdus 
sum — Tavo Homeras man yra nebylys, kadangi aš jam 
esu kurtinys“: Petrarka nemokėjo graikiškai, todėl jam 
Homeras nieko ir nesakė“*. Trumpai tariant, Bažnyčia, 
išėjusi iš Palestinos „į visą pasaulį“, pateko graikiškai- 
lotyniškon įtakon, apsivilko graikiškai-romėniško pasau- 
lio lytimis ir, žlugus romėnams bei graikams kaip tau- 
toms, didžiavosi šiomis lytimis kaip savo anttautiškumo 
ženklu, išreiškiančiu jos visuotinumą. Tai buvo tarsi 
„šviesa pagonims“, iškilusi „visų tautų akivaizdoje“ (Lk 
2, 32), ginama apologetikos vadovėliuose ir bažnytiniuo- 
še nuostatuose. Atrodė, kad graikiškai-lotyniškoji Baž- 
nyčios lytis iš tikro yra nebepakeičiamas jos reiškimosi 
būdas pasaulyje. 

Šis betgi įspūdis laikėsi tik tol, kol Bažnyčia plito 
Europos ir naujaisiais laikais Amerikos žemynuose. Bet 
kai tik ji pamėgino kelti koją Azijon bei Afrikon ir 
kai šio pastarojo žemyno tautos pasiekė aukštesnės tau- 
tinės bei kultūrinės sąmonės, tuojau pasirodė, kad grai- 
kiškai-lotyniškasis Bažnyčios visuotinumas yra ne kas 
kita, kaip vakarietiškas apvalkalas — daugiau nieko. 
Be abejo, Krikščionybės idėjos yra tokios gilios, jog 
joms išreikšti reikia tam tikro dvasios subendrinimo, 
tam tikros „laiko pilnybės“, kad Dievo Karalystė galė- 
tų priartėti ir kad Evangelija galėtų būti priimta (plg. 
Mk 1, 15). Čia turbūt yra pagrindas, kodėl šv. Tomo 
apaštalo žygis į Indiją nepasisekė: Tomo skelbta indams 
Evangelija sunyko, palikdama tik neaiškių prisiminimų, 
nors jos pėdsakų šiandienos istorikai vis daugiau atran- 
da, deja, tik kaip sustingusių archeologinių liekanų. 
Tikrų šio sunykimo priežasčių nežinome. Bet galima 
spėti, kad kraštas, į kurį Tomas pateko, nebuvo kultū- 
riškai pribrendęs Krikščionybei suprasti bei vykdyti. 
Krikščionybė nėra prigimto kultūros išsivystymo ar 
žmogaus brendimo išdava, kaip šiandien norėtų teigti 
kultūros istorikai (A. Toynbee) ar psichologai, randą 
tris asmenybės bei dorovės brendimo tarpsnius: instink- 
tyvų, humanistinį ir krikščioniškąjį. Tai esminis Krikš- 
čionybės nesupratimas. Krikščionybė yra laisvas Dievo 
nusileidimas į žmogaus prigimtį, todėl neturįs nieko 
bendro su kultūros pažanga ar asmens brendimu. Iš 
kitos tačiau pusės, kad šis Viešpaties nusileidimas būtų 
įmanomas, reikalinga, kad tiek kultūra, tiek atskiras 
asmuo būtų pasiekę reikalingo aukščio. Kaip Kristus 
negalėjo įsikūnyti fiziškai sugadintoje ar psichiškai ne- 
sveikoje prigimtyje, nes tokiu atveju nebūtų galėjęs 
vykdyti savo pasiuntinybės, taip ir Bažnyčia negali įsi- 
kūnyti barbariškoje aplinkoje, nes ji irgi negali vykdyti 
savų uždavinių. Bendras dėsnis, kad „malonė reikalauja 
prigimties kaip pagrindo — gratia supponit naturam', 
tinka ir Bažnyčios santykiams su kultūros išsivystymu. 
Tai pastebime čia todėl, kad suprastume, kodėl Evan- 
gelija pražydo graikiškai-romėniškoje erdvėje ir kodėl 
ji suskurdo tolimuose Azijos ir Afrikos žemynuose, ku- 
rie nebuvo paliesti graikiškai-romėniškos dvasios 
aukščio. 

Ši tačiau pastaba yra teisinga tik iš dalies, vadinasi, 
tik ten, kur kultūra iš tikro yra labai žema. Ji betgi 

neišaiškina Bažnyčios nepasisekimo ten, kur kultūra 
yra aukšta ir kur Evangelija vis dėlto yra nepriimama, 
kaip tai yra atsitikę Azijoje naujaisiais laikais — Pran- 
ciškaus Ksavero ir Matteo Ricci veiklos metu (16— 
17 šimtm.). Krikščionybės nepasisekimas aukštos kultū- 
ros kraštuose yra priežastingai susijęs su graikiškai-10- 
tyniškuoju pavidalu. Misijos Azijoje (ryškus pavyzdys 
yra Kinija“*) sužlugo todėl, kad Bažnyčia atėjo čion ne 
kaip atvira kiekvienai tautai bei kultūrai, bet kaip už- 
sisklendusi graikiškai-lotyniškame kiaute. Tiek Indijo- 
je, tiek Japonijoje, tiek Kinijoje ji rado gilų religingu- 
mą, tiesa, stabmeidišką, tačiau anaiptol ne lėkštą — taip 
lygiai, kaip ir Graikijoje, apie kurios žmones šv. Pau- 
lius galėjo tarti: „Atėnų vyrai, aš matau, kad jūs visais 
atžvilgiais esate tikrai dievobaimingi“ (Apd 17, 22). Už- 
uot tačiau, kaip tai darė šv. Paulius, atsirėmusi į Azijos 
žmogaus sąvokas, papročius, simbolius, liturgines apei- 
gas, Bažnyčia nešė į Aziją savą vakarietiškumą ir mėgi- 
no juo apvilkti svetimo žemyno dvasią. Kai kurių mi- 
sininkų, kaip Cosme de Torreso (Japonijoje) ar Matteo 
Ricci (Kinijoje), pastangos eiti šv. Pauliaus keliu ir 
įglausti azijietinės kultūros lytis į Evangeliją susilaukė 
Romos pasipriešinimo ir patraukė paskui save krikščio- 
+ nių persekiojimą bei Krikščionybės sunykimą. Argi ne- 
būdinga, kad pastaraisiais amžiais su Roma susijungusios 
Rytų Bažnyčios dalys jokios misijų veiklos nei Azijoje, 
nei Afrikoje neišvystė — kaip tik todėl, kad jom buvo 
ir tebėra uždrausta krikščioninti šių žemynų stabmel- 
džius pagal savą liturgiją bei sąrangą. Visos misijos 
turinčios būti vedamos tiktai pagal lotyniškąjį ritą ir 10- 
tyniškuosius nuostatus bei įstatymus. 

Bažnyčios žygiuose kitų žemynų erdvėje kaip tik ir 
atsiskleidė jos anttautiškumo apgaulė. Norėdama būti 
anttautinė, Bažnyčia nusisuko nuo tautiškumo, nemėgi- 
no jo įglausti į save ir nesistengė pašvęsti tautinių ver- 
tybių. Dar daugiau: susidūrusi su visai skirtingomis tau- 
tomis bei kultūromis, ji bandė primesti jom vakarietišką 
dvasią tiek teologijoje, tiek liturgijoje, tiek teisėje. Tuo 
būdu Bažnyčios visuotinumas virto graikiškai-lotyniško- 
sios lyties visuotinumu ir neišvengiamai turėjo sunai- 
kinti pats save. Europoje bei Amerikoje šis visuotinu- 
mas nebuvo tautoms tiek svetimas, nes visa jų kultūra 
buvo daugiau ar mažiau išriedėjusi iš graikiškai-lotyniš- 
kojo šaltinio. Graikiškai-lotyniškoji dvasia joms atėjo 

ne kartu su religija, bet apskritai visu jų kultūrėjimo 
vyksmu. Tuo tarpu Azija turi savą kultūrą, labai seną, 
labai švelnią, labai daugiašakę ir kartu gilią. Jai tad 
grynai su religija atkeliavęs graikiškai-lotyniškas pavi- 
dalas buvo visiškai svetimas. Ji pergyveno ji kaip už- 
mačią, atėjusią su politiniu Europos valstybių kolonia- 
Lizmu. Nuosekliai tad tiek Azijoje, tiek vėliau Afrikoje 
Bažnyčia buvo laikoma viena iš europinio kolonializmo 
jėgų. Tapti krikščionimi reiškė šių žemynų žmonėms, 
ypač inteligentams, palikti savą kultūrą ir pereiti atėjū- 
nų bei prispaudėjų pusėn. Azijos ir Afrikos tautų bei 
kultūrų akivaizdoje išryškėjo vakarietiško Bažnyčios 
visuotinumo tragika, kaip ir bet kurios kitos „iš pasau- 
lio" pasiimtos gyvenimo lyties. Bažnyčios visuotinumas 
graikiškai-lotynišku pavidalu ne tik kad nebuvo išreikš- 
tas, bet jis virto tiesiog užtvara tikrajam visuotinumui. 
Rytų Bažnyčios teologai jau seniai prikaišiojo Katalikų 
Bažnyčiai, esą ši „nepašvenčianti kalbos, tos nuostabiau- 
sios tautinės dvasios apraiškos“ **, Pratęsdami šį prie- 
kaištą, galime pridurti, kad ji nepašvenčianti nė tautinių 
papročių, tautinės muzikos, tautinių šokių, tautinių dra- 
bužių, nes visų šių dalykų neįsileidžianti į šventyklą. 
Tai priekaištas, kurį kėlė dar gerokai prieš II Vatikano 
susirinkimą ir prancūzų katalikų teologas, dabar kardi- 
nolas Jeanas Daniėlou sakydamas, esą „reikia tik įsi- 
vaizduoti, ką reiškia negrui ar kiniečiui mokytis loty- 
niškai. Misininkas, verčiąs šiuos žmones klausyti loty- 
niškų Mišių, iš tikro yra žiauriai negailestingas" *: ne- 
gailestingas ne kaip žmogus ar dvasiškis, bet kaip aisio- 
vas sulotynintos Bažnyčios, nešančios savo lotyniškumą 
į tokias tautas, kurios su juo neturi nieko bendro. Šis 
priekaištas liečia liturgiją. Tačiau jis tinka ir visoms 
kitoms bažnytinio gyvenimo sritims. Tai, kas Bažnyčios 
istorijoje išaugo iš Vakarų Europos mąstymo, papročių, 
socialinių santykių, gali netikti ir dažnai netinka kitų 
žemynų žmonių mąstysenai bei santykiuosenai, turin- 
čioms savyje kitokių bruožų ir kitokių vertybių. Visa 
tai paneigti ir, užuot juos į Bažnyčią įėmus, keisti juos 
vakarietiškais bruožais bei vakarietiškomis vertybėmis 
reiškia visuotinumą paversti uniforma. Iš sykio taip 
gražiai atrodąs ir naminiu jaukumu dvelkiąs Bažnyčios 
anttautiškumas galų gale pasirodo esąs ne kas kita, kaip 
graikiškai-lotyniškas uniformizmas. 

2. BAŽNYČIOS VIRTIMAS TAUTINE 


Ir štai II Vatikano susirinkimas nusprendė atsisakyti 
šio apgaulaus visuotinumo ir išvilkti Katalikų Bažnyčią 
iš graikiškai-lotyniškos uniformos. Iš tikro, juk įeigu, 
kaip skelbia Susirinkimas, „savo uždaviniu ir prigim- 
timi Bažnyčia nėra surišta su kuria nors viena kultūros 
forma arba politine, ūkine bei visuomenine sistema“ 
(I, 212), tai savaime aišku, kad ligšiolinis jos graikiškai- 
lotyniškas pavidalas yra grynai istorinis, nesusijęs su 
jos esme, todėl galįs būti pakeistas arba bent paskelb- 
tas lygiateisiu bei lygiaverčiu su kitais pavidalais. Jei 
Bažnyčia galėjo būti sugraikinta bei sulotyninta, kodė! 
ji negalėtų, būti suindinta, sukinietinta, sujaponinta arba 
sunegrinta? Argi neteisus yra kard. J. Daniėlou saky- 
damas, esą jis negalįs „iš viso įsivaizduoti, kaip galėtų 
negras garbinti Dievą nešokdamas, nes visa jo esmė 
yra šokio tiek persunkta, jog šis sudaro nebepašalina- 
mą jo kultūros dalį"*72 Tas pat tenka pasakyti ir apie 
indų polinkį į meditavimą bei asketizmą, kiniečių pa- 
garbą mirusiems senoliams ir prosenoliams. Kodėl visa 
tai negalėtų tapti bažnytinio gyvenimo pradais, kaip 
jais tapo graikų misterijos Rytų Bažnyčios liturgijoje, 
romėnų teisė Vakarų Bažnyčios įstatymuose, platoniš- 
kai-aristotelinis mąstymas teologijoje, stoikų dorovės 
nuostatai krikščioniškojoje askezėje? Kodėl Bažnyčia 
negalėtų prisiminti, kad ji yra ne tik organizmas kūno 
pavidalu, ne tik keleivė per pasaulį amžinosios buvei- 
nės linkui, bet ir didžiulis medis, turįs priglausti įvairia- 
rūšių paukščių? Juk argi tik viena paukščių rūšis ieško- 
si šio medžio? Argi visi paukščiai jame suka vienodus 
lizdus? Medžio kaip paukščių prieglaudos vaizdas Baž- 
nyčiai atveria taip lygiai naujų prošvaisčių, kaip ir ke- 
leivės vaizdas. 

Reikia tad džiaugtis, kad II Vatikano susirinkimas 
šio vaizdo reikšmę suprato ir juo pagrindė tolimesnį 
Bažnyčios santykį su įvairiomis tautomis bei kultūro- 
mis. Susirinkimo teiginys, esą Bažnyčia „stovi viršum 
rasės arba tautos skirtumų“ (II, 224) ir nėra „surišta su 
kuria nors viena kultūros forma“ (I, 212) arba „neat- 
skiriamai susieta su jokia rase ar tauta“ (I, 234), nors 
ir teisingas pats savyje, dar neteikia jokio turinio. Jis 
tik atveria aną iš garstyčios sėklos išaugusį medį visiems 
dangaus paukščiams. Jeigu šiuo neigiamu pasisakymų 

aaa ms ni akiniais sa Si 


Susirinkimas Bažnyčios santykį su tautomis bei kultūro- 
mis būtų ir išsėmęs, vargu ar tektų mums kalbėti apie 
Bažnyčios tautėjimą kaip būdingą šiandienos bruožą. 
Tačiau Susirinkimas, atsiribodamas nuo vienos kurios 
kultūros, kartu pabrėžė ir Bažnyčios pareigą eiti į at- 
skiras tautas bei kultūras ir jose įsišaknyti, kaip kad 
ji savo metu įsišaknijo graikų bei romėnų kultūroje. Tai 
nedviprasmiškai Susirinkimas skelbia savame dekrete 
apie misijinę Bažnyčios veiklą: „Tikinčiųjų bendruome- 
nė, pasipuošusi savosios tautos kultūrinėmis vertybėmis, 
tebūnie giliai įsišaknijusi žmonėse“ (II, 233). Kad tai 
nėra taktinis posūkis, o gili įžvalga į pačią Bažnyčios 
prigimtį, rodo paties Susirinkimo tiesiama lygiagretė 
tarp Kristaus ir Bažnyčios; lygiagretė, kurią nuolatos 
čia pabrėžiame, nes ji vienintelė gali mums atskleisti 
Bažnyčios būseną pasaulyje. Susirinkimas sako: „Norė- 
dama visiems perteikti išganymo paslaptį ir Dievo at- 
neštąjį gyvenimą, Bažnyčia privalo taip įsijungti į vi- 
sas šias grupes, kaip pats Kristus, kuris įsikūnijimu su- 
sivaržė save tam tikromis visuomeninio ir kultūrinio 
gyvenimo sąlygomis tų žmonių, su kuriais bendravo“ 
(II, 227). Tai reiškia: savo esme bei pasiuntinybe Baž- 
nyčia iškyla viršum visų tautų ir kultūrų; šia prasme 
ji yra griežtai anttautinė; tačiau savo gyvenimu pasau- 
lyje ji turi įsišaknyti ten, kur ji vykdo savo pasiuntiny- 
bę, kaip kad Kristus buvo įsišaknijęs Izraelyje; šia pras- 
me ji turi būti tautinė. Bažnyčios anttautiškumas nereiš- 
kia tad vieno kurio pavidalo pirmenybės, kaip buvo ligi 
šiol; jis reiškia dieviškojo, Bažnyčios skelbiamo ir vykdo- 
mo gyvenimo skleidimąsi įvairiuose pavidaluose. Ne 
žmogiškai istorinė Bažnyčios pusė turi būti anttautinė, 
bet dieviškai amžinoji, kuri persunkia žmogiškąją pusę, 
ją pakilnindama bei pašvęsdama, tačiau jokiu būdu 
jos nenaikindama ir nežalodama. Todėl Susirinkimas ir 
skatina misininkus „kiekvienoje didesnėje teritorijoje, 
kurią jungia bendras visuomeninis kultūrinis paveldė- 
jimas" (II, 245), taip tvarkyti teologines studijas, kad 
„būtų iš naujo tyrinėjami Dievo apreikštieji įvykiai ir 
žodžiai, užrašyti Šventajame Rašte ir aiškinti Bažnyčios 
Tėvų bei mokančiosios Bažnyčios“ (II, 245). Kitaip sa- 
kant, Susirinkimas ragina misininkus Azijoje, Afrikoje 
ir visur kitur elgtis taip, kaip elgėsi apaštalai, atvykę 
iš Palestinos į helenistinės kultūros erdvę, būtent: iš 
naujo permąstyti Viešpaties Apreiškimą pagal atitinka- 

mos erdvės dvasią ir teikti Bažnyčiai tokią sąrangą, kuri 
atitinka anos erdvės socialinę bei teisinę sąrangą. „Tai 
leis, — sako Susirinkimas,— aiškiau pamatyti, kaip tikė- 
jimas, panaudodamas tautų filosofiją ir išmintį, gali pa- 
sidaryti artimesnis protui, ir kaip tautų papročiai, gy- 
venimo samprata ir visuomeninė santvarka gali būti de- 
zinami su dorove, kurios moko Dievo Apreiškimas“ (II, 
245). Trumpai tariant, „šitoks krikščioniškasis gyvenimas 
bus pritaikytas kiekvienos kultūros prigimčiai ir pobū- 
džiui" (II, 245). Ir tik šitoks daugiariopumas bus išraiš- 
ka Bažnyčios vienybės (plg, II, 246). 

Dviem dalykais II Vatikano susirinkimas atsiribojo nuo 
graikiškai-lotyniškojo Bažnyčios apvalkalo kaip jos vi- 
suotinumo bei vienybės išraiškos, būtent: gimtosios kal- 
bos leidimu liturgijoje ir vyskupų tautinių konierenci- 
jų įleisinimu bažnytinėje sąrangoje. Nuostabiai greitas 
šių dviejų dalykų įsipilietinimas visame katalikiškame 
pasaulyje rodo, kad ligšiolinis Bažnyčios anttautiškumas 
iš tikro buvo pergyvenamas kaip grynai formalinis ir 
todėl pirma proga pačių Bažnyčios vadovų buvo padė- 
tas į šalį. 

II Vatikano susirinkimas gimtosios kalbos liturgi- 
joje neįsakė; jis ją tik leido šalia lotynų kalbos. Litur- 
gija, pagal Susirinkimą, „yra pirmasis ir būtinas šalti- 
nis, iš kurio tikintieji gali semtis tikrai krikščioniškosios 
dvasios“ (I, 130). Nuosekliai tad tikintieji turi „liturgi- 
nėse apeigose“ dalyvauti „pilnai, sąmoningai ir aktyviai, 
kaip to reikalauja pati liturgijos esmė“ (t. p.). Jeigu 
anksčiau buvo labiau pabrėžiama objektyvinė liturgijos 
pusė, nepriklausanti nei nuo kunigo, nei nuo tikinčiųjų 
nuotaikos, tai Susirinkimas pakartodamas (plg. I, 128, 
129, 130, 132) pabrėžia „sielovadinę subjektyvinę pusę“. 
Pašvęstieji ganytojai turi žiūrėti ne tik kad „Liturginis 
veiksmas būtų teisėtai ir leistinai pagal nuostatus atlie- 
kamas, bet taip pat kad tikintieji jame dalyvautų sąmo- 
ningai, aktyviai ir vaisingai“ (I, 129). Šiam gi sąmonin- 
gam, aktyviam ir vaisingam dalyvavimui, vadinasi, visai 
sielovadinei liturgijos pusei, reikalinga, kad tikintysis 
suprastų, kas prie altoriaus darosi; suprastų ne tik veiksš- 
minius ženklus, bet ir pačią kalbą, šiuos ženklus lydinčią 
arba iš jų kylančią. Sielovadinės liturgijos pusės pabrė- 
žimas savaime reikalauja, kad liturgija būtų švenčiama 
gimtąja kalba, kaip tai yra buvę pirminėje Krikščiony- 
bėje ir kaip tai yra išlikę visoje Rytų Bažnyčioje. Štai 

kodėl II Vatikano susirinkimas ir pastebėjo, kad „tiek 
Mišiose, tiek teikiant sakramentus, tiek atliekant kitus 
liturginius veiksmus daug naudos žmonėm gali atnešti 
gimtoji kalba. Todėl ji gali būti plačiau vartojama“ negu 
ligi šiol (I, 137; plg. I, 146). Čia kreiptinas dėmesys į 
žodį „gali“: jis Teiškia leidimą, bet ne įsakymą, nes 
Susirinkimas kaip taisyklę ir toliau palaiko liturgijoje 
lotynų kalbą: „Liekant galioje ypatingam nuostatui, Ro- 
mos apeigose ir toliau tebūnie naudojama lotynų kalba“ 
(I, 137). Dar daugiau: gimtosios kalbos vartojimą litur- 
gijoje turinti apspręsti „kompetentinga vietos bažnyti- 
nė vyresnybė“ (t. p.), nes jos galiai yra paliekama nu- 
tarti, „ar iš viso įvestina gimtoji kalba ir kiek ' jos įves- 
tina“ (t. p.). Todėl netikslu kalbėti, esą II Vatikano su- 
sirinkimas lotynų kalbą liturgijoje pakeitė gimtąja kal- 
ba. Anaiptol! Jis tik leido šalia lotynų kalbos vartoti 
ir gimtąją kalbą. 

Bet štai čia kaip tik ir atsitiko nuostabus dalykas. 
Vietinės bažnytinės vyresnybės tučtuojau šį Susirinkimo 
leidimą pavertė įsakymu: visos viešos apeigos, kuriose 
dalyvauja tikinčiųjų bendruomenė, buvo įsakytos atlikti 
gimtąja kalba. Lotyniškai Mišios šiandien yra laikomos 
tik kaip Suma kai kuriose katedrose ar vienuolynų baž- 
nyčiose, atostogų vietose, kur susirenka įvairių tautų 
žmonės, ir privačiai, kai nedalyvauja tikintieji kaip 
bendruomenė. Nepaprastai greitai lotynų kalba liturgijo- 
je liko tik išimtis, už kurios atgaivinimą šiandien veltui 
kovoja tarptautinis „Una voce“ sąjūdis. Taip pat ir gim- 
tosios kalbos kiekis liturgijoje greitai buvo vietinių 
bažnytinių vyresnybių išplėstas ligi visumos. Joje jau 
nebėra dalių, kurios būtų palaikytos lotynų kalbai, kaip 
pradžioje Mišių kanonas, 

Tautinės vyskupų konferencijos yra antras Bažnyčios 
tautėjimo pavidalas. Vienos šalies vyskupų susirinkimai 
pasitarti yra dažnas ir ne viename krašte, sakysime, 
Vokictijoje, seniai vykdomas dalykas. Tačiau kad šito- 
kie susirinkimai virstų valdomaisiais Bažnyčios organais, 
tai yra naujas dalykas, nes pirmesni pasitarimai buvo 
tik privatinio pobūdžio: tikrasis valdytojas buvo kiek- 
vienas vyskupas skyrium savoje diecezijoje (plg. CIC, 
can. 329, 335). Tuo tarpu II Vatikano susirinkimas nuta- 
rė „būsiant didžiai naudinga, jei visur tos pačios tau- 
tos arba vienos kurios krašto srities vyskupai, sudary- 
dami vieną grupę, rinksis nustatytais laikotarpiais pasi- 

tarti" (II, 89). Šie betgi vyskupų pasitarimai Susirinkimo 
noru įgyja valdomosios galios: „„Teisėti vyskupų konfe- 
rencijos nutarimai, priimti bent dviejų trečdalių spren- 
džiamąjį balsą turinčių konferencijos narių ir patvirtinti 
Apaštalų Sosto, turi juridiškai įpareigojančią galią“ (II, 
90). Tuo būdu vyskupų konferencijos virsta tikrais baž- 
nytinės sąrangos organais, kurie, kaip Susirinkimas sako, 
„bendromis jėgomis vykdo savo ganytojinį uždavinį, 
siekdami paskleisti žmonėm daugiau Bažnyčios teikiamo 
gėrio. ypač gyvenamojo meto aplinkybėm pritaikytais 
apaštalavimo būdais ir priemonėmis“ (II, 89). Kitaip ta- 
riant, Bažnyčios šiandienėjimo vykdymas yra pavedamas 
vyskupų konierencijoms. Jos nutaria gimtosios kalbos 
pritaikymo būdą liturgijai (plg. I, 138); jos nusprendžia, 
„kas iš atskirų tautų tradicijų ir savumų tiktų priimti į Die- 
vo kultą“ (I, 138); jos pasisako aktualiais sielovados klau- 
simais (plg. Ii, 89); jos nustato tikinčiųjų pareigas, pav., 
sekmadienio Mišių klausymas šeštadienį vakare (Vokie - 
tijoje), pasninkas penktadienį (Vokietijoje) ar atleidimas 
nuo jo (Belgijoje, Anglijoje ir kitur); jos tvarko religiš- 
kai mišrių moterysčių sakramentinę formą (plg. pop. 
Pauliaus VI motu proprio „Matrimonia mixta“, 1970 m.; 
teisinių nuostatų $ 7). Nėra abejonės, kad vyskupų kon- 
ferencijos pamažu vis labiau plėtos savo galią ir kad 
L būdu vienos tautos Bažnyčia įgis vis ryškesnį pavi- 
alą. 

Tautinių vyskupų konferencijų atsiradimą teologija 
šiandien pradeda išvystyti į vad. „vietinės Bažnyčios" 
sampratą. Bažnyčia esanti visuotinė ir vieninga ne tuo, 
kad turi tą pačią liturgiją, tą pačią teisę ir tą pačią soCia- 
linę sąrangą visoms tautoms, bet tuo, kad vidine dvasia 
ir broliška meile jungianti liturginį, teisinį, organizacinį 
ir net teologinį įvairumą. „Vietinė Bažnyčia“, išsiten- 
kanti tos ar kitos tautos rėmuose, galinti net ir žymiai 
skirtis nuo kitos „vietinės Bažnyčios", nenustodama būti 
visuotine Bažnyčia, kadangi joje esama visų Bažnyčios 
pradų, nors ir kitaip nusakomų, tvarkomų bei reiškiamų. 
Tai esą žymiai daugiau negu valdymo decentralizacija. 
Tai tikras bažnytinis pliuralizmas, kuriame tauta savo 
kalba, savo papročiais, savo menu, savo mąstysena ap- 
velka dieviškąjį Apreiškimą, jo skelbimą bei mokymą 
sakramentų apeigas ir socialinę Bažnyčios sąrangą. Tokį 
kelią į Bažnyčios tautėjimą nurodė ir pats pop. Paulius 
VI savo kalboje Rugabos katedroje (Ugandoje) susirin- 

kusiems Afrikos vyskupams (1969 m. liepos 30 d.). Į klau- 
simą, ar Bažnyčia turinti būti europiška, ar lotyniška, 
ar rytietiška, ar afrikietiška, popiežius atsakė, kad ji visų 
pirma turinti būti katalikiška, vadinasi, „ji turi pilnai ir 
visiškai atsiremti į tą patį, esminį ir grindžiamąjį Kris- 
taus mokslo paveldėjimą ir išpažinti tikrą bei vadovau- 
jančią vienos Bažnyčios Tradiciją. Tai yra pagrindinis 
ir nelygstamas reikalavimas“ ?$. Tačiau „šio vieno tikė- 
jimo išraiškos lytys, vadinasi, kalba ir skelbimas gali 
būti įvairūs, pasilikdami visiškai ištikimi pirmykštei dva- 
siai. Jie gali atitikti kalbą, stilių, nuotaiką, dvasią, kul- 
tūrą to, kuris šį tikėjimą išpažįsta. Šiuo atžvilgiu pliu- 
ralizmas yra visiškai galimas ir net pageidaujamas... 
Šia prasme, — čia popiežius kreipėsi tiesiog į susirinku- 
sius vyskupus, — Jūs galite ir privalote turėti savą afri- 
kietišką Bažnyčią, nes Jūs turite žmogiškųjų vertybių bei 
būdingų kultūros lyčių, kurios prašosi patobulinamos. 
Krikščionybėje jos kaip tik galėtų pasiekti savos pilny- 
bės ir išvystytų tikrai afrikietiškų išraiškos būdų“ 
(p. 424). Tai reiškia: Krikščionybė atsiveria tautiniams 
pradams, juos puoselėja ir brandina. Tautybė ir bažny- 
čia papildo viena kitą. Tautybė teikia Bažnyčiai istorinių 
išraiškos lyčių ir pati bręsta krikščioniškųjų vertybių 
šviesoje. Auga ne tik vakarietiška (graikiškai-lotyniška), 
bet ir azijietiška, afrikietiška Krikščionybė. Kiekvienas 
žemynas ar ryškesnės jo dalys gali ir turi turėti savą 
Krikščionybę. Tai, kas Rytų Bažnyčioje yra buvę am- 
žiais, turį dabar atsirasti ir Vakarų Bažnyčioje. Ir joje 
turinčios pasireikšti tautos bei jų grupės visu savo bū- 
dingumu. Gimtąja kalba liturgijoje ir vietinės Bažnyčios 
sąranga tauta kaip tik ir teikianti savo įnašą Kristaus 
religijai. 

Tarp šių dviejų Bažnyčios tautėjimo būdų — gimto- 
sios kalbos ir vietinės Bažnyčios — esama vidinio ryšio. 
Čekų mokslininkas F. Grivecas, rašydamas apie šv. Me- 
todijaus ir Konstantino  apaštalavimą [Bulgarijoje 
(9 šimtm.), yra sustatęs tam tikrą silogizmą, kuris pasi- 
tvirtino ne tik Rytų Bažnyčios išsivystyme slavų kraš- 
tuose, bet kurio pradmenų dabar regime jau ir Vakarų 
Bažnyčios tautėjime. Šis silogizmas skamba taip: tautinė 
liturgija reikalauja tautinės hierarchijos, o tūutinė hie- 
rarchija veda į tautinę savivaldą ““, Liturgija, švenčiama 
gimtąja kalba, neilgai išsilaiko vienoda, net jeigu tekstai 
bei apeigos pradžioje ir būtų tie patys. Todėl ir II Vati- 

kano susirinkimo reikalavimas, esą prisitaikant „prie 
įvairių grupių, šalių, tautų" reikia žiūrėti, kad „liktų ne- 
paliesta esminė Romos apeigų vienybė“ (I, 138), yra gry- 
nai teorinis. Jau pats tekstų vertimas į gimtąją kalbą virs- 
ta bendro religinio turinio pritaikymu tautinei mąstyse- 
nai bei jausenai. Mažutis pavyzdys. Kiek šios knygelės 
autoriui yra žinoma, nė viena Europos tauta neišsivertė 
lotyniškųjų Mišių užbaigos „ite, missa est“, bet ją pakei- 
lė visiškai kitokiu posakiu: lietuviai — „telydi Jus Vieš- 
paties malonė“, vokiečiai — „eikite ramybėje“. Kodėl? 
Todėl, kad išverstas ir atsakymo „ačiū Dievui“ palydė- 
tas „ite, missa est — skirstykitės, jau pasiųsta“ paverčia 
Mišių užbaigą kažkokia patyčia: susidaro įspūdis, kad 
dėkojame už tai, jog jau galime galų gale eiti namo... 
Tokių pavyzdžių esama ir daugiau, nes net ir vertiniai 
neperteikia tikros originalo prasmės. Graikiškasis „Kyrie, 
eleison“ anaiptol nereiškia to, ką lietuviškasis vertinys 
„Viešpatie, pasigailėk“ arba rusiškasis „Gospodi, pomi- 
luj". Graikams jis buvo pasveikinimo šūkis, panašus į 
mūsąjį „valio“ arba „tegyvuoja“, kuriuo vergai sveikin- 
davo savo poną. limdami šį „valiavimą“ į liturgiją, pir- 
mieji krikščionys kaip tik norėjo juo pasveikinti Kris- 
tų Valdovą, ateinantį į savą bendruomenę Mišių metu. 
Todėl „Kyrie, eleison“ ir stovi Mišių pradžioje “?. Štai 
kodėl tos liturgijos, kurios norėjo pasilaikyti pirminę 
„Kyrie, eleison“ prasmę, jo neišsivertė, bet naudojo ori- 
ginale (lotynų, sirų, koptų liturgijos?!) Tuo tarpu išsi- 
vertus pasveikinimo prasmė dingsta; pasilieka tik pra- 
šymas pasigailėti mūsų nusidėjėlių. Tai visai kas kita. 
Visai kitas pergyvenimas glūdi posakyje „Kyrie, elei- 
son" ir posakyje „Viešpatie, pasigailėk“ — taip lygiai, 
kaip visai kitokia Dievo samprata yra įdėta į posakį 
„et ne nos inducas in tentationem“ ir į pastarąjį lietu- 
višką vertinį „ir neleiski mūsų gundyti“, kuris yra nebe 
vertinys, bet jau pakaitalas. Taigi jau pats liturginio 
teksto vertimas yra religinės savivaldos pradžia tautos 
gyvenime. 

Tačiau liturgijos sutautinimas neišsisemia tik gimto- 
sios kalbos įvedimu, vadinasi, tik liturginių tekstų iš- 
vertimu arba jų didesniu bei mažesniu pakeitimu. Pats 
II Vatikano susirinkimas yra pastebėjęs, kad „Bažnyčia 
net liturgijoje nenori nustatyti griežto vienodumo"“ (I, 
137), todėl leidžia, kad „kompetentinga vietos bažnytinė 
vyresnybė“ apsvarstytų, kas, Kaip jau minėta, „iš atski- 

rų tautų tradicijų ir savumų tiktų priimti į Dievo kultą“, 
pirmojoje eilėje „sakramentų teikimo, sakramentalijų, pro- 
cesijų, liturginės kalbos, bažnytinės muzikos bei dailės 
srityje“ (I, 138). Reikia manyti, kad vyskupų konferen- 
cijos gausiai naudosis šia teise ir kad tuo būdu vietinės 
Bažnyčios sąranga vis labiau virs tautine. Be abejo, Mi- 
šių bei sakramentų esmė liks ta pati, kaip kad ji yra 
likusi ir Rytų Bažnyčios įvairume. Bet ši esmė laikui bė- 
gant bus tiek pridengta tautinėmis savybėmis, jog ji ga- 
lės būti atpažinta tik teoriškai, bet nebe regimai, kaip 
kad yra buvę lotynų kalbos vyravimo metu. Pamokan- 
tis pavyzdys čia gali būti mūsų nepriklausomoje Lietu- 
voje buvusi ir dar dabar, kur galima, vykdoma Prisi- 
kėlimo liturgija: Prisikėlimo apeigos su psalmėmis ir lie- 
tuviškomis giesmėmis, procesija tris kartus aplink baž- 
nyčią, varpams gaudžiant ir chorui giedant „Linksma 
diena mums prašvito“, paskui Matutinum prie altoriaus, 
galop Mišios prieš išstatytą Šv. Sakramentą — visa tai 
vargu ar buvo panašu į Vakaruose esamą Velykų Sek- 
madienio liturgiją, niekuo nesiskiriančią nuo paprasto 
sekmadienio Mišių. Esminė vienybė buvo ir mūsų išlai- 
kyta. Tačiau lietuviškas šios vienybės bei esmės apval- 
kalas buvo labai skirtingas ir nepalyginamai gražesnis 
negu grynai romėniška paprasta ir net skurdi liturgija. 
Pastaroji reforma Mišių apeigas dar labiau nuskurdino. 
Daugeliui tautų, ypač Pietų Europoje, Azijoje, Afrikoje, 
Pietų Amerikoje, šis skurdumas nebus pakeliamas, ir jos 
pasistengs Mišių esmę apsupti gausiomis tautinėmis Iy- 
timis. Į liturgiją bus įvesta tautų papročiai, susiję su pro- 
cesijomis, šokiais, atskiromis šventėmis, įvairiais minė- 
jimais, taip kad nereikia būti pranašu teigiant, jog, saky- 
sime, po 100 metų vokiečių, ispanų, brazilų, filipinų, ja- 
ponų, kiniečių, indų, afrikiečių liturgija vargu bus lan- 
kytojo atpažistama kaip tų pačių Mišių liturgija. Tautos 
ateis į Viešpaties kultą visa savo dvasia bei kūryba, 
kaip kad jos yra atėjusios į jį Rytų Bažnyčioje. Tas pat 
įvyks ir teologijos, ir įstatymų, ir organizacijos, ir val- 
dymo, ir sielovados srityse. Juo tautinė savivalda rel!- 
ginėje srityje didės, juo labiau viena vietinė Bažnyčia 
skirsis nuo kitos. Dabartinė kova prieš Romos kurijos 
centralizmą juk ir yra ne kas kita, kaip pastanga stip- 
rinti vietinių Bažnyčių galią ir tuo pačiu kurti vietinės 
Bažnyčios savitą pavidalą pagal atitinkamos tautos kul- 
tūrines savybes bei tradicijas. 

3. SVETIMŠALIAI BAŽNYČIOJE 


Bažnyčios tautėjimas . betgi tuoj pat pažadina klau- 
simą: ką visa tai reiškia? Ką reiškia posūkis nuo viršūnės 
vieno — graikiškai-lotyniško — pavidalo vienybės į dau- 
gialypę esmės vienybę? Tai nėra nereikalingas klausi- 
mas, nes tiek Bažnyčios regimas anttautiškumas, tiek jos 
taip pat regimas tautiškumas yra pasiimti „iš pasaulio“, 
todėl pažymėti visomis pasaulio silpnybėmis bei ydomis. 
Būtų tad naivu manyti, kad šios silpnybės bei ydos pra- 
nyks. Kaip graikiškai-lotyniškas anttautiškumas buvo 
apgaulus ir todėl sudarė tiesiog neperžengiamų kliūčių 
Bažnyčiai sklisti Azijos ir Afrikos žemynuose, taip lygiai 
apgaulus yra ir Bažnyčios tautėjimas, nes jis neša su 
savimi irgi kliūčių, padarančių vietinę Bažnyčią religi- 
niu užsieniu kiekvienam, kuris šiai vietinei Bažnyčiai 
nepriklauso. Kaip apsivilkusi graikiškai-lotynišku drabu- 
žiu Bažnyčia manė apimanti visas tautas ir buvo galop 
priversta pripažinti šios nuomonės klaidingumą, taip ly- 
giai dabar, apsivilkdama įvairiopu tautiniu drabužiu, 
Bažnyčia bus po kiek laiko irgi priversta pripažinti, kad 
šis drabužis jai kaip tik kliudo eiti „į visą pasaulį“. 

Vienoje savo kalboje N. Berdiajevas yra teisingai 
pastebėjęs, kad „krikščionys visa daro, bet baisiai vėlin- 
damiesi; daro tada, kai tai, kas reikėjo daryti, jau yra 
padaryta arba nekrikščionių, ar Krikščionybės priešinin- 
kų“ 92. Tai tinka socialiniam klausimui, tai tinka žmogaus 
teisių paskelbimui, tai tinka religijos laisvei valstybėje, 
tai tinka galop ir tautinių savybių išraiškai Bažnyčioje. 
Bažnyčia ateina į daugybę sričių, kaip tas pats Berdia- 
jevas sako, „post factum“, lietuviškai tariant, kai šaukš- 
tai po pietų (t. p.). Čia glūdi vienas iš akstinų, kodėl 
pasaulis Bažnyčios nemėgsta ir jos siūlomos pagalbos 
arba visiškai nepriima, arba priima tik mandagiai šyp- 
sodamasis, nes ši pagalba, kaip matysime paskutiniame 
skyriuje, pasauliui yra nereikalinga. Juk ką gi naujo 
pasakė religijos laisvės pabrėžimas demokratinei vals- 
tybei? Ką naujo pasakė enciklika „Progressio populo- 
zum" valstybėm, kurios jau keliolika metų skiria didžiu- 
les sumas neišsivysčiusioms tautoms ir siunčia joms 
specialistų? Bet apie tai kiek vėliau. Šioje vietoje mums 
rūpi tik Bažnyčios tautėjimas, taip lygiai atėjęs per vė- 
lai, kaip ir daugybė kitų Bažnyčios pakaitų. Kai tautos 
veržėsi iš daugiataučių imperijų (18—19 šimtm.), įsisą- 

monindamos savo skirtingumą vienos nuo kitų ir juo 
grįsdamos savų valstybių reikalavimą, tada Bažnyčia 
buvo griežtai anttautinė. Romos bažnyčia nebuvo prieg- 
lauda tautiniam sąjūdžiui, kaip, sakysime, Graikijos baž- 
nyčia graikų tautos kovoje su turkų jungu (19 šimtm. 
pradžioje). Priešingai, turėdama savą valstybę, Roma 
spyrėsi tautiniam Italijos sujungimui ligi pat paskutinių 
jėgų, kol Pjemonto savanoriai 1870 m. užėmė Romą ir 
tuo būdu bažnytinę valstybę sužiugdė. Nenuostabu to- 
dėl, kad Bažnyčia tuo metu į visą tautinį sąjūdį Euro- 
poje, apie kurį mūsų Maironis ilgesingai dainavo, esą 
„aplinkui jau žydi visur atgimimas“ ir „išpančiotos tau- 
tos gvvuoja plačiai“ (plg. „Jau slavai sukilo"), žiūrėjo 
kaip į įtartiną dalyką, pavojingą ne tik valstybinei, bet 
ir bažnytinei vienybei. O jeigu dvasiškijos įnašas tauti- 
nės mūsų sąmonės išvystymui bei valstybės puoselėjimui 
iš tikro buvo didžiulis, tai tik todėl, kad čia buvo ugdo- 
mas ne tik lietuviškumas, bet kartu ir atsparumas orto- 
doksijai. Visai kitaip būtų buvę, jei Rusija būtų buvusi 
katalikiška šalis. Reikia taip pat neužmiršti, kad Vati- 
kanas buvo paskutinis, pripažinęs Lietuvą de jure po 
I pasaulinio karo. Tai nėra priekaištai. Tai tik pavyz- 
džiai, kiek ano meto Bažnyčia ėjo anttautine linkme ir 
kiek todėl ji buvo atsargi bet kurio tautinio sąjūdžio 
atžvilgiu, kuris grėsė suardyti tradicines sąjungas bei 
tradicinius vienetus. 

Tuo tarpu dabar, kai tautos jau yra tiek subrendu- 
sios, jog pačios ieškosi naujos vienybės ne tik atskirų 
žemynų, bet net ir viso pasaulio prasme, Bažnyčia pra- 
deda tautėti, vadinasi, pabrėžti tautų aiskirybę religi- 
nėje srityje. Šiandien juk kiekvienam aišku, kad pasau- 
lis vis labiau darosi vienas ir kad žmonių judėjimas iš 
vieno krašto į kitą vis didėja. Po kurio laiko pasaulio 
vienybė — prievartinė ar laisva, komunistinė ar demok- 
ratinė — bus savaime suprantamas dalykas. Vakarų Eu- 
ropoje, pavyzdžiui, sienų praktiškai nebėra, nes nebėra 
vizų. Vakarų Europa — bent moraliai, iš dalies ūkiškai, 
o gal netrukus ir politiškai — yra arba greitai bus vie- 
nas pasaulis. Tautiniai skirtumai pasaulinėje plotmėje 
pastebimai nyksta. Jaunimas net nemėgsta jų pabrėžti: 
jį galima šiandien lengvai uždegti socialinėmis, bet nebe 
tautinėmis idėjomis. Tuo tarpu religinėje srityje tautiš- 
kumas pradeda būti sąmoningai ugdomas kuriant vieti- 
nes, vadinasi, tautines Bažnyčias. Betgi viena vietinė 

Bažnyčia yra religinis užsienis kitai vietinei Bažnyčiai, 
Tiesa, patekti į šį religinį užsienį nereikia vizos. Tačiau 
pats jo buvimas jau yra didžiulė naujiena, kurios lig šiol 
Bažnyčioje nežinota. Pirmiau, kaip minėta, Bažnyčioje 
svetimšalių nebuvo: katalikas visur jautėsi esąs religi- 
niu atžvilgiu namie. Tautiniai papročiai ir politinė są- 
Tanga geografiniame užsienyje galėjo jam būti be galo 
svetimi, kaip katalikas jis buvo ir čia namie. Tuo tarpu 
virtus Bažnyčiai pliuralistine tautiniu atžvilgiu, katalikas 
bus svetur ir kaip katalikas, peržengęs savo tautos bei 
valstybės sienas. Į vietines Bažnyčias susiskirsčiusioje 
Bažnyčioje neišvengiamai atsiranda aibė svetimšalių. Sve- 
tima kalba liturgijoje, svetimos apeigos Mišių ir sakramen- 
tų, svetima muzika kulto metu, svetima teisė, svetima 
sąranga kataliką pastato į tokią pat padėtį, kurion atsi- 
duria, sakysime, rusas ortodoksas, nuvykęs į Graikiją 
ar Siriją. Jis yra tos pačios Rytų Bažnyčios narys, ta- 
čiau Graikijoje ar Sirijoje jis jaučiasi ir religiškai taip 
lygiai svetur, kaip ir tautiškai bei politiškai. Tuo tarpu 
nėra tikinčiajam žmogui skaudesnio dalyko, kaip jaustis 
svetimšaliu Bažnyčioje, kuri esmėje yra mano Bažnyčia. 

Ir štai čia kaip tik ir išeina aikštėn Bažnyčios tautė- 
jimo tragika: tautėjimas pradeda naikinti tai, ką jis turi 
pašvęsti, būtent tautinius pradus, Tai įvyksta tuo būdu, 
kad Bažnyčios tautėjimas virsta priemone nutautinti. 
Kad tai nėra kokia išmonė, o tikras dalykas, rodo Rytų 
Bažnyčios elgsena Vakarų Europoje. Kaip žinome, Ry- 
tų Bažnyčia neturi anttautinės organizacijos, į kurią žmo- 
gus galėtų įsijungti, nesutapdamas su viena kuria jam 
svetima tauta. Rytų "Bažnyčia susideda iš tautinių Baž- 
nyčių: graikų, rusų, ukrainiečių, suomių, rumunų ir t. t. 
Ką tai reiškia, atsiskleidė po I pasaulinio karo, kai šimtai 
tūkstančių rusų ortodoksų po revoliucijos buvo priversti 
palikti savo tėvynę ir prisiglausti Vakarų Europoje. Jie 
Čia įsisteigė keletą aukštųjų mokyklų, statėsi bažnyčių, 
skleidė savo religines idėjas daugybe knygų ir žavėjo 
vakariečius sava liturgija. Dalyvaudami ekumeniniame 
sąjūdyje (katalikam anuo metu tai buvo uždrausta), ru- 
sai įsigijo nemaža palankumo tarp protestantų, ypač tarp 
anglikonų, taip kad ne vienas svajojo pereiti į ortodok- 
siją; net buvo kalbama apie platų sąjūdį šiuo reikalu **, 
Ne vienas ir perėjo. Tačiau koks likimas laukė šių žmo- 
nių ortodoksijoje? Tyrinėdamas šį likimą, rusų emigran- 
tų teologas L. A. Zanderis atidengė nuostabų dalyką: 

pereiti į ortodoksų Bažnyčią kaip tokią iš viso yra ne- 
įmanoma; galima pereiti tik į kurią nors /aulinę Bažny- 
čią — graikų, rusų, rumunų, bulgarų, sirų ir t. t. Pereiti 
betgi į tautinę Bažnyčią reiškia sykiu pereiti ir į tautą, 
šią Bažnyčią nešančią, pris imant tautos kalbą, papro- 
čius, sąrangą ir k. d.; tai reiškia konkrečiai virsti grai- 
ku, rusų, rumunų, bulgaru ar kokiu nors kitokiu sveti- 
mos tautos nariu. Vakarų žmonės, pirmoje eilėje protes- 
tantai, pastebi Zanderis, „ieškojo ortodoksijoje pilnuti- 
nės tiesos ir tikėjo, kad šis tiesos visuotinumas negalįs 
priešintis jų tautinėm bei kultūrinėm savybėm. Prakti- 
koje tačiau jie patyrė, kaip stipriai yra susiklostę atskirą 
Bažnyčių papročiai; Bažnyčių, kurių nariai kraipė galvas 
sakydami: ko nori šie svetimšaliai iš mūsų? Jei jie nor: 
tapti ortodoksais, tai turi priimti ortodoksiją visu jos 
istoriniu, tautiniu ir aplinkos išugdytu turiniu. Vakarų 
žmogui, norinčiam tapti ortodoksu, belieka tik galimybė 
tapti graiku, rusu, rumunu“ “*. Bet kaipgi gali suaugęs 
anglas ar vokietis, ar prancūzas atsisakyti savų; tautinių 
savybių ir prisiimti graikiškąsias, rusiškąsias, rumuniš- 
kąsias ar kurias kitas? „Todėl suprantama, — sako Zande- 
ris — kad šitokia padėtis yra šaltinis vidinių sankirčių, 
vedančių į žmogaus dvasią žlugdančias nuolaidas arba 
į neviltingą kovą“ (t. p.). Zanderis yra sudaręs ir termi- 
ną „ortodoksai kaip svetimšaliai“ ir pastebėjęs, kiek šie 
svetimšaliai kenčia dėl savos tautybės, kaip labai jie 
yra izoliuoti nuo kitų, nes kiekviena tautinė Rytų Baž- 
nyčia jiem yra ir lieka svetima ligi mirties (p. 9). Tai 
Rytų Bažnyčios padėtis, užtvėrusi jai kelią į protestan- 
tizmą. ; 

Į labai panašią padėtį žengia šiandien ir Katalikų 
Bažnyčia tautėjimo vyksmu. Įimdama savin vienos tautos 
pradus, ji vietinės Bažnyčios pavidalu savaime užsisklen- 
džia kitos tautos pradam ir juos neigia, jei šių pradų 
nešėjai mėgina jungtis į tokią vietinę Bažnyčią. Olan- 
dijos Bažnyčia, kuri tautėjimo keliu yra gal jau toliau- 
siai pažengusi, nuolatos pabrėžia, esą ji nesanti ir neno- 
rinti būti mastas kitom vietinėm Bažnyčiom. Kitaip ta- 
riant, kiekviena tauta turinti kurti savą vietinę Bažny-- 
čią nepriklausomai nuo kitų vietinių Bažnyčių. Čia galų 
gale įvyksta tas pat, nors ir mažesniu mastų, kas yra 
įvykę su Azijos ir Afrikos žemynais. Giliai savoje kul- 
tūroje įsišaknijęs azijatas mepriėmė Krikščionybės to- 
dėl, kad iš jo buvo reikalaujama apsivilkti religinėje 

srityje graikiškai-lotynišku, vadinasi, vakarietišku pavi- 
dalu, pažeidžiančių ir net paneigiančiu jo kultūrinį pa- 
veldėjimą. Lygiai dėl tos pačios priežasties vargu ar 
tikėjimo ieškąs amerikietis Europoje ir europietis Ameri- 
koje jungsis į Bažnyčią, jei ši bus virtusi vietine Bažnyčia, 
vadinasi, angliška, prancūziška, vokiška, olandiška, itališ- 
ka ir t. t. Bažnyčios iautėjimas veda savaime į žmogaus 
nutautėjimą, vadinasi, į vienų tautinių savybių paneigimą 
kitų naudai ir tuo pačiu į religinės pasiuntinybės siau- 
rinimą ar net į visišką jos sustabdymą. Argi nebūdinga, 
kad, sakysimę, didžiausia Rytų Bažnyčios dalis — rusų 
ortodoksų Bažnyčia — išvystė misijas tik tiek, kiek sie- 
kė rusų valstybės plėtimasis, vadinasi, rusų tautos pir- 
menybė. Gal tik Japonijoje rusų ortodoksų misijos su- 
daro menkutę išimtį. Bažnyčia, virtusi tautine, tuo pačiu 
virsta uždara Bažnyčia. 

Bažnyčios tautėjimas palengvins, be abejo, jos pa- 
siuntinybę Azijos ir Afrikos žemynuose, kur turime rei- 
kalo su stabmeldiškomis tautomis, nes šių tautų krikščio- 
minimas bus nebe jų vakarietinimas kaip seniau, bei 
tautinio jų pobūdžio pakilninimas ir kartu pačios Krikš- 
:čionybės praturtinimas. Šiuo atžvilgiu Bažnyčios tautė- 
jimas yra iš tikro teigiamas dalykas. Iš kitos betgi pu- 
sės, jis yra ir pavojingas, nes Bažnyčia šiandien eina 
ne tik į stabmeldiškas iautas kaip ir seniau, bet kartu 
ir į ateistinius asmenis, pasklidusius visose tautose ir 
visuose žemynuose. Bažnyčia šiandien stovi ne tik stab- 
meldybės, bet ir a/eizmo akivaizdoje. II Vatikano susi- 
rinkimas laiko ateizmą viena iš „svarbiausių mūsų meto 
problemų“ (I, 185), nes jis „dažnai pasireiškia sistemin- 
ga forma“ (I, 187) ir „panaudoja net valstybės rankose 
esančias prievartos priemones“ (t. p.), kad virstų visuo- 
menine būsena. Tai vad. kovingasis ateizmas, tasai 
„Visai naujas, pasibaisėtinas reiškinys“, kaip jį apibūdi- 
no pop. Jonas XXIII konstitucijoje ,Humanae salutis“ 
11959), šaukdamas II Vatikano susirinkimą (III, 14). Baž- 
nyčia nesiliauja šį reiškinį smerkusi „Nnesugriaunamu 
tvirtumu" (I, 147), nes jis „išplėšia žmogui jo įgimtą 
vertę“ (t. p.). Sykiu tačiau „ji stengiasi įžvelgti ateistų 
dvasioje slypinčias Dievo neigimo priežastis“ (I, 187—88), 
mėgina jas „rimtai ir nuodugniai apsvarstyti“ (į, 188) 
ir pašalinti, — tuo labiau kad „dažnai ir ant pačių tikin- 
čiųjų krinta už tai tam tikra atsakomybė“ (I, 186), ypač 
tada, kai krikščionys „dorinio bei visuomeninio gyveni- 

mo trūkumais daugiau pridengia, negu atskleidžia tik- 
rąjį Dievo ir religijos veidą“ (t. p.). Kitaip tariant, Baž- 
nyčia jaučiasi ateizmo akivaizdoje taip lygiai įpareigota 
kaip ir stabmeldybės akivaizdoje, būtent eiti į ateistinį 
pasaulį ir palenkti jį Kristui kaip Galvai (plg. I, 189—91). 

Ir štai santykiuose su ateizmu Bažnyčios tautėjimas 
kaip tik ir gali lengvai tapti neperžengiama jos pasiunti- 
nybės kliūtimi. Nors ateizmas šiandien ir virsta net siste- 
minga visuomenine žmogaus būsena, tačiau jis jokiu būdu 
nelautėja. Priešingai, ateizmas darosi vis labiau tarptau- 
tinis. Jis jungia net tokius socialinių priešginybių nešė- 
jus, kaip komunistus ir kapitalistus, jeigu tik šie pasiro- 
do esą kovingojo ateizmo šalininkai bei vykdytojai. 
Ateizmas nepasižymi jokiomis tautinėmis savybėmis. 
Todėl ir prieiga prie jo negali būti tauta, bet žmogaus 
asmuo. Į ateizmą galima prabilti tik prabylant į žmogų 
kaip tokį. Nuosekliai tad kiekvienas religinis artėjimas 
prie žmogaus, reikalaująs, kad šis jungtųsi į jam sveti- 
mą vietinę Bažnyčią, yra kliūtis Bažnyčios pasiuntinybei 
tarp ateistų, nes niekas tautinių savybių (net ir savų) 
tiek maža nevertina, kiek ateistai. Ateizmo tad atžvilgiu 
vietinės Bažnyčios teologiją, išaugusią iš Bažnyčios tau- 
tėjimo, reikia laikyti šuoliu atgal, kai Bažnyčia ėjo į 
tautas, kas ir šiandien vyksta misijų kraštuose, kas bet- 
gi jau toli pasiliko užnugaryje Europos ir Amerikos 
kraštuose. Šie žemynai nukrikščionėjo ne tautų, bet 
asmenų atžvilgiu. Todėl jie ir gali būti Krikščionybėn 
grąžinti ne tautų, bet atskirų asmenų sureliginimu. Šiuo 
atžvilgiu Bažnyčios tautėjimas negali būti laikomas mo- 
derniu ir laimingu. Kokią, sakysime, veiklą tarp ateistų 
galėtų Sovietų Sąjungos mišrainėje išvystyti tautinė Baž- 
nyčia (pavyzdžiui, lietuviškoji), net jeigu ji ir turėtų 
daugiau laisvės? Kaip ji galėtų prabilti ir į save įjungti 
Lietuvoje esantį ateistą rusą ar gruziną, latvį ar estą, 
jeigu ji bus apsivilkusi ryškiu Jietuviškuoju pavidalu? 
Vietinės Bažnyčios misija ateistiniame pasaulyje yra pa- 
smerkta tokiam pat nepasisekimui, kaip Rytų Bažnyčios 
misija Vakarų Europoje. Šio nepasisekimo pamokyta, 
Rytų Bažnyčia tačiau ieško priemonių pergalėti savo 
ankštam susijimui su tautybė“. Tuo tarpu Katalikų 
Bažnyčia suka į seną Rytų Bažnyčios kelią ir tuo būdu 
esti tykoma pavojaus pergyventi tokį patį nepasisekimą 
nukrikščionėjusiame pasaulyje. 

Yra betgi dar viena žmonių grupė, kuriai Bažnyčios 

tautėjimas virsta grėsme, būtent tremtiniai. Pastarieji 
pasauliniai karai, naujų valstybių kūrimasis Azijoje ir 
Afrikoje, įvairūs sąmyšiai bei revoliucijos milijonus žmo- 
nių pavertė emigrantais, ar pabėgėliais, kurie paliko savą 
šalį ir dabar ieškosi prieglaudos svetur. Atsidūrę sveti- 
muose kraštuose, jie sudaro vad. tautinės mažumas. Be- 
veik visos valstybės — Ietos išimtys tik patvirtina bend- 
rą linkmę — mėgina šias mažumas sutirpdyti. „Tirpimo- 
katilas" (J. Eretas) yra ne tik Amerika, Tirpimo katilas 
mažumom yra kiekvienas svetimas kraštas, ypač jei 
jis didelis ir stipriai kultūringas. Politiškai tai supranta- 
ma ir net neišvengiama, jei šis tirpimas eina savaime. 
Tačiau jis virsta nacionalizmu ir žmogaus prigimtųjų. 
teisių pažeidimu, jeigu esti vykdomas didesne ar mažės- 
ne prievarta. Ir štai į šį valstybinį nacionalizmą, smerk- 
tiną visais atžvilgiais, pradeda dabar jungtis ir ne viena 
vietinė Bažnyčia, tautines mažumas laikydama religinė- 
mis mažumomis — pasibaisėtina ir nekrikščioniška sąvo- 
ka — ir mėgindama jas suliedinti su religine dauguma. 
Kaip valstybei, apimančiai vieną tautą, esti nepatogu, 
jei jos viduje esama svetimšalių, taip ir vietinei Bažny- 
čiai, išsitenkančiai vienos tautos rėmuose, darosi nepa- 
kenčiama, jei joje atsiranda kitos tautos tikinčiųjų, no- 
rinčių taip pat telktis vietinės Bažnyčios pavidalu. Tuo 
būdu vienoje didelėje vietinėje Bažnyčioje atsiranda 
kita arba net ir kelios mažesnės vietinės Bažnyčios. Ne- 
nuostabu todėl, kad nacionalistiškai nusiteikusi didžioji 
vietinė Bažnyčia pradeda slėgti mažesnes vietines Baž- 
nyčias, siaurinti religinių mažumų teises, tautinį jų 
reiškimąsi žeminti ir net drausti. Sutautintoje Bažnyčioje 
įsiveisia nacionalizmas kaip piktžolė. Amerikos lietuvių 
kova už savus religinius papročius, už savas parapijas, 
už savą kalbą liturgijoje, už savas laidojimo apeigas 
yra ryškus tokio nacionalizmo pavyzdys Amerikos vie- 
tinėje Bažnyčioje. Minėtas L. A. Zanderio posakis „ko 
nori šie svetimšaliai?“, paimtas iš Rytų Bažnyčios san- 
tykių su kitomis tautomis, yra šiandien kartojamas ne 
vieno Amerikos kardinolo ir vyskupo. Be abejo, Roma 
mėgina šį nacionalizmą tramdyti, leisdama nuostatų 
emigrantų sielovadai (plg. „Migratorum cura“, 1969 m.). 
Kadangi tačiau šių nuostatų vykdymas yra galimas tik 
su vietos vyskupo žinia bei pritarimu, tai tautinė trem- 
tinių sielovada lieka ir toliau tiek pat sunki, kaip ir 

apskritai visas jų gyvenimas, priklausomas nuo pasauli- 
nių įstaigų. 

Prieš keletą metų prof. J. Kuprionis rašė: „Pakeiti- 
mas lotynų kalbos vietine kalba yra gana palankus di- 
džiosiom, plačiai dominuojančiom tautom... Kitokioje 
padėtyje atsiduria mažosios tautos, kuriom tenka pakelti 
sunki kova dėl išsilaikymo. Atrodo, kad gali susidaryti 
sunkumų ir mūsų lietuviškom parapijom čia, Ameriko- 
je“ 9. Spėjimas ne tik pasitvirtino visu plotu, bet kartu 
atskleidė ir savotišką, lig šiol nebūtą dalyką, būtent 
Bažnyčios įjungimą į taulinimo ar nutautinimo veiksnių 
eilę. Aš turiu stengtis išlaikyti parapiją ne todėl, kad 
esu katalikas, bet todėl, kad esu lietuvis. Ir atvirkščiai, 
aš spaudžiu parapiją ne todėl, kad ji darosi nekatalikiš- 
ka, bet todėl, kad ji nori būti lietuviška, o aš — vysku- 
pas ar klebonas — esu amerikietis. Iš politinės srities 
tautybių rungtynės pereina į religinę sritį ir gali Bažny- 
čiai būti tik žalingos. Šauksmas, esą lietuviškų parapijų 
išlaikymas priklauso nuo mūsų tautinės sąmonės, yra 
toks pat religiją žeminantis, kaip ir žinomas teiginys, 
esą pasninkas penktadieniais vykdytinas sveikatos dė- 
lei. Tiesiog tragiška, kad vietinės Bažnyčios pradeda 
viena su kita kovoti ne už geresnę Dievo Karalystę že- 
mėje, bet už tautinių reikalų pirmenybę šioje „teisiu- 
gumo, Meilės ir taikos“ Karalystėje (Kristaus Karaliaus 
Mišių prefacija), kaip tik tuo pažeisdamos teisingumą, 
nusikalsdamos meilei ir ardydamos taiką. Bažnyčioje, 
kurioje, pasak šv. Pauliaus, nėra nei graiko, nei barbaro 
(plg. Gal 3, 28), kyla šių dienų naujieji „graikai“ didžių- 
jų tautų pavidalu, stėgdami bei niekindami „barbarus“, 
atkilusius pas juos kaip tik dėl šių didžiųjų nesantaikos 
politinėje srityje. Todėl anas subjekliyvus džiaugsmas, 
kad tikintysis, girdėdamas savą kalbą prie Viešpaties 
altoriaus, sąmoningiau bei giliau jungiasi į viešąjį Baž- 
nyčios garbinimą, vargu ar atstoja aną objektyvų nuo- 
stolį, kurį neša vietinės Bažnyčios nacionaliniai užmo- 
jai, ne tik slėgdami religines mažumas, bet kartu ir kel- 
dami kartėlio paties tikėjimo atžvilgiu. Bažnyčios tau- 
tėjimas yra iš tikro dviašmenis kardas, kaip ir kiek- 
vienas kitas dalykas „iš pasaulio“. 

Penktas skyrius 


BAŽNYČIOS VIETA PASAULYJE 


Po II Vatikano susirinkimo Bažnyčios ateitis papras- 
tai esti piešiama stipriai ružavomis spalvomis, nes tiki- 
masi, kad Bažnyčia atgausianti prarastą vaidmenį pa- 
saulyje, įkeldama koją į tokias sritis, kaip taika, gerovė, 
teisingumas, lygybė, kultūra ir t. t. Todėl šių sričių pa- 
brėžimas šiandien virsta visuotiniu rūpesčiu ir laikomas 
liesioginiu Bažnyčios uždaviniu. Ši rožinė Bažnyčios 
aušra ne sykį remiama pop. Jono XXIII nuojauta, esą 
„pasibaisėtinoje tamsoje“, kurion yra atsidūręs dabar- 
tinis pasaulis, matyti „ir nemaža ženklų, kurie, atrodo, 
pranašauja geresnius laikus Bažnyčiai ir žmonijai“ (III, 
15). Šios nuojautos vedamas pop. Jonas XXIII šaukęs 
visuotinį Bažnyčios susirinkimą, skelbęs šiandienėjimo 
reikalą, 0 savo enciklikomis „Mater et magistra“ 
(1961 m.) ir „Pacem in terris“ (1963 m.) sąmoningai len- 
kęs Bažnyčios dėmesį į visuomeninę gerovę bei taiką. 
Juo tad norima dabar ir sekti, reikalaujant išvystyti po- 
litinę teologiją teorijoje ir politinę veiklą praktikoje — 
net ligi įsijungimo į revoliucinę kovą už tautų išlaisvi- 
nimą iš ūkinės svetimųjų vergijos. Bažnyčios vieta pa- 
saulyje šiandien ne kartą regima šalia visų, kitų veiksnių, 
kuriančių geresnę pasaulio ateitį. 

Stebint visa tai betgi atidžiau, tuojau pasirodo, kaip 
vienašališkai buvo ir tebėra suprastas pop. Jono XXIII 
atvirumas pasauliui ir kaip labai pamiršta antroji šio 
didžiojo popiežiaus nuojautos pusė. Jonas XXIII regėjo 
ne tik geresnę Bažnyčios ateitį, bet kartu ir aną Evan- 
gelijos skelbiamą pasaulio piktenybę, niekados nelei- 
džiančią Bažnyčiai išsiskleisti taip, kaip ji norėtų ir ga- 
lėtų. Popiežius suvokė ne tik Bažnyčios meilę pasauliui, 
bet ir pasaulio neapykantą Bažnyčiai. Atidarydamas II 
Vatikano susirinkimą, jis nurodė, kaip jau aukščiau mi- 

nėta, kad Bažnyčia „privalo žvelgti į dabarties laikus, 
į susidariusias naujas gyvenimo sąlygas bei lytis ir į 
atsivėrusius naujus katalikiškojo apaštalavimo galimu- 
mus“ (III, 30). Sykiu tačiau jis labai aiškiai pabrėžė, kad 
„buvo ir yra tiesa, ką kadaise senelis Simeonas išprana- 
šavo Jėzaus Motinai Marijai“, būtent kad Kristus yra 
ženklas, „kuriam bus prieštaraujama“ (III, 25). Šis betgi 
prieštaravimas yra ne vienkartinis ir todėl praeinantis. 
bet sudaro istorijos vyksmą ir todėl yra nuolatinis, ka- 
dangi ir „Jėzus Kristus visuomet yra lyg ir centras visos 
istorijos bei viso gyvenimo“ (t. p.). Ir štai kaip tik iš 
apsisprendimo Kristaus atžvilgiu — teigiamo arba nei- 
giamo — ir kyla pasaulio gerovė arba negerovė, taika 
arba nesantaika. „Žmonės arba eina su Juo ir Jo Bažny- 
čia ir džiaugiasi šviesa, darna, tvarka bei ramybe, arba 
gyvena be Jo ar veikia prieš Jį bei sąmoningai pasilieka 
šalia Bažnyčios, ir dėl to kyla tarpusavio sąmyšiai, įtam- 
pa bei nuolatinė kruvinų karų grėsmė“ (III, 25—26). Ne 
gerovės keliu pasaulis eina į Kristų, bet Kristaus keliu 
jis eina į gerovę. 

Štai ko šiandien nepastebi ar nenori pastebėti tie, 
kurie taip uoliai ieško Bažnyčios vietos pasaulyje. Bažny- 
čia nėra pasaulyje vienas veiksnys šalia daugybės kitų, 
bet ji yra nepakeičiamas veiksnys kaip tik todėl, kad 
šviesą ir darną, tvarką ir ramybę kildina iš Kristaus, o 
ne iš kurio nors pasaulinio veiksnio, su kuriuo Bažnyčia 
būtų susieta kaip jo pagalbininkė, Ne! Bažnyčios meilė 
pasauliui kyla iš jos meilės Kristui. Kas šį dėsnį apgrę- 
žia, tas nesupranta Bažnyčios vietos pasaulyje ir tuo 
būdu padaro ją pasauliui nereikalingą. Pop. Jonas XXIII 
buvo tikrai šviesiaregis, nes jis savo žvilgiu apėmė abi 
Bažnyčios santykių su pasauliu puses: Bažnyčios meilę 
pasauliui kaip išvadą jos meilės Kristui ir pasaulio ne- 
apykantą Bažnyčiai kaip išvadą jo neapykantos Kristui. 
Tuo tarpu dabartiniai „pažangieji“ arba „atžagarieji“ regi 
arba tik Bažnyčios meilę pasauliui ir todėl verčia ją 
skverbtis į pasaulines sritis savai pasiuntinybei vykdyti, 
arba tik pasaulio neapykantą Bažnyčiai ir todėl skatina 
ją trauktis nuo pasaulinių sričių irgi tai pačiai. pasiunti- 
nybei įvykdyti. Pirmieji mano, esą pasaulio neapykanta 
Bažnyčiai kylanti iš jos per menko rūpesčio „pasaulio 
dalykais“, pamiršdami, kad šios neapykantos šaknys elū- 
di pasaulio neapykantoje Kristui ir todėl jokia bažnytine 
veikla negali būti pergalimos. Antrieji tiki, kad Bažny- 

čios meilė Kristui neturinti būti sutepta per didelio jos 
rūpesčio „pasaulio dalykais“, pamiršdami, kad Kristaus 
meilė veste veda Bažnyčią į pasaulį, nes tai yra Kristaus, 
meilė pasauliui, už kuri jis atidavė savo gyvybę. Kas 
pastebi ir vertina tik vieną šios didžiai nuostabios dia- 
lektikos pusę, niekad tikrai nesuvoks, kokią gi vietą 
Bažnyčia pasaulyje užima ir turi kiekvieną istorijos me- 
tą užimti. 

Šiai vietai nustatyti gali gerai patarnauti lygiagretė 
tarp Dievo santykių su pasaulių ir Bažnyčios santykių 
su tuo pačiu pasauliu; lygiagretė, kuri prasiveržė nau- 
jaisiais laikais ir kuri dabar darosi vis ryškesnė, tuo 
pačiu atskleisdama tikrąją tiek Dievo, tiek Bažnyčios 
vietą pasaulyje. 


1. DIEVO VIETA PASAULYJE 


Šiandien tiesiog mada yra virtusi pastanga „sutikti“ 
arba „pergyvenli“ Dievą. Dievas, gyvenęs „neprieinamo- 
je garbėje ir šviesoje", kaip Jį apibūdina vienas bizanti- 
nės liturgijos himnas, arba, filosofiškai kalbant, trans- 
cendentinis Dievas moderniam žmogui nieko nesakąs. 
Tarp „šiapus“ ir „anapus“ skirtumas esąs užsitrynęs „Šia- 
pus“ naudai. Dievas būnąs ne „aukštybėse“, bet „gily- 
bėse“ (P. Tilich, J. Robinson), vadinasi, mūsojoje tik- 
rovėje. Nors šis žvilgis į Dievą dabar ir yra garsinamas 
kaip didžiulis Dievo sampratos posūkis, iš tikro tačiau 
jis yra labai senas. Krikščionybė, tiesa, paneigė stabmel- 
diškąjį įsitikinimą, kad tas ar kitas pasaulio padaras 
arba pasaulis savo visumoje yra dieviškas (plg. Rom 1, 
23). Iš kitos tačiau pusės, Krikščionybė visados skelbė, 
kad Viešpaties „amžinoji galybė ir dievystė“ yra „gali- 
ma Matyti proto šviesa iš padarytųjų dalykų“ (Rom 1, 20), 
būtent „nuo pat pasaulio įkūrimo“ (t. p.). Kitaip tariant, 
kol pasaulis egzistuoja, jis kalba apie Dievą; ši jo kalba 
žmogui yra suprantama, pergyvenama, apreiškianti (plg. 
Rom 1, 19). Viduramžių poetas ir teologas Alainas de 
Lille'is (1120—1202) yra suėmęs šį Dievo pergyvenimą į 
gražų trieilį: 


„Omnis mundi creatura 
Ouasi liber et pictura 
Nobis es! et speculum — 

kiekvienas pasaulio padaras yra mums tarsi knyga, pa- 
veikslas ir veidrodis; knyga, kuri pasakoja apie Vieeš- 
paties darbus; paveikslas, kuris šiuos darbus regimai 
zodo; veidrodis, kuris juos atspindi. Šį pergyvenimą 
patvirtino ir II Vatikano susirinkimas, išplėsdamas jį 
visiems religiją išpažįstantiems žmonėms: „Visi tikintie- 
ji, kokiai religijai bepriklausytų, kūrinijos kalboje vi- 
suomet girdėjo apsireiškiantį Kūrėjo balsą“ (I, 204). Ki- 
taip sakant, visoms religijoms visą laiką Dievas buvo 
„šiapus“: „Jis yra netoli nuo kiekvieno mūsų“, — tvirti- 
no šv. Paulius (Apd 17, 27). O Kristaus įsikūnijimu Die- 
vas tiek prie mūsų priartėjo, jog tapo net mūsų broliu, 
pasilikdamas gyventi tarp mūsų (plg. Jn 1, 14) iš sykio 
kūniškai Palestinoje, o vėliau sakramentiškai Eucharis- 
tijoje „visas dienas iki pasaulio pabaigos“ (Mt 28, 20). 
Kovoti tad su kažkokiu grynai transcendentiniu arba 
anapusiniu Dievu, neturinčiu ryšio sų pasauliu ir pasau- 
lyje nesutinkamu, reiškia kovoti su įsivaizduotais vėjo 
malūnais, nes jokioje religijoje Dievas nėra grynai trans- 
cendentinis: Jis visados yra „šiapus“, visados su mumis 
ir mumyse. Dievo sutikimas pasaulyje ir jo pergyveni- 
mas yra toks pat senas kaip ir religija. Krikščionybėje 
jis yra igijęs net dievažmogiškojo artumo asmeninės 
Dievo ir žmogaus vienybės lytimi, 

Jeigu tad šiandien taip stipriai pabrėžiama „šiapu- 
sinis Dievas“, tai čia kinta tik šio „šiapus“ pobūdis, bet 
ne pats Dievo artumas. Čia kinta tik plotmė, kurioje 
Dievas sutinkamas bei pergyvenamas. Anksčiau ana 
plotmė buvo daugiau šalia žmogaus esanti gamta su sąa- 
vais reiškiniais bei jėgomis; Dievas buvo sutinkamas 
kosmologinėje pasaulio sąrangoje: planetų bei žvaigž- 
džių judėjime, gyvų padarų gyvenimo tikslingume, kai- 
nų grožyje, jūrų didybėje, audros siautėjime ir apskritai 
pasaulio tvarkoje bei jo dėsningume. Net ir filosofiniai 
Dievo buvimo įrodymai (mažiausiai trys iš penketo) buvo 
grindžiami kaip tik gamtos sąranga. Dabar gi svorio 
centras persikelia daugiau į žmogų: į jo istoriją, į vi- 
suomeninį gyvenimą, į asmens vertės pajautimą, į mei- 
lę bei pagalbą artimui. Dievo artumas šiandien yra ne 
tiek kosmologinis, kiek sociologinis. Be abejo, tai keičia 
ir Bažnyčios veiklą, ir net jos Nuotaiką, nes viena yra 
sutikti Dievą, stebint žvaigždėtą vidurnakčio dangų, ir kas 
kita sutikti jį, tarnaujant raupsuotiesiems. Esmėje tačiau 
šiedu Dievo sutikimo bei pergyvenimo būdai vienas kito 

neišskiria, todėl jie visą laiką yra ėję lygia greta. Juk 
ir seniau tarnavimas artimui buvo laikomas tarnavimu 
Kristui, ypač nelaimės ištiktam artimui — ligoniui, pa- 
vergtam, našlaičiui, tremtiniui. Visa Bažnyčios istorija 
yra pilna šitokios sociologinės Dievo artybės. Iš kitos 
pusės, ir šiandien nėra išnykęs kosmologinis Dievo per- 
gyvenimas. Argi mūsų Putinas ne šviesių vasaros naktų 
ir plačių padangių įspūdžio pagautas prašo Rūpintojėlį 
leisti ir jam kartu „prie lygaus kelio šiąnakt pa- 
dūmoti" 97? Gamta ir žmogus visados yra buvę ir amži- 
nai liks dvi pagrindinės plotmės, kuriose tikintysis už- 
čiuopia Viešpaties artumą. Užtat jų abiejų ir laukia ias 
pat Hikimas mokslų išsivystymo akivaizdoje. 

Sociologinė Dievo artybė šiandien pabrėžiama todėl, 
kad tikima, esą ji būsianti atsparesnė negu kosmologinė 
plotmė, iš kurios gamtamokslis išstūmė Dievą kaip nerei- 
kalingą. Kai Napoleonas, perskaitęs P, S. Laplace'o kny- 
gą „Exposition du systėme du monde — Pasaulio sąran- 
gos išdėstymas“ (1796 m.), paklausė mokslininką: „,„Mon- 
sieur, kur yra Dievas šioje sąrangoje?“, tai Laplace'as 
atsakė: „Sire, šios hipotezės aš nebuvau reikalingas“. 
Tai atsakymas, virtęs prasmenimi visam Dievo santykiui 
su pasauliu kosmologine prasme. Jis reiškia: pasaulio 
sąrangai moksliniu būdu tirti ir išdėstyti, jos dėsniam 
išaiškinti, jos įvykių bei vyksmų priežastim susekti Die- 
vas yra nereikalingas. Kol tiriame pasaulį tokį, koks jis 
mums prieinamas juslėmis, bandymais, aprašymu, tol 
Dievo jame nerandame ir tol visam šiam mūsų darbui 
Dievas yra nereikalingas. Mokslas, kuris pasaulio reiš- 
kiniam išaiškinti įvestų Dievą kaip hipotezę, tuo pačiu 
virstų nebe mokslu, o pasaulio stebėjimas ar nagrinėji- 
mas, kuris jo sąrangą bei eigą aiškintų Dievo galia, būtų 
dar ne mokslas. Mokslas prasideda tik tada ir yra tik 
ten, kur pasaulis yra stebimas ir suvokiamas kaip sava- 
rankiška būlis, o ne kaip į Dievą rodąs ir Dievą apreiš- 
kiąs ženklas. Mokslinis pasaulio pažinimas, padaręs tokią 
milžinišką pažangą pastaraisiais laikais, Dievo kosmolo- 
ginėje plotmėje ne tik nerado, bet net paskelbė, kad 
Jis ten esąs visiškai nereikalingas. Tai šiandien aišku 
kiekvienam, vis tiek ar jis būtų krikščionis, ar ateistas. 
Šia prasme šveicarų katalikų teologas H. U. von Baltha- 
saras todėl ir sako, kad „moderniam žmogui atsitiko 
kažkas baisaus: jam Dievas mirė gamtoje. Kur pirmiau 
religija siūbavo lyg žydintis laukas, dabar beliko tik. 

išdžiūvęs molynas“" 9, Tai, kas pirma buvo aiškinama 
Dievo veikimu, dabar yra išaiškinama pačios gamtos dės- 
niais. Dievo kaip hipotezės įvedimas atkrito visu kos- 
mologiniu plotu. Pasaulio padarai nebėra nei knygos, nei 
paveikslai, nei veidrodžiai, bet būtybės, gyvenančios 
savą gyvenimą ir turinčios savus dėsnius, kuriuos Žžmo- 
gus pažįsta, pertvarko ir palenkia saviem reikalam. Bu- 
vęs anksčiau gamtos stebėtojas, dabar žmogus virto jos 
valdovų. Pasauliui gi apvaldyti Dievas yra nereikalin- 
gas. Kosmologinėje pasaulio plotmėje vietos Dievui iš 
tikro nebėra. 

Ar tai betgi reiškia, kad Dievas iš viso neegzistuoja? 
L. Tolstojus yra sykį gražiai pastebėjęs: „Jei laukinis 
žmogus sukapoja savo stabą, tai dar nereiškia, kad Die- 
vo nėra; tai tik reiškia, kad Jis nėra medinis". Jei Lap- 
lace'as, o su juo visas modernus mokslas nėra reikalin- 
gas Dievo kaip hipotezės išaiškinti pasaulio reiškiniam 
bei jų sąrangai, tai dar nereiškia, kad Dievo iš viso 
nėra; tai tik reiškia, kad Dievas veikia ne kosmologinia- 
me pasaulio paviršiuje. Išstumdamas Dievą iš savo teo- 
rijų, mokslas Dievo anaiptol nepaneigė; jis tik parodė, 
kad Dievas yra ne ten, kur pirmiau Jo buvo ieškoma. 
Žaibas nėra Dievo pykčio proverža, bet tik atmosferinės 
elektros išsikrovimas. Todėl Jo šiame gamtos reiškinyje 
ir negalima sutikti. Mes dažnai juokiamės iš sovietų kos- 
monautų, kurie grįžę žemėn, iškilmingai pareiškė, esą 
ten „aukštai“ jie Dievo neradę. Posakis iš tikro vertas 
šypsenos. Tačiau esmėje jis išreiškia tą patį, ką ir Lap- 
lace'as: Dievo nėra nei „aukštai“, nei „žemai“, nei „šia- 
pus“, nei „anapus“; Jis negyvena ne tik „rankų darbo 
šventyklose“ (Apd 17, 24), bet nė kosmologinėse plot- 
mėse ar gamtos padaruose. Labai dažnai Dievo santykis 
su pasauliu suvokiamas kaip kamščio santykis su skyle: 
Dievu užkamšiojama mūsų nežinojimo, negalėjimo, nesu- 
gebėjimo skylės. Kai tik ko nors negalime išaiškinti, 
šaukiamės Dievo kaip hipotezės. Kai tik ko nors nega- 
lime padaryti, prašome, kad Jis įsikištų ir mums padėtų 
arba pats tai atliktų. Šį tad netikrą Dievą arba stabą 
modernus mokslas ir pašalino atskleisdamas, kad Dievo 
veikla nėra kosmologinė; kad tai, ką laikėme Dievo ap- 
raiškomis ir manėme jose Jį sutinką, yra tik grynų gam- 
tos jėgų bei dėsnių veikimas. Iš palmės stuobrio išdrož- 
tas stabas pasirodė esąs visiškai medinis. Todėl jį mo- 
dernus mokslas ir sukapojo. 

Šiuo tačiau neigiamu veiksmu mokslas kaip tik ir at- 
skleidė naujų prošvaisčių Dievui suvokti. Dievas yra 
nereikalingas pasauliui veikti bei tvarkytis, bet Jis yra 
reikalingas pasauliui būti. Kodėl yra šis tas, o ne niekis? 
Štai klausimas, kuris atveria mum akis Dievo būtinybei. 
Tačiau „šis tas" gali išsivystyti įvairiausiais pavidalais, 
jis gali reikštis įvairiausiomis jėgomis, jis gali susidės- 
tyti nuostabia darna; jis gali plėstis ligi begalybės. Visa 
tai jis gali daryti pals iš savęs, nebūdamas reikalingas 
jokio veiksnio, kuris peržengtų jį patį. Bet jis negali būti 
pats iš savęs. Dievas ir pasaulis santykiuoja vienas su 
kitu ne kaip judintojas ir judinamasis, ne kaip lytis ir 
medžiaga, ne kaip tikslas ir siekimas, bet kaip Kūrėjas 
ir kūrinys, vadinasi, kaip Tasai, kuris padaro, kad pasau- 
lis yra būtis, o ne kiekis. Štai kam Dievas yra reikalin- 
gas. Nužiesti vieną daiktą iš kito gali tiek gamtos jėgos, 
tiek ir pats žmogus. Tačiau kildinti daiktą iš nebūties 
gali tiktai Dievas. Todėl Dievas ir yra ne pasaulio žie- 
dėjas iš kažkokios „pirmapradės medžiagos" (T. de Char- 
din), bet pasaulio Kūrėjas iš nebūties. Jis pasaulį ne ju- 
dina ir ne skleisdina, bet daro, kad jis būtų. Todėl ir 
vieta, kurioje galime Dievą sutikti, kaip tik ir yra ne 
pasaulio paviršius — jau esąs ir išsivystąs — bet onto- 
loginė jo plotmė, t. y. jo pats buvimas, stovįs prieš 
nebūtį ir todėl reikalingas To, kuris jį nuo nebūties 
grėsmės apsaugotų ir tuo būdu jį buvime išlaikytų. O 
tai yra žymiai daugiau negu pasaulį judinti ar skleisdinti. 
Išstumdamas Dievą kaip žiedėją iš pasaulio kosmolosi- 
nio paviršiaus, modernus mokslas veda mus į Dievą 
Kūrėją ir į ontologines pasaulio gelmes. Jis nurodo, kad 
Dievo vieta yra pasaulis ne kaip gamta, bet pasaulis 
kaip būtis apskritai. Kitaip tariant, Dievas gyvena pa- 
saulio kūriniškume ir tik čia jis gali būti sutinkamas bei 
pergyvenamas. Šia prasme minėtas šveicarų teologas 
H. U. von Balthasaras ir sveikina mokslinį Dievo išstū- 
mimą iš kosmologinio paviršiaus, nes Jo radimas šiame 
paviršiuje buvę pelkės, „kurias reikėjo nusausinti" *?. 
Ir tik jas nusausinus pasirodė, kokia derlinga yra anks- 
čiau kemsynais apaugusi žemė. Tik atskleidus Dievo žie- 
dėjo nereikalingumą pasirodė, koks didis ir koks būti- 
nas yra Dievas Kūrėjas. Nesąmoningai ir net nenoromis 
mokslas prisidėjo prie Dievo sampratos sukrikščionini- 
mo, apvalydamas ją nuo platoniškai-aristotelinių prie- 
augų. 

2. BAŽNYČIOS VIETA PASAULYJE 


Ar ne toks pat likimas laukia ir Bažnyčios? Šiandie- 
nėjimo šalininkai bei vykdytojai mano, kad Bažnyčios 
ėjimas į visuomeninę — teisinę, valstybinę, pedagoginę. 
mokslinę, meninę — plotmę atskleis jos pasiuntinybę 
pasauliui ir kad pasaulis pradės Bažnyčią ne tik paste- 
bėti, bet ir ją pasitikti, branginti ir net jos trokšti. Juk 
kas gi yra Bažnyčia? Jau ne kartą sakėme, kad Bažny- 
čia yra Kristus istorijoje. Bet Kristus yra pasaulio Išga- 
nytojas. Nuosekliai tad ir Bažnyčia yra Išganytojas isto- 
rijoje. Jos pasiuntinybė glūdi pasaulio išganyme. Pasau- 
liui išganymą skelbti ir jį vykdyti — štai Bažnyčios kaip 
ir Kristaus uždavinys. Išganymas betgi turi keičiamąją 
reikšmę. Iš jo turi kilti „naujas sutvėrimas“, apie kurį 
kalba šv. Paulius. Išganymo vyksme turi praeiti visa, 
„kas buvo sena“, ir turi pasidaryti „visa nauja" (2 Kor 
5, 17). Sociologinė pasaulio plotmė užtat ir pasisiūlo Baž- 
nyčios išganomajam darbui. Eiti į šią plotmę, joje veikti, 
ją keisti, ją gerinti reiškia — daugelio pažiūra — vyk- 
dyti išganomąjį uždavinį. Štai būdingas šiuo atžvilgiu 
pasisakymas: „Akivaizdoje šuoliais išsivystančios žmo- 
nijos, keičiančios savo santykius su gamta, pertvarkan- 
čios savo visuomeninius bei kultūrinius ryšius, statančios 
savo pačios likimo klausimą, Bažnyčia turi daugiau pa- 
daryti negu tik apgręžti altorius savo šventyklose. Aki- 
vaizdoje tautų atsilikimo, bado ir skurdo ji negali nu- 
rimti, įvedusi gimtąją kalbą į savo liturgiją. Atnaujin- 
tas katekizmas dar nėra atsakymas į atominio karo grės- 
mę. Parapijų tarybos, net jeigu įos būtų ir gyvastingos, 
dar nėra pilnas atsakymas į visuomeninius bei politinius 
klausimus“ *?, Šių žodžių autorius anaiptol neneigia vi- 
dinių bažnytinio gyvenimo pakaitų. Tačiau jis mano, 
kad „juo labiau krikščionys jausis esą pasaulio dalis, 
juo labiau jie leisis įjungiami į jo išsivystymą ir šiame 
išsivystyme dalyvaus, juo labiau jie supras ir savo vi- 
daus atsinaujinimo reikalą. Tada jie nebebus patenkinti 
sklerotinę liturgija, pamokslais be ryšio su Šventuoju 
Raštu, savo formulėse sustingusia katechetika, pasauliui 
svetimu maldingumu ir auksu bei mezginėliais papuoš- 
tomis bažnyčiomis“ (t. p.). Tai reiškia: Bažnyčios veikla 
turinti būti visų pirma profaninė, tik tada paaiškėsianti 
ir sakralinės jos veiklos prasmė; bažnytinės pakaitos tu- 
rinčios būti daromos visų pirma pasaulio akivaizdoje, 


99 


tik tada jos būsiančios vertingos ir pačios savyje; išga- 
nomoji Bažnyčios pasiuntinybė būsianti įvykdyta tik ta- 
da, kai ji atsakysianti į pasaulio dabarties klausimus, 
kaip atominis karas, žmonijos gausėjimas, kultūrinis atsi- 
likimas, ūkinis skurdas ir t. t. Sociologinė pasaulio plot- 
mė esanti kaip tik ana erdvė, kurioje išganymas reiš- 
kiasi ir kurioje pasaulis Bažnyčią pasitinka bei pergy- 
vena. 

Nesunku suprasti, kad visi šie reikalavimai yra ne 
kas kita, kaip senųjų Dievo santykių su pasauliu ato- 
sidis. Kaip seniau Dievas Kūrėjas buvo randamas kos- 
mologinėje plotmėje, taip dabar Dievas Išganytojas no- 
rima rasti sociologinėje plotmėje. Kaip seniau buvo 
tikėtasi, kad gamtiniai veiksniai apreiškia mums kuria- 
mąją Viešpaties galybę, taip dabar manoma, kad socio- 
loginės apraiškos atskleidžiančios mums išganomąjį Jo 
darbą. Dievo artumas vis labiau esti perkeliamas iš kos- 
mologinės plotmės į sociologinę. Kadangi Bažnyčia yra, 
kaip sakyta, ne kas kita, kaip Dievas Išganytojas istorijoje, 
todėl jai ir dedama šiandien pareiga socialinę plotmę lai- 
kyti savo veiklos erdve, netgi didžiuojantis, esą dabar yra 
kaip tik atrastas likrasis Bažnyčios reiškimosi laukas. 
Dievas esąs „netoli nuo kiekvieno mūsų“ (Apd 17, 27) 
ne žaibuose ar griausmuose, bet mokyklų steigime bei 
dirbtuvių statyme atsilikusiem kraštam. Asmenys, ypa- 
tingai paliesti Viešpaties malonės ir pašaukti Juo sekti, 
turį tapti ne atsiskyrėliais dykumose, miškuose ar kal- 
nuose, bet stoti į socialinių partizanų eiles ir kovoti už 
geresnę žmonijos ateitį. 

Tačiau ar Bažnyčia visiem šiem darbam bei užsiėmi- 
mam iš tikro yra reikalinga? Ar pasaulis be jos negali 
išsiversti? Ar yra bent viena sritis, kuriai Bažnyčia tei- 
kia tai, ko pasaulis be Bažnyčios negalėtų teikti? Kam 
gi Bažnyčia yra pasauliui reikalinga? Taikai? Pasaulis 
gali, jei nori, taiką įgyvendinti ir be Bažnyčios. Nė vie- 
no karo istorijoje Bažnyčia nesukliudė, jei jis atrodė 
esąs naudingas vienai kuriai ar net abiem pusėm. Be 
abejo, Bažnyčia visados yra draudusi vad. puolamąjį 
karą. Tai ji pakartojo ir II Vatikano susirinkimo metu 
(plg. I, 264). Iš kitos tačiau pusės, Bažnyčia visados yra 
pripažinusi teisę valstybėm „leistinu būdu gintis“, ką 
irgi pakartojo II Vatikano susirinkimas (t. p.). Pasmerki- 
mas totalinio karo, „kuris be atodairos neša sunaikini- 
mą ištisiem miestam arba plačiom sritim drauge su jų 

gyventojais" (I, 265), yra suprantamas, tačiau dorinė 
jo vertė yra tokia pat kaip viduramžiais miestų ar pilių 
apgulimo, kurio metu išmirdavo badu ten prieglaudos 
iešką nekalti gyventojai — moterys ir maži vaikai. To- 
talinis karas nėra mūsų laikų išradimas. Mūsų laikai jį 
tik išplėtė žūstančiųjų skaičiumi ir pagreitino laiko at- 
žvilgiu. Bet argi dorovei ne vis tiek, ar nekalti sutirpsta 
atominės bombos karštyje per vieną sekundę, ar lieg- 
dami išmiršta per keletą mėnesių? Kur čia jausti Bažny- 
čios itaka, kad tokių karų neįvyktų? Todėl I Vatikano 
susirinkimas, kalbėdamas apie bet kokio karo uždrau- 
dimą, ir priduria, kad tai galima padaryti tik „tautoms 
sutinkant“ (I, 267). Taika priklauso ne nuo Bažnyčios, 
bet nuo pasaulio. Socialinei gerovei? Apie tai šiandien 
daug kalbama ir rašoma, Tačiau jau vien tai, kad, kaip 
pastebi pop. Pijus XI enciklikoje „Divini Redemptoris“ 
(1937 m.), „ekonominėje bei socialinėje srityje Bažnyčia 
niekuomet nėra pateikusi smulkiai išdirbtos savo prog- 
ramos, nes tai juk ne jos dalykas“ 7!, aprėžia Bažnyčios 
veiklą šioje srityje bendrais doriniais dėsniais, kurių nė 
jos pačios socialiniuose vidaus santykiuose nėra buvę 
įvykdyta. Nes doriniam dėsniui virsti socialine gyvenimo 
lytimi reikia programos, kurios pateikti Bažnyčia negali. 
Programą pateikia pasaulis ir pagal šią programą gyvena 
tada ir Bažnyčia. Argi krikščionys neturėjo vergų seno- 
vėje ir baudžiauninkų viduriniais amžiais? Ar nebuvo 
krikščionių kapitalistų ir ar nėra jų šiandien revoliuci- 
ninkų?ė Ar luominis skirtumas nebuvo įvykdytas hierar- 
chijos gyvenime? Ar šis skirtumas nesireiškė net sakra- 
mentinių apeigų iškilmingume (Krikštas, pirmoji Komu- 
nija, Moterystė, procesijos)? Visa tai neigti arba išsisu- 
kinėti nebūtų jokios prasmės, nes tai tik klastotų pačios 
Bažnyčios istoriją. Būdinga dar ir tai, kad socialiniu at- 
žvilgiu pažangiausi kraštai kaip tik yra nekatalikiški 
kraštai, pav., Švedija, Danija, Olandija. Tuo tarpų di- 
džiausios socialinės neteisybės vyksta kaip tik ištisai ka- 
talikiškuose kraštuose, pav., Italija, Ispanija, visa Pietų 
Amerika. Iš tikro, ką Bažnyčia galėtų socialinėje srityje 
pasakyti arba padaryti, ko negali pasakyti ar padaryti 
pasaulis? Kultūrai? Šioje srityje Bažnyčia yra mažiausiai 
pasauliui reikalinga, nes be bendrų sielovadinių gairių 
ji čia negali nieko pasakyti, ko pasaulis nežinotų ar 
nevykdytų. Nei mokslo, nei meno, nei technikos sritys» 
Bažnyčia neturi nieko, kas jai būtų Viešpaties apreikšia 

arba kas galėtų būti iš Apreiškimo bent netiesiog išves- 
ta. O jei Bažnyčia pamėgina, sakysime, mokslo srityje 
ką nors teigti, tai ji čia, nebūdama neklaidinga jokiu 
atžvilgiu, dažnai prašauna pro šalį ir susikerta su moks- 
lu, kaip tai ne sykį yra buvę naujųjų laikų istorijoje. 
Štai kodėl II Vatikano susirinkimas ir pasisakė už „tei- 
sėtą kultūros, ypač mokslų, autonomiją“ (I, 236), pareikš- 
damas, „kad Bažnyčia nedraudžia žmogaus meno ir moks- 
lo kultūrai savo srityje vadovautis savais dėsniais ir 
metodais“ (I, 246). Šie gi dėsniai kyla iš pačios kultūros 
prigimties; todėl kultūra, pasak Susirinkimo, yra „pa- 
grįstai gerbtina ir savo būdu neliečiama“ (I, 235). Dar 
daugiau: Susirinkimas net apgailestauja „tam tikrą dva- 
sios laikyseną, kurios kartais netrūko ir krikščionim, 
nepakankamai įžvelgiančią teisėtą mokslo autonomiją“ 
(I, 204). 

Galėtume perbėgti visas pasaulines sritis ir nerastume 
nė vienos, kurioje pasaulis negalėtų išsiversti be Bažny- 
čios, nes visos šios sritys, kaip tai pripažįsta ir II Vati- 
kano susirinkimas, turi „savą pastovumą, tiesą, gėrį, sa- 
vus įstatymus ir tvarką“ (I, 204). Šiuos gi įstatymus ir 
tvarką, šią tiesą ir šį gėrį atskleidžia atitinkami sociolo- 
ginės pasaulio srities mokslai: sociologija, psichologija, 
pedagogika, ekonomika ir t. t. Kaip gamtos mokslai pA- 
rodė, kad kosmologinė pasaulio sritis turi savą pasto- 
vumą, savą tvarką, savus įstatymus ir todėl Dievo kaip 
hipotezės yra nereikalinga, taip lygiai antropologiniai 
mokslai šiandien parodo, kad sociologinė pasaulio sritis 
taip pat tvarkosi pagal savus dėsnius ir Bažnyčios irgi 
nėra reikalinga. Bažnyčios siūlymasis taikos, gerovės, 
kultūros reikalams yra tokios pat prasmės, kaip kad 
Dievas siūlytųsi Laplace'ui padėti išspręsti planetų suki- 
mosi dėsnius arba astronautam išaiškinti mėnulio kilmę. 
Kaip Dievas pasidarė nereikalingas pasaulio tyrinėjimui, 
taip Bažnyčia darosi nereikalinga pasaulio !varkymui, 
Politinės teologijos kritikoje R. Spaemannas, jaunas vo- 
kiečių katalikų mąstytojas, teisingai pastebi, kad pasau- 
lio srityse „teologija neteikia mum nė vieno pagrindo, 
kuris būtų geresnis negu tas, kurį galime rasti ir be 
teologijos“ "2. Priešingai, ne sykį teologų pateikiami ar- 
gumentai už revoliuciją, prieš karą Vietname, prieš ato- 
minę bombą, už skurdo pašalinimą, už susiartinimą su 
komunizmu yra tokie naivūs, jog net koktu darosi krį- 
tiškai galvojančiam katalikui juos girdėti. Dievo sutiki- 

mas bei pergyvenimas sociologinėje plotmėje yra lygiai 
toks pat apgaulus, kaip ir Jo radimas kosmologinėje plot- 
mėje. 

Bet ir vėl keliame klausimą: ar tai reiškia, kad Baž- 
nyčia iš viso pasauliui nėra reikalinga? Ir vėl atsakome, 
kaip ir Dievo atveju: jei Bažnyčia yra stumiama iš socio- 
loginės pasaulio plotmės, tai nereiškia, kad ji yra be- 
prasmė, tai tik reiškia, kad jos pasiuntinybė glūdi ne 
sociologinės plotmės gerinime. Bažnyčia juk yra, kaip 
sakyta, išganymo skelbėja bei vykdytoja istorijoje. Ta- 
čiau išganymas yra kas kita negu taika, negu gerovė. 
negu kultūra. Tiesa, išganytas pasaulis yra ir taikus, ir 
geras, ir teisingas, ir gražus. Pasaulio perkeitimas yra 
išganymo išvada ir regimybė. Tačiau ne priešingai! Tai- 
kus ir geras, teisingas ir gražus pasaulis dar anaiptol 
nėra išganytas pasaulis. Didis rusų filosofas Vl. Solov- 
jovas prasmingai leido savo „„Pasakojime apie antikris- 
tą“ šiam įvykdyti pasaulyje taiką, gerovę ir vienybę; 
leido džiuginti žmones nuostabių žaidimų grožiu; leido 
net Bažhyčias sujungti — tačiau ne tam, kad vykdytų 
Kristaus išganymą, bet tam, kad pasaulį kaip tik nuo 
Kristaus atitrauktų "*. Kaip senasis Dievo radimas kos- 
mologinėje pasaulio srityje Dievą Kūrėją pavertė Dievu 
žiedėju, taip dabartinis Dievo sutikimas sociologinėje 
pasaulio plotmėje Dievą Išganytoją pažemina į Dievą 
reiormininką. Bet Kristus atėjo į pasaulį, mirė ir prisi- 
kėlė ne tam, kad skelbtų sociologinės srities pagerinimą, 
bet tam, kad pakeisių žmogaus santykius su Dievu, Iš- 
ganymas yra ne taika tarp žmonių, bet žmogaus taika 
su Dievu: „Dievas Kristuje suderino su savimi pasaulį“ 
(2 Kor 5, 19). Todėl ir Bažnyčia yra gavusi „suderinimo 
tarnystę“ (2 Kor 5, 18). Ji eina „pasiuntinių pareigas 
Kristaus vietoje“, maldaudama „Kristaus vardu: suside- 
rinkite su Dievu“ (2 Kor 5, 20). Bažnyčios paliestas žmo- 
gus turi būti „teisybė Dievui“ (2 Kor 5, 21). Tai yra 
daug daugiau negu taikus, teisus, geras žmogus. Žmo- 
gus kaip „teisybė Dievui“ yra visiškai naujas žmogus, 
naujas kūrinys, prisiėmęs Kristaus būseną (plg. Rom 13, 
14) ir virtęs Kristaus paveikslu (plg. Gal 4, 19). 

Klaida tad dideliu uolumu griebtis socialinių darbų, 
o pamiršti arba bent pastumti į šalį maldą, sakramenti- 
nę praktiką ir atgailą, Kitaip tariant, klaida yra santykių 
su žmogumi nekildinti iš santykių su Dievu, o manyti, 
esą geri santykiai su žmonėmis jau tuo pačiu apreiškią 

Dievą ir vykdą Kristaus išganomąją pasiuntinybę. Nėra 
nieko pavojingesnio, kaip socialinius darbus laikyti „„pa- 
sauline tikėjimo tarnyba“ ir vadinti juos „veiksmingų 
išganymo ženklų, vadinasi, sakramentine Krikščionybė 
arba Bažnyčia“ **. Nes tai reiškia išganymą suprasti gry- 
nai moraline ir net psichologine prasme, tuo tarpu kai 
jis, kaip ir kūrimas, yra ontologinio pobūdžio. Kristaus 
atpirktas žmogus yra „naujas sutvėrimas“ (2 Kor 5, 17) 
tikra šio žodžio prasme: naujas ne savo veiksmais, bet 
savo būtimi. Nauji veiksmai kyla iš jo naujos būties 
(agere seguitur esse), o ne priešingai, kaip šiandien įtai- 
gojama. Tai yra antroji melo pusė; melo, apie kurį kalba 
šv. Jonas apaštalas. Jis yra parašęs: „Jei kas sakytų“ 
Aš myliu Dievą ir nekęstų savo brolio, tas melagis. Nes 
kas nemyli savo brolio, kurį mato, kaip jis gali mylėti 
Dievą, kurio nemato. Tą įsakymą mes turime iš Dievo, 
kad, kas myli Dievą, mylėtų ir savo brolį“ (1 Jn 4, 20— 
21). Iš Dievo meilės būtinai plaukia artimo meilė — arba 
ši Dievo meilė yra melas. Krikščionybės istorija yra pil- 
na tokio melo, nes krikščionys amžių amžiais yra nusi- 
kaltę artimo meilei. Pabrėžti artimo meilės reikalą kaip 
Dievo meilės išplauką ir ją vykdyti yra nuolatinis Baž- 
nyčios uždavinys. Šia prasme galima sutikti su tais, ku- 
rie ragina Bažnyčią imtis stropiau dalyvauti artimo mei- 
lės žygiuose, išplečiant juos į visą Dievo Tautą, o neap- 
Tėžiant labdaros įstaigomis ar vienuolijomis. Tai yra 
savaime aiškus dalykas. 

Tačiau ne /ai šiandien turima galvoje teigiant, esą 
Dievas yra sutinkamas bei pergyvenamas sociologinėje 
pasaulio plotmėje. Kaip aukščiau minėta citata rodo, 
šiandien artimo meilės darbai turį pakeisti sakramentinę 
praktiką arba bent įgyti sakramentinės praktikos pobūdį. 
Artimo meilė turinti jau tuo pačiu reikšti Dievo meilę. 
Štai kas yra melas. Kas myli Dievą, turi mylėti ir savo 
brolį. Bet kas myli savo brolį, anaiptol dar nemyli tuo 
pačiu ir Dievo. Nes mylėti savo brolį gali ir ateistas, 
sykiu su krikščionimi kovojąs už geresnę socialinę šio 
brolio ateitį. Jei artimo ir Dievo meilė yra sukeičiamos 
sąvokos, tai ką liudija ateistas, mylįs savo brolį ir jo 
meilės vardan žudąs šio brolio priešus? Ateistas juk į 
Dievą ne tik netiki, bet dažnai net kovoja su kitų reli- 
gija, kad sunaikintų šį „liaudies opiumą“. O gal tuomet 
jis savo brolio nemyliį Galimas daiktas. Tačiau tai ir 
rodytų, kad brolio meilė yra negalima be Dievo meilės. 

Vadinti gi savo brolį mylintį ateistą „anoniminių 
krikščionimi“, kaip šiandien dažnai įprasta, reiškia su- 
jaukti Krikščionybę su humanizmu ir tikėjimą pastatyti 
toje pačioje plotmėje kaip ir netikėjimą. Juk jeigu ateis- 
tas, kovojąs ranka rankon su krikščionimi už geresnę 
savo brolio ateitį, yra „anoniminis krikščionis“, tai krikš- 
čionis yra tada „anoniminis ateistas“, kaip truputį pa- 
juokiamai, tačiau esmėje teisingai pastebi H. U. von 
Balthasaras *. Skirtumas tarp išganymo kaip žmogaus 
bei pasaulio atnaujinimo ontologinėse jo gelmėse ir pa- 
gerinimo kaip veiklos sociologiniame bei psichologinia- 
me paviršiuje nyksta. Krikščionybė virsta socialine idėja, 
o jos Steigėjas — socialiniu pranašu. Štai kame glūdi ano 
šv. Jono apaštalo minimo melo antroji pusė. Melagis yra 
tasai, kuris manosi galis mylėti Dievą, nemylėdamas arti- 
mo, bet melagis yra ir tasai, kuris manosi galįs mylėti 
artimą, nemylėdamas Dievo. Šios antrosios melo pusės 
kaip tik ir nepastebi tie, kurie tiki, esą išganymas galįs 
būti vykdomas socialine krikščionių veikla, negrindžia- 
ma sakramentine praktika, kuri vienintelė pralaužia mo- 
ralini bei psichologinį paviršių ir virsta ontologinio per- 
kūrimo pirmatake. 

Kur tad yra Bažnyčios vieta pasaulyje? Ne sociologi- 
nėje plotmėje, kaip kad Dievo vieta yra ne kosmologinėje 
plotmėje. Kaip Dievas pasaulio atžvilgiu yra Dievas Kū- 
rėjas, taip Bažnyčia pasaulio atžvilgiu yra Dievas Išga- 
nytojas. Išganymas betgi yra naujas kūrimas, todėl 
galimas vykdyti tik dieviškąja, o ne žmogiškąja — hu- 
manistine galia. Dieviškoji galia Bažnyčioje reiškiasi visų 
pirma sakramentuose, todėl sakramentai visų pirma ir 
yra išganymo ženklai bei vykdytojai. Nuosekliai tad 
ir Bažnyčios tikroji vieta yra šioje perkuriamojoje plot- 
mėje, nes tik šioje plotmėje ji negali būti pakeista jokiu 
kitu veiksniu. Šioje plotmėje ji yra pasauliui būtina. 
Visas pasaulis guli piktenybėje, vadinasi, nuodėmėje, 
egzistuodamas nugara į Dievą. Bažnyčia kaip Dievas 
Išganytojas yra vienintelė galinti pasaulį iš jo pikteny- 
bės išgelbėti ir atkreipti jį veidu į Dievą. Štai jos esmi- 
nė pasiuntinybė. Tai žymiai gilesnis, kartu tačiau ir sun- 
kesnis dalykas negu visa šiandien taip peršama veikla 
sociologinėje plotmėje. 

Ii Vatikano susirinkimas, kalbėdamas apie Bažnyčios 
nesirišimą „su jokia politine sistema“ (I, 259), pastebi, 
kad Bažnyčia yra „Žmogaus asmens transcendentiškumo 

rodytoja ir drauge saugotoja" (t. p.). Tuo pačiu Susirin- 
kimas skelbia, kad Bažnyčia stovi aukščiau negu bet 
koks sociologinis dalykas, tegu jis vadintųsi taikos, ge- 
rovės ar kultūros vardų, nes žmogaus asmens transcen- 
dentiškumas prašoka visas šias plotmes bei sritis. Žmo- 
gaus asmens transcendentiškumas yra jo kaip kūrinio 
įsišaknijimas Dievuje kaip Kūrėjuje ir jo atsikreipimas 
į Dievą kaip į Išganytoją. Ir tik šiuo savo transcenden- 
tiškumu žmogaus asmuo grindžia absoliutinę savo vertę, 
neleidžia jo padaryti priemone jokiam tikslui. Žmogaus 
asmuo yra tikslas pats savyje. Ir štai Bažnyčia rodo as- 
mens transcendentiškumą ir jį saugo. Jos pasisakymai 
prieš bet kokį asmens pavergimą (net ir ekonominį|) 
ir už žmogaus pagrindines teises yra ne kas kita, kaip 
išraiška anos absoliutinės asmens vertės saugojimo bei 
gynimo. Kas tad Bažnyčios vietą regi sociologinėje sri- 
tyje, nepastebi Susirinkimo paskelbtos pagrindinės tie- 
sos žmogaus asmens atžvilgiu. Dar daugiau: net susidaro 
įspūdis, kad sociologinės veiklos pabrėžimas šiandien 
virsta savotišku „alibi“ tam, kad nereiktų atsigręžti į 
asmenį, esantį visados šalia mūsų, o ne ten toli kažko- 
kioje abstraktinėje „žmonijos“ erdvėje. Susidaro įspūdis, 
kad kova už taiką, gerovę ir kultūrą turinti prideneti 
nesidomėjimą visiškai konkrečiu žmogumi, gyvenančių 
bei kenčiančiu tuose pačiuose namuose. Šį „alibi“ žino- 
jo jau F. Dostojevskis ir todėl [leido] starcui Zosimai 
„Broliuose Karamazovuose“ papasakoti, esą jam vienas 
daktaras prisipažinęs taip mylįs žmoniją, jog leistųsi -būti 
nukryžiuotas už ją, jei reiktų; tačiau jis negalįs dviejų 
dienų išbūti su žmogumi viename kambaryje: tuojau pra- 
dedąs jo nekęsti; ir juo labiau jis nekenčiąs žmogaus, juo 
karščiau mylįs žmoniją **. Šiandieninė politinė teologija, 
reikalaujanti nuprivatinti išganymą (J. B. Metz), ir yra 
ano daktaro „meilės“ išvystymas. Jeigu Bažnyčia pa- 
suktų tokios meilės linkme, ji išduotų savo pasiuntinybę 
skelbti ir ginti asmens transcendentiškumą, nes „Dievo 
akivaizdoje nėra nieko svarbesnio kaip aš, ir Jo akivaiz- 
doje aš nesu svarbesnis kaip kitas“ 77, — štai formulė, 
tinkamai išreiškianti tiek asmens vertę, tiek asmenų so- 
lidarumą, jungiantį juos į vieną Bendruomenę, Kristaus 
pagrįstą ir Kristumi besilaikančią Žmogaus meilė be 
Dievo meilės virsta idėjos bei bendrybės meile. Tokios 
meilės pilna pasaulyje, ir tokiai meilei vykdyti Bažny- 
čia tikrai nėra reikalinga. Bet Bažnyčia reikalinga pa- 

sauliui, kad parodytų, kur yra brolio meilė, neišsisemian- 
ti sėbru ar idėja, bet apimanti kiekvieną konkretų žmo- 
gų, net ir tą, kuris mus persekioja, mus pavergia ir mūsų 
nekenčia. Bažnyčia reikalinga parodyti, kad žmogaus iš- 
ganymas yra jo asmens kaip absoliutinės vertės ir tikslo 
savyje atstatymas, surišant jį iš naujo su Dievu Kris- 
taus mirties Auka. Stumdamas Bažnyčią iš sociologinės 
plotmės, pasaulis mus veda į šitokios išganomosios są- 
monės ryškėjimą ir į pačios išganymo esmės pažinimą. 
Pasaulio akivaizdoje pradedame suvokti, kad Bažnyčios 
pasiuntinybė iš tikro yra kažkas visiškai kita, visiškai 
nauja, humanistinėmis labdaros ir teisingumo, taikos ir 
vienybės priemonėmis visiškai neįvykdoma. Kaip Kris- 
tus yra ne socialinis pranašas, bet žmogumi tapęs Die- 
vas, taip ir Bažnyčia yra ne socialinė reformininkė, bet 
Kristaus pagrįstos dievažmogiškosios sąjungos vykdyto- 
ja. Šio uždavinio ji niekam negali perleisti, nes niekas 
negali išvaduoti žmogaus iš nuodėmės, apie kurią šian- 
dien tiek maža kalbama, kuri tačiau yra tokia pat grės- 
minga dabar, kaip ir žmonijos pradžioje. 


UŽSKLANDA 


Tebūna leista šį kritinį skerspjūvį užsklęsti sovietų 
rašytojo Andriaus Siniavskio žodžiais: rašytojo, kuris 
šiandien sovietų Rusijoje niekinamas ir persekiojamas, 
kuris tačiau puikiai įžvelgė žmogaus būseną pasaulyje 
kaip tikėjimo santyki su Dievu ir ją išreiškė šiais žo- 
džiais: „Reikia tikėti ne dėl seno įpročio, ne dėl mirties 
baimės, ne šiaip dėl ko nors, ne todėl, kad mus kas 
nors verčia ar mum grasina, ne dėl humanistinių prin- 
cipų, ne sielai išgelbėti, ne originalumo dėlei. Reikia 
tikėti paprasčiausiai todėl, kad Dievas yra“ 3. Dievo 
buvimas — štai kas yra tikėjimo pagrindas. Ir šį tokį 
paprastą ir savaime aiškų dalyką šiandien kaip tik pra- 
dedame pamiršti, sklaidydami tikėjimą labai įmantriai, 
rasdami jame įvairių įvairiausių pradų, pergyvenimų, 
jausmų, kalbėdami, esą tas ar kitas dalykas mūsų tikė- 
jimui nieko nebesakąs, jo neuždegąs, jo nestiprinąs arba 
jį nekritiškai perteikiąs. Visose šiose kalbose betgi iš- 
leidžiame vieną trumputį sakinį: Dievas yra! O jei Jis 
yra, tada visokios mūsiškės tikėjimo sklaidos yra tuščios, 
nes neatremtos į aną vienintelį pagrindą — Dievo bu- 
vimą, nepriklausantį nuo jokių mūsų pergyvenimų, jaus- 
mų ar užsidegimų bei atšalimų, nuo jokio kritiškumo. 
ar dogmatiškumo. Dievo tikrovė — štai kas mus žadina 
pulti ant kelių garbinimui ir gailesčiui, nes esame kūri- 
niai ir tai nusidėję kūriniai. Todėl tas pats Siniavskis 
toliau ir sako: „Mes labai ilgai galvojome apie žmogų. 
Jau laikas pagalvoti ir apie Dievą“ (t. p.). Tai gairė vi- 
sam tolimesniam Bažnyčios keliui; keliui, kurio pasaulis 
rasti negali, kurį Bažnyčia jam užtat ir turi parodyti: 
kelią į Dievą. 

DIDIEJI 
DABARTIES 
KLAUSIMAI 


PASAULIO SEKULIARIZACIJA 
EVANGELIJŲ NUMITINIMAS 
EVOLIUCIJA IR RELIGIJA 


Didžiai gerbiamiems ir brangiems 
Bičiuliams 
dr. Albinui ir dr. Vincui 
ŠMULKŠČIAMS, 
savaimingai atskubėjusiems pagalbon 
ilgos ligos metu, 
šią knygą kaip gilios padėkos išraišką 
skiria 

Autorius 


AUTORIAUS ŽODIS 


Klausimų šiandien esama gausybės: Dievo buvimas 
ir Jo „mirtis“, Kristaus dieviškumas ir Jo prisikėlimas, 
Bažnyčios sąranga ir jos paskirtis, sakramentai, malda, 
asmeninis nemirtingumas, amžinybė, — visa dabar ban- 
doma iš naujo permąstyti, kitaip suprasti arba bent ki- 
taip išreikšti. Esame atsidūrę iš tikro sunkiai išpainio- 
jamame rezginyje, keliančiame nerimo ir kartais net 
nevilties. Bažnyčia, seniau buvusi toks jaukus prieglobs- 
tis kiekvienam tikinčiajam, dabar vis labiau virsta įvai- 
Tių vėjų gairinama lyguma. Tikėjimo sunkenybė gula 
ant mūsų pečių visu svoriu, reikalaudama iš mūsų ne 
tik ištikimybės Kristaus tiesai, bet ir jėgos pakelti šios 
tiesos paikybei naujųjų stabmeldžių akyse. 

Visam šiam rezginiui aprėpti bei išpainioti vieno 
asmens akiratis ir jėgos šiandien yra per maži. Užtat 
autorius saviems svarstymams ir renkasi tik tris daly- 
kus, kuriems jis pastaraisiais metais buvo kiek labiau 
atsidėjęs, būtent: pasaulio sekuliarizaciją, evangelijų 
numitinimą ir religijos santykį su naujausia evoliucijos 
teorija Teilhard'o de Chardino moksle. Šiuos dalykus au- 
torius vadina „didžiaisiais dabarties klausimais“ — ne 
todėl, kad įie būtų tokie pagrindiniai, kaip Dievo buvi- 
mas ar Kristaus prisikėlimas, bet todėl, kad jie yra tokie 
platūs, jog apima ir anuos pagrindinius: nuo vienokios 
ar kitokios šių klausimų sampratos priklauso ir grin- 
džiamųjų tikėjimo tiesų likimas. Kas, sakysime, pasaulį 
taip sekuliarizuoja, jog šis nustoja buvęs Dievo kūrinys, 
tam ir pats Dievo buvimas pakimba ore, nes kelias į šį 
buvimą eina tik per pasaulio kūriniškumą; kas evan- 
gelijas perprasmina taip, jog jos virsta ne įvykių skel- 
bimu, o tik didžiadvasių minčių bei idėjų dėstymu, tam 
ir Kristaus prisikėlimas virsta tik gražiu pamokymų; kas 

evoliucijos teoriją išplečia tiek, jog net ir žmogiškasis 
Aš yra suprantamas kaip medžiagos išsivystymo pasėka, 
tas savaime netenka Dievo Kūrėjo ir tuo pačiu tiesiogi- 
nio santykio su Juo arba religijos. Tam tikra linkme 
išvystyti, šie klausimai gimdo ateizmą, paverčia Krikš- 
čionybę gražaus elgesio taisyklių rinkiniu ir sunaikina 
asmeninį žmogaus sąlytį su Dievu. Štai kodėl jie dabar 
ir yra taip paplitę, nes jų rėmuose vyksta kova už pačius 
pagrindus. 

Autorius šiuos klausimus čia dėsto taip, kad atsi- 
skleistų pati jų esmė; vadinasi, kad mes galų gale suvok- 
tume, ką reiškia pasaulį sekuliarizuotii evangelijas 
numitinti ir žmogų kildinti iš medžiagos tapsmo. Juk daž- 
nai net ir katalikų raštuose visi šie dalykai yra priima- 
mi, neišmąsčius jų ligi galo arba bent neiškėlus aikš- 
tėn juose glūdinčių įvairių atžvilgių, slepiančių savyje 
tiesos, sykiu tačiau ir netiesos. Kiek pasaulio sekuliari- 
zacija, pavyzdžiui, reiškia jo nudievinimą ta prasme, 
kad jis nei savo visuma, nei savo dalimis nėra dieviškas, 
tiek reikia ją tik sveikinti, nes tuo būdu ji apvalo Krikš- 
čionybę nuo daugybės kasdieninių prietarų ir išlaisvina 
gamtą bei kultūrą nuo jom abiem svetimų autoritetinių 
įtakų. Kiek evangelijų numitinimas kelia aikštėn ir net 
pabrėžia gilesnę prasmę, glūdinčią jų aprašymuose, ir 
kiek jis šią prasmę sieja su asmenine ir visuomeninė 
žmogaus egzistencija, tiek jis iš tikro yra prasmingas 
ir net būtinas. Kiek evoliucijos teorija įžvelgia pasau- 
lio kitimą pagal vidinius jo dėsnius, kiek ji praplečia 
mūsų akiratį pasaulio praeities bei ateities atžvilgių, 
tiek ji yra laimėjimas ne tik mokslui, bet ir religijai, 
nes išsivystančio pasaulio akivaizdoje įgyja naujos švie- 
sos ir Kristus kaip galutinis Dievo apsireiškimas, ir Krikš- 
čionybė kaip aukščiausias santykių su Dievu laipsnis. 

Iš kitos betgi pusės, visuose anuose klausimuose tūno, 
kaip minėta, ir didžiulė netiesa, ne tik temdanti, bet 
dažnai net ir ardanti juose esančias tiesas. Skirti tad 
tiesą nuo netiesos, atskleisti šią pagrindinę netiesą, da- 
bar taip dažnai nepastebimą ar nutylimą, kaip tik ir yra 
autoriaus kelias šiems didiesiems klausimams nagrinėti; 
kelias, kurį krikščionims yra nurodęs jau šv. Jonas apaš- 
talas, kalbėdamas apie savo meto sąmyšius Bažnyčioje: 
„ĘIštirkile dvasias“ (1 Jn, 4, 1). Ištirti tad minėtų trijų 
klausimų dvasią kaip tik ir yra šios knygos uždavinys. 

DRA 


i Sakai AE k disku aš a 


Ypatingos pastabos prašosi skyrius apie pasaulio se- 
kuliarizaciją, kurioje autorius randa daugiausia tiesos ir 
todėl ją laiko tam tikru krikščioniškosios sąmonės lai- 
mėjimu. Tačiau kaip tik todėl šis skyrius ir nori būti 
pratęsiamas feigiama linkme. Skelbdama žmogaus veik- 
los pasaulyje arba kultūros savarankiškumą ir radusi 
šios minties pripažinimą II Vatikano susirinkime, pasau- 
lio sekuliarizacija savaime kelia klausimą, kokios pras- 
mės turi kultūra Dievo Karalystėje. Iš sykio autorius 
buvo norėjęs duoti į tai atsakymą jau šioje knygoje, 
tuo labiau kad jis šiuo reikalu jau yra ne kartą pasi- 
sakęs mūsų spaudoje. Tačiau, besklaidydamas įvairius 
sekuliarizacijos atžvilgius, jis pastebėjo, kad kultūros 
prasmės nagrinėjimas susprogdintų knygos rėmus. Todėl 
teigiamą sekuliarizacijos klausimo atsakymą kultūros 
prasmės atžvilgiu autorius išjungė iš šios knygos svars- 
tymų, palikdamas jį kitai studijai, jeigu jam Viešpaties 
Apvaizda dar leis prie jos prieiti. 

Antanas Maceina 
Miinsteris, 
1970 m. lapkričio 6 d, 


8. A. Maceina, 5 t. 


Pirmas skyrius 
PASAULIO SEKULIARIZACIJA 


Perprasti pasaulio sekuliarizaciją nėra taip jau leng- 
va, kaip iš sykio atrodo. Visi šiandien jaučiame, kad ji 
Tiečia ne tik tikrovę šalia mūsų — mokslą, meną, visuo- 
menę, valstybę, — bet ir mus pačius arba, kaip dabar 
įprasta sakyti, mūsų egzistenciją. Taip pat jaučiame, 
"kad sekuliarizacija nėra tik teorija, kitaip suvokianti 
pasaulį, bet kartu ir praktika, vykdanti šią kitokią sam- 
pratą visame gyvenimo plote: net ir mūsų vidus kinta 
šio reiškinio įtaigojamas. Užtat Utrechto universiteto 
profesorius A. E. Loenas, anksčiau buvęs gamtininkas, 
vėliau tapęs religijos filosofu, ir įspėja mus nenuvertint- 
"sekuliarizacijos „ligi kultūriškai istorinio pavidalo“, nes 
iš esmės tai esąs „tiesos klausimas“, o tuo pačiu galų 
gale ir „Dievo klausimas“. Sekuliarizacija yra vyksmas, 
mudievinąs pasaulį. Tai bendriausia jos apibrėžtis. Bet- 
gi A. E. Loenas kaip tik todėl ir klausia: „Ar tiesa, kad 
ši sąmonė, aiškiai suprasdama ar tik neaiškiai nujaus- 
dama, taip jau be niekur nieko atskleidžia mums pasau- 
lio nudievinimą? Ar tiesa, kad Dievas iš pasaulio trau- 
kiasi? O gal Jis pasilieka pasaulyje kaip ir buvęs? .. 
0 gal Jo pasaulyje niekados nėra buvę? Gal pasaulio 
sąranga niekados nėra buvusi kelrodis į Dievą? Gal Die- 
vas tiesioginiu būdu pasaulyje niekados nėra veikęs?“ 
(12 p). 

Šiais klausimais Loenas mėgina kritiškai žvelgti į tai. 
kas šiandien daugeliui atrodo savaime aišku, ir tuo pačiu 
ragina mus sklaidyti sekuliarizacijos klausimą labai 
atsargiai bei apdairiai, kad atskirtume, kas čia teisėtai 
teigiama bei reikalaujama, nuo to, kas slypi joje kaip 
pavojus ir net kaip dūžtis. Juk sekuliarizacijos gelmės 
atsiveria tik ryšium su krikščionies buvimu pasaulyje. 
Todėl šio buvimo bent trumputė apžvalga yra pati pir- 
moji sąlyga sekuliarizacijai suprasti. 

1. KRIKŠČIONIES BUVIMAS PASAULYJE 


Ką reiškia krikščioniškai būti? — Ne ką kitą, kaip 
vilkėti Kristumi. Tai, be abejo, vaizdinis posakis, pavel- 
dėtas iš senovinio misterijų kulto, tačiau pilnas gilios 
prasmės. Stabmeldžiai graikai bei romėnai, švęsdami sa- 
vo misterijas, paprastai užsivilkdavo gyvulių išvaizdas, 
manydami tuo prisiimą ir aukštesnę būtį, kurią jie tikė- 
jo gyvenančią kai kuriuose gamtos padaruose. Tai buvo 
silpnutė atšvaita ano gilaus žmogiškojo ilgesio peržengti 
patį save; ilgesio, kuris prasiveržė jau rojuje, kurio ta- 
čiau klaidingas siekimas įpainiojo žmoniją į nuodėmę 
ir į vėlesnės istorijos klystkelius. Ir vis dėlto šv. Pau- 
lius nepabūgo atsiremti į šią atšvaitą, nurodydamas kar- 
tu romėnams, kad žmogų į aukštesnę plotmę pakelia ne 
viršinis užsidėjimas žuvies, krokodilo ar tigro kaukės, 
bet vidinis persikeitimas pagal Jėzų Kristų: „Apsivilkit= 
Viešpačiu Kristumi“ (Rom 13, 14) — ne ta prasme, kad, 
sakysime, krokodilo kaukė būtų pakeista svetimšalio 
Nazariečio kauke, bet kad būtų atsisakyta tamsybės dar- 
bų: „Elkimės padoriai, nepasiduodami apsirijimam ir gir- 
tuokliavimam, paleistuvavimui ir begėdystei, barmniui ir 
pavydui" (Rom 13, 13). Gyvulių ar net dievų išvaizdos 
buvo tik ženklai: jie nurodė, bet nekeitė. Tuo tarpu Kris- 
tus yra pati tikrovė. Juo apsivilkti reiškia nebe užsidėti 
Jo kaukę, bet prisiimti Jo būseną, ne pridengiančią mū- 


-sų veidą, kaip gyvulių odos ar dievų maskės, bet per- 


Keičiančią mūsų širdį, valią ir protą. 

Apsivilkimą Kristumi šv. Paulius laiko tačiau ne tik 
dvasiniu pergyvenimu, bet kartu ir pačios istorijos rei- 
Kalavimu. „Tai darykite, — rašo jis, — suprasdami laiką, 
kad jau metas mums keltis iš miego“ (Rom 13, 11). Isto- 
rija po Kristaus nebėra ta pati, kaip ir istorija prieš Kris- 
tų: „Naktis praėjo, o diena priartėjo“ (Rom 13, 12). Lai- 
kas prieš Kristų yra buvęs nakties metas, kai žmonija 
grabaliojosi tamsoje, nujausdama, kad Dievas yra, bet 
nežinodama, kas Jis ir koks Jis yra. Būdamas sukurtas 
kaip Viešpaties paveikslas bei panašumas (plg. Pr 1, 
26-—27), žmogus jaučiasi esąs „Jo giminės“ (Apd 17, 28), 
todėl mėgina šį giminiškumą reikšti ir savu buvimu. Tai 
polinkis, bendras visiems žmonėms — tiek krikščionims, 
tiek stabmeldžiams. Teisingai tad Krikščionybė stengiasi 
atsiremti į šį bendrumą ir nekrikščioniškosiose religijose, 
kaip tai skelbia II Vatikano susirinkimas, regėti atsaky- 

mą „į žmonių širdies nerimą“, kuriam patenkinti šios 
religijos siūlo tam tikras „doktrinas, gyvenimo taisykles 
ir šventas apeigas“ 2. Katalikų Bažnyčia neatmeta nieko, 
„kas tose religijose yra teisinga ir šventa“. Priešingai, 
ji „nuoširdžia pagarba žvelgia į tuos veikimo ir gyveni- 
mo būdus, į tuos nuostatus ir tiesas, kurie nors daug kur 
skiriasi nuo jos pačios tikimų ir mokomų dalykų, tačiau 
neretai atspindi aną visus žmones apšviečiančią Tiesą“ 
(t. p.). Nuosekliai tad, kaip pastebi kard. J. Daniėlou, 
„Krikščionybė jima į save religines stabmeldybės ver- 
tybes; ji anaiptol jų nenaikina“3. Bažnyčios istorija — 
nuo pat pirmų dienų ligi dabarties — patvirtina šį tei- 
ginį visu plotu. 

Ir vis dėlto kokia gili bedugnė tvylo tarp krikščio- 
nies ir stabmeldžio! Gyvendamas senojo Adomo metą, 
stabmeldis neturi būtinio pavyzdžio, kuriuo sekdamas 
galėtų virsti Dievo atvaizdu savo gyvenimo tikrovėje. 
Pirmykštė nuodėmė juk sunaikino tiesioginį žmogaus 
sąlytį su Dievu: visa istorija ligi Kristaus buvo gyveni- 
mas toli nuo Dievo, kurio „niekas niekados nematė“ (Jn 
4, 12). Tiesa, Viešpats kalbėjo žmonėms visą laiką, ta- 
čiau ne tiesiog, 0 visų pirma per gamtos apraiškas (pla- 
čiau apie tai kiek vėliau). Net ir Nojui duotas pažadas 
nebenusiaubti daugiau žemės tvanu buvo patvirtintas 
vaivorykštės ženklu (plg. Pr 9, 11—14); net ir Izraelio 
tautai Dievas kalbėjo dar Sinajaus kalno dūmais bei 
griausmais (plg. Iš 19, 18). Todėl visiškai nenuostabu, 
kad stabmeldžiai „pakeitė nemaraus Dievo garbę maraus 
žmogaus, net paukščių, keturkojų ir šliužų paveiksio 
panašumu“ (Rom 1, 23). Jie ieškojo, kas galėtų jiems 
akivaizdžiai parodyti Dievą, ir tarėsi radę UJo atvaizdą 
tai visa gimdančioje žemėje, tai gamtos jėgų siautėjime, 
tai dangaus skliaute, tai gyvūnuose, tai valdovo asme- 
nyje. Be abejo, Viešpaties „amžinoji galybė ir dievystė“, 
kaip skelbia šv. Paulius, yra „galima manyti proto švie- 
sa iš padarytųjų dalykų“ (Rom 1, 20). Iš jų galima su- 
vokti, kad Dievas nėra ir negali būti panašus „į auksą 
ar sidabrą, ar akmenį, ar dailės ir žmogaus minties pa- 
darą" (Apd 17, 29); kad Jis „negyvena rankų darbo šven- 
tyklose" ir negali būti „žmonių rankomis aptarnauja- 
mas“, tarsi Jam ko nors stigtų (Apd 17, 24—25). Todėl 
šv. Paulius anaiptol neteisina stabmeldžių, kurie „,pa- 
keitė Dievo tiesą melu" (Rom 1, 25). Objektyviai svars- 
tant, visa tai yra tiesa. Subjektyviai betgi šitoks Dievo 

suvokimas yra nepaprastai sunkus. Pats šv. Paulius sako, 
kad Viešpats leidęs žmonėms Jo ieškoti, „ar neapčiuops 
Jo, ar neras Jo, nes Jis yra netoli nuo kiekvieno mūsų: 
Jame mes gyvename, judame ir esame“ (Apd 17, 28). 
Ir žmonės iš tikro Dievo ieškojo visus amžius. Kadangi 
tačiau šis ieškojimo laukas buvo arba gamtinis, arba 
kultūrinis pasaulis, todėl jie ir rado Jį šiame pasaulyje — 
deja, ne kaip neregimą galybę, o kaip regimą šios galy- 
bės atvaizdą daikto, gyvulio ar jėgų siautulio pavidaiu 
Teisinga, bet atitrauktinė Dievo samprata buvo žmogui 
sunkiai pakeliama. Todėl jis ir iškeitė ją į apčiuopiamą 
dalyką, susikurdamas tuo būdu stabą. Galime sutikti su 
naujaisiais stabmeldybės aiškintojais, kad, sakysime, 
saulės kultas Mitros religijoje reiškė ne saulės kaip 
Čanguje šviečiančio daikto garbinimą, bet Nusilenkimą 
aukštesnei jėgai, teikiančiai gyvybės ir ją ugdančiai *. 
Kasdienoje betgi ana jėga arba, kaip ją II :Vatikano 
susirinkimas vadina, visus žmones apšviečianti Tiesa 
(plg. II, 284) buvo ir tebėra nuolatos pakeičiama visiškai 
konkrečiais gamtos daiktais arba kultūros kūriniais — 
ne kaip šios Tiesos ženklais bei prasmenimis, bet kaip 
esančiais ja pačia. O tai kaip tik ir yra Dievo — tegu 
ir neaiškiai nujaučiamo bei ieškomo — pavertimas stabu. 
Stabmeldiškoji kasdiena iš tikro yra ne kas kita, kaip. 
netikrų dievų garbinimas. 

Kad šitoks žmonijos paklydimas vargu ar iš viso yra 
išvengiamas, rodo ne tik stabmeldijos iškrypimai, bet ir 
paties Izraelio kaip išrinktosios tautos nuolatinis linki- 
mas klupti prieš netikrus, užtat akivaizdžius dievus. 
Mums, krikščionims, šiandien beveik neįmanoma supras- 
ti, kaip žydai, dar taip neseniai stebuklingu būdu išva- 
duoti iš egiptiečių vergijos, galėjo, Mozei kiek ilgėliau 
užtrukus ant Sinajaus kalno, būriais veržtis pas Aaroną 
ir jį prašyti: „Padaryk mums dievų!“ (Iš 32, 1); kaip jie 
galėjo šiam reikalui aukoti žiedų bei auskarų, kad iš jų. 
būtų nuliedintas aukso veršis, kurį jie laikė dievu, išve- 
dusiu juos iš Egipto (plg. Iš 32, 4). Mums taip pat sunkų 
suprasti, kaip po tiekos šimtmečių sandoros tarp Izraelio 
ir Viešpaties reikėjo pranašui Jeremijui rašyti specialų. 
laišką Žydams, išvestiems į Babilono nelaisvę, ir juos Li- 
kinte tikinti, kad jie tenykščių stabų nelaikytų Dievu, 
jų nebijotų ir negarbintų, nes šie esą tik „skulptorių bei 
auksakalių padarai“ (Bar 6, 45). Jeigu betgi prisiminsi- 
me aną nenugalimą žmogaus linkimą nepasitenkinti nere- 

gimu Dievu, o ieškoti regimo Jo atvaizdo ir šį atvaizdą 
perkelti į savo buvimą, tai bus suprantami tiek stabmel- 
dijos klaidžiojimai, tiek išrinktosios tautos svyravimai 
bei nuopuoliai. Istorijos prieš Kristų tragika ir buvo ta, 
kad ji garbino kūrinį, užuot garbinusi Kūrėją (plg. Rom 
1, 25),—ir tai todėl, kad kūrinys buvo čia pat, o Kūrė- 
jas gyveno nepergalimoje tamsoje, 

Kristus pergalėjo šią tragiką visiem amžiam ir visom 
tautom. Juk kas gi yra Kristus? Tai žmogumi tapęs ir 
tarp mūsų apsigyvenęs Dievas (plg. Jn 1, 14), prisiėmęs 
„tarno pavidalą, pasidaręs panašus į žmones ir viršine 
išvaizda rastas kaip žmogus“ (Fii 2, 7). Kristus yra tik- 
zas Žmogus ir sykiu daugiau negu tik žmogus: „Jis yra 
tikrasis Dievas ir amžinoji Gyvybė“ (1 Jn 5, 20). Kris- 
tus yra Dievažmogis. Tai žmonijai bylojąs Dievas, ta- 
čiau jai bylojąs ne kaip gamtos jėga, ne kaip pranašų 
ar išminčių žodis, ne kaip autoritetas valdovo asmenyje, 
bet kaip visiškai regimas, visiškai apčiuopiamas žmogus, 
gimęs iš moters, todėl esąs Mūsų brolis ir visu savo bu- 
vimu esąs tarp mūsų. Kristaus žmogiškumas yra Jo die- 
viškumo nešėjas: per jį spindi visagalis Dievas, ana 
visus žmones apšviečianti Tiesa, ana visa palaikanti ir 
visa gaivinanti Jėga. Trumpai tariant, Kristus yra „ne- 
regimo Dievo paveikslas“ (Kol 1, 15) ir Jo „garbės at- 
švaita“ (Žyd 1, 3). Jeigu tad žmonija amžių amžius ieš- 
kojo Dievo atvaizdo savos aplinkos regimybėje, tai da- 
bar ji yra jį radusi Kristuje. Jeigu žmonija amžių amžius 
klydo, regėdama šį atvaizdą tai gamtos padaruose, tai 
kultūros kūriniuose, tai valdančiuose asmenyse, tai da- 
bar Kristus išvadavo ją iš šios klaidos, apreikšdamas 
pačiu savimi, koks Dievo paveikslas iš tikro yra. 

Apaštalo Pilypo kreipimasis į Kristų Paskutinės Va- 
karienės metu „Viešpatie, parodyk mums Tėvą“ (Jn 14, 
8) kaip tik ir buvo nuoširdi proverža ano amžino žmo- 
nijos troškulio regėti Dievą akivaizdžiai ir pastoviai. Ir 
štai Kristus atsakė, kad tasai troškulys jau įvykdytas: 
„Pilypai, kas mane mato, mato ir Tėvą“ (Jn 14, 9), nes 
„Aš ir Tėvas esame vienas“ (Jn 10, 30). Vadinasi, Kris- 
tus yra Dievo regimybė, nes „visai Dievo pilnybei pati- 
ko apsigyventi Jame“ (Kol 1, 19). Todėl ši pilnybė dabar 
ir spindi Kristuje, padarydama Dievą mums regimą. Savo 
laiškuose šv. Jonas nepaprastai ryžtingai gina Kristų 
kaip tikrą žmogų (plg. 1 Jn 4, 2), žinodamas, kad tik Jo 
žmogiškumo tikrumas laiduoja mum ir Dievo paveikslo 

tikrumą. Jeigu Kristus nėra tikras žmogus, tai Dievo 
apsireiškimas Jame yra tokios pat prasmės bei vertės, 
kaip ir Abraomo bei Saros pokalbis su trimis vyrais 
(plg. Pr 18, 2) arba Jokūbo grumtynės su vienu vyrų 
lig aušros (plg. Pr 32, 25). Ir šiais atvejais buvo apsireiš- 
kęs Dievas — Šventraštis tai aiškiai pastebi (plg. Pr 18, 
1; 32, 29), — tačiau prisiėmęs ne žmogaus prigimtį, o tik 
žmogaus išvaizdą. Ši išvaizda dingo, ir Dievas pasiliko 
neberegimas kaip ir anksčiau. Su Kristumi betgi tap 
nėra. Kristaus žmogiškumas yra ne trumpalaikė išvaiz- 
da, bet esminė sudedamoji Jo asmenybės dalis. Kaip 
žmogus Kristus yra amžina Dievo regimybė, nes žmo- 
giškoji Jo prigimtis gyvena asmeninėje-hipostatinėje 
vienybėje su dieviškąja prigimtimi ir todėl yra nuo šios 
nebeatskiriama. Štai kodėl šv. Jonas suvedžiotoju ir 
net antikristu laiko tą, kuris „perskiria Jėzų“ (1 Jn 4, 3). 
vadinasi, nepripažįsta, „kad Jėzus Kristus yra atėjęs kū- 
ne" (2 Jn 7). 

Tad Kristaus pasirodymas pasaulyje buvo didžiulis 
žmogaus santykių su Dievu perversmas. Tai buvo Dievo 
pasirodymas žmonijai ir Jo apsigyvenimas tarp mūsų 
regimu būdu. Po Kristaus jau žinome, kaip atrodo žmo- 
gus, sukurtas pagal Dievo paveikslą bei panašumą. Po 
Kristaus jau turime būtinį pavyzdį, kaip reikia būti kaip 
Dievas, kad būtum tikras žmogus. Po Kristaus Dievas. 
gyvena mumyse ne tik kaip visa laikąs pagrindas (toks 
Jis buvo ir prieš Kristų), bet Jis gyvena jau ir tarp 
mūsų kaip gyvas, asmeninis, regimas mūsų pirmavaiz- 
dis. Kristus yra kūrinijos pirmgimis: „Jis yra pirm visų, 
ir visa Juo laikosi“ (Kol 1, 17); „visa yra sukurta per 
Jį ir Jam" (t. p.). Jis apsprendžia visus mus kaip Dievas 
ir parodo akivaizdžiai šį apsprendimą kaip žmogus. Žmo- 
gaus santykis su Dievu po Kristaus kinta iš esmės. Nuo- 
dėmės apardytas gyvenimas esti iš naujo atstatomas. 
Dievas išnyra iš begalinės tamsos ir būna „netoli nuo. 
kiekvieno mūsų“ (Apd 17, 27). Jis nebėra regimas tik 
atitrauktine proto šviesa iš padarytų dalykų kaip bend- 
roji kūrinijos priežastis; ne, Dievas dabar yra regimas 
kaip mūsų brolis, ir mes daromės Jo giminės tiesiogine 
šio žodžio prasme. Istorija po Kristaus yra ne tiek Dievo 
ieškojimas, kiek Dievo gyvenimas tarp mūsų ir mūsų 
gyvenimas su Dievu. Kristus išblaškė tamsą žmogaus keė- 
lyje į Dievą: „Aš, šviesa, atėjau į pasaulį kad kiek- 
vienas, kuris tiki į mane, nepasiliktų tamsybėje“ (Jn 

12, 46). Be abejo, ir po Kristaus žmonija Dievo ieško, 
tačiau dabar šis ieškojimas gali eiti tik per Kristų: „Nė 
vienas neateina pas Tėvą kaip tik per mane“ (t. p.). 
Reikia tad, pasak šv. Pauliaus, suprasti laiką (plg. Rom 
13, 11), prasidėjusį su Kristumi, nes kas dabar savo san- 
tykiuose su Dievu praeina pro Kristų, Jo nepastebėda- 
mas arba Jį neigdamas, tas atkrinta į stabmeldiškąją 
istoriją. 

Krikščioniškasis buvimas pasaulyje yra tad ne kas 
kita, kaip Kristaus būsena, pasilikusi istorijoje ir vyk- 
doma žmogaus buvime. Apsivilkti Kristumi reiškia pri- 
siimti šią būseną. Prisiimti gi Kristaus būseną reiškia 
virsti regimu Dievo paveikslu, kaip juo yra ir pats Kris- 
tus. Ontologiškai kiekvienas žmogus yra Dievo paveiks- 
las. Tačiau egzistenciškai juo gali virsti tik žmogus isto- 
Tijoje po Kristaus, nes tik šios istorijos žmogus turi 
būtinį Dievo atvaizdą ir todėl gali jį vykdyti savame 
gyvenime. Nuosekliai tad krikščioniškasis buvimas pa- 
saulyje yra Dievo paveikslo vykdymas žmogaus būtyje, 
priimant Kristaus būseną kaip Dievo regimybę. Štai ko- 
dėl krikščioniškoji asketika dažnai krikščionį ir vadina 
„antruoju Kristumi“. Mes galėtume jį pavadinti „,„mažuo- 
ju Kristumi“ asmeninės jo būties ir „sutelktiniu Kristu- 
mi“ bendruomeninės jo būties atžvilgiu. Visi tačiau šie 
posakiai reiškia tą patį, būtent: krikščionis yra Kristaus 
atstatytas ir regimai įvykdytas Dievo paveikslas žmo- 
guje. Būti krikščionimi pasaulyje reiškia vilkėti Kristu- 
mi ne kaip kokiu šventadieniniu drabužiu, kurį po pa- 
maldų galima vėl pakabinti spintoje, bet kaip Dievo 
paveikslu mumyse, kurio išsivilkimas yra kartu ir žmo- 
'giškosios mūsų būties apnuoginimas. Juk jeigu žmogus 
iš tikro yra sukurtas pagal Viešpaties paveikslą, tai jis 
yra tiek žmogus, kiek jame šis paveikslas yra ryškus. 
Iš kitos pusės, jeigu Kristus yra pats tikrasis Dievo pa- 
veikslas, apsireiškęs regimu ir asmeniniu pavidalu, tai 
tuo pačiu Kristus yra pats tobuliausias bei žmogiškiau- 
sias žmogus. Todėl ir mūsų žmogiškumo mastas yra ne 
atitrauktinė Dievo idėja, bet konkretus Kristaus asmuo. 
"Žmogus istorijoje po Kristaus yra tiek žmogus, kiek jis 
yra „mažasis Kristus“, o žmonių bendruomenė yra tiek 
žmogiška, kiek ji yra „sutelktinis Kristus“. Visokios mū- 
sų dienų kalbos apie humanizmą be Kristaus kaip Die- 
važmogio yra iš tikro istorijos nesupratimas; nesuprati- 
mas laiko, kad Dievas dabar stovi mūsų akivaizdoje 

asmeniniu pavidalu. Todėl negalima šio pavidalo nuas- 
meninti, pasineriant tai kosmo begalybėje, tai sociali- 
niuose žygiuose, tai vidiniame atitrauktinės Dievybės 
pergyvenime, nes visos šios humanizmo lytys yra nebe- 
grižtamai praėjusios. Mėginti jas atgaivinti reiškia duoti 
milžinišką šuolį atgal į stabmeldiškąją istoriją, vadina- 
si, iš dienos, kurią Kristus išaušdino, į gūdžią tiek paži- 
nimo, tiek elgimosi naktį (plg. Rom 13, 12). 

Kas yra tačiau krikščioniškojo buvimo erdvėį Kur 
turi būti vykdomas anas vilkėjimas Kristumi? Kristaus 
būsenos prisiėmimo nereikia suprasti kaip vienkartinio 
veiksmo, kuris visiem laikam krikščioniškąjį buvimą 
įtvirtintų ir užbaigtų. Tai greičiau vyksmas, trunkąs visą 
asmens gyvenimą ir visą žmonijos istoriją. Tiesa, Krikšto 
sakramentu esame įjungiami į Kristų tarsi skiepo spur- 
gelė į vaismedžio stiebą. Šakelės ir kamieno palygini- 
mu pats Kristus yra išreiškęs šį nuostabiai glaudų san- 
tykį tarp Jo ir krikščionies: „Aš vynmedis, jūs vynme- 
džio šakelės“ (Jn 15, 5). Bet kaip tik šis palyginimas ir 
nurodo, jog krikščionies kaip šakelės gyvenimas Kristu- 
je kaip kamiene yra visą laiką trunkąs vyksmas, kyląs 
iš syvų apykaitos, tekančios iš kamieno į šakelę: „Kaip 
vvnmedžio šakelė negali nešti vaisiaus pati savaime, jei 
nepasilieka vynmedyje, taip ir jūs, jei nepasiliekate 
manyje“ (Jn 15, 4). Ir priešingai, „kas pasilieka manyje 
ir aš jame, tas neša daug vaisiaus“ (Jn 15, 5). Vaisiaus 
nešimas sudaro krikščioniškojo buvimo turinį. Žmogus, 
apiplautas Krikšto vandeniu, auga: iš spurgelės į šake- 
le, iš šakelės į medį, didesnį už visus kitus, „taip kad 
net dangaus paukščiai atskrenda gyventų jo šakose“ 
(Mt 13, 32). Krikščioniškasis buvimas pradeda vykdyti 
Bažnyčią atskiro asmens gyvenime. Krikščionis skleidžia 
savą vilkėjimą Kristumi į visas plotmes. Tai ir yra tasai 
Kristaus minimas vaisiaus nešimas kaip Dievo garbinimo 
apleiška, nes „tuo mano Tėvas garbinamas, kad nešate 
labai daug vaisiaus“ (Jn 15, 8). Garbinti Dievą reiškia 
vykdyt: Jo paveikslą, kaip jis Kristuje yra apsireiškęs. 

Šis gi paveikslas yra apsireiškęs kaip dievažmogiško- 
ji pilnatvė. Kristuje gyvena tiek visa Dievybė (plg. Kol 
1, 19), tiek visa žmogybė (plg. Fi] 2, 7—8). Juo vilkėti 
reiškia vilkėti šia pilnatve. Krikščioniškasis buvimas 
yra pilnutinis gyvenimas; pilnutinis tiek turinio, tiek bū- 
do atžvilgiu. Jis apima visas sritis ir visą asmenybę. 
Krikščioniui nėra jokios uždraustos srities. „Visa yra 

jūsų: ar Paulius, ar Apolas, ar Kefas; ar pasaulis, ar gy- 
venimas, ar mirtis; ar dabartiniai dalykai, ar būsimieji. 
Taip, visa yra jūsų“ (1 Kor 3, 22). Iš krikščioniškojo 
buvimo negali būti nieko išskirta, nes „visa, ką Dievas 
sukūrė, yra gera ir nėra nieko atmestino“ (1 Tim 4, 4). 
Tai tinka ne tik gyvenimui šalia mūsų, bet ir gyveni- 
mui mumyse pačiuose. Krikščioniškasis buvimas anaip- 
tol nereikalauja išsižadėti asmeninio savitumo. Vilkėji- 
mas Kristumi yra pilnatvė, išreikšta asmenine ir todėl 
nepakartojama būsena. Niekas nėra tiek priešingas Žno- 
giškųjų skirtybių sulyginimui, kaip krikščioniškasis bu- 
vimas: „Kuris valgo, tegul neniekina nevalgančiojo, ir 
kuris nevalgo, teneteisia valgančiojo; <...> tegul kiek- 
vienas esti pilnai įsitikinęs savo nuomonės tikrumu“ 
(Rom 14, 2—5). Ne tikinčiųjų sulyginimo siekia Evan- 
gelija, bet Kristaus spindėjimo asmeninėse skirtybėse: 
„Kas daro skirtumą tarp dienų, jis tai daro Viešpačiui; 
kas valgo, valgo Viešpačiui; kas nevalgo, nevalgo Vieš- 
pačiui“ (Rom 14, 6). Kristus yra bendras pagrindas mums 
visiems, „nes nė vienas negali dėti kito pamato, kaip tik 
tą, kuris yra Jėzus Kristus“ (Kor 3, 10). Tai esmine 
krikščioniškojo buvimo sąlyga. Betgi toliau, „ar kas 
stato ant to pamato auksą, sidabrą, brangius akmenis, 
medžius, šieną, šiaudus“ (1 Kor 3, 12), tai “yra jau, jo 
paties reikalas. Objektyvinę šios jo statybos vertę iš- 
aiškins, kaip šv. Paulius sako, „Viešpaties diena“ (1 Kor 
2, 13), tai yra paskutinis teismas galutine Kristaus iš- 
tarme. Tada „ugnis ištirs, koks yra kiekvieno darbas“ 
(1 Kor 3, 13). Pastato kūrimas ant Kristaus kaip pagrin- 
do, objektyviai žiūrint, gali ir nepasisekti, nes žmogus 
gali ant jo statyti ne tik auksą bei brangakmenius, bet 
ir šieną bei šiaudus. Tačiau jei šio — tegu ir šiaudinio — 
pastato statytojas jį kūrė ant Kristaus kaip pamato, jis 
„bus išganytas", nors jo „darbas sudegs“ (1 Kor 3, 14—14). 
Krikščioniškoji etika tuo ir skiriasi nuo komunistinės 
etikos, kad ji žmogaus likimą atremia ne į jo darbų ver- 
tę istorijoje, bet į vidinį jo apsisprendimą Kristaus at- 
žvilgiu. Užtat Krikščionybė ir turi dvi etikos normas — 
artimąją (sąžinė) ir tolimąją (dieviškasis įstatymas) — 
ir du teismu — asmeninį (po mirties) ir paskutinįjį (isto- 
rijos pabaigoje). Šių teismų mastai kaip tik ir yra anos 
dvi normos: sąžinės sprendimas asmeniniame teisme ir 
dieviškasis įstatymas paskutiniajame teisme. Krikščioniš- 

kasis buvimas yra pilnutinis tiek savo eiga, tiek savo 
atbaiga. Joks vienašališkumas čia neranda teisėtos vietos. 

Ši krikščioniškojo buvimo pilnatvė kaip tik ir Todo, 
kad krikščionies gyvenimo bei veikimo erdvė, kurioje 
jam lemta vilketi Kristumi, yra ne kas kita, kaip pasau- 
lis. Tik pasaulyje krikščionis auga Kristuje kaip šakelė 
vynmedyje; tik pasaulyje jis neša vaisiaus ir tuo garbi- 
nė Dievą; tik pasaulyje jis ryškina Viešpaties paveiks- 
1lą, statydamas savą pastatą ant Kristaus. Apaštalų išsiun- 
timas į visą pasaulį (Mk 16, 15) yra ne tik erdvinė, bet 
ir esminė pasiuntinybė. Visas pasaulis čia yra ne tik 
visas žemės rutulys su visomis jo tautomis, bet ir visas 
gyvenimas su visu istoriniu jo turiniu. Pasaulis ir krikš- 
čionis yra apspręsti vienas kitam. Pasaulis be krikščio- 
nies yra gyvenimas prieš Kristų; tai nakties metas. Krikš- 
čionis be pasaulio yra Kristus prieš savo įsikūnijimą: 
tai neprieinama Šviesa. Bet kaip Šviesa atėjo, kad nak- 
tis pasibaigtų, taip krikščionis eina į pasaulį, kad jį per- 
keistų. Kaip Amžinasis Logos troško nusileisti į žmo- 
giškają prigimtį, kad ją išvaduotų iš jo klydiaėjinių, 
taip krikščionis trokšta leistis į pasaulį, kad jam perteiktų 
Kristaus būseną, kurią jis pats yra apsivilkęs. Peršskirti 
krikščionį ir pasaulį reiškia giliausia prasme perskirti 
Kristų, atjungiant Jo Dieviškąją prigimtį nuo žmogiško- 
sios. Tai mintis bei ryžtas, kuriuos šv. Jonas vadina, 
kaip aukščiau sakyta, antikristo užmačia (plg. 1 Jn 4, 3). 

Bet vos tik ištariame žodį „pasaulis“, tuojau išnyra 
prieš mūsų dvasios akis šiurpi priešingybė. Pasaulis 
krikščioniškojoje sąmonėje nešioja gilios dialektikos 
žymę. Iš vienos pusės, jis yra nepaprastos Dievo meilės 
objektas. „Dievas taip mylėjo pasaulį, kad davė savo 
viengimusįjį Sūnų“, kuris atėjo ne „pasaulio teistų, bet 
kad pasaulis būtų per Jį išgelbėtas" (Jn 3, 16—17). Jis 
atėjo, „kad būtume per Jį gyvi" (1 Jn 4, 9). Ši gelbimoji 
Kristaus pasiuntinybė bus mums dar labiau suprantama, 
jei prisiminsime, kad pasaulis yra Kristaus nuosavybė 
ontologine šio žodžio prasme, Šv. Jonas aiškiai skelbia, 
kad Kristus kaip Logos „buvo pasaulyje“ ir prieš savo 
įsikūnijimą, nes „pasaulis per Jį padarytas“ (Jn 1, 10; 
plg. Žyd 1, 2); padarytas ne tik per Jį, bet „ir Jam" 
(Kol 1, 16). Kristus nėra pasauliui kažkas svetimo, kas 
būtų į jį nužengęs grynai iš aukšto. Greičiau galėtume 
teigti, kad Kristus iškilo iš pasaulio esmės, kurią Jis 
neša „savo jėgos žodžiu“ (Žyd 1, 3). Pranašo Izaijo mal- 

davimas, kad rasotų dangūs ir debesys išlytų Teisingąjį, 
kad atsivertų žemė ir duotų šį Teisingąjį tarsi vaisių 
(plg. Iz 45, 8), yra daugiau negu tik poetinis dūsavimas. 
Tai kreipimasis į daiktuose esantį Logos kaip kūrinijos 
pirmavaizdį, kad Jis iškiltų iš būties gelmių į  žmogiš- 
kojo gyvenimo paviršių ir ateitų pas mus jau nebe kaip 
visa kuriančioji Galybė, bet kaip mūsų Gelbėtojas, ne- 
šinas mūsų prigimtimi. Nuosekliai tad Kristaus įsikūni- 
jimas buvo ne kas kita, kaip atėjimas „pas savuosius“ 
(Jn 1, 11). Tai buvo regimas atsiėmimas pasaulio kaip 
nuosavybės, kurią nuodėmė išplėšė iš Logos — irgi tik 
regimai, tik istoriškai, tik egzistenciškai, nes ontologiš- 
kai joks žmogaus puolimas negali pajėgti atitraukti pa- 
saulio nuo Kristaus kaip kuriančiosios bei palaikančio- 
sios Jėgos. Kristus pasirodė pasaulyje kaip tikrasis jo 
Savininkas, kaip „pasaulio šviesa“, kuria sekdamas nie- 
kas „nevaikščioja tamsybėje“ (Jn 8, 12). Po Kristaus 
pasaulis yra Jo ne tik ontologiškai, bet ir istoriškai 
bei egzistenciškai. Juk net ir išaukštintas bei sėdėdamas 
Tėvo dešinėje, Kristus laiko pasaulį savu, pasilikdamas 
ir toliau „permaldavimas už mūsų nuodėmes“ (asmeni- 
nis egzistencinis atžvilgis); „ne tik už mūsų, bet taip 
pat ir už viso pasaulio“ (istorinis atžvilgis) (1 Jn 2, 2). 
Pasaulis kaip Kristaus nuosavybė yra tokia didžiulė ver- 
tybė, jog jam grąžinti į Dievą bei vadovauti istoriniame 
jo kelyje net kryžiaus kančia bei mirtis nebuvo per di- 
delė kaina. 

Iš kitos tačiau pusės, pasaulis yra ir Dievo teismo 
objektas. Kristus atėjo į pasaulį kaip Šviesa, bet „pasau- 
lis Jo nepažino“ (Jn 1, 10). Jis atėjo į jį kaip į savo 
nuosavybę, bet „savieji Jo nepriėmė" (Jn 1, 11). Pasau- 
lis nepažino nei Kristaus Tėvo (plg. Jn 17, 25), nei ne- 
priėmė jo Dvasios (plg. Jn 14, 17). Jis nekentė ir neken- 
čia tiek paties Kristaus (plg. Jn 7, 7; 15, 18), tiek Jo 
ištikimųjų bei mokinių (plg. 1 Jn 3, 3). Dar daugiau: 
pasaulis yra antikristo veiklos erdvė. „Daug netikrų pra- 
našų" (1 Jn 4, 2) ir „daug suvedžiotojų išėjo į pasaulį“ 
(2 Jn 7), kad suklaidintų daugelį (plg. Mt 24, 5). Kadan- 
gi „jie yra iš pasaulio“, todėl „pasaulis jų klauso" (1 Jn 
4, 5). Ir priešingai, kadangi Kristaus ištikimieji yra „ne 
iš pasaulio“, todėl jie yra nekenčiami, persekiojami ir 
žudomi (plg. Mk 24, 9; Jn 15, 18—19; Apr 13, 15). Užtai 
„teismas pasauliui“ jau vyksta. Jo kunigaikštis, tai yra 
pasaulio užgrobikas, plėšiąs jį iš Kristaus, bus pasmerk- 

tas ir „išmestas laukan" (Jn 12, 31). Krikščioniui nevalia 
mylėti pasaulio „nė to, kas yra pasaulyje“, nes pasaulio 
ir Dievo meilė yra nesuderinamos: „Jei kas myli pasaulį, 
jame nėra Tėvo meilės“ (1 Jn 2, 15). „Kas norėtų būti 
pasaulio draugas, tas pasidarytų Dievo priešu“ (Jok 4, 4). 
Dievas juk yra aukščiausias Gėris, tuo tarpu „visas pa- 
saulis guli piktenybėje“ (1 Jn 5, 19). 

Ši priešingybė tarsi raudona gija eina per visą Nau- 
jąjį Testamentą, per visą krikščioniškąjį mokslą, per 
krikščioniškąją dorovę bei askezę. Iš vienos pusės, Kris- 
tus „buvo pasaulyje“ (Jn 1, 10) jau prieš savo įsikūni- 
jimą, iš kitos, kaip pats pasisako, Jis yra „ne iš pasau- 
lio“ (Jn 17, 16). Iš vienos pusės, Kristus maldauja Tėvą 
už pasaulį kaip šiojo užtarėjas danguje (plg. 1 Jn 2, 1), 
iš kitos — Jis sąmoningai ir pabrėždamas išskiria pasau- 
lį iš savo kaip Vyriausiojo Kunigo maldos: „Ne už pa- 
saulį meldžiu, beti už tuos, kuriuos man davei“ (Jn 17, 9). 
Iš vienos pusės, Jis siunčia savo mokinius „į visą pasau- 
lį" (Mk 16, 15), iš kitos — pastebi, kad tiesos Dvasios 
„pasaulis priimti negali“ (Jn 14, 17). Jeigu tad pasaulis 
yra krikščioniškojo buvimo kaip pilnutinio gyvenimo 
erdvė, kurioje šis gyvenimas turi būti vykdomas, tai sa- 
vaime kyla klausimas: koks pasaulis? Tasai, už kurį 
Kristus kentėjo ir mirė, ar tasai, už kurį Jis nesimeldė 
ir kurio kunigaikštis yra teisiamas? Klausimas labai svar- 
bus ir vis dėlto — klaidingai keliamas bei reiškiamas. 

Naujasis Testamentas, kalbėdamas apie pasaulį kaip 
Dievo meilės ir Dievo teismo objektą, anaiptol neturi 
galvoje dviejų pasaulių, kurie stovėtų šalia vienas kito. 
Tai yra vienas ir tas pats pasaulis: viena gamta, viena 
istorija, viena kultūra, viena žmonija. Kristus ir Jo išti- 
kimieji yra ne ta prasme „ne iš pasaulio“ (Jn 17, 14), kad 
jie būtų kažkaip išimti iš mūsų laiko, iš mūsų erdvės, 
iš mūsų rūpesčių bei reikalų. Toks išskyrimas iš pasau- 
lio paverstų tiek patį Kristaus įsikūnijimą, tiek krikš- 
čionies vilkėjimą Kristumi apgaule (doketizmo erezija), 
o Bažnyčios veiklą aprėžtų grynai dvasine vidine sriti- 
mi (spiritualizmo klaida). Tokiu atveju nei pats Kristus 
nebūtų „atėjęs kūne" (2 Jn 7), vadinasi, nebūtų tikras 
žmogus, nei Jo mokinių veikla nebūtų vykdoma regimais 
pavidalais, apsireiškiančiais konkrečiais darbais bei kū- 
riniais. Tai būtų greičiau budistiškas nusisukimas nuo 
pasaulio, o ne Kristaus pabrėžiamas vaisiaus nešimas, 
kuriuo garbinamas Tėvas. Jeigu Dievo garbė glūdi vai- 

siaus nešime, tai ši garbė gali būti reali tik tada, kai 
ano vaisiaus nešimas yra vykdomas pasaulyje regimos 
ir mus apsupančios tikrovės prasme. Iš kitos pusės, Kris- 
taus priešininkai ir tuo pačiu žmonijos suvedžiotojai ne 
todėl yra „iš pasaulio“ (1 Jn 4, 5), kad jiems būtų paves- 
ta tam. tikra mūsų tikrovės dalis ar kai kurios jos sritys. 
Toks pasaulio padalinimas tarp Kristaus ir antikristo 
reikštų Kristaus visuotinės valdžios aprėžimą ir Jo kaip 
pasaulio Savininko nušalinimą. Pasaulio priešingybė, 
padaranti jį čia Dievo meilės, čia Dievo teismo objektu, 
yra visiškai kitos rūšies. Ji liečia ne pasaulio objekilyvi- 
nį turinį, bet subjektyvinį žmogaus apsisprendimą, kuris 
patraukia paskui save ir turinį. 

Savo kančios išvakarėse Kristus šitaip išreiškė savo 
mokinių santykį su pasauliu, melsdamasis už juos į savo 
dangiškąjį Tėvą: „Aš neprašau atimti jų iš pasaulio, bet 
apsaugoti nuo pikto“ (Jn 17, 15). Apaštalai turi pasilikti 
pasaulyje; dar daugiau, jie turi eiti į jį ir skelbti Evan- 
geliją „visam sutvėrimui“ (Mk 16, 15). Dangiškasis Tė- 
vas betgi turi juos apsaugoti nuo pikto, kuriame, kaip 
sakyta, pasaulis guli. Tai yra tas pats prašymas, kaip 
iv mums Kristaus paliktoje maldoje „Tėve mūsų“, kurią 
baigiame žodžiais: „Bet gelbėk mus nuo pikto“. Visa ši 
malda savo turiniu yra ne kas kita, kaip mūsų pasiliki- 
Inas ir įsitvirtinimas pasaulyje: mes ja prašome, kad 
ateitų Dievo Karalystė į mūsų gyvenamą ir keičiamą že- 
mę; kad Jo Valia įvyktų joje, kaip kad ji vyksta ir ana- 
pusinėje tikrovėje; kad turėtume kasdieninės duonos, 
kad atleistume vienas kitam kaltes, vadinasi, gyventume 
meilėje bei taikoje. Tačiau visi šie prašymai būtų nepras- 
mingi, jei Viešpats negelbėtų mūsų nuo pikto. Tai reiš- 
kia: tiek apaštalų, tiek visų krikščionių buvimas pasau- 
lyje yra grasomas ne šio pasaulio turinio, bet pikto, 
glūdinčio visuose jo turiniuose bei vertybėse. O šį piktą 
gali pergalėti tik Dievas. Būti „ne iš pasaulio“ reiškia 
nesusitaikinti su piktu, pasaulyje viešpataujančiu ir jį 
apvaldžiusiu ligi gelmių. Štai ko prašė Kristus savo Tė- 
vą apaštalam, ir štai ko prašome mes patys sau kiek- 
vieną rytą bei vakarą. 

Pasaulyje glūdįs piktas yra tačiau ne koks nors turi- 
nys ar kokia nors sritis, bet mūsų pačių buvimo linkmė, 
einanti tolyn nuo Dievo arba net atsikreipianti prieš Jį. 
Gilus plyšys yra perskėlęs visą mūsų būtybę. Aštrus 
ginčas vyksta mūsų prigimties gelmėse. Mes gėrimės 

„Dievo įstatymu“ ir kartu jaučiame savyje „kitą įstaty- 
mą“, besipriešinantį „proto įstatymui“ ir todėl padaran- 
tį mus belaisvius „nuodėmės įstatymo“ (Rom 7, 22—23). 
Kartais apsisprendžiame už Dievo įstatymą ir pasukame 
savo buvimą jo linkui; kartais vėl paklūstame nuodė- 
mės įstatymui ir žygiuojame tolyn nuo Dievo arba skel- 
biame Jam net kovą. Taip svyruojame kiekvienas. Taip 
svyruoja visos tautos, visi amžiai ir galop visa žmonija. 
Kol esame pakeliui arba, kaip krikščionių rašytojai sako, 
„In via“, tol šis svyravimas graso net ir švenčiausiom 
asmenybėm. Tik mirtis asmeniškai ir antrasis Kristaus 
atėjimas istoriškai užbaigs šį svyravimą. O tuo tarpu 
visi turime iškęsti šio mumyse esančio skilimo tragiką, 
nors tektų dėl to ir karčiai skųstis šv. Pauliaus žodžiais: 
„Nelaimingas aš žmogus" (Rom 7, 24), 

Pasaulis kaip Dievo meilės objektas yra tad ne kas 
kita, kaip mūsų buvimo linkmė Dievop. Atsikreipę į 
Dievą patys, mes į Jį atkreipiame ir visa gyvenimo tu- 
rini, kuris mums yra duotas mūsų istorijos. Viskas yra 
mūsų, mes gi Kristaus (plg. 1 Kor 3, 23), todėl ir viskas 
yra Kristaus. Per mūsų buvimo linkmę Dievop Kristus 
pasiima pasaulį kaip savo nuosavybę. Štai kodėl Kris- 
tus yra reikalingas tikinčiojo žmogaus, nes tik per jo 
buvimą sklinda Kristaus išganymas laikų tėkmėje. Jeigu 
betgi mes nusikreipiame nuo Dievo, tai tuo pačiu nu- 
kreipiame nuo Jo ir pasaulio turinius su visa jų istorija 
bei kultūra. Šiuo atveju taip pat viskas yra mūsų, bet 
mes patys nesame Kristaus, tuo pačiu ir viskas nėra 
Kristaus. Per mūsų buvimo kryptį, einančią tolyn nuo 
Dievo ar net prieš Jį, Kristus yra ištremiamas iš pasau- 
lio kaip iš savo nuosavybės. Šiuo atveju savieji Jo ne- 
priima. Pasaulis tad esame mes patys savo santykiuose 
su Kristumi. Mes patys esame aukščiau minėta priešin- 
gybė bei dialektika. Pasaulis kaip Dievo meilės ir kaip 
Dievo teismo objektas yra mūsų pačių dvejopa būsena 
Dievo ir Jo Kristaus atžvilgiu. Virtusi gyvenimą apipa- 
vidalinančiu pradu, ši dvejopa būsena kaip tik ir gimdo 
aną šiurpią priešingybę, perskeldama pasaulį į dvi viena 
su kita kovojančias sroves, apie kurias kalba šv. Jonas 
apreiškimų knygose (plg. Apr. 19, 11—21) ir kurios yra 
taip būdingos visai mūsų žemės istorijai. 

Klaida tad yra „iš pasaulio“ laikyti, kaip tai dažnai 
įprasta, žmogiškąją kūrybą: filosofiją, mokslus, menus, 
valstybę, ūkį, techniką, —ir visa tai statyti prieš Dievo 

Karalystę kaip esančią „ne iš pasaulio“. Dar sykį pa- 
brėžiame; pasaulis yra ne žmogiškojo buvimo turinys, 
bet šio buvimo linkmė ryšium su Dievu. Jei ši linkmė 
krypsta Dievop, tai ir visa žmogiškoji kūryba, kilusi iš 
šios linkmės, telpa Dievo Karalystėje. Jei žmogaus bu- 
vimo linkmė eina tolyn nuo Dievo, tai ji ištraukia iš 
Dievo Karalystės net tokius grynai dvasinius dalykus, 
kaip maldą, išmaldą ir pasninką. Kalno pamoksle Kris- 
tus juk griežtai skiria maldą „sinagogose ir gatvių kam- 
puose“, kad besimeldžiantieji „būtų žmonių matomi“, 
nuo maldos savame kambarėlyje tik vieno dangiškojo 
Tėvo akivaizdoje, „kuris mato slaptoje“ (Mt 6, 5—6). 
Kristus taip pat skiria išmaldą, duodamą dideliu garsu, 
kad jos davėjai „būtų žmonių gerbiami“, nuo tylios iš- 
maldos, kada „kairioji nežino, ką dešinioji daro“ (M! 
6, 2—3). Kristus galop skiria pasninką, kai pasninkauto- 
jai „perkreipia savo veidus, kad pasirodytų žmonėm 
pasninkaują“, nuo pasninko patepta galva ir nupraustu, 
t. V. pradžiugusiu veidu (Mt 6, 16—17). Šie pavyzdžiai 
rodo, kad viskas gali virsti „iš pasaulio“, ir viskas gali 
būti „ne iš pasaulio“. Gyvenimo turiniai virsta Dievo 
Karalystės priešingybe ne iš savęs, bet dėl Žmogaus ap- 
sisprendimo, kuris pašvenčia arba suteršia kiekvieną 
turinį. Pasaulis ir Dievo Karalystė yra ne dvi savaran- 
kiškos, šalia viena kitos stovinčios objektyvinės sritys 
ar plotmės, bet dvi linkmės vieno ir to paties žmogiško- 
jo buvimo. Tiek pasaulis, tiek Dievo Karalystė yra vi- 
suma: juodu abu apima visą žmogų ir visą Jo gyvenimą. 
Dievo Karalystė juk neturi kitokio turinio negu pasaulis. 
Nėra jokių piktų objektyvinių sričių iš savęs, kurias 
Viešpats atmestų, nes nėra, kaip aukščiau sakėme, „nie- 
ko atmestino“, ką Viešpats yra sukūręs (plg. 1 Tim 4, 4). 
Laikydami kurią nors objektyvinę sritį (kūną, moterystę, 
turtą, meną ir t. t.) bloga savyje, tik pakartotume seno- 
vės manichiejų kliedėjimus, su kuriais taip aštriai kovo- 
jo jau šv. Augustinas ir kuriuos Bažnyčia visados yra 
smerkusi, nors ir nepajėgdama jų visiškai pašalinti iš 
savo askezės. Dabar tačiau, atrodo, ateina laikas šia 
manichiejine atgyvena pagaliau nusikratyti, II Vatikano 
susirinkimui paskelbus, kad „žmonijos laimėjimai lai- 
kytini Dievo didybės ženklu ir Jo paslaptingo plano vai- 
siais“ (I, 202), netenka pagrindo bet koks žmogiškosios 
kūrybos įtarinėjimas ar niekinimas. 

2. SEKULIARIZACIJOS DVIPRASMIŠKUMAS 


Pasaulio kaip krikščionies buvimo erdvės priešingybė 
savaime atsispindi ir pasaulio sekuliarizacijos samprato- 
je: pasaulio dialektikos šviesoje ir sekuliarizacija darosi 
dialektinė. Kaip pasaulis yra čia Dievo meilės, čia Dievo 
teismo objektas, taip ir sekuliarizacija gali būti ir iš 
tikro yra arba šios meilės, arba šio teismo plėtimas isto- 
rijos eigoje. Šie du atžvilgiai padaro sekuliarizaciją dvi- 
prasmę ir apsunkina jos vertinimą. Tačiau negalima pra- 
eiti pro juos negirdomis, nes jie glūdi tiek pačiame ter- 
mine, tiek juo reiškiamame vyksme, kuris šiuo metu vis 
gilėja bei platėja, grėsdamas užlieti visą mūsų gyveni- 
mą ir persunkti jį ligi pačios jo esmės. 

Terminas „,sekuliarizacija“ yra kilęs iš lotynų kal- 
bos žodžio „saeculum“, kuris savo ruožtu yra graikiš- 
kojo žodžio „aion“ vertinys. Kasdienine savo prasme 
abu žodžiai reiškia „amžių“ tam tikro laikotarpio pras- 
me. Savo gelmėse tačiau graikiškasis „aion“ pažymi ne 
tik laiko tėkmę, bet kartu ir savotišką šios tėkmės būdą, 
būtent kartojimąsi arba ėjimą ratu. Laikas graikams ėjo 
ne į kokį nors tikslą, bet grižo vis į tą patį tašką. Todėl 
Heraklitas ir apibūdino „aioną“ kaip kauliukais Žaidžian- 
ti vaiką: „Kas yra Aionas? Tai žaidžiantis, kauliukus 
dėstantis ir vėl juos ardantis vaikas“ *. Juos dėstydamas ir 
vėl griaudamas, Aionas kaip tik ir vykdo laiko sukimąsi 
ratu, kai viskas grįžta į seną savo padėtį ir todėl nieko 
negema iš esmės nauja. ,„Vaikiškame Aiono žaidime“ He- 
raklitui reiškė tą patį bet kokia laiko kaita (t. p., p. 78). 
Aiono kaip amžiaus tekėjimas buvęs betikslis ir todėl 
beprasmis. 

Šitokiai laiko sampratai griežtai pasipriešino Krikš- 
čionybė, nes jai laiko tekėjimas turi pradžią (pasaulio 
sukūrimas), centrą (pasaulio atpirkimas) ir tikslą arba 
galą (pasaulio perkeitimas). Jokio kartojimosi, jokio grį- 
žimo į tą patį tašką čia nėra ir negali būti. Tikrasis 
„aionas“ yra vienkartinis. Laikas Krikščionybei yra ne 
žaidimas kauliukais juos statant ir vėl griaunant, bet 
vienkartinis žmogaus buvimas Viešpaties akivaizdoje. 
Todėl yra suprantamas šv. Pauliaus įspėjimas krikščio- 
nims nesitaikinti „šiam aionui“ (toi aioni toutoi), bet 
atsinaujinti „dvasia, ištiriant, „kas yra Dievo Valia“ (Rom 
12, 2). Ištirti betgi, kas yra Dievo Valia, galima tik tada, 
kai laiko tekėjimas yra šios Valios vykdymas; vadinasi, 

kai jis išsivelka iš ano beprasmio sukimosi ratu ir virsta 
žygiavimu atbaigos linkui pagal Viešpaties nubrėžtą pla- 
ną. Nesitaikinti šiam „aionui“ reiškia prisiimti naują 
laiko sampratą, atneštą Kristaus, kuris kaip tik todėl ir 
atėjo žemėn, kad išvaduotų mus „iš dabartinio aiono“ 
(Gal 1, 4), vadinasi, iš betikslybės ir beprasmybės. Ori- 
genas užtat ir teigė, esą Kristus nuvainikavo „aioną“. 

Ši Kristaus paneigta „aiono“ tekėsena kaip tik ir bu- 
vo krikščionių įimta į lotynišką „saeculum“ vertinį. Klasi- 
kinei lotynų kalbai „saeculum“ reiškė paprastą žmogaus 
amžių, dažniausiai šimtą metų, kartais dar šio amžiaus 
turinį papročių pavidalu, bet niekados ne šio amžiaus 
kokybę vertės ar mevertės, prasmės ar neprasmės at- 
žvilgiu. Tuo tarpu bažnytinei lotynų kalbai „saeculum“ 
jau yra — šalia paprastos laiko tėkmės — ir nevertybė 
nuodėmingos bei žlungančios būsenos prasme. Pora pa- 
vyzdžių. Anksčiau buvusių gedulingųjų Mišių sąrangoje 
skaitėme arba giedojome giesmę (seguentia) „Dies irae“, 
kurioje sakoma, kad pastaroji istorijos diena paversianti 
pasaulį pelenais: „Solvet saeculum in favilla“, Laidotu- 
vių giesmėje „Libera me, Domine“, kuri Lietuvoje būda- 
vo giedama bažnyčioje, smilkant bei švęstu vandeniu 
šlakstant mirusiojo karstą, girdime žodžius: „Dum vene- 
ris judicare saeculum per ignem — kai ateisi ugnimi 
teistų pasaulio“. Šitokių pavyzdžių galima būtų pririnkti 
iki valios. Visi jie turi tą pačią prasmę, būtent: žodis 
„saeculum“ krikščioniškojoje kalboje reiškia ne tik pa- 
prastą laiką bei amžių, bet ir santalką viso to, kas pra- 
eina, žlunga, priešinasi Dievui ir todėl yra Jo teisiama 
bei atmetama, Graikiškojo „„aiono“ betikslybė bei bepras- 
mybė iškilo krikščioniškojoje sąmonėje labai ryškiai ir 
buvo įglausta į vertinį „saeculum“. Krikščioniui svarbiau 
ne tai, kad „saeculum“ yra laiko tarpas, kiek tai, kad 
šis tarpas yra pilnas priešinimosi Viešpaties Valiai. Iš- 
vertus „saeculum“ į kitų tautų kalbas, laiko tėkmės reikš- 
mė dar sumenkėjo, o šios tėkmės nevykęs būdas dar 
sugriežtėjo. Tokie vertiniai, kaip lotyniškasis „„mundus“, 
vokiškasis „Welt“, rusiškasis „mir“, lietuviškasis „pasau- 
lis“, vargu ar bejtaigoja, kad jais reiškiamas laiko tekė- 
jimas; visi jie jau taip toli nuo laiko sąvokos, jog jais 
suprantame tiktai žemiškąją būseną, dažniausiai neigia- 
mą arba bent maža vertingą. Todėl ir aukščiau minė- 
tame šv. Pauliaus įspėjime „nolite conformari huic sae- 
culo — nesitaikinkite prie šio pasaulio“ (Rom 12, 2) jau 

nebegirdime graikiškojo „aiono“ pradžios tėkmės, o tik 
atgrasą nuo jos nuodėmingo, Viešpaties Valiai besiprie- 
šinančio būdo. 

Ši dvilypė „saeculum“ prasmė — laiko tėkmė ir ne- 
vykęs šios tėkmės būdas — išeina aikštėn ir sekuliari- 
zacijos sampratoje. „Sekuliarizacija“, išvertus šį žodį 
lietuviškai, reiškia „supasaulinimą“. Pasaulio sekuliari- 
zacija yra pasaulio supasaulinimas. Pirmu žvilgsniu tai 
skamba tarsi tautologija. Juk pačioje pasaulio sąvokoje 
jau glūdi jo pasauliškumas. Tad kam reiktų jį dar pa- 
saulinti? Ir kaip būtų galima pasaulį padaryti dar pasau- 
liškesnį? Iš sykio atrodo, kad „sekuliarizacija“ esąs 
tik madinis šūkis, svetimžodžiu nusakąs tai, kas pasaulis 
yra pačia savo esme, būtent ne kas kita, kaip pasaulis. 
Jeigu betgi prisiminsime, kad pasaulis krikščioniškajai 
sąmonei yra dviprasmis, tai sekuliarizacija kaip pasau- 
lio supasaulinimas nebeteks tautologinio pobūdžio ir virs 
dvejopa elgsena pasaulio atžvilgiu. Bendriausia juk pras- 
me, kaip pradžioj sakyta, sekuliarizacija yra pasaulio 
nudievinimas. Pasaulio supasaulinimas vyksta tuo būdu, 
kad jį nudieviname, paneigdami jam dieviškumo ar net 
ir šventumo pobūdį. Ir štai šis nudievinimas gali būti 
dvejopas — pagal tai, ar jis pasaulį pasaulina Dievo 
meilės, ar Dievo teismo linkme. Kitaip tariant, pasau- 
lio nudievinimas gali reikšti jo palenkimą Kristui kaip 
Galvai, bet jis gali reikšti ir pasaulio išveržimą iš Kris- 
taus kaip jo Savininko valdžios. Pirmu atveju sekuliari- 
zacija virsta pasaulio pašventimu, antru atveju — pasau- 
lio suprofaninimu. 

Kad sekuliarizacija kaip pasaulio nudievinimas gali 
būti ir iš tikro yra pasaulio pašventimas, paverčiant jį 
Dievo meilės objektu, — šis teiginys iš sykio atrodo esąs 
beveik išmonė. O vis dėlto jis yra nepaneigiama tiesa, 
išreikšta jau pačiu pirmuoju Viešpaties įsakymu: ,„Ne- 
turėk kitų dievų, o tik mane vieną“ (Iš 20, 3). Šis įsa- 
kymas yra pati seniausia ir sykiu pati giliausia seku- 
liarizacijos išraiška pirmąja prasme. Pasaulyje juk yra 
buvę ir tebėra aibė netikrų dievų arba stabų, stojančių 
vienintelio Dievo vietoje ir neretai žmogui Jį atstojan- 
čių. Pirmoje eilėje čia eina gamtos padarai. Jau esame 
minėję šv. Pauliaus papeikimą, nukreiptą į stabmeldžius, 
esą šie „nemaraus Dievo garbę“ pakeitė „paukščių, ke- 
turkojų ir šliužų paveikslo panašumu“ (Rom 1, 23), va- 
dinasi, sudievino gamtos daiktus ir teikė jiem dieviško- 

sios garbės, tuo paversdami „Dievo tiesą melu“ (Rom 
1, 25). Žmogaus nenugalimas linkimas ieškoti Dievo re- 
gimu pavidalu yra, kaip sakėme, pasaulio sudievinimo 
pagrindas. Ir taip buvo ne tik šv. Pauliaus laikais. Taip 
yra ir šiandien vadinamosiose „gamtinėse“ religijose. 
Taip yra net tokio aukšto lygio religijose kaip indu- 
izmas, kuriam karvė yra šventas, vadinasi, neliečiamas 
dalykas: jį sekuliarizuojant (karvę papjaunant, uždarant 
tvartan, melžiant ir t. t.), kyla Indijoje vaidų ir net muš- 
tynių tarp induistų ir mahometonų. Jeigu tad sekulia- 
rizacija yra pasaulio nudievinimas, tai visų gamtos daik- 
tų nudievinimas yra paties Viešpaties įsakytas. Nes 
nėra ir neprivalo būti jokio kito dievo šalia tikrojo Die- 
vo; jokiam daiktui neprivalo būti teikiama dieviškojo 
garbinimo, kaip tik vienam Dievui. Visi gamtiniai daik- 
tai — vis tiek ar jie būtų gamtos jėgos, ar pati žemė, 
ar gyvūnai, ar galop visata — turi būti nudievinti, va- 
dinasi, sekuliarizuoti, nes tik tokiu būdu anasai šv. Pau- 
liaus minimas melas gali būti atstatytas į „Dievo tiesą“. 
Indijos keliais bei gatvėmis besivalkiojančių „šventų“ 
karvių vieta iš tikro yra ne šventykla, 0 tvartas; jų 
paskirtis yra būti žmogaus tarnybos, bet ne jo pagarbos 
objektu. Sia prasme gamtos sekuliarizacija yra krikščio- 
nies pareiga ir vienas iš istorinių jo uždavinių. Gamtai 
turi būti nuimta stabo kaukė. Ji turi būti parodyta tokia, 
kokia yra ji savyje — kaip kūrinys, bet ne kaip Kū- 
rėjas. 

Šitokio melo esama ne tik žmogaus santykiuose su 
gamtos daiktais, bet ir jo santykiuose su kultūros kūri- 
niais, vadinasi, su jo-paties padarais. Ir kultūros srityje 
pilna netikrų dievų arba stabų. Ir su jais žmogus mezga 
tokį ryšį, kokį jis turėtų megzti tik su Dievu. M. Sche- 
leris savo metu yra teisingai pastebėjęs, kad „kiekviena 
lygstama dvasia tiki arba į Dievą, arba į stabą“ ?. Šio 
tikėjimo turinys esąs, pasak Schelerio, visados absoliu- 
tinis; Čia žmogus neturįs „jokio pasirinkimo“ (p. 263). 
Kitaip tariant, žmogus tiki tiktai į Absoliutą. Tačiau jis 
gali kokiam nors lygstamam dalykui teikti nelygstamų 
savybių, kokią nors reliatyvybę paversti Absoliutu ir tuo 
būdu susikurti stabą. Tokiais stabais galinčios tapti, pa- 
sak Schelerio, įvairios kultūrinės gėrybės, kaip moks- 
las, menas, valstybė, pinigas ir t. t. (plg. p. 262). Šiuo 
atveju kultūros sekuliarizacija yra taip lygiai reikalin- 
ga kaip ir gamtos sekuliarizacija: ji yra vienintelis ke- 

lias netikriem kultūros dievam nuplėšti dievybės kaukę. 
Žmogui, kuris lygstamas kultūros gėrybes yra pavertęs 
Absoliutu, reikia, sako Scheleris, parodyti, „kad jis Die- 
vo vietoje <...> yra pasistatęs lygstamą gėrį, kad jis 
šį gėrį yra sakytume, „sudievinęs“, kad jis yra į jį „kvai- 
lai įsimylėjęs“ (vergafft)“ (p. 261—262). Jam reikia pa- 
rodyti, kad jo garbinamas dalykas priklauso ne absoliu- 
tinei plotmei, bet šiam mūsų lygstamam pasauliui. Ki- 
taip tariant, tokiam žmogui reikia nudievinti jo stabą, 
atskleidžiant šiojo pasauliškumą; šį stabą reikia seku- 
liarizuoti arba supasaulinti. Tada žmogus savaime paste- 
bės savo klaidą ar melą ir griš prie Dievo tiesos. 

Šia prasme kultūros gėrybių sekuliarizacija kaip pa- 
saulinio jų pobūdžio atskleidimas turi tokios pat Dievo 
Karalystę statančios reikšmės kaip ir gamtos daiktų nu- 
dievinimas. Aukščiau minėtas pranašo Jeremijo įspėji- 
mas žydam, esantiem babiloniečių nelaisvėje, negarbinti 
„Sidabrinių, auksinių ar medinių dievų“ (Bar 6, 3), ka- 
dangi jie yra „skulptorių bei auksakalių padarai“ (Bar 
6, 45), yra ne kas kita, kaip kultūros sekuliarizacijos 
išraiška, pratęsianti pirmąjį Dievo įsakymą į kultūros 
sritį. Kaip gamta — tiek savo visuma, tiek atskirais savo 
padarais — nėra Absoliutas ir todėl negali atsistoti Die- 
vo vietoje, taip lygiai Absoliutas nėra nė kultūra. Tai 
reikia šiandien ypač pabrėžti, kai gamtos mokslai bei 
technika pradeda atnaujinti Prometėjo mitą, esą žmogus 
pasiglemžęs dieviškąją ugnį, kurios pagalba galįs susi- 
kurti pasaulyje gerovę, laimę, prasmę ir galop net ne- 
mirtingumą. Žmogus kaip kultūros kūrėjas vis įžūliau 
užima Dievo Kūrėjo vietą ir virsta naujuoju stabu. Šis 
stabas stebina mus savo galia, kaip izraelitus stebino 
Babilono stabai savo baisa (plg. Bar 6, 69). Jį ir jo vei- 
kalus nedievinti yra dabar toks pat svarbus krikščionies 
uždavinys kaip ir kovoti su stabmeldiškuoju gamtos 
sudievinimu. Tikėti į vieną tikrąjį Dievą galima juk tik 
tada, kai nėra jokių kitų dievų — nei gamtoje, nei kul- 
tūroje. Šitaip nudievinus pasaulį, jis pasitraukia iš Kū- 
rėjo vietos, virsdamas Jo kūriniu; jis nusikrato Absoliu- 
to savybėmis, virsdamas lygstamu, vadinasi, praeinančiu 
savo esmėje; jis atsisako fariziejaus išdidumo ir prisipa- 
žįsta esąs nuodėmingas muitininkas, prašąs Viešpatį jo 
pasigailėti. Ir tik šitaip suprastas, pergyvenamas bei ver- 
tinamas pasaulis yra Dievo meilės objektas. Tik į šitokį 
pasaulį Dievas siuntė savo Sūnų, ir tik už šitokį pasaulį 

Dievo Sūnus kentėjo ir mirė. Sekuliarizacija pirmąja 
prasme yra tad prigimtoji sąlyga, kad Viešpats atsikreip- 
tų į pasaulį kaip jo Gelbėtojas: tai prigimtoji išganymo 
sąlyga, atidaranti Kristui kelią į Jo nuosavybę. 

Tačiau pasaulis, kaip sakyta, yra krikščioniškajai są- 
monei ne tik Dievo meilės, bet ir Dievo teismo objektas, 
nes jis, kaip tai skelbia jau Senasis Testamentas, „suky- 
la <...> prieš Viešpatį ir Jo Kristų" (Ps 2, 2), pergyve- 
na savo ryšius su Dievu kaip „grandines bei pinkles" 
(Ps 2, 3) ir todėl mėgina jas traukyti žmogaus laisvės 
vardu. „Pasaulio kunigaikščio“ prasmenimi pats Kris- 
tus yra apibūdinęs šią sukilėlišką pasaulio būseną (plg. 
Jn 14, 30). Nors „pasaulio kunigaikštis“ su Kristumi ir 
„neturi nieko bendro“ (t. p.), vis dėlto Naujasis Testa- 
mentas kalba apie jį nuolatos kaip apie Kristaus prieši- 
ninką ir iš šios priešybės kilusią būseną vadina „,pasau- 
lio nuodėme" (Jn 1, 29). Naujieji egzegetai teisingai yra 
atkreipę dėmesį į tai, kad šv. Jonas Krikštytojas, rO- 
dydamas žmonėm pajordanėn atėjusį Kristų, pasakė: 
„Štai Dievo Avinėlis, štai tasai, kuris pasiima ant savęs 
pasaulio nuodėmę (peccatum mundi)“ (t. p.). Prieš priim- 
dami Komuniją, mes kartojame šiuos Jono žodžius, ta- 
čiau žodį „nuodėmė“ vartojame daugiskaitoje: „Kuris 
naikina pasaulio nuodėmes". Taip pat daugiskaitą var- 
toja ir kunigas, priimdamas Mišių metu Kristaus Kūną 
ir Kraują. Šia daugiskaita norime pasakyti, kad Kristus 
kaip aukos Avinėlis prisiima ant savęs visų žmonių bei 
visų laikų nuodėmes ir jas naikina savo krauju. Kiek- 
viena asmeninė nuodėmė yra Kristaus nešama ir už kiek- 
vieną yra maldaujamas dangiškasis Tėvas. Šia prasme 
šv. Jonas apaštalas ir guodžia krikščionis: „Jei kas ir 
nusidėtų, tai mes turime pas Tėvą užtarėją Jėzų Kristų 
Teisųjį: Jis yra permaldavimas už mūsų nuodėmes; ne 
tik už mūsų, bet taip pat ir už viso pasaulio“ (1 Jn 2, 
1—2). Šioje vietoje ir pats šv. Jonas vartoja žodį „„nuo- 
dėmė" daugiskaitoje („pro peccatis nostris"). 

Vis dėlto kasdieninė nuodėmės daugiskaita nepasiekia 
ir neišreiškia tos gelmės, kurią ji turi, išsakyta viena- 
skaita. Kristus neša ant savęs ne tik asmenines tiek 
mūsų, tiek viso pasaulio nuodėmes; Jis neša ir aną „pa- 
saulio nuodėmę“ kaip visų asmeninių nuodėmių — ne 
sumą, bet esmę. O šios „pasaulio nuodėmės“ esmė kaip 
tik ir glūdi minėtame sukilime „prieš Viešpatį ir Jo Kris- 
tų" (Ps 2, 2). Savo apmąstymuose apie Jėzaus Kristaus 

asmenį bei Jo gyvenimą R. Guardini pakartodamas va- 
dina Kristaus atmetimą „antruoju žmonijos puolimu“, 
kuris pirmąjį užantspaudavo, užuot jį atšaukęs'. Šis 
antrasis puolimas padaręs, kad jį įvykdęs žmogus jau 
nebebuvo toks pat kaip prieš Kristaus atmetimą, kai 
Kristus jam skelbė Dievo Karalystę: jis jau buvo Kris- 
taus mirties kaltininkas (plg. 120 p.). Čia Guardini turi 
galvoje ne tik anuos žmones, kurie Piloto akivaizdoje 
reikalavo Kristaus mirties, šaukdami: „Jo kraujas tekrin- 
tie ant mūsų ir ant mūsų vaikų“ (Mt 27, 25), bet ir mus 
visus, nes, iš vienos pusės, Kristaus nužudymas yra ta- 
pęs visų mūsų kalte (plg. 469 p.), iš antros — mes visi 
esame tykomi pavojaus, kad „antrasis puolimas galįs 
pasikartoti ir mumyse" (131 p.), vadinasi, kad ir mes 
galime sąmoningai įsijungti į Kristaus atmetimą, savu 
nusistatymu jį pratęsdami ir vykdydami istorijos eigoje. 

Papildydamas šias Guardini'o mintis, olandų teologas 
P. Schoonenbergas pastebi, kad Kristaus atmetimas „įsi- 
kūnijo Jo nužudyme“ ir kad tuo būdų „Jam buvo už- 
sklęstas priėjimas prie visos žemiškojo mūsų buvimo 
tikrovės“, nes, Jo atmetėjų akimis žiūrint, Kristus buvęs 
„Iš šios tikrovės galutinai pašalintas“ būtent mirtimi ant 
kryžiaus“. Į Jo prisikėlimą juk niekas iš Jo atmetėjų 
netikėjo ir nebetiki. Ir labai nuoseklu! Sukilimas prieš 
Viešpatį ir Jo Kristų baigiasi Kristaus nužudymu, o nu- 
žudymas išbraukia Jį iš mūsų buvimo. Miręs ir nepri- 
sikėlęs Kristus yra pralaimėjęs kovą su „pasaulio kuni- 
gaikščiu“  nebeatšaukiamai.  Mirusio ir neprisikėlusio 
Kristaus akivaizdoje pasaulio savininkas yra „pasaulio 
kunigaikštis“: jis pasiima pasaulį kaip savo nuosavybę. 
Giliausia tad prasme „pasaulio nuodėmė“ yra ne kas 
kita, kaip buvimas be Kristaus. Visa, kas Kristų iš buvi- 
mo išskiria, yra „pasaulio nuodėmės“ vykdymas bei jos 
skleidimas. Kaip Kristaus priėmimas įsikūnija tikėjime 
į Jo prisikėlimą ir susitelkia Bažnyčioje, taip ir Jo atme- 
timas įsikūnija Jo išbraukime iš mūsų tikrovės ir virsta 
taip pat istoriniu vyksmu. Šiuo atveju „pasaulio nuodė- 
mė“ paverčia pasaulį erdve, kurioje vyksta Kristaus iš- 
skyrimas iš buvimo. 

Šios mintys turi sprendžiamąją reikšmę tolimesnei 
sekuliarizacijos sampratai. Juk jeigu galima pasaulį nu- 
dievinti taip, kad jis kaip tik todėl būtų vertas' Dievo 
meilės, atsisakydamas stoti Viešpaties vietoje ir nusi- 
kratydamas visokiais stabais, tai kodėl nebūtų galima 

nudievinti pasaulio taip, kad jis virstų buvimu be Kris- 
taus ir irgi kaip tik todėl pasidarytų vertas Dievo teis- 
mo? Pasaulio nuodėmė — taip lygiai kaip, ir pasaulio 
išganymas — glūdi istorijos vidurkyje, kurį sudaro Kris- 
tus?. Nusistatymas Kristaus atžvilgiu teikia šiai istorijai, 
kaip minėta, dvejopą būseną, arba palenkdamas: viską 
Kristui kaip Galvai, viską, „kas yra danguje ar žemėje“ 
(Ei 1, 10), arba išverždamas viską iš Kristaus valdžios 
ir persekiodamas tuos, kurie šią valdžią pripažįsta ir jai 
paklūsta (plg. Apr 13, 1—17). Kaip tikrovės palenkimas 
Kristui vyksta, pasaulį nudievinant arba sekuliarizuo- 
jant, tai yra atskleidžiant netikrų dievų ar pranašų bei 
mesijų melą (plg. Mi 24, 4—4), taip lygiai tikrovės iš- 
veržimas iš Kristaus vyksta irgi, pasaulį nudievinant ar- 
ba sekuliarizuojant, bet jau visiškai priešinga prasme, 
būtent: išstumiant Dievą iš buvimo ir pasikeliant viršum 
visko, „kas yra garbinama" (2 Tes 2, 4). 

Šia prasme pasaulio sekuliarizacija visados slepia sa- 
vyje ateistinių bruožų, nes tarp Kristaus išstūmimo ir 
Dievo neigimo esama vidinio ryšio. „Kiekvienas, kuris 
atsitraukia nuo Kristaus ir nepasilieka Jo moksle, neturi 
Dievo“ (2 Jn 9), nes Kristus mūsojoje istorijoje yra 
vienintelis kelias į Dievą, vienintelė Dievo apsireiškimo 
vieta, iš kurios Jis kalba žmonijai. Atmesti Kristų reiš- 
kia paneigti šį vienintelį kelią į Dievą, paneigti šią vie- 
nintelę Dievo apsireiškimo vietą ir todėl arba atkristi 
į senąją stabmeldiškąją istoriją, kas krikščioniui iš viso 
nebeįmanoma, arba pereiti į visiškai kitokią istoriją. 
būtent į istoriją be Dievo, apie kurią kalba F. Nietzsche!" 
ir kuri mūsų laikais yra vadinama istorija po Dievo mir- 
ties. Tai istorija, prasidėjusi Kristaus nužudymu, pleve- 
nusi visą laiką įvairių klaidatikybių pavidalu ir dabar 
sąmoningai ar nesąmoningai ugdoma sekuliarizacijos ly- 
timi. Amerikoje gimusi vad. „Dievo mirties teologija“ 
kaip prasmingai pastebi O. Semmelrothas, „yra tik iš- 
raiška to, kas sekuliarizacijos teologijai yra prielaida“, 
būtent „Dievo palaidojimas pasaulyje“ "|. Dievui mirus, 
nebėra nieko, kas būtų šventa. Istorijoje be Dievo ne- 
bėra vietelės, apie kurią būtų galima pasakyti: ,Nusiauk 
batus, nes vieta, kurioje stovi, yra šventa" (Įš 3, 5). 
Čia viskas yra profaniška arba nusekralinta. Šia prasme 
pasaulio sekuliarizacija yra pasaulio nusakralinimas,— 
tačiau ne todėl, kad vietoje stabo būtų pastatytas tik- 
rasis Dievas, bet todėl, kad nebėra jokio Dievo ir tuo 

pačiu jokios šventybės. Šiuo atveju žmogus yra viso ko 
sprendėjas ir apsprendėjas. Jis savaime iškyla į aukš- 
čiausią būties sąrangos laipsnį, gaivinamas sąmonės, esą 
galis visa apimti ir visa tvarkyti. 

Ši sąmonė labai ryškiai išėjo aikštėn jau Piloto žo- 
džiuose Jėzui: „Ar nežinai, kad aš turiu valdžios pri- 
kalti Tave ant kryžiaus ir turiu valdžios paleisti Tave?“ 
(Jn 19, 10). Tai reiškia: Kristaus buvimas ar nebuvimas 
istorijoje priklauso nuo pasaulio malonės. Žydai skundė 
Jėzų Pilotui religiniu pagrindu: „Jis turi mirti, nes skel- 
bėsi esąs Dievo Sūnus“ (Jn 19, 7). Politiniai priekaištai — 
„kelia sumišimą tautoje, draudžia mokėti mokesčius cie- 
soriui ir sakosi esąs Kristus karalius“ (Lk 23, 2) — buvo 
tik priedanga, kurią Pilotas greitai perprato ir todėl ne- 
tikėjo, kad Jėzus būtų politinis nusikaltėlis (plg. Lk 23, 
14; Jn 18, 38). Ir vis dėlto jis Kristų nuteisė mirti, nes 
jautėsi turįs galios tai padaryti. Čia nesvarbu, kad Pi- 
lotas nė nenujautė, kam jis šią savo galią taiko. Čia 
svarbu tai, kad valstybės atstovas jautėsi galįs visa ap- 
imti ir visa apspręsti — ne tik ūkio reikalus (mokesčiai 
ciesoriui), ne tik politinius reikalus (sąmyšis tautoje), 
bet ir religinius dalykus (Dievo Sūnus). Pasaulio tota- 
lizmas prasiveržė Piloto elgesyje labai akivaizdžiai. Ir 
šis totalizmas šiandien kaip tik susiklosto sekuliarizaci- 
jos pavidalu. Sekuliarizacija yra pasaulio viršenybės są- 
monė arba anas šv. Pauliaus minimas pasikėlimas viršum 
viso, „kas vadinama Dievu“ (2 Tes 2, 4). Tai „pasaulio 
kunigaikščio“ sąmonė, kad pasaulis yra ne Kristaus, o 
jo nuosavybė. Jis tad ir stengiasi išveržti visas pasaulio 
sritis iš Kristaus valdžios. Tuo būdu sekuliarizacija — 
šia antrąja prasme — virsta „pasaulio kunigaikščio“ kaip 
Kristaus priešininko atėjimu į pasaulį kaip į savo nuo- 
savybę. Stai kodėl ji yra antikristinis bei ateistinis isto- 
rijos vyksmas, kuris, laikui bėgant, vis gilėja ir platėja. 
Jis gilėja ta prasme, kad nuo nežymių bei nereikšmingų 
dalykų (pav., bažnytinių žemių bei pastatų sekuliariza- 
cija) eina per Bažnyčios išstūmimą iš socialinės bei ku!- 
tūrinės srities (pav., Bažnyčios atskyrimas nuo valstybės, 
pasiimant valstybei savon žinion labdarą, auklėjimą bei 
mokymą, mokslo bei meno įstaigas ir t. t.) ir baigiasi 
paties Kristaus bei Dievo supasaulinimu, suprantani 
Kristų ne kaip Išganytoją, bet kaip tam tikrų idėjų skel- 
bėją, o Dievą ne kaip transcendentinę Būtį ir Kūrėją, 
bet kaip tarpusavio žmonių santykius taikos bei meilės 

pagrindu. Jis platėja ta prasme, kad pasaulio viršenybę 
skleidžia ne tik ūkio bei politikos srityse, bet braunasi 
į dorovę, ją suistorindamas ir palenkdamas vad. „„vieša- 
jai nuomonei“, ir galop net į religiją, perimdamas tvar- 
kyti dvasininkų veiklą, jų gyvenimo būdą ir tikinčiųjų 
santykius su hierarchija, kaip tai ryškiai matome komu- 
nistinėje valstybėje, kur yra aukščiausias anos „pasau- 
lio kunigaikščio“ sąmonės susiklostymas istorine lytimi. 
Nubažnytinimas, nukrikščioninimas, nudievinimas yra 
trys pagrindiniai šios sekuliarizacijos tarpsniai, kurių 
slinktis atskleidžia nuostabų antidieviškos istorijos nuo- 
seklumą, 

Sekuliarizacijos dviprasmiškumas, kaip matome, yra 
neabejotinas. Kaip pasaulio nudievinimas ji yra giliai 
dialektinė. Galima pasaulį nudievinti, kad jis nebūtų 
Dievas, bet galima jį ir nudievinti, kad jis nebūtų Die- 
vo. Tai esminis skirtumas !*. 

Šio skirtumo įtakoje ir sekuliarizacijos vertinimas 
darosi nevienodas. Būdama dialektinė pati savyje, ji virs- 
ta dialektine ir vertinama. Apskritai į sekuliarizaciją 
žiūrima kaip į tokį reiškinį, kuris įgalina apibūdinti nau- 
josios istorijos, ypač mūsojo amžiaus, dvasios pobūdį: tai 
esąs mastas laiko diagnozei P. Visi sutinka, kad pasta- 
rųjų amžių istorijos slinktis, pradedant Renesansų, ėjo 
sekuliarizacijos linkme. Kokios betgi vertės turi ši slink- 
tis? Šiuo klausimu nuomonės labai įvairuoja. Iš vienos 
pusės, vis didėjanti pasaulio sekuliarizacija laikoma pa- 
grindine priežastimi pastarojo istorijos nuosmukio ir 
net jos katastrofų (pasauliniai karai) bei nusikaltimų 
(masinės nacionalsocializmo ir bolševizmo žudynės), iš ki- 
tos — daug vilties teikiančia atrama atstatyti vaisingiem 
santykiam tarp Bažnyčios ir pasaulio. 

Jau beveik prieš pusę šimto metų (1926) kat. filoso- 
fas P. Wustas laikė sekuliarizacijos vyksmą „keliu že- 
myn“, būtent „dvasios nuosmukio keliu“, vedančiu „į 
dvasinę žmogaus savižudybę“ (p. 107) ir „į Vakarų kul- 
tūros žiugimą" M. Sekuliarizacija esanti „vis didėjąs pa- 
saulio ir visų prigimiųjų dalykų  musakralinimas 
(Entweihung), vis labiau priekin žengiąs nusakralinimas 
žmogaus, jo kūno, jo sielos, jo dvasios, jo logikos, jo moks- 
lo, jo meno, jo religijos ir visos jo kultūros“; trumpai ta- 
riant, „tai Dievo nuvainikavimas visatoje“ (p. 108); tai 
„protinio nesusivaldymo nuodėmė“ arba „pažinimo su- 
kilimas prieš metafizinį būties šventumą“ (p. 148); tai 

„pirmykštės rojaus os pakartojimas didingiausi 
pavidalu“ (p. 150). Šio vyksmo, trunkančio jau kokius 
tris keturis šimtmečius (plg. p. 300), pasėkos esančios, 
pasak Wusto, tiesiog tragiškos, „mes ten, kur žmogaus 
tikėjimas į teigiamas idėjas pasirodo esąs bejėgis (ver- 
sagt), daiktai pradeda nustatinėti išsivystymo dėsnius“ 
(p. 301). Kitaip tariant, tokiu atveju asmuo esti pavergia- 
mas daiktui, vis tiek ar šis būtų gamtos padaras, ar kul- 
tūros kūrinys: tada jis o ne laisvas Žmogus pradeda 
apspręsti istorijos eigą. Istorija išsprūsta iš žmogaus ga- 
lios ir rieda dūžties keliu, ką pastarieji sąmyšiai Euro- 
poje kaip tik ir patvirtinę: tai, ką dabar gyvename, esą 
ne kas kita, kaip „galutinis trijų šimtmečių sekuliariza- 
cinio sąjūdžio tarpsnis“ 5. Šie Wusto žodžiai, parašyti 
netrukus po Pirmojo pasaulinio karo, kai Europoje iš tik- 
ro vyravo žlugties nuotaika, pažadinta ekonominės su- 
irutės Vakaruose bei komunistinės revoliucijos Rytuo- 
se ir sustiprinta O. Spenglerio veikalo „Vakarų žlugimas“ 
(1918), nėra koks nors praeinantis vieno žmogaus įspū- 
dis. Tai iš tikro laiko diagnozė, pakartota lygiai ta pa- 
čia prasme ir po Antrojo pasaulinio karo. Jr šiuo metu 
sekuliarizacijai buvo suversta kaltė už pastarąją katast- 
rofą. Ir šiuo metu ji tarnavo kaip mastas laiko dvasiai 
apibūdinti !9. Trumpai tariant, sekuliarizacija kaip laiko 
diagnozė yra laikoma neigiama, vedančia į kultūros žlu- 
gimą, ypač į Vakarų kultūros, išaugusios iš Krikščiony- 
bės ir persunktos jos dvasia. 

Iš kitos betgi pusės, ta pati pasaulio sekuliarizacija 
pastaruoju metu pradeda būti vertinama vis teigiamiau, 
būtent ta prasme, kad ji kaip laiko diagnozė virsta tikė- 
jimo diagnoze. Pasaulio nudievinime pradedama įžiūrėti 
„religinės sąmonės blaivėjimą“, kai „dievas, buvęs deus 
ex mackhina, darosi tikras Dievas Kūrėjas“, nes „mokslas 
ir technika ne Dievą stumia į užpakalį, bet žmogų trau- 
kia į priešakį. Tuo būdu Dievas nustoja buvęs žmogaus 
pažinimo bei veikimo plyšių bei negalių kamšytoju ir 
todėl gali būti laisviau bei blaiviau suvokiamas kaip Die- 
vas Kūrėjas“ !". Užuot visur pasaulyje regėjus Dievo 
veiklą, dabar pradedama regėti žmogaus darbus. Užtat, 
pergyvenus pasaulį kaip amžinai pastovią tvarką, dabar 
pradedama laikyti jį žmogaus kūrybos medžiaga, kurią 
žmogus keičia pagal savo valią. Tai esąs „perėjimas nuo 
sudievinto pasaulio į sužmogintą pasaulį"; ; perėjimas, 
kuriame regimas „ne tik didžiulis pavojus mūsų tikėji- 


139 


mui", bet „taip pat ir krikščioniškoji galimybė laimėti 
bei krikščioniškasis uždavinys“ !Š. Pasaulio nudievinimas, 
stumiąs žmogų priekin, anaiptol nereikalaująs iš mūsų 
užsisklęsti „aukšto kambaryje“, kaip tai darė apaštalai, 
laukdami Šv. Dvasios (plg. Apd 1, 13); priešingai, jis 
skatinąs mus eiti į šį nudievintą pasaulį ir įsijungti į jo 
veiksmus !*, Nuosekliai tai atgemanti viltis kad šiame 
sužmogintame arba nudievintame pasaulyje Krikščiony- 
bė ryškiau sublizgėsianti ir giliau įsišaknysianti negu 
anksčiau, kai pasaulis dar nebuvo sekuliarizuotas. Seku- 
liarizacija tampanti „didele Krikščionybės laimėjimo ga- 
limybe“, ir pasaulio nukrikščioninimas virstąs „padrąsi- 
nančiu reiškiniu“ bei įgyjąs „teigiamą prasmę“ ??. Tai, 
kas „dar prieš keletą metų buvo didžios Bažnyčiai nelai- 
mės ir pasauliui gresiančios katastrofos ženklu, dabar 
staiga darosi vilties ir palankios ateities nurodymu" 2!. 

Paviršium žiūrint atrodo, kad šiedu vertinimai prieš- 
tarauja vienas kitam. Iš tikro tačiau juodu tik išreiškia 
aną aukščiau minėtą pačios sekuliarizacijos dviprasmiš- 
kumą. Kai pasaulis taip supasaulinamas, kad jis tampa 
nebe Dievo, tuomet sekuliarizacija yra neabejotinas kelias 
į viso gyvenimo nuosmukį; gyvenimo, virtusio buvimu be 
Kristaus ir tuo pačiu netekusiu masto saviems veiksmams 
ir gairės savam keliui. Juk jeigu Kristus yra „kelias, tie- 
sa ir gyvenimas“ (Jn 14, 6), tai Jo išskyrimas yra tuo 
pačiu išskyrimas kelio, tiesos ir gyvenimo; kitaip sakant, 
tai klydinėjimas nežinioje mirties linkui. Kai šis klydi- 
nėjimas virsta istorijos linkme bei lytimi, jis savaime 
slenka, kaip Wustas teisingai teigia, į dvasinę žmogaus 
savižudybę. Šia prasme sekuliarizacija gali ir turi būt“ 
vertinama neigiamai. Jeigu betgi pasaulis taip supasau- 
linamas, kad jis tampa nebe Dievu, tuomet sekuliarizacija 
yra religinis laimėjimas, nes, išvilkus pasaulį iš dieviš- 
kųjų pavidalų, tikrasis Dievas sušvyti skaidriau negu 
kad į šiuos pavidalus įvilktas ir todėl jų temdomas. Tai 
tinka ne tik stabmeldybei. Tai tinka didele dalimi ir 
Krikščionybei, nes ir joje yra išsilikę nemaža stabmel- 
diškųjų pradų pasaulio sudievinimo prasme. Laisvas bei 
bičiuliškas santykis tarp Kristaus ir tikinčiojo — „Jūs 
mano bičiuliai“ (Jn 15, 14) — ne kartą esti pakeičiamas 
maginiu santykiu, teikiant daiktui (dažniausiai pinigui 
arba turtui apskritai) antgamtinę galią: taip yra buvę 
jau pačioje Krikščionybės pradžioje, kai Simonas už pi- 
nigus norėjo įgyti malonės teikti Šv. Dvasią (plg. Apd 

8, 18—20); taip yra buvę protestantizmo pradžioje, kai 
atlaidų malonė buvo pardavinėjama; taip yra dar ir šian- 
dien, kai pomirtiniai palikimai Bažnyčiai turį laiduoti sie- 
lai vietelę danguje. Visa tai yra ne kas kita, kaip stab- 
meldiškai maginiai atoliepiai krikščioniškojoje sąmonėje 
bei krikščioniškojoje praktikoje. Tokių atoliepių galime 
užtikti tiek sakramentų pergyvenime, tiek maldoje, tiek 
liturgijoje, tiek kasdieniniame krikščionių elgesyje. Šia 
prasme pasaulio sekuliarizacija iš tikro gali ir turi būti 
laikoma viltimi, kad Krikščionybė, nusikračiusi visomis 
stabmeldiškomis liekanomis, skaidriau apreikš savo esmę. 
Tai teigiamoji sekuliarizacijos vertinimo pusė. 

Ir vis dėlto šis formalinis sekuliarizacijos — jos sam- 
pratos bei jos vertinimo — dviprasmiškumas neišspren- 
džia esminio klausimo: kur yra pasaulio nudievinimo ri- 
bos? Kad pasaulis nėra Dievas, tai krikščioniui savaime 
aišku. Todėl jis ramia sąžine sveikina sekuliarizaciją, kuri 
pasaulį išvelka iš dieviškųjų savybių. Tačiau krikščio- 
niui taip pat savaime aišku, kad pasaulis yra Dievo reiš- 
kimosi erdvė: Dievo Kūrėjo, Dievo Atpirkėjo ir Dievo 
Atbaigėjo. Kaip toli tad gali eiti anas pasaulio išvilkimas 
iš dieviškųjų savybių, kad jis neišstumtų Dievo visiškai 
iš pasaulio? Kitaip sakant, kaip toli gali būti išvystytas 
teiginys „pasaulis nėra Dievas“, kad jis nevirstų teiginiu 
„pasaulis nėra Dievo“? Iš kitos pusės, krikščionis taip 
pat pripažista, kad pasaulyje esama nemaža sričių, kurios 
iš tikro nėra Dievo, bet žmogaus padarai. Pripažinti, kad 
pasaulis yra Dievo, dar anaiptol nereiškia viską laikyti 
tiesioginės Dievo veiklos vaisiumi. Kitaip paneigtumėe 
žmogaus kūrybiškumą ir laisvą bei atsakingą jo paties 
veikimą. Kaip toli tad gali eiti šis žmogaus (kartu ir gam- 
tos) savarankiškumas? Kaip toli galime išvystyti teiginį 
„pasaulis yra Dievo“, kad jis nevirstų teiginiu „pasaulis 
nėra žmogus“? Dievo ir žmogaus veikimas pasaulyje 
yra tiek ankštai susipynę, jog jų išskirti neįmanoma. O 
vis dėlto reikia juos skirti vieną nuo kito. Štai čia kaip 
tik ir kyla didžiulių sunkenybių sekuliarizacijos atžvil- 
giu — vis tiek ar ją suprasime kaip teiginį „pasaulis 
nėra Dievas", ar kaip teiginį „pasaulis nėra Dievo“, nes 
kiekvienu atveju esama joje tiesos ir kiekvienų atveju 
esama joje pavojaus patekti į netiesą. 

Kaip šios sunkenybės konkrečiai atrodo, gali pavaiz- 
duoti paprastas pavyzdys. Atvykęs į Aziją ar į Afriką, 
krikščionis misininkas ne tik skelbia Gerąją Naujieną, 

bet ir moko žmones geriau įdirbti žemę, kad ji neštų 
gausesnių vaisių ir tuo būdu gelbėtų gyventojus nuo 
bado. Jis moko juos arti, tręšti, tiesti vandentiekį, lais- 
tyti želmenis, ravėti piktžoles, žodžiu, įjungti žmogaus 
veiklą į žemės vaisingumą. Pirmiau šių kraštų gyven- 
tojai visa tai patikėjo dievams, prašydami jų malonės 
bei pagalbos tam tikromis apeigomis bei maldomis. Da- 
bar jie regi, kad krikščionys misininkai visa tai pasiekia 
žmogaus pastangomis. Didesnis derlius gaunamas ne dėl 
gausesnių maldų bei apeigų, bet dėl geresnio žemės 
įdirbimo žmogaus pasigamintais įrankiais ir Žmogaus su- 
manumu. Žemės našumas yra nudievinamas ?ž. Bet kaip 
tik todėl krikščionis misininkas ir atsiduria keblioje pa- 
dėtyje. Juk jeigu derlius priklauso nuo žmogaus pastan- 
gų, tai kokia prasmė yra laiminti sėją? Kokia prasmė dė- 
koti Viešpačiui už gerą pjūtį? Nudievinęs žemės vaisin- 
gumą stabmeldiškų dievų atžvilgiu, krikščionis misinin- 
kas negali šauktis savo Dievo ir į Jį suvesti derliaus 
gausumą. Ne! Jis turi aiškiai pripažinti, kad derlius yra 
ne Dievo, o žmogaus padaras. Ar tad beprasmės bei 
bereikšmės tampa sėjos bei pjūties maldos? Ar jos irgi 
yra tik klaidingo pasaulio sudievinimo liekana? Tai vi- 
siškai konkretus klausimas, kuris pasaulio nudievinimą 
padaro painų abejopa sekuliarizacijos prasme. Todėl šian- 
dien dažnai ir teigiama — vėliau regėsime, kad tai tie- 
sa,— jog sekuliarizacija yra pačios Krikščionybės paža- 
dinta ir iš jos kilusi. Bet kaip tik todėl ji ir yra vienas 
iš painiausių reiškinių Bažnyčios santykiuose su pasauliu. 


3. SEKULIARIZACIJOS PAGRINDAS IR ESMĖ 


Kame glūdi sekuliarizacijos pagrindas? Kodėl yra ga- 
lima pasaulį nudievinti? Kodėl pasaulis yra ne tik ne 
Dievas, bet tam tikra prasme net ir ne Dievo? — Į tai 
atsakymą yra davęs II Vatikano susirinkimas, kalbėda- 
mas pastoracinėje konstitucijoje apie Bažnyčią dabarti- 
niame pasaulyje, Pasaulį Susirinkimas supranta visų pir- 
ma kaip „Žmonių pasaulį, tai yra ištisą žmonijos šeimą 
su visa tikrove, kurioje ji gyvena“. Pasaulis — tai „„žmo- 
nių giminės istorijos scena, paženklinta jos pastangomis, 
pralaimėjimais ir pergalėmis“ *. Nors Susirinkimas apie 
gamtą tiesiog ir nekalba, tačiau vadindamas pasaulį 
„visa tikrove“, kurioje žmonija gyvena, ir „istorijos sce- 

na“, kurioje ji veikia, savaime išplečia pasaulio sąvoką 
ir į gamtą, nes žmonija kaip tik gyvena gamtinėje tik- 
rovėje, į ją kreipdama visų pirma savo pastangas, ją 
visų pirma keisdama ir todėl laimėdama ir pralaimėda- 
ma. Pagrįstai tad galime prileisti, kad pasaulio sampra- 
ta Susirinkimo mintyje apima ne tik gryną istoriją, bet 
ir gamtą, nes juodvi sudaro nedalomą tikrovę. Ši pasta- 
ba yra reikalinga todėl, kad Susirinkimo nusistatymą 
žemiškųjų dalykų atžvilgiu suprastume ne tik istorijos, 
bet ir gamtos prasme; tai, ką Susirinkimas sako apie 
žmogaus kūrinius, tinka ir gamtos padaram. 

Koks vaidmuo tenka Bažnyčiai šioje žmonių giminės 
tikrovėje ir jos istorijos scenoje? Susirinkimas aiškiai 
skelbia, kad Bažnyčia pasaulyje „siekia tik vieno daly- 
ko: Šventosios Dvasios vadovaujama tęsti darbą, kurio 
ėmėsi Kristus“, būtent tarnauti pasauliui jo išganymo 
prasme (I, 171). Tuo nepasakoma nieko naujo, ko Baž- 
nyčia nebūtų skelbusi ir anksčiau. Išganomoji Bažnyčios 
tamyba pasauliui juk yra paties Kristaus apibrėžta (plg. 
Mt 20, 28; Mk 10, 45) ir sudaro Bažnyčios veiklos esmę 
visą istorijos metą. Jau žymiai naujoviškiau skamba Su- 
sirinkimo pasisakymas, kaip Bažnyčia šią savo tarnybą 
pasauliui konkrečiai atlieka: „Minėtam uždaviniui atlikti 
Bažnyčia visuomet privalo žvelgti į laiko ženklus ir, 
Evangelijos apšviečiama, juos aiškinti“ (I, 471). Tai bū- 
dinga pastaba. Juk šie „laiko ženklai“, kuriuos Bažnyčia 
aiškina, nėra kažkokie stebuklingi apreiškimai; tai paties 
pasaulio reiškiniai, kilę iš istorinės jo eigos, iš gamtos ap- 
valdymo mokslu bei technika, iš žmogaus sąmonėjimo, 
iš jo įžvalgos į savo teises bei kilnumą. Nuosekliai tad 
Susirinkimas minėtos konstitucijos pradžioje ir apibūdina 
„svarbesnius dabartinio pasaulio savumus“ (t. p.). Tai 
nėra, kaip galėtų kai kam atrodyti, sociologinė ar psi- 
chologinė, ar kultūrinė šiandienos charakteristika, ne- 
pilna savo apimtimi ir ne vienur ginčytina savo turinių *. 
Tai tik keletas būdingesnių apybraižų, turinčių Bažnyčiai 
padėti „įžvelgti, kas mūsų meto žmonijos įvykiuose, rei- 
kalavimuose, troškimuose <...> ženklina Dievo pėdsa- 
kus ir planus“ (I, 178), nes Bažnyčia yra įsitikinusi, „kad 
žmonijos laimėjimai laikytini Dievo didybės ženklu ir Jo 
paslaptingo plano vaisiais“ (I, 202). Kitaip tariant, Baž- 
nyčia, vykdydama savo tarnybą pasauliui, žvelgia į jį 
ne tiek kaip į apčiuopiamą tikrovę (kosmologinę, antro- 

pologinę, sociologinę ir t. t.), kiek kaip į ženklą, paro- 
dantį Dievo Valią bei Jo planą. 

Tai nuostabiai gili pasaulio samprata. Pasaulis Baž- 
nyčiai nėra vieno matavimo arba vienos dimensijos da- 
lykas; jis yra dviejų matavimų arba dviejų dimensijų, 
nes jis ne tik paprastai būna, bet ir reiškia. Pasaulis 
Bažnyčiai yra ne tik būtis, bet ir reikšmuo. Jis yra per- 
regimas; už jo matyti kita plotmė, būtent dieviškoji. 
Alainas de Lille'is (1120—1202), viduramžių teologas 1r 
poetas, yra suėmęs šią pasaulio sampratą į gražų trieilį: 


Omnis mundi creatura 
Ouasi liber et pictura 
Nobis est et speculum: 


„Kiekvienas pasaulio padaras yra mums tarsi knyga, 
paveikslas ir veidrodis“; knyga, kurioje skaitome apie 
Viešpaties darbus; paveikslas, kuris šiuos darbus vaiz- 
duoja; veidrodis, kuris juos atspindi. Tai nėra tik vidur- 
amžiškas pasaulio pergyvenimas, vadinasi, grynai isto- 
rinis ir todėl praeinantis. Tai iš esmės krikščioniškas 
pergyvenimas, nes pasaulis Krikščionybei yra Viešpa- 
ties kūrinys, vadinasi, turįs būtinį santykį su savo Kū- 
rėju ir todėl galįs būti savo gelmėse suprastas tik ryšium 
su Juo. Iš kitos pusės, kūrinys byloja apie Kūrėją — 
ir tai ne tik krikščioniui, bet ir kiekvienam tikinčiajam. 
„Visi tikintieji, kokiai religijai bepriklausytų, kūrinijos 
kalboje visuomet girdėjo apsireiškiantį Kūrėjo balsą“ 
(I, 204). Pasaulio kūriniškumas yra pagrindas, kodėl jo 
reiškiniai gali būti suprasti kaip ženklai, per kuriuos 
Dievas reiškia savo Valią bei savo planą. Be abejo, 
konkrečiu atveju net ir Bažnyčia sunkiai tegali nuspręs- 
ti — ji Čia nėra neklaidinga, — ar kuris nors pasaulio 
įvykis bei ištisa jo istorijos linkmė yra Dievo ženklas 
ir ką jis reiškia. Kultūros pažanga ir jos nuosmukis, tech- 
nikos ir mokslų išsivystymas, tautų gerovė ir jų skurdas, 
gamtos apvaldymas, žmogaus įsibrovimas į visatos erd- 
vę, galop karai, revoliucijos, sąmyšiai, — vis tai pasau- 
lio įvykiai bei reiškiniai, kurie nesileidžia vienaprasmiš- 
kai suvokiami kaip ženklai, nurodantieji į Dievo planą. 
Aiškinant „laiko ženklus“, reikia visados turėti prieš 
akis aukščiau minėtą pasaulio dialektiką: pasaulis kaip 
ženklas gali reikšti ne tik Dievo meilę, bet ir Dievo 
teismą; per jį gali byloti ne tik dieviškasis atpirkimas, 
bet ir dieviškasis pasmerkimas. Nepaisant tačiau visų šių 

neaiškumų bei dviprasmiškumų, iškylančių konkrečiu 
atveju aiškinant „laiko ženklus“, pasaulis Bažnyčiai vi- 
sados yra buvęs ir tebėra daugiau negu tik gryna re- 
gimybė; jis buvo ir tebėra ženklas į anapus. 

Bet kaip tik ši pasaulio kaip ženklo arba reikšmens 
samprata ir apsunkina Bažnyčios santykius su pasauliu. 
Juk ženklas arba reikšmuo niekados nėra savarankiš- 
kas. Jis esmingai; priklauso nuo to, ką jis reiškia ir į ką 
nurodo. Kelrodis, stovįs kryžkelėje, gyvena ne sau ir 
ne savyje, bet tam, kad rodytų kelią į tą ar kitą vieto- 
vę, kad praneštų keliaujančiam žmogui jo ieškomą kryp- 
tį bei atstumą. Ženklo buvimas išsisemia jo reikšme, Jei- 
gu tad pasaulis yra ženklas, nurodąs į dieviškąją sritį, 
tai jis ir gyvena ne sau ir ne savyje, o tam, kad šią 
sritį reikštų. Tada ir jo buvimą apsprendžia bei tvarko 
ne jo paties vidiniai dėsniai, o anos dieviškosios ant- 
pasaulinės srities nurodymai, reikalavimai, įstatymai. 
Pasaulis, suprastas kaip reikšmuo, nustoja savarankiš- 
kumo ir virsta savotišku Dievo hieroglifu, kurį Bažny- 
čia išskaito ir paskui skelbia žmonėms jo turinį. Me- 
džiaga, kurioje šis hieroglifas yra įspaustas, netenka 
vertės. Vertingas čia yra tik pats ženklas ir tai, ką jis 
sako. Juk nesvarbu, ar kelrodis medinis, ar geležims, 
ar akmeninis; ar jis meniškai išgražintas, kaip Bavari- 
joje, ar sukaltas iš nenugludintų lentelių, — svarbu tik- 
tai, kad jis rodytų tikrą kelią ir pasakytų tikrą šio kelio 
ilgį. Taip yra ir su pasauliu, jeigu jis ne tik būna, bet 
ir reiškia. Jo buvimas tokiu atveju esti tiek palenkia- 
mas jo reikšmei, jog įvairios šio buvimo sritys sunie- 
kėja ligi visoms joms lygaus menkavertingumo. 

Kebliausia betgi čia yra tai, kad pasaulis kaip reikš- 
muo yra pajungiamas Bažnyčiai. visu savo plotu. Juk 
Bažnyčia yra vienintelė, kuri pasaulį kaip reikšmenį su- 
pranta, vadinasi, kuri skaito „laiko ženklus“ pasaulio 
įvykiuose bei reiškiniuose. Bažnyčia tad ir nustato, kaip 
turėtų būti tvarkomi šie įvykiai bei reiškiniai, kad jie 
iš tikro taptų ženklais į anapus. Juk jeigu kiekvienas 
pasaulio padaras yra Viešpaties knyga, paveikslas ir 
veidrodis, tai Bažnyčia kaip Dievo plano vykdytoja že- 
mėje ir apsprendžia šios knygos, šio paveikslo ir šio 
veidrodžio sąrangą. Kitaip sakant, Bažnyčia nustato, kaip 
pasaulio sritys — mokslas, menas, ūkis, visuomenė, šei- 
ma — turi būti kuriamos, kad jos įsijungtų į Dievo pla- 
ną, šį planą savimi reikštų ir virstų jo dalimis. Išgano- 

oji Bažnyčios tarnyba įsiskverbia šiuo atveju į pasau- 
linę sritį neišvengiamai. Bažnyčios žinion patenka ne tik 
pasaulis kaip ženklas, bet ir visa tai, kame šis ženklas 
esti įspaustas ir kas jį savimi neša. Štai kodėl ir pats 
JI Vatikano susirinkimas pripažįsta, jog „daugelis mūsų 
amžininkų bijo, kad glaudesnis ryšys tarp žmogaus veik- 
los ir religijos neužgniaužtų pavienių žmonių, bendruo- 
menių ar mokslų savarankiškumo“ (I, 203). Kad ši baimė 
nėra be pagrindo, liudija viduramžiai ir naujųjų laikų 
pradžia, kai Bažnyčia stropiai saugojo savo įtaką pasau- 
linėms sritims ir todėl ne kartą susikirto su šių sričių 
atstovais, kitaip jas aiškinančiais negu Bažnyčia (plg. 
Galilėjaus atvejį)?, 

Šiai baimei išsklaidyti II Vatikano susirinkimas kaip 
tik pasisakė už pasaulio savarankiškumą, būtent už „tei- 
sėtą kultūros, ypač mokslų, autonomiją“ (I, 236), skelb- 
damas: „Jei žemiškųjų dalykų autonomija laikoma tai, 
kad kūriniai ir pačios bendruomenės turi savo dėsnius 
bei vertę, kuriuos žmogui reikia palaipsniui įžveigti, pa- 
naudoti ir tvarkyti, tokios autonomijos yra visiškai pa- 
grįsta reikalauti" (I, 204). Šios autonomijos pagrindas 
yra tai, kad „kultūra kyla tiesiog iš protaujančios ir vi- 
suomeninės žmogaus prigimties. Todėl jai yra be palio- 
vos reikalinga derama vystymosi laisvė ir teisėtas gebė- 
jimas savarankiškai veikti pagal jos pačios reikalavi- 
mus. Tad pagrįstai ji gerbtina ir savo būdu neliečiama“ 
(I, 235). Susirinkimas užtat ir „pareiškia, kad Bažnyčia 
nedraudžia žmogaus meno ir mokslo kultūrai savo sri- 
tyje vadovautis savais dėsniais ir metodais“ (I, 246). 

Šie žodžiai yra didžiulis posūkis Bažnyčios santykiuose 
su pasauliu. Jais Bažnyčia atsisako žiūrėti į pasaulį tik 
kaip į reikšmenį ir saugoti atskiras pasaulio sritis, kad 
jos šio reikšmens nepaneigtų ar neaptemdintų. Skelbda- 
ma žemiškųjų dalykų autonomiją, vadinasi, teisę turėti 
„Savą patvarumą, tiesą, gėrį, savus įstatymus ir tvarką“ 
(I, 204), Bažnyčia paleidžia juos iš savo globos. Dar dau- 
giau: ji net apgailestauja „tam tikrą dvasios laikyseną, 
kurios kartais netrūko ir krikščionim, nepakankamai 
įžvelgiančią teisėtą mokslo autonomiją“ (t. p.). Nors šis 
apgailestavimas yra išreikštas tik trumpai ir gana ati- 
triauktai, tačiau jo turinys apima tiek Bažnyčios sankirtį 
su mokslais praeityje, tiek savotišką laidą ateičiai, kad 
Bažnyčia savo praktikoje paisys žemiškųjų dalykų sava- 

rankiškumo ir nelenks jų pasaulio kaip reikšmens už- 
daviniam. 

Štai kodėl Bažnyčios santykis su pasauliu ir laikomas 
po II Vatikano susirinkimo pasikeitusiu. Šis santykis api- 
būdinamas šiandien kaip „pasaulio atleidimas <...> 
nuo jo tiesioginio palenkimo tikėjimui ir Bažnyčiai“, 
atleidimas „nuo prižiūrinčios ir vadovaujančios bažnyti- 
nės kompetencijos“ ?7. Krikščioniškasis mąstymas, sako- 
ma, pradeda žiūrėti į pasaulį ne kaip „į belytę, pasyvią 
medžiagą, laukiančią būti apipavidalinama Krikščiony- 
bės, to vienintelio aktyvaus bei tvarkančio veiksnio, bet 
pripažįsta pasauliui savą vertę ir savą veiklumą“ *. 
Trumpai tariant, ankstesnis pasaulio apibūdinimas: ,„,pa- 
saulis ne tik būna, bet ir reiškia" pačios Bažnyčios dabar 
yra apgręžiamas: „pasaulis ne tik reiškia, bet ir būna". 
Kiek pirma buvo pabrėžiama pasaulio reikšmė, tiek da- 
bar svorio centras perkeliamas į pasaulio būtį. Pasaulis 
nebeišsisemiąs savo ženkliškumu; jis turįs ir savą būtiš- 
kumą savos tiesos, savo gėrio, savų įstatymų bei savos 
tvarkos pavidalu. Pasaulis nėra tik tam, kad būtų gry- 
nas reikšmuo, vadinasi, kad rodytų tik į anapus. Jis 
yra ir savarankiška būtis, kuriai išvystyti bei ištobuliuti 
žmogus yra pašauktas iš pat pradžios: „Subjicite terram 
et dominamini — pajunkite žemę ir apvaldykite ją“ (Pr 
1, 28) yra patys pirmieji Apreiškimo žodžiai žmonijai. 
II Vatikano susirinkimas juos primena (plg. I, 202) ir, 
kreipdamasis į visus žmones (1962), ragina juos nesi- 
šalinti „nuo žemiškų pareigų bei rūpesčių“ (Il, 38), 
bet „dar griežčiau“ rūpintis „pasaulio statymu“ (I, 203). 

Vaizdingai kalbant, galima būtų pasakyti, kad šian- 
dien akmeninis kelrodis kryžkelėje pradeda būti paste- 
bimas ne tik kaip ženklas, rodąs kelio kryptį bei jo 
atstumą, bet ir kaip akmuo, reikalingas priežiūros: ap- 
valyti nuo apaugusių samanų bei plyšiuose prisirinku- 
sio purvo, nes kitaip ir jo ženklai greitai bus nebeiš- 
skaitomi. Pasaulis kaip reikšmuo laikosi juk pasaulyje 
kaip būtyje. Jei ši būtis nyksta, ir ženklas temsta. To- 
dėl Susirinkimas, kaip minėta, žmonijos laimėjimus ir 
vadina „Dievo didybės ženklais" (I, 202). Šiems laimė- 
jimams esant menkiems ar iškreiptiems, ir Dievo didy- 
bė negali tinkamai prasiveržti bei būti pastebima. Juk 
viena iš gražiausių psalmių kaip tik gretina Dievo var- 
do nuostabą su žmogaus kilnumu bei galia: Viešpaties 
vardas yra garbinamas „visoje žemėje“ (Ps 8, 2) tuo, 

kad po žmogaus kojomis guli visa Jo kūrinija (plg. 8. 
7) ir kad todėl žmogus yra apvainikuotas „garbe ir 
šlove“ (8, 6). Vargu tad buvo teisi praeities moralinė, 
o ypač asketinė teologija, regėdama Dievo didybę žmo- 
gaus menkybėje, pagal dėsnį: „koks mažas yra žmo- 
gus ir koks didis yra Dievas“ (B. Welte). Šios teologijos 
klaida buvo ta, kad ji palygino tai, kas iš viso negali 
būti palyginama. Būdamas kūrinys, žmogus būna visiš- 
kai kitoje plotmėje — ir tai visais atžvilgiais — negu 
Dievas. Kaip tad galėtų jis būti palyginamas su Dievui 
Kiekvienas palyginimas juk reikalauja bendros plotmės. 
Argi turi kokios nors prasmės posakis: „Kokia menka 
devintoji simfonija ir koks didingas Beethovenas"? Šven- 
tasis Raštas eina kaip tik priešingų keliu: žmogaus kaip 
kūrinio didybė jam skelbia Dievo kaip Kūrėjo didybę. 
Atrodo, kad šiuo keliu yra pasukęs ir II Vatikano su- 
sirinkimas. 

Pritaikant nūn šias mintis pasauliui, galima teigti, 
kad pasaulio būties tobulinimas yra tuo pačiu ir jo 
reikšmens ryškinimas. Nuvalytame kryžkelės kelrodyje 
ir jo ženklai spindi akivaizdžiau. Be abejo, net ir di- 
džiausio pasiekęs tobulumo, pasaulis vis tiek pasilieka 
tik ženklas į antpasaulinę tikrovę, niekad nevirsdamas 
pačia šia tikrove. Dievo Karalystė nėra pasaulio pažan- 
gos padaras. Užtat Susirinkimas ir įspėja krikščionis 
nelaukti naujos žemės, Viešpaties pažadėtos (plg. 2 Pt 
3, 13; Apr 21, 1), iš pasaulio būties tobulinimo: ,„Že- 
miškąją pažangą turime rūpestingai skirti nuo Kristaus 
Karalystės augimo“ (I, 207). Sykiu tačiau Susirinkimas 
čia pat pabrėžia, kad žemiškoji pažanga „yra labai svar- 
bi Dievo Karalystei“ (I, 208) ?. Pasaulio statymas, apie 
kurį Susirinkimas kalba ir kuriam atsidėti jis žmones 
skatina (plg. I, 203), nėra Dievo Karalystės augimas, 
Tačiau nestatant pasaulio, neauga nė Dievo Karalyste, 
nors ji „slėpiningu būdu jau yra žemėje“ (I, 208). Tarp 
Dievo Karalystės augimo ir pasaulio tobulinimo esama 
vidinio ryšio, kaip apskritai tarp malonės ir prigimties. 
Kaip malonės skleidimasis asmenyje reikalauja prigim- 
tų sąlygų (pav., psichiškai nesveikas žmogus niekad 
negali tapti šventuoju), taip Dievo Karalystės įvykimas 
žemėje reikalauja kultūrinių sąlygų. Todėl Susirinkimas 
ir sako, kad „naujos žemės laukimas turi ne silpninti, 
o kaip tik pažadinti rūpinimąsi darbuotis šioje žemėje“ 

(II 207), kad tuo būdu būtų paruoštos prigimtos sąly- 
gos atbaigiamajam Viešpaties veiksmui *?. 

Bet kaip tik šio žemiškųjų dalykų ir apskritai visos 
pasaulinės žmogaus veiklos savarankiškumo akivaiz- 
doje ir išnyra sunkus klausimas, keliamas ir paties Su- 
sirinkimo: „Kaip pripažinti teisėtu kultūros reikalauja- 
mą savarankiškumą, kad nebūtų prieita prie grynai že- 
miško, net pačiai religijai priešingo humanizmo?“ (I, 
232). Juk jeigu pasaulis ne tik reiškia, bet ir būna, dar 
daugiau: jeigu ši jo būtis turi savą tiesą bei savą gėrį, 
tai visiškai įmanoma susitelkti tiktai apie šią tiesą bei 
šį gėrį, juos tirti bei vykdyti, nepaisant pasaulio kaip 
reikšmens. Pamiršus gi pasaulį kaip reikšmenį, esami 
pavojaus, kad „žmogus gali manyti pats sau pakankąs 
ir jau nebeieškoti aukštesnių dalykų“ (I, 234). Šis Su- 
sirinkimo keliamas pavojus yra ne tik gryna galimybė, 
bet sykiu jau ir tikra dabartinio žmogaus padėtis. Juk 
kultūrai vis labiau kylant bei plintant, žmogus vis aki- 
vaizdžiau susiduria su savo paties veikalais, iš kurių 
byloja nebe Dievas, o tik jis pats. 'Žmogus pradeda 
jaustis, kaip šią padėtį gražiai apibūdina protestantų 
teologas H. Thielicke, tarsi būtų „uždarytas Versalio 
veidrodžių salėje. Stiklo sienos aprėžia mano akiratį. 
Aš negaliu nieko matyti, kas yra lauke, kas anapus ir 
ar iš viso yra dar kas nors šalia manęs. Iš visų pusių 
žiūri į mane tik mano paties vaizdas. Čia nėra nieko, 
kas tikrai stovėtų prieš mane. Aš esu vienintelis mana- 
me pasaulyje. Visur tik aš pats“?! Tai giliaprasmis 
palyginimas, kuris mums atskleidžia pasaulio kaip reikš- 
mens pradingimą žmogaus perdirbtoje pasaulio būtyje. 
Juo labiau jis šią būtį perkuria, juo dažniau užtinka 
joje tik save. Gali jo kūriniai būti ir labai nuostabūs, 
vis dėlto jie yra jo veikalai, o ne Dievo. Mes pagrįstai 
stebimės žmogaus kelionėmis į mėnulį. Tačiau mums 
nė į galvą neateina rasti ten kažką dieviška. Kultūra. 
pirmoje eilėje gamtos mokslai ir technika, savaime už- 
trina Viešpaties pėdsakus pasaulyje, pakeisdami juos 
žmogaus pėdsakais. Kitaip tariant, kultūros pažanga ne- 
išvengiamai pasaulį sekuliarizuoja. Štai kodėl anksčiau 
ir esame sakę, kad sekuliarizacija reiškia perėjimą nuo 
sudievinto į sužmogintą pasaulį. 

Šitokion padėtin kaip tik ir yra atsidūręs dabartinis 
žmogus. Jau maždaug prieš penkiolika metų minėtas 
šveicarų teologas H. U. von Balthasaras rašė, kad „mo- 

derniam žmogui atsitiko kažkas baisaus: jam Dievas 
mirė gamtoje. Kur pirmiau religija siūbavo lyg žydintis 
laukas, dabar beliko tik išdžiūvęs molynas“ 32, Kaip tai 
atsitiko, išsamiai mums pavaizduoja vokiečių teologas 
J. M. Metzas, žinomas vad. „politinės teologijos“ kūrė- 
jas bei skleidėjas. „Ligi pat nesenos praeities, — rašo 
jis, — žmogus žinojo, kad savo veikimu pasaulyje jis 
yra įglaustas į platų ryšį su gamta; jis žinojo, kad gam- 
tinė visuma jį gaubia ir neša, sykiu betgi jam graso ir 
jį reliatyvina; kad ji jį prašoksta ir kad jai todėl jis be 
niekur nieko nusilenkia. Jo „kultūra“ buvo tik menka, 
išskirtinė išpjova, apsupta didžiulės neapvaldytos gamtos. 
O ši gamta išsprūsdavo jam kiekvieną sykį iš rankų tarsi 
neliečiama, „rytmetinė“ jo patyrimo paslaptis. Ji buvo 
jam „įsčios“ ir „motina“, kurios globoje jis jautėsi ma- 
loniai saugus, kartu betgi ir „keršijanti deivė", persekio- 
janti jį savomis katastrofomis ir šaltakraujiškai naikinan- 
ti visa, ką jis buvo sukūręs. Taip tad klostėsi pasaulyje 
žmogaus būtis, persunkta patyrimu gamtos, savarankiškai 
viešpataujančios ir todėl nešiojančios dieviškų bruožų. 
Ji buvo žmogui jo savimonės akiratis: jis suvokė save 
kaip „mikrokosmą“, vadinasi, kaip atvaizdą šio visa api- 
mančio ir iš anksto nustatytoje tvarkoje gyvenančio gam- 
tinio kosmo. Gamta jam buvo galop kartu ir puikus reli- 
ginio patyrimo tarpininkas. Atviras žmogaus išstūmimas 
į neapvaldytą gamtą teikė jai beveik apčiuopiamos asme- 
nybės išvaizdą. Tikinčiam žmogui ji turėjo atrodyti tarsi 
didybė (numinosum), atspindinti šventą Dievo žėrėjimą; 
tarsi paties Dievo apsireiškimas ir pratęsimas. Šitokios 
gamtos veikimas, vykstąs pagal nekintamus dėsnius, ga- 
lėjo jam atrodyti tarsi paties Dievo viešpatavimas santal- 
kos pavidalu. Tuo būdu žmogus galėjo gana lengvai iš- 
ganymo istoriją patirti kosmo istorijos fone ir kaip tik 
Čia regėti tiesioginį perėjimą nuo gamtos veikimo į išga- 
nomąjį Dievo veikimą. Šia prasme žmogus gyveno ir save 
bei religinę savo patirtį aiškinosi dieviškų bruožų nešio- 
jančios gamtos šviesoje (im Horizont); trumpai sakant, 
jis gyveno sudievintame ir dieviškais ženklais persunkta- 
me (numinisierten) pasaulyje“ (p. 47). Tuo tarpų šian- 
dien pradeda viskas kisti. Jeigu anksčiau, kaip Metzas 
sako, gamtoje atsispindėjo žmogui Dievo buvimas ir jo 
viešpatavimas, tai dabar „ši gamta, užuot buvusi visa 
apimanti, virto pati apimama; užuot buvusi didinga, ji 
pasidarė pajungiama; jos dėsniai pateko į mūsų rankas. 

Dabar yra taip, tarsi būtume pažiūrėję į jos kortas ir tarsi 
kaip tik todėl būtų iš pasaulio pradingę visi dieviškieji 
ženklai ir visi tabu. Šiandien jau nebe žmogus su savo 
buvimu pasaulyje yra perleistas gamtos žinion, bet prie- 
šingai, gamtinis pasaulis yra patekęs žmogaus valdžion. .. 
Žmogus suvokia save ryšium su gamta jau kaip demiur- 
gą, kaip pasaulio architektą, kuris iš gamtinės medžiagos 
kuria savą pasaulį, žmogaus pasaulį, sužmogintą pasaulį“ 
(p. 48). Trumpai tariant, dabartinis žmogus „iš pasaulio 
stebėtojo pasidarė pasaulio formuotojas“ 33, 

Galimas daiktas, kad šis apibūdinimas yra stipriai ro- 
mantiškas, kiek jis liečia ligšiolinį žmogaus santykį su 
pasauliu: net ir žiloje senovėje žmogus nesijautė gamto- 
je jau taip „maloniai saugus“, kaip Metzui atrodo. Gamta 
jam niekad ir niekur nėra buvusi „motina“, bet grei- 
čiau žiauri ir negailestinga „pamotė“, kiekviename žings- 
nyje grėsusi jam ligomis, nuodingais augmenimis, plėš- 
riais žvėrimis, klimato negandais ir t. t. Dabartinės egzis- 
tencinės filosofijos iškeltas nesaugumas (insecuritas), kaip 
esminis žmogiškojo pasaulyje buvimo bruožas, pirmykš- 
čiam žmogui buvo ne tik ontologinis apsprendimas, bet 
tiesiog kasdieninis patyrimas. Ne gamtoje, bet kaip tik 
savo paties susikurtoje kultūroje, tegu ji būtų buvusi ir 
labai menkutė didžiulės bei galingos gamtos išpjova (bam- 
buko stiebų ir palmės lapų trobelė, iš medžio kamieno 
išduobta valtis, lankas ir strėlė), šis žmogus jautėsi kiek 
saugus. Todėl greičiau kaip tik nesaugumas pasaulyje, 
u ne paties pasaulio didingumas paskatino žmogų ieškoti 
antgamtinės tikrovės, kuria jis galėtų pasitikėti ir kuri 
jį gintų nuo gamtinių jėgų bei daiktų siautėjimo. Išgany- 
mas — net ir pirmykščiam žmogui — visados buvo lau- 
kiamas iš aukšto, o ne patiriamas kaip kosmo istorija, 
nes ši istorija jam reiškėsi tiktai kaip žūtis. Tad vargu 
ar teisinga yra Metzo mintis, kad anksčiau žmogus gam- 
tos didingumą laikęs tarsi Dievo pratęsimu ir gamtoje 
regėjęs „tiesioginį perėjimą“ nuo kosmo į Dievą. Skirtu- 
mas tarp Dievo ir pasaulio yra buvęs žinomas visais lai- 
kais, ypač krikščioniškoje istorijoje. Iš kitos betgi pusės, 
Metzas teisingai įžvelgia, kad gamtinė aplinka yra buvu- 
si — ir tai „ligi pat nesenos praeities“ — Dievo reiški- 
mosi vieta ir kad todėl žmogus gyvenęs „dieviškais ženk- 
lais persunktame“ pasaulyje. Reiktų čia tik pridurti, kad 
šitokiame pasaulyje krikščionis gyvena ir dabar, nes net 
ir pats II Vatikano susirinkimas, kaip minėta, yra įsitiki- 

nęs, jog žmonijos (nuosekliai ir gamtos) įvykiai „ženklina 
Dievo pėdsakus ir planus“ (I, 178). Svarbiausia tačiau 
Metzo mintis yra ta, kad mūsų dienomis šitoks pasaulio 
pergyvenimas esąs iš pagrindų pasikeitęs; kad dieviškie- 
ji Ženklai yra iš pasaulio pradingę; kad dabartinis žmo- 
gus, jausdamasis esąs „pasaulio statytojas“, gamtą ir isto- 
Triją suvokia jau tik kaip medžiagą saviems planams, kuų- 
riuos jis vykdo be atodairos į pasaulį kaip reikšmenį. 
Sutraukiant Metzo apibūdinimą, kokiu būdu moder- 
niam žmogui Dievas pasaulyje mirė, galima būtų pasa- 
kyti: Dievas gamtoje ir istorijoje mirė todėl, kad pasau- 
lis nustojo buvęs reikšmenimi. Pažinęs pasaulio dėsnius, 
veikiančius būtinu būdu, žmogus suvokė, kad gamta ne- 
turi jokių asmenybės bruožų. Skverbdamasis vis gilyn 
į pasaulio erdvę bei į jo daiktų vidų, jis niekur neužtiko 
Dievo. Mes dažnai šypsomės girdėdami, kaip sovietų kos- 
monautai giriasi, esą savo kelionėse aplinkui žemę jie 
niekur ten aukštai „danguje“ Dievo neradę. Raidiškai 
:suprastas, šis posakis iš tikro yra juokingas. Savo esme 
betgi jis yra išraiška viso moderninio žmogaus santykio 
:su pasauliu. Jeigu didis švedų botanikas C. Linnė (1707— 
1778) galėjo dar didžiuotis, jo suklasifikuotoje augmeni- 
jos sąrangoje regėjęs „ką tik praėjusio Dievo pėdsakų“, 
tai dabar šių žodžių nebepakartotų joks šiandienos moks- 
lininkas. Joks mokslininkas negalėtų teigti savo tyri- 
nėjimais radęs Dievo ženklų pasaulyje. Pasaulis kaip 
"ženklas į anapus yra moksliniam žvilgiui galutinai din- 
'gęs: šiam žvilgiui pasaulis tik būna, bet nieko nereiškia. 
"Užuot skaitęs pasaulį kaip knygą, žiūrėjęs į jį kaip į pa- 
veikslą ir regėjęs jame tarsi veidrodyje aukštesnės tik- 
rovės atspindžių, mokslinis žvilgis mato tik nebylius daik- 
*tus kaip žmogaus pažinimo bei veikimo medžiagą. Patys 
daiktai yra pasilikę tokie pat kaip ir anksčiau. Pasikeitęs 
yra tik žmogaus santykis su šiais daiktais. „Pirmuoju at- 
vejų — sako H. U. von Balthasaras— žmogaus dvasia 
žvelgia pro daiktus aukštyn, antruoju atveju į žvelgia iš 
išdidžios savo aukštybės į daiktus žemyn“ **. Pirmuoju 
atveju daiktai yra. kaip sakyta, skaidrūs: pro juos matyti 
kažkas kita, kas nėra pasaulis. Antruoju atveju daiktai 
yra tamsūs: žmogaus žvilgsnis atšoka nuo jų, ir jie rodo 
tik tai, kas jie yra. Pirmuoju atveju daiktai nereikalau- 
ja būti moksliškai tyrinėjami: jie byloja žmogui savaime, 
kai tik jis į juos žvelgia, kaip šv. Pranciškus Asyžietis į 
saulę, kurią jis pergyveno kaip Aukščiausiojo ženklą: „De 

Te, Altlissimo, porta significalione“ 5. Antruoju atveju 
daiktai yra reikalingi ilgo bei kantraus tyrimo, kad žmo- 
gus mokslo bei technikos priemonėmis įsiskverbtų į jų 
būtį ir atskleistų jos sąrangą bei jos dėsningumą, nes 
grynas jų regimumas apie tai beveik nieko nesako. 

Šis antrasis atvejis kaip tik žymi moderninio žmogaus 
santykį sų pasauliu: žmogus žvelgia į pasaulį iš aukšto, 
pergyvena daiktus kaip nieko nesakančius ir verčia iuos 
techninėmis priemonėmis atskleisti savo vidų, tačiau ne 
ženklo, o paprastos būties prasme. Šios gi būties moksli- 
nis atskleidimas jam Dievo nerodo. Pasaulio nureikšmi- 
nimas padaro, kad modernus žmogus Dievo pasaulyje ne- 
beregi ir niekur jo pėdsakų neberanda. Nes, būdamas 
tik būtis, o nebe ženklas, pasaulis nebetenka ryšio su 
Dievu ir tampa nebe Dievo. Kol pasaulis pergyvenamas 
kaip reikšmuo, tol jis yra, kaip sakyta, palenktas tam, 
ką jis reiškia ir į ką nurodo, nes ženklas gyvena ne sau, 
o ženklinamajam, šiuo atveju Dievui. Netekęs betgi savo 
reikšmingumo, pasaulis netenka kartu ir savo priklauso- 
mybės Dievui kaip ženklinamajam. Nureikšmintas pasau- 
lis yra kartu ir nudievintas pasaulis — ne tik ta prasme, 
kad jis yra ne Dievas, bet ir ta prasme, kad jis yra ne 
Dievo. O pasaulis, virtęs nebe Dievo, yra sekuliarizuo- 
tas pasaulis. Sekuliarizacijos esmė užtat ir glūdi pasaulio 
kaip būties pabrėžime ir pasaulio kaip reikšmens panei- 
gime. Pasaulis kaip dviejų plotmių tikrovė čia nyksta. 
Sekuliarizacijai jis yra nebe dviejų, o tik vienos plotmės: 
tik būtis, bet ne ženklas; tik daiktas, bet ne reikšmuo. 

Nuosekliai tad ir žmogaus santykis su šiuo vienaplot- 
miu pasauliu darosi taip pat vienaplotmis. Pasaulis nebe- 
kreipia žmogaus dvasios žvilgio aukštyn; priešingai, jis 
kreipia šį žvilgį tik žemyn — į daiktus. Saulė sekuliari- 
zuotam žvilgiui yra tik fizinis kūnas, tik dujų kamuolys, 
tik viena iš milijardų žvaigždžių, bet ne Aukščiausiojo 
reikšmuo, kaip ją pergyveno šv. Pranciškus Asyžietis. 
Augmenijos sąranga yra jų išsivystymo pasėka, o ne Die- 
vo sukurta tvarka, atskleidžianti Jį patį, kaip galvojo 
Linnė. Ir pats žmogus galop yra šio išsivystymo vaisius, 
kuriame evoliucija esą pasiekusi savisąmonės ir kuris 
todėl turįs galios atsigrįžti tiek į pasaulį, tiek į save patį, 
kad savo veikla tvarkytų bei keistų ir pasaulį, ir save. 
Žmogaus gi atsigrįžimu pasaulis esti užsklendžiamas ir 
virsta uždara sistema, kurioje nėra jokio plyšio į anapus. 
Pasaulis, kaip K. Rahneris apibūdina dabartinę jo sam- 

pratą, „yra virtęs atbaigtu dydžiu. Jis nėra tam tikruose 
taškuose atviras ir nepereina į Dievą; jis nepatiria tam 
tikruose taškuose Dievo priežastingumo stūmio“ 3*. Žmo- 
gus gyvena pasaulyje ne tam, kad pro jį regėtų kažką 
kitą, kas nėra pasaulis, bet kad atsidėtų pasaulio būčiai 
keisti bei tobulinti ir, kaip šiandien nuolatos pabrėžiama, 
jaustųsi atsakingas už savo veiklą. Šiai kodėl O. Semmel- 
rothas sekuliarizaciją ir vadina „praktiniu esminio žmo- 
gaus dviplotmiškumo neigimu“; neigimu dvejopos žmo- 
gaus linkmės, būtent „linkmės į pasaulį ir kartu linkmės. 
į Dievą“*". Sekuliarizacija pripažįsta ir laiko tikrovišką 
tik vieną linkmę, būtent linkmę į pasaulį. 

Tuo būdu ji yra žymiai gilesnis dalykas negu tik kova 
už pasaulio savarankiškumą Bažnyčios atžvilgiu. Tai mė- 
ginimas paversti žmogaus buvimą vienaplotmiu — ne 
tik praktiškai, lenkiant jį atsidėti pasaulio rūpesčiam bet 
vargam, bet sykiu ir teoriškai, suprantant ir patį žmogų 
kaip pasaulio būties apraišką, kurios prigimtis iš pasaulio 
kyla ir kurios pašaukimas pasaulyje išsisemia. Kadangi 
šios apraiškos būtis yra sąmoninga, todėl ji stovi visų 
kitų pasaulio apraiškų viršūnėje, ir po jos kojomis guli 
visa pasaulio įvairybė. Sekuliarizuotas žmogus yra taip 
lygiai apvainikuotas garbe ir šlove, kaip ir krikščioniš- 
kasis žmogus. Tačiau šio apvainikavimo pagrindas yra 
iš esmės skirtingas. Krikščioniškajam žmogui pasaulis 
guli po jo kojomis kaip Viešpaties veikalas ir todėl rodo 
į Ji ir tuo garbina Jo vardą. Tuo tarpu sekuliarizuotam 
žmogui pasaulis guli po jo kojomis kaip niekieno daiktas 
(res nullius). Žmogus yra vienintelis jo savininkas, nes 
jis pasiima jį savo pažinimu ir savo veikimu. Tai, ką so- 
vietinis gruzinų rašytojas G. Tabidze savo eilėraštyje 
„Liaudis“ yra pasakęs apie komunistinio žmogaus santykį 
su pasauliu, tinka ir visam moderniam santykiui: ,„Pa- 
žvelki į miškus, į pievas ir į laukus! Pažvelki į kalnus, 
skęstančius rožiniame rūke! Tu esi visų jų laimingas 
valdovas! Tu esi pasaulyje tarsi savuose namuose. Tavo 
nuosavybė yra kalnynų turtai, apsnigtų viršūnių žėrėji- 
mas ir neaprėpiamos dangaus platybės. Visur tu esi vie- 
nintelis šeimininkas (vsemu choziain ty odin)“ *. Žmo- 
gus kaip vienintelis pasaulio šeimininkas — štai posakis, 
giliausiai atskleidžiąs sekuliarizacijos esmę ir sykiu nu- 
rodąs, kokiu būdu pasaulis tampa nebe Dievo. 

Žmogaus kaip vienintelio šeimininko samprata bei 
pergyvenimas nušviečia mum ir aukščiau minėtą buvi- 

mą be Kristaus, kurį pavadinome pasaulio nuodėme, pa- 
darančia pasaulį vertą Dievo teismo. Gyvendamas pasau- 
lyje tarsi savuose namuose ir laikydamas save vieninteliu 
šių namų šeimininku, sekuliarizuotas žmogus negali pa- 
kelti, kad Krikščionybė skelbtų, esą Kristus atėjęs į pa- 
saulį kaip į savo nuosavybę. Pasaulis juk esąs žmogaus 
nuosavybė, ir Kristui Čia nėra ko ieškoti. Išganymas, Kris- 
taus atneštas pasaulin, galįs būti suprastas tik kaip žmo- 
giškojo sugyvenimo pakilninimas, bet ne kaip viso ko 
palenkimas Kristui kaip Galvai, Kristus Išganytojas onto- 
logine prasme, kuriam visa yra sukurta, virsta tuo būdu 
sekuliarizuoto žmogaus varžovu. Galimas daiktas, kad 
šios varžytinės ne visados esti sąmoningos. Galimas daik- 
tas, kad sekuliarizuotas žmogus ieškosi įvairių priedangų, 
kad pateisintų priešišką savo nusiteikimą. Esmėje tačiau 
Kristaus stūmimas iš pasaulio yra ne kas kita, kaip išvada 
sampratos, kad pasaulis yra gryna būtis, o ne reikšmuo, 
ir kad žmogus yra vienintelis šios būties valdovas, ją 
sau palenkęs savo mokslu ir technika. Kas tad skelbia, 
e5ą pasaulis rodąs į anapus, tas atima jį iš žmogaus ir 
paverčia šį nebe šeimininku, bet tik patikėtiniu, tik už- 
vaizda, apie kurį kalba Evangelija ir kuris turįs duoti 
apyskaitą tikrajam talentų Savininkui (plg. Mt 25, 19—30). 
Sekuliarizuotas žmogus tokios apyskaitos duoti kaip tik 
nenori, nes jam patikėtus talentus laiko ne skola, bet 
savų pinigų. Todėl jis nekenčia ano Didžiojo Savininko 
ir mėgina Jį išstumti legendoje, kai inkvizitorius atidaro 
Sevilijos kalėjimo duris ir sako suimtam Kristui: „Eik 
ir daugiau nebegrįžk! Niekados, niekados“ 3, — ši scena 
kartojasi visą istorijos metą. Sekuliarizacijos vyksmu ji 
yra virtusi visų mūsų padėtimi. 


4. SEKULIARIZACIJOS TIESA 


Lig šiol kalbėjome apie sekuliarizaciją daugiau apra- 
šomuoju būdu, aptardami jos dviprasmiškumą, jos gali- 
mybes ir galop jos esmę. Tačiau liko neatsakytas pats 
svarbiausias klausimas, būtent sekuliarizacijos tiesos klau- 
simas. Kiek sekuliarizacija yra teisi, šaukdamasi gamtos 
ir kultūros sričių savarankiškumo? Kiek ji teisi, nepaisy- 
dama pasaulio kaip ženklo? Ir ar iš tikro pasaulis yra 
ženklas į anapus? Jei taip, tai kur šis jo ženkliškumas 
reiškiasi ir ką jis mum sako? Jei ne, tai kokiu būdu 
pasaulis vis dėlto yra Dievo? — Štai klausimai, kurie 
savaime kyla ir prie kurių norėtume valandėlę stabtelti, 

nes tik juos išsiaiškinus atsiskleis mums ir sekuliarizaci- 
jos tiesa. 

Pirmasis dalykas, kuris iš esmės rišasi sų sekuliariza- 
cija, yra klausimas: ar pasaulis yra Dievo apsireiškimo 
vieta? Kitaip sakant, ar per gamtos ir istorijos reiški- 
nius byloja Dievas, skelbdamas žmonijai savo Valig, 
skleisdamas amžinąjį savo planą, duodamas įsakymų be: 
nurodymų ir vesdamas ją išganymo keliu? Šį klausimą 
keliame išeidami anaiptol ne iš subjektyvaus pergyveni- 
mo. Subjektyviai žmogus visais laikais yra Dievą pasau- 
lyje radęs. „Jis girdi, kaip laukai Jį kužda; jis regi, kaip 
žvaigždės Jį dainuoja; jis niekur negali Jo pamiršti, nes. 
visa yra tik Jo apsiaustas“ (R. M. Rilke). Šiuo pergyve- 
nimu rėmėsi viduramžiška pasaulio kaip knygos, kaip 
paveikslo ir kaip veidrodžio samprata; juo rėmėsi ro- 
mantinis santykis su gamta kaip motinos įsčiom; juo 
gyveno net ir filosofinis pasaulio tikslingumo bei darnu- 
mo svarstymas, vedęs žmogų į Dievą kaip asmeninį ir 
absoliutinį Protą. Subjektyvus pasaulio pergyvenimas yra 
žmogaus kelias į Dievą. Tačiau ne šiuo keliu norime eiti 
klausdami, ar pasaulis yra Dievo apsireiškimo vieta. Šį 
klausimą keliame išeidami iš Dievo objektyvaus atsisklei- 
dimo žmonijai; atsiskleidimo, kuriuo yra grindžiamas još 
santykis su Dievu arba religija. Kitaip tariant, čia nor1- 
me suvokti, ar pasaulis yra Dievo kelias į žmogų. 

Būdama santykis, religija iš esmės yra dvipolė, vadi- 
nasi, apimanti tiek žmogų, tiek „Dievą. Nėra jokios nei 
grynai dieviškos, nei grynai žmogiškos religijos. Viso- 
kios kalbos apie vad. humanistinę religiją pagal L. Feu- 
erbacho mintį „homo homini Deus est — žmogus žmogui 
yra Dievas" ** yra nesusipratimas. Tai suvokė jau didis 
marksizmo teoretikas G. Plechanovas, kritikuodamas ru- 
siškuosius „dievadirbius“ (bogostroiteli) ir savo mintį su. 
traukdamas į šiuos būdingus žodžius: „Nėra jokios reli- 
gijos be Dievo; kur yra religija, ten turi būti ir Dievas" *!, 
Iš kitos pusės, nėra jokios religijos ir be žmogaus; kur 
yra religija, ten turi būti ir žmogus kaip sąmoninga bei 
veikli būtybė Dievo atžvilgiu. Todėl nesusipratimas yra 
ir kalbos apie ateistus kaip apie anoniminius krikščionis, 
kurie, padoriai gyvendami ir gera darydami artimui, jau 
tuo pačiu, tegu ir nesąmoningai, tikį į Dievą ir vykdą 
Krikščionybę, nors savo žodžiais bei elgesiais savo tikė- 
jimą ir neigtų“*. Religija kaip santykis negali būti nei 
Dievo užsisklendimas savo didybėje, nei žmogaus užsi- 

darymas savo vienatvėje. Religijos nėra tol, kol Dievas 
gyvena „neprieinamoje garbėje“, kaip apie Jį sako vie- 
nas bizantinės liturgijos himnas, arba kol žmogus sle- 
piasi „nuo Viešpaties po sodo medžiais“, kaip apie pir- 
muosius nusidėjėlius kalba Šventasis Raštas (Pr 3, 8). 
Religija gali kilti tik tada, kai Dievas apsireiškia žmogui 
ir kai žmogus atsiveria Dievui, vadinasi, kai Dievas pa- 
lieka savo transcendenciją ir nusileidžia žmogaus plot- 
mėn ir kai žmogus palieka savo imanenciją ir eina Vieš- 
paties pasitiktų. Religija yra Dievo ir Žmogaus susitiki- 
mas pakeliui į vienas kitą. Tai nėra koks nors grynai 
vidinis pergyvenimas, bet tai visiškai objektyvus vyks- 
mas, kurio metu susieina žmogus nusidėjėlis su Dievu 
Išganytoju, tuo būdu pradėdami ir vykdydami atpirkimo 
isloriją. 

Kur yra šio susitikimo vieta? Kur žmogus pasitinka 
Dievą, palikęs savo slėpynę „po sodo medžiais“ ir išėjęs 
Viešpaties ieškotų? Kur apsireiškia Dievas, palikęs savo 
„neprieinamą garbę“ ir išėjęs nusidėjėlio ieškotų? 

Pati pirminė Dievo apsireiškimo vieta, kurioje žmo- 
gus Dievą objektyviai randa ir todėl užmezga su Juo re- 
liginį santykį, gali būti tiktai gamta, vadinasi, šalia žmo- 
gaus (asmenine ir visuomenine prasme) esąs pasaulis su 
savo apraiškomis, įvykiais ir dėsniais. Šiandieninė evo- 
liucijos teorija gali būti, kaip matysime trečiame šios 
knygos skyriuje, gana stipriai kritikuojama filosofiniu 
bei teologiniu atžvilgiu, kiek ji pati, peržengusi gamta- 
mokslio ribas, virsta filosofija ir net teologija (pav., Teil- 
hard'o de Chardino atveju). Tačiau jokiu būdu negalima 
neigti jos atskleisto fakto, kad Žmogus yra išsivystanti 
būtybė, vadinasi, kad jo buvimas pasaulyje ne visados 
yra buvęs toks, koks yra dabar. Be abejo, šio išsivysty- 
mo eiga gamtamoksliui yra tokia spragota, jos pradžia 
tokia tamsi ir jos priežastys tokios neaiškios, jog šian- 
dien, kaip teisingai pastebi P. Overhage'as, vis labiau 
įsitikinama, kad „viena biologija savomis tyrimo priemo- 
nėmis neįstengia išaiškinti atsiradimo naujos buvimo ly- 
ties, kurią regime žmoguje“ “*. Nepaisant betgi visų šių 
sunkenybių bei negalių, pats išsivystymas yra neabejo 
tinas. Jo esmė glūdi tame, kad žmogus, atsiradęs pasau- 
lyje (kaip jis atsirado, evoliucijos teorija pasakyti nega- 
li *4), iš lėto, tačiau pastoviai bei ryžtingai vadavosi iš 
gamtos priklausomybės, pamažu kurdamas naują savo 
gyvenimo aplinką, kurią vadiname kultūra. Evoliucija 

žmogiškojoje būtyje reiškia nuolatinį perėjimą nuo gani- 
tos prie kultūros arba gamtos palenkimą savo reikalam. 
Tai betgi kaip tik ir rodo, kad pradinis žmogus yra bu- 
vęs gamtai tiek stipriai palenktas, jog ši iš tikro jam 
buvo tiesioginė gyvenamoji jo aplinka — tegu ir nero- 
mantine prasme kaip „aukso amžius“ ar „motinos įsčios“. 
Pirminio žmogaus ypatingas susijimas su gamta yra buvęs 
neišvengiamas ir jo išsivystyme visiškai suprantamas 
dalykas 5. 

Betgi ir šis pirminis žmogus turėjo religiją, vadinasi, 
santykiavo su Dievu. Krikščionybė, atsiremdama į Dievo 
kaip Meilės sampratą, yra įsitikinusi, kad „bereliginis 
žmonijos istorijos tarpsnis yra gryna išmonė ir kad reli- 
gija savo esme nėra priklausoma nuo kultūros laipsnio" **. 
Tai reiškia, kad religija yra buvusi ir tada, kai žmogus 
gyveno dar kuo mažiausiai perkeistoje gamtoje. Ir tada 
Dievas jam reiškėsi kaip jo Gelbėtojas. Ir tada Žmogus 
ieškojo To, kuris atleistų jam kaltes ir saugotų jį nuo ne- 
gandų. Ir tada jis tikėjo į anapusinį gyvenimą, ką rodo vi- 
sų amžių laidosenos palaikai. Tačiau kas buvo tasai lau- 
kas, kur anas pirminis žmogus galėjo Dievo apsireiškimą 
objektyviai užčiuopti ir todėl suprasti, kad Viešpats yra 
netoli jo (plg. Apd 17, 27)? Kokiais ženklais bylojo Die- 
vas į šį žmogų, tebegyvenantį laukinį gyvenimą? Juk kad 
žmogus pajėgtų Dievą pasitikti, pats Dievas turi nuženg- 
ti į Žmogaus plotmę, nes į Dievo plotmę žmogus pakilti 
negali. Kiekvienas Dievo apsireiškimas turi būti šitoks 
nužengimas. Jis turį būti susižmoginimas ir net susidaik- 
tinimas, vadinasi, įsikūnijimas į žmogui prieinamus bei 
suprantamus dalykus. Dievas byloja žmogui ne dieviškai, 
bet žmogiškai. Tai pagrindinis apsireiškimo dėsnis, ku- 
riame slypi ne tik jo sėkmingumas sielovadiniu atžvilgiu, 
bet kartu ir jo priklausomumas nuo žmogaus išsivystymo 
laipsnio ir tuo pačiu nuo jo istorijos pobūdžio. Apsireiški- 
mo būdas kinta, nes kinta žmogus su visa savo aplinka *7. 
Dievas kalba į žmogų visados, nes Jis yra Meilė. Bet 
kaip tik todėl, kad Dievas yra Meilė, Jis kalba į žmogų 
kiekvieną sykį taip, kad šis Jo kalbą suprastų — ne kaip 
subjektyvią savo vidaus nuotaiką, bet kaip objektyvų 
jam iš viršaus duotą ženklą. Objektyvinis ženkliškumas 
yra kiekvieno apsireiškimo būdas, tegu šis būdas ir labai 
įvairuotų. Dievas kalba „tūleriopu būdu“ (Žyd 1, 1), 
bet Jis kalba kiekvieną sykį objektyviai ir supran- 
tamai. 

Kokiais tad ženklais galėjo Dievas prabilti į patį pir- 
minį žmogų? Į kokią šiam žmogui prieinamą bei supran- 
tamą jo būsenos plotmę galėjo nusileisti Dievas kaip Ap- 
reiškėjasė Atsakymą į šį klausimą mėgina duoti kardi- 
nolas J. Daniėlou, ieškodamas vaidmens, kurį stabmel- 
dybė vaidina išganymo istorijoje *?. Išganymo istorija juk 
prasideda žmogaus puolimu, kuriuo prasideda ir jo že- 
miškoji istorija apskritai. Kiekvienas santykis su Dievu 
arba religija dalyvauja šioje išganymo istorijoje. Nuo- 
sekliai tad joje dalyvauja ir stabmeldybė. Tačiau kaip? 
Koks yra jos vaidmuo šiame dalyvavime? Šio klausimo 
išsprendimą Daniėlou regi Nojaus istorijoje. Nojų Vieš- 
pats, kaip žinome, išgelbėjo nuo tvano ir sudarė su juo 
sąjungą, vadinasi, jam apsireiškė nužengdamas į Nojui pri- 
einamą bei suprantamą plotmę, atitinkančią jo būseną. 
Ir štai ši plotmė, iš kurios Viešpats Nojui bylojo, buvo 
grynai gamtinė: tvanas kaip gamtinė katastrofa yra Die- 
vo bausmės išraiška (plg. Pr 7, 4—6), vėjas kaip gamtinis 
reiškinys yra šios bausmės užbaigėjas (plg. Pr 8, 1), vai- 
vorykštė irgi kaip gamtinis reiškinys yra Dievo pažado 
ženklas, kad daugiau žemės tvanu nebebausiąs (plg. Pr 
9, 11—16). Visoje šioje istorijoje Dievas apsireiškė ir kaip 
Teisėjas bei Baudėjas, ir kaip Gelbėtojas bei Vadovas 
ateičiai. Tačiau visais atžvilgiais Jis apsireiškė per gam- 
tą. Gamtos reiškiniai — tvanas, vėjas, vaivorykštė — 
buvo Nojui Viešpaties ženklai, skelbę jam Dievo rūsty- 
bę, Jo pasigailėjimą ir Jo pasilikimą su žmonija amžiam: 
„Kai tik vaivorykštė pasirodys debesyse, aš pažvelgsiu 
į ją ir prisiminsiu amžiną sąjungą tarp Dievo ir kūninių 
padarų žemėje“ (Pr 9, 16). 

Nuosekliai tad Daniėlou Nojaus religiją laiko gamtine 
religija, nes visi Nojui Dievo duoti ženklai buvo gamti- 
niai reiškiniai. Ir pats Dievas, tvanui pasibaigus, atrodo, 
labiau gailėjosi sunaikintos gamtos negu žuvusių žmonių, 
šie esą „pikti savo širdyje nuo pat jaunystės“ (Pr 8, 21), 
tuo tarpu gamtos padarai yra nekalti. Kodėl tad jie tu- 
Tėtų būti baudžiami kartu su žmogumi? Užtat Dievas ir 
kalbėjo pats sau: „Aš nebeprakeiksiu daugiau žemės žmo- 
gaus dėlei... Jokio gyvo padaro daugiau nebebausiu 
taip, kaip dabar padariau“ (Pr 8, 21). Nuosekliai tad ir 
sąjunga, apie kurią Dievas kalbėjo po tvano, buvo suda- 
ryta ne tik su Nojumi bei jo palikuonimis (plg. Pr 9, 9), 
bet ir „su kiekvienu žemės gyvūnu“ (Pr 9, 10). Vaivo- 

rykštė kaip šios sąjungos ženklas buvo duotas ne tik žino- 
gui, bet ir gamtai: „Aš lenkiu savo lanką debesyse. Jis 
bus ženklas tarp manęs ir šitos žemės“ (Pr 9, 13). Nojaus 
atveju Dievas iš tikro apsireiškė kaip gamtos Viešpats, 
per įą kalbėdamas ir ją globodamas. Gamta buvo toji 
plotmė, į kurią Dievas nužengė, kad apsireikštų žmogui, 
esančiam su gamta dar ypatingai susietam. 

Nojaus įvykis meta, pasak Daniėlou, šviesos ir visom 
kitom gamtinėm religijom suprasti. Nojaus religija ne- 
buvo išimtis ano meto žmonijos istorijoje. Visos religi- 
jos tuo laiku buvo gamtinės, ir visose jose Dievas reiš- 
kėsi per gamtinius įvykius. Nojus buvo tik dorinė — 
anaiptol ne religinė — išimtis: jis „buvo teisingas, ne- 
baustinas žmogus tarp savo amžininkų“, taip jį apibūdina 
Senasis Testamentas (Pr 6, 9). Todėl Viešpats jo ir pasi- 
gailėjo, o kitus nubaudė — ne todėl, kad jų religija 
būtų buvusi Dievui nepriimtina, bet todėl, kad jie buvo 
doriškai sugedę, vadinasi, nepaisė jiem Dievo duodamų 
per gamtą ženklų. Nojus jų klausė ir todėl „vaikščiojo 
su Dievu“ (Pr 6, 9). Tai reiškia, kad ir gamtinė religija 
gali padaryti žmogų teisų Viešpaties akivaizdoje. Jeigu 
gamtinę religiją vykdąs žmogus doriškai smunka, tai 
kalta čia yra ne ši religija, bet pats žmogus. Nojaus 
teisumas todėl ir leidžia Daniėlou daryti išvadą, kad 
„gamtinėse religijose esama tiesos“ ir kad „jos atitinka 
pirmykštę sąjungą, būtent sąjungą su Nojum, kai Dievas 
apsireiškė gamtinio ritmo taisyklingume“, liudijančiame 
„Jo ištikimybę" **. Gamta pirminiam žmogui buvo sakra- 
linė, nes Dievas tikrai joje gyveno: ji buvo Jo šventykla, 
ir žmogaus santykis su šia Dievo šventykla buvo pilnas 
pagarbos ir net baimės. Pirminis žmogus jautė Dievo ar- 
tumą „gamtiniame ritme, žvaigždžių skriedime, metų Jlai- 
kų eigoje"; visi šie dalykai teikė jam galimybės „šiek tiek 
pažinti Dievą; visi jie buvo šventybės atskleidimas“ (t. p.) 
Šiai minčiai patvirtinti Daniėlou cituoja šv. Pauliaus žo- 
džius, esą Dievas „praeitais laikais leido visom tauton: 
eiti savais keliais, tačiau nepaliko savęs bę liudijimo, 
gera darydamas iš dangaus, duodamas lietaus ir derliaus, 
maitindamas ir pripildydamas mūsų širdis linksmybės“ 
(Apd 14, 15—16). Vadinasi, tokios gamtinės apraiškos, 
kaip lietus ir derlius, maistas ir džiaugsmas, turėjo liudyti 
Dievą ir tuo būdu leisti žmogui pajausti Jo artumą. Be 
abejo, gamtinės religijos keliai buvo labai įvairūs. Kiek- 
viena tauta turėjo kitokių gamtinių reiškinių, per kuriuos 

Dievas kalbėjo. Bet nė viena tauta neliko be Dievo apsi- 
reiškimo arba savęs liudijimo. Daniėlou neslepia, kad 
gamtinės religijos mus pasiekė išsigimusios. „Tačiau tai 
nereiškia, kad jų pagrindas nebūtų buvęs teisingas“ 
(p. 25). Tai patvirtina ir II Vatikano susirinkimas saky- 
damas, kad „nuo pat senovės iki mūsų dienų įvairiose 
tautose buvo vienaip ar kitaip įžvelgta paslaptinga jėga, 
glūdinti pasaulio būvyje ir žmogaus gyvenimo įvykiuose. 
Kartais užtinkame jose net aukščiausios Būtybės arba 
ir Tėvo pripažinimą. Tas pažinimas ir pripažinimas pri- 
pildo jų gyvenimą gilaus religinio jausmo“ **, Kitaip sa- 
kant, Dievo apsireiškimas per gamtą yra buvęs tikras 
apsireiškimas, ir žmogaus santykis su šiuo per gamtą 
bylojančiu Dievu buvo tikra religija. Išganymo istorijoje 
gamtinė religija buvo pirmas konkretus šios istorijos 
tarpsnis, atitinkąs ano meto žmogaus išsivystymą. Nerei- 
kia stebėtis, kad šis tarpsnis truko ilgai, nes ir žmogus 
labai ilgai buvo „laukinis“. Pasiekęs aukštesnio kultūros 
laipsnio, vadinasi, labiau išsivadavęs iš gamtos, jis susi- 
kūrė kitokią savo buvimo pasaulyje plotmę, kurioje ir 
Dievas jam kitaip apsireiškė. Tuo būdu kilo nauja reli- 
gija kaip tolimesnė išganymo istorijos lytis. 

Šios naujos religijos pradžią tiek Daniėlou, tiek kiti reli- 
gijų istorikai regi Dievo sąjungoje su Abraomu (plg. Pr 
15). Dievas siuntė Abraomą iš savo krašto į nežinomą 
šalį kaip būsimą jo palikuonių tėvynę (plg. Pr 12, 1—3); 
Jis siuntė jį į nežinomą ateitį, ir Abraomas keliavo „vis 
toliau ir toliau“ (Pr 12, 9), neturėdamas nuovokos, kur 
jis eina ir ką galėtų, savo klajonėmis pasiekti, juo labiau 
kad buvo bevaikis (plg. Pr 15, 2). Bet jis pakluso Vieš- 
paties Valiai ir bastėsi iš vieno krašto į kitą, sutikdamas 
karalių bei kunigų ir kovodamas su nedraugingomis gen- 
timis (plg. Pr 14, 11—20). Kur tik naujai atvykdavo, tuoj 
pat statydavo aukurą ir šaukdavosi Viešpaties Vardo 
(plg. Pr 12, 7—8; 13, 4; 13, 18). Mūsų laiko teologai, sek- 
dami Soerenu Kierkegaard'u?!, laiko Abraomą tikinčio 
žmogaus pavyzdžiu: jis tiek atsiveria Dievui, jog ne tik 
neklausia, kur ir kam jį Viešpats siunčiąs, bet ir be 
jokio murmėjimo sutinka paaukoti net savo sūnų (plg. 
Pr 22). Todėl labai dažnai (jau nuo B. Pascalio laikų) 
„Abraomo Dievas“ yra laikomas priešingybe „filosofijos 
Dievui“: pirmasis esąs tikėjimo, antrasis — žinojimo Die- 
vas. Galimas daiktas, kad Abraomo elgsena iš tikro yra 
pavyzdinga ir kad Dievas jo pergyvenime iš tikro yra 

religinis Dievas, vadinasi, paliečiąs pačią mano būtį, o 
nepasiliekąs suvoktas tik kaip loginė išvada, kilusi svars- 
tant pasaulio sąrangą. Ši įžvalga gali būti laikoma visiš- 
kai teisinga. Ir vis dėlto ji liečia ne naują religiją, kilu- 
sią iš Dievo sąjungos su Abraomu, o tik paties Abraomo 
nuotaiką arba jo religingumą, vargu kuo nors iš esmės 
besiskiriantį nuo Nojaus religingumo. Tuo tarpu subjek- 
tyvinė Abraomo nuotaika — jo gilus klusnumas Dievo 
valiai ir beatodairinis jo sekimas kasdienoje — dar ne- 
pasako, kuo gi Nojaus religija objektyviai skiriasi nuo 
Abraomo religijos. 

Susitelkęs apie vidinį Abraomo religingumą, Kierke- 
gaard'as bei jo sekėjai nepastebėjo, kad, sudarydamas 
naują sąjungą su Abraomu, Dievas savo apsireiškimą 
arba aną šv. Pauliaus minimą savęs liudijimą iš gamtos 
perkėlė į visuomenę bei jos istoriją, būtent į iš Abraomo 
kilsiančią tautą (plg. Pr 17, 4+—8). Abraomas su savo žmo- 
na Sara turėjo tapti protėviais „tautų ir karalių" (Pr 17, 
5, 16), kuriem Dievas pažadėjo „visą Kanaano kraštą kaip 
amžiną jų nuosavybę“ (Pr 17, 8); Kanaaną nebe kaip 
gamtos gabalą, bet kaip erdvę valstybei su visa jos kul- 
tūra ir istorija. Pats Dievas pakartodamas primygtinai 
sakėsi būsiąs šios tautos — jos kultūros ir istorijos — 
„globos Dievas“ (Pr 17, 7). Ši tauta bus Jo tauta; Jis 
gyvens joje ir jai vadovaus; visi jos žygiai esmėje bus 
Jo žygiai kaip ženklai, per kuriuos Jis kalbės žmonijai, 
duos savo įsakymus ir skelbs savo Valią. Visi šios tautos 
vadai kalbės ir veiks ne savo, bet Jo vardu. Šios tautos 
istorija su visais savo įvykiais bus tikroji Viešpaties 
apsireiškimo erdvė. Todėl ji bus sakralinė, nes tai bus 
paties Dievo gyvenvietė. Dievo sąjunga su Abraomu užtat 
ir reiškia didžiulį posūkį išganymo istorijoje. Ji reiškia 
Dievo apsireiškimo plotmės pakitimą. Nuo Abraomo Die- 
vas liudija save ne per gamtą — jos daiktus bei reiški- 
nius, bet per išrinktosios tautos žmones bei įvykius. Nuo 
Abraomo nebe gamta yra tasai laukas, kur žmogus pasi- 
tinka Dievą, bet Izraelio istorija. Santykis su Dievu arba 
religija kinta: užuot gamtinės religijos ateina istorinė 
religija; istorinė ta prasme, kad žmogaus tiesioginis gy- 
venimas — jo bendruomenė ir jo kūryba — virsta tąja 
plotme, į kurią nužengia Dievas, norėdamas būti žmogaus 
apčiuoptas ir suprastas, kaip esąs netoli jo. Kol iš Abrao- 
mo kilusi tauta buvo klajoklė dykumoje, tol Dievas ki- 
šosi į jos istoriją tiesiog. Tapusi sėsli Kanaano žemėje ir 

susikūrusi valstybę, jį Dievo apsireiškimą vykdė per 
savo kunigus, karalius ir pranašus. Naujoji religija įgijo 
valstybinės religijos lytį: visa Izraelio tautos kultūra — 
poezija, filosofija, politika, šeima — buvo sakralinė, nes 
tai buvo Dievo reiškimosi laukas. Kiekvienas šio lauko 
supasaulinimas arba sekuliarizacija buvo laikomas neiš- 
tikimybe Dievui arba laužymas sąjungos su Dievu iš žmo- 
gaus pusės. Visa tai yra mums daugiau ar mažiau žino- 
ma, nes apie visa tai plačiai pasakoja Senasis Testamen- 
tas — iš Izraelio kultūros bei istorijos, sykiu tačiau ir 
Dievo apsireiškimo knyga, kadangi šiuodu dalyku — 
Izraelio istorija ir Dievo apsireiškimas per ją — yra ne- 
atskiriami. 

Mažiau mums betgi aišku, kas atsitiko su gamtine Ie- 
ligija, sudarius Dievui su Abraomu naują sąjungą ir tuo 
būdu pagrindus naują religiją. Pasirinkęs Izraelio tau- 
tą — jos istoriją, jos kultūrą, jos vadovus — savo apsi- 
reiškimo plotme, Dievas pasitraukė iš gamtos kaip savęs 
liudijimo lauko. Gamta nustojo buvusi Viešpaties gyven- 
viete arba Jo šventykla. Dievas per ją nebekalba. Ji ne- 
bėra Dievo ženklas. Dievas nebesirodo žmonėms šven- 
tuose medžiuose ar miškeliuose, žaibuose ar perkūnijoje, 
lietuje, vaivorykštėje ar metų laikų eigoje. Jis rodosi tik 
Izraelio tautoje. Tiesa, ir jai Dievas ne sykį yra reiškęsis 
dar per gamtinius dalykus: Mozei degančiame krūme (plg. 
Iš 3, 2—4), izraelitam, keliaujantiem per dykumas, debe- 
syse dieną ir ugnies stulpe naktį (plg. Iš 13, 21), visai 
tautai, susiėjusiai prie Sinajaus kalno, ugnyje ir dūmuo- 
se (plg. Iš 19, 16—19). Gamta ne staiga nustojo buvusi 
Viešpaties savęs liudijimo sritis. Ir vis dėlto Mozė, pri- 
mindamas Izraeliui visus šiuos gamtinius reiškinius kaip 
Dievo ženklus, pabrėžia: „Viešpats kalbėjo į jus iš ug- 
nies. Žodžių skambesį Jūs girdėjote, bet tik skambesį. Jūs 
neregėjote jokios išvaizdos“ (Pat 4, 12). Ir kaip tik dėl 
to, kad Dievas neapsireiškė jokiu pavidalu, Mozė už- 
draudė Izraeliui gamintis Viešpaties paveikslų, vaizduo- 
jančių „vyrą ar moterį, ar kokį nors žemės galviją, ar 
sparnus ištiesusį paukštį, lekiantį ore, ar kokį nors žemės 
šliužą, ar kokią nors žuvį“ (Pat 4, 16—17). Visos gamtinių 
daiktų lytys — žmogaus kūnas irgi yra gamtinė lytis — 
neturinčios būti Dievo ženklas. Dievas yra neregima Jė- 
ga, kalbanti ne per kurį nors regimą pavidalą, bet nere- 
gimu būdu: mes girdime Jo žodį, bet neregime Jo paties. 
Istorinėje religijoje daikto vietą užima žodis. Jis yra 

Dievo priemonė apreikšti žmogui savo Valią. Nuosekliai 
tad Mozė ir įspėja izraelitus: „Žiūrėk, kad, pakėlęs gal- 
vą į dangų ir regėdamas saulę, mėnulį ir žvaigždžių, aibę. 
nesusigundytum ir nepultum prieš juos ant kelių. Nes 
juos Viešpats, tavo Dievas, sukūrė visom tautom. Jus gi 
Viešpats išsirinko, išvedė iš Egipto tirpyklos, kad būtu- 
mėte Jo tauta, kaip kad dabar esate“ (Pat 4, 19—20). Tuo 
Mozė ir pabrėžė skirtumą tarp Izraelio ir kitų tautų. Izra- 
elio santykio su Dievu pagrindas yra ne gamtinis, bet 
istorinis pasaulis, Izraelio istorija, kurią pats Dievas pra- 
dėjo, sudarydamas sąjungą su a akaoliuŲ, ir kurią pats 
Dievas toliau vedė. 

Kas tad yra gamtinė religija ryšium su šia istorine 
Izraelio religija? J. Daniėlou ją vadina pirmatake, regė- 
damas kaip tik čia jos tiesą, kartu jos tragiką ir netie- 
są. Prieš sąjungą su Abraomu gamtinė religija buvo vie- 
nintelis teisingas Žmogaus santykis su Dievu, nes gamta 
buvo vienintelis Viešpaties apsireiškimo arba savęs liu- 
dijimo laukas. Ji atitiko anuometinį žmogaus išsivystymo 
laipsnį ir todėl buvo teisinga. Tačiau ji buvo tik kelio 
paruošėja naujai religijai, prasidėjusiai su Abraomu. Po 
Abraomo sąjungos atėjo tokia religija, kurioje Dievas 
reiškėsi ne per gamtą, bet per istoriją. Tiesa, istorija ne- 
išskiria gamtos, todėl ir gamtiniai reiškiniai kaip Dievo 
ženklai buvo žinomi ir Izraelyje. Tačiau istorija duoda 
gamtai naują prasmę; ji neima gamtos kaip tokios, bet 
įtraukia ją į žmogaus egzistenciją, teikdama jai naują 
pavidalą. Todėl ir gamtiniai reiškiniai Izraelio religijoje 
buvo Dievo apsireiškimo vieta ne kaip tokie, bet tik kaip 
erdvė, iš kurios suskambo Viešpaties žodis. Tai, kaip 
minėta, Mozė pabrėžė izraelitam labai aiškiai, norėdamas, 
kad jie skirtų savą religiją nuo Kanaano gyventojų reli- 
gijos, kuri tebebuvo gamtinė Nojaus prasme. Gamtimai 
reiškiniai, iš kurių izraelitai Dievo žodžio negirdėjo, ne- 
bebuvo Viešpaties ženklai, o tik nebylūs Jo padarai. Gam- 
ta po sąjungos su Abraomu buvo nusakralinta. Ji nebe- 
buvo šventa, nes ji nebebuvo Viešpaties apsireiškimo 
plotmė. Jos uždavinys liudyti Dievą buvo baigtas. Po jos 
atėjo aukštesnis Viešpaties liudytojas, būtent Izraelis 
su sava kultūra bei istorija. Gamtinė religija kaip isto- 
rinės religijos pirmatakas turėjo užsibaigti ir išnykti. 

Bet įi neišnyko. Ji gyveno šalia istorinės Izraelio reli- 
gijos. Ji tebegyvena ir šiandien šalia Krikščionybės. Ir 
štai čia Daniėlou kaip tik ir regi jos tragiką. Gamtinės 

religijos nelaimė yra ne ta, kad ji yra išsigimusi, bet ta, 
kad ji nėra išnykusi. „Nojaus sąjunga,— sako Daniėlou— 
buvo tikra žmonijos religija ligi sąjungos su: Abraomu. 
Bet kaip tik šios sąjungos ji buvo pralenkta,. O Evan- 
gelijos ji yra pralenkta dar sykį. Ji tad yra -pasenusi 
dvigubai. Stabmeldiškųjų religijų klaida yra ta, kad jos 
neišnyksta apreikštosios religijos akivaizdoje“ (p. 25). 
Čia Daniėlou primena mums šv. Jono Krikštytojo vaid- 
menį ryšium su Kristumi. Šv, Jonas buvo Kristaus pirma- 
takas, ir kaip tik čia glūdėjo jo didybė. Tačiau jis su- 
prato savo vaidmenį, todėl tylomis pasitraukė Kristaus 
akivaizdoje, pastebėdamas, kad jam reikią mažėti, o 
Kristui augti (plg. Jn 3, 30)*?. Tuo tarpu gamtinės reli- 
gijos šios savo paskirties būti pirmatakėmis nesuprato. 
Jos nėpasitraukė nuo žmonijos išganymo scenos. Jos lai- 
kėsi ir toliau, nors jų uždavinys jau buvo atliktas. ,„Pirma- 
tako pagunda, — pastebi Daniėlou,— kaip tik ir glūdi atsi- 
sakysimę išnykti“ (t. p.). Pirmatakas, kuris nenori eiti ma- 
žyn, užleisdamas savo vietą aukštesniajam, „priešinasi 
istorijai, mėgina sulaikyti Dievo planą, kuriam kaip tik 
pats atstovauja, ir todėl virsta nebe pirmataku, bet prieši- 
ninkų“ (t. p.). Tai didžiai prasminga pastaba. Įsivaizduo- 
kime, kas būtų įvykę, jei šv. Jonas Krikštytojas būtų pa- 
sidavęs šiam gundymui ir, užuot užleidęs Kristui savo 
veiklos dirvą, būtų ėmęsis pats kurti savą religinę mo- 
kyklą. Jono veikla šalia Kristaus būtų buvusi nebe kelio 
tiesimas Aukščiausiajam, kaip šią veiklą apibūdino Za- 
charijas Jono gimimo dieną (plg. Lk 1, 7), bet ėjimas 
savu keliu ir tuo būdu pačios pasiuntinybės išdavimas. 

Šitoks išdavimas kaip tik įvyko gamtinių religijų, atve- 
ju. Perkėlus Dievui savo apsireiškimo plotmę iš gamtos 
į Izraelio istoriją, gamtinės religijos pasidarė tuščios: jos 
regėjo Viešpatį ten, kur jo objektyviai nebebuvo. Gali- 
mas daiktas, kad subjektyviai šios religijos ir toliau galė- 
jo padaryti žmogų, kaip kadaise Nojų, „teisingą ir ne- 
baustiną“. Čia yra pagrindas krikščioniškos pažiūros, kad 
kiekvienas žmogus, gyvenąs pagal savo sąžinę, gali pa- 
siekti išganymo. Objektyviai tačiau visas šis stabmeldiš- 
kasis teisingumas po Abraomo rėmėsi klaida, nes Dievas 
per gamtą nebebylojo. Po Abraomo bet kokia gamtinė 
religija buvo klaidinga — ne tik tuo, kad ji ne kartą 
garbino kūrinį, užuot garbinusi Kūrėją, bet klaidinga 
pačia savo esme, būtent tuo, kad ji gamtą laikė ir toliau 
Dievo apsireiškimo plotme, tuo tarpu ši plotmė jau buvo 

Izraelio istorija. Po Abraomo nebebuvo prasmės klaustis 
gamtos įvykių — audros, žaibų, paukščių skridimo, — kad 
jie mums atskleistų Viešpaties Valią, nes Dievas per juos 
nebebylojo, kaip tai buvo daręs anksčiau. Po Abraomo 
nebebuvo prasmės melstis miškuose, prie šaltinių, kalnų 
olose, nes ten Dievas nebegyveno: Jo gyvenvietė buvo 
Izraelis. Gamta neteko savo ženkliškumo, ji gyveno gry- 
ną būties gyvenimą su savais nepermaldaujamais dės- 
niais, virtusi medžiaga žmogaus veiklai. Abraomo sąjun- 
ga su Dievu buvo gamtos supasaulinimas visuotine pras- 
me. Po Abraomo gamta yra sekuliarizuota. Jai yra nu- 
traukta sakralinė uždanga; ji yra palikta gryname savo 
pasauliškume. Jeigu tad žmogus ir toliau stebi gamtą 
kaip Viešpaties savęs liudijimo ženklą, jis klysta ir tuo 
pačiu stumia gamtinę religiją vis toliau išsigimimo keliu. 
Ieškodamas Dievo Valios gamtos reiškiniuose, žmogus 
po Abraomo rado joje tik savo paties valią. Burtininkų, 
žynių, magų ir kunigų spėjimai iš gamtos ženklų apreiš- 
kė žmogui nebe Dievo, bet tiktai šių nepasitraukusių 
pirmatakų mintis. Bet koks mėginimas laikyti sekuliarizuo- 
tą gamtą ir toliau sakraline keršijo žmogui, žalodamas 
jo santykį su Dievu ir tuo pačiu jį patį. Štai kur yra 
pagrindas, kodėl gamtinės religijos istorijos eigoje taip 
labai išsigimė. Nes kai tik žmogus Dievo vardu kalba 
ten, kur Dievas tyli, atsidaro durys sauvalei kuo pla- 
Čiausiai. 

Dievo sąjunga su Abraomu betgi nebuvo paskutinė 
išganymo istorijos vyksme. Todėl ir Dievo apsireiškimas 
bei savęs liudijimas Izraelio tautoje nebuvo paskutinė 

„plotmė, kurion Viešpats nužengė, kad pasitiktų nusidė- 
jusį žmogų. Nuo pat pradžios Dievas skelbė, kad sudary- 
siąs naują sąjungą, šį sykį jau nebepakeičiamą ir nebe- 
išardomą, būtent asmeninės vienybės sąjungą. Sąjunga 
su Nojumi buvo daugiau sąjunga su jo gyvenamąja gam- 
tine aplinka, kurioje Dievas buvo jaučiamas esąs arti 
žmogaus gamtos jėgų bei reiškinių pavidalu. Sąjunga su 
Abraomu buvo daugiau sąjunga su tauta, kurią Dievas 
išsirinko kaip savo liudytoją ir per kurios istorijos įvy- 
kius bei kultūros lytis jis jai kalbėjo ir ją vedė. Tačiau 
abi šios sąjungos nebuvo asmeninio pobūdžio. Abiejose 
sąjungose Dievas pasiliko kaip veikianti, bet neregima 
Jėga. Šios Jėgos galią Nojus jautė gamtos reiškiniuose, 
Abraomas ir vėliau visa Izraelio tauta — savo istorijos 
įvykiuose ir bendrame jos likime. Kiekvienu betgi atveju 

Dievas nebuvo tarp žmonių kaip vienas iš jų, kaip jų 
brolis, būnąs taip, kaip ir visi kiti. O kol šitokios sąjun- 
gos Dievas nebuvo sudaręs, tol bet kuri kita sąjunga 
negalėjo būti galutinė ir neperžengiama. Štai kodėl ir 
sąjunga su Abraomu buvo tik laikinė. Štai kodėl ir Izrae- 
lis kaip Viešpaties apsireiškimo plotmė irgi buvo tik pir- 
matakas būsimai asmeninei sąjungai. 

Asmeninė Dievo sąjunga su žmogumi įvyko — tai 
visiem mum žinoma — Logos kaip antrojo Šv. Trejybės 
Asmens įsikūnijimu žmogiškoje prigimtyje ir Jo gimimų 
iš Mergelės Marijos. Jėzus Kristus tapo šios naujos są- 
jungos išraiška, šio naujo žmogaus santykio su Dievu 
arba naujos religijos grindėju. Būdamas tikras Dievas ir 
tikras žmogus viename asmenyje, Kristus yra nebepa- 
keičiama ir nebesuardoma Dievo ir žmogaus sąjunga. Sy- 
kiu Jis yra ir paskutinė sąjunga, nes asmeninės vienybės 
pralenkti nebegalima. Kristus yra išganymo vyksmo at- 
baiga. Po Jo nėra įmanomas joks kitas žmonijos atpir- 
kėjas. Kai Dievas apsireiškia žmonijai regimo asmens pa- 
vidalu, regimo ne kaip kokia išvaizda, bet kaip tikras 
žmogus, tai šis apsireiškimas yra galutinis, nes asmuo 
yra aukščiausia ir galutinė kategorija. Šia prasme Krikš- 
čionybė ir moko, kad Jėzus iš Nazareto yra neperžengia- 
mas žmonijai tartas Dievo Žodis, tartas ne greitai nu- 
skambančiu garsu, bet žmogiškąja prigimtimi, neatskiria- 
mai sujungta su dieviškąja prigimtimi. Nuosekliai tad 
Krikščionybė laiko save paskutine ir neperžengiama Ie- 
ligija. Kaip negalima peržengti asmeninės Dievo vieny- 
bės su žmogumi Kristuje, taip negalima peržengti nė 
žmogaus santykio su šiuo asmeniškai Kristuje gyvenančiu 
Dievu arba krikščioniškosios religijos. Krikščionybė yra 
paskutinis išganymo istorijos tarpsnis. Jokia kita reli- 
gija arba kitu santykiu su Dievu Krikščionybės pakeisti 
nebegalima, nes nieko nebegalima pastatyti vietoje asme- 
ninės Dievo vienybės su žmogumi. Kiekvienas bandymas 
pakeisti Krikščionybę reikštų atkritimą į Dievo kaip nere- 
2 Jėgos sampratą stabmeldybės ar judaizmo prasme. 

itoks atkritimas betgi būtų priešingas pasiektam žmo- 
gaus išsivystymo laipsniui. Suvokęs save kaip nelygsta- 
mos vertės asmenį ir garbinęs Dievą kaip savąjį Tu, gy- 
venantį Kristaus asmenyje, žmogus nebegali grįžti atgal 
ir pradėti garbinti Dievą kaip kažkokią kosminę ar isto- 
rinę Jėgą. Tai reikštų atkritimą į barbarybę, nepaisant 
net ir labai aukštos techninės civilizacijos. Krikščionybę 

pakeisti gali tik ateizmas, vadinasi, paneigimas Dievo 
kaip tikrovės. Štai kodėl visokios teorijos, esą Krikščio- 
nybė esanti galima ir be Kristaus kaip Dievažmogio 3, 
yra nesupratimas tiek išganymo istorijos apskritai, tiek 
Krikščionybės skirtumo nuo visų ankstesnių šios istorijos 
tarpsnių. 

Įvykus asmeninei sąjungai tarp Dievo ir žmogaus 
Kristuje, istorinė sąjunga su Izraeliu nustojo buvusi Die- 
vo apsireiškimo plotmė — taip lygiai, kaip gamta nusto- 
jo buvusi apsireiškimo plotmė po Dievo sąjungos su Ab- 
raomu. Istorinė Izraelio religija užleido vietą asmeninei 
Kristaus religijai. Tai skelbia Naujasis Testamentas la- 
bai aiškiai. Visas laiškas žydams yra skirtas atskleisti 
skirtumui tarp judaizmo ir Krikščionybės ir sykiu paro- 
dyti, kad pasilikti prie judaizmo reiškia, kaip jau šio 
skyriaus pradžioje minėjome, nesuprasti laiko (plg. Rom 
13, 11) ir todėl būti išganymo istorijos pralenktam. To 
laiško autorius stengiasi žydam įkalbėti, esą jie turį „lai- 
kytis tų dalykų", kuriuos yra girdėję apie Kristų, nes 
kitaip jie bus išganymo istorijos srovės nunešti į šalį („ne 
forte perefluamus" (Žyd 2, 1). Izraelis yra buvęs Kristaus 
atėjimo pirmatakas ir kelio tiesėjas. Todėl jis turįs dabar 
suprasti savo vaidmenį ir nepaniekinti „taip didelio išga- 
nymo“ (Žyd 2, 3), patvirtinto jo dalyvių ir paliudyto pa- 
ties Dievo „ženklais ir stebuklais“ (2, 4). Kitaip Izraelis 
virstų tokiu pirmataku, kuris nenori eiti mažyn ir todėl 
tampa priešininku to, kuriam pats ruošė kelią. Tolimes- 
nis Izraelio ir Krikščionybės santykių išsivystymas, deja, 
parodė, kad tame laiške išreikštas būgštavimas nebuvo 
be pagrindo: judaizmas atsisakė pasitraukti ir išnykti 
kaip Dievo santykis su žmogumi ir kaip Viešpaties savęs 
liudijimo plotmė. Jis pasiliko ir po Kristaus, kaip gamti- 
nės religijos pasiliko po Abraomo. Tuo pačiu jis virto 
objektyviai klaidinga religija, nes po Kristaus Dievas kal- 
ba žmonijai nebe per Izraelio istoriją bei kultūrą, bet tik 
per savo Sūnų. Izraelio istorija virto nebyle, kaip ir gam- 
ta po Abraomo, nes Dievas šios istorijos įvykiuose nebe- 
sireiškia. Jo gyvenvietė dabar yra ne Izraelis, bet Kris- 
tus: „Visai Dievo pilnybei patiko apsigyventi Jame ir 
per Jį suderinti visa su savimi" (Kol 1, 19). Po Kristaus 
jokia galia — nei gamtinė, nei istorinė — neturi teisės 
kalbėti Dievo vardu. Dievo vardu dabar kalba tik pats 
Kristus arba Jo išrinktieji bei pasiųstieji. 

Visa tai mums yra daugiau ar mažiau žinoma. Tai, 

apie ką galbūt nė nepagalvojame, yra pasėkos, kurių 
atsirado, Kristui pasirodžius išganymo istorijoje ir pa- 
grindus naują žmogaus santykį su Dievu arba naują reli- 
giją. Izraelio istorija ir kultūra buvo, kaip sakyta, sak- 
ralinės, nes per jas reiškėsi Viešpats: jos buvo Dievo 
nužengimo plotmė. Izraelio tautos kultūra iš esmės netu- 
rėjo kitokio uždavinio, kaip būti žmogui suvokiamas 
pavidalas, per kurį byloja Dievas. Po Kristaus betgi visa 
tai pakito iš pagrindų. Kadangi Dievas po Kristaus nebe- 
kalba ne tik per Izraelio, bet nė per kurios kitos tautos 
istoriją ar kultūrą, todėl jokia istorija ir kultūra dabar 
nėra sakralinės. Kultūros sakrališkumas po Kristaus yra 
taip lygiai dingęs, kaip gamtos sakrališkumas po Abrao- 
1no. Po Kristaus istorija visu savo kultūriniu turiniu Die- 
vo nebereiškia, nebėra Jo ženklas ir savęs liudijimo plot- 
mė. Dievo apsireiškimo ir Jo gyvenvietės perkėlimas iš 
Izraelio istorijos į Kristaus asmenį buvo nepaprasta kul- 
tūros sekuliarizacija. Kultūra buvo išvilkta iš sakralinių 
pavidalų ir supasaulinta. Po Kristaus ji išsivysto pagal 
savo pačios vidinius dėsnius, nebūdama tiesiog Viešpaties 
vadovaujama, kaip tai yra buvę Izraelyje. 

Štai kodėl Krikščionybė jau pačiu savo buvimu yra 
nuostabus pasaulio sekuliarizacijos veiksnys. Juo labiau 
ji sklinda pasaulyje, juo labiau ji jį nusakralina arba 
supasaulina, nes Evangelijos dėsnis, kad Kristus yra vie- 
nintelis, per kurį Dievas reiškiasi bei kalba, nepakenčia 
šalia savęs jokios kitos Dievo apsireiškimo vietos. Krikš- 
čionybė naikina ne tik šventus miškelius bei šaltinius, 
bet ir pranašus, išminčius bei karalius, kurie tariasi ir 
toliau galį kalbėti Dievo vardu ir per savo darbus bei 
veikalus reikšti Viešpaties Valią. Krikšionybė sekuliari- 
zuoja tiek gamtinius daiktus, tiek kultūrinius, nurodyda- 
ma jiems vietą — pasaulinę Žmogaus būties sritį. Kas 
tad mėgina kultūrinę kūrybą lenkti bažnytiniam autori- 
tetui, tas atkrinta į judaizmą, kuriame sinagogos vyres- 
nieji apsprendė Izraelio kultūros linkmę bei dvasią, arba 
į stabmeldybę, kurioje gamtos vyksmas tarėsi esąs nDa- 
lenktas magų bei burtininkų galiai. Štai kodėl šiandien 
ir sakoma, kad „klerikalinimas ir sakralinimas Krikščio- 
nybės istorijoje amžių amžius eina ranka rankon“**. Kle- 
rikalizmas Krikščionybėje yra lygiagretė apraiška su fa- 
riziejizmu judaizme ir su magizmu stabmeldybėje: kiek- 
vienu atveju čia norima išlaikyti pasaulio sakrališkumą 
ten, kur šio sakrališkumo jau nebėra. 

Kaip ši trumputė išganymo istorijos apžvalga rodo, į 
klausimą, ar pasaulis yra Dievo apsireiškimo vieta, gali- 
ma duoti tiktai dinaminį atsakymą: savo išsivystymo ei- 
goje pasaulis pamažu nustojo buvęs Dievo savęs liudiji- 
mo plotmė. Nei gamtos reiškiniai, nei istorijos įvykiai 
nebėra ženklai, per kuriuos Viešpats dabar reikštųsi. Po 
Kristaus yra nusakralinta visa, kas anksčiau buvo iš tik- 
ro šventa. Todėl sekuliarizacija yra teisi, kiek ji atsire- 
mia į gamtos ir kultūros savarankiškumą, nepaisydama 
pasaulio kaip ženklo, nes jo ženkliškumas išganymo isto- 
Iijos eigoje yra dingęs. Tuo pačiu yra atsakomas ir pa- 
čioje šio skyriaus pradžioje keltas A. E, Loeno klausimas: 
„Ar tiesa, kad Dievas iš pasaulio traukiasi?" 5 Taip, Die- 
vas iš pasaulio traukiasi tuo, kad savęs liudijimą perkelia 
kiekvieną sykį vis į kitą plotmę: iš gamtos į istoriją, iš 
istorijos į Kristaus asmenį. Tuo būdu netenka tiesos tiek 
gamtinė, tiek istorinė religija. Vienintelė teisinga pasi- 
lieka tik asmeninė religija, atremta į Kristų kaip vienin- 
telę Dievo apsireiškimo plotmę. 

Tačiau kaip tik ši pasaulio sekuliarizacija, prasidė- 
jusi Abraomu gamtos atžvilgiu ir Kristumi istorijos bei 
kultūros atžvilgiu, turi nepaprastą reikšmę žmonijos 
pažangai. Nes tik tada, kai Dievas pasitraukia iš pasaulio 
kaip apsireiškimo plotmės, kai pasaulis nebetenka savo 
pobūdžio kaip Viešpaties ženklas, tik tada jis virsta žmo- 
gaus nuosavybe tikra šio žodžio prasme. Kitaip sakant, 
tik sekuliarizuota arba nusakralinta gamta ir istorija gali 
būti žmogaus veiklos medžiaga arba jo tyrinėjimo bei 
pažinimo laukas. Nuosekliai tad sekuliarizacija yra tiek 
gamtos, tiek dvasios (W. Dilthey) arba kultūros (H. Ric- 
kert) mokslų pagrindas. Kol gamta yra pergyvenama kaip 
Dievo apsireiškimo vieta ir kol gamtos reiškiniai yra aiški- 
nami kaip Viešpaties bylojimas žmogui, tol gamtos moks- 
lai yra negalimi, o be jų negalimi nei technika, nei ūkis. 
Juk būtų piktažodžiavimas ir net nesąmonė gamintis per- 
kūnsargį, jeigu žaibas yra Dievo pykčio išraiška. Perkūn- 
sargis vali atsirasti tik tada, kai žaibas yra sekuliarizuotas, 
vadinasi, kai jis suvokiamas kaip paprastų paprasčiausias 
oro elektros išsikrovimas, neturįs savyje nieko antgam- 
tiško bei sakrališko, Taip pat būtų prometėjiškas sukili- 
mas ieškoti priemonių beskausmiui gimdymui, jeigu šis 
yra Viešpaties bausmė moteriai už Ievos paklusimą žal- 
čio gundymui. Tokių priemonių galima ieškoti bei rasti 
tik tada, kai gimdymas yra pergyvenamas kaip grynai 

biologinis vyksmas, nesąs nei Dievo bausmės, nei Jo pa- 
laimos išraiška **, 

Šiuo atžvilgiu Krikščionybė yra nepaprastas pažangos 
variklis. Skelbdama, kad Dievas gamtoje nebegyvena ir 
per ją nebesireiškia, ji nusakralina gamtą, paverčia ją 
grynu daiktu ir atiduoda ją į žmogaus rankas. Didžiulis 
tad yra nesusipratimas kalbėti apie Krikščionybę kaip 
apie mokslo stabdį. Stabdys čia yra ne Krikščionybė kaip 
asmeninė religija, vadinasi, kaip žmogaus santykis su 
Kristumi, vienintele Dievo gyvenviete, bet daugelio 
krikščionių, ypač dvasininkų, pasąmonėje vis dar tebe- 
gyvenąs priešabraominis gamtos sakrališkumas, išgany- 
mo istorijoje jau seniai pralenktas, tačiau pasilikęs gam- 
tinėse religijose, iš kurių, jas krikščioninant, jis perėjo 
kaip atgyvena ir į krikščioniškąją sąmonę. Kaip mūsų 
laikais yra žmonių, tikinčių į žvaigždžių įtaką Žmogaus 
likimui, į laumes bei raganas, į arklio pasagą, nešančią 
laimę, taip yra ir krikščionių, kurie gamtoje regi Dievą — 
Jo Valią, Jo galybę, Jo planą ir todėl nedrįsta gamtos 
daiktų bei reiškinių tyrinėti taip, kaip jie būtų tyrinėjami, 
nusikratę dievišku ženkliškumu. Jei šitokie žmonės turi 
kokios nors religinės ar pasaulinės galios, tai jie ir kitiem 
gamtos tyrinėjimą draudžia arba bent kliudo. Čia tad ir 
glūdi gamtos mokslų sankirtis su Bažnyčios atstovais nau- 
jųjų laikų pradžioje. Čia glūdi ir pagrindas; kodėl gamtos 
mokslai išsivystė ne Bažnyčios prieglobstyje, bet kaip 
tik šalia jos ir net prieš ją. Tačiau su Krikščionybe kaip 
Dievo apsireiškimu Kristuje tai neturi nieko bendro, kaip 
astrologija neturi nieko bendro su astronomija. Po Kris- 
taus „visa yra jūsų“ (1 Kor 3, 22), vadinasi, visa yra pa- 
vesta žmogui, Dievas nebepasilaikė nė vienos srities, į 
kurią žmogui būtų uždrausta įžengti. 

Tą patį tenka pasakyti ir apie kultūrą. Kol kultūra yra 
kuriama pagal sakralinius dėsnius, tol ji teturi vieną 
uždavinį — būti Dievo apsireiškimo plotme, kaip tai yra 
buvę Izraelyje. Visos kitos kultūros kryptys, kurių žmo- 
gaus buvime esama daugybės, esti pastumiamos šalin 
arba net pamirštamos. Psalmės yra nuostabūs poezijos 
kūriniai. Tačiau jie yra vieninteliai, kuriuos Izraelis su- 
kūrė. Jeigu net ir prileistume, kad Izraelio tauta buvusi 
iš esmės lyriška, tai vis tiek negalėtume neapgailestauti, 
kad tokie motyvai, kaip meilė, darbas, karas, mirtis, ne- 
Tado atspindžio Izraelio poezijoje, jei ir rado, — sakysime, 
„Giesmių giesmė", ši nuostabi meilės poema,—tai jie 

buvo suprantami ne tiesiogine, bet perkelta prasme kaip 
Dievo apsireiškimas simbolių kalba. Sakralinė kultūra 
visados yra kultūros siaurinimas ir net stingdymas, kas 
ypač ryškiai matyti Rytų Bažnyčioje, išlaikiusioje izraeli- 
tišką pažiūrą, esą Dievas ir po Kristaus apsireiškiąs per 
kultūrinius kūrinius, sakysime, per ikonas, kurių tapyba, 
tiesa, yra pasiekusi nepaprasto aukščio; tačiau šiame aukš- 
tyje ir sustingusi. Juk jeigu ikona, kaip ją aiškina Rytų 
Bažnyčios teologija*", yra Dievo apsireiškimas spalvomis, 
tai šio apsireiškimo turinys visados pasilieka tas pat. Mė- 
ginti savaip aiškinti Viešpaties savęs liudijimą. spalvomis 
yra erezija. Nuosekliai tad erezija yra ir ikonas kurti 
kitaip, negu tai buvę pradžioje. Pagal Rytų Bažnyčią, 
esama ne tik žodžiu pasakytų, bet ir dažais nutapytų ere- 
zijų. Tai pavyzdžiai, kaip kultūra, būdama Dievo apsireiš- 
kimo plotmė, savo išsivystymą savaime stabdo. Kultūra 
gali išsiskleisti tik tada, kai ji esti kuriama ne kaip Vieš- 
paties ženklas, bet kaip žmogaus veikalas pagal jo pa- 
ties vidinius dėsnius: menas pagal meno dėsnius, moks- 
las — pagal mokslo, filosofija — pagal filosofijos, ūkis — 
pagal ūkio, technika — pagal technikos ir t. t. Sakraliniai 
dėsniai, įvesti į kultūrą, veikia joje tarsi svetimas rau- 
gas. Viduramžiais Petro Damiano nukaltas posakis „fi- 
losofija yra teologijos tarnaitė“ tinka visai sakralinei kul- 
tūrai: visos kultūros sritys virsta religijos tarnaitėmis, 
jeigu jos apvelkamos sakraliniais drabužiais. Tai neperga- 
lėjimas izraelitiškos pažiūros, kuri buvo savo metu teisin- 
ga, būtent tada, kai Dievas tikrai kalbėjo per istoriją bei 
jos turinį kultūrą, bet kuri virto objektyviai klaidinga, kai 
Dievas savo apsireiškimą perkėlė į savo Sūnaus Jėzaus 
Kristaus asmenybę. Tačiau kaip gamtos sakrališkumas 
laikėsi tūkstančius metų po Abraomo sąjungos su Dievu, 
taip kultūros sakrališkumas laikėsi šimtmečius po žmo- 
gaus sąjungos su Dievu Kristuje. Tokių aigyvenų išgany- 
mo istorijoje esama nemaža. Tačiau jos visos yra išgany- 
mo istorijos vyksmo pralenktos ir gyvena tik kaip pra- 
ėjusiųjų šios istorijos tarpsnių liudytojos, bet ne kaip 
gyvastingos išganymo dabarties nešėjos bei skleidėjos: 
Nuosekliai tad sekuliarizacijos vyksmas naujaisiais lai- 
kais, panėigdamas pasaulį kaip Dievo apsireiškimo vietą, 
ne tik kad nebuvo prieškrikščioniškas, bet tiesiog vykdė 
giliausią Evangelijos dėsnį — regėti Dievą nebe istori- 
joje (jos įvykiuose ir kūriniuose), bet vieninteliame Jė- 
zaus iš Nazareto asmenyje. Galimas daiktas, kad kultū- 

ros sekuliarizacija ne vienu atveju peržengė savo ribas; 
kad dėl to įvyko daug socialinių neteisybių Bažnyčios 
atžvilgiu; kad nesąmoningas Evangelijos tiesos vykdymas 
ne kartą išsigimė į sąmoningą jos neigimą. Viso to tei- 
sinti nėra reikalo. Esmėje betgi šis vyksmas buvo būti- 
nas, nes tik jis atidarė duris tikrai kultūrinei pažangai 
tiek gamtos mokslų srityje, tiek žmogiškosios kūrybos 
plotmėje. Jeigu Bažnyčios atstovai, savo metu taip aist- 
zingai kovoję už kultūros palenkimą bažnytiniam auto- 
ritetui, būtų supratę šio vyksmo pobūdį bei reikšmę ir 
patys būtų kultūrą nusakralinę, paleisdami ją iš bažny- 
tinės globos, kaip Dievas Logos įsikūnijimu ją paleido 
iš savo globos, tai anų išsišokimų, neteisybių bei skriaudų 
būtų buvę žymiai mažiau. Todėl reikia džiaugtis, 
kad II Vatikano susirinkimas galop tai suvokė ir žmogiš- 
kosios kūrybos savarankiškumą, kaip jau esame minėję, 
aiškiai pripažino. Tuo būdu jis pripažino ir sekuliariza- 
cijos tiesą. 


5. SEKULIARIZACIJOS NETIESA 


Būdama dviprasmė savo esmėje, sekuliarizacija lieka 
dviprasmė ir savo tiesoje. Teisinga yra teigti, kad pasau- 
lio reiškiniai bei įvykiai patys savimi nėra ženklas į ana- 
pus, kad jie vyksta pagal jų pačių vidinį priežastingumą 
ir todėl ne reiškia, o tik paprastai yra. Nebesirinkdamas 
gamtos ir istorijos savęs liudijimo plotme, Dievas tuo 
pačiu sekuliarizuoja pasaulį, ir žmogus šiuo atveju virsta 
„tikru pasaulio savininku“, kaip tai skelbia II Vatikano 
susirinkimas (I, 205). Tačiau pasaulis neišsisemia regimais 
gamtos reiškiniais, istorijos įvykiais ir kultūros kūriniais. 
Visi šie dalykai sudaro tik jo regimybę, tik jo paviršių, 
bet jie anaiptol dar neišreiškia jo gelmių. Pasaulis yra 
daugiau negu tik gamtos tvarka su jos darna ar isto- 
rijos eiga su jos tarpsniais. Kitaip tariant, pasaulis neiš- 
sisemia kosmologine ir sociologine plotme. Krikščioniui 
jis turi dar vieną plotmę, būtent ontologinę, kurioje jis 
būna ne kaip šis ar kitas reiškinys, ne kaip šis ar kitas 
įvykis, bet kaip Viešpaties kūrinys. 

Ši tad plotmė, svarstant pasaulį, kaip tik ir yra daž- 
nai pamirštama arba nepakankamai pastebima. Tuo tarpu 
tai ji yra pati svarbiausia, nes pati giliausia. Juk būti 
Dievo kūriniu yra žymiai daugiau negu būti Jo apsireiš- 

kimo sritimi arba Jo ženklu. Savęs liudijimą pasaulio 
ženklais Dievas gali reikšti įvairiopai, kilnodamas jį iš 
vienos srities į kitą; ir tai Jis iš tikro yra daręs laikų 
eigoje (plg. Žyd 1, 1—2). Tačiau Dievas jokiu atveju ne- 
gali keisti savo santykio su pasauliu taip, jog šis nustotų 
buvęs Jo kūrinys, nes „kūrinys be Kūrėjo dingsta“, pa- 
stebi II Vatikano susirinkimas (I, 204). Kūrinys yra visa- 
dos ontologiniame santykyje su Kūrėjų, vadinasi, tokia- 
me santykyje, kuris kūrinį grindžia pačioje jo būtyje. 
Kaip tad galėtų Kūrėjas nutraukti šį santykį, negrąžin- 
damas pasaulio į nebūtį, iš kurios Jis yra jį pašaukęs 
savo žodžiu „tebūnie — fiat“ (plg. Pr 1, 3—31)? Kūriniš- 
kumo atžvilgiu pasaulis egzistuoja ne kaip kokia subs- 
tancija, vadinasi, daiktas savyje, bet kaip santykis. Subs- 
tancija pasaulis yra tik kosmologinėje savo plotmėje, 
todėl čia jis ir yra savarankiškas. Tačiau pasaulis yra 
santykis ontologinėje plotmėje, vadinasi, susietas pačiu 
savo buvimu su Tuo, kuris jam šį buvimą teikia. Kadan- 
gi buvimo teikimas arba kūrimas, krikščioniškąja pažiū- 
ra, yra ne vienkartinis veiksmas, bet nuolatinis vyksmas, 
todėl ir pasaulis kaip santykis niekados negali atitrūkti 
nuo savos būties šaltinio, nevirsdamas nebūtimi. Šia pras- 
me ir reikia suvokti minėtus II Vatikano susirinkimo žo- 
džius, kad kūrinys be Kūrėjo dingsta. Štai kodėl į šio 
skyriaus pradžioje keltą A. E. Loeno klausimą, gal Dievas 
„pasilieka pasaulyje kaip ir buvęs?“, turime atsakyti: 
taip, Dievas pasilieka pasaulyje kaip ir buvęs ontologine 
prasme; pasilieka kaip jo Kūrėjas, kiekvieną akimirką 
šaukiąs pasaulį būti. Dievas gali pasaulį palikti kaip savo 
ženklą, bet Jis negali jo palikti kaip savo kūrinio. 
Skirtumas tarp pasaulio kosmologinės bei sociologinės 
plotmės, kurioje vyksta Dievo apsireiškimas žmogui, ir 
ontologinės jo plotmės, kurioje vyksta kuriamoji Vieš- 
paties galia, kaip tik ir atskleidžia mums antrąją sekulia- 
rizacijos pusę jos tiesos atžvilgiu. Sekuliarizacija yra tei- 
si, kiek ji pasilieka gamtinėje bei kultūrinėje pasaulio 
plotmėje, teigdama šios plotmės savarankiškumą ir lenk- 
dama ją žmogui, kad šis įžvelgtų jos dėsnius ir juos taip 
tvarkytų, jog jie padėtų jam vykdyti savas idėjas, savus 
norus bei planus. Tačiau sekuliarizacija virsta netiesa, 
kiek ji žengia į ontologinę pasaulio plotmę ir neigia kū- 
riniškąjį jo pobūdį, atplėšdama jį nuo Dievo Kūrėjo ir 
tuo būdu teigdama pačios pasaulio būties savarankišku - 
mą. II Vatikano susirinkimas labai aiškiai, kaip jau minė- 

ta, pripažino pasaulio daiktų „savus įstatymus ir tvarką" 
(I, 204). Šios rūšies pasaulio savarankiškumas arba auto- 
nomija turinti būti, pasak Susirinkimo, gerbiama, neban- 
dant jos pajungti kokiam nors autoritetui, net jeigu šis 
būtų ir pačios Bažnyčios (plg. I, 204). Iš kitos betgi pu- 
sės, II Vatikano susirinkimas taip pat labai aiškiai paste- 
bėjo: „Tačiau jei žodžiais „laikinųjų dalykų autonomija“ 
laikoma, kad sukurtieji daiktai nepriklauso nuo Dievo 
ir gali būti žmogaus naudojami be sąryšio su Kūrėju, 
nėra nė vieno pripažįstančio Dievą, kuris nejaustų, kaip 
toks tvirtinimas yra klaidingas“ (I, 204). Kitaip tariant, 
ontologinėje plotmėje nėra jokios pasaulio autonomijos, 
nes šioje plotmėje pasaulis laikosi tik ryšium su Kūrėju, 
todėl tik šio ryšio šviesoje ir gali būti žmogaus svarsto- 
mas bei pergyvenamas. Kiekvienas mėginimas taip nu- 
dievinti pasaulį, jog jis šį ryšį prarastų, vadinasi, nebe- 
būtų suvokiamas kaip Viešpaties kūrinys, paverčia seku- 
liarizaciją netiesa. 

Ana tad riba, kurios anksčiau ieškojome klausdamiį, 
ligi kol gali eiti pasaulio nudievinimas bei jo nusakrali- 
nimas, kaip tik ir yra jo kūriniškumas. Šią ribą pasiekęs, 
sekuliarizacijos arba pasaulio nudievinimo vyksmas turi 
liautis. Pasaulis kaip Viešpaties kūrinys yra tarsi anas 
Horebo kalno papėdėje degąs ir nesudegąs krūmas, iš 
kurio sklinda paties Dievo balsas: „Neik arčiau! Nusiauk 
batus! Nes vieta, kurioje stovi, yra šventa" (Iš 3, 5). Mė- 
gindama ir šią vietą, vadinasi, pasaulį kaip kūrinį, nusak- 
ralinti, sekuliarizacija darosi nebekrikščioniška. „Jeigu 
sekuliarizacija kaip nudievinimas,— prasmingai sako 
A. E. Loenas,— reiškia, kad pasaulis nebėra laikomas kū- 
riniu arba kad „kūrimas“ iš viso nebegali būti mąstomas, 
tuomet ji yra priešinga Evangelijai“ 8, Pasaulio kūriniš- 
kumo pripažinimas ar nepripažinimas yra sekuliarizaci- 
jos tiesos ar netiesos galutinis mastas. Be abejo, reikia 
sutikti, kaip šiandien tvirtinama, kad „pasaulis, stebimas 
sukurtosios jo būties atžvilgiu, nėra tinkamas mokslo ob- 
jektas“ *?, nes mokslas stengiasi suvokti pasaulį kaip tik 
jo savarankiškume. Tačiau tai dar nereiškia, kad, norint 
pasaulį tirti moksliškai, reiktų paneigti jo kūriniškumą, 
vadinasi, jį sekuliarizuoti ontologinėje jo plotmėje. Moks- 
lui ontologinė sritis yra nereikalinga, nes jos jis nepa- 
siekia, nepasiekdamas tuo pačiu nė pasaulio kaip Dievo 
kūrinio. Kiekvieno mokslo objektas yra šis ar kitas pa- 
saulio dalykas iš kosmologinės ar sociologinės jo plot- 

mės. Peržengdamas šią plotmę ir mėgindamas spręsti apie 
pasaulio kūriniškumą, mokslas savaime virsta pasaulė 
žiūra, filosofija ir net religija, vadinasi, nebe mokslu 
Tai šiandien aiškiai regėti tiek tų mokslininkų veikaluo 
se, kurie Krikščionybei palankūs (pav., Teilhard de Char 
din), tiek tų, kurie yra jai priešingi (pav., Jean Rostand) 
Pirmieji nusikalsta mokslui tuo, kad jį paverčia teolo- 
gija ir net mistika, manydami galį mokslo keliu pasau 
lio kūriniškumą prieiti ir jį patvirtinti; antrieji paneigič 
mokslą tuo, kad manosi taip pat mokslo keliu galį pasiek: 
ti ontologinę pasaulio sritį ir taip pat mokslo priemonė 
mis įrodyti šios srities autonomiją nuo Dievo. Iš tikro 
tačiau nei vieni, nei kiti apie pasaulį kaip Viešpaties 
kūrinį negali nieko — nei teigiamo, nei neigiamo — 
pasakyti, kas tikrai būtų paremta mokslu. 

Jeigu tad sekuliarizacija, šaukdamasi mokslo būtiny. 
bės, reikalauja taip nudievinti pasaulį, jog šis nustotų 
buvęs Dievo kūrinys, tai ji maišo kosmologinę bei socio 
loginę pasaulio plotmę su ontologine jo plotme ir tuc 
būdu klysta. Be abejo, kol gamtinė ar kultūrinė sritis 
vra sakralinė, tol, kaip jau sakyta, mokslas yra iš tikro 
negalimas, nes yra negalimas mokslinis pasaulio kaip 
Dievo ženklo tyrinėjimas. Mokslas juk klausia, ne ką 
Dievas tuo ar kitu pasaulio reiškiniu nori pasakyti, bet 
kas šis reiškinys pats savyje yra. Esant gamtai ar kul- 
tūrai sakralinėms, mokslo klausimas ir Viešpaties atsa- 
kymas prasilenkia: pasaulis kaip Dievo apsireiškimo sritis 
liudija Jį patį, tačiau anaiptol neišreiškia pasaulio są- 
rangos. Pastebėjęs dykumose liepsnojantį, bet nesude- 
gantį erškėtrožių krūmą, Mozė tarė pats sau: „Eisiu ir 
pasižiūrėsiu šio nuostabaus reiškinio, kodėl krūmas nesu- 
dega" (Iš 3, 3). Tai buvo esmėje mokslinis klausimas, nors 
ir keltas smalsumo dėlei. Betgi jei Mozė iš tikro būtų 
pradėjęs fiziškai ar chemiškai tyrinėti, kodėl anas krū- 
mas liepsnoja ir vis dėlto nesudega, jis būtų neradęs 
į tai jokio atsakymo. Jo nerastų ir šiandieninis labai mo- 
dernus mokslas. Visokios teorijos, kurios mėgintų tokio 
degančio, bet nesudegančio krūmo priežastį surasti, būtų 
juokingos iš pagrindų, nes aiškintų gamtinį reiškinį sa- 
vyje, nė kiek nepaliesdamos jo kaip Viešpaties ženklo, 
kuriuo Dievas Mozei paliudijo būsimą jo pasiuntinybę. 
Tokių nesusipratimų moksle yra visados buvę ir šiandien 
jų vis dar yra, sakysime, moksliškai nusiteikusių egze- 
getų ar egzegetiškai nusiteikusių mokslininkų svaičioji- 

mai, kas yra buvęs tasai šviesulys, atvedęs išminčius 
„iš Rytų“ į Jeruzalę, ėjęs „pirm jų“ ir galop sustojęs 
„viršum vietos, kur buvo vaikelis“ (Mt 2, 1—9). Visokie 
astronominiai apskaičiavimai čia šauna pro šalį, nes šis 
reiškinys yra buvęs Dievo ženklas, paliudijęs Mesijo gi- 
mimą. Taip jį suprato anie Rytų išminčiai ir taip jį aprašė 
Evangelija. Kiekvienas tad bandymas šį ženklą suvesti į 
kokią nors formulę yra nesusipratimas, nes mokslas Vieš- 
paties ženklų paskaityti nepajėgia, Viešpaties ženklus su- 
vokia tik tikėjimas, o ne mokslinis tyrinėjimas. Kol tad 
pasaulis kosmologine savo sritimi iš tikro yra pergyve- 
namas kaip Dievo reiškimosi sritis, vadinasi, kaip ženk- 
las, tol mokslas yra negalimas. Kol, pavyzdžiui, dangaus 
skliautas yra Viešpaties pakojis, tol yra galima tik astro- 
logija, bet ne astronomija. Šiuo atžvilgiu pasaulio nusak- 
ralinimas mokslui yra būtinas, ir šiuo atžvilgiu sekuliari- 
zacija yra teisi, reikalaudama kosmologinės ir sociolo- 
ginės srities nudievinimo. Bet ji pasidaro tučtuojau ne- 
teisi, kai šį reikalavimą išplečia į ontologinę sritį, nes 
su šia sritimi mokslas neturi nieko bendro. Kadangi ta- 
čiau šis reikalavimas sekuliarizacijos šalininkų šiandien 
tiesiog aistringai keliamas, tai jis rodo, kad čia kalbama 
nebe mokslo, o pasaulėžiūros — ir tai nekrikščioniškos 
pasaulėžiūros — vardu. Štai kodėl šios rūšies sekuliariza- 
cija, skverbdamasi į ontologinę sritį ir šią sritį nudievin- 
dama, darosi ne tik įtartina, bet yra tiesiog atmestina kaip 
Klaidinga objektyviai ir kaip nenuoširdi subjektyviai. 
Nuostabiausia betgi yra tai, kad sekuliarizacija nesu- 
vokia ryšio tarp pasaulio savarankiškumo ir pasaulio kū- 
riniškumo: pasaulis yra savarankiškas kosmologinėje sri- 
tyje tik todėl, kad jis yra kūrinys ontologinėje srityie. 
Kitaip sakant, jeigu pasaulis nebūtų Viešpaties sukurtas 
iš nebūties, jis niekad negalėtų būti savarankiškas ir to- 
dėl niekad negalėtų būti sekuliarizuotas. Pasaulio kūri- 
niškumas yra jo nudievinimo arba sekuliarizacijos pa- 
grindinė sąlyga. Pirmu požiūriu tai skamba gana keistai. 
Tačiau tai yra tiesa. Juk kas gi yra kūrimo iš nebūties 
idėja? Ne kas kita, kaip Krikščionybės atsakymas, koks 
yra esminis santykis tarp Dievo ir pasaulio. Ir štai, paly- 
ginę krikščioniškąjį atsakymą su kitais atsakymais, ran- 
dame, kad jis vienintelis išgelbsti pasaulio savarankiš- 
kumą ir tuo būdu sekuliarizacijos reikalą bei teisę. Vi- 
soms pasaulėžiūroms, pripažįstančioms Dievo buvimą, 


12, A. Maceina, 5 t. 177 


bendras yra įsitikinimas, kad pasaulis kyla Viešpaties 
veikimu. Skirtybės prasideda tik tada, kai reikia paaiš- 
kinti, kokiu būdu Dievas pasaulį kildina, vadinasi, kame 
glūdi ano dieviškojo veikimo esmė. Atsakymų į šį kiau- 
simą esama gana įvairių. Bet visus juos galima suvesti 
į tris rūšis: Dievas žiedžia pasaulį iš pirminės, šalia Jo 
esančios medžiagos. Dievas tekėdina pasaulį pats iš sa- 
vęs; galop Dievas kuria pasaulį iš nebūties. Ir štai tik 
šis trečiasis — krikščioniškasis — atsakymas pagrindžia 
pasaulio savarankiškumą. 

Pirmoji pažiūra vadinasi dualizmas, nes čia iš pat 
pradžios prileidžiami du dalykai: pirminė medžiaga ir 
Dievas kaip šios medžiagos apipavidalintojas. Kas yra 
ši pirminė medžiaga, nuomonės labai įvairuoja. Platonui 
ji yra tuščia erdvė, kurioje laikosi keturi sugeometrinti 
pradai: ugnis, oras, vanduo ir žemė (plg. Timėjas, 53a— 
57c). Iš šių geometrinių pradų demiurgas kildina, kaip 
Platonas sako, „nesuskaitomą kūnų įvairybę“ (57c). De- 
miurgo veikimo esmė glūdi ne tame, kad jis teiktų pa- 
sauliui būtį kaip tokią, bet tik tame, kad jis teikia Da- 
saulio kūnams pavidalą. Todėl šį demiurgo veikimą ir 
vadiname ne kūrimu, bet žiedimu, nes pirminė medžia- 
ga — ana sugeometrinta erdvė — čia egzistuoja nepri- 
klausomai nuo demiurgo: jis jos nekuria, bet tik ją api- 
pavidalina, kaip, vaizdingai kalbant, puodžius apipavi- 
dalina molį, nužiesdamas puodų, vazų, lėkščių ir t. t. 
Nuosekliai tad ir daiktas, kilęs iš tokio žiedžiančiojo 
veikimo, nėra ir negali būti savarankiškas pats savyje. 
Juk materialine savo puse jis yra ne kas kita, kaip anos 
pirminės medžiagos dalelė. Formaline gi savo puse jis 
yra ne kas kita, kaip demiurgo idėjos įkūnijimas anoje 
dalelėje — lygiai taip, kaip ir puodžiaus nužiesta lėkštė: 
kas gi galėtų teigti, esą lėkštė turi savus dėsnius ir savą 
vertę, nepriklausomus, iš vienos pusės, nuo molio, iš 
kitos — nuo puodžiaus tikslo bei norų, įkūnytų lėkštėje? 
Kiekviename demiurgo padare glūdi pirminės medžiagos 
dėsniai, nes šis padaras yra tik anos medžiagos dalis ir 
todėl visu savimi laikosi šioje medžiagoje. Iš kitos pu- 
sės, demiurgo padaras yra palenktas idėjai, kuri yra 
įkūnyta anoje medžiagoje ir kuri teikia jam individualų 
pavidalą kaip regimą idėjos išraišką. Pats padaras kaip 
toks neturi nieko sava ir todėl negali būti savarankiška 
būtybė. Nesusipratimas tad kalbėti apie pasaulio daiktų 
savarankiškumą, jeigu pasaulis yra demiurgo žiedinys, 

nes tokiu atveju neįmanoma logiškai atsieti pasaulio nuo 
pirminės medžiagos, kurioje jis laikosi materialiai, ir nuo 
demiurgo idėjos, kuri jį laiko formaliai kaip anos bend- 
ros medžiagos suindividualinimą. Kas tad atstovauja dua- 
listinei pasaulėžiūrai, tuo pačiu neigia pasaulio savaran- 
kiškumą ir negali jo sekuliarizuoti, vadinasi, padaryti jį 
ne ženklu, o tikra būtimi. Dualizme pasaulis yra ženklas 
savo esme, todėl ir negali būti subūtinamas: dualizme 
pasaulis tiktai reiškia. Jo regimybė kaip būtis yra ne- 
tikra: ji yra tik išvaizda ir net apgaulė, nes Platono filo- 
sofijoje, sakysime, matyti labai ryškiai. Dualistinė pa- 
saulio santykių su Dievu samprata pasikartoja, kaip ma- 
tysime trečiame šios knygos skyriuje, Teilhard'o de Char- 
dino pasaulėžiūroje, paverčiančioje pasaulį tik kelrodžiu 
į ateitį, neturinčiu vertės dabartine savo būkle. 

Antroji pažiūra kaip pirmosios priešingybė yra mo- 
nizmas. Jos autorius yra paskutinis didis stabmeldiško- 
sios senovės mąstytojas Plotinas (3 šimtm. po Kr.). Pasak 
jo, yra tik vienas pradas, būtent Dievas arba Absoliutas. 
Absoliutas yra vienis, sykiu tačiau ir daugis. Plotinas 
užtat ir klausia: kaip šis vienis santykiuoja su pasaulio 
daiktų daugybe? Kokiu būdu vienis ir daugis telpa šalia 
vienas kito? Plotino atsakymas: Absoliutas kaip vienis 
spinduliuoja iš savęs daugybę, tarsi saulė spindulius, pats 
savęs betgi neišspinduliuodamas. Kitaip tariant, Absoliu- 
tas tekėdina iš savęs pasaulį, kaip šaltinis tekėdina upelį. 
Tai nebe žiedimas iš ko nors, kaip Platono teorijoje, 
bet kildinimas (emanatio) iš savęs. Pirmas toks Absoliuto 
kildinys yra, pasak Plotino, dvasia (nous), toliau eina sie- 
la (psyche) ir galop medžiaga (hylė). Juo labiau ši būty- 
bių srovė nuo Absoliuto kaip savo šaltinio tolsta, juo la- 
biau ji temsta ir nyksta savyje, taip kad medžiaga, pa- 
vyzdžiui, būdama toliausiai nutekėjusi, tuo pačiu yra ir 
labiausiai sunykusi, virtusi beveik nebūtimi (mė on). Ne- 
sunku betgi suvokti, kad pasaulis kaip Absoliuto išplau- 
ka negali būti savarankiškas, nes savyje jis yra ne kas 
kita, kaip to paties Absoliuto pratęsimas. Net ir nusil- 
pusios bei sumenkėjusios Absoliuto išplaukos yra vis 
tiek jo išplaukos, o ne savarankiškos būtybės. -Juk net 
ir tūkstančius kilometrų nuo savo šaltinio nutekėjęs 
upeliukas, vos srovenąs, užterštas ir drumzlinas, pasilieka 
vanduo, esinėje nesiskiriąs nuo savo šaltinio vandens. 
Monistinėje pažiūroję skirtumas tarp Absoliuto ir pa- 
saulio nyksta. Pasaulio savarankiškumas darosi apgau- 

lingas. Tiesa, ši pažiūra regimas pasaulio . apraiškas — 
psichines, biologines, medžiagines jo savybes — vertina 
labai neigiamai. Tačiau ir neigiamas vertinimas nepada- 
ro regimo pasaulio savarankišku. Jis vis tiek lieka Ab- 
soliuto išplauka arba sunykęs Absoliutas, nors Plotinas 
niekur nepaaiškina, kodėl jis savo srovenime sunyksta. 
Pasaulis ir Dievas čia nėra dvi tikrovės, bet tik dvi tos 
pačios absoliutinės tikrovės būsenos. Kaip tad galima 
būtų šiame tekėjime įžiūrėti kokią nors pasaulio nepri- 
klausomybę, jo savus dėsnius ir jo savą vertę, be kurių 
realumo nė sekuliarizacija yra neįmanoma? Sekuliarizuo- 
ti monistiškai suprastą pasaulį reikštų jį atjungti nuo 
Absoliuto ir tuo būdu jį visiškai išsekinti jo būtyje. 
Trečioji pažiūra vadinasi kreacionizmas, atstovauja- 
mas Krikščionybės. Pasak šios pažiūros, pasaulis yra Die- 
vo ne nužiedžiamas iš ko nors, ne kildinamas iš savęs, 
bet sukuriamas iš nebūties. Nebūtį čia reikia suprasti 
ne kokios nors tuščios erdvės, ne kokio neaprėžto daugio, 
ne maišaties, bet būties stokos tiesiogine šio žodžio pras- 
me. Tai reiškia: kūrimo akimirką Dievas atlieka tokį 
veiksmą, kuris padaro, kad pasaulis yra. Be šio veiksmo 
pasaulis ne tik nebūtų pavidalas, tvarka bei sąranga, 
bet jo iš viso nebūtų. Kūrimas iš nebūties nereikalauja 
jokios pirminės medžiagos ir jokios idėjos, todėl jis 1r 
nėra žiedimas iš ko nors ir pagal ką nors; jis nereika- 
lauja jokio srovenimo iš Absoliuto, todėl nėra Dievo 
ištaka arba Jo — tegu ir sunykęs — tęsinys. Kūrimas yra 
Viešpaties veiksmas, Šventraščio pasakymų —,žodis“, 
kurio atoliepis ir yra pasaulis kaip būtis. Daiktas, sukur- 
tas iš nebūties, neturi visiškai nieko, kas jį savimi lai- 
kytų ir todėl apspręstų, kaip pirminė medžiaga bei de- 
miurgo idėja Platono teorijoje arba kaip Absoliutas 
Plotino filosofijoje. Žvelgiant į nebūtį, sukurtasis daiktas 
yra visiškai savarankiškas, nes nebūtis kaip visiška bū- 
ties stoka negali nieko įtaigoti: ji yra niekis. Žvelgiant 
į Dievą, sukurtasis daiktas yra irgi savarankiškesnis, nes 
Dievas pašaukia jį iš nebūties ne kaip apipavidalintą 
pirminės medžiagos dalelę ir ne kaip savo paties išplau- 
ką, bet kaip tikrovę, kuri nėra nei nebūtis, nei Absoliutas. 
Sukurtasis daiktas kyla iš nebūties, bet jis yra būtis. Jis 
kyla Dievo: veiksmu, bet jis nėra Dievas. Kūrimas jį at- 
riboja ir nuo nebūties, ir nuo Dievo ir tuo būdu kaip tik 
pagrindžia jo savarankiškumą. Kurti iš nebūties reiškia 
teikti daiktams būtį, turinčią savus dėsnius, savą gėrį, 

savą tiesą ir todėl savą ' autonomiją. Sukurtasis iš nebū- 
ties pasaulis yra autentinė tikrovė, savarankiška tiek 
savo būsme, tiek tapsme. Štai kodėl II Vatikano susirin- 
kimas ir pabrėžia, kad pasaulio savarankiškumas yra ne 
tik reikalaujamas „mūsų meto žmonių“, bet kad jis ati- 
tinka „ir Kūrėjo valią“ (I, '204). Kitaip sakant, Dievas 
kūrimo veiksmu pašaukia būti tai, kas yra ne Jis pats 
ir kas tuo pačiu yra savarankiška būtybė. Nesusipratimas 
tad yra reikalauti pasaulio savarankiškumo ir kartu neig- 
ti jo kūrziniškumą. Jeigu pasaulis nėra Dievo kūrinys iš 
nebūties, tai jis tada yra arba demiurgo žiedinys iš pir- 
minės medžiagos, arba Absoliuto išplauka bei tęsinys. Ki- 
tokios išeities čia nėra, jeigu pripažįstamas Dievo buxi- 
mas. Kiekvienu atveju pasaulio savarankiškumas dings- 
ta. Tuo pačiu dingsta ir jo nudievinimas arba sekuliari- 
zaCija. Nudievinti pasaulį kosmologinėje plotmėje galima 
tik tada, jeigu jis nėra Dievas ontologinėje plotmėje. O 
ontologinėje plotmėje pasaulis nėra Dievas tik tada, jei 
jis yra Jo kūrinys iš nebūties. Štai kodėl ir šiuo atžvil- 
giu Krikščionybė, skelbdama kūrimo iš nebūties idėją 
ir laikydama pasaulį Viešpaties kūriniu, pagrindžia seku- 
liarizaciją kaip pasaulio savarankiškumo reikalavimą bei 
vykdymą. Šių dienų sekuliarizacijos atstovai, neigdami 
pasaulio kūriniškumą, nė nepastebi, kad tuo pačiu jie 
neigia tai, kam jie taip aistringai atstovauja, būtent pa- 
saulio autonomiją kosmologinėje bei sociologinėje sr1- 
tyje. 

Pasaulio kūriniškumas atskleidžia mums ir tikrąją pa- 
saulio ženkliškumo prasmę. Anksčiau pabrėžėme, kad 
laikyti pasaulį Viešpaties ženklu arba, kaip II Vatikano 
susirinkimas sako, „kūrinijos kalboje“ girdėti „„Kūrėjo bal- 
są“ (I, 204) yra ne tik viduramžiškas, bet ir apskritai 
krikščioniškas pasaulio pergyvenimas. Iš kitos betgi pu- 
sės, teigėme, kad išganymo istorijoje Dievas traukiasi 
iš pasaulio kaip savęs liudijimo plotmės ir kad todėl 
pasaulis — gamta ir istorija — nustoja buvusios Dievo 
ženklu: toks ženklas dabar yra tiktai Kristus. Kitaip sa- 
kant, Krikščionybei pasaulis yra ženklas ir kartu nebėra 
ženklas. Atrodo, kad tai prieštaravimas. Tačiau šis prieš- 
taravimas nyksta atsiminus, kad pasaulis yra Dievo kū- 
rinys. Būdamas sukurtas iš nebūties, pasaulis yra sava- 
rankiška būtybė kosmologinėje savo plotmėje. Šioje plot- 
mėje jis pats savimi nėra ženklas. Ženklu virsti čia jis 
gali tik tada, kai Viešpats jį laisvai pasirenka kaip savęs 


181 


liudijimo arba apsireiškimo vietą. Taip yra buvę, kaip 
sakėme, visose gamtinėse religijose, taip yra buvę ret- 
karčiais dar ir Izraelio religijoje, taip gali būti net ir 
Krikščionybėje stebuklų atveju, kas betgi kiekvienu at- 
skiru atveju reikalauja Bažnyčios pripažinimo, kad Die- 
vas per kurį nors pasaulio reiškinį tikrai yra kalbėjęs. 
Tai aiškus nurodymas į tai, kad išganymo istorijoje po 
Kristaus tik Bažnyčia kaip laike ir erdvėje sklindąs Iš- 
ganytojas yra tikroji Viešpaties bylojimo sritis. Šia pras- 
me į paskutinį skyriaus įžangoje minėtą A. E. Loeno 
klausimą, „o gal pasaulio sąranga niekados nėra buvusi 
kelrodis į Dievą?“, turime atsakyti: taip, kosmologinė 
pasaulio sąranga pati savaime niekad nėra rodžiusi į 
Dievą, vadinasi, buvusi Jo ženklu. Ji yra buvusi ženklu 
tik tada ir tik tiek, kada ir kiek Viešpats ją tiesiog tokiu 
ženklu buvo pasirinkęs. Viduramžiškas tad pasaulio 
kaip knygos, kaip paveikslo ir veidrodžio pergyvenimas 
objektyvine kosmologine prasme yra neteisingas. Jis yra 
teisingas tik subjektyvine psichologine prasme, nes ne 
vienas gali regėti pasaulio padaruose bei įvykiuose Vieš- 
paties pėdsakų,- kaip jų regėjo Linnė gyvūnijos sąran- 
goje. Iš tikro tačiau šitoks pergyvenimas neturi atitik- 
mens kosmologinėje plotmėje, nes ši plotmė yra sukurta 
būti, o ne reikšti. Reikšmuo pačiu savimi pasaulis yra 
tik dualistinėje, o ypač monistinėje pasaulėžiūroje, bet 
ne kreacionistinėje. Kas kosmologinius pasaulio reiški- 
nius ar pavidalus laiko objektyviais Dievo ženklais, tas 
atkrinta arba į platonizmą, arba į plotinizmą, nes tam 
pasaulis yra arba demiurgo žiedinys, reiškiąs tam tikrą 
idėją, arba Absoliuto išplauka, rodanti į savą šaltinį. 
Viduramžiškas pasaulio pergyvenimas esmėje buvo pla- 
toniškas, nors ir apvilktas krikščioniškuoju drabužiu *?, 
Paviršium žiūrint, jis atrodė esąs giliai religingas, esmėje 
tačiau jis buvo senovės atoaidis ir todėl daugeliu atvejų 
pilnas prietarų. Gal todėl jį H. U. von Balthasaras, kaip 
sakėme, ir vadina pelkėmis, kurias: reikėjo nusausinti *!. 
Sekuliarizacija tai kaip tik ir įvykdė. 

Bet ar tai reiškia, kad pasaulis iš viso nėra Dievo 
ženklas? Atsakyme į šį klausimą kaip tik ir išeina aikš- 
tėn pasaulio sampratos priešingybė. Pasaulis yra Vieš- 
paties sukurtas būti, todėl jis yra savarankiškas, būnąs 
bei veikiąs pagal savo paties dėsnius. Tačiau kaip tik 
todėl, kad jis yra sukurtas, vadinasi, gavęs savo būtį 
(ne pavidalą, kaip dualizme) iš Dievo ir ją gaunąs kiek- 

vieną akimirką, jis nėra ir negali būti savarankiškas. 
Tai skirtumas, kurį reikia visados turėti galvoje, kalbant 
apie pasaulio ženkliškumo teigimą Krikščionybėje ir jo 
neigimą sekuliarizacijoje. Kiek pasaulis yra savarankiš- 
kas, tiek jis nėra ženklas. Kiek tačiau pasaulis yra nesa- 
varankiškas, tiek jis yra ženklas. Nesavarankiškas yra 
pasaulis betgi tiek, kiek jis yra Dievo kūrinys, nes kū- 
rinys savaime nurodo į Kūrėją, nešiodamas savyje šiojo 
bruožų ir būdamas tik ryšium su Kūrėju. Tarp kūrinio 
ir Kūrėjo esama, kaip sakėme, būtinio ryšio, kuris jokiu 
atveju nutrūkti negali, nes nepali nutrūkti kuriamasis 
Viešpaties veiksmas. Tačiau šis glūdi ne toje pačioje 
plotmėje kaip ir regimasis pasaulio gyvenimas. Savo re- 
gimybe pasaulis nėra Dievo kūrinys, nes ši regimybė 
yra paties pasaulio dėsnių veiklos padaras. Todėl čia pa- 
saulis yra savarankiškas ir čia jis nėra Dievo ženklas. 
Kosmologinė pasaulio plotmė kaip šio savarankiškumo 
išraiška ir jo vykdymo sritis yra kintanti, sujukusi, blo- 
ga ir net demoniška. Dievo kūrinys pasaulis yra tik on- 
tologinėje savo plotmėje, todėl čia jis yra nesavarankiš- 
kas ir kaip tik čia jis yra Viešpaties ženklas. Ontologinė 
pasaulio plotmė- kaip tiesioginis dieviškojo kūrimo pa- 
daras yra todėl amžina, darni, gera, sakralinė, nes susi- 
jusi betarpiškai su Dievu. Ji apie Dievą kalba ir Jį reiš- 
kia. Todėl ir viduramžiškas pasaulio kaip knygos, pa- 
veikslo bei veidrodžio pergyvenimas, kurį kritikavome 
kosmologine prasme, yra teisingas ontologine prasme. 
Šia prasme jis, kaip sakėme, ir yra ne grynai istorinis, 
vadinasi, praeinąs, bet krikščioniškas savo esme. Šia 
prasme atmetame sekuliarizaciją kaip nekrikščionišką, 
nes įi neigia pasaulio ženkliškumą ontologinėje srityje. 
Juk nudievinti pasaulį ontologinėje jo plotmėje reiškia 
paneigti jo kūriniškumą. O tai darant, pasaulis virsta 
nebe Dievo giliausia šio žodžio prasme. Šitaip betgi pa- 
saulį sekuliarizuojant, jis padaromas amžinu arba pir- 
mapradės medžiagos, arba Absoliuto prasme. Kadangi 
tačiau šios abi pasaulio sampratos yra nekrikščioniškos, 
tuo pačiu nekrikščioniška darosi ir sekuliarizacija, kuri, 
teigdama pasaulio amžinumą, jį ontologiškai išveržia iš 
Dievo ir tuo būdu virsta ateistine apraiška. Šitoje vietoje 
sekuliarizacijos dviprasmiškumas, apie kurį anksčiau kal- 
bėjome, išeina aikštėn visu ryškumu. 

Šitoje vietoje išeina galop aikštėn ir ano šiandien taip 
madinio „Dievo mirties“ šūkio prasmė. Jau minėjome 


183 


——— A aa a as o, 


H. U. von Balthasaro mintį, esą moderniam žmogui atsi- 
tiko kažkas baisaus, nes jam Dievas mirė pasaulyje. Ta- 
čiau ši „Dievo mirtis“ yra lygiai tokia pat dviprasmė, 
kaip ir visas sekuliarizacinis modernaus žmogaus santy- 
kis su pasauliu. Galima visiškai ramiai — tegu ir grynai 
psichologiškai — kalbėti apie „Dievo mirtį“ kosmologi- 
nėje pasaulio plotmėje. Manydamas, esą Dievas gyvena 
pasaulio regimybėje, joje reiškiasi ir ją tiesiog tvarko, 
viduramžių žmogus jautė Viešpaties artumą kiekviename 
gamtos reiškinyje ar istorijos įvykyje, pergyvendamas 
juos kaip Jo malonę ar nemalonę. Subjektyviai šitoks 
pergyvenimas, be abejo, skatino maldingumą ir leido 
zegėti Viešpatį kiekviename gyvenimo žingsnyje. Objek- 
tyviai betgi jis buvo, kaip sakėme, klaida. Todėl kai 
naujųjų laikų mokslas šia klaida nusikratė, maldingiem 
žmonėm atrodė, kad tai esąs pasaulio išniekinimas, nei- 
giant jį kaip Viešpaties gyvenvietę. Šia tad prasme ir 
galima teigti, esą Dievas „mirė“ pasaulyje. Be abejo, 
šis teiginys yra tik vaizdas, nes jis reiškia tik žmogaus 
pergyvenimą, bet ne Dievo tikrove. Dievas mirė žmogaus 
sąmonėję, nes tarp pasaulio regimybės kaip Vieš- 
paties gyvenvietės ir žmogaus pergyvenimo įsiterpe 
modernus mokslas, kuris šią gyvenvietę nusakralino ir 
tuo būdu Dievą iš pasaulio regimybės išstūmė. Kadangi 
tačiau pasaulio regimybė po Kristaus ir nebuvo Dievo 
gyvenvietė bei Jo šventykla, tai „Dievo mirtis“ pasau- 
lyje šia prasme yra ne kas kita, kaip subjektyvinio per- 
pyvenimo atitiesimas ir jo suderinimas su objektyvinė 
kosmologine pasaulio sąranga. Juk jeigu ši sąranga pati 
savimi Dievo nereiškia, tai ji ir neturi būti pergyvenama 
taip, tarsi ji Jį reikštų bei rodytų. Jeigu pasaulio regi- 
mybėje Viešpaties pėdsakų nėra, tai ir nereikia šios re- 
gimybės laikyti knyga, kurioje anuos pėdsakus atsek- 
tume tarsi Viešpaties raštą, įbrėžtą atomuose, gyvūnijos 
ar žmonių santykiuose. Maldingumas, atremtas į netik- 
IOVę, yra nevertas būti palaikomas, nes jis pažeidžia 
žmogaus kilnumą, reikalaujantį visur ir visados remtis 
tiktai tiesa. Todėl šitokios „Dievo mirties“ pasaulyje ne- 
reikia bijoti. Iš kitos pusės, nereikės jos nė pabrėžti 
arba ją remti ištisą teologiją, kaip tai šiandien mėgsta- 
ma 92, nes šitokia „teologija“ yra tik nesusipratimas 63. 
„Dievo mirtis“ pasaulyje kosmologine prasme yra pana- 
ši į „mirtį“ Kalėdų senelio ar Velykų kiškio, kai paaugęs 
vaikas patiria, kad jo gaunami šių švenčių proga žaislai 

ar kiaušiniai yra jo paties tėvelių dovanoti. Šia prasme 
sekuliarizacija yra suprantama, pateisinama ir net rei- 
kalinga, kad žmogus gilų savo santykį su Dievu grįstų 
subrendusia bei objektyvinę tikrovę atitinkančia sąmo- 
ne. Šia prasme sekuliarizacija iš tikro yra modernaus 
žmogaus religinio brendimo ženklas. 

Visai kas kita betgi, jei „Dievo mirtis“ yra supran- 
tama kaip objektyvinis įvykis ar vyksmas — vis tiek 
ar jis būtų įvykęs ontologinėje pasaulio plotmėje, ar 
istorinėje Viešpaties apsireiškimo eigoje. Nes tokiu atve- 
ju kalbama ne apie žlugimą sąmonės įvaizdžio, kuriuo 
žmogus išreiškia Dievo pergyvenimą bei Jo sampratą, 
bet apie žlugimą paties šio įvaizdžio objekto. Kitaip ta- 
riant, tokiu atveju kalbama apie paties Dievo žlugimą. 
O tai yra ne kas kita, kaip vaidingai išreikštas ateizmas. 
Nes jeigu Dievas yra miręs savyje, tai Jis niekad nėra 
nė gyvenęs. H. Zahrntas šiuo atžvilgiu gražiai sako: „Ar- 
ba Dievas miręs, tai tuomet jis niekad nėra buvęs nė 
gyvas; arba Jis yra gyvas, tai tuomet Jis nėra miręs. 
Nes Dievas mirti negali“ **. Ir čia Zahrntas cituoja pras- 
mingą H. Coxo posakį, kad mirti galįs Dievas nesąs ver- 
tas nė vienos ašaros, nes tokiu atveju Jo niekados nėra 
buvę. Gali kisti žmogaus turimi įvaizdžiai bei sampra- 
tos, kuriais jis Dievą suvokia: jie gali mirti ir iš tikro 
miršta istorijos eigoje. Tačiau jie miršta ne todėl, kad 
Dievą iš žmogaus būties išstumtų, bet kad jam kaip tik 
padėtų Viešpatį vis aiškiau suvokti, giliau pergyventi ir 
arčiau pajausti. Jeigu betgi šių įvaizdžių bei sampratų 
mirtis yra perkeliama į paties Dievo mirtį, padarant Jį 
žmogui arba visiškai nesuvokiamu bei neprieinamu, arba 
suliejant Jį su pačiu žmogumi, tuomet sekuliarizacija 
virsta viena iš ateizmo apraiškų, nes „Dievo mirties“ 
vaizdu ji pridengia Jo nebuvimą savyje arba Jo buvimo 
neigimą iš žmogaus pusės. Dabartinės teologijos maiša- 
tyje kartais sunku atskirti, kuria prasme yra „„Dievas 
miręs“: kosmologine ar ontologine. Tačiau susidaro įspū- 
dis, kad vis labiau griežtėjanti „Dievo mirties“ teologi- 
ja (ypač Amerikoje) nesąmoningai suka į ontologinę plot- 
mę ir tuo būdu atidengia ateistinį savo pagrindą. 

Štai kodėl anksčiau ir kalbėjome, kad sekuliarizacija 
gali reikšti ir ateizmą, jeigu ji pasaulį padaro nebe Die- 
vo ontologine prasme. O pasaulis tampa nebe Dievo 
visu svoriu kaip tik tada, jei Dievas yra „miręs“ savyje 
ir jei dabar Jo vietininkas yra žmogus. Nuo pažinimo 

srities pasukusi buvimo linkui, sekuliarizacija tuo pačiu 
pasuka nuo religijos į ateizmą. Štai kodėl ir neigiamas 
jos vertinimas — nors kartais ir neaiškiai išreikštas — 
kaip tik ir turi galvoje šį sekuliarizacijos posūkį į ateiz- 
mą. Sekuliarizacijai kaip ateistinei apraiškai gražiai tinka 
tai, ką N. Berdiajevas yra pasakęs apie komunizmą: „Ko- 
munizmas slepia savyje vieną didžiulį prieškrikščionišką 
melą, sykiu tačiau ir ištisą eilę tiesų; jis slepia savyje 
ištisą eilę tiesų ir tik vieną vienintelį didžiulį melą. 
Šis tačiau melas yra toks galingas, jog nustelbia bei iš- 
kreipia visas komunizmo tiesas“ 5, Komunizmo gi melas. 
kaip tik ir yra jo ateizmas. Tas pat atsitinka ir su seku- 
liarizacija. Ji išreiškia daug tiesų, kalbėdama apie gam- 
tos, istorijos bei kultūros nepriklausomumą; ji nudievina 
pasaulį jo regimybėje ir tuo būdu atitinka patį išganymo 
istorijos vyksmą; ji kelia aikštėn žmogiškosios kūrybos 
vertę bei prasmę savyje, išvaduodama jį iš pasivergimo 
religijai bei Bažnyčiai; ji pabrėžia žmogaus kaip pasau- 
liškio reikšmę ir tuo būdu pakerta šaknis klerikalizmui. 
Visa tai yra sekuliarizacijos tiesos, kurių negalima ne- 
matyti ir nepripažinti. Tačiau anuo didžiuoju melu, kad 
Dievas yra miręs savvis ir kad dabar Jo vietą užima 
žmogus, vadinasi, kad pasaulis yra ne tik ne Dievas, bet 
ir ne Dievo, — šiuo melu sekuliarizacija užgožia visas 
savo tiesas, jas iškreipia ir paverčia jas dviprasmėmis. 
Todėl ir kova už ar prieš sekuliarizaciją kaip tik pri- 
klauso nuo to, ar ji pajėgs išsivaduoti iš ano didžio melo, 
ar eis ir toliau ateistine kryptimi ir tuo būdu virs galų 
gale tik viena iš naujųjų Dievo neigimo lyčių. 


Antras skyrius 
EVANGELIJŲ NUMITINIMAS 


Evangelijų numitinimo teorija turi ne tik savo auto- 
Tių, bet net ir savo gimtadienį, būtent 1941 m. birželio 
4 d. Mat tą dieną R. Bultmannas, protestantų teologijos 
profesorius Marburgo (Vokietijoje) universitete, skaitė 
„Evangelikų teologijos draugijos“ suvažiavime Alpirsba- 
che (šiauriniame Švarcvalde) paskaitą, pavadintą „Nau- 
jasis Testamentas ir mitologija“, netrukus išėjusią ir at- 
skiru leidiniu !. Tačiau ano meto karinės vokiečių sėkmės 
neleido Bultmanno mintims pasiekti platesnių sluoksnių. 
Evangelikų Bažnyčia, kaip pastebi H. Zahrntas, „turėjo 
tada kitų rūpesčių: ji kovojo už savo mokslo grynumą ir 
už savo pačios išsilaikymą. Ji domėjosi Naujuoju Testa- 
mentu, bet ne mitologija. Be to, didžiuma pastorių ir teolo- 
gų buvo fronte“?. Po. karo betgi, pradedant maždaug 
1948 metais, Bultmanno mintys tuojau buvo prisimintos, 
ir jų atžvilgiu užvirė aštrus ginčas, kuriame viena pusė 
numitinimo teoriją sveikino kaip „primygtiną kreipimąsi 
į teologų sąžinę“ (H. Thielicke), kiti vadino ją „tikėjimo 
bei Bažnyčios griovike“ (O. Kuester); vieni tikėjo, kad 
„ją svarsto kiekvienas pamokslininkas kiekviename tik- 
zame pamoksle“, norėdamas prieiti prie modernaus žmo- 
gaus (J. Schniewind), kiti įžiūrėjo joje žymiai daugiau 
negu „tik pagalbą moderniam mąstymui atgauti savas 
teises“ (F. Gogarten). Būdingiausia yra gal tai, kad Vo- 
kietijos „Suvienytų evangelikų liuteronų Bažnyčių“ sino- 
das 1952 m. buvo pasišovęs Bultmanno numitinimą viešai 
pasmerkti. Tik Hamburgo evangelikų vysk. V. Herntri- 
chas atkalbėjo sinodo dalyvius nuo šio žingsnio. Tad 
Bultmanno mintys pasiliko protestantizme kaip teisėta, 
nors ir ginčijama teorija, vis labiau plitusi, radusi vis 
daugiau pritarimo ir galop įsibrovusi net į katalikų teo- 

logiją“, virsdama vienu iš didžiųjų religinių dabarties 
klausimų. Evangelijų numitinimas dabar yra nebe tik 
specialistų reikalas, bet „viešų diskusijų objektas“, pra- 
laužiąs „akademinį susidomėjimą" ir tampąs banga, „ku- 
Ti anaiptol nerodo ženklų atslūgti" *. į 

Tai kaip tik ir verčia mus panagrinėti šį klausimą 
kiek platėliau, nes ligšiolinėje lietuviškoje religinėje li- 
teratūroje jis, atrodo, nėra buvęs net nė liestas. Tai rei- 
kalinga tuo labiau kad, kaip matysime vėliau, numitini- 
mas yra atvirkštinė sąvoka: savo turiniu ji reiškia prie- 
šingybę to, ką sako savo žodžiu. 


1. EVANGELIJŲ NUMITINIMO PRIELAIDOS 


Pirmu požiūriu atrodo, kad „numitinimas“ esanti ly- 
giai tokia pat neigiama sąvoka, kaip „nužmoginimas“, 
„Nuasmeninimas“, „nutolinimas“ ir t. t. Kaip šie pasta- 
rieji terminai reiškia padaryti žmogų nebe žmogumi, už- 
trinant jame žmogiškąsias jo savybes; padaryti asmenį 
nebe asmeniu, paneriant jį į masę arba palenkiant jį 
kurios nors grupės bei partijos valiai; padaryti daiktą 
esantį nebe arti, bet toli nuo mūsų, — taip lygiai ir „nu- 
mitinimas“ turėtų padaryti evangelijas nebe mitais, teik- 
damas joms tikrovės pobūdžio. Kalbiniu atžvilgiu „numi- 
tinimas" turėtų reikšti pastangą grąžinti evangelijoms jų 
istoriškumą, nes istorinė tikrovė kaip tik ir yra mito 
priešingybė. Juk, žinome, 19 ir 20 šimtm. sąvartoje vad. 
„istorinė kritika“ (F. Ch. Baur, A. von Harnack, D. F. 
Strauss, A. Schweitzer, J. Wellhausen ir k.) iš tikro evan- 
gelijas buvo padariusi legendų rinkiniu, neturinčiu isto- 
rinio pagrindo, nes asmuo, apie kurį šios legendos telkia--. 
si — Jėzus Kristus — nesąs buvęs istorinė asmenybė. 
Nuosekliai tad dabartinė numitinimo teorija kaip tik ir 
turėtų atsigrįžti prieš aną liberalinį Šventojo Rašto aiš- 
kinimą (egzegezę) ir pabrėžti evangelijų istoriškumą visu 
rimtumu. To reikalautų jau pats šios teorijos pavadini- 
mas — „numitinimas“ Š. 

Bet kaip tik čia ir prasideda sunkenybės. Numitinimo 
teorija yra priešingybė vad. dialektinei teologijai, sukur- 
tai vieno iš žymiausių protestantizmo teologų — K. Bart- 
ho. Barthas gi yra ankstesnės kritiškai istorinės egzege- 
zės nepaisytojas. Tiesa, teoriškai jis jos neneigia, tačiau, 


188 


praktiškai jis palieka ją šalia visų savo svarstymų. Dia- 
lektinės teologijos pagrindinė mintis .-yra: „Šventraščio 
turinį sudaro ne teisingos žmogaus mintys apie Dievą, 
bet teisingos Dievo mintys apie žmogų: Ne tai yra Švent- 
raštyje, kaip mes turime kalbėti apie Dievą, bet tai,. ką 
Jis kalba į mus; ne tai, kaip mes turime rasti kelią į Jį, 
bet tai, kaip Jis kelio į mus ieškojo ir jį rado“ *. Tai 
reiškia: Šventraščio aiškinimas ir sykiu su juo visa teo- 
logija gali Dievo tiesą apie žmogų atskleisti ne istoriš- 
kai, tyrinėdami senovės palaikus, ne psichologiškai, gi- 
lindamiesi į žmogaus sielą, ne filosofiškai, pasikliaudami 
begalybės sąvoka ar pasaulio atsitiktinybe, bet grynai 
bibliškai, išeidami iš to, kad Šventraštis yra Dievo Žodis. 
O Dievo žodis stovi viršum visokios istorijos, psichologi- 
jos ir filosofijos. Pats Barthas pabrėžia, kad jo pastanga 
buvo „žvelgti pro istoriją tarsi pro stiklą, žvelgti tiesiog į 
Šventraščio dvasią, kuri yra amžinoji Dvasia“ Š. Tuo būdu 
visi istoriniai svarstymai, kurie atrodė tiek svarbūs anks- 
tesnei liberalinei istorinei kritikai, dialektinės teoiogijos 
šviesoje visiškai nubluko. Štai kodėl H. Zahrntas ir sa- 
ko, kad „dialektinė teologija lyg kokia didžiulė banga 
persirito per istorijos problemą, tarsi visiškai nebūtų bu- 
vę dviejų šimtmečių istoriškai kritinio darbo, tyrinėjant 
Šventraštį ir Krikščionybės kilmę" *. 

Šią tad dialektinės teologijos nepagarbą istorijai da- 
bar kaip tik ir mėgina pataisyti numitinimo teorija. Ta- 
čiau kodėl numitinimoę Juk dialektinė teologija Švent- 
raščio anaiptol nelaikė mitų rinkiniu. Priešingai, Švent- 
raščio pasakojami įvykiai jai buvo tikrovė giliausia šio 
žodžio prasme, būtent dieviškoji tikrovė, kuri neišsisemia 
jokia žmogiškąja kultūra, jokiu maldingumų, jokiu reli- 
giniu pergyvenimu, vadinasi, jokia žmogiškąja tikrove. 
Todėl šiai dieviškajai tikrovei ir nepakanka istorijos, nes 
ji pati yra anapus istorijos. Kas tad čia galima būtų nu- 
mitinti? Numitinti galima juk tik tai, kas laikoma mitu, 
kas tačiau — numitintojo įsitikinimu — nėra mitas. Ta- 
čiau šitokios pažiūros į Šventraštį dialektinėje teologijoje 
kaip tik nebuvo. Jeigu ji istorijos ir nepabrėžė, tai tik to- 
dėl, kad iš istorinių Šventraščio tyrinėjimų nieko ypatin- 
go nesitikėjo, nes Šventraščio tiesa gyvena viršum istori- 
jos ir todėl istorinėmis priemonėmis nėra prieinama. 
Šiuo atžvilgiu dialektinė teologija ryšium su Šventraščiu 
buvo labai panaši į senesniąją katalikų ir į dabartinę or- 

todoksų egzegezę, kuri į istorinę Šventraščio pusę taip 
pat nekreipė ypatingo dėmesio, jos anaiptol neneigdama, 
atvirkščiai, ją priimdama net be didesnės kritikos. Kokia 
tad prasmė būtų visos šios — katalikiškos, protestantiš- 
kos ir ortodoksiškos — egzegezės šviesoje kalbėti apie 
numitinimą? 

Ir štai čia kaip tik ir pradeda mums pamažu aiškėti 
numitinimo teorijos tikrasis pobūdis. Ji anaiptol nėra at- 
sigrįžimas į evangelijų istoriškumą kaip mitiškumo prie- 
šingybę, nes šio istoriškumo pastarąjį pusšimtį metų nie- 
kas nėra neigęs. Ji yra šuolis į devynioliktojo šimtmečio 
istoriškai kritinę egzegezę, kuriai evangelijos iš tikro bu- 
vo legendos ir mitai, Skirtumas tarp senosios liberalinės 
egzegezės ir numitinimo teorijos yra tik tas, kad pirmoji, 
atmetusi evangelijų istoriškumą, neteikė joms jokios pras- 
mės bei svarbos, atmesdama nuosekliai ir pačią Krikščio- 
nybę kaip apreikštąją religiją bei įjungdama į eilę visų 
kitų religijų; antroji betgi, nors ir laikydama evangelijas 
mitais, mėgina rasti jose tam tikrą prasmę ir nori ją nu- 
mitinimo veiksmu kaip tik kelti aikštėn. Skirtumas dar ir 
tas, kad liberalinei egzegezei ir pats Kristus kaip evange- 
lijų kertinis akmuo buvo neistorinis, tuo tarpų numitini- 
mo teorijai Kristus yra tikrai gyvenęs, veikęs ir miręs. 
Tačiau Jo asmuo, Jo mokslas, Jo veikla evangelijose esą 
atpasakoti mitiškai. Nuosekliai tad reikią evangelijas nu- 
mitinti, kad galėtume patirti, kas iš tikro Jėzus Kristus 
yra buvęs, ko Jis iš tikro yra mokęs ir ką iš tikro reiš- 
kia tas ar kitas evangelijų pasakojimas apie Jo darbus. 
Trumpai tariant, pagal numitinimo teoriją evangelijos 
reiškia ne tai, ką jos sako. Tikrąją jų pasakojimų reikšmę 
suvokti kaip tik ir yra numitinimo uždavinys. Numitini- 
mas klausia, „kas yra ana tikrovė, ant kurios rymo krikš- 
čioniškasis tikėjimas“ 19, 

Štai kodėl F. Gogartenas ir teigia, kad numitinimas 
yra žymiai daugiau negu tik Kristaus Naujienos skelbi- 
mo pritaikymas modernaus žmogaus mąstymui bei pergy- 
venimui; tai nėra tik sielovados ar pamokslininkavimo 
būdas; tai nėra tik pakeitimas tos ar kitos krikščioniško- 
jo tikėjimo smulkmenos, to ar kito įsisenėjusio įvaizdžio; 
tai „sukrėtimas viso tikėjimo“, nes numitinimas „liečia 
tikrovę, kurią krikščioniškasis tikėjimas tiki ir kuria jis 

yra grindžiamas; jis suabejoja šia tikrove — ne todėl, 
kad ją neigtų, bet todėl, kad klaustų, ar tradicinė ir Baž- 

nyčios skelbime įprasta šios tikrovės samprata iš tikro 
yra teisinga ir reali“ "|. Atsakydamas į šį klausimą, numi- 
tinimas griebiasi „iš pagrindų kitokio būdo“ ir todėl „iš- 
vysto iš pagrindų kitokią šios tikrovės sampratą“ (t. p., 
p. 21). Kitaip tariant, numitinimo teorija evangelijų anaip- 
tol neatmeta, kaip tai buvo dariusi senoji liberalinė isto- 
zinė kritika; ji tik evangelijas perprasmina. Numitinimas 
yra evangelijų prasmės pakeitimas. Nuosekliai tad numi- 
tinimo teorijoje nėra beveik jokios evangelijų kritikos. 
Ji priima Naująjį Testamentą tokį, koks jis yra savo pil- 
natvėje. Tačiau ji aiškina jį kitaip '*. Kame glūdi šis nau- 
jas aiškinimas ir ši nauja prasmė, matysime tolimesniuose 
skyreliuose. Šitoje vietoje mums svarbu patirti, kodėl nu- 
mitinimo egzegezei yra reikalingas evangelijų perprasmi- 
nimas, kokiomis prielaidomis remiasi evangelijų prasmės 
pakeitimas, ix ar šios prielaidos iš tikro pateisina numi- 
tinimo pastangas. 

Pirmas dalykas, reikalaująs evangelijas numitinti, 
esąs jų Pasaulėvaizdis. Minėtoje savo paskaitoje Bult- 
mannas šitaip apibūdina evangelijų pasaulėvaizdį: „„Nau- 
jojo Testamento pasaulėvaizdis yra mitinis. Pasaulis yra 
padalintas į tris aukštus: viduryje stovi žemė, viršum jos 
yra dangus, o jos apačioje — požemis (Unterwelt). Dan- 
gus yra Dievo ir dangiškųjų būtybių, arba angelų, gy- 
venvietė; požemis yra pragaras, arba kančių vieta. Ta- 
čiau ir žemė yra ne tik prigimto kasdieninio vyksmo, 
rūpesčių bei darbo, tvarkos bei įstatymų vieta, bet sykiu 
ir antgamtinių jėgų veiklos scena; stebuklai čia nėra re- 
tenybė. Žmogus nėra paties savęs viešpats; jį gali apsės- 
ti velniai; šėtonas gali jam įkvėpti piktų minčių; taip pat 
ir Dievas gali lenkti jo mąstymą bei norus, gali jam siųsti 
dangiškų vizijų, gali jam tarti įsakančių ar guodžiančių 
žodžių, gali jam teikti antgamtinių savo Dvasios jėgų. 
Istorija eina ne nuolatine dėsninga vaga, bet esti ant- 
gamtinių galybių judinama ir tam tikra kryptimi Ilenkia- 
ma. Jos tarpsniai yra šėtono, nuodėmės ir mirties valdžio- 
je; jos eiga skuba galo linkui, būtent greito galo, kuris 
įvyks kosminio sudužimo būdu. Jau netoli paskutinio me- 
to „traukuliai“, dangiškojo Teisėjo atėjimas, mirusiųjų 
prisikėlimas ir teismas išganymui arba pasmerkimui“ B. 
Tai trumpas, bet aiškus bei įspūdingas aprašymas to, ką 
Bultmannas ir vėlesni jo sekėjai (ir tarp katalikų!) vadi- 
na Naujojo Testamento pasaulėvaizdžiu. 

Betgi šis pasaulėvaizdis nebeturįs nieko bendro su da- 
bartiniu moksliniu pasaulėvaizdžiu, kuriame nėra jokių 
trijų aukštų, jokio dangaus, jokio požemio, arba pragaro, 
jokių demonų bei šėtonų, jokių stebuklų, jokio istorijos 
galo, jokio teismo. Dabartinis pasaulėvaizdis yra grynai 
imanentinis, atskleidęs, kaip minėta pirmame šios knygos 
skyriuje, pasaulio savarankiškumą bei jo dėsningumą, 
nebepalenktą jokiom aukštesnėm galybėm. Mokslo išsi- 
vystymas sugriovęs Naujojo Testamento pasaulėvaizdį iš 
pat pagrindų. Tarp senojo pasaulėvaizdžio, į kurį esan- 
čios įvilktos evangelijos, ir naujojo pasaulėvaizdžio, kurį 
yra pasisavinęs dabartinis žmogus, tvylanti nebeužgrin- 
džiama bedugnė. „Ar gali tad, — klausia Bultimannas, — 
krikščioniškasis skelbimas iš šiandienos žmogaus reika- 
lauti, kad šis mitinį pasaulėvaizdį laikytų tikru?“ (t. p.). 
Todėl jis savo teorijoje net pabrėždamas kartoja žodį 
„baigta“ (erledigt): baigta su visokiomis istorijomis apie 
Kristaus nužengimą į pragarus ir užžengimą į dangų; 
baigta su laukimu ant dangaus debesų ateisiančio Žmo- 
zaus Sūnaus; baigta su stebuklais kaip stebuklais; baigta 
su tikėjimu į dvasias ir demonus. „Negalima naudotis 
elektros šviesa ir radijo aparatu, ligos metu pasikliauti 
naujosiomis medicinos bei ligoninių priemonėmis ir sykiu 
tikėti Naujojo Testamento dvasių ir stebuklų pasaulį. O 
jei kas mano tai asmeniškai galįs, turi žinoti, kad tuo jis 
padaro Krikščionybės skelbimą bei supratimą šiandien 
nebegalimą“ "*. Naujojo Testamento pasaulėvaizdis ir 
modernaus žmogaus pasaulėvaizdis yra priešingybės. Jų 
suderinti negalima, Juos galima tik arba visumoje priim- 
ti, arba visumoje atmesti. Kadangi naujasis pasaulėvaiz- 
dis yra mokslinis ir todėl atmesti negalimas, tad belieka 
atmesti Naujojo Testamento pasaulėvaizdį, kuris yra ne- 
begrįžtamai praėjęs. 

Ar tai reiškia, kad tuo pačiu reikia atmesti ir šiuo 
mitiniu pasaulėvaizdžiu išreikštas Krikščionybės tiesas? Į 
tai numitinimo teorija atsako griežtu „ne“. Krikščionybės 
tiesos nesančios tiek su senuoju pasaulėvaizdžiu susiju- 
sios, kad, šiam žlungant, žiugtų ir jos. Jeigu tačiau Krikš- 
čionybės tiesos galioja ir šiandien, tai ką reikia daryti su 
anuo pasaulėvaizdžiu, kuriuo jos yra išreikštos? Į tai 
Bultmannas ir sykiu visa numitinimo teorija atsako: „Kad 
Naujojo Testamento skelbimas galiotų, yra tik vienas 
vienintelis kelias, būtent numitinimas“ (t. p., 22 p.). Rei- 

kia evangelijas išvilkti iš mitinės išraiškos ir atskleisti 
tikrąjį jų branduolį. Reikia atsisakyti visko, kas telpa se- 
nojo pasaulėvaizdžio rėmuose, kas tačiau mokslinio pa- 
saulėvaizdžio yra neigiama. Tik tokiu atveju atsiskleis 
tikroji evangelijų prasmė ir sykiu krikščioniškųjų tiesų 
supratimas moderniam žmogui. 

Kiek ši numitinimo prielaida gali būti pateisinama? 
Visų pirma reikia pastebėti, kad evangelijų pasaulėvaiz- 
džio kaip mitinio samprata turi du atžvilgiu: 1) numitini- 
mo teorija atmeta visą aukštesnį arba, kaip Bultmannas 
žodiškai sako, „dvasių ir stebuklų“ pasaulį bei jo santykį 
su mūsuoju pasauliu ir 2) ši teorija atmeta senąją kosmo- 
loginę regimo pasaulio sąrangą. Šiuodu atžvilgiu reikia 
griežtai skirti vieną nuo kito, nes juodu neturi vienas su 
kitu nieko bendro, nors numitinimo teorijoje juodu ir 
esti Nuolatos jaukiami. ' 

Yra tiesiog juokinga manyti, kad žmogus, naudojąsis 
elektros šviesa ir radijo aparatu, einąs pas gydytoją in- 
jekcijų ar tirdinąs ligoninėje savo inkstus izotopų prie- 
monėmis, negalėtų tikėti antgamtinį pasaulį ir jo įtaką 
šiam pasauliui bei jo istorijos eigai. Šios „negalimybės“ 
pagrinde glūdi tam tikra filosofija, būtent būties kaip 
vienaplotmės samprata, neturinti betgi nieko bendro nei 
su modernumu, nei su mokslu. Ši samprata yra buvusi 
jau ir graikų filosofijoje, būtent sofistikoje, neigusioje 
dievų buvimą, ir Heraklito mokykloje, neigusioje dievų 
įtaką pasauliui ir teigusioje pasaulio savarankiškumą, iš- 
einantį aikštėn ritminiame jo sąrangos kilime bei žlugi- 
me; ji yra buvusi iš Apšvietos deizme, pagal kurį Dievas, 
tiesa, sukūręs pasaulį, tačiau užsukęs jo spyruoklę tarsi 

"didžiulio laikrodžio ir palikęs jį vieną tiksėti amžiams, 
nesikišdamas į jo eigą. Kas šią filosofiją priima, tas, ži- 
noma, negali pripažinti jokio „dvasių ir stebuklų pasau- 
lio“. Tačiau tam nėra reikalo būti 20 amžiaus žmogumi. 
Modernumo šaukimasis čia yra visiškai nereikalingas. 

Viena betgi reikia nepamiršti, kad šitoks Dievo ir pa- 
saulio santykių aiškinimas yra nekrikščioniškas. Jeigu 
Dievas yra, jeigu Jis yra pasaulio Kūrėjas, jeigu Jis yra 
Meilė, tai nėra nei logiška, nei tuo labiau krikščioniška 
neigti Jo Apvaizdą kaip vidinį Jo santykį su žmonijos 
istorija ir su atskiro žmogaus gyvenimu. Numitinimo teo- 
rija teigia, esą mitologija suvokusi Dievo transcendentiš- 
kumą „kaip objektyvinį pasaulį, esantį viršum arba ana- 

pus mūsojo pasaulio ir nuolatos besikišantį į šį, suardant 
jo gamtinį bei istorinį nuolatinumą“ !*. Jei betgi šitoks 
Dievo transcendentiškumas iš tikro būtų Naujajame Tes- 
tamente, tai tiek pats Kristus, tiek šv. Paulius, tiek šv. Jo- 
nas būtų buvę pirmieji jo „numitintojai“, nes visi jie 
skelbė begalinį Viešpaties artumą, Kas gi yra pats įsikū- 
nijimas, jei ne Dievo tapimas žmogumi tarno pavidalu 
(plg. Fil 2, 7)? Kas gi yra Kristaus pažadas pasilikti su 
savo ištikimaisiais ligi pasaulio pabaigos (plg. Mt 28, 20), 
jei ne nuolatinis Jo buvimas Bažnyčioje neregimu, tačiau 
visiškai realiu būdu? Kas gi yra visos kūrinijos suderi- 
nimas su Dievu, darant Kristaus „kryžiaus krauju taiką“ 
(Kol 1, 20), jei ne Dievo apsigyvenimas tarp mūsų, su 
mumis ir mumyse? Kas gi yra Kristaus nurodymas į pa- 
skutiniojo teismo ištarmės mastą „ką padarėte vienam iš 
šių mažiausiųjų brolių, man padarėte" (Mt 25, 40), jei ne 
aiškus pripažinimas, kad Jis kaip tik gyvena šiame ma- 
žiausiajame brolyje? O argi ne šv. Paulius skelbė grai- 
kam Atėnų areopage, kad Dievas „yra netoli nuo kiek- 
vieno Mūsų, nes Jame mes gyvename, judame ir esame“ 
(Apd 17, 27—28)? Argi ne šv. Jonas savo laiškuose pri- 
mygtinai kartoja, „kad mes vadinamės Dievo vaikais ir 
esame“ (1 Jn 3, 1), vadinasi, kad Dievas yra ne kažkokia 
anapus gyvenanti transcendentinė Būtis, bet mūsų Tėvas? 
Dar daugiau: ne mes savais dūsavimais bei maldavimais 
padarome, kad prasiskleidžia ana Bultimanno „aukštesnė 
sfera“ 5 ir kad mes į ją pasikeliame tarsi į kokį trečią 
aukštą, bet priešingai, „tame yra meilė, ne kad mes my- 
lėjome Dievą, bet kad Jis pirmas mus mylėjo ir siuntė 
savo Sūnų kaip permaldavimą už mūsų nuodėmes“ (I Jn 
4, 10). Mūsų meilė Dievo atžvilgiu yra, pasak Naujojo 
Testamento, tik atsakymas į Dievo meilę mūsų atžvilgiu: 
„Mylėkime Dievą, nes Dievas pirmas mus mylėjo“ (1 Jn 
4, 19). Kur čia tad tasai numitinimo teorijos atmetamas 
„objektyvinis pasaulis“, stovįs viršum arba anapus mūsų? 
Krikščioniškasis Dievas yra tiek arti, jog žmogus nebeži- 
no, ar Dievas gyvena jame, ar jis Dievuje (plg. Gal 2, 
20). 

Be abejo, tai nereiškia, kad Naujojo Testamento Die- 
vas yra tik kitoks žmogaus vardas, kaip tai skelbė savo 
metu L. Feuerbachas ir kaip tai šiandien mėgina mus įti- 
kinėti tie, kurie visą teologiją suveda į antropologiją, o 
Dievo reiškimąsi regi tik socialiniuose darbuose. Būdamas 

žmogaus Kūrėjas, Atpirkėjas ir Perkeitėjas, Dievas nesu- 
tampa su žmogumi tiek, jog virstų tik žmogaus prasmeni- 
mi, nes tokiu atveju Žmogus pats save susikurtų, išgany- 
tų ir ištobulintų. Tačiau kaip tik dėl to, kad Dievas yra 
tikras žmogaus Kūrėjas, tikras jo Išganytojas ir tikras jo 
Perkeitėjas — tai pagrindinė Krikščionybės tiesa, — Die- 
vas nevirsta nė kažkokiu grynai „,objektyviniu pasauliu“, 
kažkokia „aukštesne sfera“, kuri gyventų viršum žmo- 
gaus ir jo istorijos. Priešingai, Dievas gyvena pačiame 
žmoguje kaip jo būties pagrindas, kaip pašvenčiamoji 
malonė ir kaip galutinio išskaistinimo pažadas bei viltis. 
Šie du to paties Dievo sampratos atžvilgiai Naujajame 
Testamente yra tiek ankštai vienas su kitu susiję, jog 
apie bet kokį Dievo transcendentiškumą, nesusisiekiantį 
su mūsuoju pasauliu arba į jį įsikišantį tik stebuklo pa- 
vidalu, negali būti nė kalbos. Jeigu numitinimo teorija 
mano, €są ji numitinanti Dievo bei dvasių gyvenvietę tuo 
būdu, kad ji visą aną „aukštesnę sferą“ perkelianti į žmo- 
gaus egzistenciją, į mūsų regimus veiksmus, įvykius bei 
daiktus !7, tai ji laužiasi į atviras duris: Naujasis Testa- 
mentas tai yra padaręs jau prieš du tūkstančius metų. 
Tuo būdu savaime prieiname prie antrojo atžvilgio, 
būtent senosios kosmologinės pasaulio sąrangos atmetimo. 
Yra visiškai tiesa, kad Naujojo Testamento pasaulėvaiz- 
dis nėra mokslinis. Tačiau jis nėra nė toks, kaip jį apra- 
šo Bultmannas. Kur yra evangelijose anas jo minimas bei 
įtaigojamas triaukštis pasaulėvaizdis? Bultimannas ir net 
katalikiškieji jo sekėjai nepastebėjo, kad tuo metu, kai 
evangelijos buvo rašomos, vadinasi, helenistiniame tarps- 
nyje, vyravo nebe Aristotelio, o stoikų pasaulėvaizdis. 
Stoikų -gi pasaulėvaizdis neturi tokių tvarkingų rangų 
kaip Aristotelio teorijoje. Stoikų pasaulėvaizdis yra pan- 
teistinio pobūdžio (plz. jų vad. sėklinius logus — logoi 
spermatikoi), nebeturįs transcendentinio Dievo ir todėl 
stokojąs paties viršutinio aukšto. Iš kitos pusės, visos re- 
ligijos, kurios pripažįsta požeminį pasaulį, pripažįsta kar- 
tu ir požemio dievus, kaip šio pasaulio gyventojus. Krikš- 
čionybė betgi jokių nei požemio, nei antžemio dievų 
nepripažįsta. Griežtas jos monoteizmas neleidžia jai skal- 
dyti būties į aukštus ir padalinti jos lyg butus įvairiarū- 
šiams dievams. Tai yra buvę stabmeldiškose religijose, 
bet tai nėra nei Senajame, nei „Naujajame Testamente. 
Todėl protestantų teologas F. Flichigeris ir peikia Bult- 

manną, kad jis niekad nėra nurodęs, „kurgi toks pasau- 
lėvaizdis Šventraštyje yra aprašytas“. Bendra prielaida, 
esą senovėje vyravęs toks pasaulėvaizdis, dar nėra, pa- 
sak Flūchigerio, pagrindas teigti, esą šis pasaulėvaizdis 
yra perimtas iš Naujojo Testamento. Priešingai, reiktų 
aiškiai parodyti, kad toks pasaulėvaizdis yra evangelijų 
skelbiamas ir kad Kristaus Naujiena su tokiu pasaulė- 
vaizdžių yra rišama, Tuo tarpu Bultmannas „niekad ne- 
sistengia tokio pasaulėvaizdžio Naujajame Testamente 
rasti". Jis jį tik teigia net nenurodydamas, kaip jis tokio 
teiginio yra priėjęs. O perėmimas kai kurių terminų, kaip 
„hades“ (gr.) arba „šeol“ (hebr.), dar nieko nereiškia, nes 
šie terminai Naujajame Testamente naudojami labai 
bendra prasme; jie niekad nenurodo konkretaus turinio 
ir todėl negali būti laikomi pasaulėvaizdžio išraiška '8. 
Teisingai tad ir A. E. Loenas sako, „jei Naujojo Testamen- 
to Naujiena ir buvo įdėta į ano meto kosmologinio pa- 
saulėvaizdžio rėmus, tai negali būti nė kalbos, kad šis 
pasaulėvaizdis būtų paimtas nepakeistas. Tai buvo iš vi- 
so negalima, nes Evangelija paprasčiausiai netilpo ja- 

Ar tai reiškia, kad Naujasis Testamentas neturi jokio 
pasaulėvaizdžio? Anaiptol! Tačiau šis jo pasaulėvaizdis 
yra ne tiek kosmologinis, kiek geografiškai istorinis, 
Evangelijos beveik nieko nekalba apie kosmologinę pa- 
saulio sąrangą. Kristaus vaizduojamas pasaulio galas — 
„Saulė aptems, mėnulis nebeduos savo šviesos, žvaigždės 
kris nuo dangaus“ (Mt 24, 29) — reiškia kosmologinės 
sąrangos sudužimą, bet jis nereiškia šios sąrangos vaizdo. 
Užtat evangelijos labai aiškiai kalba apie jų aprašomų 
įvykių geografinę bei istorinę aplinką; vietovardžiai, 
vardai asmenų, daugiau ar mažiau tikslus laiko nurody- 
mas, įvykių būdas, jų atogarsis žmonių sąmonėje, — štai 
kas sudaro evangelijų pasaulėvaizdžio pradus. Tai žmo- 
gaus gyvenamoji aplinka, kurioje pasirodė Kristus kaip 
pasaulio Gelbėtojas. Ši aplinka yra labai konkreti, labai 
smulkmeniška, labai ankštai susijusi su ano meto kultū- 
ra. Jos yra pilnos evangelijos, pilna Apaštalų darbų kny- 
ga, pilni apaštalų laiškai. Tačiau ji yra jokiu būdu ne 
mitinė, bet istorinė, Jos numitinti negalima, nes tokia ji 
yra anuo metu iš tikro buvusi. Nuosekliai tad numitini- 
mo teorija jos kaip tik ir nepastebi ar nenori pastebėti. 
Bultmannas nuolatos kalba apie kosmologinį evangelijų 

pasaulėvaizdį, kurio galima rasti daugiausia tik užuomi- 
nų, bet jis niekur nekalba apie geografiškai istorinį tų 
pačių evangelijų pasaulėvaizdį, kuris užtinkamas kiek- 
viename žingsnyje. Todėl F. Flūchigeris ir sako, kad 
„Bultmannas visiškai nekreipia dėmesio į šį Šventraščio 
ryšį su pasauliu, kaip kad jis nekreipia dėmesio nė į is- 
toriją; vienas tik „kryžius“ yra pripažįstamas kaip istori- 
nis įvykis. Tačiau kad šis kryžius stovėjo Palestinoje prie 
Jeruzalės miesto, tai neturi jam reikšmės. Kalbėdamas 
apie Šventraščio arba Naujojo Testamento „„pasaulėvaiz- 
dį", Bulimannas turi galvoje grynai idėjinius kosmologi- 
nius įvaizdžius; teigdamas, esą Naujojo Testamento Nau- 
jiena yra susijusi su mitiniu pasaulėvaizdžiu, jis jau iš 
anksto prileidžia jos ryšį su anais įvaizdžiais; tačiau Žy- 
miai ankštesniu Šventraščio istorijos ryšiu su istorine ap- 
linka jis visiškai nesidomi“ 20. Tai svarbus numitinimo teo- 
rijos bruožas, būdingas, kaip vėliau regėsime, jos esmei, 
glūdinčiai evangelijų perprasminime. Nes atkreipus dė- 
mesi į geografiškai istorinį evangelijų pasaulėvaizdį, su 
kuriuo jų Naujiena iš tikro yra neatskiriamai suausta, jo- 
kis numitinimas darosi negalimas. Juk įeigu Kristus mirė 
penktadienį devintą valandą ant kryžiaus, iškelto Jeru- 
zalės priemiesčio vietoje, vadinamoje Golgota (Kauko- 
lė), tai šio visiškai geografiškai bei istoriškai konkretaus 
įvykio neįmanoma numitinti ir sakyti, Kristus mirštas vi- 
są laiką ligi pasaulio pabaigos (B. Pascal). 

Naujojo Testamento pasaulėvaizdis — tiek kosmolo- 
ginis, tiek geograiiškai istorinis — yra pasaulėvaizdis 
kasdieninio, normalaus žmogaus, kuriuo yra kiekvienas, 
net ir didžiausias dabarties mokslininkas, palikęs tyrimų 
laboratoriją ir perėjęs iš įrankių pasaulio į pojūčių pa- 
saulį, Šį dalyką žinojo jau šv. Tomas, atgaivinęs ir su- 
sisteminęs Aristotelio pasaulėvaizdį, todėl regėjęs aiškų 
skirtumą tarp viduramžiško tikrai triaukščio — anuo me- 
tu labai „mokslinio“ — ir evangelijų paprasto kasdienos 
pasaulėvaizdžio. Jis teisingai sako, kad Šventraščio auto- 
riai „laikėsi to, ką juslėmis pastebėjo“, naudodamiesi to- 
kiais žodžiais bei posakiais, kurie buvo įprasti ne tik ano 
meto žmonėm, bet kuriuos „ir šiandien daugeliu atvejų 
naudoja net mokyčiausi žmonės" ?!. Tasai „šiandien“ tin- 
ka ne tik tryliktajam, bet ir dvidešimtajam amžiui; jis 
tiks visiem laikam, nes visų laikų žmogus savoje kasdie- 
noje kalbės ne taip, kaip įrankiai tikrovę atskleidžia, bet 

kaip juslės ją mums rodo. Jis kalbės, kad saulė teka bei 
leidžiasi, kad dangumi debesys skrenda, kad lėktuvas 
kyla į viršų ir leidžiasi žemyn, nors moksliškai ir žinos, 
kad nėra jokio saulėtekio ir saulėleidžio, jokio dangaus, 
jokio viršaus ir apačios. Jis kalbės apie švelnias moters 
rankas ir bučiuos jas, nors ir žinos, kad, pažiūrėjus pro 
mikroskopą, šių Tankų oda yra bjauriai supleišėjusi, 
gruoblėta, pilna bakterijų ir net parazitų savo porose. 
Jis ramiai remsis alkūnėmis ant savo rašomojo stalo, 
nors ir žinos, kad šio stalo atomai yra vienas nuo kito 
nutolę kaip Paukščių Tako žvaigždės ir kad todėl stalo 
plokštuma susideda iš didžiausių skylių. Jis džiaugsis 
meilės pergyvenimais, nors ir žinos, kad pagreitintas šir- 
dies plakimas šiuo atveju yra ne kas kita, kaip simpati- 
nės nervų sistemos pasėka, kilusi iš adrenalino įtakos, ku- 
rį išskiria antinkstinė liauka. Numitinti visus šiuos per- 
gyvenimus bei įspūdžius reikštų paneigti žmogaus jusles 
ir tuo būdu padaryti jį tikrai nenormalų, nes niekas ne- 
gyvena ir nesielgia taip, kaip mums tikrovę pateikia 
mokslas, 

Nenuostabu todėl, kad tie evangelijų autoriai pasau- 
l — jo gamtinę sąrangą bei istorinę eigą — regėjo taip, 
kaip jį mums rodo juslės bei kasdieninis patyrimas. O 
juslių bei patyrimo pasaulis anaiptol nėra mitinis pasau- 
lis. Jis nėra mokslinis — sutikime; jis yra didele dalimi 
naivus — irgi sutikime; bet jis nėra išmonė ar mitas, ku- 
tį reiktų perprasminti, atskleidžiant tikrąją jo reikšmę. 
Juslių bei patyrimo pasaulis yra, tiesa, aprėžtas; čia yra 
jo silpnybė. Iš kitos tačiau pusės, jis yra normaliai žmo- 
giškas pasaulis, todėl visiems prieinamas bei supranta- 
mas; čia yra jo stiprybė, padaranti, kad visų laikų litera- 
tūros paminklai mums yra šiuo atžvilgiu suprantami ir 
vertingi, tuo tarpu „moksliniai“ Babilonijos, graikų, vi- 
duramžių pasaulėvaizdžiai atrodo šiandien juokingi ir yra 
įdomūs tik istorikams. Numitinimo teorija kaip tik nepa- 
stebėjo, kad evangelijų autoriai nesivaikė įokio nasaulė- 
vaizdžio, kaip jis buvo formuluotas ano meto mokslinin- 
kų, o laikėsi tokio, kokį jiems rodė jų juslės ir kasdienos 
patirtys. Ir čia kaip tik glūdi pagrindas, kodėl mes Nau- 
jąjį Testamentą galime suprasti, nors tarp jo atsiradimo 
ir mūsų yra jau buvę mažiausia ketvertas pasaulėvaiz- 
džių (stoikų, Ptolemėjo, Kepierio, Einšteino). Evangelijų 
Naujiena rymo ne ant kokio nors mitinio ar mokslinio 

pasaulėvaizdžio, bet ant tokio pasaulėvaizdžio, kurį žmo- 
gui sukuria jo juslinė patirtis, kuris todėl yra amžinas ir 
jokio numitinimo nereikalingas. Tai, ką Bultmannas ir jo 
sekėjai laiko Šventraščio pasaulėvaizdžiu, yra, kaip tei- 
singai pastebi F. Flūchigeris, atsiradę tik viduramžiais 
kaip Aristotelio ir Ptolemėjo sampratų mišinys. „Nė vie- 
nas kūrinijos aprašymas, randamas Šventraštyje, nepažįs- 
ta to kiauto, kurį Bultmannas laiko „mitiniu pasaulėvaiz- 
džių", esančiu evangelijose“ ?. 

Pirmoji tad prielaida, kuria numitinimo teorija norėtų 
remti evangelijų perprasminimo reikalą, yra netikra: mi- 
tinis pasaulėvaizdis yra Bultmanno ir jo sekėjų perkeltas 
iš viduramžių į Naująjį Testamentą ir tuo būdu neteisėtas 
metodiškai ir neturįs atitikmens evangelijose. 

Antroji evangelijų numitinimo prielaida, sakoma, glū- 
dinti jų pobūdyje. Juk kas gi iš tikro yra evangelijos? 
ilgą laiką buvo manyta, kad evangelijos esančios Jėzaus 
asmens, Jo gyvenimo, Jo darbų ir Jo mokslo aprašymas, 
vadinasi, Kristaus istorija. Pagrindo šiai pažiūrai teikia 
Luko evangelijos įvadas, kuris aiškiai mini keturis daly- 
kus: 1) jau ir anksčiau „daugelis mėgino“ raštiškai tvar- 
kyti žodinę krikščionių tradiciją (ordinare narrationem) 
„apie įvykusius tarp mūsų dalykus“; 2) šie raštai buvo 
sustatomi taip, kaip šiuos dalykus yra pasakoję tie, ku- 
rie juos „nuo pat pradžios matė“; 3) pats Lukas sąmonin- 
gai prisijungė prie ankstesnių autorių ir surašė anuos 
įvykius „iš eilės“, tačiau visų pirma „rūpestingai ištyręs 
visa nuo pradžios“; 4) jis tai darė, kad pažintų „tikrumą 
tų dalykų“ tie, kurie jau buvę jų išmokyti (Lk 1, 1—4). 
Sios įvadinės Luko pastabos liudija, kad jo evangelija 
vyra ne kas kita, kaip rūpestingai patikrinta ir raštu iš- 
dėstyta pirminės Krikščionybės tradicija ryšium su Kris- 
taus gyvenimu bei veikimu. Luko nepasitenkinimas tuo, 
kas jau buvo parašyta, ir pastangos ištirti „visa nuo pra- 
džios“ rodo, kad, matyt, minėtoje tradicijoje buvę ir abe- 
jotinų pasakojimų, ir kad kaip tik šios abejonės paskati- 
nusios Luką pateikti savo mokiniui Teofiliui (plg. Lk 1, 
3), o per jį ir kitiems Kristaus išpažinėjams tikresnį — 
šiandien pasakytume: kritiškesnį — visų anų dalykų ap- 
rašymą. Peršasi tad išvada, kad jau Luko laikais (1 šimtm. 
viduryje) yra buvę netikrų pasakojimų ir tuo pačiu 
netikrų arba apokrifinių raštų, liečiančių Jėzaus asmenį 
bei Jo veiklą. Bažnyčios pareiga tad ir buvo skirti tik- 

rovę nuo išmonės ir užrašyti šią tikrovę, kad ji paliudytų 
būsimosioms kartoms, kas ir kaip realiai yra buvę. Ki- 
taip sakant, evangelijų metodas yra istorinis, atremtas į 
tyrimą bei kritinę atranką. Luko atveju tai visiškai aišku. 
Kadangi tačiau Mato ir Morkaus evangelijos savo turi- 
niu ir savo vaizdavimo būdu yra labai panašios į Luko 
evangeliją (šios trys evangelijos ir yra vadinamos si- 
noptinėmis), todėl istorinis Luko metodas buvo pagrįstai 
laikomas ir Mato bei Morkaus metodu, nors savo evange- 
lijose juodu apie tai ir nekalba. Užtat šios trys evangeli- 
jos Bažnyčios buvo jau labai seniai pripažintos tikrai is- 
toriniais veikalais. Prie jų galop buvo prijungta ir šv. Jo- 
no evangelija, nors ji ir skiriasi nuo pirmųjų trijų — ne 
tiek savo turiniu, kiek vaizdavimo būdu, pridengiančiu 
aiškų istorinį Luko metodą. Iš daugybės tad netikrų ap- 
rašymų (apokriių) Bažnyčia išsijojo tik keturias evangeli- 
jas, pripažindama jas autentiškais Jėzaus asmens, Jo gy- 
venimo, Jo darbų ir Jo mokslo aprašymais. 

Tačiau tose pačiose evangelijose slypi ir kitas jų po- 
būdžio atžvilgis. Noxs Lukas ir rūpestingai, vadinas, kri- 
tiškai tyrė, kas pirminėje tradicijoje yra tikra, o kas ne- 
tikra, tačiau jis tai darė ne objektyvaus mokslo reikalui, 
o tam, kad iš tradicijos gautas tikėjimas būtų paliudytas 
kaip tik šiuo užrašytu tyrinėjimų. Skirdamas savo evan- 
geliją savam mokiniui Teofiliui, Lukas rašo: „Kad tu pa- 
žintumei tikrumą tų dalykų, kurių esi išmokytas“ (Lk 1, 
4). Teofilis jau buvo įtikėjęs; jis jau buvo išmokytas Jė- 
zaus gyvenimo bei darbų. Tačiau jo tikėjimui sustiprinti 
bei pagilinti Lukas dar surašė visa tai „iš eilės" ir patei- 
kė visumą iš karto, Istorinis Luko metodas buvo anaiptol 
ne priemonė atskleisti grynai objektyvinei praeičiai. Jis 
buvo priemonė tikėjimui, o jo knyga buvo šio tikėjimo 
liudijimas. Lukas rašė istoriškai, bet ne istorijai. Dar aiš- 
kiau evangelijų rašymo ryšį su tikėjimu randame vienoje 
Jono evangelijos vietoje. Jonas savo evangeliją laiko tik 
nuotrupa. Jis laiduoja, kad tai, kas jo parašyta, yra tie- 
sa: „jo liudijimas tikras“ (Jn 21, 24). Tačiau čia pat pa- 
stebi, „kad yra dar daug ir kitų dalykų, kuriuos Jėzus 
padarė", kurie betgi jo liko neužrašyti, nes „jei kiekvie- 
nas iš jų būtų skyrium aprašytas, tai <...> visas pa- 
saulis negalėtų sutalpinti tų knygų“ (21, 25). Vadinasi, 
Jonas, kaip ir Lukas, darė atranką, bet irgi ne tam, kad 
pavaizduotų objektyvinę praeitį. Tai jis aiškiai sako tru- 

putį aukščiau, taip pat primindamas, kad ne visi Jėzaus 
padaryti „mokytinių akivaizdoje“ stebuklai yra surašyti 
„Šitoje knygoje“. O tai, kas užrašyta, padaryta tam, „kad 
tikėtumėte, jog Jėzus yra Kristus, Dievo Sūnus, ir kad 
tikėdami turėtumėte Jo vardu amžinąjį gyvenimą“ (Jn 
20, 30—31). Jono atranka yra taigi taip pat tikėjimo rei- 
kalui, ir jo knyga, kaip ir Luko, yra tikėjimo liudijimas. 
Kodėl tad turėtų būti kitaip su Mato ir Morkaus evan- 
gelijomis?į Evangelijų autoriai juk yra buvę ne istorikai, 
bet apaštalai ar jų mokiniai, kiekvienu atveju „žodžio 
tarnai“, kaip juos vadina Lukas (1, 2), vadinasi, Kristaus 
Naujienos skelbėjai „visam sutvėrimui" (Mk 16, 15) ir 
„visose tautose“ (Lk 24, 47). Jie tad šiuo skelbimu visų 
pirma ir rūpinosi, kartais net sakramentų teikimą perleis- 
dami kitiems, kas aiškiai matyti šv. Pauliaus atveju, kuris 
apie save sako: „Kristus mane siuntė ne krikštyti, bet 
Evangelijos skelbti“ (1 Kor 1, 17). O ar šis skelbimas yra 
žodinis ar raštinis, nuo to įo esmė nesikeičia, Skirtumas 
tik tas, kad raštinis skelbimas nesiduoda taip lengvai ir 
greitai iškraipomas ir todėl saugiau paliudija „įvykusius 
tarp mūsų dalykus" (Lk 1, 1) negu žodinis skelbimas, rei- 
kalingas nuolatinės priežiūros, kas irgi aiškiai regėti 
šv. Pauliaus veikloje, kuris peikia galatus, stebėdamasis, 
kaip greitai šie nukrypsta nuo tos Evangelijos, kuri juos 
pašaukė „į Kristaus malonę, prie kitos evangelijos“, žmo- 
nių iškreiptos ir todėl] keliančios nerimo tikinčiuosiuose 
(Gal 1, 6—7). Ne vienas užtat ir mėgino Kristaus Naujie- 
nos skelbimą surašyti ir tuo būdu ją apsaugoti nuo iš- 
kraipymų. Evangelijos visiškai savaime įsiglaudžia į 
bendrą Kristaus Naujienos skelbimą ir virsta viena jo ly- 
timi, būtent rašytine. 

Ir štai numitinimo teorija kaip tik ir sutelkia aplinkui 
šį antrąjį evangelijų atžvilgį. Evangelijos jai yra visų pir- 
ma skelbimas arba, graikiškai tariant, kerigma (pagal 
graikišką žodį „keryx — šauklys“). Tai išraiška pirminės 
krikščionių bendruomenės tikėjimo, kuriame Kristus gy- 
vena ne kaip buvusis, bet kaip amžinai dabartinis, esąs 
šioje bendruomenėje ligi pasaulio pabaigos ir ateisiąs re- 
gimu būdu šios pabaigos įvykdytų. Tačiau kerigma nėra 
tik paprastas skelbimas pranešimo ar pasakojimo pras- 
me. Kerigma yra įvykimas. „Nukryžiuotasis ir prisikėlu- 
sis Kristus yra mūsų pasitinkamas skelbimo žodyje, nie- 
kur kitur, — sako Bultmannas.— Suskambėjus (skelbimo) 

žodžiui, kryžius ir prisikėlimas tampa dabartinis“ 8. Ke- 
rigma yra išganomojo Kristaus žygio sudabartinimas. 
F. Gogartenas, gindamas Bultimanno kerigmos sampratą, 
prašo visus pasvarstyti, kas gi yra Dievo žodis, kurį gir- 
dime skelbimo metu **. Jo atsakymas: Dievo žodis yra ne 
garsų rinkinys, bet veiksmas (t. p.). Kaip Pradžios kny- 
goje aiškiai teigiama, kad, Dievui Kūrėjui tarus „tebū- 
nie — fiat", atsirado šviesa, sausuma, žalumynai, gyvūnai 
ir galop žmogus (plg. Pr 1, 3—26), taip lygiai ir Dievui 
Išganytojui tarus „Dievo Karalystė priartėjo" (Mk 1, 15), 
ji iš tikro priartėjo. Dievo žodis yra kuriamasis ir atper- 
kamasis. Jis nėra, kaip tai suvokė jau šv. Augustinas, 
vieno skiemens skambėjimas po kito ir galop tyla, pasta- 
rajam nuskambėjus, bet kūrinijos išraiška (plg. Conf. XI, 
6). Jeigu tad kerigma yra Dievo žodis, tai jo galia ir čia 
yra tokia pat. Girdėdamas skelbimo žodį, žmogus girdi 
ne pasakojima apie kažkokį objektyvų įvykį ar teoriją, 
bet gyvą Viešpaties šauksmą: „Darykite atgailą ir tikėki- 
te Evangelijai" (Mk 1, 15). Tai kvietimas ne pasiklausyti, 
bet pasikeisti. Kerigmos metu žmogus esti paliečiamas 
savo laisvės gelmėse ir pastatomas prieš būtinybę apsi- 
spręsti. Štai kodėl kerigma ne pasakoja, bet vykdo, bū- 
tent vykdo tai, ką ir Kristus vykdė. 

Protestantų teologijoje ši kerigmos samprata yra sun- 
kiau suvokti bei pateisinti, kadangi jų teologija kreipia 
labai maža dėmesio į sakramentini Krikščionybės pobūdį. 
Katalikybėje betgi kerigma kaip įvykimas arba Kristaus 
veiksmo sudabartinimas gali būti gana gerai paaiškinta 
Mišių konsekracijos žodžiais. Šie žodžiai savo lytimi yra 
aiškus skelbimas: „Jis kančios išvakarėse ėmė duoną į 
savo šventas ir garbingas rankas ir, pakėlęs akis į dangų, 
į Tave, Dieve, savo visagalį Tėvą, Tau dėkodamas, ją 
laimino, laužė ir davė savo mokiniams sakydamas: Im- 
kite ir visi jos valgykite, nes tai yra mano kūnas, kuris 
bus už jus išduotas, Taip pat, po vakarienės, jis ėmė ir šią 
brangiąją taurę į savo šventas bei garbingas rankas ir 
vėl, Tau dėkodamas, laimino ir davė savo mokiniams sa- 
kydamas: Imkite ir visi iš jos gerkite, nes tai taurė mano 
kraujo, naujosios ir amžinosios Sandoros kraujo, ku- 
ris už jus ir visus žmones bus pralietas nuodė- 
mėms atleisti. Tai darykite mano atminimui". Šie žodžiai, 
paimti iš sinoptinių evangelijų ir šv. Pauliaus pirmojo 
laiško korintiečiams (plg. 1 Kor 11, 23—25), neabejotinai. 

pasakoja, kas įvyko Jėzaus kančios išvakarėse, valgant 
„pirmą Neraugintos Duonos dieną“ Velykų avinėlį (Mk 
14, 12). Šis įvykis, buvęs Jeruzalėje, yra praėjęs. Bet štai 
konsekracijos metu, kalbant kunigui minėtus žodžius, 
Kristaus veiksmas Jeruzalėje virsta dabartimi, pakeisda- 
mas duoną į Jo kūną ir vyną į Jo kraują. Skelbimas virs- 
ta įvykimu, Katalikų Bažnyčia šią skelbimo galią aprė- 
žia betgi tik sakramentine praktika. Protestantų teologija, 
ypač numitinimo teorijoje, ją išplečia į visą skelbimą: 
kiekvienas pamokslas yra Kristaus sudabartinimas. Ši 
pažiūra randa dabar nemaža pritarimo ir katalikų teolo- 
gijoje ir, atrodo, esanti atremta į II Vatikano susirinkimo 
mintis: Kristus „yra savo galia sakramentuose: kam nors 
krikštijant, krikštija pats Kristus. Jis yra savo žodyje, nes 
Jis pats kalba, kai Bažnyčioje skaitomas Šventasis Raš- 
tas“ (I, 126). Jeigu tad evangelijos yra rašytinis skelbi- 
mas arba rašytinė kerigma, tai ir joms tinka visa, kas 
Bažnyčios taikoma skelbimui apskritai. 

Kokios betgi išvados plaukia evangelijų pobūdžio at- 
žvilgiu, jei jos yra ne kas kita, kaip pirminės krikščionių 
bendruomenės rašytinė kerigma? Kokiais principais va- 
dovavosi jų autoriai, rašydami jas tikėjimui liudyti bei 
jam skelbti? 

Šiandien beveik visi egzegetai — tiek katalikai, tiek 


protestantai — sutaria, kad pagrindinis principas, pagal 
kurį evangelijos yra parašytos, yra žvilgis atgal — ne 


grynai formaline prasme, kaip kiekvieno istoriko, bet 
pergyvenimo prasme. Juk visiems yra aišku, kad tikėjimas 
į Kristų kaip Dievo Sūnų ir Mesiją visa savo galia pasi- 
reiškė tik Jam prisikėlus ir kad šis tikėjimas pagrindė 
pirmąją krikščionių bendruomenę, uždegė ją meilės ir 
aukos dvasia, ją stiprino visokių negandų ir net persekio- 
jimų metu. Egzegetai gali ginčytis, ar, sakysime, Petras, 
sakydamas Jėzui „Tu Kristus, gyvojo Dievo Sūnus“ (Mt 
16, 16), tikrai išpažino savo tikėjimą į Kristų kaip Dievo 
Sūnų ir ar jis suprato, ką šitoks išpažinimas reiškia 3, 
Viena tačiau tikra, kad jei apaštalai bei mokiniai tokį ti- 
kėjimą ir turėjo, tai jis sudužo Jėzaus mirties valandą. 
Juk tasai pats Petras, kuris, pasak Mato, taip aiškiai pa- 
liudijo Kristų kaip Dievo Sūnų, griežtai priešinosi Jėzaus 
nurodymam, kad „Jam reikia eiti į Jeruzalę, daug kentė- 
ti <...>, būti nužudytam ir trečią dieną prisikelti“ (Mt 
16, 21). Šie pastarieji žodžiai — „trečią dieną prisikel- 

ti", — atrodo, neturėjo Petrui jokios reikšmės, nes jis ba- 
rė Jėzų sakydamas: „Nieku būdu, Viešpatie, tai Tau ne- 
atsitiks" (Mi 16, 22). Jėzus turėjo net sudrausti Petrą 
tardamas: „Eik nuo manęs, šėtone! Tu man papiktinimas, 
nes tu mėgsti ne tai, kas Dievo, bet kas žmonių“ (Mt 16, 
23). Jėzaus mokiniai negalėjo įsivaizduoti, kad, jų Moky- 
tojas, būdamas Mesijas, galėtų būti žmonių nužudytas. 
O kai vis dėlto taip atsitiko, jie skirstėsi nuo Golgotos 
kalnelio apgauta viltimi, įspūdingai išreikšta dviejų į 
Emaus miestelį grįžtančių mokinių: „O mes tikėjomės, 
kad Jis atpirksiąs Izraelį" (Lk 24, 21). Miręs Jėzus nebe- 
gali nieko atpirkti. Tikėjimas juo kaip Mesiju yra žlugęs. 
Kas iš to, kad Jis „buvo pranašas, galingas darbais bei 
žodžiais Dievo ir visos tautos akivaizdoje“ (Lk 24, 19). 
Bet jeigu jis neįstengė atsispirti savo paties mirčiai, tai 
jis buvo tik pranašas, kaip ir visi kiti pranašai, kurių ne 
vienas irgi buvo nužudytas. Tačiau pranašas yra ne Me- 
sijas, ne Atpirkėjas ir ne Gelbėtojas. Jėzaus mirtis Jį ne- 
paprastai pažemino Jo mokinių akyse. Todėl jie ir skirs- 
tėsi kas sau. 

Viskas betgi kinta iš pagrindų, jei Kristus prisikėlė. 
Tada Jis yra daugiau negu pranašas. Tada Jis tikrai yra 
Dievo Sūnus, Mesijas ir Išganytojas. Tada reikia nustoti 
skirsčiusis ir dar „tą pačią valandą“ grįžti atgal į Jeruza- 
lę ir visiem skelbti šį nepaprastą įvykį (plg. Lk 24, 33). 
Tada reikia vėl susieiti draugėn, kurti bendruomenę, nes 
Jėzus yra gyvas: Jis vėl ateina pas savo mokinius, vėl su 
jais kalbasi, juos moko ir siunčia į pasaulį skelbtų Jo 
Evangelijos. Dabar reikia Jo klausyti ir iš tikro į pasaulį 
eiti, nes Jis pasilieka kartu visus amžius; reikia skelbti 
Evangeliją ir už ją Mirti, nes ji paliudyta prisikėlimu. Be 
prisikėlimo nebūtų buvę jokios krikščionių bendruome- 
nės ir jokių evangelijų. Tik prisikėlimas pagrindė Krikš- 
čionybę, įdiegė tikėjimą į Jėzų kaip Dievo Sūnų bei 
Viešpatį ir paskatino Bažnyčią imtis pasaulio perkeitimo. 
Todėl šv. Paulius, būdamas nuoseklus, nė kiek neabejo- 
damas ir teigia: „Jei Kristus neprisikėlė, tai mūsų skel- 
bimas yra tuščias, tuščias ir jūsų tikėjimas" (1 Kor 15, 
14). Be prisikėlimo visa būtų tik viena didžiulė apgaulė. 

Jeigu prisikėlimas turėjo tokios grindžiamosios reikš- 
mės pirminei krikščionių bendruomenei, tai jis, be abejo, 
turėjo jos ir evangelijom. Juk kaip visas pirminės Baž- 
nyčios skelbimas telkėsi apie Prisikėlusįjį, taip ir evan- 

gelijos, būdamos rašytinė kerigma, neturėjo kito tikslo, 
kaip skelbti prisikėlusįjį Jėzų, Viešpatį ir Mesiją, ir pa- 
liudyti Jo darbus bei Jo garbę, apie kurią kalba šv. Jo- 
nas jau pačioje savo evangelijos pradžioje: „Mes matė- 
me Jo garbę, garbę kaip vienatinio Sūnaus, pilno malo- 
nės ir tiesos“ (Jn 1, 14). Tasai žvilgis atgal, pagal kurį 
evangelijos buvo parašytos, yra tad žvilgis į prisikėlimą. 
Prisikėlusio regėjimas bei pergyvenimas yra principas, 
glūdįs evangelijų rašymo pagrinduose. „Evangelijų auto- 
Tiai, — sako katalikų egzegetas R. Schnackenburgas, Va- 
tikano teologų komisijos narys, — norėjo pateikti ne ko- 
kią nors istorinančią apžvalgą, bet tikėjimu persunktą 
pranešimą, kuris Velykų tikėjimo šviesoje vaizduoja Jė- 
zaus istorijos faktus šiuo atžvilgiu imliam klausytojų ra- 
teliui“?, Tą patį tvirtina ir kitas katalikų egzegetas 
H. Haagas: „Velykų tikėjimo pripildyti ir išaukštintojo 
Viešpaties galios patyrimu subrandinti krikščionys žvel- 
gia atgal ir nušviečia tai, „ką Jėzus darė ir mokė nuo pat 
pradžios iki tai dienai, kurią <...> buvo paimtas į dan- 
gų“ (Apd 1, 1—2). Tam reikalui evangelijų autoriai nau- 
doja turtingą ir rūpestingai sutvarkytą, žodiškai perteikta 
arba jau surašytą tradicijos lobį“ *". Kadangi tačiau šis 
žvilgis atgal yra ne žvilgis iš tolo, kaip istoriko darbe, 
bet žvilgis iš tikėjimo nešamos dabarties, kurioje Jėzus 
švyti garbe bei galybe, todėl ir evangelijų rašymas virsta 
Prisikėlusiojo vaizdavimu bei skelbimu šios garbės bei 
galybės šviesoje. Žemiškasis Jėzaus gyvenimas — jo ei- 
ga, jo įvykiai, Kristaus darbai bei žodžiai — įgyja šioje 
šviesoje savotišką atspalvį. Evangelijų autorių jie yra 
ne tik paprastai aprašomi, bet ir aiškinami. Tai, kas apaš- 
talams prieš prisikėlimą buvo neaišku arba nesvarbu, da- 
bar įgyja naują prasmę ir Naują svarbą. Jau savo 
gimimų Kristus pasirodo kaip Mesijas; Jo santykiai su 
žmonėmis ir su gamta darosi iškilūs, lydimi nuolatinių 
stebuklų bei įvairių nuostabių ženklų; Kristus, tiesa, atėjo 
kaip žmogus, tačiau, pastebi K. Rahneris, kaip toks žmo- 
gus, „kuriame — esant trupučiui geros valios — tuojau 
būtų galima pastebėti dangišką jo kilmę“ **. Jis išniro iš 
tylaus kasdienybės gyvenimo Nazarete, tačiau prisikėli- 
mo šviesoje evangelijų autoriai Jį jungia sų Senuoju 
Testamentu, regi Jame išpranašautąjį Mesiją ir Senąjį 
Testamentą aiškina Jo šviesoje, ką rodo daugybė evange- 
lijose esamų citatų iš Mozės knygų, psalmių, pranašų ir 

kitų Senojo Testamento vietų. Kaip pats Jėzus po prisi- 
kėlimo tapo Perkeistuoju, taip ir evangelijos šio perkei- 
timo šviesoj regi kiekvieną žemiškąjį Jėzaus žingsni *?. 
Trumpai tariant, evangelijos yra ne Kristaus istorija, bet 
Kristaus žemiškojo buvimo kerigma prisikėlimo šviesoje. 
Šis žvilgis atgal, kilęs iš Prisikėlusiojo garbės, bet- 
gi, numitinimo teorijos pažiūra, stipriai sumenkinąs 
evangelijų istorinį pobūdį. Tiesa, kerigma, kaip tai mokė 
ir pats Bultmannas, „skelbia ne bendrą tiesą, ne kokią 
nors antlaikinę idėją, net jeigu ši būtų ir Dievo ar Iš- 
ganytojo idėja, bet istorinį faktą" *?. Tačiau šis istorinis 
faktas kaip žemiškasis įvykis ar darbas pasidaro bereikš- 
mis, nes, pasak Bultmanno, „ne istorinis Jėzus, bet Jė- 
zus Kristus, skelbiamasis, yra Viešpats“ (t. p.). Todėl Bult- 
mannas, 0 su juo ir visi numitinimo teorijos šalininkai 
gana lengvai pastūmi šalin istorinį evangelijų aiškinimą, 
visą dėmesį sutelkdami apie vad. kerigmatinį Kristų. 
Kaip ten iš tikro yra buvę su istoriniu Jėzumi — ar Jis 
tai ir tai yra iš tikro padaręs, ar Jis tai ir tai iš tikro yra 
kalbėjęs, ar tai ir tai iš tikro yra su Juo įvykę, — esą 
mūsų tikėjimui be reikšmės arba mažų Mažiausia neturi 
sprendžiamosios reikšmės. Istorinis Jėzus priklausąs dar 
Izraeliui bei jo religijai, nes Krikščionybė prasidėjusi tik 
su prisikėlimu. Betgi prisikėlusis Kristus yra nebe isto- 
rijos, o tikėjimo dalykas. Užuot tad nuolat klausus, kas 
ir kaip yra įvykę žemiškajame Jėzaus gyvenime, reikią 
mums įsiklausyti į kerigmos Kristų. ,,Mūsų uždavinys, — 
kaip šį numitinimo teorijos nusistatymą gražiai išreiškia 
evangelikų teologas J. Jeremijas, — yra ne vaikytis is- 
torinio Jėzaus šmėklą, bet aiškinti kerigmą, tai yra apaš- 
talo Pauliaus mokslą apie nusidėjėlio išteisinimą" *!. Ka- 
talikų teologai mėgina istorinį kerigmos pagrindą kiek 
aiškiau pabrėžti bei vertinti. Tačiau ir jie yra jau atsisa- 
kę pažiūros, esą evangelijos esančios Kristaus istorija. 
Pastarasis Šventraščio tyrinėjimas, sako minėtasis H. Ha- 
agas, „iš pagrindų paneigė būdą skaityti bei suprasti 
evangelijas kaip „istorijos knygas“ ir stipriai įpilietino 
pažiūrą, kad evangelijos esančios parašytos vadovaujan- 
tis gyvu tikėjimo reikalu" 3. Be abejo, tikėjimo reikalas 
dar nebūtinai turi neigti istoriškumą to, kas tikima. Vis. 
dėlto tai, kas rašoma tikėjimo reikalui, rašoma kitaip 
negu tai, kas rašoma istorijos reikalui, norint atskleisti 
objektyvinę praeitį. Nuosekliai tad „Šventraštis niekados 

nekalba tik istoriškai — tvirtina olandų katalikų teolo- 
gas fundamentalistas L. Bakkeris.— Jis vaizduoja praeitį 
tik tiek ir tik todėl, kiek ir kodėl ji turi reikšmės dabar- 
tinei mūsų padėčiai. Todėl ir apie žemiškąjį Jėzaus gyve- 
nimą jis kalba ne kaip apie gyvenimą kokio nors negy- 
vėlio, bet kaip tokio, kuris yra reikalingas klausytojui 
arba skaitytojui“ 3. Kaip seniau buvo sakoma, kad evan- 
gelijos nėra gamtos knyga, taip dabar sakoma, kad jos 
nesančios nė istorijos knyga. Kaip Šventraščio autoriai 
aprašinėjo gamtos reiškinius pagal savo jusles, nesį- 
stengdami jų tyrinėti moksliškai, taip ir evangelijų auto- 
riai rėmėsi istorija tik tiek, kiek jie tai rado reikalinga 
tikėjimui paliudyti ir toliau jam skelbti. Todėl kaip ne- 
galima evangelijų matuoti gamtamoksliu, taip lygiai jų 
negalima matuoti nė istorine metodologija. Istorija yra 
tik bendri rėmai, kuriuose vyksta Kristaus Naujienos ke- 
rigma. 

Evangelijų kaip kerigmos sampratą yra lengva suvok- 
ti ir, kaip matysime truputį vėliau, net pateisinti. Tačiau 
čia lHieka dar neatsakytas klausimas, ką evangelijos kaip 
tikėjimo liudijimas bei skelbimas turi bendro su numi- 
tinimu. Kodėl reikia jas numitinti, jeigu jos yra ne isto- 
rijos knygos, o tikėjimo išraiška? Į tai būdingai atsako 
Bultmannas: „Kas Jėzus man yra, išsisemia ir išeina aikš- 
tėn ne tuo, kas Jis pasirodo istoriniam tyrinėjimui. Nes 
į Jį reikia žiūrėti ne istorinės Jo kilmės, bet tikros Jo 
reikšmės atžvilgiu“. Ši gi reikšmė Kristaus istorijoje pa- 
sirodo tuo, „ką Dievas man per ją nori pasakyti" **. Bult- 
manno žodžiai reikalingi kiek paaiškinti. Skelbimas arba 
kerigma niekad nėra be ryšio su žmogumi. Dievas apsi- 
reiškia ir kalba ne taip sau, ne kokiam nors objekty- 
viam reikalui, bet tam, kad paliestų žmogaus egzistenci- 
ją, ją sukrėstų ir perkeistų. Šia prasme ir evangelijos 
kaip kerigma yra žmogiškosios egzistencijos reikalui: jos 
prabyla į žmogų ir reikalauja iš jo apsispręsti Kristaus 
atžvilgiu. Ir čia kaip tik glūdi tiek jų esmė, tiek jų pa- 
skirtis. Bultmannui, kaip jo pažiūrą gražiai išreiškia 
A. E. Loenas, „Dievo žodis yra tik tai, kas prakalbina 
mūsų egzistenciją. Visa kita, kas mūsų egzistencijos ne- 
prabildo, yra mitinis Šventraščio pradas“ 5. Numitinti 
šiuo atžvilgiu evangelijas reiškia suvesti jas į egzistenci- 
nį skelbimą arba aiškinimą. Visa, kas evangelijose yra 
istoriška bei grynai objektyvu, yra nereikalinga priemai- 

ša, pridengianti Dievo žodį kaip šauksmą, nukreiptą eg- 
zistencijos linkui. Reikia tad šias priemaišas pašalinti, kad 
Dievo žodis žmogaus egzistencijai pasidarytų grynesnis 
ir todėl įtakingesnis; pašalinti ne neigimo prasme, kaip: 
tai darė senoji istorinė kritika, bet peraiškinimo prasme. 
„Mitą reikia ne kritiškai eliminuoti, bet egzistencialiai in- 
terpretuoti“— tai formulė, kuria H. Zahrntas trumpai 
nusako visą numitinimo uždavinį evangelijų atžvilgiu 3“. 
Nuosekliai tad ir šio aiškinimo tiesos matas yra ne gam- 
tamokslis, ne istorija, bet „jo reikšmingumas egzistenci- 
jai“ (t. p.). Tas ar kitas evangelijų aprašomas įvykis yra 
teisingas ne tada, kai patikrinamas istorinėmis priemonė- 
mis, bet tada, kai ataidi klausančiojo bei skaitančiojo sie- 
loje. Visa, kas šio aido nesukelia arba jį net stelbia, yra 
neteisinga ir todėl arba perprasmintina, arba visiškai iš- 
leistina. 

Ypač tai esą reikalinga modemaus žmogaus atveju, 
nes šis žmogus, kaip tai plačiau mMinėjome jau pirmame 
šios knygos skyriuje (plg. 1, 3), suvokia save ne tik kaip 
pasaulio apipavidalintoją bei šeimininką, bet ir kaip pa- 
ties savęs valdovą. Savo metu F. Dostojevskis rašė, esą 
„velnias rungiasi su Dievų, o šių rungtynių laukas yra 
žmonių širdys“ 57, Dabartinis žmogus betgi tokių rungty- 
nių savyje nepripažįstąs; jis pergyvenąs save „ne kaip 
antžemiškų realybių ir įtakų kovos lauką, ne kaip dviejų 
pasaulių rungtynių areną, bet kaip asmenį, kuris pats 
save apsprendžia, pats save tvarko, suvokia save kaip 
vienybę bei atsakingumą" 3. Todėl kiekvienas evangeli- 
jų aiškinimas, vaizduojąs žmogų kaip antgamtinių jėgų 
susidūrimą, pažeidžiąs dabartinio žmogaus savimonę ir 
tuo būdu padarąs evangelijas jam nesuprantamas. Reikią 
tad evangelijas kaip kerigmą išversti į modernaus žmo- 
gaus kalbą ir jų tiesas perkelti į šio žmogaus sąvokas. 
Modernus žmogus esąs įpratęs kalbėti savo specialybės 
kalba, todėl evangelijų kalba jam skambanti mitiškai. . 
Reikią tad evangelijų kerigmą numitinti jau iš pat pra- 
džios, kad šis žmogus tuoj pat suprastų, apie ką čia iš 
tikro kalbama. Būdingą šios rūšies pavyzdį duoda K. Rah- 
neris: „Ką gi galvoja modernus gydytojas, — sako jis, — 
jei mes, neišvertę čia pat, kalbame, kad esame atpirkti 
Jėzaus „krauju“? Visa tai turi jam atrodyti kaip atgyve- 
nusi pasaka arba kaip gryna mitologija. Nes jis neturi 
laiko, kaip mes, kunigai, šalia savos kalbos išmokti dar ir 

religinės kalbos. Todėl mes turime jam tai, ką norime 
skelbti, tuoj pat išversti, nors Šventraštis bei Tradicija 
ir kalbėtų apie Jėzaus „kraują“" *?. Evangelijų kaip ke- 
zigmos numitinimas yra tad skelbimo išvertimas į mo- 
dernaus žmogaus sąvokas kaip kelią į jo egzistenciją. 

Stabtelėjome ties antrąja numitinimo prielaida kiek il- 
gėliau todėl, kad ši prielaida dabar stipriai įtaigoja jau ir 
katalikų teologiją ir kad jos atoaidžių girdėti dažname 
ypač jaunesniųjų kunigų pamoksle. Iš kitos betgi pusės, 
ši prielaida yra susilaukusi taip pat stiprios kritikos tiek 
iš protestantų, tiek iš katalikų, taip kad ir ji nėra jau 
toks stiprus numitinimo pagrindas, kaip iš sykio galėtų 
atrodyti, nors joje esama žymiai daugiau tiesos negu vad. 
mitiniame evangelijų pasaulėvaizdyje. Skirti tad šią tiesą 
nuo klaidų, perdėjimų bei nesusipratimų ir bus tolimes- 
nio svarstymo uždavinys. 

Kad evangelijos yra tikėjimo skelbimas arba kerig- 
ma, abejoti negalima, nes tai pripažįsta patys jų autoriai, 
pirmoje eilėje, kaip anksčiau sakyta, Lukas ir Jonas. Ta- 
čiau numitinimo teorijos šalininkai nėra išsprendę klau- 
simo: kas gi yra skelbimas arba kerigma savyje? Bult- 
mannas ir katalikiškieji jo sekėjai šiandien pabrėžia 
egzistencinį skelbimo pobūdį — ir visai teisingai: evan- 
gelijos sukrečia žmogaus egzistenciją. Tačiau kuo? Į tai 
atsako pats pirmasis Naujojo Testamento aprašytas skel- 
bimas, būtent šv. Petro kalba Sekminių dieną (plg. Apd 
2, 14—36). Ši kalba turi visas savybes, kuriomis numiti- 
nimo teorija apibūdina kerigmą: ji žvelgia atgal ir kal- 
ba apie Jėzų kaip Viešpatį ir Kristų (2, 36), ji skiriama 
klausytojų tikėjimui pažadinti (plg. 2, 38—40), ji yra kal- 
bančiojo tikėjimo liudijimas (plg. 2, 32), galop ji sukrečia 
klausytojų egzistenciją taip, kad šie net klausia: „Ką 
mes turime daryti, vyrai broliai?“ (2, 37). Bet ką gi Pet- 
ras skelbia šia kalba? Ne kokias nors bendras tiesas, ne 
dorinius pamokymus bei paraginimus, bet „didžius Die- 
vo darbus“, kaip jo kalbos turinį apibūdino patys klausy- 
tojai (2, 11). Jis kalba apie Jėzaus gyvenimo įvykius: 
mirtį ir prisikėlimą (plg. 2, 23—24; 32—36). Ir štai šie 
ivykiai kaip tik sukrečia klausytojų egzistencijo. nes 
Petras drąsiai taria: „Tą Jėzų, kurį jūs prikalėte ant kry- 
žiaus" (2, 36), „tą tai Jėzų Dievas prikėlė, ir mes visi 
esame to dalyko liudytojai" (2, 32). Ši taip primygtinai 
pabrėžta nužudytojo (istorinio) ir prisikėlusiojo (kerigma- 

tinio) Jėzaus tapatybė kaip tik ir buvo akstinas, sukėlęs 
gailesčio klausytojuose („jie ėmė gailėtis savo širdyje“ 
(2, 37)) ir pažadinęs juos pasikeisti, priimant Krikštą, lai- 
kantis „apaštalų mokslo, bendro duonos laužymo ir mal- 
dų" (2, 42). Petras kalbėjo ne istorijai, bet tikėjimui, ta- 
čiau jis kalbėjo apie istorinius įvykius. 

Kerigma nėra istorija, tačiau ji yra daugiau negu tik 
pamokymas bei dėstymas; ji yra pasakojimas, o kiekvie- 
nas pasakojimas reikalauja įvykių, kad būtų apie ką pa- 
sakoti, vadinasi, kad kerigma turėtų savo objektą. Nu- 
mitinimo šalininkai nepastebi, kad evangelijos kaip ke- 
rigma kalba ne tik apie Jėzaus žodžius, bet ir apie jo 
darbus — sinoptinės evangelijos net žymiai daugiau apie 
darbus negu apie žodžius. Dievas Jėzuje apsireiškė ne tik 
kaip skelbėjas, bet ir kaip veikėjas: Jis ne tik kalbėjo, 
bet ir darė. „Jėzus Nazarėnas buvo vyras, jums Dievo 
paliudytas galingais darbais, stebuklais ir ženklais“ 
(Apd 2, 23), — šitaip Jį apibūdina pats Petras minėtoje 
„kalboje. Skelbti tad šiuos galingus Dievo darbus kaip tik 
ir yra evangelijų uždavinys. Pastumti istoriją į šalį reiš- 
kia sužaloti pačią kerigmos esmę. Teisingai tad sako 
H. Zahmtas, kritikuodamas Bultmanną: „Teologija visa- 
dos pasiekia tokį tašką, kur ji turi „pasakoti“. Ir visados 
yra ta pati istorija, kurią ji pasakoja: tai istorija Jėzaus 
iš Nazareto, Jo kelias nuo Jordano ligi Getsemanės ir 
Golgotos" *?. Numitinimo teorija yra teisinga, kiek ji 
evangelijas laiko kerigma, Tačiau ji darosi neteisinga, 
kiek ji nepastebi, kad kerigma pačioje savo esmėje yxa 
pasakojimas apie įvykius arba, krikščioniškai kalbant, 
apie „didžius Dievo darbus“. O šie darbai yra Jo padary- 
ti mūsojoje istorijoje ir paliudyti tų, kurie buvo asmeni- 
niai jų dalyviai. Mozės giesmė, perėjus Izraeliui Raudo- 
nąją jūrą, irgi yra kerigma. Tačiau ką gi ji skelbia, jei 
ne tai, kad Viešpats „raitelį ir žirgą .nutėškė į jūrą“ (Iš 
15, 1). Šis įvykis sukrėtė Izraelio tautą, kaip kiekvienas 
kitas Dievo darbas sukrečia mūsų egzistenciją. 

Tokio pat numitinimo teorijos neapdairumo galima 
pastebėti ir evangelijų metodo atžvilgiu. Kaip sakyta, 
evangelijos yra parašytos pagal žvilgį atgal, o šis žvil- 
gis yra žvilgis į Jėzaus prisikėlimą: evangelijos yra pa- 
rašytos Velykų pergalės šviesoje. Tuo taip pat abejoti ne- 
galima, Juk būdamos tikėjimo liudijimas, evangelijos ža- 
dina tikėjimą ne į ką kitą, o į Prisikėlusįjį, nes į gyvenu- 

sį, kalbėjusį ir mirusį Jėzų tikėti nereikalinga: Jis buvo 
tuo metu dar ne vienam pažįstamas arba tiesiog, arba iš 
pasakojimo Jį mačiusiųjų bei girdėjusiųjų. Jėzaus gyve- 
nimas bei mirtis buvo gryni faktai, nežadiną nei tikėjimo, 
nei netikėjimo. Tikėjimas į Jėzų prasideda tik tikėjimu į 
Jo prisikėlimą, nes tik prisikėlimas aną gryną faktą pa- 
vertė pasiuntinybe Jėzaus atžvilgiu ir perversmu žmo- 
gaus santykių su Dievu atžvilgiu. Šia prasme evangelijos 
tikrai yra Prisikėlusiojo skelbimas. Tačiau numitinimo 
teorija laiko tai savotiška evangelijų silpnybe. Zvilgis 
atgal, būdamas žvilgis į Prisikėlusiojo garbę, metąs švie- 
sos ir tokiems Jėzaus gyvenimo bei veikimo įvykiams, 
kurie neturėtų būti aprašomi kaip garbingi bei dieviški, 
pav., gimimas, gundymas dykumose, santykiai su farizie- 
jais, stebuklai, galop kančia ir mirtis. Nes, prisikėlimo 
šviesoje aprašyti, visi šie įvykiai prarandą istoriškai 
žmogiškąjį pobūdį ir virstą daugiau ar Mažiau mesianiš- 
kais ženklais jau iš pat pradžios. Prisikėlimo šviesoje ap- 
rašytas žemiškasis Jėzaus gyvenimas bei veikimas neteri- 
kąs tapatybės su prisikėlusiuoju Kristumi. Žvilgio atgal 
vedamos, evangelijos suardančios šią tapatybę, taip kad 
evangelijų Kristus ir žemiškasis Jėzus išsiskirią: žemiš- 
kasis Jėzus evangelijose pasirodąs tarsi jau būtų Perkeis- 
tasis nuo pat savo gimimo, kurį lydėję nuostabūs reiški- 
niai: „Gloria“ giedanti dangiška kariuomenė (plg. Lk 2, 
13—14), keistos žvaigždės pasirodymas ir išminčių atvy- 
kimas Jo pagarbintų (plg. Mt 2, 2), įspėjimas bėgti Egip- 
tan nuo Erodo kėslų (plg. Mt 2, 13—14) ir t. t. Evangeli- 
jos žemiškąjį Jėzaus gyvenimą, kaip jau aukščiau minė- 
ta, ne tik aprašančios, bet ir aiškinančios pagal Prisikė- 
lusiojo garbę, tuo būdu perkeldamos šią garbę ir į visą 
žemiškąjį Jėzaus kelią. Tai kaip tik ir esanti evangelijų 
metodo silpnybė *!. 

Sis betgi priekaištas, arčiau į jį pasižiūrėjus, pasirodė 
esąs ne kas kita, kaip grynas prieštaravimas. Juk jeigu 
Jėzaus prisikėlimas yra ne apaštalų išmonė, o tikras įvy- 
kis, jų pačių patirtas, ką jie nuolatos pabrėžia (plg. Jn 
21, 24; Apd 2, 32; 1 Kor 15, 4—7; 1 Pt 5, 1; 2 Pi 1, 16; 
1 Jn 1, 1—3), tai būtų tikrai nuostabu, jei evangelijų auto- 
riai Kristaus istoriją pasakotų be ryšio su šiuo įvykiu. 
Nes prisikėlimas — ir tik jis vienas — atskleidė, kas Jė- 
zus iš tikro yra, būtent pasaulio Gelbėtojas. Tik prisikė- 
limo šviesoje paaiškėjo, kodėl savo gyvenime Jėzus taip, 

o ne kitaip kalbėjo, taip, o ne kitaip elgėsi. Visa, kas 
prieš prisikėlimą buvo pasilikę mMįslinga (pav., persikeiti- 
mas Taboro kalne, pažadas duoti savo Kūną kaip valgį, 
o Kraują kaip gėrimą, siųsti Tiesos Dvasią), po prisikė- 
limo pasidarė aišku. Kaip tad evangelijų autoriai būtų 
galėję savo knygas rašyti, jei ne šio visuotinio paaiškė- 
jimo šviesoje? Argi evangelijos galėjo būti rašomos taip, 
tarsi Kristus nebūtų prisikėlęs ir tarsi apaštalai bei jų 
mokiniai vis dar būtų buvę neišmanėliai Kristaus žodžių 
bei elgesio akivaizdoje? Supratę prisikėlimo šviesoje že- 
miškąjį Jėzaus gyvenimą, jie šį supratimą ir naudojo ap- 
rašydami atskirus Jėzaus kelio įvykius, nes visi šie įvy- 
kiai buvo ne atsitiktinybės, bet Jėzaus pasiuntinybės 
vykdymas. Jeigu Jėzus yra Viešpats ir Mesijas, tai Jis 
juo yra ne tik po prisikėlimo, bet Jis juo buvo ir prieš 
prisikėlimą. Prisikėlimas Jėzų ne padarė Dievo Sūnumi, 
bet tik Jo sūnystę galutinai apreiškė mirties pergale. 
Kristus yra tikras Dievas ir tikras žmogus nuo pat savo 
prasidėjimo Marijos įsčioje. Jeigu šis Kristaus pobūdis 
po prisikėlimo buvo aiškiai suvoktas, kaip tad būtų buvę 
galima rašyti evangelijas, jeigu ne šios mesianinės sąmo- 
nės šviesoje? Kitaip rašomos, evangelijos būtų kaip tik 
iškreipusios Kristaus esmę. Žvilgis į prisikėlimą kaip 
evangelijų metodas yra tad vienintelis tikras jų rašymo 
principas, nes pats prisikėlimas yra vienintelis tikras 
Kristaus žygio bei Jo kelio pagrindimas bei nušvietimas. 
Kaip Kristus tik prisikeldamas patvirtino tiesą to, ką Jis 
sakė bei darė, taip ir evangelijų autoriai tik Prisikėlusio- 
jo šviesoje galėjo teisingai aprašyti Jo žodžius bei dar- 
bus, atskleisdami tikrą jų prasmę. Be prisikėlimo kaip įvy- 
kio Kristus būtų likęs tik moralizuojąs pranašas; be pri- 
sikėlimo kaip metodo evangelijos būtų buvusios ne 
kerigma, o tik tamsiaprasmių atsitikimų netiksli ir nepilna 
kronika. Numitinimo teorija yra teisinga, kiek ji suvokia, 
kad evangelijos yra parašytos vadovaujantis žvilgiu atgal 
ir tai žvilgiu į prisikėlimą. Tačiau ji yra neteisinga ir 
prieštaraujanti pati sau, kiek ji šį žvilgį į prisikėlimą lai- 
ko evangelijų metodo silpnybe ar net Jėzaus istoriškumo 
iškreipimu, nes kas buvo istorinis Jėzus, paaiški tik pri- 
sikėlusiojo ir tuo pačiu kerigmatinio Jėzaus šviesoje. 
Evangelijos ir yra šio paaiškėjimo aprašymas bei skelbi- 
mas, . 

kerigmą Prisikėlusiojo šviesoje ir tuo atskleisti Jėzaus es- 
mę, neįžiūrimą grynos istorijos akimis, aiškėja ir numiti- 
nimo teorijos reikalavimas skelbti šiandien anuos „di- 
džius Dievo darbus“ modernaus žmogaus sąvokomis. Pa- 
čią giliausią šio reikalavimo prasmę mėginsime pasklai- 
dyti tolimesniuose skyreliuose, nagrinėdami klausimą, ką 
gi galų gale reiškia evangelijas numitinti. Šitoje vietoje 
norime tik atkreipti dėmesį į grynai formalinį nesusipra- 
timą, lydintį aną reikalavimą. 

Kodėl numitinimo teorija reikalauja, K. Rahnerio žo- 
džiais tariant, išversti evangelijos skelbimą į modernaus 
žmogaus kalbą? Todėl, atsakoma, kad evangelijos šiam 
žmogui nieko nesakančios, nes jis mąstąs kitokiomis są- 
vokomis, Tarp evangelijų ir dabartinio žmogaus sąvokų bei 
kategorijų esąs plyšys. Numitinimo teorija norėtų užgrįsti 
šį plyšį, pritaikindama evangelijas moderniam žmogui. 
Tačiau kodėl ne atvirkščiai? — klausia teisingai A. E. Lo- 
enas *. Juk Krikščionybė jau iš pat pradžios reikalavo, 
kad žmogus pasikeistų pagal evangeliją, apsivilkdamas 
„Jėzumi Kristumi“ (Rom 13, 14), kaip apie tai plačiau 
esame kalbėję pirmame šios knygos skyriuje (plg. I, 1). 
Šis betgi pasikeitimas (metanoia) reiškia ne tik kitokį do- 
rinį elgesį, bet ir kitokį mąstymą: kitokias sąvokas bei 
kategorijas. Nes Krikščionybė niekad nėra prisiėmusi ne- 
perkeistų sąvokų bei kategorijų, jeigu jos neatitiko skel- 
biamų tiesų. Ji visados yra dariusi atranką ir ne pati ki- 
tusi pagal tos ar kitos epochos mąstymą, bet šį mąstymą 
keitusi tarsi raugas pagal savo dvasią. Taip yra buvę he- 
lenistiniame tarpsnyje, taip yra buvę ir viduramžiais. 
Kodėl tad kitaip turėtų būti šiandien? Šv. Paulius, rašy- 
damas galatams, yra pabrėžęs: „Aš sakau jums, broliai, 
kad mano paskelbtoji Evangelija yra ne žmonių mokslas, 
nes ne iš žmogaus aš ją gavau ir išmokau, bet Jėzaus 
Kristaus apreiškimu“ (Gal 1, 11). Kaip tad galėtų ši Kris- 
taus apreikšta Evangelija būti pritaikinta kintančioms 
žmogiškoms sąvokoms? Ir kodėl? 

Yra Paprasčiausia netiesa, kad modernus žmogus, 
įpratęs kalbėti savo specialybės kalba, nebegalįs suprasti 
evangelijų kalbos. Kaip joks žmogus — tai minėjome jau 
anksčiau — nesielgia pagal mokslinį pasaulėvaizdį, taip 
lygiai joks žmogus nemąsto ir nekalba tiktai pagal savą 
specialybę. Aukščiau minėtas K. Rahnerio pavyzdys, „esą 
modernus gydytojas negalįs suprasti mūsų atpirkimo 

Kristaus krauju, nes jam „kraujas“ reiškiąs visai ką kita 
negu evangelijoms, yra gražus pavyzdys, kiek reikalavi- 
mas išversti evangelijas į modernaus žmogaus kalbą yra 
atitrūkęs nuo žmogiškosios tikrovės. Jeigu modernus gy- 
dytojas, girdėdamas Evangelijos tiesą, kad esame atpirkti 
Jėzaus krauju, nepajėgiąs suvokti šios tiesos prasmės, to- 
dėl laikąs visa tai mitu, tai kodėl jis labai gerai supranta, 
ką reiškia, jei jaunas vyras paprašo jo dukters rankos? 
Juk ranka gydytojui yra tik kūno organas, kaip ir krau- 
jas. Kodėl tas pats gydytojas irgi labai gerai supranta, ką 
reiškia, jei karo metu tas ar kitas kunigas savo paties 
valia tapo įkaitu, pakeisdamas suimtą gausios šeimos tė- 
vą, buvo šioje vietoje sušaudytas ir tuo būdu jį išgelbė- 
jo savo krauju? Žmogaus specialybė — vis tiek kokia ji 
būtų — niekad nepersunkia jo būties tiek, jog jis netektų 
nuovokos, ką reiškia vaizdinė ar simbolinė kalba, kokios 
prasmės turi kasdienos posakiai (pav., guldyti galvą, pra- 
lieti krauja, dantis už dantį ir t. t.), arba nesuprastų, kad 
tas pats žodis chemijoje gali turėti visai kitą reikšmę 
negu religijoje (pav., žodis „„substancija“). Priskirti šito- 
kią negalią moderniam žmogui, kaip tai šiandien įprasta, 
reiškia jį nepaprastai pažeminti, jį nužmoginant ir paver- 
čiant kažkokiu robotu, gyvenančiu daiktų paviršiaus plot- 
mėje ir nepajėgiančiu pakilti į aukštesnę prasmenų plot- 
mę. Laimei, tokio žmogaus tikrovėje nėra. Jis yra tik 
numitinimo teologų išmonė. Štai kodėl anglų katalikų 
egzegetas Th. Wordenas ir įspėja mus nepriimti mums 
taip dažnai norimos iplepėti (aufschwatzen) netiesos, „kad 
modernus žmogus nebegalįs suprasti tikros Evangelijos“ *. 
"Čia neskiriama netikėjimo nuo nesupratimo. Kad moder- 
nus žmogus nenori tikėti evangelijom, tai savaime aiškų. 
Bet kad jis jų negali suprasti, tai sąmoningas ar nesąmo- 
ningas įsikalbėjimas. Nenoras gi tikėti evangelijom yra 
amžinas; jis nėra jokia ypatinga modernaus žmogaus žy- 
mė, nes šitokio nenoro buvo pilnas ir pirminės Krikščio- 
nybės tarpsnis. Mėginti evangelijas taip skelbti, jog jos 
būtų savaime priimtinos, reiškia kryžiaus paikybę pa- 
versti pasaulio išmintimi ir tuo būdu sužaloti pačią Krikš- 
čicnybės esmę (plg. 1 Kor 1, 18—25). 

Ir štai kaip tik čia, autoriaus įsitikinimu, ir glūdi pa- 
slėpta numitinimo esmė arba tasai aukščiau minėtas 
evangelijų perprasminimas, būtent Krikščionybę kaip pai- 
kybę pagonims paversti išmintimi tiems patiems pago- 

nims. Atskleisti, kad taip iš tikro yra ir kokiu būdu taf 
norima pasiekti, ir bus tolimesnių skyrelių uždavinys, ku- 
riuose mėginsime parodyti, kaip evangelijų numitinimas: 
virsta galų gale jų sumitinimu. 


2. NUMITINIMO ESMĖ 


Šiandieninio evangelijų numitinimo esmę galėsime 
tikrai suprasti tik tada, kai žinosime, kaip šv. Pauliaus 
vadinama „pasaulio išmintis" (1 Kor 1, 20) santykiavo su 
Krikščionybe jos pradžioje; kitaip sakant, kuo ano me- 
to išminčiai bei filosofai laikė naują religiją ir ko jie iš 
jos reikalavo, kad ji galėtų būti jiems priimtina. Nes šis 
santykis bei šie reikalavimai kaip tik ir pasikartoja mū- 
sų amžiaus evangelijų numitinimo teorijoje. Senovės iš-- 
minčių santykis su Krikščionybe buvo betgi ne kas kita, 
kaip tąsa jų santykio su sava religija, atremta į mitolo-- 
giją. Todėl mums ir yra svarbu patirti, ką anie išminčiai 
bei filosofai yra padarę su sava mitologija, nes tą patį 
mėgina dabar daryti su evangelijomis mūsojo pasaulio- 
išminčiai. Šiam reikalui panagrinėsime vieną pavyzdį, pa- 
imtą iš Platono, kuris pirmas Vakarų dvasios istorijoje: 
mitus numitino, sykiu tačiau jais gausiai ir naudojosi sa-- 
vam mokslui išreikšti. 

Šis pavyzdys liečia pasaulio atsiradimą. Pasak graikų 
mito, kaip jį mums pateikia Homeras, pasaulis yra kilęs iš 
dviejų jūros dievybių jungtuvių: Tetės ir Okeano. Tetė 
yra pasaulio motina, Okeanas yra jo tėvas: taip juos: 
Homeras ir vadina. Savo dialoge „Teaitetas“ Platonas 
mini šį mitą. Tačiau kaip? Ar jis jį atmeta kaip juokingą 
išmonę? Ar jis nagrinėja jį ir kritikuoja? Ar palieka jį 
šalia ir duoda sava atsakymą, kaip pasaulis yra atsiradęs? 
Ir štai čia kaip tik ir pasirodo filosofijos arba pasaulio 
išminties santykis su mitiniu klausimų sprendimu: Plato- 
nas nė vienos iš minėtų galimybių nenaudoja. Vienoje 
ano dialogo vietoje jis nagrinėja žinomą sofisto Protago- 
ro posakį, esą „žmogus yra visų daiktų mastas“ (152b), 
ir mėgina parodyti, kad šis teiginys remiąsis pasaulio- 
kaip tapsmo samprata. Pasaulyje nesą „nieko pastovaus“; 


visi daiktai maišosi tarp savęs ir juda; mes niekad apie . 


nieką negalime teigti, „kad tai yra"; greičiau turime sa- 
kyti, kad „visa tik tampa“ (152e). Šios nuomonės, pasak 

Platono, laikęsi „visi išminčiai, išskyrus Parmenidą"; šios 
nuomonės buvę „ir poetai“, kaip Epicharmas ir Homeras 
(t. p.). Norėdamas parodyti, kad Homeras iš tikro atsto- 
vavęs visuotinio tapsmo minčiai, Platonas cituoja vieną 
jo eilutę, liečiančią minėtą mitą: „Ašen tėvą regiu Okea- 
ną ir Motiną Tetę“, čia pat pridurdamas: „Tuo jis nori 
pasakyti, kad visa yra kilę iš tėkmės ir judesio“ (t. p.). 
Vienas vienintelis sakinys! Ir vis dėlto šis sakinys suima 
savin visą filosofijos santykį su mitologija. Homeras kalba 
apie Okeaną kaip pasaulio tėvą ir apie Tetę kaip pasaulio 
motiną. Jis pasakoja apie „pasaulio atsiradimą kaip gim- 
dymo veiksmą, kilusį iš šių dievybių susijungimo. Ta- 
čiau Platonas supranta šį pasakojimą nebe Žžodiškai: jis 
įžiūri slypinčią jame visuotinio tapsmo idėją. Kalbėdamas 
apie Okeaną ir Tetę kaip pasaulio gimdytojus, Homeras 
norįs, pasak Platono, kaip tik šią idėją ir išreikšti, būtent 
kad visa yra kilę iš tėkmės ir judesio. Ne Okeanas ir 
Tetė kaip asmenybės, ne jų susijungimas kaip asmeninis 
veiksmas Platonui yra svarbu, bet idėja, kalbanti pro šias 
asmenybes ir jų gimdomąjį veiksmą, būtent kad tai, „kas 
yra“, atsiranda „judesio, pasikeitimo ir maišymosi dėka“ 
(t. p.). Platonas Homero minimo mito anaiptol neatmeta 
kaip nesvarstytinos išmonės. Bet jis jo nė nesvarsto kaip 
lygiateisės filosofinės teorijos. Jis elgiasi su juo visiškai 
kitaip: jis jį perprasmina ir tai tuo būdu, kad išlukštena 
bendrą idėją, esančią mitinio pasakojimo pagrinduose. 
Šitaip Platonas elgiasi ne tik su pasaulio atsiradimo 
mitu, bet ir su kitais mitais, palenkdamas juos savotiškai 
kritikai ir todėl juos numitindamas. Sakysime: savo kny- 
goje „Politeia“ jis peržvelgia, kokie mitai turėtų būti tik- 
roje valstybėje leidžiami ir kaip jie turėtų būti pasako- 
jami. Visuose mituose, pasak jo, glūdinti paslėpta pras- 
mė (plg. 379a). Todėl mito pasakojimas kaip tik turįs 
šią prasmę ne pridengti ar iškreipti, o kaip tik paryškin- 
ti: dievybės vaizdas turįs atitikti dievybės idėją. Dievybė 
gi, Platono supratimu, esanti gera; nuosekliai tad „šitaip 
ji turinti būti ir vaizduojama" (379a). Jeigu tačiau mitai 
pasakoja apie dievus kaip apie juokdarius, apgavikus, 
melagius, svetimoterius, tai šitoks jų vaizdavimas negalįs 
būti „valstybės pakenčiamas“ (378d), nes jis neatitin- 
kąs dievybės idėjos. Kitaip sakant, filosofijos suvokta 
dievybės idėja iškyla aukščiau už mitologijos dievybės 
vaizdą ir virsta šio vaizdo mastu, Todėl Platonas ir rei- 

kalauja, kad valstybė net įstatymais nustatytų, kaip „rei- 
kia apie dievus kalbėti ar poeziją kurti“ (383a). Trum- 
pai tariant, mitas yra numitinamas tuo, kad jame esti 
randama bendra idėja, galima racionaliai išreikšti. O ši- 
taip išreikšta idėja darosi ne tik suprantama, bet dauge- 
liui be sunkumų ir priimtina. Kad pasaulis yra kilęs iš 
Okeano ir Tetės jungtuvių, vargu ar kas tai laikys tik- 
rove. Tačiau jei šis mitas iš tikro reiškia ne ką kita, o 
tik pasaulio kilimą iš visuotinio tapsmo, tai šią idėją pri- 
ims visa eilė mąstytojų bei jų šalininkų, pradedant He- 
raklitu ir baigiant Teilhard'u de Chardinu. Filosofijos tad 
uždavinys yra mitą ne paneigti, bet jį perprasminti, at- 
skleidžiant aną, Platono minimą, paslėptą jo prasmę. Šiuo 
atžvilgiu būdingai teigia ispanų katalikų teologas ir eg- 
zegetas, rašęs ir marksistiniais klausimais, J. M. Gonzė- 
lezas-Ruizas: „Tikram numitinimui rūpi ne mitą paneigti, 
bet padaryti jį vėl perregimą. Nuosekliai tad yra ne tiek 
svarbu žiūrėti į patį mitą, kiek stengtis suvokti jam grą- 
žintą perregimumą“ **. Svarbu ne tai, ką mitas pasakoja 
savo vaizdais, o tai, kas pro šiuos vaizdus regėti mito 
pagrinduose: ne tai, ką mitas sako, bet tai, ką jis reiškia. 

Tačiau kodėl visa tai yra galima ir net būtina? Kodėl 
yra galima pro mito vaizdą regėti jo prasmę? Kodėl rei- 
kia išvilkti mitą iš jo pasakojimo ir atskleisti jame bend- 
rą idėją? 

Kas yra mitas? Šis klausimas buvo pateiktas garsiam 
senovinės religijos ir klasikinių kalbų tyrėjui K. Kerenyi 
1965 m. viename suvažiavime Freiburge (Br.). Kerenyi 
atsakė į jį graikų mąstytojo Salustijaus (gyv. 4 šimtm. 
po Kr. ir priklausiusio neoplatonikų krypčiai: nemaišyti 
jo su romėnų istoriku Salustiju, gyv. 1 šimtm. po Kr.) 
žodžiais iš į0o veikalo ,„Apie dievus ir pasaulį“: „Tai nie- 
kados neįvyko, bet tai yra visados“ *. Šis posakis iš tikro 
išreiškia mito esmę, tačiau jis reikalingas paaiškinti. Ke- 
renyi tai padarė pasigaudamas visiems žinomo Antigonės 
mito. Antigonė nėra niekad gyvenusi; jos mite pasakoja- 
mo žygio, esą ji palaidojusi savo brolį Poliniką prieš 
tirono valią, ji niekad nėra atlikusi („tai niekados neįvy- 
ko“). Tačiau Antigonė gyvena visados, kur meilė arti- 
mui susikerta su neteisingais įstatymais ir kur žmogus 
paklauso ne įstatymo, bet meilės. Antigonė, kalbėjo Ke- 
renyi, „yra žmogiškosios egzistencijos pirmavaizdis“ (t. 
p.). Visur, kur tik ši žmogiškoji egzistencija virsta veiks- 

mu, kur tik žmogus įvykdo Antigonės posakį „ne nekęs- 
ti, bet mylėti aš esu", visur ten Antigonė virsta tikrove. 
Ji niekad nėra gyvenusi, bet visados yra gyva. Jos žygis 
niekad nebuvo atliktas, bet jis esti atliekamas ir šiandien, 
kai partizanų kovose kritusių vyrų seserys ar Žmonos. 
naktį išvagia aikštėse pamestus lavonus ir juos palaido- 
ja. Antigonė ir jos žygis yra vaizdai, bet jie nėra įvykiai. 
Jie yra individualūs pasakojime, bet jie yra bendri pa- 
tys savyje. Jie neturi tam tikrame laike ir tam tikroje vie- 
toje atsitikusio įvykio pobūdžio ir todėl nėra vienkarti- 
niai. Jie yra galimi pakartoti ir iš tikro yra nuolatos kar- 
tojami („tai yra visados“). 

Tuo mitas kaip tik ir skiriasi nuo istorijos. Tai, ką. 
Salustijus teigė mito atžvilgiu: „tai niekados neįvyko, bet 
tai įvyksta visados“, istorijos atžvilgiu reikia kaip tik ap- 
kreipti: „tai įvyko tik sykį, ir to nebėra niekados“. Vien- 
kartiškumas yra istorijos esmė. Bendrumas yra mito es- 
mė. Mitas visados yra dabartinis, nes jo turinys yra dva- 
sinė reikšmė, vadinasi, tai, kas stovi viršum laiko ir erd- 
vės. Istorija yra visados praėjusi, nes ji yra įvykis laike 
ir erdvėje. Mitas yra vyksmas sąmonėje. Istorija yra įVvy- 
kis šalia sąmonės. Todėl mitas niekados nėra būtinė, bet 
tik prasmeninė tikrovė: Antigonė ne būna, bet tik reiš- 
kia. Tuo tarpu istorija yra visados būtinė tikrovė: Napo- 
leonas būna, bet ne reiškia. Be abejo, galima ir istorijoje 
rasti prasmės, tačiau ši prasmė tam ar kitam istoriniam 
įvykiui, tam ar kitam istoriniam asmeniui yra priskiria- 
ma tik vėliau, arba šis įvykis ar asmuo yra nuvienkarti- 
namas ir tuo pačiu nuistorinamas, paverčiant jį mitu. 
Šiuo atveju įvykis ar asmuo netenka vienkartiškumo ir 
virsta bendrybe. Kad tai iš tikro yra galima, rodo F. Dos- 
tojevskio romanas „Nusikaltimas ir bausmė“, kuriame 
Napoleonas yra suvokiamas kaip prievartinio žmogaus 
idėja. Šio romano vyriausias veikėjas Rodionas Raskolni- 
kovas nori tapti Napoleonu ir, kad juo taptų, kad per- 
žengtų savo kaip utėlės būtį ir pereitų į aukštesnio žmo-- 
gaus plotmę, jis nužudo senutę palūkininkę. Raskolniko-- 
vas nori tapti anaiptol ne istoriniu Napoleonu, nes juo 
niekas tapti negali: istorinis Napoleonas yra vienkartinis. 
Jis yra buvęs vieną sykį, ir jo nebebus niekados. Kas yra: 
visados, yra ne Napoleonas, bet šio vardo nešama bendra 

prievartos ir galios idėja. Dostojevskis istorinį Napoleoną 
nuistorina, paverčia idėja ir leidžia Raskolnikovui mėginti 

šią idėją įkūnyti savame gyvenime. Tuo būdu Napoleono 
istorija virsta Napoleono mitu: Napoleonas darosi gyvas 
visados ten, kur vienas žmogus mėgina valdyti kito žmo- 
gaus gyvybę, tapdamas jo buvimo ar nebuvimo teisėju. 
Šitoks istorijos pavertimas mitu yra didžios svarbos, kad 
suprastume, kas dabartinėje numitinimo teorijoje daro- 
ma su Krikščionybe. 

Pati tad mito sąranga leidžia ir net reikalauja, kad jis 
būtų numitintas, vadinasi, kad būtų atskleista ana, kaip 
Platonas sakė, jame glūdinti paslėpta prasmė. Tiesa, mi- 
tas stovi prieš mūsų dvasios akis kaip individualus vaiz- 
das: kaip Antigonė, kaip Prometėjas, kaip Sizifas ir t. t. 
Kadangi tačiau šis vaizdas yra vaizdas ne kokios nors bū- 
tybės, o tik tam tikro prasmens, todėl mitas ir prašosi su- 
vokiamas kaip prasmuo, vadinasi, kaip nurodymas į tam 
tikrą reikšmę. Jei mitas pasilieka suprastas kaip tikro- 
vinė būtis, o ne kaip prasmuo, jis neatlieka savo uždavi- 
nio, kuriam jis buvo sukurtas. Nešdamas savyje paslėptą 
prasmę, jis ir nori šią prasmę atskleisti bei joje gyventi. 
Antigonės mitas juk ne tai mums papasakoja, kad kaž- 
kada ir kažkur gyvenusi moteris Antigonė, palaidojusi 
savo brolį, nepaisydama valdovo draudimo. Jeigu tokia 
moteris ir būtų gyvenusi, tai jos veiksmas būtų bereikš- 
mis, jeigu jis neatskleistų ano, kaip Kerenyi sako, žmo- 
giškosios egzistencijos pirmavaizdžio. Šį tad pirmavaizdį 
Antigonės mitas kaip tik ir stengiasi pasakoti bei per- 
duoti iš kartos į kartą. Mitas nori gyventi kaip bendra 
idėja. Užtat ir jo numitinimas yra ne įo žalojimas ar nai- 
kinimas, bet priešingai, jo palaikymas ir atbaigimas. Jei- 
gu mitas yra tai, kas niekados neįvyko, bet visados yra, 
tai šis „visados“, ši nuolatinė jo dabartis kaip tik ir lai- 
kosi ne jo vaizdu, bet jo prasme. Jei Antigonė niekad 
nėra gyvenusi, tai savaime klausiame, ką gi šis vaizdas 
reiškia. Numitinimas kaip tik patenkina mūsų klausimą 
ir tuo būdu mitą atbaigia, sykiu jį įtvirtindamas mūsų są- 
monėje. Mitas gyvena tuo, kad jis esti nuolatos numiti- 
namas, vadinasi, nuolatos išvelkamas iš vaizdinio jo ap- 
valkalo ir paverčiamas idėja. 

Mito ir numitinimo santykių samprata yra mums būti- 
nai reikalinga, kad įžvelgtume, kaip senovės išminčiai 
buvo nusiteikę Krikščionybės atžvilgiu. Pasirodžius Krikš- 
čionybei helenistiniame pasaulyje, graikų filosofija buvo 
mitus jau numitinusi; ji jau buvo paskaičiusi jų pagrin- 

duose glūdinčias bendras idėjas ir jas net įėmusi į savas 
sistemas, aiškinančias pasaulį bei žmogų. Be abejo, mi- 
nios sąmonėje mitologija ir toliau tebegyvena savo vaiz- 
dais kaip tikrovinė būtis. Tačiau tai buvo laikoma nesu- 
brendusiu, nekritišku, beveik vaikišku mitų pažinimu. 
Subrendęs ir kritiškas jų pažinimas pro mito vaizdą re- 
gėjo paslėptą prasmę ir šią prasmę kėlė aikštėn, visiškai 
nesidomėdamas, kokiu vaizdu ji buvo išreikšta. Helenis- 
tiniame tarpsnyje tikros mito prasmės atskleidėjas buvo 
nebe kunigas ar augūras, bet filosofas arba išminčius. 
Kunigas ir augūras buvo pažeminti į minios rangą, ku- 
ria taip bodėjosi Horacijus, sakydamas jos nekenčiąs ir 
ją nuo savęs stumiąs: „Odi profanum vulgus et arceo“. 

Atėjus Krikščionybei į graikiškai-lotyniškos kultūros 
erdvę, senovės išminčiai galvojo, esą jie turį reikalo, tie- 
sa, su nauja religija, tačiau esančia tokio pat pobūdžio 
kaip ir visos kitos religijos, kurių anuo metu nemaža ke- 
liavo iš Rytų ir ieškojosi šalininkų helenistiniame pasau- 
lyje. Jie domėjosi šia nauja religija, kaip tai mums liudija 
Apaštalų darbų knyga (plg. 17, 18—20). Todėl ir Paulius, 
sąmoningai nešęs Evangeliją pagonims (plg. Gal 2, 9), kal- 
bėjo ne tik Atėnų sinagogoje tikėjimo atstovams, bet ir 
„Miesto aikštėje“ pasaulio išminčiams, ginčydamasis su 
epikūrininkais ir stoikais, vadinasi, su vyraujančiomis ano 
meto filosofijos srovėmis (plg. Apd. 17, 17—18), Šių srovių 
atstovai laikė Paulių „naujų dievų“ skelbėju ir todėl no- 
Tėjo patirti, „koks tas naujas mokslas“, kurį jis skelbiąs 
(Apd 17, 19—19). Jie tikėjosi, kad naujas tikėjimas pa- 
teiksiąs jiems ir naujų idėjų ir kad jie su šiuo nauju tikė- 
jimu galėsią taip lygiai elgtis kaip ir su visomis esančio- 
mis ar buvusiomis religijomis. Nes kiekviena jiems lig 
tol pažįstama religija atsinešdavo su savimi mitų, kuriuos 
jie numitindavo ir tuo būdu atskleisdavo atitinkamos re- 
ligijos idėjas bei sąvokas. Lygiai taip jie manė galėsią 
santykiuoti ir su Krikščionybe. 

Apaštalų darbų knyga mums labai kukliai pasakoja, 
kaip stoikai ir epikūrininkai pakvietę Paulių kalbėti Atė- 
nų areopage, vadinasi, rinktinių graikų tautos asmenų 
susirinkime. Tačiau šio pakvietimo pagrindas yra labai 
būdingas ir mūsų klausimui nepaprastai svarbus: „Tu 
skelbi mūsų ausims kažin ką nauja. Tad mes norime ži- 
noti, kas tai būtų" (Apd 17, 20). Šisai toks paprastas dė- 
mesys yra savo esmėje betgi lygiai tokios pat prasmės 

kaip ir Platono nusistatymas Homero papasakoto mito 
atžvilgiu, būtent: senovės išminčiai anaiptol nenorėjo 
Pauliaus skelbimo suprasti žodiškai. Paulius jiems kasdien 
miesto aikštėje buvo skelbęs „Jėzų ir prisikėlimą“ (Apd 
17, 18). Tai buvo iš tikro negirdėti ir graikų filosofų 
ausim kažkokie nauji dalykai. Tačiau ne jais šie filosofai 
domėjosi, nes iš Pauliaus lūpų jie manė girdį tik vaizdi- 
ni kažko kito pasakojimą, kaip tai darė visos mitais pa- 
grįstos religijos. Tačiau šiuo vaizdiniu apvalkalu jie buvo 
nepatenkinti, nes jie nežinojo, ką jis reiškia. Pauliaus pa- 
teiktuose jiems vaizduose jie ieškojo paslėptos prasmės, 
bendros idėjos, kaip ir Platonas Homero mite apie pasau- 
lio atsiradimą. Štai kodėl jie pakvietė Paulių pakalbėti 
areopage. Čia, išmintingų, mokytų ir vadovaujančių as- 
menų akivaizdoje, Paulius kalbėsiąs nebe vaizdais, bet 
atskleisiąs jiems tikrąją savo mokslo prasmę. Čia jis 
jiems aiškiai pasakysiąs, „kas tai būtų“ (Apd 17, 20). 
Paulius į areopagą nuėjo ir kalbėjo. 

Tačiau koks buvo visų anų išminčių nusivylimas gir- 
dint, kad Paulius ir toliau dėsto jiems tąjį „kažin ką nau- 
ja“ tik vaizdais, o ne idėjomis. Graikai galvojo, Paulius 
esas filosofas, todėl miesto aikštėje, kalbėdamas miniai, 
galįs naudotis vaizdais ir mitais. Bet čia, akivaizdoje jam 
lygaus rango asmenų, jis turįs kalbėti kitaip; jis turįs aną 
Jėzų ir Jo prisikėlimą, skelbtą aikštėje, išvilkti iš vaizdi- 
nio konkretumo ir atskleisti šiuo konkretumu pridengtą 
bendrą idėją. Betgi Paulius savo kalboje ir toliau buvo 
visiškai konkretus: jis skelbė, kad Dievas „nustatė die- 
ną, kurią teis Žemės rutulį teisingai per Vyrą, kurį pa- 
skyrė. Jis padarė Jį patikimą visiems, prikeldamas Jį iš 
mirusiųjų" (Apd 17, 31). Tarp Pauliaus skelbimo Atėnų 
miesto aikštėje ir Atėnų areopage, vadinasi, tarp skelbi- 
mo paprastai miniai ir rinktiniams išminčiams nebuvo jo- 
kio skirtumo: ir vieniems, ir kitiems jis skelbė Prisikėlu- 
sįjį visai konkrečiai, nepaversdamas Jo jokia bendra idė- 
ja. Areopago dalyvių nusivylimas buvo didžiulis: vieni 
„ėmė tyčiotis“ iš Pauliaus, o kiti, mandagesnieji, jam sa- 
kė: „Pasiklausysime tavęs apie tai kitą kartą" (Apd 17, 
32). Kas čia įvyko? Kodėl Paulius kalbėjo tiek miesto 
aikštėje, tiek areopage lygiai tą patį? Kodėl graikai savo 
lūkesčiuose — iš Pauliaus išgirsią kažką nauja — buvo 
apvilti? Ar dėl Pauliaus nesugebėjimo skelbti Evangeliją 
taip, kad ją suprastų helenistiškai mąstą žmonės? Ar dėl 

neatitikimo tarp kerigmos ir ano meto sąvokų bei kate- 
gorijų? O gal čia buvo paskelbta tai, kas jokioje vieto- 
įe — vis tiek ar ši vieta yra paprastos minios susibėgi- 
mas, ar išminčių susirinkimas — ir jokiu metu negali būti 
kitaip skelbiama? 

Areopago išminčių nusivylimo pagrindas slypėjo ta- 
me, kad jie Krikščionybę pergyveno lygiomis su visomis 
kitomis religijomis ir todėl manė galį su ja taip lygiai ir 
elgtis. Tačiau iš Pauliaus kalbos jie patyrė, kad jos skel- 
bimas nesiduoda perkeliamas į kitų religijų plotmę. Visos 
kitos graikų išminčiams žinomos religijos buvo ne kas 
kita, kaip mitologijos. Jų skelbiami įvykiai niekados ne- 
buvo įvykę, bet jie įvykdavo visados, kai žmonės elg- 
davosi pagal tą ar kitą mitais išreikštą idėją. Visos reli- 
gijos buvo tad esmėje ne kas kita, kaip etinės sistemos. 
Bet šiai ateina nauja religija, kuri skelbia, kad jos įvy- 
kiai yra tikrai įvykę ir tai tik vieną vienintelį kartą, va- 
dinasi, kad jie yra ne mitiniai, bet istoriniai. Jėzaus gi- 
mimas Betliejuje, Jo gyvenimas Nazarete, Jo veikla Pa- 
lestinoje, Jo mirtis Jeruzalėje, Jo prisikėlimas iš kapo, 
priklausiusio Juozapui iš Arimatėjos, — visa tai skelbė 
apaštalai kaip tikrus ir nebepasikartojančius įvykius. 
Svarbiausia tačiau buvo tai, kad šie įvykiai turėjo liudy- 
tojų. Krikščionybės platintojai tvirtinte tvirtino, kad jie 
skelbia tai, ką girdėję, ką „savo akimis“ matę, į ką įsi- 
žiūrėję ir ką savo rankomis čiupinėję (1 Jn 1, 1): „Ne 
gudriai pramanytomis pasakomis sekdami, mes paskelbė- 
me jums mūsų Viešpaties Jėzaus Kristaus galybę ir atėji- 
mą, bet po to, kai buvome Jo didenybės regėtojais“ (2 
Pt 1, 16). Joks mitų skelbėjas negalėjo šauktis liudytojų. 
Joks žmogus negalėjo teigti esą matęs, kaip Antigonė 
vogusi savo brolio kūną ir jį laidojusi, kaip Prometėjas 
nešęs ugnį iš dangaus ir mokęs žmones menų bei mokslų, 
kaip Sizifas stūmęs uolą į kalną, Ne! Mitas ir liudijimas 
išskiria vienas kitą. Tai žinojo visų mitologijų skelbėjai 
bei aprašytojai, todėl jie niekados nemėgino savo skel- 
bimo grįsti liudytojais, kurie mitinius nuotykius būtų 
regėję ar buvę jų dalyviai. Nuosekliai tad visos mitais pa- 
grįstos religijos buvo istorinės tik ta prasme, kad jos bu- 
vo atsiradusios istorijos eigoje. Tačiau jos visos buvo ne- 
istorinės savo esme, nes savos tiesos jos negrindė isto- 
riniais įvykiais. Jų tiesa glūdėjo tik toje ar kitoje idėjoje. 

Visai priešingai yra su Krikščionybe. Ji rymo ne ant 

tos ar kitos idėjos — tegu ši idėja būtų ir kilniausia, — 
bet ant tam tikrų visiškai tikrovinių ir todėl istorinių įvy- 
kių: Jėzaus iš Nazareto gimimo, mirties ir prisikėlimo. 
Krikščionybės mokslas, susiklostęs tam tikra sistema, yra 
ne pirmykštis, o išvestinis dalykas. Jis yra tik išvada iš 
žmogaus santykio su anais grindžiamaisiais įvykiais. Tai 
labai aiškiai regime mūsų jau kiek anksčiau nagrinėtoje 
Petro kalboje. Petras Jeruzalėje, kaip ir Paulius Atėnuo- 
se, pasakojo klausantiesiems ne kokias nors naujas idė- 
jas, bet „didžius Dievo darbus“, būtent Jėzų ir Jo prisikė- 
limą. Tiktai pačioje kalbos pabaigoje, kai šių įvykių 
klausant. buvo paliesta žmogaus egzistencija, žmonės 
klausė apaštalus: „Ką mes turime daryti, vyrai broliai?“ 
(Apd 2, 37). Iš atsakymo į šį egzistencinį klausimą savai- 
me turėjo gimti dorinis mokslas, nurodąs, kaip žmogus 
turi elgtis, jei Jėzus yra prisikėlęs ir išaukštintas; ką 
žmogus turi daryti, jei Jėzus yra už jį kentėjęs ir miręs; 
kaip jis turi gyventi, jei šis mirusis ir prisikėlusis Jėzus 
yra gyvas amžinai ir esti su mumis ligi pasaulio pabai- 
gos. Betgi visi šie klausimai, kurie sudaro krikščionišką- 
ja etiką, yra tik išvada iš tikėjimo į anuos tikrovinius bei 
vienkartinius įvykius, vadinasi, istorinius tikra šio žo- 
džio prasme. Krikščionybė tuo ir skiriasi nuo visų kitų re- 
ligijų, kad ji visų pirma skelbia ne teoriją, bet įvykį; 
kad ji visų pirma yra ne etika, bet didžių Dievo darbų 
kerigma, darbų, susitelkusių apie Jėzaus asmenį ir jo 
gyvenimą. Dorinė teorija, be abejo, yra būtina. Tačiau 
ne ji yra Krikščionybei būdinga, kaip tai yra visose ki- 
tose religijose. Krikščioniškasis „privalo“ plaukia iš tik- 
rovinio „yra“. Krikščioniškoji etika yra pagrįsta ne ku- 
ria nors racionaliai suvokiama idėja, bet paliudytais is- 
toriniais įvykiais, 

Šitas tad pagrindinis Krikščionybės bruožas kaip tik 
ir buvo graikų išminčiams nesuprantamas. Jeigu Paulius 
būtų kalbėjęs, esą Jėzus kasmet miršta ir prisikelia kaip 
Dionisas, areopago vyrai būtų jį supratę be sunkumų; jie 
būtų gal tik jį paklausę, ką naujo šitokia Jėzaus „mirtis“ 
ir šitoks Jo „prisikėlimas“ mums teikia šalia Dioniso to- 
kios pat „mirties“ ir tokio pat „prisikėlimo“. Tačiau pats 
skelbimas jiems būtų buvęs priimtinas be niekur nieko, 
nes tai būtų buvęs tik vaizdas, turįs prasmę, bet nesąs 
tikrovė. Paulius betgi skelbė Jėzaus mirtį bei prisikėlimą 
kaip vienkartinius ir tikrovinius įvykius: Jėzus mirė vie- 


223 


-—————- 


ną sykį; daugiau jis nebemiršta (plg. Zyd 9, 25—28); Jis 
vieną sykį pasiaukojo už žmones, o antrą sykį pasirodys 
pasaulio teistų (plg. Apd 17, 31; Žyd 9, 28). Taigi tarp 
Jėzaus ir Dioniso nėra jokio panašumo. Dioniso negalima 
statyti šalia Pauliaus skelbiamo Jėzaus, nes Dionisas yra 
tik prasmuo, o Jėzus ir Jo prisikėlimas — tikrovė, Ką 
tad galėjo graikų išminčiai šitokio skelbimo akivaizdoje 
manyti? Čia yra galimi tik du atoveikos būdai: klausyto- 
jų Jeruzalėje ir klausytojų Atėnuose, Jeruzalės klausy- 
tojai, girdėdami apie Jėzų, Jo mirtį ir prisikėlimą, klau- 
sė, ką jie turį daryti, nes Petro skelbimą jie suprato kaip 
įvykių kerigmą. Atėnų klausytojai, girdėdami tą patį 
skelbimą iš Pauliaus lūpų, tyčiojosi ir skirstėsi kas sau, 
nes įvykių kerigmą jie laikė nesąmone. Jeigu Krikščio- 
nybė pačiuose savo pagrinduose yra ne idėja, bet įvykis, 
tai tik šie du atoveikos būdai ir yra galimi, nes arba 
skelbiamas įvykis yra tikrai buvęs, arba pasakojimas apie 
jį yra nesąmonė. O jei pasakotojas dar prisispyręs tvir- 
tina, esą jis pats yra aną įvykį regėjęs, todėl jo pasako- 
jimas esąs nepaneigiamas, tai belieka arba juo tikėti, 
arba mandagiai tarti: „Apie tai pasiklausysime tavęs ki- 
tą sykį“, tuo tyliai išreiškiant, kad skelbėjas yra laiko- 
mas bepročiu, kaip tai aiškiai Pauliui pasakė romėnas 
Festas, išgirdęs jį kalbant irgi apie Jėzų ir prisikėlimą 
(plg. Apd 26, 24). Štai kodėl Paulius ir rašė, kad krikš- 
čioniškoji Evangelija yra „pagonims paikybė" (1 Kor 1, 
23) ir tai tokia paikybė, jog ji, kaip pastebi K. Jasper- 
sas, „graikų buvo laikoma tik keista ir todėl nediskutuo- 
tina" *9, 

Kodėl betgi mitai graikų išminčių nebuvo laikomi pai- 
kybe? Juk ar Homero pasakojimas apie Okeaną kaip pa- 
saulio tėvą ir Tetę kaip pasaulio motiną yra įtikimesnis 
negu Pauliaus pasakojimas apie Vyrą, prikeltą iš miru- 
siųjų ir padarytą pasaulio teisėju? Anaiptol! Pauliaus 
skelbimo paikybė glūdėjo, graikų pažiūra, tame, kad jis 
savo pasakojimo turinį skelbė kaip įvykį istorijoje, tuo 
tarpu Homeras pasakojo apie Okeaną ir Tetę kaip pras- 
menis sąmonėje. Jeigu mitas yra tos ar kitos idėjos vaiz- 
das, tai šis vaizdas gali būti ir labai keistas, tačiau pati 
idėja galioja ir tokiu atveju. Pasaulio išmintis arba filo- 
sofija net ir keisčiausio vaizdo atveju gali pajėgti at- 
skleisti jame glūdinčią idėją, paties vaizdo per daug ne- 
paisydama ir jo keistumu nesipiktindama. Štai kodėl mi- 

tai graikų ir nebuvo laikomi paikybe, nors savo vaizdais 
jie ne sykį yra labai keisti. Bet ką gali išminčius daryti 
su tokiu pasakojimu, kurį jis laiko keistybe, o pasako- 
tojas — tikru įvykiu, turinčiu net liudytojų? Jeigu Jė- 
zaus gimimas yra Dievo tapimas žmogumi, jeigu šis žmo- 
gumi tapęs Dievas tikrai miršta ir paskui tikrai prisikelia, 
tai visų šių įvykių akivaizdoje išminčius jaučiasi esąs 
sujukęs ir nežinąs ką begalvoti. Kaip išminčius jis gali 
visa tai laikyti tik mitu, vadinasi, pasakojimu, turinčiu 
tam tikrą reikšmę, bet ne tikrovinę būtį. Jeigu betgi visa 
tai nėra mitas, o tikras įvykis, tai išminčius pareiškia, 
kad visa tai esanti nesąmonė, ir nusigręžia nuo jos, jos 
nesvarstydamas. Juk tikro ir vienkartinio įvykio negali- 
ma paversti teorine ir bendra idėja. Krikščionybės aki- 
vaizdoje pasaulio išmintis pasirodo esanti visiškai bejėgė. 
Tai graikų išminčiai patyrė areopage Pauliaus kalbos me- 
tu. Tai patyrė ir mūsų amžiaus išminčiai, kai Bažnyčia 
griežtai pakartodama pasisakė už evangelijos aprašomų 
įvykių istoriškumą. 

Pasaulio išminties bejėgiškumas Krikščionybės aki- 
vaizdoje išeina aikštėn dar vienu atžvilgiu, kuris yra ne 
menkesnės svarbos kaip ir įvykių istoriškumas. Visi 
Krikščionybės įvykiai, ant kurių ji rymo, turi asmeninį 
subjektą, būtent Jėzų iš Nazareto. Tai nėra bevardžiai 
įvykiai, kaip revoliucijos, karai, ūkinės krizės, epidemi- 
jos, kultūrų nuosmukis ir t. t. Šios rūšies įvykiai yra taip 
pat istoriniai, tačiau jie neturi aiškaus asmeninio subjek- 
to, kuris būtų juos pažadinęs ir tuo būdu būtų jų auto- 
rius bei nešėjas. Tuo būdu Krikščionybės viduryje stovi 
Jėzaus asmuo, į kurį visi įvykiai eina arba iš kurio jie 
išeina. Kristus yra tikrasis jų autorius. Be Jo jie būtų 
nereikšmingi ir neprasmingi. Nuosekliai tad ir evangeli- 
jos kaip įvykių kerigma telkiasi ne apie įvykius kaip to- 
kius, bet apie Jėzų Kristų kaip tikrąjį visų šių įvykių 
pagrindą, subjektą, tikslą. Ne tai pagrindė Krikščionybę, 
kad kažkas būtų buvęs prikeltas iš mirusiųjų arba kad pri- 
kėlimas kaip toks būtų žmones sujaudinęs savo nuostabu- 
mu. Anaiptol! Krikščionybę pagrindė tai, kad ne kas kitas, 
o Jėzus iš Nazareto prisikėlė iš mirusiųjų, pasiuntė apaš- 
talus į visą pasaulį Evangelijos skelbtų ir buvo paimtas 
į dangų kaip Viešpats. Krikščionybės atstovai tai žinojo 
labai gerai. Jėzus prikėlė iš mirusiųjų Lozorių, vieną 
mergaitę ir vieną jaunikaitį (plg. M! 9, 24—25; Lk 7, 11— 

15). Bet jei Jis pats būtų Juozapo iš Arimatėjos kape su- 
puvęs, nebūtų buvusios jokios Krikščionybės, nes kiek- 
vienas skelbimas būtų tokiu atveju buvęs tik mitinis pa- 
sakojimas, turįs reikšmę, bet nesąs tikrovė. Todėl ir ti- 
kėjimas į tokį pasakojimą būtų buvęs tuščias, nes tai 
būtų buvęs tik įžvelgimas kokios nors šiame pasakojime 
glūdinčios bendros idėjos, kuri nieko neišgelbsti: „Jei 
Kristus neprisikėlė, tai <...> jūs dar tebesate savo 
nuodėmėse" (1 Kor 15, 17), vadinasi, atpirkimas dar nėra 
įvykęs, ir Krikščionybė negali nieko daugiau žmogui 
duoti, ko nebūtų davusios ir prieš ją buvusios religijos, 
būtent keletą padoraus elgesio taisyklių. Taip yra ne tik 
su prisikėlimu, bet ir su visais kitais įvykiais. Visi jie 
yra Krikščionybės siejami su Jėzaus Kristaus asmeniu 
kaip Jo paties įvykiai. Todėl aiškiu atkritimu graikiškon 
mitologijon skamba K. Rahnerio minimas pavyzdys, kaip 
vieno teologų suvažiavimo JAV metu kažkuris europie- 
tis teologas (Rahneris jo vardą nutyli) teigęs, esą jam 
niekas Krikščionybėje nepasikeistų, jei Jėzus iš Nazareto 
nebūtų iš viso gyvenęs*'. Pavyzdys nepaprastai būdin- 
gas, nes jis rodo, kaip stipriai graikų areopago išminčių 
santykis su Krikščionybe yra prasiveržęs modernioje są- 
monėje. Juk Jėzaus istorinio nebuvimo atveju visi Krikš- 
čionybės įvykiai netektų subjekto ir virstų tik mitiniais 
vaizdais, o Krikščionybė — mitologija, stovinčia toje pa- 
čioje plotmėje kaip ir visos kitos mitologijos. 

Būdamas Krikščionybės vienintelis pagrindas (plg. 1 
Kor 3, 11), Jėzus Kristus padaro, kad nėra jokios viena 
kuria idėja ar ištisa idėjų sistema išreikštos Krikščiony- 
bės esmės. Nėra jokio krikščioniškojo mokslo, kuris ne- 
turėtų tiesioginio ryšio su Kristaus asmeniu. „Krikščioniš- 
kosios Dievo sąvokos ir krikščioniškosios tiesos, — sako 
R. Guardini,— negalima atsieti nuo konkretaus Kristaus. 
Krikščioniškasis mokslas yra krikščioniškas tik tol, kol 
yra tarsi imamas iš Jėzaus lūpų, kol yra gyvai suvokia- 
mas tik ryšium su Jo buvimu bei veikimu. Nėra jokios 
nuo Jo atjungtos ir laisvoje sąvokų erdvėje išreikštos 
„Krikščionybės esmės". Krikščionybės esmė yra Jis pats: 
tai, kas Jis yra; iš kur Jis ateina ir kur eina; tai, kas Ja- 
me ir Juo gyvena“ **, Nuosekliai tad ir krikščioniškoji 
kerigma yra ne kokios nors dorinės ar Alos a 
ios dėstymas, bet žmogaus supažindinimas su ėzaus 
Šaknų IDusli kaip ir mes (plg. Žyd 2, 17; Fil 2, 7), 

kentėjusiu ir mirusiu mūsų „muodėmėms pašalinti“ (Žyd 
9, 28) ir prisikėlusiu „kaip užmigusiųjų pirmonė“ (1 Kor 
15, 20). Ši kerigma iš esmės skiriasi nuo bet kurios kitos 
religijos skelbimo, kaip tai pareiškė ir šv. Paulius, rašy- 
damas korintiečiams: „Žydai reikalauja stebuklų, ir grai- 
kai ieško išminties, bet mes skelbiame Kristų, prikaltąjį 
ant kryžiaus“ (1 Kor 1, 22). Žydiškas stebuklų reikalavi- 
mas yra būdingas pergyvenimui Dievo kaip galybės, ku- 
Ti, tiesa, gali būti ir labai sukrečianti, tačiau nebūtinai 
turi būti asmeninė. Graikiškas išminties ieškojimas yra 
būdingas pergyvenimui Dievo kaip idėjos, kuri, sakysi- 
me, Platono moksle susilieja su gėrio idėja, tačiau asme- 
ninio pavidalo neįgyja. Izraelio religija buvo Dievo Ste- 
bukladario kerigma, kaip tai ryškiai rodo Mozės giesmė 
(plg. Iš 15, 1—18), nes Dievo stebuklai Izraelio istoriją 
pagrindė ir ją nuolatos lydėjo. Todėl žydai buvo visiškai 
nuoseklūs. reikalaudami, kad ir krikščioniškoji kerigma 
būtų paliudyta stebuklais kaip Kristaus galybės ženklais. 
Graikiška religija buvo išminties kerigma, reiškiama mi- 
tais ir juose glūdinčiomis metafizinėmis ar etinėmis idė- 
jomis. Todėl graikai taip pat buvo nuoseklūs, ieškodami 
Krikščionybėje išminties naujų idėjų pavidalu. Krikščio- 
nybės atstovai neneigė nei stebuklų, nei išminties. Tačiau 
tiek viena, tiek kita jie siejo su Jėzaus asmeniu ir todėl 
skelbė Jį kaip „Dievo galybę ir Dievo išmintį“ (1 Kor 1, 
24). Bet kaip tik tai buvo žydams papiktinimas, o grai- 
kams — paikybė (plg. 1 Kor 23). Papiktinimas todėl, kad 
Jėzus, kuris leidosi nukryžiuojamas ir išjuokiamas („jei 
tu Dievo Sūnus, nuženk nuo kryžiaus“, Mt 27, 40), nega- 
Tėjo būti, žydų pažiūra, Dievo kaip Galybės apreiškimas 
ir todėl nė pasaulio gelbėtojas. Paikybė todėl, kad Jėzus, 
skelbiamas kaip tikrai gyvenęs asmuo, negalėjo, graikų 
pažiūra, būti bendra idėja ir tuo pačiu nė išmintis, nes 
išmintis visados yra bendrybė; ji niekad nėra vienos ku- 
rios asmenybės išraiška. O jeigu Jėzus pats apie save 
sako „aš esu tiesa", tai graikams visa tai atrodė tik kaip 
nesvarstytina paikybė — daugiau nieko. Jėzaus Kristaus 
asmens konkretumas kaip tik ir neleido įjungti Krikščio- 
nybės nei į žydiškąjį, nei į graikiškąjį Dievo pergyvėni- 
mą, nes krikščioniškasis Dievas buvo nebe galybė ir ne- 
be idėja, o visiškai asmeninė Dievo ir žmogaus sąjunga 
Jėzuje Kristuje. 

Yra tad du dalykai, kaip matome, kurie saugo Krikš- 
čionybę, kad ji nebūtų paversta idėjine bendrybe, būtent 
jos įvykių istoriškumas ir Jėzaus iš Nazareto kaip šių 
įvykių nešėjo asmeniškumas. Nėra jokios neistorinės 
Krikščionybės idėjos prasme; yra tik istorinė Krikščiony- 
bė įvykio prasme. Iš kitos pusės, nėra taip pat jokios 
Krikščionybės bevardžio istorinio vyksmo prasme; yra 
tik vardinė Krikščionybė Jėzaus Kristaus veikimo Baž- 
nyčioje prasme. Šių dviejų dalykų — istoriškumo ir as- 
meniškumo — negalima iš Krikščionybės pašalinti ar 
pastumti į šalį, nesužalojus jos pačios, nes juodu yra 
Krikščionybei ne prijungti iš šalies, ne atsiradę joje atsi- 
tiktiniu būdu, bet juodu yra šaltiniai, iš kurių Krikščio- 
nybė yra ištekėjusi ir savo būtyję nuolatos maitinama, 

Bet kaip tik šie abu dalykai ir yra pasaulio išminčių 
pergyvenami kaip paikybė — ne tik Atėnų areopage, bet 
ir šiandien. Dabartinis žmogus, kaip teologai mūsų laikais 
teigia, nusisūka nuo Krikščionybės lygiai tuo pačiu pa- 
grindu kaip ir Atėnų areopago nariai: jam yra nesvarsty- 
tinas krikščioniškasis paikybės pobūdis. „Šiandien žmo- 
gus, — sako K. Rahneris, — daugybę teologinių teiginių 
pergyvena kaip mitinius dalykus (Mythologeme) ir todėl 
rimtai mano negalįs juos tikėti“ *?. Tokios pat nuomonės 
vra ir Th. Sartorys: „Šiandienos žmogui, kritiškai skaitan- 
čiam Šventraštį ir susipažinusiam su astronomijos, geolo- 
gijos, evoliucijos teorijos, antropologijos, palyginamojo 
religijų mokslo duomenimis, visas dieviškasis išganymo 
planas atrodo toks atstumiantis, jog jau pats jo pasakoji- 
mas daro jam piktos išjuokos įspūdį" 59. Tokių pasisaky- 
mų galima šiandien teologinėje literatūroje rasti iki va- 
lios. Visi jie liudija, kad nusigrįžimas nuo Krikščionybės 
giliausia prasme glūdi ne Bažnyčios kaip įstaigos nepajė- 
gume susidoroti su socialiniais reikalais, ne jos didesnia- 
me ar mažesniame nutolime nuo pasaulio, ne jos virši- 
ninkų autoritetizme, kaip šiandien dažnai girdime sakant, 
bet pačios krikščioniškosios kerigmos esminėje paikybė- 
je. Pergyvenama kaip nesvarstytinas dalykas dėl paikaus 
savo pobūdžio, ši kerigma kaip tik ir neranda atgarsio 
modemiame žmoguje. Paikybės pobūdis dabar yra pati 
didžiausia kliūtis Zvangelijai pasiekti mūsų amžiaus iš- 
minčių širdį, kaip kad ji yra buvusi ir apaštalų laikais. 

3. KRIKŠČIONYBĖS SUMITINIMAS 


Tuo būdu savaime prieiname prie paties svarbiausio 
klausimo: kaip būtų galima pašalinti šį paikybės pobūdį 
ir tuo būdu padaryti Krikščionybę moderniam žmogui 
priimtiną arba bent svarstytiną? Atsakydami į šį klausi- 
mą, norėtume eiti ne atotraukos keliu, bet — kaip ir nu- 
mitinimo atveju — panagrinėti keletą būdingų pavyzdžių, 
kuriuose aiškiai glūdi minėtos savybės — asmeniškumas 
ir istoriškumas, — kurie tačiau yra perprasminami ir kaip 
tik todėl netenka ano paikybės pobūdžio. Šie pavyzdžiai 
liečia Kristaus asmenį ir du pagrindinius Jo gyvenimo 
įvykius: gimimą ir prisikėlimą. Juos renkamės visai są- 
moningai, nes jie labiausiai modermniam žmogui atrodo esą 
paikybės. Todėl jų apvalymas nuo šios paikybės kaip tik 
geriausiai ir gali mums parodyti, kas gi iš tikro yra ana 
numitinimo teorija. Taip pat sąmoningai šiuos pavyzdžius 
imame: pirmą iš moderniosios filosofijos, antrą iš katali- 
kų kerigmos, trečią iš protestantų teologijos, kad paro- 
dytume, jog kelias paikybės pobūdžiui nugalėti visose 
linkmėse yra vienas ir tas pat. 

Pirmas pavyzdys liečia, kaip sakyta, Jėzaus Kristaus 
asmenį. Krikščioniškajam tikėjimui Kristus yra žmogumi 
tapęs Dievas, vadinasi, tikras Dievas ir tikras žmogus, ne- 
šinas tiek dieviškąja, tiek žmogiškąja prigimtimi, jun- 
giamom vieno dieviškojo Logos asmens. K. Jaspersas, 
garsus egzistencinės filosofijos atstovas, rodos, yra vie- 
nintelis tarp moderniųjų mąstytojų, kuris į Kristų mėgino 
pažvelgti filosofiškai. Reikia pripažinti, kad krikščioniš- 
kąjį mokslą apie Kristų Jaspersas yra gerai supratęs ir 
ji trumpai, bet tiksliai nusakęs: „„Krikščioniškajam tikė- 
jimui yra būdinga, kad Dievas tik šį vieną sykį yra įsi- 
kūnijęs žmoguje ir kad šis įsikūnijimas yra tapęs Dievo, 
žmogaus ir pasaulio sampratų vidurkiu. Bet krikščioniš- 
kajam tikėjimui yra ypač būdinga štai kas: Dievas dabar 
yra tikrai kūniškai asmeniniu pavidalu čia pat (gegen- 
waertig); jis yra visiškai žmogus, kartu betgi ir visiškai 
Dievas... Tai, kas čia įvykę, yra visų pirma ne mokslo, 
įstatymo, nurodymo ar vadovavimo perteikimas, bet pir- 
moje eilėje ir esmingai pačios Dievo esmės apsireiškimas 
Jo veiksmu, kuriuo Jis tampa žmogumį ir įsijungia į pa- 
saulį, kad pasirodytų jame žemiausiu pavidalu ir didžiau- 
sia kančia. Šisai Dievo veiksmas tikėjimui yra istorinė 

tikrovė" *!. Jasperso žodžiai aiškiai rodo, kad krikščio- 
niškoji Kristaus samprata modernaus žmogaus gali būti 
visiškai teisingai suvokta bei išreikšta ir kad todėl daž- 
nos kalbos apie šio žmogaus nepajėgumą suprasti tai, ką 
Evangelija sako apie Jėzų, yra prasimanymas. Tačiau ar 
pats Jaspersas tiki į tai, ką jis anais savo žodžiais taip 
tiksliai išreiškė? Anaiptol! Truputį aukščiau jis rašo: 
„Žmogumi tapęs Dievas Kristus filosofiškai yra negali- 
mas“ (p. 225). Kodėl? Į tai Jaspersas atsako: „„Apreikš- 
tajam tikėjimui yra tikrovė, kad objektyvaus faktiškumo 
pasaulyje pats Dievas tampa istorija tuo, kad Jis laike 
atlieka eilę apreiškimo veiksmų. Ši amžinojo ir nekinta- 
mojo Dievo tikrovė laike, tiesa, nėra pažįstama kaip vi- 
siems galiojanti, tačiau tikėjimui ji yra neabejotina. Bet 
kaip tik čia ir pasirodo nepergalimos nesąmonės. Pirma: 
tikrovė, jeigu ji tikrovė, yra surandama kiekvieno proto, 
o ne tik tikėjimo kaip jo turinys. Antra: Dievas kaip 
transcendencija — „Amžinasis“ — nėra tampantis Dievas 
ir neturi jokios istorijos" (p. 253). Tai reiškia: Dievas 
kaip transcendencija negali būti laike, negali įeiti į pa- 
saulį ir todėl negali turėti istorijos. Jeigu betgi Jis tapo 
žmogumi Kristuje, tai tuo pačiu Jis įėjo į pasaulį, būna 
laike ir turi istoriją. Tai esą, Jasperso pažiūra, prieštara- 
vimas. Arba Dievas yra transcendencija, tada Jis negali 
įsikūnyti, arba Kristus kaip žmogumi tapęs Dievas yra 
nesąmonė bei paikybė. Todėl Jaspersas ir sako, kad 
Kristus kaip „tikras Dievas“ yra „pasibaisėtinas dalykas" 
(eine Ungeheuerlichkeit) (p. 227). Jeigu tačiau krikščio- 
niškasis tikėjimas vis dėlto tvirtina, kad Kristus yra tik- 
rovė ir tai vienkartinė istorinė amžinojo ir nekintamojo 
Dievo įsikūnijimo tikrovė, tai filosofijai nebelieka nieko 
kito, kaip tik šį tvirtinimą paskelbti nesvarstytina paiky- 
be arba, Jasperso žodžiais tariant, absurdu (plg. p. 253). 

Ar tad nėra filosofijai jokio kelio į Kristų? Yra, ir 
Jaspersas mano tokį kelią kaip tik suradęs. Kristus kaip 
žmogumi tapęs Dievas yra „filosofiškai negalimas“ 
(p. 225). Tačiau „Jėzus kaip savotiškas šifras“ gali mums 
kalbėti ir mus įtaigoti (t. p.). Kitaip sakant, Kristus kaip 
vienkartinis ir tikrovinis transcendencijos apsireiškimas 
yra neigiamas, bet Kristus kaip galimas šios transcenden- 
cijos šifras pripažįstamas (plg. p. 227). Todėl Jaspersas ir 
verčia mus apsispręsti: „Jėzus kaip šiiras arba Jėzus kaip 
įsikūnijęs (leibhaftiger) Dievas“ (p. 27). Krikščioniškasis 

tikėjimas apsisprendžia už Kristų kaip įsikūnijusį Dievą, 
vadinasi, apsisprendžia už prieštaravimą bei absurdą ir 
todėl darosi filosofiškai nesvarstytinas., Filosofija, Jasper- 
so pažiūra, apsisprendžia už Kristų kaip šifrą ir tuo būdu 
padaro Jį galimą ne tik svarstyti, bet ir Jį priimti kaip 
giliai mus įtaigojantį — Ką tai visa reiškia? 

Sifras nėra pati transcendencija, „bet jos kalba", sako 
Jaspersas ?ž ir gražiu pavyzdžiu paaiškina šifro esmę. 
„Tikrovinė jūra yra mums neišmatuojamybės šifras“ 
(p. 788). Jūra pati savyje anaiptol nėra neišmatuojama: 
ji turi aprėžtą plotį ir gylį. Tačiau susidūrimas su ja, įos 
pergyvenimas mūsų viduje leidžia mums neišmatuojamy- 
bę pajausti. Taip esą su kiekvienu šifru. Pats šifras nėra 
transcendencija, kaip jūra nėra neišmatuojamybė (plg. 
p. 796). Tačiau jis padaro, kad „transcendencija žmogui 
tampa dabartine“ (p. 816). Šifras yra „tarpininkas <...> 
tarp egzistencijos ir transcendencijos“ (p. 793) arba, pa- 
prasčiau kalbant, tarp žmogaus ir Dievo. Nes transcen- 
dencija, pasak Jasperso, negali būti patirtimi prieinama ir 
todėl jokių įrodymu pažinta kaip tikra (plg. p. 847). Bet- 
gi šifras gali mums padėti peržengti mūsąją egzistenciją 
ir tuo būdu leisti transcendenciją nujausti, pergyventi, sa- 
vo vidumi ją lyg ir užčiuopti. Šia prasme visa gali būti 
transcendencijos šifrai: gamta ir istorija, žmogus ir jo 
egzistencija. Šia prasme toks transcendencijos šifras gali 
būti ir Jėzus iš Nazareto: „Jėzus kaip žmogus gali mus 
įtaigoti kaip ir kiti žmonės“, — sako Jaspersas *3, vadi- 
nasi, Jis gali, suprastas kaip šifras, leisti mums nujausti 
transcendenciją. Tačiau jis pats kaip asmenybė nėra 
transcendencija arba Dievas. Jis yra tik žmogus, kitų 
žmonių pakeltas į šifro rangą. Kadangi šifras neturi jokio 
logiškai verčiamojo pobūdžio — visa gali būti šifras, bet 
niekas nėra būtinai šifras, — todėl ir Jėzus yra ne būti- 
nas, bet tik galimas transcendencijos šifras. Vienam Jis 
gali leisti transcendenciją nujausti, kitam — ne. Pačiam 
Jaspersui, sakysime, Jėzus nėra joks transcendencijos šif- 
ras: „Mūsų filosofavimui, — sako jis, — yra neįmano- 
ma mąstyti Kristų kaip šifrą“ (p. 227). Jaspersas transcen- 
denciją nujaučia egzistencijos dužlume, o ne Jėzuie iš 
Nazareto. Tiems betgi, kurie pajėgia Kristų mąstyti kaip 
šifrą, jis virsta tarpininku tarp jų egzistencijos ir trans- 
cendencijos, pats šia transcendencija nebūdamas. Tuo 
būdu Kristus įsijungia į eilę visų tų dalykų, kurie, kaip 

sakyta, leidžia mums transcendenciją nujausti bei pergy- 
venti. Šia prasme Kristus yra filosofiškai galimas, svars- 
tytinas, prasmingas ir įdomus. Suprastas kaip šifras, Jis 
netenka ano absurdiškumo, kuriuo Jis esti pažymimas, 
suprastas kaip Dievas. Nuosekliai Jaspersas dar sykį kar- 
toja aukščiau minėtą reikalą apsispręsti Jėzaus akivaiz- 
doje: „Sprendžiamasis taškas yra šifras ar tikrovė?“ 
(p. 253). 

Ir štai čia kaip tik ir pradeda mums aiškėti, kokiu bū- 
du būtų galima pašalinti paikybės pobūdį Krikščionybė- 
je. Kristaus asmens atveju paikybė esanti pašalinama tuo, 
kad Kristus yra suprantamas kaip Dievo šifras. Kristus 
kaip žmogumi tapęs Dievas esąs paikybė, logiškai nega- 
lima ir todėl ontologiškai nereali. Tačiau Kristus kaip 
Dievo šifras yra filosofiškai įmanomas ir todėl svarsty- 
tinas. Jeigu tad Krikščionybė norinti Kristų padaryti 
moderniam žmogui suvokiamą bei priimtiną, tai ji turin- 
ti jį skelbti kaip Dievo šifrą, o ne kaip įsikūnijusį Dievą. 
Iš tikro šis polinkis šiandien yra pastebimas ne tik teo- 
logijoje, bet net ir evangelijų skelbime. Tiesa, ne visa- 
dos Kristus yra vadinamas Dievo šifru, kaip tai daro Jas- 
persas, nes šis pavadinimas skamba labai atitrauktai, 
sunkiai suprantamas ir todėl tiek katalikiškoje, tiek pro- 
testantiškoje kerigmoje paprastai vengiamas. Užuot jo 
esti dabar vartojami kiti Kristaus pavadinimai: tarpinin- 
kas, atstovas, mokytojas, pasaulio išsivystymo prasmė, 
absoliutinė prasmė, Dievo „taip“ žmogaus atžvilgiu, Die- 
vo pažadas pasauliui, Dievo apsireiškimo vieta, žmogaus 
esmės pratęsimas ir t. t, Visi betgi šie pavadinimai slepia 
savyje šifro esmę: Kristus yra tasai, kuris tuo ar kitu bū- 
du į transcendenciją nurodo. Kad Jis yra pati transcen- 
dencija, įėjusi į mūsų prigimtį ir į istoriją, joje pasili- 
kusi ir veikianti ligi pasaulio pabaigos, — ši Kristaus 
samprata yra stropiai vengiama. Jasperso dilema „šifras 
ar tikrovė“ dabar vis labiau persisveria pirmosios pusės 
arba šifro naudai. 

Tačiau kas gi yra šis Kristus kaip šifras? Kitaip sa- 
kant, kas įvyksta su tikėjimo Kristumi, jei mėginame pa-. 
daryti Jį filosofiškai galimą? Kaip atrodo tasai nuo pai- 
kybės pobūdžio apvalytasis Kristus? 

Visų pirma Kristus kaip šifras praranda savo vienkar- 
tiškumą. Nes, kaip minėta, kiekvienas daiktas ir kiekvie- 
nas žmogus gali būti šifras. „Šifras, — sako Jaspersas, — 

yra įžvelgiamas (einsehbar) kaip bendrybė" **. Ir iš tikro! 
Juk jeigu šifras yra tarpininkas tarp egzistencijos ir 
transcendencijos, tai savaime aišku, kad tasai objektas, 
kuris yra laikomas šifru, yra ne kas kita, kaip bendros 
tarpininkavimo idėjos įkūnijimas arba išraiška, Ši gi 
tarpininkavimo idėja geli būti įkūnyta bei išreikšta labai 
įvairiai. Vienkartiškumo ji nereikalauja. Visa gali vai- 
dinti tarpininko vaidmenį, jeigu tik mes į visa tai žiūrėsi- 
me tam tikru žvilgiu. Pritaikius šį žvilgį Kristui, Jis atro- 
do irgi galįs būti transcendencijos šifras. Tačiau dėl to 
Jis nebūtinai turįs būti vienkartinė, nepakeičiama ir ne- 
pakartojama asmenybė. Būdamas šifras, jis neša savyje 
tarpininkavimo idėją taip lygiai, kaip ir visi kiti šifrais 
laikomi daiktai bei žmonės. Galima sutikti, kad Jis, kaip 
Jėzus iš Nazareto, būdamas Marijos ir Juozapo sūnus, 
yra vienkartinis, kaip ir visi žmonės yra vienkartiniai. 
Tačiau ne šiuo vienkartiškumu Kristus virsta šifru, bet 
tuo, kad Jis yra idėjos nešėjas ir todėl bendrybė kaip ir 
visi šifrai. Nuosekliai tad šiandien vienon plotmėn ir sta- 
tomi Sokratas, Platonas, Kristus, Lutheris, Gandis, Kin- 
gas, vadinant juos didžiaisiais žmonijos mokytojais, nau- 
jos etikos grindėjais, revoliucininkais religijos ir visuo- 
menės srityje. Tai visiškai suprantama ir pateisinama, jei 
Kristus yra šifras, nes šiuo atveju Jis nėra Vienintelis ir 
Vienkartinis, bet tik vienas tarp daugelio, tik viena bend- 
ros idėjos apraiška, vis tiek ar ši idėja vadintųsi žmoniš- 
kumu, ar dorove, ar meile, ar reforma, ar revoliucija. 
Šiuo atveju Kristus skiriasi nuo kitų tik laipsniu, tik bū- 
du, tik priemonėmis. Gal Jis ir yra buvęs tobuliausia ap- 
raiška vienos kurios idėjos, bet gal ir ne. Gal istorijos 
eigoje atsiras kitas tos pačios idėjos nešėjas, kuris aną 
idėją net tobuliau išreikš ir todėl bus tobulesnis šifras 
negu Kristus. Niekas negali šios galimybės paneigti, jei- 
gu Jėzus yra šifras. Tikėjimo skelbimas, esą Kristus yra 
„Alfa ir Omega, pirmasis ir paskutinis“ (Apr 22, 13), ne- 
tenka tokiu atveju prasmės. " 

Žlugus tačiau Kristaus vienkartiškumui, dingsta ir Jo 
istoriškumas. Tai anaiptol nereiškia, kad Kristus nebūtų 
buvęs konkreti, Palestinoje gimusi, gyvenusi ir mirusi as- 
menybė. Nei Jaspersas, nei kiti Kristaus kaip šifro skel- 
bėjai to neneigia. Tačiau Kristus, kaip „sakyta, virsta šif- 
ru tuo, kad savo buvimu bei veikimu išreiškia tam tikrą 

toriškumas yra visiškai nesvarbus. Kas šiandien, pavyz- 
džiui, skelbia, esą politinės bei socialinės reformos yra 
galimos įvykdyti ir be prievartos, savaime mąsto apie 
Gandį. Gandis yra virtęs pasyvaus pasipriešinimo šifru. 
Niekas neneigia, kad Gandis yra gyvenęs tam tikrą laiką 
ir tam tikroje erdvėje, Tačiau ne ši jo istorinė egzisten- 
cija yra čia svarbi, bet Gandis kaip pasyvaus pasiprieši- 
nimo idėjos nešėjas, pralaužęs laiko bei erdvės sienas ir 
virtęs galiojančiu šifro prasme visiem laikam ir visiem. 
kraštam. Tas pat yra ir su Kristumi kaip šifru. Greičiau- 
siai Jis yra tikrai gyvenęs ir būtent taip, kaip aprašo 
evangelijos. To neigti nėra reikalinga. Tačiau visa tai ne- 
vaidina jokio vaidmens. Svarbu tik, kad Kristus būtų su- 
vokiamas bei pergyvenamas kaip nešąs tam tikrą idėją. 
O ar Jis konkrečiai tai ir tai padarė, ar Jis konkrečiai 
tai ir tai pasakė, čia neturi reikšmės. Kristui kaip šifrui 
reikšminga yra tik tai, kad jo egzistencija savo visumoje 
yra laikoma transcendencijos nuojauta. Dar daugiau: jei 
Kristus ir nebūtų buvęs istorinis asmuo, Jo kaip šifro 
reikšmė dėl to nė kiek nenukentėtų, nes ana Jo nešama 
idėja ir šiuo atveju pasiliktų gyva bei darytų įtakos vi- 
siem, kurie Kristų — tegu ir neistorinę asmenybę — lai- 
kytų šifru, kaip kad Antigonės idėja nenustoja reikšmės, 
nors šios idėjos nešėja niekada nėra gyvenusi. Štai kodėl 
anas Rahnerio minimas europietis teologas ir galėjo teig- 
ti, esą jam niekas Krikščionybėje nepasikeistų, jei Kris- 
tus ir nebūtų gyvenęs. Kristumi kaip šifru pagrįsta reli- 
gija virsta idėjų sistema, kuriai visiškai nesvarbu, ar jos 
šifras yra atremtas į istorinę asmenybę, ar į žmogaus 
vaizduotės sukurtą padarą. 

Ir štai čia mums staiga paaiškėja, kas gi iš tikro yra 
tasai šifru laikomas Kristus. Tai mitu paversta būtybė. 
Jau anksčiau esame sakę, kad istorinė asmenybė gali bū- 
ti paversta mitine būtybe, ir kaip pavyzdį minėjome Na- 
poleoną Dostojevskio romane „Nusikaltimas ir bausmė“, 
Čia Napoleonas yra ne įstorinė asmenybė (nors jo isto- 
riškumo Dostojevskis anaiptol neneigia), bet „aukštesnio“ 
žmogaus šifras, kuris Raskolnikovui leidžia šį „aukštesnį“ 
žmogų nujausti ir net pamėginti šiuo „aukštesniu“ žmo- 
gumi tapti. Konkretūs Napoleono žygiai čia visiškai ne- 
svarbūs, Svarbi tik idėja, kurią Napoleonas kaip šifras 
neša, būtent „aukštesnio“ žmogaus idėja, Raskolnikovas 
bando šią idėją įvykdyti kirvio smūgiu į senos palūkinin- 

kės galvą ir tuo būdu virsti Napoleonu. Lygiai tas pat 
yra ir su Kristumi kaip šifru. Konkretus Jo gyvenimas 
bei veikimas nėra neigiami, bet paliekami nesvarstyti 
kaip nesvarbūs, nes šio gyvenimo bei veikimo — kaip ir 
Napoleono atveju — juk nebėra. Tai, kas gyvena ir to- 
liau, yra tiktai idėja. Ši idėja yra Kristuje kaip šifre 
įžvelgiama ir išreiškiama. Ji yra mūsų sąmonės suvokia- 
ma ir todėl gali būti mūsų būtyje įvykdoma: tai ir yra 
sekimas Kristumi, arba apsivilkimas Kristumi, arba su- 
brendimas ligi Kristaus amžiaus pilnybės, kaip apie tai 
kalba apaštalų, ypač šv. Pauliaus, laiškai. Kitaip tariant, 
Kristuje kaip šifre yra svarbu ne Jo būtis, bet Jo prasmė; 
ne tai, kas Jis yra, bet tai, ką Jis reiškia. Jeigu Kris- 
taus būtis ir yra buvusi reali, tai jos dabar vis tiek jau 
nebėra. Dabar tebegyvena tik Kristus kaip idėjos nešė- 
jas, vadinasi, kaip prasmuo. Mito sąranga Kristuje kaip 
šifre pasirodo labai aiškiai: Jis, kaip ir visos kitos miti- 
nės būtybės, turi nebe realią būtį, o tik suvokiamą pras- 
mę. Todėl Jis ir yra galimas statyti vienon plotmėn ne 
tik su Sokratu, Lutheriu ar Gandžiu, bet ir su Prometėju, 
Sizifu, Dionisu ar Hermiu, nes visos šios būtybės yra 
jungiamos prasmės kategorijos vienon rūšin. Visos jos 
yra mums svarbios ne kaip tikrovės, o kaip prasmens ar- 
ba reikšmens. Trumpai tariant, Kristaus kaip šifro atvejų 
asmens vienkartybė virsta idėjos bendrybe. Ir ši bendry- 
bė „yra visados“ kaip ir kiekviename mite. Kai B. Pasca- 
lis savo metu rašė, esą „Kristus miršta ligi pasaulio pa- 
baigos“ (Pensėes, nr. 554), tai tuo jis kaip tik ir pavertė 
Jėzaus mirtį, aną vienkartinį istorinį įvykį, mitiniu, nie- 
kad nesibaigiančiu vyksmu žmogaus sąmonėje. Tiesa, 
Pascalis tai padarė dar nesąmoningai. Sąmoningai tačiau 
tai daroma šiandien teigiant: „Kristaus įvykis įvyksta ir 
šiandien: Jis ir šiandien ateina“ 55. Jei šie žodžiai reiškia 
ne tuščią frazę, o rimtą teiginį, tai jie yra aiškus Kris- 
taus pavertimas mitine būtybe, 

Kas tada yra šis paikybės pobūdžio netekęs ir šifru 
virtęs Kristus? Visų pirma Jis yra nebe vienkartinė as- 
menybė, o idėjinė bendrybė; toliau, Jis yra nebe būtis, 
o prasmė; galop Jis yra nebe istorinis asmuo, o mitinė 
būtybė. Kitaip sakant, Kristus kaip šifras yra nebe krikš- 
čioniškojo tikėjimo Kristus. Paikybės pobūdžio pašalini- 
mas Kristaus asmens atžvilgiu yra visiškas Jo asmens nu- 
tikrovinimas. Virtęs filosofiškai galimu, Kristus darosi 

religiškai negalimas. Krikščionybė juk niekados nesutiks, 
kad Kristus netektų savo vienkartiškumo, savo istoriš- 
kumo, savo tikroviškumo ir sykiu pasiliktų pasaulio Iš- 
ganytojas. Tai aiški nesąmonė, nes idėjinė bendrybė, ku- 
ria Kristus virsta šifro atveju, nieko neišgano. Kas tad 
apsisprendžia laikyti Kristų ne Dievo įsikūnijimo tikrove, 
o transcendencijos šiiru, tas anaiptol nesutaiko krikščio- 
niškosios kerigmos su pasaulio išmintimi bei modernaus 
žmogaus pergyvenimu; tas tik sunaikina šią kerigmą pa- 
čioje jos esmėje. 

Kristaus kaip šifro samprata Jiečia betgi ne tik Jį patį. 
Ji liečia ir Krikščionybę kaip religiją pačiuose jos pa- 
grinduose. Jau anksčiau esame primygtinai teigę, kad 
Krikščionybės esmę sudaro ne kokia nors viena idėja ar 
idėjų sistema, bet Jėzaus Kristaus asmuo. Tai reiškia, 
kad Krikščionybė visų pirma yra ne teorija, bet giliausių 
žmogaus santykių su Dievu atstatymas ir šių atstatytų 
santykių išraiška. Dievo tapimas žmogumi keičia pačią 
žmogaus būtį. Todėl Krikščionybė kaip religija yra onto- 
loginio pobūdžio savo esme, nes Dievas įsikūnijo žmogu- 
je ne sociologiškai, ne psichologiškai, ne doriškai, bet 
ontologiškai, sujungdamas dvi būtiniu atžvilgiu esmingai 
skirtingas prigimtis: dieviškąją, kuri kuria bei grindžia, ir 
žmogiškąją, kuri yra kuriama bei grindžiama. Visa tai 
įvyko Kristuje kaip žmogumi tapusiame Dievuje. Jeigu 
tačiau Kristus nėra įsikūnijęs Dievas, o tik transcenden- 
cijos šifras, vadinasi, idėjinė bendrybė, tai tada ir Krikš- 
čionybė kaip religija rymo ne ant Kristaus kaip vienkar- 
tinės asmenybės, bet ant idėjos, kurią Kristus tik neša 
bei reiškia. Tada Krikščionybė nėra atstatytas ontologinis 
santykis žmogaus su Dievu, bet tiktai teorija, tik idėjų 
bei sąvokų sistema, tik dorinis mokslas arba etika. Tasai 
ypatingas pobūdis, kuris Krikščionybę skiria nuo kitų re- 
ligijų, Kristaus kaip šifro atveju dingsta, nes etika nie- 
kados negali būti „alfa ir omega“: ji juk tvarko žmogaus 
elgesį, kuris visados yra istorinis, vadinasi, apspręstas lai- 
ko ir vietos aplinkybių. Etika gali šauktis savo nelygsta- 
mumo tik tada, jei ji yra atremta į nelygstamą būtį — 
nekintamą ir nepraeinamą, kaip tai ir yra Jėzuje Kristuje, 
jei Jis yra įsikūnijęs Dievas. Kaip Kristus, būdamas ne- 
išardoma Dievo ir žmogaus sąjunga, yra nepralenkiamas 
ontologiškai, taip Juo atremta dorovė yra nepralenkiama 
etiškai. Tai Krikščionybė kaip tik ir skelbia, kadangi ji 

jaučiasi grindžiama Kristaus kaip įsikūnijusio Dievo. Jei- 
gu betgi Kristus yra tik transcendencijos šifras, tai krikš- 
čioniškosios etikos nelygstamumas dingsta, nes šiuo at- 
veju ji yra ne Kristaus asmens, bet tik vienos kurios 
idėjos išraiška, galinti būti lygi kitai idėjai ar šios net 
pralenkiama. Kalbėti šiuo atveju apie Krikščionybę kaip 
galutinę religiją arba kaip paskutinį žmogaus su Dievu 
santykio laipsnį yra tik putlumas — daugiau nieko. 
Krikščionybė kaip neperžengiamas, nes aukščiausias ir to- 
dėl paskutinis žmogaus santykis su Dievu yra galima tik 
tuo atveju, jei Kristus yra neperžengiamas, nes galutinis 
ir giliausias Dievo ir žmogaus susijungimas asmeninėje 
Logo vienybėje. Šiai vienybei dingus, dingsta ir visa 
Krikščionybės šviesa žmonijos kelyje. Krikščioniškoji re- 
ligija tada yra lygiai toks pat žmogaus grabaliojimasis 
tamsoje, kaip ir visos kitos religijos, 

Todėl darosi visiškai suprantamas Jasperso pakartoti- 
nis reikalavimas apsispręsti Jėzaus atžvilgiu, kas Jis yra: 
„šilras ar tikrovė?“ Nes nuo šio apsisprendimo priklauso 
tiek mūsų tikėjimas subjektyviai, tiek Krikščionybė ob- 
jektyviai. Apsisprendus vienaip ar kitaip, visa kinta iš 
pagrindų. Jėzaus kaip tikrovės ar kaip šifro akivaizdoje 
nelieka akmens ant akmens nei mūsų asmeniniame tikėji- 
me, nei Krikščionybėje kaip istorinėje religijos formoje. 
Pirmojo pavyzdžio sklaida tai kaip tik ir norėjome paro- 
dyti, būtent kas atsitinka, jei mėginama apvalyti Kristaus 
asmenį nuo paikybės pobūdžio ir.padaryti Jį svarstytiną 
ne tik Atėnų, bet Paryžiaus, Niujorko ar net ir Maskvos 
areopage. 

Antras pavyzdys, kurį čia norime pasvarstyti, liečia 
jau nebe Kristaus asmenį, bet Jo atėjimą pasaulin, arba 
gimimą. Apie šį įvykį tikėjimas sako: „Jėzus nužengė iš 
dangaus, Šventosios Dvasios veikimu iš Mergelės Marijos 
priėmė kūną ir tapo žmogumi“ (Mišių „Tikiu“). Tai tei- 
giamas šio įvykio nusakymas. Nusakant jį neigiamai, jis 
reiškia, kad Jėzus buvo pradėtas Marijos įsčioje, vyrui. 
nedalyvaujant: Jėzus turi žemiškąją Motiną, bet Jis ne- 
turi žemiškojo tėvo. Jo tėvas yra dangiškasis Tėvas, iš 
kurio Jis gema „prieš visus amžius“ kaip Dievas iš Die- 
vo ir šviesa iš šviesos. Šio dangiškojo Tėvo Dvasia pa- 
darė, kad Jėzus priėmė žmogiškąją prigimtį Marijos 
kūne „ne iš vyro valios, bet iš Dievo“ (Jn 1, 13). Bažnyčia 
šį įvykį laiko, tiesa, vienkartiniu, tačiau visiškai tikrovi- 

niu, vadinasi, istoriniu, galimu patirti ir žmogiškosiomis 
priemonėmis, būtent Marijos nustebimu, esą ji pradėsian- 
ti kūdikį, nepažinusi vyro (plg. Lk 1, 34), ir aiškiu Juo- 
zapo kaip Marijos vyro pasisakymu, kad jis jos nepažino 
nei prieš Jėzaus pradėjimą, nei vėliau (plg. Mt 1, 18—25). 
Bažnyčia šiais liudijimais neabejoja ir todėl Jėzaus pra- 
dėjimą be vyro laiko ne tik grynai tikėjimo, bet ir isto- 
rinio pažinimo turiniu. Kristaus gimimas iš Mergelės 
yra vienas iš anų pagrindinių įvykių, ant kurių rymo 
Krikščionybė kaip naujas žmogaus santykis su Dievu. 
Reikia pridurti, kad šį įvykį tiki visos krikščioniškosios 
konfesijos, neišskyrus nė protestantizmo, kuris šiaip ne- 
teikia Marijai didesnės kultinės reikšmės. 

Pasaulio betgi išminčiams, šiuo atveju biologijos moks- 
lui, Jėzaus pradėjimas be vyro yra taip lygiai negalimas, 
kaip ir Jasperso filosofijai Dievo tapimas žmogumi ap- 
skritai. Krikščioniškosios kerigmos teiginys, kad Kristus 
buvo pradėtas iš Šventosios Dvasios, yra biologijai tokia 
pat nesvarstytina nesąmonė, kaip ir filosofijai transcen- 
dencijos įėjimas į istoriją Kristuje. Štai kodėl šiandien, 
kaip tai autorius yra kėlęs kitoje vietoje““, vis labiau 
linkstamą manyti, esą Jėzus yra kūninis Juozapo sūnus, 
arba prigalvojama visokiausių teorijų, liečiančių Jėzaus 
pradėjimą be Juozapo žinios (pav., Marijos išprievarta- 
vimas, jai keliaujant Elžbietos aplankytų), nes, sakoma, 
modernus žmogus negalįs Jėzaus gimimo „ne iš vyro va- 
lios" laikyti tikrove, kaip tai skelbia tikėjimas. Nuostabu, 
kad ši modernaus žmogaus negalimybė šiandien yra gana 
stipriai paplitusi ir tarp katalikų: paplitusi žymiai labiau 
negu netikėjimas į Jėzaus prisikėlimą. Net ir tie, kurie 
į asmeninį Jėzaus prisikėlimą dar tiki, mano galį šį tikė- 
jimą suderinti su Jėzaus gimimu „iš vyro valios“, tarsi 
šiuodu įvykiai stovėtų vienoje ir toje pačioje plotmėje. 
Kaip tad būtų galima apvalyti Jėzaus gimimą nuo paiky- 
bės pobūdžio? Kaip būtų galima tikėjimo skelbiamąjį 
įvykį — „Šventosios Dvasios veikimu iš Mergelės Mari- 
jos priėmė kūną“ — padaryti prieinamą moderniam 
žmoguit Gražų ir mūsų klausimui labai būdingą tokių pa- 
stangų pavyzdį randame garsiajame olandų Katekizme, 
pavadintame „Naujasis katekizmas. Tikėjimo skelbimas 
suaugusiems" (Utrecht, 1966). Šis Katekizmas buvo pa- 
ruoštas Olandijos vyskupų noru Nijmegeno katechetikos 
instituto, sukėlė daug ginčų savo naujoviškumų, popie- 

žiaus paskirtos 6 kardinolų komisijos buvo pripažintas 
daugelyje vietų taisytinu, tačiau pirmykštis tekstas pa- 
taisytas nebuvo; pataisos buvo išleistos tik atskiru leidi- 
niu“", o dabartiniuose vertimuose į svetimas kalbas jos 
dedamos knygos gale. Todėl ir čia naudojamas Jėzaus gi- 
mimo aprašymas yra imamas iš pirmykščio teksto, kuris 
nepakeistas leidžiamas ir toliau. Katekizmo pratartyje 
Olandijos vyskupai rašo, esą šiame katekizme „visas ti- 
kėjimas pasiliko tas pat. Naujas tačiau yra priėjimo bū- 
das, naujas yra žvilgsnis į visumą“ ?š. Todėl mes ir klau- 
siame: kaip yra naujai prieinama prie Jėzaus gimimo? 
Kaip žvelgiama į šį įvykį ir kaip jis moderniam žmogui 
aiškinamas? 

Olandų Katekizmas aiškiai pažymi, kad evangelijos 
kalba apie dvilypę Jėzaus kilmę: „Tiek Jo kilmę iš žmo- 
nijos, tiek Jo kilmę iš Dievo“ (p. 83). Kilmė iš žmonijos 
evangelijų yra išreiškiama tuo, kad Matas (plg. 1, 1—17) 
ir Lukas (plg. 3, 23—28) pateikia mums Jėzaus giminės 
knygą — nuo Abraomo ligi Juozapo. Be abejo, ši knyga 
yra ne kokio nors didiko genealogija, bet tik nurodymas, 
kad Jėzus ateina į pasaulį iš pačių istorijos gelmių ir to- 
dėl yra Žmogaus Sūnus tikra šio žodžio prasme. Kadangi 
šiandien Jėzaus žmogiškumų niekas neabejoja, todėl ir 
Jo įsišaknijimas žmonijoje nesudaro jokio sunkesnio 
klausimo. Visai kitaip yra su Jėzaus kilme iš Dievo. Ko- 
kia prasme Jo kilmė yra dieviška? Kodėl Jėzų galima va- 
dinti ne tik Žmogaus sūnumi, bet ir Dievo Sūnumi, kaip 
juo Jį yra pavadinęs šv. Petras (plg. Mt 16, 16)2 Olandų 
Katekizmas atsako į šį klausimą tokiu būdu. „Apie Seno- 
jo Testamento didžiuosius vyrus dažnai yra pasakojama, 
kaip jie buvo išprašyti. Žmonių moterystės, kurį laiką 
buvusios bevaikės, po ilgesnio troškimo, maldos ir Die- 
vo pažado tapo galop vaisingos. Taip buvo išmaldauti 
Izraelio protėviai Izaokas ir Jokūbas, taip Simsonas, Sa- 
muelis ir vaikas iš Achazo namų, buvęs Dievo ištikimy- 
bės ženklas sunkiais laikais. Taip ir Jonas Krikštytojas. 
Šiuose pasakojimuose esti ypatingai išreiškiama tai, kas 
gyvena kiekvienoje tėvystėje, būtent naujas <...> žmo- 
gus galų gale pradedamas tik iš Dievo. Kasdieninė mūsų 
kalba nusako šį dalyką gana tiksliai, tardama, kad tėvai 
vaiko greičiau „susilaukia“, o ne tiek jį „pagimdo“. Tarp 
visų betgi vaikų, Viešpaties pažadėtų Izraeliui, Jėzus su- 
daro viršūnę. Jo atėjimas pasaulin buvo išmaldautas vi- 

sos tautos ir pažadėtas visos istorijos. Tai buvo pažadė- 
tasis Kūdikis, kaip nė vienas kitas! Tai buvo giliausias 
visos žmonijos troškimas! Jis gimė visiškai iš malonės, 
visiškai iš pažado: „pradėtas iš Šventosios Dvasios“. Die- 
vo dovana žmonijai. Tai kaip tik ir išreiškia evangelistai 
Matas ir Lukas, sakydami, kad Jėzus atsirado ne iš vyro 
valios. Jie skelbia, kad šis gimimas be galo pralenkia bet 
kurio kito Žmonių kūdikio gimimą ir stovi aukščiau viso, 
ką žmogus pajėgia pats iš savęs. Tai ir yra giliausia 
prasmė tikėjimo išpažinimo punkto „gimė iš Mergelės“ " 
(p. 84—85). Taip tad aprašo olandų Katekizmas Jėzaus 
pradėjimą iš Šventosios Dvasios ir Jo gimimą iš Merge- 
Tės Marijos. Stabtelkime dabar truputį prie šio aprašymo. 
Visų pirma tuoj pat krinta mums į akį lygiagretė, tie- 
siama tarp nevaisingų Senojo Testamento moterysčių, ta- 
pusių vėliau Viešpaties malone vaisingomis, ir Jėzaus gi- 
mimo. Šia lygiagrete Katekizmo autoriai užtrina Jėzaus 
gimimo vienkartiškumą ir įjungia jį į eilę visų anų kūdi- 
kių, kurie „buvo išprašyti“, nors Lukas labai aiškiai pa- 
žymi, kad Marija jokio kūdikio iš Dievo neprašė; prie- 
šingai, ji nustebo išgirdusi iš angelo, esą ji pradėsianti 
ir pagimdysianti sūnų (plg. Lk 1, 31). Ontologiškai betgi 
tai neturi reikšmės, nes kūdikio gimimui „iš Dievo“ Ka- 
tekizmo prasme yra visai vis tiek ar jis yra išprašytas 
savo tėvų, ar visos tautos, ar net visos žmonijos. Kiek- 
vienu atveju toks išprašytas kūdikis gema kaip ir visi kiti. 
Kiekvienu atveju jis skiriasi nuo kitų tik prašymo laips- 
niu, jo įtampa, jo apimtimi, bet ne iš esmės kitokiu gi- 
mimo būdu. Todėl Katekizmas Jėzų ir vadina „pažado. 
kūdikiu“ — pavadinimas, tinkąs daugybei Senojo Testa- 
mento kūdikių. Galimas daiktas, kad išganymo istorijos 
atžvilgiu šis pavadinimas atitinka ir Jėzaus tikrovę: Jė- 
zus tikrai buvo Dievo pažadėtas ir tautos laukiamas. Ta- 
čiau tai anaiptol dar nieko nepasako, kokiu būdu šis 
Dievo pažadas buvo įvykdytas. Katekizmo vedama lygia- 
gretė tarp Senojo Testamento pažadėtų kūdikių ir Jėzaus 
įtaigoja mintį, esą ir Jėzus atėjo pasaulin tokiu pat būdu 
kaip visi kiti Dievo pažadėti kūdikiai. Tikėjimo skelbia- 
mas Jėzaus gimimas iš Mergelės Marijos, pradėjusios 
savo kūdikį iš Šventosios Dvasios, netenka vienkartinio 
ir nepakartojamo pobūdžio. Suprastas kaip „išprašytas 
kūdikis“, Jėzus nebėra vienintelis savo pradėjimo bei 
gimimo atžvilgiu. . į 

Toliau Katekizmas aiškina neigiamą šios tikėjimo tie- 
sos pusę, būtent kad Jėzus buvo pradėtas be vyro. Ir 
čia štai pasirodo, kaip lengva pašalinti pasaulio išminčiai 
ir biologijos mokslui nepriimtiną Evangelijos paikybę. 
Evangelijų autoriai, skelbdami, kad Jėzus gimė „ne iš 
kūno valios, ne iš vyro valios“ (Jn 1, 13), norį, pasak 
Katekizmo, pasakyti, „kad šis gimimas <...> stovi aukš- 
čiau viso, ką žmogus pajėgia pats iš savęs“ (p. 85): tai 
esanti giliausia prasmė tikėjimo tiesos „gimė iš Mergelės" 
(t. p.). Kitaip tariant, gimti iš Mergelės reiškia žmogaus 
negalią Dievo akivaizdoje: jei Dievas žmogaus pradėji- 
me neveikia, joks vyro veiksmas neneša vaisių. Vyras iš 
savęs nieko negali. Visa ateina iš Dievo kaip Jo dovana. 
Kiekvienas kūdikis yra lauktas ir iš Dievo gautas. Šia 
prasme ir apie Jėzų galima sakyti, kad Jis gimė ne iš 
vyro valios, o iš Dievo. Tačiau lengva suvokti, kad ši- 
toks „gimimas“ be vyro yra nebe įvykis, bet idėja, bū- 
tent visuotinės Dievo veiklos arba Jo Apvaizdos idėja. 
Ontologinis Šventosios Dvasios veikimas, kuriuo, kaip ti- 
kėjimas moko, Marija pradėjo Jėzų savo įsčioje be Juo- 
zapo kaip vyro, olandų Katekizmo, tiesa, nėra neigiamas, 
bet tik nutylimas kaip nesvarbus ir nereikalingas. Jėzaus 
gimime Katekizmas įžvelgia tam tikrą idėją, būtent žmo- 
gaus nepajėgumo ir Dievo visagalybės idėją, ir laiko ją 
giliausia prasme evangelijų pasakojimo, kad Marija pra- 
dėjo Jėzų iš Šventosios Dvasios (plg. Lk 1, 35). Katekiz- 
mas neklausia, ar šis pasakojimas yra tikrovė; jis tik klau- 
sia, ar jis yra prasmuo, -vadinasi, ką jis reiškia. Ar Juo- 
zapas kaip vyras Jėzaus gimime dalyvavo, ar nedalyvavo, 
Katekizmui neturi svarbos, nes kiekvienu atveju Dievo 
visagalybės idėja išeina aikštėn. Kiekvienu atveju ir kiek- 
vienas kūdikis yra pradedamas giliausia prasme iš Dievo. 
Taip yra buvę prieš Kristų Senajame Testamente, taip yra 
buvę su Kristumi, taip yra ir po Kristaus. Kiekviena mo- 
teris, prašydama Viešpatį kūdikio ir jo susilaukdama, 
pradeda jį „iš Šventosios Dvasios“. 

Šitaip suprastas ir išaiškintas Jėzaus gimimas virsta 
mitu: visi mito sąrangos pradai išeina čia aikštėn nuosta- 
biai ryškiai. Ar tai kada nors įvyko? Nesvarbu. Svarbu, 
kad tai įvyksta visados, nes Dievo visagalybės ir žmo- 
gaus negalios idėja yra amžina. Ji įvyksta visur, kur tik 
žmogus kreipiasi į Viešpatį ir kur tik Viešpats atsako į šį 
jo kreipimąsi. Įvykio vietą užima idėja. Vienkartybę pa- 


16. A. Maceina, 5 t. 241 


keičia bendrybė. Ontologinis veiksmas būtyje virsta eti- 
niu vyksmų sąmonėje. Šitaip perprasmintas, vadinasi, ne- 
tekes savo vienkartiškumo, tikroviškumo ir istoriškumo, 
Jėzaus pradėjimas iš Šventosios Dvasios bei gimimas iš 
Mergelės savaime netenka ir paikybės pobūdžio. Krikš- 
čioniškasis skelbimas, kad Jėzus buvo Marijoje tikrai 
pradėtas be vyro, veikiant Šventajai Dvasiai, esanti ne- 
svarstytina paikybė. Tačiau skelbimas, kad Jėzus buvo 
pradėtas iš Šventosios Dvasios žmogiškojo prašymo ir 
dieviškojo išklausymo prasme, darosi suprantamas net ir 
didžiausiam biologui, nes čia eina kalba ne apie ontolo- 
ginį įvykį, o tik apie etinę šio pasakojimo reikšmę. Ka- 
dangi reikšmė niekad nėra paikybė, todėl ir perprasmin- 
tas Jėzaus pradėjimas „iš Dievo“ yra galimas priimti be 
didesnių sunkumų. Gal tik ateistui visa tai atrodys nesą- 
monė; kadangi jam Dievo nėra, tad bet koks Jo šaukima- 
sis esąs beprasmis. Tačiau kiekvienas, kuris į Dievą ti- 
ki —vis tiek ar jis būtų budistas, ar mahometonas, „ar 
Mozės religijos šalininkas — galės sutikti, kad olandų 
Katekizmo prasme Jėzus yra dieviškosios kilmės. Jėzaus 
gimimo apvalymas nuo paikybės pobūdžio eina, kaip ma- 
tome, tuo pačiu keliu kaip ir Jėzaus asmens apvalymas: 
nuo įvykio prie idėjos, nuo vienkartybės prie bendrybės. 
Paverstas bendra idėja, įvykis — tegu jis būtų ir nuosta- 
biausias — nustoja būti nesvarstytinas ir tampa priimti- 
nas pasaulio išminčiai. 

Trečias pavyzdys, kurį čia norime panagrinėti, liečia 
Kristaus prisikėlimą, be kurio mūsų tikėjimas būtų tuš- 
čias. o jo skelbimas — apgaulė, nes patys skelbėjai to- 
kiu atveju būtų „netikri Dievo liudytojai" (1 Kor 15, 15). 
Kaip anksčiau sakyta, prisikėlimas buvo jau iš pat pra- 
džios laikomas paikybe. Paikybe jis liko ir mūsų laikams. 
Užtat ir yra įdomu pažvelgti, kaip šiandien norima prisi- 
kėlimą perprasminti, kad jis išsivilktų iš paikybės pobū- 
džio ir taptų priimtinas moderniam žmogui. Šių pastangų 
pavyzdį imame iš protestantų teologijos, kurios atstovas 
W. Marxenas bus turbūt aiškiausiai parodęs, kokiu būdu 
prisikėlimas galėtų tapti modernaus žmogaus suprastas ir 
priimtinas. Savo pažiūras Marxenas yra išdėstęs vienoje 
iš savo knygų “?, sukėlusioje protestantuose ne mažesnio 
sąmyšio kaip olandų Katekizmas katalikuose. Šių pažiūrų 
esmę Marxenas yra betgi labai vaizdžiai suėmęs viename 
interview su „Vestfalijos žinių" (1968 m. Velykų nume- 

ryje) korespondentu *?. Šiuo interview čia ir pasinau- 
dosime. 

Visų pirma Marxenas neigia prisikėlimą kaip istorinį 
įvykį, nes, sako jis, „istorinio įvykio esmę sudaro tai, 
kad jis gali būti prieinamas istorinio tyrinėjimo priemo- 
nėmis. Tačiau Jėzaus prisikėlimo atveju kaip tik to nė- 
ra... Užtat mano atsakymas ir skamba: Jėzaus prisikėli- 
mas nėra istorinis įvykis“. Šis teiginys reikalingas betgi 
truputį paaiškinti, nes jis, iš vienos pusės, šiandien ran- 
damas ir katalikų teologų raštuose, iš kitos — jis turi pri- 
sikėlimo atveju specifinę prasmę. Tame pačiame ,Vest- 
falijos žinių“ numeryje greta Marxeno pasisakymo yra pa- 
skelbtas ir katalikų egzegeto J. Gnilkos pasisakymas tuo 
pačiu klausimu. Gnilka taip pat vadina prisikėlimą neisto- 
riniu, nes jis išsprūstąs iš istorinio tyrinėjimo rankų. Dar 
aiškiau bei griežčiau šiuo reikalu rašo katalikų dogmati- 
kas K. Lehmannas: „Nė vienas Jėzaus mirtį mačiusiųjų 
negalėjo nustatyti, kad Jis mirė „už mus“ arba „už mūsų 
nuodėmes“, Niekas nebuvo liudytojas to įvykio, kurį 
Raštas vadina „prisikėlimu“. Mes taip pat tiksliai neži- 
nome, ką mokiniai „regėjo“, Kristui pasirodant... Todėl 
mums reikia iš pagrindų atsisveikinti su visomis Mūsų 
dievobaimingomis ar nedievobaimingomis „sampratomis“, 
kurias ligi šiol nešiojomės“ *!. Kitaip tariant, Kristaus 
mirties tikslas (žmonijos atpirkimas), Jo prisikėlimas (sie- 
los grįžimas į mirusį kūną ir šio kūno perėjimas į kitą 
būseną), apaštalų bei mokinių santykis su Prisikėlusiuoju 
(jo regėjimas, palytėjimas, valgymas su Juo, kalbos su 
Juo, Jo pamokymai ir apaštalų išsiuntimas į visą pasau- 
li), — visa tai virsta tik dievobaimingomis sampratomis, 
kadangi visa tai negali būti patvirtinta istoriniais šalti- 
niais ar prieita istorinio tyrinėjimo priemonėmis. Tuo no- 
rima pasakyti, kad prisikėlimas yra grynai tikėjimo daly- 
kas, neatremtas į istorinį įvykį. Ką tai reiškia? 

Niekas ir niekad nėra tvirtinęs, kad Jėzaus prisikėli- 
mas, įvykdytas dieviškąja galybe, galėtų būti kokiu nors 
būdu prieinamas istoriniam tyrinėjimui. Būdamas antgam- 
tinis, jis nėra pasiekiamas jokiomis gamtinėmis priemo- 
nėmis. Tai galioja ne tik prisikėlimui, bet ir Jėzaus gimi- 
mui iš Mergelės, ir Jo dangun žengimui, ir Jo pasilikimui 
Bažnyčioje, ir Jo buvimui Šv. Sakramente, ir Jo antra- 
jam atėjimui. Tai galioja visiem krikščioniškosios kerig- 
mos skelbiamiem įvykiam, kaip pasaulio sukūrimas, 

žmogaus puolimas, žmogaus atpirkimas, sakramentų vei- 
kimas ir t. t. Visi šie veiksmai yra antgamtiniai, todėl 
jokiam mokslui neprieinami — nei istorijai, nei fizikai, nei 
chemijai, nei astronomijai. Jokia kosmologinė teorija ne- 
atseks pasaulio atsiradimo iš nebūties. Jokia sociologija 
neatras, kad pakrikštytas žmogus įsijungia į naują išgany- 
tosios žmonijos bendruomenę. Jokia chemija neras Kris- 
taus Kraujo ir Kūno konsekruotoje duonoje ir vyne. Taip 
lygiai jokia istorija neprieis Kristaus prisikėlimo. Gal 
Šventraštis todėl ir palieka šį įvykį nakties tamsoje, kad 
išreikštų žmogaus visišką negalią šiuo atžvilgiu. Todėl 
dabarties teologų pabrėžimas, esą prisikėlimas yra neis- 
torinis įvykis, nepasako nieko naujo. Jis reiškia lygiai tą 
patį, ką ir posakiai: pasaulio sukūrimas yra nefizikinis 
įvykis, pasaulio atpirkimas yra nesociologinis įvykis, duo- 
nos ir vyno perkeitimas Mišių metu yra necheminis įvy- 
kis ir t. t. Visa tai yra savaime suprantami dalykai. Kodėl 
tad prisikėlimas taip ryškiai išskiriamas iš visų kitų įvy- 
kių? Kodėl taip labai pabrėžiamas jo neistoriškumas? 
Todėl, kad šiandien neistoriškumas reiškia ir netikroviš- 
kumą. Kas istoriniam tyrinėjimui neprieinama, to esą iš 
viso nėra įvykę. Istoriškumo sutapdymas su tikroviškumu 
kaip tik ir yra ta specifinė prasmė, glūdinti teiginyje: 
Jėzaus prisikėlimas nėra istorinis įvykis. Kas neistoriška, 
tas ir nerealu. 

Bet kaip tik čia ir išeina aikštėn logiškai metodinė šios 
specifinės prasmės klaida. Visa, kas nerealu, yra kartu 
ir neistoriška. Tačiau ne visa, kas neistoriška, jau tuo 
pačiu yra ir nerealu. Istorijos mokslo negalia užčiuopti 
prisikėlimą kaip įvykį dar anaiptol nereiškia, kad jo ir 
nebuvo. Pabrėžti, kad tas ar kitas dalykas istorijai yra 
neprieinamas, yra tik pripažinti istorijos mokslo silpny- 
bę. — daugiau nieko. Tiek gamtoje, tiek žmonijoje esama 
aibės įvykių, kurių istorija nepasiekia: pirmųjų žmonių 
pasirodymas žemėje, daugybės meno veikalų sukūrimas, 
ne vienos garsios asmenybės gimimas pradingsta amžių 
tamsoję. Bet tai nereiškia, kad šie istorijai nepasiekiami 
dalykai būtų ir nerealūs. Reikia griežtai skirti istorijos 
mokslo galimybę tą ar kitą įvykį pasiekti nuo paties šio 
įvykio. Daugeliu atvejų istorija tokios galimybės neturi, 
o pats įvykis vis dėlto yra realiai įvykęs. Kas tada paliu- 
dija jo įvykimą? Ne kas kita, 0. tos esminės sąsajos, be 
kurių šis įvykis nebūtų iš viso galimas. Sakysime: jei kalė- 

jimo tarnautojas staiga susitinka gatvėje mirti pasmerktą 
kalinį, jis nelaukdamas aliarmuoja policiją, kad kalinys 
pabėgo. Niekas jo pabėgimo nematė; net ir pabėgimo 
ženklų gali būti nelikę. Tačiau tasai faktas, kad kalinys 
eina gatve, yra jo pabėgimo įrodymas. Pats pabėgimas 
kaip veiksmas istorijai pasilieka neprieinamas. Tačiau 
kas drįstų neigti, kad dėl to jo iš viso nėra buvę? Argi 
kitaip yra ir su Kristaus prisikėlimu? Jei apaštalai primyg- 
tinai tvirtina, kad jie po Jėzaus mirties yra Jį matę, su 
juo kalbėję, valgę, Jo žaizdas lytėję, — ir tai ne vieną, 
bet daugelį kartų, — kokios svarbos yra tada teigimas, esą 
„niekas nebuvo liudytojas to įvykio, kurį Raštas vadina 
prisikėlimu" (K. Lehmann)? Argi galima su mirusiuoju 
kalbėtis, valgyti, jį lytėti, jeigu jis ir toliau pasilieka ne- 
gyvas? Čia nenorime dėstyti prisikėlimo egzegezės. Čia 
tik norime pažymėti, kaip nelogiškai galvoja tie, kurie 
paties įvykio neistoriškumą tapatina su jo netikrovišku- 
mu. Esama sąsajų kaip išvadų iš įvykio, kurios kaip tik ir 
nurodo į paties įvykio tikrovę. Tokių sąsajų yra pilnas 
tiek gamtinis, tiek istorinis mūsų gyvenimas. Todėl nors 
pats dalykas istorijai ir būtų neprieinamas, jo buvimą 
atskleidžia kiti dalykai, esmingai su juo susiję. Jei šios 
sąsajos žinomos, žinomas tada yra ir pats įvykis, nors jo 
niekas ir nebūtų matęs. Tarp istoriškumo ir tikroviškumo 
esama didžiulio skirtumo. 

„Vestfalijos žinių“ korespondentas savaime jautė šį 
skirtumą, todėl išgirdęs Marxeno teigimą, esą „Jėzaus pri- 
sikėlimas nėra istorinis įvykis“, jį paklausė: „Ar tada jis 
iš viso buvo įvykis?“ Tuo buvo paliesta pati ano pokal- 
bio esmė, nes Krikščionybei yra ne tai svarbu, ar isto- 
rijos mokslas savomis priemonėmis gali prisikėlimą pa-- 
siekti, bet tai, ar prisikėlimas yra realus įvykis. Kitaip 
sakant, ar Kristus, miręs Golgotos kalne minių akivaiz- 
doje ir tris dienas gulėjęs kape, tapo gyvas, ar supuvo, 
kaip ir visi mirusieji? Štai pagrindinis klausimas. Ir šį 
klausimą laikraščio korespondentas dabar Marxenui kaip 
tik ir pateikė. Marxenas į tai atsakė: „Į klausimą, ar 
prisikėlimas buvo įvykis, turiu šitaip atsakyti: To aš ne- 
žinau“. Bet ką tada reiškia tikėjimas į prisikėlimą? Todėl 
laikraščio korespondentas nenusileido ir klausė toliau: 
„Bet ką gi jie (apaštalai) tada tikėjo? Juk jie tikėjo į Pri- 
sikėlusįjį?" — „Teisingai, — atsakė Marxenas. — Aš irgi 
tikiu į prisikėlusįjį Jėzų. Tačiau ką tai reiškia?" Iš tikro, 

ką reiškia šis tikėjimas, jei prisikėlimas yra neistorinis 
įvykis ir jeigu nežinia, ar jis iš viso buvo įvykis? Ir čia 
Marxenas išdėstė savo tikėjimo pobūdį, kuris mūsų klau- 
simui kaip tik ir turi pagrindinę reikšmę. „Jei aš sakau, 
kad Prisikėlusis yra mano Viešpats, tai šis posakis lieka 
grynai formalus tol, kol neišreiškiu, kaipgi šis Jėzaus 
viešpatavimas manyje konkrečiai atrodo. Jėzus iš Naza- 
reto žemiškojo savo gyvenimo metu pažadėjo žmonėms 
Dievo vardu nuodėmių atleidimą. Jis reikalavo visą gy- 
venimą patikėti vienam Dievui ir rytdienos rūpesčius iš 
tikro palikti rytdienai. Jis reikalavo visiškai pasiaukoti 
artimui, net statant pavojun savo gyvybę. Jis reikalavo 
vykdyti taiką net ten, kur, žmogiškai žiūrint, atrodo esą 
pavojinga, nes reikia atsisakyti savų teisių. Ir Jis paža- 
dėjo žmonėms, kad jie, vykdydami šiuos reikalavimus, lai- 
mės gyvenimą Dievuje. Jeigu tad aš dabar šiuos reika- 
lavimus vykdau, jei esu savam artimui atviras, jei jį myliu 
ir jam atsidedu, jei savimi nesirūpinu ir savęs nepa- 
brėžiu, tai tikiu į Jėzų. Tada Jis yra mano Viešpats. Ta- 
da (bet tiktai: tada) aš patiriu, kad Jis yra gyvas. Tada ga- 
liu ir išpažinti: Jis tikrai prisikėlė“. Kiek žemiau Marxe- 
nas sutraukė savo pažiūras į vieną sakinį: „„Patenkindami 
Jėzaus reikalavimus, patiriame, kad Jis gyvas, vadinasi, 
kad yra prisikėlęs“. 

Ši prisikėlimo samprata sudaro tam tikrą silogizmą: 
Jėzus paskelbė savo mokslą ir mirė. Šiandien mes vyk- 
dome Jo mokslą, ir šiuo vykdymu Jėzus kaip tik gyvena 
tarp mūsų; gyvendamas savo moksle bei jo vykdyme, Jis 
tuo pačiu yra prisikėlęs. Nuosekliai tad Marxenas ir bai- 
gia savo interview raginimu: „O kad Jis būtų mumyse 
visuose prisikėlęs! Kaip dažnai mes patys kliudome, kad 
Jis prisikeltų! O turėtume leisti Prisikėlusiajam prisikel- 
ti!" Kitaip tariant, Jėzaus mokslo nevykdymas prailgina 
Jo mirtį ir neleidžia Jam prisikelti, nes Jėzų kaip Gyvąjį 
patiriame tik tada — „ir tiktai tada, — pabrėžia Marxe- 
nas — kai vykdome Jo reikalavimus". Kristaus prisikėli- 
mas yra, pasak Marxeno, ne pradžioje kaip pagrindas, 
bet pabaigoje kaip išvada. Jėzus yra gyvas, vadinasi, pri- 
sikėlęs, jo mokslo vykdymu mūsų pačių rankomis. Pri- 
sikėlimas yra vyksmas žmogaus sąmonėje. Ar jis yra įvy- 
kis būtyje, Marxenas, o su juo ir visa numitinimo teorija 
nežino arba tai net aiškiai neigia, 

Mito sąranga šiame pavyzdyje išeina aikštėn taip pat 

visu ryškumu. Jėzaus prisikėlimas kaip vienkartinis on- 
tologinis įvykis yra paliekamas tamsoje — „to aš neži- 
nau“, etinė jo dabartis žmogaus gyvenime pastatoma pa- 
čiame priekyje. Ar tai įvyko kada nors, nesvarbu. Svar- 
bu, kad tai visados yra. „Man rūpi, — sako pats Marxe- 
nas, — kad, tai išpažindami, nespoksotume vis į istorinį 
įvykį, į Jėzaus prisikėlimą, bet kad įžvelgtume, jog visa 
tai liečia dabartinį mūsų gyvenimą“. Kadangi tačiau Jė- 
zaus prisikėlimas dabartiniame mūsų gyvenime yra gali- 
mas tik dorine prasme, todėl jis ir yra paverčiamas gry- 
nai etine vertybe. Čia, kaip ir kiekviename mite, svarbu 
ne būtis, bet reikšmė; ne tai, kas prisikėlimas yra pats sa- 
vyje, bet tai, ką jis reiškia dabartiniam mūsų gyvenimui, 
nes tik šia reikšme Kristus yra gyvas, vadinasi, prisikėlęs. 
Kaip Antigonė prisikelia visur, kur yra vykdoma brolio 
meilė, nežiūrint įstatymų draudimo; kaip Sizifas prisikelia 
visur, kur atliekamas darbas be prasmės; kaip Gandis 
prisikelia visur, kur priešinamasi neprievartiniu būdu, — 
taip ir Kristus prisikelia visur, kur laikomasi Jo įsakymų, 
patarimų, nurodymų. Reikalavęs pakeisti visą žmogiškąją 
būseną, Jėzus dabar ir gyvena šioje būsenoje, šioje žmo- 
giškoje metanoia. Mitinių būtybių prisikėlimas stovi toje 
pačioje plotmėje kaip ir Jėzaus prisikėlimas. Kristaus 
prisikėlimo samprata Marxeno teologijoje yra lygiai to- 
kia pat, kaip Jėzaus asmens samprata Jasperso filosofijoje 
ir Kristaus gimimo samprata olandų Katekizme. Visuose 
šiuose pavyzdžiuose glūdi mito sąranga ir visuose juose 
Krikščionybė yra suprantama ne kaip įvykis, bet tik kaip 
mokslas. Mes esame krikščionys ne todėl, kad tikime į 
Jėzaus dievažmogiškumą, Jo gimimą iš Mergelės, Jo pri- 
sikėlimą kaip būtinius įvykius, bet todėl, kad priimame 
Kristaus mokslą savo sąmone ir jį vykdome savo veikimu. 

Šių trijų pavyzdžių sklaida kaip tik ir atsako į skyre- 
lio pradžioje keltą klausimą: kaip būtų galima pašalinti 
paikybės pobūdį evangelijų skelbime, padarant jį priim- 
tiną moderniam žmogui? Atsakymas į tai, kaip matome, 
yra gana aiškus: paikybės pobūdis Krikščionybėje nyksta. 
tada, kai jos įvykius suvokiame ne istoriškai, bet mitiš- 
kai. Ligi šiol nagrinėti pavyzdžiai patvirtina tai visu plo- 
tu. O tokių pavyzdžių galima šiandien teologinėje lite- 
ratūroje rasti, kiek norima, Visi jie vienkartybę paverčia 
bendrybe; visi jie nevertina įvykio arba jį net neigia; 
visi jie pirmenybę teikia idėjai; visi jie perkelia Salusti- 

jaus posakį „tai niekados neįvyko, bet tai visados yra“ 
į krikščioniškąją plotmę, tikėdamiesi tuo apvalysią ją nuo 
nesvarstytinų įvykių ir apvilksią ją priimtinomis idėjo- 
mis. Šitokios persvaros — nuo įvykio į idėją — laukė 
graikai, kviesdami Paulių kalbėti Atėnų areopage; tOs pa- 
čios persvaros laukia ir mūsų amžiaus išminčiai iš krikš- 
čioniškosios kerigmos, mėgindami ją perprasminti idėjos 
naudai. Todėl klysta K. Rahneris ir ne vienas kitas teolo- 
gas manydami, esą dabartinis žmogus daugybę krikščio- 
niškųjų tiesų pergyvenąs kaip mitinius dalykus ir todėl 
negalįs jų rimtai svarstyti. Iš tikro yra visai priešingai. 
Šiandieninis žmogus mano negalįs rimtai žiūrėti į Krikš- 
čionybės kerigmą kaip tik todėl, kad ji savo turinį skelbia 
kaip tikrus ir istorinius įvykius, o ne kaip mitus. Mūsų 
amžiaus žmogui paikybė yra istorinis Krikščionybės pra- 
das. Jei krikščioniškoji kerigma šio prado atsisakytų ir 
savo turinį pateiktų ne kaip tikrus įvykius, o kaip tas 
ar kitas idėjas reiškiančius mitus, tai tokia kerigma mo- 
dernaus žmogaus būtų taip lygiai rimtai sutikta bei nag- 
Tinėjama, kaip šiandien yra nagrinėjami Antigonės, Pro- 
metėjo ar Sizifo mitai. Šiandien yra atmestas ne mitišku- 
mas, bet kaip tik istoriškumas bei tikroviškumas. Kad 
„Jėzus miršta ir prisikelia ligi pasaulio galo, tai ši idėja 
yra galima svarstyti visokiuose sambūriuose. Bet kad Jė- 
zus tik vieną sykį mirė Golgotos kalne ir tik vieną sykį 
prisikėlė iš užantspauduoto ir saugojamo kapo, tai šis 
įvykis yra atmetamas kaip paikybė. Paikybės pobūdis glū- 
di ne Krikščionybės mitiškume, bet kaip tik jos istoriš- 
kume ir iš jo plaukiančiame vienkartiškume. Salustijaus 
posakio apvertimas Krikščionybės atveju „tai įvyko tik 
vieną sykį ir to nebėra niekados“, — štai kas piktina da- 
barties žmogų. " 

Jeigu tačiau paikybės pobūdis glūdi Krikščionybės 
įvykių istoriškume, tai numitinimo teorija pasirodo esan- 
ti ne kas kita, kaip didžiulis Krikščionybės nuistorinimo 
vyksmas. Kitaip sakant, numitinimo teorija Krikščionybės 
ne numitina, bet kaip tik ją sumitina. Kaip šio skyrelio 
pradžioje sakyta, žodis „numitinimas“ turėtų reikšti, kad 
čia Krikščionybė esanti apvaloma nuo mitinio prado, stip- 
rinant ir išryškinant istorinį jos pradą. Iš tikro tačiau 
numitinimo teorija eina kaip tik priešingu keliu. Numi- 
tinimas atsieja Krikščionybę nuo istorijos, nuo jos įvykių 
vienkartiškumo bei tikroviškumo, žiūrėdamas į visa tai 

kaip į bendrą idėją, apvilktą evangelijų pasakojamais 
vaizdais bei prasmenimis, Betgi šitokia nuistorinta, nu- 
vienkartinta ir nutikrovinta Krikščionybė yra ne kas kita, 
kaip mitologija. Pasišovusi apvalyti evangeliją nuo miti- 
nio prado, numitinimo teorija baigia tuo, kad pradeda 
kurti krikščioniškųjų mitų, nes tai, kas tikėjimui yra tik- 
ras ir vienkartinis įvykis, numitinimo teorijoje virsta 
bendrybe, slepiančia tą ar kitą idėją. Ši idėja esti išlukš- 
tenama ir pateikiama kaip tikrasis krikščioniškosios ke- 
rigmos turinys, tačiau jau ne kaip įvykis, bet kaip idėja. 
Modernus žmogus, be abejo, idėjai nesipriešina ir jos 
neatmeta iš anksto kaip nesvarstytinos, ką jis šiandien 
taip mielai daro su evangelijų skelbiamais įvykiais. Jis 
šias idėjas nagrinėja ir net mėgina savo elgesiais vykdy- 
ti, manydamas tuo būdu gyvenąs krikščioniškai. Bet tai 
pasiekiama tik tada, kai evangelijos esti paverčiamos šif- 
rais, vaizdais, literatūriniais žanrais, kurie, tiesa, kalba 
apie įvykius, bet turi galvoje idėjas. Numitinimo uždavi- 
nys todėl ir esąs evangelijos įvykius laikyti prasmenimis 
ir atskleisti jų, Platono žodžiais kalbant, paslėptą reikšmę. 
Giliausia tad savo esme ir savo tikslu numitinimo teorija 
yra ne kas kita, kaip Krikščionybės pavertimas mitologi- 
ja. Tai, ką Platonas padarė su Homero mitu, kalbančiu 
apie pasaulio atsiradimą, tai daro dabar numitinimo teo- 
rija su visais evangelijų pasakojimais apie „didžius Dievo 
darbus": ji juos perprasmina, įvykį istorijoje paversda- 
ma idėja sąmonėje. Štai: kodėl pradžioje ir sakėme, kad 
numitinimas yra atvirkštinė sąvoka: ji reiškia ne tai, ką 
ji sako. Ji sako „numitinimas“, o reiškia „sumitinimas“ 
arba Krikščionybės sutapdymas su mitologija, turinčia 
prasmę, bet nebesančia būtimi. .. Ir tik suvokus šį esminį 
numitinimo teorijos pobūdį, galima suprasti ir ja pagrįstą 
dabartinę kerigmą, išsivilkusią iš kryžiaus paikybės. 


4. NEGALIMYBĖ KRIKŠČIONYBĖS SUMITINTI 


Šiame skyriuje keliamos mintys buvo autoriaus skai- 
tytos Miunsterio universiteto klausytojams 1968 m. vasa- 
ros semestro kurse „Filosofija ir tikėjimas“. Užbaigus 
klausimą apie filosofijos santykius su mitologija, kuriame 
numitinimo teorija užėmė svarbiausią vietą, buvo sureng- 
tos diskusijos. Pagrindinis rūpestis, išėjęs aikštėn šių dis- 

kusijų metu, buvo įžvalga, kad paikybės pobūdžio Evan- 
gelijoje negalima pašalinti kitaip, kaip tik pavertus 
Krikščionybę mitologija. Nepašalinus gi šio pobūdžio, esą 
neįmanoma prieiti prie modernaus žmogaus taip, jog šis 
krikščioniškąja kerigma susidomėtų ir ją bent rimtai pa- 
svarstytų. Buvo jausti, kad susidaro padėtis be išeities, 
filosofijoje vadinama aporijos vardu: Krikščionybė nesi- 
leidžia sumitinama, o nesumitinta Krikščionybė yra nepri- 
imama modernaus išminčiaus, kaip ji buvo nepriimta ir 
senovinio filosofo, Tada atsistojo jaunas vyrukas ir pa- 
klausė: „O kodėl gi Krikščionybė negalėtų tapti mitolo- 
gija?" Diskusijų dalyviai sušiūravo kojomis, norėdami tuo 
parodyti, kad jau pats klausimas yra nesąmonė. Autorius 
trumpai atsakė: „Be abejo, Krikščionybė galėtų tapti mi- 
tologija, bet tada ji nebebūtų Krikščionybė“. Tačiau klau- 
sėjas nenusileido: „Kodėl?“ Autoriaus atsakymas buvo: 
„Todėl, kad ji tada prarastų savo esmę". Tada klausėjas 
pratęsė savo Mintį toliau: „Argi būtinai Krikščionybės 
esmę turi sudaryti įvykis?“ 

Šiuo klausimu buvo pataikyta į patį diskusijų ir aps- 
kritai šios problemos centrą. Visi šiandieniniai ginčai teo- 
logijoje, visos naujybės krikščioniškojoje teorijoje ir 
praktikoje, visokia autoriteto bei struktūrų kritika esmė- 
je sukasi — sąmoningai ar nesąmoningai — apie aną 
klausimą: argi būtinai Krikščionybės esmę turi sudaryti 
įvykis? Kažkaip savaime visi jaučia, kad įvykis nesilei- 
džia permąstomas, peraiškinamas, perprasminamas, peI- 
tvarkomas. Tikrai buvęs ir vienkartinis įvykis pasilieka 
amžinai toks, koks įvyko. Jame nieko negalima pakeisti 
paprasčiausiai dėl to, kad negalima laiko atsukti atgal: 
laikas yra neapgręžiamas. Jeigu tad Krikščionybės esmė 
glūdi įvykyje, tai ši esmė pasilieka amžinai tokia, kokia 
ji yra ano įvykio sukurta. Negalimybė pakeisti įvykio yra 
kartu ir negalimybė pakeisti Krikščionybės esmės. Bet ta- 
da kyla kitas klausimas: ką gi reiškia anie šiandien nuo- 
latos kartojami reikalavimai Krikščionybę iš naujo per- 
mąstyti ir pertvarkyti? Tada jie reiškia arba nesusipra- 
timą, arba paviršiaus pagražinimą. Nesusipratimą todėl, 
kad įvykis, kaip sakyta, negali būti nei permąstomas, nei 
pertvarkomas. Kas mėgintų iš tikro įvykį keisti, paverstų 
jį idėja ir tuo pačiu pražudytų Krikščionybės esmę, glū- 
dinčią kaip tik įvykyje. Belieka tad tik paviršiaus pagra- 
žinimas, nes Krikščionybė, rymodama ant įvykio, nelei- 

džia paliesti savos esmės. Šitoks pagražinimas turi būti, be 
abejo, laikas nuo laiko daromas, kaip kad nublukęs na- 
mas turi būti vis iš naujo nudažomas, Tačiau šiuo atveju 
bet koks pakeitimas yra tik lygstamas, dėl kurio neverta 
nei per daug sielotis, nei ypač kovoti, Betgi ana aistra, 
kuri dabartines pakaitas Krikščionybėje nuolatos lydi, aiš- 
kiai rodo, kad jų vykdytojai jas supranta žymiai giliau 
negu tik paviršiaus pataisymą arba perdažymą, Dabarti- 
nės pakaitos mėgina brautis ligi pačios esmės. Bet čia 
jos kaip tik atsidaužia į šią esmę nešantį įvykį, negalimą 
pakeisti jokiomis reformomis. Įvykis kaip Krikščionybės 
esmė pastoja kelią bet kokiam permąstymui ar pertvar- 
kymui. Čia tad ir glūdi pagrindas, kodėl krikščioniškoji 
sąmonė dabar yra taip sujukusi ir kodėl krikščioniškoji 
praktika dabar taip pasimetusi. Čia taip pat yra priežas- 
tis, kodėl ano studento klausimas šiandien, nors ir ne vi- 
sada garsiai ištartas, kybo beveik ant kiekvieno tikin- 
čiojo lūpų: argi iš tikro Krikščionybės esmė glūdi įvy- 
kyje? 

Giliausia prasme šis klausimas reiškia: kaip būtų leng- 
va Krikščionybę mąstyti bei tvarkyti, jeigu jos esmė bū- 
tų ne įvykis, o idėja. Tada jos permąstymas bei pertvar- 
kymas būtų ne tik galimas, bet ir būtinas. Juk istorijos 
eigoje nuolat kintąs žmogus savaime keičia ir idėjas, kad 
jos liktų jam savos ir jo egzistencijai reikšmingos. Krikš- 
čioniškoji idėja čia nesudarytų jokios išimties: ji irgi kis- 
tų, ji irgi būtų nuolatos pritaikoma pasikeitusiam žmogui. 
Tada nebūtų prasmės kalbėti apie amžiną Krikščionybės 
esmę. Krikščionybė tada būtų tik viena religinio gyveni- 
mo lytis, reikalinga nuolatos iš naujo pripildyti atitinka- 
mu istoriniu turiniu, kaip to reikalingos yra visos žmo- 
giškojo gyvenimo lytys, pavyzdžiui, valstybė ir ūkis. 
Tiesa, šios lytys kaip tokios yra amžinos: žmonija, pavyz- 
džiui, niekad nebuvo ir nebus be valstybės ar be ūkio. 
Tačiau šių lyčių turinys kinta taip, jog jis ne sykį išsi- 
vysto net į savo priešingybę: demokratinė valstybė virsta 
diktatūrine, kapitalistinis ūkis virsta komunistiniu, vadi- 
nasi, paneigimu to, kas anksčiau yra buvę. Peršasi tad 
įkyri mintis, kad gal ir su Krikščionybe gali taip atsitikti. 
Gal ir Krikščionybė gali išsivystyti į savo priešingybę? Ši 
mintis būtų visiškai pateisinama ir net būtina, jei Krikš- 
čionybės esmę sudarytų idėjų sistema. Tada Krikščionybė 
kaip sąmonės lytis būtų savaime reikalinga kiekvieną sy- 

kį naujo turinio, istorijos pateikto ir jos apspręsto. Tada 
visos šiandieninės pakaitos pasirodytų iš tikro prasmin- 
gos, nes jos būtų ne apiblukusio Krikščionybės fasado nu- 
dažymas nauja spalva, bet krikščioniškosios sąmonės kaip 
idėjinės lyties pripildymas nauju turiniu, Štai kas, auto- 
riaus pažiūra, nesąmoningai glūdi anoje aistroje, kurios 
yra lydimos visos dabartinės pakaitos Bažnyčioje. Kiek- 
vieno permąstymo bei pertvarkymo pagrinduose slypi įsi- 
tikinimas, kad Krikščionybės esmę sudaro idėja. Kodėl 
tad Bažnyčios vadovai — popiežius ir vyskupai — ne sykį 
taip griežtai priešinasi šios idėjos keitimui? Juk jeigu kin- 
ta visos idėjos, kodėl turėtų likti pastovi krikščioniškoji 
idėja? Likusi nepakeista, ji iš tikro būtų tik archeologinė 
seniena, o ne raugas, perskverbiąs visą tešlą. 

Štai kodėl anas studento klausimas ir atskleidžia šio 
skyriaus problematikos gelmę, nes nuo atsakymo, kodėl 
Krikščionybės esmė būtinai turi būti įvykyje, o ne idė- 
joje, priklauso tiek mūsų pačių tikėjimas, tiek Bažnyčios 
išvaizda istorijoje. Minėto kurso eigoje autorius stipriai 
pabrėžė, kad Krikščionybės esmė glūdi įvykyje, būtent: 
kad Dievas tapo žmogumi, mirė ir prisikėlė; kad šis įvy- 
kis yra ne bevardis, bet turi savo autorių — Jėzų iš Na- 
zareto; kad todėl kiekvienas, kuris Krikščionybės esmės 
ieško idėjoje, neišvengiamai palieka krikščioniškąją plot- 
mę ir pereina į mitologinę. Tačiau autorius liko klausv- 
tojams skolingas atskleisti būtinybę tarp Krikščionybės 
ir įvykio kaip jos esmės. Diskusijų metu ši spraga kaip 
tik ir išėjo aikštėn, pažadinusi ano studento klausimą: 
argi būtinai Krikščionybės esmę turi sudaryti įvykis? Au- 
torius jaučia, kad ir šios knygos skaitytojams minėtas 
klausimas nėra svetimas, kad ir jie, visą laiką įtaigojami 
įvykio svarbos krikščioniškajam tikėjimui ir krikščioniš- 
kaąjai sąrangai, galų gale ryžtasi klausti, kodėl yra būtina 
laikyti įvykį Krikščionybės esme ir kodėl negalima būtų 
Krikščionybės paversti mitologija, taip lengvai išaiškina- 
ma moderniam žmogui. Šios nuojautos vedamas autorius 
ir norėtų dabar savo skaitytojam pateikti tą patį atsaky- 
mą, kokį jis davė anam studentui ir kartu visiems savo 
klausytojams. 

Krikščionybė laiko save išganymo religija. Tai nėra 
kokia išimtinė jos savybė, nes visos religijos supranta 
save kaip išganymo nešėjas: kiekviena religija žadanti 
žmogui amžiną laimę. Šiuo atžvilgiu Krikščionybė forma- 

liai nesiskiria nuo kitų religijų. Skelbdamasi esanti išga- 
nymo religija, ji turi bendrą plotmę su visomis kitomis 
religijomis ir šioje plotmėje gali net rasti bendrą su jomis 
kalbą, kaip to pageidavo ir II Vatikano susirinkimas (plg. 
II, 284). Tačiau išganymas, arba atpirkimas, nėra pirmykš- 
tis dalykas — nei asmeninėje egzistencijoje, nei žmonijos 
istorijoje: jis atsiremia į puolimą, į nuodėmę, į kaltę. 
Nesant puolimo, būtų neprasminga kalbėti apie atpirkimą; 
nesant nelaimės, nesusipratimas būtų vesti žmogų į laimę; 
nesant kaltės, nesąmonė būtų teikti nuodėmių atleidimą. 
Nuosekliai tad visos religijos žvelgia į dabartinę žmo- 
gaus būklę kaip į puolusią, nelaimingą, nuodėmingą ir 
kaltą. Tai taip pat yra bendra visoms religijoms. Skirtu- 
mas prasideda tik tada, kai reikia atsakyti į klausimą, 
kame glūdi tasai puolimas, nuo kurio reikia žmogų iš- 
ganyti; kas yra ta nelaimė, nuo kurios jį reikia gelbėti; 
kas ta nuodėmė, kurią jam reikia atleisti. Nuo atsakymo 
į ši klausimą priklauso ir atsakymas, kame glūdi išgany- 
mo bei atpirkimo esmė, o tuo pačiu ir atitinkamos religi- 
jos esmė. Budizmo pavyzdys gali gerai paaiškinti mums 
visą šį dalyką. 

Pagal budizmą, dabartinė nelaiminga žmogaus būklė 
kylanti iš visų daiktų praeinamumo, nes nieko nėra pa- 
stovaus. Tai kelia žmoguje rūpesčio bei skausmo ir tai 
padaro jį nelaimingą. Todėl išganymas ir esąs ne kas ki- 
ta, kaip žmogaus išvadavimas iš rūpesčio bei skausmo. 
Tačiau kaip? Po šešerių metų gilaus bei įtempto mastymo 
Buda suvokė išganymo esmę, pavadindamas ją „anatta“ 
arba „anatman“, tai yra: „Ne-Aš“. Jei žmogus sava išmin- 
timi supranta, kad daiktai yra nepastovūs, pilni kančios ir 
bevardžiai, tai jis jų nepaiso, nesileidžia jų įtaigojamas, 
nepasiduoda jų įtakai, nevertina ių ir tuo pačiu eina apsi- 
valymo keliu. Žmogaus išganymas glūdi jo išvadavime 
iš rūpesčio bei kančios: išvadavimas iš rūpesčio bei kan- 
čios glūdi betgi savo ruožtu įžvalgoje arba apšvietime 
(prajna). Vadinasi, budizmo pradžioje stovi ne įvykis, bet 
idėja, kuri savotiškai aiškina pasaulį ir šiuo aiškinimu 
vaduoja žmogų iš nelaimingos jo būklės. Budizmo išga- 
nymas yra teorinės arba idėjinės rūšies. Todėl ne vienas 
budizmą laiko ne religija, bet savotiška filosofija — kaip 
ir Sokrato atveju, kuris ilgėjosi mirties kaip išvadavimo 
iš apgaulės pasaulio ir perėjimo į tikros būties pasaulį: 
pasak Sokrato, visi, kurie atsideda filosofijai arba išmin- 

ties meilei, turį „siekti tiktai mirti“, vadinasi, įeiti į pa- 
saulį, laisvą „nuo klaidos ir nežinojimo, nuo baimės ir 
laukinės meilės ir nuo visų kitų žmogiškųjų blogybių“ 
(Fedonas, 80d—81c). Budizmo tad (kaip ir sokratizmo) 
esmė glūdi ne įvykyje, bet idėjoje, kuri yra skelbiama 
kaip išmintis ir kurios graikai jokiu būdu nebūtų laikę 
paikybe. Jie juk, kaip sakyta, ieškojo išminties, ir Buda 
savo mokslu apie daiktų praeinamumą būtų jiems šios iš- 
minties kaip tik pasiūlęs. Be abejo, galima budistinę ke- 
rigmą kritikuoti atidengiant jos silpnybes ar prieštaravi- 
mus, tačiau jos negalima vadinti paikybe ir praeiti pro 
ją kaip iš viso nesvarstytiną. 
Visai kitaip atrodo nelaiminga žmogaus būklė Krikš- 
čionybėje, Krikščioniškoji religija regi šios būklės prie- 
žastįį ne bendrame daiktų praeinamume, vadinasi, ne 
bendroje jų prigimtyje, žmogaus pažinimu paverstoje idė- 
ja, bet tam tikrame įvykyje, kuris suardė pirmykštį žmo- 
gaus santykį su Dievu. Iš šio suardymo kaip jo pasėkos ir 
kilo rūpestis, kančia bei mirtis. Nelaiminga būklė, kurioje 
dabar visi esame, pasak Krikščionybės, ne koks nors li- 
kimas, bet paties žmogaus elgesio padaras: tai nuodėmė, 
tačiau suprasta ne grynai moraline ar sociologine prasme, 
bet ontologine. Nuodėmė yra ne tik klaidinga samprata, 
klaidinga idėja ar klaidingas mokslas, bet klaidingas buvi- 
mas. Nusidėjėlis ne tik elgiasi klaidingai, bet ir klaidingai 
būna. Klaidingas gi buvimas vyksta nebūties linkui. Klai- 
dingai būti reiškia būti, atsigręžus į nebūtį. Todėl šv. Au- 
gustinas nuodėmę ir vadino „inclinatio ad nihilum — po- 
linkis nebūtin“. Šis polinkis nebūtin susiklosto mirties 
pavidalu ir randa joje giliausią anos nelaimingos būklės 
išraišką. Mirtis kaip įvykis kyla iš nuodėmės kaip įvykio. 
Nelaiminga arba puolusi žmogaus būklė yra ne kas kita, 
kaip šio nuodėmingo įvykio virtimas istoriniu vyksmu. 
Kas tada yra šitaip suprastos žmogaus būklės atžvil- 
giu išganymas? Ne kas kita, kaip ano suardyto žmogaus 
santykio su Dievu atstatymas. Kadangi tačiau žmogaus 
santykio su Dievu suardymas buvo įvykis, todėl ir jo at- 
statymas turi būti įvykis. Jokia idėja ir joks mokslas, jo- 
kia teorinė įžvalga ar apšvietimas negali įvykio nugalėti 
ir jo pašalinti: vienas įvykis gali būti pakeistas tik kitu 
įvykiu. Jei nelaimingos žmogaus būklės pradžia buvo 
įvykis, tai išganymo pradžia gali būti irgi tiktai įvykis: 
„ųUnde mMors oriebatur, inde vita resurgeret — iš kur kilo 

mirtis, iš ten turės kilti ir išganymas“, kaip tai prasmingai 
skelbia šv. Kryžiaus Mišių prefacija. Mirtis kaip kraštu- 
tinis anos nelaimingos žmogaus būklės susiklostymas ga- 
li būti pergalėta tik kraštutiniu išganymo išraiškos susi- 
klostymu. Šį kraštutinį ir galutinį išganymo susiklostymą 
Krikščionybė vadina prisikėlimu. Tačiau kadangi mirtis 
yra įvykis —ne idėja, ne prasmuo, ne teorija, bet vien- 
kartinis tikras įvykis, — todėl išganymas nuo jos arba 
prisikėlimas gali būti taip pat tiktai tikras ir vienkartinis 
įvykis: prisikeldamas Kristus nugalėjo savą asmeninę mir- 
tį ir kartu pagrindė visuotinį žmonių prisikėlimą kaip 
galutinę išganymo išraišką, tapsiančią taip pat įvykiu is- 
torijos pabaigoje. Išganymas Krikščionybės skelbimu yra 
ne koks atskiras veiksmas, bet ištisas istorinis vyksmas. 
Tačiau jis prasideda įvykiu — Kristaus prisikėlimu — ir 
baigiasi taip pat įvykiu — visuotiniu prisikėlimu. 

Visa tai mums kaip tik ir paaiškina, kodėl Krikščionybė 
niekad negali nustoti įvykio pobūdžio, nes tai iš esmės 
susiję su išganymo pobūdžiu, o išganymo pobūdis yra 
taip pat iš esmės susijęs su puolusios žmogaus būklės po- 
būdžiu. Jei žmogaus puolimas yra įvykis, ardąs santykį su 
Dievu ir tuo pačiu būtį, tai Krikščionybė kaip išganymo 
religija savo esmėje turi būti irgi įvykis, atstatąs šį san- 
tyki ir tuo pačiu apardytą būtį. Visa Krikščionybės isto- 
rija yra ne kas kita, kaip šio visuotinio atstatymo vyks- 
mas. Norėdami Krikščionybės esmę regėti ne įvykyje, o 
idėjoje, ne būtyje, o reikšmėje, turėtume ir nelaimingą 
arba puolusią žmogaus būklę suprasti ne kaip įvykį, o 
kaip kitaip, vadinasi, nekrikščioniškai. Ši būklė būtų ne 
nuodėmės pasėka, o kažko kito išraiška, kas kyla ne iš 
žmogaus laisvės, bet iš bendros daiktų prigimties. Nuo- 
sekliai tada ir pats žmogus būtų ne nuodėmingas, prieš 

Dievą sukyląs ir net su juo kovojąs padaras, bet palenk- 
"tas bendriems pasaulio dėsniams ir todėl nekaltas savo 
gelmėse. Tuomet nuodėmė reikštų ne paties žmogaus ap- 
sisprendimą, bet svetimą jo apsprendimą iš lauko arba 
iš vidaus, už kurį jis nebūtų atsakingas ir todėl kaltas. 
Tai būtų iš pagrindų kitokia žmogaus samprata, neturinti 
savyje nuodėmės bei kaltės, nes dabartinė nelaiminga ar 
puolusioji jo būklė reikštų tik jo įglaudimą į bendrus pa- 
saulio dėsnius arba į visuotinę kosmo sąrangą. Pašalinus 
betgi iš žmogaus sampratos nuodėmę bei kaltę kaip lais- 
vą atsisakymą nuo Dievo, išganomoji religijos pasiunti- 

nybė netektų prasmės, nes jokia religija kosmo dėsnių 
nekeičia. Tokiu atveju išganymas netektų savo objekto: 
nenuodėmingas bei nekaltas padaras juk jokio išganymo 
nėra reikalingas, net jeigu jo veiksmai ir būtų objektyviai 
blogi. Kaino santykis su Abeliu, baigęsis šiojo nužudy- 
mu, būtų tuomet lygus liūto santykiui su stirna, kurios 
gyvenimas irgi baigiasi liūto letenos smūgiu. Tačiau būtų 
nesąmonė kalbėti apie liūto atpirkimą, nes yra nesąmonė 
liūto smūgį vadinti nuodėme. Sutapdžius gi nuodėmę su 
bendruoju pasaulyje esančiu blogiu — tokio sutapdymo 
pradmenų esama jau ir katalikų teologijoje*ž, — Krikš- 
čionybė būtų ne suardytų žmogaus santykių su Dievu at- 
statymas, vadinasi, išganymo religija, bet tik psichinė 
terapija tiems, kurie nesugeba suvokti, kad žmogiškoji 
būklė yra tik kosmo sąrangos suindividualinimas asmeni- 
nėje būtybėje. Štai kodėl įvykis, o ne idėja sudaro Krikš- 
čionybės esmę. Regėdama puolimą įvykyje, ji ir išgany- 
mą regi įvykyje. Atsisakiusi įvykio išganyme, Krikščio- 
nybė turėtų atsisakyti jo ir puolime ir tuo pačiu kurti 
naują antropologiją — antropologiją be kaltės. Užuot 
nuolatos kartojusi Kristaus žodžius „darykite atgailą ir 
tikėkite Evangelija“ (Mk 1, 15), ji turėtų tada savo ke- 
rigmos gaire padaryti Putino dvieilį: - 
Nebėr daugiau šventos maldos 
Nei nuodėmės S, 

paneigdama tuo pačiu ir savo esmę. Todėl numitinimo 
teorijos kritikai iš pat pradžios teisingai nujautė, kad ši 
teorija kėsinasi ne prieš evangelijų mitinį pradą, kurio 
evangelijose nėra, bet prieš Krikščionybę kaip įvykį ir 
tuo pačiu prieš pačią jos esmę. 

Įvykio tad esmingumas Krikščionybėje nėra kokia 
nors teologinė teorija, kurią laikui bėgant būtų galima 
pakeisti kita, bet pats jos pagrindas. Krikščionybė be 
įvykio būtų mitologija. Bet ji negali ja būti, nes mito- 
logija skelbia tik idėją, nepajėgiančią puolimo tikrovės 
pakeisti išganymo tikrove. Mitologija yra tik išganymo 
troškulys, tik žmogaus atodūsis Dievop, tik tasai Senojo 
Testamento minimas „rorate Coeli desuper — rasokite, 
dangūs, iš aukštybių“, vadinasi, tik žmogaus atsivėrimas 
išganymui, bet ne pats išganymas, Išganymo tikrovei rei- 
kia, kad pats Dievas nusileistų iš anų „aukštybių“, kad 
Jis iš tikro būtų „išrasotas“ kaip atsakymas į žmogaus 

troškulį bei maldavimą. Krikščionybė ir yra šitoks Dievo 
nusileidimas į mūsąją būtį Jėzuje Kristuje. Kitaip sa- 
kant, Krikščionybė yra ne kokios nors idėjos paskelbi- 
mas, bet įvykis tikriausia šio žodžio prasme. Kas šio įvy- 
kio nepastebi, kas jo nevertina arba jį nuvertina, tas 
atkrinta į mitologinį lūkestį, pasilikdamas grynai žmogiš- 
kojoje plotmėje ir neregėdamas, kad ši plotmė yra at- 
sakyta iš Dievo pusės Kristumi kaip istorine asmenybe 
ir kad todėl išganymas esmėje jau yra įvykęs: jis reika- 
lHingas dabar tik priimti asmeniškai ir plėsti istoriškai, 
tikint į Kristų ir Jo darbus bei veiksmus, kurie sakra- 
mentine Bažnyčios veikla keičia puolimo tikrovę į išga- 
nymo tikrovę. . 

Toks tad buvo autoriaus atsakymas anam studentui, 
nepajėgusiam ar nenorėjusiam suvokti, kad Krikščiony- 
bės esmę sudaro ir turi sudaryti įvykis. Galima čia tik 
pridurti, kad atoveikis į Bultmanno numitinimo teoriją ir 
pačiame protestantizme yra, kaip H. Zahrntas pastebi, 
„istorinio Jėzaus atradimas" **, vadinasi, atradimas įvy- 
kio esmingumo mūsų tikėjimui. Ir protestantų teologija 
(E. Kaesemann, G. Ebeling, H. Gollwitzer ir k.) pastaruo- 
ju metu pradeda suvokti, kad evangelijos, nors ir būda- 
mos kerigma, vis dėlto yra istorinio Jėzaus skelbimas ir 
tuo pačiu „mito atmetimas“ (G. Bornkamm). „Būdamos 
pasakojimas, — sako Zahrntas, — evangelijos reiškia, 
kad tikėjimas laikosi ne pats savimi, bet kažkuo pirmes- 
niu ir kad šis pirmesnis dalykas yra istorija, būtent is- 
torija Jėzaus iš Nazareto. Kitaip- tariant; Dievas veikė 
pirmiau, negu mes įtikėjome (p. 332)... Pirminės krikš- 
čionių bendruomenės kerigma kybo .ne ore, bet rymo ant 
paties Jėzaus istorijos. Tarp istorinio Jėzaus ir kerigma- 
tinio Kristaus esama tęstinumo. Žemiškasis. Jėzus ir iš- 
aukštintasis Kristus yra vienas ir tas pats. Tai. reiškia, 
kad tikėjimas į Kristų yra pagrįstas pačiu Jėzumi. Krikš- 
čionybės pradžioje stovi ne mitas, ne idėja, ne prasmuo, 
bet viena asmenybė ir jos likimas" 6, 

Šiais žodžiais H. Zahrntas gražiai išreiškia tiek pačios 
Krikščionybės kaip įvykio esmę, tiek numitinimo teorijos 
atsidaužimą į šią esmę ir tuo pačiu galutinį jos nepasi- 
sekimą, nors ji šiandien ir būtų dar labai madinė, Nes ši 
teorija, kaip didžiumoje ir visa mModerninė egzegezė, mė- 
gino aplenkti Kristaus asmenybę kaip pradžią ir tuo bū- 
du neišvengiamai pateko į neišbrendamą klystkelį. Pra- 

dėdamas laišką žydam, jo autorius pastebi, kad „Dievas 
daug kartų ir tūleriopu būdu kalbėjo kitados tėvams per 
pranašus", paskiausiai tačiau Jis prabilo „mums per Sū- 
nų“ (Žyd 1, 1—2). Ir čia pat jis paaiškina, kas tasai Sū- 
nus yra: tai Dievo „garbės atšvaita ir Jo esmės paveiks- 
las“; per Jį yra padarytas pasaulis; Jis neša „visa savo 
jėgos žodžiu“; Jis apvalė „mus nuo nuodėmių“ ir „sėdosi 
didenybės dešinėje aukštybėse“ (Žyd 1, 3), tapdamas „dėl 
mirties kentėjimo" apvainikuotas „garbe ir šlove“ (Žyd 
2, 9). Šitas tad Dievo Sūnus paskiausiai kalbėjo žmo- 
nėms, ir šį tad Sūnų skelbia dabar Naujasis Testamen- 
tas. Kitaip tariant, tarp Kristaus ir Naujojo Testamento 
esama vidinio ryšio: Naujasis Testamentas yra Kristaus 
kerigma. Be Kristaus kaip Dievo garbės atšvaitos ir Jo 
esmės paveikslo, be Jo kaip pasaulio Kūrėjo ir Išganyto- 
jo, be Jo kaip mirusio už mūsų nuodėmes ir todėl tapu- 
sio išaukštintu, — be viso to Naujasis Testamentas būtų 
neįmanomas. Tai reiškia: ne Naujasis Testamentas pa- 
grindžia tikėjimą į Kristų, bet tikėjimas į Kristų kildina 
Naująjį Testamentą. Kristus yra pirmiau tiek laiko, tiek 
esmės atžvilgiu (tempore et natura prius) negu Naujasis 
Testamentas. 

Tai nepaprastai svarbi įžvalga, nors paprastam tikin- 
čiajam ji ir atrodo savaime suprantama. Tačiau numiti- 
nimo teorija kaip tik nepastebėjo ar nenorėjo pastebėti, 
kad Kristaus pirmenybė keičia priėjimą prie visų Naujo- 
jo Testamento knygų: ne Naujasis Testamentas atsklei- 
džia mums Kristų, bet Kristus nušviečia Naująjį Testa- 
mentą. Naujasis Testamentas yra tik Kristaus vaizdo 
nuotrupa. Kristus neišsitenka, kaip savo metų prasmin- 
gai pastebėjo rusų mąstytojas P. Čaadajevas, „tarp dvie- 
jų knygos viršelių“ “9; Jis gyvena Bažnyčios Sakramen- 
tuose, malonėje, socialiniuose bei labdaringuose darbuo- 
se, mokyme. Todėl ir priėjimas prie Naujojo Testamento 
gali būti tiktai kristologinis, vadinasi, vykdomas Kris- 
taus šviesoje, nes ne nuotrupa išreiškia pilną vaizdą, bet 
vaizdo pilnatvė įprasmina bei suprasdina nuotrupą. At- 
virkščias kelias, kuriuo dabar ne sykį eina Šventraščio 
tyrinėjimas, paverčia Naujojo Testamento egzegezę gry- 
na pasauline hermeneutika (kritine teksto sklaida), kuri 
savo priemonėmis Kristaus neranda, kaip kad Jo neran- 
da nė konsekruotos ostijos cheminė analizė. Prie Naujojo 
Testamento galima prieiti tik tada, kai šis priėjimas yra 

atremtas į Kristų kaip Dievo Sūnų, vadinasi, tiktai kris- 
tologinių tikėjimo keliu. Kaip nėra nekonfiesinės religijos 
psichologijos*", taip nėra nė neteologinės egzegezės. 
Kaip religijos psichologija reikalauja tikėjimo į tyrinė- 
jamų reiškinių tikrovę — kitaip ji virsta tik religinio pa- 
viršiaus aprašymu, — taip evangelijų egzegezė reikalau- 
ja tikėjimo į jų pasakojimo objektą, būtent Jėzų Kristų. 
Kaip Kristus yra pirmiau negu Naujasis Testamentas, 
taip ir tikėjimas į Jį turi būti pirmesnis negu evangelijų 
mokslinis tyrimas. Paneigus šį tikėjimą arba bent meto- 
diškai atidėjus jį į šalį, niekas mums negali pasakyti, kad 
knyga, vadinama „Naujasis Testamentas“, yra dieviška- 
sis žodis. Iš kurgi galėtume tai patirti? 

Ir štai čia kaip tik ir aiškėja pagrindinė numitinimo 
teorijos klaida: ji niekad ir niekur neišsiaiškino, koks 
yra santykis tarp Naujojo Testamento ir Bažnyčios. Ji 
sklaidė šią knygą taip, tarsi ji egzistuotų pati savyje be 
ryšio su Bažnyčia tiek savo kilme, tiek prasme, tiek ver- 
te; tarsi Bažnyčia Naująjį Testamentą būtų gavusi iš kaž- 
kieno kito, o ne pati jį mums davusi kaip rašytinę savos 
kerigmos lytį; tarsi Bažnyčia rymotų ant Naujojo Testa- 
mento, o ne Naujasis Testamentas būtų įsišaknijęs Baž- 
nyčioje; tarsi Naujasis Testamentas išsemtų Bažnyčios 
būtį, o ne Bažnyčia papildytų ir skleistų Naująjį Testa- 
mentą. Tačiau kaip nekristologinė Naujojo Testamento 
egzegezė padaro jį tuščią turinio atžvilgiu, taip neekle- 
ziologinis su juo santykis iškreipia jį jo vaidmens atžvil- 
giu. Naujasis Testamentas yra Kristaus kerigma (gen. 
obiectivus) ir todėl yra palenktas Kristui kaip savam o0b- 
jektui. Sykiu tačiau Naujasis Testamentas yra Bažnyčios 
kerigma (gen. subiectivus), todėl yra palenktas Bažnyčiai 
kaip savam subjektui. Bažnyčia yra Naujojo Testamento 
nešėja ir todėl jo apsprendėja. 

Savo metų A. Chomiakovas (19 šimtm.), rusų teologas 
ir religijos filosofas, yra sukūręs formulę, labai tiksliai 
išreiškiančią Šventraščio santykius su Bažnyčia: „Be ka- 
nono Nėra Šventraščio, o be Bažnyčios nėra kanono“ *8. 
Tai reiškia: Bažnyčia sustato sąrašą knygų, kurios yra 
autentinis Dievo apsireiškimas žodžiu; ji yra vienintelė, 
kuri tarp daugybės raštų atrenka tai, kas gali ir turi būti 
vadinama Šventuoju Raštu. Štai kodėl, sako S. Bulgako- 
vas, vienas iš didžiausių rusų teologų emigrantų, pratęs- 
damas Chomiakovo mintį, „joks atskiras žmogus negali 


259 


iš naujo pagrįsti Šventraščio kanoniškumo. Jis turi, tiesa, 
jį kiekvieną sykį atrasti pats sau ir maitintis Dievo žo- 
džiu, tačiau jis turi Šventraštį visų pirma priimti iš Baž- 
nyčios rankų“ *?. Šiandien, kaip anksčiau minėta, labai 
pabrėžiama, kad Naujasis Testamentas yra: pirminės 
krikščionių bendruomenės kerigma. Tai aiškiai suvokė 
jau Chomiakovas sakydamas: „Šventraštis yra bendruo- 
menės minčių, jos tikėjimo išraiška“ (p. 303). Tačiau 
šiandieninė egzegezė pabrėžia, kad Šventraštis yra kerig- 
ma, pamiršdama, kad ji turi būti kieno nors kerigma — 
tiek objektyviai (turi ką nors skelbti), tiek subjektyviai 
(turi būti kieno nors skelbiama). Tuo tarpu Chomiakovas 
pabrėžia, kad Šventraštis yra bendruomenės kerigma, ir 
todėl visiškai nuosekliai tvirtina, kad ten, kur nėra bend- 
ruomenės, nėra nė Šventraščio, „Nors biblija kaip daik- 
tas, vadinasi, kaip knyga, ten ir būtų“ (t. p.). 
Numitinimo teorija, atsiedama Naująjį Testamentą 
nuo Bažnyčios, kaip tik ir prarado jį kaip Šventrašti ir 
sklaidė jį tik kaip negyvą daiktą knygos pavidalu. Todėl 
jai ir atrodė, kad visi šioje knygoje aprašyti dalykai yra 
tik vaizdai, tik prasmenys ir mitai, kuriuose reikią ieškoti 
bendros, dar ir šiandien galiojančios idėjos. Ji šią idėją 
rado, kaip kad mes ją randame graikų mitologijoje arba 
indų Vedantoje. Tačiau numitinimo teorija nerado evan- 
gelijose istorinių įvykių, nes šių įvykių sąmonė gyveno ir 
tebegyvena Bažnyčioje. Bažnyčia yra pirmesnė negu 
Naujasis Testamentas, todėl ir ana įvykių sąmonė yra 
pirmesnė negu jos užrašymas. Kas užrašymą nuo šios są- 
monės atsieja, kas Naująjį. Testamentą atskiria nuo Baž- 
nyčios, tas laiko rankoje tik negyvą daiktą, kuris jam 
yra tik tekstas — daugiau nieko. Šventraštis — mūsų at- 
veju evangelijos — įgyja gyvybės ir prakalba į mus tik 
kaip Bažnyčios gyvenimo dalis, kaip jos pradas, įjungtas 
į jos visumą ir semiąsis iš šios visumos prasmės bei ver- 
tės. Todėl ką kuris nors Naujojo Testamento aprašymas 
reiškia, gali autentiškai pasakyti ne egzegetas, bet tik 
mokomasis Bažnyčios autoritetas. Iš Bažnyčios gelmių ki- 
les Naujasis Testamentas tik šių gelmių šviesoje ir at- 
skleidžia tai, ką jis skelbia. Ne Naujasis Testamentas mo- 
ko Bažnyčią, kaip ji turinti jį suprasti, bet Bažnyčia 
apsprendžia jo prasmę, nes ji yra tiesioginė jo autorė ir 
todėl vienintelė autentinė jo aiškintoja. Kiekvienas 
evangelijų atsiejimas nuo Bažnyčios yra jų pobūdžio iš- 

kreipimas. Iškreipus gi šį pobūdį,-ir visa egzegezė nueina 
klystkeliais, ką numitinimo teorija yra parodžiusi labai 
akivaizdžiai. Šventraštis gali būti teisingai suprastas ir iš- 
aiškintas ne ryšium su jo tekstu, ne šaukiantis ano meto 
rašymo būdo, ne tyrinėjant geografines ir socialines he- 
lenistinio amžiaus sąlygas (visa tai yra geri dalykai, bet 
ne sprendžiamieji!), bet tik santykiuose su Bažnyčios vi- 
suma — tiek jos mokslo, tiek jos istorijos atžvilgiu. Kaip 
išsiskleidusio ąžuolo negalima suvesti į mažytę gilę, taip 
išsivysčiusios Bažnyčios negalima apspręsti pirminės 
bendruomenės rašytine kerigma, nes ši kerigma yra taip 
lygiai išaugusi, kaip ir anoji Kristaus minima garstyčios 
sėkla, Štai kas šiandien pamirštama —ir evangelijų at- 
veju. 


Trečias skyrius 


EVOLIUCIJA IR RELIGIJA 


Nėra abejonės, kad senas ginčas tarp evoliucijos ir 
religijos mūsų laikais iš naujo įsižiebė ryšium su Pierre 
Teilhard'o de Chardino S. J. (1881—1955) asmenimi, Jei- 
gu anksčiau evoliucijos ir religijos santykių klausimas 
buvo keliamas dilemos pavidalu: „evoliucija arba religi- 
ja“, tai dabar tikima, esą šios dvi sritys pasiekusios vie- 
nybės, ir todėl anas klausimas galįs būti jau reiškiamas 
sandėrio būdu: „evoliucija ir religija“ !. O tai kaip tik 
ir esąs Teilhard'o nuopelnas. Užtat šis mokytas, giliai 
maldingas ir klusnus vienuolis, negalėjęs gauti leidimo 
savo veikalams išleisti, būdamas gyvas, po mirties tapo 
savotišku prasmenimi, pasiekusiu nuostabaus populiaru- 
mo „pačia silpniausia drąsaus savo proveržio puse“, bū- 
tent pastanga suvesti sintezėn „mokslą ir tikėjimą, antro- 
pologiją ir kosmologiją, eschatologiją ir tikėjimą į pa- 
žangą“ Ž, vadinasi, tokius dalykus, kurie yra skirtingi savo 
esme. Todėl visiškai nenuostabu, kad Teilhard'o idėjos 
yra radusios įvairiopo atbalsio. Vieni — P. Chauchard'as, 
I. Leppas, H. de Lubacas, K. Rahneris, C. Tresmontant'as, 
P. Schoonenbergas ir kt.— priima jas kaip naują kelią, 
kuriuo Krikščionybė žengia į gamtamoksliškai suprastą 
visatą, įtraukdama ją į išganomąjį savo veikimą. Kiti — 
H. U. von Balthasaras, E. Benzas, S. Daecke, H. E. Hengs- 
tenbergas, J. Meurersas, L. Scheffczykas ir kt. — laiko 
šias idėjas religiniais svaičiojimais,  paskandinančiais 
Krikščionybės įvykius neaprėpiamuose visatos toliuose ir 
todėl netenkančiais išganomojo pobūdžio. Treti — šiuo 
atveju marksistiniai mąstytojai, kaip R. Garaudy, J. Le- 
vada, Z. Tordaj, — įžiūri Teilhard'o teorijoje „teologijos 
išsivystymo pakrikimą“ ir tikisi galį paversti šią teoriją 
„Keliu į ateizmą“ *. Tačiau kiekvienu atveju Teilhard'u 

domisi visi. Jau yra susidariusi ištisa knygija įo reikalu; 
jau yra susikūręs visus kraštus apimąs teilhardinis sąjū- 
dis. Ypač naujoji kat. teologija yra Teilhard'o mintimis 
susižavėjusi: ji bando net pačius pagrindinius Krikščio- 
nybės pradus peraiškinti šių minčių šviesoje *. Šiuo atžvil- 
giu mėgina neatsilikti ir lietuviškoji filosofija bei teologi- 
ja: jau esama ir lietuviškosios teilhardistikos *. 

Šis betgi madinis Teilhard'o populiarumas pastaruoju 
metu pradeda vis labiau įgristi ir virsti, kaip vienas ap- 
žvalgininkas pastebi, tiesiog „Teilhard'o nuobodžiu“ dėl 
dviejų priežasčių. Neaprėpiama, tačiau dažniausiai men- 
ko lygio knygų bei straipsnių aibė stumte stumia rimtus 
mokslininkus nuo Teilhard'o: šie pradeda abejoti jo 
moksliškumu net ir paleontologijos srityje, nekalbant jau 
apie jo filosofiją ir teologiją. Iš kitos pusės, Teilhard'o 
minčių gulstinis dėstymas visoje šioje literatūros jūroje 
temdo bei apsunkina pagrindinių jo teorijos stulpų stat- 
meninį išryškinimą bei įvertinimą tikrovės — gamtinės, 
loginės, religinės — mastu, taip kad „tikrasis jo nagrinė- 
jimas prasideda tik dabar“ “, kai pamažu atslūgsta tiek 
jo minčių tarsi kokio pranašiško regėjimo piršimas, tiek 
jų grindimas subjektyviu Teilhard'o maldingumu bei ti- 
kėjimu, kas abiem atvejais anaiptol dar nieko nepasako 
apie jo teorijos pagrindų tiesą. Ar Teilhard'o mokslas sa- 
vo esmėje iš tikro yra pasaulio bei Žmogaus samprata, 
žiūrint iš Dievo-Omegos pusės, kaip skelbia jo gerbėjai 
hei šalininkai, ar pakopa į ateizmą, kaip tai jaučia mark- 
sistai, — visa tai galės paaiškėti tik pasvarsčius pačius 
šios teorijos pagrindus bei jos prielaidas, ant kurių ji vi- 
sa su savo išvadomis rymo. 


1. PASAULIO EVOLIUCIJA IR 
PASAULIS KAIP TAPSMAS 


Evoliucijos teorijoje reikia skirti mokslinį, tiksliau 
kalbant, gamtamokslinį, jos pagrindą nuo filosofinio ar 
teologinio šio pagrindo aiškinimo, nes evoliucijos ir reli- 
gijos santykių klausimas kyla ne ryšium su anuo moksli- 
niu pagrindu, o kaip tik ryšium su šiuo ano pagrindo aiš- 
kinimu. Mokslinis evoliucijos pagrindas, kaip ir kiekvie- 
na kita mokslinė sritis, yra Dievui, o tuo pačiu ir 
religijai kaip žmogaus santykiui su Dievu abejinga, nes 

mokslas Dievo užčiuopti negali ir apie žmogaus santykį 
su šiuo neapčiuopiamų Dievu nieko pasakyti nepajėgia. 
Užtat neabejingas yra evoliucijos mokslinio pagrindo ti- 
losofinis ar teologinis aiškinimas. Jis Dievo ir religijos 
klausimą liečia jau tiesiog. Todėl su šiuo aiškinimu Teil- 
hard'o de Chardino atveju mums kaip tik ir reikia turėti 
reikalų. Pats Teilhard'as kaip žmogus ir vienuolis yra bu- 
vęs giliai religingas: tai pabrėžia visi jo biografai ir jį ar- 
čiau pažinusieji jo draugai '. Todėl Dievas jo pasaulėžiū- 
roje yra pradžia ir pabaiga — Alfa ir Omega, kaip jis 
pats Jį nuolatos vadina, Vis dėlto asmeninis Teilhard'o 
religingumas dar nėra įrodymas, kad Dievas ir religija — 
bent krikščioniškąja prasme —iš tikro randa vietos“ ir 
idėjinėje jo minčių sistemoje, nes šioje sistemoje yra li- 
kęs neatsakytas pagrindinis klausimas: kas yra tasai evo- 
liuciją pradedąs, ją vedąs ir ją atbaigiąs Dievas? Koks 
yra Žmogaus santykis su šiuo evoliucijos Nešėju? O nuo 
atsakymo į šiuos klausimus kaip tik ir priklauso mums čia 
rūpimas dalykas, būtent: ar Teilhard'o idėjiniai pagrin- 
dai išsilaiko krikščioniškosios kritikos šviesoje. Evoliuci- 
jos kaip mokslo ir evoliucijos kaip filosofijos ar teologi- 
jos skyrimas yra pirmas žingsnis šios kritikos kelių. 
Mokslinis evoliucijos teorijos pagrindas yra labai pa- 
prastas. Teilhard'as suima jį į vieną vienintelį sakinį: 
„Gyvybės lytys sudaro prigimtą junginį daiktų, taip vie- 
nas su kitu susijusių, jog galime įsivaizduoti jų atsira- 
dimo bei išplitimo istoriją“ Š. Kitaip tariant, „gyvieji pa- 
darai yra priderinti vienas prie kito. Savo atsiradimo ei- 
goje jie taip apsprendžia vienas kitą, jog nei žmogus, 
nei arklys, nei pirmoji ląstelė negalėjo pasirodyti nei 
anksčiau, nei vėliau, kaip kad yra pasirodę“ (IV, 36). 
Tad evoliucijos teorijos kaip moksio esmė glūdi tam tik- 
rame laiko sąryšyje, kuris apsprendžia gyvybės rūšių 
pasirodymą žemėje. Suvesta į šį „esminį turinį“ (IV, 40), 
evoliucijos teorija šiandien, pasak Teilhard'o, „nebėra tik 
paprasta hipotezė", bet jau „bendras darbo metodas, prak- 
tiškai visų Mokslininkų priimtas" (IV, 223). Jei čia dar ir 
esama ginčų, tai jie liečia „tik antrinius klausimus“ (IV, 
223), o ne evoliucijos esmę. Tačiau nė pats Teilhard'as 
niekur neteigia, kad evoliucija būtų gamtamoksliškai pa- 
tvirtintas faktas. Faktas yra tik tai, kad tarp gyvybės rū- 
šių esama ryšio. Tai ir viskas. O šiam ryšiui išaiškinti 
viena iš hipotezių bei darbo metodų ir yra gyvūnų išsivys- 

tymas vienas iš kito. Kitaip tariant, faktas, kad tarp gy- 
vūnų esama ryšio, mėginamas- išaiškinti prielaida, esą 
jie yra vienas iš kito išsivystę, todėl ir siejasi vienas su 
kitu. Tačiau ši prielaida nėra ir negali būti gamtamoksliš- 
kai patvirtinta, nes gamtos mokslai negali gyvūnų išsi- 
vystymo nei patirti žemės istorijoje, nei jo pakartoti 1a- 
boratorijose. Galimas daiktas, kad anam ryšio faktui iš- 
aiškinti išsivystymas yra pati geriausia ir aiškiausia 
hipotezė. Tačiau ją ir toliau reikia laikyti hipoteze bei 
darbo metodu, kurie, kaip teisingai pastebi P. Overhage'as, 
gali būti, laikui bėgant, pakeisti arba net ir visiškai pa- 
neigti. Šiuo metu evoliucijos teorija yra tik „bandymas 
duoti atsakymą į atvirą klausimą“ ?, 

Tai ir viskas, ką evoliucijos teorija kaip: mokslas gali 
ir nori pasakyti. „Moksliškai žiūrint, — rašo Teilhard'as 
net pabrėždamas, — transtormizmas nori išdėstyti tik 
istoriją, t. y. nubrėžti, fotografuoti galimų faktų bei ryšių 
visumą. Kaip mūsų patyrimas rodo, kiekvienas daiktas 
yra kito daikto įvedamas: jis „gema“" (IV, 224). Daugiau 
teigti evoliucijos teorija kaip mokslas nepajėgia. Ji ne- 
duoda jokio filosofinio šių ryšių arba vienos būtybės gi- 
mimo iš kitos aiškinimo. „Kokia vidine jėga šis gimimas 
įvyksta ir kokio „ontologinio“ prieauglio linkme jis vyks- 
ta, to mokslas nežino; apie tai spręsti yra filosofijos rei- 
kalas“ (IV, 224). H. E. Hengstenbergas, paryškindamas šį 
bendrą Teilhard'o principą, teisingai pastebi, kad evoliu- 
cijos teorija kaip mokslas nieko negali pasakyti nei apie 
gyvybės išsivystymo pažangą, nei apie šio išsivystymo 
ateitį !9. Kas stovi aukščiau: ameba ar beždžionė, evoliu- 
cijos teorija kaip Mokslas nežino, nes nuspręsti, kas že- 
miau, o kas aukščiau, kas tobuliau, o kas netobuliau, 
reikia Mato arba kriterijaus, o tokio mato mokslas teikti 
negali, nes kiekvienas matas yra vertybinis sprendimas 
(Werturteil), mokslas gi teikia tiktai būtinių sprendimų 
(Seinsurteil): jis tik nustato, kad yra taip ar kitaip. Teikti 
vertybinių sprendimų yra filosofijos (religijos srityje: 
teologijos) dalykas, nes vertinti yra daugiau negu tik 
paprastai nustatyti, kad šitai yra; vertinti reiškia aiškin- 
ti, kaip turi būti. Kadangi pažanga savo esmėje yra ver- 
tybinė sąvoka, todėl evoliucijos teorijai kaip mokslui ji 
ir yra neprieinama. Nepaisant fakto, kad evoliucija kas- 
dienos mąstyme nuolatos yra tapatinama su pažanga, 
teisinga yra A. G. M. van Melseno pastaba, jog „termi- 

nai „evoliucija“ ir „pažanga“ nieku būdu nesutampa"; 
„evoliucija nebūtinai nurodo į tokį išsivystymą, kuris tu- 
rėtų būti vertinamas kaip pažanga, kaip išsivystymas ge- 
resniojo ir aukštesniojo linkui"; „kas vėliau pasirodo, 
dar nėra savaime geresnis dalykas" V. Kiekviena pažanga 
yra išsivystymas, bet ne kiekvienas išsivystymas yra pa- 
žanga. Kad išsivystymas taptų pažanga, reikia, kad jis tu-- 
rėtų bei apreikštų tam tikrų vertybinių savybių, kurias 
apsprendžia jau nebe mokslas, bet filosofija ar teologija. 
Tad kas evoliuciją tapatina su pažanga, nesąmoningai 
pereina iš mokslo į filosofiją ar teologiją ir tuo būdu 
sujaukia šias taip skirtingas sritis. 
Tas pat tinka ir evoliucijos ryšiui su gyvybės išsivys- 
tymo ateitimi: ir apie išsivystymo ateitį evoliucijos teo- 
rija negali nieko pasakyti. H. E. Hengstenbergas pagrįstai 
kreipia mūsų dėmesį į tai, kad evoliucinės lytys yra lai- 
ko lytys (Zeitgestalten), vadinasi, kad jos yra laiko, ne 
erdvės apibrėžiamos, o „laiko lytys nesiduoda iš anksto 
atspėjamos" !?, nes pats laikas nesiduoda aprėpiamas: 
žmogus savo pažinimu gali apimti tik praeitį ir iš dalies 
dabartį, bet niekados ne ateitį. Todėl jis ir negali pasa- 
kyti, kad dabarties vyksmas būtinai eis tokiu ar kitokiu 
keliu ir kad jis būtinai sukurs tokių ar kitokių pasėkų, ga- 
limų jau dabar apibrėžti. Todėl evoliucijos teorija kaip 
mokslas gali parašyti tik gamtos praeities istoriją, kiek 
jai yra prieinami šios praeities palaikai. Bet ji negali nų- 
sakyti gamtos išsivystymo ateities. O jei kuris nors evo- 
liucijos mokslininkas „tai daro, — pastebi Hengstenber- 
gas, — jis virsta netikru pranašu. Evoliucijos teoretikas, 
statąs pasauliui prognozę, yra mokslininko išjuoka“ B. 
Negalėdama nustatyti pasauliui prognozės, evoliucijos 
teorija kaip mokslas negali nieko žinoti nė apie evoliu- 
cijos prasmę bei tikslą. Visi šie klausimai peržengia 
mokslo galią: visi jie priklauso filosofinei ar teologinei 
išsivystymo interpretacijai, o ne fotografuoti galimiems 
faktams bei jų ryšiams, kaip to pats Teilhard'as reikalau- 
ja iš evoliucijos teorijos. Be abejo, kiekvienas evoliucijos 
teoretikas gali ir turi teisę brėžti pasaulio išsivystymui 
ateities gaires. Jis gali skelbti radęs visatos išsivystymo 
prasmę ir tokį ar kitokį šio išsivystymo tikslą. Tačiau tai 
jis darys ne kaip mokslininkas, išeidamas iš turimų bei 
patikrinti galimų duomenų, bet kaip filosofas ar teologas, 
atsiremdamas į savo mąstymo ar tikėjimo prielaidas. Ne- 

susipratimas tad yra, sakysime, priekaištauti šiandienos 
biologijai, esą ji, tiek daug kalbėdama apie žmogaus gy- 
vybę ir tiek plačiai bei giliai ją tirdama, nieko nepasako 
apie žmogaus gyvenimo prasmę ir esanti šiuo atžvilgiu 
„tiesiog akla“ V. Šitoks priekaištas gali kilti tik užtrinant 
ribas tarp mokslo, filosofijos ir teologijos ir verčiant bio- 
logą virsti filosofu ar teologų, kuriuo jis dažniausiai ne- 
nori, o gal net nė nepajėgia būti, 

Šitaip suprasta evoliucijos teorija yra, kaip jau minė- 
ta, visiškai abejinga tiek filosofijai, tiek teologijai. Tai 
teigia ir Teilhard'as: „Mokslinis transformizmas, griežtai 
imant, nieko nesako nei už, nei prieš Dievą. Jis tik nusta- 
to ryšių buvimą tikrovėje“ (IV, 37). Šis gi ryšių buvimas 
kaip faktas visados pasilieka kosmologinėje pasaulio plot- 
mėje ir niekados negali pasiekti nei filosofijos ontologi- 
nės, nei apreiškimo antgamtinės plotmės. Kaip ir bet kuri 
kita gamtamokslio šaka, evoliucijos teorija šių pastarųjų 
plotmių nepaliečia ir todėl jokio derinio nei su filosofija, 
nei su religija nėra reikalinga. Nesusipratimas ir net prie- 
taras yra nuolatos kalbėti tiek apie buvusią priešybę tarp 
mokslo ir religijos, tiek apie dabartinę jų santaiką, nes 
tarp šių dviejų sričių, objektyviai į jas žiūrint, nėra nei 
priešybės, nei santaikos; tarp jų vyrauja visiškas abejin- 
gumas. Biologijai yra visiškai vis tiek, ar Kristus prisi- 
kėlė, ar neprisikėlė, nes prisikėlimas yra antgamtinis įvy- 
kis, ir biologija jo gamtinėje gyvybės sąrangoje neranda. 
Religijai yra visiškai vis tiek, ar visatos erdvė yra tiesi, 
ar kreiva, nes Dievas gyvena anapus bet kokios erdvės, 
ir žmogaus santykis su Juo vyksta dvasioje bei tiesoje 
(plg. Jn 4, 23). Tai tinka kiekvienam mokslui; tai tinka 
ir evoliucijos teorijai kaip mokslui. Kiek evoliucijos 
teorija yra gamtamokslis, tiek ji ne daugiau paliečia re- 
ligiją, kaip Einsteino reliatyvinė ar Plancko kvantų teo- 
rija. Kaip šios dvi teorijos pakeitė medžiaginio pasaulio 
vaizdą, nė kiek nekliudydamos ir nė kiek nepadėdamos 
religijai, taip evoliucijos teorija pakeitė gyvybinio pasau- 
lio vaizdą, irgi nesusidurdama su religija nė iš tolo. Mes 
galų gale pradedame suvokti tai, kas buvo aišku jau 
šv. Tomui Akviniečiui, kuris nuostabiai moderniai teigė, 
esą regimo pasaulio pažinimui nėra reikalo prileisti Die- 
vo buvimą: „nulla igitur necessitas est ponere Deuni 
esse" (S. Th. I. g. 2 a. 3). Kadangi tačiau kiekvienas 
mokslas tiria tik pasaulio regimybę, todėl jam Dievas 

kaip hipotezė ir nėra reikalingas 5. Kiek tad evoliucijos 
teorija yra mokslas „fotografuoti galimus faktus bei ry- 
šius" (Teilhard de Chardin), tiek ji su religija neturi nie- 
ko bendro. , 

Sunkenybės ir net maišatis prasideda betgi tada, kai 
evoliucijos teorija peržengia mokslo sienas ir virsta evo- 
liucijos filosofija ir net teologija; kitaip tariant, kai ji 
ima aiškinti tai, ką evoliucijos teorija pateikia arba nu- 
stato. Griežtai žiūrint, ši teorija, kaip sakyta, teikia labai 
nedaug: tik gyvybės ryšių faktą laiko atžvilgiu. Tačiau 
galima šį ryšių faktą aiškinti filosofiškai ar teologiškai; 
galima iš šių aiškinimų kurti ištisą sistemą; galima kelti 
klausimą, kas yra giliausia anų ryšių priežastis, koks yra 
jų tikslas bei prasmė; galima kalbėti apie anų ryšių tėkmę 
laike ir brėžti šiai tėkmei ateities gaires, Visa tai yra ga- 
lima ir šiandien jau įvykę. Šiandien turime ne tik evo- 
liucijos teoriją kaip mokslą, bet ir evoliucijos teoriją kaip 
filosofiją, kaip teologiją ir net kaip mistiką — su jos re- 
gėjimais bei maldomis, Be abejo, kiekvienas giliau mąs- 
tantis žmogus turi teisę ir gal net pareigą aną ryšių 
buvimą gamtoje aiškinti ir giliausių jo priežasčių ieš- 
koti. Tačiau jis turi nepamiršti, kad, imdamasis filosofi- 
nės ar teologinės interpretacijos, jis palieka mokslo sritį 
ir žengia į visai kitokio pažinimo plotmes, būtent į filoso- 
finio ir teologinio pažinimo, vykstančio pagal kitokį me- 
todą ir atsiremiančio į kitokias prielaidas. O jei taip, ta- 
da ir šios tokio mąstytojo interpretacijos gali ir turi būti 
patikrintos filosofinėmis ar. teologinėmis priemonėmis ir 
metodais. Nes mokslo duomenų interpretacija niekados 
nėra Mokslas. Interpretacija yra mokslo peržengimas, 
Biologas, klausdamas „gyvenimo prasmės, peržengia biolo- 
giją; fizikas, klausdamas pasaulio kilmės, peržengia fizi- 
ką; astronomas, klausdamas pasaulio ateities, peržengia 
astronomiją ir t. t. Jei kas tai pamiršta ir, mokslo duo- 
menis interpretuodamas, manosi vis dar tebeeinąs mokslo 
keliu, sujaukia pažinimo plotmes ir nusikalsta pačiam 
pažinimui. Tai pabrėžiame todėl, kad evoliucijos teorijoje 
šitokios plotmių sąjaukos esama beveik kiekviename 
žingsnyje, i : 

Pavojingiausia šiuo atžvilgiu sąjauka yra neskirti pa- 
saulio evoliucijos nuo pasaulio kaip tapsmo. Kilus gin- 
čam, ar Teilhard'o de Chardino evoliucijos filosofija ir 
teologija (ne mokslas!) yra galimos suderinti su Krikš- 

čionybės pagrindais, paaiškėjo, kad, suprantant pasaulį 
kaip būtį ir žiūrint į jį kaip daiktų savyje arba substan- 
cijų sistemą, Teilhard'o evoliucijos filosofija kritikos ne- 
išlaiko, o jo teologija toli gražu nesiduoda įjungiama į 
krikščioniškąjį mokslą. Betgi čia pat kilo klausimas: ar 
būtina Teilhard'o mąstymą matuoti pasaulio kaip būties 
filosofija arba substancijos ontologija? Juk šalia šios pa- 
saulio sampratos jau Heraklito filosofijoje išėjo aikštėn 
ir kitokia pasaulio samprata, būtent: pasaulis yra ne bū- 
tis, bet tapsmas, ne substancijų sistema, bet procesų arba 
vyksmų ryšulys. Ši mintis, nors ir užgožėta Platono, Aris- 
totelio, šv. Augustino, šv. Tomo Akviniečio filosofijos, 
neužgeso Vakarų mąstymo istorijoje. Ji ruseno visą laiką 
ir galop įsižiebė bei pamažu įsiliepsnojo nominalizme, 
Descartes'o, Nikolajaus Kuziečio, Spinozos, Pascalio, Leib- 
nizo, Kanto, Hegelio filosofijoje, prasiverždama visu ryš- 
kumų dabartyje, iš vienos pusės, dialektiniame materia- 
lizme, iš kitos — mūsų dienų struktūralizme '9. Tad ši ki- 
tokia pasaulio samprata kaip tik ir pasisiūlė būti mastu 
Teilhard'ui suprasti bei vertinti. „Teilhard'o filosofija, — 
sako A. Paškus, — yra proceso (evoliucijos) filosofija, 
todėl ji ir turėtų būti analizuojama proceso kategorijų 
šviesoje" !". Tai visiškai teisinga įžvalga, nes iš tikro 
„nedera vienos sistemos matuoti kitos sistemos kategori- 
jomis“ (t. p.). Jeigu tad iš tikro Teilhard'as įsijungia į 
pasaulio kaip tapsmo sampratą, tai jam substancijos onto- 
logija visiškai netinka, nes jis ją neigia kaip ir visi kiti 
proceso filosofijos šalininkai. Tačiau kas gi yra ši proce-. 
so filosofija? Kas yra tasai pašaulis kaip tapsmas? 

A. Paškus šią proceso filosofiją visiškai teisingai ir 
suprantamai yra sutraukęs į tokius posmus: 1, Senesnėje 
substancijos filosofijoje buvo skiriami pats vyksmas nuo 
to, kieno šis vyksmas yra; kitaip sakant, vyksmas turėjo 
savo subjektą, tąjį „ką nors“, kas vyko arba tapo. Tuo 
tarpu „evoliuciniame kontekste to „ko nors“ nėra. Tas 
„Kas nors“ yra pats procesas. Procese subjekto nelieka. 
Todėl procesas ir negali būti ontologiškai analizuojamas, 
kad jame nėra pasiliekančio subjekto“ (t. p.). 2. Senojoje 
filosofijoje kiekvienas vyksmas arba tapsmas buvo per- 
ėjimas iš galimybės į tikrenybę (de potentia: ad actum), 
suprantant šią galimybę kaip tikrenybės jau esančią es- 
mę, skleidžiančią tapsme ne save pačią, bet tik savo regi- 
mybę; todėl tapsmas buvo galimas tik kosmologinėje, 

bet ne ontologinėje plotmėje: gilėje buvo ąžuolas savo 
esme tas pat kaip ir po šimto metų jo augimo; apvaisin- 
tame kiaušinėlyje buvo Žmogus savo esme tas pat kaip: 
ir savo senatvėje. Tuo tarpu „procese augimas vyksta 
pačios egzistencijos (buvimo prasme. — Mc.) plotmėj. 
Tai vidinis, kuriantis, pačią būties esmę paliečiąs vyks- 
mas. Užtat procesas ir yra esminis būties išsiskleidimas. 
Procese, sakytume, būtis ieško savo esmės ir prasmės, 
Procesas yra dar ne-būtis“ (p. 195). 3. Substancijos filo- 
sofijoje daikto — tegu ir tampančio — esmė visados pa- 
siliko ta pati, nes ji glūdėjo viršum tapsmo; čia daiktas 
visados buvo tas pat, nors ir ne visados toks pat; tapa- 
tybės dėsnis buvo pagrindinis — ne tik logikoje, bet ir 
tikrovėje; juo buvo grindžiamas pasaulio pažinimas. Tuo 
tarpu „evoliuciniame pasaulėvaizdy šis dėsnis nebegalio- 
ja, nes čia daiktai nėra tuo, kuo jie yra. Jo vietą čia 
užima paradokso (tiksliau: prieštaravimo arba priešingy- 
bės, — Mc.) principas (daiktas nėra tuo, kuo jis yra)“ 
(p. 196). 4. Senojoje filosofijoje vyksmas buvo nešamas 
to, kieno jis buvo, nes jis turėjo savo subjektą; šio sub- 
jekto arba savo savybes skleidžiančios esmės ryšys su 
kitu subjektu buvo neneigiamas, bet jis neturėjo pagrin- 
dinės reikšmės. „Gi būti procese reiškia būti sujungtam, 
būti vienybėje su „kitu“. Procesas savo esme reikalauja 
vienybės, Kur yra tapsmas, visur randame susijungimą 
to, kuris yra tapsme, su savo „pagrindu“, su savo „kitu“. 
Nerandame pasaulyje, pavyzdžio, kur procesas būtų sa- 
vęs paties pagrindu. Negalime padaryti išimties ir makro- 
kosminiam procesui. Jei visata yra evoliucijoje (proce- 
se), tai ji privalo turėti ir savo pagrindą, kurį mes vadi- 
name Dievu, o Teilhard'as — Omega" (p. 197)!8, 

Tai tikslus proceso filosofijos arba pasaulio kaip taps- 
mo sampratos santraukinis apibūdinimas: pasaulis kaip 
tapsmas neturi subjekto, jis yra dar ne-būtis, jame galio- 
ja ne tapatybės, o prieštaravimo dėsnis, jis turi pagrin- 
dą — Dievą. Tai, kas betgi šioje proceso filosofijoje rei- 
kalauja pataisos bei papildo, yra visų pirma jos tapatini- 
mas su evoliucijos sąvoka ir, antra, neįžvelgimas, kad. 
pasaulis kaip tapsmo samprata yra arba panteizmas, arba 
nesąmonė, 

Tapsmas yra daug platesnė sąvoka negu evoliucija aIr- 
ba išsivystymas. Kiekviena evoliucija yra tapsmas, bet ne 
kiekvienas tapsmas arba procesas yra evoliucija. Kad ku- 

ris nors tapsmas virstų evoliucija, jis turi turėti tam tik- 
rų savybių, jis turi būti specifinis tapsmas. Visų pirma 
evoliucinis tapsmas turi subjektą, vadinasi, tai, kas išsi- 
vysto. Šitoje vietoje mums yra visiškai nesvarbu, kaip šį 
subjektą pavadinsime: pasauliu, pirmine medžiaga, me- 
džiaga apskritai, energija, gyvybe, sąmone ar kaip kitaip. 
Kiekvienu atveju čia bus tai, kas išsivysto. Kur subjekto 
nėra, kaip tai regėti pasaulio kaip tapsmo sampratoje, 
ten negali būti nė išsivystymo. Juk kas gi tada išsivysto? 
Kas tada dar nėra pasiekęs „savo būties pilnumo“ (p. 196)? 
Kas tada „išsiskleis tik omegos taške“ (t. p.)? Jei kalba- 
ma apie pilnumą, išsiskleidimą, pasiekimą galo bei tiks- 
lo, tai savaime aišku, kad turi būtį tai, kas šios pilnumos 
siekia, kas skleidžiasi, kas į tikslą eina, Jeigu proceso fi- 
losofijoje yra pilnuma, išsiskleidimas, galas, atbaiga, 
tikslas, tai yra ir subjektas. O jeigu subjekto nėra, tai nė- 
ra nė visų šių kategorijų. Štai kodėl H. Rombachas ir 
sako, Kad tapsmo filosofijoje „netenka prasmės skirtumas 
tarp vienio ir daugio, tarp savitumo ir kitoniškumo, tarp 
pagrindo ir pasėkos, tarp būtinybės ir atsitiktinybės; ap- 
skritai Čia netenka prasmės visi skirtumai, ant kurių ry- 
mo klasikinė ontologija. Galop dingsta ir skirtumas tarp 
būties ir niekio“ !*. O dingus šiam skirtumui, tikrovė virs- 
ta „grynu vyksmų“, neturinčiu jokių kategorijų, jokios 
pradžios ir jokios pabaigos, nes neturinčiu nei laiko, nei 
erdvės: laikas čia yra akimirka, ir erdvė čia yra 
taškas. H. Rombachas cituoja rašytoją Musilį, kuris sa- 
ko: „Turinys sklinda belaikiu būdu; tiesą sakant, visa yra 
vienu sykiu Čia pat“ ?. į | 

Štai kodėl pasaulis kaip tapsmas nėra tas pat, kas ir 
išsivystantis pasaulis arba evoliucija, ir štai kodėl tapsmo 
filosofija negali būti evoliucijos filosofija. „Išsivystymas 
yra iš tikro substancinė kategorija. Išsivystymas yra tik 
ten, kur yra entelechija, o entelechija yra tik ten, kur 
yra substancija“, — teisingai pastebi H. Rombachas ži 
Nuosekliai tad evoliucijos filosofija, kiek ji yra evoliucijos 
teorijos kaip mokslo patiektų duomenų aiškinimas, pri- 
klauso būties filosofijai. Juk jeigu kalbama, kad proceso 
gale pasirodys išsivystančios būties pilnuma, tai šis tei- 
ginys yra prasmingas tik tada, jei pasaulis yra ne besub- 
jektis tapsmas, bet būtis, kuri yra būtis tiek pradžioje, 
tiek pabaigoje: būtis, o ne niekis, ne „dar ne-būtis“, nes 
kalbėti apie išsivystantį niekį iš tikro yra daugiau negu 

nesusipratimas. Tad kas prileidžia išsivystymą, prileidžia 
tuo pačiu pradžią bei pabaigą ir šioje pabaigoje apsireiš- 
kiančią pasėką, prileisdamas kartu ir išsivystymo subjek- 
tą. Evoliucijos filosofija yra tad visai kitokia pasaulio 
samprata negu tapsmo filosolija. Užtat evoliucijos teori- 
jos ir negalima matuoti tapsmo filosofijos kategorijomis, 
nes ši filosofija iš viso jokių kategorijų neturi ir negali 
turėti: juk kategorija yra statinė sąvoka. Kaip tad gali- 
ma būtų gryną dinamiką suimti į statines sąvokas — vis 
tiek kaip jos vadintųsi? A. Paškus labai teisingai sako, 
kad procesas negali būti „ontologiškai analizuojamas“ ?2, 
nes jame nėra ko analizuoti, kadangi jame nėra subjekto 
arba to, kas tampa. Dar daugiau: procesas be subjekto 
negali iš viso būti filosofiškai pažįstamas, nes jame nėra 
ne tik tampančio, bet nė pažįstančio subjekto, Pasaulis 
kaip tapsmas gali būti tik aprašomas, bet ne interpretuo- 
jamas. Štai kodėl, kaip pastebi H. Rombachas, visur ten, 
kur vyrauja tapsmas grynos dinamikos prasme, vadina- 
si, besubjektinis tapsmas, filosofija laikoma netekusia 
prasmės bei galimybės * a 
Ši pataisa yra reikalinga todėl, kad dabar dažnai ma- 
noma, €są pritaikius tapsmo filosofiją Teilhard'o teorijai, 
ši pasirodysianti ne tik logiškai pateisinama, bet net ir 
teologiškai priimtina. Tačiau yra kaip tik priešingai. Ga- 
limas daiktas, kad Teilhard'as de Chardinas nesąmoningai 
linko į sampratą pasaulio kaip tapsmo. Galimas daiktas, 
kad gryna dinamika be subjekto yra ta giliausia nuotai- 
ka, tasai neregimas užnugaris, iš kurio kilo Teilhardo 
mąstymas ir net jo vizijos. Betgi tai yra tik prielaida, gal 
net tik nuojauta, kurios mes įrodyti negalime: Nuosekliai 
tad nėra įmanoma teigti, esą Teilhard'o filosofija yra pro- 
ceso filosofija, nes tai, ką jis yra sąmoningai parašęs, 
prieštarauja proceso filosofijai visu plotu. Teilhard'as juk 
kalba apie pasaulio išsivystymo pradžią, nurodo priežas- 
tis, vaizduoja jo eigą, skelbia jo ateitį ir galą kaip pilnat- 
vės atbaigą. Dar daugiau: jis sudeda pasaulio išsivystymą 
į žmogaus rankas ir tuo būdu padaro šį išsivystymą 5ą- 
moningu veikimu. Kaip tad būtų galima šitokioj filosofi- 
joje kalbėti apie tapsmą be subjekto, be tapatybės dėsnio, 
be ateities ir be pažangos, kas kaip tik ir yra būdinga be- 
subjektinio tapsmo filosofijai. Jeigu iš tikro Teilhard'o 
filosofija būtų tapsmo filosofija, tai ji virstų logiškai ne- 
besuvirškinama mišraine, :nes mąstytų tapsmą -būties 5ą- 

vokomis. Juk tokios sąvokos, kaip pradžia (alfa), pabaiga 
(omega), pilnatvė, tikslas, medžiaga, sąmonė, asmuo, galop 
susijungimas su Dievų yra būtinės sąvokos. Jos yra „gali- 
mos suprantant pasaulį kaip būtį, išsivystančią tam tikra 
linkme (ontogenezė), bet jos yra negalimos suprantant 
pasaulį kaip besubjektinį tapsmą. O ant visų anų sąvokų 
kaip tik ir rymo Teilhard'o filosofija ir teologija. Tad 
jeigu darome skirtumą tarp išsivystymo arba evoliucijos 
ir tapsmo arba proceso, tai Teilhard'ą reikia laikyti evo- 
liucijos, bet ne tapsmo filosofu ir teologu. Kadangi tačiau, 
kaip -<sakėme, evoliucija pačia savo esme reikalauja sub- 
jekto arba to, kas išsivysto; todėl ji yra substancinė ka- 
tegorija, o jos filosofinis aiškinimas savaime pasilieka bū- 
ties filosofijos rėmuose. Štai kodėl kalbėti apie Teilhard'ą 
būties filosofijos šviesoje anaiptol nereiškia vienos sis- 
temos Matuoti kitos sistemos kategorijomis, nes būties fi- 
losofijos kategorijos kaip tik ir yra evoliucijos filosofijos 
kategorijos, kuriomis Teilhard'as naudojasi visuose savo 
raštuose. Tuo tarpu pritaikius besubjektinio tapsmo „ka- 
tegorijas", kaip jos šiandien, sakysime, išeina aikštėn 
struktūralizme, visa Teilhard'o teorija virsta viena didžiu- 
le nesąmone. . Ė į 

Papildo reikalauja tapsmo filosofijos taikymas Teil- 
hard'o teorijai dar ir ta prasme, kad pasaulis kaip gryna 
dinamika be subjekto yra, kaip minėta, arba panteistinis 
pasaulis, arba loginė nesąmonė, Kitaip tariant, pasaulis 
kaip besubjektinis tapsmas yra arba Dievo tapsmas, arba 
jo visiškai nėra: jis yra tik išmonė. Šiandien.labai dažnai 
yra teigiama, esą nereikia ir negalima Krikščionybės ta- 
patinti nė su viena filosofine sistema. Teiginys visiškai 
teisingas ir net savaime aiškus, skelbtas jau pop. Pijaus XII 
jo enciklikoje „Humani generis" (1950), kurioje jis aiš- 
kiai sako, kad Bažnyčia „negali rištis su kuria nors trum- 
paamže filosofijos sistema"; sąvokos bei išraiškos, kurio- 
mis ji nusako savo tikėjimo mokslą, kad jis būtų supras- 
tas, rymo „ant principų ir sąvokų, išvestų iš tiesą 
atitinkančio sukurtojo pasaulio pažinimo“ ($ 16). Šie gi 
principai arba sąvokos galimos įvairiose filosofinėse sis- 
temose. Taip pat visos filosofinės sistemos, palyginus jas 
sų Bažnyčios nepraeinamumu ligi istorijos galo, gali būti 
iš tikro vadinamos trumpaamžėmis. Visa tai neginčijama. 
Tačiau čia dažnai pamirštamas vienas dalykas: teiginys 
„Bažnyčia negali rištis nė su viena filosofine sistema“ 

negali būti apkreiptas tvirtinant, kad „Bažnyčia gali riš- 
tis su kiekviena filosofine sistema“: Be abejo, teologija 
kaip apreiškimo aiškinimas bei tyrinėjimas yra filosofijos 
būtinai reikalinga, Betgi nuspręsti, kokia filosofine siste- 
ma ar kryptimi teologija gali pasinaudoti krikščioniška- 
jam mokslui suprasti, gali tik pati Krikščionybė. Tik ap- 
reikštoji tiesa kaip tokia yra matas, ar ta bei kita filoso- 
finė sistema Krikščionybei tinka būti priemone, ar 
netinka. Todėl yra visa eilė filosofijų, kurios Krikščiony- 
bės istorijoje buvo paliktos šalia teologijos, nes principi- 
nės jų sampratos neigė Krikščionybės pagrindus arba bent 
juos iškraipė. Sakysime: kaip gali Krikščionybė rištis su 
Plotino sistema, kurioje pasaulis yra ne Dievo kūrinys iš 
nieko, bet paties Absoliuto išplauka (emanacija); arba su 
Kanto filosofija, kuriam daiktas savyje (vadinasi, nei 
žmogus, nei Dievas, nei gėris ir t. t.) nėra ir negali būti 
pažintas; arba su Hegelio filosofija, kurioje pasaulis yra 
tik Absoliuto antitezė, o žmogus — tik to paties Absoliuto 
savisąmonė; arba su Jasperso filosofija, kuriai Dievas kaip 
transcendencija gali būti pažįstamas tik šiiro keliu, ne- 
dėl krikščioniškasis įsikūnijęs Dievas arba Kristus, kaip 
apie tai plačiau kalbėjome antrame skyriuje, yra „pasi- 
baisėtinas dalykas“, vadinasi, loginė nesąmonė? Visas 
šias filosofines sistemas galima susieti su Krikščionybė 
tik tada, kai paneigiami pagrindiniai jų principai, vadi- 
nasi, kai jos yra „sukrikščioninamos“, nustodamos būti 
tuo, kuo yra pačios savyje. 

Šia prasme galima būtų net teigti, kad savo istorijoje 
Krikščionybė niekados nėra buvusi susirišusi nė su viena 
kuria filosofine autentine sistema, Ir platonizmą, ir aris- 
totelizmą, ir stoicizmą, ir plotinizmą Krikščionybė perdir- 
bo pagal savą ontologiją, nes ji tokią ontologiją turi. Ir 
juo labiau Krikščionybė, kaip pastebi C. Tresmontant'as, 
„Suvokia savus principus, savą metafizinę struktūrą“ ar- 
ba „savą metafizinę prigimtį“, juo drąsiau ji artinasi prie 
filosofinių sistemų ir juo giliau ji jas keičia *. Krikščio- 
nybėje, pasak to paties Tresmontant'o, „slypi metafizinė 
struktūra, būtent visiškai aprėžta, o ne bet kokia struktū- 
xa“; Krikščionybė „yra savarankiška metafizika“; jos 
dogmatika „turi metafizinį pagrindą“ ir todėl sudaro „„me- 
tafizinių tezių sistemą“; tezių, kurios „yra visiškai tiksliai 
aprėžtos ir visiškai aiškios“; jau pats Šv. Raštas atsklei- 

džia „sistemą tezių ir teorijų, kurias galima vadinti tik 
metafizinėmis, nes jos liečia būtį ir skiria sukurtąją bū- 
tybę nuo nesukurtosios Būties, vienį nuo daugio“; jos kal- 
ba apie „tapsmą, medžiagą, laiką, žmogų, žmogiškąją sie- 
lą ir kūną, laisvę, mąstymą, veikimą ir t. t.“ 5. Todėl 
Tresmontant'as ir tvirtina, kad esama krikščioniškosios 
filosofijos ir kad ši filosofija yra tik viena (plg. p. 9). Tad 
visa, kas šiai krikščioniškajai filosofijai, tam tikru būdu 
būtį suvokiančiai, priešinasi, negali būti susieta su Krikš- 
čionybe. Ir atvirkščiai, visa, kas su šia filosofija galima 
suderinti, rišasi su Krikščionybe ir gali būti jos prisiimta. 
Todėl yra visiškai įmanoma, kad Krikščionybė susiriš ir 
su kai kuriomis dabarties filosofinėmis sistemomis arba 
todėl, kad šios sistemos sutars su Krikščionybės pagrin- 
duose glūdinčia ontologija, arba todėl, kad jos bus „su- 
krikščionintos“ atmetant tai, kas su krikščioniškąja būties 
samprata nesiderina. Filosofijos atžvilgiu Krikščionybė 
yra taip lygiai anas Kristaus minimas raugas, kaip ir vi- 
sose kitose žmogiškojo gyvenimo srityse. Ji perskverbia 
savimi bet kokią pasaulio sampratą, ją keisdama pagal sa- 
vą ontologiją. O jei kas nors keičiamas nesiduoda, tas pa- 
liekamas lauke, Filosofinių sistemų atžvilgiu irgi tinka Kris- 
taus žodžiai: „Jei kas nors jūsų nepriimtų <...> išeidami 
<...> nusikratykite dulkes nuo savo kojų" (Mt 10, 14). 

Šios pastabos yra reikalingos todėl, kad atitiestume 
aną naivią pažiūrą, esą tapsmo filosofijos šviesoje Teil- 
hard'o de Chardino teorija atskleidžia ir Dievą Kūrėją, ir 
žmogaus santykį su dieviškuoju Tu. Iš tikro betgi turi 
būti kaip tik priešingai. Pati tapsmo filosofija turi būti 
visų pirma išmatuota krikščioniškosios ontologijos princi- 
pais, jeigu norima ją sieti su krikščioniškuoju mokslu ir 
jos šviesoje permąstyti šį mokslą. Kiekviena filosofinė 
sistema gali, be abejo, praturtinti Krikščionybę — ne tų- 
rinio, bet įžvalgų į šį turinį prasme, Tačiau pagrindinė yra 
sąlyga, kad tokia filosofija sutartų su krikščioniškąja on- 
tologija arba bent leistųsi sutardinama, nors dėl to ir 
nustotų savo autentiškumo, Jeigu betgi bent probėgomis 
žvilgtelėsime į tapsmo filosofiją, kaip ją aukščiau apibū- 
dinome A, Paškaus žodžiais, lengvai galėsime pastebėti, 
kad tarp jos ir Krikščionybės tvylo bedugnė. Tapsmas, 
kaip minėta, iš vienos pusės, neturi „pasiliekančio sub- 
jekto“, vadinasi, to, kas tampa; iš kitos — jis turi „savo 
pagrindą, kurį mes vadiname Dievu“. Jis turi šį pagrindą 

todėl, kad tapsmas visados reikalauja „kito“ kaip savo 
pagrindo: niekur nėra proceso, „kuris būtų savo paties 
pagrindu“, O kadangi pasaulis kaip tapsmas yra ne sub- 
stancijų, bet procesų sistema, tai vienas pIoCesas nurodo 
į kitą kaip į savo pagrindą ir šio „kito“ reikalauja. Su- 
vokiant pasaulio visumą tapsmo prasme, šis „kitas“ gali 
būti tik Dievas. BiEvaS: tad ir virsta pasaulio kaip tapsmo 
pagrindu. 

Tai visai logiška. Tačiau lengva pastebėti, kad šios 
logikos kelias yra lygiai toks pat kaip ir tomistinio judė- 
jimo kelias Dievo linkui (Dievo buvimo įrodymas ex mo- 
tu): kadangi pagal Aristotelį, o paskui ir pagal šv. Tomą 
Akvinietį, visa, kas juda, yra kito judinama, tai, einant 
šia linkme, prieinama prie visatos, kuri kaip visuma ne- 
beturi šalia savęs jokio kito judintojo, išskyrus Dievą. 
Ir vis dėlto esama didelio skirtumo tarp šių dviejų kelių; 
Dievop; skirtumo ne gnoseologinio, bet ontologinio: 10- 
gika čia lieka ta pati, bet kinta ontologija. Mat tiek Aris- 
toteliui, tiek šv. Tomui Akviniečiui judėjimas turi subjek- 
tą arba tai, kas juda. Jeigu Dievas yra pasaulio kaip vi- 
satos judintojas, tai Jis judina ją kaip savarankišką būtį, 
nesusiliedamas su ja, kadangi ši būtis yra substancija, 
vadinasi, daiktas, esąs savyje ir savimi. Todėl tiek aris- 
totelinėje, tiek tomistinėje filosofijoje skirtumas tarp pa- 
saulio ir Dievo lieka labai aiškus. Visai kitaip yra tapsmo 
tilosofijoje. Kadangi tapsmas čia neturi subjekto arba to, 
kas- tampa, o turi tik pagrindą, kuris tapsmą neša, tai šis 
pagrindas neišvengiamai virsta ir tapsmo subjektu, nes ki- 
taip tapsmas iš viso būtų. negalimas. Juk tapsmas be sub- 
jekto. yra plaukimas be plaukėjo, bėgimas be bėgiko, 
mąstymas be mąstytojo ir t. t. Tai gryna išmonė, nes ši- 
tokio pasaulio nėra ir negali būti. Nėra plaukimo be to, 
kas plaukia; nėra bėgimo be to, kas bėga; nėra mąstymo 
be to, kas mąsto. Paneigus gi subjektą tapsme, reikia bū- 
tinai šauktis tapsmo pagrindo, kurie kaip tik ir atsistoja 
subjekto vietoje. Kadangi šis pasaulio kaip visatos pa- 
grindas yra Dievas, tad Dievas ir virsta visatos tapsmo 

subjektu. Pasaulio visatos tapsme tampa ne kas kita; kaip 
pats Dievas. Pasaulio procesas yra tad Dievo procesas. 
Skirtumas tarp pasaulio ir Dievo nyksta. Pasaulis tapsmo 
filosofijoje virsta paties Dievo dinamika. Tai panteistinė 
pasaulio samprata — visiškai logiška ir neišvengiama, jei. 
tapsme paneigiamas pasiliekantis subjektas ir jeigu nori- 

ma tapsmą laikyti realiai vykstančiu, nes tapsmas be tam- 
pančiojo yra nesąmonė. Jeigu tad šis tampantysis yra ne 
substancija, ne būtis, tai tada jis yra pats Dievas. Štai 
kodėl net ir dialektinis materializmas, „kuris irgi yra sa- 
votiška tapsmo -filosofija, suprato šią neišvengiamybę ir 
todėl tapsmo subjekto nepaneigė: jam šis subjektas yra 
medžiaga. Dialektiniame materializme visa kinta bei pra- 
eina, tačiau „mes esame tikri — rašo Fr. Engelsas — kad 
medžiaga visose savo kaitose pasilieka amžinai ta pati" *6. 
Pripažindamas medžiagą visados turinčią tą pačią esmę ir 
todėl valdomą tapatybės dėsnio, dialektinis materializmas 
išvengia panteizmo, bet užtat patenka į būties filosofijos 
rėmus ir todėl esti šios filosofijos kategorijomis vertina- 
mas, neišlaikydamas kritikos šių kategorijų šviesoje. Tuo 
tarpu tapsmo filosofija, atmetusi bet kokį subjektą, atsi- 
duria panteizme arba skelbia tapsmą grynos dinamikos 
prasme, kas yra loginė nesąmonė. Pasaulis kaip tapsmas 
yra arba Dievo tapsmas, vadinasi, panteistinis pasaulis, 
arba gryna išmonė. Kitokios išeities šiai filosofijai nebe- 
lieka. : į 

Norint tad tapsmo filosofiją susieti su Krikščionybe, 
reikia įvesti į ją tampantį subjektą, kuris nebūtų Dievas, 
nes tik tokiu atveju ši filosofija nusikratytų panteistiniu 
savo pobūdžiu ir būtų galima pateisinti logiškai. Tačiau 
įvedus subjektą, dingsta gryna dinamika; tapsmo filosofi- 
ja įsijungia į būties filosofiją ir leidžiasi apsprendžiama 
šiosios kategorijomis, nes tapsmas yra tada suprantamas 
kaip būties tapsmas, o ne kaip procesas be subjekto. Ši- 
taip supratus tapsmo filosofiją, ji lengvai leidžiasi susie- 
jama su Krikščionybe, nes ir minėta krikščioniškoji onto- 
logija yra ne kas kita, kaip tapsmo filosofija. Apreiški- 
mas juk skelbia ne parmenidišką statiką, kurioje kiek- 
vienas tapsmas yra tik pojūčių apgaulė, bet didžiulį 
vyksmą, prasidėjusį pasaulio sukūrimu ir einantį per 
žmogaus puolimą, jo atpirkimą, šio atpirkimo skleidimąsi 
Bažnyčioje į visatos perkeitimą, liečiantį net medžiagos 
sąrangą (kūno prikėlimas). Šiandien nuolatos girdimas 
priekaištas, esą Krikščionybė yra įsivilkusi į statines ka- 
tegorijas ir atsirėmusi į statinį pasaulėvaizdį, yra- nesusi- 
pratimas, rodąs menką Krikščionybės pažinimą. Jau anks- 
čiau autorius yra Nurodęs, kad Krikščionybė pergalėjo 
graikiškąja laiko kaip ėjimo ratu sampratą, pavertė laiką 
vienkartiniu ir tuo būdu suteikė istorijai nepaprastą di- 

namizmą: likimo vietoje atsistojo prasmės dinamika ?7. 
Krikščionybė yra taip lygiai nesuderinama su Parmenido 
gryna statika, kaip ji yra nesuderinama nė su Heraklito 
gryna dinamika, Krikščionybė yra tampančios būties on- 
tologija, kurioje yra ir subjektas ir kurioje galioja tapa- 
tybės dėsnis. Paneigus subjektą, visi Krikščionybės skel- 
biami įvykiai — pasaulio sukūrimas, jo atpirkimas, jo 
perkeitimas — darosi beprasmiai, nes čia nėra nei ko kur- 
ti, nei ko atpirkti, nei ko perkeisti. Paneigus tapatybės 
dėsnį, dingsta nuodėmė, atsakingumas, laisvė, vadinasi, 
Žmogus kaip dieviškasis Tu, už kurį Kristus yra miręs. 
Kokia tad tapsmo filosofija reikia matuoti Teilhard'o 
de Chardino teoriją: krikščioniškai suprasto tapsmo, vyks- 
tančio nuo pasaulio sukūrimo, per pasaulio atpirkimą į 
pasaulio perkeitimą, turinčio subjektą ir palenktą tapa- 
tybės dėsniui, ar moderniškai suprasto tapsmo kaip gry- 
nos dinamikos, neturinčios subjekto, nepažįstančios ta- 
patybės dėsnio ir nedarančios skirtumo tarp būties ir nie- 
kio? Atsakymas visai aiškus. Jei norime patirti, ar Teil- 
hard'o de Chardino teorijos atitinka krikščioniškuosius 
principus, tai ir turime šias teorijas išmatuoti Krikščio- 
nybėje glūdinčia ontologija. Tai tinka kiekvienai filosofi- 
nei sistemai, norimai susieti su Krikščionybe, tai tinka ir 
Teilhard'o evoliucijos filosofijai. Tad šiuo keliu dabar ir 
mėginsime eiti, svarstydami Teilhard'o pateiktą evoliuci- 
jos filosofinę ir teologinę interpretaciją. 


2. TEILHARD'O DE CHARDINO METODAS 
IR MĄSTYSENA 


Teilhard'as yra mažiau evoliucijos mokslininkas, dau- 
giau evoliucijos filosofas, o daugiausia evoliucijos teo- 
logas ir net mistikas. Evoliucijos kaip mokslo srityje jis 
nėra nieko ypatingai originalaus nuveikęs. Net vad. „ho- 
mo pekinensis — kaip pastebi E. Benzas, — buvo Teilhard'o 
ne atrastas, o tik aprašytas“ *. Abejonių gamtamoksline 
jo raštų puse kelia šiandien net tokie žinomi mokslo žmo- 
nės, kaip J. Rostand'as „ir Nobelio premijos laureatas 
P. B. Medawaras ?. Tai paminime čia todėl, kad madinis 
Teilhard'o populiarumas yra iškėlęs į viršūnės jį net ir 
kaip paleontologą. Užtat neginčijamas yra originalumas 
jo kaip evoliucijos filosofo ir teologo. Tiesa, istoriškai 

žiūrint, jį yra pranokęs VI. Solovjovas, kuris mažiausiai 
60 metų anksčiau esmėje yra teigęs tą patį, ką šiandien 
girdime iš Teilhard'o. Solovjovas savo jaunystėje studi- 
javo irgi gamtos mokslus (paleontologiją ir biologiją), 
buvo .darvinistas ir materialistas. Kai vėliau, vėl sukrikš- 
čionėjęs, pamėgino evoliuciją interpretuoti filosofiškai 
bei teologiškai, priėjo tų pačių išvadų kaip ir Teilhard'as: 
chaosas kaip Dievo priešingybė, kūrimo iš nebūties sto- 
ka, kūrimas kaip vienijimas, Kristus kaip šios vienybės 
nešėjas ir todėl kosmo centras bei išsivystymo tikslas, 
laisvas žmonijos susijungimas su Dievu, — tai Solovjovo 
idėjos, dažnai išreikštos net tais pačiais terminais kaip ir 
Teilhard'o raštuose. Kas yra skaitęs Solovjovo veikalus, 
ypač jo „Paskaitas apie dievažmogiškumą" (1877—1881) ir 
„Dvasinio gyvenimo pagrindus“ (1882—1884), tam Solovjo- 
vo evoliucijos filosofijos esminė tapatybė su Teilhard'o 
evoliucijos filosofija yra neabejotina *?, Tačiau neturime 
jokių duomenų, kad Teilhard'as būtų buvęs susipažinęs 
su Solovjovo pažiūromis. Susipažinti jis, objektyviai žiū- 
rint, be abejo, galėjo, nes abu minėti Solovjovo veikalai 
yra buvę išversti vokiečių kalbon jau 1922 metais, Bet 
Teilhard'as niekur Solovjovo net nė vardo nemini. Ži- 
nant gi, kad Teilhard'as yra buvęs tiesus bei atviras žŽmo- 
gus, vargu būtų galima prileisti, kad jis būtų Solovjovo- 
įtaką nuslėpęs. Greičiausiai tas pats išeities taškas ir ta 
pati pasaulio bei Dievo samprata bus abu šiuos mąstyto- 
jus privedę ir prie tų pačių išvadų. Subjektyviai tad Teil- 
hard'as savo originalumo nepraranda, nors objektyviai 
jis ir yra Solovjovo pralenktas. 4 

Kokiu keliu Teilhard'as yra prie savo pažiūrų ėjęs ir 
kas būdinga visai jo mąstysenai? 

Norint suprasti Teilhard'o metodą, reikia turėti prieš 
akis jo paties įspėjimą: „Nepainioti transformizmo teori- 
joje mokslinės plotmės (patiriamos tėkmės laike) su fi-- 
losofine plotme (gilesniu priežastingumu)“ (IV, 224). Šį 
įspėjimą Teilhard'as vadina net vienu iš transformizmo 
principų (t. p.). Ir visai teisingai, nes mokslinė transior- 
mizmo plotmė, būtent patirtimi prieinama gyvybės formų 
tėkmė bei jos ryšiai, yra visai kas kita negu filosofinė 
plotmė, būtent šios tėkmės bei šių ryšių interpretacija, 
ieškanti tėkmės bei ryšių kilmės, prasmės, tikslo arba ano, 
pasak Teilhard'o, „gilesnio priežastingumo". Švarus me- 
todinis šių dviejų plotmių skyrimas yra būtinas, kad evo- 


279 


liucijos teorija kaip idėjinė sistema būtų galima kurti ir 
paskui kritiškai svarstyti bei vertinti. Esmėje šis meto- 
dinis, paties Teilhard'o keliamas reikalavimas yra ne kas 
kita, kaip mūsų aukščiau minėtas skirtumas tarp evoliu- 
cijos teorijos kaip mokslo ir evoliucijos teorijos kaip fi- 
losofijos ar teologijos. 
Tačiau kas atsitinka su Teilhard'o meisdu“ jo paties 
praktikoje? Visuose savo veikaluose, ypač akivaizdžiai 
vėlesniuose, jis be perstogės maišo mokslinę plotmę su 
filosofine bei teologine. Jis nuolatos ieško anos galutinės 
jėgos, kuri naujų gyvybės lyčių pasirodymą ontologiškai 
pagrįstų, jų atsiradimą išaiškintų, jų išsivystymo linkmę 
apspręstų. Jis regi evoliucijoje aiškią pažangą ir tuo bū- 
du teikia vertybinių sprendimų. Jis nepaliaujamai kalba 
apie išsivystymo ateitį ir nustatinėja jai prognozę: ištisi 
ateities planai kyla iš Teilhard'o sistemos (plg. IV, 334). 
Be abejo, — tai pabrėžiame dar sykį, — jis turi teisę tai 
daryti. Jis turi teisę interpretuoti evoliucijos teoriją 
kaip mokslą, paversdamas ją filosofija ar net ir teologija. 
Betgi darosi, skaitant jo raštus, nebepakenčiama, kai Teil- 
hard'as nepastebi ar nenori pastebėti, kad sava interpre- 
tacija jis jau seniai yra palikęs mokslą ir perėjęs į filo- 
sofine bei teologinę pažinimo plotmę; kad evoliucijos pa- 
grindo, krypties, prasmės, tikslo, ateities klausimai negali 
būti mokslo keliami bei atsakomi; kad šie klausimai yra 
mokslo srities peržengimas ir kad todėl jų svarstymas 
bei atsakymas negali būti vykdomas moksliniu būdu. Tuo 
tarpu Teilhard'as tiki pats ir nori skaitytoją įtikinti, esą 
jo filosofinė bei teologinė evoliucijos teorijos interpreta- 
cija esanti ne kas kita, kaip mokslo pratęsimas, todėl 
atsiremianti į mokslą ir tuo būdu kurianti vienybę tarp 
mokslo, filosofijos ir teologijos. Sakysime, piešdamas žmo- 
nijos ateities vaizdą, kaip iš atskirų smegenų susidarys 
visuotinė smegeninė, jo vadinama „noosfera“, Teilhard'as 
sako: „Tuo būdu galime, atsirėmę į kosminės pilnatvės 
bei tikrumo duomenis, nustatyti, kokia linkme žygiuosi- 
me, būtent: vis labiau visa apvaldydami ir vis labiau visa 
jungdami“ (IV, 334). Tai reiškia: pasaulio ateities kelias 
nėra pranašiškas regėjimas, bet į tam tikrus „pilnatvės 
ir tikrumo duomenis“ atremta išvada. Kaip K. Marxas, 
sklaidydamas kapitalizmo apraiškas, manė suradęs duo- 
menų, kurie jam leidžia nustatyti prognozę visuomeninėje 
srityje, taip Teilhard'as, sklaidydamas biologinių ryšių 

apraiškas, taip pat mano radęs tikrų duomenų, leidžian- 
čių jam kalbėti apie tai, „ką mes veiksime anais bilijonais 
šimtmečių, kurie, astronomų nuomone, žmonijos dar lau- 
kią" (t. p.). Tai nėra vizija arba pranašiškas regėjimas, 
kaip daugelis tai aiškina; anaiptol, pačiam Teilhard'ui tai 
neginčijama mokslinė išvada. Štai kodėl šiandien jam ir 
daromas priekaištas, kad jis pranašystę pavertęs progno- 
ze3!. Kaip pranašas Teilhard'as gali kalbėti apie pasaulio 
ateitį kiek tinkamas. Tačiau jis kaip tik kratosi pranašo 
charizma. Pranašauti jis anaiptol nenori: „Aš nesu pra- 
našas“, — pabrėžia jis pats (V, 98). Jis nori būti moksli- 
ninkas ir todėl skelbti žmonijos tolimesnio išsivystymo 
kelią kaip moksliniais duomenimis pagrįsta išvadą. 

Tai jis aiškiai pareiškia savo straipsnyje „Nauja dva- 
sia“ (1942): „Pastarųjų metų eigoje aš mėginau ilgoje 
savo straipsnių eilėje filosofuoti išeidamas ne iš Abso- 
liuto, bet kaip gamtos tyrinėtojas arba fizikas (m. pbr. — 
Mc.) ir tuo būdu kelti aikštėn bendrą reikšmę įvykių, į 
kuriuos esame apčiuopiamai įjungti“ (V, 113). Šis saki- 
nys yra Teilhard'ui ypač būdingas. Jis nori filosofuoti 
kaip gamtininkas arba fizikas ir kelti aikštėn bendrą 
įvykių prasmę, visiškai nesuvokdamas, kad gamtamoks- 
lis — vis tiek ar jis bus fizika, ar biologija, — visiškai nie- 
ko apie bendrą mus supančių įvykių bei daiktų prasmę 
pasakyti negali; negali todėl, kad gamtamokslio objektas 
yra ne bendra įvykių reikšmė, bet patys šie įvykiai kaip 
faktas. Gamtamokslio pastangos kaip tik šiuo faktiškumų 
ir išsisemia. O jei Teilhard'as nori ką nors tarti ir apie 
bendrą įvykių prasmę, tai jis turi šį faktiškumą peržengti 
ir tuo būdu pereiti iš gamtamokslio į filosofijos ir teolo- 
gijos sritis, vadinasi, kalbėti nebe „kaip gamtos tyrinėto- 
jas arba fizikas“, bet kaip filosofas ar teologas. Skirtumą 
tarp šių plotmių, kaip minėta, Teilhard'as teoriškai pažįs- 
ta ir pripažįsta. Tačiau praktiškai jis jo nesaugo ir mėgi- 
na sąmoningai kalbėti kaip gamtininkas ten, kur: jis gali 
kalbėti tiktai kaip filosofas ar teologas. Visa tai neigiamai 
ataidi visoje Teilhard'o filosofijoje ir klaidina jo skaity- 
tojus: šie mano skaitą mokslo veikalus, iš tikro betgi jie 
turi reikalo su gamtos įvykių bei duomenų mistifikacija. 
Pabrėžti, kad Teilchard'as filosofuojąs „neišeidamas iš Ab- 
soliuto“ (V, 113), reiškia sakyti aiškią netiesą — tegu gal 
ir nesąmoningai, — nes visa jo interpretacija yra Abso- 
liuto kaip Alfos ir Omegos nešama. K. Loewithas teisin- 

gai kreipia mūsų dėmesį į tai, kad visi Teilhard'o moksli- 
niai norai „yra persunkti eschatologija“, vadinasi, ti- 
kėjimu į išsivystymo atbaigą, kurią šis pasieks Omegos 
taške, vadinasi, Absoliute, nes, palikus Absoliutą šalia, ir 
visa evoliucija darosi beprasmė 32, Teilhard'as filosofuoja: 
išeidamas iš Absoliuto, o ne iš gamtinių duomenų. Kar- 
tais jis net šaiposi iš gamtininkų, kurie medžiagą ima 
tokią, kokią ją mums rodo patyrimas ar mūsų įrankiai: 
„Aš laiminu tave, medžiaga, ir sveikinu tave, — rašo Teil- 
hard'as žinomame „Himne medžiagai“ — ne taip, kaip 
garbingi mokslo ponai ir dorybių pamokslininkai tave 
aprašo, iškreipdami ir sumenkindami, vadindami tave 
žiaurių jėgų ir žemų polinkių santalka, bet taip, kaip tu. 
man šiandien pasirodei — savo visumoje ir tiesoje" *3. Tai 
poetinis ar gal net ir mistinis medžiagos pergyvenimas, 
tik jau jokiu būdu ne gamtamokslinis. 
Tad šis jaukinys, atrodo, ir bus Teilhard'ui atvėręs du- 
ris į plačius šiandieninės visuomenės sluoksnius, kurie 
yra pasiilgę mistikos, kurie tačiau norėtų, kad ši mistika 
būtų „moksliškai“ pagrįsta. Teilhard'as, sujaukdamas abi 
plotmes, kaip tik ir patenkina šį ilgesį. To paties jauki- 
nio yra pažadinta ir nuomonė, esą Teilhard'as padaręs, 
kad religija šiandien virtusi moksline, o mokslas — reli- 
giniu; nuomonė, gražiai skambanti savo išraiška, tačiau 
nesąmonė savo turiniu. Teilhard'o atžvilgiu ji nusako visą 
jo tragiką: teoriškai reikalavęs mokslinės plotmės nemai- 
šyti su filosofine bei teologine, praktiškai betgi šias plot- 
mes nuolatos mMaišęs, Teilhard'as dabar yra savo šalinin- 
kų paskelbiamas tokios maišaties šaukliu, nes „mokslinė“ 
religija ir „religinis“ mokslas yra kaip tik visos maišaties 
apvainikavimas. Ši maišatis betgi vilioja daugelį, kurie 
nepakelia tikėjimo kaip laisvo apsisprendimo ir bijo 
mokslo šviesoje tikėti į paikybę (plg. 1 Kor 1, 23). Todėl 
jie ieško „mokslinio“ savam tikėjimui pagrindo ir džiū- 
gauja, esą "tokį pagrindą radę Teilhard'o sistemoje, 
Džiaugsmas yra suprantamas, nes iš tikro lengva tikėti, jei 
tikėjimas išauga iš mokslo ir yra net šiojo pratęsimas. 
Tačiau kas suvokia tikėjimo ir mokslo esmes, tam Teil- 
hard'o elgesys, išeinąs aikštėn anuo metodiniu jaukinių, 
yra ne kas kita, kaip tiek tikėjimo, tiek mokslo nuosmų- 
kis, užtrinąs, iš vienos pusės, tikėjimo kaip malonės po- 
būdį, iš kitos — mokslo kaip autonominės žmogaus srities 
veiklą. 

Dar savotiškesnė yra Teilhard'o mąstysena, apie kurią 
nuostabiu būdu beveik niekas niekur nekalba, kuri bet- 
gi yra raktas jo idėjoms suprasti. Savo knygoje apie teo- 
logines Teilhard'o pažiūras prancūzų evangelikų teologas 
G. Crespy yra pastebėjęs, kad „fizika yra prielaida Teil- 
hard'o mistikai“3*. Tuo Crespy, gal nė nenujausdamas, 
atskleidė pagrindinę Teilhardo mąstysenos savybę, bū- 
tent jos kiekybiškumą. Nes fizikos objektas, kaip savo 
metu teisingai aptarė H. Rickertas, yra „kiekybinė indi- 
vidualybė" $. Fizika nagrinėja tik kiekybę. Tiesa, ji 
bando apčiuopti ir kokybę, bet visados kaip kiekybiškai 
matuojamą dydį. Visa, kas nesiduoda kiekybiškai išreiš- 
kiama, lieka šalia fizikos. Todėl kiekvienas, kuris mąsto 
kokybiškai, mąsto esmėje nefiziškai. Čia glūdi pagrindas, 
kodėl Goethe taip atkakliai neigė Newtono spalvų teori- 
ją. Tai nebuvo dviejų fizikos teorijų ginčas; tai buvo san- 
kirtis dviejų mąstysenų: kokybinės ir tuo pačiu nefizikiš- 
kos (Goethe) ir kiekybinės ir tuo pačiu fizikiškos (Newton), 
Goethe's mąstysenoje pasaulis buvo kokybiškai įvairus. 
Spalva jam buvo daikto savybė, išreiškianti pasaulio gy- 
vybingumą bei prasmingumą: per spalvą kaip savo savy- 
bę kalbanti pati daikto esmė, Tuo tarpu Newtonui spalva 
yra šviesos bangų ilgis, vadinasi, gryna kiekybė. Tai, ką 
esą jos esančios daiktų savybės, yra apgaulė: nėra jokių 
spalvų kaip kokybių, yra tik spalvos kaip kiekybės, po- 
jūčių sugaunamos kaip šviesos bangų tiksliai išmatuoja- 
mas ilgis. Tuo būdu Newtono mąstysenoje pasaulis buvo 
išvilktas iš kokybinio savo įvairumo ir paverstas gryna 
kiekybinių dydžių sistema. Tai ir supurtė Goethe ligi 
gelmių **. Šis pavyzdys aiškiai rodo, kuo skiriasi kiekybi- 
nė ir kokybinė mąstysenos viena nuo kitos. Kas mąsto 
kiekybiškai, mąsto esmėje fizikiškai, vis tiek ar jis būtų 
gamtininkas, ar filosofas, ar teologas, ar galop net mis- 
tikas. 

Tai meta nelauktos šviesos ir Teilhard'o teorijai. Juk 
jei Teilhard'o mistikos prielaida, kaip teigia Crespy, yra 
fizika, tai reiškia, kad jo mąstymas savo pagrinduose yra 
apspręstas kiekybės. Tuomet kiekybės kategorija yra pa- 
grindinė kategorija visoje jo sistemoje. Ir staiga mums 
pasidaro aiški aibė Teilhard'o sąvokų bei sampratų. Skai- 
tydami jo raštus, beveik kiekviename jų puslapyje užtin- 
kame tokių posakių, kaip telkimasis, tirštėjimas, moleku- 

lėjimas, sudėtingumas, "suma, elementai, energija, taš- 
kas, — ir tai ne tik aprašant kūninę pasaulio plotmę, bet 
ir aiškinant dvasinę bei religinę sritį. Keletas pavyzdžių. 
Žmogaus pasirodymą pasaulyje Teilhard'as -nuolatos va- 
dina „žmogiškosios molekulės“ atsiradimu. Žmogiškąją 
asmenybę jis laiko „kosminės tikrovės sutirštėjimu“. 
Žmonių sielos jam yra „dvasiniai pasaulio atomai“. Kris- 
taus įsikūnijimą jis aiškina kaip Jo visuotinio pasaulyje 
buvimo „santalką mažu kūdikiu“. Dangus ir pragaras jam 
yra „dvi tos pačios energijos apraiškos“. Predestinacija 
yra „blogų pasaulio elementų išskyrimas“. Antrasis Kris- 
taus atėjimas esąs „ilgesio susitelkimas“, Ir t. t. ir t. t. 
Ypač jo veikalas „Le milieu divin“ mirgėte mirga to- 
kiais posakiais, taip kad jį skaitant atrodo, tarsi skaity- 
tum kokį fizikos vadovėlį, kuris tik kažkaip netyčiomis 
kalba apie dieviškąją sritį, Kurdamas tuo būdu savotišką 
„dieviškąją fiziką“. 

Visų šių posakių nenorime vertinti dogmatiškai. Mums 
čia tik rūpi parodyti, kad jie visi yra kiekybinio pobū- 
džio, vadinasi, kad kiekybės kategoriją Teilhard'as išple- 
čia visai būčiai — vis tiek ar ji būtų kūninė, ar dvasinė, 
ar dieviškoji. Todėl jam nė galvon neateina, kad žmogus 
kaip Aš, vadinasi, kaip absoliučiai vientisas (ens sim- 
plex), jokiu atveju negali būti molekulė, vadinasi, sudė- 
tingas (ens compositum); kad žmogaus asmenybė kaip do- 
rinė ir visuomeninė asmens lytis negali būti tirštėjimas, 
kad Kristaus įsikūnijimas anaiptol nėra visuotinės Logo 
prezencijos pasaulyje santalka ir pasirodymas kūdikio 
pavidalu, bet Jo kaip Asmens nusileidimas į žmogiškąją 
prigimtį; kad dangus ir pragaras nėra dvi tos pačios 
energijos rūšys, bet du priešingi žmogaus apsisprendimai 
Dievo atžvilgiu. Tačiau kadangi Teilhard'as visur ir vi- 
sados mąsto kiekybiškai, tai jis net ir tokius dalykus, kaip 
asmuo, asmenybė, įsikūnijimas, dangus, pragaras, pre- 
destinaCija, apvelka kiekybinėmis sąvokomis ir mėgina 
nusakyti kiekybiškais posakiais. Nėra jokios abejonės, 
kad visų šių dalykų mes niekad tiksliai neišreikšime, nes 
jie yra paslaptys. Tačiau fizikos terminų vartojimas šiom 
paslaptim išsakyti yra Teilhard'ui ypač būdingas. Fizika 
yra jam priemonė kalbėti apie tokius dalykus, kurie ne- 

turi savyje jokio dydžio, todėl pačia savo esme nesilei- 
džia kiekybiškai išreiškiami, net jeigu šią išraišką ir lai- 

kytume tik analogija. Kodėl tad Teilhard'as šias kieky- 
bines savokas taip mėgsta? 

Tai nėra atsitiktinybė ar Teilhard'o filosofijos negriež- 
tumas. Teilhard'as ne todėl mąsto bei kalba kiekybiškai, 
kad yra buvęs gamtininkas. Ne vienas gamtininkas filo- 
sofuoja (pav., P. Jordan, H. Weizsaecker, J. Meurers, 
F. Dessauer ir kt.). Tačiau filosofuodami jie išsivelka iš 
fizikos ir neperkelia fizikinės-kiekybinės kategorijos į 
ontologinę ar net antgamtinę plotmę. Tai daro mūsų lai- 
kais tik Teilhard'as ir jo sekėjai. Užtat ir norime klausti, 
kodėl jis tai daro? Tai nėra jo mąstymo nepajėgumas. Tai 
jo mąstymo sąranga, kurios pagrinduose glūdi tam tikra 
būties samprata. Kiekybinė mąstysena į šią sampratą kaip 
tik nurodo ir net ją parodo. Juk kokia gi būtybė gali ir 
turi būti kiekybiškai mąstoma? Ne kuri kita, kaip tik 
medžiaga. Tik medžiaga leidžiasi kiekybiškai išsakoma. 
Tad kas mąsto kiekybiškai, norom nenorom atskleidžia, 
kad jo būties samprata yra materialistinė. Ir tik ši ma- 
terialistinė samprata įgalina Teilhard'ą kalbėti kiekybiš- 
kai apie žmogų, Kristų, dangų, pragarą, blogį ir daugybę 
kitų, mūsų pažiūra, kiekybės nepasiekiamų dalykų. Teil- 
hard'as yra mistikas, tačiau jis yra medžiagos mistikas. 
Tai labai gražiai atskleidžia jo jau anksčiau mūsų minė- 
tas „Himnas medžiagai". Šiame himne Teilhard'as laimina 
medžiagą ne tik kaip „nevaisingą dirvą, kietą uolą“, ku- 
zi „mus verčia dirbti, kai norime valgyti“, ne tik kaip 
„nežabotą aistrą, kuri mus praryja, jei jos nesukaustome“, 
bet jis laimina medžiagą ir kaip „nesulaikomą išsivysty- 
mą, vis iš naujo gemančią tikrovę“, kuri „kiekvieną aki- 
mirką sprogdina mūsų rėmus, mus versdama ieškoti tie- 
sos vis toliau ir toliau“; jis laimina ją kaip tąją, kuri 
„Mums apreiškia Dievo plotmes“, kuri „mus jėga įves į 
širdį to, kas yra“; jis vadina medžiagą „mūsų sielų sy- 
vais, Dievo ranka, Kristaus Kūnu“, „skaidriu kristalu, iš 
kurio kyla Naujoji Jeruzalė“, „dieviškąja aplinka“, „dva- 
sios judinamu okeanų“, „įsikūnijusio Žodžio minkomu ir 
įsielintu moliu“, galop „tokiu judriu ir perregimų kūnu, 
jog mes jos nebeskiriame nuo dvasios“ *'. Visa, ko anks- 
tesnieji mMistikai laukė iš dvasios — tiesos. ieškojimas, 
Dievo atskleidimas, susilietimas su pačia būtimi, — Teil- 
hard'as laukia iš medžiagos, tiki medžiagą ir laimina ją 
kaip jo lūkesčių vykdytoją. Medžiaga valdo jo pažiūras 
į būtį ir todėl išeina aikštėn kiekybiniuų pavidalu visoje 

jo sistemoje, Medžiagos vizijų pagautas, Teilhard'as ne- 
pajėgia suprasti, kad esama dalykų, kurie yra ne kieky- 
biniai, o kokybiniai, kaip: laisvė, apsisprendimas, tiesos. 
ieškojimas, išganymas, pasaulio atbaigimas. Mėgindamas 
kalbėti apie šiuos dalykus ir juos įtraukti į savo teoriją, 
jis paverčia juos kiekybiniais dydžiais ir tuo būdų sunai- 
kina pačią jų esmę bei prasmę. Juk iš tikro, kokios reikš- 
mės turi nepakartojamas žmogaus asmenybės individua- 
lumas bei originalumas, jei asmenybė yra „kosminės tik- 
rovės sutirštėjimas“? Kur yra ta visų mūsų jaučiama bei 
nešama blogio tragika ir su ja susijusi išganymo drama, 
jei blogis yra tik nepavykę kosminio išsivystymo bandy- 
mai arba evoliucijos atmatos, pagal principą: obliuojant 
lentas, turi būti ir drožlių? Jeigu tad Krikščionybė sava 
būties samprata yra atremta į kokybę (metanoia) — apsi- 
vilkti nauju žmogumi pagal Kristų kaip Dievažmogį, tai 
jau iš anksto galima stipriai abejoti, ar kiekybinė Teil- 
hard'o mąstysena ir materialistinė būties samprata gali 
būti įimta į krikščioniškąjį mokslą. 

Tiek pats Teilhard'as, tiek jo šalininkai yra įsitikinę, 
esą kiekybinė mąstysena bei kalbėsena galinti moderniam 
žmogui geriau atskleisti tikėjimo paslaptis ir todėl esanti 
kaip tik mūsų laiko kalba. Seniau buvę kalbama apie ti- 
kėjimo dalykus „mitiškai“; fizikinė Teilhard'o kalba su- 
teikusi tikėjimo turiniui „realios“ išraiškos. Tačiau ar iš 
tikro taip yra? Be abejo, juokinga kalbėti apie žmogaus 
atsiradimą žemėje kaip jo nulipdymą iš molio, įpučiant 
jam pro nosį gyvybės kvapo. Tačiau ar ne taip lygiai 
juokinga kalbėti apie žmogų kaip molekulę, kilusią iš pa- 
saulio elementų tirštėjimo? Juokinga kalbėti apie dangų, 
esantį kažkur aukštai žvaigždynuose, o apie pragarą, tū- 
nantį kažkur žemės viduriuose. Bet ar ne taip lygiai yra 
juokinga kalbėti apie šiuos du žmogaus apsisprendimus 
kaip apie dvi tos pačios energijos apraiškas arba kaip 
apie statybinius visatos elementus? Abi kalbėsenos yra 
naivios, nes abi sumedžiagina, suerdvina, sudaiktina tai, 
kas nėra nei medžiaga, nei erdvė, nei daiktas. Skirtumas 
tarp šių dviejų kalbėsenų yra tik tas, kad senoji kilo iš 
paprasto, neišlavinto, pirmykščio pergyvenimo, todėl savo 
naivume buvo nekalta ir net poetiškai graži, kaip kiek- 
vienas kūdikio švebeldžiavimas yra nekaltas ir gražus. 
Tuo tarpu naujoji — fizikinė, kiekybinė — yra kilusi iš 
gamtamokslio, atremto į medžiagą kaip kiekybės katego- 

rijos objektą ir -teisėtas gamtamokslio sąvokas neteisėtai 
išplėtusi į visas kitas pažinimo bei buvimo sritis. Todėl 
ši kalbėsena dvelkia nebe nekaltu naivumu, bet mate- 
zializmu ir tuo pačiu savotišku atkritimu į primityvumą, 
nes materialistinė ontologija, kaip savo metu pastebėjo 
jau Solovjovas, visados yra minties suprimityvėjimas. 
Tad jeigu kiekybinė mąstysena bei kalbėsena, liečianti ti- 
kėjimo dalykus, būtų moderniam žmogui iš tikro geriau 
suprantama negu kuri kita, tai būtų ženklas, kaip labai 
šis žmogus yra suprimityvėjęs savo dvasia. Tokiu atveju 
nusileisti ligi suprimityvėjusio lygmens reikštų tiek Baž- 
nyčiai, tiek teologijai su filosofija duoti didžiulį šuolį 
atgal. 


3. MEDŽIAGOS IR DVASIOS TAPATYBĖ 


Nuosekliai tad mums dabar ir reikia atskleisti aną už 
kiekybinės Teilhard'o mąstysenos slypintį ontologinį už- 
kulisį, ant kurio Teilhard'as visa stato ir kuriuo jis mėgina 
visa aiškinti. Ryškiausiai šis Teilhard'o užkulisis išeina 
aikštėn ten, kur jis kalba apie medžiagos ir dvasios san- 
tykį, nes šis santykis yra kiekvienos filosofijos — sąmo- 
ningai ir nesąmoningai — veidrodis: jame atsispindi pa- 
tys šios filosofijos pagrindai. Kaip tad šis santykis yra 
suprantamas Teilhard'o teorijoje? 

Savo straipsnyje „„Evoliucinės pažiūros pagrindai ir 
branduolys“ (1926) Teilhard'as teigia, esą „dvasia ir me- 
džiaga yra tik du polių, sujungtu vienos srovės“ (IV, 
195). Žodis „polius“ yra statinis ir Teilhard'o minties aiš- 
kiai neišreiškia. Tačiau jau ir jis nurodo į tai, kad me- 
džiaga ir dvasia Teilhard'ui yra kažkaip viena. Neaiški 
šiame posakyje yra ir „srovė“, jungianti dvasią ir medžia- 
gą. Visus šiuos neaiškumus pašalina betgi kita Teilhard'o 
raštų vieta: -, „Konkrečiai yra ne medžiaga ir dvasia, o 
egzistuoja tik medžiaga, tampanti dvasia (devenant es- 
prit). Pasaulyje nėra nei medžiagos, nei dvasios: visatos 
medžiaga yra dvasia-medžiaga. Ir tik ši substancija galėjo 
pagaminti žmogiškąją molekulę“ (IV, 74). Šių žodžių 
šviesoje tuojau daros aišku, kad toji srovė, kuri jungia 
dvasią ir medžiagą, yra ne kas kita, kaip medžiagos tapi- 
mas dvasia. Tapsmo srovenimas apima tiek medžiagą, 
tiek dvasią ir riša šiuodu poliu vieną su kitu, tačiau ne 

kaip jau esančiu iš pat; pradžios skyrium, bet kaip tampan- 
Čiu vienas kitu. Tiek medžiaga, tiek dvasia yra palenktos 
ahai pirminei substancijai („dvasiai-medžiagai"), kurios 
tapsmas kaip tik ir kildina tiek medžiagą, tiek dvasią 
kaip dvi šio tapsmo būsenas. 

Šią Teilhard'o pagrindinę prielaidą gražiai paryškina 
K. Rahneris, mėgindamas apvalyti jo filosofiją nuo kie- 
kybinių sąvokų ir tuo būdu ją pagilinti ontologiškai. Sa- 
vo studijoje „Hominizacija kaip teologinė problema" 
Rahneris sako, kad medžiagą esą galima mąstyti „tik kaip 
dvasios momentą“ *?. Šis posakis tučtuojau nušviečia visą 
evoliucijos ontologiją. Juk „momentas“ yra laiko sąvo- 
ka. Jei Teilhard'o „polius“ yra dar erdvinis ir statinis, tai 
Rahnerio „momentas“ jau yra aiškiai laikinis ir todėl di- 
naminis. Jis išreiškia aną tapsmo srovę žymiai geriau ne- 
gu terminas „polius“, nes ir pats tapsmas juk yra laiko 
sąvoka. Jeigu tad tapsmo srovė jungia medžiagą ir dva- 
sią, tai tiksliau yra kalbėti apie medžiagą ir dvasią kaip 
apie du momentu, o ne kaip apie du poliu. Ši Rahnerio 
pataisa leidžia jam visiškai nuosekliai teigti, „kad me- 
džiaga yra ne kas kita, kaip apsiribojusi, savotiškai ,,su- 
šalusi“ dvasia“ (p. 51—52). Apsiribojimas ar sušalimas 
yra betgi laiko būsenos. Ateina laikas, medžiaga atsiri- 
boja ir atšyla; ji pereina į kitą būseną: tai ir yra dvasia 
kaip kitas to paties anos pirminės substancijos tapsmo 
momentas. Rahnerio aiškinime darosi mums suprantama, 
kodėl Teilhard'as kalba ne apie dvi ontologiškai. skirtin- 
gas substancijas (medžiagą ir dvasią), jų buvimą, kaip 
sakyta, net aiškiai neigdamas („pasaulyje nėra nei me- 
džiagos, nei dvasios"), bet apie vieną substanciją, kurią 
jis vadina „visatos medžiaga" ir kuri vieną momentą yra 
medžiaga, o kitą momentą — dvasia. Šiuo ontologiniu mo- 
nizmu Teilhard'as mėgina pergalėti dabar taip nemėgstamą 
dualizmą tarp medžiagos ir dvasios ir išaiškinti dvasios 
kilmę iš medžiagos. Ontologinio skirtumo tarp medžiagos 
ir dvasios, vadinasi, skirtumo pačioje jų būtyje, Teil- 
hard'ui nėra, nes, tokiam skirtumui esant, tuojau atsiran- 
da nebeužgrindžiama praraja, ir dvasia negali būti kildina- 
ma iš Medžiagos kaip šios momentas. | 

Tasai tad užkulisis, kurio ieškome Teilhard'o sistemo- 
je, yra ne kas kita, kaip ontologinis monizmas. Būtis sa- 
vo gelmėse yra vieninga; nėra jokio ontologinio. skirtu- 
mo tarp būtybių, nes jos visos yra tik tos pačios ;„visa- 

tos medžiagos" apraiškos, momentai, poliai. Ši gi „visatos 
medžiaga“ yra viena ir ta pati visur. Ji nėra nei medžia- 
ga skyrium nuo dvasios, nei dvasia skyrium nuo medžia- 
gos. Ji yra pirmesnė negu šis skirtumas. Tiek medžiaga, 
tiek dvasia kyla iš „visatos medžiagos“ kaip jos būsenos 
tapsmo eigoje. Galima šį ontologinį monizmą vadinti ma- 
terialistiniu, galima vadinti jį ir spiritualistiniu: jo esmė 
nuo to nekinta. Jeigu medžiaga yra „sušalusi dvasia“, tai 
dvasia yra atšilusi medžiaga. Skiriasi būsenos, bet ne es- 
mė. Vienas vienintelis ontologinis pagrindas, iš kurio vi- 
sa išauga ir kuriame visa laikosi, keičia, tiesa, tapsmo 
eigoje savo išvaizdą, bet ne savo esmę. Štai kodėl ir 
M. Wredesas, labai aiškiai išdėstęs Teilhard'o ontologijos 
monistinį pagrindą, iš sykio vadina jį „fenomenaliniu ma- 
terializmu“ (p. 22). Kadangi tačiau Teilhard'o teorijoje 
medžiagos ir dvasios vienybė yra mąstoma kaip reali 
(plg. p. 34) ir kadangi šis realumas yra galimas tik tuo- 
met, jei dvasia ir medžiaga yra dvi tos pačios „visatos 
medžiagos“ būsenos, tai anas fenomenalinis materializ- 
mas galų gale virsta „fenomenaliniu spiritualizmu“ (p. 
42), nes Teilhard'as visatos medžiagą suvokia kaip ener- 
giją, teikdamas jai dvasinio pobūdžio *?. Evoliucinė Teil- 
hard'o teorija, užuot vedusi į materializmą, kaip tai daž- 
niausiai daro kitos teorijos, baigiasi galų gale spiritua- 
lizmu. " 

Tačiau spiritualistinis monizmas savo ruožtu greitai 
virsta mMaterialistiniu monizmu, kaip tai yra įvykę Hege- 
lio atveju ir kaip tai būtinai įvyksta ir Teilhard'o atveju. 
Juk jeigu atsiminsime, kad kalbėti apie dvasią galima tik 
tada, kai ji suprantama kaip asmeninė dvasia, nes neas- 
meninė dvasia yra loginė nesąmonė ir todėl egzistuoti iš 
viso negali, tai tuomet anoji „visatos medžiaga“ negalės 
būti dvasinė jokia prasme ir jokiu atveju, net jeigu ją 
vadintumę ir energija. O tai pripažinus, kiekvienas on- 
tologinis monizmas pasirodo esąs materialistinis. Jeigu 
medžiaga yra „sušalusi dvasia“, tai iš šios „dvasios“ mes 
statomės juk namus, mes ją raikome ir valgome, ją dėvi- 
me ir ja avime, ją kalame savo kūjais ir tirpdome savo 
krosnyje. Kodėl visa tai reiktų vadinti spiritualizmu ir 
kokią prasmę turėtų šitoks pavadinimas? Kas tad me- 
džiagą ir dvasią laiko dviem tos pačios substancijos bū- 
senom, dviem to paties tapsmo momentais, dviem tos pa- 
čios srovės poliais, jokiu būdu neišgelbsti dvasios kaip 

ontologiškai skirtingos nuo medžiagos. Medžiaga kiekvie- 
name mMonizme sunaikina dvasios savarankiškumą, nes, 
būdama esmėje asmeninė, dvasia nesiduoda paverčiama 
kažkokia bendrybe, kuri realiai egzistuotų dar prieš as- 
mens pasirodymą pasaulyje, kaip tai norėtų Teilhard'as, 
vadindamas „visatos medžiagą" dvasios ir medžiagos vie- 
nybe („dvasia-medžiaga“). Dvasios buvimas yra realus 
tik asmeniniu būdu, vadinasi, tik tada, kai dvasia turi skir- 
tingą nuo medžiagos tiek esmę, tiek kilmę ontologiniu 
atžvilgiu. Todėl aną ontologinį Teilhard'o užkulisį mes 
ir vadiname materializmu. Materialistinis monizmas yra 
tai, kas apsprendžia Teilhardo mąstyseną, kalbėseną, 
evoliucijos aiškinimą, jo filosofiją ir teologiją. Jo spiri- 
tualizmas čia nieko negelbsti, nes, būdamas monistinis, 
jis susilieja su materializmu medžiagos naudai. Teil- 
hard'as savo vizijose, kaip anksčiau sakėme, vadina me- 
džiagą „tokiu judriu ir perregimu kūnu, jog mes jos ne- 
beskiriame nuo dvasios“. Tai būdingas posakis, išreiškiąs 
visą Teilhard'o sampratą dvasios atžvilgiu: dvasia jam su- 
silieja su medžiaga todėl, kad jis dvasios esmę regi ne 
jos asmeniškume, o jos judrume bei perregimume, va- 
dinasi, materialistinėse savybėse, patiriamose ypač ener- 
gijos atveju. Čia, kaip ir daug kur kitur, prasikiša tas 
pats loginis nenuoseklumas ir net loginė klaida. Kiek- 
viena dvasia yra energija veiklos prasme. Tačiau ne 
kiekviena energija yra dvasia. Kad kuri nors energija 
kaip veikimas būtų galima vadinti dvasia, ji turi turėti 
specifinę savybę, būtent: ji turi būti asmeninė. Štai ko 
Teilhard'as neregi ir į savo sistemą neįtraukia, nes asmuo 
jo filosofijoje bei teologijoje, kaip matysime vėliau, yra 
nuvertintas ligi pereinamojo bendrybės taško kaip ir 
Hegelio atveju. 

Šios užkulisinės ontologijos šviesoje darosi supranta- 
mesnė ir Teilhard'o teorija, liečianti žmogaus pasirodymą 
pasaulyje, Jau pakartodami minėjome, kad Teilhard'as 
vadina žmogų molekule ir teigia, esą tik ana „visatos 
medžiaga", kurioje dar nėra išsiskyrusios medžiaga ir 
dvasia, galėjo kildinti „žmogiškąją molekulę“ (VI, 74). 
Žmogaus pavadinimas molekule turi gilią prasmę. Juk 
žmogus, pasak Teilhard'o, yra atsiradęs kaip pasėka anos 
visuotinės ir vieningos substancijos susitelkimo (comple- 
xion) ir todėl visiškai teisingai gali būti vadinamas mo- 
lekule, nes molekulė juk ir yra ne kas kita, kaip atomų 

susitelkimas į tam tikrą vienetą. Minėta kiekybinė Teil- 
hard'o mąstysena čia išeina aikštėn labai ryškiai ir trun- 
ka visą laiką, kol jis aiškina žmogaus atsiradimo vyks- 
mą. Štai trumpas to vyksmo aprašymas. 

Pagrindinė sąlyga, kad žmogus kaip sąmoninga bei 
laisva būtybė galėtų kilti kosminio išsivystymo keliu, yra 
sąmonės buvimas medžiagoje. Telhard'as gerai žino, kad 
jei sąmonės nėra pradiniame evoliucijos taške (alfa), tai 
jos nebus nė evoliucijos galiniame taške (omega). Todėl 
jis nesivaduoja dialektiniu priešingybės dėsniu ir medžia- 
goje ieško ne „ne-sąmonės“, bet kaip tik sąmonės, teig- 
damas: „Visiškai neveiklios, visiškai grubios medžiagos 
nėra. Kiekvienas pasaulio elemenias turi tam tikrą vi- 
daus gyvenimo ir savaimingunio, t. y. sąmonės diegą, 
tegu ir be galo mažu laipsniu“ (IV, 327). Šis sąmonės 
diegas medžiagoje yra toks mažytis, jog „mums yra ne- 
pastebimas, tarsi jo ten iš viso nebūtų“ (t. p.). Tačiau 
jis yra. Tai išeities taškas visai Teilhard'o antropologi- 
jai; taškas, kuris kaip tik patvirtina tai, ką aukščiau esa- 
me sakę, būtent kad Teilhard'o filosofija yra evoliucijos, 
o ne besubjektinio tapsmo filosofija, nes jis prileidžia 
sąmonę kaip jau esančią pačioje medžiagoje, vadinasi, 
priima išsivystanti subjektą, kuris evoliucijos eigoje tik 
išsiskleidžia, o ne "atsiranda iš niekio. Sąmonės buvimą 
medžiagoję priėmus, tolimesnė žmogaus atsiradimo eiga 
vyksta beveik savaime. Kompleksijos arba telkimosi vi- 
dun dėsniui veikiant, kiekvienas kūnas didina aną Teil- 
hard'o minimą vidaus gyvenimą bei savaimingumą arba 
sąmonę. Radialinės energijos stumiama, „visatos medžia- 
ga“ tirštėja; iš jos kyla atomai ir molekulės kaip virši- 
niai šio tirštėjimo pavidalai. Tačiau tos pačios energijos 
įtakoje tirštėja ir medžiagos vidaus gyvenimas arba anas 
sąmonės diegas. Ateina laikas, kai šis tirštėjimas igyja 
tokio laipsnio, jog darosi „mūsų patirčiai prieinamas“ (IV, 
327). Tokį pirmą patiriamą sąmonės pavidalą Teilhard'as 
regi virusuose *?. Bet vyksmas eina toliau, kol galop ši 
kompleksija pasiekia žmoguje „mąstymo formą ir nuo 
dabar virsta vyraujančia“ (IV, 328). Tai įgalina Teil- 
hard'ą, sekant J. Huxley, teigti, esą žmogus yra „ne kas 
kita, kaip savisąmonės pasiekusi evoliucija“ *!, o visą iš- 
sivystymo kelią vadinti ne kitaip kaip „tik sąmonės augi- 
mu“ (p. 210). Tuo būdu, sako Teilhard'as, „sąmonė nusto- 
ja buvusi atsitiktiniu, nuostabiu, tolimu visatos įvykiu. 

Priešingai, ji virsta normalia ir visuotine apraiška“ (IV, 
330). Pasaulio evoliucija esmėje yra ne kas kita, kaip ano 
medžiagoje glūdinčio neregimo bei nepatiriamo, bet rea- 
laus sąmonės diego išsivystymas ligi žmogiškosios savi- 
sąmonės. „Chronologiniu ir struktūriniu atžvilgiu žmogus 
yra neabejotinai paskiausiai susidėsčiusi, labiausiai kom- 
plikuota ir sykiu labiausiai į vidų sutelkta (centrėe) mo- 
lekulė" (IV, 331). | 

Savo veikale „Le Phėnomėne humain“ (1947) Teil- 
hard'as tiek tapatina žmogų su evoliucija, jog šisai virs- 
ta visų prieš jį buvusių pradų santalkine išraiška: laiko 
ir erdvės galios „tarsi koks subtilus fluidas įsiveržia į 
mūsų sielą, ją pripildo ir apsprendžia; jos maišosi su sie- 
los jėgomis, taip kad ši vargu ar žino, kaip ji anas galias 
galėtų skirti nuo savųjų“ (p. 210); todėl „sielos virpėjimai 
išreiškia evoliucijos pažangą“ (p. 210); net ir tasai veiks- 
mas, „kuriuo mūsų dvasia savo plonyčiais čiuptuvėliais 
įsiskverbia į Absoliutą“, Teilhard'o yra vadinamas „emer- 
gencijos fenomenu“ (p. 210), vadinasi, proveržių to, kas 
yra jau pačioje evoliucijoje. Visas minėtas Teilhard'o 
veikalas yra ne kas kita, kaip pastanga „atsekti žingsnis 
po žingsnio sąmonės pažangą besiorganizuojančioje me- 
džiagoje" (p. 211). Šios pažangos viršūnė yra žmogus. 
Pasiekęs savo aprašymu šios viršūnės išnirimą iš visuo- 
tinės evoliucijos srauto, Teilhard'as atsigrįžta atgal ir 
tarsi nuo kalno apžvelgia visą išsivystymo kelią, neras- 
damas žmoguje nieko, ko jis neregėtų jau buvus visuose 
šio kelio tarpsniuose, tegu ir be galo mažu kiekiu: sąmo- 
nė ir laisvė (plg. IV, 328), meilė ir visuomenė („biologinio 
fenomeno viršūnė“), technika ir išradimai. „Argi iš tikro 
esama tokio jau labai didelio skirtumo, žvelgiant gyvy- 
bės plėtojimosi požiūriu, tarp stuburinio gyvūno, sklei- 
džiančio savo plunksnuotus sąnarius, ir lakūno, skriejan- 
čio sparnais, kuriuos jis pasigamino savo išradingumo 
dėka?" — klausia Teilhard'as... „Argi baisingas ir neiš- 
vengiamas mūsų širdies galių žaismas yra fiziškai mažiau 
tikras negu visuotinė traukos jėga? <...> Kas gi yra 
kultūriniai, psichiniai, teisiniai padarai savo esmėje, jei- 


sokie skirtingumai „netenka vertės“; tam, kurio dvasia 
suvokia „evoliucijos prasmę, neišaiškinamas panašumas 
virsta tapatybe“ +2, 

Tik probėgomis, nesileidžiant čia į gilesnį šios „tapa- 
tybės“ vertinimą, reikia pastebėti, kad Teilhard'ui išsprū- 
do iš akių vienas dalykas, būtent: kultūriniai kūriniai 
yra suręsti pagal visiškai kitą principą negų gamtiniai 
daiktai; mėgindamas savo kūrinius kildinti pagal gamtinį 
principą, žmogus nieko nepasiekia; kol jis bandė spar- 
nus rištis prie savo kūno ir jais plasnodamas skristi 
paukščio būdu, aviacija buvo neįmanoma. Taip yra todėl, 
kad kiekvienas gyvūnas pritaiko save prie jo gyvenamos 
aplinkos, o kiekvienas žmogus gyvenamąją aplinką pri- 
taiko prie savęs; vadinasi, žmogaus ir gyvulio elgesys 
pasaulyje eina priešingomis kryptimis. Štai ko Teilhard'as 
nepastebėjo, aiškindamas mąstymą, meilę, visuomenę, 
techniką ir apskritai visą kultūrą ne kaip lūžį su biolo- 
gija, o kaip biologijos išskleidimą ligi aukščiausio laips- 
nio. Kiekvienas žmogaus įrankis yra ne organų pratęsi- 
mas, bet jų išskyrimas bei peržengimas. Ir juo įrankis yra 
tobulesnis, juo šis išskyrimas bei peržengimas yra aiš- 
kesnis. Moderniojoje technikoje tai vyksta labai akivaiz- 
džiai. Juo giliau suvokiame kultūros esmę, juo aiškiau 
mums darosi, kad pirminių įrankių panašumas į organus 
yra grynai jų paviršiaus panašumas, esmėje rodąs ne į ta- 
patybę, bet kaip tik į priešingybę. Ir tik pavertęs šią 
priešingybę savo įrankių principų, žmogus atveria duris 
į begalinę pažangą kultūros srityje. 

Laikant žmogų evoliucijos kelio santalka bei šio kelio 
viršūne, nuosekliai ir dvasia yra ne medžiagos priešin- 
gybė, o irgi tik jos viršūnė arba aukščiausias išsiskleidi- 
mas, nes ji taip pat yra kilusi iš anos „visatos medžiagos“. 
Ankstyvesnę vad. santūraus evoliucionizmo mintį, esą 
žmogaus kūnas yra išsivystęs iš gamtos, tačiau žmogaus 
siela esanti Dievo tiesiog sukurta iš nebūties, Teilhard'as 
atmeta. Pasak jo, žmogus visas kyla iš gamtos. „Kūnu ir 
siela jis išnyra iš ano nuostabaus kūrybinio darbo, ku- 
riame dalyvauja daiktų visuma“ (IV, 201). Sielai negali 
būti daroma jokios išimties, nes „mūsų visatoje kiekvie- 
na būtybė dėl savo medžiaginės sąrangos yra surišta su 
visa praeitimi. Visa yra esmėje viena ir vienintelė isto- 
rija... Mažiausia išimtis iš šios taisyklės sugriautų visą 
mūsų patirties statinį“ (IV, 40). Kitaip tariant, jeigu siela 
būtų Dievo tiesiog sukurta iš nebūties, tai reikštų, kad ji 
nepriklauso visatos istorijai, o yra jon atėjusi iš „ana- 
pus“, iš kažkokios antistorijos ir todėl esanti visatai sve- 

tima. Kodėl šitaip negalėtų būti — bent logiškai, — Teil- 
hard'as nepaaiškina. Jis tik iš anksto teigia, esą visata tu- 
ri vieną vienintelę istoriją ir todėl neleidžia, kad kas nors 
būtų kilęs ne iš šios istorijos. Nuosekliai jis atmeta ir sie- 
los tiesioginio kūrimo mintį. „Kūrėjas nenusviedė jos vie- 
ną gražią dieną į pasaulį, dirbtiniu būdu paruoštą jai pri- 
imti. Greičiau jis leido jai gimti taip lygiai pirmą sykį, 
kaip ir dabar kiekvieną dieną, būtent iš nuostabaus vi- 
satos veikimo“ (IV, 199—200). Teilhard'o sistemoje tai 
labai logiška. Juk jeigu ši medžiaga pati savyje yra są- 
moninga, tegu ir labai mažu kiekių, tai siela ir yra ne 
kas kita, kaip šio sąmonės tirštėjimo pasėka arba „dva- 
sinis pasaulio atomas“. : 

Bet kaip tik šitoje vietoje užčiuopiame Teilhard'o 
prieštaravimą Krikščionybės mokslui sielos kilmės atžvil- 
giu. Šį mokslą pop. Pijus XII yra šitaip trumpai nusakęs: 
„Katalikiškasis tikėjimas įpareigoja mus laikyti tikra, 
kad sielos yra Dievo tiesiog (immediate) sukuriamos“ 
(enc. „Humani generis“, $ 36). Tiesa, Katalikų Bažnyčia 
niekad nėra skelbusi, kaip tai įvyksta ir koks yra šio 
kūrimo santykis su žmogaus gimimu iš tėvų. Įvairias tiek 
senųjų, tiek naujųjų teologų teorijas, mėginančias šį san- 
tykį išaiškinti, reikia laikyti tik bandymais, ne daugiau. 
Jų negalima tapatinti su Bažnyčios pagrindine tiesa, kad 
siela kyla tiesiog iš Dievo kuriamuoju Jo veiksmu. Žo- 
dis „tiesiog“ reiškia tarpininko stoką: tiesioginis sąlytis 
yra sąlytis be tarpininko; tiesioginis kūrimas yra kūri- 
mas be tarpininko. Tai primename todėl, kad dabar, vy- 
raujant sąvokų mišiniui, ir toks aiškus žodis kaip „tie- 
siog“ pradedamas suprasti „kitaip nei tradicinėj teorijoj“, 
pasikliaujant tuo, esą „Bažnyčia nepasako, kaip tą termi- 
ną suprasti“ “, lyg tai būtų terminas, 0 ne savaime su- 
prantamas būdo prieveiksmis. Mūsų klausimo atveju šis 
prieveiksmis reiškia: 1) Dievo atžvilgiu, kad Jis kuria 
sielą, nesinaudodamas jokiomis antrinėmis priežastimis 
arba biologinėmis jėgomis; vadinasi, kad tarp Dievo kaip 
Kūrėjo ir sielos kaip kūrinio nėra nieko, kas galėtų būti 
vadinama sielos atsiradimo veiksniu: vienintelis veikė- 
jas čia yra Dievas; 2) sielos atžvilgiu, kad ji kyla ne iš 
kokios nors esančios būtybės, bet iš nebūties niekio pras- 
me; vadinasi, kad tarp Dievo ir sielos nėra nieko, kas 
galėtų būti laikoma sielos šaltiniu: vienintelis šaltinis čia 
yra nebūtis. Dievas ir nebūtis yra tai, kas apsprendžia sie- 

los pasirodymą pasaulyje tiek pradžioje, tiek ir dabar. 
Stoka tarpininko kaip veikėjo ir stoka tarpininko kaip 
šaltinio sudaro prasmę ano paprasto žodelio „tiesiog“ sie- 
los kilimo atžvilgiu. 

Šis Bažnyčios mokslas turi aiškų pagrindą Šventraš- 
tyje, kuris žmogaus kūrimą kaip tik aprašo dialektiniu 
būdu: žmogus esąs sukurtas iš žemės dulkių, tačiau jam 
yra paties Dievo įkvėptas gyvybės kvapas (plg. Pr 2, 7). 
Tai, be abejo, vaizdas. Tačiau jis kaip tik ir atskleidžia 
savotišką dialektiką žmogaus atsiradimo atveju. Iš vienos 
pusės, žmogus siejasi su pasauliu („žemės dulkės"), iš ki- 
tos — jis tiesiog siejasi su Dievu („gyvybės kvapas"). 
Žmogus tampa žmogumi ne tuo, kad jis yra paimamas iš 
žemės, bet tuo, kad jam Viešpats tiesiog įkvepia gyvybės 
kvapą. Šios dialektikos per maža paiso ne tik Teilhard'as, 
bet ir juo sekantieji modernieji teologai, manydami, esą 
„Dievo veikimo būdas, kuriuo Jis sukuria žmogaus sie- 
lą, visiškai nesiskiria nuo to veikimo būdo, kuriuo Jis 
sukuria gyvulio sielą“ **. Tik šio vienodo veikimo pada- 
rinys esąs „toks skirtingas, kad užsitarnaująs tiesioginio 
sielos sukūrimo iš nebūties vardą“ (t. p.). Kitaip tariant, 
tiesioginis kūrimas iš nebūties čia yra rišamas ne su sie- 
los kilme, bet su jos esme, ir tuo būdu visas klausimas 
esti sumenkinimas, paverčiant tiesioginį Dievo kūrimą 
metafora. Juk jeigu visas būtybes Dievas kuria vienodu 
savo veiksmu, tai kodėl vienai tinka vardas „tiesiog su- 
kurta", o kitai — ne? Kūrinio esmė čia neturi reikšmės, 
nes mes šiuo atveju klausiame, ne ką Dievas kuria, bet 
kaip jis kuria, būtent tiesiog ar netiesiog, realiai ar tik 
metaforiškai? Nes apie netiesioginį kūrimą tikra šio žo- 
džio prasme negali būti nė kalbos (apie tai kiek vėliau). 
Jeigu žmogaus siela Dievo atžvilgiu kyla lygiai taip kaip 
ir gyvulio siela ir tik dėl savo vertingumo gali būti lai- 
koma sukurta „tiesiog iš nebūties“, tai šis posakis yra 
lygiai tokios pat reikšmės kaip dažnos motinos pasaky- 
mas apie savo vaiką, esą jis toks gražus, lyg būtų tiesiog 
„iškritęs iš dangaus“. Abu posakiai yra metaforos — dau- 
giau nieko. Tuo tarpu Šventraštis labai aiškiai skiria 
Viešpaties kūrimą kitų padarų, kuriuose anos dialektikos 
nėra (plg. Pr 1, 3—25), ir žmogaus, kuriame ši dialektika 
aiškiai pasirodo; vadinasi, kuriame išeina aikštėn kažkoks 
specifinis Dievo veiksmas, anasai gyvybės kvapo kvėpi- 
mas, Bažnyčios suprantamas tiesioginio sielos sukūrimo 


295 


Niu ——— 


prasme. Deja, Teilhard'o sistemoje šitaip suprasto sielos 
kūrimo nėra ir negali būti, nes, kaip matysime vėliau, šio- 
je sistemoje nebūties nėra. 

Žmogaus pasirodymu pasaulyje evoliucija betgi nesi- 
baigia. Nors Teilhard'as nuolatos teigia išsivystymo orto- 
genezę, vadinasi, jo kryptį. einančią žmogaus linkme ir 
siekiančią žmogaus kaip savo tikslo, tačiau, pasiekęs šį 
tikslą, vyksmas einąs vis toliau, žmogų peržengdamas ir 
kildindamas vėl kažką nauja. Ar žmogus yra „visatos 
viršūnė"? — klausia Teilhard'as (IV, 333). Ar galima būtų 
prileisti, kad telkimosi arba tirštėjimo vyksmas eitų ir to- 
liau? Teilhard'as į tai atsako teigiamai, nors sykiu ir pa- 
stebi, kad negalįs pateikti įrodymų bei išvystyti smulk- 
menų (plg. t. p.). Betgi ligšiolinė pasaulio eiga įtaigojanti 
mintį, kad žmogus esąs tik pumpuras, iš kurio turįs iš- 
siskleisti kažkas daugiau negu žmogus (plg. IV, 333). 
Žmogus esąs tiktai strėlė (kaip ir Nietzsche's antropologi- 
joje), rodanti į kažką dar labiau sutelktą, sutirštėjusį, 
komplikuotą negu jis pats (t. p.). Juk „esama atomų, ku- 
rie yra branduolių ir elektronų sumos; esama molekulių, 
kurios yra atomų sumos; esama Cėlių, kurios yra moleku- 
lių sumos, Kodėl tad būtų negalima žmonija, kuri būtų 
organizuotų asmenų suma?“ (IV, 333). Tai būtų „nepa- 
prasta hipercelė, smegens iš smegenų, talpiną savyje vi- 
sokios dvasios žemės paviršiuje nuaustą „noosferą““ (IV, 
334). 

Ši Teilhard'o prielaida logiškai plaukia iš visos jo siste- 
mos. Atsiminkime tik, kad žmogų jis vadina molekule, ki- 
lusia iš medžiagos vidaus gyvenimo tirštėjimo. Tad kodėl 
ši žmogiškoji molekulė negalėtų jungtis su kitomis žmo- 
giškomis molekulėmis ir tuo būdu sukurti kažkokią naują 
celę, kaip kad organinės molekulės yra sukūrusios gyvą 
celę? Kadangi žmogiškoji molekulė yra kilusi iš sąmonės 
tirštėjimo, tai ši nauja celė, arba „hipercelė“, kaip ją Teil- 
hard'as vadina, būtų ne kas kita, kaip individualinių są- 
monių junginys arba „noosfera“ (gr. nous — protas arba 
dvasia). Atskiro žmogaus sąmonė būtų peržengta ir pra- 
lenkta. Tai būtų naujas evoliucijos tarpsnis, nuosekliai 
einąs po visų kitų tarpsnių. ,„Geogenezė pereina į bioge- 
nezę, kuri galų gale yra ne kas kita, kaip psichogenezė, .. 
Psichogenezė mus atvedė ligi žmogaus. Dabar betgi ji pa- 
sitraukia, nes atsiranda aukštesnė funkcija, kuri ją įtrau- 
kia į save: tai yra gimimas ir išplitimas dvasios arba no- 

ogenezė" *, Paprasčiau kalbant, medžiagos gimimas per- 
eina į gyvybės gimimą, gyvybės gimimas pereina į psi- 
chės gimimą, psichės gimimas pereina į dvasios gimimą. 
Šis gi perėjimas glūdi vienijimesi: „Evoliucija yra sąmo- 
nės kilimas; sąmonės kilimas yra vienijimosi vyksmas, .. 
Todėl juo daugiau telkimosi, juo daugiau ir sąmonės" (p. 
235—36). Teilhard'as stengiasi mus įtikinti, kad šitoks 
vyksmas dabar jau apima visą žmoniją, visus mąstančius 
asmenis, visus psichobiologinius veiksmus ir veda į „sa- 
votišką mega-sintezę“ (p. 239). Šio vyksmo šviesoje 
žmogaus asmuo atrodo Teilhard'ui esąs „specifiškai kūni- 
nė ir praeinanti savybė — kalėjimas, iš kurio reikia iš- 
trūkti“ (p. 251). Tai labai nuoseklu, jei evoliucija, kaip 
sakyta, yra nuolatinis sąmonės kilimas ir jei šis kilimas 
glūdi vienijimesi. Pasiekęs asmeninės sąmonės žmoguje, 
vienijimosi vyksmas eina toliau ir apima asmenis, spaus- 
damas juos į naują vienybę. Todėl Teilhard'as ir teigia: 
„Evoliucija turi savo gale baigtis kažkokia aukščiausia 
sąmone“ (p. 252). Ši aukščiausia sąmonė pajėgtų dvasiš- 
kai žymiai daugiau negu ir pats didžiausias genijus, sy- 
kiu tačiau ji įgalintų kiekvieną individualinę sąmonę iš- 
vystyti savo pajėgumą ligi aukščiausio laipsnio. Žmonių 
kaip asmenų sujungimas į šią hipercelę arba megasintezę 
būtų jų didžiausios laisvės ir didžiausio kūrybiškumo 
sąlyga. Kokiu būdu visa tai reikštųsi, šiandien pasakyti 
„dar neįmanoma ir net pavojinga“ (IV, 334). Viena betgi 
aišku, kaip šia linkme eina visos žmonijos išsivystymas, 
kurį liudijąs pasaulio vienijimasis įvairiose srityse: „Nuo 
Rytų lig Vakarų darbuojasi evoliucija vis turtingesniame 
ir komplikuotesniame savo veiklos lauke; iš visų dvasių 
visumos ji steigia vieną dvasią“ **. Asmeninė sąmonė virs- 
ta molekule arba cele, įsijungiančia į visuotinę dvasinę 
hipercelę arba į „ištisą sąmonės sluoksnį“ (p. 281). 
Tai vaizdas vyksmo, iš kurio kyla žmogus. Jis, kaip 
matome, yra gana paprastas: medžiagoje glūdinti sąmo- 
nė arba anas „įsielintas molis“, kaip medžiagą vadina 
Teilhard'as *, telkiasi vis labiau vidun, išvysto vis tobu- 
lesnių sąmoningumo pavidalų, kol galop gyvybė „duoda 
šuolį į Aš-sąmonę“ *, pasiekdama tuo būdu savisąmonę 
ir apsireikšdama žmogiškojo asmens lytimi. Ši gi lytis 
kaip dvasinė molekulė esti dabar vis labiau jungiama su 
kitomis tokiomis pat molekulėmis, ko! iš jų susidarys no- 
ostera arba aukščiausia vieningos žmonijos sąmonė. Ke- 

lias iš tikro labai nuoseklus: jame nėra jokių pertraukų, 
jokio įsikišimo: iš „anapus“, jokių katastrofų bei puolimų, 
palyginus jį su Krikščionybės vaizduojamu žmonijos ke- 
liu. Viskas čia yra nuosekliai sudėstyta ir sukabinta; vis- 
kas atsiranda savu laiku; niekas negali „pasirodyti nei 
anksčiau, nei vėliau“ (IV, 36). Net ir viso šio kelio atbai- 
ga Teilhard'ui atrodo būsianti „galutinis evoliucijos jėgų 
pražydimas žmogiškosios pažangos prasme“ **. Pasaulio 
galas kaip katastrofa, kuri žmoniją nušluotų nuo žemės 
paviršiaus, teoriškai, tiesa, yra galima, tačiau praktiškai 
„ji niekados neįvyks“ (p. 270), nes tuo būdu „žlugių vi- 
satos paskirtis“, o tai esą, pasak Teilhard'o, nesąmonė 
(p. 271). Žmogus „turi pasiekti tikslą", nors ir ne gamti- 
niu būtinumu, „tačiau neklystamai“ (t. p.). Taip pat yra 
galima hipotezė, kad dalis žmonių atsisakytų šio tikslo, 
paneigtų Omegą ir tuo būdu įvykdytų vieningos noosie- 
ros skilimą (plg. p. 284—85). Tačiau ir ši hipotezė, „ar- 
timesnė tradicinei apokalipsei“ (p. 285), pagal Teilhard'ą, 
prieštarauja noogenezės arba dvasios gimimo prigimčiai 
(t. p.), todėl yra tik gryna galimybė. Tad belieka tik nuo- 
jauta, esą blogis paskutiniame žmonijos tarpsnyje bus su- 
mažėjęs ligi menkniekių, išnyks neapykanta ir kovos, li- 
gos ir badas; visoje noosferoje viešpataus vienybė ir tai- 
ka (plg. p. 284). Tai skaidrus ir viltingas vaizdas. „Bet ar 
tuo būdu nėra viskas mums žymiai aiškiau mūsojoje vi- 
satoje?" — klausia Teilhard'as. Be abejo! Čia viskas yra 
taip aišku, jog žmogus pradedi net abejoti šio aiškumo 
tiesa. Juk kiekvienoje monistinėje oniologijoje yra vis- 
kas labai aišku — vis tiek ar ši ontologija būtų Plotino, 
ar Hegelio, ar Teilhard'o, ar dialektinio materializmo. Pri- 
ėmus bet kurios ontologijos pagrindinį principą — Teil- 
hard'o atveju sąmonės buvimą medžiagoje, — visa kita 
išsivysto savaime ir pasiekia nuostabaus aiškumo. Lieka 
tik neatsakytas klausimas, ar anas pagrindinis principas 
yra tiesa; vadinasi, ar jis atitinka tikrovę ir ar yra pajė- 
gus šią tikrovę išaiškinti jos visumoje. Tai dabar ir mė- 
ginsime patikrinti, klausdami Teilhard'o sistemą, ar ji pa- 
jėgia išaiškinti žmogų jo visumoje: iš vienos pusės, jį pa- 
tį savyje kaip asmenį, iš kitos — jo santykį su Dievu. 

4. KŪRIMO IR IŠSIVYSTYMO 
SUKEITIMAS 


Pirmas klausimas, kurį pateikiame Teilhard'o evoliuci- 
jos filosofijai ir teologijai, yra: ar galima Teilhard'o sis- 
temoje rasti kūrimą iš nebūties? Keliant šį klausimą, 
autoriui visados ateina į galvą viena žinomo biologo J. Ue- 
xkūllio atsiminimų vieta, kur jis aprašo Estijoje gyvenu- 
sių vokiečių baronų šventę dar caro laikais (pats Uexkūl- 
lis yra iš Estijos kilęs vokietis). Vieną sykį į šventę buvo 
pakviestas Rusijos didysis kunigaikštis ir Petrapilio met- 
ropolitas. „Visi susėdo už stalo. Didysis kunigaikštis ba- 
rono Dellinghauseno kaip šeimininko dešinėje, metropo- 
litas — kairėje. Staiga didysis kunigaikštis pasilenkė prie 
metropolito ir tarė: „Šventenybe, gal teiksitės sukalbėti 
maldą“. Metropolitas atsistojo ir paklausė Dellinghauseną: 
„Kur kabo ikonos?" Šventės dalyviai neteko žado. Kadan- 
gi visi baronai buvo liuteronai, tai niekam nė į galvą ne- 
atėjo pakabinti puotos salėje kokį nors šventą paveikslą. 
Kas bus dabar, kai metropolitas patirs, kad jokios ikonos 
salėje nėra? Skandalas atrodė neišvengiamas. Visi sužiu- 
to į Dellinghauseną laukdami, ką šis atsakys. Bet Delling- 
hausenas nieko neatsakė, tik ramiai ranka mostelėjo į 
vieną salės kampą, taip labai išpuoštą žalumynais, jog jie 
turėjo pridengti bet kokį paveikslą. Metropolitas nusilen- 
kė nurodytai kertei, persižegnojo ir sukalbėjo maldą. Vi- 
si atsiduso" *?. 

Simboliškai ši scena kartojasi kiekvieną sykį, kai 
klausiame Teilhard'o: „Kur slypi kūrimas jo filosofijoje?“ 
Jis nieko neatsako, o tik mosteli evoliucijos linkui. Teil- 
hard'o šalininkai nusilenkia nurodyta kryptimi, persižeg- 
noja, ir visi lengvai atsidūsta. Evoliucijos žalumynai tiek 
dengia nurodytą kryptį, jog ten nieko neregėti. Visi ma- 
no, esą toje kertėje slypi dieviškasis kūrimas. Jeigu ta- 
čiau Petrapilio metropolitas būtų palikęs savo vietą prie 
stalo, nuėjęs į parodytą kertę ir arčiau pasižiūrėjęs, tai 
būtų pastebėjęs, kad ten jokios ikonos nėra ir kad jis 
nusilenkė tuštumai. Gal tai nieko nekenkia maldingumui, 
tačiau tai nepakenčiama filosofijai. Filosofija netiki to- 
kiems rankos mostams. Ji. nori pati patirti, ar tai, į ką 
nurodoma, yra tikrovė, ar tuštuma. Tai ne tik filosofijos 
teisė, bet ir jos pareiga. Todėl ir mes netikime Teilhard'o 
mostams, nors jis kiekviename žingsnyje jų mums teikia, 

nuolatos kalbėdamas apie kūrimą. Bet kaip tik šis toks 
dažnas kūrimo minėjimas ir darosi įtartinas. Mes tad dar 
sykį neatlaidžiai klausiame: „Ar galima Teilhard'o sis- 
temoje rasti kūrimą iš nebūties?" Ne bet kokį „kūrimą“, 
ne vienos būtybės išsiskleidimą ligi savo pilnatvės, ne 
sąmonės telkimąsi, bet kūrimą iš nebūties tikra šio žo- 
džio prasme. Juk jeigu Teilhard'as pats apie save sako: 
„Aš gyvenu Krikščionybės širdyje" *!, tai kūrimas iš ne- 
būties jam negali nerūpėti, nes jis yra viena iš krikščio- 
niškojo tikėjimo dogmų, vadinasi, nepajudinamų viso 
Krikščionybės pastato stulpų. Krikščionybei anaiptol ne 
vis tiek ne tik tai, ar Dievas sielą kuria tiesiog, ar lei- 
džia jai gimti biologinių jėgų veikimu, bet ir tai, ar pa- 
saulio pradžioje yra nebūtis, iš kurios Viešpats pašaukia 
būtį (vis tiek kokia ji būtų), ar „kas nors“, iš kurio lai- 
ko eigoje išrieda visa pasaulio sąranga. Kiekviena onto- 
logija, kurioje nebūties nėra, vadinasi, kurios pradžioje 
stovi amžinas „kas nors“, yra nekrikščioniška. Todėl tei- 
singai A. G. van Melsenas priekaištauja tiems, kurie ne- 
sistengia aiškinti kaip tik pradinio evoliucijos taško: 
„medžiaga paprasčiausiai yra — ir baigta“ *2, Šis priekaiš- 
tas tinka Teilhard'ui visu svoriu, nes įis nuolatos kalba 
apie „visatos medžiagą“, kuri esanti „dvasia-medžiaga“, 
vadinasi, neišsiskyrusi dvasios ir medžiagos vienybė, nie- 
kur nepaaiškindamas, koks yra šios „visatos medžiagos“ 
kilmės šaltinis ir ar ji iš viso turi kokią nors kilmę. „Vi- 
satos medžiaga“ paprasčiausiai yra — ir baigta. Štai kas 
mūsų nepatenkina ir štai kodėl mes leidžiamės ieškoti kū- 
rimo iš nebūties Teilhard'o sistemoje, mėgindami kiek 
griežčiau pažvelgti į aną pradinį išeities tašką. 

Vienoje savo raštų vietoje Teilhard'as šitaip aiškina 
žmogaus veikimą: „Savo veikime aš jungiuosi su kūrybi- 
ne Dievo jėga, tampu su ja viena, tačiau ne tik kaip jos 
įrankis, bet ir kaip jos pratęsimas" (VI, 46). Šis posakis 
apibūdina visą Teilhard'o sampratą, kuria jis nusako Kū- 
rėjo santykį su kūriniu: kūrinio veikimas yra Kūrėjo vei- 
kimo tęsinys. Užtat kūrinio veikimas ir vadinasi kūrimas. 
Tai kartoja Teilhard'as labai dažnai, „Pirmoji Priežastis 
savo veikimu įsijungia ne į pasaulio pradus, bet tiesiog 
įtaigoja gamtą, taip kad galima sakyti: Dievas mažiau 
daiktus kuria, o daugiau leidžia jiems patiems kurtis“ 
(IV, 40). Kitoje vietoje: „Dievas leidžia daiktams darytis“ 
(VI, 225). Sąvokos „kurtis“, „darytis“ yra pagrindinės, 

kuriomis Teilhard'as reiškia savą kūrimo sampratą. Die- 
vas gyvena daiktų gelmėse ir „leidžia jiems patiems da- 
lyvauti savo dieviškume" (IV, 197). Bet kadangi dieviš- 
kumas visų pirma reiškiasi kūryba, tai ir daiktai, veikda- 
mi kaip dalyviai dieviškume, pratęsia dieviškąją kūrybą. 
Tarp dieviškojo kūrimo ir daiktų veikimo nėra tad es- 
minės trūkos (cezūros): tai, ką daiktai pagamina, yra 
Dievo sukuriama, nes daiktų veikimas juk esąs dieviškojo 
kūrimo tęsinys. Todėl Teilhard'as ir teigia: „Dievas mus 
sukuria, veikdamas į mus per evoliuciją" (V, 109). Nuo- 
sekliai tad jis ir atmeta tokią kūrimo sampratą, kuri ieš- 
ko daikto buvimo pradžios. Jam šitokia samprata esanti 
„neleistinas fenomenalinės plotmės užteršimas metafizinė“ 
(IV, 197), tarsi daiktų dalyvavimas dieviškume ir jų vei- 
kimas kaip dieviškojo kūrimo pratęsimas iš tikro būtų 
fenomenalinė, t. y. apraiškų sritis, o ne metafizinė ir net 
teologinė hipotezė! Kūrimas, pasak Teilhard'o, vyksta vi- 
sur ir visados. Jis yra įkiejamas į antrinių priežasčių vei- 
kimą. Dieviškojo kūrimo niekur negalima užčiuopti kaip 
dieviškojo, o tačiau jis yra visur (plg. t. p.). Tačiau ko- 
dėl ši pažiūra nėra metafizinė? Juk jeigu naujų dalykų 
kilimo pasaulyje niekur negalima apčiuopti kaip dieviš- 
kojo kūrimo, tai aiškinti šį kilimą kaip tik dieviškojo kū- 
rimo prasme ir reiškia žiūrėti į šį kilimą ne fenomenolo- 
giniu, bet metafiziniu atžvilgiu. Fenomenologiškai žiūrint, 
čia nematyti jokio kūrimo. Dievo ryšys „su mokslams ži- 
nomų faktų pasauliu“ 3 niekados negali būti parodytas 
be metafizikos jau pačioje pradžioje, o ne gale arba ana- 
me Omegos taške. Juk jeigu kas tvirtintų, esą inžinieriaus 
pagamintas automobilis yra Dievo sukurtas, tas turėtų sa- 
vą metafiziką (ir labai keistą!), visiškai neįmanomą išvesti 
iš inžinieriaus veiklos, vadinasi, iš fenomenalinės srities. 
Jeigu tad mes žvelgiame į pradinį evoliucijos tašką ir 
klausiame, kokiu veiksmu evoliucija prasidėjusi (nes am- 
žina evoliucija yra loginis prieštaravimas), tai čia nėra 
neleistinas fenomenalinės srities užteršimas metafizine, 
kaip ginasi Teilhard'as, bet būtinas klausimas. Nes tik šį 
klausimą išaiškinus, atsiskleis tiek pati evoliucijos esmė, 
tiek jos atbaiga aname Omegos taške, 

Koks tad yra santykis tarp kūrimo ir išsivystymo Teil- 
hard'o sistemoje? Kadangi, kaip sakyta, daiktų veikimas 
"yra dieviškojo kūrimo pratęsimas, o šis veikimas yra evo- 
liucinio pobūdžio, tai gauname visiškai nuoseklią išva- 

dą, kad išsivystymas yra dieviškojo kūrimo būdas. Išsi- 
vystymas ir kūrimas yra esmėje tas pat dalykas, tik svars- 
tomas vis iš kitos pusės. Sakydami „kūrimas“, turime prieš 
akis daugiau Dievą; sakydami „išsivystymas“, kreipiame 
dėmesio daugiau į daiktą. Tačiau abu šie atžvilgiai susi- 
bėga viename veiksme, kuris galų gale yra Dievo veiks- 
mas. Štai kodėl šiandien Teilhard'o įtakoje ir pradeda įsi- 
galėti sąvoka „evoliucinis kūrimas“ arba kūrimas laiko 
eigoje, tęstinis kūrimas, kai daiktas pamažu tampa tuo, 
kuo yra, arba, kaip A. Paškus gražiai sako, „būtis ieško 
savo esmės ir prasmės“ **. Evoliucija kaip tik ir yra to- 
kio tęstinio kūrimo arba esmės ieškojimosi būdas. Leis- 
damas daiktams išsivystyti, Dievas juos kuria ne iš sykio 
arba staiga, kaip buvo anksčiau manyta (plg. šv. Tomas. 
S. Th. I, 45, 3), bet kuriamąjį savo veiksmą pratęsdamas 
laike. Seniau kūrimas buvo suprantamas kaip antlaikinis 
Dievo veiksmas, kuriuo prasideda ne tik būtis, bet ir pats 
laikas (plg. šv. Augustinas. Conf. XI, 13). Tuo tarpu da- 
bar kūrimas yra atsiejamas nuo laiko pradžios, perkelia- 
mas į jo eigą ir padaromas laikui imanentiniu: tęstinis 
kūrimas yra iš esmės laiko sąvoka. Galimas daiktas, kad 
kaip tik čia glūdi pagrindas, kodėl šiandien laiko ilgis 
(bilijonai metų!) virsta savotiškai nepriklausomu veiks- 
niu, turinčiu jėgos kildinti visas pasaulio būtybes, kei- 
čiant jų ontologinę plotmę: „bilijonų metų perspektyvoj" 
pastovumas netenka galios “5, tarsi ne kintanti būtybė kil- 
dintų laiką, o kažkoks nepriklausomas nuo būties laikas 
keistų būtybę, neleisdamas jai likti pastovia. 

Ir štai čia susiduriame su staigmena. Visą laiką buvo 
manoma, kad kūrimas yra visiškai kas kita negu išsivys- 
tymas; dar daugiau, kad išsivystymas yra kūrimo prie- 
šingybė. H. E. Hengstenbergas net teigia, kad „evoliu- 
cionizmo sankirtis su ontologija esmėje yra jo sankirtis 
su kūrimo teorija“ *“. Tuo tarpu dabar, Teilhard'o pažiūrų 
šviesoje, staiga mums įtaigojama, esą skirtumas tarp kū- 
zimo ir išsivystymo yra nesusipratimas. Sąvokos „evoliu- 
cinis kūrimas“, „kūrybinė evoliucija“, „tęstinis kūrimas“, 
„daiktų kūrimasis“ kaip tik naikinančios šį skirtumą. Evo- 
liucija nereikalinga jokio sandėrio su kūrimu, nes ji esan- 
ti kūrimo būdas. Tai, kas anksčiau atrodė labai sunkiai 
išsprendžiamas klausimas, dabar pasidarė staiga savaime 
aiškus dalykas. Naujoji teologija džiaugsmingai sutiko 
šį paaiškėjimą, nes dabarties žmogui, kuris evoliuciją pri- 

ima jau net kaip faktą, nereikią laužyti galvos, kaip ją 
suderinti su Krikščionybės skelbiamų kūrimu, nes, priim- 
dami evoliuciją, tuo pačiu pripažįstame ir kūrimą, ka- 
dangi Dievas kuriąs daiktus išvystydamas. Kadaise šv. 
Augustinas apie kūrimą sakė: „Tu kuri ne kitaip kaip 
tik sakydamas — nec aliter guam dicendo facis“ (Conf. 
XI, 7). Dabar reiktų šią Augustino mintį nusakyti šitaip: 
„Tu kuri ne kitaip kaip tik išvystydamas — nec aliter 
guam evolvendo facis“, Dabar net mėginama teigti, esą 
„yra didingiau ir dieviškiau leisti daiktams patiems dary- 
tis negu juos daryti“?". Evoliucijoje kaip dieviškosios 
kūrybos formoje išeinanti aikštėn Viešpaties galybė visu 
savo didingumu. Štai kodėl P. Smuldersas, olandų katalikų 
teologas, ir mėgina nuraminti visus, kurie evoliucijoje vis 
dar norėtų regėti kūrimo paneigimą: „Evoliucijos moks- 
las nieku būdu neardo tikėjimo į kūrimą" (p. 70). 

Tačiau čia pat Smuldersas jaučiasi priverstas pridurti: 
„Žinoma, čia (vad. evoliucijos filosofijoje. — Mc.) smar- 
kiai pakinta kūrimo samprata“ (t. p.). Tai esminis prisipa- 
žinimas, kuriame kaip tik ir glūdi visa šios filosofijos 
sunkenybė. Kas priima Teilhard'o evoliucinę filosofiją bei 
teologiją, gali ramiai sakyti, kad priima ir kūrimą. Betgi 
jis turi niekad nepamiršti, kad kūrimas šioje filosofijoje 
reiškia visai ką kita negu Krikščionybėje. Kūrimo sąvoka 
yra Teilhard'o, kaip sakyta, vartojama nuolatos. Tačiau 
jos turinys yra visiškai kitoks: žodis „kūrimas“ jam turi 
kitą prasmę negu krikščioniškojoje ontologijoje. Mūsų 
dienų nelaimė ir yra ta, kad esame — tyčiomis ar nety- 
čiomis — pasilaikę eilę senų terminų, į kuriuos dedame 
jau visiškai kitą turinį. Kaip šios knygos antrame skyriuje 
sakyta, evangelikų teologo W. Marxeno teorijoje Kris- 
taus prisikėlimas irgi yra pripažįstamas. Kas tad priima 
šią teoriją, tuo pačiu priima ir prisikėlimą. Tačiau Marxe- 
nui prisikėlimas reiškia, kad Jėzaus reikalas istorijoje 
nežiugo. Bet „Jėzaus reikalo“ nežlugimas ir Jėzaus kaip 
mirusio asmens pažadinimas iš kapo yra du visiškai skir- 
tingi dalykai. Tuo tarpu abu šie dalykai reiškiami vienu 
ir tuo pačiu žodžiu „prisikėlimas“. Tai tikrai babiloniška 
sąvokų maišatis. Tas pat įvyksta ir su kūrimu. Kas sako 
„kūrimas“, o mano „išsivystymas“, tas teikia šiam ter- 
minui visai kitą prasmę. Kodėl tad šią naują prasmę dėti 
į seną terminą? Ar tam, kad patys neišsigąstume ir kitų 
neišgąsdintume? Jei šis sąvokų mišinys teologijoje var- 

tojamas kaip priemonė tikintiesiem apraminti, tai čia nu- 
sikalstama net ir tiesumui, ir tokia teologija užsitarnauja 
priekaišto, kad ji mulkina žmones, kalbėdama apie kūri- 
mą, prisikėlimą, Jėzaus gimimą iš Mergelės visiškai kita 
prasme, negu žmonės yra tai tikėję. Juk Krikščionybės 
tiesos glūdi ne pasilaikyme to paties žodžio, bet pripaži- 
nime to paties turinio arba tos pačios prasmės. Todėl da- 
bar mums ir reikia išsiaiškinti, ką Teilhard'as supranta, 
vartodamas terminą „kūrimas“. Kas yra šis jo „kūrimas“, 
jeigu jis gali vykti išsivystymo būdu? 

Krikščioniškojo kūrimo samprata yra atremta į nebū- 
tį: kur nėra nebūties, ten negali būti nė kūrimo krikščio- 
niškąja prasme. Tad kiekviena ontologija, kuri savo pa- 
grinduose nepažįsta arba nepripažįsta nebūties, neturi ir 
negali turėti kūrimo sąvokos. Kiekviena šitokia ontolo- 
gija yra nekrikščioniška, nors ir kalbėtų krikščioniškais 
terminais, nes vieno termino „kūrimas“ čia neužtenka. 
Kad kūrimo samprata būtų krikščioniška, reikia kalbėti 
ne tik apie kūrimą apskritai, bet ir apie kūrimą iš nebū- 
ties. Tai savaime aiškų, taip kad plačiau apie tai kalbėti 
nėra Ieikalo. Belieka tik pasižvalgyti, ar Teilhard'o filo- 
sofija pažįsta nebūtį ir daiktų kilimą ne tik iš jo prilei- 
džiamos „visatos medžiagos“, bet ir iš nebūties, nes tik 
tokiu atveju jo pasaulėžiūra gali atitikti Krikščionybės on- 
tologiją. 

Ne vienoje savo raštų vietoje Teilhard'as kalba apie 
niekį (Ie nėant). Tačiau ši jo kalba yra labai savotiška: 
jis prikergia niekiui kokį nors būdvardį kaip pažyminį 
(determinatio). Jis vadina niekį „fizinis niekis (Ie nėant 
physigue)“, „tikras niekis (le vrai nėant)“, „kurti galimas 
niekis (Ie nėant crėable“) ir t. t. Šis neva „tikslesnis“ nie- 
kio aptarimas būdvardžiais iš karto krinta į akį ir kelia 
nuostabą. Juk niekis kaip toks neturi ir negali turėti 
jokio tikslesnio apibrėžimo. Niekis nėra nei fizinis, nei 
psichinis, nei dvasinis; niekis nėra nei tikras, nei netikras; 
niekis nėra nei galimas kurti, nei negalimas. Niekis yra 
paprasčiausiai niekis — būties stoka, kuri negali būti nei 
laipsniuojama, nei kaip nors tiksliau aptariama. Scholas- 
tinėje filosofijoje vad. „absoliutinis niekis (nihilum ab- 
solutum)" yra loginė kategorija: tai prieštaravimas (con- 
tradictio in terminis), kuris su ontologine niekio arba ne 
būties sąvoka neturi nieko bendro. Prieštaravimas negali 
būti sukurtas net ir paties Dievo, kadangi čia Dievas tuo 

pačiu veiksmu turėtų būtybę iš nebūties šaukti ir kartu 
naikinti. Ši kategorija nurodo ne būtybės kilmę, bet tik 
jos pobūdį — viena kitą neigiančias jos savybes (medi- 
nė geležis), kurios padaro šią būtybę negalimą egzistuoti 
net ir kūrybine Dievo galia. Taip pat scholastikoje žino- 
mas „galimo pasaulio (Mundus inteligibilis)“ sąvoka irgi 
neturi nieko bendro su nebūtimi, nes ir ši sąvoka nurodo 
tik į galimos sukurti būtybės prigimtį (susiderinančias jos 
savybes), o ne į tai, iš kokio šaltinio ši būtybė kyla. To- 
dėl nėra įmanoma scholastikos „galimo pasaulio“ tapatin- 
ti su Teilhard'o „niekiu“, nes Teilhard'o „niekis“ reiškia 
tai, iš ko pasaulis kyla: jis reiškia šaltinį arba pradmę, 
tuo tarpu scholastikos „galimas pasaulis“ pažymi tik pa- 
saulio prigimtį arba jo esminį pobūdį loginiu atžvilgiu, 
Scholastikos „galimas pasaulis“ (kaip ir negalimas dėl 
prieštaravimo) yra loginė kategorija, Teilhard'o „nie- 
kis“ — ontologinė. Jų tad maišyti nedera ir vieną kita 
aiškinti negalima, kaip tai mėgina daryti Teilhard'o šali- 
ninkai, norėdami Teilhard'o „niekį“ suprasti krikščionišką- 
ja prasme“. Aptardamas niekį įvairiais būdvardžiais, 
Teilhard'as kalba ne apie tai, ar pasaulis logiškai yra ga- 
limas, ar negalimas, bet apie tai, iš ko jis realiai atsira- 
dęs. Ir šitą pasaulio pradmę Teilhard'as kaip tik ir vadina 
anuo būdvardžiuotiniu „niekiu“. Tačiau kodėl jis naudoja 
būdvardžius, kalbėdamas apie tai, kas jokiu pažyminiu 
negali būti specialiau aptarta? Atsakymą į šį klausimą 
randame Teilhard'o sampratoje, kuria jis apibūdina patį 
kūrimą. 

Kūrimą Teilhard'as aptaria šitaip: „Kurti yra vieny- 
ti — crėer s'est unir“ (VI, 304). Tai visiškai kitokia kūri- 
mo aptartis negu ta, kuri yra kilusi iš Krikščionybės ir 
įsitvirtinusi visoje ankstesnėje metafizikoje. Anksčiau kū- 
rimas buvo suprantamas kaip daikto kildinimas iš nebū- 
ties: productio rei ex nihilo sui et subjecti. Daiktas, ku- 
rio anksčiau nebuvo nei kaip tokio (nihilum sui), sakysi- 
me: kaip medžiagos, kaip gyvūno, kaip žmogaus ir t. t., 
nei kaip medžiagos, iš kurios jis būtų pagamintas (nihi- 
lum subjecti), sakysime: iš kokios nors energijos ar ma- 
terijos, ar gyvybės, ar sąmonės, — šis daiktas staiga yra 
ir būna. Nebūtis yra pakeičiama būtimi; būtybė realiai 
yra. Prieš kūrimą jos absoliučiai nebuvo jokia prasme, o 
dabar ji yra. Štai kas yra kūrimas, kuriuo remiasi Krikš- 
čionybė, vadindama Dievą „dangaus ir žemės Kūrėjų“. 

Todėl kūrimo metafizika visados yra būties metafizika, 
nes klausimas čia sukasi aplink būtį, kylančią kūrimo 
veiksmu iš nebūties. Tuo tarpu Teilhard'as kūrimą kaip 
kildinimą iš nebūties pakeičia vienijimu arba jungimu 
(unir). Teilhard'as mąsto ne tai, kad būtybė, absoliučiai 
nebuvusi, pradeda būti, bet tai, kad būtybė įgyja vienin- 
gą pavidalą. Šį vienijimo vyksmą jis ir vadina kūrimu. 
Tai nėra termino netikslumas. Tai sąmoningas pakaitalas. 
Pats Teilhard'as tvirtina, esą „reikia vienijimo metafiziką 
pastatyti vietoje būties metafizikos" (VI, 305). Kitaip ta- 
riant, reikia pagrindinį filosofijos klausimą „kad yra“ pa- 
keisii klausimu „kaip yra“. Ne tai esąs stebuklų stebuk- 
las, kaip pastebi Heideggeris, kad šis tas yra, bet tai, 
kad anasai „šis tas“ vieningai yra. Problema „kad“ Teil- 
hard'o metafizikoje yra pakeičiama problema „kaip“. Pa- 
čios metafizikos Teilhard'as anaiptol nebijo, nors ne vie- 
noje vietoje jis ja ir neigia, mėgindamas šauktis grynai 
fenomenologinio aprašymo, Tačiau jis mėgina, kalbėda- 
mas apie kūrimą, būties metafiziką, atremtą į būtybės ki- 
limą iš nebūties, pakeisti vienijimo metafizika, atremta į 
būtybės kilimą iš jungimo. 

Sitaip tačiau apvertus pagrindinį filosofijos klausimą, 
nėra jokio kelio, vedančio į nebūtį. Jeigu kūrimas yra 
vienijimas, tai jis nėra kildinimas iš nebūties, nes nebū- 
ties negalima vienyti. Jau pati vienijimo sąvoka reika- 
lauja, kad būtų tai, kas vienijama. Kūrimas kaip būties 
kildinimas iš nebūties yra pats pirmykštis dalykas, pati 
pradžia: už jo toliau eiti net ir mintimis nebegalima, nes 
nebegalima prašokti nebūties. Tuo tarpų vienijimas es- 
mėje yra antrinis dalykas, nes jis reikalauja kažko, kas 
yra pirmesnis (bent savo prigimtimi, nors ir nebūtinai 
laiku) už vienijimą. Šis „kažkas“ — bent logiškai — jau 
yra, nes tik tada jis gali būti vienijamas. Jeigu betgi vie- 
nijimas vadinamas kūrimu, tai šitaip suprastas kūrimas 
nėra pati pradžia, nes už jo stovi ir turi stovėti anas „kaž- 
kas“ kaip pirmesnis dalykas, kaip pagrindas vienijimui, 
kaip jo išeities taškas. Kūrimas vienijimo prasme atsire- 
mia ne į nebūtį, bet į aną „kažką“. Nebūtis juk negali bū- 
ti vienijama, nes būties stokoje nėra ko vienyti. Būties 
stokoje galima tik, Absoliutųi veikiant, padaryti, kad bū- 
tybė paprasčiausiai būtų. Jeigu betgi norime vienyti, tai 
tuo pačių norime duoti ne būtį, bet pavidalą būčiai, jau 
esančiai ir vienijimo veiksmu įgyjančiai tokią ar kitokią 

išvaizdą. Apipavidalinimas kaip vienijimo pasėka yra to- 
dėl visai kas kita negu buvimas kaip kildinimo iš nebtū- 
ties pasėka. Kūrimo kaip vienijimo samprata veda mus, 
kaip matome, ne į nebūtį, bet į aną „kažką“, kuriuo vis- 
kas prasideda ir kuris vienijimo išsivystyme arba, Teil- 
hard'o žodžiais tariant, augime kaip tik ir reiškiasi įvairių 
įvairiausiais pavidalais. 

Kas yra anasai paslaptingas „kažkas“? Teilhard'as el- 
giasi visiškai logiškai, vadindamas jį „daugiau — Je mul- 
tiple“, nes tik daugis gali būti vienijamas. Jei šis „kaž- 
kas“ būtų „vienis“, tai vienio vienijimas būtų tik tauto- 
logija savo išraiška ir nesusipratimas savo turiniu. Kaip 
nebūties negalima vienyti todėl, kad ten nėra ko vienyti, 
taip negalima vienyti nė vienio, nes jau pati jo sąvoka 
išreiškia visišką jo vienybę. Vienyti galima tik daugį. 
Nuosekliai tad Teilhard'as vienijimo objektą ir vadina 
„daugiu“, prikergdamas jam, kaip įprasta, dar ir pažyminį 
„pur — grynas“. Tai reiškia: kūrimas yra gryno daugio 
vienijimas. Tačiau kaip tik čia ir kyla pats sunkiausias 
klausimas: ar šis kūrimo aptarimas yra tos pačios pras- 
mės kaip ir krikščioniškasis aptarimas? Teilhard'o ordino 
bendrabrolis H. de Lubacas deda didelių pastangų įro- 
dyti, esą Teilhardo filosofijoje „vienijimas“ atitinka 
krikščioniškąjį kūrimą, nes Teilhard'o „daugis“ atitinka 
nebūtį **. Gindamas Teilhard'ą nuo ontologinio monizmo 
priekaištų, padarytų Ch. Journet, M. L. Guėrardo des Lau- 
riers ir kt. (plg. p. 281), Lubacas cituoja eilę posakių, ku- 
rie turį parodyti, kad Teilhard'as anaiptol neneigė kūri- 
mo: „Dievas gali išsiversti ir be pasaulio“, „Jam pakanka 
Jo paties“, „Kūrėjas laisvai pasirinkęs“ kurti pasaulį, 
„Dievas buvo vienas“ ir t. t. (p. 282, 284). Tačiau visi šie 
posakiai nė kiek neliečia mūsų klausimo, nes jie tik tei- 
gia, kad pasaulis nėra kažkokios dieviškos būtinybės, bet 
dieviškos laisvės padaras. Visi šie posakiai betgi nepa- 
aiškina, kokiu būdu Dievas pasaulį kūrė: kildindamas jo 
būtį iš nebūties ar vienydamas jau esantį „kažką“, aną 
„daugi“? Į šį klausimą galima atsakyti tik tada, kai išsi- 
aiškinsime, kas gi yra tasai „daugis“: jau esąs „kažkas“ 
ar nebūtis būties stokos prasme? 

H. de Lubacas mėgina Teilhard'o „daugį“ aiškinti ne- 
būties prasme ir cituoja jo žodžius: „Ten, kur esama vi- 
siškos nevienybės visatos medžiagoje (be galo nutolusio- 
je nuo Omegos), nieko nėra" (p. 283). Žodis „nieko“ yra 

pabrėžtas paties Teilhard'o. Sutikime, kad tai tiesa, kad 
pradžioje iš tikro yra niekis. Kodėl betgi šis niekis Teil- 
hard'o taip atkakliai yra rišamas su nevienybe visatos 
medžiagoje? Juk jeigu ten nieko nėra, tai nėra nei anos 
visatos medžiagos, nei nevienybės joje, nei nutolimo nuo 
Omegos arba Dievo. Jeigu nieko nėra, tai kodėl reikia 
kalbėti apie šio niekio vienijimą? Kodėl reikia būties ki- 
limo metafiziką norėti keisti vienijimo metafizika, kurią 
sukurti Teilhard'as svajojo, kaip tai pastebi ir H. de Lu- 
bacas (plg. p. 282)? Lubaco liudijimu, Teilhard'as savo 
laiškuose ne sykį yra prisipažinęs, kad jo sąvoka „kūry- 
binis vienijimas“ yra reikalinga pataisų pasaulio pradžios 
ir žmogaus sielos atžvilgiu (plg. p. 289). Tačiau jis pats 
šių pataisų nesiėmė daryti. Priešingai, jis pasiliko prie 
kūrimo kaip vienijimo visą laiką. O pasiliko todėl, kad, 
atsisakęs vienijimą tapatinti su kūrimu, Teilhard'as būtų 
sugriovęs visą savo sistemą, kadangi vienijimas yra jam 
pagrindinė išsivystymo forma, pradedant anuo „grynu 
daugiu" ir baigiant sąjunga su Omega. Tai aiškiai maty- 
ti jo veikale „Le Phėnomėne humain“: „Pasaulį kurti, jį 
atbaigti ir išgelbėti, tai skaitome jau Pauliaus ir Jono 
raštuose, reiškia Dievui pasaulį vienyti ir jį su savimi 
suvienyti“ 90, Dar įdomesnis yra Teilhard'o atsakymas į jo 
paties pastatytą klausimą: „Kokiu būdu Jis jį vienija?“ 
Šis atsakymas skamba: „Tuo, kad Jis savo esmės dalimi 
pasineria į daiktus; tuo, kad Jis pasidaro „elementu“ ir 
tada, dėka medžiagos širdyje rasto atramos taško, perima 
vadovavimą ir planą to, ką šiandien vadiname evoliuci- 
ja" (p. 290). Šie žodžiai kaip tik ir nusako tikrąją Teil- 
hard'o mintį: vienijimas yra ne tik kūrimas, bet ir išga- 
nymas, ir atbaigimas; šis vienijimas vyksta tuo, kad pats 
Dievas nusileidžia į daiktus, virsdamas jų pradu, ir, at- 
sirėmęs į medžiagą, veda pasaulio išsivystymo vyksmą. 
Jeigu šią Teilhard'o mintį dar galima pateisinti išganymo 
atveju, suprantant jį kaip Kristaus įsikūnijimą ir Jo gy- 
venimą malonės pavidalu, tai, pritaikinta kūrimui, ji at- 
skleidžia aiškią būtinę ano „daugio“ sampratą, neleisda- 
ma „daugį“ aiškinti nebūties prasme. Tik pasvarstykime! 
Kūrimas yra vienijimas. Gi vienijimas yra Dievo pasi- 
nėrimas „savo esmės dalimi“ į daiktus, kuriuos vienijama. 
Nuosekliai tad ir ano „gryno daugio“ vienijimas yra Die- 
vo pasinėrimas į jį, Dievo pasidarymas jo „elementu“ ir 
perėmimas vadovauti jo išsivystymui. Kaip tad galima 

būtų šį „daugį“ suprasti nebūties prasme? Juk nesąmonė 
yra kalbėti apie Dievo pasinėrimą į nebūtį, apie Jo virti- 
mą nebūties „elementu“, apie vadovavimą nebūties išsi- 
vystymui! Kur „nieko nėra“, kaip pats Teilhard'as sako, 
ten negali būti jokio nusileidimo, jokio virtimo „elemen- 
tu“, jokio vadovavimo, nes visos šios sąvokos savaime 
reikalauja to, į ką būtų nusileidžiama, kieno „elementu“ 
būtų virstama; kam būtų vadovaujama. Jeigų tad Teil- 
hard'o „daugis“ stovi pačioje pradžioje, tai jis negali bū- 
ti nebūtis, bet jau esantis „kažkas“ arba „šis tas“, 
Tolimesnis paties Teilhard'o aiškinimas, kaip šis dau- 
gis santykiuoja su Dievu, dar labiau paryškina negalimy- 
bę suprasti jį kaip nebūtį, Teilhard'as vadina Dievą „bū- 
ties poliumi“, aplinkui kurį viešpataujanti „rami vieny- 
bė". Tačiau kaip priešingybė šiam būties poliui stovįs 
Dievo akivaizdoje kitas polius, aplinkui kurį viešpatau- 
janti visiška nevienybė arba anasai Teilhard'o nuolat kar- 
tojamas daugis. Šisai Dievui priešingas polius esąs „ga- 
limybė (virtualitė)“, „būties prašymas“, kuriam Dievas 
tarsi negalįs atsispirti: jis vienijąs šį pakrikusį polių ir tuo 
būdu kuriąs ?!. Svarbiausia betgi, kad Teilhard'as šį dau- 
gį padaro Dievui priešingu poliumi: kurdamas Dievas 
kaip tik „būtinai veikia šį priešingą polių“; Jis net „ko- 
voja savo kūrimu" sų šiuo poliumi „kaip priešingybe ir iš- 
šūkiu“ (p. 103—104). Dar daugiau: „Dievas egzistuoja, — 
sako Teilhard'as, — griežta prasme tik save vienydamas“ 
(p. 102). Vadinasi, vienijimas yra ir Dievo buvimo pa- 
grindas. „Tačiau tai ne viskas. Tuo faktu, kuriuo Ji save 
vienija, kad egzistuotų, Pirmoji Būtis ipso facto kildina 
kitą priešybę — ne savyje pačioje, bet kaip priešingybę 
sau pačiai (aux antipodes de lui mėme)" (p. 103). Tai ir 
yra anasai daugis. Tačiau Teilhard'as pamiršta, kad Die- 
vas neturi ir negali turėti jokio priešingo poliaus, į kurį 
Jis kreiptų savo veikimą. Tai žinojo jau šv. Augustinas, 
sakydamas: „Nihil ergo habet Deus contrarium" (plg. De 
fide et symbolo, 7). Net ir nebūtis nėra Dievui priešingas 
polius, nes ir ji yra Jam palenkta bei Jo įgalinta: Dioni- 
sijas Areopagitas net kalba, kad nebūtis esanti Dievo 
„sukurta“; posakis, be abejo, metaforinis. tačiau prasmin- 
gas kaip nurodymas, kad bet kokia Dievo priešingybė 
esanti nesusipratimas. Jeigu tad Teilhard'as „gryną dau- 
gį" laiko Dievui priešingu poliumi, tai jis atkrinta į aną 
mitologinę Aristotelio „pirminę medžiagą“ (prote hylė), 

kurią Krikščionybė savo mokslu apie kūrimą iš nebūties 
kaip tik ir yra paneigusi. Teilhard'as grįžta prie jos kitu 
keliu ir vadina ją kitu vardu. Esmėje betgi ji lieka visa- 
dos ta pati, būtent kažkoks pirmykštis pradas, stovįs ša- 
lia Dievo kaip Jo priešingybė, iš kurios vienijimo veiks- 
mu ir yra kuriamas pasaulis. 

Šitoje tad vietoje kaip tik ir atsiveria didžiulė praraja 
tarp kūrimo sampratos, kaip ją pateikia krikščioniškasis 
tikėjimas, ir Teilhard'o sampratos, kaip ją suvokia jo evo- 
liucinė filosofija. H. de Lubacas, stropiai mėgindamas 
Teilhard'o sampratą suderinti su krikščioniškąja sampra- 
ta, galų gale yra priverstas pastebėti: „Pripažinkime, kad 
jis nepriėjo ligi to, jog savo mintį išreikštų visiškai aiš- 
kiai ir visiškai nuosekliai. Galimas daiktas — ir tai be- 
veik tikra, — kad jis norėjo pateikti per daug paprastą 
visų daiktų sintezę, kitaip tariant, per daug fiziškai pri- 
einamą“ *. P. Smuldersas prikiša Teilhard'ui, esą šis sa- 
vo kūrimo teorijoje leidosi suviliojamas „erdvinių fanta- 

* zijos įvaizdžių" “3, mes pasakytume: kiekybinės savo mąs- 
tysenos. Tačiau geriausiai Teilhard'o kūrimo sampratą, 
aną prieštaraujantį „gryno daugio“ aiškinimą, yra api- 
būdinęs tas pats Smuldersas kitoje vietoje: „Tikėjimas į 
kūrimą verčia jį teigti, kad absoliutinis daugis yra niekis; 
tačiau jo metafizika padaro iš šio daugio vis tiek šį tą“ 
(p. 104). Būdamas krikščionis, Teilhard'as subjektyviai 
pripažino kūrimą iš nebūties. Būdamas evoliucijos filoso- 
fas, jis betgi negalėjo pradėti nebūtimi, nes tokiu atveju 
būtų netekęs prasmės kūrimas kaip vienijimas ir griuvu- 
si visa sistema, suręsta iš įvairių pakopų kaip vienijimo 
pasėkų. Todėl Teilhard'o posakis, kad grynas daugis esąs 
niekis, yra padiktuotas ne jo metafizikos, bet jo tikėjimo; 
jis kyla ne nuosekliai iš jo filosofijos, bet yra į ją įspraus- 
tas iš viršaus, kaip priedas, norint apsiginti nuo priekaiš- 
tų — taip lygiai, kaip toks priedas yra Teilhard'o paaiš- 
kinimai apie blogį“*. Nebūtis, blogis ir laisvė nesudaro 
Teilhard'o filosofijos organinių pradų, todėl jis jų nė ne- 
nagrinėja. Jis juos užsimena tik tada, kai jam prikišama, 
esą jo sistema esanti monistinė, naiviai optimistinė ir de- 
terministinė. Tačiau šios užuominos bei paaiškinimai nė- 
ra jo metafizikos nuoseklus išsivystymas, bet tik mėgini- 
mas krikščioniškus pradus įsprausti į evoliucinę sistemą, 
kas krikščioniškai mąstančiojo žmogaus anaiptol nepaten- 
kina ir neįtikina. 

5. DIEVAS KŪRĖJAS AR 
DIEVAS ŽIEDĖJAS? 


Jeigu Teilhard'o ontologijoje nėra nebūties ir jeigu 
kūrimas yra daugio vienijimas, kas tada yra Dievas pa- 
saulio atžvilgiu ir pasaulis Dievo atžvilgiu? Kas yra Die- 
vas aname visuotinio išsivystymo vyksme? Pats Teil- 
hard'as visur vadina Jį Kūrėju. Tai daryti jį verčia, kaip 
sakėme, krikščioniškasis tikėjimas. Tačiau ar Dievas yra 
Kūrėjas ir Teilhard'o filosofijojetį Mes galime be niekur 
nieko sutikti, kad Dievas yra galutinė evoliucijos sąlyga. 
arba evoliuciją įgalinąs pagrindas, kaip kad Jis yra ir 
kiekvienos būtybės buvimo galutinis pagrindas. Bet tai 
dar nereiškia, kad Dievas kaip sąlyga ar pagrindas jau 
tuo pačiu yra ir Dievas Kūrėjas. Evoliuciją įgalinti arba 
ją grįsti dar anaiptol nereiškia kurti iš nebūties, nes jo- 
kia evoliucija neina iš nebūties į būtį. Evoliucija ix Teil- 
hard'o sistemoje eina iš pradinio daugio į suvienytus jo 
pavidalus. Kas tad yra Dievas, kuris šį vienijimo vyksmą 
grindžia ir veda? . 

Vienoje vietoje Teilhard'as yra Dievą pavadinęs „Die- 
vu Išvystytoju (Dieu ėvoluteur)“ (VII, 254). Jo raštų ty- 
rinėtojai pastebi, kad šis Dievo pavadinimas pasitaiko tik 
vieną vienintelį kartą 9. Tačiau jis kaip tik ir yra bū- 
dingas visai Teilhard'o sampratai, liečiančiai Dievo san- 
tykius su pasauliu. Juk jeigu kūrimas, kaip tai neatlai- 
džiai tvirtina pats Teilhard'as, yra pradinio daugio vieni- 
jimas, tai Dievas pradeda savo santykį su pasauliu ne 
šiojo sukūrimu iš nebūties, bet anuo daugiu, į kurį kaip 
tik ir krypsta vienijamasis Dievo veiksmas. Visos būtybės 
kyla Teilhard'o sistemoje ne iš nebūties, bet iš daugio 
kaip suvienyti jo pavidalai. Galima priimti Teilhard'o hi- 
potezę, kad Dievas, šį daugį vienydamas, teikia jam dvi 
energijos rūšis: tangentinę (skirstomąją) ir radialinę (jun- 
giamąją). Šių dviejų energijos rūšių valdoma „visatos me- 
džiaga" ir pradeda išsivystyti. Tačiau ši hipotezė nė kiek 
neliečia kūrimo esmės. Ji tik aprašo (tiksliau kalbant, tik 
spėja), kaip dieviškasis kūrimas vyksta, nieko nepasaky- 
dama, kas jis yra savyje. Be abejo, yra visiškai tiesa, kad 
kosmologinėje arba fenomenologinėje srityje mes visa- 
dos turime reikalą tik su kūriniais, bet ne su pačiu kūri- 
mu ir kad todėl mokslas visai teisėtai nei kūrimo iš ne- 
būties, nei Dievo Kūrėjo kaip hipotezių išaiškinti pasau- 

lio apraiškoms nėra reikalingas. Visai kas kita betgi yra 
su filosofija ar (juo labiau) su teologija. Jeigu ji kalba 
apie pasaulį kaip kūrinį, tai ji tūri jau iš pat pradžios 
žinoti, kodėl ji jį „kūriniu“ vadina, Nes ne kiekvienas 
pasaulis gali būti vadinamas kūriniu, pav., Plotino onto- 
logijoje, kurioje būtybės yra paties Absoliuto išplaukos, 
arba dialektiniamę materializme, kur būtybės yra tos pa- 
čios amžinos medžiagos priešingybinės apraiškos. Todėl 
teisinti Teilhard'ą, esą jis „pasirinko parodyti Kūrėją 
Omegos taške“*?, vadinasi, evoliucijos pabaigoje, yra 
negalima, nes ir šiame taške Dievas, pasak Teilhard'o, pa- 
sirodo irgi tik kaip vienytojas: Omegos taške Dievas viską 
sujungia su savimi. Jau esame anksčiau citavę Teilhard'o 
žodžius, kad pasaulį kurti Dievo atžvilgiu reiškia vienyti 
jį patį ir galop jį suvienyti su savimi “?. Kitaip tariant, 
evoliucijos vyksme Dievas pasaulį vienija savyje, o evo- 
liucijos gale Jis jį suvienija su savimi. Kur tad čia gali- 
ma rasti Dievą Kūrėją, kuriantį iš nebūties? Visur yra tik 
Dievas Vienytojas. Štai kodėl mes kaip tik ir kreipiamės 
į pradinį tašką, į aną Teilhard'o Alfą, ir klausiame: gal- 
gi čia esama Dievo Kūrėjo, nebe vienijančio, bet kurian- 
čio tikra prasme iš nebūties? Bet Jo kaip Kūrėjo neranda- 
me ir čia, nes ir čia Teilhard'as kalba tik apie daugio 
vienijimą. Vienijimas yra tad pasaulinio proceso lytis — 
nuo pradžios ligi galo. Jokiame taške nerandame nė Die- 
vo Kūrėjo. Sekdami Teilhard'u ir eidami evoliucijos ke- 
liu — tiek priekin, tiek atgal, — atsidaužiame arba į vi- 
suotinę vienybę Omegos taške, arba į gryną daugį Alfos 
taške. Todėl Teilhard'as nuosekliai ir teigia, kad vienas 
daiktas yra į pasaulį įvedamas kito daikto (plg. IV, 224). 
Kad kas nors kiltų iš nebūties, vadinasi, kad kas nors bū- 
tų į pasaulį įvedamas nebe kito daikto, o paties Kūrėjo, 
Teilhard'as savo filosofijoje nežino, nes jis nežino nebū- 
ties kaip būties stokos. 

Iš viso to plaukia svarbi išvada Dievo sampratos at- 
žvilgiu. Jeigu evoliucija, kaip anksčiau sakėme, yra Teil- 
hard'ui ir jo šalininkams dieviškojo kūrimo būdas ir jei- 
gu šis būdas yra ne kas kita, kaip vienijimas, tai tada 
kūrimas išsisemia vieno daikto žiedimu į kitą. Veikdamas 
per minėtas abi energijos rūšis Dievas, tiesa, keičia 
daiktus, bet jis jų nekildina iš nebūties. Alfos taške, ar- 
ba pradžioje, stovi daugis, išskidęs savo įvairybėje, cha- 
otiškas ir belytis. Dievas jį vienija ir tuo būdu kildina 

tvarką, lytis ir pavidalus. Štai kodėl Teilhard'as evoliuci- 
ją ir vadina „įrengimo vyksmu (processus d'arrangement") 
(VI, 117). Šis posakis primena mums Šventraščio pasako- 
jimą, kaip Viešpats įrengė rojų ir jame apgyvendino 
žmogų (plg. Pr 2, 8—20). Kaip Pradžios knygos vaizduose 
pasaulis iš sykio yra buvęs tuščias: jame neaugę nei žo- 
lių, nei krūmų, tik ūkanos sklidusios pakraščiais (plg. Pr 2, 
5—6), taip ir Teilhard'o ontologijoje iš sykio yra buvęs 
tik grynas daugis, o paskui pasaulis buvęs pamažu įreng- 
tas, tapdamas vis vieningesnis, vis darnesnis, vis gražes- 
nis, vis labiau persunktas meilės ir taikos. Šis pasaulio 
įrengimas nesąs, pasak Teilhard'o, pasibaigęs; jis vyks- 
tąs ir toliau, todėl ir kūrimas nesiliaująs. Tai, kas Švent- 
"raštyje pasakojama vaizdais, Teilhard'o sistemoje virsta 
metafizinėmis sąvokomis; tai, ką Pradžios kmyga aprašo 
po to, kai Viešpats „pradžioje sukūrė dangų ir žemę“ (Pr 
1, 1), Teilhard'as perkelia į visą Dievo veikimą santykiuo- 
se su pasauliu. Pradžia kaip kilimas iš nebūties Teilhard'ui 
dingsta, nes kurti reiškia įrengti. Nuosekliai tad Teil- 
hard'as niekur nė nekalba apie Dievo „tebūnie — fiat“, 
kurio atobalsis būtų būtis. Jis kalba tik apie vienijimą, 
jungimą, įrengimą, tirštėjimą, telkimąsi, vadinasi, tokius 
veiksmus, kurie tiek logiškai, tiek ontologiškai reikalauja 
jau esančios būties. Dar daugiau: jie reikalauja medžia- 
ginės būties, vadinasi, kiekybinės būties, nes tik šitokia 
būtis gali būti vienijama. Dvasinė asmeninė būtis, būda- 
ma vientisa (ens simplex) pačia savo esme, negali būti 
vienijama iš viso. Vadinasi, jau ir kūrimo sampratoje iš- 
eina aikštėn materialistinis Teilhard'o monizmas ir kie- 
kybinė jo mąstysena. 

Kas tad yra tasai Dievas, kuris gryną daugį vienija, 
pasaulį įrengia ir nuolatos kuria, atsiremdamas į dvi ener- 
gijos rūšis, arba, mMetafiziškai kalbant, į „antrines prie- 
žastis“? Ne kas kita, kaip platoniškasis demiurgas. Kaip 
Platono filosofijoje demiurgas nekildina daiktų iš nebū- 
ties, o juos tik žiedžia vieną iš kito, gamindamas tuo bū- 
du „nesuskaitomą kūnų įvairybę“ (Timėjas, 57c), taip ir 
Teilhard'o ontologijoje Dievas veikia pirminį daugį ir 
išvystydina iš jo vis naujų pavidalų. Tarp Platono Dievo 
ir Teilhard'o Dievo esama didesnio panašumo, negu lig 
" šiol pastebėta. Skaitant pasaulio kilimo aprašymą Timėjo 
dialoge, tiesiog sunkų nusikratyti įspūdžių, kad Teilhar- 
das tik išplėtė ir kiek abstrakčiau nusakė tai, ką Plato- 

nas teigė sutrauktai ir vaizdingai. Platonas juk prilei- 
džia, kad pirmapradžiai elementai nebuvę „nei vienas į 
kitą panašūs, nei nebuvę pusiausvyroje“, bet „netaisyk- 
lingai svyrinėję į visas puses" (Teilhard'o sistemoje: gry- 
no daugio nevienybė); nepanašiausi elementai „sklidę kuo 
toliausiai vienas nuo kito“ (Teilhard'o sistemoje: tan- 
gentinė, arba skirstomoji, energija); „panašiausi elemen- 
tai telkęsi kuo arčiausiai prie vienas kito vienoje vieto- 
je" (Teilhard'o sistemoje: radialinė jungiamoji energija, 
arba tirštėjimas); „pridėjęs ranką visatai apipavidalinti, 
Dievas suteikė (visam tam. — Mc.) tam tikrų pavidalų 
pagal skaičių ir lytį“ (Teilhard'o sistemoje: vienijimas, 
arba kūrimas) (Timėjas, 534). Kaip matome, tiek išei- 
ties taškas (sąmyšis, nevienybė, daugis), tiek energijos bei 
jėgos (skirstomoji ir jungiamoji), tiek Dievas kaip vie- 
nytojas bei apipavidalintojas anų sumišusių jėgų bei pra- 
dų yra bendri tiek Platonui, tiek Teilhard'ui. Todėl nei 
Platono, nei Teilhard'o filosofijoje nėra nebūties kaip 
pradžios: jiems abiem pasaulio kilimas yra ne kūrimas iš 
nebūties, bet tik pradinės maišaties (Platonas) arba gry- 
no daugio (Teilhard'as) vienijimas įvairiausiais pavida- 
lais. Teilhardo Alfa yra platoniškoji Alfa. Teilhard'o 
Dievas yra Platono demiurgas: abu yra ne pasaulio kūrė- 
jai, bet tik pasaulio žiedėjai. Tuo tarpu sąvokos „pasaulio 
kūrėjas“ ir „pasaulio žiedėjas“ yra, kaip H. Heimsoethas 
teisingai pastebi, „iš esmės skirtingos sąvokos“ 8. Die- 
vas, kuris pasaulį žiedžia iš sumišusių elementų arba iš 
paskidusio daugio, nėra Dievas, kuris pasaulį kuria iš ne- 
būties. 

Tad nieko nepadeda nuolatinė Teilhard'o pastanga ro- 
dyti į Dievą kaip į evoliucijos pradžią bei pabaigą, va- 
dinant Jį Alfa ir Omega, nes visi šie nurodymai veda tik 
į Dievą žiedėją, bet ne į Dievą Kūrėją. Dievas žiedėjas 
arba išvystytojas bei vienytojas stovi, be abejo, kaip ir 
Platono demiurgas, pasaulio vyksmo pradžioje ir gali bū- 
ti pavadintas „Alfa“ kaip pradžios simboliu, Dievas žie- 
dėjas veikia taip pat evoliucijos eigoje ir todėl gali būti 
pavadintas „evoliucijos galva“, kaip tai Teilhard'as ir 
daro. Galop Dievas žiedėjas veda pasaulio išsivystymą 
savęspi, jungia visa su savimi kaip su galutiniu tikslu ir 
todėl gali būti vadinamas „Omega“ kaip atbaigos simbo- 
liu. Tačiau visos šios Dievo funkcijos, kurias jis vykdo 
evoliucijos atžvilgiu, nėra kūrimas iš nebūties, o tik anos 

Teilhard'o „visatos medžiagos“ apipavidalinimas. Nuosek- 
liai tad Dievas, kuris nekuria iš nebūties jokiame pasau- 
lio buvimo taške, o tik jungia, vienija, apipavidalina ir tuo 
būdu pasaulį „įrengia“, tegali būti vadinamas demiurgu 
arba žiedėju, bet jokiu būdu ne Kūrėjų krikščioniškąja 
prasme, 

Šitoje vietoje reikia pastebėti, kad krikščioniškoji kūri- 
mo iš nebūties samprata reiškia žymiai daugiau negu tik 
tai, „kad visa, be jokios išimties, yra Dievo darbas“; 
„kad visi daiktai pašaukti į būtį laisva Dievo iniciatyva“ 
(p. 198); „kad pasaulis nieko neturi, kas nepriklausytų 
Dievo kuriamajam veiksmui“ “. Tai yra neteisėtai su- 
siaurinta kūrimo sąvoka, nes visa tai tinka ir platoniška- 
jam demiurgui arba Dievui žiedėjui. Ir Dievas žiedėjas 
kildina daiktus laisva iniciatyva; ir jie visi priklauso jo 
veikimui; ir be demiurgo pasaulis neturėtų nieko vienin- 
go bei apipavidalinto. Jeigu tad kūrimo iš nebūties sam- 
prata tuo ir išsisemtų, kuo tada krikščioniškasis Dievas 
Kūrėjas skirtųsi nuo platoniškojo Dievo žiedėjo? Iš kitos 
pusės, ši samprata yra neteisėtai išplėsta ir todėl naikina 
tiek gamtos dėsnių veiklos būtinybę, tiek žmogaus veik- 
los laisvę. Kosmologinėje pasaulio plotmėje esama aibės 
dalykų, kurie kaip tik nėra „Dievo darbas“, bet. būtina 
gamtos dėsnių veikimo pasėka: žvaigždžių kilimas ir iri- 
mas, planetų atsiradimas ir jų santykis su sava saule, 
vandenynų potvyniai ir atoslūgiai, žemės drebėjimai, jos 
plutos susidėstymas bei kaita, ugnikalnių išsiveržimai ir 
t. t. ir t. t. Visa tai vadinti „Dievo darbu“ galima tik per- 
kelta prasme, nes Dievas nėra visų šių dalykų autorius 
nei kūrimo, nei žiedimo atžvilgiu. Štai kodėl mokslas, 
šiuos reiškinius bei padarus aiškindamas, ir nesišaukia 
Dievo. Dar aiškiau tai regėti žmogaus laisvės veikloje. 
Visi veikalai, kilę iš žmogaus laisvės, nėra „Dievo dar- 
bai", nes jie labai dažnai yra kaip tik nukreipti prieš 
Dievą, neigdami Jo Valią arba net ir Jį patį. Sakyti tad, 
kad „visa 'be jokios išimties. yra Dievo darbas“, reiškia 
padaryti Dievą autoriumi ne tik neigiamų, bet net ir nuo- 
dėmingų dalykų, sunaikinant tuo būdu tiek žmogaus lais- 
vę, tiek ir patį Dievą, kuris prieštarautų pats sau, vieną 
sykį tą patį teigdamas, kitą sykį tą patį neigdamas. 

Šitoks neteisėtas kūrimo iš nebūties, iš vienos pusės, 
susiaurinimas, iš. kitos — išplėtimas įvyksta Teilhard'o 
bei jo šalininkų mąstyme todėl, kad jie išleidžia iš akių 

pagrindinę Krikščionybės mintį kūrimo atvejų, būtent: 
kūrimas Krikščionybei reiškia ne tik tai, kad pasaulis yra 
Dievo darbas (toks jis yra ir Platono filosofijoje), bet vi- 
sų pirma tai, kad šis darbas neturi jokio kito šaltinio kaip 
tik nebūtį arba niekį. Štai kas yra Krikščionybei sava ir 
specialu jos kūrimo sampratoje. Kūrimas iš nebūties yra 
ne tiek pasėkos, kiek kilmės sąvoka, Iš ko pasaulio būtis 
ra Dievo pašaukta: iš jau esančio ko nors ar iš niekio?— 
tai klausimas, kurį Krikščionybė kelia ir į kurį ji atsako 
savo tiesa, kad Dievas yra „dangaus ir žemės Kūrėjas". 
Krikščionybei yra antrinis dalykas, kad pasaulio išsivys- 
tymo vyksme nuolatos atsiranda naujų būtybių; kad „kū- 
rinys gali kildinti (produzieren) naują tikrovę“ ir kad ši 
tikrovė esanti „būties prieauglis“ ?, Krikščionybei yra 
svarbiausia, ar šios naujos būtybės yra sukurtos iš ne- 
būties, ar nužiestos iš kokios nors jau esančios būties, 
vis tiek kaip ją vadintume; ar anas „būties prieauglis“ 
yra jau esančio daikto išvystymas ligi jo kosmologinės 
pilnatvės, ar kilęs ontologiškai iš nebūties. Nes tik atsa- 
kius į šį klausimą paaiškės, ar Dievas pasaulio atžvilgiu 
yra krikščioniškasis Kūrėjas, ar tik platoniškasis jo žie- 
dėjas. Teilhard'as šio klausimo niekur nekelia ir todėl jo 
neatsako. Priešingai, jis, kaip aukščiau minėta, net ven- 
gia kalbėti apie pirmapradę kilmę, tarsi kilmė būtų tiek 
pasaulio, tiek ypač žmogaus sampratai abejingas dalykas; 
tarsi filosofiškai būtų vis tiek, ar anasai pradinis daugis 
stovi Dievo akivaizdoje kaip Jam priešingas polius, kaip 
lęs kuriamuoju Dievo „tebūnie“ iš nebūties; taip pat tar- 
si antropologijai būtų vis tiek, ar žmogus kaip vienkartis 
ir nepakeičiamas asmuo yra Dievo sukurtas iš nebūties, 
nedalyvaujant jokiam tarpininkui, ar išsivystęs iš visuoti- 
nės sąmonės tirštėjimo, tegu ir Dievui „leidžiant“ ar net 
„norint“. Kilmės klausimas yra ne menkesnės filosofinės 
ir teologinės vertės kaip ir esmės klausimas, nes tarp šių 
dviejų dalykų esama neperskiriamos jungties: kilmė nu- 
rodo į esmę, ir tam tikra esmė reikalauja atitinkamos kil- 
mės, pav., kaip matysime vėliau, žmogaus asmuo. Apeida- 
mas kilmės klausimą, Teilhard'as savo evoliucijos filosofi- 
joje neįstengia išaiškinti nė esmės klausimo. 
Suvokiant, kad kūrimo iš nebūties sampratoje visas 
svoris gula ant kilmės, t. y. ant nebūties, bus lengva įver- 
tinti ir vad. „evoliucinį“, arba „tęstinį“, kūrimą, kuriuo 

dabar paprastai remiasi Teilhard'o šalininkai, mėgindami 
kūrimą kaip gryno daugio vienijimą aiškinti kūrimo kaip 
kildinimo iš nebūties prasme. Kas tad yra šis „„evoliucinis 
kūrimas“ ir ar jis iš viso yra galimas? 

„Evoliucinis kūrimas“ yra staigaus kūrimo priešingy- 
bė. Staigaus kūrimo samprata yra gražiai išreikšta šv. To- 
mo Akviniečio posakiu, kad Dievas kuria „be judėjimo“ 
(S. Th. I, 45, 3). Kitaip tariant, kūrimas iš nebūties yra 
veiksmas, bet ne vyksmas; aktas, bet ne piocesas. Tai 
nuostabiai gili įžvalga, paaiškinanti mums kūrimo prigim- 
tį. Kūrimas yra galimas tik kaip dieviškasis aktas, bet ne 
kaip kūriniškasis procesas. Todėl jis ir yra „be judėjimo“, 
vadinasi, ne tęstinis, bet staigus, vykstąs ne laike, bet 
amžinojoje dabartyje, kurioje nėra jokios eigos, bet visa 
yra kartu. Visa, kas yra judėjimas visokeriopa prasme, 
priklauso jau kūriniu kaip jo reiškimasis, bet ne kūri- 
mui kaip dieviškajam „tebūnie — fiat". Nuosekliai tad 
šv. Tomas ir pastebi, kad kūrimą galima suprasti tik ne- 
gatyviai, būtent atitraukiant nuo kūrinio bet kokį pasikei- 
timą, judėjimą, išsivystymą; tada pasilieka „tik grynas 
kūrinio santykis su Kūrėju“ (S. Th. I, 45, 3c) 7, Kas su- 
daro šį santykį? Ne kas kita, kaip kūrinio buvimas. Šv. 
Augustinas, apmąstydamas savo „Išpažinimuose“ pasaulio 
sukūrimą,. prasmingai šaukdina dangų ir žemę: „Esame to- 
dėl, kad esame sukurti — ideo sumus guia facti sumus“ 
(Conf. XI, 4). Buvimas yra kūrinio pasėka. Tai reikia ypa- 
tingai pabrėžti, nes mes dažnai įsistebime į kūrimo pasė- 
kos prigimtį, jos sąrangą, jos pavidalą, o ne į jos buvimą 
kaip tokį. Kūrimo veiksmu Viešpats taria savą „fiat“, ir 
kaip atsakymas į šį šūksnį išnyra iš nebūties buvimas. 
Svarstant kūrimą krikščioniškąja prasme, ne tiek svarbu, 
koks šis buvimas yra, bet tai, kad jis yra. Būties anks- 
čiau nebuvo nei kaip tokios ar kitokios, nei kaip medžia- 
gos, ir štai dieviškuoju „fiat“ ji yra. Buvimas užtat ir yra 
anas „grynas kūrinio santykis su Kūrėju“, nes buvimą 
galima gauti tik iš Dievo. Todėl šv, Augustinas ir leidžia 
šaukti dangui bei žemei: „Prieš mūsų buvimą mūsų ne- 
buvo, todėl mes ir negalėjome savęs patys pasidaryti" 
(Conf. XI, 4). Daiktas gali sau daug ko pasidaryti: jis ga- 
li išvystyti savo galimybes, kurių ribos mes nežinome; 
jis gali net, atrodo, peržengti savo paties esmę, kaip tai 
prileidžia ir scholastinė filosofija sava „substancijos kiti- 
mo (mutatio substantialis“) sąvoka, virsdamas ne tuo, kuo 

jis buvo ligi šiol. Visa tai filosofiškai galima. Tačiau vie- 
no dalyko daiktas negali pasidaryti, būtent: kad jis būtų. 
Aną tad dangaus bei žemės šauksmą Augustinas ir va- 
dina savaime aiškiu dalyku —,ipsa evidentia“ (t. p.). 
Buvimas ontologiškai reikalauja kūrimo ir į šį būtinai nu- 
rodo. 

Ar gali dieviškasis „fiat“ būti tęstinis, arba evoliuci- 
nis? Atsakymas į šį klausimą priklauso nuo kito klausi- 
mo, būtent: ar gali buvimo kildinimas iš nebūties vykti 
dalimis? Bet vos tik ištariame šį klausimą, tuojau pat pa- 
aiškėja jo nesąmonė, Buvimas juk yra nedalomas: būtis 
arba yra, arba jos nėra. Buvimas yra visas kartu. Jis ne- 
gali būti laipsniuojamas. Visa pasaulio daiktuose galima 
laipsniuoti, vadinasi, skaidyti ir vykdyti dalimis, išskyrus 
buvimą. Niekas negali būti daugiau ar mažiau. Buvimas 
yra vienintelis sukurtosios būties dalykas, kuris viena- 
prasmiškai tinka tiek smėlio grūdeliui, gulinčiam pajūry- 
je, tiek serafimui, stovinčiam prieš Visagalio sostą (plg. 
Apr 4, 8): abu jie paprasčiausiai yra, nors jų esmės ir 
labai skiriasi viena nuo kitos. Buvimas yra nebuvimo pa- 
keitimas Dievo galia. Kaip tad šis pakeitimas galėtų būti 
tęstinis? Ir ką jis tada reikštų? Kad būtis yra dar ne-būtis? 
Kad ji yra dar tik pusiau-būtis? Kad ji yra dar neatbaig- 
ta būtis? Visi šie posakiai buvimo atžvilgiu yra nesąmo- 
nės. Visi jie tinka būties esmei, kuri iš tikro skleidžiasi ir 
išvysto bei įvykdo savo galimybes. Bet visi jie netinka 
būties buvimui, kuris kaip nebūties pakeitimas yra vi- 
sas iš sykio ir todėl negali būti nei papildytas, nei iš- 
skleistas, nei atbaigtas. Būdamas betgi negalimas vykdyti 
dalimis, buvimas padaro, kad ir jo kildinimas iš nebūties, 
arba kūrimas, gali būti tik visas iš karto, arba staigus. 
Tęstinis kūrimas, arba evoliucinis kūrimas, reikštų, kad 
Dievas būties buvimą išvysto iš nebūties pamažu, bilijo- 
nais metų, vadinasi, laiko eigoje. Koks nesusipratimas! 
Nebūtis kaip būties stoka neturi savyje nieko, iš ko būties 
buvimas galėtų būti išvystomas. Nebūtis kaip būties sto- 
ka gali būti tik iš karto pakeista būties buvimu. Nuosek- 
liai tad tęstinio, arba evoliucinio, kūrimo sąvoka kūrimui 
iš nebūties visiškai netinka ir jo neišreiškia. Ji tinka ne 
kūrimui iš nebūties, o tik išvystymui jau esančios būties. 
Tačiau išvystymas arba išsivystymas nėra tas pat, kas kū- 
rimas. Todėl terminas „kūrimas“ ir neturėtų būti varto- 
jamas, nes jis čia yra tik klaidinanti metafora: kūrimą iš 

nebūties ji pridengia išsivystymu iš ko nors. Todėl „evo- 
liucinis kūrimas“ yra ne staigaus kūrimo sampratos pa- 
kaitalas, bet tik madinė sąvoka, neturinti ontologinio pa- 
grindo, nes prieštaraujanti tiek kuriamajam Dievo 
veiksmui, kuris niekad negali virsti vyksmu laike, tiek iš 
nebūties kilusiam buvimui, kuris visados yra visas kartu 
ir todėl niekad negali virsti evoliuciniu. Nuosekliai tad 
ir pati evoliucija nėra ir negali būti dieviškojo kūrimo 
būdas. Evoliucija ir kūrimas iš nebūties stovi kiekvienas 
visiškai kitoje plotmėje ir negali būti vienas kitų pakeisti. 
Jeigu tad Teilhard'as teigia, esą Dievas leidžiąs daiktam 
„patiems kurtis“ (IV, 40), tai šis daiktų „kūrimasis“ gali 
būti įmanomas tik išsivystymo, o ne kilimo iš nebūties 
prasme. Tai išskleidimas (ar gal net ir pakeitimas) es- 
mės'?, bet ne kūrimas buvimo. Leisti daiktams kurtis iš 
nebūties reikštų padaryti daiktus „dievais“. Kurti iš ne- 
būties gali tik Absoliutas kaip Būties Pilnybė. Tačiau ab- 
soliutybės deleguoti negalima. Anas Teilhard'o minimas 
„leidimas“ irgi yra tik metafora, kaip ir daugeliu kitų 
atvejų. 

Staigaus kūrimo samprata tačiau neturi nieko bendro 
su statiniu pasaulėvaizdžiu, teigiančiu, esą „Dievas sukū- 
rė žmones, gyvulius ir augalus tokioj formoj, kokioj jie 
dabar yra; Dievas vienu staigiu aktu sukūrė visa, kas lai- 
ko bėgyje iš visatos galėtų išsivystyti“ 8. Tai tvirtino net 
ir toksai garsus gamtos tyrinėtojas kaip Linnė, sakyda- 
mas, kad „tiek yra rūšių, kiek pradžioje buvo sukurta — 
tot sunt species guot ab initio creatae sunt“. Tačiau visi 
šie teiginiai liečia ne ontologinį kūrimo veiksmą, kuris 
teikia būčiai buvimą visą kartu, bet kosmologinę jau 
esančios būties padėtį. Ar vienu aktu staiga sukurta ir to- 
dėl jau esanti būtis liks pastovi, ar ji kis laiko eigoje, tai 
priklausys ne nuo to, kad ji yra, bet nuo to, kokia ji yra. 
Net ir įvairių galimybių išsivystyti pilna būtis turi gauti 
savo buvimą iš Kūrėjo staiga, nes ir tokios būties buvi- 
mas, kaip sakyta, yra nedalomas. Ir išsivystanti būtis kaip 
esanti (gua ens) visados yra savo buvime visa kartu. Stai- 
gaus kūrimo samprata liečia kūrimo, o ne kūrinio pri- 
gimtį ir todėl nieko nesako apie sukurtojo pasaulio pasto- 
vumą ar nepastovumą, užbaigimą ar neužbaigimą. Ji tik 
sako, kad būties buvimas kyla iš nebūties Viešpaties ga- 
lybe vieną akimirką visas kartu, Štai prasmė šv. Tomo 
minties, kad Dievas kuria „be judėjimo“. Staigus kūri- 

mas nėra nei statinė, nei dinaminė kategorija. Tai ant- 
laikinis paties Dievo veiksmas, kuris su pasaulio vyksmų 
laike neturi nieko bendro. Antlaikinis gi veiksmas nieka- 
dos negali būti tęstinis, nes tęstinumas atsiranda tik su 
laiku arba laike, vadinasi, tik tada, kai būtis jau yra ga- 
vusi savo buvimą. Todėl tęstinumas ir liečia ne Dievo 
veiksmą, bet kūrinio vyksmą arba jo esmės skleidimąsi ir 
visiškai neprieštarauja staigaus kūrimo sampratai. 

Nėra tad dviejų kūrimo teorijų. Yra tik viena kūrimo 
teorija, būtent staigaus kūrimo. Tęstinio kūrimo teorija 
yra ne kūrimo, o išsivystymo teorija, mėginanti ir Dievą 
įjungti į pasaulio vyksmą. Tačiau ši pastanga yra labai 
abejotinos vertės, nes vargu ar galima būtų logiškai pa- 
grįsti, kad Dievas yra būtinas pasauliui išsivystyti. Kad 
Jis yra būtinas pasauliui būti, tai savaime aišku, nes bu- 
vimą gali teikti tik Absoliutas. Tačiau kad Absoliutas bū- 
tų būtinas evoliucijai, vadinasi, jau esančios būties įvai- 
riopam kitimui, galima stipriai abejoti. Ten, kur viena 
būtybė kyla iš kitos, ten, atrodo, pakanka gamtos dėsnių 
ar žmogaus proto bei jo valios jėgų. Šauktis Dievo išvys- 
tytojo, kaip tai daro Teilhard'as savo teorijoje, yra tas 
pat, kas ant ledo paslydusiam ir susižeidusiam žmogui 
tvirtinti, esą jam velnias pakišęs koją. Senas metodinis 
mąstymo dėsnis, „kas per daug įrodo, nieko neįrodo — 
gui nimis probat, nihil probat"— tinka ir Dievo santy- 
kiui su pasauliu. Kur nėra nebūties, ten nėra nei kūrimo 
iš nebūties, nei Dievo Kūrėjo krikščioniškąja prasme. O 
Dievas žiedėjas ar išvystytojas yra nereikalinga, nes nieko 
neišaiškinanti hipotezė, 

Kodėl tačiau mes taip atkakliai ieškome nebūties ir 
kūrimo iš nebūties? Juk, kaip A. Paškus teisingai paste- 
bi, „žmogaus protas labai sunkiai nuryja absoliutinės pra- 
džios (ex nihilo) sąvoką“ **. Kodėl tad Krikščionybė šią 
absoliutinę pradžią taip stipriai pabrėžia, jog ji Dievą 
Kūrėją supranta tik kaip kūrėją iš nebūties, o ne kaip 
platoniškąjį demiurgą? Juk, atrodo, esą vis tiek, ar Die- 
vas pasaulį kildina iš nebūties ir todėl yra jo kūrėjas vi- 
sapusiška prasme, ar Jis jį kildina iš kokios nors būties 
(gryno daugio, visatos medžiagos, pradinės medžiagos. . .) 


320 


ir todėl yra jo žiedėjas, — pats pasaulis kiekvienu atveju 
yra Dievo padaras. Kodėl tad krikščioniškojoje ontologi- 
joje nebūtis yra viena iš pagrindinių sąvokų, nepaisant 
to, kad jos teigiamai mąstyti iš viso nėra galima? — At- 
sakymą į tai duoda žmogus. Kitiems daiktams — medžia- 
gai, augalui, gyvuliui — iš tikro yra vis tiek, ar jie Dievo 
sukurti iš nebūties, ar nužiesti iš kokios nors kitos būties, 
ar galop išsivystę visatos jėgų veikiami. Jų esmė, kiek 
ji mums pažįstama, nereikalauja, kad jie būtinai būtų 
Dievo tiesiog sukurti iš nebūties, vadinasi, būtų Dievo 
padarai be tarpininko. Tačiau žmogui tai anaiptol ne vis 
tiek, nes žmogus yra ne daiktas, bet asmuo, vadinasi, 
nelygstamas padaras. „Žmogus kaip asmuo savo esmės 
vienkartiškume negali būti nei pakeičiamas, nei pakarto- 
jamas“ , kaip jį giliai bei prasmingai apibūdina A. Paš- 
kus. Žmogus kaip asmuo yra vienkartinis. Jis neturi rū- 
šies, todėl ir nėra jos individualinė išraiška, kaip kartais 
asmuo yra maišomas su individu, kuriuo yra kiekvienas 
gyvis ir net medžiagos gabalas. 

Tačiau kaip tik visos šios asmens savybės — nepa- 
keičiamumas, nepakartojamumas, vienkartiškumas, buvi- 
mas pats sau tikslu — ir reikalauja, kad asmuo būtų su- 
kurtas iš nebūties, o ne nužiestas iš kokios nors „visatos 
medžiagos“ ar radialinės energijos išvystytas iš visuoti- 
nės sąmonės jos tirštėjimu bei telkimusi vidun. Kodėlę 

Nebūtis, kaip jau ne kartą sakyta, yra būties stoka: 
tai ontologinė tuštuma. Jeigu tad žmogus kyla iš šios tuš- 
tumos, tai reiškia, kad jis nekyla iš ko nors. Kitaip ta- 
riant, kildamas iš nebūties, jis neturi už savęs absoliučiai 
nieko, ką galėtų vadinti sava pradžia bei savo kilmės 
šaltiniu. Tokiu atveju jis pasirodo pasaulyje iš tikro kaip 
visiškai originali, vienkartinė būtybė, jokia prasme ne- 
buvusi anksčiau kaip daigas ar sėkla, ar padėlys, nes ne- 
būtyje nėra jokių daigų, jokių sėklų, jokių padėlių. Iš 
nebūties išniręs asmuo yra toks padaras, kuriam visiškas 
naujumas bei vienkartiškumas yra savaime suprantamos 
ir būtinos savybės. Ir priešingai! Jei žmogus kyla ne iš 
nebūties, bet iš ko nors — čia nesvarbu, kaip šį „ką nors“ 
suprasimę, — tai jis minėtų savybių kaip tik negali turė- 
ti, nes tokiu atveju jis yra tik ano „ko nors“ perdirbimas, 
apipavidalinimas, pratęsimas. Tokiu atveju žmogus ne- 
gali būti nė asmuo, nes asmuo kaip pati vienkartybė ne- 
gali būti išvystytas iš ko nors arba iš ko nors nužiestas. 


21. A. Maceina, 5 t. 391 


Tokiu atveju žmogus gali būti tik vienas iš daugybės 
šio apipavidalinto „ko nors“ egzempliorių. Jei tad žmo- 
gus nekyla iš nebūties, tai jis yra tik individas, kaip ir vi- 
si kiti daiktai, o ne asmuo absoliučios vienkartybės pras- 
me. Žmogaus nuvertinimas ligi individo yra neišvengia- 
ma pasėka kiekvienos ontologijos, kuri nepažįsta nebū- 
ties ir tuo pačiu kūrimo iš nebūties. 

Teilhard'o šalininkai šio būtino santykio tarp vienkar- 
tybės ir kūrimo iš nebūties kaip tik nesuvokia, todėl 
jiems ir atrodo, esą žmogus būtų galimas kaip asmuo ir jo 
išsivystymo atveju. Šiuo atžvilgiu yra būdingas A. Paš- 
kaus klausimas: „Kas atsitiktų, jei, pvz., Dievas sukurtų 
akmenį tiesiog iš nebūties, iš ontologinės tuštumos? Ar 
tada tas akmuo virstų asmeniu, vienkartiniu, nepakarto- 
jamu, nelygstamu padaru?“ Ir priešingai: „Kas gi atsi- 
tiktų tada, jei Dievas, pvz., iš akmens sukurtų žmogų? 
Tada jau kūrimo iš nebūties nebūtų? (Ar būtų?) Ar toks 
žmogus būtų asmuo?“ ** Tačiau šitoks klausimas gali kilti 
tik iš loginės klaidos. Ne kiekvienas padaras, sukurtas iš 
nebūties, turi būti asmuo, bet kiekvienas asmuo turi būti 
sukurtas iš nebūties. Ne nebūtis reikalauja vienkartybės, 
bet vienkartybė reikalauja nebūties. Dievas gali iš nebū- 
ties prikurti to paties asmens egzempliorių, kiek Jis nori, 
nepaversdamas jų tuo pačiu asmenimis. Tačiau jeigu Jis 
nori sukurti asmenį kaip vienkartybę savyje, tai Jis net 
ir sava visagalybė negali sukurti jo iš akmens, nes vien- 
kartybė ir akmuo yra prieštaraujantieji dalykai. Akmuo 
yra valdomas būtinybės, asmuo yra valdomas laisvės. 
Kurti asmenį iš akmens reikštų kurti laisvę iš būtinybės. 
Tai reikštų sunaikinti būtinybę, paversti ją nebūtimi ir 
iš šios nebūties kildinti laisvą asmeni. Vadinasi, net ir 
šiuo įsivaizduotu atveju kūrimas asmens vyktų ne iš ak- 
mens, bet iš nebūties. Kaip jau anksčiau sakyta, tam tik- 
ra esmė reikalauja ir tam tikros kilmės. Ir štai asmens 
vienkartybė kaip esminė jo savybė ir reikalauja nebūties 
kaip savos kilmės bei šaltinio. Kas tad asmenį kildina ne 
iš nebūties, padaro negalimą jo vienkartybę ir tuo pačiu 
paverčia jį individu, vadinasi, kokios nors bendrybės ar- 
ba rūšies egzemplioriumi. 

Tai kaip tik ir įvyksta Teilhard'o sistemoje. Aprašyda- 
mi žmogaus kilmę, esame minėję, kad Teilhard'as prilei- 
džia sąmonės visuotinumą: visa turi „sąmonės diegą“ (IV, 
327). Radialinei, arba telkimosi, energijai veikiant, šis die- 

gas auga — Teilhard'as evoliuciją visur vadina „sąmonės 
augimu“; nepastebima, tačiau medžiagoje esanti sąmonė 
tirštėja, traukiasi vidun, kol galop šis tirštėjimas bei trau- 
kimasis pasiekia tokio laipsnio, jog jis atsigrįžta pats į 
save, virsdamas tuo būdu savisąmone arba Aš-sąmone. 
Tai ir yra asmens pasirodymas pasaulyje. Asmuo Teil- 
hard'o sistemoje yra ne kas kita, kaip individualinė visuo- 
tinės sąmonės išraiška. Jis yra šios visur esančios sąmo- 
nės apipavidalinimas vidinės santalkos lytimi. Jis lai- 
kosi šioje sąmonėje ir yra jos apsprendžiamas. Kokiu tad 
būdu jis galėtų būti vienkartinis? Ir iš kur jis būtų šią 
vienkartybę gavęs? Juk būdamas visuotinės sąmonės 
santalka, jis yra lygiai toks pat kaip ir visos kitos šios 
rūšies santalkos, vadinasi, kaip ir visi kiti žmogiškieji 
asmens. Manyti, kad aš esu vienintelis ir todėl nepakar- 
tojamas, reiškia nesuprasti pagrindinės Teilhard'o minties, 
kad žmogus yra savisąmonę pasiekusi evoliucija. Ši sa- 
visąmonė manyje yra betgi lygiai tokia pat kaip ir vi- 
suose kituose žmonėse. Kokiu tad būdu aš galėčiau būti 
vienkartinis bei vienintelis? Niekas nėra vienintelis, jei 
jis turi rūšį. O asmuo Teilhard'o sistemoje kaip tik ir tu- 
Ii rūšį, būtent aną visuotinę sąmonę, kurią jis tik indivi- 
dualiai bei tobuliausiai išreiškia. Nuosekliai tad Teilhar- 
d'as apie asmenį kaip vienkartybę niekur nė nekalba, 
Nebūdamas vienkartinis, asmuo Teilhard'o sistemoje nė- 
ra nė nepakeičiamas. Priešingai, Teilhard'as aiškiai pa- 
brėžia, kad žmogus kaip atskiras asmuo yra nepakeičiamas: 
„Jei vienas individas žlunga, nors ir ne laiku, tai visados 
atsiranda kitas individas, kad jį pakeistų. Gyvenimo tą- 
sai jo žlugtis nėra neatstojama“ "". Tiesa, Čia pat Teil- 
hard'as priduria, kad „žmogus yra neatstojamas“ (p. 271), 
tačiau ne asmens, o rūšies prasme: tik žmonijos kaip 
rūšies žlugimas paverstų visatos įšsivystymą beprasmy- 
be, nes, Teilhard'o pažiūra, „žemė apsisiautė gyvybe tik 
vieną vienintelį kartą, taip lygiai tik vieną vienintelį kar- 
tą gyvybė pamėgino duoti šuolį į Aš-sąmonę“ (t. p.). Ki- 
taip sakant, vienkartinis yra ne asmuo, bet gyvybės ir 
žmonijos pasirodymas pasaulyje: tik šios dvi išsivystvmo 
lytys yra neatstojamos bei nepakartojamos. Tik jų žlu- 
gimas reikštų visos evoliucijos galutinį nepasisekimą. 
Kadangi tai, Teilhard'o nuomone, įvykti negali, todėl jis 
ir kalba labai optimistiškai apie galutinį evoliucijos tiks- 
lą, kurį visata pasieksianti, nes „sustojimas ar atžanga 

yra negalimi" (p. 222). Evoliucija einanti aiškiu pažangos 
keliu, 0 „pažanga savo esme yra viskas arba niekas“ 
(p. 224). Atskiras asmuo čia nevaidina jokio ypatinges- 
nio vaidmens. 

Būdamas pakeičiamas bei atstojamas, asmuo tuo pačiu 
darosi ir peržengiamas. Teilhard'as niekad nėra supratęs, 
kad savisąmonė kaip atsigrįžimas į save (re-filexio) nesi- 
duoda pratęsiama: savisąmonės peržengti neįmanoma. 
Kaip psichologinė refleksija, nukreipta į kokį nors psi- 
chinį veiksmą, čia pat šį veiksmą sustabdo (pvz., negali- 
ma prie mirusios motinos karsto liūdėti ir sykiu refleksiš- 
kai stebėti, kaip čia dabar aš „graudinuosi“; negalima 
prieš altorių melstis ir sykiu save tyrinėti, kaip čia dabar 
vyksta mano „malda“ ir t. t.), taip lygiai refleksija, vir- 
tusi ontologine būtybės struktūra, padaro šią struktūrą 
negalimą toliau išsivystyti. Savisąmonė yra kiekvienos 
evoliucijos galas. Tai gerai suvokė Hegelis, kuris, pada- 
ręs žmogų absoliutinės dvasios savisąmonės apraiška, su- 
stabdė dialektinį tapsmą kaip tik žmoguje: suvokusi pati 
save, absoliutinė dvasia gali pradėti tik naują to paties 
vyksmo ratą, bet nieku būdu ji negali eiti priekin. Pa- 
siekusi savisąmonę, evoliucija gali tik kartotis, bet ne- 
begali kildinti naujų tarpsnių bei lyčių. Teilhard'as viso 
to kaip tik nesuprato ir todėl skelbė visatos asmenėjimą 
(personalisation) ir po asmens pasirodymo pasaulyje, tar- 
si asmuo būtų ne galas, bet tik viena iš tolimesnių pa- 
saulinio vyksmo pakopų. Kaip jau anksčiau sakyta, pa- 
saulyje kuriasi, Teilhard'o pažiūra, vad. noosfera, arba 
vartai „į antžmogiškumą, atsiverią ne privilegijuotie- 
siems, ne vienai vienintelei tautai kaip išrinktajai tarp 
kitų tautų“; anaiptol, „vartai atsiveria tik tada, kai visi 
kartu veržiasi į vieną tikslą“ (p. 237). O šis tikslas yra 
„darnus sąmonės kolektyvas, prilygstąs tam tikros rūšies 
antsąmonei. Žemė apsidengia ne tik miriadais mąstymo 
vienetų (t. y. atskirų asmenų.— Mc.), bet ji apsisupa ir 
vieningu mMąstančiu apdangalu, tuo būdu sudarydama vie- 
ną vienintelį ir visa apimantį kosminio dydžio atomą“ 
(p. 244). Pasak Teilhard'o, „esama antsielos viršum mūsų 
sielų“ (p. 224), ir šios antsielos linkui kaip tik ir eina 
visatos išsivystymas, peržengiąs asmeni ir kuriąs savotiš- 
ką antasmenį, arba antžmogį. Pasak Teilhard'o, esanti 
klaida manyti, esą noosferos susidarymas galįs baigtis 
neasmeniškumu. „Visuotinė ateitis gali būti tik antasme- 

niškumas" (p. 253). Panašumas į Nietzsche yra nepanei- 
giamas. Kaip Nietzsche's Zaratustra skelbia antžmogį to- 
dėl, kad kiekviena gyvių rūšis yra kildinusi kažką už sa- 
ve aukštesnį, taip tokį už save aukštesnį padarą turinti 
kildinti ir žmonija. Šis padaras — Nietzsche jį taip pat 
vadina „antžmogiu“ — kaip tik ir būsiąs „žemės 


Nuostabiausia betgi yra tai, kad Teilhard'as asmens 
peržengimą regi ne tik savisąmonės, bet ir meilės — šio 
asmeniškiausio dalyko — atžvilgiu. Bet tai irgi plaukia 
nuosekliai iš visos jo sistemos. Teilhard'ui yra visuotinė 
ne tik sąmonė, bet ir meilė: „Bent pradine savo būkle ji 
yra kiekvienoje būtybėje“ (p. 258). Nes „jeigu jau mole- 
kulėje — tegu ir nepaprastai menkų užuomazginių laips- 
niu, tačiau vis dėlto užbrėžtu — nebūtų linkimo jungtis, 
tai meilės pasirodymas aukštesniame laipsnyje žmogiš- 
kąja jos lytimi būtų fiziškai neįmanomas“ (p. 258). Kitaip 
tariant, meilė, jungianti vieną asmenį su kitu (aš su tu), 
yra ne kas kita, kaip „daugiau ar mažiau tiesioginis pėd- 
sakas, kurį visata psichiniu atsigrįžimu pati į save yra 
įbrėžusi kiekvieno elemento širdyje" (p. 259). Kaip savi- 
sąmonė yra tik bendros sąmonės aukščiausia santalka, 
taip ir meilė yra tik ano visiems įbrėžto pėdsako tobu- 
liausias išsivystymas. Ir šiuo atžvilgiu asmuo yra tik in- 
dividualinė visuotinio „linkimo jungtis“ išraiška. Todėl 
Teilhard'as ir teigia, kad „meilė nėra aprėžta tik žmogu- 
mi“ (p. 258): ji nėra sava tik asmeniui. Ji yra visuotinis 
dalykas, asmens nešamas individualine lytimi. Nuosekliai 
tad ir meilė, pasak Teilhard'o, yra palenkta evoliucijai; 
ir ji išsivysto, kaip ir sąmonė, nuo anos pradinės būklės 
kiekvienoje būtybėje ligi tokio laipsnio, kai „mūsų mei- 
lės jėga apima žmonių ir žemės visumą“ (p. 260). Teil- 
hard'o pažiūra, meilė neišsisemia vyro ir žmonos, vaikų, 
draugų, tėvynės meile, nes jai stinga „kaip tik pagrindi- | 
nės lyties“, būtent „kosminio jausmo“ (p. 260) arba „vi- 
suotinės meilės“ (p. 261), kuri, pasak Teilhard'o, yra „ne 
tik psichologiškai galima, bet sudaro vienintelį pilnu- 
tinį ir atbaigtą mūsų meilės galios būdą“ (t. p.). Be abejo, 
Teilhard'as supranta, kad „bevardžiam skaičiui negalima 
savęs atiduoti“ (t. p.), vadinasi, sueiti su juo į meilės 
santykį, tačiau jis tiki, kad „kai tik visata įgis veidą ir 
širdį, kitaip sakant, kai tik ji suasmenės" (t. p.), tuomet 
„padidėjusio besivienijančios žemės spaudimo dėka atsi- 

palaiduos nepaprastos ir dar vis snaudžiančios žmogiškų- 
jų molekulių traukos jėgos" (t. p.) ir suves juos vieną su 
kitu į visuotinę meilės bendruomenę. Užtat Teilhard'as ir 
klausia: kodėl meilės atveju „vieną dieną negalėtų pasi- 
kartoti visos žemės plotu tai, ką ji kasdien vykdo mažu 
mastu?" (p. 259). Kaip sąmonės išsivystymas veda į noos- 
ferą arba į „,„mastantį apdangalą“, taip meilės išsivystymas 
veda į „individų ir tautų sintezę“ (p. 259), kai „visatos 
elementai vienas kitam puls i glėbį“ (p. 260). 

Be abejo, galima būtų visas šias Teilhard'o mintis pa- 
vadinti svaičiojimais ir nekreipti į jas dėmesio, jeigu jo 
šalininkai neregėtų jose tokios filosofijos, „kuri apgau- 
bia žmogų svaiginančia laisve ir atsakomybe, kuri žemės 
piligrimui nurodo aiškią kelionės kryptį ir kilnius užda- 
vinius“ ir todėl užsitarnauja „personalistinės filosofijos 
vardą“ "??. Tačiau argi iš tikro taip yra? Argi konkretus, 
dabartinis žmogaus asmuo gali savo žemės kelionėje su- 
vokti savą kryptį ir savus uždavinius anos būsimos ant- 
sąmonės ir antmeilės perspektyvoje? Šveicarų mokslinin- 
kas A, Portmannas atsako į tai neigiamai. Jis abejoja, ar 
anos „milžiniškos laiko perspektyvos, glūdinčios Teil- 
hard'o sistemoje, gali kildinti paskatų, kurių laukia jis 
pats ir kurios turi pajėgiai apspręsti mūsų veikimą ir mū- 
sų sugyvenimą“ 50, Priešingai, „vienas milijonas, du mi- 
lijonai metų kaip perspektyva — tai yra antžmogiški, be- 
veik, sakyčiau, nežmogiški mastai, pasilieką anapus bet 
kokio tikrovinio supratimo; tai skaičiavimo mastai“, ne- 
išvengiami mokslininkui. Tačiau „milijonai metų“ — ką 
jie reiškia konkrečiam žmogaus gyvenimui? „Šiuo atžvil- 
giu— sako Portmannas,— kiekvieno iš mūsų džiaugs- 
mas ir skausmas darosi bereikšmis, ir atskiro žmogaus li- 
kimas visiškai pradingsta“, nes mes esame gimę ir gyve- 
name siaurame pasaulyje (t. p.). „Man atrodo, kad tasai 
žvilgis, kurį Mums atveria evoliucija Omegos linkui, glū- 
di anapus mūsų gyvensenos. Ir aš bijau, kad šis žvilgis 
į neaprėpiamus laiko tolius maža mums padės ten, kur 
reikės apspręsti artimuosius mūsų ankšto gyvenimo isto- 
rijos tikslus“ (p. 60). Ar šie Portmanno žodžiai nėra tei- 
sūs? Pažiūrėkime tik kiek arčiau į konkretaus asmens 
reikšmę Teilhard'o filosofinėje sistemoje. 2 

Visų pirma Teilhard'as niekur aiškiai nekalba nei apie 
atskiro asmens nemirtingumą, nei apie pomirtinį jo liki- 
mą. Tiesa, jis yra įsitikinęs, kad ateityje esama ne tik to- 

limesnio, bet ir aukštesnio mūsų gyvenimo, tačiau čia pat 
priduria: „kažkokia bent kolektyvine lytimi“ *. Asmeni- 
nis nemirtingumas jam lieka neaiškus ir net neįdomus, 
„Kas liečia mane patį — rašo Teilhard'as— tai aš vi- 
siškai mažai domiuosi, ar aš Mirtį pergyvensiu, Jei mano 
gyvenimo vaisiai bus nemirtingi, tai man visai vis tiek, 
ar aš pats šiame nemirtingume dalyvausiu, ar ne, Sakau 
tai visai nuoširdžiai: mano asmeninis išganymas manęs 
nedomina. Esu laimingas žinodamas, kad geriausia mano 
dalis gyvens kažkame, kas yra gražesnis ir didesnis“ (VI, 
153). Tai lygiai tas pat, ką jau Horacijus yra išreiškęs ži- 
nomame savo eilėraštyje „Pastačiau paminklą — Exegi 
monumentum“, kalbėdamas apie savo poeziją, kurioje jis 
tikisi gyvensiąs amžinai: „Ne visas mirsiu, gyvens mano 
dalis“. Išmąstytas tačiau ligi galo, šis nesidomėjimas savo 
paties likimu po mirties kaip tik ir paskandina asmenį 
objektyvinėje pasaulio eigoje: arba biologinėje kartų tą- 
soje (vaikai ir vaikų vaikai), arba kultūrinės kūrybos 
vyksme (mokslo bei meno kūriniai). Šioje eigoje žmogus 
gyvena toliau arba kaip biologinis pradininkas, arba kaip 
kultūrinis savo idėjų objektyvuotojas, bet nieku būdu ne 
kaip vienkartinis aš asmenine būtimi. Teilhard'as čia bet- 
gi pamiršta, kad tiek žmonija kaip biologinė rūšis, tiek 
kaip kultūros kūrėja yra mirties visiškai realiai grasoma. 
Kritikuodamas pozityvistinę pažangos teoriją, Teilhard'as 
teisingai pastebi: „Kas tuo laimima, jei evoliucijos prie- 
kyje yra atrandamas koks nors židinys, jeigu tačiau šis 
židinys vieną dieną gali ir turi sudužti?“ *Ž Bet ar ši pa- 
staba netinka ir jo paties evoliucijos teorijai? Tiesa, Teil- 
hard'as mėgina Omegą išskirti iš visuotinės žlugties: ji 
turinti būti „nepriklausoma nuo evoliucijos jėgų nuopuo- 
Mo“ (t. p.). Tačiau kas gi yra ši paslaptinga Omega? Jei- 
gu ji yra Dievas, tai savaime aišku, kad Jis yra nežlun- 
gamas. Jeigu betgi ji yra galutinis visatos evoliucijos 
taškas, tai kaip įrodyti, kad šis taškas nebus visuotinė 
katastrofa? Kur tada gyvens ana „geriausia mano dalis“, 
jeigu aš pats negyvensiu? Ir kaip iš viso galima logiškai 
kalbėti apie visatos atbaigimą Omegos taške, nespren- 
džiant atskiro asmens likimo? Kas gi ten bus atbaigiama. 
jei man visiškai yra vis tiek, ar aš pats šiamę atbaigime 
dalyvausiu, ar ne? 

Be abejo, Teilhard'o nesidomėjimą pomirtiniu savo 
paties likimu būtų galima suprasti ne ontologiškai, bet 

sociologiškai, aiškinant jį kaip stiprų socialinį polinkį, 
kuris žmogų tiek paskandina visuomeninėje veikloje, tiek 
persunkia rūpesčiu kitais, jog jo paties asmuo tarsi pra- 
dingsta iš akių: jis visas tokiu atveju savo artime bei 
šiojo meilėje. Tačiau šitokia samprata griūva prisiminus 
Teilhard'o laiškus, rašytus Pirmojo pasaulinio karo metu, 
kuriame ir jis pats dalyvavo. Iš šių laiškų aiškiai maty- 
ti, kad Teilhard'as nevertina ne tik savo paties, bet ir kitų 
asmens. Karas jam atrodo esąs parama gamtos išsivysty- 
mui; jis pats jaučiąs didelę garbę kare dalyvauti ir tuo 
prisidėti prie šio išsivystymo; jis apgailestauja, kad kaip 
kunigas turįs eiti sanitaro pareigas, vadinasi, tikrai vyk- 
dyti meilės pareigą kito asmens atžvilgiu; jis betgi „šim- 
tą kartų mieliau mėtytų granatas ir šaudytų iš kulkosvai- 
džio“ ir „tuo būdu būtų daugiau kunigas“, negu tvarsty- 
damas sužeistųjų žaizdas “3. Ir čia pat Teilhard'as pateikia 
sukrečiantį klausimą: „Argi kunigas nėra tasai, kuris iš- 
laiko gyvenimo pusiausvyrą?“ (t. p.). Šio teiginio prasmė 
yra ta, kad mirtis ir gyvybė turinčios būti pusiausvyroje. 
Karas kaip mirties skleidimas sunaikina eilę nereikalin- 
gų gyvybių ir todėl šią pusiausvyrą palaiko, įsijungda- 
mas tuo būdu į visuotinę evoliuciją. Jei tad karas yra 
prasiveržęs, tai kunigo uždavinys yra ne gelbėti gyvybę, 
bet ją naikinti ir tuo būdų savo veikla prisidėti prie gy- 
venimo pusiausvyros išlaikymo. Todėl Teilhard'as ir nori 
šimtą kartų mieliau žudyti, mėtydamas granatas ir šau- 
dydamas, bet ne gelbėti sužeistuosius ir tuo būdu būti 
„atliekamas“, kaip jis žodiškai vadina sanitarinį savo 
darbą (t. p.). Jis kalba net apie „karo estetiką“, kurią ta- 
čiau galįs patirti tik tada, „kai kvėpuotų stipria pirmųjų 
linijų atmosfera“: todėl jį nuolatos pagaunąs „fronto il- 
gesys“ (t. p.). Einant karui į galą, Teilhard'as yra parašęs 
specialų rašinį „Fronto ilgesys — La nostalgie du Front“ 
(1917). 

Tai nėra nei Teilhard'o socialinis polinkis, nei „evo- 
liucijos komisaro jausmų šaltis“, kaip tai jam prikiša 
E. Benzas**. Tai tik visiškai logiška išvada iš blogio 
sampratos, kaip ją randame Teilhard'o sistemoje. Piešda- 
mas savo veikale „Le Phėnomėne humain“ visatos išsi- 
vystymą arba, kaip jis pats sako, pateikdamas „visatą 
apimančią apžvalgą" “, jis „niekur neištarė žodžio skaus- 
mas ar kaltė“ (p. 308). Tai prisipažįsta jis pats. Bet kaip 
tik tai davė pagrindo šios knygos skaitytojams nustebti 

ir jo „optimizmą laikyti naiviu ar net perdėtu“ (t. p.). To- 
dėl leisdamas naują minėto veikalo laidą (1948), jis pri- 
kergė trumputį priedą, pavadinęs jį „Keletas pastabų apie 
blogio rangą bei vaidmenį evoliuciniame pasaulyje“ (p. 
508—311), Jau pats šių pastabų trumpumas yra būdingas 
Teilhard'o nusistatymui. Blogio klausimas yra toks sun- 
kus, jog jis savaime kiekvienoje filosofijoje pažadina ilgų 
ilgiausius svarstymus, Tuo tarpu Teilhard'ui jis sutelpa 
trijuose puslapiuose. Juo susidomi jis tik tada, kai jo vi- 
zijoms Padaromas priekaištas, esą jos esančios naivios. 
Tada jis ginasi ir teigia, esą „blogis tiesiog kyšote kyšo 
iš visų jo atstovaujamos sistemos skylučių, plyšių ir su- 
nėrimų“ (p. 308). Tačiau ir vėl: blogiu Teilhard'as vadina 
evoliucijos mėginimus, jos formų dingimą, augimą, mąs- 
tymo atbudimą „tamsioje visatoje" (p. 309) ir kitus išsi- 
vystymo netobulumus, Jis mini taip pat, kad „vidun besi- 
telkianti visata“ savaime reikalauja „vargo visatos, nuo- 
dėmės visatos, skausmo visatos“, nes už „tvarką ir vidun 
linkimą“, kaip ir už „lipimą kalnų viršūnėn“ arba už „oro 
erdvės apvaldymą“, reikia „brangiai užmokėti" (p. 310). 
Todėl visiškai nuosekliai Teilhard'as ir daro išvadą: 
„Skausmas ir kaltė, ašaros ir kraujas yra ištisai antriniai 
produktai, pagaminti noogenezės jos veikimo metu“ (p. 
310). Kokį tad ypatingą vaidmenį galėtų turėti šie ant- 
riniai produktai? Ir kodėl reiktų dėl jų jaudintis? Svarbu 
tik, kad pirminis produktas, būtent visuotinė evoliucija 
kaip sąmonės augimas ir noosferos kūrimasis bei jos at- 
baigimas Omegos taške, būtų pasiekiamas. O tai, pasak 
Teilhard'o, yra tikra. Todėl ką gi reiškia „tiek daug ne- 
laimių, palyginus jas su vienu vieninteliu šventuoju“ (p. 
309). Teilhard'as net cituoja Kristaus žodžius (p. 309): 
„Neišvengiamas dalykas, kad neatsirastų papiktinimų“ 
(Lk 17, 1). Tačiau tolimesnės Kristaus pastabos „bet var- 
gas tam, per kurį jie ateina“ (t. p.) jau nebėra, nes tai 
yra pasmerkimas, netelpąs Teilhard'o sistemon. Juk kaip 
galima būtų smerkti evoliucijos antrinius produktus? Ar- 
gi jie kalti, kad yra antriniai, o ne pirminiai? Argi kalta 
evoliucija, kad nepajėgianti iš sykio pagaminti anų pir- 
minių produktų be atmatų? Krikščioniui visa tai skamba 
labai keistai, nes, šitaip sumenkinus nuodėmę bei kaltę, 
ir Kristaus mirtis atrodo tarsi koks nesusipratimas: Kris- 
tus mirė dėl antrinių produktų, dėl obliuojamos lentos 

skiedrų, nesuvokęs, kad visa tai neverta ne tik mirties, 
bet net nė gilesnio svarstymo. ,, * į 

Jeigu betgi klaustume, iš kur Teilhard'o sistemoje ky- 
la šis blogio sumenkinimas ir tuo pačiu žiaurus kenčian- 
čio bei puolusio žmogaus nepaisymas, tai atsakymas bū- 
tų tik vienas: iš evoliucinės pažangos. Viename laiške iš 
Pekino (1941) Teilhard'as rašo, kad esame atsidūrę aki- 
vaizdoje didžiulio žmonijos skilimo, pažadinto „tikėjimo 
ar netikėjimo į dvasinę kolektyvinę žemės pažangą“: vie- 
ni 'šią pažangą tikį ir todėl apsisprendžią už ateitį, kiti 
šia pažanga netikį ir todėl telkiąsi apie dabartį. Teilhar- 
d'as, be abejo, laiko save „pažangos idėjos bei tikrovės 
gynėju“ ir ryžtasi „pasipriešinti kiekvienam, kuris šia 
pažangą neigtų religiniais ar pasauliniais motyvais“ **. 
Jis eina su visais, kurie pažangą pripažįsta, vis tiek ar 
jie būtų krikščionys, ar nekrikščionys, nes visi šie Žmo- 
nės sudarą „vienalytę kategoriją“ (V, 110): tai „Šventoji 
Sąjunga" arba „bendras frontas“ tų, „kurie tiki, kad vi- 
sata žengia priekin ir kad esame pašaukti šią jos pažangą 
įtaigoti“ (t. p.). Kame ši pažanga glūdi, esame jau minėję 
(plg. III, 3). Čia galima būtų tik papildyti, kad Teilhar- 
d'as, aprašinėdamas pirmą atominės bombos sprogdinimą 
Arizonos smėlynuose, su dideliu užsidegimu piešia evoliu- 
cinės pažangos vaizdą, kuris bombos žybtelėjimu jam iš- 
sklaidęs „visas abejones“ (V, 193). Štai šio vaizdo san- 
trauka: 1) medžiagos įgyvybinimas, sudarant antmoleku- 
les, 2) žmogaus organizmo pertvarkymas hormonais, 
paveldėjimo bei lyties kontrole, 3) vidinis sielos laisvėji- 
mas psichoanalitinių jėgų pagalba, 4) pažadinimas bei ap- 
jungimas protinių jėgų, snaudžiančių žmonių masėje 
(kažkas panašaus į kiniečių „kultūrinę revoliuciją“). Žmo- 
gus vis labiau suvokiąs, kad jam reikią ne tik daugintis 
bei turtėti mechaniškai, bet ir „biologiškai save didinti 
bei atbaigti“ (V, 192—193). Kad tai žmogus pasieks, Teil- 
hard'as nė kiek neabejoja. Tiesa, esama galimybės, kad 
žmogus nuo šio pašaukimo nusisuktų ir tuo būdu žengtų 
į „kolektyvinę mirtį" (V, 393). Tačiau tai esanti tik ga- 
limybė. Jos išraiška esas nuobodis. Be abejo, nuobodis 
yra, pasak Teilhard'o, evoliucijos „priešas nr. 1" (V, 194). 
Juk viso pasaulio viltis telkiasi žmoguje. Užtat žmogus 
negalėtų sustoti ar susmukti, nesužlugdydamas tuo pačiu 
ir visatos. O tai esąs, pasak Teilhard'o, absurdas *?. 

Šiame tikėjime į visuotinę pažangą kaip tik ir glūdi 
konkretaus asmens nuvertinimo šaknys. Sutikime valan- 
dėlę, kad žmonija tikrai eina pažangos keliu ir kad ji po 
milijonų metų — Teilhard'as nuolatos pabrėžia, kad dar 
turime prieš save milijonus metų ir kad žmogus kaip vi- 
satos apraiška yra dar labai jaunas (plg. V, 95, 99), — 
pasieks antžmogišką savo išsivystymo laipsnį. Tačiau čia 
pasilieka neatsakytas klausimas: kas atsitinka su visais 
tais asmenimis, kurie jau yra mirę ir kurie anų milijonų 
metų eigos metu dar mirs, būsimo antžmogiškumo nepa- 
siekę, noosferoje nedalyvavę ir todėl evoliucijos pralenk- 
ti? Jeigu jie yra dingę — Teilhard'as, kaip sakyta, asme- 
ninio nemirtingumo niekur nepabrėžia, — tai asmuo tada 
yra tik priemonė, tik trąša saujelei išrinktųjų evoliucijos 
pabaigoje. Tačiau kuo anie išrinktieji yra vertesni už vi- 
sus kitus buvusius žmones, jei asmuo yra vienkartinis, 
nepakeičiamas, pats sau tikslas? Ar tokiu atveju gali 
vienas asmuo būti trąša kitam asmeniui? Čia kaip tik ir 
išeina aikštėn tai, ką N. Berdiajevas vadina „istorijos 
gundymu“ 5. Tai gundymas paaukoti asmenį kokiam 
nors „kilniam“ reikalui, turinčiam bendruomeninės ar net 
visuotinės reikšmės; gundymas, kurį gražiai išreiškė Kaja- 
fas, reikalaudamas, kad Kristus, nors ir nekaltas, būtų 
nužudytas žydų tautos labui (plg. Jn 11, 47—53). Šiam 
gundymui pasiduoda kiekviena pažangos teorija, vis tiek 
ar ji būtų Apšvietos, ar marksizmo. Šiam gundymui yra 
pasidavusi ir Teilhard'o teorija, nespręsdama klausimo, 
koks likimas ištinka tuos, kurie lieka šalia anos visuoti- 
nės smegeninės kaip visiško žinojimo ir pilnutinės laisvės 
laido. Teilhard'o šalininkų atsakymas, esą šie žmonės po 
savo mirties „susijungs meilėje su Omega“ *", yra krikš- 
čioniškas, bet ne teilhardiškas. Krikščionybė, nesiremda- 
ma jokia evoliucija, atskiro asmens likimą sudeda į jo pa- 
ties sąžinės ir į Kristaus atpirkimo rankas. Todėl jei žmo- 
gus gyvena pagal savo sąžinę, tai po Kristaus jis iš tik- 
ro, baigęs savo žemiškąją kelionę, susijungs meilėje su 
Dievu, vis tiek ar jis būtų Naujosios Gvinėjos laukinis, 
ar kokios nors amerikietiškos kolegijos psichologijos pro- 
fesorius, Tačiau Teilhard'o sistemoje šitoks atsakymas yra 
sprogdinantis visą jo filosofiją. Juk jeigu asmens likimas 
priklauso nuo Kristaus (objektyviai) ir nuo paties žmo- 
gaus sąžinės (subjektyviai), tai kam tada yra reikalinga 
visa ta evoliucija? Kokios reikšmės turi tada anos noosie- 

ros kūrimasis ir asmenų įjungimas į šią visuotinę antsą- 
monę ir antmeilęį Ką anoj „hipercelėj“ ir „megasintezėj“ 
dalyvaują asmens turės daugiau negu mes, kurie joje ne- 
dalyvaujame? Ir štai Teilhard'as čia kaip tik ir atsiduria 
prieš dilemą: arba išganymas priklauso nuo Kristaus ir 
žmogaus sąžinės, ir tada visi asmens yra lygūs, prade- 
dant pirmuoju žmogumi ir baigiant paskutiniuoju, arba 
jis priklauso nuo evoliucijos eigos, ir tada visi buvusieji 
bei būsimieji asmens ligi anos „megasintezės“ yra tik 
pakopa išrinktiesiems. Pirmoji šios dilemos dalis yra 
krikščioniškas atsakymas, antroji — teilhardiškas, nes 10- 
giniu būtinumu plaukiąs iš visos jo sistemos. Todėl net ir 
Teilhard'o šalininkai sutinka, kad evoliuciją „veda ma- 
žiau nei 2 procentai; kiti tik dirvą paruošia“ *?. 

Bet kaip tik čia ir pasirodo, kiek šiuo atžvilgiu Teil- 
hard'as yra nutolęs nuo Krikščionybės, kuri atskiro bei 
konkretaus asmens likimą laiko pirmaeiliu savo rūpesčiu 
ir jį sprendžia čia pat jo gyvenimo pabaigoje, nelaukda- 
ma milijonų metų, kol susikurs „mąstantis apdangalas“ 
ar meilė įgis „individų sintezės“ lygį. Krikščionybei yra 
visiškai nesvarbu, ar mes aną Noosferą pasieksime. Jai 
tik svarbu, ar mes jau šiandien pavalgydinsime alkaną, 
pridengsime nuogą, pagirdysime alkstantį, aplankysime 
ligonį ir kalinį (plg. Mt 25, 34—46). Šį mastą Krikščiony- 
bė taiko ne tik dabar atskiram žmogui, bet ji laiko jį 
paties Kristaus paskelbtu mastu ir tada, kai Jis ateis 
kaip Teisėjas, vadinasi, kai pasaulis jau bus atsidūręs 
Omegos taške. O tai Krikščionybė daro todėl, kad jai 
kiekvienas asmuo turi nelygstamą vertę. Tuo tarpu 
Teilhard'o sistemoje ši vertė nublunka, nes asmuo joje 
yra tik evoliucijos bangų telkinys, o ne vienkartinis 
tikslas pats sau. Argi nebūdinga, kad Teilhard'ui asmuo 
arba, kaip jis sako, „tai, kas žmoguje vadinama jo „Aš“, 
yra ne kas kita, kaip į save pačią atomiškai reflektuojanti 
banga“ (V, 193). Tada, žinoma, žmogiškieji asmens tarsi 
potvynio bangos ateina ir praeina, nesudarydami ypatin- 
gos problemos ir nereikalaudami ypatingo sprendimo, nes 
šios -bangos neturi nė ypatingos vertės: jos yra tik evo- 
liucijos potvynio individualinė, pranykstanti, kintanti iš- 
raiška. Juokinga juk būtų jūros bangai teikti kažkokią 
nelygstamą reikšmę. Reikšminga yra tik pati jūra, o ne 
banga, kuri į krantą „ripuliuodama dyla“ (Putinas). Ta- 
čiau šitokia sistema, kurioje asmuo yra tik banga, ir už- 

sitarnauja to paties priekaišto, kurį Berdiajevas daro 
kiekvienai pažangos teorijai: „Ji sukelia prieš save Ie- 
liginę bei dorinę žmonijos sąmonę", todėl „nėra ir negali 
būti pripažinta kaip teisinga" *!. Tuo labiau ji negali būti 
pripažinta krikščioniška. Teilhard'o šalininkų pažiūra, esą 
„gal nė -viena filosofija savo pagrinduose taip neiškėlė 
žmogaus, kaip Teilhard'o“?2, yra dviprasmė: Teilhard'o 
lilosofija iškėlė žmogų kaip rūšį (phylum), tačiau ji ne- 
paprastai jį sumenkino kaip asmenį. Argi Teilhard'as neži- 
notų, kad, kolektyvui augant bei stiprėjant, mažėja tiek 
asmens mąstymo originalumas, tiek jo apsisprendimo 
laisvė? O vis dėlto jis būsimuoju žmonijos kolektyvu gė- 
risi ir jo laukia, tarsi jis nejaustų, kad šis visuotinis ko- 
lektyvas vieną dieną gali virsti diktatūra, užgniaužiančia 
kiekvieną asmens mintį ir kiekvieną jo laisvą elgesį. O 
tikėtis, esą ana „megasintezė“ būsianti vadovaujama iš- 
minties bei meilės pilnų vyrų, reiškia arba Dievo Kara- 
lystės įvykimą perkelti į istorijos eigą, arba užliūliuoti 
save naiviomis, bet pavojingomis išmonėmis. Štai kodėl 
aukščiau minėtasis A. Portmannas ir bijosi, kad mūsojo 
pasaulio tamsios jėgos tikisi „iš tokių teorijų išvesti joms 
patinkamą determinizmą ir jį, pridengusios gryno moksli- 
nio tyrinėjimo apvalkalu, įjungti į savo pražūtingą dar- 
bą“; pražūtingą todėl, kad šių jėgų sukurtame pasaulyje 
kaip riedančiame būtinybės keliu „nebėra jokios vietos 
laisvam apsisprendimui“: šiuo atžvilgiu, pasak Portmanno, 
Teilhard'as mus palieka „neramia širdimi“ *?. 


7. RELIGIJOS NUVERTINIMAS 


Kokios išvados religijai plaukia iš to, kad Dievas Teil- 
hard'o sistemoje yra ne Dievas Kūrėjas, bet tik Dievas 
išvystytojas arba žiedėjas? Krikščionybė grindžia religi- 
ją tuo, kad žmogus kaip asmuo yra tiesioginis Dievo kū- 
rinys, vadinasi, sukurtas iš nebūties be tarpininko ir to- 
dėl turįs ontologinį sąlytį su Dievu kaip su savo buvimo 
autoriumi ir pagrindu. Bet ar gali žmogus būti vadinamas 
Dievo kūriniu Teilhard'o sistemoje? Be abejo, kasdie- 
niškai kalbant, galima jį šitaip vadinti, kaip kiekvieną 
švarką galima vadinti siuvėjo „kūriniu“. Tačiau kaip yra 
pačia giliausia, t. y. ontologine šio žodžio prasme? Teil- 
hard'as mėgina šį klausimą, kaip jau esame užsiminę ir 

aukščiau, apeiti tuo būdų, kad visą klausimo svorį per- 
kelia ne į žmogaus kilmę, o į jo esmę: „Galų gale ne- 
svarbu, kaip žmogus yra atsiradęs; svarbu tik, kad lai- 
duojama jo transcendencija“ (IV, 231). Juo seka ir jo 
šalininkai teigdami, esą „gal žmogus ir pasilieka žmo- 
gumi, nesvarbu, kaip jis būtų atsiradęs“ “. Tačiau jeigu 
žmogaus kilmė iš tikro būtų tokia nesvarbi, tai kokios 
prasmės tada turėtų visas Teilhard'o darbas? Juk visi jo 
veikalai kaip tik ir sprendžia klausimą, kaip žmogus yra 
iš anos „visatos medžiagos“ kilęs ir kaip jis toliau vis 
dar kilsiąs, kadangi jis dar nėra baigtas. Apie žmogaus 
transcendenciją arba apie jo buvimą kaip esmės skleidi- 
mąsi Teilhard'as kalba kuo mažiausiai. Iš kitos pusės: kaip 
galima laiduoti žmogaus transcendenciją, paliekant šalia 
jo kilimo klausimą? Juk puodas kaip tik todėl nėra mo- 
lio transcendencija, kad jis yra iš to paties molio! O kad 
molio gabalas yra tuščiaviduris, kad jis yra apvalus ar 
pailgas, kad jis turi rankenėlę ir snapelį, — visa tai dar 
nėra puodo transcendentinės savybės. Kilmė — tai pabrė- 
žiame dar sykį — nurodo į esmę, ir tam tikra esmė rei- 
kalauja tam tikros kilmės. Tai tinka kiekvienam padarui, 
tai tinka ir žmogui. Kaip gali žmogus iškilti savo esme 
viršum gamios (o tame kaip tik ir glūdi jo transcendentiš- 
kumas), jeigu jis savo kilme išnyra „iš kosminę substan- 
ciją apimančios srovės“, kuri visur esančią sąmonę jungia 
„į vis aukštesnius molekulių telkinius“ (IV, 330)2 Kodėl 
šis aukštesnis molekulių telkinys turėtų būti transcen- 
dentinis, palyginus jį su žemesniu tų pačių molekulių 
telkiniu? Kodėl tad ši „žmogiškoji molekulė", kaip žmogų 
Teilhard'as visur vadina, kurioje „medžiaga yra pasiekusi 
didžiausią vidinį sudėtingumą ir labiausiai centralizuotą 
organizaciją" (IV, 331), turėtų turėti kažkokią „transcen- 
denciją“? Aukščiau minėtas olandų teologas P. Smulder- 
sas mėgina Teilhard'o evoliucinę antropologiją pateisinti 
prielaida, esą žmogus turįs „tiesioginį sąlytį su Dievu ir 
priklausąs tiesiog nuo Dievo“ “. Bet kuo gi yra ši prie- 
laida Teilhard'o atveju pagrįsta? Kurgi slypi tasai tiesio- 
ginis žmogaus sąlytis su Dievu ir toji tiesioginė jo pri- 
klausomybė nuo Dievo, jeigu žmogus, kaip ir pats Smul- 
dersas pripažįsta, „atsiranda kaip tikras ir vidinis gyvy- 
bės srovės tesinys“ (t. p.)? Gyvybės srovės pratęsimas 
žmoguje ir žmogaus samprata kaip šios srovės santalkos 
pastato jį juk toje pačioje plotmėje, kurioje stovi ir vi- 


334 


sos kitos būtybės, kilusios iš šios visuotinės srovės, Ga- 
limas daiktas, kad ši srovė yra veikiama Dievo jai įdieg- 
tų energijos rūšių (tangentinės ir radialinės). Tačiau ji yra 
tos energijos veikiama visose būtybėse, Kodėl tad žmo- 
gus turėtų turėti tiesioginį sąlytį su Dievu, o visos kitos 
būtybės tik netiesioginį? Šis Teilhard'o sistemoje niekuo 
nepateisinamas žmogaus išskyrimas kaip tik ir parodo, 
kaip nepakanka šauktis žmogaus esmės transcendentišku- 
mo (iš kur mes žinome, kad žmogus turi transcendentinę 
esme?), aplenkiant jo atsiradimo klausimą arba aiškinant 
šį atsiradimą kaip lygų su visų kitų būtybių atsiradimu. 
Jeigu žmogus savo esme yra transcendentinė būtybė, tai 
jis yra tada ir transcendentinės kilmės, Ir priešingai, jei- 
gu žmogus nėra transcendentinės kilmės, tai tada jis ne- 
turi nė transcendentinės esmės. Iš šios dilemos nėra jo- 
kios išeities, nes iš kurgi žmogus galėtų gauti savo trans- 
cendentinę esmę, nebūdamas kilęs iš pačios Transcenden- 
cijos? Žmogaus transcendentiškumas gali būti laiduojamas 
tik tuo atveju, jeigu jis yra Dievo sukurtas iš nebūties, 
vadinasi, yra tiesioginis Jo kūrinys be jokio tarpininko. 
Teilhard'o sistemoje betgi viso to kaip tik nėra. 

Kaip tad santykiuoja su Dievu ši „iš kosminės sub- 
stancijos srovės“ (IV, 330) išnirusi „žmogiškoji moleku- 
lė"? Kaip jau sakyta, Teilhard'o sistemoje žmogus nėra 
sukurtas iš nebūties, nes šioje sistemoje nebūties iš viso 
nėra, tuo pačiu negali būti nė kūrimo iš nebūties. Joje 
yra tik ano pirminio daugio apipavidalinimas, šį daugi 
vienijant. Žmogus yra irgi tik viena šio vienijimo apraiš- 
ka. Jis kyla iš „visatos medžiagos“ tarpiškai ir iš „gyvy- 
bės srovės“ netarpiškai arba tiesiog. Kitaip tariant, tarp 
žmogaus ir Dievo stovi trečias pradas kaip tarpininkas. 
Sutikime, kad Dievas veikia per minėtas energijos rūšis 
aną tarpininką, ir šis išvysto iš savęs žmogų. Tačiau tokiu 
atveju žmogus kyla ne iš tiesioginio Dievo veiksmo (kū- 
rimas iš nebūties), o iš tiesioginio kokios nors energijos 
ar medžiagos, ar gyvybės veikimo. Sutikime, kad Dievas 
yra visų šių veiksmų sąlyga ir galutinis pagrindas, nes jei 
Dievo nebūtų, tai nieko nebūtų. Tačiau Jis stovi užnu- 
garyje, veikia tik per energiją, medžiagą, gyvybę, kurios 
jau pačios išvysto žmogų. Dievas Teilhard'o sistemoje ne- 
stovi betgi prieš žmogų taip, jog Jis jį savo veiksmu 
tiesiog paliestų, pašaukdamas jį netarpiškai iš nebūties. 
Be to, Dievo veikimas per energiją, medžiagą ir gyvybę 

ontologiškai yra labai abejotinos vertės. Tai tik hipotezė. 
Bet kam gi Dievas kaip hipotezė yra reikalingas? Juk jei- 
gu visa yra „visatos medžiagos“ telkiniai bei suvienyti 
pavidalai, jeigu šioje medžiagoje veikia dvi energijos rū- 
šys, tai kodėl nepakanka visų šių jėgų kilti gyviam ir 
žmogui? Kokiam reikalui čia dar prikergiamas Dievas? 
Ar tai nėra nesąmoningas atkritimas į senąją sampratą, 
kai buvo manoma, esą Dievas reikalingas išaiškinti kiek- 
vienam gamtos įvykiui, kiekvienam naujo padaro pasi- 
rodymui pasaulyje, tarsi pasaulis neturėtų savos autono- 
mijos, o būtų tik paties Dievo veiklos erdvė? Iš tikro, jei- 
gu atidžiau pasklaidytume Teilhard'o ontologiją ryšium 
su dieviškąja veikla pasaulyje, rastume labai primityvų 
šios veiklos supratimą, nes jis įjungia Dievą į kosmolo- 
ginę pasaulio plotmę, padarydamas Jį evoliucijos pradi- 
ninku, evoliucijos galva ir evoliucijos atbaigėju. Viskas 
tada yra dieviškasis kūrimas, ir kiekvienas padaras yra 
tiesioginis Dievo kūrinys. Šitaip galima kalbėti psicholo- 
giškai ir morališkai. Ontologiškai betgi visa tai yra di- 
džiulis primityvumas arba — panteizmas, 

Tiesioginis žmogaus sąlytis su Dievu yra galimas tik 
tada, kai žmogus yra Dievo kūrinys iš nebūties, vadinasi, 
kai jo kilmė yra dieviška ne kosmologine, bet ontologine 
prasme. Kildamas iš nebūties, žmogus esti taip surišamas 
su Dievu, kad Dievas jam tampa artimesnis negu jis pats 
sau (šv. Bonaventūras). Kadangi tačiau Teilhard'o siste- 
moje žmogus nekyla iš nebūties — tai pripažįsta ir Teil- 
hard'o šalininkai: „deja, čia nėra žmogaus kūrimo iš ne- 
būties" *, — tai jis turi turėti tarpininką, kuris stovi tarp 
jo ir Dievo ir tik per kurį jis patiria Dievo veikimą. Tie- 
sioginio žmogaus sąlyčio su Dievu, vadinasi, sąlyčio be 
tarpininko, Teilhard'o sistemoje nėra ir negali būti. Šioje 
sistemoje žmogus susiliečia tiesiog tik su gyvybės srove, 
iš kurios jis kyla kaip didžiausia jos santalka ir kaip la- 
biausiai koncentruota jos molekulė. Tiesa, kažkur evoliu- 
cijos pradžioje glūdi Dievas-Alfa, bet žmogus neturi su 
Juo tiesioginio sąlyčio, nes tarp žmogaus ir anos Alfos 
stovi neaprėpiama daugybė visokių visokiausių evoliuci- 
jos laipsnių. Kažkur evoliucijos gelmėse veikia Dievas — 
„evoliucijos Galva“, bet žmogus ir su šia Galva neturi 
tiesioginio sąlyčio, nes tarp jo ir anos Galvos stovi ra- 
dialinė energija, gamtos dėsniai, gyvybės srovė ir t. t. 

Kažkur evoliucijos gale laukia Dievas-Omega, bet nė su 

juo žmogus neturi tiesioginio sąlyčio, nes šį Dievą-Omegą 
pasieks tik anasai antžmogis kaip visuotinės smegeninės 
apraiška, o ne atskiri dabarties žmoneliai, kurie evoliu- 
cijos eigoje gema ir miršta kaip visuotinės srovės ban- 
gos. Nesusipratimas tad yra Teilhard'o sistemoje norėti 
rasti tiesioginį žmogaus sąlytį su Dievu, žmogaus kaip 
konkretaus asmens. Juk jeigų žmogus visas kyla iš gy- 
vybės srauto, tai jis ir susisiekia tiesiog tik su šiuo srau- 
tu, o ne su Dievu. 

Tiesioginio sąlyčio su Dievu stoka Teilhard'o sistemo- 
je turi lemiančią reikšmę ir religijai kaip Žmogaus san- 
tykiui su Dievu. Juk religija, visų pirma krikščioniškoji, 
yra ne kas kita, kaip dviasmeninis santykis; vadinasi, 
santykis tarp žmogaus kaip asmens ir Dievo kaip asmens: 
santykis tarp Aš ir Tu. Religijoje Dievas yra žmogaus 
Tu, ir žmogus yra Dievui Tu. Tačiau šis Aš—Tu santykis 
išskiria bet kokį tarpininką, nes ten, kur santykiauja du 
asmens, negali būti jokio trečiojo, kuris juodu jungtų. 
Aš—Tu santykis yra pati tiesioginybė. Kad kito asmens 
„aš“ taptų manuoju „tu“, reikia, kad šis „aš“ man atsi- 
vertų, kad mane į save priimtų, kad savo egzistenciją 
sulietų su manąja. Aš—Tu santykis yra esmėje susijun- 
gimas, kurį vadiname meile. Lyčių santykyje jis eina ligi 
kūnų susijungimo, Dievo ir žmogaus santykyje ligi Dievo 
ir žmogaus susijungimo Kristuje ir ligi gyvybės paauko- 
jimo už žmogų. Kristus įvykdė šį susijungimą arba meilę - 
aukščiausiu laipsniu kaip tik tuo, kad mirė už mus, nes 
„Niekas neturi didesnės meilės kaip ta, kad kas guldo sa- 
vo gyvybę už savo prietelius“ (Jn 15, 13). Krikščionis 
taip pat įvykdo šį santykį aukščiausiu laipsniu, jei gyve- 
na Kristuje ir miršta už Kristų. Kur tad čia gali būti vie- 
tos kokiam nors trečiam pradui, kuris stovėtų tarp žmo- 
gaus ir Dievo, tarp žmogaus ir Kristaus? O jei toks pra- 
das vis dėlto yra, kaip tai ryšku Teilhard'o filosofijoje 
bei teologijoje, tai šis trečiasis pradas kaip tik ir sunaikina 
aną Aš—Tu santykį. Juk negalima mylėti per tarpinin- 
ką, nes per tarpininką negalima atsiverti ir kito priimti 
į save. Jeigu religija yra Aš—Tu santykis tarp žmogaus 
ir Dievo, tai šis santykis reikalauja tiesioginio sąlyčio, 
vadinasi, sąlyčio be tarpininko. Kur toks tarpininkas yra, 
ten tiesioginio sąlyčio nėra. O kur nėra tiesioginio sąly- 
čio, ten nėra nė Aš—Tu santykio, vadinasi, religijos. 
Tarpininko gi nėra tik tada, jei žmogus yra Dievo su- 

kurtas iš nebūties. Todėl tik kūrimo iš nebūties atveju yra 
galimas tiesioginis sąlytis, vadinasi, Aš—Tu santykis arba 
religija. Užtat Teilhard'o atveju ir galioja dilema: arba 
Dievas kuria žmogų iš nebūties tiesioginiu savo paties 
veiksmu, ir žmogus tada grindžia religiją ontologiniu są- 
lyčiu su Dievu, arba Dievas leidžia žmogų kildinti kokiam 
nors tarpininkui (energijai, visatos medžiagai, gyvybei), 
ir tada žmogus neturi tiesioginio sąlyčio su Dievu, netu- 
rėdamas tuo pačiu su Juo nė Aš—Tu santykio arba re- 
ligijos. Teilhard'o sistemoje, nesant kūrimo iš nebūties, 
religija netenka ontologinio pagrindo ir yra galima tik 
kaip psichologiškai moralinis nusiteikimas. Tačiau grynas 
psichologinis santykis, neturįs ontologinio pagrindo, nėra 
nei krikščioniškas, nei vertas žmogaus didybės. 
Šis betgi psichologiškai moralinis žmogaus apsispren- 
dimas kaip tik ir klaidina Teilhard'o šalininkus, kurie 
subjektyvinį religingumą maišo su objektyviniu ano re- 
ligingumo pagrindu arba su religija. Religingumas išauga 
iš religijos, o ne priešingai. Religingumas juk yra ne kas 
kita, kaip ontologinio žmogaus sąlyčio bei sąryšio suvoki- 
mas, pažinimas, pripažinimas ir jo vykdymas kasdienoje. 
Jeigu tad kokioje nors filosofinėje sistemoje tokio onto- 
loginio pagrindo nėra, tai ir religingumas pakimba ore. 
Nuosekliai tad Krikščionybė niekad neremia religijos 
subjektyviu pasivedimu Dievui, net jeigu šis pasivedimas 
siektų ir mistinių viršūnių. Krikščionybė reikalauja, kad 
pasivedimas Dievui būtų išraiška to, kad žmogus yra 
Dievo kūrinys iš nebūties, vadinasi, išraiška santykio tarp 
Kūrėjo ir kūrinio, išraiška ontologinio sąlyčio tarp Aš ir 
Tu, nes tik tokiu atveju Dievo meilė yra objektyviai pa- 
grista ir subjektyviai garbinga. Kitaip kodėl gi žmogus 
turėtų mylėti Dievą, jei Dievas nėra Jo Kūrėjas, jei jis 
neturi su Juo tiesioginio sąlyčio ir todėl nėra jam Tu? 
Žinoma, žmogus gali Dievą ir tokiu atveju pamilti, kaip 
pamilstama bet koks daiktas ar idėja. Betgi šitokia Die- 
vo „Meilė“ kaip tik ir nėra krikščioniška, nes ji yra sa- 
vyje tuščia, o nukreipta Dievo linkui, net klaidinga. 
Krikščionybė kaip tik ir yra stipri tuo, kad ji nesileidžia 
būti nuvedama į subjektyvius klystkelius, bet reikalauja 
psichologiškai moralinį santykį su Dievu arba žmogaus 
konkretų pasivedimą Dievui atremti į ontologinį Kūrėjo 
ir kūrinio santykį, ko Teilhard'o sistemoje kaip tik nėra. 

Tiesioginio sąlyčio su Dievu nebuvimas kaip tik ir ver- 
čia Teilhard'ą maža paisyti, kaip jau minėta, pradžios, o 
visą dėmesį telkti apie pabaigą; maža kalbėti apie Dievą 
mumyse, apie dabarties Dievą, o labai daug apie Dievą 
priešais mus arba apie ateities Dievą. Dievas kaip mūsų 
kilmės autorius dingsta evoliucijoje nesurandamai. Už- 
tat labai ryškiai šviečia Dievas kaip evoliucijos galas, ku- 
rio linkui žygiuoja visata. Tai Dievas-Omega, kuriam 
Teilhard'as skiria gražiausius savo raštų puslapius. Šis 
Dievas-Omega traukia į savė gamtą ir žmoniją. Tai lyg 
atnaujintas Aristotelio „pirmasis Judintojas“, tačiau visa 
judinąs „iš priekio“, kaip pats Teilhard'as sako: „Šaka 
kyla ne kamieno nešama, bet traukiama to, kas bus“ (III, 
323). Tai būdingas posakis, kuriame yra sutraukta visa 
teilhardinė religijos samprata. Dievas, su kuriuo žmogus 
santykiuoja, yra ateities Dievas, stovįs visatos kelio pa- 
baigoje. Religija yra Teilhard'ui „laukimo ir vilties jėga“ 
(IV, 337). Be abejo, tai skamba labai gražiai ir beveik 
krikščioniškai, nes ir Krikščionybė kalba apie Dievą kaip 
Atbaigėją, kurio laukiame „dūsaudami ir vaitodami šia- 
me ašarų klonyje“ (Salve, Regina; plg. Rom 8, 23—24). 
Tačiau šis mūsų lūkestis bei viltis yra pagrįsti tik tada, 
jei esame sų Dievu susieti tiesioginiu būdu; vadinasi, jei 
esame kilę tiesioginių Jo veiksmu ir todėl esame tiesio- 
giniai Jo kūriniai tikra šio žodžio prasme. Jeigu betgi 
savo kilmė nesame susieti su Dievu netarpiškai, jei lie- 
čiamės su Juo tik per kokį nors tarpininką, tai kokiu bū- 
du susijungsime su Juo meilėje evoliucijos pabaigoje? 
Kas mus suriš tiesiog su Dievu ateityje, jei tokio ryšio 
su Juo neturime dabartyje? Be to, ką gi reiškia man šis 
„Dievas priešais mus“ arba „ateities Dievas“, jeigu ašen 
kaip konkretus dabartinis asmuo Jo nepasiekiu — pa- 
prasčiausiai todėl, kad mirsiu pirma, negu susiformuos 
ana hipercelė bei megasintezė kaip evoliucijos atbaiga? 
Ką gi reiškia tasai Dievas-Omega visiems tiems bilijo- 
nams žmonių, kuriuos evoliucijos srautas jau yra pralen- 
kęs ir toliau vis .labiau pralenks? Koks jų likimas? Teil- 
hard'as ir jo šalininkai pamiršta, kad savisąmonė yra visų 
pirma klausimas, atkreiptas į manąjį Aš. Tai žvilgsnis į 
"save patį, o ne į kažkokį neaprėpiamą tolį; tai atsigręži- 
mas į mano absoliutinę dabartį, o ne nusikreipimas į ab- 
soliutinę ateitį. Savisąmonė yra visų pirma mano paties 
likimo sąmonė. Ir kol šis mano paties likimas man pačiam 

nėra išspręstas, tol bet koks nurodymas į būsimuosius 
amžius, į anuos bilijonus metų, kurie dar žmonijos lau- 
kią, lieka man be jokios prasmės. Dievas priešais Mane 
yra mano Dievas tik tuo atveju, jei Jis visų pirma yra 
Dievas manyje, vadinasi, mano dabarties Dievas. Teil- 
hard'o sistemoje šio „Dievo manyje“, arba „dabarties 
Dievo", kaip tik nėra. O Jo nesant, anasai „Dievas prie- 
šais mus“, arba „ateities Dievas“, darosi toks tolimas, tar- 
si žiūrėtum į Jį pro apverstą teleskopą, kaip teisingai 
pastebi Ę. Benzas *7. 

Nukėlus Dievą į evoliucijos pradžią, į evoliucijos gel- 
mes ir į evoliucijos galą, padarius Jį evoliucijos sąlyga 
bei pagrindu, bet atitraukus Jį nuo atskiro žmogaus kaip 
asmens kilmės, darosi negalimas nė minėtas Aš—Tu san- 
tykis su tokiu Dievu. Kokiu būdu šis Dievas gali būti ma- 
no Tu? Juk aš net nežinau, ar jis iš viso yra asmeninis! 
Evoliucijos sąlyga, veiksnys ir galas nebūtinai turi būti 
asmeninis, neš pati evoliucija nėra asmeninis vyksmas. 
Kaip tad galėčiau aš šią evoliucijos sąlygą garbinti? Kaip 
galėčiau šiam evoliucijos veiksniui nusikalsti ir prašyti 
ji atleidimo? Kaip galėčiau anam evoliucijos galui auko- 
tis ir jaustis jo įpareigotas savoje sąžinėje? Visi šie xe- 
liginiai veiksmai darosi prasmingi tik tada, jei Dievas 
yra mano Tu: mano Kūrėjas ir mano Viešpats, mano Tė- 
vas ir mano Draugas. Visi jie tačiau lieka absurdiški, jei 
Dievas yra evoliucijos Dievas; vadinasi, jei Jis pasiekia 
mane tik per kokį nors tarpininką, nes toks Dievas nėra 
man Tu, ir ašen nesu Jam Tu. Jeigu žmogus Teilhard'o 
sistemoje ir galėtų turėti kokią nors religiją, tai ji būtų 
ne Aš—Tu santykis su Dievu, bet kažkoks bendras san- 
tykis su anuo tarpininku, per kurį Dievas mane veikia, 
būtent santykis su medžiaga. 

Šitokios „religijos“ pradų kaip tik ir žymu Teilhard'o 
pasaulėžiūroje, o ypač jo mistikoje, kurioje Dievas kaip 
žmogaus Tu ištirpsta kažkokiose bendrybėse, virsdamas 
visuotiniu fluidu, viską, tiesa, perskverbiančiu, tačiau 
kaip tik todėl neasmeniniu. Net ir Kristus Teilhard'o vizi- 
jose netenka asmeninių bruožų. Mistiniame savo rašinyje 
„Pasaulio Mišios“ Teilhard'as regi Kristaus krūtinėje 
„tiktai žėrinčią krosnį“. Toliau žodiškai: „Ir juo labiau 
aš įsižiūriu į šią degančią liepsną, juo labiau man atrodo, 
kad Tavo Kūno apybraižos tirpsta, kad jos vis labiau ple- 
čiasi be ribų, kol galų gale Tavyje neregiu jokių kitų 

bruožų, o tik liepsnojančio pasaulio pavidalą“ **. Kristaus 
susiliejimas su pasaulių čia išeina aikštėn visu ryškumu — 
tegu ir mistinėje vizijoje, kuri betgi yra ne kas kita, kaip 
Teilhard'o ontologijos iliustracija. Tai nėra joks Kristaus 
išleidimas „iš aristotelinio narvo“ ir Jo sugrąžinimas „į 
šv. Pauliaus jam nurodytą vietą — visatos centrą“ “?, kaip 
norėtų visas šias vizijas aiškinti Teilhard'o šalininkai. Nes 
visų pirma Bažnyčia niekad nebuvo Kristaus į tokį narvą 
uždariusi (plg. viduramžių pasaulėvaizdį, kur Kristus kaip 
tik yra visatos centre), o antra, Kristus yra visatos cent- 
ras anaiptol ne kosmologine, vadinasi, evoliucijos pras- 
me, kaip tai gražiai pastebi vokiečių dogmatikas L. Schef- 
fczykas, kritikuodamas Teilhard'o „kosminį Kristų“: Kris- 
tus „kaip galutinis kūrybinis visatos pagrindas kaip tik 
neprivalo būti suprastas kosmologiškai, o kaip antpasau- 
linė galybė bei tikrovė“ !, Kitaip tariant, Jis neprivalo 
ištirpti pasaulyje, virsdamas jo pavidalu. Mistinės vizijos 
turi savo prasmę, o ši prasmė atsiskleidžia mistiko on- 
tologijoje ir dogmatikoje, 

Teilhard'as yra turbūt vienintelis krikščionis, parašęs 
maldą medžiagai. Tai žinomos maldos „Anima Christi, 
sanctifica me“ perdirbimas: „Medžiaga, kuri žavi ir stip- 
rini; medžiaga, kuri glamonėji ir grūdini; medžiaga, kuri 
turtini ir griauni, — pasitikėdamas dangiškąja įtaka, pa- 
“ dariusia tavo vandenis kvepiančius bei švarius, aš pasi- 
duodu tavo galingiems sluoksniams. Kristaus jėga yra 
įėjusi į tavel Tad pritrauk mane savo trauka, maitink 
mane savo gyvybės sultimis, stiprink mane savo stangru- 
mu! Savo šėlsmu išvaduok mane! Ir galop sudievink ma- 
ne savimi pačia“ (II, 122). Tai anaiptol ne piktžodžiavi- 
mas. Tai Teilhard'o teologijos santrauka. Dieviškoji Kris- 
taus jėga yra perėjusi į medžiagą, ją apvaliusi (nuo ko?) 
ir perkeitusi. Todėl dabar žmogus ir mezga santykį su šia 
„visa galinčia" medžiaga, melsdamas ją įvykdyti tai, ko 
krikščionis paprastai prašo iš Dievo, būtent jį stiprinti, 
vaduoti, laisvinti ir sudievinti. Ir tai labai nuoseklu. Tie- 
siog iš medžiagos kilęs ir esmingai joje laikąsis žmogus 
jaučia sąlytį su savo kilme bei nešėju taip stipriai, jog 
šis sąlytis, išgyventas ligi galo, virsta religiniu garbini- 
mo santykiu, Medžiaga atsistoja Dievo vietoje ir Dievui 
atstovauja. Ji nėra, kaip šv. Pranciškaus Asyžiečio „Sau- 
lės giesmėje“, nurodymas į Dievą: „De Te, Altissimo, por- 
ta signiticalione“. Nel Teilhard'ui medžiaga yra Dievo vie- 

tininkė. Tai tasai tarpininkas, stovįs tarp žmogaus ir Die- 
vo. Todėl į jį krypsta visų pirma žmogaus religingumas. 
Aukščiau minėta loginė būtinybė, kad žmogus, kilęs iš 
medžiagos ar iš gyvybės, gali turėti tiesioginį ir tuo pa- 
čiu religinį santykį tik su šiuo savo šaltinių, o ne su 
Dievu, Teilhard'o maldoje medžiagai kaip tik ir pasitvirti- 
na egzistenciniu pavidalu. 
Bet kaip tik todėl Teilhard'as ir apverčia aukštyn ko- 
įomis visa, kas Krikščionybėje priskiriama Dievui. „O 
Galingasis ir Dieviškasis, sakyk, koks Tavo vardas?“ — 
klausia Teilhard'as savo vizijose. Atsakymas: „Aš esu 
ugnis, kuri degina; vanduo, kuris verčia; meilė, kuri aive- 
ria; tiesa, kuri praeina (nuostabus tiesos pavadinimas, — 
Mc.). Aš esu visa, kas veržiasi; visa, kas atsinaujina; vi- 
sa, kas atsipalaiduoja; visa, kas susijungia; aš esu jėga, 
patyrimas, pažanga; aš esu Medžiaga — štai kas esu“ !*!. 
Ar tai neprimena mums Mozės klausimo, kai šis išvydo 
dykumose degantį ir nesudegantį erškėtkrūmį? Tačiau 
koks milžiniškas atsakymų skirtumas. Dievas Mozei atsa- 
kė: „Esu, kurs esu" (Iš 3, 14). Šiame atsakyme krikščio- 
niškoji tradicija matė Dievo esmę: būti yra Dievo esmė. 
Dievas tuo ir peržengia kiekvieną būtybę, kad Jo esmė 
yra buvimas ir kad todėl Jis yra pati būtis (ipsum esse). 
Atsakydamas Teilhard'ui, Dievas pasivadina medžiaga ir 
susilieja su jos tapsmu (atkreipkime dėmesį į visus tuos 
vyksmo veiksmažodžius, kuriuos Dievas sau priskiria!). 
Tai ontologinis monizmas, kuriame nėra dviejų plotmių, 
nėra ontologinio skirtumo tarp būtybės ir Būties, tarp 
kūrinio ir Kūrėjo. Čia yra tik viena vienintelė plotmė, 
būtent visa apimančios ir išsivystančios medžiagos plot- 
mė, Medžiaga yra tiek Dievo vardas, tiek tasai šaltinis, iš 
kurio plaukia visos pasaulio būtybės, pradedant atomu ir 
baigiant žmogaus asmenimi. Visos jos yra vienos vienin- 
telės medžiagos tirštėjimo molekulės. O kai ši išsivystanti 
medžiaga „žmogiškojoje molekulėje“ pasiekia savisąmo- 
nės laipsnio, tai sava refleksija ji atsigrįžta pati į save 
ir išvysta savo didybę bei jėgą. Tada žmogus — ši sąmo- 
ninga „molekulė“ — ir taria savam šaltiniui: „O Medžia- 
ga, tu matai, kaip dreba mano širdis! Sakyk man, ko no- 
Ti, kad ašen daryčiau?“ (p. 77). Tai šv. Pauliaus klausi- 
mas, kai šis, kelionėje į Damaską apakintas „šviesos iš 
dangaus“, sukniubęs ant žemės girdėjo Kristaus balsą ir 
todėl Jį klausė: „Viešpatie, ko nori, kad daryčiaut“ (Apd 

9, 3—6). Kristaus atsakymas Pauliui skambėjo: „Kelkis, 
eik į miestą, tenai tau bus pasakyta, kas tau reikia dary- 
ti" (Apd 3, 6). Paulius buvo pasiųstas į Bažnyčios bend- 
ruomenę. Medžiagos atsakymas į tą patį klausimą Teil- 
hard'o vizijose skamba: „Atverk savo būtį mano įkvėpi- 
mui; priimk gelbstinčią žemės dvasią“ (t. p.) Teilhard'as 
yra siunčiamas į gamtinę visatą. Pauliui gelbėjimas atei- 
na iš Bažnyčios, Teilhard'ui iš žemės. Gelbstinti dvasia 
jam yra žemės dvasia. Jeigu betgi Dievo vardas yra Me- 
džiaga, tai Dievo Dvasia ir žemės dvasia susilieja į vieną: 
„Dievas šviečia medžiagos viršūnėje, kurios srautai Jam 
atnešė dvasią" (p. 87). Išganymas įsijungia į evoliuciją ir 
virsta viena jos funkcija. Jokio lūžio su Dievu, jokio 
nuodėmės demoniškumo, jokios tragikos istorijos eigoje, 
jokios grėsmės iš anų šv. Pauliaus minimų tamsybės val- 
dovų bei piktybės dvasių (plg. Ef 6, 12). Dramatinė ir as- 
meninė išganymo sąranga bei eiga Teilhard'ui yra visiškai 
išsprūdusi iš akių. Jos vietą užima nuoseklus išsivystymas 
kosmologinėje plotmėje, kurios srautai savaime iškelia 
Dievą iš medžiagos gelmių tarsi žvaigždę Kalėdų eglu- 
tės viršūnėn. Su Kryžiaus drama, prasidėjusia Kalvarijos 
kalne ir trunkančia visą istorijos metą, tai turi labai maža 
ką bendro. 


UŽBAIGA 


DIDŽIŲJŲ KLAUSIMŲ 
REIKŠMĖ 


Šios knygos skaitytojai bus, be abejo, jau pastebėję, 
kad anie trys dabarties klausimai čia buvo svarstomi 
gana kritiškai. Autorius mėgino „ištirti dvasias“, kitaip 
tariant, netikėti „kiekvienai dvasiai“, kuri sakosi esanti 
„iš Dievo“, kurios tačiau pasaulis mielai klausosi (plg. 
1 Jn 4, 1—5). Juk Kristus, būdamas „ženklas, kuriam bus 
prieštaraujama“ (Lk 2, 34), niekad nėra pasaulio priima- 
mas užsidegus, nes Evangelija ne tik skelbia, kad „Dievo 
Karalystė priartėjo“ (Mk 1, 15), vadinasi, kad išaušo nau- 
jas istorijos metas, sykiu ji ir šaukia: „Darykite atgailą“ 
(t. p.), vadinasi: „Pasikeiskite“. Naujam istorijos metui 
reikia ir naujo žmogaus, Ir štai šio atgailos šauksmo, šio 
vidinio pasikeitimo pasaulis kaip tik ir nenori priimti. 
Tai paliudija visa dvitūkstantimetė Krikščionybės praeitis. 
Jeigu tad kuriuo nors metu neįprastai susižavima viena ar 
kita religine teorija, tai dažniausiai dėl to, kad joje Kris- 
tus esti skelbiamas ne tik kaip ramybės, bet ir kaip ka- 
lavijo nešėjas, vadinasi, kaip toks, kokiu Jis pats nenorėjo 
būti (plg. Mt 10, 34—36). Pasauliui mielas, tačiau netikras 
Kristus Paprastai ir esti tokio susižavėjimo pagrindas. 
Nūn tiek pasaulio sekuliarizacija, tiek evangelijų numi- 
tinimas, tiek Teilhard'o de Chardino evoliucinė filosofija 
bei teologija yra pasidarę šiandien pasauliui taip priim- 
tini, jog tik šis vienas dalykas jau verčia mąstantį krikš- 
čionį suabejoti visų anų teorijų pagrindais ir pabandyti 
juos giliau patyrinėti Krikščionybės šviesoje. Tai ir buvo 
šios knygos uždavinys. 

Baigdamas savo darbą, autorius norėtų dabar valandė- 
lę stabtelti, žvilgtelti tarsi nuo kalnelio viršūnės atgal ir 
paklausti: ką visa tai reiškia? Ką reiškia, kad mūsų die- 
nomis pasaulis nudievinamas, evangelijos paverčiamos 

idėjų rinkiniu, evoliucija paskelbiama mūsosios egzisten- 
cijos lytimi? Visa tai juk nėra atsitiktinybė. Tai greičiau 
kažkokio gilesnio dvasios perversmo proverža. Ką tad 
reiškia ši proverža? Į ką ji nurodo? Ko ji iš mūsų reika- 
lauja? Štai klausimai, kurie savaime kyla ir prašosi kny- 
gos gale bent trumpai atsakomi, kad kritinė minėtų teo- 
rijų sklaida būtų pervesta į tolimesnį kūrybinį mūsų 
ryžtą. 


1 


Pasaulio sekuliarizacija, kaip sakyta, stipriai linksta į 
ateizmą — ne tuo, kad ji nudievina pasaulį kosmologinė- 
je jo plotmėje, bet tuo, kad ji atitraukia jį nuo Dievo 
ontologiškai, vadinasi, paskelbia jį esant autonominį pačiu 
savo buvimu. Pasaulis kaip Viešpaties kūrinys čia dingsta. 
Jo vietą užima pasaulis kaip niekieno daiktas, kurį žmo- 
gus pasiima kaip savo nuosavybę. Nuosekliai tad pasau- 
lio sekuliarizacijos akivaizdoje visu svoriu ir išnyra Die- 
vo problema. Tiesa, šiandien daug kalbama apie tikėji- 
mą — apie jo vidinį patyrimą asmens viduje ir viršinį 
zeiškimąsi visuomenės tvarkoje, — bet labai maža apie 
Dievą kaip tikėjimo objektą bei pagrindą. Viltinga reli- 
gijos ateitis grindžiamą tuo, esą krikščionija jau pasuku- 
si visiškai kita linkme: ji nepasitenkinanti malda bei sak- 
ramentais, atgaila bei gerais darbais, bet reikalaujanti 
teisingumo socialiniuose ir tarptautiniuose žmonių santy- 
kiuose, kovojanti už žemiškojo gyvenimo gerinimą bei jo 
sąrangos keitimą ir veikliai remianti pagrindinių žmogaus 
teisių vykdymą. Tai regį ir pripažįstą net ateistai. 

Visa tai, be abejo, tiesa. Pakitusios krikščionių sąmo- 
nės neigti negalima. O vis dėlto čia lieka neatsakytas pats 
pagrindinis klausimas: kokios reikšmės visa tai turi, jei 
Dievo nėra? Ir atvirkščiai. Sutikime, kad krikščionys mi- 
nėtų darbų nedirbą, kad jie gyveną užsidarę, kad pa- 
saulio svetimybės priekaištas juos liečiąs teisingai. Sis 
priekaištas šiandien juk daromas tiek krikščionijos praei- 
čiai, tiek tiems jos dabarties atstovams, kurie veiklą kul- 
tūrinėje bei socialinėje srityje menkai tevertina arba yra 
jai net priešingi. Sutikime, kad visa tai irgi tiesa. Tačiau 
ir vėl: kokios reikšmės visa tai turi, jei Dievas yra? Juk 

krikščionių veikla pasaulyje Dievo nesukuria, jei Jo nė- 

ra. Ir priešingai, krikščionių neveikla pasaulyje Dievo 
nesunaikina, jei Jis yra. Ateistai klysta mėgindami krikš- 
čionių nuodėmėmis grįsti Dievo nebuvimą ir religijos nei- 
gimą. Tikintieji klysta mėgindami krikščionių dorybėmis 
grįsti Dievo buvimą ir religijos reikšmę bei ateitį. Visi 
šie abiejų pusių mėginimai yra tik tada prasmingi, jei 
visų pirma išsprendžiame klausimą: yra Dievas ar Jo nė- 
ra? Ir štai šitoje vietoje mums kaip tik ir aiškėja, kad Die- 
vo problema turi būti keliama bei sprendžiama visiškai 
kitaip. Tačiau kaip? 

Pasaulio sekuliarizacija kaip tik ir atskleidžia šitąjį 
„kaip“. Visų pirma neigiamu atžvilgiu. Būdama pasaulio 
nudievinimas kosmologinėje bei antropologinėje plotmė- 
je ir šiuo atžvilgiu (bet tiktai šiuol) pripažinta II Vatika- 
no susirinkimo (plg. I, 235—236), sekuliarizacija Todo, kad 
pasaulio regimybė nėra kelias į Dievą, nes šioje regi- 
mybėje Dievas, būdamas nereikalingas, nesireiškia ir todėl 
negali būti joje nė randamas. Pasaulio regimybė susiklos- 
to pagal būtinybės ir laisvės pradus, kurių pakanka iš- 
aiškinti šios regimybės kilmei, pavidalam ir kaitai, Šia 
prasme sekuliarizaCija reiškia dvasios įžvalgą, kur Dievo 
rasti neįmanoma ir kur ankstesnis mąstymas klydo, Jo 
ieškodamas. Tai įžvalga, kad jokia pasaulio regimybės 
sritis — nei kilusi iš būtinybės (gamta), nei iš laisvės 
(žmogaus kūriniai) — savęs pačios neperžengia ir todėl 
objektyviai transcendencijos neapreiškia. Subjektyvaus gi 
pergyvenimo — sakysime: gamtos grožio ar artimo mei- 
Jės — nepakanka, kad jis galėtų būti pagrindas Dievo bu- 
vimui. Ir Dievui nesant nėra jokio loginio prieštaravimo 
gamta grožėtis ar artimą mylėti. 

Būdama betgi pasaulio nudievinimas ontologinėje sri- 
tyje, vadinasi, neigdama pasaulį kaip Dievo kūrinį ir 
šiuo atžvilgiu (tačiau irgi tiktai šiuo!) II Vatikano susi- 
rinkimo atmesta (plg. I, 15, 204, 210, 211), sekuliarizacija 
jau visiškai teigiamai mums rodo, kur Dievo ieškoti, bū- 
bent pasaulio kūriniškume. Juk jeigu tiesa, kad pasaulį 
Viešpats sukūręs iš nebūties, tai tokiu atveju Dievas kaip 
tik ir turi būtinu būdu atsiskleisti kūriniškoje pasaulio 
būties struktūroje, nes kūrinys yra logiškai negalimas be 
kūrėjo. Kūrinys yra santykinė sąvoka. Esant vienam šio 
santykio nariui — mūsų atveju pasauliui kaip kūriniui — 
turi būtinai būti ir kitas jo narys — mūsų atveju pasau- 
lio kūrėjas, arba Dievas. Nuosekliai tad atidengus kūri- 

niškąją struktūrą pasaulio būtyje, savaime atsiskleidžia ir 
Dievo kaip Kūrėjo buvimas. Šia prasme sekuliarizacija 
yra didžiulis mąstančio krikščionies iššūkis: ji verčia mus 
ontologiškai teigti tai, ką ji ontologiškai neigia, Ji ska- 
tina mus nuo pasaulio regimybės eiti į pasaulio gelmes, 
į pačią jo būtį ir joje ieškoti veikalo sąrangos. Kaip Die- 
vo kūrinys pasaulis juk būna kūriniškai, vadinasi, jis 
būna kaip veikalas, 

Tai ir yra išeities taškas Dievo problemai. Tai mūsų 
meto kelias į Dievą; tiesa, naujas kelias, tačiau sekulia- 
rizacijos akivaizdoje vienintelis, jeigu norime šį dvasios 
reiškinį ne tik kritiškai vertinti, bet ir kūrybiškai nuga- 
lėti. Kosmologinės bei antropologinės pasaulio sklaidos 
šiandien nepakanka, nes šioje srityje sekuliarizacija yra 
teisi. Šiandien mums reikia ontologinės pasaulio sklaidos, 
jo būties kaip santykinės sklaidos, kuri ir turėtų iškelti 
dienos švieson šios būties kūriniškąją struktūrą. Atsklei- 
dus gi šią struktūrą, atsiskleis ir pasaulio sakrališkumas, 
nes kūrimas kaip tiesioginis kūrinio santykis su Dievu 
padaro kūrinį šventą jo būtyje. Pasaulis nėra sakralinis 
savo regimybėje, bet jis yra sakralinis kaip kūrinys. Pa- 
saulis nėra Dievas, bet pasaulis yra Dievo. O visa, kas 
yra Dievo, yra šventa savaime. Tačiau Dievo yra pasau- 
lis ne savo apraiškomis, bet savo būties gelme kaip kū- 
rinys. Todėl kaip kūrinys pasaulis ir yra šventas. Atmes- 
dama pasaulį kaip kūrinį, sekuliarizacija paneigia šį pa- 
čios būties šventumą ir tuo būdu viską suveda į vieną 
pilką, kasdieninę sritį, kurią vadiname profanine: seku- 
liarizacija virsta pasaulio profanizacija. Šiuo atžvilgiu ji 
yra irgi didžiulis iššūkis, skatinąs krikščionį atstatyti pa- 
saulio šventumą (consecratio mundi), tačiau randant jį ne 
kosmologinėje ar antropologinėje, bet ontologinėje srity- 
je, vadinasi, ten, kur pasaulis yra grynas santykis su Die- 
vu, vadinasi, kur jis būna kaip Viešpaties veikalas, o ne 
kaip gamtinės būtinybės ar žmogiškosios laisvės padaras. 


2 Ž 1 
Evangelijų numitinimas yra pastanga suprasti Krikš- 
čionybę ne kaip įvykį, bet kaip idėją: įvykis čia turįs mi- 
tinį pobūdį ir todėl reiškiąs ne tikrovę, o tik tą ar ki- 
tą mintį, galimą kartoti bei vykdyti tam tikrų elgesiu vi- 

sur ir visados. Šia prasme numitinimas susikerta su pačiu 
Krikščionybės pagrindu, būtent su Dievo tapimu žmo- 
gumi Jėzuje Kristuje. Pabrėždamas evangelijų istorišku- 
mą, II Vatikano susirinkimas tuo pačiu paneigė numitini- 
mo teoriją, vadinasi, mėginimą evangelijose pasakojamus 
įvykius laikyti vaizdiniu idėjų apvalkalu, o ne tikrovi- 
niais faktais (plg. I, 115—116). Literatinių formų — isto- 
xrinis ira ka pranašystė, poezija, parabolė — pripaži- 
nimas Šventajame Rašte neturi nieko bendro su mitu, nes 
ir literatinės formos gali kalbėti apie tikrovinius įvykius, 
nė kiek nesumenkindamos jų tikroviškumo, nors ir nebu- 
damos tokios tikslios kaip grynas istorinis aprašymas. 
Sakysime, „Eiliuotinė Livonijos kronika“ (13 šimtm. pa- 
baigoje) savo forma yra irgi poezijos kūrinys, pilnas sti- 
listinių ano meto formulių ir nešamas šv. Augustino dvie- 
jų santvarkų — civitas Dei et civitas diaboli — idėjos. 
Tr vis dėlto jos „autorius niekada sąmoningai nenukrypo 
nuo teisybės ir negalėjo sugalvoti naujų dalykų. .. Kroni- 
kos tekstas rodo, kad jos autoriui buvo žinoma daugiau 
faktų, nei jis savo poezijoje apdainavo“ (Z. Ivinskis. Liet. 
Enciklopedija, V, 397). Argi ne tas pat yra ir su evange- 
lijomis? Literatinė forma dažnai įvykį ne tik aprašo, bet 
ir aiškina, ieškodama gilesnės jo prasmės ir egzistencinės 
jo reikšmės, tačiau ji pati savimi anaiptol nepaverčia 
įvykio idėjos vaizdu arba mitu. Nuosekliai tad formalinė 
Šventraščio sklaida, taip labai įsipilietinusi dabarties eg- 
zegezėje, ir negali nieko esmingo pasakyti apie pagrindinę 
evangelijų pastangą liudyti „įvykusius mūsų tarpe daly- 
kus“ (Lk 1, 1) bei pabrėžti, kad šis „liudijimas tikras“ 
(Jn 21, 24). Šaukdamasi literatinių Šventraščio formų kaip 
įrodymo numitinimo reikalui, numitinimo teorija nepaste- 
bi šios pagrindinės evangelijų pastangos — skelbti ne idė- 
jas, bet įvykius, nors ir nušviestus prisikėlusiojo Jėzaus 
šviesa. 

Numitinimo akivaizdoje užtat visu aštrumų iškyla 
apreiškimo problema. Kas yra apreiškimas: žodis ar įvy- 
kis? Štai klausimas, kuris virsta krikščionies iššūkiu nu- 
mitinimo atžvilgiu ir kuriam spręsti numitinimas gali būti 
taip pat gera gairė, nurodanti tiek neigiamą, tiek teigia- 
mą šio sprendimo pobūdį. 

Neigiamu atžvilgiu numitinimo teorija kreipia mūsų 
dėmesį nuo žodžio į įvykį. Mes taip labai jau esame įpra- 
tę apreiškimą vadinti „Dievo žodžiu“, jog dažnai nė ne- 

jaučiame, kad šis „Dievo žodis“ anaiptol nėra idėja ar 
mintis, bet įvykio skelbimas arba pats įvykis kaip toks. 
Kitaip tariant, žodinė apreiškimo lytis yra išstūmusi mū- 
sų sąmonėje įvykinį apreiškimo turinį. Numitinimo teo- 
rija kaip tik ir yra įvykio sąmonės aptemimo viršūnė. 
Suvesdama evangelijų turinį į tam tikrų idėjų kerigmą, 
ši teorija taip labai pabrėžia žodį, jog jis virsta vienin- 
teliu apreiškimo būdu, iškreipdamas tuo ir patį apreiški- 
ma, kaip jis yra Viešpaties duotas žmonijai. Čia todėl ir 
glūdi numitinimo teorijos reikšmė: ji skatina krikščionį 
iš naujo atsikreipti į apreiškimą ir iš naujo jį persvarstyti, 
patikrinant jo turinį. Vykdant šį uždavinį, galima gana 
lengvai pastebėti, kad apreiškimo tarpsnių pradžioje vi- 
sados esama įvykio ir kad Viešpaties nurodymai, įsaky- 
Imai, pabarimai, grasinimai yra tik išvados iš ano pirmykš- 
čio įvykio. Apreiškime žmonija esti pastatoma įvykio aki- 
vaizdoje ir turi jo atžvilgiu apsispręsti. O šiam apsispren- 
dimui Viešpats nurodo būdų bei priemonių: Jose esama, 
be abejo, įvairių minčių bei idėjų, tačiau jos niekad nė- 
ra be ryšio su anuo įvykiu. Štai keletas trumpų pavyz- 
džių. 

Pats pradinis apreiškimo dalykas yra žmogaus puoli- 
mas, apsprendęs tiek jo prigimtį, tiek jo žemiškąją isto- 
ziją. Gali teologai bei egzegetai svarstyti ir ginčytis, ka- 
me glūdinti šio puolimo esmė ir kokiu būdu jis apimąs 
visus žmones net ir tuo atveju, jei šie būtų kilę iš ne 
vienos poros. Tačiau joks krikščionis negali neigti, kad 
apreiškimas čia perteikia ne filosofinę idėją, esą blogis 
yra visuotinis dalykas, bet pasakoja apie visiškai konkre- 
tų įvykį (plg. Pr 3, 1—5), kuriuo blogis kaip tik ir įsiver- 
žęs į Žmogaus gyvenimą (plg. 4, 5—8). Tarp Viešpaties 
kūrimo, kuris buvęs „geras“ (Pr 1, 10—13), net „labai ge- 
ras" (Pr 1, 31), ir žmogaus veikimo, kuris pasidaręs var- 
gingas, skausmingas (plg. Pr 3, 1—17) ir kaltas (plg. Pr 
4, 13), kaip tik ir glūdi anas mįslingas įvykis, vadinamas 
puolimu, arba pirmaprade nuodėme. Tas pat yra ir No- 
jaus atveju. Jeigu jo religiją, kaip kalbėta pirmame šios 
knygos skyriuje, ir laikome gamtine religija, tačiau ir 
šiuo atvėju Viešpaties apsireiškimas vyko įvykio būdu. 
Dievas paskelbė Nojui besiartinantį tvaną (plg. Pr 6, 17), 
vadinasi, ne kokią nors idėją, bet tikrą gamtinę katastro- 
fą, kuri nusiaubė ano meto žemės plotus. Jis sudarė su 
Nojumi ir visa gamta savotišką sutartį ir nurodė į vai- 

vorykštę kaip šios sutarties bei jos ištikimybės ženklą 
(plg. Pr 9, 12—17), vadinasi, taip pat į įvykį, tegu ir 
grynai gamtinio pobūdžio. Tas pat yra ir Viešpaties są- 
jungoje su Abraomu. Ir čia Viešpats kalba ne apie kokias 
nors bendras idėjas ar dorinius pamokymus, bet pažada 
Abraomui kildinti iš jo didžią tautą ir duoti jai ištisą 
kraštą kaip jos gyvenvietę ir jos istorijos erdvę (plg. Pr 
15, 4—7), vadinasi, skelbia įvykius, nors Abraomas ir 
nelabai buvo linkęs visa tai tikėti (plg. Pr 15, 8). Mozės 
pasiuntinybė yra ištisa istorinių įvykių grandinė — nuo 
jo pašaukimo dykumose iš degančio, bet nesudegančio 
erškėtkrūmio (plg. Iš 3, 2), iš kurio Viešpats taip pat 
skelbė ne kilnias mintis, bet liepė eiti pas faraoną ir iš- 
vesti tautą iš Egipto (plg. Iš 3, 10), ligi pat jo mirties 
Nebo kalne, nuo kurio Viešpats jam parodė „visą žemę“ 
(Įst 34, 1), kadaise pažadėtą „Abraomui, Izaokui ir Jokū- 
bui" (34, 4), vadinasi, kaip anos pradinės sąjungos įvyk- 
dymą. Visa tolimesnė Izraelio tautos istorija buvo ne kas 
kita, kaip įvairių įvykių pynė, per kuriuos Viešpats reiš- 
kėsi, savo tautą čia globodamas bei laimindamas, čia 
atiduodamas priešam bei bausdamas. Apreiškimo perkėli- 
mas iš istorijos į asmenį taip pat prasideda įvykiu, bū- 
tent Jėzaus Kristaus gimimų, patraukusiu paskui save 
kitus įvykius, kaip Erodo baimę netekti sosto ir iš to iš- 
plaukusias žudynes (plg. Mt 2, 3—19), vėliau fariziejų 
bei žydų vyresniųjų sąmokslą prieš Kristų (plg. Mt 21, 
15; 26, 4; Mk 11, 18; Lk 11, 54, 22, 2), Kristaus nužudy- 
mą ir Jo prisikėlimą. Tolimesnė Bažnyčios, kaip ir anks- 
čiau Izraelio tautos, istorija irgi yra ne kas kita, kaip šių 
įvykių plėtimasis laike bei erdvėje, reikalaująs iš žmonių 
apsisprendimo jų atžvilgiu, kaip kad jo buvo reikalau- 
jama iš Adomo, Nojaus, Abraomo ir Mozės su visais jo 
tautiečiais. | 
Dievo apsireiškimas žmonijai yra santykis, kuriame 
veikia ir Dievas, ir žmogus; tai įvykio santykis. Todėl 
yra per maža ir net klaidinga apreiškimą vadinti „žodžio 
klausimu“. Viešpaties žodis skelbia įvykį ir reikalauja 
veiklaus apsisprendimo šio įvykio atžvilgiu. Žodis čia yra 
arba įvykio paskelbimas, arba jo kaip jau įvykusio pra- 
nešimas, arba išvada iš šio įvykio, nurodanti žmogaus 
elgesį jo atžvilgiu. Apreiškimo žodis niekad nėra žodis 
be įvykio, t. y. grynai filosofinė ar dorinė idėja, paskelb- 
ta atitrauktine lytimi viršum erdvės bei laiko. Šiuo at- 

žvilgiu numitinimo teorija, stumdama šalin Evangelijos 
įvykių tikroviškumą, virsta didžiule teigiama krikščionies 
paskata šį tikroviškumą kaip tik pabrėžti ir apreiškimą 
esmėje suprasti kaip įvykį, o ne tik kaip žodį. Tai ir yra 
mūsų meto kelias į Šventraštį; kelias ne visiškai naujas, 
nes ir anksčiau buvo kreipiama daugiau dėmesio į tai, ką 
evangelijos apie Kristų pasakoja, o ne į tai, kaip jos pa- 
sakoja. Tačiau šiandien šisai „ką“ numitinimo akivaizdoje 
yra pasidaręs ypatingai svarbus. Juk Šventraščio reikšmė 
bei vertė šiandien yra nuolatos keliama, jį atsidėjus ti- 
Tiant moksliškai, jį platinant kiekviena proga (net vieš- 
bučiuose!), jį skaitant tiek pamaldų metu (Dievo Žodžio 
liturgija). tiek studijų būreliuose. Tačiau čia dažnai pa- 
mirštama, kad Šventraštis yra reikšmingas bei vertingas 
ne tiek tuo, kad jis mums skelbia eilę dorinių bei socia- 
linių idėjų, kiek tuo, kad jis mums pasakoja eilę tikro- 
vinių įvykių, apsprendžiančių tiek asmeninį mūsų pačių, 
tiek visos žmonijos likimą. Užtat dabartinis krikščionies 
uždavinys ir yra Šventraščio esmę, reikšmę bei vertę re- 
gėti kaip tik šiuose įvykiuose, o jo žodį suprasti kaip šių 
įvykių perteikimą naujoms kartoms. Tik atgaivinus įvy- 
kio sąmonę Šventraščio atžvilgiu ir šia sąmone pagrindus 
kelią į Šventraštį, numitinimo teorija galės būti ne tik 
kritiškai įvertinta, bet ir kūrybiškai pergalėta. 

Evoliucijos ir religijos santykis taip pat yra krikščio- 
nies iššūkis ir sykiu paskata šį santykį iš naujo permąs- 
tyti ir ji giliau suvokti, negu tai regime P. Teilhard'o de 
Chardino teorijoje. Evoliucija šiandien yra skelbiama eg- 
zistencijos lytimi: ne tik gamta, bet ir žmonija būna išsi- 
vystydamos. Tai reiškia: jos būna vyksme, bet ne atbaig- 
tame būsme. Tačiau tą patį skelbia juk ir Krikščionybė. 
Ir jai žemiškasis gyvenimas yra buvimas pakeliui — in 
via, vadinasi, neatbaigtas, kintąs, siekiąs tam tikro tikslo 
ir tuo skiriąsis nuo amžinojo gyvenimo kaip nekintančio 
būsmo — in termino. Užtat čia ir kyla klausimas: kas yra 
šis „pakeliui“ evoliucinei teorijai ir kas jis yra Krikščio- 
nybei? Atsakymas, formaliai žiūrint, yra gana lengvas. 
Evoliucinei teorijai pasaulio vyksmas yra nuolatinė pa- 
žanga, apsireiškianti visatos vienijimu tiek pažinimo, tiek 


meilės srityse. Krikščionybei pasaulio buvimas pakeliui 
yra išganymas — pirmoje eilėje mūsų pačių, o per mus ir 
viso gamtinio pasaulio (plg. Rom 8, 19—23). Tačiau šis 
atsakymas tučtuojau pažadina tolimesnį ir jau patį svar- 
biausią klausimą: kas yra išganymas ir koks jo santykis 
su pažanga? Kalbėdami apie išsivystymo ir kūrimo santy- 
kį evoliucinėje teorijoje, matėme, kad kūrimas yra su- 
prantamas kaip išsivystymo būdas: Dievas kuria daiktus, 
juos išvystydamas arba, tiksliau kalbant, leisdamas jiems 
išsivystyti ir tuo būdu kurti save pačius. Ten pat matė- 
me, kad šitokia kūrimo samprata negali atsispirti nei 
krikščioniškajai religinei, nei filosofinei kritikai. Betgi šis 
kūrimo ir išsivystymo tapatinimas kaip tik ir skatina mus 
pažvelgti į kitą evoliucinės teorijos idėją, būtent į išsi- 
vystymo pažangą, ir pasvarstyti, kaip ši imanentinė pa- 
žangą santykiuoja su Krikščionybės skelbiamu pasaulio iš- 
ganymu. 

Evoliucinė teorija, laikydama pasaulio vyksmą pažan- 
-ga, savaime yra nukreipiama į ateitį. Visas jos dėmesys 
darosi sutelktas ne apie tai, kas buvo ar yra, bet apie tai, 
kas dar bus: išsivystymo atbaiga yra pagrindinė šios teo- 
rijos idėja. Šia prasme evoliucinę teoriją galima iš tikro 
laikyti eschatologine, nes galo (eschaton) sąvoka čia vai- 
dina sprendžiamąjį vaidmenį. Juk tik atbaigos šviesoje 
galima kalbėti apie blogį kaip nepavykusios evoliucijos 
bandymus, nepaisyti atskirų nelaimių, nepabrėžti atskiro 
asmens vertės ir net nesidomėti savu išganymu. Laimingo 
galo akivaizdoje visa tai nublunka, nustoja vertės ir net 
išnyksta, kaip yra išnykusios žemėje dinozaurų rūšys. Pa- 
ti pažangos sąvoka reikalauja, kad pasaulio vyksmas bū- 
tų suprastas kaip nuolatinis kilimas aukštyn, nuolatinis 
tobulėjimas, kuris vis labiau apimąs pasaulį ir galop pa- 
siekiąs aukščiausio laipsnio, viską sujungdamas su Ome- 
ga kaip galutiniu savo eigos tašku. Nuosekliai tad evo- 
liucijos teologijai Dievo Karalystė įvyksta istorijoje. Kaip 
kad kūrimas yra pačių daiktų veiksmas, kaip žmogus net 
ir savuoju Aš „gema“ iš visatos medžiagos, taip ir pa- 
saulio atbaigimas arba, religiškai kalbant, išganymas esti 
pažangos įvykdomas kaip šiosios atbaigimas. Evoliucinė 
eschatologija yra imanentinė pačia savo esme. Pasaulio 
pažanga yra išganymo būdas, kaip kad išsivystymas yra 
kūrimo būdas. Štai kodėl šiandien taip viltingai ir net 
džiugiai kalbama, esą reikia tik, kad krikščionys taptų 

tikrais krikščionimis, ir pasauliui grėsią pavojai praeisią 
savaime, nes Bažnyčia savo veikla palenksianti visa Kris- 
tui kaip Galvai (A. Hulsbusch). Nauja žemė, apie kurią 
kalba Naujasis Testamentas (plg. 2 Pt 3, 13; Apr 21, 1), 
evoliucinei teologijai išnyra iš pačios istorijos kaip aukš- 
čiausias jos pažangos vaisius. Jokio staigaus istorijos ga- 
lo, kurį tiek pats Kristus (plg. Mt 24, 43), tiek apaštalai 
(plg. 2 Pt 3, 10) vaizdavo vagies įsilaužimo prasmenimi 
ir kuris turįs žemėje visa sunaikinti (plg. 2 Pt 3, 10), evo- 
liucinė teologija nežino, nes ši Mintis yra su pažanga ne- 
suderinama. Pažanga yra prasminga tik tada, kai ji yra 
nuolatinė bei pasiliekanti. Todėl evoliucinė eschatologija 
ir regi istorijos pabaigą lėtame pažangos atbaigime, o ne 
staigioje bei visa griaunančioje katastrofoje. 

Tačiau kaip tik šia istorijos pabaigos samprata evo- 
liucinė teorija ir skiriasi nuo Krikščionybės. Tiek evan- 
gelijos, perteikdamos Kristaus pranašavimą apie pasaulio 
galą (plg. Mi 24, 20—31; 25, 31—46; Mk 13, 24—37; Lk 
21, 25—28), tiek šv. Jono Apreiškimas, vaizduodamas 
mūsosios istorijos eigą bei jos išsimezgimą, kalba apie tris 
dalykus: 1) apie vis didėjantį Bažnyčios stūmimą iš viešo- 
jo gyvenimo ir net apie jos augantį persekiojimą, 2) apie 
gamtinės ir kultūrinės santvarkos sudužimą ir su juo su- 
sijusius įvairius negandus ir 3) apie Kristaus kaip Teisėjo 
pasirodymą ir žmoniją perskiriantį Jo sprendimą. Tai es- 
miniai krikščioniškosios eschatologijos pradai. Šie pradai 
betgi aiškiai sako, kad išganymas kaip vyksmas anaiptol 
nėra nuolatos auganti pasaulio pažanga meilėje bei paži- 
nime, taikoje bei sutarime, bet atvirkščiai, tai auganti 
įtampa tarp tų, kurie apsisprendžia už Kristų, ir tų, ku- 
rie apsisprendžia prieš Jį. Jokios visa apimančios pažan- 
gos žemiškajame gyvenime Krikščionybė nepažįsta, nes 
ji nuolatos atsimena Kristaus žodžius: „Tarnas ne dides- 
nis už savo valdovą: jei jie mane persekiojo, persekios ir 
jus“ (Jn 15, 20). Bažnyčios santaikos su pasauliu tarps- 
niai yra trumpi ir apgaulingi. Jų metu Bažnyčia dažniau- 
siai tiek supasaulėja, jog darosi visiem priimtina ir net 
miela. Tačiau kai tik ji atsimena tikrąją savo pasiuntiny- 
bę ir pamėgina supasaulėjimų nusikratyti, tuojau pat su- 
silaukia ujimo, priespaudos ir persekiojimų. Ir juo pasau- 
lis darosi vieningesnis, juo Bažnyčios priespauda darosi 
planingesnė bei sistemingesnė. Religinio ekumenizmo 
akivaizdoje auga ir antireliginis ekumenizmas. Kas to ne- 

regi, tas iš tikro nesuvokia krikščioniškosios eschatologi- 
jos. Istorijos eigos ir jos galo atžvilgiu evoliucijos teorija 
yra gal labiausiai nutolusi nuo religijos tikrovės, Įsisą- 
moninti šį skirtumą ir išmąstyti jį ligi pat pačių galuti- 
nių išvadų ir yra vienas iš dabartinių krikščionies užda- 
vinių evoliucinės teorijos akivaizdoje. 

Kokia tad yra didžiųjų dabarties klausimų reikšmė? 
Visų pirma ta, kad jie mus nuteikia kritiškai, ragindami 
mus persvarstyti pagrindus visų tų teorijų, kurios šian- 
dien pasaulio priimamos beveik be jokios kritikos, būtent: 
pasaulio nudievinimą ligi pat jo būties gelmių, evangeli- 
jų pavertimą vien dorinių idėjų rinkiniu ir išsivystymo 
sutapdymą su kūrimu, o pažangos — su išganymu. Iš ki- 
tos pusės, anie visi klausimai nuteikia mus kūrybiškai, 
skatindami mus atsigręžti į visa tai, ką jie neigia, ir mė- 
ginti šį neiginį paversti pagrįstu bei išvystytu teiginiu. 
Konkrečiai kalbant, sekuliarizacija mus skatina iš naujo 
kelti bei spręsti Dievo problemą ir tuo būdu teigiamai 
spirtis vis labiau plintančiam ateizmui — ne tik psicho- 
loginio dialogo, bet ir ontologinio svarstymo būdu; evan- 
gelijų numitinimas skatina mus suvokti Šventraštį kaip 
įvykių skelbimą ir kelti šį įvykinį jo turinį aikštėn visais 
galimais būdais, keliant tuo pačiu iš naujo apreiškimo 
problemą; evoliucijos teorija ragina mus visu griežiumu 
svarstyti išganymo problemą, įžvelgiant skirtumą tarp 
evoliucinės ir krikščioniškosios eschatologijos ir suabejo- 
jant dabar taip madiniu optimizmu ateities atžvilgiu. Tai 
pagrindinės problemos, kurios anų klausimų yra savaime 
pažadinamos ir kurios laukia teigiamo bei išsamaus spren- 
dimo kūrybiniu mūsų darbu. 

Šias problemas nurodyti vertė autorių du dalykai. Vi- 
sų pirma jis nenorėjo susilaukti priekaišto, esą jis tik kri- 
tikuojąs dabarties teorijas, nepateikdamas savo pozityvaus 
sprendimo. Be abejo, kritiškai vertinant tą ar kitą pažiū- 
rą, nėra galima jos spręsti visu plotu. Nuosekliai tad ir ši 
knyga jau iš pat pradžios neturėjo tikslo pasaulio seku- 
liarizaciją, evangelijų numitinimą ir evoliucijos bei reli- 
gijos santykį svarstyti pozityviu atžvilgiu, kalbant onto- 
logiškai apie pasaulį kaip Viešpaties kūrinį, sklaidant 

egzegetiškai Šventraštį kaip įvykių kerigmą ir nagrinė- 
jant teologiškai išganymą kaip Viešpaties malonę bei 
teismą. Ir vis dėlto reikėjo visus šiuos klausimus bent 
trumpai paminėti. Skaitytojas turėjo patirti, kad pozity- 
vaus anų visų dalykų sprendimo iš tikro esama ir kad šis 
sprendimas kaip tik yra mūsų laiko reikalavimas, jei 
norime ne tik murmėti, bet ir kurti. Didieji dabarties 
klausimai, kaip sakyta, yra pakitusios dvasios proverža; 
dvasios, linkstančios į ateizmą, į moralizmą ir į progresiz- 
mą. Užtat mums ir kyla pareiga atsakyti į šią proveržą 
Dievo tikrovės, apreiškimo turinio ir išganymo pobūdžio 
sklaida. Kokia linkme ši sklaida turėtų būti vykdoma, 
autorius kaip tik ir norėjo nurodyti užbaigos žodyje. Įva- 
do žodyje jis nurodė savo darbo metodą. Užbaigos žo- 
dyje jis nurodo tolimesnio uždavinio turinį, organiškai 
kylantį iš anų klausimų svarstymo. 

Antras dalykas, kuris nulėmė šių problemų paminėji- 
mą, buvo autoriaus noras sudominti jomis mūsų jaunus 
mąstytojus — filosofus, o ypač teologus. Savo metu 
St. Šalkauskis yra teigęs, kad tauta pergali liaudinį savo 
kultūros laipsnį ir pakyla į nacijos rangą tik tada, kai 
pradeda dalyvauti anttautinių problemų sprendime. Šiam 
reikalui yra visai nesvarbu, ar tauta yra didelė, ar maža, 
nes ir maža tauta —ir net jos dalis — gali teikti savo 
įnašą anų problemų sprendimui ir tuo būdu pergalėti 
gryną savinimąsi to, ką kiti yra sukūrę. Tai tinka visom 
problemom. Tai tinka ir religinėm problemom. Ir reli- 
ginės problemos yra anttautinės, nepaisant to, kad Baž- 
nyčia savo regimomis lytimis šiandien ir tautėja. Todėl 
ir religinių problemų sprendimas padaro tautą nacija, 
išvesdamas ją iš pirminio liaudies tarpsnio, kurio metu 
daug savinamasi, o maža kuriama. Olandija yra ryškus 
tokio dalyvavimo ir todėl tautinio subrendimo pavyzdys. 
Olandijos katalikai, ilgus laikus buvę tik pasyvūs pasi- 
savintojai svetimų vertybių, pastaruoju metu nuostabiai 
kūrybiškai atbudo religinėje srityje ir pasiekė tokio laips- 
nio, jog jų teologija šiandien yra iš tikro Europoje pir- 
maujanti. Galima nesutikti su atskirais šios teologijos 
sprendimais, tačiau negalima neigti jos kūrybinio pobū- 
džio ir tuo pačiu jos įnašo anttautinėm problemom. 
Olandijos pavyzdys kaip tik ir patvirtina Šalkauskio min- 
tį, kad tautos didumas ar mažumas čia yra antrinis da- 
lykas. Svarbiausia yra ryžtas pralaužti gryno pasisavin- 

tojo padėtį ir imtis kūrybiškai jungtis į bendrą žmonijos 
darbą. 

Į tą tad ryžtą autorius ir nori užbaigos žodžiu paska: 
tinti visus Mūsų mąstančiuosius krikščionis, pirmoje ei- 
lėję tuos, kurie specialiai religinę sritį tyrinėja arba ją 
mąsto. Mes turime jau gražų būrelį kultūrininkų, kurie 
dalyvauja įvairių kitų anttautinių problemų sprendime — 
gamtamokslio, psichologijos, kalbotyros, literatūros, me- 
no, — tačiau vargu ar galėtume kalbėti apie dalyvavimą 
anttautinių problemų sprendime religinėje srityje. Tuo 
tarpu ši sritis šiandien nėra nė kiek mažesnės vertės tiek 
žmonijai, tiek pačiai mūsų tautai. II Vatikano susirinki- 
mas, atvėręs naujų kelių Bažnyčiai, buvo ne tik kitiems, 
bet ir mums. Todėl ir mums reikėtų ne tik pasyviai įsisą- 
moninti, kas šiuo Susirinkimu pradėta, bet ir kūrybiškai 
išvystyti jo mintis, atsiliepiant į visa tai, kas šiandien yra 
keliama anttautinėje plotmėje, sykiu nesibijant didesnių 
užmojų bei drąsesnių sprendimų. Šiam uždaviniui naujoji 
mūsų mąstytojų karta, išaugusi užsienyje, vadinasi, pa- 
sisavinusi kitų laimėjimus ir atsivėrusi kelią į šiuos lai- 
mėjimus studijų platumu beį kalbų turtingumu, kaip tik 
ir yra geriausiai pasiruošusi ir tuo pačiu labiausiai pajė- 
gi. Sykiu ji yra šiam uždaviniui pašaukta ir net įpareigo- 
ta: tai vienas iš patriotinių jos uždavinių. Daugiau negu 
prieš 35-ius metus šios knygos autorius yra parašęs žo- 
džius, kuriais jis norėtų prabilti į mūsų nauiąsias kartas ir 
tuo pačiu užsklęsti šią knygą: „Žmonijos gyvenimas ry- 
mo ant tam tikrų idėjų, kurios istorijos vyksme pamažu 
skleidžiasi ir nuo kurių priklauso vienoks ar kitoks žmo- 
nijos likimas. Subrendusi tauta negali nedalyvauti jų 
aiškinime ir vykdyme, nes jų išsprendimas jos pačios 
gyvenimui duoda kryptį bei prasmę. Kaip žmogaus as- 
muo pilnai subręsta ir įprasmina savo gyvenimą, tik dirb- 
damas antasmeniniam tikslam, taip tauta pateisina savo 
buvimą ir įprasmina savo kultūrą, tik aktyviai dalyvau- 
dama anttautinių uždavinių vykdyme. Visuotinės reikš- 
mės problemų sprendimas atbaigia tautos tapimą nacija“. 
O kas gi galėtų neigti, kad religinės problemos yra ne- 
tekusios visuotinės reikšmės? Kas galėtų atsitverti nuo jų 
sprendimo ir tikėtis, kad toks atsitvėrimas nekenkia tau- 
tiniam reikalui? Šios tad įžvalgos ir šio kūrybinio ryžto 
mes ir tikimės sulauksią iš naujosios mūsų mąstytojų 
kartos. 

KRIKŠČIONIS 
PASAULYJE 


PASAULIŠKIO VAIDMUO 
IŠGANYMO ISTORIJOJE 


—-—————-- | 


„Namai, kuriuos statyti noriu, bus didžiu- 
liai. Nes mūsų Dievas yra didesnis už vi- 
sus dievus. Tik kas galėtų pastatyti Jam 
namus? Juk dangų dangūs Jo neaprėpia“., 

2 Kr 2, 4—5 


Kanados Toronte kuriamai 
LIETUVIŲ SODYBAI ANAPILIS 
Šią knygą kaip krikščioniškąją paskatą 


skiria 
Autorius 


„Kaip džiugu, kad man sako: Netrukus 
žengsime į Viešpaties Namus! Jau tavo 
vartuose mūs kojos stovi, Jeruzale... Te- 
viešpalauja taika tavo sienose ir ramybė 
tavo rūmuose“. 

Ps 121, 1—2, 7 


PRATARTIS 


Ši knyga turi savo istoriją tiek atsiradimo, tiek tu- 
rinio atžvilgiu. 

1. Šv. Jono Krikštytojo parapijai Toronte minint įsi- 
kūrimo trisdešimtmetį (1928—1958), jos klebonas kun, 
Petras Ažubalis panūdo „tą kuklią sukaktį", kaip jis pats 
sako, „užakcentuoti kokiu nors kultūriniu ženklu“, pa- 
vyzdžiui, išleidžiant „kurio nors lietuvio autoriaus veika- 
lą“ (laiškas 1958 m. birž. 27 d.). Tokiu autoriumi buvau 
numatytas ašen ir paklaustas, ar nesutikčiau duoti ką 
nors „iš turimųjų rankraštyje veikalų arba extra parašyti“ 
(t. p.). Kun. P. Ažubalio laišką pergyvenau kaip džiugią 
prošvaistę, nes joje atsiskleidė reikšminga pastanga ne- 
išsemti mūsųjų sukakčių pamaldomis bažnyčioje, minėji- 
mais salėje ir vaišėmis viešbutyje, bet įtvirtinti jas pa- 
stovesniu kultūriniu įnašu tarsi dvasiniu paminklėliu. 
Todėl į aną paklausimą atsiliepiau teigiamai, pasiūlyda- 
mas parašyti studiją, nagrinėjančią krikščionies padėtį 
pasaulyje. Mano pasiūlymas buvo kun. P. Ažubalio ir 
kitų, sų kuriais jis tarėsi, priimtas, ir man buvo įtaigota 
„Teikalą vesti iki galo“ (laiškas 1958 m. liepos 25 d.). 
Be abejo, visi žinojome, kad pačiais sukaktiniais metais 
knyga nebegalėjo būti nei parašyta, nei juo labiau iš- 
leista, nes įi tebebuvo tuo laiku tik idėja ir tik keletas 
palaidų apmatų. Vis dėlto atrodė, kad ligi 1959 m, pa- 
baigos įi išvysianti pasaulį. 

Deja, Apvaizda lėmė kitaip. 1959 m. kovo mėn. bu- 
vau pakviestas palikti Freiburgo / Br. universitetą ir kel- 
tis į Muensterio / W. universitetą. Pats persikėlimas įvyko 
tik rudenį. Tačiau daugybė su juo susijusių painiavų, 
kažkokia kaip tik tuo pačiu metu prikibusi kepenų ne- 
galia, neįprastos sąlygos naujoje vietoje padarė, kad man 

reikėjo visas jėgas sutelkti į akademinį darbą, kurio 
Muensteryje atsirado dvigubai daugiau negu Freiburge. 
Tuo būdu šv. Jono Krikštytojo parapijai duotas pažadas 
liko laikų neištesėtas. Tačiau kun. P. Ažubalis nuosta- 
biai kantriai lūkuriavo, man vis pabrėždamas, esą jo 
ryžtas išleisti knygą nėra praėjęs, ir kai tik aš galėsiąs, jis 
mielai atgaivinsiąs pirmykštį savo sumanymą. O aš ne- 
galėjau ilgai, labai ilgai... Augą įsipareigojimai univer- 
sitete, įvairūs iš pašalio einą neatidėtini uždaviniai, ga- 
lop netikėtai mane ištikusi širdies liga nustūmė ano pa- 
žado įvykdymą ligi pat pastarųjų metų. 

Bet štai dabar jis virto tikrove. Ir tai kaip tik tuo 
metu, kai šv. Jono Krikštytojo parapija Toronte, kun. 
P. Ažubalio žodžiais tariant, „po 25-rių emigracinio gy- 
venimo metų eina ne žemyn, bet kyla aukštyn“ (laiškas 
1972 m. bal. 11 d.): ji keliasi naujon vieton, statydinasi 
naują bažnyčią, naują salę ir pagyvenusiems mūsų tau- 
tiečiams poilsio namus. Visas parapijos gyvenimas įgyja 
naują veidą. Todėl ir ši knyga, pradžioje skirta šv. Jono 
Krikštytojo parapijos praeičiai minėti, dabar virsta tos 
pačios parapijos ateičiai skatinti. Ji nori būti dvasine 
plytele didžiajai parapijos statybai; plytele, kurią įmū- 
rina uolusis šios parapijos vadovas kun. P. Ažubalis kaip 
klebonas ir „Krikščionis gyvenime“ kaip leidėjas. Jiems 
abiem priklauso nuoširdi mano padėka, o visiems šv. Jono 
Krikštytojo parapijos nariams — viltingas didžios sėkmės 
linkėjimas įkurti Toronte atnaujintą lietuviškai krikščio- 
niškosios dvasios židinį. 

2. Turinio atžvilgiu knygos pavėlavimas buvo laimin- 
gas ta prasme, kad tuo tarpų (1962—1965) įvyko II Va- 
tikano susirinkimas, atvėręs visiškai naujų akiračių krikš- 
čionies padėčiai pasaulyje suprasti bei vertinti. Tiesa, 
pasauliškio klausimas jau buvo išniręs ir žymiai anks- 
čiau. Bet jo sprendimas vis tebebuvo labai nedrąsus ir 
net neaiškus (plg. Yves M. J. Congar). Tik II Vatikano 
susirinkimas pateikė šiam sprendimui ne vien gairių, bet 
ir gausybę medžiagos, kuri šion knygon ir buvo jausta. 
Net būtų galima teigti, kad krikščionis pasaulyje yra 
buvusi viena iš pačių pagrindinių Susirinkimo temų, nes 
jos ištakų jausti visų kitų temų svarstymuose. Štai ko- 
dėl, Susirinkimui dar tebevykstant, man ir parūpo pa- 
judinti pasauliškio reikalą mūsų spaudoje, paskelbiant 
straipsnį „Trys klausimai dvasiškijai“ (,„Aidai“, 1965, 

Nr. 8, p. 355—359), kuriuo buvo ieškota atsakymo į tris 
dalykus: 1) kas apsprendžia pasauliškių vietą bei vaid- 
menį Bažnyčioje, 2) kame glūdi pasauliškių apaštalavimo 
šaltinis ir 3) kaip santykiauja pasauliškiai su dvasiškiais. 
Šiuo straipsniu buvo norėta sueiti pokalbio su mūsų dva- 
siškija pagal G. Philipso principą: „Bažnyčia nori suau- 
gusiųjų, o ne vaikų, kuriuos ji turėtų globoti“. Tad ir 
buvo siekta, kad susisėstumeę „prie bendro stalo kaip su- 
augusieji su suaugusiaisiais išsiaiškinti bei susitarti" 
(p. 359). 

Pokalbis betgi neišsivystė. Į minėtą straipsnį atsiliepė 
tik du dvasiškiai: kun. Petras Celiešius (plg. „Draugas“, 
1965, Nr. 296 ir 301) ir kun. Vytautas J. Bagdanavičius 
(plg. „Laivas“, 1966, Nr. 2—8) — galimas daiktas, todėl. 
kad anuo metu dar nebuvo paskelbtas II Vatikano susi- 
zinkimo dekretas „„Apostolicam actuositatem“, skirtas spe- 
Cialiai pasauliškių klausimui. Nuosekliai tad anuose abie- 
juose atoliepiuose ir išėjo aikštėn dar senoji nuotaika: 
iš vienos pusės, stiprus teisinis polinkis (P. Celiešius), iš 
kitos — politinis dvasiškių užgožėjimas pasauliškiais, suda- 
ręs hierarchijai nemaža sunkenybių ir iškreipęs net pa- 
ties pasauliškio vaidmenį (V. J. Bagdanavičius) Abu 
straipsniai buvo gera proga manuosius klausimus dar sykį 
iš pagrindų permąstyti, nors dėl prasidėjusios ligos aš ir 
neįstengiau savų minčių paskelbti kaip atsakymo ir tuo 
pratęsti jau pradėtą pokalbį. Užtat dabar ši knyga yra 
sykiu ir aisaky mas, ir pokalbio tęsinys. 

Knygos pagrinduose slypi įsitikinimas, kad krikščio- 
nies pasaulyje klausimas gali būti tinkamai suprastas ir 
vaisingai išspręstas tik tada, kai į pasauliškį žiūrėsime 
kaip į pačios Bažnyčios pašvęstąjį ir pasiųstąjį — tačiau 
ne specialioms bažnytinėms pareigoms, o pasaulinėms 
tarnyboms. Pasauliškio pasiuntinybė yra sakralinė: ji ve- 
da mus į pasaulio kaip Viešpaties kūrinio gyvenimą ir 
čia atskleidžia tikrąją pasauliškio veiklos esmę. Ne ver- 
žimasis į bažnytines vietas bei rangus sudaro pasauliškio 
uždavinį, bet pasilikimas pasaulyje ir šiojo pašventimas, 
vykdant jo kasdienoje kūriniškąją būties tiesą, gėrį ir 
grožį, vadinasi, imantis kultūrinės kūrybos visu jos plotu. 
Istorinis pasauliškių klystkelis yra ne tas, kad jie šimi- 
mečiais nėjo bažnytinių tarnybų, bet tas, kad jie nesu- 
vokė pasaulinių tarnybų bažnytiškumo ir jų reikšmės Die- 
vo karalystėje. Šio įsitikinimo vedamas aš ir sklaidau pa- 

sauliškio sąvoką kaip sakralinę, atmesdamas visas kitas 
jo sampratas, kurios norėtų jame regėti profaninę būty- 
bę. Nuosekliai tad visas mano dėmesys yra sutelkias į pa- 
saulinių tarnybų sakrališkumą ir jų reikšmę išganymo 
istorijai, taip kad ši knyga savo esmėje yra ne kas kita, 
kaip kultūrinės krikščionio veiklos arba net ir pačios 
kultūros teologija. 


Antanas Maceina 
Muensteris, 
1972 m. birželio 24— 
Šv. Jono Krikštytojo šventės — dieną 


„Pirmas skyrius 


PASAULIŠKIO PROBLEMA 


Kas yra pasauliškis2? Pirmu požiūriu atrodo, kad tai 
visiškai nereikalingas klausimas. Visi juk žinome, kad 
pasauliškis yra žmogus, atsidėjęs pasaulio reikalams ir 
sergąs jo rūpesčiais, padarydamas juos savos būties tu- 
Tiniu. Tai žmogus, kurio būsena pati savyje yra pagrįsta 
pasauliu ir kitų suvokiama, žiūrint į ją iš pasaulio pusės. 
Pasauliškio sąvoka atrodo esanti savaime aiški. Giliau 
betgi pasvarsčius, šis aiškumas nyksta. Ar buvimas pa- 
saulyje iš tikro yra pasauliškiui būdingas ir išreiškia jo 
esmę? Juk tai sąvoka, susidaryta, kaip sakėme, žiūrint 
į tikintįjį iš pasaulio pusės. Bet kaip tik todėl ir kyla 
abejonių. Ar gali krikščionies būsena iš viso būti pa- 
grįsta pasauliu, kurio „išvaizda praeina“ (1 Kor 7, 31)? 
Ar galima šią būseną svarstyti taip, tarsi ji vyktų šalia 
Bažnyčios? Kitaip tariant, ar pasauliškis iš tikro yra pro- 
žaninė savoka, kaip tai mums įtaigoja jau pats jo pava- 
dinimas? 

Žodžio „laikos“ (laicus, pasauliškis) Naujasis Testamen- 
tas niekur nevartoja. Užtat jis vartoja žodį „lads“, reiš- 
kiantį Dievo Tautą kaip priešingybę pasaulio tautai (ėth- 
ne). Šia Dievo Tauta visų pirma yra buvęs Izraelis kaip 
„kunigų karalija“ ir „šventoji tauta" (Iš 19, 6), o po Kris- 
taus ja yra Bažnyčia kaip tikrasis Izraelis, pasiekęs garbę 
(plg. Lk 2, 32; Rom 11, 23) ir todėl taip pat esąs „ka- 
rališkoji kunigystė"“ ir „šventoji tauta“ (1 Pt 2, 9). Kaip 
anksčiau izraelitus, išsklaidytus tarp egiptiečių ir todėl 
nesančius tauta, Jahvė išvedė į laisvę ir sukūrė savą 
tautą, taip dabar Kristus pašaukė krikščionis „iš tamsybių 
į savo nuostabią šviesą“, taip ankštai sujungdamas juos 
su savimi ir vieną su kitu, jog jie, buvę „netauta“, virto 
„Dievo Tauta“ (1 Pt 2, 9—10). Šie tad paties Dievo išva- 

duotieji ir tarp savęs sujungtieji žmonės ir yra Naujojo 
Testamento vadinami „lads“ vardu. 

Jeigu nūn iš daiktavardžio „lads“ pasidarytume būd- 
vardį „laikos“, tai jis reikštų žmogų, priklausantį anaip- 
tol ne pasauliui, bet kaip tik anai Dievo Tautai, vadi- 
nasi, ypatingai sujungtą su Viešpačiu, jo pašauktą, iš- 
rinktą ir pašvęstą. Šiai kodėl šv. Petras krikščionis ir 
vadina „dvasiniais namais“, „išrinktąja gimine“, „įsigy- 
taisiais žmonėmis“ (1 Pt 2, 5—9), tai yra visiškai skirtin- 
gais nuo netikinčiųjų, kurie irgi gyvena pasaulyje ir juo 
rūpinasi. Kitaip tariant, pasauliškis (laikos, laicus) bib- 
line prasme būtų ne tas, kuris yra ypatingai susijęs su 
pasauliu, bet priešingai, kaip tik tas, kuris yra ypatingai 
surištas su Dievu kaip jo tautos narys. Biblinė pasauliš- 
kio samprata yra priešinga nusisiojusiai dabartinei jo pras- 
mei. Mes manome, esą pasauliškį reikia suprasti ryšium 
su pasauliu, tuo tarpu Naujasis Testamentas jį supranta 
ryšium su Dievu. Ir kol šio ryšio į pasauliškio sampratą 
neįjungiame, tol anas aukščiau minėtas aiškumas lieka 
apgaulingas, nes jis kaip tik pridengia tai, kas pasau- 
liškiui iš tikro yra esminga, būtent: būti Viešpaties įsi- 
gyluoju žmogumi. 

Čia tad ir slypi pasauliškio problemos painumas: pa- 
sauliškis gyvena ir veikia iš tikro pasaulyje, tačiau jis 
negali būti suprastas atsiremiant į pasaulį. Tai dabar kaip 
tik ir mėginsime nušviesti apžvelgdami: 1) pasauliškio 
santykius su dvasiškiu, išsivysčiusius istorijoje, dialektiniu 
būdu, ir 2) pasauliškio esmės aptarimus bei šios esmės 
ieškojimus. 


1. DVASIŠKIO IR PASAULIŠKIO DIALEKTIKA 
a. Savaimingos vienybės tarpsnis 


Šventraščio tyrinėtojai sutardami teigia, kad pirminės 
Bažnyčios bendruomenėje ryškaus skirtumo tarp dvasiš- 
kio ir pasauliškio nebuvę jaučiama !*. Naujasis Testa- 
mentas niekur nevartojąs ne tik žodžio “pasauliškis", bet 
taip pat nė žodžio "kunigas" (hiereūs) šventyklos tarno 
prasme. Laiške žydams randame tik žodį "arkikunigas“ 
(archihiereūs) arba, kaip lietuviškai verčiame, „vyriau- 


* Išnašos knygos gale. 

siasis kunigas“, taikomą Kristui, kuris šiuo vardu esąs 
pavadintas paties Dievo (plg. Žyd 5, 10) kaip turįs „amži- 
nąją kunigystę“ (2, 17) ir todėl esąs vienintelis „Naujo- 
sios Sandoros tarpininkas“ (9, 15). Dar daugiau: jeigu - 
Kristus būtų žemėje, tai, pasak laiško autoriaus „jis net 
nebūtų kunigas“, vadinasi, aukotojas, „nes čia jau yra 
tokių, kurie atnašauja dovanas“ (8, 4). Izraelitinio pobū- 
džio auka yra Kristaus nereikalinga. Todėl Kristus žemiš- 
kojo savo gyvenimo metu nė neaukojo, vadinasi, nevyk- 
dė savo kunigystės „svetimu kraujų“ (9, 25): šis kraujas 
juk jau ir taip gana gausiai tekėjo Jeruzalės šventyklos 
kieme. Ką tad naujo būtų galėjęs duoti Kristaus aukoji- 
mas, jeigu jis būtų buvęs tik paukščių pjovimas ar gal- 
vijų skerdimas? Visai kas kita yra betgi tuo atveju, kai 
Kristus, sėdęs „Didenybės sosto dešinėje" (8, 1), „vieną 
kartą už visus“ įėjo „į patį dangų“ ir tuo pagrindė „am- 
žiną atpirkimą“ (9, 12). Izraelio kunigas maldavo Dievą 
„ožių ir veršių krauju“ (9, 12), tuo tarpu Kristus paaukojo 
„pats save“ (7, 27). Užtat dabar ir nebereikia aukų kar- 
toti, nes Kristus tai atliko iš sykio visiems amžiams (plg. 
9, 25—26). Nebereikia nė svetimo kraujo, nes Kristus jį 
pakeitė savuoju, nepalyginamai labiau apvalančių žmogų 
negu „jaučių kraujas ir karvės pelenai“ (9, 13). Kaip 
anksčiau Kristus buvo nereikalingas izraelitų aukoms, 
taip dabar izraelitų aukos pasidarė nebereikalingos Kris- 
tui. Jo auka dangiškojo Tėvo akivaizdoje užbaigė visas 
kitas aukas tobuliausiu būdu. 

Čia tad ir glūdi krikščioniškosios aukos ir krikščio- 
niškosios kunigystės savotiškumas. Krikščionių kultas 
anaiptol nėra Izraelio kulto tęsinys, nes Krikščionybėje 
nėra jokios kitos aukos, kaip tik Kristaus auka. Krikščio- 
nybėje nėra nė kito kunigo, vadinasi, aukotojo, kaip 
tik Kristus. „Kristaus kunigystė,— sako vokiečių dogma- 
tikas W. Kasperas, — nereikalauja būti nei pratęsta, nei 
papildyta kitais žmogiškaisiais kunigais. Ji yra kiekvienos 
kunigystės atbaiga. Kristus yra kunigystės galas. Todėl 
jis ir yra vienintelis Naujosios Sandoros kunigas. Tai jis 
krikštija, konsekruoja, skelbia ir valdo Bažnyčią“ 2. Po 
Kristaus tiek kultas, tiek kunigystė yra galimi tik kaip 
Kristaus aukos ir Kristaus kunigystės sudabartinimas, va- 
dinasi, vienos ir tos pačios Kristaus aukos perkėlimas 
į mūsąją dabartį sakramentiniu būdu. Senosios Sandoros 
auka ir kunigystė buvo Kristaus aukos ir kunigystės ženk- 
las (plg. Žyd 9, 8—11). Naujosios Sandoros auka ir kuni- 

gystė yra Kristaus aukos ir kunigystės tikrovė. Lūžis 
esminis ir neatgręžiamas. Šį tad lūžį Laiško žydams auto- 
rius kaip tik ir nori neišdildomai įbrėžti krikščionių są- 
monėn. 

Šis lūžis yra ir pagrindas, kodėl Naujasis Testamen- 
tas taip stropiai vengia vadinti „kunigais“ tuos žmones, 
kurie krikščioniškoje bendruomenėje vykdo tam tikras 
tamybas. Tuo norima iš vienos pusės pabrėžti Kristų 
kaip vienintelį Kunigą ir Dievo Tautą kaip vienintelę 
karališkosios kunigystės nešėją (plg. 1 Pt 2, 9), iš kitos — 
atsieti krikščionių tarnybininkus tiek nuo Izraelio, tiek 
nuo stabmeldžių kunigijos. Naujasis Testamentas vadina 
krikščionių tarnybininkus įvairiais, tačiau vis profaniniais 
vardais: užvaizdomis (episkopoi), seniūnais (presbyte- 
roi), tarnais (diakonoi). Visi šie vardai vėliau buvo tiek 
persunkti sakraline prasme, jog šiandien mums nė į galvą 
neateina, kad jie būtų galėję būti paimti iš pasaulinės 
ano meto kasdienos, o ne iš religinės izraelitinės ar stab- 
meldiškosios srities. Tačiau taip iš tikro yra?. ,Vyskupu 
gali būti vadinamas kiekvienas, kuris ką nors prižiūri: 
valdžios vietininkas, policijos valdininkas, valsčiaus vir- 
šaitis, statybos vedėjas. Taip pat ir diakonas gali turėti 
daugybę prasmių: patarnautojas prie stalo, pasiuntinys, 
vairininkas, namų valdytojas. Krikščionimis tapusių žydų 
bendruomenėse užuot vyskupų ir diakonų randame pres- 
biterius: tai iš žydų santvarkos paimtas bendruomenės 
seniūno titulas“ *. Visi šie pavadinimai yra „nekultiniai 
ir nesakraliniai“ (t. p.). „Visų jų prasmėje pirmoje eilėje 
išeina aikštėn pareiga vadovauti bendruomenei“ (t. p.). 
Žodis „kunigas“ (hiereūs, sacerdos, pontifex) pasirodo tik 
2—4 šimtm. krikščionių (Tertuliano, Ipolito, Eusebijo) raš- 
tuose?, vadinasi, tada, kai Naujojo Testamento kunigystė 
jau buvo nusistojusi, tikrai suvokta ir todėl nebegalėjo 
būti tapatinama su Izraelio kunigyste. 

Ar anie pradinės Bažnyčios tarnybininkai — užvaizdos, 
seniūnai, tarnai — buvo pašvęsti, vadinasi, dvasiškiai? 
Daugeliu atvejų — /aip, nes Naujasis Testamentas ne kar- 
tą kalba apie rankų uždėjimą prieš skiriant atskirus as- 
menis tai ar kitai pareigai. Apaštalai „melsdamiesi uždėjo 
rankas“ (Apd 6, 6) ant pirmųjų diakonų, kad šie tarnautų 
našlėms „prie stalų“ (6, 2). Antiochijoje pačios Šv. Dva- 
sios buvo išskirti iš „pranašų ir mokytojų“ (Apd 13, 1) 
Saulius ir Barnabas meldžiantis ir dedant „ant jų rankas“ 
(13, 3). Timotiejus buvo Pauliaus paskirtas vyskupu irgi 

„rankų uždėjimu“ (1 Tim 4, 14; 2 Tim 1, 6). Pauliaus 
įspėjimas tam pačiam Timotiejui „rankų niekam veikiai“ 
neuždėti (1 Tim 5, 22) taip pat liudija, kad atskirų asme- 
nų pašventimas kai kieno buvo vykdomas gal net per 
skubiai, neištyrus tikros jų vertės. Vargu tad ar galima 
teigti, kaip tai šiandien mėginama, esą vėliau išryškėję 
bažnytinės hierarchijos laipsniai — vyskupai, kunigai ir 
diakonai —,nėra pagrindinė, o tik pagalbinė Bažnyčios 
sąranga“, priklausanti jos ,,žmogiškajai pusei“ *. Juk ran- 
kų uždėjimas buvo anaiptol ne koks nors sociologinis 
požymis, bet „Dievo malonė" (2 Tim 1, 6), kurios neva- 
lia laikyti menkniekiu, kaip tai Paulius rašo Timotiejui 
(plg. 1 Tim 4, 14). Rankų uždėjimas buvo pačios Šv. Dva- 
sios veiksmas. Paulius, atsisveikindamas Mileto krikščio- 
nių vyresniuosius, tai aiškiai pabrėžia: „Žiūrėkite patys 
savęs ir viso būrio, kuriame Šventoji Dvasia pastatė jus 
vyskupais valdyti Dievo Bažnyčios“ (Apd 20, 28). Kitaip 
tariant, vyskupo pareigų gavimas eina ne iš apačios, bet 
iš viršaus, iš paties Dievo ir todėl pastato žmogų bend- 
ruomenės priekyje. Nepaisant, kad pirminė bažnytinė 
bendruomenė buvo stipriai pergyvenama kaip Dievo Tau- 
ta, pažymėta „šventąja kunigyste dvasinėms aukoms auko- 
ti“ (1 Pt 2, 9), joje buvo vis dėlto asmenų, pašauktų ypa- 
tingai tarnybai ir šiai tarnybai pašvęstų. Šalia minios pa- 
sauliškių, bent kai kurie buvo tikrai dvasiškiai. Šį klau- 
simą, atrodo, teisingai išreiškia W. Trillingas: „Bažnyčios 
pradžios vaizdas rodo mums štai ką: šalia to, kad visi 
buvo lygiai kartu (Miteinander) tikėjime, bendrame pa- 
šaukime ir viltyje, buvo taip pat ir stovinčiųjų priešais 
kitus (Gegenueber). Buvo asmenų, gavusių ypatingą pa- 
skirti, kurios nebuvo gavę kiti lygiu būdu“ ". Šiuos as- 
menis dabartine kalba mes ir vadiname dvasiškiais. Dva- 
siškių buvimas pradinėje Bažnyčioje yra neabejotinas. 

Iš kitos pusės, Naujasis Testamentas, kaip sakyta, ne- 
vartoja nė žodžio „pasauliškis“, kuris reikštų ypatingą 
atsidėjimą pasauliui. Pradinėje Bažnyčioje šitokia pasau- 
liškio samprata vargu ar iš viso buvo galima atsimenant, 
kaip stipriai pirmieji krikščionys gyveno eschatologine 
nuotaika ir kaip primygtinai Paulius pabrėžė, kad „lai- 
kas yra trumpas“ ir kad todėl tie, kurie „turi žmonas“, 
gyventų taip, „lyg kad jų neturėtų“; tie, „kurie verkia“, 
kad jaustųsi taip, „lyg neverktų“; kurie turtingi, kad per- 
gyventų savo padėtį taip, tarsi „nieko neturėtų“; apskri- 
tai kad tie, „kurie naudojasi šiuo pasauliu“, elgtųsi taip, 

„kaip kad juo nesinaudotų“ (1 Kor 7, 29—31). Apibrėžti 
pasauliškį kaip žmogų, ypatingai susijusį su pasauliu, ano 
meto sąlygomis buvo galima tik stabmeldžio, bet ne krikš- 
čionies atveju. Šia prasme tam tikras atstumas nuo pa- 
saulio buvo lygus tiek pašvęstajam, tiek nepašvęstajam, 
tiek dvasiškiui, tiek pasauliškiui. Nes visi juk yra išgel- 
bėti Kristaus krauju, visi gavę Šv. Dvasią, visi dalyvauja 
Duonos laužyme, skelbdami „Viešpaties mirtį iki jis at- 
eis“ (1 Kor 11, 26). Pradinėje Bažnyčioje vyravo, kaip pa- 
stebi W. Trillingas, „pagrindinė visų vienybė“ (p. 297) 
ir „pagrindinė visų lygybė“ 3. Tiesa, anuose dvasiniuose 
namuose, kuriais šv. Petras vadina krikščionis, reikia eiti 
daugybę pareigų: juose „dovanos yra įvairios“, ,„patar- 
navimai yra įvairūs“, „veiksmai yra įvairūs“; vienam 
duodama „išminties kalba“, kitam — „žinojimo kalba“, ki- 
tam — „gydymo dovana“, kitam ——,„stebuklų darymas“ 
ir t. t. (1 Kor 12, 4—10). Iš viršaus žiūrint, Bažnyčia atro- 
do didžiai daugialypė. Esmėje tačiau visur veikia „ta pati 
Dvasia“ ir „tas pats Viešpats“, dalindami „kiekvienam 
kaip nori" (12, 4—5). Pareigų bei tarnybų įvairumas anos 
pagrindinės vienybės bei lygybės neardo ir nesilpnina, 
„nes visi esame pakrikštyti vienoje Dvasioje, kad būtume 
vienas kūnas, ar tai žydai, ar pagonys, ar vergai, ar lais- 
vieji“ (12, 13). Tai mintis, kuri šalia Kristaus kaip vie- 
nintelio Kunigo eina per visą Naująjį Testamentą ir esti 
kartojama įvairiais vaizdais: tautos, kūno, susirinkimo 
ir t. t. 

Nuosekliai tad bet koks didžiavimasis turima tarnyba 
ar einama pareiga, bet kokia luomo sąmonė, bet koks 
kėlimasis aukščiau už savo brolį buvo laikomas pradi- 
nėje krikščionių bendruomenėje nusikaltimu anai pagrin- 
dinei vienybei ir lygybei. „Ką gi žydas turi viršaus?“— 
klausia Paulius ir atsako: nieko, nes „ir žydai, ir graikai 
visi yra po nuodėme“ (Rom 3, 1—9), vadinasi, visi rei- 
kalingi atpirkimo, kuriam įvykus „neturi vertės nei api- 
pjaustymas, nei neapipjaustymas“ (Gal 6, 15). Ką gi reiš- 
kia laisvasis, palygintas su vergu? Taip pat nieko, nes 
Bažnyčioje nėra „vergo ir laisvojo“, tik „visuose yra Kris- 
tus“ (Kol 3, 11). Ką gi reiškia kilmė ar turtas? Irgi nie- 
ko, nes „žemos padėties brolis tegu giriasi savo išaukš- 
tinimu, o turtingasis savo žemumų" (Jok 1, 9—10). Tai 
tinka ir pašvęstiesiems Bažnyčios nariams. Nors jie ir yra 
pastatyti bendruomenės priekyje, tačiau neprivalo nuo 
jos skirtis tik todėl, kad pašvęs!i. Priešingai, šventimai 

tik dar labiau juos turi suartinti su jų ganomaisiais ir 
dar labiau įjungti juos į bendrą vienybę bei išreikšti 
bendrą lygybę. Paulius todėl ir rašo Timotiejui: „Senes- 
nio žmogaus nebark, bet maldauk kaip tėvą; jaunesniuo- 
sius kaip brolius; seneles kaip motinas; jaunąsias kaip 
seseris visu skaistumu. Gerbk našles, kurios yra tikrai 
našlės“ (1 Tim 5, 1—3). Žmogiškoji Dievo tautos nario 
padėtis esąs mastas dvasiškio santykiui su pasauliškiu. 
Vyresnis amžiumi pasauliškis esąs vertas vyskupo pagar- 
bos, jei šis yra jaunesnis (Timotiejus, kaip žinome, buvo 
gana jaunas; plg. 1 Tim 4, 12). Apskritai vyskupas turįs 
jaustis ne kaip viršininkas pasauline prasme, kuris įsaki- 
nėja, bet kaip vienos ir tos pačios šeimos narys, kuris 
skelbia, įspėja, pataria, prašo, maldauja. 

Šitaip nusistatę apaštalai, nors ir būdami paties Kris- 
taus tiesiog pašaukti, pašvęsti ir pasiųsti, jau iš pat pra- 
džios rinkosi savo bendradarbiais bei padėjėjais pasau- 
liškius — vyrus ir moteris. Kristui įžengus į dangų, jie 
laukė Šv. Dvasios Jeruzalėje, suėję į „aukšto kambarį" 
„kartu su moterimis, su Jėzaus motina Marija ir su Jo 
broliais“ (Apd 1, 13—14). Tai buvo ištisas būrys „arti 
šimto dvidešimties žmonių“ (Apd 1, 13—14), ir Šv. Dva- 
sia nužengė „ant kiekvieno iš jų“ (2, 3). Čia nebuvo pa- 
daryta jokio skirtumo tarp apaštalų ir paprastų tikinčių- 
jų. Mūsų klausimui yra būdingas ir kitas pavyzdys. Ki- 
lus Palestinoje krikščionių persekiojimams po Stepono 
nužudymo, kai kurie iš jų „nuvyko iki Finikijos, Kipro 
ir Antiochijos“, tačiau „jie niekam daugiau neskelbė moks- 
lo, kaip tik žydams“ (Apd 11, 19). Betgi tarp jų „buvo 
kipriečių ir kirėniečių, kurie, atvykę į Antiochiją, kalbėjo 
taipojau graikams ir skelbė Viešpatį Jėzų“ (11, 20). Jų 
skelbimas buvo sėkmingas, ir „didelis skaičius įtikėjo“ 
(11, 21). Kai ši žinia pasiekė Jeruzalės bendruomenę, „iš- 
siųsta į Antiochiją Barnabas“ (11, 22), matyt, kad patik- 
rintų gandus ir pažiūrėtų, kas ten iš tikro darosi. ,„Pama- 
tęs Dievo malones, jis džiaugėsi ir ragino visus savo 
širdies nusistatymu pasilikti Viešpatyje“ (11, 23). Kas bu- 
vo šie kipriečiai ir kirėniečiai, apaštalavę tarp graikų? 
Aiškaus atsakymo neturime. Bet tai, kad buvo pasiųstas 
Barnabas, rodo, jog anie apaštalautojai veikė savu nusi- 
stalymu, vadinasi, nebuvo apaštalų nei pasiųsti, nei pa- 
švęsti. Bendro tikėjimo sąmonė ragino juos nenutylėti 
Kristaus graikams, taip kad jie buvo pirmieji, kurie An- 
tiochijoje įkūrė krikščionių bendruomenę. K. H. Schelke 

tvirtina, kad ir Laodikėjos, Pergamo, Efezo apylinkėse 
krikščioniškųjų bendruomenių grindėjai buvo pasauliškiai, 
„Jie buvo iš sykio Evangelijos pasiuntiniai ir mokytojai, 
o vėliau naujų bendruomenių viršininkai ir sielovadžiai" ?. 
Galimas daiktas, kad, atvykus apaštalams ar jų pasiųs- 
tiesiems, kaip Antiochijos atveju Barnabui, šie pasauliš- 
kiai būdavo pašvenčiami rankų uždėjimu: tai aiškiai ma- 
tyli Listrijoj ir Ikonijoj, kai Paulius ir Barnabas, ,„pasta- 
tę jiems kiekvienoje Bažnyčioje kunigų ir pasimeldę su 
pasninku“, išvyko toliau (Apd 14, 22). Tačiau pradinis 
daugelio krikščioniškųjų bendruomenių steigimas ir joms 
vadovavimas buvo ne vienu atveju pasauliškių rankose. 
Todėl kaip neabejotina, kad pradinėje Bažnyčioje buvo 
dvasiškių, taip lygiai neabejotina, kad toje pačioje Baž- 
nyčioje buvo gana gyvas ir pasauliškių apaštalavimas. 

Maždaug tas pat tinka ir moterų veiklai. Moterų vardų 
yra pilnas Naujasis Testamentas, ypač Pauliaus laiškai. 
Šakysime, jis mini „mūsų seserį Febę“, esančią „Kenkrų 
Bažnyčios“ tarnyboje (Rom 16, 1); jis sveikina „Mariją, 
kuri daug darbavosi Viešpatyje“ (16, 6), taip pat Trifeną, 
Trifosą ir Persidę, kurios visos trys „darbuojasi Viešpa- 
tyje“ (16, 12), ir Nerėjo „seserį Olimpiadą“ (16, 15); jis 
prašo Evodiją ir Sintichę „būti vienodos nuomonės Vieš- 
patyje. ., nes jiedvi su manimi darbavosi Evangelijai drau- 
ge su Klemensų ir kitais mano padėjėjais“ (Fil 4, 2—3). 
Būdinga, kad ryšium su šiomis moterimis Paulius nuola- 
tos pabrėžia jų darbavimąsi Evangelijai arba, mūsų dienų 
kalba kalbant, apašialavimą. Kokios rūšies šis moterų 
apaštalavimas yra buvęs, vargu ar galėtume šiandien at- 
sakyti visai tiksliai. Betgi Evodijos ir Sintichės darbavi- 
sakyte sakytų, kad didelio skirtumo tarp pasauliškių vy- 
Tų ir moterų kažin ar tuo Metų yra buvę. Tai reikštų, 
kad ir moterys ne sykį skelbė Evangeliją ir mokė stab- 
meldžius Išganytojo Naujienos. Tai patvirtina ypač Pris- 
kilės ir įos vyro Akvilo pavyzdys. Kai į Eiezą atvyko 
„vienas žydas, vardu Apolas“, gerai pažįstąs Šventraštį, 
bet tik apgraibomis girdėjęs apie Jėzų, nes „žinojo tik 
Jono krikštą“, tai-,„Priskilė ir Akvilas pasiėmė jį pas save 
ir tiksliau jam išaiškino Viešpaties mokslą“ (Apd 18, 24— 
26). Vargu ar galima būtų manyti, kad jį mokė tik vienas 
Akvilas, tuo labiau kad šią porą Paulius mini ne vienu 
atveju, vadindamas ją „mano du padėjėju Jėzuje Kristu- 
je“ (Rom 16, 3) ir kalbėdamas apie jų „namų bažnyčią“ 

(1 Kor 16, 19). Pabrėždamas, esą jis turįs „teisės vestis 
drauge su savimi moteriškę seserį kaip ir kiti apaštalai" 
(1 Kor 8, 5), Paulius čia greičiausiai ir turi galvoje mo- 
teris kaip padėjėjas ne tik kasdienos reikalams aprūpinti, 
bet ir Evangelijai skelbti !* 

Dvasiškių ir pasauliškių santykiai pradinėje krikščio- 
nybėje buvo tad, kaip matome, pažymėti ankšta vienybe: 
jie buvo tarsi ana paties Išganytojo minima „į gera že- 
mę“ kritusi sėkla (Lk 8, 8), kurioje jau glūdėjo ištisas 
būsimojo augalo pavidalas, tik dar neišsiskleidęs. „Skir- 
tumo tarp dvasiškių ir pasauliškių bažnytinio luomo pras- 
me nematyti niekur nė pėdsakų. Priešingi teiginiai yra 
arba klaidingi, arba kilę iš jau iš anksto susidaryto nu- 
sistatymo“ !!. Tai anaiptol betgi nereiškia, kad nebuvo 
skirtumo tarp pašvęstojo ir. nepašvęstojo krikščionies. Šis 
skirtumas buvo aiškus, bet jis nebuvo socialiai susiklostęs 
bažnytinėje kasdienoje. Pašvęstieji nesijautė rankų uždė- 
jimu atsieti nuo nepašvęstųjų, o nepašvęstieji nesibijojo 
imtis tokių tarnybų, kurios vėliau buvo patikėtos tik pa- 
švęstiesiems. Visa buvo dar tik pradinis garstyčios grūde- 
lis, kuriam tačiau buvo skirta išaugti į plačiašakį medį 
(plg. Lk 13, 19). Bažnyčia juk nėra kažkoks jau iš pat 
pradžios užbaigtas vienetas, turįs aiškias lytis ir pastovią 
sąrangą. Ne! Bažnyčia yra augąs vienetas, kuriame iš 
sykio net neregėti jo būsimojo pavidalo. O vis dėlto šis 
pavidalas jame tikrai glūdi, kaip, pavyzdžiui, ąžuolo pa- 
vidalas tikrai glūdi gilėje. Bažnyčios istorijoje neatsiran- 
da nieko iš esmės naujo, ko nebūtų buvę aname gars- 
tyčios grūdelyje. Bet ir šis grūdelis neguli žemėje ne- 
veiklus: jis auga ir didėja, skleidžiasi ir įvairėja, nes ki- 
taip sudžiūtų ir sunyktų (plg. Lk 8, 6—7). Tai dėsnis, 
apsprendžiąs tiek Bažnyčios mokslą, tiek jos liturgiją, 
tiek galop ir jos sąrangą. Visose Bažnyčios gyvenimo 
srityse pradžioje regime tik sėklą, o vėliau, praslinkus 
amžiams, jau išsišakojusį medį. Šis sėklos — medžio dės- 
nis valdo ir dvasiškio bei pasauliškio santykius istorijoje. 
Ir jie skleidžiasi bei įvairėja, nes skleidžiasi bei įvairėja 
tiek hierarchinė ano garstyčios grūdelio užuomazga, tiek 
Dievo Tautos sąmonė bei jos dalyvavimas visuotiniame 
Bažnyčios pašaukime. 

b. Dvasiškių ir vienuolių skleidimasis 


Jau antrojo šimtmečio pradžioje aiškiai matyti, kaip 
dvasiškijos užuomazgos pradeda šakotis ir kaip šios ša- 
kos vis labiau virsta socialiniais pavidalais *. Bažnytinių 
vyresniųjų pareigos pradinėje krikščionių bendruomenėje 
buvo, kaip sakėme, gana mišrios ir nebūtinai susietos su 
Kunigystės sakramentu. Dabar šis mišrumas nyksta. Vys- 
kupas virsta aukščiausiu ir vieninteliu vyresniuoju (mo- 
narchos), nebeturinčiu šalia savęs kitų vyresniųjų, o tik 
padėjėjus. Jam priklauso Eucharistijos šventimas, krikš- 
tijimas, atgailų skyrimas ir Moterystės sakramento ry- 
šys. Tikintieji yra su juo susiję malda ir klusnumu. Vys- 
kupo tarnybos kilmė yra dieviška, todėl jam priešintis 
reiškia priešintis Kristui. Vienos bendruomenės vyskupas 
veikė betgi ne skyrium pats vienas, o palaikė nuolati- 
nius ryšius su kaimyninių bendruomenių vyskupais ir jau- 
tėsi esąs atsakingas už visą Dievo Bažnyčią. Mūsų dieno- 
mis taip karštai trokštamas vyskupų kolegialumas anuo 
metu buvo savaime suprantamas dalykas. Imperatoriaus 
Konstantino suteikta laisvė krikščioniškajai religijai iš- 
kėlė vyskupo tarnybą bei jo rangą ligi pat viršūnės: vys- 
kupai tapo krikščionių teisėjais net ir pasauliniuose rei- 
kaluose, įsigijo žemių, apsprendė savo valdinių socialinę 
padėtį (suteikti vergui laisvę buvo galima tik vyskupo 
akivaizdoje), nekalbant jau apie tikėjimo tiesų skelbimą, 
kuris, gresiant erezijoms ir schizmoms, darėsi vis reikš- 
mingesnis. Visuotinį Nikėjos susirinkimą (325), kuriame 
buvo pasmerktas arijonizmas, neigęs Kristaus dieviškumą, 
Teikia laikyti galutiniu vyskupo tarnybos išryškėjimu ir 
esmine jos išsivystymo atbaiga, nes čia pirmą sykį Baž- 
nyčios istorijoje buvo viešai pabrėžta, kad tik vyskupai 
yra autentiški tikėjimo aiškintojai ir kad savo visuma jie 
neša Bažnyčios neklaidingumą. Nepaisant vėlesnių socia- 
linių pakaitų vyskupų gyvenime — jų sulyginimas su ku- 
nigaikščiais, jų skyrimo priklausomybė nuo valdovų bei 
vyresniųjų — vyskupo vaidmuo pačioje Bažnyčioje visą 
laiką pasiliko toks pat: vyskupas yra apaštalų įpėdinis, 
todėl nešioja savyje kunigystės pilnybę su visomis iš jos 
kylančiomis galiomis mokymo, pašventimo ir valdymo 
srityse. Užtat šv. Jonas Chrizostomas ir vadina vyskupą 
„tikinčiųjų pilnybe — pleroma fidelium“. Ši pilnybė ęglū- 
dėjo apaštaluose, o jiems mirus, perėjo vyskupams. Čia 
slypi ir pagrindas, kodėl ilgus amžius vyskupo skyrimas 

ar rinkimas domino ne tik kitus vyskupus, bet ir pasau- 
liškius, pradžioje visą bendruomenę, o vėliau bent jos 
pasaulinius valdovus, ir kodėl šis dėmesys taip stipriai 
atbunda mūsų dienomis. 

Maždaug tuo pačiu metu skleidžiasi bei ryškėja ir ku- 
nigų tarnyba. Pradžioje, kaip sakyta, buvę bendruomenės 
seniūnai ir ne sykį pasauliškiai, trečiajame šimtmetyje 
kunigai tampa aiškiai pašvęslaisiais vyskupo tęsiniais, 
Sąmoningai čia naudojame žodį „tęsinys“, nes Žodis „pa- 
dėjėjas“ yra per siauras kunigo tarnybai. Mat didėjant 
krikščionių bendruomenėms skaičiumi ir plintant joms 
erdve, vyskupas nebegalėjo atlikti visų savo pareigų pats 
vienas. O išryškėjęs ir įsitvirtinęs monarchinis principas 
neleido, kad šalia vieno vyskupo jų būtų dar ir dau- 
giau. Todėl vyskupas savo vietoje siųsdavo, ypač į kai- 
mo bendruomenes, kunigą, gavusį galios švęsti Eucharis- 
tiją ir atleisti nuodėmes. Ne sykį šie kunigai ir pasilik- 
davo ten, kur atvykdavo: čia glūdi parapijų pradžia. 
Tačiau dažniausiai jie eidavo ten, kur būdavo reikalingi, 
nes krikščionys gyveno tuo metu išsisklaidę tarp stab- 
meldžių. Vadinamoji „diaspora“ buvo tuomet normali 
krikščionių būsena. Todėl ir keliaujantieji kunigai (pe- 
riodeutai) buvo irgi normalus reiškinys. Kiekvienu tačiau 
atveju jie veikė ne savarankiškai, bet kaip vyskupo at- 
stovai; veikė tiek, kiek vyskupas jiems buvo suteikęs 
galios. Arčiau vyskupo esantieji kunigai paprastai būdavo 
jo patarėjai ir jo teismo posėdininkai. Šventimų metu jie 
uždėdavo rankas kartų su vyskupu ant švenčiamojo gal- 
vos. Nors bažnytinėje kasdienoje, kaip liudija istorikai, 
kunigo tarnyba vis dar buvo laikoma žemesne negu dia- 
kono, tačiau šios tarnybos kilnumas pats savyje darėsi 
vis ryškesnis, nes ji buvo vis labiau rišama su eucha- 
ristija ir nuodėmių atleidimu, vadinasi, su sakraliniais 
veiksmais pačia savo esme. 
nai. Jie vykdydavo gailestingumo darbus, ypač neturtin- 
gųjų atveju; jie valdydavo bažnytinį turtą, lankydavo 
bendruomenės narius ir informuodavo vyskupą apie bend- 
ruomenių gyvenimą. Jie buvo, kaip tuo metu būdavo sa- 
koma, vyskupo „ausys ir burna“. Dalyvaudami beveik 
visuose bendruomenės reikaluose, jie, be abejo, turėjo 
nemažos įtakos vyskupui bei jo sprendimams. Stai kodėl 
diakonų tarnyba kasdienoje ir buvo aukščiau statoma už 
kunigų tarnybą, kurią šie atlikdavo paprastai toli nuo 

vyskupo ir kuri išsisemdavo dažniausiai sakraliniais veiks- 
mais. Tuo tarpu diakonai ėjo savo tarnybą kasdieninėje 
plotmėje ir kaip tik čia išvystydavo savo galią. Iš tikro 
betgi diakonas šventimų atžvilgiu jau ir tuo metu buvo 
žemesnis už kunigą. 

Įvairėjant bažnytinės bendruomenės reikalams, įvai- 
xėjo ir dvasiškių rangas. Jau trečiajame šimtmetyje ša- 
lia trijų pagrindinių Kunigystės sakramento laipsnių — 
vyskupo, kunigo ir diakono — yra žinomi ir žemesnieji 
laipsniai, kaip subdiakonas, akolitas, egzorcistas, lekto- 
rius ir ostiarijus. Jų uždavinys buvo arba patarnauti Mi- 
šių metu, arba eiti gailestingumo pareigas bendruome- 
nėje, pav., egzorcistas globodavo psichinius ligonius. Vi- 
sus šiuos žemesniuosius laipsnius teikdavo vyskupas, ta- 
čiau ne rankų uždėjimu, bet arba paprastu pavedimu, 
arba atitinkamo daikto įteikimu: lektoriui — evangelijų 
knygos, ostiarijui — bažnyčios raktų, akolitui — žvakės. 

Pirmųjų tad trijų šimtmečių eigoje hierarchinės užuo- 
mMazgos skleidimasis Bažnyčioje buvo baigtas. Paties Kris- 
taus įsteigta apaštališkoji galia išsivystė į įvairias šakas 
ir įvairius pavidalus. Tai, kas pradinėje krikščionių bend- 
ruomenėje ne sykį buvo atliekama pasauliškių — Dievo 
žodžio skaitymas susiėjime, patarnavimas eucharistinės 
puotos metu, vargšų, našlių, ligonių priežiūra, surinktų 
aukų paskirstymas bei valdymas, šventyklos priežiūra, — 
dabar buvo įtraukta į dvasiškijos sritį: visiems šiems pa- 
tarnavimams atsirado atskiri dvasiškio laipsniai bei ran- 
gai. Dvasiškija išsiskleidė tarsi didžiulis medis. Tiesa, ne 
viena jo šaka vėliau nudžiūvo. Visi žemesnieji laipsniai 
(ordines minores) kaip savarankiški dingo. Pastaraisiais 
laikais Bažnyčioje nebebuvo nei akolitų, nei egzorcistų, 
nei lektorių, nei ostiarijų savarankiškai šiuos laipsnius 
nešiojančių asmenų prasme. Jie liko tik simbolinis įva- 
das į kunigystę, tiesa, teikiamas seminaristams, bet ne- 
turįs jokios tikrovinės galios. Net ir subdiakonatas su 
diakonatu liko tik laiptai į kunigystę, irgi teikiami tik 
tiems, kurie Kunigystės sakramentą iš tikro nori priimti, 
Savarankiškų subdiakonų ir diakonų pastarųjų laikų Baž- 
nyčia taip pat nebežinojo. Liko tik vyskupai ir kunigai, 
suėmę į save visa, kas anksčiau taip vešliai buvo išaugę. 
Hierarchinis Bažnyčios pavidalas suprastėjo, užtat jo ga- 
lia sustiprėjo. Visos bažnytinio gyvenimo pareigos bei 
tarnybos susitelkė dvasiškijos rankose. Tai buvo pirmas 
kelias, kuriuo žengė dvasiškio ir pasauliškio išsiskyrimas 

iš pradinės jų vienybės, iš vienybės kaip užuomazgos gars- 
tyčios grūdelyje, augančiame tiek Šv. Dvasios galia, tiek 
žemiškosios istorijos jėgomis, 

Antras kelias buvo askelų iškilimas. Gyventi taip, kad 
žmoguje atsispindėtų Kristus tarsi paveikslas (plg. Gal 4, 
19), kad žmogus galėtų apie save tarti: „Esu gyvas, ta- 
čiau nebe aš, bet yra gyvas manyje Kristus“ (2, 20), yra 
kiekvieno krikščionies idealas. Tačiau būdai šiam idea- 
lui siekti bei vykdyti gali būti labai įvairūs. Pagal pra- 
dinės Bažnyčios įsitikinimą, ryškiausiai atspindį Kristų 
kankiniai. Krikščionis, praliejęs kraują už Kristų, esąs 
tikroji jo panašybė, tikrasis jo nešėjas (christ6phoros), 
nes už eucharistinės taurės Kraują jis atidavė Išganyto- 
jui savo kūno kraują (Kiprijanas), eidamas Dievo Avi- 
nėlio pėdomis į pat Golgotą. Todėl kankinyje Kristus ir 
šviečiąs pačiu tobuliausiu būdu. Štai kodėl Bažnyčia jau 
nuo pat pradžios vad. kraujo krikštą laikė lygiaverčiu 
vandens krikštui: nekrikštytas, bet nukankintas katechu- 
menas esti nuplaunamas nuo bet kokios — tiek gimtosios, 
tiek asmeninės — nuodėmės ir čia pat pereinąs į palai- 
mintąją būseną. Dar daugiau: kraujo krikštas kai kuriuo 
atžvilgiu net pralenkiąs vandens krikštą, nes, praliejus 
kraują už Kristų, dingstąs pavojus nuo jo atkristi (Kip- 
rijanas). Nepaisant šių ypatingų savybių, kankinystė vis 
dėlto liko tik išimtis. Net ir smarkiausių persekiojimų 
metu tik dalelei krikščionių buvo skirta paliudyti Kristų 
savu krauju. Tuo tarpu į krikščioniškąjį tobulumą yra 
pašaukti visi (plg. Mt 5, 48). Todėl jau gana anksti pra- 
dėta pirminėje Bažnyčioje ieškoti tokių krikščionies .gy- 
venimui būdų, kurie galėtų atstoti kankinystę sava ver- 
te-— jeigu jau ir nevisiškai tolygiai, tai bent artimai, 
bent dvasiniu būdu. Sakysime, Aleksandrijos Dionisas 
laikė kankiniu tą krikščionį, kuris, maro metu tarnauda- 
mas ligoniams, pats suserga ir miršta. Svarbiausia čia 
betgi yra tai, kad kankinystė pradinės Bažnyčios buvo 
padaryta krikščioniškojo tobulumo mastu ir kad todėl 
kiekvienas kitas tobulinimosi būdas turėjęs būti vienaip. 
ar kitaip pažymėtas kankinio ženklu. 

Pirmon eilėn —ir tai jau labai anksti — čia buvo pa- 
statyta mergystė: nekaltybė ir skaistybė. Sekdami šv. Pau- 
liaus patarimu „žmogui gera neliesti moteriškės" (1 Kor 
7, 1), nemaža krikščionių — tiek vyrų, tiek moterų — gy- 
veno Celibatiškai ir buvo vadinami „abiejų lyčių merge- 
lėmis“. Jau antrajame šimtmetyje šie celibatininkai su- 

darė krikščionių bendruomenėse gana žymų skaičių ir 
įsigijo ypatingos pagarbos. Būdinga betgi, kad iš bend- 
ruomenės jie nebuvo išsiskyrę. Jie pasiliko savose šeimo- 
se ir dirbo savą darbą, neturėdami jokios organizacijos, 
jokių įstatų, jokio bendro gyvenimo būdo. Net ir baž- 
nytiškai ši celibatinė būsena nebuvo įvilkta į kokius nors 
liturginius rėmus, sakysime, įžadų ar palaiminimų lytimi. 
Tai buvo grynai privatinis pasiryžimas, bendruomenei 
tačiau žinomas, todėl jos ir prižiūrimas: bendruomenė 
stropiai sekė, kad celibatininkai savo nusistatymo iš tik- 
ro ir laikytųsi. Nusikaltusieji būdavo griežtai baudžiami, 
net išskiriant iš Bažnyčios. Tiesa, mergystės būsena galėjo 
būti nutraukta; amžina ji nebuvo. Bet apsimetėlių pra- 
dinė Krikščionybė nepakentė. Ši celibatinė būsena buvo 
laikoma didele vertybe todėl, kad mergystė ir kankinystė 
buvo ankštai jungiamos viena su kita: nekaltybės vai- 
nikas (corona virginitatis) buvęs lygus kankinystės vai- 
nikui (corona martyrii). Juodu abu padarą krikščionį la- 
biausiai panašų į Kristų. Tai mintis, kurią visų pirma 
skelbė Tertulianas, o vėliau išvystė ir graikų Bažnyčios 
tėvai. 

Tolimesnis būdas sekti Kristumi ir tapti į jį panašiu 
buvo pasaulio panieka (contemptus mundi), apimanti ne 
tik moterystę, bet ir turtą, ir visuomeninę padėtį, ir kul- 
tūrinę veiklą. Pradinė Bažnyčia krikščionies gyvenimą 
laikė krikšto pratęsimu bei vykdymu, o krikštas buvo 
suprantamas kaip pasaulio atsisakymas (renuntiatio sae- 
culi). Kas tad norėjo likti ištikimas krikšto metu duo- 
tiems pažadams, turėjo gyventi taip, kad pasaulio ne- 
mylėtų (plg. 1 Jn 2, 15) ir tarsi juo nesinaudotų (plg. 
1 Kor 7, 31). Atsisakyti moterystės, išdalinti savo turtą, 
paleisti laisvėn savo vergus ir eiti tarnauti našlėms, 1i- 
goniams ar beturčiams buvo laikoma didžios dorinės ver- 
tės žygiu. Ne vienas iš tikro ir ėmėsi šitokio žygio, taip 
kad tarp krikščionių atsirado eilė vad. askelų kaip ypa- 
tingų pasaulio paniekos reiškėjų. Teologiškai šios būse- 
nos vertė buvo taip pat grindžiama jos panašumu į kan- 
kinystę. Kaip kankinys, taip ir asketas atiduoda Kristui 
visą save: kankinys praliedamas kraują iš karto po bu- 
delio kardu, asketas jį pamažu išlašindamas tarnyba ar- 
timui (Metodijus, Kiprijanas). Tačiau asketai, kaip ir ce- 
libatininkai, gyveno savose bendruomenėse. Jokio išsi- 
skyrimo tarp tų, kurie sava būsena tuo ar kitu būdu 
praktiškai vykdė kankinystės idealą, ir tų, kurie, tiesa, 

šį idealą pripažino ir gerbė, tačiau negalėjo ar neturėjo 
progos jį konkrečiai vykdyti viršiniu savo gyvenimu, 
pradinėje Bažnyčioje nebuvo. Kaip bažnytinių pareigų 
ėjimas neskaldė pašvęstųjų ir nepašvęstųjų ir todėl ne- 
kūrė dvasiškio bei pasauliškio luomų, taip lygiai ir krikš- 
čioniškojo tobulumo siekimas arba askezė neskyrė jos 
vykdytojų -nuo tų, kurie laikėsi tik bendrų krikščioniš- 
kųjų nuostatų arba moralės, išreikštos jau apaštalų su- 
sirinkimo Jeruzalėje: „Nedėti ant jūsų jokios daugiau 
naštos, kaip tik šiuos reikiamus dalykus, kad susilaiky- 
tumėte nuo aukų stabams, nuo kraujo, nuo pasmaugto ir 
nuo paleistuvystės“ (Apd 15, 28—29). 

Bet štai trečiajame šimtmetyje asketai pradeda palik- 
ti bendruomenę ir trauktis vienatvėn: jie virsta alsisky- 
rėliais (eremitae). Jie eina į kalnus, į dykumas, apsigy- 
vena nuošaliai nuo žmonių, pasilikdami vieni su Vieš- 
pačiu. Vidinė panieka pasauliui susidėsto viršiniu atsi- 
skyrimu nuo pasaulio. Tokių atsiskyrėlių esama visur: 
tiek Rytuose, tiek Vakaruose; Rytuose gal kiek daugiau, 
nes čia klimatinės ir geografinės sąlygos buvo vienišai 
būsenai palankesnės. Sirijos ir Egipto dykumos teikė pro- 
gos ir net viliote viliojo palikti žmogaus pasaulį ir eiti 
į Dievo pasaulį. Todėl kaip tik šiose dykumose ir prasi- 
dėjo atsiskyrėlių telkimasis į būrius, iš kurių šv. Antanas 
(251—356) ir šv. Pachomijus (292—346) suorganizavo pir- 
muosius vienuolynus, o vėliau šv. Bazilijus Didysis su- 
rašė jiems pirmuosius nuostatus, turėjusius istorinės reikš- 
mės visam vienuolynų išsivystymui: vienuolinio gyveni- 
mo dvasia bei santvarka Vakarų Bažnyčioje buvo su- 
kurta Egipto vienuolynų pavyzdžiu. „Vienuolynai yra 
Rytų Bažnyčios dovana visai Bažnyčiai“ 5. Jie reiškė 
naujos krikščionies būsenos arba, tradiciškai kalbant, 
naujo bažnytinio luomo susiklostymą šalia dvasiškio bū- 
senos arba luomo, nes tiek pirmieji asketai bei atsiskyrė- 
liai, tiek vėlesnieji Sirijos ar Egipto vienuoliai retai kada 
buvo pašvęstieji, t. y. dvasiškiai. Išsijungę betgi iš krikš- 
čionių bendruomenės ir susiorganizavę į atskirus — dau- 
giau ar mažiau tamprius — vienetus, jie nustojo buvę ir 
pasauliškiai, sukurdami tuo būdu Bažnyčioje kažką nau- 
ja, ko anksčiau buvo regimos tik užuomazgos. Vienuo- 
lynai yra antroji ano pradinio garstyčios grūdelio atžala. 

Kas yra vienuolis pats savyje, čia nenagrinėsime. Čia 
mums svarbu tik suvokti, kas atsitiko Bažnyčioje, aske- 
tams pasitraukus iš bendruomenės ir virtus vienuoliais. 

Dabartiniai Rytų Bažnyčios teologai vienuolynų atsiradi- 
mą vadina Krikščionybės atsakymu į Bažnyčios žygiavi- 
mą pasaulin po Konstantino suteiktos ir kitų imperatorių 
įgyvendintos laisvės “, Gavusi laisvę ir įgijusi valstybi- 
nės religijos rangą, Krikščionybė paliko pogrindį ir išėjo 
viešumon, būdama tuo pačiu priversta imtis visuomenėje 
tolygaus vaidmens, kurį anksčiau turėjo stabmeldybė. 
Kitaip tariant, Bažnyčia turėjo vietoje seno stabmeldiškojo 
pasaulio sukurti naują krikščioniškąjį pasaulį — su savu 
mąstymu, su savais įstatymais bei socialine santvarka, 
su savu auklėjimu bei mokymu, su savu menu, Bažny- 
čios laisvė neišvengiamai vedė ją į krikščioniškosios kul- 
tūros kūrimą, kuris yra negalimas neprisiimant pasaulio 
pradų. Jeigu betgi, kaip sakėme, krikštas yra atsisaky- 
mas nuo pasaulio, tai kelias į krikščioniškosios kultūros 
kūrimą galų gale pasirodo kaip kelias tolyn nuo krikšto 
pažadų ir tuo pačiu nuo Evangelijos idealo, kad Kris- 
tus sušvistų mumyse. Turėjo tad atsirasti kas nors, kas 
atsvertų Bažnyčios atsidėjimą pasauliui, kas ir toliau pa- 
brėžtų krikšto metu prisiimtą atsisakymą nuo pasaulio ir 
šviestų Dievo Tautai lyg miestas, „pastatytas kalne“ (Mt 
5, 14). Ši atsvara bei šviesa visiems (plg. Mt 5, 15) kaip 
tik ir esą vienuolynai. Jie esą „ne krikščioniškojo pasau- 
lio apvainikavimas, bet priešingai, jo pasmerkimas ir jo 
melo atskleidimas (obličenije)“ !š, nes, užuot pasaulį su- 
krikščioninus, Bažnyčia, jam atsidėdama ir jo pradų pri- 
siimdama, kaip tik pati supasaulėja. Vienuolynų uždavi- 
į sa 55 esąs gelbėti Bažnyčią nuo šio klystkelio (plg. 
p. ž 

Nėra abejonės, kad šitokia vienuolynų samprata yra 
vienašališka. Rytų Bažnyčios teologai kažkodėl nepaste- 
bi, kad krikščioniškąjį pasaulį arba krikščioniškąją kul- 
tūrą didele — ir gal net esmine — dalimi kaip tik ir kūrė 
vienuolynai, ugdydami mokslą, meną, net žemės darbą 
bei pramonę. Tai tinka ne tik Vakarų — benediktinams, 
dominikonams, jėzuitams,— bet ir Bizantijos '9 bei Rusi- 
jos '7 vienuolynams. Kurti krikščioniškąją kultūrą yra ne 
Bažnyčios klystkelis, bet istorinis jos kelias per pasaulį, 
kadangi tik šia kūryba yra dedamas pagrindas Evangeli- 
jai skelbti bei vykdyti. Vienuolynai šioje kūryboje yra 
labai stropiai dalyvavę ir tebedalyvauja, Todėl vargu ar 
galima aiškinti vienuolynų atsiradimą kaip „protestą prieš 
anuometinę socialinę santvarką“ !Š. Ir vis dėlto minėtoje 
vienuolynų sampratoje esama gilios tiesos, kurią išreiš- 

kė Uta Ranke-Heinemann, dabartinio Vokietijos prezi- 
dento duktė, perėjusi iš protestantizmo katalikybėn, stu- 
dijavusi kat. teologiją ir dabar esanti teologijos profesorė 
vienoje pedagogikos akademijoje: „Vienuolinės askezės 
tikslas buvo susilaikyti nuo naudojimosi pasauliu; nuo to- 
kio naudojimosi, kuris nėra susietas su Dievu, bet regi 
prasmę pats savyje“ !*. Kitaip tariant, vienuolynai neigė 
ne pasaulį kaip tokį, bet tiktai jo savarankiškumą — tiek 
jo paties, tiek žmogaus veiklos jame. Kadangi tačiau pa- 
saulis — net jeigu jis vadintųsi ir krikščioniškas — savo 
savarankiškumą iš tikro turi ??, ir todėl žmogaus veikimas 
jame šio savarankiškumo paiso, tai šia prasme vienuo- 
lynai ir gali būti vadinami pasaulio teismu bei protestu 
prieš krikščionių pasaulinius darbus. Objektyviniu tad 
atžvilgiu vienuolynų atsiradimas reiškė pastangą sukurti 
pačioje Bažnyčioje tokią būseną, kurią prisiėmęs žmogus 
palieka savarankišką pasaulį — šiandien pasakytume: pa- 
saulio autonomiją — ir eina į pasaulį kaip gryną santykį 
su Dievu. Prasmingai tad Rytų Bažnyčia vienuolio šven- 
timų metu skaito Kristaus palyginimą apie sūnų palai- 
dūną *!, kuris, išeikvojęs savo dalį, grįžta atgal „pas savo 
Tėvą“ (Lk 15, 11—20). Šis sūnus kaip tik ir buvo išėjęs 
į autonominį pasaulį, vadinasi, į pasaulį, kuris savo gy- 
venimo sričių liesiog su Dievu neriša, -tvarkydamas jas 
taip, tarsi jos būtų prasmingos pačios savyje. Išeikvojęs 
betgi ten „savo lobį“ ir mirdamas badu, tai yra pergy- 
vendamas dvasinę tuštumą, jis suprato tokio autonomi- 
nio pasaulio apgaulę ir todėl tarė pats sau: „Kelsiuosi, 
eisiu pas savo Tėvą ir jam sakysiu: Tėve, nusidėjau dan- 
gui ir Tau“ (Lk 15, 13—16). Tapti vienuoliu reiškia įžvelg- 
ti šį savarankiško pasaulio neprasmingumą. Tapti vienuo- 
liu reiškia ryžtis palikti autonominį, tačiau neprasmingą 
pasaulį ir grižti atgal į tėviškę, vadinasi, į dangiškojo 
Tėvo globojamą ir jo meile apsuptą pasaulį, kuriame visi 
„turi apsčiai duonos“ (Lk 15, 17) — kaip tik todėl, kad, 
„bailiai susirūpinę“, neklausia, „ką valgysime ar ką ger- 
sime, ar kuo apsidengsime“ (Mt 6, 31). Tapti vienuoliu 
reiškia apgręžti pasaulio pastangas, vadinasi, ieškoti visų 
pirma Dievo karalystės, iš kurios kyla ir žemiškosios kas- 
dienos saugumas, o ne atvirkščiai, kaip kad pasaulis tiki 
ir elgiasi. Šia prasme vienuolinė būsena iš tikro yra prie- 
šingybė pasaulinei būsenai. Šia prasme vienuolynai yra 
naujos būsenos proverža Bažnyčioje; būsenos, kurios ne- 
rasti nei dvasiškiuose, nei tuo labiau pasauliškiuose. 

Tačiau šiuo objektyviu pradu vienuolynų atsiradimo 
reikšmė dar anaiptol neišsisemia. Objektyviai ankštas 
pasaulio siejimas su Dievu reikalauja iš žmogaus ir ati- 
tinkamų subjektyvių pastangų. Kitaip sakant, reikšdamas 
savo būsena pasaulį kaip gryną santykį su Dievu, vie- 
nuolis ir pats turi gyventi taip, kad šis santykis jo bū- 
senoje būtų regimas; kad vienuolinės būsenos šviesa 
šviestų „žmonių akivaizdoje“ ir kad žmonės, matydami 
gerus vienuolių darbus, garbintų „tėvą, kuris yra dan- 
guje" (Mt 5, 16). Kitaip tariant, vienuolynai savaime tam- 
pa krikščioniškojo tobulinimosi židiniais. Juose susitelkia 
visa, kas žmogų turi iškelti aukščiau, negu kasdieninės 
dorovės dėsniai reikalauja. Rytų Bažnyčios teologai tei- 
singai pastebi, kad teoriškai gali būti ir kitokių kelių bei 
būdų tobulybei siekti, isloriškai betgi šiuo atžvilgiu pasi- 
teisino tik vienuolynai, nes tik juose konkrečiai „buvo 
vykdomas Evangelijos kvietimas atsidėti anam vienam 
būtinam dalykui“ 22, Nuosekliai tad vienuolynai nėra koks 
nors krikščioniškojo gyvenimo priedas, bet pati pagrin- 
dinė šio gyvenimo lytis. „Klausti, kodėl reikia būti vie- 
nuoliu, reiškia tą patį, ką ir klausti, kodėl reikia būti 
krikščionimi“,— šitaip formulavo vėliau Teodoras Studi- 
tas (759—826) vienuolinės būsenos santykį su Krikščiony- 
be 23, Ir ši jo formulė galioja ne tik Rytų Bažnyčioje, bet 
ilgus, labai ilgus šimtmečius ji valdė ir Vakarų Bažny- 
čios nusistatymą šiuo klausimu. Nors Vakarų Bažnyčia 
ir skyrė askezę nuo moralės, skelbdama, esą šios pasta- 
rosios pakanka sielai išganyti, tačiau sykiu ji neatlaidžiai 
pabrėžė, kad krikščioniui būdinga yra ne moralė, kurios 
laikosi ir ne vienas stabmeldys, bet kaip tik askezė, va- 
dinasi, pastanga būti tobulam, kaip kad ir „gdangiškasis 
Tėvas yra tobulas“ (Mt 5, 48). Šios gi pastangos ir Va- 
karų Bažnyčioje ryškiausiai išėjo aikštėn tik vienuoly- 
nuose. Todėl ir Vakaruose vienuolynai buvo laikomi krikš- 
čioniškojo gyvenimo mastu. Kas norėjo būti tikru krikš- 
čionimi, turėjo žengti tobulumo keliu; tačiau žengti šiuo 
keliu praktiškai reiškė sekti vienuoline būsena, nes ki- 
tokios istorinės tobulumo būsenos nežinojo nei Rytai, nei 
Vakarai. 

Taigi jau trečiajame šimtmetyje regime aiškiai ky- 
lančias ir įvairiopai besiklostančias dvi krikščionių bū- 
senas: dvasiškių, atsidedančių įvairioms bažnytinėms tar- 
nyboms, ir vienuolių, atsidedančių krikščioniškajam tobu- 
lumui. Abi šios būsenos yra išsiskyrusios iš pradinės vie- 

nybės ir sutelkusios tik jomis pažymėtus žmones. Jos ne- 
bėra išsklidusios visoje Bažnyčioje, kaip tai buvo pradi- 
niame tarpsnyje. Jos apima tik didesnes ar mažesnes 
krikščionių grupes ir tuo būdu kuria socialinius luomus, 
besiskiriančius tiek vienas nuo kito, tiek nuo visų kitų 
tikinčiųjų, kurie nėra nei dvasiškiai, nei vienuoliai. Be 
abejo, esama asmenų, kurie priklauso abiem būsenoms, 
vadinasi, yra ir dvasiškiai, ir vienuoliai. Pačios savyje 
betgi šios dvi būsenos nesusilieja: dvasiškis neįsiparei- 
goja vykdyti evangelinių patarimų, nes gali būti vedęs 
ir turėti nuosavybės; taip pat ir jo klusnumas savam vys- 
kupui yra kitokio pobūdžio negu vienuolio savam vyres- 
niajam. Tik celibatas, įsitvirtinęs dvasiškijoje labai iš lė- 
to ir labai sunkiai — nuo Elviros (306) ligi JI Laterano 
(1139) susirinkimų — padarė dvasiškį truputį panašų į vie- 
nuolį. Tačiau ši panašybė nepavertė dvasiškio vienuoliu, 
nes visa dvasiškijos būsena ir jos paskirtis buvo kitokia 
negu vienuolynų. Kai kurie susikryžiavimai asmenimis 
ar uždaviniais šio skirtumo anaiptol nenaikino. Vienuolis, 
net ir būdamas dvasiškis, gyvena kitoje išganymo isto- 
rijos plotmėje. Be to, būti dvasiškiu vienuoliui nėra nei 
būdinga, nei tuo labiau būtina. Didžiulis skaičius moterų 
vienuolijų yra aiškus įrodymas, kad vienuolio būsena yra 
kas kita negu dvasiškio būsena. Todėl visiškai pagrįstai 
reikia kalbėti apie dviejų krikščionio būsenų arba, so- 
ciologiškai žiūrint, dviejų luomų išsivystymą iš ano pra- 
dinio garstyčios grūdelio, kuriame jie yra buvę vieny- 
bėje. Išsiskleidusios trečiajame šimtmetyje, šios būsenos 
esmėje pasiliko tokios pat ligi mūsų dienų. 


c. Pasauliškių traukimasis 


Šio išsiskleidimo akivaizdoje mums kaip tik ir kyla 
klausimas: kas atsitiko su tikinčiaisiais, kurie nebuvo nei 
pašvęsti, vadinasi, prisiėmę dvasiškio būseną, nei atsisa- 
kę pasaulio, vadinasi, tapę vienuoliais? Tokių tikinčiųjų 
juk buvo dauguma, dvasiškių ir vienuolių buvo tik sau- 
jelė. Kas tad atsitiko su ana didžiule ir vis tebeaugančia 
minia? Šio skyriaus pradžioje sakėme, kad pasauliškio są- 
voka anaiptol nėra tokia aiški, kaip kad iš sykio atrodo. 
Priešingai, ji yra net labai paini. Ir štai dabartinis klau- 
simas kaip tik ir atskleidžia visą jos painumą. 

Pradinė Bažnyčia, tasai augantis garstyčios grūdelis, 
išleido, kaip sakėme, dvi atžalas: dvasiškių ir vienuolių. 

"Todėl visi, kurie šioms dviem atžaloms nepriklausė, sa- 
vaime sudarė lrečią atžalą, pavadintą pasauliškiais (laici), 
Bet jau grynai paviršium žiūrint, ši atžala buvo nepapras- 
tai marga, nes ji apėmė visus, pradedant įmperatorium 
ir baigiant paskutiniu vergu, vėliau baudžiauninkų, dar 
vėliau varguoliu darbininku ar ūkininku. Jokio bendro 
vardiklio šie tikintieji neturėjo. Jų nejungė nei socialinė 
padėtis, nei išsilavinimas, nei turtas, nei užsiėmimas. Vi- 
sais šiais atžvilgiais jie buvo vienas nuo kito nepaprastai 
nutolę. Ir vis dėlto yra teigiama, esą jau „nuo trečiojo 
šimtmečio vidurio buvo Bažnyčioje skiriami trys luomai“, 
būtent: „pasauliškių, dvasiškių ir vienuolių" *. Tačiau kas 
gi jungė šį pasauliškių „luomą“? Kuo gi laikėsi šio „luo- 
mo“ sąmonė? Dvasiškių ir vienuolių luomai buvo daugiau 
ar mažiau ryškūs. Dvasiškijai priklausė tasai tikintysis, 
kuris buvo pašvęstas arba sakramentiškai, kaip vyskupas, 
kunigas ir diakonas, arba bent liturgiškai (sakramentali- 
jų būdu), kaip subdiakonas, akolitas, egzorcistas, lektorius 
ir ostiarijus. Vienuoliams priklausė tasai, kuris laikėsi tri- 
jų evangelinių patarimų — skaistybės, neturto ir klusnumo, 
o susikūrus vienuolijoms, dar vykdė ir tam tikrus savos 
bendruomenės nuostatus. Kiekvienas tad iš šių dviejų luo- 
mų turėjo bendrą požymį, jungiantį šių luomų narius tarp 
savęs ir skiriantį juos nuo kitų tikinčiųjų. Tačiau pasau- 
liškių „luomui“ tokio požymio kaip tik stigo. Jis apėmė 
tikinčiuosius tokių skirtingų būsenų (imperatorius ir ver- 
gas), jog apie kokią nors bendrą jungtį čia negalėjo būti 
nė kalbos. 

Tiesa, yra sakoma, esą visos šios pasauliškių „luomo“ 
būsenos yra vykdomos pasaulyje. Tai tiesa; tačiau tai 
grynai formalinė plotmė, neturinti jokio turinio. Juk va- 
dinti tuo pačiu pasauliškio vardu imperatorių, karalių, 
kunigaikštį — iš vienos pusės ir vergą, amatininką, pirk- 
lį —iš kitos tik todėl, kad jie savo uždavinius atlieka 
pasaulyje, reiškia visiškai nieko nepasakyti, nes anų Žmo- 
nių uždaviniai, nors ir vykdomi tame pačiame pasaulyje, 
jų ne tik neriša į vieną luomą, ne tik nekuria jiems bend- 
ros būsenos, bet priešingai, juos skaldo ir padaro net 
priešais: karalius gina savo nepriklausomybę nuo impe- 
ratoriaus, kunigaikštis mėgina atsipalaiduoti nuo karaliaus, 
prieš kunigaikštį šiaušiasi miestelėnai ir žemvaldžiai, pirk- 
liu nepasitiki jo klientai, vergas savo širdyje keikia savo 
poną. Iš pasaulio pusės žiūrint, pasauliškių luomo nėra ir 
negali būti. Pasaulis nėra tasai pradas, kuris pasauliškius 

vienytų ir tuo būdu kurtų trečią būseną šalia dvasiškių ir 
vienuolių, Todėl pasauliškiai niekad nėra turėję nė luomo 
sąmonės, Jie tik žinojo, kad jie nėra dvasiškiai ir vie- 
nuoliai. Tačiau kas jie yra patys savyje, jiems buvo ne- 
aišku ligi pat mūsų dienų, nes pasaulis neteikė jiems nie- 
ko, kas juos sietų vienų su kitu ir ugdytų juose bendro 
pašaukimo ar bendro uždavinio jausmą. Jų pareigos pa- 
saulyje buvo kiekvieno vis kitokios ir dažnai net nei- 
giančios viena kitą. Bandyti tad suprasti pasauliškį iš pa- 
saulio pusės reiškia iš tikro praeiti pro jo esmę. Veikti 
pasaulyje ir būti pasauliškiu trečiosios bažnytinės būse- 
nos prasme yra du visiškai skirtingi dalykai. Juk argi 
stabmeldžiai neveikia tame pačiame pasaulyje? 

Gal tad pasauliškius į luomą jungia koks nors jiems 
bendras bažnytinis dalykas, galįs sukurti juose bendrą 
sąmonę ir pateikti jiems bendrą uždavinį? Gal, išsiskyrus 
iš pradinės bendruomenės dvasiškiams ir vienuoliams, pa- 
siliko kokia nors ypatinga bažnytinė tarnyba, kurią pa- 
sauliškiai turi vykdyti ir kuri iš jų kaip tik todėl ir kuria 
aną trečiąją būseną arba luomą? Ir į tai turime atsakyti 
neigiamai, Pradinėje Bažnyčioje pasauliškiai, kaip minė- 
jome, ėjo daugybę bažnytinių pareigų. Tačiau vėliau, 
dvasiškiams vis ryškiau išsivystant ir išsiskleidžiant, vi- 
sos šios pareigos buvo sudvasiškintos: visas jas pamažu 
perėmė to ar kito rango dvasiškiai. Padėti diakonams tai 
apeigų metu, tai labdaros reikaluose, tai bažnytinio tur- 
to valdyme buvo pašvęsti subdiakonai; skaityti Šventraš- 
čiui bei maldoms Mišių metu buvo pašvęsti lektoriai; 
tvarkyti šventyklai buvo pašvęsti ostiarijai; tvarkyti al- 
toriui ir patarnauti Mišių metu diakonams bei subdiako- 
nams buvo pašvęsti akolitai; net ligoniams prižiūrėti, kaip 
sakėme, buvo įvestas dvasiškio rangas, būtent egzorcis- 
tas. Vėliau, šiems žemesniems laipsniams virtus tik sim- 
boliais, tikrovines jų tarnybas — skaitymą Mišių metu, 
bažnytinio turto valdymą, tarnavimą ligoniams ir t. t— 
perėmė arba kunigai, arba vienuoliai. Ir juo labiau dva- 
siškiai šakojosi, įuo labiau siaurėjo pasauliškių bažnytinės 
veiklos laukas. Juo labiau darėsi ryškesni Bažnyčios kaip 
institucijos bruožai, juo mažiau vaidmens teko pasauliš- 
kiams jos reikaluose. Bažnyčia kaip institucija istorijos 
eigoje ištrūko iš pasauliškių rankų ir susitelkė dvasiškių 
rankose. Hierarchinis ir institucinis Bažnyčios pradai su- 
siliejo į vieną. Pasauliškiai čia liko visiškai neveiklūs ir 
net nereikalingi. Dvasiškių išsiskyrimas iš pradinės vie- 

nybės ėjo ranka rankon su pasauliškių išskyrimu iš Baž- 
nyčios kaip institucijos pareigų: Evangelijos skelbimo bei 
mokymo, liturgijos šventimo, valdymo (net ir medžiagi- 
nių dalykų), teismo ir t. t. Šio išsivystymo pabaigoje > ne- 
beliko jokios bažnytinės tarnybos, kuri būtų ypatingai 
patikėta pasauliškiams. 

Tas pat įvyko ir su vidiniu gyvenimu. Kaip dvasiškiai 
suėmė į savo rankas bažnytinės tarnybas, taip vienuoliai 
sutelkė savon būsenon krikščioniškąjį tobulumą. Ir šiuo 
atžvilgiu pasauliškiai pasiliko tik neveikli minia. Tapti 
tobulam yra, kaip sakėme, kiekvieno krikščionies pašau- 
kimas. Tačiau istoriškai — tai irgi minėjome — šis pašau- 
kimas taip tampriai suaugo su vienuolio pašaukimu, jog 
eiti krikščioniškojo tobulumo keliu praktiškai reiškė eiti 
į vienuolyną. Todėl visai suprantama, kad tikintieji, kurių 
nepatenkino kasdieninės moralės dėsniai ir kurie norėjo 
save tobulinti pagal Kristaus paveikslą, iš tikro vienuo- 
lynan ir stojo. Net ir tie pamaldūs pasauliškiai, kurie for- 
maliai vienuolynan nėjo, gyveno pasaulyje taip, kaip vie- 
nuoliai. Gražus šiam reikalui pavyzdys yra 12 šimimetyje 
kilęs vad. „pasauliškių brolių“ sąjūdis. Atsiradęs kaip 
atoveika prieš dvasiškijos bei vienuolynų anuometinį tur- 
tingumą, jis pagavo nemaža pasauliškių, kurie betgi vyk- 
dė kaip tik tai, ko — jų pažiūra — nevykdė vienuoliai. Šie 
„pasauliškiai broliai“ ėjo į miškus, apsigyveno toli nuo 
bendruomenės, vertėsi savo rankų darbu, laikėsi celibato, 
neigė bet kokią nuosavybę, peikė puošnių bažnyčių bei 
vienuolynų statymą *, Kitaip tariant, šis sąjūdis buvo ne 
pasauliškio kelias į krikščioniškąjį tobulumą, o vienuo- 
lio kelias į pasauliškio būseną. Tai buvo ne kas kita, kaip 
pasauliškio suvienuolinimas. Ir šis suvienuolinimas pasi- 
liko jaučiamas visą laiką. Įvairios pasauliškių brolijos, 
apie kurias gana plačiai kalba pop. Benedikto XV teisy- 
nas (plg. can. 684—725), yra ne kas kita, kaip suprastin- 
tas vienuolinio pamaldumo pritaikymas pasauliškių susi- 
grupavimams, kuriems vienuolijos dažniausiai ir vadovau- 
davo. Tą patį reikia pasakyti ir apie vad. „pasaulinius 
institutus“, išryškėjusius pop. Pijaus XII laikais. Visa tai 
yra tik vienuolinės būsenos atžalos, bet nieku būdu ne 
pasauliškio kaip pasauliškio kelias krikščioniškojon tobu- 
lybėn. Savo kelio pasauliškis neturėjo, todėl visą laiką 
jis ėjo vienuolio keliu, tiesa, kiek pakeistu, apkarpytu, 
sutrumpintu, tačiau vis dėlto vienuolio, o ne pasauliškio. 
Pasauliškio askezė pasiliko neišvystyta. Kaip gyventi 

- krikščioniškąją tobulybę, nevirstant didesniu ar mažes- 
niu vienuoliu, niekas nežinojo ir net nesistengė sužinoti. 
“Nė vienu tad atžvilgiu — tiek pasaulio, tiek Bažny- 
čios — pasauliškiai, palyginti su dvasiškiais ir vienuoliais, 
neturėjo nieko, kas juos kaip pasauliškius apibūdintų, 
jungtų tarp savęs ir tuo būdu kurtų jiems ypatingą bū- 
seną, skirtingą tiek nuo dvasiškių, tiek nuo vienuolių. 
Jeigu tad istoriškai yra liesa, kad jau trečiajame šimt- 
metyje išryškėjo trys luomai, tai taip pat tiesa, kad tre- 
čiasis pasauliškių „luomas“ pasiliko be turinio, nežino- 
damas, ką jis iš tikro turi veikti. Kas norėjo eiti Bažny- 
čioje kurią nors tarnybą, tapo dvasiškiu. Kas norėjo gy- 
venti krikščioniškąją tobulybę, tapo vienuoliu. Tačiau 
kas buvo tasai, kuris netapo nei vienu, nei kitu? Kokia 
buvo jo paskirtis išganymo istorijoje? Kaip jis turėjo 
gyventi? Anų trijų luomų išsivystymas iš pradinės krikš- 
čionių bendruomenės anaiptol nebuvo lygiavertis bei ly- 
giaprasmis, nes pasauliškių „luomas“, kaip matome, bu- 
vo tik atlaikai nuo dvasiškių ir vienuolių luomų: kas at- 
liko nuo dvasiškijos ir vienuolių, sudarė pasauliškius. 

Tai ir yra antras dvasiškio ir pasauliškio dialektikos 
tarpsnis, būtent atsiskyrimas. Nes visi šie trys luomai ne 
tik išsiskyrė iš pradinio garstyčios grūdelio, bet ir atsi- 
skyrė vienas nuo kito. Ir šis atsiskyrimas istorijos eigoje 
vis didėjo — ne tik todėl, kad dvasiškiai suėmė savin 
bažnytines tarnybas, o vienuoliai krikščioniškojo tobuli- 
nimosi būdus, bet ir todėl, kad šie abu. luomai susikūrė 
visiškai kitokią būseną negu pasauliškiai: kitokie drabu- 
žiai, kitokie gyvenamieji trobesiai bei butai, kitoks lais- 
valaikis, kita vieta šventykloje, kitokios maldos, kitokios 
laidojimo apeigos, kita vieta kapinėse, „atskirta nuo pa- 
sauliškių“ (CIC, can. 1209, 2; plg. can. 1208, 1). Tarp 
dvasiškių ir pasauliškių buvo suręsta siena, už kurios 
kiekvienas luomas gyveno savą gyvenimą, tik ypatingais 
atvejais susiliesdamas su kitu, ,„Pasauliškiai atsideda tik 
darbui ir kovai už būvį, negalvodami apie Bažnyčią ir 
religiją. Jie atsimena ją tik sekmadieniais bei šventa- 
dieniais ar asmeninių bei šeiminių reikalų proga (krikš- 
tas, sutuoktuvės, laidojimas). Dvasiškiai savo ruožtu ap- 
sirėžia bažnytine veikla, vadinasi, liturgija, pamokslais ir 
apskritai „sekmadieniniu“ veikimu, Jie vargu ar domisi 
savo ganomųjų rūpesčiais bei darbais, kuriuos šie turi 
pakelti pasaulyje kaip darbininkai, advokatai, gydytojai, 
pirkliai, mokytojai, valdininkai, politikai ir t. t. Kiek gi 

pasauliškių, veikiančių pasaulyje, jungia savo darbą su | 
tikėjimu ir Dievu? Dvasiškiai gi neteikia beveik jokių gai- 
rių tokiai jungčiai. Pasauliškiai nežino, ar jų darbai bei 
užsiėmimai atitinka krikščioniškąjį mokslą ir ar jie krikš- 
čionina visuomenę. O jie to nežino todėl, kad dvasiškiai 
šios problemos nesvarsto“ *7. Šitaip apibūdina Bazilijus Jo- 
hanidis, hermeneutikos ir Naujojo Testamento egzegezės 
profesorius pasauliškis Atėnų universitete, santykius tarp 
dvasiškių ir pasauliškių Rytų Bažnyčioje. Tačiau jo api- 
būdinimas visu plotu tinka ir Vakarų Bažnyčiai, nes ir 
joje dvasiškiai ilgus amžius gyveno užsisklendę pasaulio 
reikalams, vadinasi, konkrečiai kalbant, pasauliškių rei- 
kalams, nes „pasaulis“ yra atotrauka: pasaulis kasdienoje 
yra pasauliškiai, 

Be abejo, dogmatiškai niekada nebuvo neigiama, kad 
Bažnyčia susideda iš dviejų pradų: iš hierarchijos ir ti- 
kinčiųjų, kuriems ir buvo taikomas pasauliškių vardas. 
Praktiškai betgi šis antrasis pradas, arba pasauliškiai, 
kaip sakyta, jokių ypatingų pareigų Bažnyčioje nėjo, jo- 
kių ypatingų teisių neturėjo ir jokios ypatingos problemos 
Bažnyčios gyvenime nesudarė. Jie buvo pergyvenami 
kaip esantieji Bažnyčioje, bet ne kaip esą Bažnyčia. To- 
dėl Y. M. J. Congaras ir nusiskundžia, kad senesnioji 
ekleziologija, arba mokslas apie Bažnyčią, buvo virtusi 
gryna hierarchiologija, arba mokslu apie hierarchiją, pa- 
miršdamą pasauliškius, „aną tikinčią, besimeldžiančią ir 
mylinčią Bažnyčią“ 2. Pasauliškiai, to paties Congaro žo- 
džiais tariant, buvo „tarsi administruojami, tarsi medžia- 
ga, kurią lietė hierarchijos veikimas; jie buvo tam tikra 
„homo religiosus“ rūšis, panaši į mūsų kritikuojamąjį 
„homo oeconomicus“ arba totalistinių režimų „homo po- 
liticus““ 2. Bažnyčia, sako toliau Congaras, „buvo panaši 
į neveiklią minią, ant kurios buvo uždėta suhierarchinta 
organizacija arba išganymo administracijos aparatas“ *?, 
Pasauliškių veikla išsisėmė, kaip kardinolas Gasguet iro- 
niškai pastebi, trimis uždaviniais: klauptis prieš altorių, 
besti akis į sakyklą ir traukti piniginę iš kišenės?!, 

Šitokia pasauliškių padėtis reiškė paskutinį čia apra- 
šomo atsiskyrimo tarpsnį. Be abejo, šis tarpsnis neatėjo 
be didesnių ar mažesnių traukulių ir net perversmų Baž- 
nyčioje. Pasauliškiai nelengvai traukėsi iš ankstesnių baž- 
nytinių vietų arba bent iš įtakos hierarchijai. Būta isto- 
rijoje laikotarpių, sakysime, ankstyvieji viduramžiai, ku- 
riuos istorikai vadina „Bažnyčia pasauliškių valdžioje“ 32, 

Tačiau ši valdžia buvo grynai politinė. Tai buvo ne kas 
kita, kaip bažnytinės hierarchijos rungtynės su pasaulinė 
hierarchija; rungtynės už bažnytinę įtaką valstybėje ir 
už valstybinę įtaką Bažnyčioje. Ankstyvaisiais viduram- 
žiais persvėrė valstybinė įtaka Bažnyčioje. Vėliau 
(13 šimtm.) pop. Bonifacas VIII stengėsi šią persvarą pa- 
keisti bažnytinės įtakos naudai, savo bule ,„Unam sanc- 
tam“ (1302) skelbdamas, esą Bažnyčia valdanti abu kar- 
du — dvasinį ir pasaulinį: pasaulinis valstybės kardas tu- 
ris būti naudojamas pagal dvasiškio nurodymus. Anos 
rungtynės atskleidė betgi tik istorinę nesantaiką tarp 
dvasiškio ir pasauliškio; nesantaiką, kurią Bonifacas VIII 
kitoje savo bulėje „Clericis laicos“ (1296) pavadino nie- 
kad nesibaigiančia ir nesibaigsiančia pasauliškių priešybe 
dvasiškiams. Tačiau jos nė kiek nepadėjo išryškinti tik- 
rosios pasauliškio būsenos pasaulyje ir tikrosios jo tar- 
nybos Bažnyčioje. Priešingai, ilgos kovos tarp popiežiaus 
ir valstybės valdovų, tarp vyskupų ir karalių bei kuni- 
gaikščių kaip tik aptemdė pasauliškio pobūdį, nes čia 


buvo kovojama ne už religinius dalykus, bet už privile- 


gijas dvasiškiams valstybėje (laisvė nuo mokesčių, žemių 
nuosavybė, hierarchijos įtaka valdovų veikimui ir t. t.) 
ir už privilegijas pasauliškiams Bažnyčioje (klebonų ir 
vyskupų skyrimas, dvasiškių ir vienuolių apdėjimas mo- 
kesčiais, popiežiaus rinkimai bei jo veikimas ir t. t.). San- 
kirtis tarp popiežiaus Bonifaco VIII ir karaliaus Pilypo IV, 
įvykęs dėl dvasiškių apmokestinimo, yra būdingas šito- 
kios nevaisingos kovos pavyzdys“. Todėl nors Pilypas 
IV ir teisingai atsakė į Bonifaco VIII priekaištus, šiam 
primindamas, kad „Bažnyčia susideda ne tik iš dvasiškių, 
bet ir iš pasauliškių“ *, tačiau jokių svarbesnių išvadų 
iš šios giliaprasmės pastabos jis nepadarė, nes jam rūpėjo 
tik pabrėžti politinę savo galią ryšium su bažnytinės hie- 
rarchijos reikalavimais taip pat politinėje srityje. Klysta 
tad tie mūsų dienų aiškintojai, kurie šiose rungtynėse 
norėtų įžiūrėti pasauliškių kaip pasauliškių veiklą Baž- 
nyčioje*?. Tai buvo tik nevykusi pasaulinė atoveika į 
taip pat nevykusį bažnytinį suhierarchėjimą. 

Dar labiau nevykusi ši atoveika pasirodė tokiuose są- 
jūdžiuose kaip nominalizmas (14—15 šimtm.) ir protes- 
tantizmas (15—16 šimtm.). Nominalizmas buvo daugiau 
negu tik pažinimo teorija ir metafizika filosofijos srity- 
je; jis buvo ištisa antropologija bei sociologija ir visuo- 
meninėje srityje — abiejose grynai individualistinio pobū- 

džio. Viduramžiais taip stipriai pabrėžta bendroji prigimtis 
(natura communis) Ockhamo ir jo sekėjų (P. d'Ally, 
N. Autrecourt, P. Aureolus, G. Biel. Durandus, J. Gerson, 
R. Holkot, G. Rimini, A. Wodham ir kt.) buvo griežtai 
paneigta: ji esanti tik etiketė, tik vardas (nomen), tik 
žodis (vox). Tikroviškai būna ir veikia tik individas. Per- 
kėlus šią individualistinę būties sampratą į Bažnyčią, ir 
ši atrodė esanti tik tikinčiųjų suma, o nę organizmas, ne 
kūnas, rišamas bei valdomas vieno aukštesnio prado. 
Suma netgi neduoda individui nieko naujo: jokios nau- 
jos savybės. Nuosekliai tad ir dvasiškiai — kunigai, vys- 
kupai, popiežius ir net visuotiniai susirinkimai — esą tik- 
tai tikinčiųjų atstovai ir todėl galį kalbėti tiktai jų vardu. 
Marsilijaus iš Paduvos ir Ockhamo teologijoje Bažnyčia 
neteko organinio bei institucinio pobūdžio: ji esą galinti 
laikytis ir vieno vienintelio asmens sieloje, sakysime, ką 
tik pakrikštyto vaiko“. Nuosekliai tad skirtumas tarp 
dvasiškių, vienuolių ir pasauliškių netenkąs prasmės. Pro- 
testantizme ši samprata buvo įvykdyta praktiškai, panei- 
giant hierarchiją ir vienuolinę būseną, o iškeliant bendrą- 
ją visų kunigystę. Bažnyčia kaip institucija čia nustojo 
buvusi, pasilikdama tik vidinis asmeninis tikėjimas bei 
sąžinės sprendimas. |. 

„V. M. J. Congaras teisingai pastebi, kad šiuose sąjū- 
džiuose pasauliškiai buvo, tiesa, paaukštinti, tačiau taip, 
kaip to „niekados nežinojo katalikiškoji tradicija nei Va- 
karuose, nei Rytuose“ 7. Jie buvo paaukštinti tiek dva- 
siškių, tiek vienuolių sąskaita: šiuose sąjūdžiuose buvo 
ne aiskleista pasauliškio būsena, bet paneigta dvasiškio ir 
vienuolio būsena. Todėl tiek politinės pasaulinių ir baž- 
nytinių hierarchų kovos, tiek minėti dvasiniai sąjūdžiai 
buvo grynai neigiama atoveika į dvasiškių atsiskyrimą 
nuo pasauliškių ir nuosekliai tik šio atsiskyrimo gilinimas, 
o ne jo šalinimas. Kun. V. Bagdanavičius teisingai sako, 
kad „kai Bažnyčia (šioje vietoje mes pasakytume: dvasiš- 
kija arba hierarchija.— Mc.) pasijuto įvairiuose kraštuo- 
se pasauliškių išduota ir kai įvairiose vietose pasauliškiai 
susikūrė Krikščionybę be kunigiškojo vaidmens joje, Baž- 
nyčiai nebeliko nieko kito, kaip gelbėtis susiaurintose ri- 
bose. Bažnyčia pradėjo kreipti ypatingą dėmesį į kunigi- 
jos auklėjimą, kuris juo toliau, juo labiau darėsi skirtin- 
gas nuo pasauliškių auklėjimo. Auklėjimo skirtumas pas- 
kui vedė ir į pažiūrų skirtumą įvairiais klausimais“ 38. 
Užuot suartėję, dvasiškiai ir pasauliškiai tik dar labiau 

persiskyrė. Visuotinis Tridento susirinkimas (1545—1563), 
kuris Bažnyčios gelbėjimąsi „susiaurintose ribose“ kaip 
tik pradėjo, buvo atoveika į protestantizmą, tačiau tokia 
atoveika, kuri, pabrėždama sakramentinę kunigystę, be- 
veik pamiršo bendrąją kunigystę ir tuo būdu dvasiškio 
skirtingumą nuo pasauliškio įstatė į tokį kelią, kuris ir 
baigėsi, kaip minėjome, visišku pasauliškių išskyrimu ir 
todėl neveiklumu. 


d. Sąmoningos vienybės pradžia 


Tuo pačiu betgi baigėsi ir antrasis dvasiškio bei pa- 
sauliškio dialektikos tarpsnis, arba atsiskyrimas. Šian- 
dien jau aiškiai regime prasidedantį naują šios dialekti- 
kos narį, būtent sąmoningos vienybės metą. Pradinė vie- 
nybė pirminėje Bažnyčioje buvo daugiau ar mažiau sa- 
vaiminga. Tai buvo dar neišsivysčiusių ir savęs nesuvoku- 
sių pradų santalka. Atsiskyrimo metą šie pradai atsigręžė 
kiekvienas pats į save, susitelkė aplinkui savo paties 
savybes, jas ryškindami ir tuo pamiršdami kitus arba 
kartais net juos neigdami. Kiekvienas luomas išėjo tartum 
į dykumas, kad ten susivoktų, kas jis yra pats savyje. 
Atsiskyrimo metas buvo kartu ir bažnytinių būsenų są- 
monėjimo metas. Tačiau šis sąmonėjimas dabar yra baig- 
tas, Dabar visi luomai jau grįžta atgal iš savo vienučių, 
klauzūrų, klebonijų, zakristijų, Ūkių, biurų, šeimos židi- 
nių, kad vėl susieitų draugėn, tačiau nebe savaimingai, 
kaip pirmaisiais dviem šimtmečiais, bet sąmoningai, kaip 
subrendę ir pilnamečiai tos pačios Bažnyčios sūnts. Dva- 
siškiai prisimena seną teologijos posakį, kad „sakramen- 
tai yra Žmonėms — sacramenta propter homines“, ir to- 
dėl kreipia sielovadą antropologine linkme, domėdamiesi 
psichologija, sociologija, teise ir net politika. Jie nebe- 
laukia, kol paklydusios avelės pačios grįš į paliktą kai- 
menę, bet, sekdami gerojo Ganytojo pavyzdžiu, eina pa- 
klydusiųjų ieškoti ir džiaugiasi juos radę (plg. Mt 18, 
12—13). Džiaugsmas atrastais arba grįžtančiais sūnumis 
palaidūnais yra aiški dabartinės sielovados žymė, ne sykį 
kelianti nepasitenkinimo sieloje tų, kurie visados yra buvę 
„namie“ (plg. Lk 15, 25—32). Iš kitos pusės, pasauliškiai 
prisimena taip pat seną Apreiškimo posakį, kad jie yra 
„gyvi akmens“ (1 Pt 2, 5), iš kurių yra statomi „dvasiniai 
namai" (t. p.), vadinasi, Viešpaties Bažnyčia, todėl ne- 
privalo būti nebylūs kaip lig šiol, bet turi kalbėti bei 

veikti ir tuo būdu skelbti „dorybes To", kuris juos „iš 
tamsybių“ pašaukė į savo šviesą (2, 9). Iš gryno sielova- 
dos objekto arba iš administracinės išganymo medžiagos 
(Y. M. J. Congar) jie vis labiau virsta išganymo istorijos 
veikėjais, pradėdami domėtis Bažnyčia kaip savos veik- 
los lauku ir dvasiškiais kaip bendradarbiais šioje veik- 
loje. Trumpai tariant, dvasiškiai eina į pasaulį, o pasau- 
liškiai eina į Bažnyčią, susitikdami tiek už šventyklos 
sienų, tiek pačioje šventykloje. Tai kaip tik ir pradeda 
naują dvasiškio bei pasauliškio dialektikos tarpsnį, bū- 
tent sąmoningą juodviejų vienybę. 

Būdinga tačiau yra tai, kad tiek dvasiškius, tiek pa- 
sauliškius šion vienybėn paragino ir net oficialiai pakvie- 
tė ne kas kita, kaip patys aukščiausi Bažnyčios vadovai, 
būtent pastarųjų laikų popiežiai. Pop. Leonas XIII gar- 
sioje savo enciklikoje „Rerum novarum“ (1891) aiškiai | 
suvokė, kad socialinis klausimas „vargiai be religijos ir 
Bažnyčios pagalbos galėtų būti išspręstas“ ir kad todėl 
tolimesnis tylėjimas įvairių nereliginių ar net priešreligi- 
nių sprendimų akivaizdoje būtų nusikaltimas „savo pa- 
reigoms“ *. Todėl jis šiuo klausimu prabilo ir sykiu pa- 
ragino visus, „kurių pareiga rūpintis visuomenės gerove“, 
atsidėti socialinėms studijoms ir praktiniam jų vykdymui 
(p. 198). Dvasiškių gyvenime šią pareigą popiežius regė- 
jo ypatingai aiškiai, todėl ir rašė: „„Dvasiškiams reikia čia 
pavesti visus gabumus ir jėgas“ (t. p.). Jis gyrė visus, 
kurie, „įvertindami laiko reikalavimus, tyrinėja ir bando 
surasti būdų, kaip tauriomis priemonėmis galima būtų 
pagerinti vargingųjų būvį“ (p. 194): pasauliškius, kurie 
darbininkus globoja ir stengiasi pakelti šeimų bei atskirų 
asmenų gerovę: vyskupus, kurie „kruopščiai rūpinasi ug- 
dyti (darbininkų) draugijose atitinkamą dvasią“ (t. p.). 
Turbūt neapsiriksime teigdami, kad čia pirmą sykį nau- 
joje Bažnyčios istorijoje buvo oficialiai nurodyta plotmė, 
kur dvasiškiai ir pasauliškiai turėjo susieiti draugėn bend- 
rai veiklai, vedami to paties tikslo ir naudodami tas pa- 
čias priemones. Kitoje savo enciklikoje ,„„Graves de com- 
muni" (1901) Leonas XIII dar stipriau pabrėžė dvasiš- 
kiams reikalą eiti į žmones: „Kreipdamiesi į dvasiškius, 
Mes laikėm reikalinga nurodyti jiems ne kartą, kad yra 
labai pageidaujama šiais laikais ir esančiomis aplinkybė- 
mis eiti į liaudį ir, santykiaujant su ja, veikti jos nau- 
dai. Dar dažniau per Mūsų laiškus į vyskupus ir kitus 
dvasios vyrus net paskutiniaisiais metais esame pagyrę 

šitą meilės rūpinimąsi liaudimi ir pareiškėme jį esant 
tinkamą abiejų rūšių dvasiškiams" *?, vadinasi, tiek vie- 
nuoliams, tiek dieceziniams kunigams, Ankstesnis tad su- 
silaikymas nuo glaudaus ryšio su žmonėmis, ypač iš vie- 
nuolių pusės, čia aiškiai laikomas atgyventu, ir santy- 
kiavimas sų liaudimi yra skelbiamas tinkamas visiems 
dvasiškiams. 

Pop. Leono XIII raginimą dvasiškiams imtis socialinio 
klausimo pakartojo pop. Pijus XI savo enciklikoje „Di- 
vini Redemptoris“ (1937): „Ypač Mes primename kuni- 
gams taip dažnai Mūsų pranokėjo Leono XIII kartotą ra- 
ginimą eiti į darbininkus. Tąjį raginimą Mes pasisaviname 
ir papildome: eikite į darbininkus! Ypač į neturtinguosius 
darbininkus. Ir apskritai eikite į beturčius! .. Jei kunigas 
neis į darbininkus ir beturčius, kad juos apsaugotų ir 
apgintų nuo prietarų bei klaidingų teorijų, jie niekaip 
neatsilaikys prieš komunizmo skelbėjus“ *. Komunizme 
Pijus XI regėjo pavojų pačiai krikščioniškajai kultūrai 
(plg. p. 456), todėl reikalavo, kad „kiekvienas darbas, 
vis tiek koks geras ar gražus jis bebūtų“, užleistų „pir- 
menybę gyvybiniam reikalui gelbėti pačius tikėjimo ir 
krikščioniškosios kultūros pamatus“ (p. 458). Nuosekliai 
tad jis ir ragino kunigus, kad šie „didesniąją ir geresniąją 
savo jėgų bei veiklos dalį“ skirtų „sugrąžinti Kristui ir 
Bažnyčiai darbo žmonių minias“ (t. p.). Šią mintį popie- 
žius jau buvo ir anksčiau reiškęs enciklikoje „Ouadra- 
gesimo anno“ (1931) pastebėdamas, kad „prieš mus <...> 
stovi supagonėjęs pasaulis“ ir kad šiai naujajai pagony- 
bei nugalėti „reikia parinkti ir padaryti pagalbinių Baž- 
nyčios kareivių“, būtent iš pačių nuo Kristaus nutolusių 
visuomeninių klasių: „Pirmieji ir artimiausieji darbininkų 
apaštalai privalo būti darbininkai, o apaštalai tarp pra- 
monininkų ir komersantų taip pat turi būti iš jų pačių 
tarpo" **. Ir štai „šitų pasauliškių — tiek darbininkų, tiek 
darbdavių — apaštalų uoliai ieškoti, išmintingai atrinkti, 
tinkamai išlavinti ir yra ypatinga <...> klero pareiga; be 
abejo, sunki pareiga, dedama kunigams“ (p. 306), kurią 
popiežius betgi vadina „pirmaeile kunigiška ir apaštališ- 
ka pareiga“ (t. p.). Vadinasi, ne tik patys kunigai turi 
eiti į nukrikščionėjusius sluoksnius, bet jie turi dar pa- 
ruošti šiam reikalui ir pasauliškių, „kurie gerai pažintų 
savųjų mintis ir norus“ ir tuo būdu galėtų geriau „pa- 
siekti ir jų širdis“ (p. 305—306). Dvasiškių ir pasauliškių 
vienybė čia yra padaroma būtinų uždaviniu, kad „kiek- 

vienas pagal savo išmanymą, jėgas ir padėtį“ šį tą įneš- 
tų „į tą krikščioniškąjį žmonių visuomenės atnaujinimą, 
kurį Leonas XIII savo nemirštamąja enciklika „„Rerum 
novarum“ pranašavo“ (p. 308). 

Šie du pavyzdžiai — tik pavyzdžiai, o ne istorinis vaiz- 
das — rodo, kad čia dvasiškiai buvo pasiųsti į aiškiai pa- 
saulines sritis: į kovą už vargstančiųjų padėties gerinimą 
ir darbininkų teisių gynimą, į socialinių klausimų studijas 
ir jų platinimą, į parinktų pasauliškių lavinimą ir į kitus 
su visu tuo susijusius darbus. Be abejo, šios pasiuntinybės 
tikslas buvo religinis: grąžinti Kristui nukrikščionėjusią 
visuomenę. Tačiau šis tikslas turėjo būti siekiamas ne 
gryna „sekmadienine veikla“ (B. Johanidis) šventykloje 
kaip anksčiau, bet dvasiškių veikla pasaulyje. „Bažnyčia 
negali užsisklęsti savo šventyklų glūdumoje" *3,— kalbė- 
jo pop. Pijus XII naujiems kardinolams 1946 m. kovo 
17 d. ir tuo trumpai, bet esmingai išreiškė naują posūkį 
dvasiškio būsenoje; posūkį, kuris šiandien kartais veda 
dvasiškį taip toli, jog šis net mėgina stoti pasauliškio vie- 
ton, kurdamas šeimą ir imdainasis pasaulinių profesijų. 
Tai, be abejo, kaip netrukus matysime, yra aiškus klyst- 
kelis. Tačiau naujam dvasiškio ir pasauliškio dialektikos 
tarpsniui, būtent sąmoningai jų vienybei, jis yra net ir 
tokiu atveju gana būdingas. Dvasiškiai šiandien iš tikro 
jau yra išėję iš šventyklų glūdumos į plačias pasaulio 
sritis. 

Kaip dvasiškiai aukščiausių Bažnyčios vadovų buvo 
pasiųsti į pasaulį, taip pasauliškiai tų pačių vadovų buvo 
pakviesti į Bažnyčią. Tai įvyko kalalikiškąja akcija, ku- 
rios vardą vartojo jau pop. Pijus IX ir Leonas XIII, ku- 
rios turinį — visa atnaujinti Kristuje — apibrėžė pop. Pi- 
jus X“*, kurią betgi kaip Bažnyčios oficialų organą sukūrė 
pop. Pijus XI, teisingai vadinamas kat. akcijos tėvu *. 
Kat. akcijos esmę, kaip ją aptarė pop. Pijus XI, sudaro 
pasauliškių dalyvavimas hierarchijos apaštalavime *“. Ši 
aptartis savo metu buvo sukėlusi nemaža ginčų, kai pop. 
Pijus XII žodį „dalyvavimas“ (participatio) pakeitė žodžiu 
„bendradarbiavimas“ (cooperatio), nes kai kas šioje pa- 
kaitoje įžiūrėjo pasauliškio veiklos siaurinimą *7. Bet gin- 
čas buvo veltui, nes ir pats pop. Pijus XI žodį „bendra- 
darbiavimas“ vartojo rašydamas, kad kat. akcija „savo 
prigimtimi ir esme“ yra „pasauliečių dalyvavimas ir bend- 
radarbiavimas hierarchijos apaštalavime“ *. Atrodo, kad 
V. M. J. Congaras yra teisus pastebėdamas, jog skirtumas 


392 


tarp šių dviejų žodžių esąs skirtumas tarp giminės ir rū- 
šies aptartyje: pasauliškių dalyvavimas yra nurodymas 
bendro sakramentinio pagrindo, kuris pasauliškį įjungia 
į apaštalavimą; pasauliškių bendradarbiavimas yra nuro- 
dymas būdo, kuriuo anas dalyvavimas vyksta *?. Pasau- 
liškis dalyvauja hierarchijos apaštalavime tuo, kad jis su 
ja šioje srityje bendradarbiauja. Štai kodėl pop. Pijus XI 
ir galėjo apie kat. akciją kalbėti kaip apie pasauliškių 
dalyvavimą ir bendradarbiavimą hierarchijos apaštala- 
vime. 

Kat. akcija slepia savyje du bruožu, kurie mūsų klau- 
simui yra didžios svarbos. Visų pirma ji yra oficialus 
bažnytinis organas, sukurtas ne privatinės iniciatyvos, o 
aukščiausio Bažnyčios autoriteto. Paryžiaus kard. Suhar- 
das vadino ją „pačios Šventosios Dvasios pašaukta į gy- 
venimą" *9: pop. Pijus XI palygino ją su Sekminių stebuk- 
lu, tarsi ant jos veikėjų „vėl būtų nusileidusi Šventoji 
Dvasia" *!. Užtat šis popiežius ir drįso skelbti, kad „pats 
Jėzus Kristus padėjo kat. veikimui pirmuosius pagrindus, 
pats parinkdamas ir auklėdamas apaštaluose ir mokiniuo- 
se savo dieviškos pasiuntinybės bendradarbių“ 52, Kitaip 
tariant, kai. akcija yra viena iš bažnytinių tarnybų, bū- 
tent apaštališkoji tarnyba, Kristaus pagrįsta, hierarchijai 
patikėta, jos vykdoma, kviečiantis bendradarbiais visus, 
kurie sakramentų įgalinti šioje tarnyboje dalyvauti. Mūsų 
laikais ši tarnyba yra pasidariusi tokia reikšminga, jog 
ji laikoma net tiesioginiu Šv. Dvasios pašaukimu. Nuo- 
sekliai tad kat. akcija kaip apaštališkosios tarnybos ap- 
raiška ir yra esminiu būdu palenkta hierarchijai — popie- 
žiui ir vyskupams *. Kard. Suhardas tai ypač pabrėžia: 
„Be gilios ir kūdikiškos pagarbos diecezijų ganytojams ir 
popiežiui kaip Sacerdos et Pontifex, turinčiam Kristaus 
kunigystės pilnutinę išraišką; be ištikimo klusnumo jo, 
kaip Kristaus vietininko, nurodymams negali būti jokių 
apaštalų" **. Trumpai tariant, kat. akcija yra kilusi iš 
Bažnyčios apaštališkosios tarnybos, todėl savaime yra 
sakralinė ir sujungta su hierarchija kaip šios tarnybos 
oficialia nešėja istorijos eigoje. 

Bet štai šiai apaštališkajai tarnybai "eiti dabar yra 
kviečiami pasauliškiai — ne kaip atskiri asmenys, bet kaip 
anas trečiasis luomas, išryškėjęs, kaip sakyta, jau trečia- 
jame šimtmetyje, vėliau betgi netekęs aiškesnio savai 
veiklai lauko, todėl likęs nebylus bei neveiklus. Tiesa, 
visais amžiais pasitaikydavo atskirų pasauliškių, kurie 

apaštalaudavo tuo ar kitu būdu ir eidavo net tą ar kitą 
bažnytinę tarnybą, vykdydami pasaulio atnaujinimo dar- 
bą. Jeigu net ir paliktume šalia tokius didžiuosius krikš- 
čioniškojo gyvenimo reformininkus, kaip šv. Pranciškų 
Asyžietį ar šv. Teresę iš Avilos, kadangi jie buvo vie- 
nuoliai, tai vis dėlto dar atsirastų ištisa eilė pasauliškių 
tikra prasme, turėjusių didžios įtakos hierarchijos spren- 
dimams. Prisiminkime tik 19 ir 20 šimtm. socialinį sąjūdį, 
vestą Decurtins, Goerres, de Mun, Ozanam, Vogelsang, 
kurie tiesiog įtaigojo oficialų Bažnyčios mokslą sociali- 
niais klausimais. Prisiminkime taip pat anuos nežinomus 
tėvus, motinas, mokytojus, auklėtojus, visuomenininkus, 
politikus, kurie šeimose, mokyklose, organizacijose, vals- 
tybinėje veikloje tyliu, tačiau pastoviu bei nuoširdžiu 
būdu skleidė Kristaus dvasią savoje aplinkoje. Tokių žmo- 
nių yra buvę visados. Ir vis dėlto tai buvo tik atskiri 
darbai atskirų asmenų, veikusių savu nusistatymu, daž- 
niausiai neturėjusių jokio ryšio su hierarchijos veikla. 
Jie hierarchijos apaštalavime dalyvavo, nes jie vykdė tai, 
ką vykdė ir hierarchija, bet jie su ja nebendradarbiavo, 
nes hierarchijai jie buvo net nežinomi. Pasauliškių kaip 
luomo ši atskirų asmenų veikla nepakėlė į tokį aukštį, 
jog jis pasijustų esąs tikrai bažnytinis luomas, einąs baž- 
nytinę tarnybą, todėl apaštalaująs sąmoningai ir atsakingai. 
Šį savaimingą atskirų pasauliškių apaštalavimą kat. ak- 
cija kaip tik ir pavertė pasauliškių luomo apaštalavimu. 
Tai, kas anksčiau buvo pasauliškių vykdoma, sako Con- 
garas, „atsirėmus į savas krikšto metu gautas asmenines 
dovanas, į savą tikėjimą ir savą meilę, buvo dabar baž- 
nytinės hierarchijos pašaukta visą šį veikimą įjungti (in- 
tėgrer) į vieną organinę pastangą, esančią ne to ar kito, 
bet Bažnyčios kaip tokios pastanga“ *. Kat. akcijoje pa- 
sauliškiai buvo suprasti ne kaip atskiri, išsibarstę, savais 


senos; būsena, taip lygiai pašaukta kurti „Kristaus taiką 
Kristaus karalystėje“ (pop. Pijus XI), kaip ir dvasiškiai 
bei vienuoliai. Savo enciklikoje „De Corpore Christi mys- 
tico" (1943) pop. Pijus XII tai pareiškė labai aiškiai: „Mes 
pageidaujame, kad visi tie, kurie mato Bažnyčioje savo 
Motiną, -rimtai apsvarstytų, jog uolus bendradarbiavimas 
mistinio Kristaus Kūno statyme ir didinime yra kiekvieno 
nario pareiga pagal jo užimamą vietą, o ne vien šven- 
tovės tarnų ar vienuoliniame gyvenime Dievui pasišven- 

tusių"“ *. To popiežius laukė pirmoje eilėje iš tų, kurie 
yra „susibūrę į kat. akciją“ arba „to paties tikslo siekia 
per pamaldumo brolijas“ (t. p.), vadinasi, iš visų sąmo- 
ningų pasauliškių. Šiais popiežiaus žodžiais kaip tik ir 
yra nurodoma, kad pasauliškiai yra ne tik Bažnyčioje 
kaip hierarchijos veikimo objektas, bet kad jie yra ir 
Bažnyčia, vadinasi, veiklūs jos statytojai bei plėtėjai. 
Kitaip tariant, kal. akcija yra pasauliškių kaip išganymo 
istorijos veikėjų iškėlimas dienos švieson ir oficialus jų 
veiklos pripažinimas. 

Tuo pačiu tai yra ir pasauliškio problemos kėlimas 
visu jos platumu bei painumu. Jau prieš 20 su viršum 
metų prancūzų dominikonų laikraščio „La vie intellec- 
tuelle“ apžvalgininkas pastebėjo, kad pastarųjų laikų ko- 
vos, kurias teko Bažnyčiai vesti, pažadino vieną iš svar- 
biausių dalykų, būtent „pasauliškių paaukštinimą (promo- 
tion)“*7. Ilgus amžius buvę, kalbant pašiepiamais Ed. Le 
Roy žodžiais, kaip avelės „laiminami ir kerpami“, pasau- 
liškiai dabar pradeda atsitiesti suvokdami, kad jie yra 
Dievo Tauta. Tai daugiau negu tik tam tikrų teisių įgi- 
jimas ar atgavimas. bažnytiniamęė gyvenime. Tai suvo- 
kimas savos vietos ir savo vaidmens Bažnyčioje kaip mis- 
tiniame Kristaus Kūne ir kaip keleivėje atbaigtosios bū- 
senos linkui. Ši atbundanti pasauliškių sąmonė sudaro, 
kaip pastebi pop. Pijus XI, „Bažnyčios viltį“ 5; ji yra 
laikoma „Bažnyčios pavasariu“ ir „Sekminių vigilija“ *3; 
vadinasi, iš jos laukiama Bažnyčios atgimimo bei atsi- 
naujinimo — ano proveržio į sustabmeldėjusias minias, 
Ealp kad Jeruzalėje Šv. Dvasiai atėjus (plg. Apd 2, 37— 
47), 

Be abejo, pasauliškių sąmonės atbudimas ir oficialus 
jų paaukštinimas slepia savyje ir pavojų, nes ši sąmonė 
yra tarsi dviašmenis kardas, kurio palaimą ir sykiu grės- 
mę yra gražiai apibūdinęs anglų kard. J. H. Newmanas: 
„Visais laikais pasauliškiai yra buvę katalikiškosios dva- 
sios mastas: jie išgelbėjo airių Bažnyčią ir jie išdavė 
anglų Bažnyčią“ 9, Airių bažnyčią pasauliškiai nuo pro- 
testantizmo apsaugojo, tuo tarpu anglų Bažnyčią pasau- 
liškiai į protestantizmą nuvedė. Šia prasme teisus yra ir 
kun. V. Bagdanavičius teigdamas, kad visas klausimas 
telkiasi čia ne apie tai, „kokį vaidmenį hierarchija pa- 
sauliškiams paves, bet kokį vaidmenį pasauliškiai norės 
vaidinti Bažnyčioje“; mes pridurtume: tradicinį, revo- 
liucinį ar kūrybinį vaidmenį. 

Nepaisant šio pavojaus, slypinčio pasauliškių vaid- 
mens iškrypime, vis dėlto reikia pripažinti, kad trečiasis 
dvasiškio ir pasauliškio dialektikos tarpsnis jau yra pra- 
sidėjęs ir nebesulaikomai žengia priekin. Mes stovime 
ant naujo amžiaus slenksčio, kai dvasiškis ir pasauliškis 
ima jaustis nebe kaip ana pradinė garstyčios sėkla, ku- 
rioje glūdi tik jų abiejų dar neišsiskleidę pradmenys; 
nebe kaip du vienas nuo kito atsitvėrę luomai, kurie 
santykiauja tik kaip subjektas ir objektas, bet kaip dve- 
jopi vienos ir tos pačios išganymo istorijos nešėjai bei 
veikėjai, vis giliau įsisąmoniną savo vietą bei reikšmę 
šioje istorijoje, vis nuoširdžiau sutardami ir pasigelbė- 
dami Dievo karalystės statyboje. Šis naujas amžius arba 
trečiasis čia aprašytos dialektikos tarpsnis nebeužtrins 
skirtumo tarp dvasiškio ir pasauliškio, kaip tai padarė 
protestantizmas, šaukdamasis pirminės Krikščionybės. Bet 
jis jų nė neatskirs vieno nuo kito, kaip tai įvyko kat. 
Bažnyčios išsivystyme, ypač po Tridento susirinkimo. Šis 
ką tik prasidėjęs tarpsnis jungs dvasiškius ir pasauliš- 
kius iš vidaus jų uždavinių sąmone: dvasiškio uždavinių 
pasauliškio šviesoje ir pasauliškio .-uždavinių dvasiškio 
šviesoje, 


2. PASAULIŠKIO ESMĖS IEŠKOJIMAS 


Sąmoninga bei nuoširdi dvasiškio ir pasauliškio vieny- 
bė betgi galės susikurti tik tada, kai pasauliškis bus ne 
tik hierarchijos pašauktas statyti Kristaus Kūnui, bet ir 
pats pakankamai giliai susivoks, ką jis kaip pasauliškis 
šioje statyboje reiškia ir kame glūdi jo būsenos bei veik- 
senos esmė. Tačiau pakartodami esame minėję, kad su- 
vokti šią esmę nėra lengva, Tiesa, šiandien uoliai sten- 
giamasi pateikti pasauliškio sampratą visu jos ryškumu. 
Bet ligšioliniai mėginimai vis dar nėra tokie, kad jie mus 
patenkintų ir pasauliškį atskleistų, kas jis iš tikro yra 
pats savyje. Tai ypač aiškiai parodo II Vatikano susi- 
rinkimas. Šis Susirinkimas Bažnyčios istorijoje buvo pir- 
masis, kuris tiek daug kalbėjo apie pasauliškius, juos 
liesdamas ne tik bendrame moksle apie Bažnyčią (plg. 
dogminę konstituciją „Lumen gentium“), ne tik nagrinė- 
damas informacines priemones (plg. dekretą „Inter miri- 
fica“), krikščioniškąjį auklėjimą (plg. pareiškimą ,„Gra- 
vissimum educationis“), Bažnyčią dabartiniame pasaulyje 

(plg. sielovadinę konstituciją „Gaudium et spes“), bet ir 
skirdamas jiems net ypatingą pareiškimą apie jų apašta- 
lavimą (plg. dekretą „„Apostolicam actuositatem“). Ir vis 
dėlto, nežiūrint šitokio plataus užmojo, Susirinkimas pa- 
tiekė mums, logikos terminais kalbant, tik pasauliškio 
sampratos bendrąją giminę (genus proximum), neišryškin- 
damas skirtingos šiai sampratai žymės arba savybės (di- 
tferentia specifica). Ir po daugybės giliaprasmių posakių, 
išbarstytų minėtuose Susirinkimo raštuose, mes vis dar 
nežinome, kuo pasauliškis skiriasi nuo dvasiškio bei vie- 
nuolio ir kur glūdi tikrasis jo veiklos laukas. 

II Vatikano susirinkimas gana išsamiai kalba apie Baž- 
nyčią kaip Dievo Tautą *2. Jis taip pat gana plačiai nagrinė- 
ja ir hierarchinę Bažnyčios sąrangą: vyskupų, kunigų ir dia- 
konų padėtį, teises bei pareigas (plg. I, 38—58). Pereida- 
mas prie pasauliškių, Susirinkimas čia pat priduria, kad 
„Visa, kas buvo pasakyta apie Dievo Tautą, lygiu būdu 
yra taikoma ir pasauliškiams, ir vienuoliams, ir dvasiš- 
kiams“ (I, 58), nes „visi yra lygūs kilnumu ir kiekvienam 
tikinčiajam bendra veikla Kristaus Kūnui“ (I, 60). Juk 
„Viena tėra Dievo išrinktoji Tauta“, todėl „bendra yra 
narių kilnybė, plaukianti iš jų atgimimo Kristuje, bend- 
za vaikų malonė, bendras pašaukimas būti tobulais, vie- 
nas išganymas, viena viltis, nedaloma meilė“ (t. p.). Šie 
žodžiai yra ne kas kita, kaip atnaujinimas anos visų 
Bažnyčios narių lygybės, apie kurią kalbėjome, aprašy- 
dami pirminę, dar neišsiskyrusią dvasiškio ir pasauliškio 
vienybę pradinėje Krikščionybėje, Ši lygybė turėjo būti 
iš naujo pabrėžiama, kad būtų išryškintas pagrindas pra- 
sidėjusiai sąmoningai vienybei tarp visų bažnytinių luo- 
mų ir kad pasauliškiai nesijaustų esą tarsi antraeiliai“ 
krikščionys pačia savo prigimtimi. II Vatikano susirinki- 
mas tai padarė labai įspūdingai; minėtuose žodžiuose aiš- 
kiai girdėti šv. Pauliaus primygtinas teigimas: „Vienas 
Viešpats, vienas tikėjimas, vienas krikštas“ (Ef 4, 5). 
“Iš kitos tačiau pusės, šis visų lygybės pabrėžimas kaip 
tik ir aptemdo pasauliškio sampratą. Kuo šioje lygybėje 
pasauliškis yra būdingas? Kas jam čia yra sava? Susi- 
rinkimas juk ir pats pastebi, kad Dievo Tauta „savyje 
susideda iš įvairių laipsnių“ (I, 32), kad „jos nariai ski- 
riasi vieni nuo kitų pareigomis“ (t. p.). Kitaip tariant, 
pasauliškiai yra vienas iš šių Dievo Tautos laipsnių ir 
turi todėl tam tikrų pareigų, skirtingų nuo dvasiškio ir 
vienuolio pareigų. Betgi kas yra šis pasauliškių laipsnis 

ir kas sudaro jų, kaip pasauliškių, pareigas? Klausimas 
lieka neatsakytas. Tiesa, Susirinkimas priduria, esą „kai 
kurie dalykai yra ypatingai susiję su pasauliškiais“ (I, 
58). Tačiau kokie yra šie dalykai ir kodėl jie ypatingai 
susiję su pasauliškiaist Pasak Susirinkimo, jie yra susiję 
su pasauliškiais „dėl ypatingos jų padėties ir paskirties“ 
(t. p.). Bet kokia yra ši pasauliškių padėtis bei paskirtis? 
Susirinkimo teiginiai vis pereina vienas į kitą, arba karto- 
damiesi, arba sukdamiesi aplinkui patys save, bet nie- 
kur nebūdami užbaigti, todėl ir neduodami atsakymo, 
kas gi galų gale sudaro pasauliškio esmę. Net ir toks po- 
sakis: „Pasauliškius skirianti ypatybė yra pasaulietinis 
jų pobūdis“ (I, 59), yra greičiau tautologija, o ne skiria- 
moji savybė, nes čia pat iškyla klausimas: o kas gi yra 
šis pasauliškių „pasaulietinis pobūdis“ ir ar galėtų pa- 
sauliškiai nebūti pasaulietinio pobūdžio? Ar pasaulietinis 
pobūdis neglūdi jau pačiame žodyje „pasauliškis“? Ar 
vanduo nesiskiria nuo žemės „vandeniniu“ savo pobūdžiu? 

Visos šios II Vatikano susirinkimo pastangos kaip tik 
ir rodo, kad pasauliškis iš tikro yra gana tamsi ir paini 
problema — ne tik dar neišspręsta, bet tinkamai net nė 
neformuluota. Keleto tolimesnių bandymų atidesnė sklai- 
da tai patvirtins visu svoriu. Sykiu tačiau gal.mums pa- 
vyks iš šios sklaidos laimėti nurodymų, kur ir kokiu keliu 
turime pasauliškio esmės ieškoti. į 


a. Pasauliškis kaip nedvasiškis 


Apžvelgiant mėginimus aptarti pasauliškio esmę, tuč- 
tuojau krinta į akį neigiama šios esmės aptartis. 
Y. M. J. Congaras, pats pirmasis ir lig šiol vienintelis 
kūręs sisteminę pasauliškio teologiją, baigdamas didžiulį 
savo veikalą, pateikia mums savo apmąstymų santrauką 
ir tuo pačiu atsakymą, kas gi galų gale yra tasai pasau- 
liškis, kurio sampratai jis skyrė šešetą šimtų puslapių. 
Ir štai šis atsakymas yra grynai neigiamas: „Pasauliškiai 
nėra subjektas veiksmų, kurie padaro Bažnyčią išganymo 
institucija ir įpareigoja vykdyti apaštališkąsias galias; jie 
nėra apaštalavimo subjektas juridinę prasme. Jie nėra 
nei architektai, nei pamatai, o greičiau pastatytieji ir 
pagrįstieji"“. Net ir paties dėstymo eigoje Congaras 
nuolatos primena, kad pasauliškiai „nedalyvauja nei jU- 
zisdikcinėje, nei juo labiau hierarchinėje valdžioje“ 
(p. 36); kad jie „yra tikintieji, neturį hierarchinių galių“ 

(p. 550). Be abejo, Congaras ir pats supranta, kad šitokia 
neigiama pasauliškio aptartis „yra papiktinimas (scanda- 
lum)“ (p. 37), nes „pasauliškiai turi Bažnyčioje savą pa- 
šaukimą“ (p. 550). Ir vis dėlto, kai jam reikia šį pašau- 
kimą apibrėžti ir jį atsieti nuo dvasiškio ir vienuolio pa- 
šaukimų, jis tegali jį išreikšti tik neigiamai. Ir tai visiškai 
nenuostabu, nes net ir II Vatikano susirinkimas pasau- 
liški aptaria neigiamai: ,„Pasauliškiais čia laikomi visi 
krikščionys, kurie nėra gavę šventimų ir nepriklauso 
Bažnyčioje pripažintam vienuolių luomui“ (I, 59). Kitaip 
tariant, pasauliškis yra tasai krikščionis, kuris yra nedva- 
siškis ir nevienuolis. 

Šitokia neigiama pasauliškio aptartis betgi nieko ne- 
pasako, nes kiekvienas neiginys yra be turinio. Neiginys 
tik atskleidžia, kad šis dalykas nėra anas dalykas, bet 
jis anaiptol neatskleidžia, kad šis dalykas yra pats sa- 
vyje. Net ir išsiaiškinę dvasiškio bei vienuolio būsenas, 
vis tiek nežinotume, kas yra pasauliškis, nes jis būtų tik 
žmogus, anų būsenų neturis. Tuo tarpų įokiame neigime 
negalima rasti dalyko esmės, nes esmė yra ne neigimas, 
bet kaip tik teigimas. Žmogus yra ne todėl žmogus, kad 
jis nėra augalas ar gyvulys, bet todėl, kad jis turi savyje 
kažką didžiai teigiamo, kas jį padaro žmogumi, ir kaip 
tik ši teigiamybė skiria jį nuo augalo ir gyvulio. Tas pat 
tinka ir pasauliškiui. Ir pasauliškis yra ne todėl pasau- 
liškis, kad jis nedvasiškis ir nevienuolis, bet todėl, kad 
jis nešioja savyje ypalingą savybę, kuri ji padaro pa- 
sauliškiu ir kuria jis skiriasi ir nuo dvasiškio, ir nuo vie- 
nuolio. Juk jeigu pasauliškio esmė iš tikro išsisemtų tuo, 
kad jis nėra dvasiškis ir vienuolis, tai reikštų, kad pa- 
sauliškis jokios esmės neturi, kad jis savyje yra tuštu- 
ma ir kad todėl ir įo vaidmuo Bažnyčioje, šiandien taip 
pabrėžiamas, yra tik apgaulinga išorė, o ne tikra tarnyba 
bei pareiga. Nes tikra tamyba gali kilti ne iš neiginio, 
bet tik iš teigiamos ypatingos savybės. Neigiama pasau- 
liškio aptartis yra ne tik nevykusi logiškai — joks moks- 
las jokio dalyko neaptaria neigiamai, — bet nuvertinanti 
pasauliškį ir psichologiškai. 

Iš kur betgi galėjo kilti šitokia pasauliškio aptartis 
neigiamų būdu (per negationem)? Atsakymas į tai gali 
būti tik vienas: pasauliškis yra neigiamai apibrėžiamas 
todėl, kad teologija mėgina jį suprasti, išeidama ne iš jo 
paties, bet iš dvasiškio bei vienuolio. Kitaip sakant, pa- 
sauliškis yra nuolatos palyginamas su dvasiškiu bei vie- 

nuoliu, ir šiame palyginime bandoma rasti tai, kas pasau- 
liškiui esą būdinga. Šitaip tačiau pasauliškį nagrinėjant, 
jis ir pasirodo kaip gryna stoka: jis neturi šventimų, 
neturi galios pašvęsti, mokyti ir valdyti; jis nedaro įžadų, 
neina vienuoliniu tobulybės keliu, nevykdo įprastų aske- 
tinių pratybų ir t. t. Užtat Congaras ir sako: „Žiūrint 
vienuolinio gyvenimo atžvilgiu, pasauliškiai gyvena nuo- 
laidomis; žiūrint kanoniškosios teisės atžvilgiu, jie yra 
apibrėžiami neigiamai“ *“*. Tai reiškia: vienuolinis gyve- 
nimas esąs krikščioniškojo tobulumo mastas; kadangi ta- 
čiau pasauliškiai nėra vienuoliai, todėl jie gyvena tik 
vienuolio gyvenimo dalimi, tik nuolaidomis nuo šio mas- 
to. Dvasiškis esąs bažnytinės sąrangos mastas; kadangi 
tačiau pasauliškiai nėra dvasiškiai, todėl jie kanonų tei- 
sėje ir yra aptariami kaip tokie, kurie ... neturi, negali, 
neprivalo, vadinasi, grynai neigiamai. Dabartinėje ka- 
nonų teisėje esama tik vieno nuostato, kuris išreiškia 
teigiamą pasauliškio pobūdį dvasiškio atžvilgiu, būtent 
jo teisę „gauti iš dvasiškio <...> dvasinių gėrybių, ypač 
išganymui reikalingos pagalbos“ (can. 682). Esant dvasiš- 
kiui ir vienuoliui bažnytinės sąrangos ir bažnytinio gyve- 
nimo mastu, pasauliškis gali būti tik arba neiginys (dva- 
siškio atžvilgiu), arba nuolaida (vienuolio atveju), nes, 
šiuo mastų matuojant, neatsiskleidžia jokia teigiama pa- 
sauliškio savybė. Pasauliškis čia pasirodo tik kaip hie- 
rarchijos veikimo objektas, kurio atoliepis į šį veikimą ir 
išsemia pasauliškio buvimą Bažnyčioje. „Yra visiškai ir 
nepajudinamai aišku, — sako pop. Leonas XIII — kad Baž- 
nyčioje esama dviejų savo prigimtimi skirtingų luomų — 
ganytojų ir kaimenės, vadinasi, vadovų ir tautos. Pirma- 
sis iš šių luomų turi pareigos žmones mokyti, valdyti, 
jiems vadovauti ir šiam reikalui leisti nuostatų; tuo tar- 
pu antrasis luomas yra įpareigotas pirmajam nusilenkti, 
jo klausyti, jo nurodymus vykdyti ir jam pagarbą reikš- 
ti" 9. Šie žodžiai teisingai apibūdina hierarchijos veiklą. 
Tačiau jie nieko nepasako apie pasauliškių veiklą, nes. 
hierarchijai nusilenkti, jos klausyti, ją gerbti reiškia tik 
atliepti į hierarchijos veikimą. Tačiau argi pasauliškio 
prigimtis išsisemtų tik atoliepiu? 

Pasauliškio samprata, pagrįsta dvasiškiu ir vienuoliu 
kaip mastu, yra klaidinga todėl, kad ji nepastebi, jog 
pačia savo prigimtimi ne dvasiškis ir vienuolis yra pir- 
mykštis dalykas, bet kaip tik pasauliškis. Juk ne pasau- 
liškis atsiranda iš dvasiškio ir vienuolio, nubraukus šiems 

šventimus ar įžadus, bet pasauliškis virsta dvasiškiu, pri- 
ėmęs šventimus, ar vienuoliu, padaręs įžadus. Pasauliškis 
tad yra tasai pagrindas, iš kurio išauga tiek dvasiškis, 
tiek vienuolis. Štai kodėl pradžioje nebuvo nei dvasiškio, 
nei vienuolio, o tik anas mažas vyrų ir moterų būrys, 
susitelkęs apie Jėzų. Ir tik iš šio būrio Išganytojas at- 
rinko apaštalų, tik iš šio būrio apaštalai rinkosi savo 
padėjėjų bei įpėdinių, tik iš šio didėjančio būrio vėliau 
kilo asketų bei vienuolių. Kaip tad būtų galima išvestinį 
dalyką padaryti pirminio dalyko mastu, tegu šis išvesti- 
nis dalykas pats savyje ir būtų be galo reikšmingas bei 
vertingas? Jis yra išvestinis juk kaip tik todėl, kad jam 
yra patikėta ypatingas uždavinys, negalįs būti visų Už- 
davinys. Kaip tad galėtų šis ypatingas uždavinys virsti 
mastu visų uždaviniui? Argi visi gali būti dvasiškiai ir 
vienuoliai? „Argi visi yra apaštalai? Ar visi pranašai? 
Ar visi mokytojai?“ (1 Kor 12, 29). Bažnyčia kaip bend- 
ruomenė — kaip mistinis Kristaus Kūnas ir kaip keleivė 
žemėje — yra tiek laikų, tiek prigimtimi pirmesnė už 
įvairias iš jos išaugusias tarnybas. Ir štai ši bendruomenė 
yra pasūuliškių bendruomenė, nes tik iš pasauliškių ,„Die- 
vas pastatė Bažnyčioje vienus kaip apaštalus, kitus kaip 
pranašus, trečius kaip mokytojus“ (1 Kor 12, 28). Senes- 
nioji teologija visa tai praleido beveik negirdomis ir to- 
dėl, nagrinėdama Bažnyčią, virto, kaip Congaras jai tei- 
singai priekaištauja, gryna hierarchiologija, kurioje pa- 
sauliškis rado vietos tik kaip neigiama sąvoka. 


b. Pasauliškis kaip dvasiškio papildas 


Tuo pačių pagrindu remiasi ir tolimesnė pasauliškio 
esmės aptartis, kurią galėtume pavadinti papildo sąvoka. 
Kas ji yra savyje, gražiai mums pavaizduoja Y. M. J. Con- 
garas: „Apaštališkoji Bažnyčios pasiuntinybė jau visiškai 
tobulai glūdi Dvylikoje. Tačiau savaime aiškų, kad šie 
Dvylika, būdami aprėžti ir mirtingi, negalėjo užpildyti 
nei erdvės, nei laiko. Todėl jiems dar esant gyviems bei 
veikliems, įau buvo reikalinga jų sąjunga su kitais apaš- 
talais — ne tam, kad jų pasiuntinybė būtų savo pilnatvė- 
je pagrįsta, bet kad ji būtų savo pilnatvėje įvykdyta. 
Taigi ir tikinčiųjų apaštalavimas yra tiktai apaštalų pa- 
pildymas" *“. Išplėsdamas šią Dvylikos pasiuntinybę į 
visą dvasiškiją, Congaras pastebi, kad „pasauliškių pa- 
siuntinybė papildo dvasiškių pasiuntinybę, be kurios ši 

negalėtų pasiekti savo vaisių pilnatvės“ (p. 552—553). 
Nuosekliai tad ir kat. akcija buvo nuolatos aiškinama 
kaip „pasauliškių pagalba, teikiama hierarchijos apašta- 
lavimui“ 67, Trumpai sakant, pagal šią sampratą pasau- 
liškis yra dvasiškio pasiuntinybės papildas. Bet čia kaip 
tik ir pasirodo šitokios sampratos dviprasmiškumas, nes 
apaštališkosios pasiuntinybės papildymas gali būti supras- 
tas kaip išganymo paslaptis, ir jis gali būti suprastas kaip 
aisitiklinė istorijos aplinkybė. Pirmuoju atveju pasauliš- 
kis įsijungia į išganymo vyksmą pačia savo esme, ant- 
ruoju atveju jis tampa laikiniu dvasiškio pagalbininkų 
bei pavaduotoju. Pirmuoju atveju pasauliškio pasiuntiny- 
bė Bažnyčioje yra amžina, antruoju atveju ji yra praei- 
nanti. Pirmuoju atveju pasauliškis yra tikrasis išganymo 
istorijos veikėjas, antruoju atveju jis yra tik dvasiškijos 
žemiškosios padėties taisytojas. 

Apie Bažnyčios papildymą kaip išganymo paslaptį kal- 
ba jau šv. Paulius, rašydamas kolosiečiams, kad jis džiau- 
giąsis savo kentėjimais už juos, nes tuo būdu papildąs 
„savo kūne Jo Kūnui, tai yra Bažnyčiai“, tai „ko Kris- 
taus kančioms stinga (desunt)“ (Kol 1, 24). Šį nuostabų 
Pauliaus nurodymą, esą krikščionies kančia papildanti 
Kristaus kančią, plačiau išvystė pop. Pijus XII savo en- 
ciklikoje apie Bažnyčią kaip mistinį Kristaus Kūną: Iš- 
ganymas ateina tik iš Kristaus, todėl „tikintieji yra būtinai 
reikalingi dieviškojo Išganytojo pagalbos“; iš kitos betgi 
pusės, sako popiežius, „reikia konstatuoti, nors ir kažin 
kaip keistai tai atrodytų, kad ir Kristus yra reikalingas 
savo sąnarių pagalbos... Mūsų Išganytojas, kiek jis ne- 
rzegimu būdų valdo Bažnyčią, trokšta savo mistinio Kūno 
marių bendradarbiavimo... Jis leidžia savo nesuteptai 
Sužadėtinei ne tik dalyvauti šiame pašventimo darbe, bet 
nori, kad ji pati tam tikra prasme prisidėtų prie to savo 
darbu" (p. 511). Kitaip tariant, „Bažnyčia yra Išganytojo 
pilnybė ir užbaigimas, gi Kristus taip pat randa Bažny- 
čioje visada savo užbaigimą“ (p. 527). Šį abipusį Kristaus 
ir tikinčiųjų susijungimą vienam išganymo darbui popie- 
žius ir vadina „tikrai šiurpulį“ sukeliančia „ir niekad pil- 
nai nesuprantama“ paslaptimi*. Kiekvieno tikinčiojo 
kiekviena malda, auka, kančia Bažnyčioje virsta įnašu 
bendram visų išganymui. Kiekvienas tikintysis papildo 
Kristaus Kūną, taip kad išganymas pasidaro „priklau- 
somas nuo mistinio Jėzaus Kristaus Kūno narių maldų 
ir savanoriškai šiam tikslui užsidedamų atgailos darbų“ 

(p. 511). Tai tinka visiems, pradedant Marija, Jėzaus Mo- 
tina, kuri „kaip tikroji kankinių Karalienė papildė labiau 
negu visi tikintieji tai, ko trūko Kristaus kančioms jo 
Kūnui — Bažnyčiai“ (p. 543), ir baigiant paprasčiausiu mui- 
tininku, nedrįstančiu pakelti akių į altorių. 

Bet kaip tik todėl ši išganymo paslaptis ir neatsklei- 
džia pasauliškio papildo ryšium su dvasiškiu. Ji apima 
juk visus tikinčiuosius ir jų papildą, atrodo, apsprendžia 
greičiau pagal jų sąžinės grynumą, o ne pagal jų padėtį. 
Nuosekliai tad šia paslaptimi ir negalima grįsti lygiagre- 
tės tarp krikščionies, papildančio Kristaus Kūną, ir pa- 
sauliškio, papildančio dvasiškio veiklą. Kristaus Kūno 
papildymas vyksta anapus mūsų patiriamos tikrovės ir 
nesileidžia suimamas į jokius rėmus. Tuo tarpu dvasiš- 
kio veiklos papildymas vyksta regimoje tikrovėje ir yra 
galimas bei reikalingas apspręsti visiškai konkrečiai. Štai 
kodėl ir tie, kurie pasauliškį supranta kaip dvasiškio pa- 
pilda, turi galvoje anaiptol ne šią išganymo paslaptį, bet 
visiškai konkrečią istorinę žmonijos arba bent Bažnyčios 
padėtį. 

Ši gi padėtis yra būdinga dviem dalykais: kunigų sio- 
ka ir kunigų įtakos menkėjimu. Bažnyčia pastaruoju me- 
tu yra išaugusi, išplitusi erdviškai, išsišakojusi savo vei- 
kimu. Tuo tarpu dvasiškių ir vienuolių skaičius propor- 
Ciškai ne tik nepadidėjęs, bet dargi sumažėjęs ir tebe- 
mažėjąs. Lotynų Amerika yra pats būdingiausias šios rū- 
šies pavyzdys. Joje gyvena vienas trečdalis visų katalikų. 
Tuo tarpu ji teturi vos 8 proc. visų kunigų. Kituose že- 
mynuose padėtis, tiesa, kiek geresnė. Tačiau net ir Euro- 
pos kraštuose, išskyrus Airiją, pašaukimų į kunigus bei 
vienuolius skaičius smunka metai iš metų. Tuo būdu at- 
siranda neišvengiamų spragų sielovados darbe: net ir ap- 
rūpinimas sakramentais darosi kartais tiesiog fiziškai ne- 
beįmanomas. Svarbiausia betgi yra tai, kad dvasiškio 
įtaka žmonių masėse yra žymiai sumenkėjusi. Jo autori- 
tetas — tiek kaip mokytojo, tiek kaip dorinės asmenybės — 
neprakalbina šiandien ne tik mokytų žmonių, bet net nė 
darbininkų: šie yra dvasiškijai užsisklendę net labiau ne- 
gu inteligentai. Tuo būdu susidaro ištisos grupės, kurių 
dvasiškis nebepasiekia. Jos yra jam nebeprieinamos — 
ne tik fiziškai dėl kunigų stokos, kaip Lotynų Amerikoje, 
bet ir morališkai dėl vidinio šių grupių atsitvėrimo nuo 
Bažnyčios. Tai yra visiems žinoma bei patiriama istorinė 
padėtis, į kurią yra patekusi pastarųjų laikų dvasiškija. 


403 


Ją čia tik primename ryšium su antrąja pasauliškio kaip 
dvasiškio papildo samprata, 

Šitokiai padėčiai susidarius, šaukiamasi pasauliškių, 
kad jie ateitų pagalbon ir užpildytų sielovadines spragas, 
atsiradusias dvasiškių veikloje: katechizuotų vaikus, mo- 
kytų religijos mokyklose, organizuotų jaunimą, tvarkytų 
parapijos reikalus, dalintų šv. Komuniją, krikštytų ir va- 
dovautų Dievo Žodžio liturgijai. Trumpai sakant, dvasiš- 
kijos stoka skatina pasauliškius eiti Bažnyčioje tokias pa- 
reigas, kurios nereikalingos kunigystės šventimų. Iš ki- 
tos pusės, pasauliškiai yra kviečiami skleisti Evangelijos 
dvasią ir liudyti Kristų toje aplinkoje, kurioje jie gyvena 
bei dirba, kuri tačiau dvasiškiams, kaip sakėme, yra pa- 
sidariusi nebepasiekiama. Šios rūšies pasauliškių veikimas 
reiškiasi geru pavyzdžiu, protingais pokalbiais, pamoky- 
mais, klaidų atitaisymu, prietarų šalinimuų, ekumeninės 
nuotaikos gaivinimų ir įvairiais kitais darbais, kylančiais 
iš krikščioniškojo sąmoningumo. Visa tai kaip tik ir turi 
galvoje II Vatikano susirinkimas, ne vienoje savo dek- 
retų bei pareiškimų vietoje kalbėdamas apie tai, kad „pa- 
sauliškių apaštalavimas ir kunigų pastoracinė veikla pa- 
pildo vienas antrą“ (II, 140). Visų pirma pasauliškiai pa- 
gelbsti ten, kur dvasiškių stoka: „Kai pašvęstieji tarnai 
yra negausūs arba siaučiančio persekiojimo trukdomi, 
(pasauliškiai) kiek galėdami perima kai kurias šventas 
pareigas“ (I, 64), nes iš tikro „daugelyje šalių yra labai 
maža kunigų arba, kaip ne kartą atsitinka, kunigams ne- 
leidžiama laisvai darbuotis; čia be pasauliškių pagalbos 
Bažnyčia vargiai galėtų gyvuoti ir reikštis" (II, 133). Su- 
sirinkimas taip pat nurodo, kad „jei klebonai patys negali 
kai kurių grupių pasiekti, tepasikviečia kitus, net pasau- 
liškius, į apaštalavimo talką“ (II, 83), kadangi šiuo at- 
žvilgiu „„pasauliškiai yra ypatingai pašaukti įnešti Bažny- 
čią ir jos veikimą į tas vietas ir sąlygas, kur vien su jų 
pagalba ji gali tapti žemės druska“ (I, 61—62). Šitokios 
vietos bei sąlygos yra šiandien intelektualų ir darbininkų 
masės, kuriose Susirinkimo minimi „nauji klausimai" pir- 
moje eilėje kyla ir „pragaištingos klaidos" pirmoje eilėje 
sklinda (II, 140). Todėl „Susirinkimas iš širdies ragina 
pasauliškius panaudoti savo sugebėjimą bei žinias ir, va- 
dovaujantis Bažnyčios dvasia, dar uoliau atlikti savo už- 
davinį — aiškinti, ginti ir sumaniai pritaikyti šio meto 
problemoms krikščioniškuosius principus“ (t. p.). Pasau- 
liškis kaip dvasiškio papildas yra, kaip matome, žinomas 

ir II Vatikano susirinkimui. Istorinės aplinkybės, kuriose 
dabar Bažnyčia gyvena, verčia hierarchiją kreiptis į pa- 
sauliškius ir prašyti jų paramos. 

Bet net ir patys pasauliškiai ne sykį supranta savo 
apaštalavimą kaip hierarchijos veiklos papildą, būdami 
patenkinti, kad jiems leidžiama atlikti tas ar kitas veiks- 
mas, pirmiau buvęs atliekamas tik dvasiškio. Jie net džiū- 
gauja, kad gali eiti į dvasiškio sritis ir būti savotiškai 
sudvasiškintais. Šia prasme yra būdingi Erikos Weinziexl 
žodžiai: „Ateities kunigas nebegalės atlikinėti ir nebeatli- 
kinės daugybės pareigų, kurias jis dar atlikinėja šiandien. 
Jas perims pasauliškiai, kurie ne tik savo pareigomis, 
bet ir savo pamaldumo stiliumi žymiai labiau priartės 
prie kunigo, negu kad šiandien yra. Ateities krikš- 
čionys skirsis tarp savęs tik savo tarnybomis ir ypatin- 
gais savo pašaukimais“ “9. Tuo anaiptol dar neneigiama 
hierarchija. Tačiau tuo jau nurodoma, kad pasauliškio 
Žygiai Bažnyčioje, kai jis atbunda iš ilgo savo neveiklu- 
mo, reiškiasi dvasiškio žygiais, padarančiais pasauliškį 
dvasiškio panašybe. Dvasiškis kaip mastas pasauliškiui 
čia išeina aikštėn taip lygiai, kaip ir neigiamojoje pasau- 
liškio aptartyje. Kuo labiausiai priartėti prie šio masto, 
sekti dvasiškiu net pamaldume, perimti iš jo anksčiau jo 
eitas pareigas, trumpai tariant, susidvasiškinti — štai pa- 
sauliškio būsena Bažnyčioje. Apie šį pasauliškio susidva- 
siškinimą kalbėsime truputį vėliau, atskleisdami jį kaip 
pasauliškio klystkelį. Čia jį minime tik kaip pastangą su- 
prasti pasauliškį dvasiškio papildo prasme, grindžiant šį 
papildą istorinių aplinkybių būtinybe ir matuojant jį dva- 
siškio pareigomis arba net pačiu dvasiškiu kaip bažnyti- 
niu rangu, . 

Šitokia pasauliškio samprata yra ydinga visų pirma 
tuo, kad ji atsitiktinę, iš istorinių aplinkybių kilusią pa- 
dėtį mėgina paversti pasauliškio būsenos esme. Tiek dva- 
siškių stoka, tiek jų įtakos silpnėjimas yra juk tik mūsų 
amžiaus apraiška. Anksčiau to nebuvo ir, galimas daiktas, 
vėliau taip pat nebebus. Istorija yra labai nepastovi — 
ne tik pasaulio istorija, bet ir Bažnyčios. Jr Bažnyčioje 
esama krizės bei nuosmukio tarpsnių. Nenuoseklu tad ši- 
tokių tarpsnių sąlygas apibendrinti ir jomis aptarti tą ar 
kitą bažnytinį rangą bei luomą. Kad šiandien esama ku- 
nigų stokos ir kad jų įtaka siekia nelabai toli, to niekas 
neneigia. Kad pasauliškiai tokiu atveju turi ateiti jiems 
pagalbon, yra irgi savaime suprantama. Tačiau argi ši 

pagalba, kilusi istoriškai atsitiktiniu būdu, galėtų išsemti 
pasauliškio būseną Bažnyčioje? Ar atsitiktinybė nelieka 
atsitiktinybe, nors ji būtų ir labai aktuali? Tiesa, ši at- 
sitiktinybė mūsų dienomis yra pabrėžiama labai įsakmiai, 
nes ji mums visiems gana skaudi, Tačiau jos akivaizdoje 
kaip tik ir kyla klausimas: o jeigu dvasiškių nestokotų? 
Jeigų jų būtų net perteklius, kaip viduramžiais? Ar ir 
tada pasauliškiai būtų kviečiami pagalbon? Ir kokios pa- 
galbos jie galėtų teikti, jei dvasiškiai įstengtų viską ap- 
įmti ir atlikti? Pagalba juk yra reikalinga ir prasminga 
tik tada, jei kitas ko nors nepajėgia. Betgi I Vatikano 
susirinkimas tvirtina, kad „pasauliškių apaštalavimas, ku- 
ris kyla iš paties jų pašaukimo būti krikščionimis, Baž- 
nyčiai visuomet yra būtinas“ (II, 132—133), Tada savai- 
me aišku, kad jis yra daugiau negu atsitiktinė, istorijos 
reikalaujama pagalba dvasiškiui. Pasauliškis lieka juk 
krikščionis ir tada, kai dvasiškių nestokoja ir kai jų įtaka 
bei autoritetas yra aukštumoje. Jeigu tad pasauliškio 
apaštalavimas kyla iš jo pašaukimo būti krikščionimi, 
tai reiškia, kad įis yra pastovus ir todėl nepriklausomas 
nuo istorinių aplinkybių, vadinasi, nuo to, ar kunigų yra 
daug, ar maža, ar jie turi įtakos, ar neturi, ar jie veikia 
laisvai, ar yra persekiojami. Tokiu atveju kinta tik pa- 
sauliškių apaštalavimo būdai, bet ne pati jo esmė. Juo 
labiau negali ši esmė būti randama praeinančioje istori- 
nėje padėtyje. Pasauliškis kaip dvasiškio veiklos papildas 
yra tik atsitiktinė pasauliškio savybė, anaiptol neišreiš- 
kianti to, kas pasauliškis yra pats savyje. 

Štai kodėl savo metu ir buvo pasisakyta prieš tokį kat. 
akcijos supratimą, pasak kurio ji esanti „prailginta baž- 
nytinės hierarchijos ranka“ 70, Prancūzų kardinolai ir ar- 
kivyskupai 1946 m. aiškiai pareiškė, kad „katalikų akci- 
jos nariai anaiptol nėra pasaulietiniai vikarai“ 7!. Be abe- 
jo, jie yra palenkti hierarchijai kaip ir kiekvienas kitas 
krikščionis. Tačiau jų veikla yra ypatinga, neišsisemianti 
hierarchijos reikalų vykdymu, kylanti iš jų kaip iš krikš- 
čionių būsenos, todėl niekados neprivalanti įgyti įrankinio 
pobūdžio. Palyginimas, esą hierarchija naudojanti pasau- 
liškius taip, kaip Kūrėjas protingus kūrinius savo tiks- 
lams, neišlaiko kritikos, nes Kūrėjo veikimas laisvoje 
būtybėje prašoksta bet kokį žmogiškąjį suvokimą. Mes 
tik žinome, kad Viešpats niekados nepažeidžia žmogaus 
laisvos valios bei jo iniciatyvos, kas hierarchijos veikime 
ne visados yra be priekaištų. Todėl ir II Vatikano susi- 

rinkimas, išskaičiuodamas pasauliškių apaštalavimo pa- 
grindus, tik paskutinėje vietoje mini pasauliškių pagalbą 
sielovadinei Bažnyčios veiklai. Pirmoje eilėje jis stato 
krikščioniškąjį pasauliškio pašaukimą, toliau pasauliškio 
galimybę rasti tik jam vienam prieinamą apaštalavimo 
lauką, paskui žmogiškojo gyvenimo sričių savarankišku- 
mą ir tik galop istorinę dvasiškijos negalią, reikalaujan- 
čią tiesioginės pasauliškių paspirties (plg. II, 133). Be abe- 
jo, Susirinkimas šios paspirties, kaip minėjome, neneigia; 
priešingai, jis jon pasauliškius kviečia visu nuoširdumu, 
Tačiau jis nestato jos pirmoje vietoje ir tuo pačiu nelei- 
džia, kad pasauliškis būtų aptartas kaip dvasiškio papil- 
das. Šalia kitų pagrindų, šis istorinis pagrindas atrodo 
tik menkutis priedas. 

Tačiau pagrindinė pasauliškio kaip dvasiškio papildo 
sampratos klaida yra subsidiarinio principo iškreipimas. 
Norėdama apsaugoti asmenų ir bendruomenių laisve nuo 
aukštesnių organų užgožėjimo, Bažnyčia — ypač pasta- 
raisiais laikais — stipriai pabrėžia subsidiarinį principą, 
kuris reikalauja, kad aukštesnieji organai imtųsi tik to- 
kių darbų, kurių neatlieka arbą neįstengia atlikti žemes- 
nieji organai: atskiri asmenys, šeimos, organizacijos. Ki- 
taip tariant, subsidiarinis principas eina ne iš apačios į 
viršų, bet iš viršaus į apačią. Ne žemesni organai papildo 
aukštesniuosius, bet aukštesnieji papildo žemesniuosius. 
Ne šeima padeda, ko neatlieka valstybė, bet valstybė pa- 
deda, ko neatlieka šeima. Bažnyčia moko, kad valstybė 
nesikištų niekur, kur asmuo, šeima, įvairios sąjungos tin- 
kamai veikia; kad valstybė papildytų tik tai, ko šie veiks- 
niai nepajėgia, vadinasi, kas prašoksta jų galias ar jų 
kompetenciją. Eidama priešingu keliu, valstybė užgožia 
visas sritis ir virsta totalistine. 

Subsidiarinis principas galioja ir Bažnyčioje, pradedant 
pačių žmonijos išganymu ir baigiant kasdienos darbais. 
Jau esame aukščiau minėję, kad Kristus trokšta savo mis- 
tinio Kūno narių bendradarbiavimo, kad išganymas, kaip 
pastebi pop. Pijus XII, yra net „labai priklausomas“. nuo 
šio „mūsų dieviškajam Išganytojui atliekamo bendradar- 
biavimo“ *2, Būtų tačiau klaida manyti, kad mūsų bend- 
radarbiavimas išganyme kyla iš Kristaus negalios, kad 
Kristus pats vienas negalėtų išganymo įvykdyti visa savo 
apimtimi bei pilnatve. Anaiptol! „Taip yra,— sako pop. 
Pijus XII, — ne dėl jo silpnumo ar nepajėgumo, bet labiau 
dėl to, kad jis pats didesnei savo nesuteptos Sužadėtinės 

garbei taip yra sutvarkęs“ (t. p.). Tai reiškia: Kristus no- 
Ti ir leidžia, kad žmogus vykdytų savo gelbėjimąsi iš nuo- 
dėmės tiek, kiek jis pats pajėgia, Laisvai puolęs, jis turi 
laisvai ir keltis, vadinasi, griebtis visų žygių, kurie yra jo 
galioje, kad nuodėmę nusikratytų. Šv. Augustino posakis: 
„Viešpats sukūrė tave be tavęs, bet jis neišganys tavęs 
be tavęs“ gražiai išreiškia žmogaus įsijungimą į savo pa- 
ties atpirkimą. Subsidiarinis principas, einąs iš viršaus į 
apačią, čia yra ypatingai ryškus. Savo mirtimi bei prisi- 
kėlimu Kristus nugalėjo nuodėmę ir mirtį, nes šių dalykų 
nugalėti pats žmogus negalėjo: dieviškoji pagalba čia bu- 
vo reikalinga iš esmės. Tačiau Kristaus pergalei sklisti 
istorijoje yra būtinas ir žmogaus įnašas. Kitaip išganymas 
būtų totalistinis žmogaus pavergimas, išskiriant jo laisvę 
ir atsakingumą. Mes teisingai vadiname „Dievo gundy- 
mu“, jei prašome Viešpatį to, ką galime patys atlikti. 
Subsidiarinis principas nėra tik socialinės kasdienybės 
išraiška. Jis kyla iš žmogaus laisvės gelmių ir saugo šią 
laisvę nuo bet kokios prievartos — net jeigu ši būtų ir jo 
amžinojo likimo labui. 

Šį tad tokį svarbų žmogiškosios egzistencijos principą 
kaip tik ir iškreipia samprata, esą pasauliškis yra dva- 
siškio papildas arba pagalba. Iš tikro yra kaip tik atvirkš- 
čiai: dvasiškis yra pasauliškio papildas ir pagalba. Pa- 
sauliškis turi veikti laisvai ir atsakingai tiek, kiek jam 
leidžia jo kaip krikščionies galia. Ši galia siekia gana 
toli. Tai rodo dabartiniai „bėdos atvejai“, kur stokoja 
kunigų. Tačiau esama Bažnyčioje sričių, kuriose pasau- 
liškis jokios galios kaip krikščionis neturi ir kur todėl 
privalo atskubėti dvasiškis, kad išganymo vyksmas ga- 
lėtų eiti toliau. Sakysime, pasauliškis negali aukoti eucha- 
Tistinės aukos, negali atleisti nuodėmių, negali autentiškai 
bei neklaidingai mokyti tikėjimo tiesų, nes tai visa per- 
žengia jo kaip pasauliškio kompetenciją. Visi šie veiks- 
mai reikalauja iš krikščionies ypatingų savybių, teikiamų 
Kunigystės. sakramento. Todėl šios sritys kaip tik ir yra 
dvasiškio veiklos laukas. Tačiau būtų nusikaltimas sub- 
sidiariniam principui, jei dvasiškis imtųsi tokių žygių, 
kuriuos pasauliškis gali atlikti, nes tai būtų bažnytinio 
totalizmo ženklas. Bažnyčios istorijoje tokio totalizmo 
tarpsnių esama buvę, o jo liekanų esama ir dabar. Juk 
dvasiškio ir pasauliškio persiskyrimas kaip tik ir įvyko 
todėl, kad nebuvo paisoma subsidiarinio dėsnio, vadinasi, 
kad dvasiškiai nepasiliko tik tose srityse, kuriose negali 

veikti pasauliškiai, bet perėmė į savo rankas ir tas tarny- 
bas, kurias pasauliškiai pajėgia vykdyti savo kaip krikš- 
čionių galia. Tačiau visa tai yra tik istorinis iškrypimas, 
negalįs būti pagrindu pasauliškio sąvokai. Subsidiarinio 
principo kėlimas aikštėn mūsų dienomis šalina šį istorinį 
iškrypimą. ir tuo pačiu nurodo, kad šauktis pasauliškių 
pagalbos sielovados darbe reiškia esmėje ne ką kita, kaip 
atstatyti pasauliškių galias, grąžinant juos į visas tas baž- 
nytinio gyvenimo sritis, kuriose jie anksčiau veikė. Gi 
pagelbėti dvasiškiui ten, kur tikrai yra tik jam vienam 
sava sritis, pasauliškis niekados negali. Net ir didžiau- 
sios kunigų stokos ar jų persekiojimo metu pasauliškis 
negali švęsti Eucharistijos, vadinasi, paversti duonos ir 
vyno Kristaus Kūnu ir Krauju. O tai, ką pasauliškis gali 
„bėdos atveju“, jis gali ir visados, jei tik subsidiarinis 
principas yra neneigiamas ir neiškreipiamas. 


c. Pasauliškis kaip protaninė būtybė 


Jau žymiai teigiamiau skamba trečioji pasauliškio ap- 
tartis, siejanti jį su pasauliu, vadinasi, jį svarstanti ne 
Bažnyčios, o pasaulio atžvilgiu: „Pasauliškiams būdinga 
gyventi pasaulyje ir rūpintis jo reikalais“, — pastebi II 
Vatikano susirinkimas (II, 135). Prie šios tad aptarties 
mums dabar ir reikia truputį stabtelėti ir ją pasklaidyti 
patyrinėjant, ar gyvenimas pasaulyje bei rūpinimasis jo 
reikalais iš tikro gali sudaryti pasauliškio esmę, apibū- 
dinančią pasauliškį savyje ir skiriančią jį tiek nuo dva- 
siškio, tiek nuo vienuolio. Kitaip tariant, ar pasaulis yra 
būdinga pasauliškio savybė? 

H. Schmidtas, kalbėdamas apie liturgiją ir modeminę 
visuomenę, prasmingai pastebi, kad „Vakarų kultūra pa- 
sižymi tam tikru modeliu, kuris išsilaikė šimtmečius, ne- 
paisant visokiausių svyravimų bei kitimų. Pagal šį modelį 
žmogiškasis buvimas yra pasidalinęs į dvi sritis (Sekto- 
ren), kurių viena yra specifiškai religinė, dvasinė, sakra- 
linė, o kita — specifiškai nereliginė, profaninė, pasauli- 
nė“ 3, Liturginės maldos žodžiai „terrena despicere et 
amare coelestia — nusigręžti nuo žemiškųjų dalykų ir my- 
lėti dangiškuosius“ yra, pasak Schmidto, vaizdinga minėto 
dvilypumo išraiška (plg. t. p.). Iš šio dvilypio buvimo 
kaip tik ir kyla, Schmidto pažiūra, pastanga „Bažnyčiai 
virsti savu bei savarankišku pasauliu, į kurį žmogus turįs 
įsijungti, palikdamas žemesnį pasaulį (fuga mundi). Tuo 

būdu kuriasi du vienas nuo kito atskirti pasauliai: reli- 
ginis, sakralinis, arba krikščioniškasis, pasaulis ir profa- 
ninis, arba sekuliarinis, pasaulis“ (p. 87). Ši Schmidto pa- 
staba atskleidžia mums giliausią trečiosios pasauliškio 
aptarties pagrindą: pasauliškis yra žmogus, gyvenąs pro- 
faninėje žmogiškojo buvimo srityje, arba aname kitame 
pasaulyje negu Bažnyčia; tuo tarpu dvasiškis ir vienuolis 
yra žmogus, sutelkęs savą buvimą sakralinėje srityje, ku- 
ria kaip tik ir yra Bažnyčia. Anie aukščiau mūsų minė- 
tieji trys luomai Bažnyčioje — dvasiškiai, vienuoliai ir 
pasauliškiai — susiveda galų gale į dvi krikščionių gru- 
pes, kurias vad. „Graciano dekretas“ jau viduramžiais yra 
šitaip apibūdinęs: „Pirmąją grupę sudaro tie, kurie mal- 
da ir mąstymu (contemplatio) atsideda dvasinei tarnybai; 
jie pasitraukia nuo bet kokio rūpesčio žemiškaisiais da- 
lykais; tai kunigai ir vienuoliai. Antrąją grupę sudaro 
pasauliškiai; jiems leidžiama tuoktis, dirbti žemę, dėti 
savo aukas ant altoriaus ir mokėti dešimtinę; jie gali 
būti išganyti, jei vengs nedorybių ir darys gera“ 7*. Tai 
padalinimas, savaime perkeliąs pasauliškius į profaninę 
žmogiškojo buvimo sritį, sakralinę jo sritį palikdamas 
kunigams ir vienuoliams. 

Šis padalinimas tebegalioja ir mūsų dienomis. Ir šian- 
dien pasauliškių buvimo bei veikimo erdve laikoma pro- 
faninė buvimo plotmė, o dvasiškių bei vienuolių — sak- 
ralinė. Visu aiškumu ir įtaigumu tai yra išreiškęs 
Y. M. J. Congaras. Palygindamas dvasiškius bei vienuo- 
lius su pasauliškiais, jis sako: „„Dvasiškiai ir vienuoliai 
yra žmonės, atsidėję šventenybėms (livrės au sacrė); jie 
gyvena kiek galėdami dieviškajame pasaulyje“; tuo tar- 
pu „pasauliškiai gyvena žemiškųjų dalykų pasaulyje“ 75, 
Tas pat ir kitoje vietoje: „Vienuolis eina Dievop kiek 
galima tiesiog... Tikrasis vienuolinis kelias yra kelias 
vienatvėje, vengiančioje bet kokio atsidėjimo laikiniems 
dalykams ir naudojimosi pasauliu“; tuo tarpu pasauliškių 
„tikrasis pašaukimas yra vykdyti Bažnyčios pasiuntinybę 
kaip tik atsidedant laikiniems dalykams“ (p. 550—551); 
kitaip tariant, „tikrasis pasauliškio pašaukimas yra eiti 
Dievop, visiškai vykdant darbus šiame pasaulyje“ (p. 551). 
Tiesa, Congaras pripažįsta, kad ir tarp pasauliškių gali 
būti ir yra buvę „ne tik šventųjų, bet net ir kontemplia- 
tyvinio tipo žmonių“ (p. 28). Iš kitos pusės, tarp dvasiš- 
kių ir vienuolių pasitaiko ir tokių, kurie „pilni pasauli- 
nių rūpesčių ir kartais net pagraužti ydų“ (t. p.). Bet tai 

esančios tik „asmeninės padėtys“ (t. p.), nekeičiančios 
paties luomo pobūdžio: „dvasiškis (ir vienuolis) pačiu 
Juomu yra skirtas Dievo dalykams, o pasauliškiai pačiu 
Juomu — žmogiškiems dalykams“ (t. p.). 

Ši mintis aiškiai jausti ir H Vatikano susirinkimo ofi- 
cialiuose pareiškimuose. Jau esame minėję, kad Susirin- 
kimas skiriamąja pasauliškio savybe laiko pasaulietinį jo 
pobūdį (plg. I, 59). Nors tai savyje, kaip sakėme, ir yra 
tautologija, vis dėlto ji būdinga tuo, kad pasauliškio pa- 
sauliškumas čia padaromas esmine jo žyme. Taip pat 
minėjome ir Susirinkimo pažiūrą, esą pasauliškiams bū- 
dinga gyventi pasaulyje ir rūpintis jo reikalais, vadinasi, 
gyventi profaninėje srityje kaip savo buvimo erdvėje 
(plg. II, 135). Tai patvirtina dar vienas Susirinkimo pa- 
reiškimas, kad „pasaulietiniai uždaviniai ir darbai iš tik- 
rųjų, nors ir ne be išimties, yra pasauliškių veiklos lau- 
kas" (I, 214). Vadinasi, pasaulis kaip profaninė žmogiškojo 
buvimo sritis sudaro tiek pasauliškio skiriamąją savybę, 
tiek jo gyvenimo bei veiklos sritį. Net ir pais buvimo 
padalinimas ne sykį pasigirsta II Vatikano susirinkimo 
žodžiuose, kai jis kalba apie „Bažnyčios buvimą pasau- 
lyje, su kuriuo ji drauge gyvena ir veikia“ (I, 208); apie 
Bažnyčią, kuri „keliauja kariu su visa žmonija ir dalijasi 
su pasauliu ta pačia žemiškąja dalia“ (I, 209); apie krikš- 
čionis kaip „abiejų bendruomenių (bažnytinės ir pasauli- 
nės.— Mc.) piliečius“ (I, 213). Nuosekliai tad pasauliškis 
ne sykį yra laikomas tiltu tarp šių dviejų bendruomenių, 
arba tarp Bažnyčios ir pasaulio, kadangi jis priklauso 
jiems abiem, ko negalima, pasak Congaro, skirti „nei dva- 
siškiui, nei tuo labiau vienuoliui" 79: tai savotiška „san- 
kryža santykių tarp Bažnyčios ir pasaulio“ "7. Visuose 
šiuose žodžiuose jausti anos dvi buvimo plotmės — pro- 
faninė ir sakralinė — ir sykiu pasauliškio apgyvendinimas 
profaninėje srityje. 

Šis apgyvendinimas yra mums tiek įprastas, jog jis, 
kaip pačioje šio skyriaus pradžioje minėta, laikomas sa- 
vaime suprantamu ir todėl neginčijamu. O vis dėlto rei- 
kia kiek atidžiau į jį pažvelgti, nes kaip tik jis, autoriaus 
pažiūra, painioja bei temdo tikrąją pasauliškio sampratą. 
Reikia pasvarstyti, ar iš tikro pasaulis kaip gyvenimo 
bei veikimo erdvė sudaro pasauliškiui būdingą ir skiria- 
mąją jo savybę? Ar kartais jis nėra kiekvieno žmogaus — 
taigi tiek dvasiškio, tiek vienuolio — būtinybė, vadinasi, 
niekad nenusikratomas ir nepaliekamas apsprendimas? 

Pasaulis kaip profaninė sritis yra didžiai įvairiaprasmis. 
Tačiau atrodo, kad jį galima aprėpti trejopu aižvilgiu: 
1) kaip žmogiškojo buvimo erdvę, 2) kaip blogio sritį ir 
3) kaip pavojų sielai. Visi šie atžvilgiai yra reikšmingi 
teologiškai, todėl jie kaip tik ir turėtų atsakyti į mums 
rūpimą klausimą, ar pasaulis kartais nėra visiems ir visur 
toks pat. 

Pasaulis kaip žmogiškoji buvimo erdvė yra sudedamoji 
žemiškojo žmogaus gyvenimo dalis —tiek metafiziniu, 
tiek praktiniu atžvilgiu. Kol gyvename žemėje, tol bū- 
name tiktai pasaulyje. Buvimas pasaulyje nėra žmogui 
jokia atsitiktinybė, kurią pagal savo norą būtų galima 
palikti, bet jis yra esminis mūsų būtybės apsprendimas 
ir todėl vidinė būtinybė. Buvimui pasaulyje priklauso 
tiek gamta, tiek istorija, vadinasi, visa, kas yra šalia mū- 
sojo Aš. Egzistencinė filosofija yra teisingai suvokusi — 
priešingai hegelinei filosofijai, — kad žmogiškasis Aš ir 
pasaulis yra du savarankiški poliai, vienas iš kito neiš- 
vedami, tačiau vienas kitam apspręsti: neišvedami, nes 
nei Aš nekyla iš pasaulio, kaip tai teigia evoliucionistinė 
pasaulio samprata, nei pasaulis nekyla iš Aš, kaip tai tei- 
gė hegelinė pasaulio samprata, kuriai pasaulis esąs ab- 
soliutinės dvasios savęs paneigimas, arba antrasis Abso- 
liuto dialektikos tarpsnis; apspręsti, nes tik susidūręs su 
pasauliu žmogiškasis Aš suvokia save kaip Aš ir pasaulį 
kaip ne— Aš; tik šiame susidūrime žmogus pajaučia, kad 
pasaulis yra jam visiškai svetima tikrovė, kurioje jis gali 
pražūti, virsdamas bevardžiu jo narelių, ir tuo būdu nu- 
tolti pats nuo savęs, likdamas neištikimas pats sau, net iš- 
duodamas patį save. Pasaulis visados graso žmogų nuas- 
meninti: gamtoje šis nuasmeninimas apsireiškia tuo, kad 
žmogus prisiima daikto būseną, istorijoje — kad jis pri- 
siima kolektyvo būseną. Kiekvienu atveju jis nebetenka 
savojo Aš būsenos. Šia prasme Krikščionybės įspėjimas, 
esą pasaulis yra žmogaus priešas, turi gilų metafizinį pa- 
grindą. Ir reikia būti tik dėkingiems egzistencinei filoso- 
fijai, kad ji šią metafizinę pasaulio priešybę suvokė ir 
todėl išvadavo ją iš grynai moralinės priešybės. 

Šios betgi pasaulio priešybės negalima nugalėti bėgant 
iš pasaulio,— jau tik todėl, kad iš jo niekad negalima 
pabėgti. Vienoje vietoje Y. M. J. Congaras prasmingai 
pastebi, kad pasaulis „egzistuoja ne tik šalia mūsų..., 
bet ir mumyse pačiuose“ "8, Tai tas pat kaip ir su Dievo 
Karalyste, apie kurią Kristus irgi sako, kad ji „neateina 

xegimai“ (Lk 17, 20); apie ją negalima, pasak Kristaus, taip 
kalbėti, tarsi ji būtų koks nors objektas, sakant: „Štai ji 
čia; ar: Štai tenai" (Lk 17, 21). Dievo karalystė yra bū- 
sena: „Dievo karalystė yra jumyse“ (t. p.), būtent mūsų 
būsenoje Dievo linkui; būsenoje, kuri apima visus objek- 
tus. Todėl į ją galima įeiti ne ką nors paliekant, bet tik 
save pakeičiant: „Jei nepasidarysite kaip vaikai, nejeisi- 
te į dangaus karalystę" (Mt 18, 3); „kas neatgims iš nau- 
jo, tas negalės matyti Dievo karalystės" (Jn 3, 3). Niekas 
negali virsti antrą sykį vaiku; niekas negali antrą sykį 
įeiti į motinos įsčias, kaip manė Nikodemas, suprasdamas 
Dievo karalystę kaip objektą (plg. Jn 3, 4—5). Bet kiek- 
vienas gali prisiimti nekaltą vaiko būseną; kiekvienas 
galį išpažinti Kristų ir padaryti jį savo būties paveikslu. 
Dievo karalystė yra mūsų posūkis (metanoia). 

Tas pat yra ir su pasauliu. Ir pasaulis yra ne koks 
nors objektas, bet būsena — daiktinė ar kolektyvinė, to- 
dėl priešinga asmeninei būsenai. Todėl ir jo negalima 
palikti tarsi kokios nors objektyvios srities, pereinant į 
kitą, nuo jo atitvertą sritį, Jeigu pasaulis yra žmogaus 
priešybė, tai šią priešybę galima pergalėti tik ją drąsiai 
prisiimant ir iškenčiant. Prisiimdamas pasaulį kaip savo 
priešą, žmogus teigia savąjį Aš ir tuo pačiu atmeta tiek 
daiktinę, tiek kolektyvinę būseną. Tai ir yra pasaulio 
pergalė metafizine prasme. Tai vienintelė pergalė, nes 
bėgimas iš pasaulio yra ne tik negalimas, bet net ir že- 
minantis, kadangi apgaulus: bėgdamas iš pasaulio, žmo- 
gus jo anaiptol nepalieka, bet tik vieną padėtį pakeičia 
kita —tame pačiame pasaulyje. Metafiziniu tad atžvil- 
giu pasaulis yra lygus visų mūsų likimas — ir dvasiškių, 
įr vienuolių, ir pasauliškių. Visiems mums jis yra lygus 
apsprendimas ir lygi grėsmė. Visiems mums yra ir ta pati 
šios grėsmės pergalė. 

Metafizinis mūsų apsprendimas būti pasaulyje prasi- 
veržia kasdienoje prievarta rūpintis pasauliu. Mes nega- 
lime savo buvimo pasaulyje kitaip vykdyti, kaip tik rū- 
pesčiu jo reikalais: valgiu ir apdaru, pastoge ir aplinka, 
mokymusi ir auklėjimusi, šeima ir valstybe, ūkiu ir tech- 
nika, mokslu ir menu. Tai yra aiški suprantamybė, tačiau 
reikalinga priminti, kad įžvelgtume ir jos būtinybę, ku- 
zios taip lygiai negalima pastumti šalin, kaip ir ją grin- 
džiančio metafizinio mūsų apsprendimo, Mums reikia 
įžvelgti, kad anas aukščiau minėtas teiginys, esą vienuo- 
lio bei dvasiškio kelias yra vengti atsidėti pasaulio rei- 

kalams ir pasauliu naudotis (plg: Congar, p. 28), nėra ir 
negali būti objektyvi vienuolio bei dvasiškio būsenos žy- 
mė, jai būdinga ir ją skirianti nuo pasauliškio būsenos, 
nes, objektyviai žiūrint, pasaulio reikalams atsideda ir 
pasauliu naudojasi kiekvienas žmogus. Kuo, objektyviai 
svarstant, skiriasi vienuolis virėjas vienuolyne nuo pa- 
sauliškio virėjo restorane? Kuo skiriasi, taip pat objek- 
tyviai į jų darbą žiūrint, vienuolis ūkvedys, rūpinąsis 
vienuolyno laukais, gyvuliais ir padargais, nuo pasau- 
liškio ūkvedžio, besirūpinančio dvaro laukais, gyvuliais ir 
padargais? Kuo skiriasi broliukas vienuolis, valąs dulkes 
nuo vienuolyno baldų, šluojąs bei mazgojąs vienuolyno 
koridorius bei sales, nuo pasauliškės tarnaitės, kuri lygiai 
tą patį daro kokio nors asmens bute ar kokioje įstai- 
goje? Kuo skiriasi vienuolyno statybos nuo pasaulinių 
namų statybų? Jų sodų bei daržų priežiūra nuo pasau- 
linių sodų bei daržų priežiūros? Jų drabužių gaminimas 
bei nešiojimas nuo pasaulinių drabužių gaminimo bei ne- 
šiojimo? Kuo skiriasi darbas vienuolio, dėstančio filosofiją 
savo ordino mokykloje, nuo pasauliškio filosofijos pro- 
fesoriaus darbo? Kuo skiriasi vienuolių ar dvasiškių stu- 
dijos nuo pasauliškių studijų, palyginant jas ne turinio — 
pasaulinių studijų turinys irgi yra labai įvairus, — bet 
psichologiniu bei pedagoginių atžvilgiu? Kuo skiriasi mo- 
kymasis giedoti, groti, piešti vienuolynuose bei semina- 
rijose nuo tokio pat mokymosi pasaulinėse konservatori- 
jose bei meno mokyklose? Visur čia randame tuos pačius 
pasaulinius dalykus ir todėl tą patį rūpestį šiais dalykais. 
Jais visais naudojasi ir dvasiškiai, ir vienuoliai, ir pa- 
sauliškiai. Čia nėra jokio pasidalinimo objektais, tarsi 
dvasiškiams bei vienuoliams nereiktų valgio, apdaro, 
kambario, švaros, šviesos, poilsio, darbo, knygų, mokyk- 
lų, mokytojų ir tarsi visi šie objektai nereikalautų iš 
dvasiškių bei vienuolių tokio pat rūpesčio bei atsidėjimo, 
kaip ir iš pasauliškių. Nesusipratimas tad yra kalbėti, esą 
Bažnyčioje esama tokios grupės, kuri „pasitraukia nuo 
bet kokio rūpesčio žemiškaisiais dalykais“ (Decretum Gra- 
tianum). Tokios grupės iš viso negali būti. Būdamas mums 
visiems žmogiškojo buvimo erdvė, pasaulis tuo pačiu yra 
ir mūsų visų neišvengiamas rūpestis. Neigti pasaulį kaip 
metafizinį apsprendimą reiškia mirti; neigti konkretų rū- 
pinimąsi pasauliu reiškia barbarėti, Juk kas gi yra visos 
dabartinės dvasiškių bei vienuolių gyvenimo reformos, 
jei ne rūpestis profaniniu šio gyvenimo lygiu, kad pa- 

saulio kultūra nepralenktų kuniginės bei vienuolinės bū- 
senos ir nepaverstų jos kultūrine atsilikėle. Tuo anaiptol 
neneigiame, kad nesaina objeklyvaus skirtumo tarp dva- 
siškių bei vienuolių ir pasauliškių. Tokio skirtumo, kaip 
matysime antrame šios knygos skyriuje, esama labai aiš- 
kaus. Tačiau jis glūdi anaiptol ne naudojimesi ar nesi- 
naudojime pasauliu. Naudojimasis pasauliu yra lygiai toks 
pat visiems žmonėms, 

Be abejo, gali būti didžiulio subjektyvaus skirtumo, 
kaip šis naudojimasis yra pergyvenamas ir kokia vidine 
nuotaika rūpestis pasaulio daiktais yra vykdomas. Vienas 
gali tai daryti pelno, garbės, valdžios tikslu, kitas — Die- 
vo garbės tikslu. Tačiau šis subjektyvus nusistatymas, iš 
vienos pusės, yra sunkiai patiriamas, iš kitos — jis yra 
taip pat lygus visiems. Pasauliškis virėjas, ūkvedys, stu- 
dentas, profesorius gali visa daryti Dievo garbei, o vie- 
nuolis virėjas, ūkvedys, studentas, profesorius gali būti 
garbėtroška ar valdžios siekėjas. Dievo garbė kaip visų 
mūsų darbų bei rūpesčių tikslas yra kiekvieno krikščio- 
nies pareiga. Visi galime ją vykdyti ir visi galime jai 
nusikalsti. Nėra nė vieno luomo, kuris būtų savaime lais- 
vas nuo šios grėsmės ar kuriam būtų savaime patikėta 
ši palaima. Grėsmė turi būti pergalėta ir palaima laimėta 
tik didžiulėmis asmeninėmis pastangomis, kurių nelaiduo- 
ja nei kunigo šventimai, nei vienuolio įžadai. Todėl as- 
meninių pastangų pašvęstas ar suprofanintas darbas yra 
galimas visuose luomuose. Ir šiuo atžvilgiu neregime es- 
minio skirtumo tarp dvasiškių bei vienuolių ir pasauliš- 
kių. Tiesa, šiuo atžvilgiu, atrodo, niekas nėra nė bandęs 
skirti bažnytinių luomų vieno nuo kito. Tai primename 
tik todėl, kad, nerandant objektyvaus skirtumo pačiame 
rūpesiyje pasauliu, neateitų kam į galvą ieškoti šio skir- 
tumo subjektyviame nusistūtyme šio rūpesčio atžvilgiu. 

Antras požiūris, kuris paverčia pasaulį profanine są- 
voka, yra pasaulis kaip blogio sritis. Tai teologinė pasaulio 
samprata, išreikšta paties Kristaus kaip Vyriausiojo Ku- 
nigo maldoje kančios išvakarėse; maldoje, iš kurios jis 
pasaulį kaip tik išskyrė: „Ne už pasaulį meldžiu“ (Jn 17, 
9). Tai pasibaisėtini žodžiai! Kristus, per kurį ir kuriam 
„visa sukurta“ ir kuriuo „visa laikosi“ (Kol 1, 16—17), 
kažką atmeta, kažką pasmerkia, net savo malda traukia- 
si nuo kažko, vadindamas šį kažką „pasauliu“. Kaip tai 
suprasti? Ką reiškia šis iš Kristaus maldos išskirtas pa- 
saulis? Nėra abejonės, kad būtų nekrikščioniška Kristaus 

atmestą pasaulį laikyti kuo nors Ieigiamu, kokia nors 
objektyvia kūrinijos sritimi, nes tai reikštų, kad Kristus 
pasmerkia savo paties nuosavybę, į kurią jis įsikūnyda- 
mas kaip tik yra atėjęs (plg. Jn 1, 11); kad jis pasitrau- 
kia nuo to, kas per jį ir jam yra sukurta. Tai prieštarautų 
jo pasiuntinybei mirti už visa ir visa atpirkti savo krau- 
ju. Tai prieštarautų galop ir jo skelbimui, kad Dievas yra 
visų Tėvas, vadinasi, Meilė savyje, ir kad jis pats yra 
„Dievo paveikslas“ (Kol 1, 15), vadinasi, įsikūnijusi Mei- 
lė, atėjusi pasaulio ne teistų, bet gelbėtų. Kiekvienas 
Kristaus maldoje atmesto pasaulio kaip teigiamybės aiš- 
kinimas būtų manicheizmo įvedimas Krikščionybėn. Nuo- 
sekliai tad anas į Kristaus maldą neiįimtas pasaulis gali 
būti tik grynai neigiama apraiška. Į tai nurodo ir toli- 
mesni paties Kristaus žodžiai, kuriais jis prašo dangiš- 
kąjį Tėvą ne paimti jo mokinius iš pasaulio, bet ,„apsau- 
goti juos nuo pikto“ (Jn 17, 15). Kitaip tariant, Kristus 
išskiria iš savo maldos ne pasaulį kaip Viešpaties kūrinį, 
bet pasaulį kaip blogio sritį, kaip Kristaus priešo arba 
antikristo karaliją. Kristaus mokiniai turi ir toliau pasi- 
likti pasaulyje kaip Dievo kūrinijoje, joje gyvendami bei 
veikdami. Tačiau dangiškasis Tėvas yra meldžiamas ap- 
saugoti juos nuo antikristinių kėslų, vadinasi, nuo viso 
ano blogio, kurio pasaulis yra pilnas. Jeigu tad Kristus 
nesimeldžia už pasaulį, tai tik šia blogio prasme, nes 
blogį iš tikro reikia atmesti: kiekvienas blogio pripažini- 
mas yra Dievo kaip Meilės paneigimas. Tarp šių dalykų 
negali būti jokio sandėrio: arba Kristus, arba „pasaulio 
kunigaikštis“ (Jn 14, 30) kaip blogio prasmuo, su kuriuo 
Kristus neturi nieko bendro (t. p.). 

Tačiau atmesti pasaulį kaip blogio sritį yra visų krikš- 
čionių uždavinys. Šia prasme nei dvasiškiai, nei vienuo- 
liai, nei pasauliškiai nė kiek nesiskiria vienas nuo kito. 
Nei dvasiškio, nei vienuolio būsena nėra tokia, kad ji 
savaime reikštų blogio palikimą ar net jo pergalėjimą, o 
pasauliškio būsena taip pat nėra tokia, kad ji savaime 
reikštų blogio prisiėmimą ar met jo pripažinimą. Kas 
tampa dvasiškiu ar vienuoliu, dar anaiptol nepasitrau- 
kia iš pasaulio kaip blogio srities. Kas bėga į dykumas, 
į kalnų olas, į vienutes, dar anaiptol nepabėga nuo blo- 
gio. Savo pastabose apie kolonijomis gyvenančius Rytų 
vienuolius J. Cassianas (360—430) yra reikšmingai pa- 
stebėjęs: „Jei kas nors, norėdamas pabėgti nuo puiky- 
bės, bėga iš mirtingųjų bendruomenės vienatvėn, tai pui- 

kybė vejasi jį iš paskos“ ?. Iš tikro pasaulis juk yra 
žmogiškojo buvimo bei veikimo erdvė, bet jeigu ši erdvė 
yra pilna blogio, tai savaime aišku, kad nuo šio blogio 
mes niekad pabėgti negalime, nes niekur negalime rasti 
tokios padėties, kuri nebūtų blogio persunkta arba blo- 
giui bent prieinama. Mes negalime palikti vienos padė- 
ties manydami, kad ji yra blogio valdoma, ir rinktis ki- 
tos padėties tikėdamiesi, kad ji esanti laisva nuo blogio. 
Kiekvienoje padėtyje ir kiekvienoje būsenoje blogis mus 
tyko, ir mes turime su juo kovoti visur ir visados. Šia 
prasme nėra žemėje jokio „angeliškojo luomo“ *?, kuria- 
me kova su blogiu būtų jau laimėta. Nei dvasiškio, nei 
vienuolio būsena anaiptol nereiškia saugaus uosto nuo 
blogio audrų bei grėsmės. : 

J. Klimakas (7 šimtm.) teisingai sako apie vienuolius: 
„Būti vienuoliu reiškia nuolatos apvaldyti prigimtį ir nuo- 
latos budėti savo pojūčių sargyboje“ *!, vadinasi, nuola- 
tos kovoti su blogiu pačiame savyje. Dorinis žmogaus 
tobulumas yra kiekvienu atveju asmeninis jo laimėjimas. 
Čia nėra jokio paveldėjimo, į kurį gimimu būtume įjung- 
ti ir jo nešami bei saugojami. Dorinėje srityje kiekvie- 
nas Žmogus pradeda iš pat pradžios, nes kitaip krikščio- 
niškasis tobulumas reikštų ne sekimą Kristumi ir ne gy- 
venimą jame, bet saugojimą susikurtų papročių istorijos 
eigoje. Jeigu tad kalbame apie pasaulio palikimą, tai iš 
tikro visa tai reiškia tik vienos blogio grėsmės pakeitimą 
kita to paties blogio grėsme, Todėl ir teologiniu atžvil- 
giu pasaulio palikti neįmanoma, nes neįmanoma palikti 
blogio. Blogį paliksime asmeniškai tik mirties valandą, 
apsispręsdami už Dievą, o istoriškai tik pasaulio pabai- 
goje, kai „mirties daugiau nebebus, nei dejavimo, nei 
šauksmo, nei skausmo daugiau nebebus“ (Apr 21, 4). O 
kol eina asmeninis mūsų gyvenimas ir kol vyksta mūsų 
istorija, tol blogis siaučia visur ir tol manyti, esą galima 
nuo jo pabėgti, reiškia apgaudinėti patį save. Ne bėgi- 
mas iš pasaulio kaip blogio srities, bet tik drąsus jo pri- 
siėmimas ir kova su jo vilionėmis yra tikras kiekvieno 
krikščionies kelias. 

Trečiasis atžvilgis, kuriuo svarstant pasaulis atrodo 
esąs profaninė sritis, todėl galima ir net reikalinga pa- 
likti sakralinės srities naudai, yra pavojus sielai arba, 
kitaip tariant, pasaulis kaip gundymas. Tai moralinė arba 
asketinė pasaulio samprata, gal giliausiai įstrigusi krikš- 
čionių sąmonėn ir todėl, pirmu požiūriu, geriausiai pa- 

teisinanti dvasiškio, ypač vienuolio, būseną pasaulio pa- 
likimo arba nuo jo nusigrįžimo prasme. Iš tikro reikia 
be niekur nieko sutikti, kad pasaulinė būsena — vis tiek 
kokia ji būtų — yra pilna pavojų ir gundymų. Šeima, pro- 
fesija, politika, ūkis, technika, mokslas, menas — visa su- 
daro pavojų atsidėti šioms vertybėms tiek, jog anasai 
Kristaus minimas vienas dalykas arba geriausia dalis 
(plg. Lk 10, 42) būtų pamiršta arba bent pastūmėta į šalį. 
Šis pavojus yra visiškai tikras: mūsų patyrimas patvir- 
tina, kad ne vieną jis yra kasdienoje ir ištikęs. Tai ne- 
reikia daug aiškinti, nes čia mums rūpimo klausimo esmė 
glūdi anaiptol ne tame, ar pasaulis yra pavojus bei gun- 
dymas. Kol pasaulis yra blogio persunktas, tol savaime 
jis yra ir pavojus. Čia norime tik išsiaiškinti, ar bėgimas 
iš pasaulio šį pavojų pašalina. Ar žmogus, atsisakęs šei- 
mos, pasaulinio užsiėmimo, turto, net savos valios,— ar 
šis žmogus, objektyviai žiūrint, išsilaisvina iš gundymų, 
besikėsinančių pražudyti įo sielą? Tai svarbiausias klau- 
simas, norint pateisinti dvasiškio bei vienuolio būsenos 
aptarimą kaip gyvenimą „dieviškajame pasaulyje“, o pa- 
sauliškio būsenos — kaip gyvenimą „žemiškųjų dalykų 
pasaulyje“ (Y. M. J. Congar). Ar iš tikro dvasiškio bei 
vienuolio būsena sudaro tokią gyvenimo lytį, kuri pavo- 
jaus sielai aižvilgiu skiriasi nuo pasauliškio būsenos? 
Atsakymo į šį klausimą paprastai ieškoma dvasiškių ir 
vienuolių istoriniame išsivystyme, kuris pilnas įvairių 
įvairiausių nesusipratimų, ydų, iškrypimų, kovų, nesan- 
taikos, skaistybės, neturto ir klusnumo piktnaudžiojimų 
ir t. t. Bažnyčios istorijoje esama ištisų tarpsnių, kurių 
metu tiek dvasiškių, tiek vienuolių gyvenimas buvo smu- 
kęs. Iš to norima daryti išvadą, esą ir pati dvasiškio bei 
vienuolio būsena niekuo nesiskirianti nuo pasauliškio bū- 
senos, nes tiek dvasiškiai, tiek vienuoliai istorijoje yra 
buvę pažymėti tomis pačiomis nuodėmėmis kaip ir pasau- 
liškiai. Tačiau šitoks minėto klausimo sprendimas yra klai- 
dingas pačiuose savo pagrinduose. Nes anie visi dvasiškių 
bei vienuolių iškrypimai neturi jokio ryšio sų jų autorių 
būsena. Priešingai, dvasiškių bei vienuolių istorinės nuo- 
dėmės yra kilusios kaip tik todėl, kad jie atitrūko nuo 
savos būsenos reikalavimų, kad jie tiesiog šią būseną 
paneigė, nusikalsdami jos dėsniams. Istoriniai dvasiškių 
bei vienuolių iškrypimai parodo, tiesa, kad visa yra pa- 
lenkta žemiškojo gyvenimo svyravimams bei šio gyveni- 
mo įtakoms, tačiau jie anaiptol neparodo, kad tarp šių 

svyravimų ir dvasiškio bei vienuolio būsenos būtų koks 
nors ryšys. Kitaip tariant, jie neatskleidžia, kad pavojus 
sielai arba gundymas slypi pačioje dvasiškio bei vienuo- 
lio būsenoje kaip tokioje. Norint tai atskleisti, negalima 
šauktis istorinių nuosmukių, bet reikia pasklaidyti pačią 
šią būseną, būtent tokias sakralines jos lytis, be kurių 
ji iš viso būtų neįmanoma; reikia kaip tik šiose lytyse 
paieškoti pavojų bei gundymų. Kad dvasiškis ar vienuo- 
lis doriškai smunka, savos būsenos sakralinių pareigų ne- 
vykdydamas, tai visiškai suprantama. Tačiau ar nėra jam 
pavojaus smukti net ir tuo atveju, jei jis šias pareigas 
vykdo; pavojaus, kylančio kaip tik iš paties vykdymo? 
Ar, sakysime, pastanga nugalėti puikybę nėra pagrįsta ta 
pačia puikybe? Aukščiau minėti J. Cassiano žodžiai, esą 
puikybė vejasi vienuolį iš paskos, kaip tik ir nurodo, kur 
reikia ieškoti tikro pavojaus bei gundymų šaltinio, bū- 
tent: sakraliniuose dvasiškio bei vienuolio būsenos veiks- 
muose arba jos pareigose. 

Prie šių veiksmų bei pareigų pirmoje eilėje priklauso: 
malda, pasninkas ir išmalda, Štai kaip V. Solovjovas yra 
apibūdinęs šių trijų pareigų reikšmę bei prasmę religi- 
joje: „Religijos uždavinys yra atitiesti iškrypusį mūsų 
gyvenimą. Nes mes, apskritai kalbant, gyvename bedie- 
viškai, nežmoniškai ir esame patekę žemesnės prigimties 
vergijon. Mes priešinamės Dievui, traukiamės nuo arti- 
mo, pasiduodame kūnui. Tuo tarpų tikram gyvenimui, 
vadinasi, tokiam, koks jis turi būti, reikia kaip tik at- 
virkštybės: laisvo nusilenkimo Dievui, vieningumo (so- 
lidarumo) tarp savęs ir prigimties apvaldymo... Pradas 
laisvo nusilenkimo Dievui arba sandoros su Juo yra mal- 
da; pradas vieningumo tarp žmonių yra geradarybė; pra- 
das prigimties apvaldymo yra išsivadavimas iš jos val- 
džios, susilaikant nuo žemų troškimų ir aistrų... Malda, 
išmalda ir pasninkas — štai tie trys veiksmai, kuriuose 
glūdi visa asmeninė arba gryna religija“?ž. Nuosekliai 
tad kiekviena krikščionies būsena, kurioje telkiasi pastan- 
gos siekti tobulumo, yra savaimę žymima šiais trimis 
veiksmais. Štai kodėl tiek dvasiškio, tiek vienuolio gyve- 
nime šios trys pareigos yra stipriai pabrėžiamos ir plačiai 
vykdomos. Būdamos pačia savo prigimtimi sakralinės, iš- 
reikšdamos, kaip Solovjovas sako, „gryną religiją“, jos 
užtat. ir gali mums parodyti, ar jų vykdymas nevirsta 
pavojumi sielos išganymui, kitaip tariant, ar ir jų vyk- 
dyme neglūdi gundymas. Mes vargu ar iš viso keltume 

šį klausimą, jei pats Krisius nebūtų į tai atkreipęs mūsų 
dėmesį. 

Kalno pamoksle, kalbėdamas apie malda, Išganytojas 
skiria dvi maldos rūšis: „Kada meldžiatės, nebūkite kaip 
veidmainiai, kurie mėgsta melstis, stovėdami sinagogose 
ir gatvių kampuose, kad būtų žmonių matomi. Iš tikrųjų, 
sakau įums, jie atsiėmė savo užmokestį. Tu gi, kai mel- 
dies, eik į savo kambarį ir, užsidaręs duris, melsk savo 
Tėvą slapčia, ir tavo Tėvas, kuris mato slaptoje, tau at- 
silygins“ (Mt 6, 5—6). Vadinasi, galima melstis taip, kad 
patenkintum žmonių papročius, nuostatus, reikalavimus, 
ir taip, kad atvertum savo sielą dangiškajam Tėvui. Pir- 
moji maldos rūšis reikalauja tam tikro viešumo, kad žmo- 
nės matytų ir spręstų, ar besimeldžiąs tikrai atitinka anas 
socialines meldimosi taisykles. Antroji maldos rūšis rei- 
kalauja tam tikros slaptos bei uždarumo, nes ji yra be 
galo vidinis pokalbis su Dievu kaip Meile. Jeigu malda 
giliausia prasme, kaip Solovjovas pastebi, yra nusilenki- 
mas Dievui, susitaikymas su juo, tai savaime aiškų, kad 
jis gali įvykti tik šia antros rūšies malda, būtent malda 
ne kaip socialine lytimi, bet kaip asmeniniu susitikimu 
su mūsų Kūrėju. Be abejo, tai nereiškia, kad asmeninis 
pokalbis su Dievu išskiria bet kokį viešumą ir kad todėl 
kiekviena vieša malda jau tuo pačiu yra veidmainiška. 
Net ir viešai meldžiantis, gali vykti didžiai gilus ir nuo- 
širdus pokalbis su dangiškuoju Tėvu. Ir vis dėlto kas mel- 
džiasi „sinagogose ir gatvių kampuose“, vadinasi, viešu- 
moje, tą visados tyko pavojus vidinį pokalbį su Dievu 
paversti žmonių nuostatų bei taisyklių pildymu ir tuo 
pačiu padaryti savo maldą tuščią, atsiimančią „savo už- 
mokestį“ žmonių pripažinimu. Šis pavojus auga, jei mal- 
da yra kasdien atliekama bendruomenėje, kaip tai yra 
vienuolynuose, arba jei ji yra pačios Bažnyčios malda, 
kaip tai yra dvasiškio brevijoriaus ar kitų liturginių mal- 
dų atveju. Virsti veidmainiu yra maldos pavojus ir jos 
gundymas. 

Tas pat yra ir sų pasninku. Apie šį pavojų Kristus 
kalba irgi labai aiškiai: „„Pasninkaudami nebūkite paniurę 
kaip veidmainiai; nes jie perkreipia savo veidus, kad pa- 
sirodytų žmonėms pasninkaują. Iš tikrųjų, sakau jums, 


jie atsiėmė savo užmokestį. Tu gi, kai pasninkauji, pa- - 


sitepk sau galvą ir nusiprausk savo veidą, kad ne žmo- 
nėms rodytumeis pasninkauiąs, bet savo Tėvui“ (Mt 6, 
16—18). Lygiagretė tarp maldos ir pasninko nepaneigia- 

ma. Ir pasninkas susikuria istorijoje eilę paprotinių būdų, 
socialinių lyčių, kurios iškelia jį viešumon ir parodo žmo- 
nėms, ar tas bei kitas asmuo laikosi šių būdų ir lyčių, 
vadinasi, pasninkauja: nevalgo mėsos, nevalgo jos penk- 
tadienį ar kurios nors šventės išvakarėse, valgo rimtu 
veidu ir t. t. Tr vėl: tai nereiškia, kad pasninkas nega- 
lėtų tokių lyčių turėti ir kad kiekvienas šių lyčių lai- 
kymasis jau būtų veidmainystė. Anaiptol! Tai tik reiškia, 
kad socialine lytimi virtęs pasninkas kartu virsta ir pa- 
vojumi išsisemti šia lytimi, nė kiek neišreikšdamas savo 
uždavinio apvaldyti žemesniąją prigimtį ir šį apvaldymą 
pateikti dangiškajam Tėvui kaip auką slaptoje (plg. Mi 6, 
18). Formalinis socialinių pasninko nuostatų patenkini- 
mas — tegu šie būtų ir pačios Bažnyčios nuostatai — dar 
nieko nepasako apie jo prasmės vykdymą. Priešingai, ne 
sykį jie šią prasmę net iškreipia, padarydami pasninką, 
kaip ir maldą, tuščią. Šv. Bernardas iš Člairvaux (1091— 
1153), peikdamas savo meto vienuolių pasninką, vienu 
sakiniu nepaprastai vaizdžiai atskleidė šį formalinį jo 
tuštumą: „Tiesa, jie nevalgo mėsos, užtat du patiekalu 
žuvies“ 5, Tai reiškia: Bažnyčios nuostatas susilaikyti 
nuo mėsos čia yra patenkinamas, tačiau pasninko prasmė 
apvaldyti žemesnę prigimtį čia visiškai dingsta, virsdama 
savo priešingybe, būtent rajumu. Tikrovinėje pasninko 
galimybėje pereiti į savo priešingybę kaip tik ir glūdi 
jo pavojus sielai arba jo gundymas. 

Dar ryškiau šis pavojus prasiveržia išmaldoje. Apie 
ją Kristus sako: „Duodamas išmaldos, netrimituok ties 
savimi trimitu, kaip kad veidmainiai daro sinagogose ir 
gatvėse, kad būtų žmonių gerbiami. Iš tikrųjų, sakau 
jums, jie atsiėmė savo užmokestį. Tau gi duodant išmal- 
dą, tegu tavo kairioji nežino, ką daro tavo dešinioji, kad 
tavo išmalda būtų slaptoje, ir tavo Tėvas, kurs mato slap- 
toje, tau atsilygins“ (Mt 6, 2—4). Ir čia Išganytojas skiria 
dvi išmaldos rūšis: vieną, kuri davėjui laimi žmonių pa- 
garbą bei dėkingumą, kitą, kuri laimi dangiškojo Tėvo 
dėmesį bei atpildą. Išmaldos prasmė, Solovjovo žodžiais 
tariant, yra kurti vieningumą arba solidarumą tarp žmo- 
nių, vadinasi, tikrai žmonišką sugyvenimą. Kadangi že- 
miškasis buvimas yra sunki našta, tad reikia ja dalintis, 
pagelbstint artimui ten, kur jis šios naštos nešti nepa- 
jėgia. Tai liečia ne tik medžiaginės gėrybes, bet ir kiek- 
vieną kitą pagalbą bei paramą. Jeigu beigi išmalda tei- 
kiama „trimituojant“, vadinasi, skelbiantis žmonėms, kad 

štai tas ar kitas padeda tam ar kitam, tai šis viešumas 
savotiškai sugėdina paramos reikalingąjį, pastato jį že- 
miau už duodantįji ir, užuot kūręs solidarumą, tik dar 
labiau nutolina žmones vieną nuo kito: paramos reika- 
lingasis, tiesa, ją ima, tačiau su kartėliu širdyje, nes jau- 
čiasi esąs pažemintas pačiame savo žmogiškume. Tokiu 
atveju išmalda kaip tik ir virsta savo priešingybe, būtent 
žmonių skirtimi. Išmaldos pavojus bei gundymas slypi 
duodančiojo nore — sąmoningame ar nesąmoningame — 
sulaukti padėkos iš gavusiojo ir tuo būdu būti pripažin- 
tam geradariu. Ir juo šis noras darosi garsesnis bei vie- 
šesnis, vadinasi, juo labiau kairioji patiria, ką daro de- 
šinioji, juo labiau šis pavojus auga, paversdamas išmaldą 
tuščia religiniu požiūriu, nes išsisėmusia savo viešuma ir 
todėl jau gavusia „savo užmokestį". Tai liečia kiekvieną 
krikščionį, vis tiek ar jis būtų dvasiškis, ar vienuolis, ar 
pasauliškis. Kiekvienas, kuris išmaldą vykdo, yra šio pa- 
vojaus grasomas. 

Šių trijų grynai sakralinių veiksmų bei pareigų sklai- 
da, kaip matome, aiškiai rodo, kad ir jie gali virsti pavo- 
jumi sielai, virsdami savo pačių priešingybėmis. Kitaip 
tariant, kad ir ta būsena, kuri šių sakralinių veiksmų bei 
pareigų ypatingai reikalauja, nėra laisva nuo minėto pa- 
vojaus bei gundymo. Plačiai pasklidusi nuomonė, esą bė- 
gimas iš pasaulio, stojant vienuolynan ar tampant dvasiš- 
kiu, yra sykiu pabėgimas nuo pasaulio gundymų, neiš- 
laiko kritikos, nes šis gundymas slypi net ir maldoje, net 
ir pasninke, net ir išmaldoje, vadinasi, tokiuose veiks- 
muose, be kurių krikščioniškosios tobulybės siekimas bū- 
tų iš viso neįmanomas. Pasaulis kaip pavojus bei gundy- 
mas lydi mus visur. Be abejo, dvasiškio ar vienuolio bū- 
senos pavojai bei gundymai yra kitokie negu pasauliškio. 
Tačiau jie nėra silpnesni ar retesni. Dvasiškio ar vienuolio 
būsena nėra jokia užuovėja nuo pasaulio grėsmės. Ir nie- 
kas negali iš anksto pasakyti, kurie pavojai — pasauliškio 
ar dvasiškio bei vienuolio būsenos — jam pačiam yra 
grėsmingesni. 

Visi tad pasaulio kaip profaninės buvimo srities at- 
žvilgiai yra tiek su žmogumi suaugę, jog jų palikti jokiu 
atveju neįmanoma. Pasaulis kaip buvimo erdvė supa mus 
iš visų pusių, virsta mūsų neišvengiamybe ir lydi mus 
ligi pat mirties. Pasaulis kaip blogio viešpatavimo sritis 
glūdi mumyse pačiuose, skelia pačią mūsų prigimtį į anuos 
du šv. Pauliaus minimus įstatymus (plg. Rom 7, 21—23), 

todėl eina su mumis visur, kur bekeliautume. Pasaulis 
kaip gundymas laukia mūsų net kilniausiuose bei šven- 
čiausiuose mūsų veiksmuose ir lieka nepašalinamas mūsų 
pavojus visą istorijos metą. Todėl ir pasauliškio aptari- 
mas kaip žmogaus, kuriam būdinga gyventi bei veikti 
pasaulyję, rūpinantis jo reikalais, yra ne kas kita, kaip 
bendros žmogiškosios padėties aptarimas; padėties, kuri 
apima ir dvasiškius, ir vienuolius, ir pasauliškius, nęs visi 
gyvename tame pačiame pasaulyje ir visi rūpinamės jo 
reikalais. Šis gyvenimas ir šis rūpestis yra būdingas vi- 
siems luomams, todėl nebūdingas vienam kuriam luo- 
mui. Nuosekliai tad pasaulis kaip išeities taškas yra per 
platus pasauliškiui suprasti bei jam aptarti. Jis tik nu- 
rodo, kad pasauliškis pasaulyje gyvena ir juo rūpinasi. 
Tačiau jis nenurodo, kaip pasauliškis pasaulyje gyvena 
ir kaip jis juo rūpinasi. O tik šis „kaip“ galėtų mums at- 
skleisti skirtumą tarp dvasiškio bei vienuolio ir pasau- 
liškio, kurie visi pasaulyje gyvena ir juo rūpinasi, tik 
kiekvienas kitaip. 

Visos tačiau šiame skyrelyje nagrinėtos pasauliškio 
sampratos šio „kitaip“ neatskleidžia, todėl mūsų nepa- 
tenkina, nes jos aptaria pasauliški arba grynai neigiamai 
kaip stoką (šventimų, įžadų, valdžios), arba kaip istorinį, 
vadinasi, praeinantį dvasiškio papildą, arba kaip papras- 
tai gyvenantį bei veikiantį pasaulyje, kas tinka visiems 
žmonėms — net ir didžiausiems ateistams. Šias aptartis 
lydinti nesėkmė atsiranda todėl, kad čia pamirštama, jog 
anie jau trečiajame šimtmetyje išsiskyrę bei išsiskleidę 
trys luomai buvo Bažnyčios luomai. Nors pasauliškiai il- 
gus šimtmečius ir nėjo ypatingų bažnytinių tarnybų, tai 
anaiptol jie tuo neatsidūrė šalia Bažnyčios. Jie liko Baž- 
nyčioje, dar daugiau: jie liko Bažnyčia, kaip ir dvasiškiai 
bei vienuoliai. Argi tai nėra nurodymas, kaip turime 
pasauliškį svarstyti ir kame ieškoti tikrosios jo sąvokos? 


Antras skyrius 


PASAULIŠKIO PASIUNTINYBĖ 


Garsus rusų stačiatikių teologas S. Bulgakovas (1871— 
1944), buvęs marksistas, vėliau betgi atsivertęs ir tapęs 
kunigu, kalbėdamas savo straipsnyje „Hierarchija ir sak- 
ramentai" apie bendrąją visų tikinčiųjų kunigystę, pa- 
stebi: „„Pasauliškių luomo (mirjanstvo) esama tik Bažny- 
čioje ir Bažnyčiai; šalia jos nėra nei hierarchijos, nei pa- 
sauliškių; musulmonai ar stabmeldžiai nėra pasauliškiai 
tokia pat prasme, kokia jie nėra nė dvasiškiai“ !. Tai reiš- 
kia: pasauliškiu žmogus anaiptol negema; juo jis yra pa- 
švenčiamas. Kaip tikintysis yra pašvenčiamas bei pasiun- 
čiamas Bažnyčios tarnybai, tapdamas dvasiškiu, taip lygiai 
tikintysis yra pašvenčiamas bei pasiunčiamas pasaulio 
tarnybai, tapdamas pasauliškiu. Tačiau abu juodu yra 
pašvenčiami bei pasiunčiami tos pačios Bažnyčios — jos 
galia ir jos tikslui. Kitaip tariant, pasauliškis nėra žmo- 
gus, kuris pasaulyje tik paprastai būna bei veikia; pa- 
sūuliškis yra tikintysis, kuris buvimui bei veikimui pa- 
saulyje yra pašvęstas bei pasiųstas, O „sakramentas, kuris, 
uždedant rankas, įjungia tikintįjį į pasauliškių luomą, yra 
Sutvirtinimas" Ž, 

Ši Bulgakovo pastaba meta nelauktos šviesos visai pa- 
sauliškio sąvokai atskleisdama, kad pasauliškis yra, tiesa, 
pasaulyje, bet ne iš pasaulio; kad jis yra įsišaknijęs ne 
profaninėje, bet kaip tik sakralinėje srityje; kad jo bū- 
sena, nors ir būdama, kaip sako II Vatikano susirinkimas, 
„tarsi nuausta“ iš „įprastų šeimos ir visuomenės gyveni- 
mo sąlygų“ (I, 59), anaiptol nestovi toje pačioje plotmėje 
kaip stabmeldžio ar ateisto, kurie irgi „veikia pasaulyje, 
imdamiesi visų jo pareigų ir darbų“ (t. p.), kurie tačiau 
neturi ryšio su Bažnyčios pasiuntinybe. Tuo tarpu pasau- 
liškis kyla iš Bažnyčios ir veikia Bažnyčiai. Ir tik šio po- 
žiūrio šviesoje galima suprasti, kodėl pastaraisiais de- 

šimtmečiais, kaip pastebi Y. M. J. Congaras, galėjo „bū- 
ti iš naujo atrasta sprendžiamoji tiesa: pasauliškiai yra 
visiškai Bažnyčios" 3. Čia taip pat galima suprasti, kodėl 
pop. Pijus XII pabrėžė, kad pasauliškiai „visados turi tu- 
Tėti sąmonę, jog jie ne tik paprastai Bažnyčiai priklauso, 
bet ir yra Bažnyčia" *, Čia irgi aiškėja, kodėl II Vatikano 
susirinkimas, kaip jau anksčiau minėjome, kelia aikštėn 
visų krikščionių lygybę Dievo Tautoje, įjungdamas į šią 
lygybę tiek dvasiškius, tiek vienuolius, tiek pasauliškius 
(plg. IL 58, 60), nes tai yra krikščioniškosios būsenos 
sūkrališkumo lygybė. Tik pasauliškių pašventimas bei pa- 
siuntimas padaro, kad dabartinis jų paaukštinimas arba 
promocija, taip įsakmiai skelbiama pačios hierarchijos, 
nevirsta praeinančia ir net įkyria propaganda, o darosi 
anos pradinės tiesos atskleidimas, kad pasauliškio buvimas 
bei veikimas pasaulyje yra šventas pačia savo prigimti- 
mi. Tuo tarpu laikant pasauliškį profanine sąvoka, jo pa- 
kėlimas į kunigo, pranašo ir karaliaus rangą, girdimas iš 
dvasiškio lūpų, iš tikro skamba, W. Weyemann-Weye 
žodžiais tariant, kaip totalistinių režimų pastanga įkalbė- 
ti pavergtiems žmonėms, esą jie pasidarę dabar tikrai 
laisvi 5. 

Todėl mums ir reikia išsiaiškinti, kas yra ši pasauliškio 
pasiuntinybė savyje, kaip ji esti pasaulyje vykdoma ir 
kokiu būdu pasaulis yra pašvenčiamas pasaulinėmis. pa- 
sauliškio tarnybomis, Kitaip tariant, kam Kristus yra pa- 
sauliškį siuntęs, nuplaudamas jį Krikšto vandeniu ir su- 
stiprindamas Šventąja Dvasia? “ 


1. PASAULIŠKIS KAIP SAKRALINĖ SĄVOKA 
a. Pasaūuliškio būties ir pareigų šventumas 


Pasauliškį kaip sakralinę sąvoką yra mūsų dienomis 
oficialiai paskelbęs ir gana piačiai išryškinęs II Vatikano 
susirinkimas. Tiesa, šis Susirinkimas, kaip jau minėjome, 
dar nedavė aiškios pasauliškio aptarties, pasilaikydamas, 
iš vienos pusės, neigiamą jo sampratą (plg. I, 59), iš ki- 
tos — neatskleisdamas pasauliškio skirtumo nuo dvasiš- 
kio ir vienuolio ryšium su pasauliu, kuriame, kaip sakyta, 
gyvena ir kuriuo rūpinasi tiek dvasiškis, tiek vienuolis, 
tiek pasauliškis. Užtat Susirinkimas labai įtaigiai iškėlė 
aikštėn pasauliškio būties bei jo pareigų santykį su Die- 

vu ir tuo būdu paneigė mums įprastą profaninį pasauliš- 
kio sąvokos pobūdį. Pasauliškis II Vatikano susirinkimo, 
kaip ir Naujojo Testamento, yra suvokiamas ne ryšium 
su pasauliu, bet visų pirma ryšium su Dievu bei Bažny- 
Čia. Tai jausti visur, kur tik Susirinkimas kalba apie pa- 
sauliškių pareigas, apie jų būdą rūpintis pasauliu, apie 
jų veiklos tikslą ir galop apie pasauliškį kaip liudijantį 
ženklą. 

TI Vatikano susirinkimas, kaip jau sakėme, teigia, kad 
„pasauliškiams yra būdinga gyventi pasaulyje ir rūpintis 
jo reikalais“ (II, 135). Šis teiginys — tai irgi sakėme — ne- 
atskiria pasauliškių nuo dvasiškių bei vienuolių ir todėl 
nėra tikroji pasauliškio aptartis. Tačiau jis vis dėlto nu- 
rodo pasauliškio buvimo bei veikimo lauką, būtent pa- 
saulį. Ne bažnytinės tarnybos yra pasauliškiams būdin- 
gos, bet pasaulinės. Ne tuo pasauliškiai virsta bažnytiniu 
luomu, kad perima iš dvasiškio tą ar kitą pareigą — re- 
ligijos dėstymą mokykloje, šv. Komunijos dalinimą, pa- 
rapijos administravimą ir t. t.,— bet tuo, kad jie eina 
pasaulines pareigas Bažnyčios dvasia bei galia, vadinasi, 
Bažnyčios pašventimu. „Krikštu įjungti į mistinį Kris- 
taus Kūną, Sutvirtinimu gavę Šventosios Dvasios įėgą, 
paties Viešpaties jie yra skiriami apaštalauti“ (II, 135; 
plg. I, 61). Apaštalavimą Susirinkimas čia supranta labai 
plačiai: tai kiekviena krikščionies veikla, taip tvarkoma, 
kad „visa visata būtų nukreipta į Kristų“ (II, 134). Nuo- 
sekliai tad „pats pašaukimas būti krikščionimi savo esme 
yra drauge ir pašaukimas apaštalauti“ (t. p.). Todėl ne- 
svarbu, kur krikščionis veikia — specialiai pasaulyje ar 
specialiai Bažnyčioje,— visur jis yra apaštalas, nes visur 
jis veikia, atsirėmęs į sakramentinį savo pašventimą: dva- 
siškis į Kunigystės sakramentą, pasauliškis į Sutvirtinimo 
sakramentą. Užtat nors pasauliškio pareigos pasaulyje 
yra visiškai kitokios negu dvasiškio Bažnyčioje, tačiau jų 
atlikimas pasauliškio veikla yra šventas, nes kyla iš jo 
pašaukimo būti krikščionimi ir kreipti visatą Kristaus lin- 
kui, ją palenkiant jam kaip Galvai. Kokiu būdu šis krei- 
pimas bei palenkimas vyksta, svarstysime vėliau. Čia tik 
kreipiame dėmesio į tai, kad pasaulinės pareigos ailiki- 
mas krikščioniui yra ir turi būti sakralinis veiksmas, va- 
dinasi, šventas tiek pats savyje, tiek pašventinantis jo 
atlikėją, 

Todėl II Vatikano susirinkimas apie pasauliškio parei- 
gas pasaulyje kalba tokiais pat sakraliniais žodžiais kaip 

ir Naujasis Testamentas. „Pasauliškiai yra sutelkti į Die- 
vo Tautą ir sujungti į vieną Kristaus Kūną, vadovaujamą 
vienos Galvos“; jie „yra šaukiami, kaip gyvi Bažnyčios 
nariai, dirbti jos plėtimui ir nuolatiniam pašventimui vi- 
somis jėgomis, kurias turi Kūrėjo gerumu ir Atpirkėjo 
malone" (I, 61). Kitaip tariant, pasauliškių veikla yra tos 
pačios rūšies kaip ir Bažnyčios veikla, būtent: „nešti iš- 
ganymą“ (t. p.). Tai veikla išganymo istorijoje. Kad ši 
veikla vyksta specialiai pasaulyje, einant jo pareigas, tai 
nė kiek nekeičia jos išganomojo pobūdžio arba jos sak- 
rališkumo, nes, kaip jau sakyta, „veikimai yra įvairūs, 
bet tas pats yra Dievas, kuris visa visuose daro“ (1 Kor 
12, 6). Ir pasaulinėse pareigose, atliekamose sakramenti- 
niu pašventimų, veikia Viešpats, padarydamas šias pa- 
reigas dalyvavimu jo paties išganomajame žygyje ir jo 
įsteigtos Bažnyčios pasiuntinybėje, „Pasauliškių apaštala- 
vimas yra įsijungimas į pačios Bažnyčios misiją" (I, 61); 
įsijungimas „Krikštu ir Sutvirtinimų“, gaivinamas „ypač 
As Eucharistija" kaip „kiekvieno apaštalavimo sie- 

(t. p.). Tai šventas veikimas pačia savo esme. 

Nuosekliai tad II Vatikano susirinkimas pasauliškius 
ir jungia su pagrindinėmis Kristaus savybėmis — kunigiš- 
kumu, pranašiškumu ir karališkumu. Būdamas „vyriau- 
siasis ir amžinasis Kunigas“, Jis „suteikia dalį savo ku- 
nigystės pareigų“ ir pasauliškiams, tuo būdu juos „įga- 
lindamas dvasiniu kultu garbinti Dievą ir gelbėti žmo- 
nes“ (I, 62). Būdamas „didysis Pranašas“, Kristus vykdo 
„Savo pranašavimo uždavinį“, panaudodamas jam ne tik 
hierarchiją, „bet ir pasauliškius, kuriuos pasiskiria liu- 
dytojais ir apdovanoja tikėjimo nuovoka bei žodžio ma- 
lone“ (I, 63). Būdamas „Tėvo išaukštintas“ visatos Kara- 
liumi, Kristus „trokšta ir tikinčiųjų pasauliškių pastango- 
mis plėsti savo karalystę“ (I, 65). Visomis šiomis savybėmis 
Kristus dalinasi su pasauliškiais, padarydamas juos sa- 
vo patikėtiniais pasaulyje ir skleisdamas per juos išga- 
nomąją savo meilę. Juk Kristui niekas nebuvo pasaulyje 
svetima, išskyrus nuodėmę. Todėl jis ne tik skelbė at- 
gailą ir priartėjusią Dievo Karalystę, ne tik parinko apaš- 
talų ir įsteigė sakramentų, bet ir dalyvavo pasauliniuose 
žmonių džiaugsmuose bei liūdesiuose: vestuvėse, puotose, 
diskusijose, mokesčių mokėjime, žvejojime, ligose ir mir- 
tyse; dalyvavo ne kaip stebėtojas, bet kaip tikrasis Išga- 
nytojas. Pasaulinių reikalų bei rūpesčių pašventimas Kris- 
taus dalyvavimu yra vis dar per maža mūsų suprastas bei 


427 


įvertintas. Pasauliškiai, veikdami pasaulyje Krikšto ir Su- 
tvirtinimo sakramentų galia, kaip tik ir įsijungė į aną 
Kristaus dalyvavimą, virsdami jo meilės bei pagalbos pa- 
sauliui nešėjais istorijos eigoje. Kitaip tariant, pasauliš- 
kio pareigų vykdymas pasaulyje yra esmėje ne kas kita, 
kaip tąsa Kristaus pradėto pasaulio pašventimo (consec- 
ratio mundi). 

Tačiau ne tik pačios pasauliškių pareigos pasaulyje 
yra sakralinės; sakralinis yra ir šių pareigų vykdymo 
būdas. Teigdamas, esą pasauliškių uždavinys yra rūpintis 
„laikinaisiais dalykais“ (I, 59), II Vatikano susirinkimas 
čia pat sykiu pabrėžia, kad tai turi būti daroma „Evan- 
gelijos dvasia“ (I, 60), vadinasi, taip, kad pasaulinių pa- 
reigų atlikimas „lyg koks raugas prisidėtų prie pasaulio 
pašventimo tarsi iš vidaus“ (t. p.). Kitaip sakant, ir savo 
nuotaika pasauliškis turi veikti kaip apaštalas, kaip Kris- 
taus Naujienos skelbėjas, kaip jo paties minimas raugas, 
kuris įraugina visą tešlą (plg. Mi 13, 33). Pasauliškiui 
nepakanka atsidėti savo darbo sričiai tik pagal įos vie- 
nos dėsnius, vadinasi, būti tik žinovu. Tai yra, be abejo, 
būtina ir sudaro net pasauliškio sėkmės sąlygą. Tačiau 
tai anaiptol dar neišsemia pasauliškio veiklos. II Vati- 
kano susirinkimas aiškiai skiria dvi pasauliškių veikimo 
puses: objektyvų atsidėjimą savos pareigos reikalavi- 
mams bei dėsniams ir subjekiyvų šios pareigos įjungimą 
į pasaulio pašventimą išganomuoju Kristaus veikimu. Pa- 
sauliškiai, sako Susirinkimas, „kiek galėdami tesiekia, kad 
sukurtosios gėrybės. .. būtų darbu, technika, kultūra visų 
žmonių naudai išvystomos, geriau tarp jų paskirstomos 
ir savo keliu padėtų visuotiniam žengsmui į žmogiškąją 
ir krikščioniškąją laisvę“ (I, 65). Tai objektyvioji pusė. 
Čia pasauliškis veikia, nes čia glūdi jo pareigų sritis: 
darbas, technika, kultūra, teisingumas, pažanga. Pasau- 
liškis turi visam tam atsidėti kiek įmanydamas. Tačiau 
II Vatikano susirinkimas tuoj pat priduria, kad visos šios 
objektyvios pasauliškio pastangos turi turėti tam tikrą 
linkmę, būtent „kaip Kūrėjo nustatyta ir Žodžio nušvies- 
ta“; kad jos turi reikštis, „Kristaus malonei iš vidaus ke- 
liant jų veiklą“ (t. p.) Pasauliškio veikimas pasaulyje 
turi būti ir subjektyviai atremtas į Dievą Kūrėją bei Die- 
vą Išganytoją, vadinasi, turi turėti ryšio su antgamte, 
„Nes jokia žmogaus veikla, net laikinojoje plotmėje, ne- 
gali būti atsieta nuo aukščiausios Dievo valdžios“ (I, 66). 

Šios dvi pasauliškių veikimo pusės sukuria savotišką 
dialektiką. Iš vienos pusės, II Vatikano susirinkimas pri- 
pažįsta, „kad žemiškoji sritis, teisėtai pasiėmusi pasaulio 
rūpesčius, vadovaujasi savais dėsniais“ (t. p.), kylančiais 
ne iš Bažnyčios sprendimo, bet glūdinčiais pačioje šios 
srities prigimtyje“. Iš kitos betgi pusės, Susirinkimas at- 
meta „pražūtingą dokiriną, kuri skelbia, kad bendruo- 
menė turi būti kuriama visai nepaisant religijos“ (t. p.). 
Pasauliškis gyvena šios dialektikos įtampoje ir turi pai- 
syti abiejų jos narių: jis turi saugoti žemiškosios srities 
savarankiškumą nuo hierarchijos užgožėjimo ir žiūrėti, 
Kad bažnytiniai nuostatai nekliudytų šiai sričiai išsivys- 
tyti, kaip tai Bažnyčios istorijoje yra ne kartą pasitaikę, 
pav., sankirtyje su gamtos ir istorijos mokslais pastarai- 
siais amžiais; sykiu tačiau jis turi pasaulinę sritį vesti 
Kristaus išganymo linkme, kad Kristus plėstų savo vieš- 
patavimą visoje visatoje, vis tiek ar ši būtų gamta, ar 
kultūra. Tarp šių dviejų uždavinių esama tam tikros įtam- 
pos, bet tarp jų nėra prieštaravimo, kadangi žemiškosios 
srities dėsnių vykdymas yra ne kas kita, kaip vidinės 
jos tiesos kėlimas aikštėn; tiesos, įdiegtos šiai sričiai ku- 
riamuojų Viešpaties veiksmu. Keldamas šią pasaulio kaip 
Dievo kūrinio tiesą aikštėn, pasauliškis savaime įsijungia 
į išganomąjį darbą, jį vykdydamas savomis rankomis ir 
tuo būdu dirbdamas sakralinį darbą. Nuosekliai tad iš 
pasauliškio ir reikalaujama, kad jis įsisąmonintų, ka reiš- 
kia jo pareigų vykdymas pasaulyje, vadinasi, kad suvok- 
tų tiek objektyvų šių pareigų sakrališkumą, tiek subjek- 
tyvų savo paties nusistatymą kaip dalyvavimą Krisiaus 
gelbstimojoje pasiuntinybėje. Kaip nėra profaninės pa- 
sauliškio pareigos pasaulyje, taip nėra profaninis nė šių 
pareigų vykdymo būdas. Atliekamos Evangelijos dvasia 
ir kreipiamos Kristaus viešpatavimo linkme, jos padaro, 
kad pasauliškio veiksena pasaulyje virsta tikru pasau- 
lio pašventimu iš vidaus, vadinasi, esmiškai sakralinė 
veiksena, 

Sakralinis yra galop ir pasauliškio veiklos pasaulyje 
tikslas. I Vatikano susirinkimas, kaip minėjome, gana 
stipriai pabrėžia, kad pasauliškio būtis „yra tarsi nu- 
austa“ iš pasaulinių „pareigų ir darbų“ (I, 59), vadinasi, 
kad pasauliškis būna pasaulyje ligi pat savos egzistenci- 
jos gelmių. Tačiau ir vėl: Susirinkimas čia pat pastebi, 
kad pasauliškiai „pačiu savo pašaukimu yra skirti ieškoti 
Dievo karalystės, rūpindamiesi laikinaisiais dalykais“ (t. p.). 

Tai didžiai prasminga pastaba. Juk Dievo Karalystė yra 
visų krikščionių tikslas, todėl visi jos ieško bei siekia. 
Visi yra pašaukti bžti darbininkais Kristaus vynuogyne 
(plg. M! 20, 1—16). Bet štai pasauliškiai šio tikslo siekia, 
„Tūpindamiesi laikinaisiais dalykais“. Pasauliškio veiklos 
tikslas yra tas pats, kaip ir dvasiškio bei vienuolio, būtent 
Dievo karalystė. Tik kelias į šį tikslą yra kitoks, būtent 
rūpestis žemiškąja sritimi. Dievo karalystė yra betgi sak- 
ralinė pačia savo esme, Todėl jos siekdamas savo veikla 
pasaulyje, pasauliškis siekia ne kokio nors profaninio da- 
lyko, esančio šalia Dievo karalystės, bet jis siekia pačios 
šios karalystės kaip visų dalykų galutinio atbaigimo. Ir 
pasauliškio veiklos tikslas yra, kad Dievas būtų su visais 
„jų Dievas" (Apr 21, 3). Artimieji pasauliškio tikslai, ku- 
rių jis siekia, eidamas pasaulinės pareigas pagal jų pačių 
dėsnius, — vaikai šeimoje, teisingumas bei gerovė visuo- 
menėje, pažanga Moksle bei technikoje, kūriniai mene 
ir t. t— yra palenkti Dievo karalystei kaip galutiniam 
tikslui, ir tik iš jos jie semia savo prasmę, būdami jos 
kelio tiesėjai. 

Tai ypač aiškiai liudija II Vatikano susirinkimas, kal- 
bėdamas apie Bažnyčią dabartiniame pasaulyje, Skirdamas 
vienuolius ir dvasiškius nuo pasauliškių, Susirinkimas 
apie pastaruosius sako, kad jie yra pašaukti „pasišvęsti 
žemiškajai žmonių tarnybai ir tuo savo tarnavimu ruošti 
dirvą dangaus karalystei“ (I, 206—207). Dangaus karalys- 
tė yra anoji „nauja žemė“, apie kurią kalba Naujasis Tes- 
tamentas (plg. 2 Pt 3, 13; Apr 21, 1) ir kuri nužengia 
„nuo Dievo iš dangaus" (Apr 21, 10). Dangaus karalystė 
nekyla iš istorijos mūsuoju veikimu, kaip tai norėtų su- 
prasti teologinė evoliucijos teorija. Todėl II Vatikano 
susirinkimas ir pabrėžia, kad „„žemiškąją pažangą turime 
rūpestingai skirti nuo Kristaus Karalystės augimo“ (I, 207). 
Tačiau istorija yra dirvos paruošimas Naujajai Jeruzalei 
(plg. Apr 21, 10—11). Nuosekliai tad „naujos žemės lau- 
kimas turi ne silpninti, o kaip tik žadinti rūpinimąsi dar- 
buotis šioje žemėje“ (I, 203). Užtat II Vatikano susirinki- 
mas peikia tuos, kurie „dėl to, kad čia neturime pastovios 
buveinės, bet laukiame būsimosios, mano galį apleisti že- 
miškąsias savo pareigas“ (I, 213). Be abejo, „į dangaus 
karaliją keliaują krikščionys privalo ieškoti ir pamėgti 
nežemiškus dalykus. Tačiau tai ne tik nemažina, bet dar 
padidina jų įpareigojimą darbuotis drauge su visais žmo- 
nėmis žmoniškesnio pasaulio kūrimui“ (I, 232—233). 

" Trumpai tariant, naujos žemės laukimas yra ne gryna 


viltis, bet viltingas veikimas senojoje žemėje. Nes tik šis 
veikimas tiesia kelią Kristui Teisėjui ir Perkeitėjui. Ko- 
dėl taip yra, mėginsime paaiškinti vėliau. Šitoje vietoje 
tik pabrėžiame, kad pasauliškio veiklos tikslas yra sak- 
ralinis ir kad todėl ir jis pats šio tikslo šviesoje virsta 
Dievo Perkeitėjo bendradarbiu, vadinasi, sakraliniu žmo- 
gumi. 

Pasauliškio kaip žmogaus sakrališkumas išeina aikštėn 
tuo, kad jis pasaulyje būna ne tik kaip žmogiškoji bū- 
tybė, kuri paprastai yra, bet ir kaip prasmuo, kuris reiš- 
kia. „Kiekvienas pasauliškis turi žemėje būti Viešpaties 
Jėzaus Kristaus prisikėlimo bei gyvenimo liudytojas ir 
gyvojo Dievo ženklas“,—sako II Vatikano susirinkimas 
(I, 68). Vadinasi, pasauliškis nėra vienplotmis, kaip, sa- 
kysime, ateistas. Ateistas žemėje tik yra; jis yra tik pa- 
prasta būtybė. Neigdamas visa, kas yra antžemiška, jis 
tuo pačiu netenka aukštesnės plotmės, į kurią galėtų nu- 
rodyti. Todėl ateistas nėra prasmuo: jis nieko nereiškia. 
Tuo tarpu krikščionis pasauliškis turi būti ženklas, rodąs 
į gyvąjį Dievą ir tuo būdu peržengiąs paprastai esančios 
būtybės plotmę. Tai išreiškia II Vatikano susirinkimas, 
apibūdindamas pasauliškius kaip dviejų tvarkų narius: 
„Tikintieji pasauliškiai pilnai priklauso ir Dievo Tautai, ir 
valstybinei bendruomenei“ (II, 243). Priklausydami vals- 
tybinei bendruomenei, jie vykdo pasaulines pareigas bei 
uždavinius pagal šiųjų dėsnius bei reikalavimus. Čia pa- 
sauliškiai tik paprastai būna, kaip ir visi kiti žmonės. Ta- 
čiau šia žemiškąja bendruomene pasauliškio būsena kaip 
tik ir nesibaigia, nes „jie priklauso ir Kristui“; jie yra 
atgimę „tikėjimu ir krikštu, kad, naujai gyvendami ir 
veikdami, būtų Kristaus“ (II, 243). Sakramentinis pašven- 
timas yra pasauliškius padaręs anuo naujuoju sutvėrimu, 
apie kurį kalba šv. Paulius ir kuris yra jau naujas žmo- 
gus (plg. 2 Kor 5, 17). Ir štai šis naujas žmogus turi, pasak 
II Vatikano susirinkimo, kaip tik sušvisti pasauliškyje, 
kad būtų regimas, todėl pergyvenamas kaip prasmuo arba 
ženklas: „Iš jų turi šviesti naujasis žmogus, sukurtas būti 
Dievo atvaizdu, tikrai teisus ir šventas“ (II, 243—244). Ši 
šviesa ir yra liudijimas pasaulyje ir pasauliui. Todėl šian- 
dien teisingai sakoma, esą „pasauliškiai jungiasi tarp sa- 
vęs tikslu liudyti krikščioniškąją dvasią pasaulyje" 7. Tai 
daugiau negu tik pastanga įgyti didesnių teisių bažnyti- 
nėje kasdienoje. Tai pastanga pasaulinę tikinčiojo būse- 

ną iš tikro paversti prasmenimi, kad ji ne tik paprastai 
būtų, bet ir reikšių, nurodydama į aukštesnę plotmę vį- 
siems tiems, kurie susiduria su pasauliškio būsena: švie- 
sa „Žmonių akivaizdoje“ (Mt 5, 16). Tai yra giliausia pa- 
sauliškių apaštalavimo esmė. Pasauliškis apaštalauja ne 
tiek tuo, kad jis skelbia ar moko — tai, be abejo, yra irgi 
reikalinga, — kiek tuo, kad jis yra kitų pergyvenamas ir 
net tiesiog regimas kaip aukštesnės tikrovės ženklas. Būti 
prasmenimi, reiškiančiu gyvąjį Dievą,— štai pasauliškio 
būsenos prasmė ir sykiu sakralinė jos vertė, kuri ją ski- 
ria nuo profaninės būsenos, esančios vienaplotme ir todėl 
neturinčios prasmeninio pobūdžio, 

Tik šitaip žiūrint į pasauliškį bus galima suprasti, ko- 
dėl Naujasis Testamentas kalba apie tikinčiuosius, kaip 
jau ne sykį esame probėgomis minėję, vis sakraliniais žo- 
džiais, vadindamas juos dvasiniais namais, šventąja kuni- 
gyste, karališkąja kunigyste, išrinktąja gimine, šventąja 
tauta, Dievo Tauta, įsigytaisiais žmonėmis (plg. 1 Pt 2, 
5—10), kurie yra pašaukti į „mūsų Viešpaties Jėzaus Kris- 
taus draugystę" (Rom 1, 9) ir todėl yra Kristaus tarnai 
ir Dievo paslapčių teikėjai (plg. 1 Kor 4, 1), Šv. Dvasios 
šventovė (plg. 1 Kor 6, 19), Kristaus laiškas, parašytas 
„gyvojo Dievo Dvasia“ (2 Kor 3, 3), Kristaus garbės gy- 
rius (plg. Ef 1, 12), Dievo įnamiai (plg. Ef 2, 19), Kristaus 
dalyviai (plg. Žyd 3, 14), Dievo vaikai, nes gimę iš Die- 
vo (plg. 1 Jn 3, 1; 5, 1), Tiesa, nesant pradinėje Bažnyčio- 
je išryškėjusio griežto skirtumo tarp dvasiškių ir pasau- 
liškių, šie posakiai tinka visiems krikščionims. Bet tai 
kaip tik ir rodo, kad ir tų būsena, kurie nėra pašvęsti 
Kunigystės sakramentu, yra taip lygiai sakralinė, kaip ir 
pašvęstųjų. Naujasis Testamentas niekur nekalba apie tą 
ar kitą tikinčiųjų grupę, žiūrėdamas į ją iš pasaulio pusės. 
Biblinis žvilgis į krikščionį, vis tiek kas jis būtų, yra 
galimas iš Dievo pusės. Naujasis Testamentas neneigia 
jokio daikto, jokio darbo, jokios pareigos pasaulyje. Prie- 
šingai, jis teigia ir kūną (plg. 1 Jn 4, 2), ir valgi (plg. 
1 Tim 4, 4), ir moterystę su šeima (plg. Ef 6, 1—4; 1 Tim 
4, 3), ir turtą (plg. 2 Kor 8, 14; 1 Tim 6, 17—19), ir isto- 
riškai lygstamą socialinę santvarką (plg. Ef 6, 5—9; Kol 
3, 32; 4, 1; 1 Pt 2, 13—18), ir asmeninę įsitikinimų bei są- 
žinės laisvę (plg. Rom 14, 1—23; 1 Kor 10, 23—29). Ta- 
čiau visi šie daiktai, darbai, pareigos yra svarstomi Vieš- 
paties šviesoje, „nes nė vienas iš mūsų negyvena sau ir 
nė vienas sau nemiršta“ (Rom 14, 7): autonominės bū- 

ties — jos trūkos ir jos galo — Naujasis Testamentas ne- 
pažįsta. „Ar gyvi esame, gyvi esame Viešpačiui; ar mirš- 
tame, mirštame Viešpačiui“, nes visa savo būtimi — jos 
trūka ir jos pabaiga — „mes esame Viešpaties“ (Rom 14, 8). 
Todėl ir kasdienos darbai bei pareigos įsijungia į šį bu- 
vimą Viešpatyje ir virsta Jį garbinančiais veiksmais: „Ar 
valgote, ar geriate, ar ką kita darote, visa darykite Die- 
vo garbei“ (1 Kor 10, 21; plg. Kol 3, 17). Būti Dievo gar- 
bei yra tikinčiojo paskirlis, nepaisant, kuo jis pasaulyje 
verstųsi ir kokią vietą jame užimtų. 

Iš kiekvienos tad pusės svarstomas, pasauliškis vis 
pasirodo esąs tikrai sakralinė sąvoka, tiek ankštai susi- 
jusi su Bažnyčios pasiuntinybe, jog tik jos šviesoje ji 
gali būti suprasta bei aptarta. Suvokti, kas yra pasauliškis, 
reiškia suvokti, kas yra Bažnyčia 3. Todėl sunku įsivaiz- 
duoti, kaip pasauliškis pastaraisiais amžiais galėjo ne tik 
netekti bažnytinių tarnybų, bet ir virsti profanine sąvo- 
ka, sakralinę sritį aprėžiant dvasiškio ir vienuolio būse- 
nomis. Tai buvo tiesiog neįtikimas nuvertinimas krikščio- 
nies, pašvęsto Krikšto ir Sutvirtinimo sakramentais, pa- 
darančiais jį Dievo vaiku ir Kristaus kariu kovoje su 
tamsybių valdovais ir piktybių dvasiomis (plg. Ef 6, 12). 
Užtat ir dabartinis pasauliškio atvertinimas turėtų būti 
suvokiamas ne tiek kaip leidimas jam atlikti tą ar kitą 
bažnytinę tarnybą tarnybėlę, kiek kaip sakralinio jo po- 
būdžio kėlimas dienos aikštėn ir apvalymas nuo įvairių 
profaninių įvaizdžių, kurie vis dar tebevaldo jo sampratą. 
Nes tik sakraliniame pasauliškio pobūdyje glūdi jo reikš- 
mė tiek Bažnyčiai, tiek pasauliui: Bažnyčiai, kad ji at- 
gautų savo vietą pasaulyje; pasauliui, kad jis būtų pa- 
švestas iš vidaus ir įjungtas į išganomąją Bažnyčios pa- 
siuntinybę. Todėl ir visos viltys, kurių šiandien tiek daug 
dedama į pasauliškį, pasiteisins tik tada, kai jis suvoks ir 
vykdys savo sakrališkumą kaip esminę savo luomo žymę. 

Šios žymės šviesoje mums dabar ir tenka kritiškai 
žvilgtelėti į du priešingus, savyje tačiau tą pačią pras- 
mę turinčius reiškinius, stipriai linkstančius užtrinti es- 
mines tiek dvasiškio, tiek pasauliškio savybes, būtent į 
dvasiškių žengimą pasaulin ir į pasauliškių žengimą Baž- 
nyčion. 


28. A. Maceina, 5 t. 433 


b. Dvasiškių žengimas į pasaulį 


Kokia prasme dvasiškiai šiandien žengia į pasaulį, ga- 
li gražiai pavaizduoti prancūzų dominikono M. D. Chenu, 
pagarsėjusio savo veikalais apie teologinę darbo sampra- 
tą?, žodžiai: „Po II Vatikano susirinkimo įvairiuose Eu- 
ropos kraštuose vis augo skaičius kunigų, kurie sava ini- 
ciatyva ir aiškiu ar tyliu savo vyskupų pritarimu ėmėsi 
pasaulinių profesijų, tapdami inžinieriais, ūkvedžiais, ad- 
vokatais ir t. t."; vieni iš jų atsidėjo šioms pareigoms 
visiškai, sakysime, kunigai darbininkai; kiti, „norėdami 
dar išsaugoti tradicinę kunigo tarnybą, vykdė jas tik pus- 
dienį"; Prancūzijos „kunigų, esančių kaimo parapijose, 
apklausa parodė, kad 48 proc. jų norėtų ateityje griebtis 
kokio nors rankų ar techninio darbo“ !?, Tuo siekiama, 
kaip Chenu pastebi, „ne susakralinti šias profesijas, bet 
skelbti Bažnyčios buvojimą (Praesenz) pasaulyje“ (p. 213). 
Pastarasis sakinys yra ypač svarbus. Jis rodo, kad šiuo 
atveju dvasiškis eina į pasaulį ne kaip kunigas sakramen- 
tine savo šveniimų galia, bet kaip paprastas pasaulinių 
profesijų vykdytojas, „saugojąs žemiškųjų vertybių sava- 
rankiškumą“,— priduria Chenu (t. p.). Tačiau jis eina, 
vedamas ypatingo tikslo, būtent: atskleisti Bažnyčios bu- 
vojimą pasaulyje, parodyti, kad ji nenori nuo pasaulio 
trauktis, kad ji jame tebėra, nes jos tarnai vykdo pasau- 
lines pareigas ir dirba pasaulinius darbus. Tuo jie tiesią 
tiltą tarp Bažnyčios ir pasaulio, sueiną su juo pokalbio, 
sergą jo rūpesčiais ir kovoją už jo reikalus (prisiminkime 
tik kunigų darbininkų dalyvavimą įmonių streikuose). Tai 
piPos ir gal pati ryškiausioji kunigų žengimo pasaulin 
ytis. 

Antroji lytis — daugiau teorinė, bet ne mažiau pasau- 
linė — yra dvasiškių angažavimasis aktualiems pasaulio 
reikalams, ypač jei šie turi politinį pobūdį. Šiuo at- 
žvilgiu būdingai pastebi tas pats M. D. Chenu: „Kunigas 
neužsiima jokia politika: ši šimtmečius visur atstovauta 
aksioma šiandien nėra, tiesa, dar virtusi savo priešingy- 
be, tačiau ji jau yra persvarstoma, patraukdama paskui 
save su tuo susijusias problemas ir rizikas“ (p. 212). Jos 
persvarstymas betgi svyra teigiamon pusėn: tiek atskiri 
dvasiškiai, tiek jų susigrupavimai vis aiškiau pasisako už 
Bažnyčios jungimąsi konkrečion politikon ir už jos an- 
gažavimąsi konkretiems politiniams klausimams. Bažnyčia 
turinti viešai pareikšti savo nusistatymą karo Vietname, 

Portugalijos politikos Angoloje, Vokietijos sutarties su 
Sovietų Sąjunga bei Lenkija, sankirčio tarp arabų ir IZ- 
raelio, Graikijos diktatūros ir daugybės kitų dienos prob- 
lemų reikalu. Popiežius ir vyskupai yra įtaigojami ir net 
spaudžiami tarti oficialų žodį visais šiais klausimais, ta- 
čiau ne bendrų dorovės principų šviesoje, kas yra savai- 
me suprantama ir kas paprastai Bažnyčios daroma, bet 
konkrečiai angažuojantis už vieną kurį anų reikalų spren- 
dimą, sakysime, pasmerkiant amerikiečių ir portugalų el- 
gesius, graikų karininkus, giriant vokiečių socialdemok- 
ratų poelgius ir t. t. Savo ruožtu anie dvasiškiai ir jų 
grupės pasisako beveik kiekvienu klausimu, pradedant 
popiežiaus kelionėmis ir baigiant Oderio—Neisės linija ar 
užtvankos statymu Mozambike. Tokiuose pasisakymuose 
dvasiškiai regi pranašiškąją savo pareigą, apsireiškiančią 
visuomenine kritika, nukreipta, kaip Chenu pastebi, „prieš 
nusistojusią (etabliert) tvarką“ (p. 213). Šiai pranašiškajai 
savo veiklos pusei dvasiškiai dabar teikia tokią didžią 
reikšmę, jog Chenu šį nusistatymą yra net formulavęs 
gražiu posakiu: „Visų pirma pranašauti, o tik paskui apaš- 
talauti"“ (t. p.), tai yra: visų pirma kritikuoti konkrečią 
visuomeninę kasdieną, o tik paskui skelbti Evangeliją. 
Kas atidžiau seka dvasiškių leidžiamus veikalus ir laik- 
raščius, gali šį Chenu posakį tik patvirtinti, nes net ir 
pats Evangelijos skelbimas šiandien yra ne sykį supoli- 
tinamas, visiškai konkrečiai įvedant savo pažiūras bei sim- 
patijas net į liturginę tikinčiųjų maldą !!, 

Trečioji ir pati įtartiniausia dvasiškių žengimo pasau- 
lin lytis yra jų dalyvavimas revoliucijoje — čia pritarimu, 
čia net pačiu jos vykdymu. Teologinis revoliucijos prob- 
lemos svarstymas šiandien yra pasidaręs toks pat aktua- 
lus '2, kaip kadaise tirono nužudymo ar teisingo karo klau- 
simas. Be abejo, teologija turi teisės ir net pareigos bet 
kurį istorijos reiškinį svarstyti dogmiškai ir vertinti mo- 
rališkai. Kadangi revoliucinis sąjūdis yra virtęs mūsų lai- 
kų istorijos apraiška ir net jos eigos lytimi, todėl savaime 
suprantama, kodėl teologų dėmesys krypsta ir į šią lytį. 
ieškant jos santykio su Evangelija, vadinasi, jos vertės 
ar nevertės. Todėl yra galimos šiuo atžvilgiu tarp teo- 
logų įvairios nuomonės. Galima revoliuciją laikyti isto- 
rine nelaime (senesnioji pažiūra), bet galima laikyti ją ir 
normaliu istorijos eigos būdu (naujesnioji pažiūra). Šių 
nuomonių teisingumas priklausys nuo jų autorių įžval- 

gos gilumo ir nuo teologinių bei filosofinių įrodymų. Re- 
voliucijos problema šiandien yra laisvo ginčo dalykas. 

Tačiau kas kita nagrinėti revoliucijos klausimą teo- 
logiškai, o kas kita skelbti revoliuciją kaip „Dievo pa- 
sirodymą istorijoje“ (H. Cox, J. Moltmann) ir todėl ap- 
sispręsti joje dalyvauti praktiškai: arba ginklu rankoje, 
arba kuria kita tiesiogine parama, reikalaujant, kad ir 
pati Bažnyčia įsijungtų į revoliucinį vyksmą, nes esą tik 
šitoks „nelygstamas Bažnyčios užsiangažavimas yra vie- 
nintelė galimybė išvengti sunkios nuodėmės" akivaizdoje 
„dangun šaukiančio skurdo“ IŠ. Revoliucija šiuo atveju 
yra skelbiama kaip krikščionies uždavinys 5“. Ir dvasiš- 
kiai imasi šio uždavinio, tapdami nariais partizaninių bū- 
rių bei slaptų grupių, mėginančių perversmo keliu ati- 
tiesti socialines neteisybes. Tokių dvasiškių šiandien esa- 
ma ypač Pietų Amerikoje, tačiau jų esama ir Europoje, 
visų pirma tuose kraštuose, kur komunistų partijos stip- 
resnės (Italijoje, Prancūzijoje) ir kur bendradarbiavimas 
su jomis laikomas būdu naujai tvarkai kurti, 

Tai yra trys pagrindiniai keliai, kuriais dvasiškiai mū- 
sų dienomis eina į pasaulį, norėdami parodyti, kad Baž- 
nyčia jo nepamiršusi,. Nenagrinėsime čia šių kelių tiesos 
ar netiesos savyje, nes tai nėra mūsų studijos uždavinys. 
Čia norime tik pasiklausti, ką tai visa reiškia. Ką reiškia 
dvasiškių žengimas į pasaulines sritis? Kaip jau minėta, 
jis yra grindžiamas pastanga paliudyti Bažnyčios buvoji- 
mą pasaulyje. Ilgus amžius Bažnyčia buvusi per daug 
atsitvėrusi nuo pasaulio, per daug nusisukusi nuo žmo- 
giškosios kasdienos su jos darbais, kovomis ir neteisy- 
bėmis, per daug likusi abejinga šios kasdienos sąrangai 
politinėje, socialinėje ir kultūrinėje srityje. Visa tai turį 
dabar pakisti. Bažnyčia turinti gyventi ne šalia pasaulio, 
bet pačiame jo būties sūkuryje. Ji turinti savo žvilgį at- 
kreipti į žemę, nes kaip tik čia yra jos pasiuntinybės lau- 
kas. Bažnyčia juk esanti, pasak II Vatikano susirinkimo, 
„žmonijos istorijos“ dalis (I, 27). Ieškodama „pasiliekan- 
čios buveinės“, ji žengia „per šį pasaulį“ (t. p.) ir „da- 
lijasi su pasauliu ta pačia žemiškąja dalia“ (I, 209). Kaip 
tad ji galėtų nesidomėti ta visuma, kurios dalis ji yra, 
ir tuo keliu, kuriuo jai skirta keliauti „į Tėvo karalystę" 
(I, 169)? Reikia atvirai pripažinti, kad šis pagrindas yra 
nesugriaunamas. Bažnyčia ir pasaulis iš tikro nėra dvi 
tikrovės, esančios šalia viena kitos. Bažnyčia yra pasau- 
lyje ir pasaulis. Todėl savaime ji turi sirgti jo reikalais 

bei rūpesčiais, nes tai esmėje yra jos pačios reikalai bei 
rūpesčiai, jei nenorime Krikščionybės paversti grynu spi- 
ritualizmu ir tuo paneigti ją kaip istorijoje besiskleidžiantį 
Kristų, turintį savyje ne tik dievybės, bet ir žmogybės 
pilnatvę. Naująją tad pastangą pasukti Bažnyčią į pasaulį, 
kad ji iš tikro pasijaustų esanti keleivė žemėje „kartu su 
visa žmonija“ (I, 209), galima tik sveikinti, nes ji išgelbsti 
krikščionis nuo vienašališko žvilgio į anapus. Šia prasme 
Bažnyčios buvojimo pasaulyje liudijimas yra būtinas, nes 
šis liudijimas kaip tik ir apreiškia, kad „visa, kas tikrai 
žmogiška, randa atgarsį ir jų (t. y. Kristaus mokinių— 
Mc.) širdyse" (I, 169). - 

Visa tai pripažįstant ir net sveikinant, lieka betgi ne- 
atsakytas klausimas: kodėl Bažnyčios buvojimas pasau- 
lyje turi būti dvasiškių paliudytas pasaulinėmis tarmnybo- 
mis ir pasauliniais veiksmais? Tiesa, II Vatikano susirin- 
kimas pastebi, kad „ir kunigų luomo nariai kartais gali 
atlikti pasaulio reikalus, net turėti pasirinkę pasaulietinę 
profesiją" (I, 59). Tai ypač dažnai pasitaiko misijų kraš- 
tuose, kur misininkai yra ne tik dvasiškiai, bet labai daž- 
nai ir mokytojai, ir agronomai, ir technikai, ir net gydy- 
tojai. Taip yra todėl, kad žemas šių kraštų kultūrinis lygis 
reikalauja ne tik skelbti tikėjimą, bet padėti žmonėms ir 
pasaulinėje jų būtyje. Šia prasme misininkai visados yra 
ėję kiek galėdami pasaulines tarnybas, nesudarydami tuo 
jokios ypatingesnės problemos. Tačiau visai kitas yra da- 
lykas, įei dvasiškiai aukštos kultūros kraštuose virsta 
darbininkais, technikais, advokatais, ūkvedžiais — ne tam, 
kad šių profesijų kitus išmokytų, kaip kad yra misijų 
kraštuose, bet tam, kad, jas vykdydami, paliudytų Baž- 
nyčios buvojimą pasaulyje. Tai reiškia: Bažnyčios buvo- 
jimas pasaulyje gali būti liudijamas lik pasaulišku būdu. 
Juk kunigas, kaip jau minėta, eina į pasaulines sritis ne 
kaip pašvęstas Kunigystės sakramentu — dažnai iis savo 
kunigystę net slepia, — bet kaip paprastas krikščionis, nie- 
kuo savo veikla nesiskiriąs nuo pasauliškio. Jis liudija Baž- 
nyčią ne tuo, kad vykdo bažnytinę tarnybą, kuriai yra pa- 
švęstas, bet tuo, kad vykdo grynai pasaulinę tarnybą: kasa 
anglis, stovi prie mašinos, veda sąskaitybos knygas, at- 
stovauja besibylinėjantiems teismuose ar dėsio mokyk- 
loje matematiką. Kitaip tariant, kunigas tarsi nusivelka 
savo kaip dvasiškio būseną ir prisiima pasauliškio būse- 
ną, nes tik tokiu būdu jis galįs tapti Bažnyčios buvojimo 
pasaulyje liudytoju. Tai tinka ne tik pasaulinėms profe- 

sijoms, bet ir tokiems pasauliniams reikalams, kaip an- 
gažavimasis kuriam nors politiniam ar socialiniam klau- 
simui ir dalyvavimas revoliucijoje. Visur čia kunigiškieji 
šventimai esti pastumiami į šalį, nes visur čia jie yra ne- 
reikalingi. Visos šios sritys yra pasauliškių veiklos laukas; 
jei tad kunigas į jas eina, tai jis turi čia ir veikti taip, 
tarsi būtų pasauliškis. Kunigo susipasaulinimas yra būtina 
prielaida šios rūšies dvasiškių žengimui į pasaulį. 

Bet kaip tik todėl mes ir laikome šitokį dvasiškių žen- 
gimą pasaulin klysikeliu. Visų pirma todėl, kad jis yra 
nereikalingas. Juk jeigu kunigas, norėdamas liudyti Baž- 
nyčios buvojimą pasaulyje, turi prisiimti pasauliškio bū- 
seną, tai kodėl tokiu liudytoju negali būti pasauliškis? 
Kodėl kunigas darbininkas, kunigas inžinierius, kunigas 
advokatas, kunigas politikas, kunigas revoliucininkas virs- 
ta tiltu tarp Bažnyčios ir pasaulio, o pasauliškis darbi- 
ninkas, pasauliškis inžinierius, pasauliškis advokatas, pa- 
sauliškis politikas, pasauliškis revoliucininkas negali tokiu 
tiltų būti? Jei iš tikro šitaip būtų manoma, tai reikštų, 
kad pasauliškiai nėra laikomi Bažnyčia, kad dvasiškiai 
ir Bažnyčia esti sutapatinami ir kad todėl Bažnyčios sam- 
prata ir toliau lieka klerikalinė. Yra visiškai teisinga, kad 
Bažnyčios buvojimas pasaulyje turi būti krikščionių liu- 
dijamas. Taip pat teisinga, kad šis Hudijimas gali vykti 
tik pasaulišku būdu. Tačiau iš šių dviejų prielaidų kaip 
tik ir plaukia savaiminga išvada, kad tokiam liudijimui 
yra pašaukti pasauliškiai. Būdami Bažnyčia, pašvęsti Krikš- 
to ir Sutvirtinimo sakramentais, pasauliškiai tuo pačiu yra 
tiesiog įpareigoti liudyti Bažnyčios buvojimą pasaulyje 
tuo, kad jie atlieka pasaulines tarnybas Evangelijos dva- 
sia. Kokios prasmės gali čia turėti dvasiškių susipasau- 
linimas? Juk šis susipasaulinimas nėra dvasiškiui tikras, 
nes dvasiškis niekad pasauliškiu virsti negali: Kunigystės 
sakramentas yra neišdildomas. Eidamas kurią nors pasau- 
linę tarnybą ne būtinybės verčiamas, kaip misijų kraš- 
tuose, bet liudijimo vedamas, dvasiškis virsta savotiška 
pasauliškio kauke, po kuria slypi dvasiškio būtis. Sub- 
jektyviai jis gali pasaulinėms pareigoms atsidėti ir labai 
nuoširdžiai, tačiau objektyviai jis yra ir pasiliks tiktai 
kaukė, prisiėmusi pasauliškio būseną, todėl savotiškai ap- 
gaulinga. Galimas daiktas, kad kaip tik čia ir glūdi pa- 
grindas, kodėl kunigų darbininkų sąjūdis, suklestėjęs po 
II pasaulinio karo, nieko ypatingo nepasiekė. Kai kunigas 

streiką, tai jis nei miršta badu, nei eina elgetautų, o krei- 
piasi į vyskupą, kad jam skirtų kitą užsiėmimą. Dvasiškis, 
veikdamas pasaulyje pasauliškai, prisiima tik pasauliškio 
išvaizdą, bet niekados ne jo tikrovę ir ne jo likimą. Štai 
kas padaro, kad dvasiškių žengimas pasaulin šiandien 
anaiptol nėra kelias į sąmoningą dvasiškių ir pasauliškių 
vienybę, nes ši vienybė yra galima tik tarp dvasiškio kaip 
tikrovės ir pasauliškio kaip tikrovės, 

Tačiau dvasiškio tikrovė šiandien yra susvyravusi: 
dvasiškis, sakoma, esąs pasimetęs savyje: „Jis yra pate- 
kęs į savos tapatybės krizę; jis nežino, kas jis yra; į jį 
sudėtuose tikinčiųjų lūkesčiuose jis neranda aiškaus vaiz- 
do, kas jis turėtų būti ir ką turėtų veikti. Nemaža kunigų 
jaučiasi todėl esą nereikalingi žmonės" !5. Atoveika šiam 
jausmui esanti įvairi: viena kunigų grupė einanti bažny- 
tine savo tarnybą ir toliau kaip ėjusi, nepaisydama, ar 
šitoks jų nusistatymas „derinasi su nauja religijos sam- 
prata" (p. 178); antra grupė atsisakanti kunigystės, nes 
sakramentinėje savo tarnyboje ji nerandanti žmogiško- 
sios būties patenkinimo (plg. p. 179); trečia grupė mėgi- 
nanti „naują Bažnyčios linkmę po II Vatikano susirinki- 
mo praktiškai vykdyti" (p. 179), ieškodama naujo kunigui 
vaizdo bei pavyzdžio ir net mėgindama tokį vaizdą bei 
pavyzdį kurti. Iš šios trečios grupės kaip tik ir kyla tie 
dvasiškiai, kurie, nors ir nemesdami kunigystės forma- 
liai, imasi pasaulinių pareigų, nes esą įsitikinę, kad „tik- 
rosios pamaldos yra ne šventykloje prie altoriaus, bet 
Dievo valios vadovaujama bei palaikoma elgsena kasdie- 
noje" (p. 178). Todėl jie šiai kasdienai visų pirma ir at- 
sideda. „Seniau buvę galima kunigo tarnybos išmokti: 
laikyti Mišias, sakyti pamokslus, krikštyti ir t. t. Tuo tar- 
pu šiandien reikia padėti žmogui susivokti jam nesupran- 
tamoje tikrovėje, kurioje jis ieško savo buvimo prasmės. 
Kunigas turįs parodyti jam kelią, jis turįs žmogui pagel- 
bėti šį kelią rasti Evangelijos būdu. Kunigas turįs krikš- 
čionis paremti, jiems aiškinantis savo buvimą" !*, 

Teikiant šiems žodžiams įprastinę prasmę, jie atrodo 
esą mums girdėti labai seniai. Juk visais laikais kunigas 
yra stengęsis būti žmogaus vadovas, patarėjas ir pagelbi- 
ninkas ieškant gyvenimo prasmės ir mėginant susivokti 
mislingoje tikrovėje. Tačiau ši kunigiškoji pagalba seniau 
yra buvusi sakralinio pobūdžio, nes kilusi iš tikėjimo: iš 
Evangelijos, iš Bažnyčios mokymo, iš sakramentinės prak- 
tikos. Iš šių šaltinių kunigas sėmęsis išminties, patardamas 

bei pagelbėdamas tikintiesiems. Todėl tarp tarnybos šven- 
tykloje ir tarnybos žmogui kasdienoje jis nejautęs skili- 
mo. Priešingai, tarnyba žmogui kasdienoje jam buvusi ne 
kas kita, kaip tarnybos šventykloje konkretus tęsinys. 
Tuo tarpų dabar tarnyba žmogui esti suprantama profa- 
nine prasme: tai psichologinė, sociologinė, politinė, pro- 
fesinė ir net ekonominė pagalba. Susivokti nesuprantamoje 
tikrovėje šiandien reiškia ne filosofinį šios tikrovės paži- 
nimą, bet praktinį jos apvaldymą darbu ir technika. Ieš- 
koti savo buvimo prasmės šiandien reiškia ne peržengti 
šio buvimo ribas, bet kaip tik pasilikti šiose ribose ir jose 
rasti savą uždavinį. Aiškintis savo buvimą šiandien reiš- 
Kia ne klausti, kam žmogus gyvena žemėje, kaip tai esame 
mokęsi vaikystės metais katekizme, bet tai reiškia susi- 
rasti savo vietą visuomenėje ir įsijungti į šios visuomenės 
kaitos vyksmą. Todėl kai kunigas ryžtasi būti žmogaus 
vadovu, patarėju ir pagalbininku šiuo atžvilgiu, jis savai- 
me darosi priverstas savo išmintį semtis iš psichologijos, 
sociologijos, ekonomikos, istorijos, antropologijos ir įvai- 
rių kitų pasaulinių mokslų; kitaip sakant, jis yra priverstas 
savus patarimus bei nurodymus teikti žmogui ne religine, 
bet pasauline prasme. Tai reiškia: ir kaip sielovadis ku- 
nigas turi susipasaulinti, 

Užtat čia ir atsiranda plyšys tarp kunigo tarnybos 
šventykloje ir jo tarnybos žmogui, nes tarp šių dviejų 
tarnybos rūšių tvylo praraja. Tarnyba šventykloje yra, 
tiesa, taip pat žmogui, tačiau žmogui puolusiam, Kristaus 
atpirktam, pašauktam juo sekti, ryškinant savyje jį patį 
kaip pirmavaizdį, pagal kurį žmogus yra Dievo sukurtas, 
Tuo tarpu minėti pasauliniai mokslai nepažįsta nei puo- 
limo, nei atpirkimo, nei kaltės, nei atleidimo, nei šven- 
tumo tobulėjant sakramentiniu būdu, nes jie nepažįsta 
žmogaus sukūrimo ir gyvenimo po mirties. Jie pažįsta tik 
šiapusinį žmogų, visa savo būtimi išsisemiantį žemės rei- 
kalais ir jos siekiais. Šios prarajos akivaizdoje todėl ir 
kyla klausimas, kur yra kunigo tarnybos tikroji vieta: 
šventykla ar kasdiena? Šis klausimas anksčiau iš viso ne- 
kilo, nes kasdiena buvo šventyklos pratęsimas. Dabar bet- 
gi, kai kasdiena yra laikoma grynai profanine, šis klau- 
simas stipriai drumsčia dvasiškių sąmonę ir padaro, kad 
„kunigo tarnyba šiandien yra atsidūrusi kryžkelėje" !7. Ne 
vienas dvasiškis apsisprendžia kūsdienos naudai, dažnai 
net neigdamas sakralinės srities, vadinasi, šventyklos, 
reikšmę bei prasmę apskritai arba skirdamas jai tik antra- 

eilę svarbą. Ne vienas dvasiškis, kaip pastebi J. Pieperis, 
sakramentinius veiksmus, ypač Eucharistiją, laiko „grynai 
žmogiškaisiais porengiais (Veranstaltung), kuriuose objek- 
tyviai ir nepriklausomai nuo sąmonės iš viso nieko ne- 
įvyksta" !š. Vadinasi, net ir sakramentinė sritis dabar esti 
tiek suantropologinama, jog dieviškasis jos pobūdis dings- 
ta, palikdamas tik žmogiškojo psichologinio pergyveni- 
mo kiautą. 

Sielovados supasaulinimas perkelia dvasiškį į pasau- 
liškio būseną gal net dar apgaulingiau negu ėjimas pa- 
saulinių tarnybų ar angažavimasis konkretiems pasauli- 
niams klausimams. Dvasiškis manydamas, kad psicholo- 
ginės, sociologinės, politinės, ekonominės ar kurios kitos 
pasaulinės pagalbos teikimas žmogui sudaro jo kunigiš- 
kajį pašaukimą, dažnai nė nenujaučia, kaip labai jis susi- 
tapatina su pasauliškių, nepasiekdamas šiojo aukščio. Juk 
pasauliškiai aisideda visiems aniems minėtiems mokslams, 
turintiems dabar sudaryti sielovados turinį, pasidalinę: 
vieni yra psichologai, antri sociologai, treti politikai, ket- 
virti gydytojai ir t. t. Antropologija, kurios objektas yra 
žmogus, šiandien yra nepaprastai išsišakojusi. Tuo tarpu 
dvasiškis, mėgindamas sielovadą suantropologinti, turėtų 
visas jos šakas šakelės apimti pas vienas. Argi tokiu at- 
veju būtų įmanoma peržengti diletanto lygį? Argi tada 
ir ana visa pasaulinė pagalba tikinčiajam, kuri šiandien 
taip labai pabrėžiama, nepasiliktų paviršutiniška ir todėl 
apgauli? Ar ne daugiau laimėtų tikintysis, ieškąs pasau- 
Tinės pagalbos, kreipdamasis į pasauliškį, kuris yra šios 
pagalbos žinovas ir savo žiniomis vykdo artimo meilės 
įsakymą? Profesinis pasauliškio patarmavimas žmogui yra 
giliausia savo esme ne profaninis, bet sakralinis veiks- 
mas, nes liečia žmogų kaip Viešpaties kūrinį, ištiktą to 
ar kito negando, kurio pašalinimas ir virsta dalyvavimu 
išganomojoje Kristaus pasiuntinybėje. Juk argi Kristus 
negydė ligonių? Ar jis nemaitino alkanųjų? Ar netaikė 
susivaidžiusiųjų? Tą patį daro ir pasauliškis gydytojas, ir 
pasauliškis ekonomistas ar pramonininkas, ir pasauliškis 
advokatas, būdami šiems darbams pasiruošę ir todėl galį 
teikti visiškai tikrovinę pagalbą. Dvasiškis tuo tarpu, 
bandydamas eiti sielovadoje pasauliniu keliu, visados liks 
tik pasauliškio pamėgdžiotojas. Štai kodėl vokiečių rašy- 
tojas katalikas R. Kraemer-Badonis griežtai pasisako prieš 
dvasiškių diletantizmą pasaulinėse srityse: „Jei teologai 
domisi menine, politine ar kuria kita šiapusine sritimi, 

tai jie turi pareigos arba išvystyti nepaprastai savo pro- 
tą, arba, jei tai jiems greičiausiai nepasisektų, išmokti 
naujos teologinės disciplinos, būtent tylos“ !?. Visoks dva- 
siškių mėginimas sekti pasauliškiu, juo nesant, graso pa- 
vojumi sulėkštinti sielovadą ir net iškreipti jos esmę: 
užuot gilinus žmogaus santykį su Dievu, sielovada virsta 
valdymu žmogaus santykių su artimu ar su daiktu gry- 
nai pasaulinėje srityje. Tačiau tai yra pasaūuliškių veiklos 
sritis, kurioje dvasiškis visados yra ne namie. Dvasiškiui 
tapti pasauliškiu yra nelemta nė vienu atveju, neišdavus 
paties savęs, 


c. Pasauliškių žengimas į Bažnyčią 


Pasauliškių žengimas į Bažnyčią vyksta atvirkščiu bū- 
du: pasauliškis trokšta susidvasiškinti. II Vatikano susi- 
rinkimui paskelbus, kad „pasauliškių apaštalavimas... 
Bažnyčiai visados yra būtinas" (II, 133) ir kad pasauliškiai 
apaštalauja „ir Bažnyčioje, ir pasaulyje“ (II, 144), jie šian- 
dien yra ypatingai panūdę apaštalauti kaip tik Bažnyčioje, 
vadinasi, dalyvauti „Bažnyčios gyvenime ir veikime“ (II, 
145). Šis pasauliškių dalyvavimas yra labai įvairus bei 
platus: jis reiškiasi tiek liturgijoje (maldos, skaitymai, 
kai kur net pamokslai, šv. Komunijos dalinimas), tiek 
sielovadoje (vaikų katechizacija, jaunavedžių paruošimas, 
religijos dėstymas mokyklose, veikla tarp jaunimo, ligo- 
nių bei senelių lankymas, labdaros darbai), tiek administ- 
racijoje (įvairios parapijų ir vyskupijų tarybos), tiek ga- 
lop bendros bažnytinės linkmės bei sąrangos apspren- 
dime (dieceziniai ir tautiniai sinodai). Visose šiose grynai 
bažnytinėse srityse pasauliškiai reiškia teisių dalyvauti 
ir praktiškai jau dalyvauja. Galima net pagrįstai tvirtinti, 
kad jų dalyvavimas platės ir jų įtaka gilės. Atrodo, kad 
pasauliškiai bent vieną II Vatikano susirinkimo teiginį 
yra tikrai įsisąmoninę, būtent: „„Bažnytinėse bendruome- 
nėse jų veikla yra taip reikalinga, jog be jos net ir ga- 
nytojų apaštalavimas dažniausiai negali pilnai pasiekti 
savo tikslo“ (II, 145). Ir niekas negali neigti, kad tai yra 
gera. Būdami tikri Bažnyčios nariai, dar daugiau: būdami 
Bažnyčia, pasauliškiai stengiasi imtis pareigų ir Bažny- 
čioje, ne tik pasaulyje. Net galima būtų čia įžiūrėti pra- 
dinės Bažnyčios atsigavimą, kurioje pasauliškiai ėjo visas 
tas bažnytines tamybas, kurios nereikalavo Kunigystės 
sakramento galios. Tai pasauliškius arčiau susieja su Baž- 

nyčia kaip institucija, kuri tokiu atveju esti pergyvena- 
ma kaip jų pačių institucija: jų tvarkoma, aprūpinama, 
apsprendžiama ir todėl įpareigojanti atsakyti už ją tiek 
prieš žmones, tiek prieš Dievą. 

Svarbiausia čia betgi yra tai, kad, šias tarnybas eida- 
mi, pasauliškiai lieka ir toliau pasauliškiais. Tiesa, jie 
eina jas tik vyskupui leidus. Tačiau leisdamas vyskupas 
čia atsiremia į pačių pasauliškių sakrališkumą, būtent į 
Krikšto ir Sutvirtinimo sakramentus, nepašvęsdamas jų 
šioms tarnyboms, kaip kad yra, sakysime, kunigo atveju, 
kurio pareigoms Krikšto ir Sutvirtinimo sakramentų ne- 
pakanka. Kitaip tariant, pasauliškių dalyvavimas bažny- 
tinės bendruomenės gyvenime bei veikime neijungia jų į 
dvasiškių luomą. Jie čia dalyvauja kaip pasauliškiai, va- 
dinasi, kaip savarankiškas bažnytinis luomas, kuris ne tik 
liudija Bažnyčios buvojimą pasaulyje, bet ir vykdo eilę 
pareigų Bažnyčioje kaip regimoje istorinėje institucijoje. 
Šių pareigų vykdymas kaip tik ir padaro, kad pasauliškiai 
tampa ne hierarchijos veiklos medžiaga, bet sąmoningi 
bei atsakingi jos bendradarbiai. Taip pat šių pareigų ėji- 
mas parodo, kad čia neužtrinama skirtumo tarp dvasiškio 
ir pasauliškio, bet kad hierarchijos primatas bažnytinėje 
bendruomenėje yra išlaikomas visa jos pilnatve, Nes hie- 
rarchijos reikšmė išeina aikštėn ne tada, kai pasauliškiai 
yra tyli minia, bet kaip tik tada, kai jie uoliai veikia 
Bažnyčios gyvenime, žinodami betgi, kad šis gyvenimas 
giliausiu savo pagrindu rymo ant hierarchijos kaip apaš- 
talų įpėdinių. Kokia tad prasme galima kalbėti apie pa- 
sauliškių norą susidvasiškinti? 

Kalbėdami apie apaštališkąją įpėdinystę (successio 
apostolica), mes paprastai turime galvoje vyskupus. Ku- 
nigai dalyvauja šioje įpėdinystėje todėl, kad yra vyskupo 
pašvęsti, paskirti bei įgalioti, tapdami jo pratęsimu tikin- 
čiųjų bendruomenėje ir todėl veikdami vyskupo vardu. 
Tai apaštališkosios įpėdinystės samprata, jau randama 
„Didachėje“, šiame seniausiame po Naujojo Testamento 
krikščionių rašte (can. 80—100). Ši samprata yra kat. Baž- 
nyčioje vyravusi visais amžiais, būdama jos skirtis nuo 
protestantizmo ir jungtis su Rytų Bažnyčia. Bet štai mūsų 
dienomis norima šią sampratą išvaduoti „iš teisinio ir 
klerikalinio susiaurinimo“, išplečiant ją „visoms chariz- 
matinėms tarnyboms“ ??. Šių tarnybų arba dovanų esama 
betgi, kaip žinoma iš šv. Pauliaus laiško korintiečiams, 
gana įvairių: stebuklų darymas, ligonių gydymas, kalbė- 

jimas kalbomis, kalbų aiškinimas, pranašavimas, moky- 
mas, dvasių skyrimas ir t. t. (plg. 1 Kor 12, 1—11; 27— 
30). Visos šios dovanos, teoriškai kalbant, turėtų Bažny- 
čioje būti ir šiandien kaip apaštališkojo veikimo paveldė- 
jimas. Praktiškai tačiau dabar bandoma tik kai kurias jų 
jungti su apaštališkąja įpėdinyste, būtent pirmoje eilėje 
pranašavimą ir mokymą. „Kad vyskupai yra apaštalų įpė- 
diniai, tai jau seniai pripažintas katalikų teiginys. Bet ar 
esame atkreipę pakankamai dėmesio į tai, ar ir iš ko savo 
tarnybas yra perėmę pranašai ir mokytojai?"— klausia 
A. Dulles?!. Šiuo klausimu autorius kaip tik ir įtaigoja, 
kad pranašai esą ypatingomis dovanomis pažymėti asme- 
nys, iš dalies buvę keliaujantieji (Judas Barsabas, Silas, 
Agabas), iš dalies sėslūs ir net vadovaujantieji (plg. p. 259). 
Jie nebuvę nei apaštalai, nei evangelistai, nei mokytojai, 
nei ekstatikai. Tai buvusi ypatinga pradinės Bažnyčios 
žmonių rūšis ir turėjusi ypatingą tarnybą (t. p.). Tai buvę 
pasauliškiai, tarp jų ir moterys (plg. 1 Kor 11, 5). Šis pra- 
našiškasis pradas pasilikęs Bažnyčioje visus amžius, nors 
ir buvęs nuolatinėje įtampoje su kunigiškuoju pradu (plg. 
p. 260, 262): „Bažnyčios vyrai nuolatos mėginę užslopinti 
pranašystę, kadangi ji esanti trukdantis pradas“ (p. 262). 
Tačiau II Vatikano susirinkimas pripažindamas, kad „šven- 
toji Dievo Tauta taip pat yra pranašaujamosios Kristaus 
galios dalininkė“ (I, 30), paskatinęs atsigauti šią dvasiš- 
kių beveik nuslėptą dovaną, taip kad dabar esą būtina 
„pasaulio istorijos eigą nepalikti jos nestebint“; dabar 
reikią „tyrinėti laiko ženklus ir iš naujo aiškinti jo teo- 
rijas bei tikslus ryšium su šios dienos pasauliu“ (p. 262). 
Tai ir esanti pranašiškoji tarnyba, paveldėta iš pradinės 
apaštalų valdomos Bažnyčios. Todėl pranašai ir galį būti 
vadinami turį apaštališkąją įpėdinystę. 

Tas pat reikią pasakyti ir apie mokytojus. Egzegetai 
kreipia mūsų dėmesį į tai, kad šv. Paulius mokytojus sta- 
to tuoj pat po pranašų, o šiuos po apaštalų: „Taip Dievas 
pastatė Bažnyčioje vienus kaip apaštalus, kitus kaip pra- 
našus, trečius kaip mokytojus“ (1 Kor 12, 28). Kas yra 
buvę šie mokytojai, stovį šalia apaštalų ir pranašų, sunku 
pasakyti, nes juk mokė ir apaštalai, ir vyskupai, ir ku- 
nigai, ir galop pranašai. Mokomoji tarnyba savyje apima 
kiekvieną Evangelijos skelbimą bei tikinčiųjų paraginimą 
bei patarimą. Tačiau, matyt, būta pradinėje Bažnyčioje 
ypatingų žmonių, atsidėjusių mokymui. Jie, kaip ir pra- 
našai, iš dalies buvę keliaujantieji, iš dalies susiję su sa- 

omis bendruomenėmis ir atsidėję katechumenams paruoš- 
1122, Kiekvienu atveju mokytojai buvę sudedamasis pir- 
minės krikščionių bendruomenės pradas. Šis pradas vė- 
liau xeiškęsis veikla pamokslininkų, misininkų ir galop 
teologijos profesorių (plg. p. 265—266), kuriais šiandien, 
kaip ir visais laikais, gali būti ir pasauliškiai. Juk „tam 
tikra prasme visi tikintieji yra teologai“ (p. 266). Skirtu- 
mas tarp jų esąs tik kiekybinis, o ne kokybinis: vieni ži- 
no bei gali daugiau, o kiti mažiau; vieni moko vaikus 
katekizmo, kiti — studentus dogminės teologijos. Tačiau 
turinys ir tikslas yra visų tas pats. Štai kodėl „apaštalo 
autoritetas yra, be abejo, šiek tiek savas ir teologijos 
mokslininkui" (p. 267). Tuo labiau jis yra savas tam, ku- 
ris moko nuo altoriaus, nors būtų ir pasauliškis. Šia pras- 
me todėl ir galima kalbėti apie apaštališkąją mokytojo 
įpėdinystę, net jeigu jis nebūtų nei vyskupas, nei kuni- 
gas, nei diakonas. „Juk kas gi yra tasai veiksnys (agens) 
mokomosios bažnytinės tradicijos išsivystyme? Šventasis 
Raštas? Įsikūnijęs Žodis? Ar Šventosios Dvasios apšvies- 
tas krikščioniškasis Dievo Tautos protas?“ (p. 266). Šian- 
dien teologijoje stipriai linkstama kaip tik šią trečiąją 
galimybę laikyti anuo veiksniu ir todėl į mokomąją pa- 
reigą žiūrėti kaip į bendrą pareigą. 

Visos šios pastabos iš sykio atrodo neturinčios ryšio 
su mūsų klausimu arba pasauliškio susidvasiškinimu, nes, 
net ir pripažinus pranašams ir mokytojams apaštališkąją 
įpėdinystę — platesne prasme, panašia bendrajai visų ti- 
kinčiųjų kunigystei 2,— pasauliškiai pranašai ir mokytojai 
kiekvienu atveju ir toliau lieka pasauliškiais. Betgi visa tai 
tučtuojau pasirodo kitokioje šviesoje, kai apaštališkosios 
pranašų ir mokytojų įpėdinystės teoriją sugretiname su ki- 
ta šiandieninės teologijos teorija, liečiančia Kunigystės 
sakramento išskleidimą. Mat Kunigystės sakramentas ski- 
riasi nuo kitų sakramentų tuo, kad jis yra kelialypis. Savo 
esmėje jis yra vienas. Tačiau šią esmę jis skleidžia įvai- 
riopu būdu. Pagal dabartinį kat. Bažnyčios mokslą Kunį- 
gystės sakramentas yra trilypis: diakonas, kunigas ir vys- 
kupas — štai tie trys Kunigystės sakramento laiptai, ku- 
riais jis siaimeniškai žengia į savo pilnatvę vyskupo šven- 
timuose. Tačiau naujoje teologijoje yra kilusi mintis, ar 
negalima būtų Kunigystės sakramento skleisti ir gulstiniu 
būdu. Kitaip sakant, ar šalia diakono, kunigo ir vyskupo 
negalėtų būti ir kitų asmenų, pašvęstų Kunigystės sak- 
ramentiu, kurie nebūtų nei diakonai, nei kunigai, nei Vys- 


445 


kupai? K. Rahneris teigia, esą „nėra jokia dogma, .., kad 
tik vyskupo, kunigo ir diakono tarnybos perteikimas gali 
būti sakramentas" ?*. Tai esanti viduramžių teologijos pa- 
žiūra, kuri šį trilypumą išvystė ir krikščionių sąmonėn 
įdiegė. Pasak Rahnerio, esą visiškai įmanoma, kad ir ki- 
tos bažnytinės tarnybos galėtų būti pašvęstos sakramen- 
tiškai, pav., religijos dėstytojas galėtų būti pašvęstas ne 
diakonu, ne kunigų, ne vyskupu, bet paprasčiausiai mo- 
kytoju (plg. p. 195). Tas pat galėtų būti ir su kitomis baž- 
nytinėmis tarnybomis, sakysime: tasai, kuris ypatingai 
vykdo kritinę pareigą, sekdamas visuomeninius sąjūdžius, 
galėtų būti sakramentiškai pašvęstas pranašu; tasai, kuris 
įmasi vadovauti parapijos valdymo reikalams, pavyzdžiui, 
parapijos komiteto pirmininkas, galėtų būti taip pat sak- 
ramentiškai pašvęstas vadovu arba seniūnų (Gemeindelei- 
ter) ir t. t. Trumpai tariant, Kunigystės sakramentas ga- 
lėtų būti išplėstas gulstiniu būdu, apimdamas visas svar- 
besnes bažnytines tarnybas. 

Mūsų reikalui nesvarbu, ar Bažnyčia iš tikro galėtų 
Kunigystės sakramentą šitaip išplėsti: nei Šventraštis, nei 
tradicija gulstinių šio sakramento laipsnių nepažįsta. Bet 
tai išspręsti yra pačios Bažnyčios dalykas. Mums čia įdo- 
mi tik pati teorija, paskelbta vieno iš žinomiausių dabar- 
ties teologų, nes šioje teorijoje kaip tik ir atsispindi tai, 
ką vadiname pasauliškių sudvasiškinimu. Juk mokytojo, 
pranašo, vadovo tarnybas Bažnyčioje gali vykdyti ir da- 
bar jau daug kur vykdo pasauliškiai. Kokios tad prasmės 
turėtų dar teikti jiems ypatingų šventimų? Kunigystės sak- 
ramentu pažymėtas žmogus yra jau dvasiškis. Ar jis va- 
dinsis mokytojas, ar pranašas, ar vadovas, ar diakonas, 
kiekvienu atveju jis yra priėmęs bent pirmąjį Kunigystės 
sakramento laipsnį ir todėl tapęs tikru dvasiškiu, įsijung- 
damas į dvasiškių luomą ir būseną. Kokiai tarnybai jis 
yra šį sakramentą priėmęs, čia neturi reikšmės. Plėsti tad 
Kunigystės sakramentą gulstiniu būdu reikštų iš naujo 
sudvasiškinti bažnytines tarnybas, paverčiant jas net sak- 
ramentinėmis ir tuo būdu savaime iš jų išskiriant pasau- 
liškius kaip pasauliškius. Nes pasauliškis, norėdamas Baž- 
nyčioje mokyti, turėtų būti pašvenčiamas dvasiškiu, va- 
dinamu „mokytojas“; pasauliškis, norėdamas vadovauti 
bažnytiniams parapijos ar diecezijos reikalams, būtų pa- 
švenčiamas dvasiškiu, vadinamu „vadovas“; pasauliškis, 
norėdamas ypatingai atsidėti laiko ženklams aiškinti ir pa- 
tį bažnytinį gyvenimą kritiškai vertinti, būtų pašvenčia- 

mas dvasiškiu, vadinamu „pranašas“. Visi šie tarnybinin- 
kai būtų nebe pasauliškiai, bet jau dvasiškiai. Eidami mi- 
nėtas tarnybas, jie remtųsi nebe savo kaip pasauliškio sak- 
rališkumu, kylančiu iš Krikšto ir Sutvirtinimo sakramentų, 
bet savo ypatingų šventimų galia, kylančia iš Kunigystės 
sakramento ir įjungiančia žmogų į hierarchiją. Jeigu taip 
iš tikro įvyktų, vadinasi, jeigu K. Rahnerio teorija nelik- 
tų tik teorija, tai čia būtų tik pakartota tas pat, kas yra 
jau buvę senovėje, kai visos bažnytinės tarnybos, kaip mi- 
nėta, buvo sudvasiškintos ir kai pasauliškis kaip pasau- 
liškis niekur negalėjo veikliai reikštis. Dar daugiau: guls- 
tinis Kunigystės sakramento išplėtimas pasauliškius tik 
dar labiau atitvertų nuo dvasiškių, nes senovės dvasiškiai 
(lektoriai, ostiarijai, egzorcistai, akolitai, subdiakonai) bu- 
vo nesakramentiniai dvasiškiai, tuo tarpu naujieji dvasiš- 
kiai (mokytojai, vadovai, pranašai) jau būtų sakramentiniai 
ir tuo pačiu nebe pasauliškiai giliausia dogmine prasme. 
Net jeigu šie naujos rūšies dvasiškiai ir buvotų tarp pa- 
sauliškių, turėdami šeimas ir pragyvendami iš pasaulinės 
tarnybos, tai dvasiškio pobūdis jiems anaiptol nedingtų, 
kaip jis nedingsta vedusiems ir žemę dirbantiems Rytų 
Bažnyčios kunigams. 

Sugretinus dabar abi minėtas teologines teorijas — mo- 
kytojų bei pranašų apaštališkąją įpėdinystę ir tų pačių mo- 
kytojų bei pranašų sudvasiškinimą,— tuojau pat aiškėja 
vidinės jų sąjos: abi teorijos — nors gal ir nesąmoningai — 
siekia svarbesnes bažnytines tarnybas ir toliau laikyti dva- 
siškio sritimi. Nors jas gali eiti ir pasauliškiai, tačiau 
apaštališkąja ipėdinyste jos yra susiejamos su apaštalais 
kaip kunigystės pilnybės nešėjais, tad esą nuosekliau, jei 
tie, kurie šias tarnybas vykdo ir aną apaštališkąją įpė- 
dinystę turi, būtų pašvęsti Kunigystės sakramentu ir virstų 
dvasiškiais. Pasauliškis kaip pasauliškis vis dar atrodo ne- 
sąs tinkamas minėtoms tarnyboms. Reikią tad išplėsti ku- 
nigystę, kad pasauliškis tarnybininkas taptų dvasiškiu, 
išsijungdamas iš pasauliškio būsenos. 

Būdingas šios rūšies pavyzdys yra savarankiško dia- 
konalo atgaivinimas. Labai ilgus amžius diakonatas, kaip 
jau minėta, yra buvęs tik laiptai kunigystėn, neteiktinas 
tiems, kurie nenorėtų ar negalėtų vėliau tapti kunigais 
(plg. can. 973, 1). Tačiau II Vatikano susirinkimas nutarė, 
kad „ateityje diakonatas galės būti atstatytas kaip atskiras 
ir nuolatinis hierarchijos laipsnis“ (I, 58). Kur ir kaip tai 
galės būti padaryta, Susirinkimas paliko nuspręsti „vie- 

tos vyskupų konferencijoms, pačiam popiežiui pritariant“ 
(t. p.). Taip pat „popiežiui sutinkant, šis diakonatas galės 
būti suteiktas vyresnio amžiaus vyrams, net turintiems 
žmonas“ (t. p.). Tačiau nevedusiems, kurie bus pašvęsti 
diakonais, „turi ir toliau galioti celibato įstatymas“ (t. p.). 
Tuo būdu bažnytinėje hierarchijoje atsigavo vienas laips- 
nis, kuris anksčiau buvo buvęs tik kunigo prietiltis *. Tri- 
lypis Kunigystės sakramentas dabar reiškiasi jau ir so- 
cialinėje srityje trijų realių nešėjų lytimi, nes ne viena 
vyskupų konferencija jau yra nutarusi diakonatą atgai- 
vinti, ir ne vienas vyskupas jau yra eilę vyrų — net ir 
vedusiųjų — diakonais pašventęs. 

Kokios yra šio savarankiško diakono pareigos Bažny- 
čioje? Jas II Vatikano susirinkimas šitaip apibūdina: „„Dia- 
kono pareiga, kiek tai kompetentingos vyresnybės pave- 
dama, iškilmingai krikštyti, sergėti ir dalyti Eucharistiją, 
Bažnyčios vardu paliudyti ir laiminti santuoką, nešti ligo- 
niams viatiką, skaityti tikintiesiems Šventąjį Raštą, mo- 
kyti ir raginti žmones, vadovauti tikinčiųjų kultui ir mal- 
dai, teikti sakramentalijas, būti prie mirštančiųjų ir at- 
likti laidotuvių apeigas“ (I, 57). Lengva suprasti, kad visos 
šios pareigos jokių šventimų nėra reikalingos; jos rei- 
kalingos tik „kompetentingos vyresnybės“, vadinasi, vys- 
kupo, pavedimo. Jas gali atlikti kiekvienas pasauliškis — 
vyras ir moteris— tokį pavedimą turįs. Jas ne vienas 
pasauliškis šiandien iš tikro jau ir atlieka. Nėra tokios baž- 
nytinės tarnybos, kurią atlieka diakonas, 0: kurios nega- 
lėių atlikti pasauliškis, vyskupo pavestas, kaip tai yra, 
sakysime, kunigo atveju: konsekruoti duoną ir vyną, at- 
leisti nuodėmes, teikti Ligonių sakramentą negali pavesti 
joks vyskupas jokiam pasauliškiui, nes šioms tarnyboms 
žmogus turi būti pašvęstas. Tuo tarpu diakono atveju šven- 
timai neturi būtino ryšio su jo vykdomais veiksmais. Štai 
kodėl J. Hornefas, ieškodamas diakonaio esmės, randa ją 
„tarnyboje žmogui kiekvienu kūno bei sielos reikalu; tai 
tarnyba Dievui ir tarnyba broliui, tai labdara ir liturgija, 
ankštai susieta viena su kita“ 2“, Tačiau ar tai netinka 
kiekvienam krikščioniuit Ar tarnavimas — diaconia in 
Christo — nėra kiekvieno tikinčiojo uždavinys žemėje? Ar 
tad diakonatas šiuo atžvilgiu kuo nors skiriasi nuo visų 
kitų tiek dvasinių, tiek pasaulinių tarnybų? O jei nesi- 
skiria, tai jis tada ir yra ne kas kita, kaip dvasiškijos 
sąrangos ir jos veiklos išplėtimas į tokias sritis, kurias 
gali apimti ir pasauliškiai, ir į tokias tarnybas, kurias 

pasauliškiai gali eiti ir praktiškai jau eina. Užtat vado- 
vaujantieji Vokietijos pasauliškiai ir pasisakė prieš sava- 
rankišką diakonatą, nes jis esąs ne kas kita, kaip pa- 
sauliškio einamų tarnybų sudvasiškinimas, sudvasiškinant 
tuo būdu ir patį pasauliškį 27. 

Dar būdingesnis pasauliškių sudvasiškinimo pavyzdys 
yra mūsų dienomis vis garsiau reiškiamas reikalavimas 
teikti Kunigystės sakramentą ir moterims. Nesvarstysime 
čia klausimo, ar ligšiolinis moters išskyrimas iš kunigiš- 
kosios tarnybos —,„Kunigystę tikrai (valide) priima tiktai 
pakrikštytas vyras“ (can. 968, 1) — turi dogminį pagrindą, 
ar yra tik bažnytinė tradicija. Kai kurie žinomi teologai, 
sakysime, J. Daniėlou *, mano, esą nebūtų dogminių sun- 
kenybių pašvęsti moterį kunigu, Bet tai mūsų klausimui 
neturi reikšmės. Mums čia rūpi tik patirti tą polinkį, iš 
kurio minėtas reikalavimas kyla ir kuris, mūsų pažiūra, 
atskleidžia, kaip menkai pasauliškis suvokia bei vertina 
savą sakrališkumą. Norėdamas eiti kurią nors svarbesnę 
tarnybą Bažnyčioje, jis tuojau reikalauja arba bent nori 
būti jai pašvęstas — net sakramentinių būdu, vadinasi, tap- 
ti dvasiškiu, norts ana tarnyba šventimų anaiptol nėra 
reikalinga, Moterų kunigystės atveju visa tai išeina aikš- 
+ėn ypatingai ryškiai. E 

Sakysime, J. Petersas, olandų basasis karmelitas ir mo- 
ters kunigystės šalininkas, klausia: „Argi moteris sava 
žmogiškąja būsena ir savaip susiklosčiusių žvilpgiu į re- 
liginę tikrovę yra nepajėgi teikti Bažnyčios pasiuntiny- 
bei savo kūrybinio įnašo, vadinasi, perteikti išganymo ma- 
lonės šio laiko ir šios vietos žmonėms" 29, Klausimas tei- 
singas savo turiniu, tačiau klaidingas savo išvada. Niekas 
niekados neteigė, kad moteris esanti nepajėgi dalyvauti 
perteikiant išganymo malonių konkrečiam žmogui. Baž- 
nyčios mokslas, kad moteris gali krikštyti, kad ji san- 
tuokos metu teikia Moterystės sakramentą savam vyrui, 
kad ji gali mokyti religijos, veikliai dalyvauti Dievo Žo: 
džio liturgijoje, dalinti šv. Komuniją, sakyti pamokslų, 
studijuoti ir dėstyti teologiją, — šiuo mokslu Bažnyčia mo- 
ters niekuo neskiria nuo vyro: vyskupui leidus, visas šias 
bažnytinės apeigas gali eiti tiek vyras, tiek moteris; ji 
jas mūsų dienomis jau daug kur ir eina. Nes pasauliškio 
sakrališkumas, kilęs iš Krikšto ir Sutvirtinimo sakramentų, 
yra visiems lygiai toks pat —ir vyrui, ir moteriai. Da- 
ryti iš to betgi išvadą, esą moters pajėgumas perteikti 

išganymo malonių reikalauja jai ir Kunigystės sakramen- 
to, yra klaida, nes to nereikalauja nė vyro pajėgumas, 
Kunigystė yra ypatinga tarnyba, ir Bažnyčios reikalas yra 
spręsti, kas šiai tarnybai gali būti pašvęstas. Galimas 
daiktas, kad ir moteris. Tačiau tai neturi nieko bendro 
su moters pajėgumu ar nepajėgumu teikti savo įnašą Baž- 
nyčios pasiuntinybei. Ji teikia šį įnašą, kaip ir vyras, 
pasaulietiniu sakrališkumu, visiškai nepriklausomai nuo 
kunigiškųjų šventimų.. 

Tokios pat vertės yra ir kito olandų teologo R. J. A. 
van Eydeno pastaba. Jis teisingai sako, kad „visose žmo- 
gaus gyvenimo srityse esama abipusio pasipildymo“ tarp 
vyro ir moters. Kodėl tad jo neturėtų būti kunigystėje? 
„„Kunigystei, kurią vykdo tiktai vyras, stinga moteriškojo 
papildo; todėl ji negali niekad pasiekti visos savo žmogiš- 
kosios pilnatvės“ ??. Ši pastaba yra teisinga tik ten, kur 
kunigo tarnyba peržengia šventimų ribas ir eina tokias 
pareigas, kurios su šventimais nėra būtinai surištos, kaip 
tikybos mokymas, vadovavimas jaunimui, labdaros dar- 
bai ir t. t. Čia iš tikro moteris gali būti papildas, pratur- 
tindama šias pareigas, kaip Eydenas prasmingai sako, 
„naujomis įžvalgomis,. nauja iniciatyva, nauja intuicija, 
kitokiu taktu“ (t. p.). Bet kaip tik šitos pareigos Kunigys- 
tės sakramento ir nereikalauja. Jas gali moteris eiti — 
pakartodami pabrėžiame: jau ir eina —ir nebūdama ku- 
nigas. Tuo tarpu tokios kunigo pareigos, kurios esmiškai 
yra susijusios su šventimais, nepriklauso nei nuo vyro, 
nei nuo moters psichologijos ir todėl negali būti papil- 
domos. Laikyti Mišias, teikti Atgailos ir Ligonių sakra- 
mentus negalima nei vyriškai, nei moteriškai, nes visa 
tai kunigas daro ne savo, bet Kristaus vardu. Kaip tad 
čia būtų galima „tą patį darba atlikti kitokiu būdu“, kaip 
to norėtų Eydenas, reikalaudamas moteriai kunigystės 
(t. p.)? Manyti, kad pati kunigystė kaip galia teikti sak- 
ramentus galėtų būti vykdoma vyriškai ar moteriškai, 
reiškia supsichologinti šią galią ir tuo būdu nuvertinti on- 
tologinį sakramentų pobūdį. 

Jeigu tad iš tikro dogmiškai būtų galima moterį pa- 
švęsti kunigu ir jeigu Bažnyčia tokiam žygiui ryžtųsi, tai 
pasauliškiams čia nebūtų dar nieko laimėta. Tai būtų tik 
dvasiškijos praplėtimas į moteriškąją bendruomenę — ne 
daugiau, Nes moteris, priėmusi Kunigystės sakramentą, 
būtų nebe pasauliškė, bet dvasiškė, kaip ir vyras diako- 


450 


nato ar kunigystės atveju. Todėl klysta tie pasauliškiai — 
vyrai ir moterys,— kurie, primygtinai reikalaudami mote- 
rims teisės būti kunigais“, mano, esą tuo pasauliškiai 
stipriau įžengtų į Bažnyčią. Tai grynas nesusipratimas! 
Pasauliškiai žengia į Bažnyčią tik tada, kai jie imasi joje 
pareigų kaip pūsauliškiai, o ne tada, kai jie esti pašven- 
čiami Kunigystės sakramentu, kuris suteikia jiems dva- 
siškio būseną, išvilkdamas juos iš pasauliškio būsenos, 
Tokiu atveju jie plečia ne pasauliškio vaidmenį Bažny- 
čioje, bet tik papildo dvasiškių eiles ir plečia dvasiškio 
veiklą pasauliškių srityse. Todėl ir moteris kaip moteris 
gali Bažnyčioje reikštis tik tol, kol ji lieka pasauliškė, 
Tapusi kunigu, ji pereitų į dvasiškio luomą ir užsitvertų 
arba bent stipriai susiaurintų savas moteriškąsias galimy- 
bes, vadinasi, pasiektų kaip tik priešingybę to, ko ji iš 
tikro siekia. 

Abu tad reiškiniai — dvasiškių žengimas į pasaulį ir 
pasauliškių žengimas į Bažnyčią, — taip kaip jie šiandien 
vyksta, neveda dvasiškio ir pasauliškio sąmoningon vie- 
nybėn todėl, kad ši vienybė norima pasiekti klaidingu 
keliu, būtent pasikeičiant vietomis. Dvasiškis imasi pa- 
saulinių tarnybų ir manosi tuo prisiimąs ir pasauliškio 
būseną, o pasauliškis, imdamasis bažnytinių tarnybų, lei- 
džiasi ir net trokšta (moterys) būti pašvęstas dvasiškiu 
nepastebėdami, kad dvasiškis niekad negali atvirsti į pa- 
sauliškį ir kad pašvęsias pasauliškis nebėra pasauliškis. 
Bažnyčioje nėra ir negali būti asmenų, kurie būtų tiltas 
tarp dvasiškio ir pasauliškio tuo, kad sujungtų savyje ir 
dvasiškio, ir pasauliškio būsenas. Tai neįmanoma. Teisin- 
gai todėl sako P. Mikatas, teisių profesorius pasauliškis 
ir ilgametis Rheinland—Westfalijos švietimo ministeris, 
kad būtų „Bažnyčios veido iškreipimas, jei kunigų ir pa- 
sauliškių bendradarbiavimas būtų suprastas kaip pasikei- 
timas vietomis, tarsi jie galėtų atstoti vienas kitą. Tai ne- 
patenkintų nei kunigo, nei pasauliškio“ ?. Sąmoninga 
vienybė ir tikras bendradarbiavimas gali atsirasti tik ta- 
da, kai tiek dvasiškis, tiek pasauliškis išlaiko savą būse- 
ną visa pilnatve. Kiek ši būsena leidžia, dvasiškis gali, 
be abejo, imtis pasaulinių uždavinių, o pasauliškis — eiti 
bažnytines tarnybas. Tačiau dvasiškio būsena bus suža- 
lota, jei jis manysis galįs būti pasauliškis, tapdamas in- 
žinierium ar advokatu, o pasauliškio būsena bus sunaikin- 
ta, jei jis bus pašvęstas Kunigystės sakramentu. Štai 


451 


kodėl mes abu aukščiau aprašytus reiškinius ir laikome 
klystkeliais, nes jie tai, kas tiek dvasiškiui, tiek pasau- 
liškiui yra antrinis dalykas, paverčia pirmaeiliu ir regi 
jame pasauliškio problemos išsprendimą. 


d, Pasauliškis kaip išganymo veikėjas 


Kur tad slypi tikrasis pasauliškio problemos sprendimo 
raktas? Jeigu pasauliškis yra sakralinė sąvoka, vadinasi, 
jeigu jis yra pašvęstas pasaulio tarnybai, tai šio sakrališ- 
kumo vykdymas kaip tik ir sudaro pasauliškio esmę bei 
apibrėžia jo sąvoką. Pasauliškio negalima pirmoje eilėje 
apspręsti tuo, kad jis eina tą ar kitą bažnytinę tarnybą. 
Pasauliškiui galima ir reikia taikinti tai, ką šv. Paulius 
yra pasakęs pats apie save. Išgirdęs, kad Korinto bend- 
ruomenėje „esą ginčų“, kas kieno buvęs pakrikštytas ir 
todėl kam kuris priklausąs (1 Kor 1, 11—12), Paulius ra- 
šo: „Aš dėkoju Dievui, kad nė vieno jūsų nekrikštijau, 
tik Krispą ir Gajų“ (1 Kor 1, 14), „nes Kristus siuntė ma- 
ne ne krikštyti, bet Evangelijos skelbti“ (1 Kor 1, 17). 
Paulius krikštijo, kai reikėjo. Tačiau tikruoju savos veik- 
los lauku jis laikė ne įtikėjusiųjų pakrikštijimą, bet pa- 
ties tikėjimo pažadinimą Evangelijos skelbimu. Tas pat 
yra ir su pasauliškiu. Krikšto ir Sutvirtinimo sakramentų 
suteiktu sakrališkumų jis gali eiti ir, kai reikia, eina dau- 
gybę bažnytinių pareigų: krikštija, moko, dalyvauja baž- 
nytinių reikalų valdyme, bažnytiniuose teismuose ir t. t. 
Tai savaime suprantamas dalykas. O jeigu šiandien pa- 
sauliškiai šioms pareigoms bei tarmyboms yra hierarchi- 
jos ypatingai kviečiami arba net patys josna veržiasi, 
tai .tik todėl, kad jie per ilgai buvo nuo jų atitraukti, 
tarsi būtų buvę iš viso nepajėgūs joms vykdyti. Tai tik 
aistaiymas to, ką pasauliškis savo sakrališkumu gali, o 
kartais net privalo daryti, norėdamas būti sąmoningas 
bei veiklus bažnytinės bendruomenės narys. Betgi būtų 
pasauliškio esmės iškreipimas, jeigu visą jo veiklą su- 
vestume tik į šias bažnytines tarnybas, nes ne tam pa- 
sauliškį „Kristus siuntė“, 

Nagrinėdamas santykius tarp dvasiškių ir pasauliškių, 
jau aukščiau cituotasis P. Mikatas gražiai pastebi, kad čia 
„svarbu svarstyti ne tai, ar pasauliškis turėtų priimti dia- 
konatą..., ar reiktų paruošti daugiau pasauliškių kate- 
Chetų, bet pirmoje eilėje tai, ar pasauliškiai imasi atsa- 
kingumo už pasaulį“ *. Juk pasaulis yra ir bus tikrasis 

pasauliškių veiklos laukas. Pasauliškio būtis yra ir bus 
nuausta iš pasaulio „gyvenimo sąlygų“, kaip tai teigia ir 
II Vatikano susirinkimas (I, 59). Pasaulio reikalai yra 
ir bus „ypatingai susiję su pasauliškiais“ (I, 58). To neigti 
niekas negali ir nenori. Ana ilgaamžė pasauliškių tyla 
bei neveikla kilo ne tiek dėl to, kad jie nėjo grynai baž- 
nytinių pareigų, kiek dėl to, kad jie nesuvokė pasaulinių 
pareigų prasmės, Eiti bažnytines tarnybas gali juk tik 
labai mažutė pasauliškių dalis. Tuo tarpu eiti pasaulines 
tarnybas yra pašaukti ir pasiųsti bei pašvęsti visi pasau- 
liškiai. Kiekvienas pakrikštytasis yra skirtas būti išgany- 
mo istorijos veikėju, Bet ši istorija vyksta pasaulyje. Pa- 
saulis tad savaime virsta tikruoju pasauliškio uždavinių 
lauku, kuriame jis vykdo savo sakralinę pasiuntinybę. Aš 
galiu krikštyti, bet Kristus siuntė mane ne krikštyti, o 
gydyti, teisti, politikuoti, prekiauti, filosofuoti, piešti, kal- 
ti ar rašyti; mane siuntė Kristus, vadinasi, visos šios ma- 
no tarnybos yra jo pasiuntinybės vykdymas, todėl sakra- 
linės; mane jis siuntė į pasaulį, vadinasi, pasaulis yra ma- 
no veiklos laukas, nes čia aš atlieku Kristaus patikėtą man 
darbą. 

Sujungus šiuodu dalyku, būtent pasauliškio sakrališ- 
kumą ir pasaulį kaip šio sakrališkumo vykdymo lauką, 
aiškėja ir pasauliškio sąvoka. Pasauliškis yra krikščionis, 
pašvęstas Krikšto ir Sutvirtinimo sakramentais, kad vyk- 
dytų pasaulio pašventimą pasdulinėmis tarnybomis. Tai 
būdinga jo savybė, jį skirianti tiek nuo dvasiškių, tiek nuo 
vienuolių, kurių pareigos esmėje nėra pasaulinės, nors 
jie irgi gyvena pasaulyje bei rūpinasi jo reikalais. Kaip 
pasauliškis gali eiti bažnytinės pareigas, bet nėra joms 
siųstas, taip dvasiškis ar vienuolis gali eiti pasaulines 
pareigas, bet irgi nėra joms siųstas. Pasiuntinybės skir- 
tumas — štai kas yra pagrindas tikrajai sampratai tiek 
dvasiškio, tiek vienuolio, tiek pasauliškio.- Kasdienos rei- 
kalų susitikimas ir net susipynimas šio pasiuntinybės skir- 
tumo nė kiek neužtrina, kaip kad Pauliui pakrikštijimas 
Krispo, Gajaus „ir dar Stepono namų“ (1 Kor 1, 14—16) 
neužtrynė jo pasiuntinybės visų pirma skelbti Evangeliją. 

Aptardami pasauliškį kaip pašvęstąjį ir pasiųstąjį pa- 
saulio tarnybai, mes tuo pačiu suvokiame jį ne tik kaip 
išganymo objektą, bet ir kaip išganymo subjeklą arba 
veikėją išganymo istorijoje, turintį šioje istorijoje atlikti 
tam tikrą uždavinį. Tai reikia ypač pabrėžti, kadangi iš- 
ganymo objekto ir subjekto atžvilgiu dažnai vyrauja vi- 

siškai klaidinga pažiūra: dvasiškiai laikomi išganymo 
subjektais, o pasauliškiai — išganymo objektais arba, kaip 
minėjome, Congaro žodžiais tariant, „išganymo medžia- 
ga“, turinčia teisės gauti iš dvasiškių „dvasinių gėrybių“ 
ir „išganymui būtinų priemonių“ (CIC, can. 682), tarsi 
dvasiškiai šių gėrybių bei šių priemonių būtų nercika- 
lingi. Iš tikro betgi išganymo objektas yra kiekvienas 
žmogus, nes kiekvienas yra nuodėmingas, vadinasi, kiek- 
vienas reikalingas atpirkimo. Vienintelis išganymo sub- 
jektas Krikščionybėje yra Kristus, nes jis tik vienas yra. 
be nuodėmės. Dar daugiau: tik jis vienas prisiėmė ant 
savęs kitų nuodėmes ir mirė už mus kaip garbinamoji 
auka savam Tėvui. Net ir šv. Mergelė Marija yra išga- 
nymo objektas, nes ir ji buvo reikalinga apsaugojančiojo 
atpirkimo, kad nebūtų ištikta pradinės nuodėmės. Jos ne- 
paliesta ir todėl būdama nesutepta, ji įsijungė į išganymo 
istoriją ypatingu būdu kaip didžioji savo Sūnaus padė- 
jėja bei bendrininkė, Tačiau šiam savo uždaviniui ji tu- 
rėjo būti paruošta atperkamąja Viešpaties malone **, 

Iš kitos pusės, kiekvienas krikščionis yra sykiu ir iš- 
ganymo subjektas arba veikėjas, nes kiekvienas yra pa- 
ties Kristaus pašvęstas ir pasiųstas. Kaip žmogus jis yra 
išganymo reikalingas, vadinasi, objektas todėl, kad neša 
savyje pradinę nuodėmę ir kad nusideda ir pats nuolatos. 
Šv. Pauliaus minimo ir mumyse gyvenančio „nuodėmės 
įstatymo“ (Rom 7, 23) nė vienas pats pergalėti neįsten- 
gia. Šiuo atžvilgiu nėra skirtumo tarp popiežiaus ir pa- 
prasčiausio tikinčiojo. Tačiau tuo, kad šis nuodėmingas 
žmogus yra pašvenčiamas Krikšto, Sutvirtinimo ir Kuni- 
gystės sakramentais, jis yra įjungiamas į Kristaus pa- 
siuntinybę ir tuo būdu pasiunčiamas veikti išganymo is- 
torijoje. Kalbėdami apie šią veiklą, mes paprastai telkia- 
me savo dėmesį apie Kristaus žodžius, kuriais Jis liepė 
savo mokiniams skelbti „Evangeliją visam sutvėrimui“ 
(Mk 16, 15), mokyti „visas tautas" (Mt 28, 19) ir būti liu- 
dytojais visų „tų dalykų“ (Lk 24, 48), kuriuos jie akivaiz- 
džiai pergyveno. Tačiau mums paprastai išsprunka iš 
akių kita šio Kristaus liepimo pusė, būtent: pasilikti mies- 
te ir laukti, kol būsią „aprūpinti galybe iš aukšto" (Lk 24, 
49). Būdami siunčiami į visą pasaulį, Kristaus mokiniai 
neišsisklaidė čia pat, bet susiėjo į kambarį, „kur paprastai 
sustodavo“ (Apd 1, 13), ir laukė „Tėvo pažado“ (Apd 1, 4) 
arba anos galybės iš aukšto. Jos laukė ne tik Dvylika, 
bet ištisas būrys; pasak Luko, apie 120 žmonių (plg. Apd 

1, 15), vadinasi, greičiausiai visa ano meto bažnytinė bend- 
ruomenė. Ir štai Sekminių dieną toji Kristaus pažadėta 
galybė atėjo; tai Šventoji Dvasia, apie kurią Kristus taip 
įsakmiai buvo kalbėjęs savo kančios išvakarėse: ji turėjo 
pasilikti Bažnyčioje „per amžius“ (Jn 14, 16), priminti jai, 
ko Kristus buvo mokęs (plg. Jn 14, 26), vesti ją „į viso- 
kią tiesą“ (Jn 16, 13) ir padaryti ją nuolatine Kristaus 
liudytoja (plg. Jn 15, 26—27). Ši galybė nusileido „ant 
kiekvieno iš jų" (Apd 2, 3), ir „visi pasidarė pilni Švento- 
sios Dvasios“ (Apd 2, 4). Ir tik dabar Kristaus mokiniai 
pradėjo vykdyti tai, kam Kristus juos buvo siuntęs, bū- 
tent skelbti „didžius Dievo darbus“ (Apd 2, 11). Šventosios 
Dvasios atėjimu Bažnyčia tapo išganymo istorijos veikėja, 
būtent visa bažnytinė bendruomenė, nes visi gavo galybės 
veikti Kristaus vardu. Štai kodėl Bažnyčios negalima skirs- 
tyti į išganymo subjektus, arba veikėjus, ir išganymo 
objektus, arba medžiagą. Kiekvienas joje yra išganymo 
objektas, nes nuodėmingas; bet kiekvienas yra ir išga- 
nymo subjektas, nes pašvęstas galybe, iš aukšto ir pa- 
siųstas skelbti bei liudyti. 

Šis skelbimas bei liudijimas "betgi vyksta ne visados 
ir ne visur tuo pačių būdu. Kalbėdami apie pirminę vie- 
nybę tarp dvasiškių ir pasauliškių pradinėje Krikščiony- 
bėje, sakėme, kad anuo metu buvo ypatingai pabrėžta 
pagrindinė visų tikinčiųjų lygybė, atremta į tą pačią 
Dvasią ir tą patį Viešpatį (plg. 1 Kor.12, 4—5). Iš kitos 
tačiau pusės, irgi pastebėjome, kad buvo taip lygiai stip- 
riai pabrėžta ir ant šios lygybės rymanti dovanų įvairybė 
(plg. 1 Kor 12, 4—10). Tai savotiška dialektika, išėjusi 
aikštėn jau pačioje Bažnyčios gyvenimo pradžioje ir trun- 
kanti visą jos istoriją: „Visa daro viena ir ta pati Dvasia" 
(1 Kor 12, 11), bet ji pastato „Bažnyčioje vienus kaip 
apaštalus, kitus kaip pranašus, trečius kaip mokytojus“ 
(1 Kor 12, 28; plg. Ef 4, 11). Kitaip tariant, Dvasia jungia 
ir skiria; jungia todėl, kad visuose ji yra ta pati; skiria 
todėl, kad Bažnyčia kaip Kristaus Kūnas ir keleivė že- 
mėje yra reikalinga įvairių tarnybų ir tuo pačiu įvairių 
šioms tarnyboms suteiktų dovanų bei jomis pažymėtų 
žmonių. Šį atžvilgį kelia ir II Vatikano susirinkimas: „Die- 
vo Tauta ne vien yra surinkta iš įvairių tautų (kiekybinė 
įvairybė.— Mc.), bet ir savyje susideda iš įvairių laips- 
nių (kokybinė įvairybė.— Mc.). Jos nariai skiriasi vieni 
nuo kitų pareigomis, nes kai kurie eina šventą tarnybą 
savo brolių gerovei; skiriasi luomu ir gyvenimo būdu, 

nes daugelis, griežtesniu keliu siekdami šventumo vie: 
nuolynuose, skatina savo brolius pavyzdžiu" (I, 32—33). 
Bažnyčia „yra ne vienas sąnarys, bet susideda iš dauge- 
lio" (1 Kor 12, 14). Nuosekliai tad ir pasauliškiai, būdami 
bažnytinis luomas, priklauso tiek anai lygybei, tiek ir anai 
įvairybei. Jie yra lygūs su visais pagrindine lygybe, nes 
„Visi esame pakrikštyti vienoje Dvasioje“ ir „visi esame 
pagirdyti viena Dvasia“ (1 Kor 12, 13). Bet kartu jie yra 
ir skirtingi nuo kitų — nuo dvasiškių ir vienuolių, anaiptol 
nenustodami dėl to buvę Bažnyčia. Būsenų skirtingumas 
nė kiek nenaikina dalyvavimo vienybėje. Juk „jei koja 
sakytų: kadangi nesu ranka, aš nesu iš kūno, argi dėl 
to ji nebūtų iš kūno?" (1 Kor 12, 15). Tai gairė pasau: 
liškių sąmonei. Jei pasauliškis nėra dvasiškis ar vienuo- 
lis, argi dėl to jis nėra iš Bažnyčios? Bažnyčia yra vi- 
suma. Todėl ji nesutampa nei su dvasiškiais, nei su vie- 
nuoliais, nei su pasauliškiais. Ji apima juos visus ir tuo 
kaip tik atskleidžia oiganinį savo pobūdį. Nes „jei visi 
būtų vienas sąnarys, kurgi būtų kūnas?“ (1 Kor 12, 10). 
Bažnyčia yra vienybė įvairybėje. Štai kodėl aukščiau ir 
pasisakėme prieš pasauliškių sudvasiškinimą manant, esą 
šiuo keliu pasauliškiai stipriau susisietų su Bažnyčia. Pa- 
sauliškių sudvasiškinimas tiek iš hierarchijos pusės, tiek 
jų pačių noras susidvasiškinti kaip tik ir yra pastanga 
paversti Bažnyčią vienu sąnariu, siaurinant jos įvairybę. 

Kas yra šios įvairybės pagrindas? Žiūrint į ją subjek- 
tyviai, vadinasi, tą ar kitą dovaną turinčio ir tą ar kitą 
tarnybą einančio asmens atžvilgiu, bažnytinė įvairybė ky- 
la grynai iš dieviškosios laisvės, nes Dvasia dalina „kiek- 
vienam, kaip ji nori" (1 Kor 12, 11). Niekas čia negali iš 
anksto nustatyti, ką Viešpats kam turi teikti ar yra su“ 
teikęs. Tiesa, šv. Paulius ragina Korinto krikščionis steng- 
tis „gauti geresniųjų dovanų“ (1 Kor 12, 31), ypač pra- 
našystės, nes kas pranašauja, „kalba žmonėms, kad juos 
pagerintų, paragintų ir paguostų“ (1 Kor 13, 3). Todėl 
pranašystės dovana esanti aukštesnė, sakysime, už kalbų 
dovaną, nes tasai, kuris „kalba kalbomis, pats save pa- 
gerina“; tuo tarpu „kas pranašauja, stato Dievo Bažnyčią“ 
(1 Kor 13, 4), Tačiau tai, kad šių „geresniųjų dovanų“ 
reikia Viešpatį prašyti, kaip tik ir parodo visišką jų laisvę 
Dievo atžvilgiu. Čia Dievas elgiasi nepriklausomai: ,„Vie- 
nam Dvasios suteikiama išminties kalba, kitam tos pačios 
Dvasios žinojimo kalba“ (1 Kor 12, 8). Niekas negali 
reikšti teisės į tą ar kitą dovaną, net jeigu ir turėtų jai 


456 


prigimtų polinkių bei gabumų. Niekas negali jaustis esąs 
pranašas todėl, kad „kalba žmonėms“, pavyzdžiui, eida- 
mas žurnalisto pareigas laikraščio redakcijoje ar kriti- 
kuodamas bažnytinę bendruomenę nuo teologijos ka- 
tedros. 

Objektyviai tačiau svarstoma Bažnyčios įvairybė pri- 
klauso nuo išganymo istorijos sąrangos. Būdama šios is- 
torijos nešėja bei veikėja, dar daugiau: erdvė, kurioje 
vyksta žmonijos išganymas, Bažnyčia savaime atitinka ir 
turi atitikti šio vyksmo tarpsnius bei būdus. Bažnyčia yra 
daugialypė todėl, kad išganymo istorija yra daugialypė. 
Bažnytinės pasiuntinybės susidėstymas pastoviais pavi- 
dalais arba luomais nėra atsitiktinis dalykas, kaip tai 
šiandien kartais teigiama. Dvasiškis, vienuolis ir pasau- 
liškis yra objektyvios būsenos, o ne tik grynai subjekty- 
vūs nusiteikimai. Todėl yra klaida regėti, atsiremiant į tą 
patį Viešpatį, tik lygybę, o neregėti įvairybės pabrėžiant: 
„Kristus gyvena ir veikia per Šventąją Dvasią pasauliš- 
kyje taip lygiai kaip ir dvasiškyje" *. Tai tiesa. Bet tai 
anaiptol dar neišreiškia objeklyvios dvasiškio ir pasau- 
liškio būsenos, kylančios ne iš subjektyvaus santykio su 
Kristumi, bet iš objektyvaus ryšio su išganymo istorija. 
Bažnyčia yra viena, nes išganymas yra vienas. Kadangi 
tačiau išganymas vyksta istorijos eigoje įvairiopai, todėl 
ir Bažnyčia yra ir lieka dauginga pati savyje. Jeigu tad, 
kaip sakėme, jau 4 šimtm. išsiskleidė trys bažnytiniai 
luomai — dvasiškiai, vienuoliai ir pasauliškiai,— tai reiš- 
kia, kad čia išsiskleidė Bažnyčios santykis su išganymo 
istorijos sąranga. 

Juk kas gi yra išganymo istorija? Senesnioji teologija 
vadino šiuo vardu žmonijos buvimo tarpsnį, prasidėjusį 
puolimu ir pasibaigsiantį paskutiniuoju teismu; tarpsnį, 
kurio metu Viešpats „daug kartų ir tūleriopu būdu" 
(Žyd 1, 1) įsiterpia į žemiškąjį žmonių likimą, čia paža- 
dėdamas jiems pagelbėti, čia sudarydamas su jais sąjun- 
gą, čia prisiimdamas jų prigimtį, čia įsteigdamas Bažnyčią 
jiems pašvęsti, čia galop juos teisdamas. Šitaip suprastos 
išganymo istorijos atžvilgiu nėra skirtumo tarp katalikų 
ir protestantų: jiems abiem išganymo istorija yra pasaulio 
istorija tarp puolimo ir teismo. Sugretinkime, pavyzdžiui, 
žinomą vokiečių katalikų teologą M. Schmausą su taip 
lygiai žinomu evangelikų teologu P. Tillichu. M. Schmau- 
sas, išskaičiavęs Dievo žygius Izraelio tautoje, sako: „Tuo 
būdu Viešpats stūmė priekin savo viešpatavimą, kol jis 

pagaliau buvo Kristaus įtvirtintas žmonijos istorijoje. Šis 
dieviškasis veikimas pasaulio istorijos viduje (innerhalb) 
ir vadinasi išganymo istorija“ **. P. Tillichas teigia tą patį: 
„Išganymo istorija vyksta kosminių rėmų viduje (inner- 
halb). Istorija, pasak Šventraščio, yra išganymo istorija. 
Nuo Adomo puolimo ligi poistorinio visų daiktų sujun- 
gimo su Dievu eina tiesi linija; ji prasideda Nojumi bei 
Abraomu ir baigiasi antruoju Kristaus atėjimų“ ?7. Šiai 
sampratai būdinga yra tai, kad išganymo istorija čia yra 
suvokiama kaip imanentinis vyksmas, tiesa, kyląs iš pa- 
ties Dievo, tačiau einąs „pasaulio istorijos viduje“ 
(Schmaus) arba „kosminių rėmų viduje“ (Tillich). Ir tai 
visiškai nuoseklų, nes išeities taškas šiai sampratai yra 
nuodėmė: ja išganymo istorija prasideda, ja nešinas žmo-, 
gus žygiuoja žemės keliu, jai sunaikinti Kristus įsikūnija, 
kenčia, miršta ir prisikelia, jos pasekmėms teisti jis dar 
kartą ateina ir tuo šią istoriją užbaigia **. Esant betgi nuo- 
dėmei išganymo istorijos šaltiniu, pati ši istorija gali būti 
tik imanentinis Viešpaties veikimas pasaulio istorijos vi- 
duje, nes nuodėmė yra imanentinė savo esme: ji kyla juk 
ne iš Dievo, bet tik iš žmogaus. : m= 

Visa tai yra tiesa. Viešpaties imanentinio veikimo pa- 
saulio istorijoje — apsireiškimo, įsikūnijimo ir teismo — 
joks krikščionis neigti negali, Ir vis dėlto ši samprata yra 
per siaura, kadangi ji išganymą sutapdo su atpirkimu nuo 
nuodėmės ir todėl išganymo istoriją suveda tik į vieną 
žmonijos buvimo tarpsnį, būtent į atpirkimą. Tuo tarpu 
išganymas (salus, Heil) neišsisemia tik atpirkimu (re-: 
demptio, Erloesung). Išganymas reiškia žmogaus aibai-. 
gimą, nes žmogus buvo sukurtas neatbaigtas. Net jeigu 
jis ir nebūtų nusidėjęs, jis vis tiek būtų turėjęs tapti, o 
ne tik paprastai bei pastoviai būti. Tai liudija paties Die- 
vo žodžiai, kuriais jis skyrė žmogui būti vaisingam, pri- 
pildyti žemę ir ją sau palenkti (plg. Pr 1, 28), o Edeno. 
sodą, šį palaimintosios būsenos prasmenį, „apdirbti bei 
prižiūrėti" (Pr 2, 15). Tuščia būtų šiandien spėlioti, kokiu 
būdu būtų vykęs šis tapsmas be nuodėmės. Viena betgi 
tikra, kad žmogus buvo sukurtas kaip nenuodėminga, ta- 
čiau tampanti būtybė. Suprantant gi išganymą kaip žmo- 
nijos vyksmą atbaigos linkui, reikia pripažinti, kad jo. 
istorija prasidėjo ne puolimu, bet sukūrimu. Iš kitos pu- 
sės, žmonijos atbaiga kaip galutinis jos tapsmo tikslas 
glūdi ne tik ateityje kaip galas, bet ir dabartyje kaip. 
žmoniją stumiąs bei vedąs veiksnys, nes tikslas yra, tie- 

sa, paskutinis vykdant, užtat pirmutinis sumanant: „finis 
est ultimus in executione, sed primus in intentione“, kaip 
sakydavo scholastiniai mąstytojai. Juk jeigu žmonija 5a- 
voje dabartyje nenešiotų Viešpaties sumanytos atbaigos, 
tai jos kelias istorijoje būtų ne „tiesi linija“ (Tilich), o 
tik palaida klajonių virtinė. Šiuo tad savo buvimu žmo- 
nijos dabartyje atbaigimas taip pat įsijungia į žmogaus 
tapsmą ir kaip stūmeklis, ir kaip gairė. Jeigu tad išganymas 
yra žmonijos tapsmas atbaigos linkui, tai jis apima ir at- 
baigą kaip esančią nuolatinę šiame tapsme. 

Nuosekliai tad išganymo istorija yra žmonijos buvimo 
visuma. Būdama tampanti, ši visuma suima savin visus 
tapsmo tarpsnius: kūrimą, kuriuo ji prasideda, atpirkimą, 
kuriuo ji vyksta, ir perkeilimą, kuriuo ji įvyksta. Senoji 
teologija, laikydama išganymo istorijos šaltiniu nuodė- 
mę, per daug dėmesio kreipė į vidurinį šios istorijos tarps- 
nį, būtent į atpirkimą, o nepakankamai apmąstė likusiųjų 
tarpsnių vaidmenį bei prasmę. Be abejo, atpirkimas yra 
mums artimiausia ir konkrečiausia išganymo istorijos ly- 
tis, tačiau jis nėra ir negali būti atsietas nei nuo kūrimo, 
nei nuo perkeitimo. Istorija, kaip pastebi S. Bulgakovas, 
nėra „beprasmė (durnaja) begalybė, neturinti nei pradžios, 
nei galo kaip neigiamoji amžinybė“; atvirkščiai, „ji yra 
įrėminta bedugnėmis“, būtent „sukūrimu iš nebūties ir 
atbaigimu pilnutine būtimi“ 3. Štai kodėl, kalbant apie 
išganymo istorijos sąrangą, ir negalima šių bedugnių iš- 
leisti iš akių. 

Užtat naujesnioji teologija — nesakau „modernioji“ ar 
„pažangioji"— ir atkreipė daugiau dėmesio į šias bedug- 
nes, būtent į sukūrimą ir perkeitimą. Jau Y. M. J. Con- 
garas yra savo metu pastebėjęs, kad, be abejo, „galima 
kalbėti apie adominę kūrimo ir kristinę (christigue) at- 
pirkimo funkcijas, tačiau su sąlyga, kad visų pirma griež- 
tai pabrėžtume pirmosios ryšius su antrąja“ *?, nes čia 
esama „vieningo Viešpaties plano“; esama „galutinio tiks- 
lo vienybės“; esama „veiksnio vienybės“, būtent „Dievo 
Žodžio ir jo Dvasios“; galop esama „vienybės žmoguje, 
su kurio likimu kosmas yra susijęs tiek puolimo, tiek vil- 
ties, tiek perkeitimo atžvilgiu“ (p. 121). Tuo būdu „pasau- 
lis kartu su žmogumi sudaro <...> vieningą Dievo kiši- 
mosi (intervention) objektą ir vieningą atpirkimo bei per- 
keitimo malonės subjektą“ (t. p.). Kitaip tariant, ir Dievo 
veikimas pasaulyje, ir pasaulio atsakymas per žmogų į šį 
veikimą yra vieningas, Tiesa, jis yra įvairialypis, bet vis 

dėlto nesukarpytas į atskirus tarpsnius, nesusisiekiančius 
vienas su kitu. Atpirkimas atsiremia į kūrimą, jį kaip 
nuodėmės apgadintą taiso bei valo ir galų gale perkei- 
timu atbaigia. Viso šio tapsmo eigoje pasaulis ir žmogus 
pasilieka tie patys, vadinasi, išlaiko savo tapatybę, arba 
identiškumą. Perkeistasis pasaulis ir žmogus yra naujas 
pasaulis ir naujas žmogus, tačiau ne kitas pasaulis ir ne 
kitas žmogus. 

Visuminis žvilgis į išganymo istoriją naujesniajai teo- 
logijai pavyksta todėl, kad savo išeities tašku ji renkasi 
ne nuodėmę, bet Kristų, kildindama šią istoriją ne iš žmo- 
gaus puolimo, bet iš Kristaus padėties kūrinijoje. Nuodė- 
mė čia virsta tik atsitiktine išganymo eigos iškraipa, tu- 
rėjusia ir tebeturinčia, be abejo, milžiniškos įtakos, ta- 
čiau nesuardžiusia Viešpaties plano arba anos Tillicho 
minimos „tiesios linijos“, kadangi Kristus yra tasai, ku- 
ris šį planą savimi neša ir šią liniją per visus kūrinijos 
tapsmo tarpsnius veda. Šiuo atžvilgiu naujesnioji teolo- 
gija grįžta prie Bažnyčios Tėvų išganymo istorijos sam- 
pratos, esą jau visa prieškristinė istorija buvusi į Kristų 
nukreipta, nors sąmoningai ir nepažinta, bet vis dėlto kai 
kurių, kaip išminčiai bei pranašai, šia prasme nuvokta *!. 
Todėl A. Darlapas ir teigia, kad „tik Jėzuje Kristuje iš- 
eina aikštėn išganymo istorijos esmė ir laimėjimas, taip 
kad mes šiandien išganymo istoriją tikra jos prigimtimi 
galime aiškinti tik Jėzaus Kristaus šviesoje“ *2. Išganymo 
istorija, pasak to paties autoriaus, „yra Dievo atsisklei- 
dimas (Selbstmitteilung) žmonėms, o šis atsiskleidimas ne- 
atšaukiamai ir nepralenkiamai įvyksta istorijoje kaip tik 
įsikūnijimu arba hipostatine vienybe“ (p. 103), vadinasi, 
Kristuje. Išganymo istorija yra ne tik Viešpaties šauks- 
mas, bet ir žmogaus atoliepis į šį šauksmą. O kurgi šis 
atoliepis taip tobulai ir taip teigiamai suskambėjo, jeigu 
ne Kristaus nusilenkime Tėvo valiai? „Kristus yra tikrovė, 
kurioje šauksmas ir atoliepis, Dievo veiksmas ir žmogaus 
atoveikis pasiekia absoliučią vienybę“ (p. 104). Dėl to 
Kristus ir sudaro, iš vienos pusės, „išganymo istorijos 
viršūnę“ (t. p.), iš kitos — „vidinę jos atbaigą“ (p. 105). 
Kristaus negali pralenkti joks pranašas ir joks išminčius, 
nes šie atliepia į Dievo šauksmą tik žodžiu, tuo tarpu 
Kristus atliepė sava būtimi kaip sudedamuoju dievažmo- 
gybės pradu, Kristus yra vienintelis išganymo istorijos 
šaltinis, kuriuo ji prasideda, yra jo vedama ir atbaigiama. 
Štai kodėl išganymo istorija suima savin ir kūrimą, ir 

atpirkimą, ir perkeitimą, nes visur čia Kristus vaidina 
sprendžiamąjį vaidmenį. 

Tokia tad yra, trumpai suglaudus, išganymo istorijos 
sąranga. Tai nėra kokia atitrauktinė bei sausa schema, 
bet didžiulės dinamikos ir net gilios tragikos pilnas kū- 
rinijos žygiavimas savo tikslo linkui. Visuose šios istori- 
jos tarpsniuose stovi Kristus kaip pradininkas, vykdytojas 
ir siekinys. „Visa sukurta per jį ir jam" (Kol 1, 17). „Tas 
pats Dievas yra Kūrėjas ir Išganytojas“ — sako II Vati- 
kano susirinkimas (I, 211); todėl atpirkimas „atstato ir 
patvirtina“ kūrimo vertę (t. p.).. Atpirkimas, gražiu F. Muss- 
nerio posakiu, „yra visos kūrinijos parsivedimas namo 
(Heimholung), būtent galia tojo, per kurį ji buvo. sukurta 
ir kurio ji yra savo būtyje nešama" “. Šis gi parsivedi- 
mas namo baigiasi tuo, kad Kristus, buvojęs kūrinijos 
gelmėse, iškyla jos paviršiun ir virsta jos šviesa: „Jie ma- 
tys jo veidą“ (Apr 22, 4). Būdamas sukurtas per Kristų 
ir Kristui, pasaulis baigties būsenoje tampa Kristaus gi- 
liausia šio žodžio prasme. Jeigu betgi Bažnyčia, kaip tai 
nuolatos pabrėžiame, yra istorijoje besiskleidžiąs Kristus, 
tai savaime darosi aišku, kad Bažnyčia ir išganymo istori- 
ja esmėje suiampa. Bažnyčia yra ne kas kita, kaip išga- 
nymo istorijos regima apraiška. Nuosekliai tad ji apima 
irgi ne tik atpirkimą, kaip tai esame įpratę manyti, bet 
ir kūrimą, ir perkeitimą: Icūrimą todėl, kad atpirkimas 
juk ir yra puolusios kūrinijos atsiatymas; perkeitimą to- 
dėl, kad jo linkui atpirkimas eina ir juo galop įvyksta. 
Bažnyčioje atsispindi visa išganymo isiorija su visais sa- 
vo tarpsniais bei būdais: jos sąrangoje švyti išganymo 
istorijos sąranga. Jeigu tad pasauliškiai, kaip anksčiau 
minėjome, yra vienas iš bažnytinių luomų, tai savaime 
aišku, kad ir jie šioje išganymo sąrangoje dalyvauja, ją 
sava būsena bei veiksena atspindėdami — taip lygiai, kaip 
ją atspindi dvasiškiai ir vienuoliai savu būdu. 

Tolimesnis mūsų uždavinys užtat ir yra atskleisti pa- 
sauliškių ryšį su išganymo istorija ir parodyti, kokią vie- 
tą jie šioje istorijoje užima, kaip jie išganymą savomis 
tarnybomis skleidžia ir tuo būdu Bažnyčios pasiuntinybę 
vykdo, nės tarp pasauliškio veiklos ir Bažnyčios pasiun- 
tinybės esama vidinio ir būtino ryšio. Kitaip pasauliškiai 
nebūtų pašvęstieji bei pasiųstieji. Mums reikia įžvelgti, 
kokiu būdu pasauliškio luomas arba būsena virsta išga- 
nymo istorijos atspindžiu bei išraiška, lenkiančiais pa- 
saulį Kristui kaip Galvai. 

2. KULTŪRA KAIP 
SAKRALINĖ PASAULIŠKIO TARNYBA 


Pasauliškio veiklą pasaulyje paprastai vadiname kultū- 
zine veikla. II Vatikano susirinkimas šitaip aprašo kultūrą: 
„Bendrąja prasme „kultūros“ žodis reiškia visa, kuo žmo- 
gus ugdo ir tobulina įvairiopas savo dvasios ir kūno ga- 
lias; tai pastangos pažinimu ir darbu pajungti sau pa- 
saulį; tai visa ta doros ir institucijų pažanga, kuri daro 
žmoniškesnį visuomeninį šeimos ir pilietinės bendruome- 
nės gyvenimą. Pagaliau kultūra — tai tie kūriniai, kuriais 
laiko būvyje žmogus išreiškia, perduoda ir išlaiko didžius 
savo dvasios pergyvenimus ir troškimus, kad tarnautų 
daugelio, net visos žmonių giminės, pažangai" (I, 229— 
230). Kitaip tariant, kultūra apima ir savęs tobulinimą, ir 
gamtos pajungimą, ir galop šių abiejų pastangų vaisius. 
Tai žmogaus kūryba plačiausia bei giliausia šio žodžio 
prasme. Tai mokslai ir menai, technika ir ūkis, šeima ir 
ugdymas, dorovė ir valstybė, Visa tai yra padarai, atsi- 
radę veikiant žmogui ir įdiegiant gamtiniams daiktams 
ar prigimtiems duomenims tam tikras idėjas, virstančias 
šių daiktų ir šių duomenų lytimis. Pasaulis, kuriame žmo- 
gui skirta gyventi, nėra jam gamtos duotas, kaip gyvu- 
liui; jis yra jo paties susikurtas. Dar daugiau: istorijos 
eigoje gamta esti vis labiau pertvarkoma bei perdirba- 
ma pagal žmogaus tikslus bei norus, taip kad kultūra vis 
labiau stumia gamtą iš žmogaus akiračio. Tai, su kuo mes 
kasdienoje santykiaujame, yra paprastai jau gryni žmo- 
gaus kūriniai. Gamtos pro juos dažniausiai nebematome — 
tiek ji yra pridengta kultūriniais pavidalais. Trumpai sa- 
kant, žmogaus gyvenamasis pasaulis yra kultūros pasau- 
lis. Užtat ir jo veikla pasaulyje esmiškai yra kultūrinė 
veikla, kūrybinius žmonijos laimėjimus palaikanti, juos 
pratęsianti ir naujų kurianti. 

Tai ypač svarbu suvokti bei įsisąmoninti, nes nuo to 
priklauso ir samprata, kur ir kaip veikia pasauliškis. Juk 
jeigu pasauliškio veiklos laukas, kaip ne sykį minėjome, 
yra pasaulis ir jeigu šis pasaulis iš tikro yra kultūra, ki- 
lusi iš žmogiškosios kūrybos, tai savaime plaukia išvada, 
kad pasauliškio tarnyba, kuriai jis esti Bažnyčios pašven- 
čiamas ir pasiunčiamas, yra kultūrinė tarnyba. Pasauliškio 
pasiuntinybė slypi kultūroje: kurti kultūrą yra sakralinis 
jo uždavinys, 

Bet kaip tik čia ir išnyra pats svarbiausias klausimas: 
kas yra kultūra išganymo istorijoje? Būdamas šios isto- 
rijos veikėjas ir veikdamas joje esmiškai kultūriniu bū- 
du, pasauliškis savaime paverčia kultūrą išganymo isto- 
rijos pradu. Tačiau kaip tai įvyksta? Kaip susijungia vie- 
nybėn išganymas su kultūra? Ir ar iš viso tokia sąjunga 
yra galima? „Ar žmogiškoji kūryba“, tariant S. Bulga- 
kovo žodžiais, „gali būti vykdoma Kristaus vardu? .. Ar 
ji yra pirmapradis bei nepakitęs Dievo valios vykdymas 
žmoguje, ar kažkoks grobikavimas bei maištas? .. Ar žmo- 
giškoji kūryba, kiek ji reiškiasi istorijoje, priklauso Die- 
vo karalystei ir todėl yra skirta perkeitimui, ar ji yra tik 
šio pasaulio kunigaikščio karalystės dalia?“ ** Šį klausimą 
svarsto ir II Vatikano susirinkimas, kalbėdamas apie nuo- 
latines žmogaus pastangas „gerinti savo gyvenimą dar- 
bu ir sumanumu“, o panaudojant „mokslą ir techniką“, 
apvaldyti „kone visą gamtą“ (I, 201). Bet kaip tik šio 
milžiniško užmojo akivaizdoje Susirinkimas ir klausia: 
„Kokia yra to karštligiško veikimo prasmė bei vertė? 
Kaip visais tais dalykais naudotis? Kuriam tikslui tos at- 
skirų Žmonių ir bendruomenių pastangos?“ (I, 201—202). 

Susirinkimas pabrėžia, kad „krikščionys visai negal- 
voja, kad darbai, kuriuos žmonės savo sumanumu ir jė- 
gomis nuveikė, yra priešingi Dievo galybei ir kad pro- 
taująs kūrinys yra tarsi Kūrėjo varžovas“ (I, 202). Juk 
kaip tai būtų galima, jei „kultūra kyla tiesiog iš protau- 
jančios ir visuomeninės žmogaus prigimties“ (I, 235)2 Pro- 
metėjiškasis žmogaus lenktyniavimas su Dievu Susirin- 
kimo yra aiškiai atmetamas. Priešingai, pasak Susirinkimo, 
krikščionys „yra įsitikinę, kad žmonijos laimėjimai lai- 
kytini Dievo didybės ženklu ir jo paslaptingo plano vai- 
siais“ (I, 202). Tai reiškia: kultūrinė žmogaus veikla įsi- 
jungia į Viešpaties kūrimu prasidėjusį pasaulio tapsmą ir 
šį tapsmą vykdo; ji yra šio tapsmo lytis ir tuo pačiu da- 
lyvė amžinajame Dievo plane vesti pasaulį atbaigos linkui. 
„Savo rankomis arba technikos priemonėmis dirbdamas 
žemę, kad neštų vaisių ir taptų verta buveine visai žmo- 
nijos šeimai, ir drauge sąmoningai įsijungdamas į visuo- 
menės grupių gyvenimą, žmogus vykdo laikų pradžioje 
apreikštą Dievo planą. Tas planas yra pajungti sau žemę 
(plg. Pr 1, 28) ir tobulinti kūriniją“ (I, 233). Į ankstesnį 
tad Bulgakovo klausimą, ar kultūra yra pirmapradis ir 
nepakitęs Dievo valios vykdymas, Ii Vatikano susirinki- 
mas duoda aiškiai leigiamą atsakymą. Žmogus kūrėjas nė- 

ra Dievo Kūrėjo varžovas, bet jo bendrininkas. Tiesa, 
Dievo karalystė nekyla iš kultūrinės veiklos ar kultūri- 
nės pažangos, bet ši pažanga „yra labai svarbi Dievo ka- 
ralystei" (I, 208). Kultūra nėra Evangelijos skelbimas, ta- 
čiau „tarp išganymo skelbimo ir žmogaus kultūros esama 
daugeriopo ryšio“ (I, 234). 

Užtat mes ir klausiame: kame glūdi kultūrinės pažan- 
gos svarba Dievo karalystei? Kokio ryšio esama tarp Evan- 
gelijos skelbimo bei vykdymo ir žmogaus kultūros? Tik 
išsiaiškinę šiuos klausimus, suprasime ir pasauliškio pa- 
siuntinybę — jos sakrališkumą ir tuo būdu jos reikšmę 
pasauliui išganyti. Juk jeigu krikščionys, keliaują „į dan- 
gaus karaliją“, kaip tik todėl dar labiau esti ipareigojami 
darbuotis drauge su visais žmonėmis „žmoniškesnio pa- 
saulio kūrimui“ (I, 232—233), tai šis įpareigojimas galės 
būti giliai pergyvenamas bei nuoširdžiai vykdomas tik 
tada, kai suvoksime, koks yra santykis tarp kelionės dan- 
gaus karalijon ir žmoniškesnio pasaulio kūrimo kultūros 
priemonėmis. Tai klausimas, kuris dabar kvaršina visų 
mąstančių tikinčiųjų galvas ir baimina jų širdis. 


a. Kūriniškasis pasaulio šventumas 


Kultūros santykis su Evangelija bei Dievo karalyste 
priklauso nuo nuodėmės santykio su kūrinija, nes mes 
gyvename bei veikiame puolusiame pasaulyje. Gali šis 
pasaulis vadintis gamta, gali jis vadintis kultūra, kiekvie- 
nu tačiau atveju jis yra nuodėmės paliestas ir todėl rei- 
kalauja atpirkimo. Kiekvienu atveju pasaulis — ne tiktai 
gamtinis, bet ir kultūrinis („ne tiktai jis, bet ir mes“.— 
Rom 8, 23) — dūsauja, laukdamas „Dievo įsūnystės“ (t. p.). 
Gelbėti pasaulį iš nuodėmės pajėgia betgi tik Dievas. Tik 
jis vienas yra pasaulio Kūrėjas, ir tik jis vienas yra pa- 
saulio Gelbėtojas. Net ir didžiausios kūrybinės žmogaus 
pastangos atsidaužia į blogį netiesos, neteisybės, kančios 
ir galop mirties pavidalais ir pasirodo esančios bejėgės 
blogiui nugalėti ir jam iš pasaulio pašalinti. Kūryba blo- 
gio siautėjimą pridengia, bet jo neišnaikina. Todėl nuo- 
dėmės atžvilgiu kultūra, kaip savo metu pastebėjo rusų 
mąstytojas V. Rozanovas (1856—1919), yra tiktai konfi- 
tūrai, vadinasi, tik paskaninimas bei pagražinimas, bet ne 
esminis veikimas; nuodėmės šviesoje kultūra pasirodanti 
tik pakanta: Bažnyčia, pasak Rozanovo, „pakenčia, jei 
Gogolis ar Puškinas gardžiuojasi konfitūrais: tačiau pa- 

kanta nėra pašaukimas“ *. Kitaip tariant, jei išganymo 
istorija išsisemtų tiktai atpirkimu nuo nuodėmės, tai kul- 
tūra savaime virstų tik atsitiktine bei nereikšminga smulk- 
mena Dievo karalystėje. Šia prasme Rozanovas ir teigia: 
„Kai tik pradedama rimtai Krikščionybės paisyti, tuoj pat 
šeima, literatūra ir menas virsta išmonėmis“ (p. 258). Nuo- 
dėmės akivaizdoje kultūra netenka vertės: „Gogolis yra 
šiaudai, palyginus jį su vienu vieninteliu Evangelijos sky- 
riumi“ (p. 257). “ 

Ši Rozanovo mintis nėra nauja. Tai mintis, lydėjusi ne 
tik Rytų Bažnyčios nusistatymą kultūros atžvilgiu, bet 
ir visus viduramžius Vakarų Bažnyčioje. Laikydami nuo- 
dėmę didžiai pražūtingų dalyku — tai liudija ano meto 
atgailų griežtumas *“,— viduramžiai kultūrinę veiklą pa- 
saulyje pergyveno kaip nuolaidą žmogaus silpnybei. Tai 
matyti jau ir anksčiau minėtame (plg. I, c) vad. Graciano 
kodekse, pasak kurio kultūrinę veiklą Bažnyčia tik leidžia: 
„his (pasauliškiams.— Mc.) licet; his concessum est“; lei- 
džia turėti turto, leidžia tuoktis, dirbti žemę, kreiptis teis- 
man ir t. t. Tai ne pasiuntinybė, bet tik nuolaida tiems, 
kurie nepajėgia eiti pasaulio išsižadėjimo keliu. Dar aiš- 
kiau ši nuolaida prabyla pop. Honorijaus II bulėje, patvir- 
tinančioje premonstriečių regulą (1124.6.28). Šioje bulėje, 
kaip ir Graciano dekrete, kalbama apie du Bažnyčios vai- 
kų gyvenimo būdus: „Vieną, kuriuo yra puoselėjamas 
silpnuolių bejėgiškumas (infirmorum debilitas); antrą, ku- 
riuo yra tobulinamas stipruolių palaiminias gyvenimas 
(fortiorum vita beata)“. Pasirinkę pirmąjį būdą, krikščio- 
nys „naudojasi žemiškaisiais gėriais“ ir „ašaromis bei iš- 
maldomis dildo kasdienos nuodėmes“; pasirinkę antrąjį 
būdą, jie „žemiškuosius gėrius niekina bei palieka“, įsi-. 
gydami tuo „amžinųjų nuopelnų“ *. Gyvenimas bei vei- 
kimas pasaulyje esąs krikščioniui tiktai kompromisas, Jei- 
gu jis betgi norįs būti nuoseklus, tai turįs šio gyvenimo 
bei veiklos atsisakyti ir sekti tiktai Evangelija, kas, sa- 
kysime, šv. Pranciškaus Asyžiečio kovoje prieš savo bro- 
lių mokslingumą kaip tik ir išėjo aikštėn *. II Vatikano 
susirinkimo samprata, esą kultūra kyla iš protingos ir vi- 
suomeninės žmogaus prigimties ir todėl yra pašaukimas, 
vidurinių amžių negalėjo būti suvokta, nes jie kultūrą 
svarstė nuodėmės šviesoje. Šiuo atžvilgiu tikrai vidur- 
amžiškai skamba Rozanovo žodžiai, kuriais jis apibūdina 
santykį tarp Kristaus kaip Atpirkėjo ir žemiškųjų verty- 
bių: „Kristui gimus ir Evangelijai suspindėjus, visi pa- 

saulio vaisiai staiga apkarto kaip tik dėl jo saldybės“ 
(p. 257); pasaulis pasidarė „lėkštas ir nuobodus“ (p. 258); 
jam atsidėti galima tik tuo atvejų, „jei atidžiai nežvel- 
giama į Jėzų“ (t. p.). Atpirkimo šviesoje kultūra išblykš- 
ta, kaip saulės šviesoje išblykšta žvaigždės. „(O žvaigždės 
yra menai, Mokslai, šeima“ (p. 257). 

Tačiau išganymo istorija yra daugiau negu tik atpir- 
kimas nuo nuodėmės. Išganymo istorijai priklauso, kaip 
„anksčiau sakėme, ir kūrimas. Dar daugiau: kūrimas su- 
daro pagrindą ir atpirkimui, ir atbaigimui **, vadinasi, 
jų abiejų objektą, nes jeigu pasaulis būtų Dievo ne su- 
kurtas, o iš jo ištekėjęs, kaip savo metu skelbė Plotinas, 
tai tada turėtume ne kosmogoniją, o tik teogoniją, kuri 
jokio atpirkimo ar atbaigimo būtų nereikalinga *?. Nuo- 
sekliai tad kūrimas yra „pastovi išganymo pradžia“ 59, va- 
dinasi, tai, kuo jis nuolatos laikosi. Išganymas prasideda 
pasaulio sukūrimu kaip visatos eismu Dievop, nes kūri- 
nija pačia savo esme yra nukreipta Dievo kaip galutinio 
savo tikslo linkui?!. Kūrimas teikia kūriniui ne tik buvi- 
mą, bet ir šio buvimo kryptį; jis jam teikia aną nerimą, 
apie kurį kalba šv. Augustinas ir kuris slypi ne tik žmo- 
gaus širdyje, bet ir kiekvienoje būtybėje kaip Viešpaties 
kūrinyje (plg. Conf. I, 1). Kūrimas skelbia visišką pasau- 
lio priklausomybę nuo Dievo ir sykiu begalinį nuo jo 
skirtingumą: sukurtasis pasaulis yra absoliučiai Dievo, nes 
be kūrybinio jo žodžio pasaulio iš viso nebūtų; tačiau 
sukurtasis pasaulis yra absoliučiai ne Dievas, nes kilęs 
ne iš dieviškosios substancijos, bet iš nebūties niekio 
prasme, Pasaulis yra Viešpaties kūrinys — štai esminis 
jo santykis su Dievu; santykis, kurį H. Grossas gražiai api- 
būdina kaip „nesudrumstą sandorą su Aukščiausiuoju“ *2; 
nesudrumsią todėl, kad niekas negali panaikinti kūriniš- 
kojo visatos pobūdžio — net nė žmogaus laisvė; niekas 
negali įsiterpti tarp Dievo ir jo kūrinio — net nė nuodė- 
mė. Ontologinėje kūrimo tvarkoje viešpatauja amžina ir 
nesunaikinama sandora tarp kūrinio ir Kūrėjo. 

Šia pastaba kaip tik ir paliečiame klausimą, kokios 
gi iš tikro įtakos nuodėmė turėjo ir tebeturi kūrimui. Kiek 
ji yra įtaigojusi ir tebeįtaigoja pasaulį kaip Viešpaties 
kūrinį? Nuodėmės buvimo negali neigti joks krikščionis, 
būtent ta prasme, kad ji yra ne koks nors ženklas, nuro- 
dąs į lygstamą žmogaus prigimtį ar gamtos sąrangą, bet 
tikras įvykis. „Mes nepatenkintume nei Šventojo Rašto, — 
sako W. Seibelis, — nei Bažnyčios mokslo, jei pradinę būk- 

1ę (Urstand) suprastume aktualiai simboliškai kaip bend- 
ros žmogaus padėties išraišką. Iš tikro gi čia kalbama 
apie vienkartinį įvykį žmonijos istorijos laikų pradžioje. 
Žmogus buvo Dievo sukurtas malonės būklėje ir kaltu 
savo veiksmu prarado jam dovanotą dieviškąjį gyveni- 
mą ne tik sau pačiam, bet ir visai žmonijai, sukurdamas 
tuo būdu vargo būklę (Unheilssituation), kurioje dabar 
kiekvienas gemame. Šia prasme pradinė būklė yra tikrai 
istorinė" 5. Užtai mes ir klausiame: kokios reikšmės yra 
turėjęs anasai pradinis, vienkartinis, istorinis įvykis kū- 
rinijai? 

Atsakydama į šį klausimą, Bažnyčia visados yra ven- 
gusi dviejų kraštutinybių: sumenkinti nuodėmės reikšmę 
bei jos įtaką ir ją perdėli. Pelagianizmas yra sumenkintas 
atsakymas, protestantizmas — perdėtas. Pasak Pelagijaus 
(gyv. 4—5 šimtm. sąvartoje), pradinė nuodėmė buvusi gry- 
nai asmeninis Adomo nusikaltimas ir įėjusi pasaulin tik 
kaip blogas pavyzdys (exemplo vel forma), kuriuo sek- 
dami žmonės kaip tik anoje nuodėmėje ir dalyvaują. To- 
dėl negalį būti kalbos nei apie jos paveldėjimą gimimu, 
nei apie jos visuotinumą: ir prieš Kristų buvo buvę žmo- 
nių be nuodėmės. Nuosekliai tad ir jos pasėkos esančios 
menkos: žmogiškoji prigimtis esanti nuodėmės nepaliesta: 
vaikai gemą tokie, koks buvęs Adomas prieš puolimą; 
malonė tik palengvinanti siekti gėrio, kurį žmogus galįs 
vykdyti ir savomis jėgomis; mirtis nesanti nuodėmės vai- 
sius, nes žmonės būtų mirę, jei Adomas ir nebūtų nusi- 
dėjęs. Užtat ir atpirkimas glūdįs gerame Kristaus moks- 
le, kaip puolimas glūdįs Adomo pavyzdyje. Kas klauso 
Adomo, įsijungia į puolimą; kas klauso Kristaus, įsijungia 
į atpirkimą. Pelagijaus pradinės nuodėmės samprata yra 
esmiškai atremta į asmeninį apsisprendimą ir todėl vi- 
siškai sumoralinta. Objektyvinės galios (vad. opus ope- 
ratum) Pelagijus neregi nei nuodėmėje, nei atpirkime **. 
Jis viską suveda į subjektyvinį sekimą (vad. opus ope- 
rantis), suskaldydamas tuo būdu bendrą žmonijos liki- 
mą — tiek puolime, tiek atpirkime — į vienas su kitu ne- 
susiliečiančius asmeninius likimėlius. 

Lutheris yra Pelagijaus priešingybė. Atsakydamas į 
Erazmo raštą „De libero arbitrio“ (1524) savu tų pačių 
metų Iaštu „De servo arbitrio“, Lutheris tapatina pradinę 
nuodėmę su aistra, perkeldamas nuodėmingumą į pačias 
prigimties gelmes ir neigdamas laisvą valią bei apsispren- 
dimo galią. „Lutheris įsakmiai pabrėžia puolusio žmogaus 

sugedimą ir jo visišką negalią vykdyti teisybę Dievo aki- 
vaizdoje“ 55, Tačiau tai, kas protestantiškajai pradinės nuo- 
dėmės sampratai ypač būdinga, yra egzistencinio jos svo- 
rio patyrimas. „Šis patyrimas, — pastebi P. Schoonenber- 
gas,— vertė Lutherį pradinę nuodėmę suprasti kaip piktą 
pagrindinį nusistatymą (Grundhaltung) ir visų kitų nuodė- 
mių šaltinį. Šis nusistatymas esąs ne tik prigimtas ir slypįs 
nekrikštytame kūdikyje, bet jis liekąs žmoguje ir po nu- 
teisinimo, kaip kad nekaltumas yra aiškinamas neužskai- 
tymu“' 5. Tai reiškia: nuodėminga žmogaus padėtis pasi- 
liekanti jame visą laiką, tik Dievas po krikšto tarsi už- 
merkiąs akis ir numojąs ranka, jo nuodėmių nebelaiky- 
damas nuodėmėmis; žmogus po krikšto virstąs nekaltu, 
tačiau ne todėl, kad jis būtų objektyviai pasikeitęs, bet 
tik todėl, kad Dievas nelaikąs jo sugedimo kaltė ir jos 
jam neužskaitąs. Čia, P. Schoonenbergo pažiūra, kaip tik 
ir išeina aikštėn „,nuodėmingo nusistatymo sujungimas su 
pačia žmogaus būtimi“ *7. Nuodėmė virsta žmogaus bū- 
sena: žmogus egzistuoja nuodėmingai. Kristaus atpirkimu 
nuodėminga būsena netenka, tiesa, kaltės pobūdžio, bet 
nekinta pati savyje. Štai kodėl, kaip priduria Schoonen- 
bergas, pradinės nuodėmės kilimas „iš pirmojo žmogaus 
istorinio veiksmo ir jos paveldėjimas gimimu protestantų 
teologijoje visados buvo mažiau pabrėžiamas negu kata- 
likų"; K. Barthas, vienas iš didžiųjų protestantizmo teo- 
logų, laikė gimtosios nuodėmės sąvoką net „contradictio 
in adjecto", kadangi „nuodėmė yra ne paveldima, bet 
kyla iš paties subjekto“ “5: visas žmogaus buvimas esąs 
ištisa didžiulė nuodėmė. . 

Abi šias kraštutinybes Bažnyčia yra nuolatos neigusi 
ir tebeneigia. Priešingai Pelagijui, ji moko, kad pradinė 
nuodėmė anaiptol nebuvusi grynai asmeninis Adomo nu- 
sikaltimas, bet visos žmonių giminės puolimas ir kad todėl 
ji esti perteikiama „gimimu, o ne sekimų — generatione, 
zion imitatione (vadinasi, ne blogu pavyzdžiu — Mc.), kaip 
tai skelbia Tridento susirinkimas 1546 m. (plg. Denz. 790, 
nr. 223). Ši nuodėmė apiplėšusi visą žmogų — jo sielą ir 
jo kūną, — sunaikindama jam suteiktas antgamtines ma- 
lones (sanctitatem et iustitiam), tarp jų ir nemirtingumą: 
jau provincinis Kartago susirinkimas (411) anatema 
graso kiekvienam, kuris teigtų, esą Adomas „buvęs su- 
kurtas mirtingas“ ir „būtų miręs, vis tiek ar būtų nusi- 
dėjęs, ar ne" (plg. Denz. 101, nr. 206); tą patį vėliau pa- 
kartojo ir visuotinis Tridento susirinkimas (plg. Denz. 788, 

nr. 221). Adomui puolus, kiekvienas žmogus — išskyrus 
Mergelę Mariją — dabar gema nešinas nuodėme ir todėl 
yra reikalingas apiplauti krikšto vandeniu. Objektyvinė 
nuodėmės įtaka visai žemiškajai sąrangai Bažnyčios yra 
teigiama labai aiškiai: „Dėl gimtosios nuodėmės, — sako 
II Vatikano susirinkimas, — labai iškrypo žmonių pažiū- 
ros į tikrąjį Dievą, į savąją prigimtį ir į doros įstatymo 
normas. Iš to kilo sugedę papročiai bei institucijos, o ne- 
retai ir pats žmogaus asmuo buvo pamintas po kojų“ 
(II, 141). 

Tačiau Bažnyčia neina taip toli, kaip Lutheris, ir ne- 
skelbia, kad nuodėmė būtų virtusi žmogiškaja būsena 
apskritai, padarydama žmogų nepajėgų jokiam geram 
veiksmui. Bažnyčia netapatina nuodėmės ir aistros: aistra 
nėra nuodėmė; ji yra tik iš nuodėmės kilusi ir linksta 
nuodėmėn (plg. Denz. 792, nr. 225—226). Taip pat Baž- 
nyčia neskelbia, kad žmogus po nuodėmės yra pasidaręs 
blogas pats savyje: jis tik linkstąs blogin. Gimioji nuo- 
dėmė yra esmiškai stoka arba žaizda, bet ne koks nors 
turinys „huodėmės sėklos" ar „nuodo“, ar „būsenos“ pras- 
me. Kiekviena pradinės nuodėmės samprata, kuri joje regi 
„daugiau negu stoką ar mažiau negu stoką“ *?, susikerta 
su Bažnyčios mokslu. Tai reikia ypatingai pabrėžti, kad 
apsisaugotume, iš vienos pusės, nuo protestantiškojo nuo- 
dėmės pervertinimo, perkeliančio puolimą į pačios žmo- 
giškosios prigimties sugadinimą, iš kitos — nuo pelagia- 
niško nuodėmės sumenkinimo, padarančio ją tik asmeni- 
nio nusiteikimo bei apsisprendimo dalyku. Kitaip tariant, 
nuodėmė yra daugiau negu tik subjektyvus sekimas blo- 
gu pavyzdžiu: ji yra objektyvi stoka, vadinasi, palietusi 
visą kosmologinę pasaulio sąrangą ir padariusi ją sąmy- 
šingą bei maištingą. Tačiau būdama sioka, ji ir pasilieka 
tik kosmologinėje plotmėje, nepereidama į ontologinę 
sritį ir tuo pačiu nepaliesdama kūrinijos jos būtyje, 

Aš esu nusidėjėlis, bet esu. Jei nuodėmė kaip stoka 
būtų įtaigojusi mano buvimą, tai nusidėti reikštų grįžti 
nebūtin. Tačiau ir po nuodėmės žmogus nebūtin negrįžo, 
nes jo būtis buvo Viešpaties sukurta ir yra nuolatos ku- 
riama. Šis amžinas kūrimas yra pagrindas, kad aš ir kaip 
nusidėjėlis amžinai esu, Dievas kuria ne mano nuodėmin- 
gumą, bet mano būtingumą. Nuodėme aš esu nuo jo nu- 
tolęs. Būtimi aš esu su juo susirišęs. Net ir didžiausia 
mano nuodėmė negali nutraukti šio būtinio ryšio, nes 
kitaip manęs iš viso neliktų. O jei vis dėlto esu, tai tik 

todėl, kad esu kuriamas, vadinasi, kas akimirką šaukia- 
mas iš nebūties. Šiuo kuriamuoju šauksmu esu nuolatos 
su Dievu ir Dievuje, nors sava valia šį šauksmą neigiu 
ir todėl esu toli nuo Dievo. Bet mano valios neiginys 
niekad nėra ir negali būti ontologinis. Jis pasilieka tik 
psichologiškai moralinėje plotmėje, todėl ir negali pada- 
ryti, kad virsčiau blogu pats savyje, vadinasi, kad virs- 
čiau blogu kaip būtybė. O likdamas būtybė, tuo pačiu 
lieku ir geras, nes būti ir geram būti yra vienas ir tas pats 
dalykas: „ens et bonum convertuntur“, kaip sakydavo 
scholastiniai mąstytojai. Esu todėl, kad esu kuriamas — 
„ideo sumus, guia facti sumus" (šv. Augustinas, Conf. 11, 
4),— o kadangi esu kuriamas, tai esu ir geras, nes „visa, 
ką Dievas sukūrė, yra gera“ (1 Tim 4, 4). 

Kaip tik todėl manyje gyvena sykiu ir gerumas, ir 
blogumas; bet jie gyvena ne toje pačioje plotmėje. Ge- 
rumas gyvena manyje kaip Viešpaties kūrinyje, sukur- 
tame pagal jo paties paveikslą bei panašumą (plg. Pr 1, 
26). Nuodėmė šio paveikslo nesunaikino, nes juo laikosi 
mana būtis. Bet nuodėmė aptemdė jį mano žygiuose — 
psichologiniuose, doriniuose, visuomeniniuose, apskritai 
kosmologiniuose— kuriuose Dievo paveikslas taip lygiai 
turėtų spindėti, kaip jis spindi ir manoje esmėje. Tačiau 
gyvenantis šiuose žygiuose blogumas kreipia juos prieš 
Dievą ir tuo pačiu prieš mane patį giliausia šio žodžio 
prasme. Todėl „nelaimingas aš žmogus" (Rom 7, 24), nes 
„prie manęs yra prikibęs piktumas“ (Rom 7, 24), kurio 
vedamas „darau ne gera, kurio noriu“, bet „pikta, ko 
nenoriu“ (Rom 7, 19). Gera noriu ir pikto nenoriu giliau- 
sia savo būtimi, bet savo žygiuose elgiuos blogai, nes 
nuodėmė yra suardžiusi sandorą tarp kosmologinės ir 
ontologinės srities tiek manoje būtyje, tiek visame pa- 
saulyje. „„Atsisakydamas pripažinti Dievą savo Kūrėju, 
jis (žmogus.— Mc.) suardė deramą ryšį su savo galuti- 
niuoju tikslu, o drauge ir visus santykius su pačiu savimi, 
su kitais žmonėmis bei su visais kitais kūriniais, — skel- 
bia II Vatikano susirinkimas.— Todėl visas žmonių gy- 
venimas, tiek asmeninis, tiek bendruomeninis, pasireiš- 
kia kova, dažnai dramatiška, tarp gėrio ir blogio, tarp 
šviesos ir tamsybių" (I, 181). Kadangi tačiau ši kova yra 
ne kokia nors išmėnė, o visų jaučiama tikrovė, tai pats 
jos buvimas yra sykiu ir pripažinimas, kad esama ne tik 
blogio, bet ir gėrio, ne tik tamsybių, bet ir šviesos. Tai 
dialektika, kuri valdo visą mūsų gyvenimą, atskleisdama 

tuo pačiu ir nuodėmės įtaką bei jos reikšmę šiam gyve- 
nimui: nuodėmės įtaka bei reikšmė atsidaužia į pasaulio 
kūriniškumą, vadinasi, į būtį kaip Viešpalies kūrinį, jos 
nepaliesdūma ir tuo būdų pasilikdama tik kosmologinėse 
šios būties apraiškose. Štai atsakymas į ankstesnį klausi- 
mą, kiek ir kaip nuodėmė įtaigojo ir tebejtaigoja pasaulį 
ir žmogų. 

Šio atsakymo šviesoje aiškėja tiek paties puolusiojo 
pasaulio vertė, tiek kultūrinės veiklos jame reikšmė iš- 
ganymo istorijai. 

Pastoracinėje konstitucijoje „Gaudium et spes“ II Va- 
tikano susirinkimas moko, kad „žmogus Dievo buvo su- 
kurtas šventas" (I, 180). Ką tai reiškia? Ar galėjo žmo- 
gus būti sukurtas ir nešventas? Šis klausimas yra dvi- 
prasmis. Žmogaus šventumas čia visų pirma reiškia visas 
tas malones, kuriomis žmogus buvo apdovanotas kosmo- 
loginėje savos būties srityje: tai laisvė nuo mirties bei 
aistros, nuo gamtinės neigiamos įtakos ir iš jos kylančios 
kančios; tai pilnutinis tiesos pažinimas, teisingumas, san- 
taika su savimi pačiu, su kitais žmonėmis ir su visa kū- 
rinija; trumpai tariant, tai visa, kas dieviškąjį žmogaus 
esmės paveikslą atskleidžia ir praktiniame jo buvime-bei 
veikime. Visų šių malonių gausą yra įprasta vadinti vie- 
nu žodžių. „integritas“, nes, kaip įžvalgiai pažymi 
M. J. Scheebenas, Senasis Testamentas (plg. Pr 1, 26—28; 


2, -7—24) smulkiai aprašo žmogaus prigimties sukūrimą,“ 


tačiau „šiais žodžiais anaiptol neišsemia visų dovanų, ku- 
rias Dievas suteikė žmogui" *V. Žodis „integritas“, atrodo, 
geriausiai yra versti žodžiu „neydingumas“: iš Dievo ran- 
kų išėjęs žmogus buvo be kliaudos, vadinasi, be stokų, 
trūkumų, ydų, silpnybių: teigiamai kalbant, jis buvo svei- 
kas, darnus, taurus, protingas — integer vitae scelerisgue 
purus“ (Horacijus). Visų šių tad malonių jis savo puoli- 
mu ir neteko, nes jas paneigti buvo žmogaus galioje. 
Žmogus yra laisvas kaip tik kosmologinėje srityje, todėl 
čia jis ir gali nusikreipti nuo Dievo ir net sukilti prieš jį, 
kaip sako II Vatikano susirinkimas: „Sukilęs prieš Dievą 
(žmogus.— Mc.), įsigeidė pasiekti savo tikslą be jo“ (I, 
180). Kitaip tariant, žmogus gali netekti ir iš tikro neteko 
šventumo kosmologinėje srityje. Todėl jis, nuosekliai gal- 
vojant, ir galėjo būti sukurtas be minėtų malonių, vadi- 
nasi, nešventas. Šiuo atveju betgi jo nešventumas būtų 


buves nenuodėmingas, vadinasi, ne prarastas kaltu veiks-. 


mu, bet jam prigimtas (status naturae purae). Tačiau 

Bažnyčia įsakmiai pabrėžia, kad tokioje padėtyje žmogus 
niekados nėra buvęs: prigimto nešventumo būklė esanti 
tik grynai loginė galimybė, bet ne istorinė tikrovė. ,„Ado- 
mas buvo ne grynas žmogus, bet Dievo įsūnis“ *!. Isto- 
riškai žmogus visados yra buvęs arba šventas, arba nuo- 
dėmingas. Nepaisant betgi šios ankštos istorinės sąjos 
tarp Žmogaus prigimties ir jai duotų Viešpaties malonių, 
puolimo tikrovė aiškiai parodo, kad žmogus vis dėlto gali 
šią sąją nutraukti ir kosmologinėje srityje tapti nešventas. 

Visai kitaip yra ontologinėje srityje, arba pačioje tiek 
žmogaus, tiek pasaulio būtyje, kylančioje kuriamuoju 
Viešpaties žodžiu. Kūrimas Dievo atžvilgiu yra anaiptol 
ne būtinybė, bet visiškai laisvas jo veiksmas **, Nuosek- 
liai tad kūrinio atžvilgiu kūrimas yra malonė, o iš Dievo 
gauta būtis gryna dovana. Šia malone arba šia dovana 
kūrinys niekad negali nusikratyti, nes ji sudaro pačią 
jo būtį. Štai kodėl, kaip sakėme, nuodėmė ir negali pa- 
liesti ontologinės srities, nes jokia pikta valia ir joks 
sukilėliškas apsisprendimas negali padaryti, kad būtis ne- 
būtų kuriama, o laikytųsi pati savimi. Žmogus gali, kaip 
sako II Vatikano susirinkimas, „atsisakyti pripažinti Die- 
vą savo Kūrėjų“ (I, 180). Bet jis negali padaryti, kad 
Dievas nebūtų jo Kūrėjas. O tarp „būti“ ir „pripažinti“ 
tvylo milžiniška praraja. Pripažinimas ar nepripažinimas 
yra tik psichologiškai moralinis veiksmas, liečiąs tik kos- 
mologinę būties sritį arba jos apraiškas, bet niekados ne 
ontologinis, vadinasi, liečiąs pačią būtį. Todėl ir po žmo- 
gaus apsisprendimo nepripažinti Dievo savu Kūrėju Die- 
vas vis tiek lieka įo Kūrėjas, palaikydamas jį ir toliau 
būtyje, t. y. jį kurdamas, Santykis tarp Dievo Kūrėjo ir 
žmogaus kaip kūrinio yra nesunaikinamas, 

Nesunaikinama todėl yra ir ta dieviškoji malonė arba 
dovana, kurią gauna kūrinys kaip būtinybė kūrimo veiks- 
mu. Kūrimas yra juk švenias pačia savo esme, nes jis 
yra tiesioginis paties Dievo veiksmas. Nuosekliai tad yra 
šventas ir kūrinys arba kūrimo pasėka, nes ji yra, kaip 
gražiai pastebi P. Tillichas, „Dievo atsiskleidimas (Selbst- 
manifestation)" 5: atsiskleidimas savaimingas, skirtingas 
nuo atsiskleidimo Kristuje ar atbaigtajame pasaulyje, ta- 
čiau vis dėlto šventas savyje, kadangi šventa yra visa, 
kame tik Dievas veikia ar pasirodo. Kūriniui, kilusiam 
Viešpaties valia bei galia iš nebūties, tai tinka visu svo- 
riu, nes kiekvienas kūrinys savaime nurodo į kūrėją kaip 
tik todėl, kad neša savyje šiojo mintį bei žodį. Būdamas 

šventumas pats savyje, Dievas ir kūrinį padaro šventą 
jo būtyje kaip ano kūrybinio „fiat“ nešėją. Tai dažnai 
pamirštame arba bent nepakankamai įsisąmoniname, ap- 
rėždami šventumą paprastai atpirkimo sritimi arba Dievo 
Išganytojo veiksmais. Tačiau, kaip minėjome, II Vatika- 
no susirinkimas aiškiai pabrėžia, kad „tas pats Dievas 
yra Kūrėjas ir Išganytojas“ (I, 211), vadinasi, kad vienas 
yra Autorius tiek kūrimo, tiek atpirkimo. Dar daugiau: 
atpirkimo šviesoje kaip tik ir atsiskleidžia kūrimo ir jo, 
vaisių esminis šventumas. Atpirkimą vykdo įsikūnijęs Lo- 
gos. Bet įsikūnydamas Logos prisiėmė juk visą žmogiš- 
kąją, o su ja kartu ir visą pasaulinę būtį bei prigimtį, 
išskyrus nuodėmę. Tai reiškia: įsikūnijimu buvo parodyta, 
kad kūrinijos būtis nėra sutapusi su nuodėme tiek, jog 
negalėtų būti nuo jos atskirta. Būtis savyje, būtis kaip 
Viešpaties kūrinys yra be nuodėmės, todėl šventa ir tin- 
kama Logui į ją nusileisti bei gimti tokiu pat žmogumi, 
kaip ir visi kiti — tik be nuodėmės, 

Betgi šis įsikūnijęs Logos yra tas pats Logos, per kurį 
ir kuriam yra visa sukurta (plg. Jn 1, 3; Kol 1, 15—20). 
Įsikūnijimas yra Logos atėjimas į būtį, kuri yra jo ir jam 
giliausia šio žodžio prasme: tai pasiėmimas būties kaip 
savos nuosavybės (plg. Jn 1, 11), kurios gelmėse jis būna 
kaip jos pagrindas. Kitaip sakant, tas pats Logos, kuris 
po įsikūnijimo gyvena kūrinyje kaip šio Atpirkėjas pa- 
švenčiamosios malonės pavidalu, gyvena tame pačiame 
kūrinyje kaip jo Kūrėjas kuriamosios malonės pavidalu. 
Kūrinys savo būtimi yra šventas, nes tai Logos gyven- 
vietė visokeriopa prasme. Štai kodėl H. Schmidtas ir tei- 
gia, kad „krikščionis savo tikėjimu į įsikūnijimo paslaptį 
kaip tik ir patiria Dievo buvojimą pasaulyje. Pasaulis 
be Kristaus jam yra neįmanomas“; todėl, „Kristaus po- 
žiūriu svarstydamas, jis supranta pasaulį geriau, negu 
šis supranta pats save“ **; geriau todėl, nes pasaulis lai- 
ko save profaniniu, tuo tarpu savo būties gelmėse jis yra 
sakralinis: apšviestas Logos šviesa nuo pat savo buvimo 
pradžios. Šia prasme yra teisinga ir J. Grand'Maison pa- 
staba, kad šventumas yra „ne atskira sudaiktinta tikro- 
vė..., bet objektyvus, kiekvienai tikrovei ir kiekvienai 
būtybei dabartinis santykis“ 9. Tai santykis su Dievu Kū- 
rėjų; santykis dabartinis, vadinasi, nesiliaująs būties ga- 
vimas iš Viešpaties; santykis objektyvus, vadinasi, slypįs 
pačioje būtyje ir todėl nepriklausąs nuo subjektyvaus ap- 
sisprendimo net ir prieš patį Kūrėją. Tai nėra kokia spe- 

ciali malonė, kaip kosmologinėje srityje, bet būtinis kū- 
rinio ryšys su Kūrėjų, kuris savo meile šaukia kūrinį iš 
nebūties, dovanodamas jam būtį, šią didžiausią malonę, 
į kurią atsiremia ir kurios yra nešamos visos kitos ma- 
lonės bei dovanos. Todėl II Vatikano susirinkimas ir mo- 
ko, kad visos pasaulinės vertybės „yra pagrįsios Dievu 
Kūrėju ir įstabiai nuskaidrintos bei sukilnintos Kristuje“ 
(I, 238). Dievas Išganytojas apvalo kūriniją nuo puolimo 
iškraipų ir tuo būdu „atstato ir patvirtina“ (I, 211) tai, 
ką buvo pagrindęs Dievas Kūrėjas. Kūrimas ir atpirkimas 
susijungia į vieną nepertraukiamą kūrinijos pašventimo 
vyksmą: consecraiio mundi, 


b. Kultūra ir amžinasis Dievo planas 


„Kokį vaidmenį šiame pašventimo vyksme atlieka kul- 
tūra arba pasauliškis sava veikla? II Vatikano susirinki- 
mas, svarstydamas „vertybes, kurios šiandien yra labiau- 
siai branginamos" (I, 179) ir kurios kaip tik kyla iš 
žmogaus veikimo pasaulyje — „kultūra, ūkis, verslai ir 
profesijos, valstybinės bendruomeninės institucijos, tarp- 
tautiniai santykiai ir kiti šios rūšies dalykai“ (II, 141),—. 
pastebi, kad visos šios vertybės „yra didžiai geros“ (I, 179). 
ir kad jos anaiptol nėra „vien priemonės galutiniam 
žmogaus tikslui siekti, bet turi ir savą, Dievo joms duo- 
tą vertę“ (II, 141), nes jos turi ir savą „dieviškąjį šal- 
tinį“ (I, 179). Kitaip tariant, kultūrinė žmogaus veikla 
neišsisemia subjektyviu reikalu, net jeigu šį suprastume 
ir kaip galutinį tikslą"; priešingai, žmogaus veikla pa- 
saulyje turi objeklyvią vertę, susijusią su Dievu kaip sa- 
vo šaltiniu ir todėl esančią jo dovana. Tai reiškia, kad 
kultūrinė veikla kažkokiu būdu siejasi su minėtu kūri-- 
niškuoju pasaulio šventumu, šį šventumą savimi išreiškia 
ir tuo būdu peržengia grynos. priemonės kategoriją. Bū- 
dama Dievo duota savo verte, kultūra tuo pačiu įsijungia 
į objektyvinių būties tapsmo veiksnių eilę ir virsta šio 
tapsmo regimybe, nes pasaulis istoriškai tampa tik kul- 
tūrėdamas. Visa tai jau iš anksto leidžia spėti, kad die- 
viškasis būties kūrimas ir žmogiškoji kultūrinė kūryba 
yra susiję savo gelmėmis, Bet kaip? 

Tolimesnės I Vatikano susirinkimo mintys kultūrinių 
vertybių atžvilgiu atskleidžia šias sąjas. Susirinkimas skel- 
bia, kad „tas milžiniškas žmonių užsimojimas amžiams 
slenkant gerinti savo gyvenimo būklę, paimtas savyje, 

atitinka Dievo planą“ (I, 202). Tiesa, Susirinkimas nesle- 
pia, kad „žmogaus širdies sugedimas" dažnai kultūrines 
vertybes „nukreipia nuo tikrosios paskirties“ (I, 179). Ta- 
čiau šis sugedimas negali sunaikinti pačios jų esmės bei 
prasmės. Net ir nuodėmės aptemdintos bei apgadintos jos 
vis tiek pasilieka Dievo plano rėmuose. Vadinasi, tarp 
Viešpaties plano ir žmogaus kultūros esama atitikmens. 
Sukurtas kaip tampantis, pasaulis vykdo kūriniškąjį savo 
tapsmą žmogiškąja kūryba. Šventraščio žodžius, kuriais 
Dievas pradžioje įsakė žmogui palenkti sau žemę ir ją 
apvaldyti (plg. Pr 1, 26—27), Susirinkimas todėl ir aiški- 
na kultūrinės kūrybos prasme: žmonijos laimėjimai, pasak 
Susirinkimo, yra laikytini Viešpaties „paslaptingojo plano 
vaisiais“ (I, 202). Tai nuostabiai prasminga pastaba. Juk 
visi šie laimėjimai yra sukurti žmogaus, sykiu tačiau jie 
yra ir Dievo plano pasėkos. Tai reiškia, kad Dievo planas 
yra vykdomas žmogaus kūryba. Kurdamas kultūrą, žmo- 
gus paprastai paiso tik savęs; paviršium žiūrint, atrodo, 
kad kultūra yra gryna priemonė žmogaus tikslams. Ob- 
įektyviniu betgi atžvilgiu svarstoma, kultūra atsiskleidžia 
kaip Dievo plano pavertimas regima tikrove. Štai kodėl 
Susirinkimas ir teigia, kad į visą žmogaus veiklą — net 
jeigu ji būtų tik pelnymasis „sau ir šeimai duonos“ (I, 
202) — galima teisėtai žiūrėti kaip į „Kūrėjo darbo plė- 
timą“ (t. p.). Ir tai tinka ne tik Dievo Kūrėjo, bet ir 
Dievo Išganytojo darbui. Sklaidydamas vyskupų pareigas, 
Susirinkimas primena, kad vyskupai turį žmonėms išaiš- 
kinti, „jog pagal Dievo Kūrėjo planą patys žemiškieji da- 
lykai bei žmogiškieji darbai gali būti nukreipti žmonių 
išganymui ir tuo būdu žymiai prisidėti prie Kristaus Kūno 
plėtotės“ (II, 68). Tai ir yra pati giliausia objektyvinė kul- 
tūros prasmė, Kaip kūrimas susijungia su atpirkimu į vie- 
ną ištisą pasaulio pašventimo vyksmą, taip ir kultūra da- 
lyvauja abiejuose šio vyksmo atžvilgiuose arba visoje 
išganymo istorijoje, tapdama Dievo žygių plėtimu laike 
bei erdvėje. Ši II Vatikano susirinkimo mintis yra nauja, 
palyginus ją su vidurinių amžių pažiūromis, tačiau savo 
esme ji yra išaugusi iš paties Apreiškimo, kuris pasaulį 
laiko Dievo nuosavybe, kartu tačiau jį paveda žmogui 
kaip jo veiklos lauką bei objektą. 

Kokiu tačiau būdu kultūra tampa Dievo plano dalyve 
ir jo darbo plėtėja? Kaip ji prisideda prie Kristaus Kūno 
augimo? Šis klausimas yra didžios svarbos, nes, jo neat- 
sakius, visi aukščiau minėti II Vatikano susirinkimo žo- 

džiai virsta pamoksliniu pamokymu, neturinčiu arba bent 
neparodančiu ontologinio pagrindo, kuriuo jie remiasi. 
O be tokio pagrindo kiekvienas pamokslas greitai įgrysta 
ir darosi net koktus. Juk jei duonos pelnymas savai šei- 
mai iš tikro yra Kūrėjo darbo plėtimas, tai šeimos tėvas, 
kuris šią duoną pelno, turi įsisąmoninti, kokiu būdu jo 
darbas plečia Dievo darbą. Kitaip jis šitokį gretinimą lai- 
kys tuščiažodžiavimu ar net savo vargo išjuoka. Tai šian- 
dien pastebime tielt ,,pasauliškių paaukštinimo“ teorijose, 
tiek istorijos bei kultūros teologijoje, kurios, beveik vi- 
siškai nesidomėdamos ontologiniu santykiu tarp dieviš- 
kosios ir žmogiškosios kūrybos, pasitenkina kilniais po- 
sakiais ir todėl dažnai esti mūsų pergyvenamos tarsi pa- 
tyčia. Užtat mes ir pabrėžiame, kad įžvalga, kokiu būdu 
kultūra įsijungia į Dievo planą bei jo darba, turi grin- 
džiamosios reikšmės, nes tik šios įžvalgos šviesoje pa- 
sauliškis, būdamas kultūrininkas pačia būsena pasaulyje, 
pajėgs suvokti savos veiklos esmę ir tuo būdu savos pa- 
siuntinybės reikšmę, 

Dievo plano sąranga mums yra nežinoma. Nežinoma 
nė atskirų jo tarpsnių eiga. Tai, ką Kristus pasakė apie 
pasaulio galą bei antrąjį savo atėjimą, tinka visoms Vieš- 
paties plano dalims: „Anos dienos ar valandos niekas 
nežino, <...> tik vienas Tėvas" (Mk 13, 32). Bet čia pat 
Išganytojas pabrėžė, kad pasaulio galas tikrai bus ir kad 
žmogaus Sūnus tikrai ateis: „Dangus ir žemė praeis, bet 
mano žodžiai nepraeis“ (Mk 13, 31). Tai reiškia, kad 
Dievo planas yra sykiu ir apreikštas, ir paslėptas. Jis 
nėra žmogui tiek nežinomas, jog šis negalėtų juo įtai- 
goti ir jo linkui kreipti savų veiksmų. Bet jis nėra žmogui 
nė tiek žinomas, jog šis galėtų susidaryti jo kalendorių. 
Užtat Kristus, paskelbęs pasaulio galą bei savo atėjimą 
kaip visiškai tikrus būsimus įvykius, ir Hepia mums bu- 
dėti, kad šie įvykiai neužkluptų mūsų miegančių, vadi- 
nasi, jų nelaukiančių, tarsi jie būtų mums grynos staig- 
menos (plg. Mk 13, 33—36). Budėjimas yra mūsų būsena 
Dievo plano akivaizdoje. Nes budėti reiškia laukti to, kas 
tikrai ateis, tačiau laukti nežinant, kada tai ateis. Jei 
dabar klaustume, ką mes Dievo plane žinome, kad galė- 
tume spresti, kokiu būdu kultūra virsta šio plano dalyve, 
tai turėtume atsakyti: mes žinome galutinį Dievo plano 
tikslą ir mes žinome šio plano vykdymo erdvę, būtent: 
galutinis Dievo plano tikslas yra visa palenkti Kristui 
kaip Galvai, įsteigiant jo „amžiną ir visuotinę karalystę“ 

(Kristaus Karaliaus šventės prefacija); Dievo plano vyk- 
dymo erdvė yra žmonijos istorija žemėje, prasidėjusi pa- 
saulio sukūrimų ir pasibaigsianti pasaulio perkeitimu. Tai 
dvi gairės, kurios ir nurodo, kur turime ieškoti atsaky- 
mo, kaip kultūrinė mūsų veikla įsijungia į Viešpaties 
paslaptingąjį planą. 

Galutinis Dievo plano tikslas palenkti kūriniją Kris- 
tui, išplečiant bei įtvirtinant jo viešpatavimą visatoje, yra 
Šventraštyje toks aiškus, jog apie tai netenka daug kal- 
bėti. Pradedant Senojo Testamento mesijinėmis pranašys- 
tėmis ir baigiant šv. Jono laikų pabaigos regėjimais, tarsi 
raudona gija eina skelbimas, kad Mesijas yra valdovas 
ir kad jo pašaukimas reiškiasi visa apimančioje ir amžinai 
trunkančioje karalystėje. Tiesa, Izaijas kalba apie mer- 
gaitės pagimdytą sūnų, kuris mis „pienu ir medum“ (Iz 7, 
15), vadinasi, paprasčiausiais nekarališkais valgiais. Eze- 
chielis nurodo į vidines Mesijo sąjas su pasauliu: jis bus 
tarsi kedro šakelė, pasodinta „ant aukšto ir didingo kalno“ 
(Ez 17, 22). Tačiau visi šie vaizdai niekados neužtrynė 
Izraelio sąmonėje Mesijo kaip karaliaus vaizdo. „Mums 
gema kūdikis, mums dovanojamas sūnus, — skelbia Izaijas 
liūdesio prislėgtai Izraelio tautai. — Valdžios ženklas ant jo 
pečių, Jo vardas „nuostabusis Patarėjas", „Dievas ir Did- 
vyris“, „Amžinasis Tėvas“, „Taikos Kunigaikštis“. Jo bus 
valdžios pilnybė, ir taika niekados nesibaigs. Jis pasiims 
savo nuosavybėn Dovydo sostą ir karalystę; jis ją sustip- 
rins ir parems ieise ir teisingumu amžių amžiams“ (Iz 99, 
5—6). Tą patį pasakoja ir pranašas Danielius, kuris savo 
regėjimuose matęs, kaip „dangaus debesyse pasirodė žmo- 
gaus Sūnus“, kuriam. „buvo duota valdžia, garbė ir ka- 
ralystė; jam turėjo tarnauti visos tautos, giminės ir kal- 
bos. Jo viešpatavimas turėjo būti amžinas, neturis pa- 
baigos. Jo karalystė turėjo būti nesunaikinama" (Dan 7, 
13—14). Mesijo valdoviškumas ir jo karalystės visuoti- 
numas bei amžinumas yra du pagrindiniai bruožai, kurie 
išeina aikštėn pranašų skelbime. Net ir Ezechielis, kuris, 
kaip sakėme, vaizduoja Mesiją lyg švelnią šakelę, toliau 
kalba, kad ši šakelė virsianti „puošniu kedru, kurio šakų 
pavėsyje gyvens visų rūšių paukščiai bei skraiduoliai“ 
(Ez 17, 23). 

Senojo Testamento lūkesčius bei vaizdus pratęsia ir 
dar labiau paryškina Naujasis Testamentas, kuriam Me- 
sijas yra jau nebe viltis, bet įvykusi tikrovė Kristuje. 
Apaštalai jau patys yra girdėję Kristaus žodžius: „Man 

duota visa valdžia danguje ir žemėje" (Mt 28, 18), ir jie 
aiškina šiuos žodžius ne tik dabartine, bet ir eschalolo- 
gine prasme: Dievas išaukštino ne tik patį Kristų, „„pa- 
sodindamas jį savo dešinėje danguje“ (Ef 1, 20), bet „jis | 
padėjo visa po jo kojomis“ (Ef 1, 22) ir „visa jam pa- 
vergė“, nepalikdamas nieko, „kas nebūtų jam pavergta“ 
(Žyd 2, 8). Visatos palenkimas Kristui turįs dabar augti 
ir virsti Kristaus karalyste. „Jo kryžiaus krauju“ sutai- 
kinta su Dievu kūrinija (plg. Kol 1, 20) turinti tapti Kris- 
taus viešpatavimo regimybe. Ir kai tai įvyks, „bus galas“, 
būtent „kai jis atiduos karalystę Dievui ir Tėvui" (1 Kor 
15, 24), kai „bus panaikinęs visokią vyriausybę, valdžią 
ir galybę“, nes „jis turi karaliauti, kol padės visus ne- 
prietelius po savo kojomis“ (1 Kor 15, 24—25). Todėl apo- 
kaliptiniuose šv. Jono regėjimuose ir pasigirsta visatos 
Aleliuja tartum „didelės minios“ ir „daugelio vandenų", 
ir „didelių griausmų“ balsas, „nes mūsų Viešpats Dievas 
Visagalis ėmė viešpatauti" (Apr 19, 6). „Ant savo apdaro 
ir ant savo strėnų jis turi parašą: karalių Karalius ir vieš- 
pataujančiųjų Viešpats“ (Apr 19, 16), o jo vardas —,„Die- 
vo Žodis“ (19, 13). Tai žodis, kuris „įsikūnijo ir gyveno 
tarp mūsų" (Jn 1, 14) ir kuris dabar šį gyvenimą tarp 
mūsų atbaigia visuotine savo karalyste: „Visus sutvėri- 
mus, — rašo šv. Jonas, — kurie yra danguje ir žemėje, ir 
po žemę, ir kas yra ant jūros, ir kas joje yra — visus 
girdėjau sakant: Sėdinčiajam soste ir Avinėliui palaimi- 
nimas, gyrius, garbė ir valdžia per amžių amžius“ (Apr 5, 
13). Iš tikro juk jeigu visa yra sukurta Kristui —,,visa 
danguje ir žemėje, matomi ir nematomi dalykai, ar tai 
sostai, ar viešpatystės, ar kunigaikštystės, ar valdžios, 
visa sutverta per jį ir jam“ (Kol 1, 16), — tai savaime su- 
prantama, kad kūrinijos tapsmas eina Kristaus kaip savo 
tikslo linkui ir sąjunga su juo galop išsisemia. Kristus 
yra eschatologinė kūrinijos linkmė ir jos atbaiga“'. Bū- 
damas jos tikslas, jis gyvena kūrinijoje nuo pat pradžios, 
nešdamas „visa savo jėgos žodžiu“ (Žyd 1, 3), ir iškyla 
kūrinijos kelio pabaigoje kaip jos „tikroji šviesa“ (Jn 1, 
9) arba žiburys (plg. Apr 21, 23), kaip jos šventykla, nes 
baigties būsenoje nėra nieko, kas nebūtų sakrališka; šven- 
tyklos kaip sakraliniai taškai istorijoje čia išnyksta, „nes 
Viešpats Dievas Visagalis yra jo (perkeistojo pasaulio.— 
Mc.) šventykla, taip pat ir Avinėlis“ (Apr 21, 22) 9. Vi- 
suotiniu pasaulio pašventimu baigiasi jo tapsmas ir tuo 

pačiu įvyksta Dievo planas. Visa tai Bažnyčia skelbia 
gana aiškiai. ž 

Painesnis betgi yra santykis tarp Kristaus karalystės 
kaip Dievo plano galutinio tikslo ir žemiškosios mūsų is- 
torijos kaip šio plano vykdymo erdvės. Dievo plano ob- 
jektas yra šis pasaulis visu savo turiniu — tiek gamtiniu, 
tiek kultūriniu, — ir šis turinys bus įimtas į Kristaus kara- 
lystę arba į aną Naujosios Jeruzalės miestą: „Tautų garbė 
ir šlovė į jį bus atnešta“ (Apr 21, 26). Tai, ko žmonija 
istorijos metu siekė —tiesos, sugyvenimo, teisingumo, 
sveikatos ir net nemirtingumo, — visa tai Kristaus karalys- 
tėje bus įvykdyta: čia „mirties daugiau nebebus, nei de- 
javimo, nei šauksmo, nei skausmo daugiau nebebus“ 
(Apr 21, 4). Kiekvienas blogis pasiliks už šio miesto sie- 
nų: „Į jį neįeis nieko sutepta“ (21, 27). Visa bus apvalyta, 
atnaujinta ir nušviesta pačiu Viešpatimi (plg. Apr 21, 5; 
22, 3—5). Tai bus nauja žemė ir naujas dangus, „nes pir- 
masis dangus ir pirmoji žemė bus praėję“ (Apr 21, 1). 
Bet kaip tik todėl ir kyla klausimas: koks yra santykis 
tarp šio naujojo dangaus bei naujosios žemės ir senojo 
dangaus bei senosios žemės? 

Jau ne sykį esame pabrėžę II Vatikano susirinkimo 
skelbiamą tiesą, kad Kristaus karalystė nekyla iš istori- 
nės pažangos, vadinasi, nėra šios pažangos savaiminga 
pasėka (plg. I, 207). Taip lygiai ji nėra nė gamtinės evo- 
liucijos pasėka“'. Kitaip sakant, nė didžiausia istorinė 
pažanga ir nė ilgiausia gamtinė evoliucija ano naujo 
dangaus bei anos naujos žemės nesukurs. Iš kitos tačiau 
pusės, šis naujas dangus ir ši nauja žemė, arba visuotinė 
bei amžina Kristaus karalystė, kaip teisingai pastebi S. Bul- 
gakovas, nėra nė „deus ex machina“, nusileidžiąs staiga 
iš aukšto ir neturįs ryšio su tuo, kas vyko istorijos sce- 
noje??, Tai yra ir II Vatikano susirinkimo pažiūra, aiškiai 
Iegima aukščiau minėtuose žodžiuose, esą pažanga esanti 
svarbi Dievo Karalystei (plg. I, 208), o žemiškoji tarnyba 
ruošianti „dirvą dangaus karalystei“ (I, 206—207). Tai 
savotiška dialektika, kuri istoriją ir Kristaus karalystę 
jungia ir sykiu skiria; jungia ta prasme, kad Kristaus ka- 
ralystė nėra istorijai kažkas svetima, o jos lūkesčių bei 
troškimų objektyvus įvykdymas; skiria ta prasme, kad 
Kristaus karalystė nėra istorijos jėgų padaras ar kultū- 
rinės pažangos tobuliausias bei aukščiausias laipsnis, o 
tikras Dievo malonės veiksmas, vadinasi, antgamtinis da- 
lykas. 

" Ši dialektinė priešingybė bus mums geriau supranta- 
ma, jei į Kristaus karalystę žiūrėsime ne kaip į padėtį, 
bet kaip į vyksmą, būtent: Kristaus karalystė yra kuria- 
ma visą istorijos metą. Ji auga kaip garstyčios grūdelis 
ir perskverbia istorinius pavidalus tarsi raugas. Kitaip ta- 
riant, Kristaus karalystė yra tapsmas. Būsmuų ji virs tik 
paskutinę savo tapsmo akimirką tiesioginiu Dievo įsi- 
kišimu. Todėl kiek ji yra tapsmas, ji yra istorijai jau 
dabartinė: „Ta karalystė jau yra atėjusi“,— sako II Va- 
tikano susirinkimas (I, 18; plg. I, 16), remdamasis Kris- 
taus nurodymu į savo paties darbus: „Jei aš išvarau vel- 
nius Dievo pirštu, tai Dievo karalystė tikrai pas jus al- 
ėjo" (Lk 11, 20). Tą patį Susirinkimas teigia ir kitose vie- 
tose: „pasaulio atnaujinimas yra neatšaukiamai nutartas 
ir savo būdu iš tikrųjų jau dabar vyksta“ (I, 82); žemėje 
„auga tos naujosios žmonių šeimos kūnas jau dabar, kad 
ir neaiškiai galįs atskleisti kai kuriuos naujojo pasaulio 
bruožus" (I, 207); „žemiškoji ir dangiškoji bendruomenė 
įeina į viena antrą" (I, 209). Šiais žodžiais Susirinkimas 
nori pasakyti, kad visatos sąjunga su Kristumi nėra kaž- 
kokia dar tik tolimoje bei nežinomoje ateityje laukianti 
būklė, bet tikriausia mūsų pačių istorinė dabartis. Ta- 
čiau ši dabartis yra vykstanti arba tampanti ir tuo pačiu 
nurodanti į būsmą arba padėtį kaip savo pačios atbaigą, 
kurios ji siekia ir kurios ji Viešpaties galybe pasieks. 
Šalia minties, kad Kristaus karalystė jau dabar yra isto- 
rijoje, Susirinkimas taip lygiai pabrėžia ir eschatologinį 
šios karalystės pobūdį, vadinasi, ją kaip atbaigą, kurios 
dar nėra. Pastebėjes, „kad čia neturime pastovios buvei- 
nės, bet laukiame būsimosios“ (I, 213), Susirinkimas nu- 
rodo, kad „Dievas ruošia (šią) naują buveinę“ (I, 207), 
mes gi savo ruožtu ieškome „būsimosios, pasiliekančios 
buveinės“ (I, 27) ir todėl „keliaujame į žmonių istorijos 
atbaigtį“ (I, 218), tai yra „į Tėvo karalystę“ (I, 169) arba 
„į dangaus karaliją“ (I, 232). ' 

Kitaip sakant, Kristaus karalystė vyksia istorijos rė- 
muose: keliavimas yra šio vyksmo prasmuo; tačiau ji 
įvyks ne istorijoje, nes jos įvykimu istorija kaip tik ir 
baigsis. Štai kodėl ir galime kalbėti apie istorijos — jos 
turinio ir jos pažangos — reikšmę Kristaus karalystei, nes 
tai laukas, kuriame ji auga, ir sykiu pabrėžti, kad Kristaus 
karalystė nekyla iš istorijos — iš jos turinio ar iš jos pa- 
žangos,— kaip garstyčios grūdelis nekyla iš dirvos: jis 
joje tik auga, būdamas pasėtas iš aukšto. Kristaus kara- 

lystė tiek savo pradžia (kūrimas), tiek savo atbaiga (per- 
keitimas) yra dovana ir malonė. Betgi ši dovana ir ma- 
lonė yra duota pasauliui gamtos ir istorijos prasme, To- 
dėl čia ji jau yra, čia ji jau skleidžiasi. Sykiu tačiau jos 
dar nėra, čia jos dar tik ieškome ir jon keliaujame, nes 
reikia, kad Dievas suspindėtų pasaulio būtyje ir kad pa- 
saulis, kaip labai prasmingai pastebi kun. V. Bagdanavi- 
čius, pasitrauktų „iš savo ligšiolinės užimamos vietos žmo- 
gaus gyvenime“, nes „Dievo veido priartėjimas žmogui“ 
vyra „toks galingas faktas, jog visa žemės tikrovė, kurią 
mes iki šiol pažinome, pasitraukia nuo jo, kaip šešėlis ir 
sapnas pasitraukia prieš šviesą ir tikrovę“ (p. 357); tai 
tokia realybė, kurios akivaizdoje „netenka prasmės visa 
žemės realybė“ 7!. Todėl ši realybė ir negali būti istorijos 
pažangos ar gamtos evoliucijos savaiminga pasėka, bet 
turi būti paties Dievo žygis, peržengiąs bet kokią pažan- 
gą ir bet kokią evoliuciją. Galutinė ir amžina Kristaus 
sąjunga su visata arba jo karalystė yra ir imanenti, nes 
ji vyksta istorijoje, ir sykiu transcendenti, nes ji netelpa 
istorijoje, kadangi Dievas netelpa kūrinių veiksmuose bei 
šių veiksmų vaisiuose. 

Šitaip suprasdami Dievo plano — jo tikslo ir jo vykdy- 
mo — santykį su istorija, galime dabar mėginti aiškintis 
ir tą būdą, kuriuo kultūra dalyvauja šiame plane kaip jo 
plėtimas, 


c. Kultūra kaip kūriniškojo šventumo skleidimas 


Kas įvyksta pasaulyje, žmogui kuriant kultūrą? Gyvu- 
lys gyvena gamtoje. Gamta jį apsupa iš viršaus ir ap- 
sprendžia iš vidaus: jis būna tarsi įsčiose (R. M. Rilke). 
Gyvulys ir gamtinė aplinka sudaro vieną sistemą arba 
vieną melodiją (J. von Uexkūli). Jis šiai aplinkai yra 
paruoštas savo organais ir savo instinktais: jis čia veikia 
tiksliai ir tikslingai. Gamta jam teikia ir objektyvių sąly- 
gų, ir subjektyvių galių šiomis sąlygomis naudotis, tuo 
būdu jį aprūpindama nuo gimimo ligi mirties. Gyvulys 
yra „saugi būtybė — ens securum“ (P, Wust). Tuo tarpu 
žmogui viso to kaip tik stinga. Jis nėra suaugęs nė su 
viena kuria gamtine aplinka, bet stovi atviras prieš visą 
pasaulį. Jo galios nėra specializuotos tai ar kitai sričiai. 
Jos sugeba beveik viską, bet konkrečiai nemoka nieko. 
Vaizdingai kalbėdami, galėtume tarti, kad gyvuliai yra 
baigę „specialines mokyklas" ir todėl kiekvienas turi savą 

„profesiją“, Žmogus gi yra išėjęs tik „bendrojo lavinimo 
mokyklą“, kuri jokios profesijos jam neduoda, pasiųs- 
dama jį į kitą „aukštesnę mokyklą“. Šią „aukštesnę mo- 
kyklą“, kurioje žmogus išmoksta gyventi pasaulyje, mes 
if vadiname kultūra. Kultūra yra tai, kas žmogų pasau- 
lyje išlaiko ir išvysto. „Toje vietoje, kur gyvuliui stovi 
aplinka, žmogui stovi kultūrinis pasaulis“ 72; pasaulis, ku- 
ris kyla iš sąmoningos paties žmogaus veiklos. 

Šios veiklos objektas yra tiek gamta, esanti šalia žmo- 
gaus, tiek prigimtis, slypinti jame pačiame. Abi jas žmo- 
gus perdirba, nes abi jos neįstengia laiduoti jam buvimo 
ir patenkinti jo dvasios. Jis perdirba gamtinius garsus ir 
susikuria kalbą; jis perdirba įspūdžius bei patirtis ir su- 
sikuria sąvokų, sprendimų bei išvadų: jis perdirba daik- 
tus ir susikuria techniką ir meną; jis perdirba savus 
polinkius, pomėgius, potraukius ir susikuria šeimą, visuo- 
menę ir valstybę. Jokia gamtos ar prigimties sritis, susi- 
dūrusi su žmogumi, nelieka neperdirbta. Net ir šiandie- 
ninės draustinės arba rezervatai (augalų ar gyvulių) yra 
žmogaus valios padarai: žmogus sąmoningai atsisako tiesti 
čion kūrybinę savo ranką, kad gamta išlaikytų pirmykštį 
savo pobūdį. i 

Kas betgi yra šis gamtos pedirbimas giliausia savo 
esme? Tai ne kas kita, kaip žmogiškosios idėjos paverti- 
mas gamtinio daikto lytimi. Neperdirbta arba laukinė 
gamta stovi žmogaus akivaizdoje kaip gryna medžiaga. 
Nekuriąs žmogus stovi gamtos akivaizdoje kaip grynas 
idėjų nešėjas. Kol medžiaga ir idėja gyvena kiekviena 
sau, tol kultūra nekyla. Kultūra atsiranda tik tada, kai 
žmogus savo veikimu paliečia gamtą ir ją taip pertvarko, 
kaip to reikalauja jo turima idėja. Kitaip sakant, pirmykš- 
tė gamtinio daikto lytis pasitraukia užpakalin, 0 priekin 
išeina žmogiškoji idėja. Tai ji dabar valdo šį daiktą, tai 
ji palenkia jį žmogaus reikalams ir patenkina jo norus. 
Perdirbimo veiksmu idėja nusileidžia į gamtą ir joje pa- 
silieka kaip naujas jos pavidalas. Šis pavidalas anaiptol 
nėra išvystytas iš pačios gamtos, nes gamtoje jokių kul- 
tūrinių lyčių nėra. Jis yra atėjęs iš aukšto, iš paties žmo- 
gaus. Gamtos jis yra tik priimamas ir nešamas, tapdamas 
žmogaus tikslų regimybe. Todėl N. Hartmannas kultūrinį 
kūrinį ir vadina „savo esmėje dvisluoksniu, dvigubu pa- 
daru“ 73, susidedančiu iš gamtos kaip medžiagos ir iš idė- 
jos kaip lyties arba formos. 

+ Ir štai tuo kaip tik ir reiškiasi žmogaus viešpatavi- 
mas pasaulyje, arba anasai Šventraščio minimas žemės 
apvaldymas bei jos palenkimas. Neperkeistos gamtos val- 
dyti žmogus nepajėgia: tam jis neturi jokių priemonių. 
Todėl ir yra sakoma, kad be kultūros žmogus būtų jau 
seniai kitų gamtos padarų buvęs nugalėtas ir išnykęs 
nuo žemės paviršiaus. Kova už būvį, kurią turi pakelti 
ir žmogus, vyksta jo alžvilgiu anaiptol ne biologiniu bū- 
du — ne nagais, ragais ar dantimis. Žmogus apvaldo gam- 
tą iš vidaus, būtent tuo, kad jis jos dėsningumą taip su- 
organizuoja, jog šis pradeda jam tarnauti, užuot jam ken- 
kęs. O tai jis pasiekia tada, kai suteikia gamtiniams 
daiktams naujų lyčių, realizuodamas juose savas idėjas, 
Laukinė gamta visados yra toli nuo žmogaus; ji yra jam 
priešinga ir grėsminga, vis tiek ar tai būtų žemė, ar van- 
duo, ar augmenys, ar gyvuliai. Norėdamas, kad ji virstų 
įo buvimo erdve, jis turi ją sau palenkti ją perdirbda- 
mas. Jis turi įdirbti žemę, reguliuoti vandenis, kultivuoti 
augmenis, prisijaukinti gyvulius. Tačiau įdirbta žemė, su- 
reguliuota upė, iškultivuotas augmuo ar prijaukintas gy- 
vulys nebėra to paties pavidalo kaip anksčiau. Jų lytys 
jau yra pakitusios, nes juose yra įvykdytos žmogiškosios 
idėjos. Visi šie daiktai yra jau sužmoginti ir įtraukti į 
žmogaus buvimo sritį. Gamtos valdovu žmogus tampa tik 
tada, kai padaro gamtą panašią į save, kai ją sužmogina, 
padedamas savų idėjų. Apdirbta gamta, gamta perkeisto- 
mis savo lytimis gyvena jau nebe savą, bet žmogaus gy- 
venimą. Žmogus jai teikia uždavinių bei tikslų, duoda 
jai linkmę bei prasmę. Ir juo istorija ilgėja, juo labiau 
žmogus plečia savo veiklą ir juo labiau jis palenkia gam- 
tą saviems reikalams. Istorinis žmonijos vyksmas yra vis 
didėjąs gamtos sužmoginimas ir tuo pačiu jos palenkimas 
bei apvaldymas. Kultūra virsta žmogaus ženklu ir jo vaiz- 
du. Šia prasme K. Marxas teisingai įžvelgė, kad istorija 
vyra „gamtos tapimas žmogumi" "4: žmogumi ne antropo- 
logine atskiros. būtybės prasme, bet žmogaus paveikslo 
nešėja daiktuose. Kultūroje pasaulis vis labiau virsta 
žmogaus atspindžiu. Kultūrinis pasaulis yra sudaiktintas 
žmogus. Kultūriniame pasaulyje, kalbant H. Thielicke's 
žodžiais, žmogus gyvena tarsi Versailles veidrodžių sa- 
lėje: „Iš visų pusių žiūri į mane tik mano paties vaiz- 
das“ 5, Iš visų pusių man byloja mano paties mintys, 
norai bei tikslai. Aš čia esu tikras šeimininkas ir jaučiuos 
pasaulyje kaip savuose namuose. 

Šitoje vietoje būtų galima sustoti ir toliau nebeklausti. 
Tai ir daro gamtos bei kultūros (arba dvasios) mokslai. 
Pirmieji tyrinėja gamtą, atskleisdami jos dėsningumą ir 
tuo teikdami kultūrai medžiagos bei priemonių; antrieji 
tyrinėja žmogaus idėjas, kurias jis šioje medžiagoje rea- 
lizuoja, kurdamas įvairių kultūros tipų. Ir vieniems, ir 
kitiems kultūra yra pabaiga, kurios jie nebeperžengia, 
Toliau neklausiantis žmogus, kalbant. minėto H. Thielic- 
ke's žodžiais, jaučiasi esąs vienintelis pasaulyje: „Visur 
tik aš pats“ (t. p). Tai ir yra pasaulio sekuliarizacija, 
apie kurią plačiau autorius yra rašęs kitoje vietoje 79 
pastebėdamas, kad sekuliarizuotam žmogui pasaulis da- 
rosi vienaplotmis: atsidaužęs į savo paties vaizdą kultū- 
roje, žmogus grįžta atgal ir paverčia pasaulį uždara sis- 
tema, kurioje nėra angos į anapus. Gamtos ir kultūros 
mokslai tuo ir pasitenkina. Tačiau tuo nepasitenkina teo- 
logija (ir net filosofija). Visiškai pripažindama, kad kul- 
tūra pasaulį sužmogina, ji vis dėlto žengia dar vieną 
žingsnį priekin ir klausia: kas gi yra tasai Žmogaus vaiz- 
das, įspaustas kultūroje, iš jos kalbąs ir ją nešąs giliau- 
siuose jos pagrinduose? Antropologija atsako į tai labai 
įvairiai, būtent pagal tai, kaip žmogus suvokia pats save. 

O šis jo suvokimas kinta nuolatos. „Europinis žmogus, — 
rašo H. W. Ruesselis,— stengėsi būti iš eilės tai mistinis 
serafimas, tai gyvybės mašina, tai protingas ar instink- 
tinis gyvūnas, tai titaniškas antžmogis, tai galop tamsus 
demonas“ 77. Nuosekliai tad kito ir europinės kultūros 
pobūdis, atspindėdamas savimi tai angelą, tai protaujantį 
ar instinktais besivaduojantį padarą, tai maištaujantį ant- 
žmogį, ta: visa ardantį demoną. Viduramžių, Renesanso, 
Apšvietos, racionalizmo, nacionalsocializmo ir bolševizmo 
sukurtose kultūrose galime nesunkiai paregėti tą ar kitą 
minėtą vaizdą. Tačiau visi šie vaizdai yra tik kintančios 
istorinės apraiškos. Tiesa, jie apsprendžia kultūros regi- 
mybę, tačiau jie neapsprendžia pačios kultūros esmės, 
kadangi neapsprendžia nė paties žmogaus esmės. Teolo- 
gija juk žino, kad žmogus yra sukurtas ne pagal angelo 
ar demono, ne pagal gyvulio ar mašinos, ne pagal pro- 
tingo ar instinktingo padaro, bet pagal Viešpaties Dievo 
paveikslą bei panašumą (plg. Pr 1, 26). Jeigu tad klau- 
siame, kas gi yra esmėje tasai vaizdas, kuris švyti iš 
žmogiškosios kūrybos, tai teologija į tai atsako nė kiek 
nedvejodama: tai dieviškasis žmogaus pirmavaizdis, arba 
Dievo paveikslas žmoguje. Jis esti perkeliamas kultūron 

žmogūus veikla, todėl gali būti aptemdintas, iškreiptas 
ir net nukreiptas prieš patį Dievą. Savo pagrinduose jis 
betgi yra ir liks Dievo paveikslas, nes, kaip anksčiau sa- 
kėme, nuodėmė ontologinės srities nėra palietusi ir todėl 
Dievo paveikslo žmoguje nėra sunaikinusi. Jeigu tad se- 
kuliarizuotas žmogus sukultūrintame pasaulyje regi vien 
save patį, tai tuo jis tik parodo, kad jo žvilgis yra ne- 
gilus ir kad jo protas yra neuolus. Pasiklausęs įsakmiau 
save patį ir savo veikalus, jis nesunkiai pastebėtų, kad 
kultūroje spindįs vaizdas yra ne jo kaip regimybės, bet 
jo kaip dieviškojo kūrinio vaizdas, vadinasi, paties Vieš- 
paties paveikslas, kuriuo laikosi visa žmogiškoji būtis ir 
kuris todėl sušvinta ir žmogiškojoje kūryboje. 

Iš to plaukia didžios svarbos išvada pasaulio sužmo- 
ginimui ir jo apvaldymui suprasti. Anksčiau sakėme, kad, 
kurdamas kultūrą, žmogus pasaulį — tiek viršinę gamtą, 
tiek vidinę savo prigimtį — sužmogina, realkizuodamas ja- 
me savas idėjas. Jeigu betgi šis sužmoginimas reiškiasi 
žmogaus vaizdo perteikimu pasauliui ir jeigu šis žmogaus 
vaizdas iš tikro yra Dievo paveikslas jame, tai tuomet 
pasaulio sužmoginimas yra esmėje ne kas kita, kaip Dievo 
paveikslo perteikimas. Paviršium žiūrint, žmogus keičia 
pasaulį pagal save: pasaulio regimybė darosi vis labiau 
žmogiška. Kadangi tačiau pats žmogus savo esmėje yra 
Dievo apspręstas bei savo būtyje nešamas, todėl pro šią 
sužmogintą pasaulio regimybę esmėje byloja dievišku- 
mas. Sužmoginti pasaulį giliausia prasme reiškia pada- 
ryti arba bent stengtis daryti jį dievišką. Taip pat sakėme, 
kad pasaulio sužmoginimas yra sykiu ir jo apvaldymas 
bei palenkimas žmogui: jo tikslams ir jo norams. Perkel- 
damas savo vaizdą į gamtą bei prigimtį, žmogus įtraukia 
jas į savą sritį ir padaro jas savos egzistencijos dalimi, 
kurią jis tad ir valdo kaip šios egzistencijos subjektas. 
Jeigu tačiau šis pasaulin perkeltas Žmogaus vaizdas iš 
tikro yra Dievo paveikslas, tai tuomet ir pasaulio palen- 
kimas esmėje vyksta ne žmogui, bet Dievui. Pasaulio val- 
dymas žmogiškąja kultūra yra Dievo viešpatavimo regi- 
mybė. Todėl psalmininkas Viešpaties garbę „visoje že- 
mėje“ (Ps 9, 10) bei jo vardo nuostabumą (8, 1) ir jungia 
su žmogaus valdžia pasaulyje, su tuo, kad visa yra pa- 
vergta po žmogaus kojomis: naminiai gyvuliai ir laukiniai 
žvėrys, dangaus paukščiai ir jūros žuvys (plg. 8, 7—8). 
TI .Vatikano susirinkimas skelbia taip pat, kad kultūros 
laimėjimai turį būti laikomi „Dievo didybės ženklu“ (I, 

202). Žiūrint į kultūrą tik antropologiškai ar sociologiškai 
(ir net filosofiškai), šių teiginių nebūtų galima pateisinti, 
nes kultūra yra tiesioginis žmogūus padaras ir todėl sa- 
vaime skelbia jo galią bei valdžią. Tačiau žiūrint į ją 
teologiškai ir atsimenant, kad žmogaus valdžia kyla iš 
jo vaizdo pasaulyje ir kad šis vaizdas iš tikro yra Dievo 
paveikslas jame, anie tiek Šventraščio, tiek Susirinkimo 
teiginiai darosi visiškai aiškūs: kurdamas kuliūrą, žmo- 
gus giliausia esme palenkia pasaulį ne sau, bet Viešpačiui, 
skleisdamas jo paveikslą ir jo viešpatavimą visoje žemėje 
ir apreikšdamas jo vardo nuostabumą. 

Visos tad kultūros funkcijos — žmogaus vaizdo per- 
teikimas pasauliui, pasaulio sužmoginimas, pasaulio pa- 
lenkimas žmogui — peržengia savos regimybės, arba žmo- 
gaus, sritį ir veda į Dievą, virsdamos savo pagrinduose ir 
savo esmėje Dievo paveikslo perteikimu, dieviškumo sklei- 
dimu ir Dievo viešpatavimu pasaulyje. Būdamas sukurtas 
pagal Dievą, žmogus ir pats kuria. pagal Dievą: jis kuria 
dieviškojo paveikslo galia, šį plėsdamas; jis kuria Dievui, 
pagelbėdamas jam viešpatauti. , 

Čia todėl ir išeina aikštėn kultūrinės kūrybos sakra- 
liškumas. Kildama iš giliausios žmogaus esmės, arba iš 
Dievo paveikslo žmoguje, kultūra tuo pačiu kyla iš ano 
nuodėmės nepaliesto ontologinio būties prado, kuris, kaip 
sakėme aukščiau, yra šventas pats savyje, nes išėjęs tie- 
siog iš Dievo rankų. Kultūra neša savimi šį pradą ir jį 
pasaulyje savais kūriniais skleidžia. Ji apreiškia, sako 
S. Bulgakovas, „sofijinį kūrinijos veidą“ "8, kurį yra api- 
pavidalinusi Dievo Išmintis (Sophia), ši „visatos meninin- 
kė" — taip ją vadina pats Šventraštis (Išm 7, 21) — pada- 
rydama jį suprantamą ir aiškų, malonų ir gerą, gryną ir 
grakštų (plg. Išm 7, 22—23), kitaip tariant, pilną tiesos, 
gėrio ir grožio. Kurdamas kultūrą, žmogus savais veika- 
lais kaip tik ir vykdo šią būties tiesą, jos gėrį ir grožį, 
arba aną nekaltą būties veidą. Šia prasme teisingai teigia 
Y. M. J. Congaras, kad istorijos kaip pasaulio vyksmo 
ir kultūros kaip istorijos turinio (V'acguis) prasmė yra 
„siekti, jog gėris apvaldytų blogį, tiesa — klaidą, teisybė — 
neteisybę, gyvenimas — mirtį", arba kad susikurtų ;,pil- 
natvės būklė (Vėtat d'intėgritė)“?, nes dalimi -žmogus 
niekados nepasitenkina;- jis siekia „tobulo pažinimo, to- 
bulos teisybės, tobulo gėrio viešpatavimo“ (p. 134). Bė 
abejo, šis siekimas niekad istorijoje nepasiseka, nės kūri- 
niškasis būties šventumas susiduria su pasaulio' nuodė- 

mingumu ir dažnai išblėsta žmogaus veikaluose. Pačiu bet- 
gi savimi šis siekimas yra sakralinis, nes jis plečia tai, 
ką pats Dievas yra užbrėžęs kūrinijoje, būtent kad Die- 
vas taptų viskas visame. Kultūrinės pastangos bei jų lai- 
mėjimai kyla ne iš to, kad pasaulis yra puolęs savo pa- 
viršiumi, bet iš to, kad pasaulis yra likęs šventas savo 
gelmėmis. Kultūra kaip tik ir kelia aikštėn šitas gelmes 
ir tuo būdu skleidžia, kiek jai įmanoma, šventumo vieš- 
patavimą. Tuo būdu ji įsijungia į kūrimo tvarką (ordo 
creationis) ir įgyja „Dieviškosios reikšmės“ *?, 

Šia prasme žmogus kultūrininkas, visų pirma pasau- 
liškis, ir yra naujosios teologijos vadinamas „kūrinijos 
interpretatoriumi“, „prigimtosios tiesos atskleidėju“, „kū- 
rinijos iššifruotoju“ (p. 680), nes jis „pačia savo būsena 
yra paniręs kūrinijos medžiagoje ir tiesiog siejasi su vi- 
dine jos prasme. Moteryste, moksliniu tyrimu, politine 
bei socialine veikla, technikos bei meno veikalais jis įsi- 
jungia į žmogiškosios prigimties ir pasaulio paslaptį“ *!. 
Ši gi paslaptis esanti ne kas kita, kaip kūrimas bei at- 
pirkimas; tai paties Jogos veikimas, nedalomas savyje ir 
todėl neskaldytinas nė mūsų mintimi. bei elgesiu (plg. 
p. 679). Būdinga, kad šitokia kultūrinės kūrybos sampra- 
ta yra išnirusi ne tik šiandien Vakarų Bažnyčios svarsty- 
muose bei ginčuose, bet kad ji jau gana seniai yra gyva 
ir Rytų Bažnyčios teologijoje; Bažnyčios, kuriai juk Ja- 
biausiai yra prikišamas nusigręžimas ir net bėgimas nuo 
kultūros: „Vietoje kovojančiosios Bažnyčios Rytuose buvo 
tiktai dezertyruojančioji Bažnyčia“, — šitaip kaltino ją 
V. Solovjovas * reikalaudamas, kad pasaulyje būtų ku- 
riama ne rytietiškoji ar vakarietiškoji, bet „„dievažmo- 
giškoji kultūra“ **. Po Solovjovo mirties (1900) Rusijoje 
todėl ir prasidėjo įtampus Bažnyčios ir kultūros santykių 
svarstymas. 1901 m. S. Trubeckojus, Maskvos u-to filo- 
sofijos profesorius pasauliškis,. kalbėjo stačiatikių teolo- 
gams apie Krikščionybės pagrindus; tais pačiais metais 
buvo pradėta organizuoti pokalbiai tarp. dvasiškių ir pa- 
sauliškių — nuostabiai moderni apraiška visoje ano meto 
krikščionijoje. Rašytojas M. Merežkovskis 1903 m. viešai 
ragino nagrinėti temą „Kristus ir pasaulis“ ir spręsti klau-. 
simą santykių tarp dvasios ir kūno, tarp krikščioniškosios 
bendruomenės ir pasaulinės visuomenės, tarp Bažnyčios 
ir meno,. tarp Evangelijos ir stabmeldystės. Keletą metų 
vėliau (1907) tas pats Merežkovskis skaitė pagarsėjusią 
paskaitą „Gogolis ir tėvelis Matvejus“ (Gogolio išpažinties: 

klausytojas. — Mc.), kurioje jis mėgino teigiamai apibrėžti 
meno vaidmenį stačiatikybėje ir į kurią aštriai atveikė 
V. Rozanovas savo veikalu „Tamsusis veidas“ (plg. šio 
skyriaus 45 išnašą). Rozanovui atsakė N. Berdiajevas kny- 
ga „Kūrybos prasmė“ (1914), išaugusia iš jo paskaitos ta 
pačia tema, kaip ir Merežkovskio: „Kristus ir pasaulis" 
(1907). Dešimtmetis prieš Pirmąjį pasaulinį karą Rusijoje 
iš tikro buvo kultūros teologijos tarpsnis. Karas ir vė- 
lesnis rusų intelektualų pabėgimas ar ištrėmimas šiuos 
svarstymus, tiesa, pertraukė, bet jų nenutraukė: tremtyje 
jie vėl atgijo gana greitai. Jau 1925 m. pabaigoje buvo 
įsteigtas Paryžiuje religinės minties žurnalas „Putj"“ („Ke- 
lias“), redaguojamas N. Berdiajevo, ėjęs ligi 1940 m. kovo 
mėn. ir galop užsklęstas būdingu redaktoriaus straipsniu 
„Karas ir eschatologija" (Nr. 61, p. 3—14). Šiame žurnale 
ir buvo tęsiami prieškariniai kultūros teologijos nagrinė- 
jimai **, Ir štai, palyginę šio žurnalo mintis kultūros at- 
žvilgiu su dabartinės teologijos mintimis, randame nuo- 
stabaus panašumo. Sakysime, Į. Lagovskis vadina kultū- 
rininką „vyriausiuoju pasaulio kunigu" 55, vadinasi, tokiu, 
kuris pašvenčia pasaulį, nes „kūryboje, — pasak Lagovs- 
kio, — būtis liaujasi buvusi paviršutiniška ir dviprasmė; 
joje yra realizuojama dieviškoji gelmė; kūryboje apsi- 
reiškia paslaptinga pasaulio plano begalybė“ (p. 32). La- 
govskis palygina kultūrininką su egzorcistu, kuris išvaro 
„demonus“ iš gamtos (plg. p. 22). Ir iš tikro, juk jeigu 
demono vardu suprasime dvasią, „kuri nuolatos neigia“ 
(J. W. Goethe), tai kultūra bus „demonų“ išvarymas, va- 
dinasi, neigimo ir griovimo pergalė, nes kūryba visados 
laimi ką nors pozityvaus ir pastovaus. Šia prasme kultū- 
rininkas veikia ne tik teigiamai filosofine prasme, bet ir 
sakrališkai religine prasme. „Poetas, mokslininkas, me- 
nininkas, muzikas, pedagogas, inžinierius, — sako Lagovs- 
kis,— visi, kurie dirba pasaulyje gera valia ir dieviškosios 
tiesos vardu, yra iš tikro ir iš esmės pašaukti atlikti pa- 
švenčiamąjį visuotinės liturgijos veiksmą“ (p. 33). Kul- 
tūra esanti savo rūšies liturgija, atliekama ne šventyk- 
loje, o pasaulyje, vykdoma ne simboliais, o realiais. vei- 
kalais. ,Kūryba būtį praturtina, atbaigia ir keičia“ (p. 32). 
Joje „vyksta kova už prigimtąjį pasaulį“ (p. 31), kuris 
kūrybos galia arba išsivaduos iš demonų valdžios, arba 
iš naujo ir jau galutinai bei beviltiškai nusilenks šio pa- 
saulio kunigaikščiui“ (p. 31). Todėl Lagovskis „kūrybos 
kelią, kelią kultūrinių vertybių“ laiko „jo ontologijoje 

visiškai krikščionišku keliu“ (p. 31) ir net „Viešpaties 
namus statančia pareiga“ (p. 33), kurią vykdant atsi- 
skleidžia „pasaulio turtingumas kaip dieviškumo spinde- 
sys ir garbė“ (p. 39). Be abejo, Lagovskis neslepia, kad 
šis kelias yra sunkus bei painus dėl pasaulyje slypinčios 
nuodėmės. Tačiau jis pabrėžia, kad kova su nuodėme 
vyksta „ne užsisklendžiant nuo pasaulio jėgų, bet jas per- 
keičiant“ (p. 39). Šis gi perkeitimas prasideda, kaip ma- 
tėme, jau kultūros kūrimu, perkeliant žmogaus idėją į 
gamtą bei prigimtį. Nuosekliai tad Lagovskis kultūrinę 
kūrybą ir laiko išganymo keliu ir reikalauja gilaus jos ap- 
mąstymo bei nušvietimo iš Bažnyčios pusės. Kūryba, pa- 
sak jo, esanti „gilaus kristocentrinio pobūdžio ir todėl 
turinti būti mūsų pažinta, išsiaiškinta ir Bažnyčios nu- 
šviesia" (p. 33; plg. p. 39), nes tai „ontologinė Kristaus 
kerigma“ (p. 33), kuris kūriniją savo jėga laiko, savo 
krauju atperka ir savo prisikėlimu keičia. Kūrybine savo 
veikla kultūrininkas tad ir skelbia „prisikėlimo garbę 
kiekvienam sutvėrimui“ (p. 32). Lagovskis ankštai jungia 
kultūrą su Kristaus kunigyste ir jo viešpatavimu: „Pasau- 
lio keitimas kūryba yra po Kristaus mirties ir prisikėlimo 
ne kas kita, kaip kunigiškosios ir karališkosios Kristaus 
tarnybos vykdymas“ (p. 32—33). 

Girdėti visa tai iš Rytų Bažnyčios teologo lūpų yra 
iš tikro nuostabu. Atsimenant betgi, kad Rytų Bažnyčia 
ypatingai pabrėžia Dievo paveikslą žmoguje ir kad ji šio 
paveikslo tikslovę regi Kristuje 9, yra visiškai nuoseklų 
žmogiškąją kūrybą kaip žmogaus vaizdo perkėlimą į pa- 
saulį jungti su Kristumi — jo mirtimi bei prisikėlimu — 
ir tuo pačiu -visoje kultūroje regėti kristocentrinį pobū- 
dį, arba jos įsijungimą į Kristaus vykdomą pasaulio pa- 
šventimą (kunigystė) bei jo viešpatavimą visoje būtyje 
(karalystė). Juk jeigu, kaip sakėme, yra tiesa, kad iš- 
ganymas „atstato ir patvirtina“ kūrimą, kaip tai skelbia 
II Vatikano susirinkimas (I, 24), ir kad visos kultūrinės 
vertybės „yra pagrįstos Dievu Kūrėju ir įstabiai nuskaid- 
rintos Kristuje“ (I, 238), tai krikščionis kultūrininkas, pa- 
siųstas į pasaulį Krikšto bei Sutvirtinimo sakramentais, 
sava kūryba kaip tik ir vykdo šį atstatymą bei nuskaidri- 
nimą. Rytų Bažnyčios keliamas kultūros kristocentrišku- 
mas yra tik išvada iš kultūros dieviškojo pobūdžio ap- 
skritai, kurį šiandien pabrėžia ir Vakarų Bažnyčios teo- 
logai. į 

Esminio kultūros sakrališkumo šviesoje aiškėja ir šian- 
dien toks garsus pasidaręs jos nusūkralinimo reikalavi- 
mas. Tai, kaip pastebi J. Pieperis, „nebėra tik objektyvus 
sparčiai priekin žengiančio visuomeninio vyksmo aprašy- 
mas; tai jau programa ir tikslas" 57, vadinasi, sąmoningas 
siekimas, ne sykį ieškąsis net ir teologinio pagrindo ne- 
pastebėdamas, kad tuo įsiveliama į neišbrendamą prieš- 
taravimą. C. J. Geffrė, kalbėdamas apie nusakralinimą ir 
pašventimą, sako, kad „kaip tik tie, kurie džiaugiasi pa- 
saulio nusakralinimu, yra pirmieji, kuxie reikalauja, kad 
pasauliškiai pašvęstų pasaulį“ 53. Pasaulio pašventimas iš 
tikro yra pasauliškių uždavinys. Tai pabrėžia ir II Vati- 
kano susirinkimas: „Pasauliškiai pačiu savo pašaukimu 
yra skirti ieškoti Dievo karalystės, rūpindamiesi laiki- 
naisiais dalykais ir juos tvarkydami pagal dieviškąjį pla- 
ną" (I, 59). Viešpats juos šaukia, kad jie „lyg koks rau- 
gas prisidėtų prie pasaulio pašventimo tarsi iš vidaus“ 
(I, 60). Tačiau kaip tai būtų galima, jei pasaulinė veikla 
pačia savo esme būtų grynai profaninė? Susirinkimas čia 
aiškiai kalba apie objektyvų pasaulio pašventimą, vadi- 
nasi, apie Dievo karalystės skleidimą bei įtvirtinimą, o 
ne tik apie subjektyviai kilnią krikščionies intenciją, ku- 
ri ir profaninius jo darbus padaro vertingus Viešpaties 
akyse. Kiekvienas krikščionis, vis tiek, ką jis darytų — 
„ar valgote, ar geriate, ar ką kita darote“ (1 Kor 10, 31) — 
turi visa daryti „Dievo garbei“ (t. p.), nes Dievo garbė 
yra krikščioniškojo buvimo būdas: krikščionis būna gar- 
bindamas, vadinasi, antgamtine intencija pašvęsdamas sa- 
vo veiksmus. Tik tokiu atveju jie darosi vertingi jo sielai. 
Antgamtine intencija nepašvęstas veiksmas, net jeigu jis 
būtų savyje ir švenčiausias, jo veikėjui lieka religiškai 
bevertis. Kunigas, laikąs šv. Mišias Lik todėl, kad gauna 
už tai 5 dolerius, ne tik savęs nepašvenčia, bet net nu- 
sideda, nes Kristaus auką paverčia uždarbiu. Ir priešin- 
gai, net grynai biologinis veiksmas virsta sielos išganymu, 
jeigu jis susiejamas su antgamtiniu "tikslu: „Moteris bus 
išganyta vaikų gimdymu, jei pasiliks tikėjime, meilėje 
ir šventume“ (1 Tim 2, 15). Kitaip tariant, subjektyviai 
intencijai objektyvus veiksmo pobūdis yra nesvarbus. Ši 
intencija pašvenčia kiekvieną veiksmą jo autoriui, bet 
ji nekeičia paties veiksmo savyje. Šv. Mišios lieka aukš- 
čiausias religinis veiksmas net ir neverčiausio kunigo 
laikomos. Gimdymas lieka biologinis veiksmas net ir Mer- 
gelės Marijos atveju. 

Visai kas kita yra betgi tada, kai kalbama apie pa- 
saulio pašventimą, ieškant jame Dievo karalystės ir kei- 
čiant jį iš vidaus. Šiam uždaviniui reikia turėti ne tik 
kilnios intencijos, bet keisti ir pačius daiktus. Tam rei- 
kia, kad pasaulio objektai, kylą iš žmogaus rankų, taptų 
sakraliniais. O tokiais jie galės tapti tik tada, kai savo 
būties gelmėse jie šio sakrališkumo turės ir kai jis žmo- 
gaus veikla bus iškeltas aikštėn bei regimai apreikštas. 
Skelbiant gi, kad pasaulis yra profaninis pats savyje arba 
kad net reikia jį nusakralinti ten, kur jis istorijos eigoje 
yra buvęs padarytas sakralinis, tuo pačiu užsitveriamas 
kelias į pasaulio pašventimą kaip pasauliškio pasiuntiny- 
bę. Ši pasiuntinybė gali virsti pasaulio pašventimu iš vi- 
daus, plečiant jame Dievo karalystę, tik tuo atveju, jei 
pasaulis iš tikro yra šventas savo būtyje. Todėl klausi- 
mas, šiandien taip dažnai keliamas, „ar mes turime dabar 
plaukti prieš nusakralinimo srovę ir kurtis naujų sakra- 
linių užtvarų, kad jose įsišaknytų modernus žmogaus ti- 
kėjimas“ 5, yra visiškai klaidingas. Dabartinė nusakrali- 
nimo srovė yzxa tik subjektyvi žmogaus nuotaika, nė kiek 
nepaliečianti ontologinio būties šventumo: būtis kaip 
Viešpaties kūrinys yra sakralinė pati savyje, ir jokia žmo- 
gaus nuotaika jos nusakralinti negali. Šia prasme nėra 
ir negali būti jokių ypatingų „sakralinių užtvarų“, už ku- 
rių kiti žmogaus buvimo ruožai būtų profaniniai savyje 
ir negalėtų ar neturėtų būti susakralinami. Modermniam 
žmogui reikia ne kurti „sakralinių užtvarų“, bet jį įsą- 
moninti, kad visa esmėje yra šventa ir kad profaniška 
vra tik nuodėmė, nes tik nuodėmė nutraukia santykį su 
Dievu ir todėl atsiduria už visuotinio šventumo durų: pro 
fano (fanum — šventykla) — už šventyklos. Bet tai pada- 
ryti šiandien yra nepaprastai sunku, nes ontologinis bū- 
ties šventumas yra gelmės sąvoka, o „būdingiausias da- 
bartinės Vakarų žmogaus padėties bruožas kaip tik ir 
yra gelmės matmens (Dimension) praradimas“, kaip šią 
padėtį teisingai apibūdina žinomas tiek Amerikoje, tiek 
Europoje protestantų teologas P. Tillichas *?. Visas mūsų 
gyvenimas vyksta, pasak Tillicho, pagal „gulstinį mat- 
menį"; mes neturime nei laiko, nei priemonių įsiskverbti 
į gelmę, nes tai reikalauja susikaupimo ir tylos (plg. 
p. 45). Todėl žmogus dabar ir nežino, „kas yra gelmė“ 
(t. p.). O tuo pačiu nežino nė kas yra kūriniškasis būties 
šventumas: „kūrimas, perkeltas į gulstinio matmens plot- 
mę, virsta pasaka“ (p. 46). Nuosekliai tad iš kūrimo kyląs 

pasaulio šventumas modernaus žmogaus ne tik nėra per- 
gyvenamas, bet net nesuvokiamas. Šis žmogus visa laiko 
profaniška ir reikalauja, kad istorinės sakrališkumo ap- 
raiškos — bažnyčios, maldos, šventės, papročiai, galop 
net ir liturgija — būtų suprofanintos, vadinasi, kad nie- 
kur nebeliktų gelmės ženklų ir kad visas pasaulis virstų 
vienaplotmiu. Štai kodėl kultūros nusakralinimą minėtasis 
Rytų Bažnyčios teologas I. Lagovskis ir vadina „tragiškų 
pilnatvės suardymu“ ?!, vadinasi, gelmės matmens panei- 
gimu, be kurio pasaulis darosi plokščias, netekdamas sa- 
vos pilnatvės. Nusakralinti kultūrą reiškia nepastebėti, 
kad būtis yra daugiau negu tik jos regimybė. 

Be abejo, nusakralinimas mūsų laikais ne kartą reiš- 
kia ir kuliūros pripažinimą savarankiška, išlaisvinant ją 
iš bažnytinės hierarchijos autoriteto, vadinasi, kuriant ją 
ne pagal šio autoriteto nurodymus, bet pagal jos pačios 
vidinius dėsnius; teikiant jai ne grynos priemonės pobū- 
džio, bet keliant aikštėn ir vykdant jos pačios vertę sa- 
vyje. Šia prasme nusakralinimas yra teisėtas ir paties 
II Vatikano susirinkimo pabrėžiamas (plg. II, 141—142), 
Taip pat teisėtai galima kalbėti apie gamtos ir istorijos 
bei kultūros nusakralinimą ta prasme, kad jos po Kris- 
taus nebėra Dievo apsireiškimo vieta: Dievas per jas ne- 
beskelbia savo valios ir nebeduoda įsakymų, kaip Nojui 
ar Izraeliui ?. Tačiau šiais atvejais nusakralinimas reiš- 
kia arba tik kultūros nubažnytinimą, tiksliau sakant, jos 
nuklerikalinimą, arba Dievo apsireiškimo sutelkimą vie- 
name tik Jėzuje Kristuje bei jo Bažnyčioje, paneigiant 
gamtai ir kultūrai teisę bei galimybę kalbėti Viešpaties 
vardu. Visa tai betgi neturi nieko bendro su vidiniu pa- 
saulio profaniškumMu, kuris yra šiandien skelbiamas se- 
kuliarizacijos teorijos, nebelaikančios pasaulio Dievo kū- 
riniu ir todėl nereginčios kūriniškojo jo šventumo. Reikia 
tik apgailestauti, kad šios rūšies nusakralinimo sąvoką 
dabar sutinkame ir moderniųjų teologų raštuose **, kurie ' 
gamtos savarankiškumo savo būtinybėje ir kultūros sava- 
rankiškumo savo laisvėje nebeskiria nuo būties sakra- 
liškumo ontologiniame savo pagrinde. Profaniškumas yra 
tikrovinė istorijos jėga. To neigti negalima. Bet jis iškyla 
tik kaip sakrališkumo paneigimas ir todėl. reiškiasi kova 
prieš visa, kas dieviška. Tai svarstysime vėliau, kalbė- 
dami tiek apie kultūrą ir Dievo karalystę, tiek apie pa- 
sauliškių veiksėną pasaulyje. 


492 


d. Kultūra kaip algailos skleidimas | 


Kultūrinės kūrybos srityje St. Šalkauskis, sekdamas 
vyskupų A. Fischer-Colbrie, skiria tris pradus: kultūrinį 
nusiteikimą, kultūrinį veiksmą ir kultūrinį padarą arba, 
kitaip sakant, subjektyvią, aktyvią ir objektyvią kultū- 
ros pusę. „Kultūrinis nusiteikimas, — pasak Šalkauskio,— 
yra ne kas kita, kaip tasai subjektyvus pagrindas, kuris 
glūdi kultūros veikėjuje kaip šiojo paslankumas veikti 
kultūriniu būdu“ *. Kai šis paslankumas pasirodo akty- 
viai, turime kultūrinį veiksmą. Kai jis susidėsto kokiu 
nors TegimMu bei pastoviu pavidalu, gauname kultūrinį 
padarą. Kultūriniu veiksmu esti „koks nors objektas api- 
pavidalinamas lytimi, atitinkančia aukštesnę idėją“ (p. 53), 
arba, kaip jau sakėme, žmogiškoji idėja esti paverčiama 
gamtinio daikto ar net ištisos gamtinės srities forma. Ga- 
lop kultūrinis padaras yra „objektyvus kultūrinio veiks- 
mo užbaigimas" (t. p.), iš kurio kyla naujas dalykas, va- 
dinamas kultūriniu kūriniu. Šalkauskis pastebi, kad nė 
vienas šitas kultūrinės kūrybos pradas nesutampa su 
kultūra kaip tokia: kultūra apima visus šiuos pradus ir 
visuose juose skleidžia savo esmę. Žmogiškoji kūryba 
prasideda kultūriniu nusiteikimu, eina per kultūrinį veiks- 
aną ir baigiasi kultūriniu padaru. 

Ir vis dėlto kiekvienas iš šių pradų gali turėti lemian- 
čios reikšmės kultūrai suprasti ir jos krypčiai gyvenime 
apspręsti. Kultūra visados yra sistema. Tačiau ji, kaip 
Šalkauskis teigia, gali būti „arba kultūrinių nusiteikimų 
sistema, arba kultūrinių veiksmų sistema, arba net kul- 
tūrinių išdavų sistema“ (p. 54). Tiesa, visi šie dalykai yra 
glaudžiai susiję vienas su kitu, 0 „vis dėlto vienai iš šių 
sistemų kultūros vardas gali labiau tikti negu kitoms“ 
(t. p.). Paties Šalkauskio pažiūra, „kultūros vardas labiau- 
siai tinka kultūrinių nusiteikimų sistemai“ (t. p.). Nuo- 
sekliai tad „pagrindinis kultūros supratimas ir yra tasai, 
kuris į kultūros pagrindą deda kultūrinį nusiteikimą ir 
todėl suteikia kultūros prasmei subjektyvaus pobūdžio. .. 
Aktyvi ir objektyvi prasmė yra antrinė, palyginant su 
pirmine prasme, kokios turi kultūra, suprantama kaip 
subjektyvių nusiteikimų sistema“ (t. p.), būtent todėl, kad 
tik vidinis žmogaus nusiteikimas kurti apsprendžia tiek 
patį kūrybinį veiksmą, tiek ir iš šio veiksmo kylančią 
pastovią išdavą. Koks yra kultūrinis žmogaus nusiteiki- 
mas, toks bus ir jo kultūrinis veiksmas ir iš šio veiksmo 

kyląs kultūrinis kūrinys. Štai kodėl Šalkauskis savoje kul- 
tūros filosofijoje, kaip jis ją yra dėstęs pastaraisiais me- 
tais, ir teikia pirmenybę ne aktyviam ar objektyviam, o 
subjektyvidm kultūros. pradui. Aktyvaus prado arba kul- 
tūrinio veiksmo pirmenybė veda į kultūrinį prometėjiz- 
mą, apsireiškiantį tokiuose sąjūdžiuose, kaip komunizmas 
ar fašizmas. Objektyvaus prado arba kultūrinės išdavos 
pirmenybė veda į kultūrinį miesčioniškumą. Pirmojoje 
kultūros linkmėje vyrauja noras kurti, antrojoje — noras 
naudotis. Tačiau ir viena, ir antra linkmė esti tykomos 
pavojaus sudužti: pirmoji savo aktyvizme, antroji savo 
pomėgiuose. Prometėjiškos kančios ir miesčioniško ban- 
kroto gali kultūra išvengti tik tada, kai ji atsiremia ne 
į veiksmą, nepaisantį jokių ribų, ir ne į padarą, virstantį 
lėbavimu, o į dvasinį nusiteikimą, tramdantį veiksmą ir 
aprėžiantį padarą. Todėl Šalkauskio teikiamą pirmenybę 
kultūriniam nusiteikimui mes ir laikome gaire ne tik kul- 
tūros filosofijai, bet ir kultūros teologijai, nes jau iš anks- 
to galima numanyti, kad krikščionies kuriama kultūra ne- 
gali būti prometėjiškasis aktyvizmas nei miesčioniškasis 
naudojimasis kultūrinėmis gėrybėmis. 

Šios Šalkauskio minties akivaizdoje mes dabar ir klau- 
siame: koks nusiteikimas skatina pasauliškį veikti pa- 
saulyje kultūriniu būdu? Kas skatina jį kurti — ne tam, 
kad pasaulyje biologiškai išsilaikytų ar kad psichologiškai 
išskleistų savo polinkius, bet kad sava kūryba vykdytų 
Dievo viešpatavimą kūrinijoje? 

Atsakydamas į aukščiau minėtą V. Rozanovo teigimą, 
esą kultūra Krikščionybėje yra tik „konfitūrai“, vadinasi, 
tik gyvenimo pasmaginimas, bet ne pats gyvenimas, 
N. Berdiajevas, kaip minėta, išleido knygą, pavadintą 
„Kūrybos prasmė“, duodamas jai būdingą antrinę ant- 
zaštę: „Bandymas pateisinti žmogų". -Ką ši antraštė reiš- 
kia, paaiškina Berdiajevas savo knygos įvade: „Yra pri- 
rašyta daug Dievo pateisinimų, arba teodicėjų; ateina 
laikas parašyti ir žmogaus pateisinimą, arba antropodicė- 
ją... Mano knyga ir yra tokios antropodicėjos bandymas, 
pagrįstas kūryba“ 5. Šios lygiagretės prasmė bus mums 
aiški tik tada, kai prisiminsime, kad teodicėja yra Dievo 
pateisinimas pasaulio akivaizdoje. Pasaulis juk yra ne tik 
gražus, darnus ir tikslingas, bet ir bjaurus, maištingas, 
pakrikęs ir beprasmis. Koks tad yra Dievo santykis su 
šiuo dialektiniu padaru? Atsakymų į šį klausimą filoso- 
tžijoje yra buvę labai daug ir labai įvairių. Bet jie čia 

mums mažai terūpi. Mums čia rūpi tik parodyti, kad Ber- 
diajevas sava knyga kelia tą patį klausimą žmogaus at- 
žvilgiu, kokį Leibnizas — teodicėjos grindėjas — yra kė- 
les Dievo atžvilgiu, būtent: kaip pateisinti žmogų pasau: 
lio akivaizdoje? Koks jo santykis su minėta pasaulio dia- 
lektika? 

Ir štai Berdiajevas atsako, kad žmogaus santykis su 
pasauliu yra kūryba. Kitaip tariant, žmogus pateisina savo 
buvimą tuo, kad kuria, vadinasi, kad pasaulį keičia, Kū- 
ryba yra antropodicėja, kaip išganymas yra teodicėja, 
Kaip Dievas, vesdamas pasaulį išganymo keliu ligi pai 
jo perkeitimo į „naują dangų ir naują žemę“ (Apr 21, 1), 
pateisina save blogio akivaizdoje, taip ir žmogus, sava 
kūryba keldamas aikštėn nuodėmės nepaliestą būties tie- 
są, gėrį ir grožį, pateisina save to paties blogio akivaiz- 
doje. Žmogaus ir Dievo tikslas pasaulio atžvilgiu yra tas 
pats: nugalėti jame esantį blogį bet kokiu jo pavidalu. 
Skiriasi tik keliai ir vaisiai. Tai, ką Dievas galutinai įvyk- 
do, darydamas „visa nauja" (Apr 21, 5), žmogus į tai 
nurodo, tačiau irgi tuo, kad daro visa nauja, nes iš žmo- 
gaus kūrybinio veiksmo kilę padarai, palyginus juos su 
gamtos daiktais, yra visiškai nauji. Todėl Berdiajevo tie- 
siama lygiagretė tarp teodicėjos ir antropodicėjos turi gi- 
lią prasmę. Pasaulyje esąs blogis yra iššūkis tiek Die- 
vui, tiek žmogui, būtent iššūkis keisti žemę ligi pat es- 
minio jos atnaujinimo, kad būtų pergalėta net ir didžiau- 
sioji bei paskutinioji priešininkė — mirtis (plg. 1 Kor 15, 
26). Šia prasme kultūrinė žmogaus kūryba, kaip netrukus 
matysime, yra aiškaus eschatologinio pobūdžio. Šia pras- 
me ir kultūrinis pasauliškio nusiteikimas darosi savotiš- 
kas, nes jis susiklosto įtampoje tarp vidinio būties šven- 
tumo ir viršinio tos pačios būties nuodėmingumo. Kul- 
tūrinė kūryba savo esme yra, kaip sakėme, ano vidinio 
šventumo skleidimas. Tačiau pats šis skleidimas vyksta 
nebe palaimintame, bet puolusiame pasaulyje. Kultūrinė 
savo veikla pasauliškis turi ne tik kelti aikštėn būties 
tiesą, gėrį ir grožį, bet kartu ir kovoti su nuodėmės ap- 
raiškomis, temdančiomis šią tiesą, šį gėrį ir šį grožį; ko- 
voti ne tik šalia savęs objektyviame pasaulyje, bet ir 
pats savyje ir savoje kultūrinėje veikloje. Visa tai pa- 
daro, kad ir kultūrinis nusiteikimas niekad nėra ir negali 
būti tik grynas noras pašvęsli, bet kartu jis turi būti ir 
noras bei ryžtas aisakyti už savo ir pasaulio nuodėmes. 
Dar daugiau: noras pašvęsti gali būti egzistenciškai tikras 

Lik tada, ka! atsiremia į norą atsakyti. Kitaip noras kurti 
ir tuo pasaulį pašvęsti virsta išmone ar svajone. Atsakin- 
gumas už pasaulį sudaro kultūrinio nusiteikimo būdingą 
ir net esminę žymę pasauliškio veikloje. 

Šitaip susiklosčiusį kultūrinį nusiteikimą aukščiau ci- 
tuotasis Rytų Bažnyčios teologas I. Lagovskis vadina ai- 
gaila (pokajanije) “. Tai reiškia: atgaila yra subjeklyvus 
kultūros pagrindas, kuris lydi pasauliškio kultūrinę veiklą 
pasaulyje, persunkdamas jo kultūrinius veiksmus ir pa- 
žymėdamas šio veiksmo išdavas arba objektyvinius pa- 
darus. Kristaus žodžiai, pasakyti jo pasiuntinybės pradžio- 
je — „darykite atgailą" (Mt 4, 17; Mk 1, 15),—- virsta gaire 
tolimesniam kultūros sakrališkumo nagrinėjimui. Juk jei- 
gu kultūrinis nusiteikimas, kaip Šalkauskis teigia, labiau- 
siai atitinka kultūros esmę ir jeigu atgaila yra būtinas 
šio nusiteikimo pradas, tai savaime aiškų, kad ir visa 
kultūrinė pasauliškio kūryba, kylanti iš jo veiklos pa- 
saulyje, yra ne kas kita, kaip atgailos skleidimas: kelias 
pasauliui pašvęsti yra atgailos kelias. 

Iš sykio nustembame išgirdę, kad kultūrinis pasauliškio 
nusiteikimas yra grindžiamas atgaila, nes esame įpratę 
suprasti atgailą kaip susilaikymą. Kaip tad susilaikymas 
galėtų virsti paskata kurti? Argi ne atgailos dėlei pirmieji 
vienuoliai paliko helenistinį kultūros pasaulį ir pasitraukė 
į dykumas? Atrodo, kad atgaila ir kūryba išskiriančios 
viena kitą. Pasvarsčius betgi giliau atgailos esmę, aitsi- 
skleidžia kaip tik tai, kuo pasauliškio kultūrinė veikla iš 
tikro yra būdinga. Juk atgailą galima suvokti tik ryšium 
su nuodėme: atgaila yra pastanga nusikratyti nuodėmės 
pasėkomis; ji yra šių pasėkų, tarsi kokios skolos, paden- 
gimas. Nes nuodėmė niekad nėra tik grynas nusikaltimas 
Dievui, bet visados sykiu ir žala kūrinijai. Todėl ir jos 
panaikinimas turi du pradu: atleidimą iš Dievo pusės 
(kaltė) ir padengimą iš nusidėjėlio pusės (žala). Šį nuo- 
dėme padarytos žalos padengimą ir vadiname atgaila. 
Nuosekliai tad atgaila visados esti nuodėmės apsprendžia- 
ma —ne tik tai, kad ji turi būti, bet ir tai, kokia ji turi 
būti. Kitaip sakant, nuodėmės pobūdis apsprendžia ir al- 
gailos pobūdį. Sakysime, vagystės negalima padengti mal- 
da, bet reikia grąžinti pavogtą daiktą arba atsilyginti nu- 
kentėjusiajam; šmeižto negalima padengti auka senelių 
ar našlaičių namams, bet reikia jį atšaukti akivaizdoje tų, 
kurie yra jį girdėję, ir t. t. Mūsų išpažintys dažnai kaip 
tik todėl esti nevaisingos ir net nevertingos, kad mes vie- 

našališkai kreipiamės į Dievą, tarsi jam vienam būtume 
nusikaltę, per maža paisydami žmogaus, kurį savo nuo- 
dėme taip pat esame įžeidę ir kuriam turime taip pat at- 
silyginti — moraliai, dvasiškai ar gal net ir medžiagiškai, 
Mes paprastai žinome, kad gailestis ir atgaila yra du es- 
miniai išpažinties pradai ir kad, vieno kurio stingant, 
mūsų nuodėmės nėra panaikinamos. Tačiau mes dažnai 
neįsisąmoniname, kad gailestis krypsta daugiau į Dievą, 
o atgaila daugiau į kūriniją ir kad šiuodu dalyku vienas 
kito atstoti negali. Jau šv. Paulius rašė romėnams, kad 
kūrinija kaip tik dėl nuodėmės „vaitoja ir kenčia skaus- 
mus" (Rom 6, 22). Kaip tad galėtų būti atleista mūsų nuo- 
dėmė, jei ji yra virtusi to ar kito padaro skausmu, kurio 
mes sava atgaila nepašaliname? Atgaila yra nuodėme pa- 
darytos žalos kūrinijai padengimas ir tuo būdų nuodėmės 
pasėkų naikinimas. Todėl ji anaiptol neišsisemia vidiniu 
gailesčiu, susigraužimu ar pažadų nebenusidėti, bet ska- 
tina mus veikti einant į pasaulį ir ten padengiant tai, 
kur ir kiek esame padarę žalos. Atgaila anaiptol nėra su- 
silaikymas, bet veiklumas kūrinijos alžvilgiu ir kūrinijos 
labui. 

Šitaip suprantant atgailos esmę, tuoj pat paaiški jos 
ryšys su kultūrine kūryba. I. Lagovskis apibrėžia nuodė- 
mę kaip „buvimo neteisybę — nepravda bytija“ *7. Tai 
reiškia: neįstengdama paliesti būties jos esmėje, nuodėmė 
betgi paliečia būtį jos buvime. Ji padaro, kad šis buvimas 
virsta neteisingų bendriausia prasme, vadinasi, iškreiptu 
tiesos, gėrio ir grožio atžvilgiu. „Nuodėmė visados yra 
chaotiška,— sako Lagovskis— Ji suardo tvarką, ji yra 
a-kosminė" (t. p.). Juk jeigu pasaulį vadiname „kosmos“, 
t. y. papuošalu, kuriame viešpatauja darna ir grožis, tai 
nuodėmės a-kosmiškumas reiškia, kad ji kaip tik neigia 
darną bei grožį, paversdama pasaulį chaosu. Tai ir yra 
ana žala kūrinijai, kuri dėl jos kaip nuodėmės pasėkos 
vaitoja ir kenčia skausmus „iki šiolei" (Rom 8, 22). Jeigu 
tačiau nuodėmė yra buvimo neteisybė, tai atgaila bus 
šios neteisybės padengimas, slepiąs savyje, pasak Lagovs- 
kio, du momentu: „neteisybės sąmonę“ ir „teisybės atsta- 
tymą" (t. p.), arba nusiteikimą ir veiksmą. Pasaulyje vei- 
kiąs žmogus turįs visų pirma įsisąmoninti, kad nuodėmė 
yra pasauliui padariusi neteisybės arba žalos visose jo 
buvimo srityse; kad visokios blogio apraiškos yra ne iš 
Dievo Kūrėjo, bet iš nuodėmės; kad jos nėra normalus 
pasaulio buvimas, bet iškrypos. Ši „neteisybės sąmonė“ 


32. A. Maceina, 5 t. 497 


yra didžiai sukrečianti, nes ji atskleidžia, kad gyvename 
nenormaliame pasaulyje ir todėl neprivalome užmerkti 
akių prieš nenormalybes. Tačiau vienos šios sąmonės at- 
gailai nepakanka, Suvokti, kad pasauliui yra padaryta 
žalos, reiškia apsispręsti veikti, kad ši žala būtų atitiesta. 
Jeigu nuodėmė yra buvimo neteisybė, tai atgaila yra ne 
tik šios neteisybės neigimas sava sąmone, bet ir jos at- 
statymas savu veikimu. Štai kodėl Lagovskis ir kalba apie 
„veiklią atgailą“ Š, kurį vienintelė sugebanti pergalėti 
a-kosminį, vadinasi, chaotišką, nuodėmės pobūdį. Nuodė- 
mė yra a-kosminė, vadinasi, viską jaukianti ir trypianti. 
Tuo tarpu atgaila kaip veiksmas yra kosminė, vadinasi, 
atstatanti darną bei grožį, teisybę bei sandorą ir jas pa- 
laikanti. Atgaila vėl paverčia pasauli kosmu, t. y. papuo- 
„šalu, kuriame viešpatauja teisingumo, tiesos, sugyvenimo 
ir. meilės dėsniai. Bendriausia tad prasme atgaila yra bu- 
vimo teisybės alstatymas. 

Kokia tačiau veikla žmogus gali mėginti atstatyti bu- 
vimo teisybę? Ne kuria kita, kaip tik kuliūrine, nes kul- 
tūra yra vienintelė, kuri teikia pasauliui naujų pavidalų, 
įkūnydama juose žmogiškąsias idėjas ir pagal jas keis- 
dama pasaulio daiktus bei sritis — tiek šalia Žmogaus 
(gamta), tiek pačiame žmoguje (prigimtis). Iš kultūros ki- 
lęs pasaulis yra, kaip jau sakėme, sužmogintas pasaulis, 
tačiau sužmogintas, teologiškai žiūrint, ne pagal žmogaus 
regimybę, bet pagal Dievo paveikslą žmoguje, vadinasi, 
ne pagal biologinį ar psichologinį reikalą, bet pagal am- 
žinąjį Viešpaties planą. Betgi Dievo plano vykdymas yra 
ne kas kita, kaip buvimo teisybės vykdymas. Kurdamas 
kultūrą, žmogus stengiasi taisyti tai, ką nuodėmė yra su- 
gadinusi. Atpirkimo istorijos tarpsnyje, vadinasi, istorijoje 
po puolimo, visa kultūra atrodo kaip milžiniškas žmonijos 
žygis padengti aną visuotinę žalą, kurią nuodėmė yra pa- 
dariusi kūrinijai. Tuo būdu kultūzinė kūryba ir atgaila 
ne tik viena kitos neneigia, kaip tai buvo dažnai manyta, 
bet pasirodo esančios esmėje tolygios. Dar daugiau: at- 
gaila kaip aktyvus buvimo teisybės atstatymas yra galima 
vykdyti tik kultūrine veikla. Maldos čia nepakanka, nes 
malda yra, iš vienos pusės, kreipimasis į Viešpatį, o ne 
į kūriniją, iš kitos — ji yra vidinis aktas, iš kurio nekyla 
jokių objektyvių pasėkų. Malda gali aštrinti subjektyvų 
atgailos pradą, arba aną „neteisybės sąmonę“, bet ji ne- 
gali atstoti aktyvaus atgailos prado, arba „teisybės at- 
statymo“, nes šis reiškiasi jau pastoviais pavidalais, arba 

kultūriniais kūriniais. Tai reiškia, kad kultūra tiek su- 
sijungia su atgaila, jog virsta šiosios objektyviu pradu. 
Be atgailos sąmonės kultūra eina prometėjišku keliu ir 
galop sudūžta, užuot sukūrusi pasaulį kaip papuošalą. Be 
kultūros atgaila pasilieka tik „neteisybės sąmonė“, nepa- 
jėgianti virsti „teisybės atstatymu" ir tuo būdų negalinti 
padengti kūrinijai padarytos žalos. Tik tada, kai atgaila 
susijungia su kultūra, vadinasi, kai kultūra virsta atgailos 
vykdymu, o atgaila kultūros vadovavimu,— tik tada ku- 
riasi pasaulis kaip kosmas, vadinasi, kaip teisingas, dar- 
nus, tikslingas padaras. Tada jis yra jau dievažmogiškasis 
padaras, kuriame spindi anas iš Dievo rankų išėjęs ir žmo- 
gaus rankomis išryškintas pirmykštis būties šventumas. 

Štai kodėl pasauliškio kultūrinę veiklą pasaulyje mes 
ir vadiname atgailos skleidimu. Kiekvienas jo darbas — 
filosofinis, mokslinis, meninis, pedagoginis, visuomeninis, 
techninis — yra ne kas kita, kaip atgailos darbas, nes 
kiekviename jame esti daugiau ar mažiau atstatoma bu- 
vimo teisybė; kiekvienu juo yra padengiama didesnė ar 
mažesnė kūrinijos žala. -Skelbdama atgailos būtinybę, 
Krikščionybė tad tuo pačiu skelbia ir kultūrinės kūrybos 
būtinybę. Būdama vienas iš pagrindinių krikščioniškojo 
buvimo dėsnių, atgaila savaime mus veda į kūrybą pa- 
saulyje. Kultūra Krikščionybėje virsta ne „konfitūrais“, 
kaip tai norėjo Rozanovas, bet atgailos regimybe, vadi- 
nasi, paties krikščioniškojo gyvenimo regimybe, nes be 
atgailos krikščioniškasis gyvenimas yra neįmanomas, o 
tuo pačiu jis yra neįmanomas ir be kultūros. 


3. KULTŪRINĖ TARNYBA * 
DIEVO KARALYSTĖJE 


Ligšioliniais svarstymais mėginome atskleisti vidinį kul- 
tūros sakrališkumą ir tuo parodyti, kad pasauliškio veik- 
la pasaulyje taip pat yra sakralinė tarnyba, savaime įsi- 
jungianti į Bažnyčios pasiuntinybę — ne tik. subjektyvia 
antgamtine intencija, bet ir pačios šios veiklos šventumu. 
Kultūrinė kūryba yra būdas amžinajam Dievo planui vyk- 
dyti. Visus šiuos mūsų svarstymus valdė tačiau savotiška 
dialektika: mes teigėme, kad kultūra neįstengia pašalinti 
iš pasaulio blogio ir todėl negali pergalėti nuodėmės, sy- 
kiu betgi kad ji yra atgailos vykdymas arba nuodėme 
padarytos kūrinijai žalos padengimas; visur pabrėžėme, 

kad kultūra nesukuria Dievo karalystės, sykiu tačiau kad 
ji yra dirvos ruošėja ir todėl svarbi šiai karalystei, kaip 
tai moko ir II Vatikano susirinkimas (plg. I, 206—208). 

Nūnai tenka mums kiek stabtelėti prie šios dialektikos 
ir pasklaidyti jos narius, kad neatrodytų, esą jie prieš- 
tarauja vienas kitam ir todėl yra tikrovėje iš viso nega- 
limi. Kitaip sakant, mums reikia kiek konkrečiau apmąs- 
tyti santykį tarp kultūrinės pasauliškio tarnybos ir Dievo 
karalystės, statomos žemėje Bažnyčios pastangomis, bet 
užbaigsimos tik antruoju Kristaus atėjimu. Juk jeigu II 
Vatikano susirinkimas skelbia, kad pasauliškiai „pačiu 
savo pašaukimu yra skirti ieškoti Dievo karalystės, rū- 
pindamiesi laikinaisiais dalykais“ (I, 59), tai savaime mes 
ir klausiame: kokį gi vaidmenį šis rūpestis arba kultūrinė 
kūryba vaidina, Dievo karalystės ieškant, ją žemėje sta- 
tant ir galutinio jos įvykdymo laukiant? Susirinkimas tei- 
gia, kad „naujos žemės laukimas turi ne silpninti, o kaip 
tik pažadinti rūpinimąsi darbuotis šioje žemėje“ (I, 207). 
Betgi kodėl? Kodėl reikia rūpintis šia senąja Žeme, aiškiai 
tikint, kad ji praeis (plg. Apr 21, 1) ir kad jos „elementai 
ugnies karštyje sutirps“ (2 Pt 3, 12)? Trumpai tariant, 
mums reikia pasklaidyti klausimą, kaip santykiauja Die- 
vo karalystės amžinumas su kultūrinės mūsų veiklos pra- 
einamumu. J. Davidas, nagrinėdamas darbo ir technikos 
teologiją, teisingai pastebi, kad ,,„žmogiškosios kūrybos 
pasaulyje slypi sudėtinga jos reikšmė išganymo istori- 
jai“ 9. Užtat dabar ir norėtume išlukštenti atskiras šios 
sudėtingos reikšmės dalis. 


a. Grindžiamasis kultūros vaidmuo 


Pirmas dalykas, kuris mums čia rūpi, yra prigimtasis 
ir net kasdieninis ryšys tarp kultūros ir religijos apskri- 
tai. Kad tokio ryšio esama, matyti jau iš to, jog tas pats 
žmogus ir tuo pačiu metu yra ir kultūringas, ir religingas. 
Jeigu religija ir kultūra yra nešamos to paties žmogiš- 
kojo subjekto, tai jau iš anksto galima spėti, kad juodvi 
nėra atskirtos kažkokia siena, bet susijungia viena su ki- 
ta; kad gamtos bei prigimties keitimas ir Dievo garbini- 
mas vyksta ne šalia vienas kito, bet įeina į vienas kitą, 
perskverbia vienas kitą, sudarydami vieną žmogiškąją 
tikrovę. Kokiu tačiau bugs ši MESYBS Ep: kultūros ir 
xeligijos susikuria? 

Atidžiau žvelgdami į religijos apraiškas — jos skelbia- 
mas tiesas, jos kulto apeigas, jos organizaciją, — tučtuo- 
jau pastebime, kad jos visos yra įsivilkusios į kultūrinį, 
vadinasi, žmogaus sukurtą pavidalą. Religinės tiesos yra 
išreiškiamos daugiau ar mažiau filosofinėmis sąvokomis, 
vadinasi, kultūrinėmis lytimis pažinimo srityje; religinės 
apeigos yra apipavidalintos simboliškai meninėmis formo- 
mis, vadinasi, kultūrinėmis lytimis estelinėje srityje; reli- 
ginė organizacija yra atremta į vienokią ar kitokią tei- 
sinę bei socialinę sąrangą, vadinasi, į kultūrinę formą 
visuomenės srityje. Gali religinės tiesos, apeigos ir orga- 
nizacija turėti savyje tikrai dieviškąjį pradą, kaip tai yra 
Krikščionybėje; vis dėlto šis dieviškasis pradas darosi 
mums prieinamas — suvokiamas, pergyvenamas, įpareigo- 
jantis —tik tada, kai įsikūnija žmogiškajame prade; ki- 
taip sakant, kai dieviškasis turinys esti išreiškiamas žmo- 
giškąja forma. Nes savų išraiškos formų religija neturi. 
Santykyje su Dievu žmogus niekad negali pakilti į Dievo 
plotmę ir prisiimti dieviškojo buvimo formų. Priešingai, 
šiame santykyje Dievas visados nusileidžia į žmogaus 
plotmę ir prisiima žmogiškojo buvimo lyčių. Tai, ką šv. 
Paulius sako apie Kristų, kad jis, „esme būdamas Die- 
vas“, prisiėmė „tarno pavidalą“ ir pasidarė „panašus į 
žmones" (Fil 2, 6—7), tinka visam žmogaus ir Dievo san- 
tykių plotui: visame šiame plote Dievas prisiima žmogiš- 
kąjį pavidalą. „Ne mes judėjome Dievo linkui,— sako Ry- 
tų Bažnyčios teologas N. Kabasilas (miręs 1363 m.),— ir 
kilome į jį, bet jis pats nusileido žemyn ir atėjo pas mus. 
Mes neieškojome; mes buvome ieškomi“ 19, Būti „kaip 
žmogus“ (Fil 2, 7) ir gyventi „tarp mūsų“ (Jn 1, 14) yra 
Dievo būsena religiniame santykyje, Kaip tik todėl visos 
religinės apraiškos, nepaisant jų esmės dieviškumo, „vir- 
šine išvaizda“ (Fil 2, 7) yra kultūrinės. į 

Žmonijai apsireikšdamas, Dievas prabyla žmonių kal- 
ba, būtent taip, kaip to meto žmogus mąsto bei supranta. 
Visas Šventraštis yra didžiulis liudijimas, kaip dieviškoji 
kalba yra apsisiautusi žmogiškuoju apvalkalu — netobulu, 
nes susijusiu su laiku ir erdve istorijos bei kultūros pras- 
me. Norint giliau Šventraštį suprasti, nepakanka skaityti 
tik jo tekstą, bet reikia suvokti ir ano meto žmonių iš- 
raiškos būdą: posakius, vaizdus, prasmenis, palyginimus; 
zeikia pažinti aplinkybes, kuriose ta ar kita knyga yra 
atsiradusi; reikia ištirti santykius, buvusius tarp rašan- 
čiojo autoriaus ir tų, kuriems jo raštas buvęs skiriamas. 

Gilesnis Šventraščio supratimas atsiremia į pažinimą vi- 
sos tos kultūros, kurios rėmuose jis yra kilęs. Štai kodėl 
naujoji egzegezė šiandien nepaprastai uoliai ir tiria anuos 
rėmus: ji sklaido žmogiškąjį Šventraščio pradą, nušvies- 
dama tuo būdu ir dieviškąjį jo pradą. Sakysime, mes nie- 
kad tinkamai nesuprastume šv. Pauliaus raginimo apsivilkti 
„Viešpačiu Jėzumi Kristumi“ (Rom 13, 14), jeigu nežino- 
tume, kad stabmeldžiai — graikai ir romėnai — savų šven- 
čių metu apsivilkdavo to ar kito žvėries kailiu arba už- 
sidėdavo jo kaukę tikėdamiesi, esą šio gyvūno jėga per- 
skverbs ir jų būtybę. Šv. Paulius atsiremia į šį paprotį 
ir skelbia, kad po Kristaus reikia apsivilkti ne gamtinių 
padarų išvaizdomis, bet Viešpačiu. Jėzumi, vadinasi, . kad 
tik iš jo ateina mus keičianti jėga, padaranti mus nauju 
kūriniu (plg. Gal 6, 15). Šv. Pauliaus skelbiama išganymo 
Kristuje tiesa peržengia, be abejo, romėnų tikėjimą į gam- 
tos gyvūnų jėgą. Tačiau ši tiesa yra įvilkta į romėniškąjį 
kultūrinį įvaizdį. Išgliaudžius šio įvaizdžio anuometinę 
reikšmę, pasidaro mums aiškesnė ir šv. Pauliaus skelbimo 
prasmė. Taip yra ir su daugybe kitų viso Šventraščio — 
tiek Senojo, tiek Naujojo Testamento — skelbiamų tiesų, 
pradedant pirmykštės žmogaus būklės kaip sodo vaizdu 
(pig. Pr 2, 7—17) ir baigiant perkeistosios būklės kaip 
miesto vaizdu (plg. Apr 21, 15—27). 

Tai tinka ir kultui, kuris žinomas kiekvienoje religi- 
joje ir kuris Krikščionybėje pasiekia aukščiausio laips- 
nio, tačiau taip pat tik kultūros priemonėmis. Kad žmo- 
gus galėtų garbinti Viešpatį ne tik savo sielos gelmėse, 
bet ir regimu būdu, jis turi turėti jau gerokai išsivys- 
Čiusius poezijos, muzikos, audimo, siuvimo, statybos, dro- 
žybos ar kalybos menus. O kokios pažangos reikalauja 
matematikos, fizikos, geometrijos mokslai, būtini šven- 
tykloms statyti! Be abejo, Dievo garbinimo regimybė įtai- 
goja savo ruožtu estetinę kultūros sritį, skatindama jos 
pažangą. Tačiau ši sritis jau turi būti, kad galėtų būti pri- 
taikoma bei įtaigojama. Krikščioniškajame kulte tai yra 
aišku labai įspūdingai. Jis yra kilęs, kaip žinome, iš Kris- 
taus žodžių, pasakytų apaštalams Paskutinės Vakarienės 
metu: „Tai darykite mano atminimui" (Lk 22, 19). Ir. jie 
tai darė iš pat pradžios, kai tik gavo Šventąją Dvasią 
(plg. Apd 2, 42—46). Jie tai darė „tai vienuose, tai ki- 
tuose namuose“ (Apd 2, 46), vadinasi, ne šventyklose, 
nes jų tada krikščionys dar neturėjo. Bet ar tai reiškia, 
kad krikščionių kultas, pradžioje nebuvo atremtas į kul- 

tūrą? Juk namai yra ne gamtos padaras, bet kultūrinis 
kūrinys. Todėl erdvė, kurioje būdavo švenčiama Eucha- 
ristija, buvo anaiptol ne gamtinė, bet kultūrinė. Dar dau- 
giau: pagrindiniai krikščioniškojo kulto objektai — duona 
ir vynas — taip pat yra kultūriniai padarai, būtent ūkio 
kultūros išdavos, be kurių Bažnyčios kultas būtų iš viso 
neįmanomas. Galop žodžiai, kuriuos kunigui tariant duo- 
na ir vynas virsta Kristaus Kūnu.ir Krauju, yra irgi ne 
„dieviškieji dariniai", ne kokie nors gamtiniai garsai, bet 
aramėjų kalbinės kultūros kūriniai. Krikščioniškojo kulto 
esmė rymo tad ant tam tikrų kultūros išdavų ir be jų 
būtų negalima, nekalbant jau apie šios esmės vėlesnį ap- 
supimą įvairių stilių šventyklomis, muzika, giesmėmis, 
drabužiais ir mostais bei judesiais. 

Religinė organizacija taip lygiai priklauso nuo kultū- 
ros, kaip apreiškimas ir kultas. Tiesa, Krikščionybėje baž- 
nytinės organizacijos linkmę nubrėžė pats Kristus, įsteig- 
damas hierarchiją. Tačiau kaip ši hierarchija laiko eigoje 
turėjo susiklostyti pati savyje, kokius santykius ji turėjo 
išvystyti su tikinčiaisiais, kaip turėjo išaugti visa bažny- 
tinė administracija tiek mokymo, tiek dorovės srityje — 
visa tai priklausė nuo teisinės ir socialinės kultūros. Kin- 
tant šiai kultūrai, kito, kaip žinome, ir bažnytinės orga- 
nizacijos: regimybė.. Plintant Bažnyčiai -pasaulyje, išaugo 
įvairių šios organizacijos pavidalų, kartais net priešiškų 
vienas kitam, nors visi sutinka, kad Bažnyčia kaip Dievo 
Tauta ar Kristaus Kūnas suskilti negali. Net ir didžiausių 
schizmų metu Bažnyčia esmėje lieka viena ir vieninga. 
Tačiau skyla viršinė Bažnyčios sąranga; skyla ne tik dėl 
silpnos ar blogos Žmogaus valios, bet ir dėl teisinės tos 
ar kitos tautos, to ar kito istorinio tarpsnio sąmonės. Savo 
išsivystyme tapdama „žmonijos istorijos dalimi“ (I, 27), 
Bažnyčia, kaip moko II Vatikano susirinkimas, „keliauja 
kartu su žmonija ir dalinasi su pasauliu ta pačia žemiš- 
kąja dalia“ (I, 209). Kaip tad ji galėtų būti nesusijusi su 
žmonijos teisine bei socialine-kultūra? Tiesa, Susirinkimas 
pabrėžia, kad savo prigimtimi Bažnyčia „nėra surišta su 
kuria nors viena kultūros forma arba politine, ūkine bei 
visuomenine sistema“ (I, 212). Tačiau tai nereiškia, kad 
ji nėra susijusi su jokia forma ar sistema. Priešingai, Baž- 
nyčios visuotinumas arba .jos katalikiškumas veda ją į 
visas formas bei sistemas. „Ji puoselėja ir priima, kas 
tik yra gera tautų politiniuose laimėjimuose it papročiuo- 
se, o priimdama juos nuskaidrina, sustiprina ir pakelia... 

Šio katalikiškumo dėka kiekviena dalis praturtina kita 
ir visą Bažnyčią savo turimomis dovanomis“ (I, 32). 

Visos tad religijos apraiškos rymo, kaip matome, ar 
atitinkamų kultūros sričių kaip ant medžiaginio savo pe 
grindo. Visos jos yra apipavidalintos žmogiškosios kūry 
bos lytimis. Visos jos yra tapusios dieviškojo religijo 
turinio regimybe: Dievas gyvena tarp mūsų kultūrinii 
būdu. Kultūra yra grindžiamasis įnašas religijai kaip dic 
važmogiškajam santykiui. 

Kadangi čia mes sklaidome kultūrą ne tiek moksliškė 
ar filosofiškai, kiek teologiškai, todėl reikalinga yra pe 
siklausti ir Šventraštį, ar jis galėtų patvirtinti mūsų mir 
tį, esą Žmogus sava kultūra teikia įnašą Dievo gyvenimu 
tarp mūsų. Kad tokį įnašą jis Dievui teikia sava prigim 
timi, tai patvirtina mums krikščioniškoji Logos įsikūnijim 
tiesa: Kristus galėjo būti Dievo regimybė ir sakyti api 
save: „kas mane mato, mato ir Tėvą“ (Jn 14,-9), tik todė 
kad prisiėmė žmogiškąją prigimtį visu šiosios turiniu. Be 
kaip yra su kultūra ir jos kūriniaist 

Gražų nurodymą, kad kultūra iš tikro virsta žmogau 
įnašu Viešpačiui gyventi tarp mūsų, randame Senajam 
Testamente, būtent toje vietoje, kur Dievas, išvedęs i: 
raelitus iš Egipto, pareiškia norą pojustiniu būdu aps: 
gyventi šios tautos viduje. Viešpaties gyvenvietė turėj 
būti šventykla. Todėl jis ir kalbėjo Mozei: „Jie (izrael 
tai. — Mc.) privalo padaryti man šventyklą, kad galėčia 
gyventi tarp jų“ (Iš 25, 8). Kaip vadovaujančioji, tačia: 
neregima galybė Dievas gyveno su išrinktąja savo taut 
jau nuo Abraomo laikų (plg. Pr 15, 1—20). Bet štai daba 
jis nori su ja gyventi regimu būdu; jis nori, kad izraelite 
žinotų ir jaustų, kur jis tarp jų yra. Mūsų klausimui yr 
ypač reikšminga, kad pats Viešpats šios savo regimybė 
nesusikuria, kaip tai buvo padaręs Abraomo atveju trij 
vyrų (plg. Pr 16, 2) ar Mozės atveju degančio, bet nesu 
degančio krūmo pavidalu (plg. Iš 3, 2—4). Jis nori, ka: 
jam regimybę arba jo gyvenvietę sukurtų žmogus: Moz 
turįs surinkti izraelitų įnašus ir iš jų padaryti Dievu 
šventyklą. Šventykla bus tai, kas izraelitams kalbės, ka 
Dievas yra tarp jų. Kas tad turėjo būti anie įnašai kai, 

medžiaga šventyklai statyti? Gamtos padarait Anaipto) 
„Štai tie įnašai, kuriuos jūs turite teikti, — kalbėjo Die 
vas Mozei:— auksas, sidabras, varis, purpuras, mėlynas i 
raudonas audeklas, drobės, ožkų vilna, rauginti avin 
kailiai, akacijos medis, alyva žibintui, kvepalai tepamajaI 

aliejui ir smilkytuvai, oniksas ir kiti brangakmeniai ap- 
siausto ir kišenių apvadams“ (Iš 25, 3—7). Nė vienas iš 
šių įnašų nėra grynas gamtinis daiktas, net nė auksas, 
sidabras ir varis, nes izraelitai juos turėjo ne iš Žemės 
iškastų gabalų, bet puošmenų ir indų pavidalu, kuriuos 
buvo pasiėmę, vykdami iš Egipto (plg. Iš 11, 2; 12, 35). 
Visi šie įnašai yra kultūriniai dalykai, nes perdirbti žmo- 
gaus veikla. Viešpaties gyvenvietė Izraelyje turėjo būti 
padaryta iš kultūrinių objektų: tai jie turėjo būti me- 
džiaga šventyklai įrengti. 

Pati šventykla, nors ir palapinės pavidalo, buvo su- 
kurta kaip meno kūrinys: išklota kilimais, kuriuose buvo 
jausti cherubinų paveikslai; sustiprinta lentomis iš aka- 
cijos medžio, pritvirtintomis sidabro sagomis ir aptrauk- 
tomis aukso skarda su aukso žiedais; uždengta drobėmis, 
nuaustomis iš lininių siūlų, susuktų su mėlynų, raudonų ir 
purpurinių spalvų gijomis (plg. Iš 26, 1—37). Sandoros 
skrynia, stovėjusi šioje palapinėje, turėjo būti papuošta 
auksiniais cherubinais ir apmušta aukso skarda; ji turėjo 
stovėti ant stalo, taip pat padengto auksu ir apvesto auk- 
so vainikų; žibintas turėjo būti „puikaus darbo“ (Iš 25, 
31), išpuoštas gėlių taurelėmis, pumpurais ir žiedais, išskap- 
tuotais aukse; aukai reikalingi indai irgi turėjo būti „iš 
gryno aukso“ (26, 29). Šioje šventykloje tarnaujančiųjų 
kunigų drabužiai turėjo būti ypatingai pagaminti: auksas, 
spalvoti audiniai, brangakmeniai tarnavo jiems kaip me- 
džiaga (plg. Iš 28, 4—28). Visus šiuos Dievo gyvenvietės 
darbus turėjo atlikti menininkai: Beseleėlis ir jo padėjė- 
įas Ooliabas su daugybe kitų, kuriems Viešpats pažada 
teikti „išminties ir įkvėpimo“, kad galėtų „apmesti pla- 
nus ir juos įvykdyti aukse, sidabre ir varyje“, kad „iš- 
gražintų akmenis ir išpjaustytų medį“ (Iš 31, 2—5). Kokio 
tai didžiulio žmogiškojo stropumo, gabumo ir ištesėjimo 
buvo reikalinga, kad Viešpats galėtų gyventi tarp izrae- 
litų! 

Šis Šventraščio pasakojimas atskleidžia mums tris da- 
lykus. Pirma, religijos Dievas, sueidamas į pastovų san- 
tykį su žmogumi, neatsineša savos regimybės, bet palieka 
ją sukurti žmogui. Antra, žmogus kuria šią Viešpaties re- 
gimybę iš kultūrinių savo įnašų kaip medžiagos. Trečia, 
Dievas laimina šią jo veiklą, siųsdamas savo Dvasią (plg. 
Iš 31, 3) tiems, kurie dalyvauja jo regimybės kūrime. Teo- 
logiškai tad svarstant kultūrą kaip grindžiamąjį religijos 
pradą, Šventraštis teikia“ mums aiškių nurodymų, kad 

Dievo gyvenimas tarp žmonių reiškiasi kultūriniais pa- 
vidalais, arba, kitaip sakant, kad kuliūra yra žmogiškasis 
įnašas šiam Viešpaties gyvenimui; įnašas, ne Dievo ap- 
reikštas, ne jo sukurtas, bet tik jo priimtas ir palaimin- 
tas. Ir tik šituo žmogaus įnašų religija virsta dievažmo- 
giškąja tikrove. Religija yra neįmanoma be kultūros, nes 
be kultūros yra neįmanomas žmogus. Kaip nėra gamita- 
žmogių griežta prasme, vadinasi, žmonių be kultūros !*!, 
taip lygiai nėra nė religijos, nesireiškiančios kultūriniais 
pavidalais, 
Grindžiamasis kultūros vaidmuo religijos atžvilgiu įsi- 
jungia į bendrą gamtinės ir antgamtinės tikrovės santykį, 
paprastai išreiškiamą dėsniu: malonė reikalauja prigim- 
ties — gratia supponit naturam. Tai reiškia: antgamtinė 
tikrovė malonės pavidalu gali veikti tik tada, kai ji ran- 
da gamtinėje tikrovėje atitinkamų sąlygų. Tai dėsnis, ap- 
imąs visą minėto santykio plotmę, pradedant Logos įsi- 
kūnijimu ir baigiant sakramentų priėmimu. Sakysime, Lo- 
gos negalėjo įsikūnyti psichofiziškai nesveikoje Žžmogiš- 
kojoje būtybėje; nei Šventraštyje, nei Bažnyčios istorijoje, 
nėra buvę stebuklo, kuris būtų atauginęs nupjautą žmo-. 
gui koją ar išdurtą akį; psichiškai nesveikas žmogus ne- 
gali tapti šventuoju; fiziškai nepajėgiąs lytinio akto (im- 
potentia) žmogus negali priimti Moterystės sakramento, 
ir joks popiežius negali jo nuo šios kliūties dispensuoti. 
Kiekviena malonės sritis turi prigimtyje savo atramą, ku- 
rios nesant ir malonė neveikia. Tai bendras Bažnyčios įsi- 
tikinimas bei mokymas, anaiptol neaprėžiąs Dievo visaga- 
lybės, bet tik nurodąs į aukščiau minėtą dalyką, kad re- - 
ligijoje ne žmogus pakyla į Dievo plotmę, bet Dievas nu- 
sileidžia į žmogaus plotmę. Esant šiai žmogaus plotmei 
netinkamai, ir Dievo nusileidimas darosi atitinkamu at- 
žvilgiu neįmanomas. ži , - 
Šis dėsnis liečia ne tik individualią žmogaus būtybę. 
ryšium su antgamte, bet ir žmonijos istoriją ryšium su 
Dievo karalyste. Būdama esmėje anigamtinė, Dievo kara- 
lystė irgi reikalauja prigimtųjų sąlygų jai. žemėje reikš- 
tis o šias sąlygas. jai sukuria kultūra. Prasmingai tad 
Evangelija pastebi, kad Dievo karalystė per Kristų pri- 
artėjo tada, kai „laikas pasidarė pilnas“ (Mk 1, 15). Ši 
laiko pilnybė (plg. Gal 4, 4) yra tam tikras kultūrinis 
žmonijos pribrendimas antgamtei nusileisti istorijon. Be. 
tokio pribrendimo Kristaus pasirodymas pasaulyje būtų 
buvęs negalimas. Logos negali įsikūnyti ne-tik nesveikoje. 

individualinėje -būtybėje, bet, būdamas laike ir erdvėje 
sklindanti Bažnyčia, jis negali įsikūnyti nė barbariškoje 
istorijoje. Objektyviai žiūrint, Kristaus Naujiena yra to- 
kia gili savo turiniu ir tokia sunki savo reikalavimais, 
jog be atitinkamo žmogaus kultūringumo ji negali būti nei 
suprasta, nei vykdoma, Keletas pavyzdžių šiam reikalui. 
Pažinimo srityje mes negalėtume logiškai pateisinti nei 
Šv. Trejybės, nei. paties Kristaus sampratų, jeigu netu- 
rėtume asmens bei prigimties sąvokų ir nežinotume skir- 
tumo tarp jų. Šių sąvokų prasmės Dievas neapreiškė; jis 
neatskleidė, kas yra asmuo ir kas yra prigimtis, ir koks 
tarp jų santykis. Šias sąvokas susikūrė žmogus. Tačiau 
jas susikūręs, jis galėjo — bent neigiamai — pasakyti, kad 
Naujojo Testamento minimi Tėvas, Sūnus ir Sventoji Dva- 
sia yra nę trys dievai, bet vienas Dievas, ir kad tai nėra 
loginis prieštaravimas, nes Dievas yra vienas prigimties 
atžvilgiu ir trilypis asmens atžvilgiu. Turėdami tą pačią 
dieviškąją prigimtį, visi trys dieviškieji asmenys yra nuo- 
sekliai lygūs sava galia, sava garbe, sava didybe: „išpa- 
žindami tikrą ir amžiną dievystę, mes garbiname ir pri- 
gimties vienumą, ir asmenų -skirtingumą, ir didybės ly- 
gumą“ (Šv. Trejybės prefacija). Todėl kur pažinimo kul- 
tūra yra tokia menka, jog asmens bei prigimties sąvokos 
vyra neryškios arba jų iš viso nėra, ten ir Šv. Trejybės 
paslaptis negali rasti vietos religiniame žmogaus sąmo- 
ningume; ten todėl ir Dievo samprata negali būti tikra, 
nes monoteizmas, teigiąs vieną Dievą, yra tik šios sampra- 
tos vienas atžvilgis (viena prigimtis), bet ne jos pilnatvė 
(trys asmenys). Štai kodėl mūsų laikais, silpstant bei tems- 
tant asmens sąvokai, Šv. Trejybė vis labiau virsta tarsi 
kokia atgyvena arba net loginiu nesusipratimu, ir štai 
kodėl dabarties teologai mėgina ją vėl atgaivinti, pritai- 
kindami naujas sąvokas '0ž. Ar šis mėginimas bus laimin- 
gesnis negu senasis, atremtas į asmenį bei prigimtį, pa- 
zodys tik istorija. Kiekvienu tačiau atveju čia aiškiai ma- 
tyti, kaip Šv. Trejybės tiesa ieškosi kultūrinės atramos 
žmogiškojo pažinimo srityje. Nes paslaptis — Šv. Trejybė 
yra pati didžiausia mūsų tikėjimo paslaptis — yra neišse- 
miama savo turiniu, bet ji nėra ir negali būti prieštara- 
vimas savo logika. Todėl ji ir yra reikalinga sąvokinio 
žmogiškojo apvalkalo. 
' Tas pat yra ir su Kristaus samprata. Kad Kristus yra 
tikras Dievas ir tikras žmogus, tai buvo krikščionių ti- 
kėta iš pat pradžios. Tačiau klausimas, kaip santykiauja 


507 


Kristuje dievybė su žmogybe, išryškėjo tik ilgų kristolo- 
ginių ginčų metu penktajame šimtmetyje (Kirilas, Nesto- 
Trijus, Flavianas, pop. Leonas Didysis), pritaikius ir Kristui 
asmens bei prigimties sąvokas, kurios jau buvo anksčiau 
vartojamos Šv. Trejybei aiškinti. Krikščionims buvo sa- 
vaime suprantama, kad Kristus, nors būdamas Dievas ir 
žmogus, yra vienas ir vieningas, o ne kažkoks iš dviejų 
būtybių sulipdytas padaras. Tačiau kas yra šio vieningumo 
nešėjas? Po ilgų klydinėjimų bei ginčų Chalkedonijos su- 
sirinkimas (451)! galop išsprendė, kad Jėzus Kristus 
yra tas pais tiek savo dievybėje, tiek savo Žmogybėje; 
kad jis turi dvi prigimtis — dieviškąją ir žmogiškąją, — 
nesumaišytas vieną su kita ir neatskiriamas vieną nuo ki- 
tos; kad šios dvi prigimtys įeina į vieną subjektą (pro- 
sopon) arba vieną asmenį (hypėstasis), o nėra padalintos 
bei atskirtos į du subjektu (prosėpa). Tuo būdu paaiš- 
kėjo — kaip ir Šv. Trejybės atveju, — kad Kristaus būty- 
bės sąranga yra ir dauginga (dvi prigimtys), ir vieninga 
(vienas asmuo), tačiau nebe tuo pačiu atžvilgiu: prigim- 
lies atžvilgiu Kristus yra ir Dievas, ir žmogus, asmens at- 
žvilgiu jis yra tik Dievas. Ir tik šitokia samprata padarė 
Kristų galimą kaip pasaulio Išganytoją, kas būtų iš viso 
neįmanoma, jei dieviškoji prigimtis paglemžtų žmogiškąją 
prigimtį, paversdama Kristaus žmogybę tik kauke bei 
šmėkla (doketizmas), arba jei šalia dieviškojo asmens Kris- 
tuje gyventų dar ir žmogiškasis asmuo, paneigdamas įsi- 
kūnijimo galimybę, nes įsikūnyti į asmenį neįmanoma: 
asmenį galima tik apsėsti, apsigyvenant šalia jo ir valdant 
jo galias. Tačiau visa ši dogminė Kristaus samprata rymo 
ant grynai kultūrinių filosofinių sąvokų, kurios paruošė 
dirvą antgamtinei tiesai, kad „Žodis įsikūnijo ir gyveno 
tarp mūsų“ (Jn 1, 14). Be šių sąvokų visa kristologija 
būtų likusi arba labai primityvi, arba virtusi klydinėjimų 
ir net nesąmonių pelkėmis, ką ir regime Arijaus, Apoli- 
naro, Nestorijaus, Sergijaus teologinėse teorijose, iš ku- 
rių išaugo Kristaus pilnatvės — tuo ar kitu atžvilgiu — 
neigimas. Beveik tas pat pasikartoja ir mūsų dienomis, 
mėginant iš naujo permąstyti Kristaus būtybę, tačiau nau- 
dojantis nebe ontologinėmis asmens bei prigimties, o s0- 
ciologinėmis bei moralinėmis užsiangažavimo, institucijų 
neigimo, vargšų užtarimo ir kitomis šios rūšies sąvoko- 
mis. Šiandieninė kristologija smunka todėl, kad smunka 
sąvokinė jos atrama filosofinės kultūros pavidalu !**, 

Dorovės srityje būdingas mūsų reikalui pavyzdys yra 
monogamija. Toje kultūroje, kurioje pasirodė Kristus ir 
kurioje veikė dauguma jo apaštalų bei mokinių, mono- 
gamija buvo vienintelė oficiali moterystės lytis. Todėl 
apaštalai nė neklausė Kristaus, ar vyras galįs turėti keletą 
žmonų; jie tik klausė, „ar dera žmogui paleisti savo mo- 
terį dėl kokios nors priežasties“ (Mt 19, 3). Ano meto 
problema buvo ne daugpatystė, bet skyrybos. Ir pats Kris- 
tus apie monogamiją nekalbėjo, nes ji jo laikų kultūrin- 
gam žmogui buvo savaime suprantamas dalykas. Helenis- 
tinė namų kultūra buvo tokia, kad monogamija sudarė jos 
esmę ir tuo būdu virto prigimtąja atrama krikščioniškajai 
šeimos dorovei. Tačiau ne visos kultūros monogamiją puo- 
selėjo ir puoselėja. Net ir šiandien Afrikoje įprastinė na- 
mų kultūros lytis yra ne monogamija, bet poligamija, pa- 
grįsta ne tiek doroviniais įvaizdžiais, kiek ūkiniais rei- 
kalais. Poligamija čia yra namų darbo organizacija, aprū- 
pinanti moterį ir užtikrinanti didšeimės pragyvenimą. Tuo 
tarpu Krikščionybei poligamija visų pirma yra dorinis vy- 
ro ir moters santykis, kurį ji neigia iš esmės. Betgi kad, 
sakysime, Afrikos poligamija virstų monogamija, kaip to 
reikalauja Bažnyčios misininkai, reikalinga ne tik atitin- 
kamai nuteikti vyrą bei moterį jų sieloje, bet ir pertvar- 
kyti iš pagrindų visą jų ūkinio gyvenimo sąrangą. Be to- 
kio pertvarkymo monogamijos įvedimas sužlugdytų ūki- 
nius šeimos pagrindus ir daugelį moterų įstumtių į neįsi- 
vaizduojamą skurdą. Ir kol to nėra pasiekta, vadinasi, 
kol ūkinė šeimos kultūra Afrikoje yra atremta į moters 
darbą, tol Bažnyčia yra tiesiog verste verčiama pakęsti 
poligamiją net ir krikščioniškose šeimose, kaip ji kadaise 
buvo priversta pakęsti vergiją, nors ir skelbdama, kad 
Kristuje nėra „vergo ir laisvojo“ (Ko! 3, 11): Štai kodėl 
visuotinis Afrikos pasauliškių suvažiavimas, įvykęs Ga- 
“ nos sostinėje Akroje 1971 m. rugp. 11—18, kuriame da- 
lyvavo 300 įgaliotinių — tarp jų 2 kardinolai, 15 vyskupų 
ir 35 kunigai, — nedrįso pasmerkti poligamijos, nors ir kal- 
bėjo, esą reikia keisti šeimos tradicijas; priešingai, buvo 
net pasisakyta, esą reikia leisti ir laiminti tas poligami- 
nes moterystes, kurios pasirodo esančios pastovios !*?, Šis 
pavyzdys ypač ryškiai rodo, kaip krikščioniškoji dorovė 
ieškosi kultūrinės atramos tautų papročiuose ir kaip ji 
smunka ten, kur tokios atramos neranda arba kur ši at- 
rama suyra, kaip tai regime šiandien visuotinio seksualė- 
jimo vyksme, sunykus prigimtam gėdos ir kaltės jausmui, 

lytiškai santykiaujant prieš vedybas ar žudant negimusią 
gyvybę. . 

Tokių pavyzdžių galima būtų paminėti aibę. Bet visi 
jie būtų tos pačios prasmės. Visi jie rodytų, kad, kaip 
savo metu sakydavo St. Šalkauskis, barbariškoje tauioje 
ir religija yra barbariška. Todėl pavojinga yra kultūrą nie- 
kinti arba mėginti nuo jos bėgti -— religijos dėlei, nes nuo 
kultūros niekas ir niekad pabėgti negali. Religija nekyla 
iš kultūros, kaip kad siela nekyla iš kūno. Tai reikia pa- 
brėžti visu įtaigumu, Bet religija negali reikštis be kul- 
tūros, kaip kad sielą negali reikštis be kūno arba sunyku- 
siame bei nenormaliame kūne. Tai ne sykį pamiršta tie, 
kurie neigia kultūrą, manydami tuo tarnaują religijai. 
Atsiskyrėlis, pasitraukęs į dykumas; manosi išsilaisvinęs 
iš kultūros. Tuo tarpu jis nė nenujaučia, kokiu didžiuliu 
kultūros lobiu nešinas jis atėjo į dykumas ir kaip esmiškai 
jis dabar šiuo lobiu gyvena: jis atsinešė kalbą su jos žo- 
džiais, simboliais, vaizdais, posakiais, kuriais dabar ir gar- 
bina Dievą; jis atsinešė eilę kultūrinių sąvokų bei pažiūrų, 
kuriomis dabar ir masto; jis atsinešė eilę papročių bei 
įpročių, kurie jam ir padeda tvarkyti jo kasdieną, ir t. t. 
Asketas vienuolis, ilsėdamasis „geležinėje savo lovelėje 
ant beveik plikų lentų, nė nepagalvoja, kokio didžiulio 
kultūrinio darbo bei turto — geležies kasyklų, plieno lie- 
jyklų, fabrikų, lentpjūvių, dirbtuvių, įrankių, fizikos ir 
matematikos žinių — reikėjo, kad jis turėtų šią papras- 
tutę lovelę. Basoji karmelitė, su kitomis savo seserimis 
giedodama ar kalbėdama prie altoriaus brevijoriaus va- 
landas, nė nenujaučia, kad jos rankose turima knyga ir 
jos lūpomis tariami žodžiai ar giedama melodija yra šimt- 
metinės kultūros išdava popieriaus gamybos, spaudos tech- 
nikos, poezijos, muzikos, filosofijos, kalbos išsivystymo 
pavidalu. Už kiekvieno mūsų religinio veiksmo stovi di- 
džiulis kuliūrinis veiksmas, įgalinąs religinį veiksmą ob- 
jektyviai reikštis ir tuo būdu neišsisemti subjektyviais 
jausmais ar svaičiojimais, kuriuos galima vadinti asme- 
niniu religingumu, bet jokiu būdu ne religija kaip išga- 
nymo istorijos veiksniu. 

Užtat kažkokiu tamsiu misticizmu dvelkia kartais ir iš 
mūsiškių teologų lūpų girdimas teiginys, esą „religija yra 
nepriklausoma nuo kultūros ir nereikalinga kultūros nei 
kaip atramos, nei kaip pagrindo, nei kaip pateisinimo“ 106, 
Jeigu tai būtų tiesa, tai reikštų, kad religija yra suvedama 
į gryną vidinį pergyvenimą, neišreiškiamą net nė žodžiu, 

nes ir žodis yra jau kultūrinis padaras, nekalbant jau apie 
šio pergyvenimo apipavidalinimą garsais, spalvomis, ju- 
desiais, visuomeninėmis lytimis ar filosofinėmis sąvoko- 
mis. Minėto teiginio prieštaringumas savyje tučtuojau pa- 
aiškėja, kai tik jis mėginamas pagrįsti: „II Vatikano su- 
sirinkimas todėl ir ragina padaryti iš to galutines išvadas, 
perimti Evangelijos mąstymo išraiškos būdą“ (t. p.). Bet 
argi Evangelijos mąstymo būdas bei jo išraiška nėra kul- 
tūrinis? Ar jis nėra atsirėmęs į helenistinę, vadinasi, grai- 
kiškai romėniškąją kultūrą? Kaip tad suderinti teiginį, esą 
religija yra nereikalinga kultūros, su teiginiu, esą reikia 
perimti Evangelijos mąstymo išraiškos būdą, kaip tik su- 
sietą su pirmojo šimtmečio kultūra? Toks pat prieštara- 
vimas slypi ir raginime „atsieti religiją nuo visokių ne- 
reikalingų atramų ir atremti ją tik į Dievą ir jos išraiškos 
šaltinį — Evangeliją" '??. Tai būtų galima tik tada, jei Die- 
vas būtų tik Dievas mumyse ir jei Evangelija būtų tik 
imanentiniai mūsų pergyvenimai. Bet taip nėra. Krikš- 
čionybės Dievas yra tapęs žmogumi ir gyvenąs tarp mūsų; 
tapęs istorinių žmogumi, susijusiu su sava tauta ir su sava 
kultūra, vadinasi, nusileidęs į mūsąją žmogiškąją plotmę 
ir prisiėmęs šios plotmės kultūrinį turinį; gyvenąs tarp 
mūsų Bažnyčioje, kuri yra regima tikrovė ir todėl būnanti 
taip pat žmogiškojoje plotmėje su visu kultūriniu jos tu- 
ziniu. Atsieti visa tai nuo kultūros kaip atramos reiškia 
padaryti, kad Dievas būtų tapęs ne tikru žmogumi, bet 
kažkokia šmėkla, ir kad Bažnyčia kaip įsikūnijusio Dievo 
sklidimas laike bei erdvėje nesusisietų su žmogaus kūryba 
ir todėl liktų taip pat šmėkliška. Religija nėra nei tik 
dieviška, nei tik žmogiška; ji yra dievažmogiška, nes ji 
yra santykis tarp žmogaus ir Dievo; santykis, į kurį ateina 
ir Žmogus visa savo pilnatve, ir Dievas visa savo pilnat- 
ve. Betgi šis Dievo bei žmogaus susitikimas įvyksta ne 
neprieinamoje dieviškojoje transcendencijoje, ne taip pat 
neprieinamoje žmogiškojoje „sielos kamarėlėje“, bet is- 
torijoje, vadinasi, žemiškojoje plotmėje, kurioje kultūra 
kaip tik ir vaidina grindžiamąjį vaidmenį. Šis dievažmo- 
giškasis religijos pobūdis yra randamas visur, pradedant 
pačiu Kristumi (tikras Dievas ir tikras žmogus), einant per 
Evangeliją (Dievo Žodis ir kartu žmogaus žodis) ir bai- 
giant artimo meilės — šio aukščiausiojo įstatymo — vykdy- 
mu. Argi anas gailestingasis samarietis, apie kurį kalba 
Kristus (plg. Lk 10, 33—35), veikė nepriklausomai nuo 
kultūros? Kas gi yra audeklas, kuriuo jis apraišiojo su- 

žeistojo žaizdas, vynas ir aliejus, kuriuo jis jas patepė, 
užeiga, į kurią jis jį nugabeno, pinigas, kuriuo jis laidavo 
tolimesnį jo slaugymą,— kas gi visa tai yra, jei ne kuliū- 
riniai padarai? Būdama išganymo religija, Krikščionybė 
taip ankštai susisieja su kultūrine žmogaus veikla bei jos 
išdavomis, jog be jų ir jos pačios pasiuntinybė žemėje 
būtų neįmanoma, . 


b. Kultūra kaip eschatologinis ženklas 


Teikti dieviškajai malonei atramą žmogiškosios išraiš- 
kos pavidalu yra, kaip matome, pirmasis kultūros užda- 
vinys Dievo karalystėje. Tačiau šiuo uždaviniu jos vaid- 
muo dar neišsisemia; neišsisemia todėl, kad ir pati Dievo 
karalystė neišsisemia anais regimais pavidalais. Ii Vati- 
kano susirinkimas pastebi, kad Dievo karalystė „slėpi- 
ningu būdu jau yra žemėje“ (I, 208; plg. I, 16; I, 18). Šia 
prasme ji yra regima Bažnyčioje, ir šia prasme kultūra jai 
teikia išraiškos lyčių. Iš kitos betgi pusės, Susirinkimas 
pabrėžia, kad ši karalystė auga „Dievo galia“ (I, 16); kad 
jos augimą „turime rūpestingai skirti“ nuo žemiškosios 
pažangos (I, 207); kad pati Bažnyčia yra tik „šios kara- 
lystės sėkla ir pradžia žemėje" (I, 18); kad Bažnyčia „sie- 
kia tos karalystės atbaigties“ (t. p.) ir kad ji „pasieks 
savo tobulybę, kai ateis Viešpats“ (I, 208). Kitaip sakant, 
Dievo karalystė jau yra žemėje, ir jos čia dar nėra; ji 
yra ir auga, sykiu tačiau jos augimas nėra kultūros pažan- 
ga, ir jos galas nėra šios pažangos aukščiausias laipsnis. 
Dievo karalystė savo aibaiga ateina su Kristumi, kaip kad 
ji su juo atėjo ir savo pradžia. Būdama „atėjusi į žemę“ 
(I, 18) Kristaus pasirodymu istorijoje, ji virs Dievo Tautos 
būsena tik antruoju Kristaus atėjimu laikų pabaigoje. 
Šalia istorinio pobūdžio, Dievo karalystė turi ir eschato- 
loginį pobūdį: ji yra ana naujoji Jeruzalė, nužengianti 
„nuo Dievo iš dangaus“ (Apr 21, 10), todėl turinti „Dievo 
skaistumą“ (21, 11) kaip perkeistosios būties bruožą. Nuo- 
sekliai tad ir kyla dabar klausimas: kokios reikšmės turi 
kultūra šiam eschatologiniam Dievo karalystės pobūdžiui? 

Tai lygiai toks pat svarbus klausimas, kaip ir kultū- 
ros vaidmuo istoriniam Dievo karalystės reiškimuisi. Šį 
klausimą Y. M. J. Congaras formuluoja tokiu būdu: „Mums 
reikia suvokti, ar tai, ką darome šio profaninio pasaulio 
srityse, lieka visiškai svetima ir abejinga tam, kas bus 
Dievo karalystė? Ar šiajai svarbu vien vidiniai dvasiniai 

sielos nusiteikimai, esant pasauliui tik proga ir tik — daž- 
nai tragišku — mūsų meilės bei dvasinio tobulėjimo pa- 
puošalu, ar gal šis pasaulis pačiu savo istorinių bei kos- 
minių veikalų statiniu kažką teikia šiai karalystei? Kul- 
tūra, pažinimo, technikos ir pramonės pažanga, žemės 
turtų naudojimas, mūsų pačių kūno ugdymas — ar visa 
tai turi kokio nors ryšio bei santykio su galutine Dievo 
karalystės tikrove ir, jei taip, tai kokio?" '*š Congaro pa- 
žiūra, dvi viena kitai priešingos teorijos mėgina išspręsti 
šį klausimą, būtent pertrūkio teorija ir tęsiybės teorija, 
Pirmajai atstovauja protestantizmo teologija, pradedant 
pačiu Lutheriu ir baigiant mūsų laikais K. Barthu. Pasak 
šios teorijos; tarp kultūros ir Dievo karalystės kaip visų 
daiktų perkeitimo nesama jokio ryšio. Atvirkščiai, visa 
šio pasaulio veikla yra palenkta Dievo teismui ir pasmer- 
kimui. Tik viena galima iš pasaulio reikalauti, kad šis leistų 
laisvai skelbti Evangeliją ir tuo būdu paruošti žmones, 
skirtus išganyti. „Tačiau pats laivas, kuriame patalpinti 
žmonės, — sako--vaizdingai Congaras,— yra skirtas paskęsti; 
žmonės bus išgelbėti tik perkėlus juos į kitą laivą, paties 
Dievo sukurtą visais atžvilgiais" '*?. Kitaip tariant, escha- 
tologine savo puse Dievo karalystė yra vieno tik Dievo 
veikalas, kuriame žmogaus kūryba nebeturi dalios. Pri- 
durkime, kad tos pačios nuomonės yra buvę ir kai kurie 
rusų Bažnyčios religijos filosofai, sakysime, E. Trubeckojus, 
kuris savo veikale „Gyvenimo prasmė“ teigia, esą „pa- 
saulio sąranga kaip laikinė ir reliatyvi vertybė neprivalo 
pereiti į amžinybę“; ji pasilieka „anapus Dievo karalystės 
slenksčio“ !!9. Tiesa, Trubeckojus priduria, kad tai dar ne- 
reiškia, jog pasaulį reiktų -dėl to palikti velniui. Tačiau 
jam atrodo, kad -perkeistoji būsena, kurioje Dievas yra 
viskas visame, yra nesuderinama -su pasaulio savarankiš- 
kumu ir kad todėl šis turi būti sunaikintas norint, kad 
Dievas virstų atbaigtosios būsenos regimybe (plg. p. 272). 
Pats Congaras dar pastebi, kad ir kat. Bažnyčioje tokių 
pažiūrų esama buvę, ypač vienuolynuose !!!, ' 

Antroji teorija, prasiveržusi pastaraisiais laikais visų 
pirma katalikų teologijoje (Teilhard de Chardin, M. I. Mon- 
tuclard, P. de Saint-Seine, B. de Solages, G. Thils ir kt.), 
savo aiškinimais yra gana šakota. Tačiau jai, kaip sako 
Congaras, yra būdinga „tam tikra tęstybė tarp pasaulinės 
veiklos ar net kosminio: vyksmo ir eschatologinės kara- 
lystės“ !!2. Žmogaus kūriniai ir gamtos padarai čia virsta 
šios karalystės pradais: Kaip jie jais virsta, atsakoma įvai- 

riai: gamtos išsivystymas ir žmogiškoji kūryba esą arba 
vienas iš visuotinio vyksmo tarpsnių, kurių pastarasis, 
Dievui vadovaujant, atvaigs visą būtį (Teilhard de Char- 
din), arba vis augantis žemiškųjų vertybių sudvasinimas 
ir tuo būdu eschatologijos užuobėga (G. Thils), arba Kris- 
taus kaip tarpininko veikimas Bažnyčioje, kurioje galop 
apsireikš ir bus įvykdytas bendras Viešpaties planas 
(M. I. Montuclard). Congaras vadina šią teoriją oplimistine, 
kadangi ji nepastebi arba nepakankamai įvertina žmo- 
giškosios veiklos dviveidiškumą (ambivalence), iš kurio 
kyla tiek gėris, tiek blogis, skeldamas visą išganymo is- 
toriją į dvi viena su kita kovojančias puses (apie tai kal- 
bėsime truputį vėliau). Šios optimistinės teorijos atoai- 
džių girdėti kartais ir lietuviškojoje teologijoje, teigiant, 
esą „ne tik iš religinio, bet ir iš filosofinio Dievo supra- 
timo seka, kad Dievas yra ir istorijos Viešpats ir kad 
negali būti jokio dvigubo, bet tik vienas istorijos vyks- 
mas; pagal Dievo apvaizdą sekuliarinis ir istorinis vyksmai 
taip susiderina, kad abu to paties tikslo siekia" !3. Šios 
teorijos šviesoje darosi aišku, kodėl krikščionių (ir kata- 
likų, ir protestantų) vilties teologija yra patyrusi tiek daug 
įtakos iš marksistinės vilties filosofijos, pirmoje eilėje iš 
E. Blocho !!*, nes, esant vienam istorijos vyksmui, profa- 
ninė istorija susilieja su sakraline istorija; profaninė is- 
torija netenka ano dvilypumo bei dviprasmiškumo ir lei- 
džiasi būti interpretuojama kaip siekianti to paties tikslo 
kartu su sakraline išganymo istorija !!S, |- 
„ Nėra abejonės, kad abi šios teorijos kultūros ir escha- 
tologijos santykių neišsprendžia. Pertrūkio teorija pasmer- 
kia visą žmogiškąją kūrybą žlugti ir todėl sunaikina jos 
prasmę. Išmąsčius tokį nusistatymą ligi galo, belieka krikš- 
čioniui arba tapti atsiskyrėliu, arba, veikiant kultūriškai, 
nuolatos jausti, kad ši jo veikla Dievo karalystės nestato 
ir kad todėl jai aisidėjęs žmogus keliauja per pasaulį 
šunkeliais. Tada visų svoriu išnyra minėta V. Rozanovo 
formulė, esą kultūra, Bažnyčioje yra tik pakanta, bet ne 
pašaukimas. Krikščionis kultūrininkas virsta. tokiu atveju 
Bažnyčios apsunkinimu, bet ne jos parama: Bažnyčia ne- 
siunčianti jo kurti, bet tik pakenčianti jo kūrybą ir jam 
atleidžianti jo klaidžiojimus. Tęstybės teorija, tiesa, teikia 
kultūrai didžios statomosios, reikšmės ir tuo pačiu gilios 
prasmės. Tačiau jai tinka L. Bouyer žodžiai: „„Amžinybė 
anaiptol nėra vaisius, kurio žiedas būtų laikas“ !!8, Kitaip 
sakant, tęstybės teorija neįžvelgia, kad Dievo karalystė 

yra ne kultūros pratęsimas ar.jos atbaigimas — vis tiek 
kokiu būdu tai įvyktų, — bet kuliūros peržengimas (trans- 
Census), eings per mirtį; per asmeninę mirtį kiekvieno 
kūrėjo atveju ir per istorinę mirtį visuotinio sudužimo at- 
vejų, kuris Apreiškimo yra taip stipriai paliudytas, kaip 
retai kuri kita tiesa (plg. Mt 24, 29—30; Mk 13, 24—27; 
Lk 21, 25—28; 2 Pt 3, 11—12; Apr 18, 1—24). Ir štai šis 
mirties išskyrimas arba bent jos nepaisymas bei neįėmimas 
į Minėtą santykį kaio- tik ir padaro tęstybės teoriją opti- 
mistinę nekrikščioniškąja prasme. 

Y. M. J. Congaras atmeta abi šias teorijas, mėgindamas 
teikti savąją. Jis pastebi, kad „nereikia įsivaizduoti, jog 
misų pastatai ir mūsų mašinos, mūsų kultūros ir mūsų 
įstaigos kaip tokios būsiančios įimtos į Dievo karalys- 
te" "*7. Materialine savo puse kultūriniai kūriniai iš tikro, 
tariant E.- "Trubeckojaus žodžiais, pasilieka „anapus Dievo 
karalystės slenksčio“. Tačiau Congaras norėtų kultūros 
vaidmenį eschatologijai regėti jos „santykyje su žmogumi" 5 
(t. 'p.), būtent ta prasme, kad kultūra išvysto žmoguje 
tikrąjį: žmogiškumą, jį sužmogindama, o per jį sudvasin- 
dama ir patį kosmą. Kultūra telkiasi, tiesa, aplink žmogų, 
vadinasi, yra antropocentrinė, tačiau tik tam, kad pada- 
rytų Žmogų teocentrinį, vadinasi, atvirą Dievui. Tai min- 
tis, vėliau išreikšta ir II Vatikano susirinkimo. Kalbėdamas 
apie kultūros pažangą, Susirinkimas pastebi, esą „žmo- 
gaus asmeniui būdinga, kad tik kultūra, tai yra savo 
prigimties turtų bei vertybių išvystymu, jis pasiekia tikrą 
ir pilną žmoniškumą“ (L, 229). Iš sykio šie žodžiai mus 
kiek nustebina, nes argi ne iš santykio su Dievu, vadi- 
nasi, iš religijos, kyla tikras ir pilnas žmoniškumas? At- 
simenant tačiau, kad kultūra, kaip anksčiau esame sakę 
(plg. II, 2c), yra prigimtojo. būties šventumo skleidimas 
pasaulyje, bus aišku, kad šis skleidimas kultūros pastan- 
gomis išeina aikštėn ir pačiame žmoguje. Tai ir yra tai, 
ką Susirinkimas vadina tikru ir pilnu žmoniškumu: jis yra 
įdiegtas žmogui pačiu kūrybiniu Viešpaties veiksmu, bet 
jis yra išvystomas ligi 'savos regimybės kultūrinėmis prie- 
monėmis. Nuosekliai tad ir Congaras, nors ir rašęs dar 
prieš II .Vatikano susirinkimą, atsiremia į aną pirmykštę 
Dievo kūrybą pastebėdamas, kad „kiekvienas pasaulio 
veikalas yra būtinas, jog piadinė kūrinija, o ypač Žmogus, 
kuriam ji skirta, išskleistų visa, ką ji savyje slepia ir kas 
joje yra skirta būti: palenkta Kristui kaip naujam jos Val- 
dovui“ (p. 142). | 

Ši tačiau Congaro teorija nors ir atitinka tai, apie ką 
jau esame kalbėję, liečia betgi tik kultūrą kaip istorinę 
atramą Dievo karalystei, bet ne kultūrą ryšium su escha- 
tologine šios karalystės puse. Suvesdamas kultūros vaid- 
menį į žmogaus suųžmoginimą, Congaras tuo pačiu netenka 
ryšio su eschatologija, nes žmogaus galas (eschaton) yra 
individualinė mirtis. Tuo tarpų kalbėdami apie escha- 
tologiją, paprastai turime galvoje pasaulio galą kaip Die- 
vo karalystės atėjimą, Kristui pasirodant „didele galybe 
ir garbe" (Mk 13, 26). Kokios tad reikšmės turi kultūra 
šiuo atžvilgiu? Koks yra jos ryšys su pasaulio atbaigtimi? 
Congaro teorijoje šis klausimas lieka neatsakytas. Pamė- 
ginkime tad dabar mes patys tokio atsakymo paieškoti. 

Savo atsakymą norėtume išreikšti tokiu sakiniu: kul- 

tūros kūrėjo siekinys peržengia (transcendit) jo kūrinį ir 
kaip Lik šiuo siekiniu įjungia jo veiklą į eschatologiją visų 
daiktų atbaigimo prasme; kitaip sakant, kultūra įeina Die- 
vo karalystėn ne realiais savo kūriniais, bet idealiais savo 
siekiniais. Kaip tai suprasti, paaiškinsime ne atitrauktybė- 
mis, bet vienos kultūrinės srities sklaida; srities, kurioje 
idealinis kultūrininko siekinys niekados nesutampa ir nie- 
kados nesutaps su Tealiniu jo kūriniu. Tokia kultūros sri- 
tis yra medicina 

Kas yra medicina teorijos bei praktikos prasme? Pa- 
viršium žiūrint, ji atrodo esanti ne kas kita, kaip ligos 
nustatymas ir jos gydymas: diagnozė ir terapija, Ir tai 
visiška tiesa. Medicina kaip žmogiškosios kūrybos vai- 
sius arba kūrinys šiomis dviem pusėmis ir išsisemia. Ta- 
čiau tuo ji anaiptol neišsisemia kaip žmogiškosios kūry- 
bos siekinys. Medicina nustato ligą ir numato priemonių 
jai gydyti. Tačiau kas gi yra liga? K. Jaspersas prasmingai 
yra pastebėjęs, kad „už kiekvieno skausmo tyko mir- 
tis" !!9. nes „skausmas yra buvimo aprėžimas“; tai ,„da- 
linis sunaikinimas“ (t. p.). Mediciniškai' tačiau žiūrzint, 
skausmas yra ne kas kita, kaip ligos simptomas. Nuosek- 
liai tad reikia pratęsti Jasperso mintį ir teigti, kad už 
kiekvienos ligos tyko mirtis, kad kiekvieną liga aprė- 
žia mūsų buvimą ir iš dalies jį sunaikina. Liga yra žmo- 
giškojo buvimo riba: ją peržengęs. žmogus atsiduria mir- 
ties prieglobstyje, 

Bet štai medicina kaip .tik ir stengiasi, kad ligonis 
šios ribos neperžengtų, kad jis būtų atitrauktas nuo mir- 
ties bedugnės, ant kurios kranto sirgdamas stovi. Giliau- 
sia savo esme medicina yra ne kas kita, kaip kova su 

mirtimi. Realine savo puse kaip kultūrinis kūrinys medi- 
cina yra ligos diagnozė ir jos terapija. Idealine betgi savo 
puse kaip žmogiškasis siekinys medicina yra mirties per- 
galė. Labai dažnai ši pergalė jai iš tikro ir pasiseka, Ji 
gali pagrįstai didžiuotis, kad jau labai stipriai apvaržiusi 
mirties siautėjimą tarp vaikų ir jaunuolių, kad beveik 
visiškai pašalinusi iš kultūringų kraštų epidemijas (rau- 
pus, marą, cholerą ir kt.) ir. kad tuo būdu prailginusi žmo- 
gaus amžių bent trečdaliu. Jeigu gyvenimas yra laikomas 
didžiausia prigimtąja vertybe, tai šiai vertybei išlaikyti 
medicina yra pašaukta pačia savo esme. Visos jos pastan- 
gos yra nukreiptos į tai, kad būtų nugalėta ana „pasku- 
čiausioji neprietelė" (1 Kor 15, 26) — mirtis. Žinomas vo- 
kiečių chirurgas H. Killianas yra gražiai pasakęs, kad 
„santykis tarp paciento ir gydytojo visados yra savotiška 
draugystė kovoje su: skausmu ir mirtimi“ 120: žmogus ne- 
privalo mirti — štai kas juodu sieja vieną su kitu. 

: Šitoje vietoje medicina kaip tik ir susitinka su religi- 
ja —ne kaip kūrinys, bet kaip siekinys. Tiesa, Krikščio- 
nybė šiandien nesiima gydyti konkrečių ligų švęstu van- 
deniu, žegnonėmis, palytėjimu relikvijomis ar kitais ku- 
riais religinės srities daiktais. O vis dėlto labai būdinga, 
kad visais laikais it visose religijose liga yra buvusi ir 
tebėra kažkoks sakralinis dalykas; pirminių religijų ma- 
gas yra buvęs ir kunigas, ir gydytojas kartu. Krikščiony- 
bėje šis ligos sakrališkumas reiškiasi dviem dalykais: Kris- 
taus atsikreipimuų į sergančiuosius ir Ligonių sakramento 
buvimu. Naujojo Testamento egzegezė yra per maža do- 
mėjusis tuo, kad ligonis žmogus stovi Jėzaus veiklos vi- 
durkyje: „Jėzus vaikščiojo po visą Galilėją, mokydamas 
jų sinagogose, skelbdamas karalystės Evangeliją ir gy- 
dydamas visokią ligą ir visokią negalią tautoje. Gandas 
apie jį pasklido visoje Sirijoje, ir jie nešė pas jį sergan- 
čius, visokių ligų ir kentėjimų suimtus, velnių apsėstus, 
mėnesienos liga sergančius ir stabo ištiktus, o jis juos 
gydė“ (Mt 4, 23—24). Šalia Dievo karalystės skelbimo, 
ligonių gydymas -buvo ryškiausias Jėzaus veiksmas, Dar 
daugiau: net būtų galima teigti, kad ligonių gydymas bu- 
vo Dievo karalystės priartėjimo išdava, nes kai Jono pa- 
siuntiniai Jėzų klausė, ar jis esąs Mesijas, ar jie turį kito 
laukti (plg. Lk 7, 20), tai jis atsakė: „,Nuėję papasakokite 
čioja, raupsuotieji pagydomi, kurtiniai girdi, numirėliai 
keliasi, beturčiams skelbiama Evangelija“ (Lk 7, 22). Tai 

reiškia: ligos ir mirties pergalė turėjo būti įrodymas, kad 
Jėzus yra Mesijas ir kad ši pergalė yra Dievo karalystės 
buvimo ženklas. 

Gydomąjį savo veikimą Kristus perteikė Bažnyčiai ne 
tik ta prasme, kad apaštalai ne sykį sergančiuosius gelbėjo 
iš jų negalių (plg. Apd 3, 1—8; 5, 15—16; 9, 33—35; 9, 
40; 14, 7—9; 28, 8—9), bet ypač tuo, kad įsteigė Ligonių 
sakramentą. Šis sakramentas labai dažnai esti krikščionių 
suvokiamas bei pergyvenamas visiškai klaidingai, laikant 
jį mirties sakramentu ir priimant ji tik tada, kai jau ne- 
bėra vilties pagyti. Iš tikro tačiau jis yra ligos sakramen- 
tas ir todėl vilties pasveikti sakramentas, Šiai kaip apie 
jį rašo šv. Jokūbas savo laiške pirmiesiems krikščionims: 
„Jei kas tarp jūsų serga; tepavadina Bažnyčios kunigus, 
ir jie tegu meldžiasi patepdami jį aliejumi Viešpaties var- 
du. Tikėjimo malda išgelbės ligonį, ir Viešpats jį pakels; 
o jei yra nuodėmėse, bus jam atleistos“ (Jok 5, 14—15). 
Šie žodžiai aiškiai rodo, kad Ligonių sakramentas yra 
sveikatai, o ne mirčiai. Štai kodėl Bažnyčia neteikia jo 
nei kareiviams, siunčiamiems į frontą, nei nusikaltėliams, 
vedamiems į egzekucijos vietą. Šie žmonės eina, tiesa, 
mirti, tačiau jie nėra ligoniai. Jų padėtis yra paties žŽmo- 
gaus sukurta, tačiau ji nėra proverža tos prigimtosios 
tragikos, kuriai pergalėti artinasi- prie ligonio lovos tiek 
kunigas, tiek gydytojas. Krikščionybė Ligonių sakramen- 
tu stengiasi palaikyti žmogiškąją gyvybę, kaip tai sien- 
giasi ir gydytojas prigimtosiomis priemonėmis. Prie ser- 
gančiojo susitinka medicina ir religija — ne savo gydymo 
būdu, bet savo siekiniu: nugalėti mirtį, atstatant jos ar- 
domą gyvybę. Medicinos ir religijos šia prasme siekinys 
yra vienas ir tas pats. . “ 

Deja, ir kunigas, ir gydytojas rungtynes su mirtimi 
pralaimi: žmogus miršta, nepaisant net nė didžiausios me- 
dicininės pažangos; jis miršta, nepaisant net nė karščiau- 
sios tikėjimo maldos. Mirtis pasilieka nenugalėta nei moks- 
lo, nei religijos, priemonėmis, Išskyrus vieną kitą sovie- 
tinį svaičiotoją !*!, niekas rimtai negalvoja, esą mokslas 
pasieksiąs tokio aukščio, jog galėsiąs pašalinti mirtį iš 
pasaulio. Tas pat yra ir su religija. Nors Krikščionybė ir 
skelbia, kad Dievas mirties nesukūrė ir nesidžiaugia gy- 
vųjų žlugimu (plg. Išm 1, 13), tačiau ji jungia mirtį su 
nuodėme: „Per vieną žmogų nuodėmė įėjo į pasaulį ir 

per nuodėmę mirtis, ir taip mirtis perėjo į visus žmones, 
kadangi visi jame nusidėjo“ (Rom 5, 12). Mirties visuo- 

tinumas yra vienas iš pagrindinių Krikščionybės teiginių. 
Todėl iš tikro yra nuostabu, kad Krikščionybė šio visuoti- 
numo akivaizdoje vis dėlto kalba apie mirties nugalėjimą, 
nuolatos mums primindama Apreiškimo žodžius, kad „pas- 
kučiausioji neprietelė bus sunaikinta mirtis“ (1 Kor 16, 
26) ir kad atbaigtoje būsenoje „mirties daugiau nebebus“ 
(Apr 21, 4). Tai reiškia, kad tiek medicinos kova su mir- 
"timi mokslo priemonėmis, tiek religijos kova su ta pačia 
mirtimi sakramentinėmis priemonėmis bus galų galė Iai- 
mėta. Tai irgi vienas iš pagrindinių Krikščionybės teigi- 
nių. Todėl tiek gydytojas, pridengdamas drobule mirusiojo 
veidą, tiek kunigas, baigdamas maldas prie mirštančiojo, 
nestovi prieš visišką sudužimą bei neviltį Kažkoks lū- 
kesiis bci pažadas šviečia jiems abiem: „Mirtie, kur tavo 
pergalė? Mirtie, kur tavo akstinas?" (1 Kor 15, 55). 

Kuo tačiau Krikščionybė remia mirties nugalėjimo 1ū- 
kestį, teikdama medicinai pasitikėjimo, kad ir jos pastan- 
gos nėra tuščios? Anaiptol ne tuo, kad žmonija žemėje 
kada nors pasieks tokio kultūros aukščio, įog suras prie- 
monių mirties išvengti. Krikščionybė yra nepaprastai ap- 
dairi religija, nepasiduodanti jokioms utopijoms, nors jos 
kalbėtų ir mokslo vardu. Krikščionybės skelbiama mirties 
pergalė remiasi ne žmogaus nemirimu, bet jo prisikėlimu, 
Mirimas yra visuotinis dėsnis tiek -biologiškai, tiek reli- 
giškai: niekas iš jo ištrūkti negali. Net ir Jėzaus ar apaš- 
talų prikeltieji asmenys, kaip. Lozorius, Jajiro duktė Ta- 
bita, turėjo vėl mirti. Tačiau Krikščionybei yra laiduota, 
jog mirusis žmogus prisikėls, kadangi jos steigėjas Jėzus 
Kristus mirė ir — prisikėlė, Kristus nugalėjo mirtį ne tuo, 
kad biologiškai nemirė, bet tuo, kad, būdamas miręs, pri- 
sikėlė kaip „„užmigusiųjų pirmonė“ (1 Kor 15, 20), vadi- 
nasi, kaip realus pažadas, kad tai įvyks ir su visais žmo- 
nėmis: „Visi -bus atgaivinti“ (1 - Kor 15, 22). Mirties 
nugalėjimą Krikščionybė remia ne žmogaus buvimo prail- 
ginimu ligi begalybės, bet ligos sunaikinto buvimo atsta- 
tymu Viešpaties galybe. Tai galutinis ir nebežlungamas 
atstatymas, nes prisikelti yra daugiau negu nemirti. Prisi- 
kelti reiškia pereiti į baigties būseną. Štai kodėl Krikščio- 
nybė nenusimena būtinos ir visuotinės mirties akivaiz- 
doje, ir štai kodėl ji nelaiko neprasmingomis mokslo pa- 
stangų išlaikyti žmogaus gyvybę kiek galima ilgiau. Štai 
kodėl galop ir ji pati meldžiasi prie ligonio lovos ir tepa 
jį šv. aliejumi, nors ir žino, kad visa tai jo nuo mirties 
neapsaugos. Taip ji elgiasi todėl, kad žino, jog prisikė- 

lime įvyksta siekinys kiekvieno darbo, kuriuo yra palai- 
komas buvimas kaip aukščiausia vertybė. . 

Prisikėlimo šviesoje įgyja naują prasmę ir. medi- 
cinos pastangos. Paviršium žiūrint, šios pastangos atrodo 
labai kasdieninės, labai techninės ir dažnai net komer- 
cinės. Tačiau taip yra tik medicinos kaip žmogiškojo 
kūrinio atžvilgiu. Medicinos kaip siekinio atžvilgiu visa 
tai atrodo kitaip. Juk jeigu mirtis, nepaisant visų žemiš- 
kųjų nepasisekimų, vis dėlto yra nugalima prisikėlimu, tai 
prisikėlimas ir darosi tasai švyturys, kuris nušviečia gi- 
liausią medicinos prasmę. Medicina juk siekia pergalėti 
mirtį, ir štai prisikėlime ji kaip tik ir regi savo siekinį 
įvykusį. Argi tai nėra ženklas, kad prisikėlimas kaip es- 
chatologinis dalykas įima į save visas medicinines pastan- 
gas? Visa, kas žmogaus buvimą palaiko, kas skausmą ma- 
žina ar šalina, kas ligą tramdo ar sustabdo,— visa tai 
vyra ne kas kita, kaip nurodymas į tai, kad šios pastangos 
žemėje nesibaigia, bet tampa vaisingos anuo prisikėlimo 
triumfu, kurį mums skelbia religija. Medicina kaip siekinys 
virsta prisikėlimo prasmenimi. Ir šiuo prasmenimi ji įsi- 
jungia į Dievo karalystę eschatologine prasme. Medicinos 
pastangos tampa dalyvavimu gyvenime, kurį vadiname 
palaimintuoju, Kiekvienas ligonio apraminimas, kiekvie- 
nas jo kančios apmalšinimas bei sustabdymas, kiekvienas 
jo baimės pašalinimas yra proverža anos būklės, apie ku- 
rią šv. Jonas sako, kad joje „nei dejavimo, nei šauksmo, 
nei skausmo nebebus“ .(Apr 21, 4). 

Be abejo, šios baigties būsenos medicina nesukuria. 
Ji kaip žmogiškoji išdava pasilieka šiapus palaimintojo 
gyvenimo slenksčio: Naujoji Jeruzalė bus gydytojų bei 
ligonių taip lygiai nereikalinga, kaip ir kunigų bei šven- 
tyklų (plg. Apr.21, 22). Tačiau savo veikla žemėje medi- 
cina darosi anos būsimosios būklės šauklė: ji nurodo į ją. 
Ji ją skelbia savais darbais ir savais — tegu ir žlungan- 
čiais — laimėjimais. Kaip siekinys medicina gyvena escha- 
tologinį gyvenimą. Kiekvienu -savo receptu, kiekviena in- 
„jekcija gydytojas sakyte sako, kad žmogaus buvimas yra 
tokia didžiulė vertybė, jog jis bus atstatytas, nepaisant 
laikinio įo sudužimo. Jis tai sako pačiu medicininiu pa- 
tamavimu, sako visiškai objektyviai, nors savo vidumi 
į visa tai ir netikėtų. Nes objektyvi mūsų darbų, o tuo 
pačiu ir visos kultūros prasmė nepriklauso nuo asmeninių 
mūsų pažiūrų. Mūsų darbai turi savą prasmę. Jeigu tad 
prisikėlimas yra tiesa — esant jam išmone, visas gyveni- 

mas virstų viena didžiule neprasme (plg. 1 Kor 15, 32)— 
tai gydytojas iš tikro yra eschatologinės būsenos šauklys: 
čia glūdi jo profesijos giliausia prasmė, jo darbų giliau- 
sia vertė ir kartu tasai dėkingumas, kurį gydytojui jaučia 
kiekvienas sergąs ar sirgęs žmogus. Ligonis kažkaip sa- 
vaime nuvokia, kad gydytojas yra daugiau negu tik jo 
organų tvarkytojas. Šie organai suduš kiekvienu atveju. 
Tačiau medicininė pagalba ligoje nurodo į aną didžią va- 
landą, kai žemiškoji gyvybė, pasėta silpnybėje, kelsis 
„galybėje ir garbėje" (1 Kor 15, 43). Ir už šitą savaimingą, 
dažno gydytojo nė nenujaučiamą nurodymą ligonis lieka 
jam dėkingas slapčiausiose savo širdies gelmėse. 
.. „Ši medicininės kultūros sklaida meta šviesos ir visoms 
kitoms žmogiškosios kūrybos sritims, Jos visos, kaip anks- 
čiau sakyta, skleidžia vidinį kūrinijos šventumą tiesos, 
gėrio ir grožio pavidalais, Tačiau jos visos atsidaužia į 
netiesą, į piktą valią, į bjaurumą, kaip kad medicina at- 
sidaužia į mirtį, ir neįstengia savo siekinių įvykdyti. Savo 
išdavomis arba kūriniais visos „kultūrinės sritys yra be- 
jėgės blogio akivaizdoje ir todėl turi tik lygstamos ver- 
tės. Tačiau savo siekiniais jos peržengia savo kūrinius, 
nes šie siekiniai yra tiesa, gėris ir grožis kaip tokie, arba 
visoje savo pilnatvėje. Jie glūdi pasaulio būtyje kaip 
Viešpaties kūrinyje. Kultūros uždavinys yra kelti juos 
aikštėn ir vykdyti savuose veikaluose regima lytimi. Nuo- 
sekliai tad ir pačios kultūrinės išdavos yra tiesos, gėrio 
ir grožio nešėjos. Čia slypi jų vertingumas ir jų parama 
Dievo karalystei istorijoje. Čia slypi ir paties kultūrinio 
darbo vidinis. sakrališkumas. Iš kitos tačiau pusės, kul- 
tūrinės išdavos niekad nėra tokios, jog jos apreikštų Die- 
vą kaip Tiesą, Gėrį ir Grožį. Jos nėra Dievas viskas vi- 
same. Užtat kiekvienas kultūrinis kūrinys savo įvykdymu 
yra nepasisekimas. Šv. Augustinas, apmąstydamas pasau- 
lio kūrimą, pastebi, kad daiktai todėl yra gražūs, kad 
Dievas yra grožis: „gui pulcher es, pulchra sunt enim“; 
kad daiktai todėl yra geri, kad Dievas yra gėris: „gui 
bonus es, bona sunt enim“; dar daugiau: kad daiktai to- 
dėl yra, kad Dievas yra: „gui es, sunt enim“ (Conf, XI, 
4). Šio ontologinio kūrinijos santykio su Kūrėju nuodė- 
mė, kaip minėjome, nėra palietusi. Todėl žmogiškoji veik- 
la ir įstengia sukurti tiesos, gėrio ir grožio vertybių. 

Bet čia pat Augustinas teisingai priduria, kad daiktai 
anaiptol nėra dieviškosios tiesos, dieviškojo gėrio, die- 
viškojo buvimo regimybė: „nec ita pulchra sunt, nec ita 

bona sunt, nec ita sunt, sicut Tu, conditor eorzum“ (t. p.). 
Palyginti su Dievu, daiktai atrodo nei gražūs, nei geri, 
nei esą: „mec pulchra sunt, nec bona sunt; nec: sunt“ 
(t. p.). Tai reiškia, kad paseulio kūrinijoje — vis tiek ar 
ji bus gamta, ar kultūra — dieviškasis jos pagrindas prasi- 
veržia tik labai lygstamai. Šis pagrindas yra padėtas pačiu 
kūrimu, todėl jis yra visados dabartinis, ir juo remiasi 
visa žmogiškoji kūryba. Tačiau jo proveržis visa pilnatvę 
bei regimybe glūdi dar ateityje ir yra eschaiologinio po- 
būdžio. Kultūrinėmis pastangomis ne tik pažįstame dali- 
mis, bet ir vykdome gėrį dalimis, ir kuriame grožį dalimis. 
veidrodžiai, kuriuose dieviškasis paveikslas atrodo šėmas 
ir neaiškus. Bet kaip tik todėl šie kūriniai peržengia save 
ir nurodo į tai, kur glūdi tikrasis jų siekimas. Eschatolo- 
gija slypi kiekvieno kultūrinio kūrinio prigimtyje. Kaip 
veikalas jis yra dabartinis ir todėl žilungamas. Tačiau kaip 
siekinys jis yra būsimasis ir todėl eschatologinis, vadi- 
nasi, dalyvaująs Dievo karalystėje. Būdamas eschatologi- 
nis, kultūrinis kūrinys siekiamuoju savo pobūdžiu nurodo 
kryptį bei plotmę, kurioje jo laukia įvykdymas. 

Šia tad prasme galima ir reikia kalbėti apie kultūros 
"reikšmę Dievo karalystei. Ji glūdi ne tik istorinėje šios 
karalystės išraiškoje, kurią jai teikia žmogiškoji kūryba, 
bet ir eschatologiniame jos pobūdyje, į kurį kultūra nu- 
rodo ir kurį ji savais kūriniais skelbia. Tai žymiai dau- 
giau negu tik subjektyvus žmogaus sužmoginimas. Tai 
regimas ženklas ateičiai objektyviame pasaulyje. Tačiau 
tai ženklas nebe gulstine, bet statmenine linkme. Kultūra 
savo siekiniais skelbia ne tai, kad ji istorijoje kada nors 
prieis. absoliutinę tiesą, absoliutinį gėrį ir absoliuti- 
nį grožį —tai būtų tokia pat išmonė, kaip ir so- 
vietinės medicinos svajonės pašalinti mirtį — bet tai, 
kad kuliūros siekiniai bus įvykdyti galia Tojo, kuris pals 
savyje yra Tiesa, Gėris ir Grožis. A. Schopenhaueris vie- 
noje. vietoje yra pastebėjęs, kad menininkas tarsi pastato 
savo kūrinį gamtos akivaizdoje. ir taria: „Argi ne to tu 
norėjai?“ Tai reiškia: menininkas įvykdo tai, ko gamta 
siekė, bet nepasiekė. Ar taip iš tikro yra meno ir gamtos 
atžvilgiu, paliksime šį klausimą atvirą. Tačiau Schopen- 
hauerio mintis gražiai tinka kultūros ir religijos atžvil- 
giu. Kultūra, būdama esmėje kūrinijos šventumo kėlimas 
regimon plotmėn, atsidaužia į blogį ir savo tikslo nepa- 
siekia. Tačiau tai pasiekia Dievo karalystė kaip Naujoji 

Jeruzalė, Čia Dievas Atbaigėjas tarsi atsistoja prieš žmogų 
kultūrininką ir taria: „Argi ne to tu norėjai?“ Iš tikro at- 
baigtoji būsena yra atbaigta kaip tik todėl, kad jos per- 
žengti nebegalima. Virtus Dievui regimybe, toliau eiti nėra 
kur. Tačiau kaip tik į šią regimybę ir nurodo visi mūsų 
darbai. Kaip tik. jais visais mes trokštame pasiekti tai, 
kad būtų regima tiesa, gėris ir grožis. Perkeistoji būsena 
todėl ir apsireiškia mums kaip mūsų troškimo įvykdymas. 

Tuo būdų Naujoji Jeruzalė susideda ne tik iš Vieš- 
paties galios, bet ir iš žmogaus siekimo. Toji garbė ir 
šlovė, kurią „žemės karaliai atneš“ į šį šventąjį miestą 
(plg. Apr 21, 24), galima pagrįstai aiškinti kultūrinių sie- 
kinių prasme. Ne mašinos ir ne pastatai pasiliks Dievo 
karalystėje — čia Congaras yra visiškai teisus, — bet šio- 
mis mašinomis bei šiais pastatais reikštas žmogaus sie- 
kinys apvaldyti žemę bei ją sau palenkti. Ne Platono, 
Aristotelio, Tomo Akviniečio, Hegelio ar Heideggerio 
knygos gulės ties Avinėlio sostu, bet žmogaus siekinys 
savo mąstymu apimti tiesą ir net būti tiesa. Ne Rafaelio, 
Leonardo da Vinci, van Gogho, Picasso paveikslai puoš 
Naujosios Jeruzalės sienas, bet žmogaus siekinys savo 
dvasia tiek persunkti medžiagą, jog ji spindėtų iš savęs. 
Tas pat yra su visais kitais kuliūros veikalais. Visi jie 
vyra Žmogaus absoliutinių siekimų reliatyvi obįektyvacija. 
Šia objektyvacija jie pasilieka šalia Dievo karalystės kaip 
baigties būsenos. Bet visi jie įeina į šią karalystę anuo 
absoliutiniu siekimu, kuris baigtyjė kaip tik ir yra įvyk- 
domas. Baigties būsena nėra Viešpaties kūryba iš nebū- 
ties, kaip kad pradžioje. Ji yra istorijos ir kultūros per- 
keitimas, vadinasi, jau esamos būties sudievinimas, tam- 
pant Dievui regimybe. Nuosekliai tad eschatologija yra 
taip pat dievocžmogiškasis dalykas, kuriame turi dalios 
ir Dievas, ir. žmogus: Dievas savo galybe, o žmogus savo 
siekiniu. | | 4 ž 2 . 
"r 4 


c. Kultūros dviveidiškumas ir jos teismas 


„ Kalbėdami apie tęsiybės teoriją, kuri Dievo karalystę 
laiko daugiau ar mažiau kultūrinės pažangos vaisiumi, 
pastebėjome, esą ši teorija nekreipianti pakankamo dė- 
mesio į kultūros dviveidiškumą (ambivalence) ir todėl sa- 
vaime — nors gal ir ne visados sąmoningai — šliejasi, 
K. Rahnerio žodžiais tariant, prie anos „absoliutinės ere- 

zijos“ regėti išganymą „kokioje nors pasaulyje randamo- 
joje būklėje“ (p.-9); erezijos todėl, kadangi „Krikščionybė 
nepažįsta tokios istorijos, kuri pačia savo dinamika išsi- 
vystytų į Dievo karalystę“ !2. Kitaip sakant, ana teorija 
laiko kultūrą vienalinkme ir vienareikšme. Tikrovėje gi 
kultūra kaip tik nėra vienareikšmė ir vienalinkmė. Užtat 
mums dabar ir tenka kiek stabtelėti prie šio kultūros dvi- 
veidiškumo. Ankstesniuose skyreliuose stipriai pabrėžėme 
vidinį kultūros sakrališkumą ir jos reikšmę Dievo karalys- 
tei tiek istoriniu, tiek eschatologiniu atžvilgiu. Šiame sky- 
relyje norėtume parodyti, kad kultūra tiek kaip religijos 
atrama, tiek kaip eschatologinis ženklas gali virsti ir iš 
tikro virsta savo pačios priešingybe ir, užuot Dievo kara- 
lystę rėmusi, pradeda griauti -jos apraiškas istorijoje ir 
neigti ją kaip baigties būseną, siūlydama savą imanentinį 
išganymą. N. Berdiajevo žodžiais kalbant, „žmogus gali 
kurti ne tik Dievo, bet ir velnio vardu“ 13. Krikščioniui, 
be abejo, yra savaime aišku, kad pasaulis, būdamas Vieš- 
paties kūrinys, nėra ir negali būti blogas pačia savo bū- 
timi (manicheizmo pažiūra). Bet jam taip pat yra aišku, 
kad pasaulis, būdamas puolęs ir gyvenąs nuodėmėje, ati- 
dengia ne sykį demoniškų bruožų, virsdamas niekšybės 
vykdymo erdve. Šalia šventumo kultūros istorijos keliu 
žygiuoja ir nuodėmingumas: kultūros kūriniai spinduliuo- 
ja ne tik tiesą, gėrį bei grožį, bet ir melą, blogį bei bjau- 
rumą —ir tai kaip sąmoningą žmogūus kūrėjo pastangą 
pridengti ar net ardyti kūriniškąjį būties šventumą. Visa 
tai todėl ir prašosi keleto paaiškinimų, kad kultūros vaid- 
muo būtų nušviestas ir iš kitos pusės. . | 

Jeigu pagrindinis ir. apsprendžiamasis žmogiškosios 
kūrybos pradas, kaip sakėme, yra kultūrinis nusiteikimas, 
tai savaime peršasi išvada, kad kultūros kaip istorijos 
turinio dviveidiškumas kyla iš paties žmogaus dviveidiš- 
kumo. Kultūra tik todėl alsikreipia prieš Dievo karalyslę, 
kad žmogus savo vidumi atsikreipia prieš Dievą. Nešio- 
damas nuodėmę psichofizinėje savo sąrangoje arba bū- 
damas ,parduotas nuodėmės valdžiai“ (Rom 7, 14), žmo- 
gus esti plėšiamas į dvi puses: ontologinėse savo gelmėse 
jis nešioja Viešpaties paveikslą ir todėl nekenčia blogio 
(plg. 7, 15), kosmologiniame tačiau savo paviršiuje jis yra 
valdomas nuodėmės ir todėl nuolatos daro pikta (plg. 
15, 19). Tai jis daro ne kaip Viešpaties kūrinys, esąs ne- 
pertraukiamame santykyje su Kūrėju —,tai darau nebe 
aš“ (15, 17), — bet tai daro jame gyvenanti nuodėmė (plg. 

15, 20) arba ana apardyta bei sujaukta prigimtis, kuri 
nėra tas pat, kas ir giliausias žmogaus Aš. Šisai gėrisi 
„Dievo įstatymu“ (15, 22) arba anuo Viešpaties paveiks- 
lu savyje, sykiu tačiau jis regi „savo sąnariuose kitą įsta- 
tymą“ (15, 23), padarantį jį „belaisvį nuodėmės įstatymo“ 
(t. p.). Dievo įstatymas jį traukia į būties kūriniškąjį šven- 
tumą ir prašosi būti išreiškiamas veikla. Nuodėmės įsta- 
tymas lenkia jį į pikta ir taip pat reikalauja būti išreiš- 
kiamas darbais. Žmogus virsta šių dviejų įstatymų kova 
visu savos egzistencijos plotu, kaip tai. F. Dostojevskis 
vaizdingai yra išreiškęs sakydamas, kad „Dievas gru- 
miasi su velnių, o kovos laukas yra žmonių širdis“ 124, 

Tačiau kaip tik todėl žmogus niekad nėra apspręstas 
ar apsisprendęs: svyravimas bei blaškymasis yra žemiškoji 
jo būsena. Tai, ką Dostojevskio Dmitrijus Karamazovas 
yra pasakęs apie save, tinka kiekvienam žmogui: „Slam- 
pinėju ir nežinau: patekau aš į smarvę ir gėdą ar į švie- 
są ir džiaugsmą? .. Bet štai, net ir būdamas šiame dvoke, 
staiga pradedu giedoti himną. Gerai, tebūsiu ir prakeik- 
tas, tebūsiu žemas ir niekšingas, -bet aš. bučiuoju „siūlę 
drabužio, kuriuo -dėvi .mano Dievas; teeinu aš ir po vel- 
nių, o vis dėlto esu tavo sūnus, Viešpatie; aš myliu tave 
ir jaučiu džiaugsmą, be kurio pasaulis nebeišsilaikytų ir 
nebebūtų" 2. Šiuose. žodžiuose girdėti senas Bažnyčios 
teiginys: „Apie vidų Bažnyčia nesprendžia — de internis 
Ecclesia non iudicat“. Tai: reiškia: Bažnyčia nežino ir ne- 
gali žinoti, kada žmogus savos egzistencijos kovoje stovi 
Dievo pusėje, o. kada velnio. Šis apsisprendimas, dažnai 
neaiškus ir pačiam žmogui, yra atviras tik vienam Dievui. 
Mūsų dienų teologija atnaujina šią seną Bažnyčios pa- 
žiūrą ir todėl teigia, kad „išganymo istorijos kova niekad 
nebus taip vedama, jog žmogiškieji kovotojai abiejų pusių 
frontuose tolygiai tapatintųsi čia su absoliučiu gėriu, čia 
su absoliučiu blogiu“ !26, Bažnyčia visados tikisi, kad žmo- 
gaus būtyje glūdįs Viešpaties paveikslas bus tai, už ką 
žmogus apsispręs — gal tik paskutinę savo gyvenimo aki- 
mirką, kuri betgi ir. nulems amžinąjį jo likimą. Štai ko- 
dėl Bažnyčia asmeniškai nepasmerkia net ir didžiausio nu- 
sidėjėlio, net ir to,. kuris regimai su Bažnyčia niekad ne- 
susitaiko — net nė mirties valandą, nes jį nežino jo vidaus 
nusistatymo ir todėl negali apie jį spręsti. Bažnyčia tik 
atsisako viešai patarnauti po mirties tam, kuris taip pat 
viešai gyveno „dvoke ir gėdoje“, kalbant Dostojevskio 
žodžiais. Čia glūdi pagrindas tos dabartinėje teologijoje 

pastebimos pastangos sueiti pokalbio net ir su ateistais, 
nes „retai pasitaiko tokių, kurie visiškai atsisakytų šauk- 
tis Absoliuto"; jie „laiko save ateistais nežinodami, kad 
jie ieško Absoliuto, kuris yra ne kas kita, kaip Dievas“ 127, 
Sielovadiniu atžvilgiu ši pastanga gali būti gana vaisinga, 
nes sielovadoje — skirtingai nuo tikėjimo tiesų skelbimo 
bei mokymo — galioja Kristaus žodžiai palikti rauges augti 
kartu su kviečiais „iki pjūties“ (Mt 13, 30), nes, per uoliai 
raunant rauges, galima labai greitai išrauti „su jomis ir 
kviečių“ (13,-29), kas Bažnyčios istorijoje ne sykį ir yra 
pasitaikę. Dialektinis žmogaus svyravimas savyje ir sie- 
lovadą padaro dialektinę. 

Žmogaus vidaus dialektika sudialektina ir išganymo 
istoriją bei joje dalyvaujančią kultūrą. Kaip žmogus yra 
kova subjektyviai, taip ir išganymo istorija virsta kova 
objektyviai; kaip žmogus yra sumišęs savyje, taip sąmy- 
šis vyrauja ir išganymo istorijos vyksme. Kova ir sąmyšis 
yra du bruožai, kurie išeina aikštėn žmogaus darbuose ir 
kaip tik todėl padaro kultūrą dviveidę. 

S. Bulgakovas prasmingai pastebi, kad „kova yra is- 
torijos schema, pagal kurią Kristus atleidžia savo viešpa- 
tavimą" "8. Tai nėra, kaip tas pats Bulgakovas pridu- 
ria 129, kova ontologinėje srityje tarp kūrinio ir Kūrėjo, 
nes šioje srityje vyrauja absoliutinė Viešpatiės galybė, ir 
kūrinio apsisprendimas būti ar nebūti nėra jo valios da- 
lykas: Dievas žmogų kuria ir- jį buvime išlaiko be jo ži- 
nios: bei noro. Kova vyksta tik kosmologinėje plotmėje, 
arba išganymo kaip kūrinijos tapsmo istorijoje, vedan- 
čioje pasaulį jo atbaigos linkui. Šioje tad plotmėje kūri- 
nio apsisprendimas kaip tik. ir įgyja sprendžiamąją reikš- 
mę, nes čia liečiamas - jau nebe pats buvimas ontologine 
prasme, bet šio buvimo aibaigimas. Dievo malone. Bū- 
damas laisvas, žmogus gali šią malonę atmesti, paneig- 
damas kūrinijos žygiavimą Dievo linkui ir teikdamas jai 
savą kryptį. Tai jis gali visų pirma subjektyviai, kildin- 
damas savyje antidievišką nusiteikimą; bet tai jis gali ir 
objektyviai, perkeldamas šį antidievišką nusiteikimą į sa- 
vo kūrinius, padarydamas ji savo veikalų lytimi ir tuo 
būdu kurdamas antidievišką ir antikristinę kultūrą. Tai ir 
yra ana: objektyvi galybė, kurią pats Kristus yra išreiš- 
kęs „pasaulio kunigaikščio“ vaizdu (plg. Jn 12, 31; 14, 30; 
16, 11). Ši galybė atsistoja prieš Bažnyčią kaip Kristų 
istorijoje; ji virsta savotiška antibažnyčia, telkiasi savo 
šalininkų (plg. Apr 13, 12—14) ir persekioja Kristaus ša- 

lininkus (plg. Apr 13, 15—17). Šiuo atžvilgiu K. Rahneris 
teisingai sako, kad „pagal krikščioniškąją eschatologiją 
išganymo istorijos sprendimai įgyja vis aštresnių formų 
ir vis ryškesnių pavidalų; kad šie sprendimai, įvykę eg- 
zistencijos gelmėse, susikuria pasaulio istorijoje savą kūną 
ir savą išraišką“ 99. Kitaip sakant, antidieviška ir anti- 
kristinė galybė islorijos eigoje vis aiškiau virsta kultūri- 
ne objektyvacija. Tai bendras krikščioniškosios eschato- 
logijos įsitikinimas, atremtas į šv. Jono regėjimų vaiz- 
dus, kurie tokios objektyvacijos kūrimąsi atskleidžia ir 
net pabrėžia: visi šiuose regėjimuose minimi žemės nu- 
siaubimai kaip tik ir liečia „pasaulio kunigaikščio“ su- 
sikurtą antikristinę kultūrą įvairiausiais jos pavidalais. 
Tai ypač ryšku didžiosios Babelės sunaikinimo vaizde 
(plg. Apr 18, 11—24), kurį nagrinėsime kiek vėliau, mė- 
gindami susekti tokios Dievo rūstybę žadinančios Įultūros 
bruožus. S | — 

Čia yra pagrindas, kodėl, pasak K. Rahnerio, „išga- 
nymo istorija interpretuoja pasaulio istoriją antagonis- 
tiškai“, o „krikščionybė žiūri į profaninę istoriją skep- 
tiškai“ 5'. Tiesa, ji siunčia savo mokinius į šią istoriją, 
kaip ir. Kristus juos siuntė, nes Dievo karalystė kuriasi 
ne tik sieloje, bet ir pasaulyje. Tačiau Bažnyčia, kaip ir 
Kristus, čia pat įspėja savo siunčiamuosius: „Jūs nesate 
iš pasaulio. .., todėl pasaulis jūsų nekenčia" (Jn 15, 19). 
Krikščioniškoji eschatologija niekad netapatina išganymo 
istorijos su profanine istorija, Priešingai, ji skelbia, kad 
tai du istorijos vyksmai, tiesa, susikabinę vienas su kitu 
tarsi krumpliaračiai, tačiau turį visiškai kitus tikslus ir 
tuo būdu ir kitą eigos būdą. J. Mouroux žodžiais tariant, 
„Mes čia turime reikalo. su dviem specifiniais laikais, ku- 
rie vienas nuo kito taip skiriasi, kaip du vienas į kitą 
nesuvedami egzistencijos tikslai... Šie laikai nesutampa 
vienas su kitu, nes nėra tie patys jų keliai, <...> neside- 
rina jų Titmai ir skiriasi jų vidaus turiniai pagal jų tikslų 
prigimtį. ...Galop šie laikai yra visados du didžiuliai prie- 
šai, ir jų įjungimas į-vienas kitą (ihr Ineinander) yra ne- 
paprastai pavojingas“. 52. J. Mouroux Bažnyčios laiką 
vadina-,,sakramentiniu laiku“ !33, nes kiekviename sakra- 
mentiniame. veiksme Išganytojas. yra dabartinis:. sakra- 
mentas -ne tik ženklina, .bet ir įvykdo, vadinasi, jis yra 
ne tik būsimasis, bet jau ir dabartinis. Todėl ir Bažnyčios 
laikas nėra nei praeitis, nei ateitis, bet didžioji Dabartis, 
apimanti tiek praeitį, tiek ateitį. Šios didžiosios Dabar- 

ties nešėjas yra pats Kristus, kuris yra tas. pats vakar, 
šiandien ir rytoj, vadinasi, visados dabartinis: dabartinė 
yra jo amžinoji Auka Dangiškajam Tėvui ir dabartinis 
jis yra Bažnyčioje savo mokymų, vadovavimu bei pašven- 
timu. Tuo būdu Bažnyčios laikas yra nuolatinis laiko per- 
žengimas amžinybe, nes amžinybė ir yra gryna dabartis. 
Tuo tarpu pasaulio laikas yra akimirkų tęstybė arba be- 
galybė toje pačioje plotmėje, kurioje nėra ir negali būti 
jokio peržengimo. Graikams ir indams laikas yra nuola- 
tinis kartojimasis, vadinasi, nuolatinė praeitis: čia neatsi- 
randa nieko naujo, ko dar nebūtų buvę. Marksizmui su 
savo dialektiniu materializmu laikas yra nuolatinis pra: 
lenkimas to, kas yra, vadinasi, gryna ateitis: čia nelieka 
nieko seno, kas būtų pastovu. Šiomis schemomis — kar- 
tojimusi ir pralenkimu — pasaulio laikas ir išsisemia. Ko- 
kiu tad būdu būtų galima šią pasaulinio laiko schemą ta- 
patinti su bažnytinio laiko schema? 

Be abejo, Bažnyčia yra pasiųsta eiti į pasaulinį laiką 
ir jame skelbti didžiąją Kristaus Dabartį, ne sykį socio- 
logiškai priartėdama prie šio laiko schemos, kartais ją 
net prisiimndama, kad būtų atitinkamų tautų suprasta !34; 
Tačiau visa tai yta, kaip J. Mouroux teisingai pastebi, 
tik „Evangelijos skelbimo įvadas (Vor-Evangelisation)“ 135, 
Kaip dorovės srityje — tai formulavo jau šv. Tomas Akvi- 
nietis (plg. STh I, 2ae, g. 96; a. 2) — dažnai pakenčiama 
ne viena nevykusi elgesio lytis, nes žmogus negali iš -sy- 
kio (subito) tapti tobulas, taip ir istorijos bei kultūros 
srityje ne sykį esti pakenčiamos tokios laiko sampratos, 
kurios stovi šalia krikščioniškosios sampratos. Tačiau Baž- 
nyčios tikslas yra anas nekrikščioniškas laiko sampratas 
kaip tik. perkeisti 9S— tiek graikiškai indiškąją nuolatinio 
kartojimosi, tiek marksistinę nuolatinio: pralenkimo sche- 
mą. Kitaip sakant, Bažnyčios tikslas yra atitraukti žmogų 
tiek nuo grynos praeities, tiek nuo grynos -ateities ir su- 
telkti jį apie didžiąją Dabartį, kuria yra prisikėlusis, Tė- 
vo dešinėje sėdįs ir Bažnyčioje gyvenąs Kristus. Be abejo, 
tai žmogui įskiepyti yra gana sunku, ir tuo ar. kitu metu 
vyraujantis nebažnytinis laiko pergyvenimas ne sykį paža- 
dina -net ir labai aštrių sankirčių su bažnytiniu pergyve: 
nimu.: Tai regime senovėje, kai graikiškąjį laiko karto- 
jimąsi, kuriame. viešpatavo tik praeitis, reikėjo pakeisti 
linijiniu laiko vyksmu dieviškojo Teismo linkui parodant, 
kad istorija nėra nesibaigiąs bėgimas ratu, bet eismas, 
turįs pradžią bei pabaigą: čia. Krikščionybei reikėjo - at- 

skleisti ateities idėją. Tai regime ir šiandien, kai vis la- 
biau stiprėjanti marksistinė laiko samprata, atremta į gry- 
ną ateitį, visiškai nusisuka nuo praeities, laikydama šią 
tik priešistore, ir griauna dabartį, laikydama ją never- 
tybe: čia Krikščionybei reikia atskleisti praeities idėją ir 
dabarties vertę. Jei marksistinė laiko samprata perkelia- 
ma Bažnyčion, tai visas jos gyvenimas virsta nuolatiniu 
kaitaliojimu to, kas buvo; nuolatiniu nusisukimu nuo to, 
kas yra, bėgant į eschatologiją, tarsi Kristaus karalystė 
būtų dar tik lūkestis, o ne jau slėpiningai esanti mumyse, 
kaip moko II Vatikano susirinkimas (plg. I, 18). Tokiu at- 
veju Bažnyčia virsta įvairių įvairiausių bandymų lauku, 
pradedant paties Jėzaus vaizdu ir baigiant jo pašvęstųjų 
asmenų išvaizda. Mūsų dienų sąmyšis Bažnyčioje giliausia 
savo prigimtimi yra ne kas kita, kaip marksištinės laiko 
sampratos proveržis religiniame gyvenime. Ir kol šis pro- 
veržis nebus pašvęstas bei perkeistas, atitiesiant gryną 
marksizmo ateitį didžiosios Kristaus Dabarties labui, tol 
sąmyšis truks, kaip jis truko ir pirmaisiais amžiais, kova: 
jant Bažnyčiai su graikiškuoju Eonu. 

Kokiais tad bruožais pasižymi 'antidieviškas kultūros 
veidas? Kaip atrodo ana antroji kultūros pusė, esanti „pa- 
saulio kunigaikščio" objektyvacija? Savo viduje žmogus 
sukyla „prieš Viešpatį ir jo Kristų" (Ps 2, 2) tuo, kad at- 
sigrįžta į nuodėmės įstatymą (plg. 1 .Kor 15, 22) ir apsi- 
sprendžia juo sekti savame buvime. Kol toks apsispren- 
dimas esti tik vidinis, tol jokios kultūros jis nekildina ir 
tol apie jo nevertę gali spręsti tik vienas Dievas. Tačiau 
paprastai kiekvienas apsisprendimas greitai virsta veiks- 
mu, o veiksmas — veikalu. Nešamas nuodėmės įstatymo, 
antidieviškas apsisprendimas savaime prasiveržia tiek 
veiksme, tiek veikale, padarydamas ir juos antidieviškus. 
Šiuo atveju jie pralaužia žmogaus vidų ir virsta istorine 
bei socialine regimybe, Todėl mums dabar ir reikia kiek 
pasklaidyti šią regimybę bent bendriausiais jos bruožais. 
Mums -reikia pasiaiškinti, kame slypi kultūros kaip „pa- 
saulio kunigaikščio" objektyvacijos antidieviškumas. Tai 
padaryti nėra taip lengva, kaip iš sykio atrodo, nes, ke- 
liant šį klausimą, tuoj pat išnyra dvi sunkenybės. Pirma, 
antidieviškumias yra' grynas neiginys, o neiginį galima 
objektyvuoti ne kūryba, bet tik griovyba, kuri po savęs 
nieko nepalieka, Antra, antidieviškumas yra nukreiptas 
prieš Dievą. Betgi Dievo kaip tokio mes niekur nesutin- 
kame. Antidieviškas nusistatymas veržiasi į tuštumą, nie- 

ko nepasiekdamas. Todėl atrodo, kad antidieviškos kul- 
tūros kurti iš viso neįmanoma; kad tai tik ardanti, bet 
nieko nestatenti pastanga. 

Ir vis dėlto šios sunkenybės yra apgaulios. Antidie- 
viškas nusistatymas yra būdingas ne tik tuo, kad jis nu- 
sigrįžta nuo Dievo, bet ir tuo, kad jis aisigrįžta į žmogų, 
teikdamas jo buvimui kitokią kryptį ir kitokią prasmę 
negu toji, kuri kyla iš žmogaus santykio su Dievu. Šian- 
dien yra teisingai suvokta, kad ateizmas yra ne tiek Die- 
vo neigimas, kiek žmogaus teigimas. Kokio betgi žmo- 
gaus? Be abejo, ne tokio, kurio būtyje slypi Dievo pa- 
veikslas, bet tokio, kokį yra apmetęs pats žmogus. Ateiz- 
mas yra žmogaus atsigrįžimas į save kaip savo paties ap- 
malą. Garsioji J. P. Sartre'o tezė, esą Žmogaus buvimas yra 
pirmesnis negu jo esmė, yra pati ryškiausia ateizmo iš- 
vada. Kol žmogus jaučiasi esąs Viešpaties kūrinys, tol 
tiek jo buvimas, tiek jo esmė yra Dievo dovana: abu 
šiuos pradus jis yra gavęs iš aukšto. Tačiau jei Dievo 
nėra, tuomet tik buvimas žmogui yra atėjęs iš šalies, bū- 
tent iš gamtos. Ką žmogus iš šio buvimo pasidarys, tai 
jau yra jo reikalas. Kad žmogus yra, tai nepriklauso nuo 
jo paties. Kas. žmogus yra, tai glūdi jau jo rankose. Šis 
tad ryžtas apmesti savo paties paveikslą ir paskui vykdyti 
jį savo darbuose kaip tik ir virsta didžiu kūrybiniu aksti- 
nu. Ateistinis žmogus jaučiasi, Fr. Nietzsche's žodžiais 
kalbant, tarsi stovėtų krante atviros jūros, į kurią jis ga- 
lįs išplaukti visais laivais. Tai milžiniška paskata išmė- 
ginti savo jėgas tada, kai nėra nieko aukštesnio. Šia pras- 
me antidieviška kultūra yra ne tik galima, .bet ir isto- 
Tiškai tikra. 

Savaime suprantama, kad žmogaus noras apmesti savo 
paties paveikslą -nebūtinai ir ne kiekvienu atveju turi 
priešintis Dievo paveikslui jo būtyje. Jeigu Dievas yra, 
tai joks ateizmas nepadarys, kad žmogaus būtis ontolo- 
ginėse savo gelmėse - Viešpaties paveikslo nenešiotų. Šis 
paveikslas pasilieka net ir. didžiausio neigimo metu. Todėl 
yra visiškai įmanoma, kad jo įtakoje ir paties žmogaus 
apmestas paveikslas. gali turėti panašumo į aną ontolo- 
ginį Dievo paveikslą. Be abejo, daugelis šio panašumo 
bruožų — sąžinės laisvė, artimo meilė, žmonių lygybė, 
dorovė, taika,— skelbiamų ateizmo, Dievo nebuvimo at- 
veju netenka ontologinio pagrindo. Visi šie dalykai čia 
yra daugiau ar mažiau tik sociologinės vertybės, būtinos 
todėl, kad žmonių gyvenimas žemėje nevirstų kova visų 

su' visais. Nepaisant tačiau šio ontologinio trūkumo, pa- 
tys bruožai nenustoja savo panašumo, ir jais pažymėta 
kultūra nevirsta antidieviška pačia savimi, Todėl iš anks- 
to negalima teigti, esą visa kultūra, kilusi iš paties žmo- 
gaus apmato, jau tuo pačiu neigia bei griauna Viešpaties 
paveikslą žmoguje. Griovyba prasideda tik tada, kai ši 
kultūra įgyja tam tikro pobūdžio, kuris ne tik subjektyviai 
vyra antidieviškas, vadinasi, nukreiptas prieš patį Dievą, 
bet ir objektyviai niekina bei teršia dieviškąjį paveikslą 
žmoguje, jį pažemindamas ir net paversdamas išjuoka. 
Tokiu atveju žmogaus teigimas virsta jo paties neigimu; 
ateizmo antidieviškumas pereina į antižmogiškumą. Tai 
ir yra tikrasis „pasaulio kunigaikščio“ kultūros vaizdas, 
"arba ana antroji žmogiškosios kūrybos pusė. Kuo ši pusė 
vyra būdinga? 

« „Kaip grindžiamąjį kultūros vaidmenį ryšium su reli- 
gija Šventraštis ryškina statomos šventyklos pavyzdžiu 
(plg. II, 3a), taip tas pats Šventraštis atskleidžia antižmo- 
giškosios kultūros pobūdį sunaikinto Babelės miesto vaiz- 
du (plg. Apr 18, 1—24). Šis vaizdas yra vienas iš labiau- 
siai sukrečiančiųjų visuose šv. Jono regėjimuose. „Didy- 
sis miestas“, kuris tarsi karalienė „buvo apvilktas plona 
"drobe, purpuru ir škarlatu, papuoštas auksu, brangiais 
akmenėliais ir perlais“, žuvo „viena valanda“ (18, 16— 
17). Žemės karaliai, paleistuvavę su šiuo miestu, jūrinin- 
kai bei prekybininkai, prekiavę su juo, žiūrėjo iš tolo į 
jo „gaisro dūmus" (18, 9), veikė, dejavo ir „bėrė dulkes 
ant savo galvų“ sakydami: ;,Koks miestas buvo panašus 
į šitą didįjį miestą!“ (18, 18). Viešpaties teismas jam atėjo 
taip netikėtai, tarsi sunkus girnų akmuo būtų buvęs svies- 
tas į jūrą ir neberastas (plg. 18, 21). Miestas, pilnas 
„aukso ir sidabro, brangių akmenėlių, perlų, plonos dro- 
bės, purpuro, šilko, škarlato ir visokių skaniai kvepiančių 
medžių, visokių indų iš dramblio kaulo, visokių indų iš 
brangaus akmens, skaistvario, geležies ir marmuro, cina- 
mono, kvepalų, tepalo, miltų, kviečių, galvijų, avių, ark- 
lių ir vežimų“ (18, 12—13), staiga virto šiurpulingais griu- 
vėsiais. Savotišku liūdesiu Šventraštis aprašo aną tuštumą 
bei tylą, atsiradusią Babelei žuvus: „Arfininkų, giesmi- 
ninkų ir vamzdininkų balso ir trimito nebebus daugiau 
tavyje girdėti; joks dailininkas, koks būtų jo Menas, ne- 
bebus tavyje daugiau rastas; girnų ūžimo daugiau tavyje 
nebesigirdės; žiburio šviesos nebebus daugiau tavyje; jau- 
nikio' ir sužadėtinės balso nebebus tavyje girdima“ (18, 

22—23). Joks menas, joks ūkinis veikimas, joks naujo 
šeimos židinio grindimas, joks žmogaus džiaugsmo pa- 
reiškimas, jokia šviesa, išsklaidanti naktį, nebebus šiame 
mieste galimi. Užuot buvęs klestinčios kultūros vietovė, 
jis pasidarė dabar „visokių-darkių dvasių kalėjimas, vi- 
sokių sutepių ir nekenčiamų paukščių narvas“ (18, 2). 
Didžioji Babelė buvo išvilkta „iš viso savo žavumo“ 57, 

Be abejo, šis vaizdingas ir sykiu šiurpą keliąs aprašy- 
mas yra prasmuo. Jis nėra kurio nors tikrovinio miesto 
žlugties istorija. Galimas daiktas, kad šv. Jonas, kaip 
pastebi V. Bagdanavičius, „šiuo simboliu visų pirma su- 
prato Romą" 38, Tačiau jis jį taip apibendrino,. jog savo 
prasme jis pralaužia bet kokio konkretaus miesto ar kurio 
kito sutelktinio vieneto rėmus ir virsta tam tikra Žmo- 
gaus gyvenimo lytimi, kuri regimai išeina aikštėn tam 
tikros kultūros pavidalu. Todėl nevaisinga būtų ieškoti 
istorinio didžiosios Babelės atitikmens. Babelė yra visur, 
kur žmogaus kultūra įgyja babelinio pobūdžio, nes kaip tik 
šis pobūdis ir yra Dievo pasmerkiamas bei sunaikinamas. 
Mūsų dėmesį patraukia tai, kad Šventraštis, aprašydamas 
Babelės žlugimą, kalba tik apie objektyvius veikalus: žmo- 
nių žuvimo šv. Jonas nemini. Tai nereiškia; kad jų tokios 
katastrofos metu nebūtų žuvę. Tai tik reiškia, kad Švent- 
raštis čia pabrėžia objektyvių kūrinių antidieviškumą ir 
todėl jų pasmerkimą. Šv. Jonas kalba, kad „viena va- 
landa žuvo tokie dideli turtai" (18, 17), kad žuvo „visa, 
kas prašmainu ir šaunu (omnia pinguia et praeclara)“ 
(18, 14). Babelinis kultūros putlumas yra toks akivaizdus, 
jog jo dingimas pirmiausia ir krinta į akį. Būdingas yra 
ir miesto parinkimas šiai babelinei kultūrai pavaizduoti. 
Juk miestas yra savotiškas kultūrinis pavidalas, apimąs 
visas žmogiškosios kūrybos sritis, telkiąs jas vienybėn 
ir teikiąs joms savotiško atspalvio. Mieste išeina aikštėn 
ne tiek atskiro Žmogaus vidinis nusiteikimas, kiek visuo- 
menės gyvenimo būdo objektyvacija. Vadindamas tad 
Babelę miestu, šv. Jonas ir nori pasakyti, kad Babelė yra 
kultūrinis pavidalas visuomenine prasme. Tai „socialinis 
bei politinis organizmas“, kaip ją įžvalgiai vadina ir 
V. Bagdanavičius 99, Bet štai, kai tik šis organizmas virs- 
ta babeliniu, jis yra Viešpaties smerkiamas ir naikinamas. 
Kas tad yra tasai babelinis pobūdis, dėl kurio kultūra virs- 
ta Dievo rūstybės objektu? Kodėl žlugo didžioji Babelė? 

Kalbėdamas apie priežastis, kurios pažadino Viešpa- 
ties rūstybę Babelės atžvilgiu, Šventraštis sako: „tavo pirk- 

liai buvo. žemės kunigaikščiai“; „tavo žavėjimais buvo 
"suvedžiotos -visos tautos“; šiame mieste „rasta kraujo pra- 
našų bei šventųjų ir visų, kurie nužudyti žemėje“ (18, 24). 
Babelė buvo pranašesnė už visa kita: ji buvo. „didelis 
miestas, turįs viešpatavimą ant žemės karalių“ (17, 18). 
Tačiau kuo ji viešpatavo? Kuo ji valdė žmones? Švent- 
raščio Minimos žlugimo priežastys kaip tik tai ir atsklei- 
džia: babelinis pasaulio valdymo būdas. yra prekyba, me- 
las ir žudymas. | A a. 1 

Prekyba -stovi pirmoje -vietoje. Bet. tai mus kaip tik ir 
nustebina. Argi prekyba nėra būtinas žmogaus gyvenimo 
dalykas? Argi ji nėra žinoma nuo pat seniausių istorijos 
laikų? Ar pirkti bei parduoti iš tikro būtų nedora? Ta- 
čiau mūsų nuostaba nyksta, atidžiau pažvelgus į Švent- 
raščio žodžius, kuriais kreipiamas mūsų dėmesys į tai, 
kuo Babelė prekiavo ir kaip ji prekiavo. Šv. Jonas, iš- 
skaičiuodamas prekes, kurių sunaikintas miestas nebe- 
pirks, mini ne tik įvairius daiktus — gaminiai iš aukso, 
dramblio kaulo, geležies, marmuro, javai, miltai, galvi- 
jai, —ne tik vergus, kas anuo metu dar buvo supranta- 
ma, bet ir žmonių sielas (Apr 18, 13). Babelinėje kultū- 
roje ir žmogaus siela yra prekė; siela ne dvasinės subs- 
tancijos, bet dvasinių įsitikinimų, dvasinių norų ir dvasinių 
polėkių prasme. Visa tai Babelėje perkama ir par- 
duodama. Kadangi normaliu atveju gali būti perkamas 
bei parduodamas tik daiktas, todėl žmogaus vidaus pa- 
vertimas preke yra sykiu ir jo sudaiktinimas. V. Bagda- 
navičius teisingai šiuo atžvilgiu pastebi, kad „prekybinin- 
kui yra įdomus žmogus, kiek jis turi prekių ir kiek jis 
nori prekių. Žmogus, neturįs žemiškųjų turtų ir jų ne- 
geidžiąs, žiūrint prekybos filosofijos akimis, liaujasi buvęs 
mainų subjektas ir yra degraduojamas į prekių. katego- 
riją. Jis pats tampa perkamu ir parduodamu daiktu“ 140; 
perkamu ir parduodamu ne tiek senovinio vergo prasme, 
kiek naujovinio konsumenio, kuris pirklių kultūrai ir yra 
tik šiuo atžvilgiu vertingas. Pirklinėje kultūroje prekyba 
yra daugiau negu mainai. Tai žmogaus vidaus užgožėji- 
mas svetimomis įtaigomis. Pirkti čia reiškia ne tik įsigyti 
reikalingą daiktą, bet sykiu ir parduoti patį save, pa- 
klūstant per ši daiktą bylojančiai pirklių valiai, Šia pras- 
me Šventraštis ir kalba apie prekybą kaip valdymą. 
Pirklys tampa žemės kunigaikščiu tuo, kad laimi kito nusi- 
lenkimą, šį pirkdamas: „Dvarininkus iškarsime, miiestie- 
čius priversime dirbti, o inteligentus nupirksime“, — kal- 

bėjo 19 šimtmečio pabaigos rusų revoliucininkai. Šią jų 
programą komunizmas įvykdė visu plotu: komunistinių 
kraštų inteligentai iš tikro yra perkami, sudarant jiems 
geresnes gyvenimo sąlygas, sykiu tačiau reikalaujant, kad 
jie savo dvasios vaisiais — filosofija, literatūra, menu, 
mokslu — tarnautų komunistinei santvarkai. Ir tik retos 
išimtys atsispiria, neparduodamos už lęšienės dubenį pirm- 
gimio teisių, o verčiau pasirinkdamos kalėjimą, ištrėmi- 
mą ar socialini ujimą, Šitokio dvasios pirkimo esama bet- 
gi ir kapitalistinėje kultūroje, tik gal kiek labiau pridengtu 
būdu. Pirklinė kultūra, vis tiek kur ji reikštųsi, yra dva- 
sios valdymas prekybiniu būdu ir tuo pačiu jos išdavi- 
mas bei pažeminimas, Štai kodėl ji ir yra Viešpaties pa, 
smerkiama bei sunaikinama. 

Didžiosios Babelės sunaikinimas ' tučtuojau primena 
mums pirklių išvarymą iš Jeruzalės šventyklos: „Jėzus 
įėjo į Dievo šventovę ir išvarinėjo visus parduodančius 
ir perkančius šventovėje; jis išvartė pinigų mainininkų 
stalus ir Karvelių pardavėjų suolus“ sakydamas: „para- 
šyta: mano namai vadinsis maldos namais, o įūs padarėte 
iš jų galvažudžių olą" (Mt 21, 12—13). Vidinis ryšys tarp 
pirklių išvarymo iš šventyklos ir Babelės sugriovimo yra 
nepaneigiamas. Dar daugiau: didžiosios Babelės sunaiki- 
nimas yra ne kas kita, kaip pirklių išvarymas iš žmonijos 
istorijos, vadinasi, visiškas ir galutinis žmonių „santykių 
apvalymas nuo jų suprekinimo. Tai, ką Kristus pradėjo 
Jeruzalėje, jis užbaigs kaip Teisėjas paskutine savo iš- 
tarme. Argi didžioji Babelė nebuvo galvažudžių ola? Ar 
ji nebuvo sutepta „pranašų ir šventųjų" (Apr 18, 24) krau- 
ju? Argi ne jos kerėjimais (veneficiis), vadinasi, melais, 
buvo „suvedžiotos visos tautos" (18, 23)? Babelė kaip kul- 
tūrinis pavidalas yra ne tik pirkliška, bet ir galvažu- 
diška, ir melaginga. Kas perka ar parduoda žmogaus 
sielą, tas visų pirma meluoja ir šiuo melu klaidina savo 
artimą. Kas nesiduoda perkamas ar parduodamas, tas ba- 
belinėje kultūroje esti sunaikinamas. Prekyba, melas ir žu- 
dymas visados eina ranka rankon !*!. Tačiau kaip Kristus 
nepakentė pirkliškos dvasios savo Tėvo šventykloje Je- 
ruzalėje, taip lygiai jis jos nepakenčia nė savo karalys- 
tėje, kurią istorijos pabaigoje jis atiduos Tėvui kaip vi- 
suotinę šventyklą (plg. 1 Kor 15, 24). Pirklinė kultūra 
nesiderina su Kristaus karalyste iš esmės, todėl ir neturi 
joje dalios nei istoriniu . Erazals), nei esCchatologiniu 
(Babelė) atžvilgiu. a 

Šis tad paties Šventraščio pateiktas pavyzdys aiškiai 
rodo, kad antidieviška ir tuo pačiu antižmogiška kultūra 
kuriasi visur ten, kur žmogus vienaip ar kitaip yra paver- 
čiamas daiktu: įrankiu idėjoms skleisti, rinka pelnui kaup- 
ti, objektu smaguriauti ir t. t.; trumpai tariant, kur asmuo 
kaip tikslas savyje esti perkeliamas į priemonės plotmę. 
Kai šitoks asmens sudaiktinimas ir supriemoninimas ob- 
jektyvuojasi kultūriniais veikalais, lenkdamas istoriją sa- 
votiška kryptimi, tuomet kultūra savaime atsigrįžta prieš 
Dievo karalystę ir pasidaro jos priešininkė. Kova tarp 
tam tikro kultūros pavidalo ir Dievo karalystės vyksta 
esmėje ne už ar prieš Dievą — jo nei pažeisti, nei sunai- 
kinti juk negalima,— bet už dr prieš žmogų kaip abso- 
liutinę vertybę. Iš kultūros, kaip anksčiau sakėme, visa- 
dos spindi žmogaus paveikslas, Ir štai, kai šis paveikslas 
esti taip apmetamas ir vykdomas, jog iš jo byloja žmo- 
gus-daiktas (vergas, baudžiauninkas, darbo jėga, prekių 
konsumentas, lėbautojas; pavaldinys, medžiaginių dėsnių 
santalka ir t. t., ir t. t.), tuomet jį atspindinti kultūra iš 
tikro virsta rauge Didžiojo Sėjėjo dirvoje (plg. Mt 13, 37), 
nes ją pasėja Kristaus priešas, kurį Kristus aiškiai vadina 
velniu (plg. 13, 39). Štai kodėl šitokia kultūra visados įgy- 
ja demoniškų bruožų, ir štai kodėl eschatologijos atžvilgiu 
ji yra neigiamojo pobūdžio, kurį Šventraštis išreiškia 
žvėries prasmenimi (plg. Apr 13, 1—18). „Žvėris vaiz- 
duoja natūralų žmogaus veržimąsi, jo įvairius instinktus, 
jo saugumo bei plėšrumo jausmą, — gražiai šį prasmeni 
aprašo V. Bagdanavičius— Šių krypčių akcentavimas 
žmonijos gyvenime visada yra gyvas ir stiprus. Vitalis- 
tinis veržlumas visada nori būti kertiniu Žmogaus pasau- 
lėžiūros akmeniu. Su nepaprasti sugebėjimu -pasikeisti ir 
“ prisitaikyti jis stengiasi išsilaikyti žmogaus galvosenos 
viršūnėje. Kartais jis kelia aikštėn žmogaus išmintį, o 
kartais jo nesugebėjimą bet ką pažinti. Kartais jis yra 
su jokiais objektyviais dėsniais nesiskaitąs idealizmas, bet 
netrukus jis sugeba išvirsti į grubų natūralizmą. Kartais 
jis vadinasi socializmu, o kartais — liberaliniu individua- 
lizmu. Kartais jis puoselėja beribes pažangos idėjas, o 
kartais mirtį, neturinčią jokio prisikėlimo, laiko išeina- 
muoju savo filosofijos tašku. Mene, moksle, visuomeni- 
niame gyvenime jis turi skirtingus vardus, kurie savo 
ruožtu yra taip pat nepastovūs“ 2, Žmogaus apmestas 
savo paties paveikslas yra istorijoje labai kintantis bei 
margas. Tačiau viso šio margumyno pagrinduose slypi 

nuolatinis pavojus susidaiktinti ir tuo būdu išduoti dvasią 
anoms vitalistinėms jėgoms: „Žvėris visada yra gyvas“ 143, 

Šis antidieviškos ir antižmogiškos kultūros margumy- 
nas kreipia mūsų dėmesį į kitą kultūros dviveidiškumo 
bruožą, būtent į sąmyšį tarp gėrio ir blogio toje pačioje 
kultūroje. V. Bagdanavičius teisingai pastebi, kad „„vita- 
listinis principas, paimtas nepriklausomai nuo šėtono įta- 
kos, turi savyje daug gėrio ir žavumo, Jis yra apraiška 
tų jėgų, kurias Dievas yra sukūręs pasaulyje. Nėra -išvi- 
dinio būtinumo, kad vitalistinės jėgos, būtų pikto tarny- 
boje“ (t. p.). Iš kitos betgi pusės, šios jėgos yra aiviros 
piktui ir todėl labai dažnai esti nukreipiamos prieš Avi- 
nėlį kaip dieviškumo prasmenį. „Vitalistinės jėgos neturi 
savo idėjinės išbaigos“, vadinasi, „prasmės savyje“, to- 
dėl „jos nuolat svyruoja tarp Avinėlio ir žvėries ideolo- 
gijos" “**. Tai. pastaba, visiškai sutarianti su naujosios 
teologijos įžvalga, kad pasaulio istorija „visados lieka 
praeinanti, neišbaigta, dviprasmė ir dialektinė"“ (p. 9) ir 
kad- kaip tik dėl to jos įvykiai „negali būti interpretuo- 
jami išganymo ar pražūties prasme“ '*5, Tai reiškia: pa- 
saulio istorija Dievo karalystę sykiu ir stato, ir griauna: 
tie patys kultūros kūriniai apreiškia žmogų ir kaip Vieš- 
paties paveikslą, ir kaip apokaliptinio žvėries sekėją. To- 
dėl konkrečiai ir negalima tikrai nustatyti, ar tas bei ki- 
tas istorinis vyksmas eina išganymo, ar pražūties linkui; 
ar jis reiškia Dievo palaimą, ar pasmerkimą; ar jis yra 
Viešpaties atskleidimas, ar jo pridengimas ir net išstū- 
mimas. ' Net ir Izraelio istorija bei kultūra, kurias pats 
Dievas pasirinko kaip išganymo ženklą ir per kurias jis 
kalbėjo žmonijai, virto galop apakimu (plg. Rom 11, 25), 
nes nepažino Kristaus kaip savos egzistencijos tikslo. Ta- 
čiau ir vėl: šv. Paulius skelbia tą pačią dialektiką tiek 
stabmeldžiams, tiek izraelitams. Kitados stabmeldžiai ne- 
tikėję į tikrąjį Dievą, „tačiau Viešpats jų pasigailėjęs, ir 
dabar jie tikį į Kristų. Priešingai, izraelitai dabar netikį 
į jį, tačiau Dievas jų taip pat pasigailėsiąs, ir „taip bus 
išgelbėtas visas Izraelis“ (Rom 11, 26—31). Kol istorijos | 
eiga nėra atbaigta, tol ir jos turinys arba kultūra nieka- 
dos nėra vienprasmė. O kas laiko trukmėje manytų galįs 
kultūrą apspręsti vienaprasmiškai, tas eschatologiją įtrauk- 
tų į istoriją ir pasisavintų Kristaus Teisėjo vaidmenį, kurį 
Išganytojas kaip tik paneigė kviečių ir raugių palyginimu. 
Kai žmogaus Sūnaus priešas prisėjo dirvoje raugių, tai 
tarnai jam tarė: „Jei nori, mes eisime ir išrinksime jas“. 

Tačiau Kristus atsakė: „Ne, kad kartais, raudami rauges, 
neišrautumėte draug su jomis ir kviečių. Palikite vienus 
ir kitus augti iki pjūties“ (Mt 13, 28-29), o „pjūtis — 
pasaulio pabaiga“ (Mt 13, 39). Vadinasi, ne istorija, bet 
tik eschatologija išsklaidys kultūros dviprasmiškumą ir 
atskleis to ar kito kultūrinio pavidalo tikrąją vertę bei 
jo vaidmenį Dievo karalystėje. Užbėgti eschatologijai už 
akių reiškia pavojų sunaikinti gėrį to paties gėrio vardu. 

Tasai dieviškasis veiksmas, kuriuo bus atskleista kul- 
tūrinių pavidalų prasmė bei vertė, yra Krikščionybės 
vadinamas paskutiniuoju teismu. Ir štai kultūros dviveidiš- 
kumo šviesoje aiškėja šio teismo pobūdis ir jo reikalin- 
gumas. Labai dažnai paskutinysis teismas yra supranta- 
mas kaip viešas pakartojimas to, kas jau buvo įvykę as- 
meniniame teisme individualinės mirties akimirką. Dievas 
pasirodysiąs triumfiškai laikų pabaigoje visos žmonijos ir 
net viso kosmo akivaizdoje, kad patvirtintų tai, ką buvo 
padaręs su kiekvienu asmeniu aname slapčiausiame su- 
sitikime. Tačiau šitokia paskutiniojo teismo samprata ne- 
atskleidžia tikrosios jo prasmės. Viešas ir triumfiškas 
Viešpaties apsireiškimas gali turėti pagrindo tik tada, kai 
jis yra atremtas į naują turini, o ne tik į paskelbimą to, 
kas yra jau įvykę su kiekviena siela. Jeigu paskutiniojo 
teismo objektas būtų tas pat, kas ir asmeninio teismo, 
tai jo viešumas būtų tik. paprasta ceremonija, neturinti 
gilesnės prasmės ir todėl Dievui nederanti, Štai kodėl anks- 
tesnis vokiečių dogmatikas H. Schellis mėgina duoti ki- 
tokį — mūsų pažiūra, visiškai pagristą — paskutiniojo teis- 
mo aiškinimą, skirdamas jį nuo asmeninio teismo. „San- 
tyki tarp abiejų teismų, — sako jis — galima palyginti su 
santykiu tarp nemirtingumo ir prisikėlimo, tarp dalinio 
ir pilnutinio įvykdymo pasaulyje to teistinio prado, kad 
dvasia ir gamta yra sukurtos viena kitai... Specialusis 
teismas yra dorinio dėsnio reikalavimas ir pagrįstas as- 
meniniu nemirtingumu. .. Pasaulio teismas reiškia apskri- 
lai istorinio išsivystymo atbaigimą, kad šį perkeistų visais 
jo reikšmingais momentais ir perkeltų amžinybėn, .. Spe- 
Cialusis teismas plaukia iš sielos dorinės prigimties. Bend- 
rasis teismas ankštai siejasi su tuo, kas asmuo yra tikro- 
vės, likimo ir apvaizdos atžvilgiu" 4, 

Kitaip sakant, asmeninio ir paskutiniojo teismo pa- 
grindas yra kitas. Asmeninis teismas atsiremia į dorinę 
žmogaus asmenybę ryšium su ja pačia. Paskutinysis arba 
visuotinis teismas atsiremia į žmogaus asmenybę ryšium 

su istoriniu gyvenimu. Išeidamas iš šito skirtumo, H. Sche- 
His randa skirtingus ir šių teismų objektus. Asmeniniame 
teisme objektas yra žmogaus „subjektyvus nusiteikimas, 
dorinė intencija, kuri čia iškeliama ir apsprendžiama“; 
visuotiniame teisme objektas yra „objektyvus kūrinys, 
darbo būdas su jo vaisiais, kuriuose atsiskleidžia jų vertė 
ar nevertė“ (t. p.). Asmeninis teismas yra apsprendimas 
dorinės asmeninių veiksmų vertės, atsiremiant į Žmogaus 
sąžinę kaip artimiausiąją dorovės normą. Visuotinis teis- 
mas yra apsprendimas veiksmo išdavų vertės, atsiremiant 
į amžinąjį Dievo įstatymą kaip tolimesniąją arba galutinę 
dorovės normą. Asmeninio teismo dalyvis yra žmogiška- 
sis Aš, išvilktas iš visokių gamiinių bei kultūrinių lyčių 
ir pastatytas priešais savo paties sąžinę. Visuotinio teismo 
dalyviai yra nebe subjektyvūs asmenys, bet objektyvinės 
istorinės jėgos ir šių jėgų padarai. Tai teismas, sako 
H. Schellis, „žmonijos kaip tokios ir atskirų jos dalių, su 
kuriomis asmenys buvo susiję religiniais, tautiniais, so- 
cialiniais, ekonominiais, moksliniais, meniniais idealais bei 
kultūriniais siekimais ir kurios atskiriems individams dau- 
giau ar mažiau sudarė jų gyvenimo turinį (p. 870)... Bū- 
damas pranašauta laikų pabaiga, pasaulio teismas skelbia, 
kad yra vertingos ne tik atskiros sielos, bet ir tautos bei 
giminės kaip tokios, šeimos bei bendruomenės kaip to- 
kios, žemiškojo gyvenimo jėgos: valstybė ir tauta, moks- 
las ir menas, kultūra ir pramonė kaip tokie. Ne atskirų 
asmenų suma pasirodys prieš pasaulio Teisėjo sostą, bet 
tautos ir valstybės, didžiosios galybės ir dinastijos, sis- 
temos bei kryptys filosofijoje ir religijoje, visų sričių 
teorijose bei praktikose; pasirodys dievai ir kunigai, sek- 
tos ir partijos, mokyklos, ordinai, luomai, bendrijos visi 
kaip tokie, kiek jie yra ne atskiri asmenys, bet šeimos, 
draugijų, kovos, pašaukimo, valstybės ir Bažnyčios ne- 
šėjai. Žmonija pasaulio Teisėjo bus pašaukta ne suskal- 
dyta į atskirus atomus, kaip tai yra specialiniame teisme, 
bet didesnėmis ar mažesnėmis grupėmis, kaip jos isto- 
rijoje veikė, kovojo ir kentėjo, mąstė ir stengėsi, atsto- 
vavo gėriui ar blogiui. Žmogus bus Teisėjo pašauktas kaip 
narys, kaip vaikas savo tautos ir savo krašto, savo laiko 
ir savos kultūros“ (p. 871). Subjektyvi dvasia bus pastatyta 
dieviškosios tiesos švieson asmeninio teismo metu ir iš- 
matuota jos sąžinės nusiteikimais bei- sprendimais. Tuo 
tarpų objektyvi dvasia bus pastatyta dieviškosios tiesos 

švieson pasaulio teismo metu ir išmatuota amžinaisiais 
dėsniais. 

„Trumpai tariant, paskutinysis arba visuotinis teismas 
yra objektyvios bei objektyvuolos dvasios, vadinasi, kul- 
tūros, teismas. Tai dieviškasis veiksmas, kuris užbaigia 
istorinį žmonijos išsiskleidimą tuo, kad iškelia aikštėn 
atskirų. šio skleidimosi pavidalų vertę bei nevertę ir tuo 
pergali kultūros dviveidiškumą bei jos sąmyšį, trukusį 
visą istorinės eigos metą. Kaip asmeniniame teisme atsi- 
daro slapčiausios sielos gelmės, taip paskutiniajame teis- 
me atsiskleis visos tos kultūrinių santykių bei įtakų gijos, 
kurios neaprėpiamai buvo susipynusios ir kurių joks Žmo- 
gus nepajėgė išpainioti bei apvaldyti. Visa tai išpainioja 
ir nušviečia pats Viešpats Dievas baigiamuoju savo veiks- 
mu. Štai kodėl paskutinysis teismas ir yra reikalingas bei 
prasmingas. Krikščionybės supratimu, istorijoje nėra jo- 
kio aklo likimo, jokios gėrybės ar vertybės, jokio kūriį- 
nio, kuris stovėtų anapus dorinių dėsnių. Viskas čia .vyks- 
ta Dievo akivaizdoje ligi pabaigos. Tačiau kaip asmeni- 
niame gyvenime . Dievas,. saugodamas žmogaus laisvę, 
tiesioginių būdu paprastai nesikiša į jo veiksmus, kol 
mirtis jį pastato dieviškosios tiesos švieson, taip ir isto- 
rijos gyvenime Dievas leidžia veikti šio gyvenimo jėgoms 
ligi pjūties, kad paskui jų išdavos būtų surištos „į pėde- 
lius“— vienos sudeginti, o kitos sukrauti į jo kluoną (Mt 
13, 30). O mastas ugniai ar kluonui yra amžinasis Viešpa- 
ties planas, kuriame kultūra dalyvauja arba šį planą vyk- 
dydama ir virsdama Dievo karalystės kviečiais, arba jį 
griaudama ir pereidama į atmestinas rauges. Tačiau tai 
išaiškins pats Dievas kaip ga SUS Norma ir amži- 
nojo plano Autorius.  - . 


ų d. Kultūra ir askėšė 


biškloliniuoės Akio svarstėme objekrėiųji kultū 
ros sakrališkumą, kuris reiškiasi tuo, kad žmogiškoji kū- 
ryba giliausia savo prigimtimi yra kūriniškojo būties šven- 
tumo skleidimas, įjungiantis ją į išganymo istoriją ir pa- 
darantis ją eschatologiniu .ženklu arba nurodymu į- pa- 
saulio atbaigimą, kurio pati kultūra pasiekti negali. Jeigu 
tačiau kultūra yra sakralinė pati savyje, tai jau iš anksto 
galima nujausti, kad ji turi turėti ryšio ir su subjektyviu 
jos kūrėjo pašventimu. Kitaip sakant, būdama sakralinė 
savo esme, kultūra virsta krikščioniui šventumo keliu jos 

vykdyme. Juk būti tobulam, kaip kad „dangiškasis Tėvas 
tobulas" (Mt 5, 48), yra kiekvieno krikščionies pašauki- 
mas: „Ta yra Dievo valia, kad būtumėte šventi“ (1 Tes 
4, 3). Tai pačios Bažnyčios teiginys, pabrėžtas pop. Pi- 
jaus XI enciklikoje „Rerum omnium“ (1923 m.. sausio 
26 d.), kurioje įsakymas būti tobulam yra išplečiamas į 
visus be išimties: „Omnino omnes, nullo excepto“, per- 
keliant tuo būdu šventumą iš išskirties į kasdienos plot- 
mę. Kaip tai betgi yra galima? Ž 
Gražią savo knygą apie šv. Pranciškų Salezietį V. Bal- 
čiūnas pradeda sakiniu: „Visuotinio krikščioniškajam to- 
bulumui pašaukimo problema yra viena iš aktualiausių 
Bažnyčioje: ji lygiai domina visų kraštų ir visų laikų 
krikščionis <: ..> ypač mūsų dienomis" "7. Bet čia pat jis 
priduria, kad „tai vienas iš sudėtingiausių, giliausių ir 
sunkiausių klausimų" (p. 5). Kodėl? | 
Pirmajame šios „knygos skyriuje minėjome, kad, trau- 
kiantis asketams iš bažnytinės bendruomenės ir kuriant 
savą luomą, krikščioniškojo tobulumo siekimas vis labiau 
telkėsi vienuolynuose, taip kad viemiolinė būsena virto 
galop tobulumo būdu bei mastu. Tai patvirtina ir V. Bal- 
čiūnas pastebėdamas, kad vis.labiau ryškėjanti bei didė- 
janti vienuolynų tarnyba Bažnyčioje „nejaučiamai įtai- 
gojo galvoseną (mentalitė) paprastų krikščionių, kurie gy- 
veno pasaulyje. Pamažu šie įsitikino, esą šventumas ne 
jiems. Net buvo neįmanoma įsivaizduoti, kaip galėtų 
tobulybės idealas būti įvykdytas tų, kurie savo luomu ar 
savomis šeimos pareigomis yra surišti su pasauliu“ 4*, 
Tiesa, Bažnyčia, pasak V. Balčiūno, „niekad nepatvirtino 
tokios klaidingos galvosenos“, tačiau ši vis dėlto „darė 
stiprią įtaką bažnytinių pamokslininkų bei rašytojų di- 
džiumai“, taip kad pasauliškiai net ir kitaip nusistačiu- 
siųjų sielovadžių buvo mokomi „vesti tik padorų gyveni- 
mą“, šventumą paliekant dvasiškiams ir vienuoliams 49, 
Šv. Pranciškus Salezietis pirmutinis sulaužė šią pažiūrą, 
atstatydamas pirmųjų krikščionių įsitikinimą, kad. „būti 
šventam ir būti krikščioniui yra sinonimai“ 59, Jis pir- 
masis taip aiškiai ir įtikinamai skelbė, kad „yra klaida ir 
net erezija norėti maldingą gyvenimą (la vie dėvote) iš- 
jungti iš kareivių kuopų, iš amatininkų dirbtuvių, iš ku- 
nigaikščių rūmų, iš vedusiųjų žmonių židinio“ 5!. Visi 
pašaukimai ir luomai galį šio gyvenimo siekti ir jį pa- 
siekti, nes nesą jokių iš anksto nubrėžtų sąlygų ar ap- 
linkybių, kuriose reiktų būtinai gyventi, norint vykdyti 

savos būsenos pareigas, arba kurios galėtų užtrenkti duris 
į tobulumą. Šv. Pranciškus yra sustatęs net tam tikrą si- 
logizmą savam nusistatymui įrodyti: 1) Dievas šaukia kiek- 
vieną krikščionį į tam tikrą luomą; 2) jis teikia kiekvie- 
nam malonės šio luomo pareigoms tobulai atlikti; 3) to- 
bulas gi luomo pareigų atlikimas ir padaro žmogų šventą; 
4) taigi šventumas yra visuotinis pašaukimas 92. Todėl 
H. Bremond'as, aprašydamas prancūzų religinės nuotaikos 
išsivystymą, ir sako, kad nuo šv. Pranciškaus Saleziečio 
laikų „pasaulis ir vienuolynas (Ie cloitre) atrodo sudarą 
jau vieną dalyką“ !S?. Tai, kas anksčiau buvę įmanoma 
tik vienuolyne, dabar pasidarė įmanoma ir pasaulyje. 
Galimas daiktas, kad Šv. Pranciškus Salezietis nė pats 
nenujautė, kokių didžių perspektyvų jis atveria minėtais 
savo teiginiais. Pabrėždamas, kad šventumas slypi ne bet 
kokiame, o iobulūme !* luomo pareigų atlikime, šventasis 
atkreipė mūsų dėmesį į tai, kad krikščioniškajam tobu- 
lumui nepakanka tik formalaus prado (gera intencija ar 
įvairių dorybių dorybėlių vykdymas), bet kad jam reikia 
ir turinio, kurį kaip tik teikia luomo pareigos. Kitaip sa- 
kant, svarbu yra ne tik.tai; kaip daroma, bet ir tai, kas 
daroma. Be abejo, šv. Pranciškus Salezietis Neišleidžia 
iš akių nė ano formalinio „kaip“. Šiuo atžvilgiu jį tei- 
singai interpretuoja V. Balčiūnas sakydamas, kad „akin 
krintą (ėclantantes) darbai, ilgos maldos, griežti pasnin- 
kai bei marinimaisi nėra prieinami visiems. mirtingiesiems, 
Bet jų krikščioniškasis tobulumas būtinai nė nereikalauja, 
nes jis yra meilė; jis yra daugiau vidinis negu viršinis 
dalykas. Intencijos grynumas, uoli meilė mažuose užsi- 
ėmimuose, mažų dorybių vykdymas, galimai tobulas savo 
luomo pareigų ėjimas, nusilenkimas dieviškajai valiai 
sunkenybėse ir džiaugsmuose — štai būdingiausi krikščio- 
niškojo tobulumo bruožai pagal šv. Pranciškų Salezietį" 153, 
Tačiau net ir šio subjektyvaus nusistatymo aprašyme tuč- 
tuojau įsiterpia „tobulas savo luomo pareigų ėjimas“, 
kuris jau yra nebe formalinio, bet materialinio pobūdžio, 
nes luomo pareigos išreiškia objektyvų turinį. 5į tad tu- 
zinį kiek galima tobuliau vykdyti ir reiškia eiti šventumo 
"keliu. Krikščioniškojo tobulumo visuotinumas glūdi ne 
tiek subjektyviame nusistatyme, kiek luomo pareigų to- 
bulame atlikime. Vienuolynai buvo anksčiau virtę šven- 
tumo draustine (rezervatu) ne todėl; kad. pasauliškiai. ne- 
būtų galėję savo darbų pašvęsti kilnia intencija, bet to- 
dėl, kad patys šie darbai buvo laikomi nesideriną su 

krikščioniškuoju tobulumu. Todėl net ir kilni intencija 
negalėjo padaryti jų šventumo keliu. Šventumui reikėję 
kitų darbų, būtent tokių, kurie kilę iš vienuolinės bū- 
senos. Nūn šv. Pranciškus Salezietis moko, kad visų luo- 
mų visos pareigos turinčios būti atliekamos kuo tobu- 
liausiai, kad joms Dievas teikiąs antgamtinės pagalbos, 
nes joms šaukiąs kiekvieną žmogų ir todėl nepaliekąs jo 
be paramos. Krikščioniškasis tobulumas nereikalaująs 
ypaiingų darbų — ilgos maldos, griežti pasninkai, užsi- 
sklendimas vienutėje, apsikaustymas grandinėmis, — jis tik 
reikalaująs, kad kiekvienas luomo darbas būtų StUCLAmMĖS 
tobulai. Ė 
Pritaikius šią bendrą šv. Pranciškaus Saleziečio šven- 
tumo sampratą pasauliškiui, atsiveria iš tikro netikėtos 
perspektyvos. Jau esame sakę, kad pasauliškio veikla 
pasaulyje yra kultūrinė veikla ir kad todėl jo -luomo pa- 
reigos yra kultūrinės pareigos. Jeigu tačiau krikščioniš- 
kasis tobulumas glūdi tobulame savo luomo pareigų at- 
likime, tai reiškia, kad pasauliškiai šio tobulumo gali 
siekti bei pasiekti tik kultūrine kūryba. Kuliūra yra pa- 
sauliškio „kelius į šveniumą. Pasauliškis krikščionis tampa 
tobulas tuo, kad jis ligi galo vykdo tai, kam jis yra pa- 
saulyje skirtas: kareivis tuo, kad yra kareivis; amatinin- 
kas tuo, kad yra amatininkas; menininkas. tuo, kad yra 
menininkas; mokslininkas tuo, kad yra mokslininkas; po- 
litikas tuo, kad yra politikas, ir t. t. Kadangi visi šie kul- 
tūriniai veiksmai, kaip sakyta, yra kūriniškojo būties 
šventumo skleidėjai, tai jie tuo pačiu yra ir tobuliną 
veiksmai: objektyviai jie tobulina pasaulį, subjektyviai 
jie tobulina jų autorių, Pasauliškio šventumas kyla ne iš 
kokio nors priedo, prijungto prie kultūrinės jo veiklos, 
bet iš pačios šios veiklos. Pasauliškiui, norint būti tobu- 
lam, nereikia griebtis kokių nors specifinių žygių šalia 
savo kultūrinių žygių; jam nereikia susivienuolinti ar 
susidvasiškinti, norint būti tikru krikščionimi. Nes jis teri 
savą būseną arba luomą, į kurį Dievas yra jį pašaukęs 
ir kurio pareigoms atlikti jis gauna taip lygiai.pakankamai 
malonės, kaip vienuolis ar dvasiškis savoms pareigoms. 
Pasauliškiui nevalia kultūrinės savo veiklos laikyti pro- 
fanine, stovinčia šalia jo krikščioniškumo, ir todėl ieškotis 
specifinių sakralinių veiksmų, kurie atsvertų kultūrinių 
jo veiksmų profaniškumą. Tai būtų didžiulė klaida, - ka- 
"dangi kultūra yra sakralinė pačia savo esme. Pasauliškiui 
reikia tik savos būsenos sakrališkumą įsisąmoninti ir- jai 

atsidėti visa širdimi ir visomis jėgomis. Žinodamas, kad 
kultūriniais savo veiksmais jis kelia aikštėn būties tiesą, 
gėrį ir grožį, kad, sužmogindamas pasaulį, jis esmėje jį 
sudievina ir palenkia Kristui kaip Galvai, kad, siekdamas 
perkeisti žemę, jis teikia istorijai eschatologinių ženklų, — 
visa tai žinodamas bei vykdydamas, pasauliškis savaime 
pasidaro, kalbant aukščiau cituoto I. Lagovskio žodžiais, 
„vyriausiuoju pasaulio kunigu“, vadinasi, sakrališkumo 
skelbėiu bei plėtėju. Ši pasauliškio samonė, persunkusi 
kultūrines jo pastangas, kaip tik ir veda jį į šventumą, 
nes savaime iš jo reikalauja, kad jis savas pareigas at- 
liktų kuo tobuliausiai, nes tai pareigos, kurioms jis yra 
Bažnyčios pašvęstas ir pasiųstas. Tai pareigos išganymo 
istorijoje, kurioje jis kaip tik kultūrine savo veikla ir 
dalyvauja, „a Aa ' . 

„ Tai betgi anaiptol nereiškia, kad šia veikla pasauliškis 
atsipalaiduoių nuo garbinimo arba kad kūryba pakeistų 
garbinimą, kaip tai šiandien ne sykį girdime: „Seniau 
garbinti reiškė teikti Dievui pirmenybę prieš daiktus, juos 
jam skiriant ir aukojant; dabar garbinti reiškia pašvęsti 
savo kūną ir sielą kūrybos vyksmui, kad pasaulis būtų 
užpildytas. kietu darbu ir protiniu tyrinėjimų“ (Teilhard 
de Chardin). Kūryba niekados negali garbinimo atstoti, 
nes šiuodu dalyku nėra tos pačios plotmės. Garbinimas 
kyla iš žmogaus santykio su Dievu. Būdamas kūrinys, žmo- 
gus būna Dievo akivaizdoje ne kitaip, kaip tik garbin- 
damaš.. Rusų Bažnyčios vienuolio J. Šachovskio posakis, 
kad „pažįstame garbindami —slavia poznajom“ 158, ga- 
li —ir „net turi — būti perkeltas iš gnoseologinės srities 
į ontologinę teigiant: būname garbindami. Žodžiai „Šven- 
tas, Šventas, Šventas", tariami „be poilsio dieną ir nak- 
ti“ (Apr 4, 8), yra šios būsenos pojustinė išraiška. Gavęs 
iš Viešpaties pačią būtį, žmogus stovi savo Kūrėjo aki- 
vaizdoje kaip ontologinis elgeta, kuriam nusilenkimas yra 
būtinė įo savybė. Todėl net ir didžiausias kūrybinis ge: 
nijus negali šia savybe nusikratyti, nes ir jo būtis yra 
jam Dievo duota. Tiesa, žmogus kūrėjas, veikdamas pa- 
saulyje, iškyla aukščiau už savo kūrinį. Prisipažindamas 
esąs elgeta Dievo atžvilgiu; žmogus kultūrininkas teisėtai 
didžiuojasi. esąs karalius pasaulio atžvilgiu. Todėl jis ir 
yra, kaip psalmininkas pastebi, apvainikuotas ;,„garbe ir 
šlove“, (Ps 8, .6).. Žmogus spindi pasaulyje; spindi todėl, 
kad yra jo valdovas;-o jo valdovas jis yra todėl, kad yra 
kūrėjas. Žmogaus būsena pasaulyje yra orumas (dignitas). 

Tačiau tai nereiškia, kad šis žmogaus kūrėjo karališkumas 
pasaulio akivaizdoje galėtų atstoti jo elgetiškumą Dievo 
akivaizdoje. Kas šitaip manytų, tas žmogų kūrėją suta- 
patintų su Dievu Kūrėjų, pakartodamas A. Mickevičiaus 
„Vėlinių“ Konrado klaidą, esą kūrybines savo jėgas jis 
gavęs iš to paties šaltinio, kaip ir Dievas: „Turi jų, ne- 
tekt jų nebijai —aš irgi nebijau“ („Didžioji improviza- 
cija"); tas nesuvoktų, ką reiškia būti sukurtam iš nebū- 
ties. Kūryba gali virsti garbinimu tik tuo atveju, kai ji 
yra Nuolatinis klausimas: iš kur kūrėjas „yra gavęs galios 
kurti ir ką jo kūryba reiškia? Atsakęs į šį klausimą, žmo- 
gus pastebi, kad jis yra kūrybinis todėl, jog savo būtyje 
atspindi Dievą Kūrėją. O tai pastebėjęs ir pergyvenęs, jis 
dar labiau nusilenkia prieš savo Pirtmavaizdį. 

„Kitaip sakant, kūryba. ne tik neišskiria garbinimo, bet 
ji žmogų tiesiog verste verčia garbinti. Išmąsčius ir kon- 
krečiai išvysčius kūrybinius žmogaus darbus ligi galop, 
atsiduriame Dievo Kūrėjo akivaizdoje ir klumpame prieš 
ji ant kelių, kartodami minėto psalmininko žodžius: „Kas 
gi yra žmogus, kad juo rūpinies“, kad. „davei jam val- 
džios ant visų savo rankų darbų“, kad „Visa pavergei po 
jo kojomis“ (Ps 8, 5—7)2 Nuostaba savo veikalų akivaiz- 
doje greitai virsta nuostaba Dievo darbų akivaizdoje: 
„Viešpatie, mūsų Viešpatie, koks nuostabus yra tavo var- 
das visoje žemėje“ (Ps 8, 10). Garbinimo akstinas glūdi 
kūrybiniame mūsų pajėgume: kuriame todėl, kad esame 
sukurti, ir garbiname todėl, kad esame sukurti. Todėl kaip 
seniau, taip ir dabar garbinti reiškia teikti Dievui pir- 
menybę. prieš daiktus, juos jam skiriant ir aukojant. Kūno 
ir sielos jėgų skyrimas kūrybai šio daiktų aukojimo ne 
tik neneigia, bet į jį veda ir jį atbaigia, nes visa mūsų 
kultūrinė veikla yra juk įnašas pasaulio išganymui, va- 
dinasi, auka, įsijungianti į Kristaus auką, padarydama ją 
Tegimą bei prieinamą istorijoje. 

Iš kur tad kyla anas asketų nepasitikėjimas kultūrinin- 
kais, kuriuo yra gyvenę ilgi amžiai ir kurį I. Lagovskis 
yra gražiai išreiškęs vienu sakinių: „garsiai pripažįstama, 
tyliai prakeikiama“ 572 Tai reiškia::asketai kultūros viešai 
neneigia, nes jie savaime jaučia, kad ir jų veikimas rymo 
ant kultūrinių žmonijos laimėjimų. Tačiau jie nusigrįžta 
nuo jos savo: viduje manydami, esą kultūrinės veiklos 
kelias nevedąs į krikščioniškąjį tobulumo, EA sia tokios 
nuotaikos šaltinis? 

Atsakymas į šį klausimą slypi klaidingoje kultūrinės 
veiklos kaip nusilenkimo pasauliui sampratoje. Kultūros 
nekurdami, o ja tik naudodamiesi, asketai mano, esą kul- 
tūrinė kūryba yra susitaikymas su pasauliu, nusileidimas 
jo reikalavimams ir sekimas jo užgaidomis. Kadangi ta- 
čiau visas pasaulis yra nuodėmės paliestas —,visas pasau- 
lis guli piktenybėje“ (1 Jn 5, 19)— tai ir atrodo, kad nu- 
sileisti pasauliui, susitaikyti su juo, sekti įuo reiškia ne 
ką kita, kaip susitaikyti su nuodėme ir nusileisti jos pik- 
tenybei. Štai kodėl V. Rozanovas, kaip minėjome, ir sako, 
kad Bažnyčia laikanti kultūrą tik kontrabandine preke ir 
tik atleidžianti šiems „kontrabandininkams“— Gogoliui, 
Puškinui — kaip kad ji atleidusi Magdalietei ir kitiems 
nusidėjėliams; tačiau jokiu būdu ji nelaikanti kultūrinės 
kūrybos keliu tobulybėn ir nestatanti jos lygiomis su as- 
keze: „Konfitūrai yra leidžiami, bet ne per daug skanūs, 
geriau sugedę, dar geriau, jei jų visai nėra. O jei jų jau 
esama ir jei jie skanūs, tai tada jie atleidžiami" 158, 

Ši betgi prielaida, esą kultūrinė kūryba reiškia susi- 
taikymą su pasauliu, yra visiškai klaidinga. Tai ypač stip- 
riai pabrėžia N. Berdiajevas, atsakydamas Rozanovui. Ber- 
diajevas remiasi Krikščionybės dėsniu ,„Nemylėkite 
pasaulio nė to, kas yra pasaulyje“ (1 Jn 2, 15), pripažinda- 
mas šiam dėsniui amžiną galiojimą: „Evangelijos įsaky- 
mas nemylėti „pasaulio“ ir „pasaulį“ nugalėti galioja am- 
žinai“ !58, Tačiau kūryba šį dėsnį kaip tik ir patenkina. 
„Kūrybiniame veiksme,— sako N. Berdiajevas,— žmogus 
išeina iš „šio pasaulio“ ir pereina į kitą pasaulį. Kūry- 
biniu veiksmu yra sukuriamas kitas pasaulis. Kūryba yra 
tad anaiptol ne prisitaikymas „šiam pasauliui“ ir jo būti- 
nybei; kūryba yra „šio pasaulio“ ribų peržengimas ir jo 
būtinybės pergalėjimas... Kūrybinis veiksmas yra „pa- 
saulio" atžvilgiu transcendentus; jame slypi išėjimas iš 
„šio pasaulio“" (t. p.). Šia prasme kūryba yra „ne mažiau 
dvasinė bei religinė kaip ir askezė“ (p. 287): jos abi per- 
gali pasaulį. „Kūryba yra „pasaulio“ pergalė; tiesa, kito- 
kia negu askezė, tačiau lygios vertės“ (p. 288). Dar dau- 
giau: N. Berdiajevas kitoje vietoje net teigia, kad „kū- 
ryba reikalauja savotiškos dvasinės askezės; kurti anaip- 
tol nereiškia paleisti iš rankų aistrų vadžias; kurti reiškia 
savęs išsižadėjimą ir auką. .. Kurti reiškia apreikšti meilę 
Dievui, o ne pasauliui. Štai kodėl kūryba ir yra kelias 
„pasauliui“ nugalėti" 9, Kitaip sakant, „tarp kūrybos ir 
askezės nėra jokio prieštaravimo ar priešingybės; kūryba 

neteigia to, ką askezė neigia“ '9!. Priešingai, kūryba rei- 
kalūuja askezės kaip savo pagrindo ir tuo būdu susijun- 
gia galop į vieną žmogiškąjį nusistatymą pasaulio at- 
žvilgiu. Kūryba ir askezė teigia tą patį dvasinį pradą ir 
neigia tą patį chaotinį ardantį pradą. Abi jos siekia at- 
statyti Dievo paveikslą būtyje ir tuo būdu vesti pasaulį 
išganymo keliu. Pilnutinis išganymo kelias yra, pasak 
Berdiajevo, tasai, kuriame susijungia askezė ir kūryba: 
„Pasaulis turi būti pergalėtas asketiškai ir kūrybiškai. 
Vien asketiškai pasaulio pergalėti negalima" (p. 291); ne- 
galima. todėl, kad askezė yra daugiau neigiamojo pobū- 
džio, nepaliekanti po savęs kokių nors pastovių veikalų. 
O pilnutinei pasaulio pergalei reikia ne tik neigti jo 
chaotiškumą, bet ir statyti jo kosmiškumą — ta prasme, 
kuria anksčiau kalbėjome apie kosmą kaip darną, kurią 
nuodėmė griauna. Askezė kovoja, tiesa, su šia griovyba, 
tačiau ji reikalinga kūrybos kaip teigiamo papildo, iš 
kurio išauga kitas pasaulis kaip papuošalas ir darna. 
Reikalą jungti kūrybą su askeze Berdiajevas paryškina 
šiuo gana būdingu pavyzdžiu: „19 šimtm. pradžioje gy- 
veno didis rusų genijus Puškinas ir didis rusų šventasis 
Serafinas iš Sarovo. Puškinas ir Serafinas gyveno vi- 
siškai skirtinguose pasauliuose; juodu vienas kito nepa- 
žino ir nesusilietė jokiame taške... Ir štai aš klausiu: ar 
būtų buvę geriau ir Rusijos, ir pasaulio likimui, ir die- 
viškosios Apvaizdos tikslams, jei Rusijoje 19 šimtm. pra- 
džioje būtų gyvenę ne šventasis Serafinas ir genialusis 
Puškinas, bet du Serafinai, du šventieji?“ !92? Berdiajevo 
atsakymą galima nujausti jau iš anksto: Rusija ir žmo- 
nija, pasak jo, būtų skurdesnė, jeigu jai atimtume Puš- 
kiną, o pridėtume antrą Serafiną. Vakariečiui žmogui šis 
atsakymas bus aiškesnis, parinkus pavyzdį iš jo istorijos, 
sakysime: ar ir Europai, ir pasauliui, ir kat. Bažnyčiai 
būtų buvę geriau, jei 12—14 šimtm. eigoje būtų gyvenę 
ne šventasis Pranciškus Asyžietis ir genialusis Dante 
Alighieri, o du šventieji Pranciškūs? Atrodo, kad ir va- 
karietis sutiks, jog atėmus Dantę, o jo vietoje pastačius 
antrą Pranciškų, mūsų dvasios lobis pasidarytų skurdes- 
nis. Nes reikia sutikti su Berdiajevu, kad, jei Puškinas 
būtų ryžęsis tapti Serafinu, tai jis nebūtų buvęs poetas 
kūrėjas (plg. t. p.). Tas pat ir Vakaruose: jei Dante būtų 
mėginęs eiti Pranciškaus pėdomis, tai neturėtume šian- 
dien nei „Naujojo gyvenimo“, nei „Dieviškosios kome- 
dijos“— ne todėl, kad šventumas apskritai neigtų kūry- 

bą, bet todėl, kad šventumas, išaugęs iš askezės (Serafino 
ir Pranciškaus tipo), yra visiškai kitos rūšies negu šven- 
tumas, galįs išaugti iš kūrybos. Štai kodėl pasauliui rei- 
kia Serafino ir Pranciškaus, kad pro juos būtų galima 
paregėti Viešpaties paveikslą subjektyviame gyvenime, 
Bet jam taip pat reikia Puškino ir Dante's, kad būtų ga- 
lima paregėti tą patį Viešpaties paveikslą objektyviame 
gyvenime. Tik abi šias puses suderinus ir sujungus vie- 
nybėn, galima kalbėti apie Dievo karalystės statymą bei 
stiprėjimą. „Vienu Serafino šventumu be Puškino kūry- 
binio genialumo kūriniškasis pasaulio tikslas negali būti 
pasiektas" '9, kadangi tokiu atveju objektyvi gyvenimo 
pusė pasilieka nenušviesta kūriniškąja būties tiesa, jos 
gėriu bei grožiu. 

Užtat Berdiajevas ir kalba apie kūrybą kaip apie ly- 
giavertį kelią į krikščioniškąjį tobulumą, palyginant jį 
su askezės keliu. Abiejų šių kelių tikslas yra tas pat, bū- 
tent: pasaulio pergalė, palenkiant jį Kristaus viešpatavi- 
mui. Tačiau kiek askezės kelias yra jau išmintas nuo pat 
Krikščionybės pradžios, tiek kūrybos kelias yra pasilikęs 
užžėlęs ligi pat mūsų dienų. Todėl Berdiajevas jį ir nori 
savo svarstymais atverti. ,„(Genialumas yra kitos rūšies 
šventumas",— sako jis (t. p.), tačiau jis nėra mažiau re- 
liginis negu askezė. Visų pirma todėl, kad kūrėjas taip 
pat yra Dievo pašauktas, kaip ir asketas. „Vis tiek ar aš 
esu stalius, ar filosofas, esu Dievo. pašauktas kūrybinei 
veiklai" '9, Paklusęs šiam pašaukimui ir atlikdamas jo 
pareigas kiek galėdamas tobuliau, žmogus žengia krikš- 
čioniškojo tobulumo keliu, kaip ir tasai, kuris gyvena 
vienuolyne, Kultūrinė veikla nereikalauja jokio ypatingo 
pašventimo, nes ji yra šventa pati savyje. Be abejo, „ji 
gali būti nuodėmės iškreipta", pripažįsta Berdiajevas 
(t. p.). Bet ar negali būti nuodėmės iškreipti, kaip anks- 
čiau sakėme, ir malda, ir pasninkas, ir išmalda — šie spe- 
cifiniai askezės veiksmai? Nuo nuodėmės pavojaus niekas 
nėra laisvas. Antra, kūryba reikalauja, Berdiajevo pa- 
žiūra, ne mažiau aukos negu askezė. Ji reikalauja visų 
tų savęs apvaldymo dorybių, kokių reikalauja ir aske- 
tinis gyvenimas, Pasaulio pergalė kultūrine veikla yra 
neįmanoma be paties savęs pergalės, nes pasaulis yra ne 
tik šalia mūsų, bet ir mumyse: mes patys esame pasaulis. 
Daugelis kūrėjų palūžta, prarasdami savo pašaukimą, kaip 
tik todėl, kad neįžvelgia pasaulio grėsmės juose pačiuo- 

se. Subjektyvus palaidumas patraukia paskui save ir ob- 
jektyvų Nnevaisingumą. Teisingai tad Berdiajevas ir nu- 
rodo, kad „krikščioniškoji kūryba bus darbas pasaulio 
vienuolių" !9, vadinasi, tokių pasauliškių, kurie aukos 
reikalą suvokia, nes tik tokių atveju galima ir pasaulyje 
pasiekti tai, ko anksčiau buvo siekiama vienuolyne. 

Dabartinė žmonija, pasak Berdiajevo, ir einanti šios 
„naujos asketinės drausmės“ linkui, būtent „pasaulio 
vienuolių“ linkui !9“. Tai šiandien būtina todėl, kad vie- 
nuolinė tobulumo linkmė pastaraisiais šimtmečiais per 
daug buvo nusigrįžusi nuo kultūros ir daugelį jos sričių 
palikusi nekrikščioniškoms ar net antikrikščioniškoms jė- 
goms. Naujųjų amžių kultūra todėl ir susiklostė ne tik 
šalia Bažnyčios, bet ir prieš Bažnyčią. Šios knygos auto- 
rius kitoje vietoje yra platėliau dėstęs, kad Kristaus iš- 
skyrimas iš bet kurios gyvenimo srities niekados nepa- 
lieka po savęs tuščios vietos: ją tučtuojau apvaldo anti- 
kristinė dvasia. Kitaip sakant, istorija bei kultūra po Kris- 
taus niekados nėra tik prigimtoji, moderniškai kalbant, 
profaninė. Ji kuriasi arba pagal Kristų, arba prieš Kris- 
tų !97. Tos pačios nuomonės yra ir N. Berdiajevas: „Bė- 
gant iš pasaulio ir neigiant kūrybą pasaulyje, pasaulio li- 
kimas yra patikimas antikristui, Jei mes, krikščionys, ne- 
sukursime gyvenimo, atremto į žmonių bei tautų laisvę ir 
broliškumą, visa tai padarys antikristas melagingų bū- 
du" '6š. Ligšiolinis asketiškai vienuolinis krikščioniškojo 
tobulumo kelias šį dėsnį iš dalies buvo pamiršęs, iš dalies 
per menkai jį vertinęs. Todėl naujoje kultūroje ir atsi- 
rado tiek daug antikristinio prado apraiškų. Užtat dabar 
kūrybos kelias ir yra pašauktas „atkovoti kiek galima 
daugiau gyvenimo sričių Kristaus veikimui“ (t. p.). Pasak 
Berdiajevo, „nebegalima ilgiau pakęsti, kad kūrybinis są- 
jūdis liktų šalia Bažnyčios arba vyktų prieš Bažnyčią“ 
(p. 391). Reikia jį padaryti krikščionies būsena, pirmoje 
eilėje to krikščionies, kuris gyvena pasaulyje, juo rūpin- 
damasis ir jį puoselėdamas. Šis Berdiajevo reikalavimas 
visiškai sutinka su tuo, ką pastarieji popiežiai, kaip anks- 
čiau sakėme, yra pareiškę, kviesdami pasauliškius apaš- 
talauti pasaulyje (plg. I, 1c) ir pagelbėti dvasiškiams Baž- 
nyčioje (plg. I, 2b). 

Čia tad ir slypi ana savita pasauliškio būsena, apie 
kurią kalba Ii Vatikano susirinkimas sakydamas, kad „pa- 
sauliškių dvasiniam gyvenimui privalo suteikti savitą po- 

būdį vedybos ir šeima, celibatas ar našlystė, liga, profe- 
sinė ir visuomeninė veikla“ (II, 138). Tai reiškia: dvasinio 
pasauliškių gyvenimo būdas turi killi iš jų padėties pa- 
saulyje. Kadangi ši padėtis reiškiasi tokiais dalykais, kaip 
vedybos, šeima, našlystė, senbernystė ar senmergystė, 
profesija, todėl šie dalykai ir turi apspręsti krikščioniš- 
kąjį pasauliškio tobulėjimą. Savo padėties pareigų tobu- 
las atlikimas turi padaryti tobulą ir jų atlikėją. Tai yra 
visai kas kita negu vienuolinės būsenos kelias. Atsisa- 
kydamas šeimos, turto, savos valios, vienuolis apspren- 
džia savo vidaus gyvenimą kitu pradu, būtent albaigto 
pasaulio viltimi; pasaulio, kuriame niekas neves ir nete- 
kės, kuriame nebus turtingų ar neturtingų, kuriame išnyks 
žmogiškasis įsakinėjimas ar valdymas. Vienuolinė būsena 
yra palenkta ne dabarties, o ateities principui ir pačia 
savimi skelbia, kaip pastebi II Vatikano susirinkimas, 
„būsimąjį prisikėlimą ir dangaus karalystės garbę“ (I, 78); 
ji yra „tarsi rodyklė“ (t. p.) į tai, kas dar turi įvykti. 
Jeigu tad vienuolis daugiau ar mažiau nusigrįžta nuo kul- 
tūrinės kūrybos, tai tuo jis nesužaloja nei savos būsenos 
prasmės, nei savojo tobulybės kelio, nes ne iš šios pasau- 
linės dabarties jis semia savo jėgų bei nurodymų. Escha- 
tologija yra tai, kas vienuolinę būseną pagrindžia ir pa- 
laiko. 

Tuo tarpu pasauliškis yra atsirėmęs į kūriniškąjį bū- 
ties šventumą; būties, kuri yra čia pat (hic et nunc) mū- 
sojoje kasdienoje. Tiesa, ir pasauliškio veikalai savo sie- 
kiniais, kaip minėjome, nurodo į pasaulio atbaigą. Tačiau 
kad jie tai pajėgtų, jie turi būti visų pirma sukurti; jie 
turi būti, jau patyrę savo ribas, nes tik tada jie gali virsti 
eschatologiniais ženklais. Pasauliškio pirmaeilis rūpestis 
užtat ir yra kurti objektyvių veikalų visose srityse, ke- 
liant aikštėn aną kūriniškąjį būties šventumą ir tuo to- 
bulinant dabartinį pasaulį. Išganymas juk yra, kaip aukš- 
čiau sakėme, ne tik būsimoji atbaigta padėtis, bet ir da- 
bartinis istorinis vyksmas. Todėl ir dalyvavimas išganyme 
reiškiasi ne tik nurodant į atbaigtą ateitį, bet ir kuriant 
tampančią dabartį. Išganymas, kaip skelbia II Vatikano 
susirinkimas, „taip pat apima ir visos laikinosios santvar- 
kos atnaujinimą“ (II, 139). Ir štai „pasauliškiams reikia 
imtis to žemiškosios santvarkos atnaujinimo kaip savojo 
uždavinio“ (Il, 142). Tačiau tai sykiu ir reiškia, kad vi- 
dinis pasauliškio gyvenimas yra apspręstas rūpesčio šią 

santvarką atnaujinti. Pasauliškis gyvena dabarties prin- 
cipu ir šio principo šviesoje tvarko savą kelią krikščioniš- 
kojon tobulybėn. Nuosekliai jis yra ne suprastintas vie- 
nuolis, bet visiškai kilas krikščionies tipas, savitas tipas, 
turįs savitą askezę, savilą garbinimo būdą, savitą auką, 
visu svorių rymančius ne ant to, kas dar turi ateiti, kaip 
vienuolio atveju, bet ant to, kas yra čia pat mūsų akyse. 
Užtat kiekvienas pasauliškio nusigrįžimas nuo savos pa- 
dėties reikalų yra tuo pačiu savos būsenos nuprasminimas 
ir savo kelio išdavimas. Pasauliškis „privalo darbuotis pa- 
čioje tos žemiškosios santvarkos tikrovėje“ (II, 142), nes 
kitaip jis prasilenks su savo pasiuntinybe ir tuo pačiu 
su savo pašaukimu krikščioniškojon tobulybėn. 

Klaida betgi būtų reikalauti, kad jau iš anksto pasau- 
liškiui būtų nurodoma, kaip jis šiuo savitu keliu turi eiti, 
kad būtų tobulas krikščionis; kitaip tariant, kad jam į 
Jrankas būtų duotas pasaulinės asketikos vadovėlis, Tai 
nesusipratimas, nes kiekvienas vadovėlis išauga iš prak- 
tikos. Ir vienuolinis kelias ilgus amžius jokių vadovėlių 
neturėjo. Šie atsirado tik tada, kai vienuolinė būsena bu- 
vo daugelio išmėginta ir paskui sąmonės apžvelgta bei 
į tam tikrus nurodymus suimta. Tas pat turi būti ir su 
kūrybos keliu. Ir šis kelias, reiškiąsis kultūrine veikla, 
visų pirma turi būti daugelio išmėgintas kaip kelias krikš- 
čioniškojon tobulybėn. Pasauliškiai, suvokę savos padė- 
ties vidinį arba kūriniškąjį šventumą, turi mėginti jį per- 
kelti į savą vidų ir paversti jį dvasiniu pavidalų. Kaip 
jie tai padarys, palikime tai jų pačių savarankiškumui 
bei originalumui. Yra visiškai galima, kad ir kultūrinės 
veiklos kelias laiko eigoje kildins įvairių dvasinio gyve- 
nimo lyčių, kaip kad jų yra kildinęs vienuolinės askezės 
kelias, sakysime, benediktinų, pranciškonų, jėzuitų ir kt. 
Tačiau visų pirma pasauliškiai turi savą kelią išmėginti. 
Jie turi juo ryžtingai bei sąmoningai vykti arba, kaip 
ii Vatikano susirinkimas sako, „ryžtingai veikti" (II, 142). 
Jie turi visados turėti prieš akis tiesą, kad kultūrinės 
veiklos kelias eina ne šalia krikščioniškojo gyvenimo ke- 
lio, bet kad jis yra pūts krikščioniškasis kelias. Pasau- 
liškis neturi dviejų kelių arba dviejų gyvenimo plotmių, 
kaip vedusis neturi dviejų moterysčių — prigimtosios ir 
sakramentinės. Kaip prigimtoji moterystė, krikščionies su- 
daroma, savaime Krikšto įėga virsta sakramentine mote- 
ryste, taip ir kiekvienas kitas prigimtasis veiksmas — 

mokslinis, meninis, visuomeninis, ūkinis, techninis— 
krikščionies vykdomas, to paties Krikšto bei Sutvirtinimo 
jėga virsta sakraliniu veiksmu, vadinasi, tokiu, kuris yra 
šventas ir pats savyje ir pašventinąs jo veikėją. Kai ši- 
tokia sąmonė valdys kultūrinę pasauliškių veiklą, tuomet 
jų veikla savaime sukurs konkrečių krikščioniškojo to- 
bulumo pavidalų pasaulyje; tuomet iškils aikštėn anie 
„pasaulio vienuoliai“, kaip Berdiajevas vadina tuos krikš- 
čionis, kurie kultūrinį pasaulio nugalėjimą stato ant sa- 
vęs paties nugalėjimo, jungdami kūrybą ir askezę į vieną 
neperskiriamą pasauliškio būseną. 


Trečias skyrius 


PASAULIŠKIO VEIKSENA 


Antrasis Vatikano susirinkimas skelbia, kad „pasau- 
liškiai įvairiopai apaštalauja ir Bažnyčioje, ir pasaulyje. 
Tiek vienur, tiek kitur jų laukia įvairūs apaštališkojo dar- 
bo laukai“ (II, 144). Kaip bažnytinė pareiga jau pati sa- 
vyje nėra tas pat, kas ir pasaulinė tarnyba, taip yra 
skirtingas ir jų abiejų vykdymo būdas. Todėl šiame sky- 
ziuje mums ir tenka pasklaidyti pasauliškiui būdingą veik- 
seną tiek apskritai pasaulyje, tiek specialiai Bažnyčioje. 
Mums reikia pasiaiškinti, kaip turėtų atrodyti pasauliškio 
veikimas pasaulyje, kad jis būtų krikščioniškas, vadinasi, 
kad jam negalėtų būti taikomi Kristaus žodžiai: „Argi ir 
stabmeldžiai to nedaro?“ (Mt 5, 47). Sykiu betgi reikia 
pasvarstyti ir pasauliškio veikimą Bažnyčioje, kaip jis 
turėtų atrodyti, kad būtų pasauliškas, vadinasi, kad jam 
netiktų dažnai kartojamas posakis: „Argi ir kunigai to 
nedaro?“ Kitaip tariant, mums reikia išgliaudyti tąjį pa- 
sauliškio veiklos pobūdį, kuris išlaiko pasauliškio krikš- 
čioniškumą pasaulyje ir jo pasauliškumą Bažnyčioje. Nes 
pasauliškis, būdamas savito luomo, neprivalo nei supa- 
saulėti pasaulyje, nei subažnytėti Bažnyčioje. Jis turi iš- 
laikyti saviiumą abiejuose savo apaštalavimo baruose. 
Tačiau kokiu būdu? 


1. VEIKSENA PASAULYJE 
a. Ištikimybė pasauliui 
Savo metu, skelbdamas Dievą mirus, Fr. Nietzsche ra- 
šė: „Aš saikdinu jus, mano broliai, likite ištikimi žemei 
ir netikėkite tiems, kurie jums kalba apie antžemiškas 
viltis“ !, Mat tarp ištikimybės žemei ir ištikimybės Dievui 


552 


jis regėjo nesutaikomą priešingybę: ištikimybė Dievui 
neigusi ištikimybę žemei. Todėl tik Dievui mirus galima 
esą kalbėti, kad „piktžodžiauti žemei dabar yra baisiau- 
sia“ (t. p.). Iš tikro Nietzsche būtų teisus, jei Dievas ir 
žemė gyventų vienas šalia kito kaip du nepriklausomi ir 
vienas su kitu rungtyniaują kaimynai. Tuomet juodviejų 
bičiuliams tektų rinktis arba vieną, ar kitą. Tačiau to 
kaip tik nėra. Dievo ir žemės santykis yra visiškai kitoks. 
Žemė — pasaulio apskritai prasme — anaiptol nėra Dievo 
varžovė. Žemė yra Dievo kūrinys. Todėl ir priešingybė 
tarp jos kaip kūrinio ir Dievo kaip kūrėjo yra gryna iš- 
monė. Dar daugiau: pasaulio kaip Viešpaties kūrinio švie- 
soje ištikimybė žemei reiškia sykiu ir ištikimybę Dievui. 

Juk kas gi yra Dievo kūrinys? A. Baltinis, reikšdamas 
vienoje vietoje abejonių, ar pasaulis galįs būti sukurtas 
iš nieko, kadangi „išreikštas žodžiais kūrimas iš nieko 
atrodo magiškas“, pastebi: „Dievas yra vienintelis ma- 
gikas, kurio žodžiai virsta daiktais“ Ž. Nors čia Baltinis 
ir nori truputį pašiepti kūrimą iš nebūties, tačiau, gal nė 
pats nepastebėdamas, savais žodžiais jis išreiškia gilią 
tiesą, kurią savo metų jau visiškai sąmoningai yra for- 
mulavęs šv. Augustinas, būtent: Dievas kuria tardamas — 
„nec aliter guam dicendo facis“, taip kad daiktu „tampa 
tai, ką sakai, kad taptų“ (Conf. XI, 7). Kitaip tariant, 
kūrinys yra įdaiktintas Dievo žodis. Todėl šv. Augustinas 
ir tiesia tam tikrą lygiagretę tarp įsiasmeninusiojo Žodžio, 
arba Logos, ir įsidaiktinusiojo žodžio, arba kūrinio. Logos 
yra amžinai tariamas („sempiterne dicitur“), o per jį ir 
visa yra amžinai tariama („eo sempiterne dicuntur om- 
nia“), kad kūriniai šiuo tarimu laikytųsi savoje būtyje 
(t. p.). Todėl kūrinys niekad neatsiduria šalia Dievo: jis 
Dievo žodžiu kyla ir šiuo žodžiu būna. Kadangi Dievo 
žodis niekados nenutyla, todėl jis ir laiko pasaulį buvime, 
Šiuo atžvilgiu šv. Augustinas teisingai skiria apreiškia- 
mąjį Viešpaties žodį nuo kuriamojo žodžio: pirmasis — 
sakysime, „Štai mylimasis mano Sūnus“ (Lk 9, 35) — su- 
skamba ir praeina: „antrasis skiemuo po pirmojo, tre- 
čiasis po antrojo ir taip visi iš eilės iki pastarojo, o po 
šiojo — tyla" (Conf. XI, 6); tuo tarpu antrasis nepraeina 
niekados, nes jis suskamba ne garsais iš eilės, o būtybe 
iš sykio. Kūrimas nėra laike praeinančių Dievo žodžių 
tarimas: „id certe sine transitoria voce feceras“ (t. p.). 
Kūrimas yra amžinas tarimas, todėl ir amžinas būtybės 
palaikymas jos būtyje. Krikščionybė yra įsitikinusi, kad 

niekas, kas Dievo iš nebūties sukurta, į nebūtį negrįžta. 
Būti nuolatos tariamam yra būtybės būsena. 

Kokios reikšmės šis Dievo kūrinio pobūdis turi krikš- 
čionies santykiui su žeme arba pasauliu? Jeigu kūrinys 
yra įsidaiktinęs Dievo žodis, tai, sklaidydami kūrinį, at- 
skleidžiame jame ir Dievo žodį: mes paskaitome jame tai, 
ką Viešpats sako, Pasaulio sklaida visados yra ir Dievo 
atskleidimas; Dievo ne jo neprieinamoje šviesoje bei gar- 
bėje, bet jo kaip Kūrėjo, gyvenančio įdaiktintu savo žo- 
džiu „netoli nuo kiekvieno mūsų“ (Apd 17, 27). Dievas, 
žmogus ir pasaulis yra taip susiję vienas su kitu, jog vie- 
nokia ar kitokia vieno samprata patraukia paskui save 
ir abiejų kitų atitinkamas sampratas: tai „metafizinė tre- 
jybė", kaip ją vadina K. Loewithas, sekdamas Chr, Wol- 
ffu; trejybė, kurios narių apmąstymas yra galimas tik ry- 
šium vienas su kitu“. „Kas kalba apie Dievą,— sako 
Loewithas,— tas pasako šį tą ir apie pasaulį bei žmogų, 
pav., kad abu yra ne a se (iš savęs. — Mc.), bet entia 
creata (sukurtosios būtybės.— Mc.); kas kalba apie pa- 
sdulį, pasako šį tą ir apie Dievą bei žmogų, pav., kad 
Dievo pasaulyje rasti negalima ir kad žmogus pasaulyje 
būna kitaip negu gyvulys; kas kalba apie žmogų, tuo pa- 
čiu pasako šį tą ir apie pasaulį bei Dievą, pav., kad žmo- 
gus yra pasaulio padaras, o ne Dievo paveikslas“ *. Pra- 
tęsdami šią Loewitho mintį, galime teigti: kas kalba apie 
pasaulį kaip Dievo kūrinį, tuo pačiu pasako ne tik tai, 
kad pasaulis yra ne iš savęs, bet visų pirma ir svarbiau- 
sia tai, kad pasaulis savo esmėje slepia Viešpaties žodį, 
kad jis šį žodį atskleisdina ir kad todėl ištikimybė pa- 
sauliui kaip kūriniui yra ištikimybė ir jame slypinčiam 
Dievo žodžiui. Tuo būdu Nietzsche's įspėjimas netikėti 
tiems, kurie kalba apie antžemiškas viltis, vadinasi, apie 
Dievą, o likti ištikimiems tik žemei pasirodo esąs nesu- 
sipratimas, nes ištikimybė žemei savaime nurodo ir į iš- 
tikimybę Dievui, kadangi ai yra viena ir Id pati ištiki- 
mybė Dievo žodžiui. Jeigu tad krikščionis suvokia pa- 
saulį kaip Viešpaties kūrinį ir šį jo kūriniškumą pergy- 
vena pakankamai giliai, tai atsidėjimas pasauliui nesudaro 
jam pavojaus pamiršti Dievą. 

Tai reikia ypač pabrėžti, kad atitiestume aną pasau- 
liškių menkavertybės jausmą, esą jie, eidami pasaulines 
tarnybas, tarsi išduodą Viešpatį arba bent pastumią jį į 
šalį. Šis menkavertybės jausmas yra pasauliškiuose buvęs 
ilgus amžius todėl, kad pasaulis būdavo vaizduojamas 

dažniausiai vis neigiama prasme, vadinasi, be turinio, bū- 
tent kaip būtybė ne iš savęs, pamirštant betgi pridurti, 
kad būtybė ne iš savęs yra būtybė iš Dievo, kas jai kaip 
tik ir teikia didžiai teigiamo ir nuostabiai gilaus turinio. 
Pasaulis kaip būtybė iš Dievo — štai toji gairė, kuri tu- 
rėtų pakeisti pasauliškių nuotaiką. Juk atsidėti būtybei iš 
Dievo yra ne kas kita, kaip atsidėti tam, ką Viešpats šia 
savo būtybe sako: lai tarnyba jo žodžiui. Dievo žodžio 
tarnyba vyksta ne tik bažnyčioje, skaitant Šventraštį ir 
klausant jo aiškinimų hierarchijos lūpomis, bet Dievo žo- 
džio tarnyba yra ir pūsūulinės pareigos ėjimas, nes tai 
puoselėjimas to, ką Viešpats šia pasaulio dalele nori pa- 
sakyti. 

Be abejo, pasaulis kaip būtybė iš Dievo yra nuodėmės 
aptemdintas bei apgadintas. Apie tai esame aukščiau kal- 
bėję gana platokai (plg. II, 2a). Užtat žmogus kultūrine 
savo veikla kaip tik ir stengiasi jį nušviesti bei atitiesti, 
kad jame vėl suspindėtų anieji pirmykščiai kūrimo pra- 
dai — tiesa, gėris ir grožis — arba anasai pirmykštis Vieš- 
paties žodis. Tai tarnyba, nereikalaujanti jokio atleidimo 
ar apvalymo, nes ji, kaip sakėme, yra šventa pati savyje 
ir pašventinanti jo autorių. J. Girnius teisingai pastebi, 
kad „religijai žmogaus gyvenime priklauso nelygstamai 
centrinė vieta“; jeigu tad „tektų rinktis, būtų privalu rink- 
tis tai, kas nelygstama“, vadinasi, Dievas, o ne pasaulis. 
Bet čia pat Girnius priduria: „tačiau iš tiesų tokio rinki- 
mosi nėra, nes tai, kas nelygstama, nenuvertina to, kas 
lygstama. Priešingai, tai, kas nelygstama, tam tikra pras- 
me teikia vertę tam, kas lygstama“?. Kaip tai įvyksta, 
Girnius paaiškina tolimesniais savo žodžiais: „Kaip Ne- 
baigiamoji ir Nelygstamoji Būtis, Dievas yra nelygstamai 
aukščiau už visa. Visi kūriniai stovi žemiau už savo Kū- 
rėją, bet visi jie yra vertingi, atspindėdami tą versmę, 
iš kurios kilo“ (t. p.). Nuosekliai tad „niekinti pasaulį, 
medžiagą, kūną ir t. t. faktiškai lygų užmiršti, kad pa- 
saulio... sukūrimo Dievas nesidalino su velniu" (t. p.). 
„Viešpaties yra žemė ir tai, ko ji pilna, pasaulis ir kas 
jame gyvena“ (Ps 23, 1). Nėra jokio kito savininko, kaip 
tik Logos, per kurį ir kuriam visa sukurta (plg. Ko! 1, 16). 
Velnias niekad nėra įokios pasaulio srities savininkas: 
jis yra tik užgrobikas. Kas tad puoselėja bei ugdo pa- 
saulį, savaime puoselėja bei ugdo Žodžio nuosavybę, lais- 
vindamas ją nuo demoniškų arba grobuoniškų „pasaulio 
kunigaikščio“ bruožų. ' 

Štai tasai požiūris, kuris turėtų nuolatos lydėti pasau- 
liškį jo santykiuose su pasaulinėmis tarnybomis. Užuot 
pabrėžę, kad pasaulis yra ne iš savęs, ir tuo nieko apie 
jį nepasakę, turėtume kalbėti, kad pasaulis yra iš Dievo 
ir kad todėl jis yra vertingas, kadangi nušviestas savo 
Šaltinio šviesa. Šitoks pasaulio paaukštinimas būtų sykiu 
ir pasauliškio sąmonės paaukštinimas. Tada pasauliškis, 
eidamas pasaulines tarnybas, nesijaustų tarsi antraeilis 
krikščionis, kurį reikią Bažnyčioje pakęsti ir kuriam rei- 
kią jo veiklą atleisti. Tada jis žinotų, kad jis yra anasai 
tarnas, kuriam Didysis Šeimininkas, „iškeliaudamas sve- 
tur“, patikėjo „penkis talentus“, ir kad jis todėl dabar 
turįs „jais verstis“, pelnyti „kitus penkis“ (Mt 25, 11— 
16) ir tuo būdu įeiti „į savo Viešpaties džiaugsmą" (25, 21). 
Šis Kristaus palyginimas yra pats giliausias prasmuo kul- 
tūrinei mūsų veiklai žemėje. Istorija tarp Kristaus iške- 
liavimo „svetur“— jo įžengimo į dangų —ir jo grįžimo 
atgal „savo didenybėje“ (Mt 25, 31) yra mūsų atžvilgiu 
ne kas kita, kaip jo mums patikėtos nuosavybės didi- 
nimas pasaulinėmis tarnybomis. Ištikimybė pasauliui yra 
ne kas kita, kaip ištikimybė mums patikėtiems talentams, 
kuriuos reikia ne užkasti žemėje, bet pavesti „pinigų mai- 
nininkams", kad grįžes Savininkas atsiimtų juos „su palū- 
kanomis" (Mt 25, 25—27). Kristus siunčia savo šalininkus 
į pasaulį ne tik krikštyti bei mokyti visų tautų, bet ir 
verstis visais talentais, net jeigu šie būtų ir patys ma- 
žiausi. Kas šios antrosios pusės nepastebi ar jos never- 
tina, tas susiaurina patį Evangelijos turinį. 

Ištikimybė pasauliui turi betgi dar vieną atžvilgį, ne 
mažiau reikšmingą pasauliškio veiksenai negu jo tarnyba 
įdaiktintam Dievo žodžiui, būtent: atsigrįžimas į palį 
daiktą. Y. M. J. Congaras kaltina vidurinius amžius, esą 
šie nusavinę (confiscation) daiktus arba, marksistiškai 
kalbant, juos susvetiminę (alienation)?. Jie pamiršę, „kad 
daiktai būna kaip tokie su sava prigimtimi ir savais rei- 
kalavimais“ (p. 40). Taip atsitikę todėl, kad tuo metu gy- 
venimą valdžiusi dvasiškio sąmonė, kuriai „daiktai nėra 
tikrai įdomūs kaip tokie“ (p. 39): jie šiai sąmonei yra 
įdomūs tik „ryšium su Dievu, kiek jie padeda jį pažinti 
ir jam tarnavti“ (t. p.). Remdamasis šv. Tomu Akviniečiu 
(plg. S. c, gent. II, 4), Congaras šitaip aptaria mokslininko 
ir tikinčiojo santykį su daiktais: „Mokslininkas ieško daik- 
tų esmės, tikintysis — jų reikšmės" (t. p.). Kitaip sakant, 
mokslininkas stengiasi ištirti, kas daiktai yra; tikintysis 

stengiasi įžvelgti, ką daiktai sako. Kadangi vidurinių am- 
žių Žmogaus sąmonė buvo valdoma visų pirma tikėjimo, 
todėl jo žvilgis į daiktus ir buvęs daugiau žvilgis į jų 
reikšmę, o mažiau į jų esmę. Daiktai virtę antpasauli- 
nės plotmės simboliais, alegorijomis, vaizdais, nurody- 
mais. Visas pasaulis pasidaręs vienas didžiulis prasmuo. 
Kad jis ir būtis, tai vidurinių amžių žmogui mažiau terū- 
pėję. Tai ir buvęs, pasak Congaro, „vidinės antrinių prie- 
žasčių (arba daiktų.— Mc.) tiesos nusavinimas“ pirmosios 
Priežasties, arba Dievo, naudai (p. 42). Viduriniai amžiai 
stipriai pergyvenę pasaulį kaip įsidaiktinusį Dievo žodį, 
bet per maža kreipę dėmesio į daiktą kaip tokį. 

“ Naujieji laikai buvę atoveika šiam daiktų nusavinimui. 
Renesansas žvelgęs į pasaulį kaip į būtį, o ne kaip į pras- 
menį. Be abejo, šio vyksmo metu buvę daug klysta, daug 
neigta ir kovota. Esmėje tačiau tai buvęs pasauliškio są- 
monės atbudimas; sąmonės, kuriai, pasak Congaro, „ab- 
soliutas nesusiurbia reliatyvaus daikto, jį išgarindamas 
(volatiliser); antrinių priežasčių ryšys su pirmine Priežas- 
timi nepašalina šiųjų tikrovės nė vidinės tiesos viso to, 
ką sukuria žmonių istorija pasaulyje“ (p. 43). Ši sąmonė 
anaiptol „neneigia tikėjimo į Dievą; ji tik reikalauja ti- 
kėti taip pat ir daiktus; ji nori gerbti jų prigimtį, jų 
dėsnius, jų reikalavimus“ (t. p.) Nuosekliai tad Con- 
garas ir apibrėžia pasauliškį kaip „žmogų, kuriam daiktai 
būna ir kuriam jų tiesa nėra praryta santykio su aukš- 
tesniuoju pradu“ (p. 45). Tai yra Evangelijos pilnatvės 
sąmonė, kurioje Kristaus siuntimas krikštyti bei mokyti 
darniai susijungia su to paties Kristaus siuntimu verstis 
jo dovanotais talentais. Viduriniai amžiai neįvykdė šios 
darnos, nes jie atpirkimo tvarką (ordo redemptionis seu 
gratiae) tiek pabrėžė, jog kūrimo tvarka (ordo creatio- 
nis) pasidarė beveik nebereali. „Pirmojo kūrimo tiesa čia 
buvo per daug greitai paskandinta antrojo kūrimo, arba 
malonės, gelmėse“,— teisingai apib“dina Y. J. M. Conga- 
ras šių dviejų tvarkų santykį anuo metu 7. 

Pasauliškio sąmonės uždavinys užtat ir buvo atstatyti 
aną nusavintą arba susvetimintą pasaulio daiktų tiesą. Pa- 
sauliškio veikla daiktų prasmens anaiptol neneigia. Prie- 
šingai, ji juo vaduojasi kaip gaire: apie tai jau esame 
kalbėję, svarstydami kūriniškąjį pasaulio šventumą (plg. 
II, 2a) ir kultūrą kaip ano kūriniškojo šventumo skleidi- 
mą (plg. II, 2c). Tačiau ši veikla reikalauja daiktų tikro- 
vės kaip medžiagos. Kitaip sakant, pasauliškio sąmonė 

savaime žiūri į daiktus kaip esančius savyje ir sau, kad 
galėtų juos apipavidalinti bei keisti. Juk jeigu pasaulis 
tik reikštų, o ne būtų, tai kultūrinė veikla tokiame kiaurai 
simboliniame pasaulyje būtų iš viso neįmanoma, Štai ko- 
dėl ir reikia skirti ontologinę pasaulio plotmę, kilusią bei 
nešamą Viešpaties žodžiu ir todėl nurodančią į savo Kū- 
rėją, ir kosmologinę plotmę, susidariusią bei tvarkomą 
pagal būtinybės bei laisvės jėgas. Ontologinėje plotmė- 
je pasaulis iš tikro yra prasmuo, nes jis yra Dievo kū- 
rinys, o kiekvienas kūrinys kalba apie kūrėją. Kosmo- 
loginėje tačiau plotmėje pasaulis yra daiktas, ne Dievo 
kūrinys, nes čia jis yra kilęs, veikiant jo paties dėsniams 
bei reikalavimams 8. Teigti tad, esą „pasaulis yra Dievo 
kūrinys ne tik ontologinėje, bet ir kosmologinėje plot- 
mėje“ ?, reiškia sujaukti šias esmiškai skirtingas plotmes 
ir paversti pasaulį ištisa Dievo veikimo sritimi, kurioje 
nebelieka vietos nei gamtinei būtinybei, nei žmogiškajai 
laisvei bei žmogaus atsakingumui. Pasaulis, kaip sakyta, 
yra įsidaiktinęs Dievo žodis. Kiek jis yra „žodis“, tiek 
jis kalba ir nurodo (ontologinė plotmė); kiek jis yra „įsi- 
daiktinęs“, tiek jis yra nebylus ir savarankiškas (kosmo- 
loginė plotmė). Už šį pasaulio kaip daikto arba regimy- 
bės savarankiškumą ir yra grūmęsi naujieji laikai su 
viduriniais amžiais ir juos nugalėję, atverdami kelią moks- 
liniam pasaulio tyrinėjimui, nes kol pasaulis yra pergy- 
venamas kaip prasmuo, tol mokslas yra negalimas. Kol 
jautis yra garbinamas šventykloje (senovės Egiptas) arba 
kol karvė yra neliečiama, nes sakralinė (dabarties Indija), 
tol biologija yra neįmanoma: kas gi drįs tyrinėti dievybės 
prasmenį ar net išraišką, kokiu atžvilgiu jis tai darys ir 
ko jis ten ieškos? Joks reikšmuo nėra mokslo objektas 
kaip tik todėl, kad jis būna ne savarankiškai, o visados 
yra susijęs su tuo, ką reiškia. Jeigu tad pasaulis ir on- 
tologine, ir kosmologine savo plotme yra Dievo kūrinys, 
tai tada jis perdėm yra ir Dievo reikšmuo, O būdamas 
ištisas Dievo reikšmuo, jis nesileidžia tyrinėjamas, o tik 
interpretuojamas, kaip ir kiekvienas kitas reikšmuo. Kū- 
riniškumo išplėtimas visoms pasaulio plotmėms yra jo nu- 
daiktinimas ir jo savarankiškumo paneigimas. 

Prieš šitokį pasaulio nudaiktinimą kaip tik ir yra pa- 
sisakęs II Vatikano susirinkimas, kalbėdamas apie pasau- 
lio palenkimą Kristui. Sekdami šio Susirinkimo mintimi, 
mes anksčiau ir pabrėžėme, kad kultūrinė pasauliškio 
veikla giliausia savo prasme yra sakralinė, nes ji plečia 

kūrinijoje Viešpaties paveikslą ir tuo pačiu vykdo am- 
žinąjį Dievo planą. Susirinkimas gražiai sako, kad „pats 
Dievas siekia visą pasaulį naujai atkurti Kristuje — pra- 
dėti atkūrimą šioje žemėje ir atbaigti paskutiniąją dieną“ 
(II, 139). Šio atkūrimo pradžią žemėje mes ir aiškinome 
kultūrinės kūrybos prasme. Tačiau Susirinkimas moko, 
kad pasaulio atkūrimas Kristuje, vadinasi, jo kaip įsidaik- 
tinusio žodžio nušvietimas bei atstatymas, anaiptol nenai- 
kina pasaulio savarankiškumo. Priešingai, „„žemiškoji san- 
tvarka yra taip atnaujintina, jog būtų pilnai išlaikytas 
savitas jos pobūdis“ (II, 142). Ir kitoje vietoje: „Šis visko 
įėmimas į Kristų ne tik nepanaikina žemiškosios san- 
tvarkos savarankiškumo, savų tikslų, dėsnių, metodų ir 
svarbos žmonių gerovei, bet, priešingai, juos dar atbaigia 
bei sukilnina ir drauge padaro tinkamus pilnutiniam žmo- 
gaus pašaukimui žemėje“ (II, 141). Nes kitaip kas gi būtų 
įimta į Kristų ir kieno Galva jis būtų? Kristaus viešpata- 
vimas pasaulyje reikalauja šio pasaulio tikroviškumo, nes 
Kristus yra ne prasmenų ar ženklų Viešpats, ir ne jie su- 
daro jo karalystės turinį. Atpirkimo bei atnaujinimo vyks- 
mas gali būti realus tik tuo atveju, jei pasaulis yra sa- 
varankiška realybė, turinti savą tiesą, savą gėrį, savą 
grožį, kurie yra atitiesiami, išvaduojami iš nuodėmės už- 
teršimo ir palenkiami Kristui kaip kūrinijos Pirmgimiui. 
Pasaulio pergyvenimas tiek kaip grynos. priemonės iš- 
ganymui, tiek kaip gryno ženklo į anapus nutikrovina ir 
patį išganymą, nes priemonė ar ženklas yra praeinantis 
dalykas. Jeigu pasaulis yra tik priemonė ar tik ženklas 
išganymui, tai kas tada yra išganymo objektas? Indivi- 
duali žmogaus siela? Bet ar tokiu atveju nesusiauriname 
Krikščionybės, kuri pašvenčia ir gamtą, ir visuomenę? 
Štai kodėl II Vatikano susirinkimas ir skelbia, kad žemiš- 
koji — mes pasakytume: kosmologinė — plotmė su visu 
savo turiniu „yra ne vien priemonė galutiniajam žmo- 
gaus tikslui siekti“ (II, 141). Jos turiniai turi savą vertę 
(plg. t. p.), kurios nepanaikina nė žemiškosios santvarkos 
palenkimas Kristui. Priešingai, šis palenkimas pasaulio 
savarankiškumą dar labiau sutvirtina, jį pakilnindamas 
bei atbaigdamas. “ . 
Tai ir yra pasauliškio ištikimybė daiktams; ištikimybė, 
kuri pasauliškio veiksenai pasaulyje kaip tik ir yra bū- 
dinga !?. Pasauliškis tiki daiktus kaip savarankiškai bū- 
nančius, tuo pačiu tiki pasaulį kaip tikrovę ir šiuo tikro- 
viškumu bei savarankiškumu grindžia savo veiklą. Ištiki- 

mybė pasauliui kaip Dievo kūriniui konkrečiai reiškiasi 
ištikimybe pasauliui kaip savarankiškai būčiai, 

Trečiasis ištikimybės pasauliui atžvilgis yra profesinis 
daiktų apvaldymas. Krikščionis ne tik turi būti, kaip 
Y. M. J. Congaras sako, „sukurtiems daiktams lojalus“ ir 
„pagerbti visiškai jų tiesą“ !!, bet jis turi šiuos daiktus ir 
apvaldyti savos srities technika, žiniomis, įgudimu. Nes 
nei subjektyvi intencija visa daryti Dievo garbei, nei 
objektyvus daiktų vedimas vidinės jų tiesos keliu nieko 
nepadės, jei pasauliškiui truks profesinio pasiruošimo. Ką 
tai reiškia, gražiai mums parodo žinomo prancūzų mąsty- 
tojo ir filosofijos istoriko E. Gilsono žodžiai: „Sakoma, 
kad tikėjimas sukūrė vidurinių amžių katedras. Be abejo! 
Tačiau tikėjimas būtų nieko nesukūręs, jei nebūtų buvę 
architektų. Jei Notre-Dame (katedra Paryžiuje.— Mc.) fa- 
sadas yra sielos polėkis Dievop, tai tas jam anaiptol ne- 
kliudo būti ir geometrijos veikalu: reikia apvaldyti geo- 
metriją, kad sukurtum fasadą kaip meilės aktą. .. Maldin- 
gumas niekad neatsioja technikos, nes technika yra tai, 
be ko net ir gyviausias maldingumas darosi bejėgis pa- 
naudoti gamtą Dievui“. Ir truputį aukščiau: „Jei norima 
imtis mokslo Dievo garbei, reikia visų pirma jo imtis jam 
pačiam, nes tai vienintelis būdas mokslui pasisavinti. Tas 
pat ir su menu. Visų pirma reikia jo turėti, kad galėtum 
jį palenkti Dievo tarnybai '*. Niekas pasauliškio neverčia 
griebtis tos ar kitos pasaulinės tarnybos. Sykį betgi tą 
ar kitą tarnybą pasirinkęs, jis turi stengtis apvaldyti ją 
techniškai kiek galima tobuliau. Tai reikalinga ne tik 
profesiniam, bet ir krikščioniškajam uždaviniui. Juk jeigu 
pasauliškio tarnyba pasaulyje, kaip sakėme, yra sakralinė, 
tai ji tuo pačiu įpareigoja jį tiesti šiam sakrališkumui stip- 
rų techninį pagrindą, nes kitaip būties sakrališkumas ne- 
pajėgs išeiti aikštėn, ir pasauliškio pasiuntinybė bus ne- 
įvykdyta. Čia, kaip ir visur kitur, galioja dėsnis, kad 
malonė reikalauja prigimties. Mūsų atveju tikėjimas rei- 
kalauja technikos. 

Iš to plaukia didžios svarbos išvada: vidinė būties tiesa 
yra vykdoma viršiniu daiktų apvaldymu. Todėl II Vati- 
kano susirinkimas ir įtaigoja pasauliškius aukštai vertinti 
„savo darbo mokėjimą“ (II, 138) ir apaštalaujant nepa- 
miršti, „kaip svarbi yra bendroji kultūra (tiksliau: bend- 
rasis išsilavinimas.— Mc.) ir praktinis bei techninis pasi- 
rengimas“ (II, 164), nes be viso šio prigimtojo pagrindo 
yra „neįmanomas nė tikras krikščioniškasis gyvenimas" 

(III, 138). Blogas gydytojas, blogas architektas ar inžinie- 
rius, blogas rašytojas ar dailininkas, blogas tarnautojas 
ar visuomenininkas yra ir blogas pasauliškis bažnytinio 
luomo prasme, Subjektyvus pamaldumas ar kokia nors 
bažnytinė pareiga niekados neatstoja blogo profesinio dar- 
bo. Atvirkščiai, būti pamaldžiam krikščioniui ir sykiu blo- 
gam profesininkui yra prieštaravimas objektyviai ir net 
veidmainiavimas subjektyviai. Ch. Pėguy skaudžiai plaka 
tuos, kurie profesinį apsileidimą tariasi galį pridengti re- 
liginiu uolumu: „(Nepakanka pažeminti laikinųjų dalykų, 
kad pasikeltum į amžinųjų kategoriją. Nepakanka paže- 
minti gamtos, kad pasikeltum į malonės kategoriją. Ne- 
pakanka pažeminti pasaulio, kad pakiltum prie Dievo... 
Neturėdami jėgos būti gamtoje (tokie žmonės.— Mc.), 


mano esą malonėje. Neturėdami drąsos laikinybei, jie“ 


mano esą įsibrovę amžinybėn. Neturėdami drąsos būti pa- 
saulyje, jie mano esą Dievuje... Nemylėdami nieko, jie 
mano mylį Dievą“ !š, Trumpai tariant, šių pasauliškių veik- 
sena yra nekompetentingumą pridengti maldingumu ir 
tikėti tuo jau įvykdžius savą pasiuntinybę žemėje pamirš- 
tant, kad menkavertis veikalas — vis tiek ar mokslinio, 
ar meninio, ar visuomeninio pobūdžio — Krikščionybės ne 
tik neapreiškia, bet ją apiblausia ir net išduoda. 
Nepakeičiamas ryšys tarp būties vidinės tiesos ir pro- 
tiesinio daiktų apvaldymo įpareigoja pasauliškį stovėti pa- 
čiose pirmosiose kultūrinės kūrybos gretose. Kaip jau sa- 
kėme, religija savų išraiškos lyčių neturi. Nusileisdamas 
į mūsojo buvimo plotmę, Dievas prisiima mūsų pavida- 
lus, kurie esmėje yra ne kas kita, kaip mūsų pačių kultū- 
ziniai veikalai: Dievas įsikūnija ne Lik žmogiškojoje 
prigimtyje, bet ir žmogiškojoje kultūroje. Todėl mums ir 
reikia sukurti atramą, kad Dievas galėtų nužengti mūsų 
plotmėn ir gyventi tarp mūsų. Krikščionybė, būdama tobu- 
liausia religija, savaime reikalauja ir tobuliausios kultūros. 
Kitaip jos tobulumas pasilieka neregimas. Sakysime, mes 
didžiuojamės dėsniu: kas myli Dievą, turi mylėti ir savo 
brolį (plg. 1 Jn 4, 21), nes šis dėsnis kyla iš pačios Krikš- 
čionybės esmės. Pergyvendama Dievą kaip mūsų Tėvą ir 
būdama nebe baimės, o meilės religija, Krikščionybė vi- 
sus savo narius laiko broliais ir dangiškojo Tėvo vaikais. 
Bet jeigu mes patys nesukursime istorijoje tokių tatp- 
žmogiškojo santykiavimo formų, kuriose ši brolio meilė 
virs gyvenimu, tai nuostabus mūsų religijos dėsnis taip 
ir liks neįvykdytas. Pats tad pagrindinis Kristaus Naujie- 

nos bruožas, kad Dievas yra mūsų Tėvas ir kad mes, bū- 
dami jo vaikai, esame vienas kitam broliai, reikalauja 
nepaprastai aukštos visuomeninės kultūros, kuriai su- 
kurti pasauliškiai kaip tik ir yra Bažnyčios siunčiami pa- 
saulin. Tas pat yra ir su mūsų dogmomis, ir su mūsų 
kultu, ir su mūsų religine organizacija. Visi šie dalykai 
yra pilni gilaus turinio, bet visi jie prašosi apvelkami ati- 
tinkamomis kultūrinėmis lytimis, kad anasai turinys ga- 
lėtų suspindėti vidiniu savo grožiu. Religija turi eiti ran- 
ka rankon sų kultūra. Kultūriškai atsilikusi religija pasi- 
daro nebegyvenimiška. Kurti aukštą kuliūrą yra tad ne 
garbės, bet esmės dalykas, nes kultūrinis religijos atsi- 
likimas padaro neįmanomą arba sunkiai įmanomą jos 
skleidimąsi pasaulyje ir tuo būdu pažeidžia pagrindinę 
"jos pasiuntinybę eiti į visas tautas ir skelbti Evangeliją 
kiekvienam sutvėrimui. Pasauliškis užtat ir turi kurti kul- 
tūrą kuo uoliausiai, kad tuo būdu savomis rankomis įvyk- 
dytų dieviškojo turinio susijungimą su žmogiškąja for- 
ma, paversdamas savo tikėjimą dievažmogiškąja tikrove. 


b. Įsipareigojimas pasauliui 


Ištikimybė pasauliui, perėjusi į kasdieną, savaime virs- 
ta įsipareigojimu pasauliui arba, kaip šiandien įprasta sa- 
kyti, užsiangažavimu, Nes ištikimybė yra reikli ir todėl 
veikli. Pasauliškis negali būti tik žiūrovas; jis turi veikti, 
nes to reikalauja pati jo būsena: atsidėti Dievo karalys- 
tei, atsidedant pasauliui. Atsidėti pasauliui tačiau nereiš- 
kia, kaip Y. M. J. Congaras pastebi, „tik pirštų galiukais 
liesti nešvarius pasaulio padarus, kad nesusiteptum ran- 
kų“ !4: tai imtis kūrybinės veiklos visu rimtumu bei rū- 
pestingumu. Nors šiandien toks didžiai madinis krikščio- 
nių skirstymas į „„užsiangažavusiuosius“ ir „,neužsiangaža- 
vusiuosius“ yra savo būdu ne sykį skaudus bei užgaulus, 
esmėje betgi jis yra teisingas, nes išreiškia tą patį, ką ir 
Viešpats taria žmogui, esančiam pasaulyje: „O kad tu 
būtum šaltas ar šiltas! Bet kadangi tu esi drungnas ir nei 
šaltas, nei šiltas, aš pradėsiu tave vemti iš savo burnos" 
(Apr 3, 15—16). Viešpats geriau pakenčia šaltį, vadinasi, 
jam priešinimąsi, negu drungnumą, vadinasi, juo nesi- 
domėjimą. Pasiuntęs tad pasauliškį į žemės plotus juos 
palenktų jam kaip Galvai, Dievas ir reikalauja įsiparei- 
goti veiksmu. Jis reikalauja imti pasaulį, vaizdingai kal- 
bant, visa sauja, o ne liesti jį tik pirštų galais. Tai rei- 

kalavimas, kyląs ne tik iš profesinės būtinybės, bet ir iš 
pačios Krikščionybės kaip Dievo karalystės statymo že- 
mėje. Štai kodėl dabar ir norėtume bent keliais brūkšniais 
pavaizduoti šio įsipareigojimo pagrindą bei šaltinį, turinį 
bei formą ir galop pagundas, kurios jo laukia, kaip ir 
kiekvieno kito žmogiškojo veiksmo. Nes angažavimasis, 
virtęs Mada, per maža esti kritiškas pats sau ir todėl yra 
tykomas pavojaus išsigimti į išdidų sektantizmą, nieki- 
nantį ne tik neužsiangažavusiuosius, bet ir kitaip užsi- 
angažavusiuosius, ir tuo pačiu nusidėti Krikščionybės vi- 
suotinumui bei daugingumui. 

Kas yra pasauliškio įsipareigojimo pagrindas bei šal- 
tinis? Iš ko jis kyla ir kuo jis remiasi? Būdama bažnytinis 
luomas, vadinasi, Bažnyčios pašvęsta ir pasiųsta, pasau- 
liškio būsena yra, kaip sakyta, sakralinė ne tik pati sa- 
vimi, bet ir savo veiksmais. Ji yra ištikima pasauliui kaip 
įsidaiktinusiam Dievo žodžiui. Ji gerbia daiktų savaran- 
kiškumą kaip jų būtiškumo išraišką, gautą dieviškojo kū- 
rimo metu. Ji ir profesinį savo pasiruošimą pergyvena kaip 
pagrindą tikėjimui objektyvuoti. Įsipareigojimas pasauliai 
taip pat įsijungia į šį bendrą pasauliškio būsenos sakra- 
liškumą, atsiremdamas į sakramentinį jos pobūdį, kuris 
žmogų padaro pasauliškiu. O sakramentas, kuris tai įvyk- 
do, yra, kaip jau sakyta, Sutvirtinimas. 

Sutvirtinimas krikščioniškojoje kasdienoje yra kažko- 
dėl virtęs sakramentu pastumdėliu: mes nežinome, ką jis 
reiškia, kada reikia jį priimti ir ką juo veikti. Palygintas 
su Krikšto, Eucharistijos, Kunigystės, Moterystės ir net 
Ligonių sakramentais, Sutvirtinimas yra likęs šešėlyje: tai 
paprotys, kuriam paaugliai nusilenkia nenoromis ir pasku- 
bomis, nedarydami iš to jokių išvadų. Iš tikro betgi Su- 
tvirtinimas yra vienas iš tų trijų sakramentų (Krikštas, 
Sutvirtinimas, Kunigystė), kurie vieninteliai įspaudžia juos 
priimančiojo žmogaus būtin neišdildomą ir jokia kalte 
neprarandamą ženklą. Tai sakramentas, turįs ontologinės 
galios ir todėl teikiąs ontologinės kokybės, ko kiti sak- 
ramentai neturi ir neteikia. O taip yra todėl, kad Sutvir- 
tinimas yra ne kas kita, kaip Šv. Dvasios atėjimas į as- 
meninę žmogaus būtį, Kristaus pažadas siųsti „kitą Ra- 
mintoją, kad pasiliktų su jumis per amžius, tiesos Dvasią“ 
(Jn 14, 16), įvyko Bažnyčioje kaip bendruomenėje pirmųjų 
Sekminių dieną (plg. Apd 2, 1—4). Tas pats Išganytojo 
pažadas įvyksta asmeninėje būtyje Sutvirtinimo akimirką. 
Sutvirtinimo sakramentas yra asmeninės Sekminės, Jo pri- 

ėmimo metu nužengia Šv. Dvasia, kad pasiliktų žmoguje 
„per amžius“ ir padarytų jį liudytoju. Šv. Dvasios atsiun- 
timas yra Kristaus liudijimas, kad žmogus savo istorijoje 
nėra paliekamas vienas — nei kaip bendruomenė, nei kaip 
asmuo: „Aš nepaliksiu jūsų našlaičiais“,— kalbėjo Kristus 
savo kančios išvakarėse (Jn 14, 18). Pirmųjų Sekminių 
dieną Kristus tai paliudijo Bažnyčiai kaip bendruomene. 
Sutvirtinimo sakramentu jis tai paliudija krikščioniui kaip 
asmeniui. Šv. Dvasia liudija Kristų, esantį su mumis: „Ji 
liudys mane" (Jn 15, 26). Savo ruožtu krikščionis, priėmęs 
Sutvirtinimo sakramentą, virsta Kristaus liudytoju pasau- 
lio akyse. II Vatikano susirinkimas aiškiai skelbia, kad 
„pagrindinis pasauliškių, vyrų ir moterų, uždavinys yra 
gyvenimu ir žodžiu liudyti Kristų savo šeimoje, visuo- 
menėje, darbe“ (II, 243). O ši galia liudyti kaip tik ir 
kyla iš Sutvirtinimo: „Sutvirtinimu gavę Šventosios Dva- 
sios jėgą, paties Viešpaties jie yra skiriami... visoje že- 
mėje liudyti Kristų“ (II, 135). 

Liudijimas ir įsipareigojimas arba angažavimasis yra 
tačiau tik dvi pusės to paties dalyko: liudijimas yra įsi- 
pareigojimo veikli lytis, o įsipareigojimas yra liudijimo 
vidinis nusiteikimas. Kas įsipareigoja, tas eina ir liudija. 
Kaip Kristus buvo pasauliui įsipareigojęs aukščiausiu bū- 
du — paaukoti savo gyvybę jam išgelbėti, taip ir krikš- 
čionis įsipareigoja ir liudija visu savo gyvenimu, būdamas 
irgi pasiryžęs atiduoti net ir savo gyvybę. Pasūuliškio įsi- 
pareigojimas yra Kristaus įsipareigojimo pralęsimas isto- 
rijoje. Sutvirtinimo sakramentas pakelia šį Kristaus įsi- 
pareigojimo pratęsimą į sakramentinį rangą ir perteikia 
jį pasauliškiui Sutvirtinimo sakramentu: tikintieji „Sutvir- 
tinimo sakramentu... yra apdovanojami ypatinga Šven- 
tosios Dvasios jėga“, kad „kaip tikri Kristaus liudytojai“ 
skleistų ir gintų „tikėjimą žodžiu ir darbu“ (I, 29) — moko 
II Vatikano susirinkimas, pakartodamas pop. Pijaus XII 
mintį, išreikštą žodžiais: „Sutvirtinimo patepimu tikintie- 
siems yra suteikiama nauja pajėga, kad jie drąsiai sau- 
gotų ir gintų Motiną Bažnyčią ir iš jos gautą tikėjimą“ 15, 
Visi šie mokomosios Bažnyčios posakiai nurodo į Sutvir- 
tinimą kaip tikrąjį veiklos sakramentą; kūrybinės veiklos, 
nes ir Šv. Dvasia, kuri šiuo sakramentu suteikiama, yra 
mūsų visų pirma suvokiama bei pergyvenama kaip Spi- 
ritus Creator, vadinasi, kaip kuriančioji Dvasia. 

Sutvirtinimas todėl ir yra laikomas subrendimo sakra- 
mentu: juo yra atbaigiamas krikščioniškasis augimas. Kaip 

Bažnyčia bendruomeninė prasme buvo atbaigta Šv. Dvasios 
atėjimu ir todėl išvesta iš užsisklendimo palėpės kamba- 
ryje (plg. Apd 1, 13) į pasaulio viešumą (plg. Apd 2, 6— 
12), taip tos pačios Dvasios atėjimu yra atbaigiamas ir 
asmeninis krikščionies įjungimas į Kristų, irgi išvesdamas 
jį į bendruomeninę plotmę. Y. M. J. Congaras vadina Su- 
tvirtinimą krikščionies perėjimu „iš gyvenimo savyje bei 
sau į gyvenimą bendruomenėje“ "5. Šis gi perėjimas reiš- 
kiasi įsipareigojimu, Įsipareigojimas tad visados yra su- 
brendimo išraiška. ,„Angažavimasis yra vyresniojo amžiaus 
ir priemonė, ir ženklas, ir vaisius; tai juo išeina aikštėn 
asmenybės branda“ !7". Mūsų dienomis taip stipriai pa- 
brėžiamas ir net reikalaujamas angažavimasis pasauliui 
kaip tik ir yra tokios subrendusios arba bent atbudusios 
krikščioniškosios sąmonės bei asmenybės ženklas. Reikia 
tik sveikinti, kad krikščionys pasaulio atžvilgiu vis la- 
biau pasirodo kaip suaugę žmonės, imąsi jo uždavinių, 
jiems atsidedą ir jaučiąsi už juos atsakingi, o ne tik lau- 
kią bei stebį kaip vaikai, kol kas nors kitas — už juos „vy- 
resnis“— juos atliks. Dabarties krikščionis vis labiau per- 
gali šį vaikišką nusiteikimą ir todėl yra, kaip Y. M. J. Con- 
garas gražiai pastebi, „visiškai gimęs pasauliui“ (t. p.). 
Jį reikia dabar tik įsąmoninti, kad įsipareigojimas pasau- 
liui anaiptol nėra profaninis dalykas, bet giliai sakrali- 
nis, nes kilęs iš Sutvirtinimo sakramento ir tuo būdu pa- 
švenčiąs visą pasauliškio angažavimosiį plotą. 

Ką liečia įsipareigojimas pasauliui, arba, kitaip tariant, 
koks yra šio įsipareigojimo turinys? Į tai atsako pats Su- 
tvirtinimo sakramento pobūdis. Juk jeigu Sutvirtinimas, 
kaip sakyta, yra galia liudyti, galia skleisti tikėjimą ir 
ginti Bažnyčią, tai savaime aišku, kad jis veda krikščionį 
į santykius su kilu. Gali šisai „kitas“ būti asmeninis mūsų 
artimas bei kaimynas, gali jis būti ir toji bendruomeninė 
aplinka, kurioje mes būname, kiekvienu atveju Sutvir- 
tinimo sakramento esame išvedami iš ankšto savojo Aš 
ir perkeliami į sritį šalia mūsų. Tai visuomeninė sritis, 
tegu šią „visuomenę“ kartais ir sudarytų tik du asmenys. 
Kiek Krikštas įjungia mūsąjį Aš tarsi vynmedžio šakelę 
į Kristų kaip patį vynmedį — aš vynmedis, jūs vynme- 
džio šakelės" (Jn 15, 5),— tiek Sutvirtinimas nurodo į kitas 
vynmedžio šakeles, kurios laikosi tame pačiame kamiene 
ar yra dar reikalingos įjungti į šį kamieną. Suivirtinimo 
sakramentas praskleidžia išganymo akiratį visuomeniniam 
matmeniui. 

Todėl II Vatikano susirinkimas, palygindamas Krikštą 
su Sutvirtinimu, ir sako, kad „tikintieji yra įjungiami į 
Bažnyčią krikštu" ir kaip „atgimę Dievo vaikais, jie pri- 
valo išpažinti prieš žmones iš Dievo per Bažnyčią gautą 
tikėjimą“ (I, 28—29). Tačiau išpažinimas yra vis dėlto dau- 
giau ar Mažiau asmeninis veiksmas: jis yra manojo apsi- 
sprendimo išraiška. Išpažindamas aš skelbiu, kas esu aš 
pals, būtent krikščionis. Tuo tarpu Sutvirtinimas eina žy- 
mMiai toliau. „Sutvirtinimo sakramentu“, skelbia II Vati- 
kano susirinkimas, krikščionys yra „dar griežčiau įpa- 
reigojami. ,, skleisti ir ginti tikėjimą“ (II, 29). Skleisti bei 
ginti yra daugiau negu tik išpažinti. Skleisti bei ginti reiš- 
kia eiti į „kito“ plotmę ir mėginti šią plotmę taip pat 
įjungti į Kristų. Tai apaštalavimas plačiausia, sykiu tačiau 
ir tikriausia šio žodžio prasme; apaštalavimas, kuris vyks- 
ta nebe mano asmens būties rėmuose, bet apima jau ir 
šalia manęs esantį žmogų. Trumpai tariant, Suivirtinimas 
yra mūsų pasiuntimas į bendruomeninę būtį. Tai nurody- 
mas, kad Krikščionybė nėra išganymo vienišių religija, 
kuri susitelktų tik apie asmeninę sielą, nes šitoks susitel- 
kimas prasilenktų su ana paties Kristaus atskleista dia- 
lektika: kas gelbsti savo gyvybę, tas ją praranda, o kas ją 
praranda, tas ją išgelbsti (plg. Lk 9, 24). „Krikščionybės 
Dievas,— kaip sako Y. M. J. Congaras,— yra dangaus ir 
žemės Viešpats, kurio paveikslas atsispindi ne tik tame, 
kuris meldžiasi vienatvėje, bet ir visoje gyvojo žmogaus 
santykiuosenoje (comportement) su kitais“ !*. Būdama vi- 
suotinė, Krikščionybė apima ne tik visus objektus bei 
visas sritis, bet ir visus krikščioniškojo buvimo atžvil- 
gius — asmeninį ir bendruomeninį. Sutvirtinimo sakramen- 
tas kaip tik ir ryškina šį bendruomeninį krikščioniškojo 
mūsų buvimo atžvilgį. Jeigu tačiau įsipareigojimas kyla 
iš Sutvirtinimo, tai nuosekliai jis šį bendruomeninį krikš- 
čioniškosios būties atžvilgį visų pirma ir liečia. Įsiparei- 
goti pasauliui reiškia esmėje įsipareigoti jam kaip bend- 
ruomenei. Tai įsipareigoti išganymo subendruomeninimui 
pasaulio plotuose. Tai susocialinti Evangeliją objektyvi- 
nėse žmogiškosios veiklos srityse. 

Visuomeninį matmenį išganyme šiandien ypač pabrė- 
žia vad. politinė teologija '?. Ši teologijos linkmė nori būti 
„kritinė“ vienašališko dabartinės teologijos suprivatinimo 
pataisa“ 2, Tai nėra nauja teologijos šaka, bet naujas 
pradas, turįs perskverbti visas jos šakas arba, kaip 
J. B. Metzas sako, „visą teologinę sąmonę“ (p. 107), at- 

kreipdamas jos dėmesį į tai, kad „Jėzaus paskelbtas iš- 
ganymas pastoviai siejasi su pasauliu ne gamtiškai kos- 
mologine, bet visuomeniškai politine prasme“ (p. 105). 
Pagrindinis šios teologijos uždavinys yra „išvystyti vi- 
suomeniškai kritinę tikėjimo jėgą“ (p. 104). Tai esą rei- 
kalinga todėl, kad bet kuri kita ligšiolinės teologijos link- 
mė — tiek spekuliatyvinė viduramžiais, tiek egzistencia- 
linė ar transcendentalinė pastaraisiais dešimtmečiais — 
„visuomeninį krikščioniškosios Naujienos matmenį svarstė 
tik kaip nesavą, antrinį dalyką, trumpai tariant, kad ji 
šios Naujienos branduolį suprivatino ir tikėjimo vykdymą 
suvedė į atskiro asmens apsisprendimą be ryšio su pa- 
sauliu (weltlos)“ (p. 100); šios teologijos „išugdytai reli- 
ginei sąmonei visuomeniškai politinė tikrovė buvo tik 
menkniekis (verschwindendes Dasein)“, todėl ir visos ka- 
tegorijos, kuriomis sklaidoma krikščioniškoji Naujiena, 
buvo „visų pirma intymumo, privatumo, nepolitiškumo ka- 
tegorijos“ (t. p.). 

Iš tikro gi Kristaus paskelbtas ir Bažnyčios vykdomas 
„išganymas, į kurį krypsta krikščioniškoji viltis, anaiptol 
nėra visų pirma atskiro asmens išganymas... Šis išgany- 
mas pirmykšte savo prasme, o ne kaip priedas, slypi kon- 
kretaus visuomeninio žmogaus buvimo matmenyje; jis 
siekia visuotinės taikos ir galutinės teisybės (p. 87— 
88)... Išganymas, į kurį krypsta krikščioniškasis tikėji- 
mas viltyje, nėra privatinis išganymas. Šio išganymo skel- 
bimas stūmė Jėzų į mirtiną sankirtį su viešąja nuomone, 
Jo kryžius stovi ne individualiai asmeninės plotmės pri- 
vatybėje (in privatisimo); jis stovi irgi ne religinės plot- 
mės šventybėje (in sanctissimo); jis stovi anapus sau- 
gios privatybės ir uždaros šventybės: jis stovi „lauke“, 
kaip tai išreiškia laiško žydams teologija... Išganymo 
paikybė ir pažadas yra vieši (p. 104). Biblijinės tradicijos 
eschatologiniai pažadai — laisvė, taika, teisybė, lygybė — 
nesileidžia suprivatinami. Jie verčia vis iš naujo imtis 
visuomeninio atsakingumo“ (p. 105). 

Visuomeniškai suprastas išganymas kildina ir visas ki- 
tas politinės teologijos sąvokas tiek pasaulio, tiek Baž- 
nyčios atžvilgiu. Pasaulis šiai teologijai yra „ne kosmas, 
prieš kurį stovi egzistencija ir asmuo (egzistencializmo 
samprata. — Mc.), tačiau ir ne grynai egzistencinė bei as- 
meninė tikrovė (personalizmo samprata— Mc.), bet vi- 
suomeninė tikrovė, esanti istoriniame vyksme“ (p. 107). 
Bažnyčia būnanti „ne „šalia“ ar. „viršum“ šios visuome- 

ninės tikrovės, bet joje pačioje kaip visuomeniškai 
kritinė institucija“ (t. P.) arba „kaip nešėja kritinio nusi- 
statymo visuomenės atžvilgiu“ (p. 112). Šio kritinio nusi- 
statymo uždavinys yra vertinti istorijoje kylančias 
įvairias „politines sistemas eschatologine Dievo išlyga 
(vorbehalt)", kitaip sakant, skelbti jų visų reliatyvumą 
tiek turinio, tiek trūkos atžvilgiu. J. B. Metzas reikalauja, 
kad kritinis vertinimas nebūtų patikėtas tik privatinėms 
pastangoms, bet kad jis būtų Bažnyčioje orgūnizuotas. 
Dar daugiau, kad pati Bažnyčia virstų kritine institucija 
ryšium su visuomene (plg. p. 112, 122—127); kad savo 
skelbiamą žodį ji paverstų į visuomenę nukreiptu žodžiu 
(plg. p. 116); kad ji turėtų drąsos kalbėti hipotetiškai ir 
vienašališkai (plg. p. 113); kad nebijotų kritikuoti ir būti 
kritikuojama (plg. p. 113—115), kad savo kritinį skel- 
bimą ji atremtų į neteologinių veiksnių surinktą informa- 
cinę medžiagą (plg. p. 113). Trumpai tariant, Bažnyčia 
kaip visuomeniškai kritinė institucija turinti nuprxivatinti 
Evangeliją ją susocialindama, nes „žinios apie Jėzų pri- 
klauso ne biografiniam privatinių sprendimų, bet viešos 
proklamacijos žanrui“ (p. 101). Bažnyčia būnanti ne tam, 
kad save teigtų, bet kad „provokuotų išganymą“ (p. 112; 
provocare — iššaukti, kurstyti. — Mc.). 

Nepaisant daugybės priekaištų, darytų ir tebedaromų 
politinei teologijai ?!, esą ji eschatologiją perkelianti is- 
torijon ir Bažnyčią paverčianti viena visuomenine grupe 
šalia kitų, nuvertinanti asmenį ir jį net kolektyvinanti, 
reliatyvinanti mokomąją Bažnyčios galią, paversdama ją 
neįpareigojančiu žodžiu, nešanti nesantaikos bažnytinėn 
bendruomenėn, laisvos kritikos pradą paverčianti sustin- 
gusia institucija — nepaisant visų šių iš dalies pagrįstų 
priekaištų, vis dėlto reikia pripažinti, kad visuomeninio 
matmens išganyme pabrėžimas yra didis politinės teolo- 
gijos nuopelnas, nes šis matmuo iš tikro jeigu jau ir ne- 
buvo taip labai pastumtas į šalį, kaip mano J. B. Metzas, 
tai vis dėlto nė nestovėjo lygiomis su asmeniniu pradu. 
Be abejo, savos sielos išganymas buvo ir bus pagrindinis 
krikščionies rūpestis, kadangi jos praradimo niekas at- 
stoti negali: į tai politinė teologija kreipia per maža dė- 
mesio. Tačiau šis savos sielos išganymas vyksta ne trau- 
kiantis nuo pasaulio, bet kaip tik einant į jį ir jam  įsi- 
pareigojant: tai politinė teologija įžvelgia labai teisingai. 
Manasis Aš yra Viešpačiui pats svarbiausias, bet jis nėra 
svarbesnis už mano artimo Aš. Mes visi šiuo atžvilgiu 

esame lygūs Dievo meilėje. Todėl visi sutardami ir turime 
vykdyti savo išganymą. Aš esu atsakingas ne tik už save, 
bet ir už mano brolį, kad teismo valandą Viešpats nepa- 
klaustų mane, kaip paklausė Kainą: „Kur tavo brolis Abe- 
lis?“ (Pr 4, 9). Šia prasme išganymas kaip kelias atbaig- 
ties būsenon iš tikro yra visuomeninis, ir kiekvienas nu- 
sigrįžimas nuo šio kelio arba net jo neigimas yra Gero- 
sios Naujienos siaurinimas ir net iškreipimas, nes Kristaus 
kryžius neabejotinai stovi „lauke“, kaip sako J. B. Metzas, 
vadinasi, viešumoje: ant Golgotos kalno viršum Jeruzalės 
miesto. Įsipareigoti pasauliui todėl ir reiškia įsipareigoti 
šiai kryžiaus viešumai. 

Įsipareigojimas pasauliui, pabrėžiant visuomeninį išga- 
nymo atžvilgį, slepia savyje betgi du pavoju, kurie šian- 
dien gana aiškiai byloja užsiangažavusiųjų krikščionių 
veikloje, būtent: tolio pagunda ir polinkis revoliucijon. 

Visuomeninis išganymo atžvilgis įpareigoja mus, kaip 
sakyta, atsikreipti į „kitą“, ypatingai į tą, kuris kenčia 
badą, ligą, nelaisvę, išnaudojimą, persekiojimą, vienatvę 
ir kitus šios žemės negandus. Tai paties Kristaus pabrėžta 
(plg. Mi 5, 34—46) ir pirmųjų krikščionių stropiai vykdyta 
pareiga: „Visi tikintieji laikėsi drauge ir turėjo visa bend- 
ra. Lobį ir turtus jie parduodavo ir iš to dalino visiems, 
kaip kiekvienam buvo privalu“ (Apd 2, 44—45; 4, 32—35). 
Nors vėliau šis turto bendrumas ir nyko, vis dėlto dėmesys 
nuskriaustuoju liko Krikščionybėje gyvas visą laiką ir 
susiklostė jos istorijoje įvairiais pavidalais: pasninkavi- 
mas, kad būtų sutaupyta maisto badaujantiems; rinkliavos 
beturčiams šelpti ir belaisviams išpirkti; ordinai ligoniams 
slaugyti; prieglaudos seneliams, našlėms ir našlaičiams, 
paprotys neišduoti nusikaltėlio, pasislėpusio šventykloje, 
ir t. t. Bažnyčios istorija yra pilna tokių „dėmesio kitu“ 
pavidalų, kitusių pagal laiką bei kraštą, tačiau buvusių 
visais laikais ir visuose kraštuose. Todėl tikrai yra prie- 
taras kalbėti apie Bažnyčios nusigrįžimą bei nesidomėjimą 
nuskriaustaisiais, kaip tai šiandien dažnai prikaišiojama. 
Visuomeninis išganymo atžvilgis Bažnyčios niekad nebu- 
vo pamirštas ar pastūmėtas į šalį. Bažnyčios tėvai, moky- 
tojai ir šventieji visados rūsčiai bardavo tuos, kurie šio 
atžvilgio per maža paisydavo savo veikloje ?ž, Sielos iš- 
ganymas tarnaujant „kitam“ visais laikais yra buvęs pa- 
grindinis krikščioniškosios dorovės principas. 

Tai, kas betgi šią senesniąją tarnybą „kitam“ skiria, 

sakysime, nuo šiandieninės politinės teologijos, yra krikš- 
čionies žvilgis į artimąją savo aplinką, kurioje tasai „ki- 
tas" kaip tik ir gyvena. Visi aukščiau minėti rūpesčio nu- 
skriaustuoju žmogumi pavidalai buvo susidėstę ryšium 
su šia artimąja aplinka. Visi jie lietė žmones, esančius 
čia pat pašonėje. Užsiangažavusieji praėjusiųjų amžių 
krikščionys skelbė ne bendrojo žmoniškumo Ieorijas, bet 
griebėsi konkrečios praktikos, taikomos konkrečiam žmo- 
gui. Čia pat — tuose pačiuose namuose, tame pačiame 
kaime, tame pačiame mieste — esąs negando ištiktas žmo- 
gus buvo šios praktikos objektas. Artimui tarnaują krikš- 
čionys, be abejo, žinojo, kad esama šalių bei santvarkų, 
kuriose šie negandai yra ypač skaudūs. Tačiau šis žino- 
jimas nenukreipė jų dėmesio nuo jų pačių aplinkos: jie 
nesileido suviliojami tolio pagundos. Be abejo, galima 
jiems prikišti, kad jų rūpestis artimąja aplinka paskatino 
Bažnyčią būti per daug atlaidžią net ir tokioms sociali- 
nėms santvarkoms, iš kurių ne vienas negandas kyla tie- 
sioginiu būdu. Priekaištas gali būti visiškai teisingas. Iš 
kitos betgi pusės, šie krikščionys taip pat žinojo, kad 
kiekvienoje santvarkoje negandų buvo ir bus, kad todėl 
rūpestis pagerinti ar pakeisti politinę santvarką niekad ne- 
galės atstoti rūpesčio pagelbėti atskiram asmeniui. 
Tuo tarpu politinė dabarties teologija, teisingai pabrėž- 
dama visuomeninį išganymo atžvilgį, tikisi galėsianti vyk- 
dyti savo uždavinį kaip tik nuprivatinimu: „Nuprivatini- 
mas yra pirmaeilis teologiškai kritinis politinės teologijos 
uždavinys“, — sako J. B. Metzas ?, nes, kaip jau minėta, 
ir pats krikščioniškasis išganymas esąs „neprivatinis išga- 
nymas" (p. 104; plg. p. 88). Bet čia kaip tik ir glūdi poli- 
tinės teologijos ir sykiu bendruomeninės išganymo sam- 
pratos pavojus: pasianga nuprivatinti išganymą teologi- 
nėje teorijoje patraukia paskui save nesidomėjimą pri- 
vatiniu žmogaus negandu religinėje praktikoje. Neigiamai 
vertinant ligšiolinės teologijos atsigrįžimą į atskirą žmo- 
gų, visas dėmesys susitelkia į vad. „viešuosius reikalus“: 
politines sistemas, svetimo kapitalo vyravimą, turtingųjų 
ir neturtingųjų santykius, rasių bei klasių grumtynes ir 
įvairius kitus šios rūšies klausimus. Atskiras nuskriaus- 
tasis beveik pradingsta iš akių, ir privatinis jo negandas 
pasidaro nebereikšmingas „didžiųjų - jėgų“ — darbo ir -ka- 
pitalo, juodųjų ir baltųjų, kolonistų ir čiabuvių, socializmo 
ir kapitalizmo — rungtynėse... Juk kas gi yra tasai vie- 
nišas, vos paeinąs, šalia manęs gyvenąs senelis, palyginus 

jį su milijonais badaujančiųjų, iš savo krašto pabėgusiųjų, 
savo globėjus praradusiųjų žmonių Vietname, Indijoje, 
Afrikoje, Pietų Amerikoje? Visuomeniniai blogio akira- 
čiai pridengia asmeninį blogį. Žvilgyje į tolimus kraštus 
pradingsta artima aplinka. Politinės teologijos krikščionis 
virsta toliaregiu: jis mato tai, kas yra už vandenynų, bet 
nebepastebi, kas yra čia pat. Štai kodėl šiandien — net ir 
vienuolynų — labai stipriai angažuojamasi už teisingumą 
bei meilę kontinentuose, tuo pačių metu traukiantis iš pa- 
šonėje esančios ligoninės. 

Viename iš savo laiškų karo metu (1916 kovo 15 d.) 
P. Teilhard'as de Chardinas rašo V. Fontoynont: „Aš norė- 
čiau galėti aistringai mylėti Kristų visatos meilės akte“. 
Betgi čia pat jis klausdamas priduria: „Ar tai nėra chimera 
bei piktžodžiavimas?“ * Klausimas labai būdingas, nes, ma- 
tyt, ir pats Teilhard'as jautė, kad Kristaus meilė visatos 
meilėje vargu ar gali būti tikrovinė, nes Šventraštis aiškiai 
pabrėžia, kad Kristaus meilė reiškiasi artimo meile, būtent 
meile „savo brolio, kurį (žmogus) mato" (1 Jn 4, 20). Ant- 
rojo savo atėjimo metu Kristus nežada klausti, ar mylė- 
jome visatą, bet ar pavalgydinome išalkusįjį, pridengėme 
nuogąjį, aplankėme sergantįjį ir tuo būdu parodėme mei- 
lės jam pačiam (plg. Mt.25, 35—40). Dievo meilė vyksta 
tiktai žmogaus, ne visatos meilėje, nes visata yra daiktas. 
Bet štai daikto meilė kaip tik ir būdinga ne tik politinei 
teologijai, bet ir šiandieniniam įsipareigojimui pasauliui: 
čia įsipareigojama visalai — gal ne visados kosmologine 
Teilhard'o prasme, bet labai dažnai sociologine bevardės 
visuomenės ar būsimos santvarkos prasme. Tai mes ir 
vadiname tolio pagunda, kuri mūsų dienomis gresia ne 
vienam veikliam krikščioniui, kai šis savo veikla pradeda 
pabrėžti visuomeninį išganymo atžvilgį. 

Antrasis pavojus, tykąs įsipareigojimą pasauliui, yra 
polinkis revoliucijon. Jau anksčiau esame minėję, kad vie- 
nas iš būdų, kuriuo dvasiškiai šiandien žengia į pasaulį, 
vyra angažavimasis revoliucijai — čia teoriškai ją pripažįs- 
tant, čia net praktiškai joje dalyvaujant, Šis betgi anga- 
žavimasis yra būdingas ne vien kai kuriems dvasiškiams, 
bet ir apskritai visam išganymo subendruomeninimui. At- 
sikreipęs į „kitą“ ir norėdamas šiam „kitam“ padėti vi- 
suomeniniu būdu, užsiangažavęs mūsų dienų krikščionis 
savaime užsiangažuoja ir revoliucijai. Mai vykdyti artimo 
meilę yra aukščiausias Krikščionybės įsakymas, kuriuo re- 
miasi jos pateisinimas žemėje: įstatymas ir pranašai. Ne- 

vykdyti artimo meilės reiškia paversti Krikščionybę vienu 
didžiuliu istoriniu melu (plg. 1 Jn 3, 17—8; 4, 20). Tai pri- 
pažįsta visi ir tai regi kiekvienas, kuris imasi kiek uoliau 
veikti. Betgi pasaulyje esama tiek artimo neapykantos, 
tiek skriaudų bei neteisybių, tiek priespaudos bei žiau- 
rumo, tiek „pasaulio lobio“ (1 Jn 3, 17) ir sykiu tiek šir- 
dies kietumo, jog visiškai pagrįstai galime kalbėti, kad 
mes mylime savo artimą tik liežuviu, o ne „darbu ir tie- 
są“ (1 Jn 3, 18). Užsiangažavusieji krikščionys visa tai 
ypač ryškiai pastebi ir ypač skaudžiai pergyvena. Todėl 
jie savaime linksta gundymui vykdyti meilę prievarta, 
vadinasi, keisti šį gyvenimą iš pat pagrindų, kad artimo 
meilė liktų ne tik evangelinis įsakymas, bet virstų ir vi- 
suomeniniu įstatymu; kad jos vykdymas būtų nupriva- 
tintas ir visuomeniškai mobilizuotas. Nūn kelias į šitokią 
nuprivatintą ir visuomeniškai organizuotą artimo meilę 
ir yra revoliucija. Juk kaipgi priversti žmones mylėti savo 
artimą, nesulaužius visų tų santykiavimo lyčių, kurios mei- 
lę laiko uždariusios atskiro asmens širdyje? Todėl šian- 
dien ir pradedama skelbti, esą artimo meilės neprivalu 
suprasti „kaip savos rūšies karitatyvinės pagalbos kaimy- 
nui“, bet reikią „ją aiškinti visuomeninio matmens švie- 
soje ir padaryti šį matmenį galiojantį“; meilė turinti būti 
suprasta „kaip nelygstama ryžtis teisybei, laisvei ir tai- 
kai“ *. Šitaip gi ją supratus, jos ryšys su revoliucija at- 
siranda savaime. Nes teisybė, laisvė ir taika nesiduoda 
įvykdomos be niekur nieko. Visais laikais ir visuose kraš- 
tuose esama teisybės, laisvės ir taikos priešų. Dar dau- 
giau: ne viena socialinė bei politinė santvarka neigia ir 
teisybę, ir laisvę, ir net taiką. Ryžtantis gi nelygstamai 
teisybę, laisvę ir taiką įgyvendinti ir tapatinant šią ryžtį 
su krikščioniškąja meile artimui, belieka griebtis prie- 
vartos. Nuosekliai tad politinė teologija ir supranta meilę 
kaip revoliucinę jėga: „Jei ši meilė — sako J. B. Met- 
zas,— susiorganizuoja visuomeniškai kaip nelygstama va- 
lia kitų teisybei bei laisvei, tai ji pati tam tikromis ap- 
linkybėmis gali įsakyti imtis revoliucinės prievartos“ 
(p. 112). Mažiausiajam broliui pagelbėti revoliucija gali 
būti, pasak J. B. Metzo, vykdoma „meilės vardu“ (t. p.). 

Bet kaip tik šie žodžiai ir atskleidžia revoliuciją kaip 
gundymą: revoliucija meilės vardu reiškia prievartą mei- 
lės vardu, nes prievarta sudaro revoliucijos esmę. Kalbos 
apie revoliuciją filosofijoje, moksle, mene, technikoje, ap- 
skritai žmogaus sąmonėje yra tik analogija, nurodanti į 


572 


pagrindinius pasikeitimus šiose srityse, Tačiau kas šią ana- 
logiją perkelia į veiklą, siekiančią pakeisti politinę ar 
socialinę santvarką, neatsisakant nė ginklo, tas pakaitą 
sutapatina su revoliucija: kiekviena revoliucija yra pa- 
kaita, bet ne kiekviena pakaita yra revoliucija. Tiesio- 
gine ir tikrąja prasme revoliucija yra pakaita, įvykdyta 
prievarta. Kristus buvo didžiulis gyvenimo keitėjas pa- 
čiuose jo pagrinduose: „Jūs girdėjote, kad buvo sakyta... 
Aš gi jums sakau“ (Mt 5, 21—22, 27—28, 33—34, 38—39, 
43—44). Eilė tokių lygiagrečių Kalno pamoksle kaip tik 
ir parodo keičiamąjį Kristaus Naujienos pobūdį. Tačiau 
prievartą šioms pakaitoms vykdyti Kristus atmetė tiek dy- 
kumose, kai jam buvo siūloma imti „visas pasaulio kara- 
lystes“ (Mt 4, 8), tiek Getsemanės sode, kai Petras, išsi- 
traukęs kalaviją, mėgino jį apginti nuo vyriausiojo kunigo 
tarnų (plg. Mt 26, 50—53). Nes prievartos naudojimas būtų 
sunaikinęs Kristaus atpirkimą kaip meilės žygį. Vidurinių 
amžių klaida kaip tik ir buvo ta, kad jie mėgino tiesą 
vykdyti prievarta. Mūsų amžiaus klaida yra ta, kad mes 
pradedame meilę vykdyti prievarta. Tačiau nei tiesa, nei 
meilė prievartos pakęsti negali. Priversta tiesa yra meilė, 
ir priversta meilė yra neapykanta. Prievarta paverčia tie- 
są bei meilę jų priešingybėmis ir todėl pati virsta gun- 
dymu, nes gundymo uždavinys ir yra pasiekti priešingų 
vaisių negų žadama. Suvokę tiesos ir laisvės vidinį san- 
tykį 2, mes vis dar neįstengiame suvokti meilės ir lais- 
vės santykio; priešingai, atrodo, kad laisvės reikšmę mei- 
lei pradedame pamiršti ir net neigti. Tiesos inkviziciją 
pakeičiame meilės inkvizicija, tikėdamiesi tuo išskleisią 
Kristaus išganymą bendruomenėje. Tai iš tikro pats pavo- 
jingiausias krikščionies gundymas, jam įsipareigojant pa- 
sauliui, 


c. Dvasių skyrimas 


Kaip šie pavojai rodo, pasauliškio įsipareigojimas pa- 
sauliui savaime reikalauja tam. tikro akylumo bei budru- 
mo, kad nepatektų į šunkelius ir, užuot buvęs tarnyba 
Kristui, nevirstų tarnyba „pasaulio kunigaikščiui“. Šį aky- 
lumą bei budrumą vadiname, krikščioniškai kalbant, dva- 
sių skyrimu. 

Šv. Jonas apaštalas, baigdamas pirmąjį savo laišką 
Efezo krikščionių bendruomenei, rašo: „„Mylimiausieji, ne 
kiekvienai dvasiai tikėkite, bet ištirkite dvasias, ar jos 

iš Dievo. Nes daug netikrų pranašų įėjo į pasaulį“ (1 Jn 
4, 1). Šis įspėjimas esmėje yra ne kas kita, kaip primi- 
nimas paties Kristaus žodžių, kuriuos mums pateikia visos 
trys sinoptinės evangelijos: „Tuomet jei kas jums sakytų: 
Štai čia Kristus ar tenai, — netikėkite. Nes kils netikrų 
kristų ir netikrų pranašų“ (Mi 24, 23—24; plg. Mt 13, 
5—6; Lk 21, 8). Skirtumas tik tas, kad Kristus savo įspė- 
jimą jungia daugiau su eschatologija, tuo tarpu šv. Jonas 
jį išplečia kasdienai. Atsiminus betgi, kad krikščioniškoji 
eschatologija (plg. II, 4d) reiškia ne tik istorijos galą, 
bet ir vidinį istorijos pradą, bus aišku, kad tai, kas ypa- 
tinga įtampa iškils pabaigoje, jau yra bei veikia ir dabar: 
ne tik Kristus, bet ir jo priešybės visokiais pavidalais: 
„Niekšybės paslaptis jau veikia“ (2 Tes 2, 7). Todėl dva- 
sių skyrimas darosi ne tik eschatologinis nurodymas, bet 
ir kasdieninė krikščionies pareiga. Krikščionis būna bei 
veikia pasaulyje, vedamas akylaus žvilgio bei budraus 
sprendimo. 

Tai būtina todėl, kad buvimas pasaulyje reiškiasi, kaip 
minėta (plg. II, 3c), kultūrine kūryba; ši kūryba yra betgi 
dviveidė ir todėl dviprasmė. Ji gali būti vykdoma Dievo 
vardu, keldama aikštėn vidinį kūrinijos šventumą ir tuo 
lenkdama pasaulį Kristui; bet ji gali būti vykdoma ir 
velnio vardu, pridengdama kūrinijos šventumą profanine 
kauke, jį ardydama ir tuo būdu skleisdama „pasaulio ku- 
nigaikščio“ galią. Mes juk esame apsupti kultūrinių vei- 
kalų, kurie daugeliu atvejų yra dviprasmiai; esame įtai- 
gojami idėjų, kurių turinys ne iš karto yra perregimas 
bei įvertinamas; esame nešami sąjūdžių, kurių linkmė net 
ir jų pačių kūrėjams ne visados yra aiški. Todėl mums ir 
privalu būti didžiai akyliems, kad pajėgtume dvasiniu 
savo Žvilgiu perskverbti visą šį dviprasmiškumą ir su- 
sivokti įo maišatyje. Dvasių skyrimas yra religinis rei- 

kalavimas ne tik Šventraščio įspėjimo, bet ir kultūros 
dviveidiškumo prasme. Esant kultūrai dviveidiškai, paties 
sveiko proto esame verčiami ne kiekvienai dvasiai tikėti. 

Dvasių skyrimas šiandien yra vis dažniau vadinamas 
pranašiškumu, II Vatikano susirinkimas moko, kad „Kris- 
tus, didysis Pranašas, ir savo gyvenimo liudijimu, ir žodžio 
galia paskelbęs Tėvo karalystę, savo pranašavimo užda- 
vinį vykdo toliau, iki tos karalystės garbė bus pilnai ap- 
reikšta. Tam panaudoja ne vien hierarchiją, kuri jo var- 
du ir galia moko, bet ir pasauliškius, kuriuos pasiskiria 
liudytojais ir apdovanoja tikėjimo nuovoka bei žodžio 

malone" (I, 63). Tai reiškia: pasauliškis dalyvauja ne tik 
Kristaus kunigystėje bei jo valdžioje, bet ir jo pranašys- 
tėje, tapdamas šios Išganytojo pareigos tęsėju istorijoje. 
Rytų Bažnyčios teologas P. Jevdokimovas net teigia, kad 
„pranašavimas yra bendrosios kunigystės širdis“ ir kad 
ši malonė „tikintiesiems yra ypatingai suteikta“, nes be 
jos pasauliškio vadinimas kunigu bei karaliumi virstų gry- 
na retorika *', Tačiau II Vatikano susirinkimas tiksliau ne- 
apibrėžė, kaip šis pranašiškasis pasauliškio pobūdis turėtų 
atrodyti kasdienoje. Net ir šv. Paulius, taip įsakmiai skel- 
bęs pranašavimo dovanos reikšmę Bažnyčiai (plg. 1 Kor 
14, 1—39), nėra palikęs aiškesnės pranašo ar pranašavimo 
aptarties, taip kad šiandien, kaip pastebi V. Bagdanavi- 
čius, „kasdieninėje kalboje pranašo sąvoka yra išvirtusi 
į tikrą savo priešingybę“ *. Štai kodėl dabar teologija ir 
mėgina užpildyti likusią spragą, atidžiau sklaidydama ypač 
Senojo Testamento pranašų vaidmenį ir tikėdamasi čia 
užčiuopsianti ir pačią pranašo esmę 23, 

Mes esame įpratę manyti, kad pranašo esmė slypinti 
ateities nuspėjime. Iš tikro gi ateities spėjimas ar jos nu- 
spėjimas yra tik „pati primityviausia pranašavimo ly- 
tis“ *9. Be abejo, pranašas yra žmogus, atsikreipęs į ateitį, 
tačiau ne ta prasme, kad ją nuspėtų, bet ta, kad dabartį 
išmatuotų aleitimi kaip Viešpaties planu. „Pranašystė yra 
ne būsimojo laiko numatymas ir ne dorinis pamokymas, 
t. y. amžinųjų dėsnių aiškinimas; pranašystė yra Dievo 
valios atskleidimas šiai dienai: hic et nunc“ *!. Kitaip ta- 
riant, ateitis yra pranašavimui ne grynas laiko matmuo, 
bet būsimasis Dievo planas, kurio vykdymo pranašas pa- 
sigenda dabartyje ir todėl reikalauja šiąją keisti ateities 
labui. Pranašo tad žvilgis visų pirma skvarbo dabartį. Jo 
uždavinys, pastebi V. Bagdanavičius, „yra pažinti laikus 
ir valandas. Jo veikla yra ne tiek skelbti, kas vyks atei- 
tyje, kiek veikti ta kryptimi, kad Dievo žodis būtų gyvas 
žmonių gyvenime ir kad juo remtųsi žmonių gyvenimo 
kasdieninės viltys“ 32. Tos pačios nuomonės yra ir R. Au- 
bertas, pasak kurio pranašas ne nusako atskirus įvykius, 
„bet kreipia Dievo Tautos išsivystymą tokia linkme, kad 
būtų įvykdyti dieviškieji planai“ *: jo pareiga yra „skelbti 
Dievo teismą žemiškiems dalykams ir aiškiai pareikšti, ko 
jie verti Dievo plano šviesoje“ **. Dabartis tad pranašui 
yra visados išeities taškas. Tik giliai ją suvokęs ir įver- 
tinęs, jis kalba apie ateitį, kuri turinti būti ne kas kita, 
kaip perkeista dabartis; perkeista pagal Dievo valią bei 

jo planą, paskelbtą žmonėms ir jų rankomis vykdomą. 
Pranašas gyvena šiuo Viešpaties planų; jis yra jo šauklys 
žemėje; jis juo matuoja laiko pastangas bei sukurtus vei- 
kalus ir todėl šaukia, kad visa pasikeistų, „nes kirvis jau 
pridėtas prie medžių šaknies“ (Mi 3, 10). Tuo jis kelia 
nerimą, nes drumsčia įsisenėjusį saugumo jausmą. Jis at- 
skleidžia papročių veidmainingumą, įstatymų nudvasėjimą, 
institucijų sustingimą, tiesos priidengimą raide, 0 ypač 
meilės stoką. Kristaus kalba Rašto žinovams ir farizie- 
jams (plg. Mt 23, 1—39) gali būti būdingiausias tokio 
pranašiškojo skelbimo pavyzdys, kuriame dabarties ver- 
tinimas ir ateities grėsmė susipina į vieną nedalomą vie- 
netą. 

Dabarties ir ateities susijungimas pranašystėje kaip tik 
ir padaro, kad tikrasis pranašystės objektas yra istorija 
antistorijos šviesoje. Pranašas turi ypatingai aštrų bei 
skvarbų istorinį jausmą; jis yra tarsi seismografas, žymįs 
tačiau ne gamtos, bet istorijos virpulius bei pakaitas; žy- 
mįs tačiau ne kaip mokslininkas, bet kaip šauklys; žymįs 
ne tam, kad jie pasiliktų, bet kad būtų pakeisti. Prana- 
šystė visados yra veiklos pradas: ji atstovauja religinei 
dinamikai ir yra šios dinamikos išraiška bei jos nešėja 
Bažnyčioje. Šia prasme ji yra savotiška kunigystės prie- 
šingybė. V. Bagdanavičius yra teisingai pastebėjęs, kad 
„pranašiškoji veikla yra linkusi prašalinti iš savo tarpo 
kunigiškąją veiklą“ ?. Mat kunigystė daugiau ar mažiau 
atstovauja statiniam pradui: šv. Pauliaus žodžiai Timotie- 
jui: „depositum custodi — saugoki, kas pavesta" (1 Tim 6, 
20) kaip tik ir išreiškia šią statiką, be kurios tačiau Baž- 
nyčia taip lygiai būtų negalima, kaip ir be dinamikos, 
Ir vis dėlto esama prigimtos įtampos tarp statikos ir di- 
namikos. Todėl esama įtampos ir tarp kunigystės bei pra- 
našystės kaip dviejų būtinų religinių tamybų. Kur ši 
įtampa persisveria statikos naudai, ten religija sustingsta: 
tai yra įvykę judaizme. Izraelis, atmetęs Kristų, tuo pačiu 
sustojo išganymo istorijoje ir pasiliko seniena. Kur ši 
įtampa persisveria dinamikos naudai, ten religija virsta 
palaida: tai yra įvykę protestantizme. Lutheris, atmetęs 
sakramentinę kunigystę, neteko kartu ir ano „depositum“ 
saugotojo, išduodamas jį visiems vėjams, kurių protestan- 
tizmo istorijoje tiek yra buvę. Religijos klestėjimą lai- 
duoja tik pakankama darna tarp kunigystės ir pranašys- 
tės, vadinasi, tarp statinio ir dinaminio prado, 

Katalikų Bažnyčioje santykis tarp kunigo ir pranašo 

arba tarp statinio ir dinaminio prado yra gana savotiš- 
kas. Nors pranašavimas kaip Šv. Dvasios dovana pradi- 
nėje krikščionių bendruomenėje yra labai aiškus (plg. 
1 Kor 12, 10) ir net pageidaujamas (plg. 1 Kor 14, 3), nors 
jo vaidmuo Dievo Bažnyčiai statyti, gerinant žmones, 
yra buvęs neabejotinas (plg. 1 Kor 14, 4), nors prana- 
šystės dovaną turinčių ir ją vykdančių — net netvarkin- 
gai — asmenų buvę nemaža (plg. 1 Kor 14, 29—32; 36—40), 
vis dėlto Bažnyčia nė vieno iš jų nėra oficialiai pranašu 
pripažinusi bei paskelbusi. Ne vieną asmenį ji yra pakė- 
lusi į Bažnyčios tėvų ir daktarų arba mokytojų rangą. 
Tačiau nė vienam įi nėra suteikusi pranašo vardo. Kata- 
likų Bažnyčioje pranašų asmenine forma nėra: „visi pra- 
našai ir įstatymas pranašavo iki Jono“ (Mt 11, 13). Su šv. 
Jonu Krikštytoju pranašų eilė baigėsi, nes ir jis pats jau 
buvo daugiau negu pranašas (plg. Mt 11, 9; Lk 7, 26). 
Ar tai reiškia, kad baigėsi pranašavimas kaip Dievo Tau- 
tos kreipimas Viešpaties plano linkuit Priešingai! Kata- 
likų Bažnyčioje pranašavimas buvo perkeltas iš asmens į 
bendruomenę ir tuo būdu .paverstas visuotiniu pradu. At- 
eities nuspėjimas, kurį dar gana ryškiai randame Senojo 
Testamento pranašuose, čia buvo pakeistas dabarties tai- 
symu: „Kas pranašauja, kalba žmonėms, kad juos page- 
rintų, paragintų ir paguostų“ (1 Kor 14, 3). Todėl ir ne- 
tikintysis, atsidūręs tarp pranašaujančiųjų, „bus visų įtiki- 
namas ir visų teisiamas; jo širdies paslaptys išeis aikštėn; 
ir taip, parpuolęs ant veido, jis garbins Dievą" (1 Kor 14, 
24—25). Štai kodėl šv. Paulius ir sako: „Kas pranašauja, 
stato Dievo Bažnyčią" (1 Kor 14, 4). 

Nuosekliai tad pranašavimas virsta visų reikalu, o ne 
tik specialiai Dievo išrinktųjų: „Aš noriu, kad jūs visi 
kalbėtumėte kalbomis, bet dar labiau, kad pranašautu- 
mėte“ (1 Kor 14, 5). Todėl Paulius ir pataria stengtis gauti 
įvairių Šv. Dvasios dovanų, bet „ypač kad pranašautu- 
mėte“ (1 Kor 14, 1). O palygindamas kalbų dovanos įspūdį 
netikintiesiems su pranašavimo įspūdžių, jis sako: jei „visi 
kalbėtų kalbomis“, o „įeitų gi bemoksliai ar netikintieji, 
argi jie nepasakys, kad jūs esate išėję iš proto?“ (1 Kor 
14, 23). Tuo tarpu „jei visi pranašauja“, o įeina „koks 
netikintis ar bemokslis“ (1 Kor 14, 24), tai jis yra įtikina- 
mas ir vedamas, kaip minėta, Dievop. Pranašavimo do- 
vanos vykdymas turįs būti daromas „padoriai ir tvarkin- 
gai“ (1 Kor 14, 40): „pranašai tekalba du ar trys, o kiti 
tegul teisia... Nes jūs visi galite pranašauti vienas po 

kito, kad visi pasimokytų ir visi būtų paraginti“ (1 Kor 
14, 29—31). Tačiau pranašavimas anaiptol nestovi aukš- 
čiau už Evangeliją. „Jei kas tariasi esąs pranašas ar Dva- 
sia apdovanotasis, tepažįsta, kad tai, ką aš jums rašau, 
yra Viešpaties įsakymai“ (1 Kor 14, 37). Visos šios šv. 
Pauliaus pastabos rodo, kad pranašavimas čia yra supran- 
tamas ne kokio nors specialaus pašaukimo bei išrinkimo, 
bet bendrosios dovanos prasme. Tiesa, ši dovana yra tei- 
kiama Šv. Dvasios, tačiau ji nepadaro žmogaus bažny- 
tinėje bendruomenėje išskirtiniu: jis privalo šią dovaną 
naudoti Bažnyčios gerovei, paklusti Evangelijai, mokyti 
bei teisti žmones tvarkingai, sutardamas su visomis kito- 
mis dovanomis bei jų nešėjais (plg. 1 Kor 14, 26—28). 
Niekur tad šv. Pauliaus laiškuose nė nerandame, kad pra- 
našavimo dovaną turintieji būtų buvę dvasiškiai, juo la- 
biau kad šios dovanos gaudavo ir moterys (plg. 1 Kor 11, 
5; plačiau apie tai kiek vėliau). Niekur pranašai neišeina 
aikštėn kaip ypatingi Bažnyčios tarnybininkai. Ne be pa- 
grindo tad S. Bulgakovas pranašavimą ir apibūdina kaip 
„Visų dovanų ypatingą apšlakstymą“ (p. 334) arba kaip 
„bendrą krikščioniškojo žmogaus dvasingumą po Sekmi- 
nių", vadinasi, po Šv. Dvasios atsiuntimo*“, Štai kodėl 
pranašavimas ir ekstazė ar mistika Krikščionybėje nesi- 
riša vienas su kitu. „Pranašų žodžiai, — sako F. Vawte- 
xris,— niekad nėra buvę tarti kaip ekstatikų pasisaky- 
mai“. Ekstatiko Dievas visados yra nepažįstamasis: tai 
jo sielos gelmių Dievas, bylojąs simboliškai ir todėl tam- 
siai. Tuo tarpu pranašo Dievas visados yra Bažnyčios Die- 
vas, vadinasi, pažįstamasis. Todėl pranašas ir kalbąs ne 
tiek iš neišreiškiamos savo sielos gelmės, kiek „iš istorinio 
patyrimo“ (t. p.). Jo kalba esanti konkreti bei aktuali. 
A. Dulles pastebėjęs, kad II Vatikano susirinkimas pagei- 
daująs pranašiškojo vaidmens Bažnyčioje, čia pat priduria, 
esą Bažnyčiai reikia ne ekstatikų, bet „žmonių, sugeban- 
čių pažinti Dievo ranką mūsų laikų istorijoje“ 38, 

Šitokių žmonių Katalikų Bažnyčioje yra buvę visais 
amžiais. Visados yra buvę asmenų, kurie vertinę savo 
laikus Viešpaties plano šviesoje —ne tik pasaulio, bet 
net ir pačios Bažnyčios atžvilgiu. Įvairūs asketiniai, so- 
Cialiniai, karitatyviniai sąjūdžiai, dažna valdančiųjų — tiek 
dvasiškių, tiek pasauliškių — kritika, naujos idėjos filo- 
sofijoje ir teologijoje, liturginės pakaitos, religinių bei 
dorinių papročių įtvirtinimas kasdienoje — vis tai yra pra- 
našiškojo Bažnyčios prado proveržos. Jų autoriai ar pra- 

dininkai yra buvę labai įvairūs: ir dvasiškiai, ir vienuo- 
liai, ir pasauliškiai — tiek vyrai, tiek moterys, taip kad 
pranašiškasis vaidmuo Bažnyčioje iš tikro niekad neapsi- 
rėžė tuo ar kitu luomu, bet plito visoje Dievo Tautoje 
kaip jos kūrybinė nuotaika arba, pasak Bulgakovo, „„dva- 
sinis Eros" ?9, Šv. Pauliaus įspėjimas tesalonikiečiams: „„Ne- 
gesykite dvasios, neniekinkite pranašysčių" (1 Tes 5, 19— 
20) yra buvęs Bažnyčioje gyvas visą jos istorijos metą. 
Dar daugiau: Miltiadas (2 šimtm.) net teigia, kad „prana- 
šiškoji dovana, pasak apaštalų mokslo, turi Bažnyčioje 
pasilikti ligi antrojo Kristaus atėjimo“ *?, Be abejo, isto- 
rijos eigoje yra ne sykį buvę didesnės ar Mažesnės įtam- 
pos tarp kunigystės ir pranašiškosios veiklos, vadinasi, 
tarp būtinos siatikos, saugančios tikėjimo pagrindus ir to- 
dėl pasiliekančios prie to, kas išmokta bei pavesta (plg. 2 
Tim 3, 14), ir reikalingos dinamikos, besiveržiančios keisti 
esamą padėtį, tačiau neturinčios neklaidingumo ir todėl 
tykomos pavojaus rodyti „pamaldumo išvaizdą“, bet neigti 
„jo galią“ (2 Tim 3, 5). Nenuostabu todėl, kad kunigiškasis 
Bažnyčios -pradas dažnai - nepasitikėdavo pranašiškuoju 
pradu, nes tikrų ir netikrų pranašų buvimas religinėje 
bendruomenėje yra amžina Bažnyčios grėsmė, žinota jau 
apaštalų (plg. 1 Tim 4, 1—16; 6, 3—10; 2 Tim 3, 1—17; 4, 
1—4;1 Jn 2, 18—19; 4, 1—6) ir neišnykusi niekados. Ne- 
paisant betgi šios įtampos, pranašiškasis pradas visados 
yra daręs įtakos bažnytiniam gyvenimui, nes, kaip teisin- 
gai pastebi A. Dulles, „kunigas yra reikalingas pranašo ir 
pranašas — kunigo. Bažnyčia, valdoma vienų tik pranašų, 
būtų nė kiek ne geresnė kaip ir Bažnyčia, valdoma vienų 
tik kunigų" *!;' pirmuoju atveju ji būtų palaida dinami- 

ka, antruoju — sustingusi statika. | 
Konkreti bei kasdieninė pranašavimo lytis yra kritika. 
Pranašiškoje veikloje ji yra labai aiški. Būdamas jautrus 
istoriniams įvykiams bei sąjūdžiams, palygindamas juos 
su Viešpaties planu ir tuo juos teisdamas, pranašas sa- 
vaime kritikuoja esamą būklę tiek pasaulyje, tiek Baž- 
nyčioje. Kritika yra ne atsitiktinė pranašavimo palydovė, 
bet konkreti jo išraiška: pranašavimas esti vykdomas kri- 
tlikuojant. Tačiau čia pat reikia pridurti, kad pranašavi- 
mas ir kritika anaiptol nesutampa: jų negalima pakeisti 
vienas kitu. Kiekvienas pranašavimas yra ir kritika, bet 
ne kiekviena kritika yra ir pranašavimas. Tai reikia mūsų 
dienomis ypatingai pabrėžti, kadangi šiandien linkstama 
visus, kurie kritikuoja — ypač Bažnyčią — įrikiuoti į pra- 

našų eiles. Šiandien atrandama net nauja pranašų rūšis, 
būtent pranašai ne Dievo, bet „žmogaus mieste“, kalbant 
šv. Augustino žodžiais, vadinasi, grynai profaniniai pra- 
našai, pranašai „šalia Bažnyčios" **. Esmingai religinė pra- 
našo sąvoka čia sekuliarizuojama, ir profaninė kritika pa- 
verčiama pranašavimu. Kritika betgi yra pranašavimo ly- 
tis tik tada, kai jos objektas yra istorija; tuo ji įsijungia į 
bet kurią kritiką; bet jos mastas yra antistorija: tuo ji iš- 
siskiria iš bet kurios kritikos. Ši antistorija gali būti vadi- 
nama labai įvairiai: Dievo planas (R. Aubert), Dievo žodis 
(V. Bagdanavičius), Dievo ranka (A. Dulies), Dievo valia 
(G. Fedorov), Dievo teisės (O. Semmelroth). Kiekvienu ta- 
čiau atveju tai yra žmogiškosios tikrovės vertinimas aukš- 
čiau minėto kūriniškojo būties šventumo šviesoje. Kur 
šios tikrovės dvasia, veikalai, įstaigos ar pati linkmė kū- 
riniškąjį būties šventumą temdo, pridengia, iškreipia arba 
net sąmoningai neigia bei gadina, ten pranašas taria savo 
žodį, atskleisdamas juo kultūros dviveidiškumo neigiamąją 
ir net demoniškąją pusę. Tik tokiu atveju kritika 
yra religinė ir tik šia prasme ji sudaro pranašavimo 
lytį. . 

"Kritika kaip pranašavimo lytis gali mums paaiškinti, 
kodėl pranašavimo pareiga ypatingu būdu gula ant pa- 
sauliškio pečių. Tiesa, ši pareiga, kaip sakėme, nėra su- 
telkta kuriame nors viename luome, kaip kunigystė. Ji 
yra išplitusi visoje Bažnyčioje. Ir vis dėlto ji liečia pa- 
sauliškį pirmoje -eilėje. Pasauliškių luomas yra Bažnyčios 
pasiųstas į pasaulį, vadinasi, į tokią plotmę, kurioje dvasių 
skyrimas yra ypatingai reikalingas ir kurioje todėl ir 
kritika turi būti ypatingai stropi. Be abejo, kritiką pa- 
saulio atžvilgiu vykdo ir hierarchija. Tačiau hierarchi- 
jos kritika skiriasi nuo pasauliškių kritikos tuo, kad ji 
visados esti bendro pobūdžio. Hierarchija yra kompeten- 
tinga kritikos masto arba anos minėtos antistorijos at- 
žvilgiu, nes ji yra vienintelė, kuri autentiškai skelbia 
Dievo žodį, sklaido Dievo valią ir saugo Dievo teises. 
Bet hierarchija yra nekompetentinga kritikos objekto at- 
žvilgiu, kuris sudaro konkretų istorijos turinį: tai filoso- 
fija ir mokslai, menai ir technika, ūkis, visuomenė ir po- 
litika. Kad būtų galima visa tai kritikuoti konkrečiai, 
reikia visa tai konkrečiai ir pažinti. O tai kaip tik ir yra 
hierarchijai neįmanoma. Kitaip popiežius ir vyskupai tu- 
rėtų būti specialistai visose kultūros srityse. Užtat hie- 
rarchija skelbia tik kritikos mastą, vadinasi, Dievo žodį, 

Dievo valią, Dievo teises. Bet ji netaiko šio masto konkre- 
tiems objektams: atskirai filosofijai ar atskiram mokslui, 
atskiram meno veikalui ar krypčiai, atskirai ūkio ar po- 
litikos sistemai. Kaip hierarchija neturi ir negali turėti 
konkrečios politinės programos, taip lygiai ji neturi ir 
negali turėti nei konkrečios filosofijos, nei konkrečios 
estetikos, nei konkrečios mokslų teorijos, nes visos šios 
sritys reikalingos saviio kompetentingumo, kuris jau per- 
žengia hierarchinę plotmę. Jei kuris dvasiškis šio kompe- 
tentingumo čia ar ten ir įsigyja, tai šis kompetentingumas 
vis tiek lieka tik asmeninė jo savybė, nevirsdamas hie- 
rarchine galia. Čia glūdi pagrindas tų visų klaidų, kurių 
hierarchija istorijoje yra pridariusi, liesdama sava kri- 
tika konkrečius kultūrinės kūrybos objektus. Čia glūdi 
ir politinės teologijos silpnybė, kuri, teisingai reikalau- 
dama, kad Bažnyčia būtų visuomeniškai kritinė institu- 
cija, šią kritiką telkia arba bierarchijos, arba teologų 
"rankose, pamiršdama, kad ir teologija, kaip ir hierarchija, 
atskirose kultūros srityse yra nekompetentinga ir todėl 
čia nieko konkretaus pasakyti negali. Teologija, pavyz- 
džiui, gali skelbti bendrąjį mastą teisingam karui ar tei- 
singai revoliucijai. Bet ji negali pasakyti, ar I pasaulinis 
karas buvo teisingas karas ir ar revoliucija Pietų Ame- 
rikoje būtų teisinga revoliucija. Prasmingai tad pastebi 
R. Spaemannas, kad „(meno teologija, darbo teologija, sek- 
sualumo ar politikos teologija nieko neprideda tam, ką 
mes ir be teologijos galime pažinti" 4, Tas pat yra ir su 
taip labai šiandien moderniomis revoliucijos ar ateities 
teologijomis. Peržengusios bendrų principų bei matų plot- 
mę, jos virsta arba profaninėmis disciplinomis, arba at- 
krinta į religinę nepakantą ir įgyja inkvizitoriško pobū- 
džio. Raganų persekiojimo nuotaikos modemiojoje teolo- 
gijoje esama daugiau, negu iš sykio atrodo. 

Visai kitaip su pranašavimo kritikuojamuoju objektu 
"'santykiauja pasauliškis: jis yra juk tikrasis šio objekto 
kūrėjas arba bent jo nešėjas istorijos vyksme, Tai jis yra 
filosofas, mokslininkas, menininkas, visuomenininkas ar 
politikas. Visos šios sritys yra jo būsenos turinys ar net 
pati ši būsena. Jeigu tad jis yra įsisąmoninęs hierarchijos 
skelbiamą bendrąjį kritikos kaip pranašavimo lyties mas- 
tą, tai jis ir gali šį mastą taikinti diskiriems objektams — 
tiek savo paties, tiek kitų veikloje. Tokiu atveju jo kri- 
tika yra ne viršinė, kaip hierarchijos atveju, bet vidinė, 
nes jo kritikuojamas objektas jam yra pažįstamas ligi 

pat jo sąrangos gelmių. Todėl pasauliškis ir gali visiškai 
konkrečiai pasakyti, ar tas bei kitas veikalas, ta ar kita 
sistema, ta ar kita kryptis atitinka aną antistorinį die- 
viškąjį mastą. Karo skelbėjai bei revoliucijos kėlėjai ge- 
riausiai juk žino, ar šie jų veiksmai yra teisingi, ir todėl 
gali išlaikyti pranašavimo kritiką. Tas pat yra ir su vi- 
somis kitomis kultūros sritimis. Visur čia pasauliškis yra 
pašauktas bei įpareigotas žiūrėti, kad kūrinija nebūtų 
-atitraukiama nuo Dievo, netekdama vidinės tiesos, vidi- 
nio gėrio ir vidinio grožio. Šia prasme pasauliškiui iš tik- 
ro tenka pranašiškasis vaidmuo kaip įsipareigojimas vyk- 
dyti Dievo karalystę žemėje, uoliai bei veikliai saugant 
pasiektus jos laimėjimus nuo antikristinių užmačių. 
Konkrečių kultūros sričių bei objektų kritika pasau- 
liškių lūpomis yra Bažnyčiai naudinga dar ir tuo atžvil- 
giu, kad neužangažuoja viešojo mokymo, pasilikdama 
laisvo svarstymo plotmėje, kas reikalinga tiek pačiam 
dalykui, tiek hierarchijai. Mat hierarchija savos asme- 
ninės nuomonės paprastai neskelbia. O jeigu kartais ji ją 
„ir skelbia, tai pats skelbimo būdas — enciklika, ganytojinis 
„laiškas, pamokslas — yra toks, kad jis privatinę pažiūrą 
padaro viešą ir tuo būdu sujungia su mokomuoju auto- 
„ritetu. Tokiu betgi atveju hierarchija atsiduria labai keb- 
lioje padėtyje. Turinio atžvilgiu jos skelbimas yra pri- 


„vatinis ir todėl neįpareigojantis. Būdo atžvilgiu jis yra 


viešas ir todėl autoritetingas. Kaip tada elgtis? Imtis šį 
turinį kritikuoti yra labai nepatogu dėl jo skelbimo bū- 
do. Laikyti jį tiesa taip pat sunku dėl jo privatinio po- 


-būdžio, nes asmeninės hierarchų pažiūros yra tokios pat 
-vertės, kaip ir visos kitos asmeninės pažiūros. Tada pa- 
-prastai pasisiūlo „protingiausia“ išeitis: nutylėti. Taip yra 


atsitikę su ne viena pastarųjų popiežių pažiūra, išreikšta 
jų enciklikose, laiškuose ar kalbose, pavyzdžiui: luominė 
valstybės sąranga, lotynų kalbos ir apskritai lotyniškumo 
(latinitas) vaidmuo Bažnyčioje, scholastinė filosofija, lite- 
ratūros kūrimas, gamtos mokslų sąryšis su Dievo buvimu 
ir daugybė kitų įvairių minčių. Jos buvo pareikštos 
viešai, tačiau jos buvo vėliau nutylėtos kaip privatinės 
pažiūros. O tai nėra naudinga nei dalykui, nei hierar- 
chijai. Nenaudinga dalykui, nes jis lieka neišdisku- 
tuotas ir todėl reikiamai neišaiškintas ir nepažintas. Ne- 


-naudinga hierarchijai, nes šiuo nutylėjimu menkinama 


tokių pasisakymų vertė ir tuo pačiu kalbančiojo autori- 
tetas. 

Visai kitaip yra, jei tais pačiais klausimais kalba pa- 
sauliškis, skelbdamas savą pažiūrą privatinėje plotmėje 
tiek turinio, tiek paties skelbimo atžvilgiu. Tuomet jo pa- 
žiūra susiduria su kitomis pažiūromis, esti svarstoma, kri- 
tikuojama, taip kad pats dalykas nušviečiamas iš įvairių 
pusių, tapdamas žymiai aiškesnis negu hierarcho paskelb- 
tas, o tikinčiųjų nutylėtas. Prieš Antrąjį pasaulinį karą 
Prancūzijoje kilęs ginčas, ar gali filosofija būti krikš- 
čioniška, suteikė šiam klausimui žymiai daugiau aiškumo 
negu popiežių Leono XIII ir Pijaus XII enciklika scho- 
lastinės filosofijos reikalu“*. Todėl reikia tik sveikinti, 
kad šiuo metu atskirų kultūros sričių nagrinėjimas religi- 
niu požiūriu vis labiau pereina į privatinę plotmę ir kad 
hierarchija vis labiau susilaiko nuo konkrečių sprendimų 
šiose srityse; nuo sprendimų, kurie visados gresia būti 
netikslūs, netaiklūs arba net klaidingi. Visa tai įpareigoja 
pasauliškius vis giliau įsisąmoninti hierarchijos skelbia- 
mus bendruosius Dievo karalystės dėsnius, kad galėtų juos 
sėkmingai taikinti atskiriems savos veiklos objektams, nes 
be šitokio įsisąmoninimo pasauliškių sprendimai taip 1y- 
giai bus netikslūs ir net klaidingi religiniu atžvilgiu, kaip 
tai ne sykį yra buvę.su hierarchijos sprendimais pasau- 
liniu atžvilgiu. Darni sąveika tarp hierarchijos ir pasau- 
liškių yra vienintelis sėkmingas kultūros kritikos ke- 
lias 442, Jeigu, kaip sakėme, pranašavimas yra palenktas 
Evangelijai ir jeigu vienintelė-autentinė Evangelijos aiš- 
kintoja yra hierarchija, tai savaime aišku, kad ir pasau- 
liškiai kaip pranašavimo veikėjai yra-palenkti hierarchijos 
skelbimui kaip kritikos mastui. Tik gerai pažinę šį mastą, 
jie. gali gerai.atlikti ir savą: pranašiškąją tarnybą Bažny- 
čioje. Pranašavimas kaip dvasių skyrimas yra ne tik Šv. 
Dvasios. akijena DSE ir „Žmogaus uolumo bei Aaa vaisius. 

d. Nesitaikymas prie pasaulio 
3 į RT š 

Dvasių skyrimas dr. "kritika kaip šio dyrišio konkreti 
lytis savaime "pažadina naują pasauliškio veiksenos ap- 
raišką,' būtent nesilaikymą prie pasaulio. Juk jeigu krikš- 
čionis pačia savo būsena yra pašauktas skirti, kas Kris- 
taus, o kas „pasaulio kunigaikščio“, tai šis kritinis Žvil- 
gis į kultūros sritis bus galimas tik tada, kai pasauliškis 
gyvenš atstiu nuo pasaulio, vadinasi, laikysis tam tikro 
nuotolio, be kurio kultūros. dviveidiškumas iš viso nega- 


4ėtų būti suvoktas. Tai .betgi nereiškia atstumo. viršine 

prasme. Nesitaikymas prie pasaulio nėra joks atsiskyrimas 
ar išsiskyrimas, kurio pastebime kai kuriose sektose, tel- 
kiančiose savus narius į uždaras gyvenvietes, kad ap- 
saugotų juos nuo ankštesnio bendravimo su kitais Žmo- 
nėmis. Priešingai. krikščionis gyvena pasaulyje kaip ir 
visi kiti. „Krikščionys nesiskiria nuo kitų Žmonių, — rašo 
laiško Diogenetui autorius (2 šimtm.),— nei tėvyne, nei 
kalba, nei papročiais. Jie negyvena skirtinguose miestuo- 
se, nesinaudoja skirtinga kalba, neveda jokio skirtingo 
gyvenimo... Jie gyvena miestuose sykiu su graikais ir 
negraikais, kaip kiekvienam yra tekę; jie prisitaiko prie 
krašto papročių, drabužių, mitybos ir šiaip gyvenimo bū- 
do" 5. Viršine prasme krikščionis prisitaiko prie pasaulio 
ir tuo apreiškia savo visuotinumą. Ir vis dėlto šiame pri- 
sitaikyme slypi kažkoks vidinis atstumas bei nuotolis, kurį 
tas pats laiško Diogenetui autorius šitaip apibūdina: „Jie 
visi gyvena tėvynėje, tačiau tarsi svetimšaliai; jie daly- 
vauja visuose piliečių gyvenimo reikaluose, tačiau tarsi 
kitataučiai; kiekviena svetima šalis jiems yra tėvynė, ir 
kiekviena tėvynė jiems yra svetima žemė“ (t. p.). Kitaip 
tariant, krikščionis gyvena pasaulyje, bet ne pasauliu ar- 
ba, pasak minėto laiško autoriaus, „ne iš pasaulio“ (t. p.). 
Krikščionis visados yra dviejų plotmių gyventojas, kas 
i ne tik įtampą ir priešingybę, bet dažnai net ir 
ovą. į 

Tai savotiška dialektika, kuri nuspalvina visą pasau- 
liškio būseną: jis turi būti ištikimas ir net įsipareigojęs 
pasauliui, sykiu betgi gyventi atstu nuo jo ir jam nesitai- 
kyti; jis turi prisiimti pasaulio pavidalus ir neišsiskirti iš 
jų, sykiu betgi nesutapti su juo ir nesijausti čiabuviu; jis 
turi visa širdimi atsidėti pasaulio reikalams, tuo pačiu 
betgi metu šiuos reikalus nuolatos įtarinėti, ar įie kartais 
nesą „pasaulio kunigaikščio“ kėslai. Ši dialektika žymi 
pasauliškio būseną todėl, kad ji žymi visą Bažnyčios san- 
tykį su pasauliu; santykį, pagrįstą paties Kristaus san- 
tykiu: mirti už pasaulį, kad jį išgelbėtų (plg. Jn 3, 16—17), 
ir kartu išskirti pasaulį iš kunigiškosios savo maldos (plg. 
Jn 17, 9); neteisti pasaulio (plg. Jn 3, 16) ir kartu skelb- 
ti, kad „teismas pasauliui“ jau vyksta ir kad „šio pasau- 
lio kunigaikštis bus išmestas laukan“ (Jn 12, 31); apverkti 
Jeruzalės žlugimą ir kartu leisti, kad joje nepasiliktų 
„akmens ant akmens“ (Lk 19, 44). Tai nėra dialektika, 
kurios priešingybės prasilenktų viena su kita arba būtų 
kiekviena kitoje plotmėje, kaip tai galėtų kai kam at- 

rodyti *, Pasaulis ir Bažnyčia priešinasi vienas kitam Ir 
neigia vienas kitą tuo pačiu, būlent formaliniu, alžvilgiu. 
Pasaulis nekovoja su Bažnyčia ir Bažnyčia su pasauliu, 
kiek pasaulis yra Viešpaties kūrinys, vadinasi, savo bū- 
tyje sakralinis: teisingas, geras ir gražus. Kitaip sakant, 
jis nesipriešina Bažnyčiai materialiai arba savo turiniu, 
nes jo turinys yra kartu ir Bažnyčios turinys: Bažnyčia 
savo atskiro turinio neturi ir negali turėti. Esant tam 
pačiam Dievui Kūrėju ir Atpirkėju, visa, kas yra Dievo 
Kūrėjo, yra ir Dievo Atpirkėjo, o tuo pačiu ir Bažnyčios, 
Pasaulis neturi jokio turinio, kurio Bažnyčia negalėtų 
įimti į save, nes tai reikštų vieną kurią pasaulio sritį 
išskirti iš atpirkimo, vadinasi, iš Kristaus valdžios, ir ati- 
duoti ją Kristaus priešininkui. Materialiu atžvilgiu pa- 
saulis ir Bažnyčia yra vienas ir tas pats dalykas. Todėl 
čia nėra jokios dialektikos, nes nėra priešingybių, ku- 
rios nheigtų viena kitą. 

Tačiau pasaulis ir Bažnyčia kovoja vienas su kitu kaip 
dvi priešingos to paties turinio linkmės: linkmė nuo Die- 
vo ir linkmė į Dievą. Jau kitoje vietoje autorius kiek 
platėliau yra rašęs, kad tiek pasaulis, tiek Bažnyčia yra 
visuma, būtent viena vienintelė visuma, apimanti visą 
žmogų ir visą jo gyvenimą *. Ir štai ši viena vienintelė 
visuma gali būti arba lenkiama Dievop, ryškinant jos kū- 
riniškąjį pobūdį ir. tvarstant nuodėmės padarytas jai žaiz- 
das, arba vedama tolyn nuo Dievo, teigiant ontologinį jos 
savarankiškumą ir tuo pačiu sudedant jos likimą į žmo- 
gaus kaip aukščiausios būtybės rankas. Pirmoji linkmė 
yra sava Bažnyčiai, antroji — pasauliui. Tačiau abi jos yra 
formalinės. Abi jos reiškia santykį su Dievu. -Ir kaip tik 
iš šio santykio skirtingumo kyla nesantaika tarp Bažnyčios 
ir pasaulio. Pasaulis šiaušiasi prieš Bažnyčią ne todėl, kad 
jis turėtų kitokį turinį, bet todėl, kad Bažnyčia vieną ir 
tą patį turinį laiko Dievo kūriniu, todėl jį sieja su jo Kūrė- 
ju, atitinkamai tvarkydama ir šio kūrinio sąrangą bei juo 
naudojimąsi. Bažnyčia šiaušiasi prieš pasaulį irgi ne.todėl, 
kad šiojo turinys būtų jai svetimas, bet todėl, kad pasau- 
lis tą patį turinį laiko savarankiška būtimi, todėl jį at- 
sieja nuo Dievo ir pagal tai tvarko jo kūrimą bei nau- 
dojimą. Kova tarp Bažnyčios ir pasaulio vyksta ne už tą 
ar kitą objektą, bet už to paties objekto santykį su Dievu: 
teigiamą ar neigiamą. 

Tai paaiškina ir Bažnyčios meilę, resp. nemeilę, pa- 
sauliui. Bažnyčia myli pasaulį kaip turinio visumą, vadi- 

nasi, kaip Dievo kūrinį ir Kristaus nuosavybę, į kurią jis 
atėjo ir už kurią jis atidavė savo gyvybę. Nuosekliai 
tad ir Bažnyčia eina į visą pasaulį, jame vargsta bei ken- 
čia, kad atitiestų jo nuodėmingą kryptį ir sujungtų jį vėl 
su Kūrėju. Šia prasme Bažnyčia pasaulio nesmerkia, kaip 
jo nesmerkė nė Kristus: „Dievas nesiuntė savo Sūnaus 
pasaulio teistų, bet kad „pasaulis būtų per jį išgelbėtas" 
(Jn 3, 17). Šia prasme iš tikro galima sakyti, kad „Baž- 
nyčios esminė savybė (ir tuo pačiu jos esminė būsena) 
yra ne priešiškumas ir priešingybė, bet meilė“ *, Tačiau 
Bažnyčia teisia bei smerkia pasaulį kaip linkmę tolyn nuo 
Dievo, kaip pastangą statyti pasaulį ontologiškai ant ,„sa- 
vų kojų“ ir tuo būdu taip jį tvarkyti, tarsi Dievo nebū- 
tų —.„etsi Deus non daretur“ (D. Bonhoeffer). Šia prasme 
Bažnyčia iš tikro pasauliui priešinasi — ne tik įškęsdama 
jo smūgius (pasyvus priešinimasis), bet ir pati jį neigda- 
ma (aktyvus priešinimasis) tiek savu mokslu, tiek sava 
praktika. Šia prasme nebegalima kalbėti apie Bažnyčios 
meilę pasauliui. Juk labai būdinga, kad šv. Jonas, tasai 
meilės evangelistas bei apaštalas, pasaulio atžvilgiu mei- 
lės kaip tik nepripažįsta: ,Nemylėkite pasaulio nė to, kas 
pasaulyje“, nes „kas myli pasaulį, jame nėra Tėvo mei- 
lės" (1 Jn 2, 15). Dar daugiau: šv. Jonas, kuris taip griež- 
tai reikalauja brolio meilės, jog net melagiu vadina tą, 
kuris sakytųsi mylįs Dievą, o nemylėtų savo brolio (plg. 
1 Jn 4, 20—21),—-tas pats šv. Jonas liepia nusigrįžti nuo 
to, kuris „nepasilieka Kristaus moksle“ (2 Jn 9), kadangi 
toks žmogus „neturi Dievo“, todėl yra „suvedžiotojas ir 
antikristas“ (2 Jn 7—9). Su juo net nė bendravimas nėra 
galimas:..,,Jei kas ateina pas jus ir neatsineša to mokslo, 
nėpriimkite „Jo į namus nė nesakykite jam: sveikas. Nes 
kas jį sveikina, dalyvauja piktuose jo darbuose“ (2 Jn 10). 
Suvedžiojimas;. skelbiant netikrą kristų, yra krikščioniš- 
košios pakantos riba, kadangi čia. žmogus. pasirodo nebe 
kaip. Viešpaties kūrinys, nebe: kaip visokių žemės (CegaD: 
dų ištiktasis,. -bet' Kaip sąmoningas Dievo priėšas, ia 

V. Bagdanavičius yra labai teisingai įžvelgęs, kda es- 
chatologija „yra pabaiga visokios tolerancijos blogiui“ 48. 
Istorijos gale, kai pasitraukia senoji žemė, nebėra daugiau 
žmogaus, „kurio laisvo apsisprendimo dėlei tą toleranciją 
galima būtų pateisinti“ (t. p.). Jeigu, tačiau, kaip esame 
sakę (plg. II, 1d),. eschatologija yra ne tik istorijos galas, 
bet kartu ir vidinis jos pradas, tuomet ir tolerancijos blo- 
giui pabaiga yra ne tik ateitieš“lūkestis, bet ir dabarties 

pareiga. Neatsitiktinis tad dalykas, jei šv. Jonas, skelbęs 
nemeilę pasauliui savo laiškuose, regėjimų knygoje pa- 
verčia šią nemeilę kova su blogio apraiškomis, „Mums 
kartais net nejauku darosi skaitant, su kokiu intens u 
šventieji čia kovoja prieš blogį ir jo apraiškas“ *9. Jau 
pačiame istorijos vyksme esama atvejų, kai pakanta blo- 
giui turi baigtis, kai raugė turi būti aiškiai pavadinta 
rauge ir kai turi būti su ja elgiamasi kaip su rauge. Tai 
ryšku tiek paties Kristaus elgesiuose čia su pirkliais šven- 
tykloje (plg. Lk 19, 45—46), čia su fariziejais (plg. ML 23, 
1—36), čia su nekaltų kūdikių piktintojais (plg. Mt 18, 6), 
čia su tais, kurie nepriimtų jo pasiųstųjų (plg. Mt 10, 
14—15): visur čia Kristus pasirodo nuostabiai nepakantus, 
ir visais šiais atvejais jo tolerancija baigiasi; tai ryšku 
ir apaštalų santykiuose su pirmykštę krikščionių bend- 
Tuomene, kuri neprivalėjo pakęsti praktinių melagių (plg. 
Ananijo ir Sapfyros atvejį, Apd 5, 1—11), nedorėlių (plg. 
vyro sugyvenimą su savo tėvo žmona, 1 Kor 5, 1—2), 
kitos evangelijos skelbėjų (plg. Gal 1, 7—8), „mokytojų 
melagių“ (2 Pt 2, 1—3), žmonių bedievių ir išjuokėjų (plg. 
Jud 4, 18). Pirmykštė krikščionių bendruomenė anaiptol 
nebuvo tokia pakanti tiek mokslo, tiek gyvenimo iškry- 
poms, kaip mums kartais atrodo. Užtenka paskaityti šv. 
Pauliaus laiškus korintiečiams ir galatiečiams, Antrąjį šv. 
Petro laišką, šv. Judo laišką, kad įsitikintume, jog pakanta 
blogiui turi savo ribą ir kad ši riba visados yra suvedžio- 
jimas bei papiktinimas. 

Visa tai reikia priminti, kadangi šiandien blogio smer- 
kimas paverčiamas grynai eschatologiniu istorijos galo 
dalyku, pamirštant, kad jis turi būti ir vidinis istorijos 
pradas. Bažnyčia nėra ir negali būti pakanti viskam, nes 
žmogiškosios prigimties silpnybės ar žemiškojo gyvenimo 
negandai yra visiškai kas kita negu demoniškoji puikybė 
ar liuciferiškasis sukilimas prieš visa, kas dieviška (pig. 
2 Tes 2, 4). Bažnyčia užjaučia ir gailisi žmogiškųjų pa- 
klydimų, jo prigimties svyravimų, jo dorinių bei kūninių 
negalių. Jų ji neteisia, bet juos atleidžia. Šiuo atžvilgiu 
teisinga yra, jei Bažnyčia švelnina savo įstatymus ir vis 
labiau atsižvelgia į vidinę nusidėjusio žmogaus nuotaiką 
bei jo gyvenimo aplinkybes, nes čia esminė jos savybė 
vyra ir turi būti meilė: šitaip juk elgėsi ir Kristus, susi- 
dūręs su visokios rūšies „,„muitininkais“, nes šiųjų širdies 
gelmėse visados slypėjo atodūsis: „Dieve, būk gailestin- 
gas man, nusidėjėliui" (Lk 18, 13). Kas šio atodūsio neiš- 

girsta ir jo į savo veiklą bei bendruomenės sąrangą ne- 
įpina, tas yra fariziejus, grįžtąs „į savo namus“ nenutei- 
sintas (Lk 18, 14). Tačiau Bažnyčia neužjaučia ir nesigaili 
demoniškosios puikybės ir liuciferiško sukilimo prieš Die- 
vą ir jo Kristų. Šiuo atžvilgiu ji vykdo ir turi vykdyti aną 
eschatologinę tolerancijos pabaigą jau pačiame istorijos 
vyksme, nes kitaip ji užtrintų skirtumą tarp to, kas yra 
paklaida bei nuodėmė dorine prasme, ir to, kas yra Maiš- 
tas bei neigimas ontologine prasme. Anaiema kitai evan- 
gelijai negu ta, „kaip mes jums skelbėme“ (Gal 1, 8), va- 
dinasi, klastai bei melui, yra Bažnyčios pareiga istorijos 
eigoje. Teisinga tad, jei šiandien hierarchija nepabūgsta 
moderniosios teologijos pertemptos pokalbio dvasios ir 
retkarčiais taria aiškų savo žodį, kaip kadaise pop. Pijus 
XI jį tarė ryšium su komunizmu: „Komunizmas yra iš es- 
mės nedoras“, ir todėl „su juo neturi bendradarbiauti nė 
vienas, kas nori apsaugoti krikščioniškąją kultūrą“ *!. Baž- 
nytinių praktikų švelninimas doriniu atžvilgiu ir bažnyti- 
nio skelbimo aštrinimas ontologiniu atžvilgiu šiandien yra 
būtinas uždavinys, kad nesusipainiotume savo santykiuo- 
se su pasauliu ir kad meilės nepaverstume aklumu. Štai 
kodėl ir pasauliškio ištikimybė bei įsipareigojimas pasau- 
liui baigiasi ten, kur blogis virsta sąmoninga žmogaus vi- 
lione tolyn nuo Dievo, 

Nesitaikymas prie pasaulio vidinio nuotolio prasme 
yra amžinas Krikščionybės reikalavimas. „Nesitaikinkite 
prie šio pasaulio“ (Rom 12, 2),— yra šv. Pauliaus pasa- 
kyta ne tik romėnams, bet ir visiems visų laikų krikščio- 
nims. Šis bendras principas įvairuoja tačiau pagal am- 
žiaus dvasią. Kiekvienas amžius turi savą pobūdį, kuris 
apsprendžia ne tik Bažnyčios šiandienėjimą, bet gimdo 
ir savitų vilionių. Kiek tas ar kitas amžius yra naujas 
savo kultūra, tiek jis teikia naujos atramos ir Bažnyčiai: 
šia prasme Bažnyčia atsinaujina, jei ji tampa tam amžiui 
šiandieninė. Kiek tačiau tas ar kitas amžius yra naujas 
sava vilione, tiek jis sudaro krikščioniškojo nuotolio bei 
pasipriešinimo objektą: šia prasme Bažnyčia smuktų, jei 
susižavėtų šia vilione ir ja sektų. Betgi abu šie kiekvieno 
amžiaus bruožai — kultūra ir vilionė — yra neperskiriami. 
Būdama dviveidė savyje, kultūra lieka dviprasmė ir Baž- 
nyčiai. Tai, ką II Vatikano susirinkimas sako apie dabar- 
tinį pasaulį, tinka bet kuriam pasauliui jo istorijos vyks- 
me: „Pasaulis yra galingas ir kartu silpnas, pajėgiąs veik- 
ti kilniai ir niekšingai; jam atviras kelias į laisvę ir ver- 

giją, pažangą ir nuosmukį, brolybę ir neapykantą“ (I, 176). 
Iš pasaulio galybės, kilnybės, laisvės, pažangos ir brolybės 
kyla kultūra, kurią Bažnyčia pasisavina, įjungia į savo 
gyvenimą ir tuo būdų tampa „visiems visa“, kad visus 
išgelbėtų (1 Kor 9, 22). Iš pasaulio silpnybės, niekšybės, 
vergijos, nuosmukio, neapykantos kyla vilionė, kurią Baž- 
nyčia turi atmesti, nuo jos nusigrįžti ir jai pasipriešinti. 
Pasisavindama pasaulio kultūros laimėjimus, Bažnyčia 
tampa Evangelijos dalyve (plg. 1 Kor 9, 23), nes „dėl 
Evangelijos" ji tai ir daro (t. p.). Prisitaikindama prie pa- 
saulio vilionės siūlymų, Bažnyčia taptų dalyvę „piktuose 
jo darbuose“ (2 Jn 11). Nuosekliai tad šiandienėjimas ir 
nesitaikinimas, priėmimas ir atmetimas, atvirumas ir at- 
sparumas sudaro konkretų Bažnyčios elgesį ryšium su 
kiekvienu istorijos amžiumi, ypač jeigu šis dar išdidžiai 
skelbiasi esąs „naujas amžius". 

Ir štai mūsasis amžius kaip tik ir turįs būti toksai 
naujas amžius. Tai ne tik jo paties savisąmonė, bet ir 
Bažnyčios pergyvenimas jo atžvilgiu: „Žmonija šiandien 
yra įžengusi į naują savo istorijos laikotarpį“, — sako II 
Vatikano susirinkimas (I, 171); „moderniojo žmogaus gy- 
venimo sąlygos yra taip labai pakitusios, jog galima kal- 
bėti apie naują žmonių istorijos amžių“ (I, 230). Tai reiš- 
kia: ne kalendoriaus — net ir ne šimtmečio — prasme mū- 
sų amžius yra naujas; naujas jis yra ta pakitusia dvasia, 
kuria jis dabar gyvena ir kurios, atrodo, negalime rasti 
praeityje. Kokia tad yra ši dvasia? Apžvelgęs žmogaus 
padėtį dabartiniame pasaulyje — religines bei kultūrines 
pakaitas, mokslų pažangą, technikos plitimą, istorijos vyks- 
mo spartėjimą, — II Vatikano susirinkimas teigia, esą 
„žmonija nuo palyginti statinės tikrovės sampratos per- 
eina į daugiau dinaminę ir evoliucinę“ (I, 173). Tai ne 
tik Susirinkimo mintis; tai bendras šiandieninis įsitikini- 
mas: mūsasis amžius esąs persunktas veržiumu priekin; 
jis suvokiąs save ne ryšium su praeitimi, bet su ateitimi; 
jis ateitį planuojąs, o ne tik jos paprastai laukiąs; jis 
imąsis už ją atsakyti, o ne verčiąs atsakingumą Dievui, 
kaip yra buvę seniau. Naujasis mokslas, vad. futurologija, 
kreipiąs savo tyrinėjimus į tai, kas būsią; tačiau kas būsią 
ne likimo ar apvaizdos galia, bet paties žmogaus veikimu. 
Žmogus esąs istorijos vyksme — ne ta prasme, kad jis 
turi laiką, bet ta prasme, kad jis yra laikas, vadinasi, 
vyksmas ligi pat savo gelmių. Tikrovė ne esanti, bet tam- 
panti; ji peržengianti pačią save, tuo būdu kurdama vis 

naujų pavidalų. Tai, kas yra buvę, virsta senienomis, 
istorijos vyksmo pralenktomis ir todėl pasmerktomis iš- 
nykti. Tradicija čia pergyvenama kaip gatvės lempų stul- 
pai, kuriuos tik pasigėrusieji laiko apsikabinę (W. Weye- 
mann-Weye). Kitaip sakant, tikrovė kaip dinamika, žmo- 
gus kaip istorija ir laikas kaip ateitis — štai žymės, bū- 
dingos mūsų amžiaus dvasiai. Čia jas paminime tik labai 
trumpai, nes šiandien jos žinomos kiekvienam, kas tik 
bent kiek atidžiau stebi dabarties užmojus tiek pasau- 
lyje, tiek Bažnyčioje. Bažnyčios šiandienėjimas dabar irgi 
mėginamas vykdyti pagal mūsų amžiaus dvasią, vadinasi, 
kaip visuotinės dinamikos dalis, žiūrint į ją ateities at- 
žvilgiu. Jeigu tačiau kiekvieno amžiaus dvasia yra dvi- 
prasmė, būdama Bažnyčiai ir atrama, ir pagunda, tai jau 
iš anksto reikia tarti, kad ir mūsojo amžiaus dvasia šio 
dviprasmiškumo neišvengia ir kad todėl ir ji Bažnyčią ne 
tik stato, bet kartu ir vilioja bei gundo. Neprisitaikinti 
DES šio pasaulio šiandien reiškia atsispirti šiai naujai vi- 
ionei, 

Kodėl betgi dinaminė tikrovės samprata turėtų būti vi- 
lionė? Todėl, kad ji visų pirma nuslepia, jog, norint su- 
vokti vyksmą, reikia būti nevyksme. Jeigu šiandien taip 
uoliai teigiama, esą žmogus yra perdėm istorinis, vadi- 
nasi, turįs būti visad svarstomas, kaio sakoma, „laiko aki- 
ratyje“, apsprendžiančiame jo pažinimą bei veikimą, tai 
šis teiginys logiškai yra galimas tik tada, kai žmoguje 
pasilieka kažkas, kas yra neistorinis, vadinasi, nepalenk- 
tas laiko tėkmei. Nes kitaip, esant laiko srovei pačia žmo- 
gaus esme, ši srovė niekad negalėtų būti pažinta nei kaip 
srovė savyje, nei kaip mano srovė. Kiekvienas juk judė- 
jimas kaip judėjimas yra apsprendžiamas tik pagal neju- 
dantį — tikrai ar spėjamai — tašką. Tik tada, kai mes ži- 
nome ar prileidžiame, kad vienas kuris objektas nejuda, 
galime' ryšium su juo suvokti, kad kitas objektas juda. 
Taip yra su kūniniu judesiu erdvėje, taip yra ir su bet 
kuria kita asmenine ar visuomenine kaita istorijoje. Jeigu. 
kisčiau visas, kaip galėčiau po tam tikro laiko pasakyti, 
kad tai aš pakitau? Ir kaip galėčiau po tam tikro laiko 
pasakyti, kad tai aš pakitau? Ir kaip galėčiau tarti, kad. 
iš viso pakiiau? Judėjimas, kitimas, vyksmas yra esmiškai. 
koreliatyvios sąvokos; tai sąvokos, kurios reikalauja pa- 
lyginamos; palyginimas gi savo ruožtu reikalauja prie- 
šingos padėties negu tai, su kuo palyginama, Dinamika 
užtat ir reikalauja statikos — ne tik todėl, kad būtų tai, 

kas kinta, bet kad iš viso būtų galima pažinti, kad kas 
kinta. Jei šis dinamikos atsirėmimas į statiką yra nutyli- 
mas, tai dinaminė gamtos bei žmogaus samprata virsta 
pagunda pasinerti laiko tėkmėje bandant užsimiršti, iš 
tikro gi niekad negalint užsimiršti. Štai kodėl šiandien 
iš pranašiškosios tarnybos ir yra reikalaujama ,,suvok- 
dinti žmogų, kad jis nėra tiek įglaustas į laiką, jog šiojo 
būtų visiškai apspręstas. Jis nėra visiškai apspręstas nei 
dabarties, nei praeities, nei ateities“ ?*. Gali viskas ap- 
link mane ir manyje kisti, bet aš pals nekintu ir kaip tik 
todėl žinau, kad viskas kinta. Nepasinerti tad į šią visuo- 
tinio kitimo srovę, iškilti viršum jos tarsi uola upėje 
šiandien ir reiškia neprisitaikinti prie pasaulio, paversto 
grynu tapsmu be objekto. 

Dinaminė tikrovės samprata virsta vilione dar ir dėl 
to, kad ji, paneigusi vidaus pastovumą, tuo pačiu panei- 
gia ir kilimo vertę. Kadangi visa yra tiktai laiko srovė, 
todėl vertinga yra ne tai, ką ši srovė kildina, bet vertinga 
yra pati šios srovės tėkmė — kiekvieną sykį nauja. Nau- 
jumas pasidaro tokiu atveju vertybė savyje. Ne todėl rei- 
kia ką nors keisti, kad pakaita būtų geresnė, bet todėl, 
kad ji bus nauja. Kadangi tačiau naujumas savyje yra be 
turinio — juk tai grynas laiko matmuo, — todėl jo iškėli- 
mas vertybių eilėn slopina apskritai vertės sąmonę, taip 
kad žmogus galų gale pradeda nebeskirti, kas teisinga, 
gera, dora, gražu ir t. t. Vertės sąmonė pasidaro tarsi 
kreivas veidrodis: kas nauja, tas jo ir rodoma kaip tei- 
singa, gera, dora, gražu. Šiuo sąmonės iškrypimu pasi- 
naudoja „žemės pirkliai“ (Apr 18, 11) savam planui, įpirš- 
dami dalykus formaliai naujus, materialiai beverčius ir 
tuo padarydami žmogų mados konsumentu ne tik išvaiz- 
dos, bet ir dvasios srityje. Šiuo iškrypimu pasinaudoja ir 
„mokytojai melagiai“ (2 Pt 2, 1), skelbdami reikalą keisti 
senąsias institucijas, santvarkas, santykius, patylomis betgi 
Iyždamiesi patys tapti naujybių valdovais, nepakenčian- 
čiais jokio keitimo, kas, sakysime, komunizme yra ypa- 
tingai ryšku. Sukilti tad prieš šį apgaulingą naujumą, 
klausiant jo paties vertės, šiandien ir reiškia neprisitai- 
kinti prie pasaulio, paversto gryna ateitimi, nes nauju- 
mas visados yra rytojaus dalykas. 

Ši rytojaus arba ateities sąmonė kaip tik ir sudaro 
trečiąją mūsų amžiaus kaip vilionės savybę. Žodis „atei- 
tis“ šiandien yra pasidaręs madiniu žodžiu, slepiančiu sa- 
vyje ne tik žmogaus ryžtą apvaldyti pasaulį kūrybine sa- 

vo galia, bet ir savotišką pažiūrą į pačią tikrovę, kurią 
norima apvaldyti, būtent: tikrovė čia yra apsprendžiama 
ateities kategorijos. Ateities mokslas, arba futurologija, 
mėgina šią kategoriją išplėsti, atsekti jos dėsnius, juos 
sisteminti ir tuo būdu paversti ateitį tirti galimu objektu. 
Kada betgi ateitis gali virsti kategorine apspranda? Tada, 
kai tikrovė yra suvokiama kaip gamtinė, vadinasi, val- 
doma būtinybės, o ne laisvės. Kosmologinių mokslų san- 
talka — astronomija, fizinė geografija, astrofizika, klima- 
tologija, ekologija ir kt.— iš tikro yra futurologiniai moks- 
lai, kadangi jie kalba ne tik apie tai, kas yra buvę ar 
yra, bet ir apie tai, kas bus: jie kalba apie gamtos ateitį, 
nes, atskleidę gamtinį dėsningumą toje ar kitoje srityje, 
jie visiškai objektyviai nurodo, kad šie dėsniai veiks at- 
eityje ir ko mes galime iš šio veikimo laukti — ne tik 
savai žemei, bet ir visai visatai. Ir niekas tuo nesistebi, 
niekas jų teiginių nelaiko pranašystėmis. Kad saulė po 
tam tikro milijonų metų skaičiaus pasidarys skaistesnė 
bei karštesnė prieš sprogdama ir užgesdama, tai yra iu- 
turologija, tačiau anaiptol ne pranašystė, kaip ne pra- 
našystė yra ir saulės ar mėnulio užtemimų nurodymas 
keletą šimtmečių į priekį. Ateitis tikrovės, valdomos dės- 
ningos būtinybės, yra mūsų pažinimo galioje, nes, pažinę 
šios būtinybės dėsnius, galime atidengti ir visą tą kelią, 
kuriuo ši būtinybė ateityje išsivystys. 

Visai kitaip tačiau yra su tikrove, kurioje šalia būti- 
nybės veikia ir laisvė. Istorija kaip tik ir yra tokia tikrovė. 
Istorija nėra tik vienos laisvės padaras: tokiu atveju ji 
būtų gryna dvasia, nesiobjektyvuojanti jokiu konkrečiu 
pavidalu. Bet ji nėra nė vienos tik būtinybės padaras: to- 
kiu atveju ji būtų gryna gamta, besiobjektyvuojanti bū- 
tinu būdu. Istorija yra laisvės ir būtinybės sąveikos pa- 
daras ta prasme, kad laisvė pasinaudoja būtinybe saviems 
tikslams siekti. Būtinybė virsta priemone laisvės rankose. 
Laisvė perorganizuoja būtinybę pagal savo valią ir tuo 
būdu būtinybės dėsnių pagalba įvykdo tai, ko trokšta. 
Būtinybė yra pakopa laisvei vykdyti. Vyraujantis tad is- 
torijos pradas yra laisvė, o ne būtinybė. Laisvė tačiau nėra 
ir negali būti jokio mokslo objektas, nes ji nesileidžia ti- 
riama kaip tik todėl, kad yra laisvė: „ištirta laisvė“ yra 
prieštaravimas savyje. Mokslas baigiasi ten, kur praside- 
da laisvė, Jeigu tad kuris nors mokslas imasi tirti tą ar 
kitą tikrovę, jis turi žiūrėti į šią tikrovę kaip valdomą 
būtinybės, vadinasi, kaip neturinčią laisvės prado. Ši pa- 

žiūra yra teisinga tada, kai mokslo tiriama tikrovė iš tik- 
ro laisvės nė neturi, pav., gamta. Tačiau ši pažiūra yra 
klaidinga, jei mokslo norima tirti tikrovė pačia savo s3- 
ranga laisvės pradą turi, pav., istorija, asmuo, šeima, vi- 
suomenė. Tokiu atveju mokslas, bandydamas šią tikrovę 
tirti, turi išskirti iš jos laisvės pradą ir su ja elgtis taip, 
tarsi joje laisvės nebūtų. Kitaip tariant, mokslas, mėgin- 
damas tirti laisvės valdomą tikrovę, turi šią tikrovę klas- 
toti, nes tik tokiu atveju ji gali virsti tyrimo objektu. 

Futurologija —su ja kartu ir visi vad. antropologiniai 
mokslai — kaip tik ir yra toksai istorijos tikrovės klasto- 
jimas. Šis mokslas mėgina moksliškai kalbėti apie žmo- 
nijos ateitį, vadinasi, atskleisti istorijos būsimąjį laiką. 
Tačiau tai yra galima tik tada, kai istorija eina būtinybės 
dėsnių keliu; kitaip sakant, kai istorija virsta gamta. Vir- 
tusi gamta, istorija betgi nebėra istorija, nes nebėra są- 
veika tarp būtinybės ir laisvės. Tuo pačiu futurologijos 
objektas nėra istorija savo tikrovėje, bet istorija, kurion 
perkeltas gamtinis dėsningumas ir iš kurios išskirta laisvė. 
Bet tai kaip tik ir yra mūsų amžiaus vilionė. Prisidengusi 
tikslu kalbėti apie ateitį, futurologija iš tikro kalba apie 
gūmtinę dabartį, kuri veiks ir ateityje, nes ji apskritai vei- 
kia būtinu būdu. Futurologija yra gamtamokslio perkėjimas 
į istorijos sritį; tai gamtamokslio metodų pritaikymas tam, 
kas būtinybei nenusilenkia; tai laisvės išskyrimas mokslo 
vardu; tai galop žmogaus pavertimas kosmo dalele ir šios 
dalelės sklaida pagal kosmo dėsnius. Norėdami būti atei- 
ties architektai, futurologai brėžia būsimojo laiko brėži- 
nius ir siūlo juos žmonijai vykdyti taip, kaip ji vykdo 
kelių tiesimą, pelkių nusausinimą, miestų plėtimą, įmonės 
pastatų paskirstymą ir kitus pagal fizikos, chemijos, bio- 
logijos dėsnius atliekamus darbus. Pasipriešinti šiai su- 
klastotai ateičiai, kurioje nebėra laisvės, o tik gamtinė 
būtinybė, ir reiškia mūsų dienomis nesitaikinti prie pa- 
saulio kaip ateisiančiojo laiko, nes šis laikas glūdi, iš 
vienos pusės, Dievo plane, iš kitos — žmogaus laisvės ap- 
sisprendime. Kas istorijoje šių dviejų veiksnių neregi, tas 
istoriją klastoja, viliodamas ja žmones tuo, kad kalba apie 
istoriją, o pateikia — gamtą. 

Štai tie trys bruožai, kuriais mūsų amžius, skelbdama- 
sis esąs „Naujas amžius“, virsta ir nauja vilione bei pa- 
gunda: statikos pridengimas dinamika, naujumo sutapdy- 
mas su vertingumu ir istorijos sugamtinimas. Kadangi šie 
trys bruožai dabar yra ne tik svarstomi filosofiškai, bet 

skleidžiami net ir bažnytinėje kasdienoje, todėl jie ir rei- 
kalauja ypatingo budrumo bei atsparos, virsdami dabarti- 
nio nesiderinimo prie pasaulio objektais. Kiekvienas am- 
žius tokių savitų objektų turi. Jų turi ir mūsų amžius. 
Mums atrodo, kad minėti trys bruožai kaip tik tokius 
nesitaikinimo objektus šiandien ir sudaro. 

Nesitaikydamas prie pasaulio, krikščionis patenka į 
tokią būklę, kurią tiksliausia vadinti opozicija. Nors šis 
terminas yra paimtas iš politinės srities, tačiau jis gana 
gerai išreiškia aną dialektinę pasauliškio santykiuoseną 
su kultūrine aplinka, Kaip opozicija valstybės parlamen- 
te nėra tik grynas pozicijos neiginys, o greičiau jos tai- 
sinys (korektyvas), taip ir krikščionis pasaulyje. Būdamas 
pasauliui ištikimas ir jam įsipareigojęs, jis taria savo 
„taip“ pasaulio kūrybai ir pats joje uoliai dalyvauja. Bū- 
damas Bažnyčios pašvęstas ir pasiųstas kūriniškajam bū- 
ties šventumui vykdyti, jis sako savo „ne“ visur, kur tik 
šis šventumas yra temdomas ar pažeidžiamas. Būti opozi- 
cijoje yra nuolatinė pasauliškio veiksena pasaulyje, nuo 
kurios, kaip teisingai pastebi Y. M. J. Congaras, nė vienas 
nėra atleidžiamas **. Ši betgi opozicija anaiptol nėra trau- 
kimasis iš pasaulio arba visuotinis „ne“, nes tokiu atveju 
negalėtų būti nė opozicijos kaip taisinio. Bet ji nėra nė 
prisitaikymas prie pasaulio arba visuotinis „taip“, nes to- 
kiu atveju opozicija taip pat dingtų, susiliedama su pozi- 
cija. Opozicija pasauliui yra tokia santykiuosena, kuri 
krikščionį pasaulyje įtvirtina, tačiau jo su pasauliu nesu- 
lieja. Ir tik šitokia santykiuosena gali būti pagrįstas krikš- 
čionies atsakingumas už pasaulį, kuris šiandien taip stip- 
riai pabrėžiamas bei ugdomas. Nes, kaip pastebi Y. M. J. 
Congaras, „tikras atsakingumo jausmas anaiptol nėra nusi- 
teikimas visa priimti: pasyvus nusilenkimas kaip tik sų- 
naikina psichologines ir moralines atsakingumo šaknis“ 5*. 
Atsakyti už pasaulį galima tik tada, kai jis yra priimamas 
ne toks, koks yra, bet toks, koks turi būti pagal Vieš- 
paties planą, apmestą Evangelijoje. 

Būti opozicijoje reiškia betgi susikirsti su įvairiomis 
pasaulio nuomonėmis bei jėgomis; tai turėti priešų ir su 
jais kovoti —,ne prieš kūną ir kraują“, kaip šią kovą 
apibūdina šv. Paulius, „bet prieš kunigaikščius ir val- 
džias, prieš pasaulio tamsybių valdovus, prieš piktybės 
dvasias padangėse“ (Ef 6, 12), vadinasi, prieš visa, kas 
neigia Kristų kaip pasaulio Savininką ir kas pasaulį laiko 
savos valdžios objektu. Kadangi ši tamsybės valdovų pa- 

stanga yra visuotinė — pasaulis, kaip sakėme, yra visu- 
ma,— tai ir krikščionies opozicija pasauliui savaime pa- 
sidaro Visuotinė: nėra nė vienos srities, kurioje anos šv. 
Pauliaus minimos piktybės dvasios nesireikštų; tuo pačiu 
nėra nė vienos srities, kurią krikščionis galėtų priimti be 
niekur nieko. Visur jis turi budėti ir būti atstu, kad ga- 
lėtų skirti dvasias. Sankirtis su pasauliu užtat apima visa, 
nes visa yra nuodėmės paliesta ir tykoma grėsmės nusi- 
grįžti nuo Dievo. Todėl krikščionis, kaip R. Guardini jį 
vadina, yra „ne paprasta būtybė, bet... kova" *. Kova 
yra konkreti opozicinės būsenos išraiška. 

Tai nėra kokia praeinanti atsitiktinybė, bet esminė 
krikščioniškojo buvimo savybė. Kaltinimas, žydų kreip- 
tas į Kristų, esą jis kelia „sąmyšio tautoje“ (Lk 23, 2), 
yra istorijos eigoje kreipiamas į kiekvieną krikščionį, ne- 
sitaikantį prie pasaulio. Iš tikro būtų išmonė tikėtis, kad 
kada nors kokia nors nekrikščioniška ideologija pripa- 
žinsianti Krikščionybę lygiateise su savimi. Pakantos rei- 
kalaujama iš krikščionių, bet padkantos neteikiama krikš- 
čionims. Kai tik ta ar kita nekrikščioniška ideologija įgyja 
valstybinės galios, tuojau imasi Krikščionybę slėgti — vi- 
sados tuo pačiu pagrindu: ji kelianti sąmyšio tautoje, nes 
Kristaus Evangelija yra pats didžiausias perversmas, pa- 
saulio nepriimamas, kadangi neigia jo užsisklendimą fak- 
tiškume. Štai kodėl pasaulis ir šaukia kaip ana žydų mi- 
nia Piloto kieme: „Ant kryžiaus, ant kryžiaus jį" (Lk 23, 
21) — visų pirma Kristų, paskui jo Bažnyčią, paskui kiek- 
vieną jos pašvęstąjį bei pasiųstąjį. Opozicija pasauliui 
pažadina slėgimą ir net persekiojimą kaip atsakymą *5, 
Taip yra buvę visais laikais, taip yra ir šiandien, nepai- 
sant pasirašytos žmogaus teisių deklaracijos, kuri reli- 
gijai reikalauja visų teisių ir visų laisvių, kaip rasei, ly- 
čiai, kalbai ir t. t. (plg. $ 2). Pasaulis niekad neteiks Baž- 
nyčiai laisvės, nes „laisvė yra negalima be meilės“ 57, o 
pasaulis Bažnyčios nekenčia, kaip jis nekenčia ir Kristaus 
(plg. Jn 15, 18—19). 


e. Aukojimas 


II Vatikano susirinkimas, kalbėdamas apie pasauliškio 
vietą Bažnyčioje, įsakmiai ją sieja su Kristaus kunigys- 
te, su pranašiškąja jo galia ir su jo valdžia kūrinijoje. 
Pasauliškis iškyla čia kaip dalyvis kunigiškoje, pranašiš- 
koje ir karališkoje Išganytojo tamyboje (plg. I, 62—66), 
todėl ir jis pats dažnai — net per dažnai — esti vadinamas 

kunigu, pranašu ir karaliumi. Tai titulai, kuriais mėgina- 
ma atitiesti pasauliškio savisąmonė ir pergalėti jo men- 
kavertybės jausmas. Šioje knygoje, nors ir nesisteminda- 
mi pasauliškio būsenos pagal kunigo, pranašo ir karaliaus 
savybes, kaip tai daro Y. M. J. Congaras *, mes taip pat 
sklaidome aną būseną minėtų trijų titulų šviesoje. Kal- 
bėdami apie kultūrinę kūrybą kaip gamtos perdirbimą 
(plg. II, 2c), sakėme, kad šis perdirbimas reiškia žmogaus 
viešpatavimą pasaulyje: žmogus apvaldo žemę ir ją sau 
palenkia tuo, kad ją keičia pagal savo paties vaizdą. Šis 
betgi žmogaus vaizdas, ontologiškai svarstant, yra ne kas 
kita, kaip Dievo Kūrėjo paveikslas žmoguje. Palenkti tad 
pasaulį žmogui giliausia prasme yra palenkti jį Dievui; 
vykdyti žmogaus valdžią žemėje yra leisti Kristui viešpa- 
tauti. Kristus kaip kūrinijos Karalius prabyla per žmogų 
kaip žemės karalių. Pasauliškis kaip karalius reiškia tuo 
būdu kultūros kūrėją, suvokiantį savos kūrybos santykį 
su Dievu Kūrėju. Tas pat yra ir su pasauliškių kaip pra- 
našu. Pranašiškosios galios esmę bandėme rasti kultūros 
dviveidiškumo (plg. II, 3c) atskleidime arba, teologiškai 
kalbant, dvasių skyrime (plg. III, 1c), apsireiškiančiame 
istorijos kritika pagal antistorijos mastą. Ši pranašiškoji 
tarnyba savaime išauga į nesitaikymą prie pasaulio, kas 
patraukia paskui save sankirtį — kartais net ir kruviną — 
su pasauliu kaip pranašiškojo likimo užbaigą. Pasauliškis 
kaip pranašas reiškia tad kultūros kritiką, kuris savo am- 
žių vertina pagal jo santykį su Dievu Atpirkėju. Karaliaus 
ir pranašo prasmę pasauliškio būsenoje esame tuo būdu 
daugiau ar mažiau atskleidę, 

Tačiau ligi šiol yra likusi neatskleista pasauliškio kaip 
kunigo prasmė. Tuo tarpu kunigiškasis jo pobūdis šian- 
dien yra ypatingai keliamas aikštėn. Atsiremdamas į šv. 
Petro vartotą visų krikščionių pavadinimą „šventąja ku- 
nigyste"“ (1 Pt 2, 5), II Vatikano susirinkimas ir apie pa- 
sauliškius kalba kaip apie „kunigus Dievui“ (I, 27), kurie 
Krikštu bei Sutvirtinimu yra pašvenčiami „šventąja kuni- 
gija" (I, 28) arba „karališkąja kunigija“ (II, 135), Tai ir yra 
vad. bendrinė kunigystė, pažyminti kiekvieną, kuris yra 
apiplaunamas krikšto vandenimi ir atgaivinamas Šv. Dva- 
sia. Šie du sakramentai įjungia mus į Kristų tarsi skiepą 
į medį ir padaro mus jo savybių dalyviais. Būdamas am- 
žinasis Kunigas (plg. Žyd 7, 23), Kristus perteikia mums 
ne tik savo valdžią bei pranašiškąją galią, bet ir savo 
kunigystę. Y. M. J. Congaras gražiai sako, kad „tai, kas 

buvo duota vienam visų reikalui, dabar yra teikiama vi- 
siems; tai, kas buvo atlikta vieno visiems, dabar tam tik- 
ru būdu privalo būti atliekama visų“ ??. Kitaip tariant, 
Krikštu bei Sutvirtinimu daromės dalyviai Kristaus au- 
koje, o tuo pačiu ir kunigai, Turėdami Vyriausiąjį Kunigą 
amžinybėje (plg. Žyd 4, 14—15; 5, 10), tampame kunigais 
laike tuo, kad jo auką skleidžiame istorijoje savomis au- 
komis, kad savas aukas jungiamę su jo auka Tėvui. Vie- 
na ir vienintelė Kristaus auka teka tarsi gyvybė mūsų 
aukose ir tuo būdu virsta mūsų kunigystės grindėja bei 
nešėja. Kunigystė rymo ant aukos: ant Kristaus aukos 
kaip šaltinio ir ant krikščionies aukos kaip išraiškos. Štai 
kodėl ir šv. Petras vadina krikščionis šventąja kunigyste 
„Gdvasinėms aukoms aukoti“ (1 Pt 2, 5); štai kodėl ir II 
Vatikano susirinkimas visur pabrėžia, esą pasauliškiai yra 
kunigai, „kad visais krikščionies darbais būtų atnašauja- 
mos dvasinės aukos“ (I, 28) arba „kad kiekvienas savo 
veiksmu aukotų dvasines atnašas“ (II, 135); štai kodėl 
galop ir teologija teigia, kad „jei Kristaus atpirkta tauta 
yra vaizduojama kaip kunigija, tai šis vaizdas grindžiamas 
ne kuo kitu, kaip tik tokia gyvensena Dievo akivaizdoje, 
kuri aukoje randa įstangiausią ir tikslingiausią savo išraiš- 
ką" *?, 

Mūsų dienomis betgi esama teologinės linkmės, kuri 
kunigystės esmę norėtų regėti nebe aukoje, kaip įprasta, 
bet vadovavime bendruomenei. Šiandien esą „nenaudin- 
ga apibrėžti kunigystę išeinant iš galios vadovauti Eu- 
charistijos šventimui ar sakramentiškai atleisti nuodėmes, 
įimant ir Ligonio sakramento teikimą. . . Šitoks išeities taš- 
kas neturėtų jokio apčiuopiamo biblijinio pagrindo“; tik- 
rasis išeities taškas šiam reikalui greičiau būtų teiginys, 
„kad Bažnyčia visados yra reikalinga to, kas būtų galima 
vadinti „vadovybe“ (Amt)" *l, Kunigas ir esąs šios būti- 
nybės vadovauti išraiška: jis esąs seniūnas (Vorsteher) 
ir tuo įkūnijąs savyje vadovaujantįjį Bažnyčios pradą. Tai 
minėtos teologinės linkmės esminis teiginys, kuris, pirma, 
atjungia kunigą nuo aukos: „Kunigiškumas neprivalo būti 
rišamas su auka bei kultu“ 92; antra, jis perkelia kuni- 
gystės esmę į vadovybę bendruomenei: „Išeities taškas 
naujai suvokti tarnybinę kunigystę (Amtspriestertum) sly- 
pi charizmoje vadovauti bendruomenei" “3; trečia, jis su- 
psichologina kunigystę, paversdamas pašaukimą savotišku 
„religiniu gabumu“, „psichine struktūra“ ar „prigimtuoju 
polinkiu", kurie „šventimų metu esti pripažįstami bei pa- 

brėžiami, bet ne sukuriami" **. Todėl šiai teologijos link- 
mei ir pats sakramentinis kunigystės pobūdis, kurį II Va- 
tikano susirinkimas vadina „ypatingų ženklu“ (II, 171) 
ir kuris, pagal Bažnyčios mokslą, yra neišnaikinamas (cha- 
racter indelebilis), esąs „ne kažkokia slaptinga ontologinė 
kokybė“, bet „faktas, kad vadovauti pašauktasis visa savo 
žmogiškąja egzistencija yra įimamas į šią tarnybą“ 9. 

Šią naujovišką kunigystės sampratą čia primename to- 
dėl, kad parodytume, jog bendrinė pasauliškio kunigystė 
gali būti tinkamai suprasta tik supratus sakramentinę pa- 
švęstojo žmogaus kunigystę. Jeigu sakramentinės kuni- 
gystės esmė glūdi aukojime, tai aukojimas tuomet yra 
kiekvienos kunigystės gimininė žymė, jungianti pasauliškį 
su dvasiškių tuo, kad abu aukoja. Juodu skiriasi tik tuo, 
ką aukoja. Auka yra šiuo atveju ypatinga skirtis tarp 
abiejų šios rūšies kunigysčių. Jeigu betgi sakramentinės 
kunigystės esmė slypi vadovavime bendruomenei, tuo- 
met bendrinės pasauliškio kunigystės iš viso negali būti, 
nes vadovavimas pats savimi negali būti išplėstas visiems. 
Visi gali aukoti, bet visi negali vadovauti, nes, esant 
visiems vadovais, nelieka vadovaujamųjų. Šiuo atveju 
kunigystė esti aprėžiama tik tam tikru asmenų skaičiumi. 
Apie jos išplitimą kiekviename tikinčiajame negali būti 
nė kalbos. Užtat priešingai W. Kaspero teigimui, esą sak- 
rzamentinės kunigystės jungimas su neišdildomu sakra- 
mento pobūdžiu žmogaus būtyje yra „metafizinis kleri- 
kalizmas“ 6“, reikia pripažinti, kad kunigystė klerikalinė 
ne tada, kai ji jungiama su aukojimu, bet kaip tik tada, 
kai ji suvedama į vadovavimą. Aukojimas ją jungia su 
„ visais pakrikštytaisiais tikinčiaisiais. Tuo tarpu vadova- 
vimas tikinčiuosius jai kaip tik palenkia, nesidalindamas 
vadovaujamąja tarnyba, kadangi ja pasidalinti iš viso 
negalima. Nuostabu todėl, kad minėta teologijos linkmė, 
smarkiai kovodama už pasauliškių teises Bažnyčioje, tuo 
pačiu betgi metu teigia kunigystę kaip vadovavimą ne- 
„pastebėdama, kad tuo ji pakerta pasauliškiams bet kokį 
anų teisių pagrindą. Pasauliškis gali juk imtis tos ar kitos 
bažnytinės tarnybos tik tada, kai jis yra kunigas bendri- 
nės kunigystės prasme. O tai jis gali būti tik tada, kai 
yra aukotojas, nes vadovavimas kaip bendrinė kiekvie- 
no tikinčiojo savybė yra nesusipratimas ir net loginis 
prieštaravimas. Tačiau tokių ligi galo neišmąstytų teorijų 
šiandien esama aibės. Prie jų priklauso ir sakramentinės 
kunigystės kaip vadovavimo bendruomenei samprata. Iš- 

vystyta ligi galo, ši samprata paverčia kunigystę socio- 
loginiu klerikalizmu, o pasauliškį — vadovaujamuoju iš 
esmės. Štai kodėl mes liekame ir toliau tos pažiūros, kad 
sakramentinė ir bendrinė kunigystė glūdi aukojime: pir- 
moji — vienkartinės Kristaus aukos nekruvinu būdu, ant- 
roji — šv. Petro minimos „dvasinės aukos“ (plg. 1 Pt 2, 5). 
Tačiau kas gi yra ši dvasinė auka? Y. M. J. Congaras 
įspėja mus jos nesuformalinti, žodį „dvasinis“ laikant me- 
tafora: „Šis pažyminys turi būti suprastas bibliškai, o ne 
metaforiškai arba grynai morališkai“ *. Bibliškai suprasta 
dvasinė auka reiškia tikrą auką, vadinasi, tam tikrą realų 
objektą, kuris yra pavedamas Dievui. Žodis „dvasinis“ čia 
tik atriboja krikščionies auką nuo izraelitų aukos, vykdy- 
tos medžiaginiu daiktu, ir perkelia ją į žmogiškai dvasinę 
sritį 9, Šioje srityje pasauliškiui nėra kurio nors aprėžto 
objekto, kuris aukai tiktų, o kitas netiktų, kaip tai yra buvę 
Izraelio aukoje ir kaip tai yra eucharistinėje dvasiškio au- 
koje. Kunigas aukoja ant altoriaus duoną ir vyną, virtusius 
Kristaus kūnu ir krauju. Tai visiškai specifinis objektas, 
paimtas iš ūkinės kultūros srities ir perkeistas antgamtinė 
Viešpaties galia. Be šio objekto eucharistinė auka iš viso 
būtų neįmanoma. Tuo tarpu pasauliškis aukoja, kaip gra- 
žiai pastebi Y. M. J. Congaras, „kas jis yra ir ką jis turi, 
vis tiek ar tai būtų jo gyvenimo kasdienybė; ar atsitik- 
tinybė, ar nepaprastybė"*?, Kitaip tariant, jis aukoja ne 
kokį nors daiktą, esantį šalia jo, bet: veiksmus bei įvykius, 
susijusius su juo pačiu: kiekviena pasauliškio padėtis — 
mokymasis, vedybos, vaikų gimimas, profesija, liga, mir- 
tis ir t. t — yra jam aukos objektas. Bet tai daugiau negu 
tik gera intencija, vadinasi, grynai moralinis nusiteikimas 
šių padėčių atžvilgiu, Tai pačios šios padėlys yra pada- 
romos aukojimo objektu. Teisingai tad Y. M. J. Conga- 
ras sako, kad. „dvasinio Kunigo auka: yra jis pats“ "0, Pa- 
sauliškio. aukojimas „kyla“ ne iš kokių specifinių“ daiktų 
ar veiksmų, -bet..iš pačios jo būties: pali ši būtis yra auko- 
jimo veiksmas, ir pačios šios būties įvykiai bei padėtys 
yra aukojimo objektai, "Todėl II Vatikano susirinkimas ir 
sako, kad +,pakrikštytieji. savo atgimimu ir Šventosios 
Dvasios nužengimu yra“ pašvenčiami dvasine buveine ir 
šventa kunigija, kad'visdis krikščionies darbais būtų at- 
našaujamos dvasinės aukos... Visi Kristaus mokiniai... 
turi aukoti „save kaip gyvą, šventą, Dievui patinkančią 
atnašą“ (I, 28). Krikščionis pasaulyje būna dukodamas; - 


599 


5 is sanis 


Ir štai tuo, kad pasauliškis būna aukodamas, jis kaip 
tik ir įjungia savą būtį į Kristaus auką, nes Kristaus auka 
irgi yra ne koks Nors priedas, atėjęs jam iš šalies daikto 
pavidalu, bet jo paties gyvenimas visa savo pilnatve. 
Kristaus auka peržengia Senojo įstatymo aukas ir užbai- 
gia visas kitas aukas todėl, kad ji yra nebe daiktas, bet 
pats žmogus: Kristus atidavė „pats save“ (Žyd 7, 27) ir 
įėjo „į patį dangų“ (Žyd 9, 24) ne ožių ar veršių, „bet 
savo krauju“ (Žyd 9, 12). Iš to plaukia trys išvados: 
1) Naujojoje Sandoroje nėra jokios kitos aukos, kaip tik 
asmuo: daiktinių aukų Krikščionybė nepažįsta; 2) Nau- 
jojoje Sandoroje yra tik viena vienintelė auka, būtent 
Kristaus auka; visos kitos aukos yra tik šios vienintelės 
aukos išraiška; 3) Naujosios Sandoros auka nėra praėjusi, 
bet visados dabartinė: .,,Jėzus Kristus vakar ir šiandien tas 
pats ir per amžius“ (Žyd 13, 8). Jis „turi amžiną kunigystę" 
ir yra „visuomet gyvas, kad mus užtartų" (Žyd 7, 24—25). 
Būdamas Krikštu ir Sutvirtinimu įjungtas į Kristų, pa- 
sauliškis savaime įjungia ir savo auką į Kristaus auką, 
nes jis taip pat aukoja ne daiktą, bet patį save įvairiose 
pasaulio padėtyse. Ši pasauliškio galia aukoti patį save 
kaip tik ir padaro jį kunigu kaip dalyviu Kristaus ku- 
nigystėje. ' - . 

Jei tačiau pasauliškis yra kunigas tūo, kad aukoja, 
tai VY. M. J. Congaras teisingai klausia, „koks yra šios 
kunigystės kultas“?! Sakramentinės kunigystės kultas 
mums yra žinomas: tai. Eucharistijos šventimas, arba šv. 
Mišios. Bet bendrinės kunigystės? „,„Kokiai daiktų tvarkai 
priklauso tikinčiųjų kunigystės kultas?“ 72 Tai klausimas, 
likęs beveik nepastebėtas. Iš tikro betgi tik į jį atsakius 
mums paaiškės, kad pasauliškio būsena yra objektyviai 
sakralinė, kadangi ji yra kultas, skiriamas Viešpaties gar- 
bei. O pasauliškio kunigystė turi turėti kultą, nes kitaip 
ji nebūtų nė kunigystė. Aukojimas, kunigystė ir kultas 
yra susiję vienas su kitu neatskiriamai. Taip yra ne tik 
sakramentinėje, bet ir bendrinėje kunigystėje, Tačiau ko- 
kiu būdu? . . Ė "- B a 

Autoriui atrodo, kad atsakymą į šį klausimą mums 
teikia samarietės moters pasikalbėjimas su. Kristumi. Jai 
paklausus, kur reikia garbinti Dievą: „šitamę kalne“ ar 
Jeruzalėje, Kristus atsakė: „Moteriške, tikėk man, ateina 
valanda, kada jūs nei šitame kalne, nei Jeruzalėje ne- 
garbinsite Tėvo... Ateina valanda ir dabar jau yra, kai 
tikri garbintojai garbins Tėvą dvasia ir tiesa“ (Jn 4, 20— 

23). Kitaip tariant, ateina laikas, kada garbinimas nebus 
surištas su erdve —nei geografinės vietos („šiame kal- 
ne“), nei pastato („Jeruzalėje“) prasme; ateina laikas, ka- 
da kultas bus grynai dvasinis. Betgi kokį kultą čia Kris- 
tus turi galvoje? Anaiptol ne sakramentinį Eucharistijos 
šventimą, nes Eucharistijos šventimas visados buvo susie- 
tas su tam tikra erdve. Ir pats Kristus, rengdamasis Pas- 
kutinei Vakarienei, liepė apaštalams paieškoti buto, ku- 
riame galėtų „valgyti Velykų avinėlį drauge su savo mo- 
kytiniais“ (Lk 22, 11). Taip pat ir pirmoji krikščionių 
bendruomenė, gavusi Šv. Dvasią, „laužydavo duoną tai 
vienuose, tai kituose namuose“ (Apd 2, 46), o vėliau — 
net ir persekiojimų metu — statydinosi šiam reikalui šven- 
tyklų 722, Eucharistinis kultas, švenčiamas sakramentinio 
kunigo, niekados nėra dvasinis anų dvasinių aukų pras- 
me, apie kurias kalba šv. Petras, o pastaruoju metu II 
Vatikano susirinkimas. Eucharistinis kultas reikalauja tiek 
regimo medžiaginio objekto (duona ir vynas), tiek kon- 
krečios erdvės arba šventyklos, nors ši šventykla ir būtų 
tik paprastas kambarys 73. : 

Jeigu tad Kristus kalba apie Tėvo garbinimą „dvasia 
ir tiesa“, tai tuo pačiu jis nurodo į kitą kultą, nesurištą nei 
su medžiaginiu objektu, nei su medžiagine vieta. Tai kul- 
tas, pateikiąs Tėvui kaip tik anas dvasines aukas. Tai 
bendrinės kunigystės arba pasauliškio kultas. Gal dėl to 
apie šį kultą Kristus ir kalbėjo samarietei moteriai, va- 
dinasi, žmogui, kuris nedalyvavo Izraelio kulte, „nes žy- 
dai nebendrauja su samariečiais“ (Jn 4, 9). Gal čia glūdi 
ir giliausia prasmė tų posakių, kuriais šv. Petras apibū- 
dina tikinčiuosius kaip šio kitokio kulto šventėjus: „,dva- 
siniai namai“ (dvasiškio eucharistiniam kultui reikia me- 
džiaginių namų) arba „gyvi akmenys“ (negyvų akmenų 
reikalinga šventykla eucharistiniam kultui). Jeigu taip iš 
tikro yra, tuomet aiškėja, kad bendrinės kunigystės kul- 
tas nėra koks nors atskiras veiksmas, bet nuolatinis vyks- 
mas; jis nėra aprėžtas laiko tarpas tai ar kitai apeigai 
atlikti, bet visa pasauliškio egzistencija, nukreipta tam 
tikra linkme. Pasauliškio kultas išplinta visoje jo būseno- 
je. Jo aukojimas yra jo veikla, o jo šventykla yra jo 
kasdiena. 

Kokios tačiau konkrečios išraiškos įgyja šis pasauliš- 
kio kultas? Ir į šį klausimą galime atsakyti tik sklaidy- 
dami Kristaus auką. Kristaus auka pačia savo esme JA 
Tėvo garbinimas. Būdamas Tėvo „garbės atšvaita“ (Zyd 

1, 3), Kristus sava auka šią garbę kaip tik atspindi bei 
išreiškia. Taip jis pats yra kalbėjęs savo kaip Vyriausiojo 
Kunigo maldoje, pasibaigus Paskutinei Vakarienei: „Aš 
pašlovinau Tave žemėje, baigdamas darbą, kurį Tu man 
skyrei padaryti... Aš apreiškiau Tavo vardą žmonėms, 
kuriuos man davei iš pasaulio... Aš padariau jiems Tavo 
vardą žinomą“ (Jn, 17, 4, 6, 26), Šis tačiau Tėvo garbi- 
nimas vyko ir tebevyksta tuo, kad Kristus aukojasi už 
žmones: „Už juos aš pasišvenčiau pats save, kad ir jie 
būtų pašventinti tiesoje" (Jn 17, 19): Aukojimasis už žmo- 
nes buvo Kristaus būsena ne tik žemėje, bet tebėra ir 
danguje. Ir perkeistasis Kristus, sėdįs Tėvo dešinėje, Nau- 
jojo Testamento yra suprantamas kaip kunigas, tarpinin- 
kas, maldautojas už mūsų nuodėmes bei silpnybes. Pa- 
laimintasis jo buvimas yra kunigiškoji tarnyba (plg. Žyd 
8, 6), tarpininkaujanti tarp mūsų ir Tėvo (plg. Žyd 9, 15), 
užjaučianti mus (plg. Žyd 4, 15), mus užtarianti (plg. Žyd 
7, 25; 9, 24) ir todėl galinti „1 ao amžinai tuos“, kurie 
per Kristų „artinasi į Dievą" (Žyd 7, 25). Trumpai tariant, 
Tėvo garbinimas Kristaus auka vyksta tarnaujanti Žmo- 
nėms, pradedant kūninių negalių gydymu ir baigiant jų 
sutaikymu su Dievu: ,„Aš esu tarp jūsų kaip tas, kurs tar- 
nauja“ (Lk 22, 27). - 

"Jeigu betgi pasauliškio auka, kaip sakyta, yra dalyva- 
vimas Kristaus aukoje ir jeigu Kristaus auka yra tarnyba 
žmogui, tai savaime aišku, Kad pasauliškio aukojimo arba 
jo kulto konkreti bei regima forma tegali būti irgi tarnyba 
artimui. Mes aukojame save Dievui tuo, kad atsidedame 
kitam. Tiesioginio savęs atidavimo Dievui, išskyrus kan- 
kinystę, Krikščionybėje nėra. Net ir mergystės įžadas 
anaiptol nėra kūninės pilnatvės (integritas carnis) pasky- 
rimas tiesiog: Dievui (šitokia mergystės įžado samprata 
būtų visiškai stabmeldiška: tik stabams reikėjo: nekalty- 
bės, kurią jie „pasiimdavo“ - -šventyklos kunigų. padeda- 
mi), bet 'jos apsaugojimas, kad būtų galima: lengviau tar- 
nauti artimui. Save patį kaip auką pasauliškis neša Dievui 
ne savomis, bet savo artimo rankomis. Štai kodėl tarny- 
ba artimui yra anaiptol ne vien socialinis ar psichologi- 
nis reikalas, bet Viešpaties garbinimas giliausia šio Žo- 
džio prasme. Nes Kristus juk buvoja mažiausiame mūsų 
brolyje, todėl ką padarome šiam broliui, tuo pačiu pa- 
darome ir Kristui (plg. Mt 25, 40; neigiamai: Mt 25, 45), 
liudydami, kad esame jo mokiniai (plg. Jn 13, 35). Kadan- 
gi santykis su artimu yra pati mūsų būsena pasaulyje (Ro- 

binzonas yra ir liks utopija!), todėl ir tarnyba artimui kaip 
Dievo garbinimo veiksmas virsta mūsų buvimo lytimi, 
Mes tarnaujame artimui visur ir visados, todėl visur ir 
visados vykdome aną aukojimo kultą, paversdami savo 
gyvenimą vienu ištisu garbinimo aktu. O jei sudylame 
šioje tarnyboje, tai mūsų auka dar labiau įsijungia į Kris- 
taus auką, kuris taip pat mirė už mus, „atnašavęs savo 
kūno dienomis su dideliu skausmu ir ašaromis prašymus 
ir maldavimus“ (Žyd 5, 7). . 

Naujojoje Sandoroje turime tad dvi kunigystės rūšis: 
bendrinę ir sakramentinę, ir du aukojimo būdu: dvasinį 
ir eucharistinį. Kyla tad klausimas, kaip santykiauja vie- 
na su kita šios dvi kunigystės ir šie du aukojimo būdai. 
Pats klausimas yra svarbus todėl, kad pasauliškis aukoja 
ne tik dvasines aukas, vadinasi, savos egzistencijos veiks- 
mus bei įvykius, bet kartu dalyvauja ir eucharistinėje 
aukoje — ne kaip žiūrovas, bet kaip veikėjas, nes eucha- 
ristinė auka yra bendruomeninė Bažnyčios auka. Būdamas 
gi Bažnyčios narys, pasauliškis savaime tampa ir Bažny- 
čios aukos teikėju. Kaip tad susijungia šie du aukojimai 
į vieną vienintelę Naujojo Testamento auką? Ką ir kaip 
vykdo pasauliškis sakramentiniame dvasiškio aukojime? 

Paprastai pasauliškio kunigystė, kaip jau minėta, yra 
siejama ne su Eucharistijos, bet su Krikšto ir Sutvirtinimo 
sakramentais. Y. M. J. Congaras net tvirtina, kad „niekur 
Naujajame Testamenie nėra aiškaus nurodymo į tikin- 
čiųjų kunigystės kulto ryšį su Eucharistija... ir su viešu 
„Bažnyčios kultu“ (p. 176) ir kad „tikinčiųjų kunigystė 
„negali būti apibrėžta ryšium su Eucharistija“ 74. Tai tie- 
sa, jei bendrinė kunigystė yra svarstoma jos kilmės at- 
žvilgiu: ji iš tikro kyla ne iš galios švęsti Eucharistiją, 
bet iš Krikšto bei Sutvirtinimo sakramentų. Tačiau tai 
netiesa, jei bendrinė kunigystė yra svarstoma aukojimo 
„atžvilgiu. Šiuo atžvilgiu pasauliškio aukojimas negali sto- 
vėti šalia eucharistinio aukojimo ir būti nuo šiojo nepri- 
klausomas. Juk esame sakę, kad Naujojoje Sandoroje yra 
tik viena auka, būtent Kristaus auka. Tačiau Kristaus 
auka —tai irgi minėjome — nėra praėjusi, bet yra visa- 
dos dabartinė: amžinybėje kaip paties Kristaus veiksmas, 
- būdamas „permaldavimas už mūsų nuodėmes“ (1 Jn 2, 2) 
Tėvo akivaizdoje; laike kaip dvasiškio veiksmas Kristaus 
vardu (in persona Christi) ant mūsų altorių. Tai yra vie- 
na ir ta pati auka: Eucharistijos šventimas ją tik atsklei- 
džia laiko matmenyje. Nuosekliai tad ir bendrinės kuni- 

gystės auka negali būti be ryšio su eucharistine auka, 
kadangi ana vienintelė Kristaus auka regimai kaip tik ir 
vyksta eucharistiniu būdu. Pasauliškio aukojimas todėl 
savaime įsilieja į dvasiškio aukojimą. 

Kristaus auka — tiek Golgotoje ant kryžiaus, tiek am- 
žinybėje Tėvo akivaizdoje, tiek Eucharistijoje ant mūsų 
altorių — yra kosminio maimens: ji apima visa tiek lai- 
ko, tiek erdvės atžvilgiu. Kaip pats Kristus yra kūrinijos 
pirmgimis, vadinasi, jos pagrindas ir tikslas, per kurį ir 
kuriam visa sukurta, kuriuo „visa laikosi" (Kol 1, 16—17) 
ir kuriame „gyvena kūniškai (vadinasi, tikroviškai. — Mc.) 
visa dievystės pilnybė" (Kol 2, 9), taip ir jo auka, vyk- 
doma išganymo dėlei, išplinta visoje kūrinijoje ir įtraukia 
į save visą Dievo planą, kad vestų jį atbaigos linkui. Iš 
išganomosios Kristaus aukos galima išsijungti tik sąmo- 
ningu bei laisvu neigimu, atsisakant Kristaus ir pereinant 
„pasaulio kunigaikščio“ pusėn. Tuo tarpu visa, kas yra 
geros valios, yra sykiu ir Kristaus aukos apimama. Nūn, 
švęsdami šią auką eucharistiškai, mes tuo pačiu sudabar- 
tiname ir jos visuotinumą: Eucharistija yra tokio pat vi- 
suotinio matmens, kaip ir Golgotos auka ar amžinasis 
Kristaus maldavimas danguje. Eucharistinėje liturgijoje 
apjungiame, kaip pastebi S. Bulgakovas, „visas būties 
plotmes: kosminę, antropologinę ir angeliškąją“; joje ,„,at- 
siskleidžia pasaulis kaip vienybė, pasaulis sujungtas ir 
skubąs į vieną centrą“ "5. Šitoje tad eucharistinės aukos 
visuotinybėje kaip tik ir telpa pasauliškio auka. Ji išsi- 
vaduoja čia iš grynai asmeninės plotmės, subendrėja, tam- 
pa visų auka ir per kunigą kaip Kristaus atstovą esti pa- 
teikiama Tėvui. Tai aiškiai moko II Vatikano susirinki- 
mas: „Kunigų einamąja tarnyba ta dvasinė tikinčiųjų at- 
naša atbaigiama, sujungiant ją su Kristaus, vienintelio 
tarpininko, auka“ (I, 172). Pasauliškio „darbai, maldos ir 
apaštalavimo pastangos, vedybinis ir šeiminis gyveni- 
mas, kasdieninis triūsas ir sielos bei kūno poilsis“ tam- 
pa „Dievui patinkamomis dvasinėmis atnašomis“, kurios 
„Gucharistinės aukos metu drauge su Viešpaties Kūnu... 
įteikiamos Tėvui“ (I, 63). Eucharistijos šventimas yra tad 
būdas dvasinėms pasauliškio aukoms susijungti su Kris- 
taus auka ir virsti viena vienintele Naujosios Sandoros 
auka. Kaip ir visur kitur, taip it aukojime, niekas negali 
nueiti pas Tėvą kitaip, kaip tik per Kristų (plg. Jn 14, 6). 

Jeigu pasauliškio uždavinys yra apaštalauti pasaulyje 
ir jeigu, kaip II Vatikano susirinkimas sako, „apaštalavi- 

mo šaltinis ir viršūnė“ yra Eucharistija (II, 178), tai da- 
lyvavimas eucharistinėjeę aukoje kaip tik aną uždavinį 
ir atbaigia, suteikdamas jam visuotinumo ir įjungdamas 
jį į visą išganymo istoriją, Ne veltui tad Susirinkimas 
ir teigia, kad „tokiu būdu ir pasauliečiai, kaip visur šven- 
tai veikią garbintojai, patį pasaulį pašvenčia Dievui“ (I, 
63). Aukodami savą egzistenciją su visu jos turiniu ir 
jungdami šią auką su visuotine bei amžina Kristaus auka 
Eucharistijoje, pasauliškiai iš tikro laimi kosminio mat- 
mens savai aukai ir savai sakralinei veiklai. Dalyvauti 
tad Eucharistijos šventime yra pasauliškiui ne tik bažny- 
tinis įsakymas, ne tik subjektyvaus pamaldumo reika- 
las, bet ir jo objektyvaus uždavinio galutinis įvykdymas. 
Aukojanti pasauliškio būsena konkrečiai yra Eucharistiją 
švenčianti būsena. Čia ir baigiasi pasauliškio veiksena 
pasaulyje, pasiekdama savos viršūnės tuo, kad tampa pa- 
ties Kristaus veiksena, nes „eucharistinės Duonos laužy- 
mu“ mes tampame „tikrais Viešpaties Kūno dalininkais 
ir susieiname draugystėn su juo ir tarp savęs“ (I, 21). 
Sykiu tačiau čia prasideda ir specifinė pasauliškio veik- 
la Bažnyčioje, nes, priimdami „dieviškąjį gyvenimą, : kurį 
Kristus savo žmogyste nuolatos lieja į savo Kūno narius“ 
(II, 179), mes daromės pajėgūs ir kai kurioms savitoms 
bažnytinėms tarnyboms. 


2. VEIKSENA BAŽNYČIOJE 
a. Bažnytinės veiksenos pobūdis 


Ligšioliniais svarstymais nuolatos pabrėžėme, kad pa- 
sauliškio būsena yra sakralinė ne todėl, kad jis gali at- 
likti ir kartais iš tikro atlieka tą ar kitą pareigą bažny- 
tinėje sąrangoje, bet todėl, kad veikia pasaulyje, tačiau 
kaip Bažnyčios pašvęstasis ir pasiųstasis. Pasauliškiai 
„Kaip gyvi Bažnyčios nariai — sako II Vatikano susirin- 
kimas,— yra šaukiami dirbti jos plėtimui ir nuolatiniam 
pašventimui“: tai „yra įsijungimas į pačios Bažnyčios mi- 
siją nešti išganymą“ (I, 61). Šiam uždaviniui yra šaukia- 
mi visi, „kas jie bebūtų“ (t. p.), ir jie vykdo jį, rūpin- 
damiesi „laikinaisiais dalykais“ bei juos tvarkydami „pa- 
gal dieviškąjį planą“ (I, 59). Todėl pasauliškio būsena 
pasaulyje esmėje yra bažnytinė būsena: tai ne kas kita, 
kaip Bažnyčios pašaukimo plėtimas į visas žmogiškojo gy- 

venimo sritis. Nuosekliai tad pasauliškis yra atsakingas 
už Bažnyčios pašaukimo sėkmę ar nesėkmę. „Pačia esme 
pasauliškį liečia visa, kas liečia ir Bažnyčią ar ką Bažny- 
čia pati daro. Jis vis labiau įsisąmonina, kad yra giliai 
įsipareigojęs išganomajai Bažnyčios pasiuntinybei pasau- 
lyje" "6. Kaip tai įvyksta, mėginome atskleisti ankstes- 
niuose skyreliuose, 

Tačiau šalia šios apskritai sakralinės pasauliškio bū- 

senos TI Vatikano susirinkimas mini dar ir specialų jo 
veikimą bažnytinėje sąrangoje kaip tokioje: „Šalia šio 
apaštalavimo, kuriam yra skirti visi krikščionys be išim- 
ties, pasauliškiai dar gali būti įvairiais būdais pašaukti 
betarpiškiau bendradarbiauti su apaštalaujančia hierar- 
chija... Juos hierarchija gali pasitelkti atlikti dvasiniam 
tikslui kai kurias bažnytines funkcijas“ (I, 62), Susirinki- 
mas net mėgina išskaičiuoti, kokioms funkcijoms pasauliš- 
kiai gali būti hierarchijos pasitelkti: aktyviai dalyvauti 
„liturginiame bendruomenės gyvenime“; uoliai įsijungti 
„į apaštališkuosius jos darbus“; atvesti „į Bažnyčią tuos, 
kurie galbūt stovi toli nuo jos“; rūpestingai padėti ,,per- 
duoti Dievo žodį“; aiškinti katekizmą; prisidėti „savo pa- 
tirtimi" sėkmingesnei -sielovadai ir geresniam „Bažnyčios 
turto administravimui" (II, 145). Visi šie pasauliškio darbai 
yra atliekami nebe pasaulinėmis tarmybomis, bet ypatin- 
gomis pareigomis pačioje Bažnyčios sąrangoje. Tiesa, ir 
šioms pareigoms jie yra tinkami tik todėl, kad turi bend- 
rinę kunigystę: „Būdami Kristaus kunigo, pranašo ir ka- 
raliaus pareigų dalininkai, pasauliškiai aktyviai dalyvauja 
Bažnyčios gyvenime bei veikime“ (I, 145). Tačiau jų veik- 
la bažnytinėje sąrangoje jau žymiai skiriasi nuo jų veik- 
los pasaulyje. Abi jos yra sakralinės. Abi jos kyla iš 
Krikšto bei Sutvirtinimo sakramentų. Ir vis dėlto eiti ku- 
rią nors pareigą Bažnyčioje kaip regimoje bendruome- 
nėje yra visai kas kita, negu eiti pasaulinę tarnybą Baž- 
nyčios pašventimu bei pasiuntimų, Štai kodėl mums da- 
bar ir reikia atskleisti šių ypatingų pasauliškio einamų 
bažnytinių pareigų pobūdį, kad netapatintume jų su pa- 
saulinėmis tarnybomis, o ypač kad jose neregėtume pa- 
sauliškio pašaukimo esmės. 

Būdingiausias bruožas, kuris bažnytinę pasauliškio pa- 
reigą skiria nuo pasaulinės jo tarnybos, yra jos santykis 
su hierarchija. II Vatikano susirinkimas būdingai pastebi, 
kad pasauliškius „hierarchija gali pasitelkti“, kad ji juos 
gali „įvairiais būdais pašaukti“ (I, 62) šioms pareigoms, 

kurias hierarchija jau ir taip atlieka. Pasaulinių tarnybų 
hierarchija nevykdo (išimtys retos ir nebūdingos). Todėl 
pasauliškiai joms nėra pasitelkiami ar pašaukiami, bet 
pasiunčiami, pašventus juos Krikšto ir Sutvirtinimo sak- 
ramentais. Kitaip sakant, pasaulinei veiklai pasauliškis yra 
siunčiamas, o bažnytinei veiklai jis yra kviečiamas, Pa- 
siųsti reiškia nukreipti krikščionį į tokią sritį, kuri jam 
yra sava iš esmės ir kurioje jis todėl veikia sava inicia- 
tyva ir savu atsakingumu, Pakviesti reiškia priimti krikš- 
čionį į tokią sritį, kuri jam pasidaro sava tik pakvietimu 
ir kurioje jis todėl veikia kvietėjo vadovaujamas bei ap- 
sprendžiamas, Tiesa, II Vatikano susirinkimas pastebi, kad 
pasauliškiams „turi būti visur atviras kelias pagal išga- 
les ir laiko reikalavimus aktyviai prisidėti prie išganingojo 
Bažnyčios darbo“ (I, 62). Jis ragina hierarchiją drąsiai 
patikėti jiems „Bažnyčios gerovę keliančias pareigas“, pa- 
likti „veikimo laisvę bei lauką“, net skatinti, kad jie „„sa- 
vanoriškai imtųsi (minėtų. — Mc.) darbų“ (I, 67). Tačiau 
visa tai nė kiek nekeičia šių darbų ryšio su hierarchija: 
visur čia hierarchija yra sprendžiamasis veiksnys. Tai ji 
atveria aną kelią; tai ji lemia anas išgales bei laiko rei- 
kalavimus; tai ji patiki pasauliškiams tas ar kitas parei- 
gas; tai ji galop teikia jiems šias pareigas atliekant dau- 
giau ar mažiau laisvės ir nurodo jų darbo lauką. Pasau- 
liškio tarnybos bažnytinės sąrangos rėmuose nėra ir ne- 
gali būti savarankiškos, kadangi pati ši sąranga yra jos 
Steigėjo patikėta hierarchijai. Turėdamas bendrinę kuni- 
gystę, jis gali šioje sąrangoje mokyti, dalyvauti liturgijos 
šventime, vykdyti įvairius sielovados darbus (plg. II, 1d), 
tačiau tik tada, kai jis visiems šiems veiksmams bus hie- 
rarchijos pašauktas, pakviestas, pasitelktas. Savo prigim- 
timi pasauliškis kaip pasauliškis čion nėra pasiųstas. Jo 
pasiuntinybės dirva yra pasaulis, ne bažnytinė sąranga. 

Užtat pasaulinėse tarnybose hierarchija pasauliškį ir 
apsprendžia tik pačiais bendraisiais Krikščionybės prin- 
cipais. Šių tarnybų neidama, hierarchija negali pasauliš- 
kiams nurodyti konkrečių veiklos būdų bei priemonių. 
Hierarchijos uždavinys, „kurį Kristus jai patikėjo, nepri- 
klauso politinei, ūkinei arba visuomeninei sričiai“ (I, 211). 
Pratęsdami šiuos II Vatikano susirinkimo žodžius, galime 
pastebėti, kad šis uždavinys nepriklauso nei mokslinei, 
nei meninei, nei techninei sričiai. Apskritai visa kultū- 
rinė veikla, turėdama savus dėsnius ir savą vertę — apie 
tai kalbėjome anksčiau (plg. II, 2c) 77-— nėra hierarchijos 

sprendimų objektas nei dalykiškai, nei metodiškai. Tuo 
tarpu bažnytinė sąranga paklūsta šiam sprendimui tiek iš 
esmės, tiek praktiškai. Kiek pasauliškis yra nuo hierar- 
chijos laisvas pasaulinėse tarnybose, tiek jis yra hierar- 
chijai palenktas bažnytinėse pareigose. Jas hierarchija 
apsprendžia ne tik jų esmėje, bet ir jų vykdymo būde. 
Sakysime, pasauliškis, gavęs teisę dalinti šv. Komuniją 
krašte, kuriame hierarchija yra apsisprendusi už jos pri- 
ėmimą burna, negali jos dėti tikinčiajam į ranką remda- 
masis tuo, kad esama kraštų, kurių hierarchija Komunijos 
davimą į ranką yra leidusi. 

Be abejo, pasauliškis, vykdąs tą ar kitą bažnytinę pa- 
reigą, nėra nesąmoningas įrankis hierarchijos rankose. 
II Vatikano susirinkimas ne vienoje vietoje pabrėžia, kad 
hierarchijos nariai mielai išklausytų pasauliškių nuomo- 
nės, „broliškai žvelgdami į jų pageidavimus“ (I, 188); net 
popiežiaus kurijos įstaigos turinčios stengtis „išgirsti nuo- 
monę dorų, mokytų ir didelę patirtį turinčių pasauliškių“ 
(I, 66). Pokalbis su pasauliškiais, tvarkant tą ar kitą baž- 
nytinės sąrangos dalyką, yra visados naudingas ir net 
reikalingas. Tačiau šis pokalbis anaiptol nesiaurina hierar- 
Chijos suverenumo šioje srityje, kaip pasauliškių suve- 
renumo pasaulinėse tarnybose nesiaurina įvairios popiežių 
kalbos literatūros, gamtos mokslų, filosofijos, sociologijos, 
valstybinės santvarkos reikalu. Nesusipratimas tad yra 
mėginti pasauliškius padaryti lygiateisius bažnytinės są- 
rangos reikaluose, pasinaudojant įvairiomis parapijų ar 
vyskupijų tarnybomis. Visos šios tarybos yra prasmingos 
tik tol, kol jų nariai pasauliškiai suvokia tikrąjį savo 
vaidmenį, būtent kad jie čia yra pakviestieji, o ne pasiųs- 
tieji. Šią sąmonę peržengę ir bažnytinę sąrangą laikydami 
savos pasiuntinybės dirva, pasauliškiai pasaulina bažny- 
tines pareigas tokia pat prasme, kokia praeityje hierar- 
chija klerikalino pasaulines tarnybas. Pergalėję šią nelai- 
mingą hierarchinės galios ir pasaulinės veiklos samplaiką, 
pasauliškiai pakartotų tą pačią klaidą, mėgindami dabar 
pasauliniu savo pobūdžiu įtaigoti bažnytines pareigas. 

Tolimesnė būdinga pasauliškio veiksenos Bažnyčioje 
žymė yra ta, kad jis, eidamas bažnytines pareigas, ir to- 
liau pasilieka pasauliškis, nevirsdamas dėl to net nė že- 
miausio rango dvasiškiu. Savo metu Y. M. J. Congaras 
yra pasisakęs prieš kai kieno pažiūrą, esą reiktų kat. ak- 
cijos veikėjams teikti mažesniuosius šventimus (ordines 
minores), kad tuo būdu jų veikla būtų pažymėta oficia- 

liu bažnytiniu ženklu ?š. Tokia praktika, pasak Congaro, 
liudytų, jog pasauliškis kaip pasauliškis yra laikomas ne- 
tinkamu apaštalauti, vadinasi, vykdyti Bažnyčios pasiun- 
tinybę pasaulyje, ir kad tik šventimai, tegu ir mažes- 
nieji, padarytų jį šiam reikalui tinkamą "?. Mūsų dienomis 
ši pažiūra ryšium su pasaulinėmis pasauliškio tarnybomis 
nebesikartoja: niekas šiandien neteigia, kad pasauliškis, 
apaštalaudamas pasaulinėse srityse, turėtų priimti tuos ar 
kitus šventimus. Tačiau ši pažiūra atsinaujina pasauliškio 
einamų bažnytinių pareigų atžvilgiu. Jau esame minėję 
savarankišką diakonatą, kurio veiksmai nereikalingi kuni- 
gystės šventimų, nes juos visus gali atlikti pasauliškis 
kaip pasauliškis, hierarchijos šiam reikalui pasitelktas, 
Taip pat minėjome teologinę teoriją, esą Kunigystės sak- 
ramentą būtų galima išskleisti gulstiniu būdu ir pasau- 
liškius, einančius ryškesnes bažnytines pareigas, pašvęsti 
naujos rūšies dvasiškiais: seniūnais, mokytojais, prana- 
šais ir t. t. (plg. II, 1c). Visos šios pažiūros ar teorijos 
vyra ne kas kita, kaip pastanga bažnytines pareigas per- 
imti iš pasauliškių ir vėl perkelti į dvasiškių rankas, ku- 
riant šiam reikalui arba naujų dvasiškių (seniūnai, moky- 
tojai, pranašai), arba atnaujinant praktiškai dingusį kai 
kurių senųjų dvasiškių savarankiškumą (diakonai). 

Be abejo, hierarchija galėtų visas bažnytines pareigas 
sudvasiškinti ir visus bažnytinius pareigūnus pašvęsti to 
ar kito rango dvasiškiais: šios pagrindinės teisės niekas 
neprivalo hierarchijai neigti. Taip yra buvę Bažnyčioje, 
kaip jau minėjome (plg. I, 1b), pradedant antruoju šimt- 
mečiu gana ilgai. Tačiau šitoks hierarchinis bažnytinių 
pareigų „monopolis“ visų pirma nuvertina bendrinę kuni- 
gystę, kuri tokių atveju lieka tik metafora, nepajėgianti 
vykdyti savos galios praktiškai. Visokios kalbos apie pa- 
sauliškį kaip kunigą, pranašą ir karalių darosi tada tuš- 
čios, nes šis kunigas Dievo Namuose tyli, šis pranašas 
visą laiką sako tik „taip“, šis karalius nedalyvauja jokia- 
me — net medžiaginiame — Bažnyčios valdyme. Žinoma, 
bažnytines pareigas gali eiti tik mažutė pasauliškių da- 
lelė. Tačiau čia svarbu ne skaičius, bet pasauliškio kaip 
pasauliškio galios pripažinimas būti bažnytinėms parei- 
goms tinkama ir be jos sudvasiškinimo. Čia svarbu, kad 
ir pasauliškių kaip bažnytinio luomo įnašas būtų regimas 
bažnytinės sąrangos reikaluose. O jei šis įnašas bažnyti- 
nių pareigų sudvasiškinimu išskiriamas, tai pasauliškio 
sąmonė savaime virsta menkavertybės jausmu. Tai faktas, 

kuris žymėjo ilgą Bažnyčios istorijos kelią ir kurį šian- 
dien ne vienas apgailestauja, nes jis yra padaręs Bažny- 
čiai didžiulės skriaudos, ją nuskurdindamas jos išraiškoje. 

Antra, bažnytinių pareigų sudvasiškinimas atitraukia 
pasauliškius nuo viso, kas vyksta Bažnyčioje, paliekant 
jos sąrangą jos pačios likimui. Būdami praktiškai netin- 
kami bažnytinėms pareigoms, pasauliškiai savaime nesi- 
domi nė visa bažnytine sąranga. Nūn, būdama vienos tik 
hierarchijos kuriama, ši sąranga, kaip liudija istorija, pa- 
mažu sustingsta, suformalėja, išdvasėja, apsisunkina dau- 
gybe atsitiktinybių ir galop virsta tikinčiajam tikra našta. 
Tai, ką Kristus kalbėjo apie Izraelio sinagogos sąrangą 
kaip naštą (plg. Mt 23, 4), tinka ir Bažnyčiai, Ir Bažny- 
čia ne sykį „riša sunkių ir nepakeliamų naštų“ (t. p.). 
Užuot buvusi taisoma nuolatos, bažnytinė sąranga tokiu 
atveju vis lūkuriuoja „didelių reformų“ meto; kuris pa- 
prastai virsta ir krizės metu, kaip tai yra atsitikę šian- 
dien. Nes vėlyvos pataisos savaime esti per gilios ir per 
plačios, kas tikinčiuosiuose ir kelia nerimo bei grėsmės 
jausmų. O viso to galima išvengti, kai pasauliškių įnašas 
bažnytinėms pareigoms aiškus, kai jie bažiiytinėje sąran- 
goje iš tikro atlieka tai, ką leidžia bendrinė jų kunigystė, 
kai pasauliškis esti hierarchijos pasitelktas, bet ne į hie- 
rarchiją šventimais įjungtas. Veikdamas bažnytinėje są- 
rangoje, pasauliškis neprivalo netekti savo pasauliškumo, 
jei nenorime, kad ši sąranga būtų vienašališkai hierar- 
chinė, kaip kad ji yra buvusi Vakarų Bažnyčioje ilgus 
amžius. Bažnytinė sąranga, kaip sakyta, yra dieviškosios 
kilmės; ji yra hierarchijai patikėta, Tačiau ji negali būti 
vienos hierarchijos kuriama bei vykdoma be skriaudos 
jai pačiai. Jei hierarchija tai daro, ji tuo rodo nepasiti- 
kėjimą Dievo tauta. Jei pasauliškiai to siekia, patys brau- 
damiesi į hierarchijos laipsnius (pav., šiandien taip gar- 
siai reikalaujama moters kunigystė), jie atskleidžia vidinį 
savo kaip pasauliškių nesubrendimą *?. Grynai suhierar- 
chinti bažnytines pareigas reiškia nuskurdinti Bažnyčią 
jos pilnatvėje, nes Bažnyčia yra ne tik hierarchija: Baž- 
nyčia yra ir pasauliškiai. 

Pasauliškio pasilikimas pasauliškiu, jam einant tą ar 
kitą bažnytinę pareigą, anaiptol neužtrina ir negali už- 
trinti skirtumo tarp dvasiškio ir pasauliškio. Šiandien tei- 
singai sakoma, kad „Bažnyčia įstengia vykdyti savą pa- 
siuntinybę tik visų tikinčiųjų sutarimu bei sąveika“; kad 
„bendrinė ir ypatingoji kunigystė reikalauja viena kitos" 

ir kad todėl „pokalbis bei pasitarimas su pasauliškiu yra 
ne nieko nesaistanti galimybė, bet pagrindinė pasauliškio 
teisė“ *!, Iš to betgi neplaukia išvada, kad „tuo netenka 
reikšmės ir ilgai buvęs griežtai vykdomas „dvasiškio—pa- 
sauliškio"“ skyrimas" *2. Be abejo, reikia sutikti, kad pa- 
reigų atžvilgiu šis skyrimas iš tikro yra buvęs per griež- 
tas: dvasiškiai buvo prisiėmę daugybę tokių pareigų, ku- 
Tias gali ir net turi atlikti pasauliškiai; sakramentinė ku- 
nigystė per plačiai buvo apjuosusi sritis, kuriose gali 
sėkmingai veikti ir bendrinė kunigystė. Teisinga tad teig- 
ti, kad, „užuot stačius jas vieną priešais kitą, reikia jas 
svarstyti funkciniame jų santykyje viena su kita; santy- 
kyje, kuriame kiekviena turi savitą uždavinį ir savitą 
vietą" *. Tačiau visa tai nė kiek netemdo skirtumo tarp 
dvasiškio ir pasauliškio. Priešingai, pareigų sąveika rei- 
kalauja būsenų skirlingumo; kitaip juk nebūtų jokios są- 
veikos, o tik vienos ir tos pačios plotmės veikla. Sąveika 
atsiranda tik tada, kai veikėjai yra skirtingi sava pri- 
gimtimi, tačiau to paties tikslo vedami susieina bendrai 
veiklai, Tai kaip tik ir yra su dvasiškių bei pasauliškių 
sąveika, Dvasiškis sava prigimtimi yra skirtingas nuo pa- 
sauliškio; abu juodu yra nepriklausomi savose srityse. 
Tačiau abu juodu yra tos pačios Bažnyčios nariai ir vei- 
kėjai, todėl abu yra įpareigoti vykdyti jos pasiuntinybę. 
Šis įpareigojimas juodu ir suveda vienybėn, anaiptol! ne- 
dildydamas jų skirtingumo bei savarankiškumo. Pasau- 
liškis nesudvasiškėja, eidamas bažnytines pareigas ir pa- 
klusdamas hierarchijai; dvasiškis nesupasaulėja, priimda- 
mas pasaūuliškio patarimus ar pasinaudodamas jo patyrimų 
bei žiniomis ir tuo nusilenkdamas pasaulinės srities dės- 
niams bei vertybėms. Tai aiškiai įsisąmoninus, pasauliš- 
kio einamos pareigos bažnytinėje sąrangoje gali būti iš 
tikro sėkminga bendrinės ir sakramentinės kunigystės 
sąveika. 

Pasauliškio tinkamumas bažnytinės sąrangos pareigoms 
nėra kokia nors ypatinga malonė arba charizma, Tai rei- 
kia net pabrėžti, kadangi šiandien šv. Pauliaus aprašytos 
charizmos (plg. 1 Kor 12, 1—11; 14, 1—40) yra mėgina- 
mos padaryti bažnytinės sąrangos pagrindu *'. Taip pat 
ne sykį bandoma ta ar kita charizma atpalaiduoti nuo 
hierarchijos arba laikyti ją net priešingu hierarchijai 
pradu, ypač vad. mokytojų ir pranašų charizmos, kuriose, 
kaip minėta, įžiūrima net apaštališkoji įpėdinystė (plg. 
II, 1c). H. Kuengas teisingai charizmą apibrėžia kaip 

„Viešpaties šauksmą, nukreiptą į atskirą asmenį, jį kvie- 
čiant ir įgalinanti specialiai bendruomenės larnybai" Šš, 
Tačiau kaip tik todėl, kad charizma yra šauksmas bend- 
ruomenės, o ne asmens reikalui, ji negali, kaip ias pals 
Kuengas norėtų, „apimti ir peržengti hierarchijos" (t. p.). 
Viešpats gali vesti ypatingais, niekieno nesuvokiamais 
keliais atskirą asmenį, bet jis to nedaro su Bažnyčia, ka- 
dangi jis pats savo paties skleidimąsi istorijoje yra su- 
dėjęs į savo apaštalų ir jų įpėdinių rankas. Tai jiems 
Kristus yra pavedęs pašvęsii (plg. Lk 22, 18; 1 Kor 11, 
24), valdyti (plg. Mi 28, 18) ir atleisti nuodėmes (plg. 
Jn 22, 21—23). Tiesa, jau nuo pat pradžios Šv. Dvasia 
teikdavo įvairių malonių ir hierarchijai nepriklausantiems 
asmenims (plg. Apd 1, 13—15; 4, 31; 10, 44—46; 19, 6). 
Šių malonių gavusieji skelbdavo Dievo žodį (plg. Apd 4, 
31), pranašaudavo, kalbėdavo kalbomis, darydavo stebuk- 
lų (plg. 1 Kor 12, 28—30). Jų pašaukimas skyrėsi nuo hie- 
rarchinio pašaukimo tuo, kad vyskupui, kunigui ar dia- 
konui jo galia visados būdavo suteikiama rankų uždėjimu 
to, kuris šią galią jau turėjo, pratęsiant tuo būdu Kris- 
taus suteiktą malonę pašvęsti, valdyti ir mokyti. Tuo 
tarpų cCharizmatinio arba asmeninio pašaukimo atveju 
Šv. Dvasios malonė ateidavo tiesiog, netarpininkaujant 
hierarchijai. Tačiau ši malonė ateidavo iš Bažnyčios kaip 
mistinio Kristaus kūno, kuriame slypi visos charizmos 
(plg. 1 Kor 12, 12—26); ji ateidavo Bažnyčios reikalui 
(plg. 1 Kor 14, 3—12); ji turėdavo pralaužti grynai vi- 
dinės dovanos rėmus, nes kitaip ji būtų likusi Bažnyčia 
be naudos: „Tu, tiesa, gerai dėkoji, bet kitas nėra pa- 
gerinamas“,— sako šv. Paulius apie tuos charizmatikus, 
kurie kalba nesuprantamomis kalbomis (1 Kor 14, 17). Ki- 
taip sakant, kiekviena charizma yra apsprendžiama Baž- 
nyčios visumos: statyti „Dievo Bažnyčią“ yra bet kurios 
charizmos prasmė (1 Kor 14, 4). 

Nuosekliai tad charizma kaip asmens šaukimas kuriai 
nors bendruomenės pareigai nėra ir negali būti kažkokia 
funkcija šalia arba aukščiau hierarchijos. II Vatikano su- 
sirinkimas, anaiptol neneigdamas charizmų buvimo ir jų 
vertės Bažnyčioje, priešingai, pripažindamas, kad jas „rei- 
kia priimti su dėkingumu ir džiaugsmu, nes jos labai pri- 
taikytos ir naudingos Bažnyčiai“, čia pat betgi pastebi, 
esą „sprendimas apie jų tikrumą ir deramą jomis nau- 
dojimąsi priklauso tiems, kurie Bažnyčiai vadovauja“ (I, 
31). Ir kitoje vietoje: „Tarp tų dovanų pirmauja malonė, 

duota apaštalams, kurių valdžiai pati Dvasia pajungia net 
charizmatikus“ (I, 21). Šiais teiginiais Susirinkimas palie- 
čia tiek charizmų tikrumą, tiek jų deramą naudojimą. 
Charizmų Bažnyčioje yra buvę visados. Visados yra buvę 
asmenų, kurie šiuo ar kitu būdu teikdavo Bažnyčiai pa- 
tarimų, peikdavo jos ydas, skelbdavo naujų maldingumo 
lyčių. Tačiau Bažnyčia niekad šių asmenų veiklos nesta- 
tydavo toje pačioje plotmėje su hierarchine veikla. Kar- 
tais ji šią charizmatinę veiklą pripažindavo: tai jos tik- 
rumo mastas; kartais atmesdavo ir net paneigdavo: tai 
jos netikrumo mastas. Nes charizma gali būti Šv. Dvasios 
dovana, bet ji gali būti ir įsivaizdavimas, įsikalbėjimas, 
žmogiškasis putlumas ir net psichinė nenormalybė. Todėl 
kiekvienas, kuris patis save laiko charizmatiku ir reika- 
lauja savam žodžiui ypatingo dėmesio, o savai veiklai 
vietos bažnytinėje sąrangoje, turi būti sutiktas ypatingai 
kritiškai. Štai kodėl ir pasauliškiai, kurie rengiasi eiti tas 
ar kitas bažnytines tarnybas, privalo remtis ne charizmo- 
mis, bet gera savo valia ir hierarchijos pakvietimu. Cha- 
rizmų šaukimasis, kaip tai šiandien girdėti ne vieno teo- 
logo raštuose, pasauliškiams neteikia nieko gero, nes pa- 
stumia juos į morališkai ar net psichiškai įtartinųjų ran- 
gą. Bažnytinės pareigos, be abejo, reikalauja Viešpaties 
malonės, kaip ir bet kuris kitas žmogiškasis veiksmas, 
kaip ir visos pasaulinės tarnybos. Tačiau ši malonė nėra 
specifinė, o bendra Dievo pagalba, kad žmogus gerai at- 
liktų tai, kam hierarchija jį yra pasitelkusi. Ko hierar- 
chija nekviečia, tas pasilieka pasaulinėje srityje kaip 
tikrosios savo pasiuntinybės plotmėje. 


b. Nusilenkimas Bažnyčios autoritetui 


Teigdami, kad pasauliškis bažnytines pareigas — prie- 
šingai pasaulinėms tarnyboms — vykdo kaip pasitelkiasis, 
vadinasi, ne savo, bet hierarchijos iniciatyva, mes iuo 
pačiu palietėme autoriteto klausimą dvasiškio atžvilgiu 
ir paklusimą šiam autoritetui pasauliškio atžvilgiu. Tai 
klausimai, kuriuos šiandien yra ištikusi krizė — gal net 
labiau negu kuriuos kitus. Todėl, norėdami tinkamai sų- 
sivokti autoriteto ir klusnumo santykiuose bažnytinėje 
srityje, turime truputį atidžiau pasklaidyti šiuodu Bažny- 
čios pradu, kadangi juodu yra dabar gerokai aptemdinti 
įvairių prietarų, nesusipratimų ir net klaidų. 

Visų pirma bažnytinis autoritetas šiandien yra pasi- 
daręs vienas iš labiausiai ginčijamų ir net neigiamų klau- 
simų. Daug kur jausti „nemalonus jausmas (Unbehagen)“ 
bažnytinės vadovybės atžvilgiu, prasiveržiąs „,medraus- 
mingumu bei maištavimu“ **: „autoriteto tvirtumas yra 
ne tik praktiškai išjudintas, bet ir teoriškai pasidaręs ne- 
tikras“ 57: „nupopiežinimas ir nuklerikalinimas vykdant 
bažnytinį autoritetą" yra padaromas programa, pagal ku- 
rią turinti būti kuriama bažnytinė ateities santvarka 83; 
„dažnai gausus pasauliškių dalyvavimas sinoduose gali 
būti vertinamas kaip beklasės bažnytinės bendruomenės 
pradžia“; „nuostatas, kad vyskupas savoje diecezijoje yra 
vienintelis įstatymdavys, turi būti laikomas pasenusiu: 
įstatymus leidžią veiksmai reikalauja demokratinės nuo- 
monės ir daugumos“; „teologams turi būti pripažinta tei- 
sė griebtis kiekvieno klausimo, jokio sprendimo nelaikyti 
galutiniu bei nepralenkiamu, naujiems aiškinimams ieš- 
koti tolygios kalbinės išraiškos“ **: „hierarchinės tarnybos 
(Aemter) turi būti vykdomos tik aprėžtą laiką, neišskiriant 
nė popiežiaus tarnybos“; „autoriteto nešėjai turi duoti 
savo žodžių ir darbų apyskaitą“; „autoriteto vykdymas 
turi būti subendruomenintas, įvedant pasipriešinimo bei 
veto teisę“; reikią kontroliuoti hierarchus, „ar susitarimai 
yra jų laikomi ir nutarimai vykdomi“ *?. Visi šie teigimai, 
nurodymai, pasiūlymai, reikalavimai yra ne kas kita, kaip 
ano „nemalonaus jausmo“ proveržos, mMėginančios arba 
pakeisti bažnytinio autoriteto pobūdį, arba jį net visiškai 
paneigti. 

Keičiant bažnytinio autoriteto pobūdį, visų pirma pa- 
sisiūlo mintis sulapatinti jį su asmeniniu šventumu: autori- 
tetas kyląs ne iš einamos tarnybos, o iš asmeninio tobu- 
lumo. Tai mintis, kuri šiandien darosi vis ryškesnė — gal 
ne tiek pačioje teologijoje, kiek įvairių sąjūdžių prak- 
tikose, nukreiptose prieš tuos hierarchus, kurių dabarties 
gyvenime esama silpnybių ar klaidų arba kurie praeityje 
klaidų yra padarę ir todėl dabar esą netinkami savai tar- 
nybai (šia logika remiantis, Saulius niekados nebūtų ga- 
lėjęs tapti apaštalu Paulium arba būtų turėjęs atsistaty- 
dinti). „Avinėlis be kliaudos“ (Iš 12, 5) yra hierarcho 
idealas mūsų dienomis. Ši mintis betgi nėra nauja. Va- 
karų Bažnyčioje ji buvo prasiveržusi ištisu sąjūdžiu 12— 
13 šimtm. įtakoje Joachimo iš Fiore (1131—1202) raštų, 
skelbusių, esą jau priartėjęs trečiasis Testamentas, arba 
trečioji Sandora: Senasis Testamentas buvęs Dievo Tėvo 

apsireiškimas, Naujasis Testamentas — Dievo Sūnaus, o 
dabar atėjęs Šv. Dvasios apsireiškimo metas, turįs sukurti 
grynai dvasinę Bažnyčią (ecclesia spiritualis) be hierar- 
chijos, be įstatymų, be sakramentų, be kulto, valdomą 
neturto, taikos ir meilės dvasios. Tokios naujos Bažnyčios 
pradžia turėję būti 1260 metai. Šių išmonių šalininkai 
bei platintojai buvo: pranciškonai spiritualai, įvairių rūšių 
apostolikai (apostolici), fraticeliai (broleliai) ir iš dalies 
moterų beginių sąjūdis ?!. Visiems šiems svaičiotojams bū- 
dinga žymė, pasak Y. M. J. Congaro, buvusi „sąjauka 
(confusion) tarp autoriteto ir asmeninio gyvenimo šven- 
tumo" **. Rytų, pirmoje eilėje rusų, Bažnyčioje ši sąjunga 
išėjo aikštėn dvasiniame rusų inteligentijos atgimime 
(prieš I pasaulinį karą), kuris, N. Berdiajevo liudijimu, 
stipriai domėjosi religija, tačiau kuriam neturėjo jokios 
reikšmės nei oficiali teologija, nei hierarchija. Šis sąjūdis 
rėmėsi rusų starcų (starec) tradicijomis, kur autoritetas 
kaip tik buvo sujungtas su asmeninio gyvenimo tobulumu: 
starcas kaip vienuolis turėjo didžiulės įtakos tiek pačiame 
vienuolyne, tiek už jo sienų, tačiau ne sava tarnyba — 
jis paprastai nebuvo nei viršininkas, nei tuo labiau vys- 
kupas,— bet sava išmintimi, įgyta ilgomis asketinėmis 
pratybomis *3, 

Neigiant bažnytinį autoritetą jo esmėje, paprastai šau- 
kiamasi Bažnyčios kaip meilės bendruomenės. Kadangi 
Kristus Paskutinės Vakarienės metu ypatingai stipriai pa- 
brėžė meilę kaip savo mokinių ženklą: „Iš to visi pažins, 
kad jūs mano mokiniai, jei turėsite meilę vienas kito“ 
(Jn 13, 35), tai manoma, esą meilė išskirianti bet koki 
autoritetą, nes „meilės autoriteto“ nėra ir negalį būti: nie- 
kas negalįs būti įsakytas arba įpareigotas mylėti. Meilė 
yra laisvas atsivėrimas kitam ir kito įėmimas į savą egzis- 
tenciją. Štai kodėl M. J. Gillou, kalbėdamas apie stačia- 
tikių ,„sobornostj" ir protestantų ,,„communio“, pastebi, kad 
„Viduje Communio kaip broliškumo paslapties visados yra 
buvęs autoritetinio prado neigimas“: stačiatikiai atmetę 
ir tebeatmetą popiežiaus primatą, protestantai — iš viso 
hierarchiją **. Šį neigimą turi galvoje ir pop. Pijus XII, 
apgailėdamas „pavojingą klaidą tų, kurie svajoja apie 
savo pačių išgalvotą Bažnyčią, būtent: tik meile paremtą 
ir tik meile išlaikomą draugiją, kuriai jie — su tam tikra 
panieka — pastato priešais kitą, save besivadinančią tei- 
sės Bažnyčia" “5. Šią priešingybę popiežius tačiau aiškiai 
paneigia: „Negali būti jokio realaus priešingumo ar prieš- 

taravimo tarp neregimos Šv. Dvasios pasiuntinybės ir tarp 
teisėtai iš Kristaus gautų ganyti ir mokyti pareigų" (t. p.). 
Kitaip sakant, negali būli priešingybės ar prieštaravimo 


“ tarp meilės ir autoriteto. Mūsų dienomis betgi šis skirtu- 


mas yra įtaigojamas, tuo būdu autoriteto krizę tik di- 
dinant. 

Tačiau net ir tie, kurie bažnytinį autoritetą pripažįsta, 
taip pat ne sykį iškreipia jo pobūdį arba klaidingai teigia 
jo reikalą. Sakysime, A. Heisingas, buvęs vienos vokie- 
čių benediktinų vienuolijos abatas, vėliau išstojęs ir at- 
sisakęs kunigystės, pasiteisindamas, esą jis anaiptol ne- 
neigias hierarchijos autoriteto, rašo: „Kiekvienas žmo- 
giškasis sambūris reikalauja autoriteto. Kas galioja kėg- 
liais žaidimo klubui, sporto draugijai, profesinei sąjungai, 
savaime galioja ir Bažnyčiai. Kiekviena bendrija gali būti 
bei veikti tik tada; kai ji autoritetą paverčia save pačią 
laikančių pradu. Pati žmogiškoji būklė (conditio huma- 
na), virtusi bendruomenine, slepia savyje autoriteto su- 
kūrimą" *, Šie teiginiai yra betgi teisingi tik tuo atveju, 
kai autoritetas yra pragmatinis pradas, kai jis yra pa- 
skesnis už į bendriją susibūrusius narius ir kai jis ne- 
liečia žmogaus sąžinės. A. Heisingo parinkti pavyzdžiai 
yra šia prasme gana būdingi. Klubai, draugijos, sąjungos 
ugdo autoritetą tik tam, kad palaikytų savą veiklą: kas 
nors turi juk šią veiklą tvarkyti ir jai vadovauti. Visų 
šių bendrijų autoritetas yra išplauka iš jų susikūrimo: 
jis atsiranda tik atskiriems asmenims susiėjus į vienį, to- 
dėl yra bent prigimtimi vėlesnis (natura posterius) negu 
jos pačios. Galop visų jų autoritetas neįpareigoja ir ne- 
gali įpareigoti žmogaus sąžinės: kiekvienas gali iš šių 
bendrijų išstoti, priešintis jų nutarimams, nesusikirsdamas 
su sava sąžine ir todėl nenusidėdamas. Ir taip yra ne tik 
su dirbtinėmis bendrijomis, kaip A. Heisingo minėtosios, 
bet ir su prigimtosiomis, kaip šeima ar valstybė. Ir jų 
autoritetas nėra pirmesnis už jas pačias; ir jis įpareigoja 
sąžinę tik ten, kur yra išraiška Dievo įsakymų, vadinasi, 
kur kalba ne pats iš savęs; ir jis — ypač valstybės auto- 
Iitetas — yra daugiau ar mažiau sugyvenimo reikalui, va- 
dinasi, pragmatinio pobūdžio. Jeigu tad šių bendrijų auto- 
zitetas yra palyginamas su Bažnyčios autoritetu, tai šis 
vyra ne tik, suprofaninamas, bet ir iškreipiamas pačioje jo 
esmėje. Nes Bažnyčia nėra nei dirbtinė, nei prigimtoji 
bendrija. Štai kodėl H. Bachtas, fundamentinės teologijos 
profesorius vienoje vokiečių jėzuitų kolegijoje, atsaky- 

damas į A. Heisingo teiginius pastebi, esą lygiagretė tarp 
profaninių sambūrių ir Bažnyčios tik nurodo, kad „kiek- 
viena bendruomenė reikalinga autoriteto“, tačiau anaiptol 
nenušviečia, „kokios rūšies šis autoritetas yra ir kaip gi- 
liai bei toli siekia jo galia“ *". O tai kaip tik ir yra svar- 
biausia, norint suprasti bažnytinio autoriteto esmę bei 
prasmę. 

Bažnyčia skiriasi nuo kiekvienos prigimtinės ar dirbti- 
nės bendruomenės visų pirma tuo, kad ji yra pirmesnė 
už savo narius; pirmesnė todėl, kad ji yra ne žmonių 
sambūris, bet Dievo ir žmogaus sąjunga. Ši sąjunga yra 
ir Bažnyčios pagrindas, ir jos tikslas, vadinasi, ir proto- 
loginė, ir eschatologinė. Ji yra Bažnyčios pagrindas, nes 
Bažnyčia prasidėjo Logos įsikūnijimu, prisiimant jam žmo- 
giškąją prigimtį ir tuo sujungiant su Dievu kiekvieną, 
kiek jis yra žmogiškosios prigimties nešėjas: Bažnyčiai 
priklauso visi, kurie savo asmeniniu sprendimu nėra jos 
kaip sąjungos su Dievu paneigę?“. Ši sąjunga yra kartų 
betgi ir Bažnyčios Likslas, t. y. turi eschatologinio pobū- 
džio, nes Kristaus įsikūnijimas žmogiškojoje prigimtyje 
turi virsti regima visų bei kiekvieno sąjunga su Dievu 
perkeistosios būsenos pavidalu. Tai, kas pirmuoju Kristaus 
atėjimu buvo pradėta, sujungiant žmogiškąją prigimtį su 
Dievu, bus antruoju Kristacs atėjimu atbaigta, sujungiant 
žmogiškuosius asmenis su Dievu; asmenis, kurie nebus 
Kristaus sava valia paneigę. Kiekvienu atveju Bažnyčios 
istorijoje nuo įsikūnijimo ligi antrojo atėjimo skleidžiasi 
Dievo ir žmogaus sąjunga kaip vidinis jos buvimo pra- 
das, ankstesnis už bet kurį jos narį. Kviesdamasis apaš- 
talus (plg. Mt 4, 18—22), Kristus tuo nesukūrė Bažnyčios, 
bet ja jau esančią plėtė: jis šaukė Simoną ir Andriejų, 
Jokūbą ir Joną į jau atėjusią Dievo karalystę, kad jie 
būtų „žmonių žvejai“ (Mt 4, 19), vadinasi, kad jie šią 
karalystę plėstų istorijoje. Bažnyčia nėra suma, kurią su- 
daro susiėję asmenys ??; ji auga ne iš viršaus, gausėjant 
skaičiui, bet iš vidaus, gausėjant malonei. 

Šis Bažnyčios pobūdis apsprendžia ir jos autoriteto po- 
būdį. Bažnyčios ir autoriteto santykį mėgina išreikšti dvi 
Žormulės, deja, abi vienašališkos. Devynioliktojo šimtme- 
čio viduryje (1853) A. Chomiakovas, žinomas rusų teo- 
logas pasauliškis, atsakydamas į F. P. Guizot teiginį 
„Bažnyčia yra autoritetas“, rašė: „Ne, Bažnyčia nėra auto- 
ritetas, kaip Dievas ne autoritetas, kaip Kristus ne auto- 
ritetas, nes autoritetas yra mums kažkas viršinio. Ne auto- 

ritetas, sakau, bet tiesa“ !V, Lygiai po šimto metų (1953) 
Y. M. J. Congaras, kritikuodamas Chomiakovo iškeltą ir 
stačiatikiuose įsistiprinusią „,„sobornostj“ idėją, pastebi: 
„Bažnyčioje esama ne tik tiesos, bet ir autoriteto, Štai ko 
nesuvokė religinė slavofilų „sobornostj“ filosofija“ 10!, 
Trumpai tariant, pasak Chomiakovo, Bažnyčia yra ne auto- 
zitetas, bet tiesa; pasak Congaro, Bažnyčia yra ne tik tiesa, 
bet ir autoritetas. Abiem šioms formulėms bendras auto- 
Titeto ir tiesos perskyrimas. Chomiakovui Bažnyčia nėra 
autoritetas todėl, kad ji yra tiesa: čia tiesa negali pakelti 
autoriteto. Congarui Bažnyčia yra ir autoritetas, ir tiesa: 
čia tiesa stovi šalia autoriteto. Kiekvienu atveju neregėti 
vidinio ryšio tarp Bažnyčios kaip tiesos ir Bažnyčios kaip 
autoriteto. Kiekvienu atveju lieka neatsakyti klausimai: 
ar galima tiesa be autoriteto ir ar galimas autoritetas ša- 
lia tiesos? 
Kad Bažnyčia yra tiesa, to neneigia niekas, kas Baž- 
nyčiai priklauso. Kitaip kam gi jai priklausytų? Tačiau 
Bažnyčia, kaip jau ne sykį minėta, giliausia savo prigim- 
timi yra ne kas kita, kaip Kristus istorijoje. Betgi Kris- 
tus apie save yra pasakęs, kad jis yra ir tiesa, ir valdo- 
vas, kuriam „duota visa valdžia danguje ir žemėje" (Mi 
28, 18): jis valdo kūriniją tuo, kad yra tiesa; jis ją ir 
išgano, kad yra tiesa; jį atmesti reiškia atmesti tiesą ir 
tuo pačių būti nuteistam: „Kas manę niekina ir nepriima 
mano žodžių, turi savo teisėja; žodžiai, kuriuos aš kal- 
bėjau, teis jį paskučiausią dieną“ (Jn 12, 48). Klydo tad 
A. Chomiakovas manydamas, kad Kristus, būdamas tie- 
sa, negali būti autoritetas. Priešingai, Liesa kaip Lik reiš- 
kiasi autoriletiniu būdu, nes ji yra nelygstama; ji rei- 
kalauja jai nusilenkti ir teisia tą, kuris ją pažeidžia. Ta- 
čiau klysta. ir Y. M. J. Congaras manydamas, kad auto- 
Titetas gali būti šalia tiesos. Autoriteias, neatremtas į tie- 
są, yra nuožmumas, Kristus graso teismu nepriimantiems 
jo žodžių ne todėl, kad tai jo žodžiai, bet todėl, kad šie 
žodžiai yra liesa: „Nes ne aš pats iš savęs kalbėjau. Tė- 
vas, kuris mane siuntė, man davė paliepimą, ką turiu 
sakyti ir ką skelbti" (Jn 12, 49). Kas kalba pats iš savęs, 
negalėdamas laiduoti, kad jo žodžiai tiesa, tas nėra ir 
negali būti nė autoritetas. Kitaip tariant, Kristus yra auto- 
ritetas todėl, kad jis yra tiesa. Argi tad kitoks gali būti 
ir Bažnyčios autoritetas? Būdama Kristus istorijoje, Baž- 
nyčia kalba ne iš savęs, bet iš Kristaus kaip tiesos: ji 
kalba autoritetingai, nes skelbia tiesą; ji reikalauja jai 

paklusti, nes to reikalauja pati tiesa. Bažnytinis aulori- 
tetas yra liesos autoritetas, Todėl jis yra ne formalinis; 
„ūš sakau“, bet materialinis: „aš tiesą sakau“. Kam paves- 
ta tiesą skelbti, tam duota ir galia ją saugoti įsakomuojuų 
bei baudžiamuoju būdu, kaip ir pats Kristus tai yra da- 
res, kalbėdamas apie teismą pasauliui, kuris įvyks ne tik 
laikų pabaigoje (plg. Mt 25, 31—46), bet vyksta jau ir 
dabar (plg. Jn 12, 31). 

Čia aiškėja ir autoriteto santykis su asmeninio gyve- 
nimo tobulumu. Gera, jei šiuodu pradu susijungia, Kris- 
tuje tokia sąjunga buvo tobula. Galbūt todėl šiandien jos 
trokštama ir Bažnyčioje. „Šiandien autoritetas vis labiau 
kyla iš pasitikėjimo, vadinasi, iš dorinės įtikinančios ga- 
lios, kuri spinduliuoja morale paremtų ir į žmonių santy- 
kius nukreiptų laimėjimų įtaką“ 10, Tą patį pastebi ir 
A. Paškus: „Dvasiškių užimamoji vieta prarado moralinę 
magiką, automatiškai laiduojančią tikinčiųjų paklusnumą. 
- Kunigiška apykaklė, juodas, raudonas ar violetinis ap- 
daras jiems jau nebeimponuoja... Bet kai dvasiškio luo- 
mo atstovą lydi kilnios būdo savybės, stiprus charakteris, 
pavyzdingas gyvenimas, sugebėjimas vadovauti, meilė ir 
pagarba žmonėms, tuomet žmonės kunigišką autoritetą 
mielai pripažįsta“ 19, Šie teiginiai yra visiškai teisingi 
psichologiniu atžvilgiu: tiesa, virtusi skelbėjo gyvenimu, 
vyra lengviau įtikima. Tačiau šie teiginiai yra neteisingi 
Bažnyčios autoriteto esmės atžvilgių, nes ši esmė yra ne 
moralinė, bet ontologinė, vadinasi, ne subjektyvi, bet ob- 
jektyvi. Skirtumą tarp objektyvaus skelbimo turinio ir 
subjektyvaus skelbėjo gyvenimo -yra daręs jau ir pats 
Kristus, kalbėdamas apie Rašto žinovus: „Visa, ką tik jie 
jums sako, laikykite ir darykite; bet nesielkite taip, kaip 
jie elgiasi" (Mt 23,-3). Sinagogos atstovai savo skelbimą 
irgi ėmė ne iš savęs: jie skelbė objektyvų Dievo apreiš- 
kimą, todėl net ir Kristaus mokiniai turėjo šio skelbimo 
klausyti bei jį vykdyti. Kadangi tačiau anie skelbėjai 
subjektyviai negyveno pagal apreiškimą —,jie sako ir 
nedaro" (Mt 23, 3),— todėl jie nebuvo dorinis pavyzdys 
kitiems. Tikintieji privalėjo klausyti jų žodžių, nes šie 
žodžiai buvo ne Rašto žinovų, bet Viešpaties žodžiai; ta- 
čiau jie neprivalėjo sekti jų elgesiu, kuris buvo jų pačių 
ir dažnai net nutolęs nuo Dievo apreikštosios tiesos, kaip 
tai Kristus parodė įvairiais pavyzdžiais iš fariziejų gy- 
venimo (plg. Mi 23, 4—7). 

Tai reiškia, kad subjeklyvus bažnytinio hierarcho gy- 
venimas — nei švenlas, nei nevykęs — neįlaigoja jo dulo- 
riletinės galios esmės, nes ši galia yra ne jo palies, bel 
Kristaus galia, perieikla šventimų metu. Autoriteto at- 
žvilgiu hierarchas veikia taip lygiai Kristaus vardu (in 
persona Christi), kaip ir sakramentų atžvilgiu. Kaip dva- 
siškis konsekruoja duoną ir vyną, atleidžia nuodėmes, tei- 
kia Ligonių sakramentą ne savo vardu ir ne iš savo to- 
bulybės, taip lygiai jis moko bei valdo taip pai ne iš 
savęs, bet iš Bažnyčios kaip istorijoje besiskleidžiančio 
Kristaus. Teisingai tad V. Solovjovas vadina dvasiškius, 
„pradedant paprastu kunigu ir baigiant popiežiumi“, so- 
cialinės visumos arba „visuotinės Bažnyčios organais“, 
kurių kiekvienas, „aukštesniojo pašvęstas ir paskirtas, 
vykdo šioje visumoje tam tikrą tarnybą“ !“*, Gali šis or- 
ganas, kasdieniškai kalbant, būti sveikas ar ligūstas, pati 
jam pavesta pareiga objektyviniu savo pobūdžiu, savo 
galia ir savo saistomumu tikinčiųjų atžvilgiu nepriklauso 
nuo organo subjektyvios būklės. 

Tai labai gražiai viename savo pamoksle vyskupo šven- 
timų proga yra išdėstęs šv. Augustinas. Aiškindamas šv. 
Pauliaus pastabą Timotiejui: „kas trokšta vyskupo pareigų, 
trokšta gero darbo" (1 Tim 3, 1), Augustinas kelia klau- 
simą, „kas daryti, jei bendruomenė gauna blogą vysku- 
pa?" Tada, moko Augustinas, žmonės turį pasitikėti Die- 
vu: „Dėkite savo viltis ne į mus, ne į žmones. Vis tiek, 
ar esame geri, ar blogi, mes esame tarnai“, vadinasi, „da- 
liname Kristų, kad jis tektų jums. Jis bus mūsų tarnybos 
teisėjas. Nes jei vyskupas yra vagis, jis tau niekad iš 
šios sakyklos neskelbs: vok! Bet visados įsakys: nevok! 
Nes tai jis ėmė iš Viešpaties sandėlio... Jis tau skelbs: 
nevok, nesvetimoteriauk, nežudyk; jis tau skelbs pagal 
Dievą... O jei jis pats to nedaro, kas tau rūpi? Tavo 
Viešpats ir Dievas yra Kristus“ !9, Šiuo pavyzdžiu šv. 
Augustinas labai aiškiai skiria hierarchinę galią nuo as- 
meninio tobulumo. Hierarchinė galia skelbia tai, ką ji 
yra ėmusi „iš Viešpaties sandėlio“, todėl jos skelbimas 
vyra įpareigojantis ir tuo atveju, kai pats skelbėjas Vieš- 
paties turto nepuoselėja. Dėl to tikintiesiems nėra jokio 
nuostolio, nes jų Viešpats ir Dievas yra ne hierarchas, 
bet Kristus: tai jį skelbia ir blogas hierarchas, tai ji jis 
ateidina į krikščionių sielą. Jeigu tad šiandien, kaip sa- 
kyta, bažnytinis autoritetas esti tapatinamas su dvasiškio 
asmeniniu tobulumu, tai tuo tik parodoma, kiek dar ne- 

subrendę yra mūsų meto krikščionys, jog jie nepajėgia 
skirti objektyvios hierarcho galios, kuri esmėje yra Kris- 
taus galia, nuo subjektyvaus hierarcho tobulumo, kuris 
yra asmeninių pastangų vaisius, kaip ir kiekvieno kito 
tikinčiojo. 

Jei tad Bažnyčioje esama autoriteto, tai jis visados 
turi būti suprastas kaip Kristaus autoritetas, nes Kristus 
savos galios nepaliko hierarchijai ta prasme, tarsi pats 
būtų pasitraukęs iš Bažnyčios (ekleziologinis deizmas). 
Priešingai, Bažnyčia visados yra Kristaus Bažnyčia, kų- 
rioje jis visados yra dabartinis: tai jis pašvenčia, tai jis 
moko, tai jis valdo. Hierarchija yra ne Kristaus autoriteto 
paveldėtoja, tarsi Kristus būtų praėjęs, bet hierarchija 
yra Kristaus autoriteto regimybė. Betgi tai kaip tik ir ap- 
sprendžia bažnytinio autoriteto vykdymą kasdienoje. Nors 
Bažnyčios autoritetas yra dieviškas, tačiau jis gali būti 
vykdomas tik žmogiškai. Žmogiškumas autoriteto vykdy- 
me yra tas pat, kas daiktiškumas (vanduo, aliejus, duona, 
vynas, mostai, žodžiai) sakramentų teikime: jis yra reikš- 
muo, kuris dieviškumą neša ir į jį nurodo. Iš to plaukia 
išvada, kad bažnytinio autoriteto vykdymas privalo būti 
toks, jog jis iš tikro būtų Kristaus galios reikšmuo, va- 
dinasi, kad žmogiškąja savo puse jis valdantį Kristų ne 
aptemdintų ar net pridengtų, bet jį apreikšių ir į jį nu- 
rodytų. Kitaip tariant, žmogiškasis dieviškojo autoriteto 
vykdymas turi būti dieviškosios šio autoriteto kilmės bei 
esmės liudijimas. Iš hierarchų žodžio, vis tiek ar jis būtų 
skelbimas, ar įsakymas, ar pabarimas, turi byloti Kris- 
tus —ir tai taip, jog būtų regima bei jaučiama, kad hie- 
rarcho asmuo čia pasitraukia, užleisdamas vietą Viešpa- 
čiui. O tai, autoriaus pažiūra, pasiekiama trimis autoriteto 
vykdymo savybėmis: aiškumu, kuklumu ir broliškumu. 

Aiškumas vykdant bažnytinį autoritetą yra reikalin- 
gas todėl, kad šis autoritetas, būdamas dieviškasis, įpa- 
reigoja Žmogaus sąžinę. Tai vienintelis autoritetas, turįs 
tokios galios. Visi kiti autoritetai — tėvai, viršininkai, val- 
dovai — tokios galios neturi: jų įsakymai įpareigoja są- 
žinę tik tuo atveju, jei yra išraiška arba Dievo, arba 
prigimtojo įstatymo reikalavimų. Nes joks žmogus kaip 
žmogus kito žmogaus sąžinės įpareigoti negali. Tačiau 
kaip tik todėl bažnytinio autoriteto vykdymas ir turi būti 
aiškus šia prasme. Hierarchai neturi skelbti hipotezių, sa- 
vų pažiūrų, klaidos galimybę slepiančių reikalavimų ar 
nurodymų, neapibrėžę aiškiai šitokio skelbimo pobūdžio, 

Kitaip sakant, jie turi aiškiai pažymėti, kad tai arba hi- 
potezė, arba asmeninė nuomonė, arba netikras dalykas, 
vadinasi, sąžinės neįpareigojęs, o skelbiamas tik kaip pa- 
tarimas bei gairė susivokti — daugiau nieko. Jei hierar- 
chai to nedaro, o neaiškius ar netikrus, ar asmeninius 
dalykus pridengia bažnytinės tarnybos skraiste, jie nusi- 
žengia savo autoriteto dieviškumui. Kitoje vietoje auto- 
rius jau yra minėjęs !“, esą hierarchija turėtų atidžiau 
sekti šv. Paulių, kuris savą patarimą aiškiai skyrė nuo 
Dievo įsakymo: „Ne Viešpats, aš sakau“ (1 Kor 7, 12) ir 
„Įsakau ne aš, bet Viešpats“ (1 Kor 7, 10) — šioje skirty- 
bėje kaip tik ir glūdi bažnytinio autoriteto aiškumas prak- 
tiškai jį vykdant, Kaip liesos autoritetas, bažnytinis auto- 
ritetas niekad neprivalo būti sujauktas su tuo, kas tiesos 
nelaiduoja, Galimybė klysti išskiria sąžinės įpareigojimą, 
o tuo pačiu ir dieviškumą. Be abejo, hierarchai, kaip ir 
kiekvienas kitas tikintysis, turi teisę skelbti ir savas pa- 
žiūras, ir įvairias hipotezes, ir duoti patarimų net labai 
konkrečiais dalykais. Tačiau šiuo atveju jie kalba bei vei- 
kia ne Kristaus galia, bet sava žmogiškąja išmintimi, 
kurios žodis, tykomas galimybės klysti, kaip tik todėl 
sąžinės ir nesaisto. Tikslingiausia todėl būtų, jei hierar- 
chai visiems šiems sąžinės neįpareigojantiems dalykams 
naudotų ne mokomosios bei valdomosios galios lytis — 
pamokslus, ganytojinius laiškus, enciklikas,— o asmeninio 
pasisakymo pavidalus bei priemones: knygas, straipsnius, 
paskaitas. Tuomet jau iš anksto būtų aišku, kokios rū- 
šies yra šis skelbimas ir kokio autoriteto jis turi, 
Kuklumas savaime kyla iš tarnybinio Bažnyčios pobū- 
džio. Kaip Kristus pasaulin „atėjo ne kad jam tarnautų, 
bet kad pats tarnautų" (Mt 20, 28), taip ir Bažnyčia, būda- 
ma Kristus istorijoje, pratęsia šį tarnavimą į visas prak- 
tinio gyvenimo sritis. Tiek sakramentų teikimas, tiek Vieš- 
paties žodžio skelbimas, tiek valdymas yra tarnybiniai 
veiksmai. Tarnybinio tad pobūdžio turi ir bažnytinis auto- 
ritetas. Todėl jis ir negali būti siejamas su putlumu įį 
vykdant, nes putlumas yra profaninės garbės — dažniau- 
siai netikros — išraiška. Putlumas apreiškia ne Kristų, bet 
hierarchą kaip žmogų. Todėl II Vatikano susirinkimas ir 
skelbia, kad „Bažnyčia, nors savo uždaviniui atlikti yra 
reikalinga žmogiškųjų priemonių, nėra tam, kad ieškotų 
žemiškos garbės, bet tam, kad savo pačios pavyzdžiu 
skleistų nusižeminimą ir savęs išsižadėjimą“ (I, 24). O 
niekur kitur nusižeminimo bei savęs išsižadėjimo nega- 

lima taip ryškiai parodyti, kaip vykdant autoritetą. Šiuo 
atžvilgiu hierarchija yra padariusi istorijoje didelių klai- 
dų, kurios šiandien virsta panieka net ir ženklų, rodomų 
dieviškajai autoriteto galiai, kaip kreipiniai „šventeny- 
be", „ekscelencija“; liturginiai drabužiai, padoresnis dva- 
siškijos pragyvenimas ir t. t. Nes panieka sukelia panie- 
ką. Kas yra putlus, tas niekina artimąjį, o paniekintasis 
pradeda savo ruožtų niekinti putlųjį. Hierarchiniam auto- 
ritetui vykdyti putlumas yra didžiausia kliūtis. Kiekvie- 
nas tikinčiųjų skundo ar prašymo nepaisymas, kiekvienas 
apkaltintojo neišklausymas, kiekvienas norinčiojo pasi- 
tarti nepriėmimas pažeidžia tarnybinį autoriteto pobūdį 
ir Kristaus nusižeminimą aptemdo žmogiškosios puikybės 
šešėliu. Kuklumas yra vienintelis būdas padaryti hierar- 
chinį autoriteto vykdymą Kristaus autoriteto reikšmenimi 
arba, kaip šiandien įprasta sakyti, sakramentu. 
Broliškumas vykdant bažnytinį autoritetą turi ryšio 
tiek su aiškumu, tiek su kuklumu. Aiškumas reikalauja, 
kad hierarchas savo asmens kaip žmogaus neiškeltų ant 
dieviškojo pastovo, bet įsijungtų į visų tikinčiųjų plotmę 
tada, kai kalba kaip paprastas tikintysis. Kuklumas rei- 
kalauja, kad hierarchas savo autoriteto kasdienybėje ne- 
sijaustų tarsi viršininkas, o tikinčiųjų nelaikytų valdi- 
niais, nes tai profaninės kategorijos, negalinčios virsti 
Kristaus kaip tiesos regimybe arba reikšmenimi. Užtat 
Kristus ir draudė savo mokiniams vadintis „rabi“, „mo- 
kytojais“, nes „vienas jūsų Tėvas, kurs yra danguje“ ir 
„Vienas jūsų Mokytojas — Kristus“ (Mt 23, 9—10), „o jūs 
visi broliai" (23, 8). Tai aiškus nurodymas, kaip Bažny- 
čios autoriteto nešėjai turi santykiauti su visais kitais. 
Bažnyčios istorijoje įsitvirtinę hierarchų titulai „švente: 
nybė", „ekscelencija“, „tėvas“ nėra Kristaus nurodymo 
paneigimas tik tuo atveju, jei jie išreiškia ne žmogiškąjį 
kėlimąsi, bet dalyvavimą Kristaus kaip mokytojo, kaip 
gerojo ganytojo ir valdovo galioje. Šis gi dalyvavimas 
anaiptol neiškelia hierarcho kaip Žmogaus aukščiau kitų 
tikinčiųjų kaip žmonių. Kaip Kristus nevadino ir nelaikė 
savo mokinių tarnais, bet bičiuliais (plg. Jn 15, 14—15), 
taip ir hierarchas, vykdydamas Kristaus autoritetą, ne- 
paverčia tikinčiųjų valdiniais ar tarnais. „Bažnyčios auto- 
ritetas,— gražiai pastebi A. Muelleris — yra broliškasis 
autoritetas; jis nekuria išaukštintųjų ir nusilenkusiųjų 
rango; jis yra vykdomas tarp brolių, vadinasi, esmėje ly- 
giųjų; jis yra ženklas, nurodąs į aukštesni Tėvo ir Mo- 

kytojo autoritetą“ !?. Turėdami vieną Tėvą ir vieną Mo- 
kytoją, visi esame broliai ir mokiniai. O jei kai kuriems. 
iš jų tenka prabilti į kitus ano vieno Tėvo ir vieno Mo- 
kytojo vardu bei galia, tai tas anaiptol nenaikina pačių 
bylojančiųjų broliškumo. Bažnytinis autoritetas, kaip sa- 
kyta, gali būti vykdomas tik žmogiškai, nors esmėje jis 
vyra dieviškas. Žmogiškumas Bažnyčioje betgi privalo būti 
apsprendžiamas ne valdovo-valdinio, bet brolio-brolio. 
santykiu, Nuosekliai tad tik broliškumas vykdant bažny- 
tinį autoritetą gali būti šiojo reikšmuo arba sakramentas. 
Tai neturi betgi nieko bendro su šiandien taip įkyriai 
reikalaujamu Bažnyčios demokratėjimu, nes demokratijo- 
je kaip lik nėra brolio-brolio santykio: demokratinėje 
sąrangoje žmonės santykiauja vienas su kitu ne kaip bro- 
lis su broliu, bet kaip vienos partijos ar grupės narys 
su priešingos partijos ar grupės nariu. Brolio-brolio san- 
tykis yra visados asmeninis, tuo tarpu nario-nario san- 
tykis visados yra visuomeninis, todėl ir negali būti per- 
keltas į hierarcho santykį su tikinčiuoju. Hierarchas san- 
tykiauja su tikinčiaisiais ne kaip valdančiosios grupės 
narys su valdomąja opozicine grupe, bet kaip Kristaus, 
mūsų Bičiulio, regimybė su savais broliais, jam pavestais 
ganyti ir išganyti. - 

Bažnytinio autoriteto esmė ir jo vykdymo savybės at- 
skleidžia mums ir klusnumo prasmę Bažnyčioje, kas šian- 
dien ypač reikalinga, nes „autoriteto krizės metu ir klus- 
numas Nėra ypatingai mėgstama dorybė",— pastebi T. Go- 
vaart-Halkes '8. Aukščiau minėtas tikinčiųjų ir net kuni- 
gų maištavimas prieš hierarchiją kaip tik ir yra šios da- 
bar taip nemėgstamos dorybės neigiama išraiška. Tačiau 
visa tai turi ryšio su autoriteto vykdymu. Juk autoritetas 
ir  klusnumas yra santykinės sąvokos. Jos apsprendžia 
viena kitą. Kur autoritetas yra valdoviškas, ten klusnumas 
yra vergiškas; kur autoritetas yra broliškas, ten ir klus- 
numas yra broliškas. Ir štai istorinės autoriteto iškrypos 
kaip tik ir sukūrė neklusnumo ir net maišto nuotaiką 
Bažnyčioje. Ilgus amžius bažnytinis autoritetas buvo vyk- 
domas valdoviškai ar viršininkiškai; ilgus amžius jis buvo 
ryškiai formalinio ir todėl pasaulinio pobūdžio, aptem- 
džiusio dieviškąjį jo tiesos pobūdį įvairiais profaniniais 
pavidalais, kurie, be abejo, rodė jo galią, tačiau vargu 
ar buvo jo sakramentas, vadinasi, Kristaus autoriteto reikš- 
muo. Užtat dabar ir reikalaujama išryškinti kaip tik šį 
reikšmeninį autoriteto pobūdį, tuo pačiu išryškinant ir 

bažnytinio klusnumo pobūdį. ,Mums reikia teisingos ir 
drąsios bažnytinio klusnumo interpretacijos“ 198, 

Artinantis prie šios interpretacijos, tenka visų pirma 
pastebėti, kad čia kalbame tik apie pasauliškio klusnumą 
hierarchijai, nes jo klusnumas yra visiškai kitos rūšies 
negu kunigo savam vyskupui ar vienuolio savam vyres- 
niajam. Kunigas, kaip jau aukščiau minėta (plg. I, 1b), 
yra vyskupo tęsinys, todėl jis veikia ne savarankiškai, o 
vyskupo jam suteikta galia, teise ir paskirtimi. Todėl 
vyskupo valia — net ir bažnytinės organizacijos reika- 
luose — kunigui paprastai yra įsakymas: tuo kunigai, 
kaip sako H Vatikano susirinkimas, vyskupą „perkelia į 
atskiras vietos tikinčiųjų bendruomenes“ (I, 56), nes bet 
koks pašventimo, mokymo ir valdymo darbas šiose bend- 
ruomenėse gali būti vykdomas tik ryšium su vyskupu. 
Todėl nepaisant kai kurių dabartinių pastangų, aiškiai re- 
gimų tam tikrose kunigų grupėse bei sambūriuose, atpa- 
laiduoti kunigą nuo vyskupo ir padaryti jį savarankišką 
tikinčiųjų bendruomenės seniūną, galioja II Vatikano su- 
sirinkimo nuostatas: „Kunigai... savo galia priklauso nuo 
vyskupų“ (I, 54). Todėl kunigo klusnumas vyskupui yra 
savos galios palenkimas vyskupo galiai; tai jausmas, kad 
kunigiškoji galia yra vyskupiškosios galios buvojimas 
kunigo veiksmuose, Trumpai tariant, kunigo klusnumas 
yra jo veiksenos palenkimas vyskupui. Vienuolio klusnu- 
mas yra jo įžadų pasėka. Darydamas klusnumo įžadą, vie- 
nuolis atsisako apipavidalinti savą egzistenciją pagal 
savo valią, sudėdamas ši apipavidalinimą į rankas vyres- 
niojo, kuriame jis regi bylojantį Dievą. Vienuolio egzis- 
tencija virsta vienuolijos regulos objektyvacija. Nusilenk- 
damas šiai regulai, kurią konkrečiu atveju interpretuoja 
vyresnysis, vienuolis kaip tik ir vykdo klusnumo įžadą. 
Vienuolio klusnumas todėl yra žymiai gilesnis negu ku- 
nigo. Kunigas yra klusnus savam vyskupui tik sava veik- 
la, bet ne sava egzistencija; tuo tarpu vienuolis yra klus- 
nus savam vyresniajam tiek sava veikla, tiek sava egzis- 
tencija. Vienuolio klusnumas yra eschatologinis ženklas 
tos būsenos, kurioje Dievas bus visa visame, 

Pasauliškio klusnumas yra padalintas, kaip padalinta 
yra ir visa jo būsena. Pasauliškis juk veikia pasaulyje. 
Bet jis gali veikti ir Bažnyčioje. Abi šios veiksenos yra 
visai kitos rūšies, todėl ir jų santykis su hierarchija yra 
kitoks. 

Eidamas pasaulines tarnybas, pasauliškis jas eina taip 

pat dvejopu atžvilgiu: kaip likintysis ir kaip žinovas. Kaip 
tikintysis jis yra palenktas hierarchijai visu plotu. Ka- 
dangi tačiau hierarchija, kaip sakyta, nesikiša į pasau- 
lines sritis tiesioginiu būdu, neteikdama pasauliškiui kaip 
žinovui specialių nurodymų, o tik skelbdama bendrus ti- 
kėjimo ir dorovės dėsnius, todėl pasauliškis sava veik- 
sena pasaulyje ir nėra hierarchijai palenktas, Jis pats čia 
turi susivokti ir savai veiklai pritaikyti tai, ką hierarchija 
skelbia visoms veikloms. Pasaulinių tarnybų atžvilgiu pa- 
sauliškis yra laisvas bei savarankiškas, kadangi pačios 
šios tarnybos yra nuo hierarchijos nepriklausomos. Bet 
kaip tik todėl pasauliškis turi savo veikloje jaustis atsa- 
kingas bei pilnametis, kad galėtų bendrus tikėjimo bei 
dorovės dėsnius specifikuoti bei taikinti. Ir juo labiau 
hierarchija susilaiko nuo konkrečių nurodymų pasauli- 
nėms tarnyboms, juo didesnis atsakingumas gula ant pa- 
sauliškio pečių. Ar pasauliškis iš tikro yra subrendęs, 
pasirodo ne tiek tuo, kad jis sugeba vykdyti tą ar kitą 
bažnytinę pareigą (pav., paskaityti maldų šv. Mišių me- 
tu), kiek tuo, kad jis sąmoningai bei atsakingai pritaiko 
hierarchijos skelbiamus bendrus tikėjimo bei dorovės dės- 
nius savai tarnybai, palenkdamas tuo ją Kristui ir ją pa- 
švesdamas. Pasauliškio klusnumas pasaulinėse tarnybose 
yra tad palankus jo nusiteikimas būti atidžiam hierar- 
chijos skelbimui ir savarankiškai taikyti šį skelbima sa- 
vai sričiai. Tai ne viršinis nusilenkimas įsakymui, bet 
vidinis paklusimas tikėjimui, Tai ne tikėjimo pastatymas 
kaip vienos srities šalia daugybės kitų sričių, bet jo vyk- 
dymas kaip visas sritis perskverbiančiojo prado. 

Visai kitoks yra pasauliškio klusnumas tada, kai jis 
hierarchijos pasitalkinamas tai ar kitai bažnytinei parei- 
zai: mokyti, dalyvauti liturgijoje, padėti sielovadoje, tvar- 
Kyti bažnytinės bendruomenės reikalus ir t. t. Šiuo atve- 
ju pasauliškis virsta vyskupo padėjėju ir įrankiu, kaip 
II Vatikano susirinkimas vadina ir kunigus (plg. I, 56); 
vyskupo todėl, kad be vyskupo žinios bei įgaliojimo pa- 
sauliškis bažnytinių pareigų eiti negali. Jo veikla čia 
užtat ir pasidaro panaši į kunigo veiklą. Skirtumas tik 
tas, kad kunigas yra šiai veiklai pašvęstas, o pasauliš- 
kis — pasitelktas. Pasauliškis lieka pasauliškis, eidamas 
net ir tokias bažnytines pareigas, kaip pamokslų saky- 
mas, komunijos dalinimas, katechizavimas ar krikštiji- 
mas. Būdamas pasitelktas, pasauliškis gali nuo einamų 

pareigų kiekvieną kartą atsisakyti. Bet jis gali būti nuo 
jų kiekvieną kartą ir atleistas. Tačiau kol jis bažnytines 
pareigas eina, tol privalo nusilenkti vyskupui taip lygiai, 
kaip jam nusilenkia ir kunigas. Kitaip tariant, pasauliš- 
kio klusnumas hierarchijai bažnytinėje veiksenoje yra 
tiesioginis ir visiškas. Jei kuris vyskupo nuostatas pasau- 
liškiui nepatinka, jis gali nuo einamos pareigos atsisa- 
kyti, bet jis negali jos apipavidalinti, laužydamas vys- 
kupo nuostatą. Be abejo, pasauliškių iniciatyva ir čia 
yra būtina bei sveikintina, kaip tai pabrėžia II Vatikano 
susirinkimas (plg. I, 67). Tačiau ši iniciatyva turi būti 
broliškai pateikta vyskupui ir jo priimta, nes tik „iš šio 
draugiško santykiavimo,— pasak II Vatikano susirinki- 
mo,— reikia laukti daug naudos Bažnyčiai" (t. p.). Kas sava 
iniciatyva atsipalaiduoja nuo hierarchijos arba jai net 
priešinasi, tas nesuvokia savo veiklos prasmės Bažnyčioje. 

Su klusnumu siejasi pagarba: pagarba yra dorinė klus- 
numo lytis, nes klusnumas be pagarbos yra dirbtinis nu- 
silenkimas, žeminąs žmogaus vertę. Tačiau šiandien, ap- 
silpus bažnytinio autoriteto sąmonei, savaime silpsta ir 
pagarba dvasiškijai. Net ir patys dvasiškiai bei teologai 
jiems rodomos pagarbos ženklus — žiedo ar rankos bu- 
čiavimą, kepurės nukėlimą, nusilenkimą ir t. t.— aiškina 
kaip „mitologinius įvaizdžius, kurie reiškia senovės dievų 
pasiuntinius“, arba kaip ligūstas tikinčiųjų apraiškas re- 
gėti dvasiškyje „ypatingą Dievo buvojimo sudabartini- 
mą“ !!0, Šiandien tyčiojamasi iš Kunigystės sakramento 
„neišdildomo ženklo“, padarančio dvasiškį skirtingą nuo 
pasauliškio; iš džiaugsmo regint popiežių nešiojamame 
soste arba šv. Petro bazilikos balkone; iš vyskupų ir pre- 
latų titulų; iš primicijų iškilmių ir apskritai iš visos tos 
sakralinės nuotaikos, kuria tikintieji vis dar palydi dva- 
siškijos pasirodymą viešumoje V!. Atrodo, kad teologai 
nebesugeba suvokti, kame slypi pasauliškio pagarba dva- 
siškiui ir kad bendra mūsų dienų nepagarba Žmogui yra 
pasidariusi sava ir .dvasiškiams: nenorėdami gerbti, jie 
nenori būti nė gerbiami. 

Pagarba dvasiškiui yra pagarba Viešpaties pašaukta- 
jam, nes „Dievas pasirenka žmones hierarchinei Kristaus 
kunigystei ir teikia jiems reikiamų dovanų bei padeda 
savo malone“, — skelbia II Vatikano susirinkimas (II, 97), 
Kunigystė nėra amatas, bet pašūukimas tikrąja šio žodžio 
prasme — pagal Kristaus žodžius: „Aš jus išsirinkau iš 
pasaulio“ (Jn 15, 19). Kristaus išsirinkimas yra visai kas 

kita negu, sakysime, hierarchijos pasitelkimas. Kristaus 
išsirinkimas yra paženklinamas Kunigystės sakramentu, 
virsdamas amžina išsirinktojo savybe, įgalinančia jį veik- 
ti Kristaus vardu. Be abejo, ir kiti sakramentai, ypač 
Krikštas ir Sutvirtinimas, įjungia tikintįjį į Kristų. Ta- 
čiau kiti sakramentai yra visiems; jie apreiškia bendrąjį 
Žmonių pašaukimą išganyman. Tačiau tarp šių visų €esa- 
ma nedidelio būrelio, kuris šaukiamas ypatingai, kad 
skleistų istorijoje Kristų Atpirkėją, jo vardu bei galia 
dalindamas jo paliktas šiam reikalui priemones. Kuni- 
gvstės sakramentas išskiria šį būrį iš visumos ir pastato 
ji šios visumos priekyje; išskiria ypatingu būdu, nes per- 
veda į viešąją plotimę. Kunigystės sakramentas yra juk 
ne asmeniniam tobulumui, bet objektyviai visos Bažnyčios 
tarnybai. Nuosekliai tad ir pagarba, pasauliškio reiškiama 
dvasiškiui, yra pagarba šiai įasmenintai objektyviai tar- 
nybai, tuo viešai ją pripažįstant kaip vadovaujamąją. Pa- 
gerbdamas dvasiškį, pasauliškis pagerbia ne Petrą ar Jo- 
mą, bet Kristaus išsirinktąji ir sakramentu pažymėtąjį 
žmogų, kuris atpirkimo istorijoje vykdo ypatingą užda- 
vinį Kristaus vardu. Giliausia tad prasme dvasiškio pa- 
garba yra aiperkūmojo Kristaus žygio pagarba; žygio, ku- 
ris viešumoje kaip tik ir prasidėjo dvylikos pašaukimu 
(plg. Mt 4, 18—22). Dvasiškių pašventimas skleidžia šį 
pašaukimą istorijoje, o pasauliškių pagarba ši skleidimą 
Tegimai jungia su Kristaus išsirinkimu. Tai džiaugsmas, 
kad Kristaus žodžiai prie Galilėjos jūros „Eikite paskui 
mane“ (Mt 4, 19) niekad istorijoje nenutyla, kad jie vis 
esti išgirstami ir kad tuo Kristaus išsirinktųjų būrelis nie- 
kados nesutirpsta — net ir sunkiausių Bažnyčiai amžių 
metu. Kaip tik todėl pagarba dvasiškiui — kaip ir klus- 
numas hierarchijai — nepriklauso nuo asmeninio dvasiš- 
kijos šventumo, nes kunigo tarnyba ir jo nešiojamas sie- 
1oje sakramentinis ženklas nėra jo tobulybės pasėkos. Tai 
grynai objektyvūs dalykai, objektyviai ir gerbiami. Kaip 
net ir neverčiausias kunigas nenustoja galios švęsti Eu- 
charistiją, taip lygiai jis dėl savo ydų ar silpnybių nenu- 
stoja nė pagarbos. Pagarba dvasiškiui visados yra pras- 
minga ir aktuali, nepaisant dvasiškių gyvenimo būdo pras- 
tėjimo bei jų artėjimo prie pasauliškių gyvenimo. Šis 
prastėjimas ir artėjimas pagarbos ne tik nemažina, bet 
ją dar pagilina bei sustiprina. 

c. Dalyvavimas pagrindinėse 
Bažnyčios pareigose 


Krikšto ir Sutvirtinimo sakramentai įgalina pasauliškį 
dalyvauti visose pagrindinėse Bažnyčios pareigose: pa- 
šventime, valdyme ir mokyme. Tačiau šis dalyvavimas 
kiekvienai pareigai yra vis kitoks tiek sava apimtimi, 
tiek ta reikšme, kurios šiandien laukiama iš pasauliškio 
veiklos Bažnyčioje. Apie kiekvieną tad šią pareigą ry- 
šium su pasauliškio veiksena ir reikia dabar tarti keletą 
žodžių. 

„Dalyvavimas pašveniime išsisemia pasauliškio galia 
teikti du sakramentu: Krikšto ir Moterystės. Pasauliškio — 
vyro ar moters — suteiktas Krikštas, atliktas pagal Baž- 
nyčios nustatytą formą, yra tikras kiekvienu atveju. Tik 
tvarkos dėlei pageidaujama, kad krikštytų dvasiškiai — 
kunigai ar diakonai —ir kad todėl pasauliškių krikštiji- 
mas apsirėžtų bėdos atvejais. Reikia betgi manyti, kad 
tose šalyse, kur dvasiškių maža, krikštijamoji pasauliškių 
galia savaime išsiplės ir paprastiems atvejams, nes krikš- 
tyti nėra reikalinga hierarchijos leidimo nei įgaliojimo. 
Todėl yra tikras pasauliškių nesubrendimo bei nesąmo- 
ningumo ženklas, kai jie, būdami arba ištremti iš savo 
tėvynės, pav., Sibiran, arba išsisklaidę misijų kraštuose, 
ištisus mėnesius ar net metus nekrikštija savo vaikų lauk- 
dami, kol atvyks kunigas ir juos pakrikštys. Tas pat tin- 
ka ir Moterystės sakramentui. Šio sakramento teikėjai, 
pasak Bažnyčios mokslo, yra patys jaunavedžiai. Dvasiš- 
kis čia yra tik viešas liudytojas, kad jaunavedžiai šį sak- 
ramentą vienas kitam yra likrai suteikę. Todėl ir šiuo 
atveju nėra reikalo laukti kunigo, kur jo normaliai nėra. 
Jau ir dabar galioją Bažnyčios įstatymai pripažįsta teisę 
susituokti be kunigo tiktai dviejų liudytojų akivaizdoje, 
jei „be didelių sunkenybių“ negalima pasiekti dvasiškio. 
ir jei tokia būklė, „protingai svarstant, truksianti vieną 
mėnesį" (CIC, can. 1098, 1). Reikia tik stebėtis, kodėl ku- 
nigai pasauliškiams viso to neišaiškina ir tuo jų neparuo- 
šia tremties ar išsisklaidymo atvejam. 

Visai kitaip yra su Eucharistijos šventimu: galios kon- 
sekruoti duoną ir vyną pasaulis neturi jokiu atveju. Jo- 
dalyvavimas Dievo žodžio liturgijoje yra anaiptol ne eu- 
charistinės galios apraiška, o tik jo įnašas šiai liturgijai 
apipavidalinti. Kadangi Eucharistija yra vieša Bažnyčios 
auka, todėl įvairūs jos nariai gali įvairiai dalyvauti šios 

aukos iškilmėse, vykdydami atskiras jų dalis. Pasauliškiai 
tai dabar ir daro, skaitydami lekciją, tikinčiųjų maldą, 
giedodami ir t. t. Pati betgi auka yra teikiama tiktai ku- 
nigo Kristaus vardu. Šiandien vis labiau įsigalįs papro- 
tys leisti pasauliškiams — vyrams ir moterims — dalinti 
šv. Komuniją yra grynai techninis dalykas, neturįs nieko 
bendro su pašvenčiamąja galia. 

Bet štai dabartinėje teologijoje yra keliamas klausi- 
mas, ar bėdos atveju, sakysime, persekiojimų metu ištrė- 
mus ar išžudžius visą kurio nors krašto dvasiškiją, nega- 
lėtų pasauliškis švęsti Eucharistijos, nes kitaip tikinčiųjų 
bendruomenė liktų gal net dešimtmečiams, kaip Kinijoje 
1723 ir 1784 m., be eucharistinės aukos !!?. Tokio atvejo 
aiškinimasis Mūsų amžiuje nėra grynai teorinis, Plintant 
komunizmui pasaulyje, yra visiškai įsivaizduojama, kad 
ištisi kraštai, o gal net ir kontinentai, galėtų likti be dva- 
siškijos. Ir vis dėlto net ir tokiu atveju vargu ar būtų 
galima teologiškai pagrįsti, kad pasauliškis kaip pasau- 
liškis būtų tinkamas (capax) konsekruoti duoną ir vyną: 
jo būsenoje šios galios nebūtų galima rasti. Tačiau tokiu 
atveju — tai autoriaus hipotezė — būtų, atrodo, įmanoma, 
kad tikinčiųjų bendruomenė kaip vietinė Bažnyčia, su- 
formuota, pagal II Vatikano susirinkimo mokslą, „„visuo- 
tinės Bažnyčios pavyzdžiu“ (I, 46), galėtų iš savęs kaip 
Dievo Tautos kildinti hierarchiją, būtent išrinkdama ir 
rankų uždėjimu pašvęsdama vyskupą. O šis vyskupas tada 
jau švęstų Eucharistiją — ne kaip pasauliškis, bet kaip 
dvasiškis, gavęs sakramentinę galią —tik ne per atskirą 
pašvęstąjį asmenį, kaip normaliu atveju, bet per bažny- 
tinę bendruomenę, vadinasi, iš Bažnyčios kaip to paties 
šaltinio, tik kitu būdu. Be abejo, tai tik hipotezė. Bet ji 
siūlosi bėdos atvejui todėl, kad panašų bėdos atvejį per- 
gyveno Vakarų Bažnyčia trijų popiežių metu, kai Kons- 
tancos susirinkimas (1447) du popiežiu privertė atsistaty- 
dinti, trečiąjį atstatydino ir išrinkdino naują. Tai nebuvo 
episkopato iškilimas viršum primato. Tai buvo tik, susi- 
darius nebeišbrendamai padėčiai, primato, glūdinčio pa- 
čioje Bažnyčioje, apreiškimas vienkartiniu veiksmu: iš- 
rinkimo akimirką Susirinkimas nusilenkė išrinktajam po- 
piežiui. Tokia pat panašybė būtų ir tuo atveju, jei vietinė 
Bažnyčia, netekusi hierarchijos, ją kildintų išrinkimu ir 
rankų uždėjimu: šią akimirką tikintieji taip pat nusilenktų 
ir paklustų išrinktajam bei pašvęstajam. 

Visa tai betgi neturi nieko bendro su alskiro pasau- 
liškio kaip pasauliškio eucharistine galia: tokios galios 
jis neturi net nė bėdos atveju. Klaida tad manyti, esą 
„bėdos metu, kai nėra įckio kunigo ar kai kunigas negali 
ilgą laiką atvykti, tikinčiųjų bendruomenė galėtų švęsti 
Eucharistiją, vadovaujama pasauliškio. .. Kodėl, sakysime, 
šeimos tėvas negalėtų būti šio sakramento vykdytojas?“ 113 
Ši prielaida pamiršta bendruomeninį Eucharistijos pobū- 
dį —tiek jos kaip aukos, tiek tos galios, kuria ji yra 
aukojama. O joks asmuo — nei šeimos tėvas, nei moky- 
tojas, nei valsčiaus raštininkas — šios galios neturi, jei- 
gu ji jam Bažnyčios nėra duota. Jis turi pirma ją gauti — 
normaliu atveju iš vyskupo, bėdos atveju (pagal autoriaus 
hipotezę) iš pačios Bažnyčios per vietinę tikinčiųjų bend- 
ruomenę,— o tik paskui Eucharistiją švęsti. 

Toks pat nesusipratimas glūdi ir pažiūroje, esą bėdos 
atveju pasauliškis galėtų teikti nuodėmių atleidimą. Šios 
nuomonės buvo šv. Tomas Akvinietis (plg. S. Th., Supl, 
8, 2). Atrodo, kad tai turi galvoje ir P. Celiešius saky- 
damas, esą pasauliškiai „gali teikti tik du sakramentu, 
išimtinais atvejais tris" !!*. Tačiau nuodėmių atleidimas 
bėdos alveju, pagal Bažnyčios mokslą, yra nereikalingas 
ne tik pasauliškio, bet net nė kunigo: tobulas gailestis, 
kuriam pakanka vieno atodūsio, atstato nusidėjėlio san- 
tyki su Dievu. Kokios prasmės tad čia turėtų pasauliškio 


ramentų srityje pasauliškis yra ir pasilieka tik Krikšto ir 
Moterystės rėmuose. 

Dar siauresnės apimties ir mažesnės reikšmės yra pa- 
sauliškio dalyvavimas bažnytinėje valdymo pareigoje, ar- 
ba vad. jurisdikcijoje. Valdymas Bažnyčioje yra taip ly- 
giai dieviškosios kilmės, kaip ir pašventimas bei mokymas 
(plg. M: 28, 18—20). Todėl jis buvo krikščionių bendruo- 
menėje vykdomas iš pat pradžios: visa Apaštalų darbų 
„knyga yra ne tik Evangelijos plitimo, bet ir jurisdikcijos 
tyškėjimo vaizdas (plg. Apd 4, 24—36; 6, 1—6; 14, 22; 
15, 5—29; 20, 17—31). Teisingai tad pastebi Y. M. J. Con- 
garas, kad „idėja grynai charizminio valdymo, buvusio 
pradžioje, yra tikra išmonė, nepažistanti nei tekstų (Nau- 
jojo Testamento.— Mc.), nei žmogiškojo sambūvio“ 15, Ir 
vis dėlto valdymas nestovi toje pačioje išganymo plot- 
mėje kaip pašventimas ir mokymas. Nors valdomoji ga- 
lia ir yra dieviškosios kilmės, tačiau ji liečia daugiau 
organizacinį Bažnyčios pavidalą ir todėl esti stipriai įtai- 

rimas 


gojama istorinių veiksnių bei sąrangų. Dieviškoji Bažny- 
čios teisė tik pasako, kad Bažnyčia gali bei turi valdyti. 
Bet ji nepasako, kaip ji gali bei turi valdyti. Šisai „kaip“ 
visados yra jau žmogaus padarės, vadinasi, istorinis, to- 
dėl reliatyvus, galįs kisti, būti iškreiptas ir net piktnau- 
džiojamas, kas Bažnyčios istorijoje ir yra ne sykį pasi- 
taikę. Vad. „Vakarų schizma“, trukusi beveik 70 metų 
(1378—1447), kai Bažnyčią valdė tuo pačiu metu trys po- 
piežiai, kiekvienas telkdami aplink save savo šalininkus 
ir ekskomunikuodami savo priešininkus, yra ryškiausias 
tokio piktnaudžiojimo bei iškrypimo pavyzdys visuotinio 
valdymo srityje. O vietinių bei dalinių iškrypimų esama 
aibės. Be to, valdomieji Bažnyčios veiksmai nestiprina 
krikščioniui tikėjimo, kaip mokymas, ir neteikia jam ma- 
lonės, kaip pašventimas. Todėl esmėje Bažnyčia vykdo 
savą pasiuntinybę pasaulyje mažiau valdymu, o daugiau 
mokymu bei pašventimu; sakysime, visos pasaulinės tar- 
nybos nepriklauso Bažnyčios jurisdikcijai, tačiau jos yra 
prieinamos Bažnyčios mokymui bei pašventimui. Štai ko- 
dėl Y. M. J. Congaras ir sako, kad Bažnyčia veikia „„aukš- 
čiausiuų laipsniu savo kunigyste, kuri visados aukoja, pa- 
švenčia, užtaria, laimina, atitiesia ir palaiko tūkstančius 
gerų darbų“; ji „veikia malda ir užtarimu, iš kurių nie- 
kas nėra išskiriamas“ !!Š, Pašvenčiamosios ir mokomosios 
veiklos šviesoje valdomoji Bažnyčios funkcija nublunka. 

Tai šiandien vis labiau įsisąmoninama ir todėl mėgi- 
nama šią funkciją ne tik suprastinti, bet ir sumažinti ligi 
būtino jos kiekio, kadangi per didelis jurisdikcijos išplė- 
timas gimdo fariziejinę moralę: manyti esant išteisintam 
vykdant įstatymus (plg. Lk 18, 11—12). Fariziejinė moralė 
anaiptol nėra veidmainiška, kaip įprasta manyti; farizie- 
jinė moralė yra ta, kuri žmogūi diegia šventumo sąmonę, 
užuot diegusi jam nuodėmingumo sąmonę. Žmogus tampa 
fariziejumi tada, kai pats apie save sako: „„Aš ne toks 
kaip kiti žmonės: plėšikai, neteisūs, svetimoteriai" (Lk 18, 
11). Jis iš tikro if yra ne toks, nes laiko įstatymus ir to- 
dėl jaučiasi esąs išteisintas !!*. Tačiau šis išteisinimas yra 
atremtas ne į Viešpaties pasigailėjimą ryšium su visuo- 
tinės nuodėmės būkle, bet į sąžiningą įstatymų vykdy- 
mą. Ir juo daugiau Bažnyčia, kaip ir Izraelio sinagoga, 
įstatymų leidžia, apipindama jais visą žmogaus kasdie- 
nybę, juo fariziejinės moralės pavojus didėja: tasai, kuris 
šiuos įstatymus stropiai saugo, pradeda savaime jaustis 
esąs „ne toks kaip kiti". Čia tad ir slypi valdymo tragika: 

juo daugiau valdymo, juo mažiau krikščioniškojo tobu- 
Jumo, kadangi tobulumas esti pasiekiamas ne įstatymais, 
o nuodėmingos sąmonės įžvelgimu ir nuolatiniu maldavimu: 
„Dieve, būk gailestingas man, nusidėjėliui" (Lk 18, 13). 
Valdomoji pareiga, be abejo, turi būti Bažnyčios vyk- 
doma. Bet įos vykdytojai visados turi atsiminti, kad tai 
pavojingiausia, išganymui nereikšmingiausia ir todėl tik 
bendriems bei būtiniems dalykams taikytina pareiga. Že- 
miškųjų istorinių valdymo lyčių prisiėmimas — vis tiek 
ar tai būtų monarchinės, ar demokratinės, ar totalistinės 
lytys — paverčia bažnytinį valdymą ana nepakeliama naš- 
ta, kurią taip aštriai yra peikęs Kristus (plg. Mt 23, 4), 
kadangi ji užrakina „žmonėms dangaus karalystę“ (Mt 
23, 13). 

Šitoks bažnytinės valdomosios pareigos pobūdis ap- 
sprendžia ir pasauliškio dalyvavimą joje. Iš savęs pasau- 
liškis jokios jurisdikcijos neturi, nes jos jam neteikia nei 
Krikštas, nei Sutvirtinimas. Būdami, kaip sakėme, skirti 
visiems, šie sakramentai savaime išskiria valdymą bei va- 
dovavimą, nes valdyti gali tik kai kurie. O šiuos „kai 
kuriuos“ išskiria iš visų tikinčiųjų Kunigystės sakramen- 
tas. Kitaip tariant, valdomoji arba jurisdikcinė galia yra 
esmingai susijusi su kunigyste, kurios sakramentinės pil- 
„ nybės nešėjas yra vyskupas, o jurisdikcinės pilnybės — 
popiežius. Tai reiškia: valdomoji galia sklinda Bažnyčioje 
ne iš apačios, kaip demokratinėje valstybėje, bet iš vir- 
šaus: iš vyskupo (kartu su popiežiumi) į kunigus ir į vi- 
sus kitus jo pasitelktuosius. Valdomoji vyskupo galia yra 
Liesioginė; vyskupas nėra popiežiaus vikaras arba įgalio- 
tinis; jis turi, kaip moko II Vatikano susirinkimas, „savo 
galią“ (I, 52). Popiežius kaip jurisdikcinė pilnybė gali tvar- 
kyti tik „jos naudojimą“, žiūrėdamas „Bažnyčios arba 
visų tikinčiųjų naudos“ (I, 53), kadangi vyskupas yra 
episkopato kolegijos narys, o ši kolegija „turi galią tik 
drauge su popiežiumi“ (I, 44). Pasauliškis irgi gali būti 
šios galios dalyvis, bet tik vyskupui ar popiežiui jos sų- 
teikus. Jis, kaip ir kunigas, jurisdikcijos atžvilgiu yra 
grynas įgaliotinis. Teisingai tad pasauliškio jurisdikciją 
apibūdina P. Celiešius: „Reikalui esant, tam tikri pasau- 
liškiai gali būti kooptuoti į hierarchijos rangą (hierarchiją 
čia reikia suprasti tik valdymo prasme.— Mc.); reikalui 
praėjus, jie gali būti vėl atleisti" !!š, Jokios teisės į šį 
kooptavimą pasauliškis reikšti negali. Čia jis yra tik pa- 
galbininkas, patikėtinis, pasikviestasis; čia jo galia yra 

tik laikinė, netiesioginė, todėl nesavarankiška. Istorijoje 
žinoma karalių bei kunigaikščių užimačia valdyti Baž- 
nyčią, remiantis pasaulio valdoviškumo pagrindu, yra bu- 
vusi stabmeldybės liekana, kai valstybės valdovas buvęs 
kartu ir aukščiausiasis kunigas. Reikia todėl tik džiaug- 
tis, kad su šia liekana Bažnyčia yra aštriai kovojusi ir 
galop ją nugalėjusi. 

Bet štai ši liekana atgyja mūsų laikais nauju būdu. 
Isitvirtinus pasaulyje demokratinei sampratai, esą valdo- 
moji galia slypinti tautoje, bandoma dabar šią galią ir 
Bažnyčioje kildinti iš Dievo Tautos: „Bažnyčia yra hie- 
rarchiškai sutvarkyta. Bet į hierarchiją žiūrėti ir ją su- 
prasti galime tik Dievo Tautos (Kristaus Kūno) perspek- 
tyvoje, o ne priešingai“ !?, A, Rubikas įžvalgiai pastebi, 
kad „istorijos bėgyje matome tam tikro paralelizmo tarp 
politinių ir bažnytinių bendruomenių“ (p. 460). Seniau, 
vyraujant pasaulyje monarchiniam pradui, „Bažnyčia bu- 
vo suklerikalėjusi eilinių tikinčiųjų sąskaita. Joje tei- 
sinę persvarą buvo gavę Kunigystės sakramentu pašvęsti 
asmenys. Šiandien, ieškant kelių pašalinti šiam nedarnu- 
mui, labai gyvai diskutuojamas bendruomenių vaidmuo, 
parenkant asmenis bažnytinėms tarnyboms (p. 458)... Nuo 
prancūzų Revoliucijos žmonės patys renka savo politi- 
nius vadovus. Senuoju stiliumi Bažnyčioje jie pradeda , 
bodėtis. Tad jei viduriniais amžiais Bažnyčia taip suieo- 
dalėjo, kad įsivedė griežtą monarchinį, vienvaldinį stilių 
(parenkant vadovus), kuris buvo ano laiko mada, tai ko- 
dėl ji šiandien negali įsivesti rinkiminio stiliaus, kuris, 
kaip Apaštalų darbų knyga rodo, atitinka Bažnyčios kaip 
pneuminės bendruomenės esmę“ 12, Tai žodžiai, gražiai 
apibūdinę tąją nuotaiką, kuri šiandien vis labiau per- 
skverbia pasauliškius, norinčius teikti savą įnašą bažny- 
tiniam valdymui, tačiau pamirštančius, kad šiam įnašui 
teikti jie visų pirma turi būti hierarchijos pakviesti. Anas 
pirmykštės krikščionių bendruomenės „rinkiminis stilius“ 
kilo ne iš jos pačios, bet iš to, kad apaštalai ją pakvietė 
šiuo stiliumi naudotis, tuo įgalindami ją dalyvauti Baž- 
nyčios jurisdikcijoje: šv. Petras pakvietė „aukšto kamba- 
ryje" susiėjusį ir Šv. Dvasios laukiantį būrį išrinkti nau- 
ją apaštalą vietoje pasikorusio Judo (plg. Apd 1, 15—23); 
Dvylika pakvietė Jeruzalės bendruomenę išrinkti septy- 
nis vyrus, kuriuos jie pašventė pirmaisiais diakonais“ 
(plg. Apd 6, 1—6). Be šio pakvietimo nebūtų buvę jokių 
rinkimų ir jokio rinkimų santykio su šventimais, kaip jo 

nebuvo ten, kur apaštalai tiesiog, kaip liudija ta pati 
Apaštalų darbų knyga, pastatė „kiekvienoje bažnyčioje 
kunigų“ ir, „„pasimeldę su pasninku“, išvyko toliau (Apd 
14, 22). „Rinkiminis stilius“ neturi Naujajame Testamen- 
te jokios pirmenybės, palyginus jį su „Vienvaldiniu sti- 
liumi“. Apaštalai savarankiškai renkasi sau padėjėjų (plg. 
Apd 15, 40; 16, 3), kartais dėl to net susiginčydami (plg. 
Apd 15, 37—40); pašvenčia vyskupų bei kunigų (plg. Apd 
14, 22; 2 Tim 1, 6); nustatinėja normas, kas gali būti pa- 
švęstas vyresniuoju (plg. 1 Tim 3, 1—9; 5, 22), ir bažnytinį 
vyresniškumą kildina ne iš Dievo Tautos, o iš Šv. Dvasios: 
„Šventoji Dvasia pastatė jus vyskupais“ (Apd 20, 28). Leis- 
ti rinkti ar tiesiog skirti yra apaštalų valioje. Stai ką pa- 
miršta tie, kurie šiandien mano, esą „rinkiminė praktika“ 
turinti „gilesnes teologines šaknis pačiame Šv. Rašte" !*!, 

Šiandieninis Dievo Tautos kaip bažnytinės valios šal- 
tinio pabrėžimas ir tuo pačiu rinkimų piršimas !*ž yra 
esmėje ne kas kita, kaip pasauliškių, kartais ir kunigų, 
pastanga — dažnai nesąmoninga — juzisdikcinę galią gau- 
ti ne iš viršaus, bet iš apačios: ne vyskupas ar popiežius 
kviečia bei skiria, bet bendruomenė renka. Tada išrink- 
tasis jaučiasi esąs ne hierarchijos pasikviestasis bei įga- 
liotasis, bet lyg ir stovįs šalia jos kaip lygiateisis spren- 
dėias. Todėl dabar taip aitriai ir kovojama už įvairių 
įvairiausių bažnytinių tarybų sudarymą; tarybų, kuxios 
perima seniau buvusį karalių ir kunigaikščių vaidmenį 
Bažnyčios valdyme. Monarchinės pasauliškių užmačios pasi- 
keičia į demokratines, tačiau ne mažiau Bažnyčiai pa- 
vojingas, nes kolektyvinis sprendimas (parapijos ar vys- 
kupijos tarybų, tautinių ar diecezinių sinodų ir t. t.) yra 
pajėgus sukelti Bažnyčioje dar daugiau sąmyšio negu vie- 
no asmens (karaliaus ar kunigaikščio) sprendimas. Čia 
kinta pavojaus pavidalas, bet nedingsta pats pavojus, ky- 
ląs iš pasauliškio išmonės, esą jis galįs būti jurisdikcijos 
nešėjas pats savimi, o ne kaip pakviestasis. 

Plačiausias ir reikšmingiausias pasauliškių dalyvavi- 
mas yra mokomojoje Bažnyčios pareigoje. Tam pasauliš- 
kius hierarchija šiandien kviečia labai aiškiai, ir iš to ji 
laukia didžios naudos. II Vatikano susirinkimas „iš širdies 
ragina pasauliškius panaudoti savo sugebėjimą bei žinias 
ir, vadovaujantis Bažnyčios dvasia, dar uoliau atlikti savo 
uždavinį — aiškinti, ginti ir sumaniai pritaikyti šio meto 
problemoms krikščioniškuosius principus“ (I, 140), nes 
„mūsų laikais kyla nauji klausimai ir sklinda pragaištin- 

gos klaidos, grasinančios sugriauti tikėjimo, dorinės san- 
tvarkos ir pačios bendruomenės pamatus“ (t- p.). Todėl 
pasauliškiai turį apaštalauti ne tik pavyzdžiu, bet ir ,„Žo- 
diniu liudijimu“; jie turį stengtis „dar ir žodžiais skelbti 
artimui Kristų“ (Il, 150); jie turį būti pasiruošę „imtis 
ypatingo uždavinio — skelbti Evangeliją ir dėstyti Krikš- 
čionybės mokslą“ (II, 244). Šie pastarieji žodžiai, tiesa, 
yra taikomi misijų kraštams. Tačiau jie tinka ir visiems 
kraštams, kadangi, kaip tai pastebėjo jau pop. Pijus XI, 
prieš mus „stovi supagonėjęs pasaulis“ '3: Krikščionybė 
ir pagonybė yra dabar susikabinusios viena su kita tarsi 
dantiraščiai (kard. Suhard). Dėstyti Krikščionybės mokslą 
tenka šiandien ne tik Azijoje bei Afrikoje, bet ir Ame- 
rikoje bei Europoje. „Šis žodžio apaštalavimas tam tik- 
rais atvejais yra būtinai reikalingas“, — pabrėžia Susirin- 
kimas (II, 152). Užuot tad veržęsi Bažnyčią valdyti ją de- 
mokratindami, pasauliškiai kaip tik ir turėtų išgirsti hie- 
rarchijos kvietimą dalyvauti mokomojoje pareigoje, kuri 
šalia pašventimo yra kilniausia Bažnyčios pareiga. Kokių 
tačiau būdu pasauliškis gali Bažnyčioje mokyti? 

Vakarų teologijai jau iš seno yra įprasta skirti mo- 
kančiąją ir klausiančiąją Bažnyčią — formulė, kurią 
Y. M. J. Congaras vadina prakeikta (maudite), sykiu ta- 
čiau ir apsėdančia (obsėdante) '**; prakeikta todėl, kadan- 
gi ji Bažnyčią perskelia į dvi grupes, kurių viena tik mo- 
ko, o kita tik mokosi; apsėdančia todėl, kad ji labai įtai- 
giai atskleidžia mokymo ir mokymosi būtinybę Bažny- 
čioje. Ši formulė yra teisinga ir klaidinga kartu. Teisinga 
ji yra Liek, kiek ji teigia mokymo ir mokymosi buvimą 
Bažnyčioje, vadinasi, tam tikrą vyksmą, kuriuo esti per- 
teikiami bei pagilinami krikščioniškieji principai. Klaidin- 
ga ji yra tiek, kiek ji šį vyksmą sustangdina, sudėdama 
jį į tam tikrų grupių ar asmenų rankas ir tuo paversdama 
jį būsmu. Nes mokymas ir mokymasis Bažnyčioje nėra 
du vienas nuo kito atskirti veiksmai, tarsi pradžios mo- 
kykloje, bet dvi funkcijos, kurios apima visus Bažnyčios 
narius — tiek dvasiškus, tiek pasauliškus. Bažnyčioje, kaip 
tai savo metu jau skelbė stačiatikių teologas Al. Cho- 
miakovas, visi moko ir visi mokosi. Kad tai nėra kokia 
nors keista mintis, rodo ir II Vatikano susirinkimo žodžiai, 
kuriais jis apibūdina šeimos dalyvavimą mokyme: „Šio- 
je tarsi namų židinio Bažnyčioje tėvai turi savo vaikams 
žodžiu ir pavyzdžiu būti pirmaisiais tikėjimo skelbėjais“ 
(I, 30). Šiam mokymui nereikia jokio hierarchijos iga- 

liojimo, nes čia pasauliškis veikia Moterystės „,„sakramen- 
10 galia“ (t. p.). Tėvai tad šeimoje moko. Bet tie patys 
tėvai, klausydami pamokslo savos parapijos bažnyčioje, 
jau mokosi. Kunigas iš sakyklos moko. Bet tas pats kuni- 
gas, dalyvaudamas vyskupo įsakytose rekolekcijose, jau 
mokosi. Vyskupas ir popiežius moko, kaip matysime net- 
rukus, savo tarnybų bei šventimų galia, Tačiau tas pats 
vyskupas ir popiežius, klausydamas dominikono vienuo- 
lio gavėnios pamokslų, jau mokosi. Jis mokosi ir skaity- 
damas, pavyzdžiui, pasauliškio J. Maritaino knygą apie 
krikščioniškąjį humanizmą arba pasauliškio M. Blondelio 
veikalą apie krikščioniškosios filosofijos pagrindus. O argi 
ne šv. Teresė iš Avilos yra pastaruoju metu paskelbta 
Bažnyčios daktare, vadinasi, mokytoja, iš kurios raštų 
visi gali mokytis ir ne vienas iš tikro mokosi? Bažnyčioje 
nėra mokomojo luomo, bet yra mokomoji pareiga arba 
funkcija. Tapatinti, kaip tai dažnai esti, dvasiškiją ir mo- 
komąją Bažnyčios pareigą yra neleistina. Šitoks tapati- 
nimas pateisinamas tik tada, kai praktiškai nėra kitų mo- 
kytojų, kaip tik kunigai, kas istorijoje yra buvę ilgus 
aa ir kas misijų kraštuose ir šiandien iš dalies te- 
ėra. 

Mokymas Bažnyčioje yra betgi daugiaprasmis. Visų 
pirma jis yra tikėjimo tiesų perteikimas naujoms kar- 
toms -(tėvų mokymas), šių tiesų suprantamas išdėstymas 
(mokytojų mokymas), jų teologinis tyrimas, atskleidžiant 
naujų atžvilgių (teologijos profesorių mokymas), galop 
protinis jų apmąstymas ir net pagrindimas (filosofų mo- 
kymas). Sios rūšies mokymą galima būtų vadinti pedago- 
giškai moksliniu. Jį vykdyti turi teisę kiekvienas, kuris 
jaučiasi turįs ir galįs kitam ką nors pasakyti. Kokiu būdų 
jis tai atliks — žodžiu ar raštu, pokalbiu ar paskaita, šei- 
moje ar universiteto katedroje — yra aplinkybių reika- 
las, kuris šio mokymo esmės nekeičia. Visur čia yra pa- 
laikomas tas pats šios rūšies mokymo pobūdis: perteikti 
tai, kas tikima. Visur čia mokymas yra atremtas į aną 
„depositum — palikimą“, apie kurį kalba šv. Paulius, liep- 
damas Timotiejui jį saugoti, vengiant žodinių naujybių 
ir neva mokslinių priešingybių (plg. 1 Tim 6, 20). Pats 
tačiau šio palikimo saugojimas yra daugiau negu tik pe- 
dagogiškai mokslinis jo dėstymas ar tyrimas. Tai pačių 
Krikščionybės pagrindų — įvykių ir tiesų — skelbimas pa- 
sauliui. Mokymas ir skelbimas dažnai laikomas vienu ir 
tuo pačiu dalyku, Iš tikro betgi juodu yra labai skirtin- 

gu: mokymas yra skelbimo išvada, skelbimas yra moky- 
mo pagrindas. Mokyti galima tik tada, kai kas nors yra 
paskelbta kaip tikra. Aiškinimas klausimo, ką Kristaus 
prisikėlimas reiškia manai egzistencijai, virsta išmonę, jei 
nėra kartu skelbiama, kad prisikėlimas yra tikras įvykis. 
Štai kodėl šiandien teisingai teigiama, kad Evangelija yra 
ne mokymas, bet skelbimas (kerigma); ne idėjų ar minčių 
aiškinimas, bet įvykių pranešimas žmonijai; įvykių, ku- 
rie turi liudytojų: „Ne gudriai pramanytomis pasakomis 
sekdami mes paskelbėme jums mūsų Viešpaties Jėzaus 
Kristaus galybę ir atėjimą, bet po to, kai buvome jo di- 
denybės regėtojai“ (2 Pt 1, 16). Kai įvykiai esti paskelbti, 
tai galima juos aiškintis, ieškoti jų sąryšio su mūsų bu- 
vimu bei likimu, kildinti iš jų naujų atžvilgių bei išvęs- 
tinių tiesų, vadinasi, mokyti plačiausia šio žodžio prasme, 
Trumpai tariant, Bažnyčioje esama visų pirma skelbimo 
(praedicatio), o paskui mokymo (instructio). Jų negalima 
atskirti laiko atžvilgiu, nes kartu su skelbimu žengia ir 
mokymas. Bet juos reikia skirti prigimties atžvilgiu, kaip 
pagrindą nuo antstato, kaip priežastį nuo pasėkos. 

Ir štai skelbimo autorius Bažnyčioje yra kitas negu 
inokymo. Jeigu mokyti gali kiekvienas, tai skelbti gali 
tik tie, kuriems yra pavesta tai daryti. Visos trys sinop- 
tinės evangelijos sutaria, kad tai yra pavesta apaštalams 
(plg. Mt 28, 16—19; Mk 16, 15; Lk 24, 47—48): „Jūs gi 
esate tų dalykų liudytojai“ (Lk 24, 48), Iš apaštalų šį Kris- 
taus pavedimą yra paveldėję vyskupai. I Vatikano su- 
sirinkimas pabrėžia, kad skelbti žmonėms Kristaus Evan- 
geliją“ yra „viena svarbiausiųjų vyskupo pareigų“ (II, 
68). Vyskupas todėl yra ne tiek skelbimo aiškintojas, ty- 
rinėtojas, taikintojas, kiek aulentinis jo reiškėjas žodžiu 
ir raštų. Jis yra laiduotojas, kad tai, kas apaštalų pa- 
skelbta, bus ir toliau istorijos eigoje aulentiškai skelbia- 
ma. Kadangi tačiau vyskupas, kaip sakyta, yra visados 
episkopato kolegijos narys ir kadangi ši kolegija turi gal- 
vą popiežių, tai tikrasis skelbimo autorius ir jo nešėjas 
istorijoje yra hierarchija — episkopatas su popiežiumi 
priekyje. Tai jai pavesta skelbti Krikščionybę kaip įvykį 
ir saugoti šį įvykį nuo iškraipų. Y. M. J. Congaras bū- 
dingai pastebi, kad šio pavedimo episkopatas negali nie- 
kam deleguoti, nes jis yra susijęs su pačia jo tarnyba 
Bažnyčioje. Kaip nei popiežius, nei vyskupas negali nie- 
kam deleguoti savos tarnybos, taip jie negali deleguoti 
nei savosios skelbimo galios '**. Sakysime, popiežius ne- 

gali pavesti kitam paskelbti kokią nors tiesą ex cathedra, 
išskyrus techninį žodinį šio skelbimo perskaitymą. Tas pat 
yra ir su vyskupu. Skelbiamoji galia bei pareiga yra hie- 
rarchinė savo esme, ir kas nėra hierarchas, tas šios ga- 
lios neturi, ir joks pavedimas jam jos nesuteikia. Todėl 
hierarchija ir yra teologijos vadinama „magisterium ex 
officio — skelbėja sava tarnyba“. 

Kas gali skelbti, tas gali, be abejo, ir mokyti, šį skel- 
bimą aiškindamas, gyvenimui pritaikindamas ar kitiems 
jį perteikdamas. Nuosekliai tad vyskupas yra kartu skel- 
bėjas ir mokytojas, liudytojas ir šio liudijimo aiškintojas. 
Šią savo išvestinę mokymo galią jis gali deleguoti: jis 
gali kiekvienam pavesti Evangeliją dėstyti mokykloje, 
aiškinti vaikams ar jaunimui, net apie ją kalbėti bažny- 
čioje, sakant pamokslų. Šį vyskupo pavestą mokymą įpras- 
ta vadinti sielovadiniu (pastoralis), nes jis tamauja tikė- 
jimui pažadinti, jam stiprinti bei pagilinti; jis yra sielo- 
vados dalis. Tuo pačiu jis yra ir hierarchijos pareigų dalis. 
Mokyti vyskupo pavedimu reiškia dalyvūuti oficia- 
liame Bažnyčios mokyme. Tai nėra autentinis Evangelijos 
skelbimas; tai tik oficialus bažnytinis Evangelijos aiški- 
nimas arba dėstymas. Šiam reikalui vyskupas gali įgalioti 
kiekvieną krikščionį: tiek diakoną, tiek kunigą, tiek pa- 
sauliškį. Kaip diakonui ir kunigui šventimai dar neteikia 
teisės oficialiai aiškinti Evangeliją, taip lygiai tokios tei- 
sės neteikia pasauliškiui Krikšto ar Sutvirtinimo sakra- 
mentai. Visi krikščionys šiam reikalui turi būti vyskupo 
pasikviesti. Oficialus Evangelijos aiškinimas: jos dėstymas 
mokykloje ar jos nušvietimas pamokslo metu priklauso 
jurisdikcinei Bažnyčios sričiai ir todėl reikalingas vysku- 
po leidimo, nes tai yra kalbėjimas Bažnyčios vardu. Šios 
rūšies kalbėtojai turi būti Bažnyčios pasiųsti (missio ca- 
nonica): „jie visuomet privalo skelbti ne savo išmintį, o 
Dievo žodį“. Ši H Vatikano susirinkimo pastaba, taikoma 
kunigams (II, 175—176), tinka visiems, kurie yra vyskupo 
pasitelkti Evangelijai aiškinti. Be abejo, toks aiškinimas, 
pasak Susirinkimo, turįs būti pritaikytas „konkrečioms 
gyvenimo aplinkybėms“ (II, 176), tačiau jis turi būti vi- 
sados Dievo žodis, nevirsdamas „kokios nors žmogiško- 
sios ideologijos“ propaganda (II, 182). Manyti tad, kad 
pasauliškis, gavęs leidimą sakyti pamokslą, būtų laisvęs- 
nis negu kunigas ar diakonas, reiškia nesuprasti sielova- 
dinio mokymo pobūdžio. 

Čia tad ir kyla klausimas, kokia yra tikroji pasauliškio 
mokymo sritis: sielovadinė ar pedagogiškai mokslinė, hie- 
rarchijos mokymo tęsinys ar laisvas Krikščionybės svars- 
tymas? Mūsų dienomis pasauliškiai stengiasi visų pirma 
imtis sielovadinio mokymo. Buvę ilgus amžius iš šios rū- 
šies mokymo išskirti, jie dabar, tarsi atoveikos dėsnio 
įtaigojami, kaip tik ir veržiasi į šią sritį. Kadangi da- 
bartinė bažnytinė teisė draudžia pasauliškiams, net jeigu 
jie būtų ir vienuolynų broliukai, sakyti pamokslų (CIC, 
can. 1342, 2), tai šiandieniniai tautiniai sinodai, sakysi- 
me, tebetrunkąs Vokietijoje ar anksčiau buvęs Olandi- 
joje, kaip tik ir reikalauja panaikinti šį draudimą. Leidi- 
me sakyti pamokslų Dievo Namuose pasauliškiai regi di- 
džiausią savo paaukštinimą. Be abejo, nėra jokių teolo- 
ginių kliūčių, kad pasauliškis negalėtų bažnyčioje dėstyti 
Evangelijos. Pirmaisiais Krikščionybės amžiais pasauliškių 
pamokslininkavimas yra buvęs gana dažnas: patys vys- 
kupai ne sykį kviesdavo garsius pasauliškius, pav., Ori- 
geną, aiškinti tikintiesiems Šventąjį Raštą '*. Vėliau betgi 
šis paprotys išnyko ir virto net neigiamąja teisine norma: 
„Concionari in ecclesia vetantur laici omnes“ (can. 1342, 
2). Ar yra prasmės stengtis jį dabar vėl atgaivinti ir net 
dėl jo kovoti? į 

Yra tiesa, kad pasauliškis gali ir net turi mokyti, nes 
reikalas pažinti Evangeliją yra dabar ryškus visuose vi- 
suomenės sluoksniuose. Štai kodėl, kaip aukščiau minė- 
jome, II Vatikano susirinkimas „iš širdies ragina pasau- 
liškius“ aiškinti ir ginti krikščioniškuosius principus (Il, 
140). Tačiau ar tai turi būti vykdoma pamokslo pavida- 
lu? Autoriui atrodo, kad nebūtinai. Priešingai, pamokslas, 
kaip jį supranta pastaroji liturginė reforma, mažiausiai 
atitinka tą, ko iš pasauliškio laukia II Vatikano susirin- 
kimas. Savo trumpumu, savo pobūdžiu (homilija), savo 
paprastumu pamokslas šiandien yra virtęs pačia nereikš- 
mingiausia ir gal net nesėkmingiausia priemone krikščio- 
niškiems principams „sumaniai pritaikyti šio meto prob- 
lemoms“ (II, 140). Gal tik misijų kraštuose jis yra dar 
išlaikęs senąją savo vertę. Visur kitur esama eilės žymiai 
sėkmingesnių priemonių. Tai paskaitos įvairiuose susi- 
rinkimuose ar studijų savaitėse, radijo valandėlės, straips- 
niai laikraščiuose, knygos, pokalbiai susiėjimuose ir ga- 
lop religijos dėstymas mokyklose, ypač vidurinėse ir 
aukštosiose. Į šias sritis tad ir turėtų pasauliškiai eiti, ir 
šiose srityse jie turėtų vykdyti mokomąją savo galią, ky- 

lančią jau iš jų pačių sakramentinio pašventimo (Krikšto 
ir Sutvirtinimo) ir nereikalaujančią, išskyrus religijos dės- 
tymą mokyklose, hierarchijos įgaliojimo. Kitaip sakant, 
likroji pasauliškio mokymo lytis yra pedagogiškai moks- 
linė. Be abejo, visados bus pasauliškių, kurie mokys ir 
sielovadiškai, gal sakydami net pamokslų. Tačiau tai bus 
tik išimtys, kurios mokomosios pasauliškio pareigos bū- 
dingai neapspręs. Tuo tarpų pedagogiškai mokslinis mo- 
kymas, atrodo, turėtų vis labiau virsti mūsų amžiaus pa- 
sauliškio pareiga. 

Reikia pridurti, kad nors šios rūšies mokymas yra lais- 
vas savo forma, vadinasi, nereikalingas hierarchijos lei- 
dimo, tačiau jis yra palenktas Bažnyčiai savo turiniu: 
pasauliškis gali laisvai aiškinti Krikščionybės principus, 
tačiau taip, kad neiškreiplų ar nepaneiglų pačių šių prin- 
cipų. Todėl nuolatinė savęs paties kontrolė ir nuolatinis 
savo mokymo palyginimas su hierarchijos mokymu yra 
būtina šiam mokymui sąlyga. Bet koks per ankstyvas ir 
nekritinis žavėjimasis įvairiomis naujosios teologijos iš- 
monėmis, hipotezėmis, teorijomis pasauliškių turi būti ypa- 
tingai vengiamas, nes pasauliškių mokymas yra visados 
jų apašialavimo dalis, o ne kabinetinis mokslininko dar- 
bas. Todėl jis ir turi būti atremtas į tvirtą Bažnyčios mo- 
kymo pagrindą. Nėra nieko pavojingesnio ir net juokin- 
gesnio, kaip pasauliškiui šauktis mokomosios ,,„charizmos“, 
jeigu jam hierarchija nurodo, kad jis prasilenkiąs su Krikš- 
čionybės pagrindais. Privatinės charizmos, jei kas tokią 
ir turėtų, uždavinys yra ne teikti naują „apreiškimą“, bet 
aiškinti jau užbaigtą Apreiškimą ryšium su hierarchijos 
skelbimu, kad šį padarytų mūsų amžiui suprantamesnį 
ar gal net tuo bei kitu atžvilgiu vaisingesnį. 

Mokomajai pareigai Bažnyčioje eiti reikia tam tikro 
pasiruošimo. Tai savaime aiškus dalykas, taip kad apie 
jį nereiktų net nė kalbėti. Ir vis dėlto teisus yra V. Bag- 
danavičius pastebėdamas, kad „mokymo pareiga yra ne- 
išvengiamai susijusi su mokymosi pareiga“ ir kad pasau- 
liškiuose šios pastarosios pareigos ir net „jų noro moky- 
tis" kaip tik vargu ar jausti '?7. Tiesa, šiandien nemaža 
pasauliškių — tarp jų ir moterų — studijuoja teologiją, 
nesiruošdami būti kunigais. Pasauliškių teologų skaičius 
Europos universitetuose metai iš metų auga, o kandidatų 
į kunigus skaičius seminarijose kaskart mažėja. Atrodo, 
kad pasauliškiai po kurio laiko turės perimti iš dvasiškių 
pedagogiškai mokslinį mokymą, nes teologija nėra susi- 

jusi su kunigyste. Vakarų Bažnyčioje ji buvo sujungta 
tik istorinių aplinkybių. Tuo tarpų Rytų Bažnyčioje ir 
šiandien teologas yra pasauliškis 28, Tačiau šie teologiją 
studijuoją asmenys ruošiasi arba dėstyti religiją mokyk- 
lose, arba eiti kurią kitą su mokymu susijusią pareigą, 
sakysime, vadovauti vis labiau įsigalinčioms diecezinėms 
akademijoms, kuriose ruošiami kursai, paskaitos, pokal- 
biai religiniais klausimais. Šis betgi mokymas turi dau- 
giau sielovadinio pobūdžio, todėl yra palenktas hierarchi- 
jai ir jos apsprendžiamas tiek programos, tiek pasiruoši- 
mo atžvilgiu. Pasauliškis, imdamasis šios. rūšies mokymo, 
vyra savaime verčiamas jam tinkamai ir pasiruošti. 

Visai kitaip yra su laisvu mokymu, sudarančių pasau- 
liškio apaštalavimo. dalį arba aną liudijimą žodžiu, kaip jį 
vadina II Vatikano susirinkimas (plg. II, 150). Šios rūšies 
mokymas tebedirvonuoja visu plotu. Pasauliškiai vis te- 
bemano, esą religinis išsilavinimas sudarąs kunigų spe- 
cialybę, todėl esąs jiems nereikalingas. Užtat religinė jų 
sąmonė pasilieka gana plokščia, o religinės jų žinios yra 
gana menkos. Susidūrę savos tarnybos aplinkoje su kita- 
tikiais ar netikinčiaisiais, jie nepajėgia „aiškinti, ginti ir 
sumaniai pritaikyti šio meto problemoms krikščioniškuo- 
sius principus“, kaip to iš pasauliškių trokšta ir II Vati- 
kano susirinkimas (plg. II, 140). Todėl Susirinkimas, kal- 
bėdamas apie pasauliškių pasiruošimą apaštalauti, mini 
ne tik gyvenimą „dieviškosios kūrimo ir atpirkimo paslap- 
ties tikėjimu“ (II, 163), bet ir tvirtas „teologijos, dorovės 
ir filosofijos mokslo“ žinias (II, 164). Kitaip sakant, pa- 
sauliškio apaštalavimui nepakanka tik pamaldumo; jam 
reikia ir išsilavinimo. Kaip kultūrinės kūrybos srityje — 
apie tai kalbėjome aukščiau (plg. II, 1a) — tikėjimas ne- 
atstoja technikos, taip ir apaštalavimo srityje pamaldu- 
mas neatstoja religinio išsilavinimo, nes šiandien reikia 
ne tik gyvenimo pavyzdžių, bet ir pamokymo bei pain- 
formavimo. Daugybė prietarų, vis dar tebesivaidenančių 
kitatikių ar ateistų galvose Bažnyčios atžvilgiu, gali būti 
išsklaidyti tik giliai religiškai išsilavinusių pasauliškių. Štai 
kodėl religinių knygų ar straipsnių skaitymas, religinių 
paskaitų lankymas, religiniai pokalbiai bei ginčai šiandien 
pasauliškiams nėra laisvalaikio pramoga, bet tiesioginė 
pareiga. Juk dabartiniai sąmyšiai Bažnyčioje būtų žymiai 
menkesni, jei religinis pasauliškių susipratimas būtų stip- 
resnis, nes tokiu atveju vienašališkai galvoją ir elgiąsi 
kunigai —vis tiek ar jie vadintųsi „pažangiaisiais“, ar 

„atžangiaisiais“— negalėtų taip lengvai telkti aplink save 
tikinčiųjų grupių ir tuo būdu kovoti arba už reformas, 
arba prieš reformas, Sustingęs konservatizmas ir beato- 
dairis evoliucionizmas yra galimi tik nesusipratusioje mi- 
nioje. Šia prasme pasauliškiai darosi atsakingi už Bažny- 
čios sėkmę ar nesėkmę pasaulyje kaip tik tuo, ar jie 
sąmoningai dalyvauja dabartinėse bažnytinėse paskaitose, 
ar jie jas suvokia, kritiškai vertina, kūrybiškai ugdo bei 
taiso. Tačiau visa tai yra neįmanoma, jei pasauliškiai ty- 
lomis praeina pro religinius klausimus jais nesidomėdami, 
jų negilindami, o pasitenkindami tuo, ką buvo girdėję 
mokyklos suole ir ką girdi trumpų valandėlių pamoksluo- 
se. Šitoks silpnas pagrindas neteikia vilties, kad mokomoji 
pasauliškio pareiga Bažnyčioje būtų tinkamai atlikta ir 
kad liudijimas žodžiu iš tikro būtų gyvas bei sėkmingas, 

Baigiant reikia tarti dar keletą žodžių apie moters 
dalyvavimą mokomojoje Bažnyčios pareigoje, nes šis klau- 
simas dabar yra ypatingai pabrėžiamas. Susilyginus vyro 
ir moters teisėms pasaulinėje visuomenėje, norima jas 
šiandien sulyginti ir bažnytinėje bendruomenėje. Pastan- 
gas pralaužti moteriai duris į Kunigystės sakramentą esa- 
me kiek pasklaidę jau anksčiau (plg. II, 1c). Šitoje vietoje 
belieka tik žvilgtelėti į mokomąją pareigą, nes pašvenčia- 
moji ir valdomoji pareiga jokių didesnių sunkenybių nė- 
ra kėlusi. 

Dabartinis bažnytinės teisės nepalankumas moteriai 
vyra remiamas paprastai šv. Pauliaus žodžiais: „„Moterys 
bažnyčioje tegu tyli, nes joms neleidžiama kalbėti... Jei 
jos nori ko išmokti, tepasiklausia namie savo vyrų“ (1 Kor 
14, 34—35). Ir kitoje vietoje: „,„Mokyti moteriškei aš ne- 
leidžiu. ..; ji turi laikytis tyliai“ (1 Tim 2, 12). Šie žodžiai 
Bažnyčios istorijoje yra buvę nuolatos kariojami, norint 
pagrįsti moteriai nepalankiai susiklosčiusią krikščionijos 
tradiciją. Sykiu tačiau šie žodžiai yra buvę ir įvairiai aiš- 
kinami, norint parodyti, kad šv. Paulius lyg ir prieštarau- 
jąs pats sau, pabrėždamas moters lygybę vyrui: Kristuje 
„nebėra nei vyriškio, nei moteriškės“ (Gal 3, 28), ir tuo 
pačiu metu liepdamas moteriškei mokytis iš vyro savuo- 
se namuose, o bažnyčioje tylėti '?9. Iš tikro tačiau abi 
pažiūros yra klaidingos: šv. Paulius nedraudžia moteriai 
mokyti bažnyčioje mūsąja prasme, o jo draudimas ne- 
prieštarauja moters ir vyro lygybei Kristuje. Egzegetai, 
aiškindami šv. Pauliaus nusistatymą moters atžvilgiu, yra 
nepastebėję vienos laiško korintiečiams vietos, kuri, auto- 

riaus pažiūra, yra pagrindinė šiam klausimui suprasti bei 
išspręsti. Ana svarbi vieta skamba šitaip: „Kiekvienas vy- 
ras, kuris meldžiasi ar pranašauja apdengta galva, daro 
negarbę savai galvai. Taip pat kiekviena moteriškė, kuri 
meldžiasi ar pranašauja neapdengta galva, daro negarbę 
savo galvai" (1 Kor 11, 4—5). Ši lygiagretė yra labai aiški 
ir vienplotmė: tiek vyras, tiek moteris bažnyčioje mel- 
džiasi ir pranašauja. Tik vienas turi tai daryti galvos ne- 
pridengęs, o kita — ją pridengusi. Abu yra apaštalo pa- 
peikiami, įei elgiasi priešingai. 

Tačiau mums čia svarbu ne anų amžių paprotys — pri- 
sidengti galvą ar jos neprisidengti — bet toji tarnyba, 
kurią šis paprotys lydėjo, būtent pranašavimas. Šv. Pau- 
lius tiek vyro, tiek moters pranašavimą bažnyčioje laiko 
savaime suprantamu ir visiems žinomu dalyku. Tai esanti 
ypatinga Šv. Dvasios dovana (plg. 1 Kor 12, 10), teikiama 
tiek vyrams, tiek moterims. Šv. Paulius šios dovanos ne- 
neigia nė vienai lyčiai; jis tik nurodo, kaip ji maldos na- 
muose turi būti atliekama: vyrų nepridengta galva, mo- 
terų — pridengta. Matyt, kai kurie vyrai ir kai kurios 
moterys tai darydavo kitaip, kas šv. Pauliaus ir yra pei- 
kiama: „Mes tokio papročio neturime“ (1 Kor 11, 16). 
Kas gi tačiau yra pats pranašavimas, kurį vykdydavo ir 
moterys kaip savaime suprantamą dalyką? Apie tai jau 
esame savo metu kalbėję (plg. III, 1c). Čia tik priminsime, . 
kad pranašavimas yra esmėje mokymas. Tai viešas kal- 
bėjimas susirinkime arba bažnyčioje: „Kas pranašauja, 
kalba žmonėms“ (1 Kor 14, 3), vadinasi, ne pats sau, kaip 
maldos metu ar kalbų dovanos atveju (plg. 1 Kor 14, 4), 
Tai apaštalavimas tikrąja prasme: „Kas pranašauja, stato 
Dievo Bažnyčią“ (1 Kor 14, 4), vadinasi, teikia įnašą, kad 
ji plistų bei augtų. Tai galop sielovada: kas pranašauja, 
kalba žmonėms, „kad juos pagerintų, paragintų ir pa- 
guostų“ (1 Kor 14, 3), vadinasi, pamokytų plačiausia ir 
giliausia šio žodžio prasme; tai sielovadinis mokymas, 
tarnaująs visų pirma klausančiojo sielai, nes reikia, kad 
iš pranašavimo „visi pasimokytų“ (1 Kor 14, 31), net ne- 
tikintieji, kurie, atėję į krikščionių susirinkimą ir klausy- 
dami pranašysčių, pajaučia, esą Kristaus Bažnyčioje „tik- 
rai yra Dievas“ (1 Kor 14, 24—25). Ir štai šį pranašavimą 
kaip viešą kalbėjimą susirinkime, kaip apaštalavimą ir 
sielovadinį mokymą vykdė pradinėje krikščionių bend- 
ruomenėje moteris lygiomis su vyru. Šv. Paulius anaiptol 
nedraudžia moteriai pranašauti, vadinasi, kalbėti viešai, 

mckyti, raginti, paguosti ir tuo statyti Dievo Bažnyčią. 
Jis tik draudžia laužyti ano meto paprotį, visa tai darant 
nuoga galva. 

Moterų pranašavimo šviesoje todėl ir atrodo, kad drau- 
dimas moteriai mokyti liečia visai kitos rūšies mokymą 
negu tas, kurį mes šiandien turime galvoje ir kuris pra- 
našavimu buvo vykdomas jau ir pradinėje Bažnyčioje. 
Nes pranašavimas, kurį šv. Paulius leidžia kiekvienam ir 
net pataria jo Dievą prašyti (plg. 1 Kor 13, 1—5), ir drau- 
dimas mokyti bei liepimas tylėti išskiria vienas kitą: pra- 
našaująs — vyras ar moteris — negali nemokyti ir negali 
tylėti. Moters tyla bažnyčioje, autoriaus nuomone, yra 
išraiška izraelitinio papročio aiškinti Šventąjį Raštą sina- 
gogoje, kur moterys nedalyvaudavo. Tai buvo pareiga 
Rašto žinovų arba Izraelio mokytojų, tarp kurių ir Jėzus 


"jo motinos buvo rastas Jeruzalėje šventykloje, sėdįs iarp 


jų. jų besiklausąs ir juos beklausinėjąs (plg. Lk 2, 46), ir 
su kuriais jis vėliau ne kartą ginčydavosi (plg. Lk 5, 17— 
39; 6, 1—11; 11, 37—53; 20, 1—8), čia jiems pritardamas 
(plg. Mk 12, 28—34; Jn 3, 1—13), čia juos smerkdamas 
(plg. Mt 23, 3—39; Lk 20, 45—47). Užtat ir pats Jėzus 
buvo vadinamas „rabi“ — mokytojas“ (Jn 1, 49). Tai buvo 
daugiau ar mažiau oficialus Šventojo Rašto skelbimas bei 
aiškinimas, priklausąs sinagogos hierarchijai, paveldėju- 
siai Mozės skelbimą — atsisėdusiai ,„Mozės kėdėje“, kaip 
pats Jėzus šį paveldėjimą vadina, grįsdamas juo reikalą 
klausyti Rašto žinovų žodžių, nors ir nesielgti taip, „kaip 
jie elgiasi" (Mt 23, 2—3). Nūn Kristaus skelbimą paveldėjo 
Bažnyčios hierarchija — vyskupai su popiežiumi priekyje, 
vadinasi, pašvęstieji asmenys. Šio skelbimo negali vyk- 
dyti ne tik moteris, bet nė vyras pasauliškis, nes jam rei- 
kia Kunigystės sakramento pilnybės. Tačiau tai visiškai 
kitos rūšies skelbimas bei mokymas. Galimas daiktas, kad 
jį — bent implicite — ir turėjo galvoje šv. Paulius, draus- 
damas moteriai bažnyčioje kalbėti. Kiekvienu atveju šis 
draudimas liečia oficialų sinagogos, resp. Bažnyčios skel- 
bimą, o ne pastoralinį mokymą ar laisvą religinių idėjų 
skelbimą, kurie moterims yra taip lygiai prieinami, kaip 
ir pasauliškiams vyrams. 


UŽBAIGA 
PASAULIŠKIO SĄMONĖ 


Baigiant svarstyti krikščionies būseną pasaulyje, rei- 
kia atvirai pastebėti, kad pasauliškis šiandien yra atsi- 
dūręs, kaip lietuviškai sakoma, tarp kūjo ir priekalo, bū-. 
tent tarp menkysiės jausmo, ataidinčio iš praeities, ir di- 
dybės jausmo, rodančio į ateiti. Menkybės jausmas kelia 
jame nepasitikėjimo visu tuo, kas dabar apie jį kalbama 
bei rašoma, pabrėžiant jo kunigiškąjį, karališkąjį ir pra- 
našiškąjį pobūdį: visa tai pasauliškių dauguma pergyvena 
tik kaip gražius, tačiau nieko nereiškiančius žodžius, o 
kartais net ir kaip savotišką dvasiškių meilinimąsi neži- 
nia kuriam tikslui. Didybės jausmas žadina pasauliškyje 
vertės sąmonę, betgi susietą su savotišku išdidumu, net 
puikybe, išvirstančia į nejaukų polinkį stumti dvasiškius 
į antrąją vietą, atsistojant patiems pirmojoje — bent ko- 
lektyviniu būdu įvairių tarybų pagalba, kur dvasiškių 
pažiūros esti paprastai nurungiamos balsų dauguma. Men- 
kybės jausmas yra priežastis, kodėl pasauliškių masė vis 
tebėra nerangi kaip ir seniau; kodėl bažnytines pakaitas 
ji priima visiškai abejingai; kodėl pamoksluose ar reli- 
ginėje literatūroje reiškiamos teologinės naujybės praeina 
pro ją beveik negirdomis. Iš tikro reikštų apgaudinėti 
patį save manant, esą pasauliškiai po II Vatikano susirin- 
kimo pagyvėjo ir pajudėjo kaip luomas. Didybės jausmas 
yra pagrindas, kodėl kai kurie pasauliškiai pasidarė aki- 
plėšos hierarchijos (net ir popiežiaus) atžvilgiu; kodėl 
bažnytinėse pakaitose jie regi arba ypatingą vertę, arba 
ypatingą nevertę ir net demonišką blogį; kodėl naujas 
teologines teorijas jie sutinka arba kaip nepajudinamą 
tiesą, arba kaip čia pat pasmerkimo vertą ereziją. Šiuodu 
jausmu plėšo dabarties pasauliškį jo viduje, taip kad jis 
dažnai pasirodo esąs pilnas priešingybių ir net priešta- 
ravimų bažnytinės veiklos atvejais: jis laukte laukia iš 


646 


hierarchijos pasisakymo tuo ar kitu konkrečių atveju ir 
baisiai pasipiktina šio pasisakymo sulaukęs. Enciklika 
„Hlumanae vitae“ gali būti būdingiausias tokio vidinio 
skilimo ir nelogiškumo pavyzdys. 

Kokiu betgi būdu pasauliškis gali pasiekti ramios, blai- 
vios, savą vertę žinančios, savą vietą pažįstančios sąmo- 
nės, kuri nesiduotų apvaldoma nei menkybės, nei didybės 
ir todėl neišsigimtų nei į tingumą, nei į maištavimą, kaip 
kad yra dabarį Autoriui atrodo, kad tai bus galima pa- 
siekti tik tada, jei pasauliškis aiškiai suvoks ir giliai per- 
gyvens pagrindines savo luomo savybes, kurių sklaidai 
kaip tik ir buvo skirta visa ši knyga ir kurias dabar no- 
rime suimti į keletą pastraipų. 

1. Pasauliškiai yra bažnytinis Juomas, vadinasi, kilęs 
iš Bažnyčios, atremtas į dieviškąją teisę ir todėl sudarąs 
sudedamąją Bažnyčios dalį. Pasauliškių sąmonei tai reiš- 
kia, kad jie neprivalo jaustis esą Bažnyčioje ta prasme, 
tarsi Bažnyčia būtų šalia jų. Ne, jie patys yra Bažnyčia. 
Bažnytiškumas yra pati pirmoji pasauliškio sąmonės žymė. 

2. Pasauliškiai yra grindžiamasis luomas, palyginus jį 
su dvasiškių bei vienuolių luomais, nes tik iš pasauliškių 
esti Viešpaties pašaukiama dvasiškių ir vienuolių. Pasau- 
liškių sąmonei tai reiškia, kad įie privalo jaustis esą at- 
sakingi už dvasiškių bei vienuolių pašaukimus, jų būseną 
bei veikseną, nes, išaugę iš pasauliškių, šiuodu luomu 
gyvenime konkrečiai tesilaiko pasauliškių nusistatymų jų 
atžvilgiu. Kai pasauliškiai nebesuvokia, kad tai jie yra 
toji dirva, kurioje įsišaknija dvasiškiai ir vienuoliai, tai 
šių luomų būklė pasidaro kebli ir net kritiška. Tai regime 
šiandien gana aiškiai. Atsakingumas už dvasiškius ir vie- 
nuolius sudaro antrąją pagrindinę pasauliškio sąmonės 
žymę. 

3. Pasauliškiai yra pūšvęstasis luomas, nes niekas ne- 
gema pasauliškiu: pasauliškiu Žmogus esti pašvenčiamas 
Krikšto ir Sutvirtinimo sakramentais. Ne pasauliškis pri- 
ima Krikšto ir Sutvirtinimo sakramentus, kaip esame įpra- 
tę sakyti, bet Žmogus, priimdamas Krikšto ir Sutvirtini- 
mo sakramentus, tampa pasauliškiu. Prieš Krikšto sakra- 
mento priėmimą niekas nėra pasauliškis. Pasauliškių -są- 
monei tai reiškia, kad jie privalo jaustis esą sakraliniai 
žmonės, skiriąsi ir nuo nekrikštytųjų, objektyviai neturin- 
čių pašventimo, ir nuo ateistinių atkritėlių, subjektyviai 
paneigusių savą pašventimą. Šis jausmas turi pergalėti 
aną ilgaamžę klaidą laikyti pasauliškį profaniniu . žmo- 

gumi, suprantant šį posakį prasme žmogaus, esančio ana- 
pus šventyklos slenksčio. Sakrališkumas yra trečioji pa- 
grindinė pasauliškio sąmonės žymė. 

4. Pasauliškiai yra pasiųslasis luomas, vadinasi, turįs 
savą misiją, kurios laukas yra pasaulis: pasaulinės tar- 
nybos yra šios misijos turinys. Pasauliškių sąmonei tai 
reiškia, kad, gyvendami pasaulyje, jie privalo jaustis ne 
į jį kažkokio likimo ar atsitiktinybės nusviesti, bet pačios 
Bažnyčios pasiųsti. Jų uždavinys yra keisti pasaulį kul- 
tūrine savo veikla, kad jis būtų pertvarkytas pagal am- 
žinąjį Dievo planą ir tuo palenktas Kristui kaip visatos 
Galvai. Pasiuntinybės jausmas, lydįs kultūrinę kūrybą, 
yra ketvirtoji pagrindinė pasauliškio sąmonės žymė. 

5. Pasauliškiai yra pagalbinis luomas ryšium su hie- 
rarchija, kuri Bažnyčioje sudaro vadovaujamąjį pradą ir 
todėl kviečiasi pasauliškius atlikti tą ar kitą ypatingą pa- 
reigą bažnytinėje pašventimo, valdymo ir mokymo veik- 
loje. Pasauliškių sąmonei tai reiškia, kad jie privalo 
džiaugsmingai šį kvietimą priimti, nuoširdžiai jį vykdyti, 
pasiruošti net ir ypatingoms bažnytinėms pareigoms, būti 
hierarchijai klusnūs ir pagarbūs, nejungdami autoriteto 
su asmenine hierarcho būkle, kadangi šis autoritetas yra 
visados Kristaus kaip tiesos autoritetas. Nuoširdus atvi- 
rumas hierarchijai yra penktoji pagrindinė pasauliškio 
sąmonės žymė. 

Nesunku įžvelgti, kad visos šios žymės anaiptol nėra 
teisinio pobūdžio. Vienos jų kyla iš pačios bažnytinės 
sąrangos, kaip bažnytiškumas arba grindžiamumas; kitos 
iš sakramentų veikimo, kaip sakrališkumas ir pasiuntiny- 
bė; trečios iš psichologiškai dorinio santykio su dvasiški- 
ja, kaip ryžtas pagelbėti, pagarba ir klusnumas. Tai rodo, 
kad pasauliškio sąmonė vargu ar gali būti išreikšta tei- 
sinėmis normomis, kurios šiandien taip stipriai pabrėžia- 
mos. Ir iš tikro! Juk jeigu pasauliškio pasiuntinybė vyks- 
ta pasaulyje kultūrine veikla, tai čia bažnytinė teisė ne- 
turi ko normuoti, kadangi kultūrinė kūryba nėra bažny- 
tinio valdymo objektas. O pasauliškių veikla specialiai 
bažnytinėje srityje priklauso, kaip minėta, nuo hierarchi- 
jos pakvietimo. Be abejo, šis gali ir net turi turėti tei- 
sinių normų. Tačiau šios normos esmėje bus ne pasau- 
liškio teisių išraiška, o tik hierarchijos kvietimo bei įga- 
liojimo teisinis tvarkymas. Ypatingas pasauliškio teisių 
pabrėžimas, autoriaus pažiūra, yra ne kas kita, kaip pa- 
sauliškio pasiuntinybės nesuvokimas. Reikalaujant dides- 

nių pasauliškiui teisių Bažnyčioje, turima vis dar galvoje 
specifiškai bažnytinę jo veiklą, tuo tarpu iš tikro jo veik- 
la yra ir bus specifiškai pasaulinė. Kas pasauliškį svarsto 
kaip Bažnyčios pasiųstąjį į pasaulį, tam jo teisių klau- 
simas yra visiškai šalutinis, nes pačiu šiuo pasiuntimu jis 
jau gauna visas teises. Pasauliškis pasaulyje yra sava- 
rankiškas, kaip pats pasaulis yra savarankiškas. Ir tai yra 
pati didžioji teisė: jo magna Charta libertatum. 

Minėtos žymės taip pat rodo, kad pasauliškio sąmonė 
vyra ne deklaratyvinio veiksmo, bet ugdomojo vyksmo 
padaras. Šiandien teisingai sakoma, kad hierarchija pa- 
skelbusi pasauliškį subrendusiu. Tačiau paskelbti ką nors 
subrendusiu dar anaiptol nereiškia padaryti jį subren- 
dusį. Tai tik teikti jam galimybių bei paraginti jį bręsti 
savomis pastangomis, nes niekas iš viršaus mūsų subran- 
dinti negali. Štai kodėl mes, pasauliškiai, šiandien sto- 
vimę ilgo, painaus ir sunkaus amžiaus akivaizdoje, būtent: 
subrandinti mus pačius. Brendimas visados yra vidinis da- 
lykas, todėl niekados nesiliaująs. Tai ne viršinis bruzdė- 
jimas ar net rėksmas, bet tylus susikaupimas bei gilus 
savęs paties pažinimas. Tai samprata bei pergyvenimas, 
kas yra pasauliškis kaip pasauliškis pats savyje. Viršinis 
bruzdėjimas, nelydimas gilios bei blaivios sąmonės, pri- 
mena P. Čaadajevo žodžius, pasakytus rusams 19 šimtm. 
pirmojoje pusėje: „Mes augam, bet nebręstam“. Iš tikro, 
stebint dabartinį ne vieno pasauliškio elgesį, šie žodžiai 
savaime ateina į galvą. Užtat pasauliškių uždavinys da- 
bar ir būtų savą augimą paversti tikru brendimu, kad 
Bažnyčios paskelbtas jų paaukštinimas į pilnamečių ran- 
gą neliktų tik skambus pareiškimas, bet virstų tikrovės 
atitikmenimi. 

Ši knyga ir norėtų būti mažas žingsnelis didžiuoju pa- 
sauliškių brandos keliu. 


—— 


IŠLAISVINIMO 
TEOLOGIJA 


VISUOMENINIO BAŽNYČIOS ĮSIPAREIGOJIMO 
PAVOJAI 


ĮVADINĖ PASTABA 


Sunku šiandien tylomis praeiti pro tą nerimą ir net 
triukšmą, kurį pastaruoju metu yra sukėlusi išlaisvinimo 
teologija. Paviršium žiūrint, ji atrodo esanti arba tik sie- 
lovadinė pastanga telkti bendrijosna Pietų Amerikos varg- 
šus, arba tik priekaištinga kritika bažnytinės vadovybės, 
kam ši stojanti turtingųjų bei valdančiųjų pusėn. Tai- 
gi — lyg ir tik arba pastoracija, arba sociologija, 

Savo esmėje betgi išlaisvinimo teologija, kaip ją api- 
bždina Tikėjimo kongregacijos prefektas kardinolas 
J. Ratzingeris, „yra naujas bandymas interpretuoti visą 
krikščioniškąjį sandą (das Christliche) kaip laisvinimo 
praktiką ir tapti šios praktikos vadove" *. O tai jau Žy- 
miai daugiau nei tik sielovados rūpesčiai ar priekaištai 
bažnytinių vadovų gyvensenai bei elgsenai. Tai ryžtas 
„visą krikščioniškąją tikrovę įlieti į politiškai socialinio 
laisvinimo formą“ (t. p.). Užtat kard. J. Ratzingeris ir įspė- 
ja mus „nenumoti ranka į išlaisvinimo teologijos rim- 
tumą“, kadangi jos dėmesys prispaustaisiais reikalauja 
naujo atsakymo, „kurio ligšiolinėje tradicijoje rasti ne- 
įmanoma“ (op. cit., p. 189). 

Pati išlaisvinimo teologija tariasi radusi šį atsakymą 
krikščionybėje, pertvarkytoje pagal marksistinį modelį, 


* Joseph Kardinal Ralzinger. Zur Lage des Glaubens: Ein Ge- 
spraech mit Vittorio Messori — Muenchen, 1985.—5. 187. 

Šalia Tikėjimo kongregacijos oficialios instrukcijos (ją cituosime 
vėliau), kard. J. Ratzingeris yra parašęs išlaisvinimo teologijos reika- 
lu dar ir privatinį straipsnį, kuris be kardinolo žinios pasirodė spau- 
dcje anksčiau negu oficiali instrukcija. Dabar šis straipsnis yra įglaus- 
tas į knygą, kilusią iš italų žurnalisto V. Messori pokalbio su kard. 
J. Ratzingeriu Brixene-Bressanonėje 1984 metų vasarą: „Rapporto 
Sulla Fede“ (Milano, 1984). Knyga yra išėjusi italu, prancūzų, ispanų 
ir vokiečių kalbomis. Čia yra cituojamas vokiškasis ano straipsnio 
tekstas, paties kardinolo patikrintas ir patvirtintas (plg. p. 5—6). 

vadinasi, pagal marksistinę istorijos ir visuomenės sam- 
pratą. Tai reiškia, pasak kard. J. Ratzingerio, „kad pa- 
saulis turįs būti aiškinamas pagal klasių kovos schemą 
ir kad esą tegalima rinktis tik arba kapitalizmą, arba mark- 
sizmą"“ (op. cit., p. 191). Jeigu kas mėgintų „šitokį krikš- 
čionybės aiškinimą neigti, tik pasirodytų stovįs turtuolių 
bei valdovų pusėje ir esąs vargstančiųjų bei pristėgtųjų 
priešas, o tuo pačiu ir Jėzaus priešas“ (op. cit., p. 192), 
kuriam vargšai buvę juk artimiausi. 


Visa tai girdėdami, suklūstame ir mes, lietuviai. Bū- 
dami marksizmo sukrėsti tiek asmeniškai, tiek ypač tau- 
tiškai, nustembame patyrę, jog esama ištisos teologijos, 
kuri skelbiasi galinti išlaisvinti vargstančiuosius ir pri- 
spaustuosius marksizmo persunkta krikščionybe. Mums 
ne tiek čia svarbu, ar ši teologija yra tik P. Amerikos 
reikalas, ar ji randa savo šalininkų ir Europoje, ir Azijo- 
je. Mums tik svarbu įžvelgti, kad ši teologija tikisi iš- 
laisvinti socialiai skriaudžiamuosius ir politiškai paverg- 
tuosius kaip tik iuo, kas nuskriaudė bei pavergė ir mūsų 
tautą, ir visa Rytu Europą, ir didžiulę Azijos dalį. Kitaip 
tariant, tai, ko mes stengiamės nusikratyti kaip vergijos, 
ši teologija perša mums kaip išlaisvinimą. Štai kodėl mes 
nė negalime negirdomis nuleisti išlaisvinimo teologijos 
užmojų. 


Užtat autorius, pakalbintas „Tėviškės žiburių“ redak- 
toriaus kun. dr. Pr. Gaidos, sutiko pasidalinti su skaity- 
tojais keletu pastabų išlaisvinimo teologijos klausimu. Iš 
karto atrodė, kad pakaks pokalbio tarp redaktoriaus ir 
autoriaus. Pradėjus betgi aną klausimą nagrinėti, paaiš- 
kėjo, jog pokalbio rėmai jam per siauri: dėstymas išsi- 
vystė į eilę straipsnių. Redaktoriaus kantrybe jie buvo 
visą 1985 metų vasarą skelbiami „Tėviškės žiburiuose“ 
(Nr. 22—42). 

Nūn kun. dr. Pr. Gaidos pastangomis ir triūsu šie 
straipsniai pasirodo vientisu leidiniu. Už šį redaktoriaus 
ryžtą autorius taria jam gilios padėkos žodį. Dėkingi jam 
bus ir skaitytojai, nes turės vienoje vietoje esminį ap- 
rašą ir keletą kritinių pastabų tokio reiškinio, kuris šian- 
dien yra virtęs visuotinio dėmesio dalyku ir gana opia 
bažnytine problema. 


Antanas Maceina 

I. IŠLAISVINIMO TEOLOGIJOS 
SAVIMONĖ 


1. IŠLAISVINIMO TEOLOGIJOS ŠALTINIS 


Savo šaknimis išlaisvinimo teologija anaiptol nėra nau- 
jas dalykas. Jau maždaug prieš 20 metų J. B. Metzas, fun- 
damentalinės teologijos profesorius Miunsterio (Vokieti- 
joje) universitete, yra savo raštuose ! dėstęs lygiai tokių 
pat minčių, kurių dabar pilna išlaisvinimo teologijoje. 

Išlaisvinimo teologija yra išriedėjusi iš J. B. Metzo 
politinės teologijos. Gi ši teologija, paties Metzo žodžiais 
tariant, yra „bandymas eschatologinį Evangelijos skelbi- 
mą (Botschaft) nusakyti pagal dabartinės mūsų visuome- 
nės sąlygas" ir tuo būdu tapti „kritine pataisa dabartinės 
teologijos, linkusios į vienašališką privatiškumą“ (PTh, 
403). 

Istorinė mūsų meto padėtis esanti, pasak Metzo, po- 
sūkis (Umschlag) nuo sudievinto pasaulio į sužmoginią 
pasauli (ZG, 46). Tai mastymo persvara žmogaus linkui; 
tai žmogaus susivokimas, kaip jis buvojąs šiandien ir kaip 
jis buvosiąs rytoj (ZG, 48). Todėl ir krikščionis negalįs 
atsiskirti nuo pasaulio ir užsisklęsti nuo jo tarsi kokia už- 
danga, ugdydamas savo tikėjimą tik užu savo paties du- 
rų (ZG, 51). Jis turįs žengti į pasaulį ir savo brolyje pa- 
sitikti Dievą (ZG, 61). Kadaise (1917 m.) R. Otto aprašytas 
„Numinosum“ pergyvenimas susidūrus su Dievybė kyląs 
dabar susidūrus su kitu žmogumi (t. p.). 

Tiesa, ši sužmoginto pasaulio būsena esanti, pagal 
Metzą, dar daugiau lūkestis nei laimėjimas. Vis dėlto šios 
būsenos žmogus yra liovęsis — čia Metzas cituoja Mar- 
xą — pasaulį tik interpretuoti ir imąsis jį keisti (ZG, 62). 
Praktika įgyjanti pirmenybės ryšium su teorija. Todėl 
ir „kritiškai teologiniuose svarstymuose, — sako Metzas,— 
turis ateityje dalyvauti praktiškai politinis protas plačiau- 
sia prasme“ (PTh, 405). 

Dar stipriau išlaisvinimo teologijoje ataidi J. B. Met- 
70 mintys, kai jis kalba apie išganymo nuprivatinime. 
Senesnioji —ir net dabartinė — teologija, pasak Metzo, 
interpretuojanti „Evangeliją visų pirma pagal intymios, 
privatinės, apolitinės plotmės kategoriją... Taip pat ir 
šiandieninės teologijos formoms — transcendentalinei, eg- 
zistencialinei, personalinei teologijai — yra bendras polin- 
kis į privatinę sritį“ (PTh, 404). Dievo Žodžio skelbimas 
esąs suprantamas „kaip asmeninis Dievo atsiskleidimas, 
o ne kaip visuomeniškai apspręsto (gesellschaftsbezogen) 
pažado žodis“ (t. p.). Iš tikro gi Jėzaus Evangelija pri- 
klausanti ne privačiai biografinių ištarų plotmei, o viešų 
pareiškimų (Proklamationen) rūšiai (ThW, 101; PTh, 404). 
Užtat Evangelijos nuprivatinimas esąs pirmaeilis teologiš- 
kai kritinės politinės teologijos uždavinys. Reikią iš naujo 
aptarti santykį tarp religijos ir bendruomenės, tarp Baž- 
nyčios ir visuomeninės viešumos, tarp eschatologinio ti- 
kėjimo ir visuomeninės praktikos (ThW, 103). 

Išganymas, kurio laukia krikščioniškoji religija, anaip- 
tol nesąs privatinis išganymas („kein privates Heil“); 
Kristaus kryžius stovįs anapus privačiai saugomos srities: 
jis stovįs „lauke“ (draussen); šventyklos uždanga, slėpusi 
šventų šventąją vietą, esanti galutinai plyšusi (ThW, 104). 
Jėzaus Evangelijos susilietimas sų pasauliu vykstęs ne 
gamtos, o visuomenės prasme: tai kritiškai laisvinantis 
pradas tiek visuomeninio pasaulio, tiek jo istorinio vyks- 
mo (ThW, 105). Eschatologiniai pažadai — laisvė, taika, 
teisingumas, vienybė — nesiduodą suprivatinami: ,,nuo- 
sekliai tad ir kiekviena eschalologinė teologija privalo 
tapti visuomeniškai kritine teologija“, — pabrėžia Metzas 
(ThW, 106). 

Išvada: Bažnyčia privalanti tapti visuomeniškai kriti- 
ne institucija; ji turinti tikinčiųjų kritinę sąmonę žadinti, 
ugdyti ir organizuoti (PTh, 407). Bažnyčia esanti įparei- 
gota tarti savo kritinį žodį „konkrečiais visuomeniniais 
klausimais“ (PTh, 409), net ir rizikuodama, kad šis žodis 
a = „paprastas mokymas, o tik atsitiktinė hipotezė“ 
t. p.). 

Kokios tačiau reikšmės turėtų tokios „atsitiktinės hi- 
potezės“, tartos tikintiesiems vyskupų ar jų konferencijų, 
jeigu jos prieštarautų vienos kitoms? Kokio moralinio bei 
teologinio svorio turi, sakysime, kritinis Amerikos vys- 
kupų žodis atominių ginklų gamybos atžvilgiu, jeigu jis 
yra visiškai priešingas Prancūzijos vyskupų žodžiui tų pa- 

čių ginklų atžvilgiu? Ar bažnytinių vadovų žodžio nupri- 
vatinimas nėra kartais ir jo vaidmens nuvertinimas, pa- 
darant jį žurnalistiniu pareiškimu — vienur vienokiu, ki- 
tur kitokiu? Tai pirmas kritinis klausimas pačiai politinei 
teologijai. 

J. B. Metzo mintys krikščioniškosios meilės atžvilgiu 
yra taip pat radusios stipraus atgarsio išlaisvinimo teo- 
logijoje, kadangi kiekviena krikščionies veikla tegali rem- 
tis meile. Krikščionis tegali veikti vien taip, jog artimo 
meilė ne tik nebūtų pažeista, bet kad ji būtų šia veikla 
ir vykdoma. 

Ir štai politinė teologija kaip tik plečia meilę jos veik- 
los atžvilgiu ligi visuomeninės kalegorijos. Krikščioniš- 
koji meilė, pasak Metzo, negalinti būti suprasta tik kaip 
santykis tarp Aš ir Tu. Senesnioji teologija, be abejonės, 
yra skelbusi meilę labai aiškiai, tačiau visados tik pri- 
vatiniu, nupolitintu jos pavidalu. Meilė buvusi tik tarp- 
asmeninis arba kaimyninis santykis, apspręsta sąlyčio 
(Begegnung) kategorijos (PTh, 404). Nūn Metzas reika- 
lauja, kad meilė būtų visuomeninio matmens (Dimension). 
Tai reiškia: meilė privalanti būti suprantama kaip „ne- 
lygstamas ryžtas (Wille) siekti teisingumo, laisvės ir tai- 
kos kitiems“; šiuo atžvilgiu „meilė slepianti savyje visuo- 
meninės jėgos“ (ThW, 111) ir galinti tarp kitko tapti net 
ir „revoliucine prievarta (Gewalt)“ (ThW, 112; PTh, 409). 
Juk jei visuomenėje įsigalinti tokia neteisybė, jog ji virs- 
tanti šios visuomenės sąranga, ir jei tokia sąranga tega- 
linti būti pašalinta prievartiniu būdu, tai „revoliucija tei- 
sybės bei laisvės dėlei privalo būti leistina ir meilės var- 
dan“ (PTh, 409). 

Ši Metzo mintis turi didžios svarbos visai išlaisvinimo 
teologijai, kadangi ji išvaduoja jos šalininkus nuo gilaus 
sankirčio su krikščioniškąja sąžine, kuri įsako mylėti ne 
tik mažiausiąjį brolį, bet ir priešą. Priešas gali naudoti 
prievartą man, tačiau mano sąžinė neleidžia atsakyti prie- 
varta jam (plg. Mt 5, 39—47). Politinėje teologijoje šis 
sankirtis nyksta todėl, kad čia prievarta ir meilė esti pa- 
verčiamos dialektiniais poliais vieno ir to paties dalyko, 
būtent visuomeninio meilės matmens: jame prievarta slypi 
kaip sudedamasis meilės pradas; meilės, išplėstos į visuo- 
menę. Tai įgalina Bažnyčios atstovus (bent Lotynų Ame- 
rikoje) dalyvauti revoliucijoje ir šį dalyvavimą pagrįsti 
bei pateisinti revoliucijos teologija (plg. R. Alves, H. As- 

mann, P. Blanguart, J. Comblin, W. Daim, E. Feil, 
R. Shaull ir kt.). 

Vėliau J. B. Metzas įjungė į savo politinę teologiją ir 
tokių minčių, kurios jį patį nukreipė kiek kitokia linkme, 
būtent: kančios atminimą (memoria passionis) 2 ir žydų 
holokaustą kaip lūžį su teologine praeitimi 3. Mūsoji is- 
torija, pasak Metzo, būdama visų pirma sėkmingas gam- 
tos apvaldymas, savaime nepaisanti kančios — pagal dar- 
vinistinį principą „vae victis“, todėl esanti kančiai akla 
(GL, 402). Užtat reikią stiprinti visuomenėje kančios at- 
minimą ir pagal šį principą visuomenę organizuoti: rei- 
kią pasakoti istoriją taip, kad joje rastų vietos ir nuga- 
lėtlieji bei nuskriaustieji: istorija turinti būti „,nugalėtųjų 
istorija“ (GL, 403), o tuo pačiu priešingybė (Anti-Geschich- 
te) dabarstinei istorijai (GL, 402). 

Kaip pradinį tašką šiai anti-istorijai Metzas renkasi 
žydų dramą Vokietijoje Antrojo pasaulinio karo metu; 
dramą, kurios realiai simbolinė išraiška jam yra buvusi 
Auschwitzo koncentracinė stovykla dabartinėje Lenkijo- 
je. Šios stovyklos kančios ir demoniškas jų vykdymo bū- 
das tiek įtaigauja Metzą, jog jis net teigia, esą po Aus- 
chwitzo krikščionys galį suvokti savo tapatybę tik ryšium 
su žydais, tik jų kančios akivaizdoje (AJ, 382). Po Aus- 
chwitzo krikščionių teologija tegalinti būti tik kitokia 
(AJ, 383): Dievą galima dabar patirti bei pergyventi tik 
Auschwitzo šviesoje ar tamsoje (AJ, 386—387), tik santy- 
kyje su ten vykusiais nekaltų žmonių kentėjimais ir su 
šių kentėjimų demoniškai organizuotu jų vykdymo planu. 

Galima pagrįstai manyti, kad ir šis politinės teolo- 
gijos papildas bus įimtas į išlaisvinimo teologiją, kadan- 
gi Pietų Amerikos istorija iš tikro yra kančios atminimas 
indėnų ir negrų likimo prasme; ji turi irgi savo „Aus- 
chwitzą“— realiai simbolinį ispanų siautėjime, naikinant 
tenykščius gyventojus. Vis labiau atbundanti istorinė Pie- 
tų Amerikos sąmonė ir rūpestis anų kraštų Bažnyčios is- 
torija savaime susiduria su Metzo pabrėžtu kančios pa- 
miršimu, taip kad šios istorijos pasakojimas galų galę 
virsta kančios atminimu, o praeitis —,nugalėtųjų istori- 
ja" L - 
Trumpai tariant, išlaisvinimo teologijos šaknų reikia 
ieškoti politinėje teologijoje, gimusioje jau prieš geroką 
dvidešimtmetį. Politinė vadinasi ši teologija todėl, kad 
pagrindiniai krikščioniškosios religijos dalykai, kaip nuo- 
dėmė, išganymas, meilė, Dievo Karalystė, čia yra svars- 

tomi visuomeninės sąrangos ir visuomeninės istorijos švie- 
soje: politika kaip žmogiškosios veiklos ertmė virsta !e0- 
logine erime, ir tik jos akiratyje krikščioniškosios prob- 
lemos esti keliamos, sklaidomos bei sprendžiamos ?. Tai 
politinės teologijos būdingumas, kuriuo apibrėžia save ir 
išlaisvinimo teologija, 


2. IŠLAISVINIMO TEOLOGIJOS SUAKTYVĖJIMAS 


Politinės teologijos mintys, nors griežtos ir net per- 
versmingos savyje, seniau kokio nors ypatingai plataus 
atgarsio nerado nei Europos teologuose, nei Vatikano 
sluoksniuose — gal todėl, kad tai buvo laikas tuoj pat po 
Vatikano II susirinkimo, kai beveik kiekvienas mėgino 
permąstyti religines tiesas arba jas naujai nusakydamas, 
arba net abejodamas jų buvusia samprata bei pagrindimu, 
pvz., kristologija, eucharistija, vaikų krikštas, išpažintis, 
popiežiaus neklaidingumas, moterų kunigystė ir t. t., ir t. t. 
Taigi ir politinė teologija buvo anuomet laikoma tik vi- 
suomeniškai socialinio Bažnyčios pobūdžio pabrėžimu, ne- 
laukiant iš jos svaresnės įtakos Evangeliją skelbiant ar 
ją vykdant. 

Be abejonės, knygų bei straipsnių tiek pačios politinės 
teologijos, tiek jos atšakų (išlaisvinimo ir revoliucijos teo- 
logijos) klausimais buvo prirašyta labai daug, ypač ro- 
maniškomis kalbomis (prancūzų, ispanų, portugalų), ma- 
žiau vokiečių ir anglų *. Tačiau R. Vekemansas, apžvelg- 
damas šią literatūrą, vadina ją „atogrąžų mišku“ (op. cit., 
p. 434), vadinasi, tokiu medelynu, kuriame galima rasti 
visko — tiek naudingo, tiek nuodingo, kuris betgi yra taip 
surizgęs, jog sunku jin įžengti ir jame susivokti. Įvairūs 
šios literatūros autorių galynėjimaisi ribojosi anuo metu 
siaurais teologų būreliais, nepereidami į tikinčiųjų sąmo- 
ne ir neužkliudydami bažnytinės drausmės ar jos mokslo, 
išskyrus gal tik H. Kuengą, nekalbant, žinoma, apie tuos 
teologus ar vienuolius, kurie patys iš Bažnyčios išstojo. 
Atrodo, kad pastaraisiais keleriais metais politinė teolo- 
gija ir jos atšakos brendo bei skleidėsi net savotiškoje 
tyloje. 

ž Tr štai ši tyla buvo 1984 m. staiga nutraukta mažu- 
čio, beveik nereikšmingo įvykio, būtent Tikėjimo kon- 
gregacijos prefekto kardinolo J. Ratzingerio laiško 
(1984 m. geg. 15 d.) Brazilijos pranciškonui L. Boffui, auto- 

Tiui knygos „Bažnyčia: charizma ir valdžia“ (port. Petro- 
polis, 1981, vok. Diusseldorf, 1985), ir šiojo atsakymo kar- 
dinolui (1984 m. rugp. 24 d.). Abu raštai buvo paskelbti 
viešumai. Kard. J. Ratzingeris savo laiške, apžvelgęs kny- 
gos turinį ir padaręs jai keletą priekaištų dažniausiai kiau- 
simų forma, kviečia L. Boffą pokalbiui į Vatikaną, kad 
būtų galima išsiaiškinti tas knygos vietas, kurios kelian- 
čios daugiau ar mažiau abejonių. Pokalbis įvyko 1984 m. 


“ Tugsėjo 7 d. ir praėjo, kaip skelbia abiejų pusių sutartas 


komunikatas, „broliška nuotaika“ („L'Osservatore Roma- 
no“, 1984 m. rugs. 9 d.). Pokalbio metu L. Boffas įteikė 
Tikėjimo kongregacijai savo atsakymą, kuris yra 8 kar- 
tus ilgesnis už kardinolo Ratzingerio laišką. Atsakymas 
yra pasirašytas gana būdingai: „Leonardo Boff. OFM, fra- 
ter, theologus minor et peccator — Leonardas Boffas, OFM, 
brolis, mažasis teologas ir nusidėjėlis“. 

Atoveikis į šį, rodos, tokį menką įvykėlį buvo nuosta- 
biai smarkus. Nė nelaukdami kard. J. Ratzingerio pokal- 
bio su kun. L. Boffu, teologai, susitelkę aplink tarptau- 
tinį teologinį žurnalą „Concilium“, paskelbė pareiškimą, 
pavadintą „Grėsmė naujam Bažnyčios keliui“ (1984 m. 
birž. 17 d.), kuriame rašo: „Mes ryžtingai solidarizuojame 
su išlaisvinimo sąjūdžiu ir jo teologija. Mes protestuoja- 
me prieš jų įtarinėjimus bei neteisias kritikas. Mes esame 
įsitikinę, kad šis sąjūdis siejasi su Bažnyčios ateitimi, su 
Dievo Karalystės vykdymu ir su dieviškuoju pasaulio 
teismu“ 7, 

Pareiškimas svarus tuo, kad „Concilium“ yra leidžia- 
mas net septyniomis kalbomis ir kad jo būrelį sudaro 
gana žymūs įvairių tautų teologai. O būdingas jis yra 
tuo, kad jau pati kard. J. Ratzingerio kritika, liečianti tik 
L. Bofio knygą, ir jos autoriaus kvietimas pokalbio yra 
laikomi „per skubiu bažnytinio autoriteto kišimusi, suda- 
rančiu pavojų užgniaužti dvasią“ (t. p.). 

Prieš L. Boffo kvietimą protestavo ir Vokietijos pran- 
ciškonų provincijos vadovybė, gindama savo vienuolijos 
nario ištikimybę Bažnyčiai ir išlaisvinimo teologijos pa- 
grindus. O kai praėjusiųjų metų rudenį Tikėjimo kon- 
gregacija paskelbė „Instrukciją kai kurių išlaisvinimo teo- 
logijos atžvilgių reikalu“ (instrukcija pasirašyta rugp. 6 d., 
bet paskelbta tik rugs. 3 d.), protestai dar pasmazkėjo. Iš- 
laisvinimo teologijos šalininkams ir vienuolijų viršinin- 
kams ypač nepatiko, kam instrukcija šią teologiją gretina 
su marksizmu. 

Jau ir savo laiške L. Boffui kard. J. Ratzingeris buvo 
rašęs, jog, skaitant kai kurias knygos vietas (plg. vok. 
vert. p. 196—221), „nežinia, ar autorius vadovaujasi tikė- 
jimu, ar ideologiniais neomarksizmo principais... Knyga 
išvysto kaip tikslą ne krikščioniškąją eschatologiją, o tam 
tikrą Bažnyčiai svetimą revoliucinę utopiją": gi Bažnyčia, 
pasak Ratzingerio, turinti būti laisva „ne tik nuo praeitų 
priešų, bet ypač nuo dabartinių, pavyzdžiui, nuo tam tik- 
ro utopinio socializmo, kuris neprivalo bžti tapatinamas 
su Evangelija“ Š. 

Tačiau Ratzingerio laiško žodžiai buvo tik užuomina, 
taikoma grynai L. Boffo veikalui. Tikėjimo kongregacijos 
instrukcija prabilo šiuo atžvilgiu daug aiškiau bei ašt- 
riau. Ji prikiša išlaisvinimo teologijai, esą ši padariusi sa- 
vo svarstymų vidurkiu „iš marksizmo pasiskolintą bran- 
duolį" (p. 17), būtent „klasių kovos teoriją kaip struk- 
tūrinį dėsnį" (p. 19), pagal kurį ir pati Bažnyčia skylanti 
į klases ir kovojanti savo viduje. „Istorijos variklis“ iš- 
laisvinimo teologijai, kaip ir marksizmui, esąs „klasių ko- 
va“ (t. p.). Tai „pagrindinis istorijos dėsnis“, nurodąs, jog 
visuomenė esanti suręsta pagal prievartinius santykius: 
„turtingieji spaudžia vargšus“, gi į priespaudą atsakanti 
„priešinga revoliucinė jėga, griaunanti šiuos santykius“ ?. 

Tikėjimo kongregacija neigia išlaisvinimo teologų tei- 
sinimąsi, esą jie skolinąsi iš marksizmo tik priemonių bei 
įrankių (instrumentarium) visuomenės analizei, nes „Mar- 
xo mąstymas yra pasaulėžiūra“ (p. 14), kuri „remiasi ateiz- 
mu ir žmogaus asmens, jo laisvės ir jo teisių neigimu“ 
(p. 15), todėl ir jo visuomeninė analizė įgyja pasaulėžiū- 
rinio pobūdžio, kaip tik perėjusio į išlaisvinimo teologiją 
(plg. p. 19). 

Marksistinį atspalvį išlaisvinimo teologijoje sklaidysi- 
me kiek vėliau. Čia jį minime tik kaip „lapis offensionis“, 
davusį progos piktintis Tikėjimo kongregacijos instruk- 
cija. 

Ypač stipriai atveikė į marksizmo priekaištą išlaisvini- 
mo teologijai „Pastoracinė Šveicarijos vienuolijų komi- 
sija“ (VOS), atšaudama Tikėjimo kongregacijai, esą ji, 
„gretindama išlaisvinimo teologiją su ateistiniu marksiz- 
mu, kelianti nepasitikėjimą šia teologija viso pasaulio 
akyse“; pati gi komisija mananti, kad „išlaisvinimo teo- 
logija pažadinusi Lotynų Amerikoje naujas Bažnyčios Sek- 
mines“ !? 

Ta pačia linkme gina išlaisvinimo teologiją nuo įtari- 
mo marksizmu ir Vienos pranciškonų provincijos virši- 
ninkas Ulrichas Zankanelia, OFM. Išlaisvinimo teologija, 
pasak jo, pasiėmusi iš Marxo tik visuomenės analizę, gi iš 
šios analizės išaugusi teologija sukūrusi liaudies bend- 
rijas (Basisgemeinden), kurios sudarančios „Pietų Ameri- 
kos Bažnyčiai stuburkaulį ir anaiptol nesančios tik nereikš- 
mingos grupelės“ (t. p.). 

Sąmyšis dar padidėjo, kai Briuselio-—Malines arkivysku- 
pas kardinolas Godfriedas Danneelsas, apsilankęs Pietų 
Amerikoje, prancūzų žurnale „Panorama aujourd'hui" pa- 
skelbė straipsnį, kuriame rašo: „Aš nepastebėjau, kad tikė- 
jimas ten būtų susiaurintas marksistiniu mąstymu, kaip 
paprastai manoma. Žemesniuosiuose sluoksniuose (a la ba- 
se) — dvasiškiuose ir pasauliškiuose — šitokios išlaisvinimo 
teologijai pražūtingos mąstysenos aš ten neužtikau. .. Iš- 
laisvinimo teologai, su kuriais man teko susipažinti, buvo 
visų pirma dvasiškai stiprūs vyrai, pasiryžę, reikalui esant, 
savo teologiją ir pataisyti" !!. 

Be abejonės, lankytojo įspūdžiai dažniausiai priklau- 
so nuo jo paties nuotaikos: tai Mums gerai žinoma iš Lie- 
tuvos lankytojų — tiek mūsiškių, tiek svetimųjų. Tas pat 
yra ir su Pietų Amerikos lankytojais. Kard. G. Danneelsas 
manosi patyręs, jog išlaisvinimo teologijoje „kunigai, vie- 
nuoliai, pasauliškiai ir vyskupai randa paskatų teologiniam 
mokymui ir sielovadinei veiklai" (t. p.). 

Gottholdas , Hasenhuettlis, kat. teologijos profesorius 
Saarbriuckeno (Vokietijoje) universitete, ištisą pusmetį 
lankęs Pietų Amerikos kraštus, teigia: „Ispaniškai kalban- 
čioje Pietų Amerikoje beveik visur susidūriau su neigia- 
mu oficialios Bažnyčios nusistatymu išlaisvinimo teolo- 
gijos atžvilgiu: vyskupų, profesorių, klebonų... Tik Bra- 
zilijoj ši teologija yra radusi didelio atgarsio ir giliai įsi- 
siurbusi į daugelio visuomenės sluoksnių sąmonę“ 12. 

Taigi įspūdžiai nevienodi. Kiekvienu atveju jie apsun- 
kina suvokti objektyvią padėtį. 

Pats L. Boffas pastarąją Tikėjimo kongregacijos ,„Dec- 
laratio“ (1985 m. kovo 11 d.) yra priėmęs ir viešai pa- 
reiškęs, kad jis „mieliau liks drauge su Bažnyčia negu 
vienas su savo teologija“ !*. Vis dėlto 1984 m. jis karčiai 
skundėsi, esą „teologija, kilusi iš bažnytinio vargšų pa- 
tyrimo, jau kuris laikas vis stipriau yra puolama tam tikrų 

pasauliškių grupių, grupių prekybos bei ūkio, vyskupų 
ir Romos kurijos" !*. 

Šie puolimai, pasak Bofio, neapsirėžia „tik bažnytiniais 
rateliais; net ir pranešimuose, liečiančiuose Šiaurės Ame- 
rikos politiką ar ūkį, šisai teologinio mąstymo būdas esti 
as vaizduojamas kaip grėsmė JAV ūkio interesams" 
t. p). 

Visai šiai propagandai naudojamas minėtas kard. J. Rat- 
zingerio laiškas, kurį pats kardinolas, pasak Bolfo, „laiko 
privačiu ir neoficialiu raštu“ (p. 532). „Mes apgailestau- 
jame,— rašo Bofias,— jog daugelis atsakingų asmenų net 
ir Romos kurijos viršūnėse deda rimtų pastangų kelti ne- 
pasitikėjimą Bažnyčios dalyvavimu vargšų gyvenime ir 
jų kovose, Mes negalime suprasti tos baimės, kuri juos 
į tai veda“. Kaip tik tą akimirką, kai. Bažnyčia pradedan- 
ti kelti vargšuose viltį, jog jų padėtis pasikeisianti, „jun- 
giantis jiems į veiklų Bažnyčios ir visuomenės gyvenimą, 
ta pati Bažnyčia, kviečianti vargšus jungtis į šį gyveni- 
mą, dabar stengiasi sunaikinti jų drąsą naujam gyvenimui. 
Tai skaudu ir sykiu skandalinga“ (p. 532). 

Pietų Amerikos religinį atgimimą L. Boifas vaizdingai 
lygina su pirmaisiais vaiko žingsniais: jie esti sunkūs bei 
keblūs, „tai skausminga pradžia“ (t. p.); bet štai suaugu- 
sieji, užuot džiaugęsi pirmaisiais bandymais vaikščioti sa- 
varankiškai, „ima vaiką stumdyti ir mindžioti“. Tai skau- 
du, pasak. Boifo, „ypač todėl, kad naujas gyvenimas yra 
liaudžiai duotas ne kurios nors žmogiškosios galios, bet 
paties Dievo, kuris liaudį iš mirties pašaukė į naują eg- 
zistenciją“ (t. p.). 

Šiame sakinyje jau girdėti vargšų apoteozė ir net sa- 
votiškai mistinis jų pergyvenimas, apie kurį kalbėsime 
vėliau. 

Daug tūžiiau negu pats L. Boffas atveikė į Tikėjimo 
kongregacijos įspėjimus išlaisvinimo teologijos šalininkai 
bei jos gynėjai, susispietę aplink dvi neseniai įsisteigusias 
leidyklas: „Exodus“ Šveicarijos Freiburge ir „Liberacion“ 
Westfalijos Miunsteryje. Šių leidyklų bendrai paruošta ir 
ką tik išėjusi knyga „Das Lehramt der Kirche und der 
Schrei der Armen“ („Mokomoji Bažnyčia ir vargšų šauks- 
mas“, 1985) yra tokio tūžiumo pavyzdys. Sakysime, 
Fr. J. Hinkelammertas, studijavęs Miunsteryje ir Freiburge 
i Br.. vėliau profesoriavęs kat. universitete Čilėje, Hon- 
dūre ir Kostarikoje, minėtos knygos skirsnyje „Išlaisvini- 
mas, socialinė nuodėmė ir subjektyvinis atsakingumas" 

šitaip apibūdina minėtą Tikėjimo kongregacijos instruk- 
ciją: 

„Tikėjimo kongregacijos instrukcija nėra bažnytinis 
ar teologinis, bet politinis dokumentas. Jis priima oficialų 
politinį prezidento Reagano administracijos nusistatymą 
Lotynų Amerikos atžvilgiu ir nekritiškai stoja JAV re- 
miamų prievartinių Lotynų Amerikos vyriausybių pusėn. 
Dokumentas neišaiškina jokio viešo klausimo, nė kiek ne- 
sistengia megzti pokalbio su išlaisvinimo teologija, yra 
pilnas vienašališkų ideologinių pažiūrų, įtaigautų inkvi- 
zicijos dvasios. .. Instrukcija pasirodo kaip tik tuo metu, 
kai kova su išlaisvinimo teologija, tai yra su didele dalimi 
Lotynų Amerikos Bažnyčios, yra pasidariusi JAV vyriau- 
sybės programos sandu. Tai kova, kurios aukos diena iš 
dienos yra pasauliškiai, kunigai, vienuolės ir vyskupai. 
Tačiau instrukcija leidžia suprasti, kad ji stovi ne jų pu- 
sėje, bet valdžios pusėje... Nors tikėjimo kongregacijos 
instrukcija ir nėra bažnytinis ar teologinis, o politinis 
dokumentas, vis dėlto ji kiekvienu atveju yra tikėjimo 
papiktinimas (Skandal)“ (p. 75—76). 

Tokio pobūdžio atoveikių yra pilna minėta knyga. Net 
ir chronologiškai aprašant instrukcijos atsiradimą, nesi- 
gailima aštrių žodžių ar asmeninių užgaulių išlaisvinimo 
teologijos kritikams ar ja nepasitikintiesiems (pvz., kard. 
J. Ratzingeriui, kard. J. Hoeffneriui, kard. A. L. Trujillo, 
kard. E. de Araujo Sales, vysk. B. Kloppenbergui, vysk. 
Fr. Hengsbachui, vysk. J. Romeriui, prof. W. Weberiui 
ir daugybei kitų) !Š, 

Aistringa atoveika į Tikėjimo kongregacijos pastabas 
atskleidžia mums politinės, o su ja kartu ir išlaisvinimo 
teologijos savotišką dialektiką. Politinė teologija, kaip 
sakėme, reikalauja, kad Bažnyčia virstų kritine institucija 
ir tartų žodį bet kokio visuomeninio reiškinio klausimu, 
net rizikuodama, jog šis jos žodis bus tik atsitiktinė hipo- 
tezė. Tikėjimo kongregacija nūnai įvykdė šį reikalavimą: 
ji pasirodė kaip kritinė institucija, ir jos instrukcija bei 
kiti raštai išlaisvinimo teologijos reikalu iš tikro daugiau 
yra gal tik hipotezė ar prielaida. Tačiau šis kritinis Žodis 
yra nukreiptas į pačią aa teologiją bei jos atžalą — 
išlaisvinimo teologiją. Cia tad ir atsiskleidžia ana keista 
dialektika: kritika sveikinama tol, kol ji nukreipia į kitą, 
o ne į mane patį; manęs paties kritika žadina protestą. 
Tuo Bažnyčios kaip kritinės institucijos vaidmuo visuo- 
meninių reiškinių (net ir teologinių ar sielovadinių) rei- 

kalu yra smarkiai sureliatyvinamas, ir minėtas politinės 
teologijos reikalavimas darosi vienašališkas: kritikuoti ki- 
tus, bet tik ne ją pačią. Pakimba ore ir išlaisvinimo teo- 
logijos teiginys, esą Bažnyčioje turinti vykti „abipusė kri- 
tika" kaip būdas pasikeisti mokymu ir mokymusi !8, 


3. IŠLAISVINIMO TEOLOGIJOS SAV ARANKIŠKUMAS 


Išlaisvinimo teologijos suaktualėjimas yra svarbus tuo, 
kad jis atskleidė mums šios teologijos savimonę, būtent: 
kuo ji laiko pati save, kur ji regi savo reikšmę bei vaid- 
menį Bažnyčios teologijoje apskritai. Nes ne vienas Pietų 
Amerikos vyskupas, kaip liudija G. Hasenhuettlis, atmeta 
šią teologiją kaip tik dėl jos, tartume, putlios savimonės: 
„Negali būti jokios ypatingai skirtingos Lotynų Ameri- 
kos teologijos: teologija privalo būti ta pati visam pasau- 
liui, nes ir tiesa yra ta pati, galiojanti visiems žmonėms 
ir visiems laikams". Šitaip nusako vyskupai savo priekaiš- 
tą išlaisvinimo teologijai !". 

Kol ši teologija augo tyloje, tol jos būdingumas buvo 
neryškus. Kas gi esąs tasai išlaisvinimas, kurį ji skelbia 
bei sklaido? Kas ir nuo ko turįs būti išlaisvintas? Kodėl 
išlaisvinimas kaip žmogaus pastanga turįs būti teologiš- 
kai grindžiamas? Visi šie klausimai buvo, tiesa, keliami ir 
anksčiau, tačiau jie nebuvo vispusiškai atsakyti. Dabar 
gi, kai išlaisvinimo teologija atsidūrė tiek Vatikano, tiek 
teologų, tiek net ir tikinčiųjų dėmesio — nors gal ir ne- 
ilgo — centre, ji buvo priversta išeiti dienos švieson ir 
pasirodyti, kas gi ji iš tikro esanti. 

R. Vekemansas vadina išlaisvinimo teologiją „kilusia 
iš Lotynų Amerikos nacionalizmo“ !š. Tai reiškia: išlais- 
vinimo teologija yra savotiškas P. Amerikos Žemyno pa- 
daras, tačiau ne tiek geografine, kiek dvasine prasme: 
„šio žemyno dirvos vaisius“ (J. L. Segundo, SJ) — jos is- 
torijos, jos tradicijų, jos tautinių pradų, jos religingumo, 
Tai P. Amerikos savimonės kūrinys. Ligi išlaisvinimo teo- 
logijos atsiradimo P. Amerikoje nebuvo jokios skirtinos 
teologijos, kuri turėtų savą būdingumą, kaip jį turi, sa- 
kysime, vokiečių, prancūzų, ispanų, 0 pastaruoju metu 
jau ir olandų ar amerikiečių teologija. P. Amerikos teo- 
logija buvo grynai europinis skolinys, dažniausiai ispa- 
niškasis. 

Išlaisvinimo teologija yra visiškai kitokia. Ji yra kri- 
linė refleksija pačios P. Amerikos padėties biblijiniu po- 
žiūriu. Pabrėžiame žodį biblijiniu, nes kitaip ši teologija 
būtų ne teologija, o tik sociologija. Tai teologinė P. Ame- 
rikos tikrovės sklaida ir sykiu jos interpretacija bei prog- 
nozė. Tai įžvalga, kad P. Amerikos žemynui nebegalima 
taikyti Europos žemyno teologijos, kadangi P. Amerika 
turinti visai kitokį etninį pagrindą negu Europa: kitokią 
tautų sudėtį, kitokią istoriją, kitokią visuomenės sąrangą. 
Jei tad visą šį kitoniškumą, būdingą P. Amerikai, ir 
tik jai vienai, apmąstysime biblijiniu požiūriu, gau- 
sime naują teologiją, kuri dabar kaip tik ir vadinasi iš- 
laisvinimo teologija: išlaisvinimo todėl, kad priespauda 
yra pats būdingiausias P. Amerikos bruožas ir kad išlais- 
vinimas iš priespaudos yra pats aktualiausias ano konti- 
nento žmonių — taigi ir Bažnyčios — uždavinys !?. 

Tokia ankšta išlaisvinimo teologijos sąsaja su P. Ame- 
rikos tikrove savaime verčia šią teologiją žengti pirmą 
neigiamą žingsnį, būtent: sąmoningai atsiriboti nuo euro- 
pinės leologijos. Pirmieji šį žingsnį yra žengę P. Ameri- 
kos vyskupai, susirinkę konferencijos Medelline (Kolumbi- 
joje) 1968 m. Jų komunikate skaitome: „Apibūdindami 
tautos religingumą, mes neprivalome išeities tašku rink- 
tis vakarietiškųjų kultūrinių interpretacijų. Tikėjimas, o 
tuo pačiu ir Bažnyčia yra sodinami bei auginami kultūriš- 
kai skirtingame tautų religingume" 20, 

Tačiau tai anaiptol nėra nauja P. Amerikos mintis. 
Europos teologija ją pabrėžia jau gana seniai, o Europos 
misininkai stengėsi ją vykdyti net jau labai seniai, nors 
ne visados sėkmingai. Jau 1944—1945 m. jėzuitas Jeanas 
Daniėlou, vėliau kardinolas, savo paskaitose tiesė lygia- 
gretę tarp Kristaus įsikūnijimo ir Bažnyčios plitimo pa- 
saulyje: Įsikūnijimas kaip Amžinojo Logos kenozė įgalina 
Bažnyčią „prisiimti žmogiškąją būseną tam tikro laiko ir 
tam tikros kultūros, prisiimti ją su visomis jos sąvaržomis" 
(p. 75). Misininkas, pasak Daniėlou, privaląs „leisti krikš- 
čionybei įsikūnyti bet kuriame tinkamame šio pasaulio 
pavidale — Indijos mąstyme, Kinijos mąstyme, mąstyme 
juodojo žemyno taip lygiai, kaip krikščionybė įsikūnijo 
graikų ir romėnų pasaulyje. .Tai esminė misijų uždavinio 
pusė..: Mes turime įžvelgti, kad žmonių sielos gali pa- 
siekti Kristų, eidamos ne tik dabartiniu keliu“ (p. 63). To- 
dėl kardinolas peikia tuos misininkus, kurie „atsineša savą 

kultūrą“ ir mėgina „ją brukti tautoms, pas kurias jie 
yra atėję“ 21, 

Tad ir išlaisvinimo teologijos įnašas vargu ar šiuo 
atžvilgiu gali būti vadinamas „raugu, svarbiu ne tik Lo- 
tynų Amerikai, bet ir visai krikščionijai, kaip to norėtų 
jėzuitas J. L. Segundo, vienas iš aistringiausių šios teo- 
logijos kūrėjų?ž. Krikščionybės įsikūnijimas pasaulyje 
kaip įvairialytėje istorijoje bei kultūroje yra Vakarų su- 
prastas ir bandytas vykdyti nuo pat misijų pradžios Ki- 
nijoje (Matteo Ricci 17 šimtm.), nors Roma ne sykį ir yra 
priešinusis šiai sampratai bei praktikai. Užtat Vatikano II 
susirinkimas dekretu „Ad gentes“ (1965 m. gruodžio 7 d.) 
šį priešinimąsi galutinai pašalino, beveik žodiškai įim- 
damas anksčiau cituotas kard. J. Daniėlou mintis (plg. 
nr. 3, 8, 10, 15, 18, 21, 22). 

Be abejonės, turime pripažinti, kad ispanų misijos 
tarp indėnų yra buvusios, kaip G. Hasenhuetilis jas api- 
būdina, ,,400 metų klystkelis“, nes jos, išskyrus tik gar- 
siąją „jėzuitų respubliką“ Paragvajuje (1609—1767), bu- 
vusios „naikinimas tų vertybių, kurias „stabmeldžiai“ in- 
dėnai buvo sukūrę ir išsaugoję" 2. Vakarietiškoji kultūra 
buvusi tapatinama sų Evangelija, ir krikščionybės pla- 
tinimas buvęs jungiamas su Žmogaus gyvenimo dvijule: 
„pasikrikštyti arba mirti" (t. p.). Tačiau šitoks misijų „„me- 
todas“ yra buvęs būdingas ne tik Pietų Amerikai. Jis yra 
buvęs klystkelis ir daugybės kitų šalių bei kontinentų. 
Net ir Lietuva yra šio „metodo“ patyrusi, todėl priėmė 
krikščionybę paskiausiai iš visų Europos tautų, 0 savo 
dvasioje, kaip ir indėnai, G. Hasenhuettlio žodžiais kal- 
bant, ilgą laiką pergyveno krikščionybę „tarsi apsiaustą, 
nešiojamą lauke, bet nusivelkamą namuose“ (op. cit, 
p. 121). Ispanų kolonializmas Pietų Amerikoje turi nema- 
ža panašybių į lenkų kolonializmą Lietuvoje — tiesa, dau- 
giau kultūrinį, bet ne mažiau pavojingą. 

Todėl yra visiškai suprantamas jaunosios teologų kar- 
tos P. Amerikoje atsiribojimas nuo Europos teologijos, 
kurią jie Jaiko buvusio ir didele dalimi tebesančio kolo- 
nializmo liekana ir net „teologiniu kolonializmu" arba tik 
subtilesne svetimo prado užgožties forma, užtveriančia 
P. Amerikos žmogui kelią į savą religingumą. 

Kaip P. Amerika neturėjusi savos istorijos, taip ir jos 
Bažnyčia su savo teologija buvusi tik atspindys visų pir- 
ma ispaniškosios, o vėliau visos europinės Bažnyčios bei 

jos teologijos. P. Amerikos Bažnyčia ir jos teologija yra 
buvusios sudedamieji europinio kolonializmo pradai. 

Norint tad P. Ameriką išlaisvinti nuo politinio ir ūki- 
nio kolonializmo, reikią ją laisvinti sykiu ir nuo teologinio 
kolonializmo. Reikią atsitverti nuo europinės teologijos, 
„ kuri paisanti „ne vienybės tarp teorijos ir praktikos, tarp 
teologijos ir etikos, o tarp proto ir tikėjimo“, kaip šį skir- 
tumą nusako G. Hasenhuettlis , nešdama tuo būdu teo- 
loginę priespaudą P. Amerikos tikinčiajam, kaip ir visa 
europinė kultūra. L. Boffas prikiša Europos teologijai, esą 
ši remiantis tuo, kas perteikiama tradicijos arba vad. „de- 
positum fidei“, kurį jau šv. Paulius liepęs saugoti „kaip 
patikėtą palikimą“ (1 Tim 6, 20). Tačiau toks saugojimas 
„Nnepaliečia,— pasak Boffo,— žmogaus egzistencijos, neturi 
ryšio su istorija, rizikuoja sustingti ir prigaminti šnipų bei 
skundikų, kurie menamas erezijas praneša mokomajai Baž- 
nyčiai" 29, 

Štai kodėl išlaisvinimo teologai kritikuoja Europos teo- 
logijoje beveik viską. Net ir Vatikano II susirinkimo eks- 
pertai buvę, pasak J. Comblino, idealistai hegeliškojo 
idealizmo prasme (mintis ir b-:tis yra tapačios). Net ir 
tokie teologai, kaip Y. Congaras, H. de Lubacas, K. Rah- 
neris, esą naivūs, kadangi jie laiką „galima bažnytinių 
institucijų skelbiamas pastoracines reformas įvykdyti re- 
miantis grynai pastoraciniais motyvais, tarsi Bažnyčiai bū- 
tų duotas leidimas reformuoti savas institucijas, nerefor- 
muojant vispusiškai pasaulio ir visuomenės“ *, Europos 
naujausios teologinės linkmės esančios paviršutiniškos: „tai 
būdingas poslinkis nuo objekto į subjektą“; iš šio poslin- 
kio kilusi teologija „per mažai paiso istorinių priešpriešų, 
todėl pražiūri istorinio blogio sąrangas bei veikėjus; ji 
linksta atsidėti daugiau malonės negu nuodėmės istori- 
jai" ?7, 

P. Amerikos teologija baiminasi kiekvieno mėginimo 
įrikiuoti ją į tam tikrus rėmus ir tuo atpalaiduoti ją nuo 
jos tenykštės dirvos. Todėl atmetamas net ir Teilhard'as de 
Chardinas, kuris, pasak H. Asmano, „per neaprėžtai anali- 
zavęs istoriją ir todėl greitai netekęs jėgos" ?. O europie- 
čių mėgintas pokalbis tarp krikščionių ir marksistų anaip- 
tol nebuvęs įžvalga į istorijos reikalavimus, kadangi šis 
pokalbis vykęs „turtingųjų pasaulyje“ (t. p.). Visai Eu- 
ropos teologijai stingą tinkamos visuomeninės analizės, 
todėl jos nesą galima „pasukti realios praktikos linkme" — 

net nė J. B. Metzo politinės teologijos ar J. Moltmanno 
vilties teologijos (plg. t. p.). | 

Išlaisvinimo teologijos nepatenkina nė socialinė Baž- 
nyčios doktrina, nes ji esanti kilusi iš Vakarų pasaulio 
dvasios, o Vakarų pasaulis yra „vergijos pasaulis" (H. C. de 
Lima Vaz). Mat nuo Descartes'o laikų subjektas vis labiau 
įgijęs pirmenybės ryšium su objektu, o subjektas visados 
linkstąs kitus pajungti bei valdyti (Herrschaftswille arba 
Nietzsche's „Wille zur Macht"). Šisai polinkis pagimdęs 
moderninį kolonializmą, kurio auka esanti ir P. Amerika. 
Iš to paties polinkio yra kilusi ir Vakarų (resp. Šiaurės 
Amerikos) technokratija, savo esme esanti ne kas kita, 
kaip „ligi aukščiausio laipsnio išvystytas subjektyvizmas" 
(J. C. Scannone). Užtat P. Amerika ir nenorinti sekti Eu- 
ropos ar Šiaurės Amerikos visuomeninėmis pažiūromis bei 
praktikomis. Ji mėginanti kurti tokią sąrangą, kurioje ne- 
būtų jokių pajungimo ar valdymo santykių ir iš kurios 
išaugtų naujas žmogus — visų brolis ??, 

Socialinė Bažnyčios doktrina per mažai viso to pai- 
santi ir todėl patenkanti į neišbrendamą prieštaravimą. 
Ji ginanti kapitalistinę privatinę nuosavybę kaip prigim- 
tąją žmogaus teisę (plg. encikl. „GOuadragesimo anno“ pop. 
Pijaus XI 1931 m.); antra vertus, ji pabrėžianti subjekty- 
vinį darbo matmenį kaip vienintelį mastą objektyvioms 
visuomenės struktūroms vertinti (plg. encikl. „Laborem 
exercens" pop. Jono Pauliaus II 1981 m.). Todėl išlais- 
vinimo teologija vadina socialinę Bažnyčios doktriną „teo- 
logine provincija“, kuri atsiribojanti nuo visos teologijos, 
neva imdamasi sklaidyti politinę sritį, tačiau pamiršdama, 
kad visa teologija esanti politinė, kaip ir visa Bažnyčia 
institucijos prasme; užtat ir nesą reikalo socialinės dokt- 
rinos skirti nuo teologinės doktrinos, teikiant socialinei 
doktrinai skirtingą vietą teologinėje sistemoje; šitaip el- 
giantis, socialiniai svarstymai esti telkiami aplinkui sub- 
jektyvinį momentą, pražiūrint objektyvines socialines 
struktūras 30, 

Šiuo atžvilgiu teisinga yra W. Weberio pastaba, krei- 
piama į išlaisvinimo teologijos šalininkus, esą užtrynus 
skirtumą tarp socialinės doktrinos ir teologijos „politinis 
momentas savaime linksta įgyti sakralinės kilnybės“ 1 
kas, kaip regėsime vėliau, iš tikro išlaisvinimo teologijoje 
ir pasitvirtina. 

Toksai beveik visuotinis išlaisvinimo teologijos atsi- 
ribojimas nuo europinės tradicinės teologijos ir noras žūt- 

būt „pabrėžti savą originalumą yra pažadinęs principinę 
Tikėjimo kongregacijos nuorodą, liečiančią teologijos san- 
tykį su vietinėmis laiko sąlygomis apskritai ir nusakytą 
šios kongregacijos deklaracijoje L. Boffo knygos reikalu: 

„Tikrasis teologinis svarstymas niekad neprivalo pasi- 
tenkinti tuo, kad interpretuoja realius dalinės Bažnyčios 
reikalus ir juos įdvasina. Jis visados privalo gilintis į Baž- 
nyčiai patikėtą ir mokomojo autoriteto autentiškai išaiš- 
kintą bei šventos tradicijos perteiktą Dievo žodžio turinį. 
Praktinis patyrimas, kilęs iš tam tikros aprėžtos istorinės 
būklės, be abejonės, teologui padeda ir jį įpareigoja pa- 
daryti Evangeliją prieinamą savam metui. Tačiau prak- 
tika tiesos nei neatstoja, nei jos nekildina: ji tik tarnauja 
Viešpaties mums patikėtai tiesai“ 32, 

Anksčiau minėta Tikėjimo kongregacijos instrukcija 
išlaisvinimo teologijos klausimu dar labiau paryškina šią 
nuorodą: „Sveika teologinė metodologija atsižvelgia, ži- 
noma, į Bažnyčios praktiką ir joje regi vieną iš savo pa- 
grindų, tačiau kaip tik todėl, kad ji kyla iš tikėjimo ir 
yra gyvenimiška jo išraiška“ (X, 3). Užtat instrukcija ir 
peikia išlaisvinimo teologiją, kad joje „socialinė Bažny- 
čios doktrina yra niekinamai atmetama" (X, 4). Atmeta- 
ma ji yra todėl, kad išlaisvinimo teologija mananti, jog 
socialinė Bažnyčios doktrina, kaip ir visa teologija, tu- 
rinti būti sukirpta pagal P. Amerikos sąlygas. Prieš tai 
ir pasisako Tikėjimo kongregacijos raštai. Nes, nepaisant 
P. Amerikos tikrovės savitumo — slogaus bei neteisingo, 
lieka labai neaiškus klausimas, kaip šį istorinį, todėl kin- 
tantį bei praeinantį savitumą paversti savila teologija? 


II. VARGŠAI IR JŲ 
LAISVINIMAS 


1. APSISPRENDIMAS UŽ VARGŠUS 


Nusigrįžimas nuo europinės teologijos ir net nuo Baž- 
nyčios socialinės doktrinos liktų, žinoma, tik neigiama 
ir todėl nevaisinga pastanga, jei išlaisvinimo teologija 
nemėgintų rasti /eigiūmų šaknų P. Amerikos dirvoje, iš 
kurios ji, kaip pati prisipažįsta, esanti išaugusi. Todėl 
mums savaime kyla tolimesnis klausimas: kaip ši teologi- 
ja interpretuoja P. Amerikos žemyną, norėdama jam būti 
sava teologija, nebeatnešta iš svetur ir nebeprimesta ko- 
lonijinių jėgų — valstybinių ir bažnytinių? Kur ji ieško 
ir tariasi radusi jai vienai būdingą savitumą? 

Atsakymas į šį klausimą yra trumpas ir aiškus: Pietų 
Amerikos istorijoje. J. A. Luco, aprašydamas bei nagri- 
nėdamas Pietų Amerikos vyskupų konferenciją, įvykusią 
Puebla de los Angeles (Meksikoje 1979 m.; joje dalyvavo 
ir pop. Jonas Paulius II), pastebi, kad „ligi 1978 m. galo 
tarp pastoracinės teologijos atstovų vis šmėkščiojo pa- 
žiūra, esą nėra jokios P. Amerikos; esą tai tik mitas, iš 
kurio kyląs kitas mitas, būtent P. Amerikos liaudies reli- 
gingumas" 33, Tačiau Puebla šią pažiūrą pakeitusi, kadan- 
gi jos įsigalėjimas būtų buvęs „mums, Lotynų Amerikos 
žmonėms, visų mūsų vilčių savižudystė“ (t. p.). Puebla 
pasisakiusi už „žmonių įvairybę, už rasių ir tautų skir- 
tingumą“, sykiu betgi ir „už Lotynų Ameriką kaip ga- 
liojančią istorinę vienybę" (op. Cit., p. 263—264). 

Kas gi šią vienybę grindžia bei palaiko? Juk tiek geo- 
grafiškai, tiek etniškai P. Amerika yra nepaprastai mišri. 
Nei gyvenamoji aplinka, nei rasė jos nejungia, Užtat ją 
jungia istorinis likimas. Istorija yra tai, kas P. Ameriką 
padaro kultūriniu vienetu. Gi tasai pradas, kuris glūdi 
šioje istorijoje ir labai mišrias grupes sulydina į vienetą, 
esąs jų visų pogrindyje tebebuvojąs „katalikiškasis sluoks- 
nis (substratas)“, esmiškai perkeitęs ankstesnę žemyno ta- 

patybę ir tapęs dabartine kultūrinę jo forma, „Evangelija, 
prigijusi mūsų tautose,— sako Luco,— riša jas į vieningą 
istorinę kultūrą, kurią ir vadiname Lotynų Amerika. Žė- 
rintis šios vienybės prasmuo yra Gvadalupės Madona miš- 
riakraujo veido bruožais“. Trumpai tariant, „suevangelinta 
kultūra sudaro užnugarį visai Lotynų Amerikai“ (op. cit., 
p. 264). 

Šis tad pogrindinis arba užnugarinis katalikiškasis 
sluoksnis ir esąs šaltinis bei akstinas tos įtampios veik- 
los, kurią šiandien regime P. Amerikos Bažnyčioje — jos 
sielovadoje ir jos teologijoje. 

Vis dėlto čia pat kyla naujas klausimas: ar iš tikro 
suevangelinta kultūra sudaro P. Amerikos būdingumą? 
Juk suevangelintos kultūros yra buvę ir Europos istorijo- 
je. Be abejonės, galima ginčytis, ar Europos kultūra nėra 
Evangelijos praradusi, ar joje dar tebesama ano katali- 
kiškojo ar bent krikščioniškojo pogrindinio sluoksnio. Ta- 
čiau kad jo būta, niekas neigti negali. Šia prasme vargu 
ar P. Amerika esmiškai skirtųsi nuo Europos. 

Tai betgi, kas P. Amerikos suevangelintą kultūrą iš 
tikro skiria nuo Europos suevangelintos kultūros, yra 
istorinio jos išsivystymo eiga socialiniu požiūriu. Europos 
kultūra yra čionykštė giliausia šio žodžio prasme: ji yra 
jai sava. Ji išsivystė istorijos eigoje laisvės bei gerovės 
linkme. Galimas daiktas, kad šis išsivystymas vedė Eu- 
ropą tolyn nuo Evangelijos, užtat jis laimėjo jai laisvę. 

P. Amerikos kultūra yra atneštinė: tai ilgo kolonializ- 
mo padaras. Tikėkime, kad suevangelinta P. Amerikos kul- 
tūra išlaikė — bent pogrindyje — Evangeliją, užtat ji pra- 
rado didžiam žmonių sluoksniui ir laisvę, ir gerovę. Kolo- 
nializmas, iš sykio ispanų ir portugalų primestas tenykš- 
čiams gyventojams, galop atsigrįžo į pačių kolonizatorių 
palikuonis ir pavertė juos prispaustaisiais vargšais. Ne tik 
indėnai ir mišriakraujai metisai bei kreolai kenčia šian- 
dien skurdą bei priespaudą, bet ir grynakraujai portugalai 
bei ispanai. Suevangelinta vargo ir priespaudos kultūra — 
štai kas būdinga bei savita P. Amerikai. 

Todėl jau šio žemyno vyskupų konferencija Medelline 
(Kolumbijoje 1968 m.) sukosi aplinkui „degantį ir cent- 
rinį klausimą, būtent aplinkui vargšų klausimą" **. Tų pa- 
čių vyskupų konferencija Puebloje sutiko su Medellino 
konferencijos formule, kad „P. Amerika yra vargšų že- 
mynas" , mėgindama ieškoti vargo priežasčių ir rasti po- 
žifrį jam vertinti bei nugalėti (op. cit, p. 262). 

Šios konferencijos nutarimuose skaitome: „Mes žiūri- 
me tikėjimo šviesoje į vis labiau besiveriančią prarają 
tarp turtingųjų ir vargšų kaip į papiktinimą ir krikščiony- 
bės priešingybę. Mažumos prabanga įžeidžia skurstančias 
minias. Tokia padėtis prieštarauja Kūrėjo planui ir dera- 
mai Jo garbei. Šiuose nuogąsčiuose bei skausmuose Baž- 
nyčia regi socialinę nuodėmę, juo sunkesnę, kad ji da- 
roma kraštuose, kurie vadinasi katalikiškais ir yra pajė- 
gūs padėti pakeisti“ (cit. t. p.). 

Socialinė nuodėmė ir keistind padėlis — štai sąvokos, 
kurios perskverbia Pueblos nutarimus ir sudaro pagrindą 
visai išlaisvinimo teologijai. Bažnyčios dėmesio vidurkin 
stoja ypatingas visuomenės sluoksnis, būtent vargšai, ku- 
riems „stinga būtiniausių pragyvenimui dalykų ir kurie 
politiškai bei kultūriškai yra nustumti į pašalį“ (op. cit., 
p. 255). Stoti tad vargšų pusėn, būti „nutildytųjų balsu“ 
(J. Lozano) esąs pagrindinis P. Amerikos sielovados užda- 
vinys. Dar daugiau: tai Bažnyčios pasiuntinybės regimybė 
istorijoje. Apsisprendimas už vargšus yra šios pasiun- 
tinybės vykdymas kasdienoje. P. Amerikos Bažnyčia esan- 
ti ar bent turinti būti vargšų Bažnyčia. Tuo būdu socio- 
loginė vargšo kategorija virsta !teologine kategorija. ,„Var- 
go bei silpnybės tikrybė,— sako L. Boffas,— yra ne tik 
socialinė. Tikėjimo šviesoje ji yra teologinis dalykas, nes 
Evangelijos požiūriu vargšas yra Viešpaties apsireiškimo 
(epiphania) vaizdas“ *. Todėl į klausimą, „kokia teologija 
būtų Bažnyčiai bei visuomenei hic et nunc naudingiausia 
bei reikalingiausia“ (p. 33), L. Boffas nesvyruodamas at- 
sako: išlaisvinimo, kadangi „tema išlaisvinimas yra pats 
originaliausias mūsų krikščionių padarinys ir mūsų įna- 
šas į visą Bažnyčią“ (op. cit., p. 33, 45). 

Bet čia tuoj pat kyla naujas klausimas: kas gi yra 
vargšas? Kokį vargšą turi galvoje P. Amerikos teologai, 
paversdami jį teologine kategorija ir net, kaip vėliau 
matysime, Bažnyčios subjektu? Šis klausimas yra svar- 
bus todėl, kad tik į jį atsakę galėsime suprasti, už ką 
gi iš tikro apsisprendžia P. Amerikos Bažnyčia bei jos 
teologija ir kokia prasme išlaisvinimas sudaro šios naujos 
teologijos savitumą. 

Vargšu galima vadinti kiekvieną žmogų, patekusi į 
vargą. Tačiau jin patekti galima labai skirtingais keliais. 
Pati Evangelija mini šį skirtumą, taip kad ne kiekvienas 
vargšas gali virsti /eologine kategorija. Sūnus palaidūnas, 
išvykęs „į tolimą šalį“ ir ten „palaidai gyvendamas“, tiek 

išeikvojo savo iš tėvo atsiimtą dalį, jog buvo priverstas 
eiti „ganyti kiaulių" ir maitintis jų „ankščių ėdalu" (Lk 15, 
13—16). Jis tapo vargšu dėl savo paties kaltės. Jo skur- 
das buvo asmeninio jo elgesio pasekmė. 

Jeruzalės šventykloje Jėzus „pamatė vieną vargšę 
našle“, kuri į aukų dėžutę „įmetė du smulkius pinigė- 
lius: iš savo neturto įmetė viską, ką turėjo pragyvenimui“ 
(Lk 21, 2—4). Ši moteris tapo vargše ne savo valia. Jos 
vargas buvo nelaimės pasekmė, būtent jos vyro mirtis. 

Tačiau šių abiejų pavyzdžių vargas yra dar vis dėlto 
asmeninio pobūdžio. Jis kyla arba iš asmeninės kaltės, 
arba iš asmeninės Nelaimės. Bet Kristus pažista ir kitokį 
vargą. „Gyveno kartą vienas turtuolis. Jis vilkėdavo pur- 
puru bei ploniausia drobe ir kasdien prabangiai puotau- 
davo. O prie jo rūmų vartų gulėjo votimis aptekęs el- 
geta, vardu Lozorius. Jis troško marinti savo alkį bent 
trupiniais nuo turtuolio stalo“ (Lk 16, 19—20). Tai jau 
nebe sūnus palaidūnas ir nebe našlė moteris. Tai du po- 
liai visuomenėje — ištaiga ir skurdas. Tai vaizdas iš P. 
Amerikos, Indijos, Afrikos. Tai ta prabanga kaip skurs- 
tančių minių papiktinimas, apie kurį kalba minėta Pueb- 
los vyskupų konferencija. 

Už ką tad apsisprendžia P. Amerikos Bažnyčia ir ko- 
kių „vargšų Bažnyčia“ ji yra, kaip ją šiandien interpre- 
tuoja išlaisvinimo teologija? Žinoma, ne sūnaus palaidūno 
ir net ne našlės moters, o Lozoriaus Bažnyčia. Lozorius 
yra prasmuo ištiso žmonių sluoksnio, ištisos klasės, nau- 
joviškai kalbant, prasmuo proletarialio, kaip jį kadaise 
yra aprašęs K. Marxas ir kaip jį dabar aptaria išlaisvi- 
nimo teologija. P. Amerikos vargšai yra atsiradę ne dėl 
jų pačių gyvensenos bei elgsenos (pvz., išlaidumo, palai- 
dumo, tinginiavimo, girtuokliavimo ir t. t.), bet dėl vi- 
suomeninės sąrangos. Jų vargo kilmė, sako L. Boffas, „yra 
ne asmeninio, bet struktūrinio pobūdžio“ *. Ištisas žmo- 
nių sluoksnis, luomas arba klasė (vardas čia nesvarbu) 
yra patekęs į vargą: vargas yra šio sluoksnio būsena — 
asmeniškai nesusikurta, todėl asmeniškai nė nepergalima. 

Tai pabrėžė ir Pueblos vyskupų konferencija: „Iš mū- 
sų Lotynų Amerikos kraštų širdies kyla į dangų vis pri- 
mMygtinesnis šauksmas, šauksmas žmonių, kurie kenčia ir 
reikalauja teisybės, laisvės bei žmogaus teisių pagarbos. .. 
Šauksmas darosi vis skardesnis ir kartais net grasinantis. .. 
Jis atskleidžia neteisybės būklę“ *7. Apsispręsti už varg- 
šus reiškia P. Amerikos Bažnyčiai apsispręsti už šį ken- 

čiantį bei pagalbos besišaukiantį žmonių sluoksnį. Stoti 
jo pusėn reiškia stoti priešpriešiais anai „neteisybės būk- 
lei", anai visuomeninei sąrangai arba struktūrai, kuri varg- 
šų klasę sukūrė ir toliau ją tebekuria. 

Todėl „vargšų Bažnyčia“ P. Amerikoje nėra neturtė- 
lių užtarėja ar globėja karitaiyvine prasme, nes caritas 
visados yra nukreiptas į asmeninį vargą, vis tiek ar jis 
būtų kaltės, ar nelaimės pasekmė — net ir katastrofų at- 
vejų, kaip žemės drebėjimas ar potvyniai, ar gaisrai. Kiek- 
vienu atveju Caritas nesirengia keisti visuomeninės są- 
rangos, kadangi ir jos šalinamas vargas nėra struktūrinio 
pobūdžio. Tai atskleidžia L. Boffo žodžiai: „Jau nuo Teo- 
dosijaus laikų Bažnyčia buvo vargšams, be abejonės, pa- 
lanki, tačiau jai niekad nepasisekė tapti vargšų Bažny- 
čia, būtent todėl, kad ji į vargšus žiūrėjo gailestingai, 
vadinasi, artimo meilės akimis. Šiandien gi mes žiūrime 
į vargšus nebe karitatyviniu aprūpinimo, bet visų pirma 
politiniu atžvilgiu" 38. 

Tai paaiškina mums, kodėl išlaisvinimo teologai krei- 
vai žvelgia į Vokietijos vyskupų suorganizuotą „„Adveniat“ 
pagalbą P. Amerikos Bažnyčiai: ši pagalba vyksta kasme- 
tinės rinkliavos pavidalu pirmąją Kalėdų dieną. Bet ji 
kaip tik ir nepatinka išlaisvinimo teologams, nes esanti 
ne visuomenę keičiančio, o tik karitatyvinio pobūdžio: 
ji įgalina P. Amerikos Bažnyčią ne keisti ten įsigalėjusias 
struktūras, o tik realizuoti konkrečius kasdienos projek- 
tus (pvz., statyti mokyklas, padėti kandidatams į kunigus 
ar vienuolius, ruošti įvairius profesinius kursus ir t. t.). 

Šisai „Adveniat" atstumas nuo politinio siekio keisti 
„Neteisybės būklę“ kaip tik ir erzina išlaisvinimo teolo- 
gus. Vienas jų, pavyzdžiui, rašo: „Užsieninė bažnytinė 
parama pinigais vaidina, mano pažiūra, galų gale neigiamą 
vaidmenį, nes ji kliudo pertvarkyti Pietų Amerikos Baž- 
nyčią, stumdama ją į naują priklausomybę (p. 65)... O 
priklausomybė nuo „„Adveniat“ pinigų gimdo vergišką gal- 
voseną (Mentalitaet)“ 39. Karitatyvinė Europos pagalba 
virstanti galop tokia pat kolonijine priespauda, kaip ir 
anksčiau aprašyta europinės teologijos įtaka. 

Gal tad be reikalo Tikėjimo kongregacijos instrukcija 
prikiša išlaisvinimo teologijai, esą ši „žalingų būdu jau- 
kia Šventraščio vargšus su Marxo proletariatu“ (IX, 10): 
be reikalo todėl, kad išlaisvinimo teologija apie Kristaus 
laiminamus vargšus dvasioje („beati pauperes spiritu“, 
Mt 5, 3) iš viso nekalba. Išlaisvinimo teologijai rūpi ne 

vargšai dvasioje, bet kaip tik anie proletariškieji vargšai, 
kuriems „stinga pragyvenimui būtiniausių dalykų“. Juos 
yra aprašęs Marxas kaip žmones, netekusius žmogiškumo 
(„Voelliger Verlust des Menschen"), o išlaisvinti juos iš 
šio nepritekliaus dabar ir imasi išlaisvinimo teologai. 

Vargšai kaip teologinė kategorija išlaisvinimo teolo- 
gijai anaiptol nėra Kalno pamokslo vargšai, kuriuos 
J. B. Metzas tapatina su pačiu žmogiškuoju buvimu, lai- 
kydamas vargą ir būtį neHeperskiriamus: „Vargas nie- 
kad negali būti kažkas objektyvaus, kažkas esantis mano 
žinioje (Verfuegbares), kažkas skirtingo nuo mūsų egzis- 
tencijos pagrindo. Vargas yra radikalus subjektyvumas“ *?, 
Gi išlaisvinimo teologijai vargas kaip tik yra radikalus 
objektyvumas, neturįs ryšio su egzistencijos pagrindu, jai 
primestas iš viršaus istorijos eigoje, todėl galimas bei rei- 
kalingas pašalinti. Su Šventraščio minimu neturtu jis ne- 
turi nieko bendro, ir Tikėjimo kongregacijos instrukcija 
teisingai šiuo atžvilgiu pastebi, kad išlaisvinimo teologi- 
jos „vargšų Bažnyčia reiškia klasės Bažnyčia“ (t. p.), bū- 
tent proletariato Bažnyčią. Visuotinis Bažnyčios pobūdis 
čia išsilaiko tik todėl, kad proletariatas, kaip Marxas 
teigė, yra labiausiai kenčianti klasė ir savo kančia todėl 
visuolinė, kaip tai skaitome komunistų manifeste (1847 m.). 
Proletariatas irgi susideda iš įvairių luomų, rasių ir tau- 
tų, kaip ir Bažnyčia. Taigi „proletarų Bažnyčia“ esanti 
tuo pačiu visuotinė Bažnyčia. 

Apsispręsti už vargšus, pasak išlaisvinimo teologijos, 
anaiptol nereiškia virsti daline ar grynai vietine Bažny- 
čia. Kaip patys vargšai savo kančia yra visuotinio po- 
būdžio, taip ir „vargšų Bažnyčia“. O įei atsiranda čia įtam- 
pos, tai tik todėl, kad tradicinis Bažnyčios gyvenimas 
norimas ir toliau tęsti, „įsikūnijus buržuazinėje kultū- 
roje“, gi naujas būdas būti Bažnyčia „yra įsikūnijimas 
liaudies kultūroje" *!. Apie šią „liaudies Bažnyčią“ kalbė- 
sime vėliau skyrium, nes ji yra išlaisvinimo teologijos 
regimybė ir kartu teologinių jos sandų apraiška. Čia mi- 
nime ją tik kaip formą, kuria vyksta Bažnyčios apsispren- 
dimas už vargšų sluoksnį arba klasę. 


2. VARGŠAI KAIP KLASĖ 


Kokia tad yra toji visuomenės sąranga, kad ji kildina 
neteisybės būklę, o su ja ir vargą? Nes vargas P. Ame- 
rikoje yra neteisybės pasekmė, gi šita neteisybė yra ne 


676 


atskirų asmenų nusikaltimas teisybei (tokių nusikaltimų 
buvo ir bus visados!), bet visuomeninė struktūra, kuriai 
nusilenkti esti verčiami net ir tie, kurie norėtų netei- 
sybės vengti. Sakysime, Brazilijos Vakaruose vienas arki- 
vyskupas turi 180 000 hektarų žemės, bet jis jos nedalina 
vargšams, nes neturėtų kuo išlaikyti savo dvasiškijos ir 
savo įstaigų *2. Vargas P. Amerikoje yra socialinė nuodė- 
mė, kaip aną struktūrą yra pavadinusi ne tik išlaisvinimo 
teologija, bet ir pati hierarchija. Kokiu tad būdu tokia 
struktūra atsiranda? Nes tik supratę jos kilmę galėsime 
teisingai suprasti ir išlaisvinimą arba kelią bei priemo- 
nes tai struktūrai nugalėti. 

Kalbėdamas apie žymes Bažnyčios, buvojančios klasių 
suskaldytoje visuomenėje, L. Boffas gana tiksliai piešia 
tokios klasių bendruomenės atsiradimą. Pagrindinis jo tei- 
ginys skamba: ,„Organizuojanti visuomenės ašis yra spe- 
cifiniai jos gamybos būdai“ (p. 199). Tai reiškia: kaip ga- 
minami medžiaginiai reikmenys, taip susiklosto ir pati vi- 
suomenės sąranga, kad šių reikmenų gamintų, juos skirs- 
tytų ir tuo išlaikytų tiek biologinę savo padėtį, tiek ir 
kultūrinę savo pažangą. Tačiau šios sąrangos pagrindas 
yra, pasak Boffo, žemutinė struktūra (Infrastruktur), „ant 
kurios rymo visa, kas bendruomenėje vyksta“ (t. p.). Ši 
žemutinė struktūra yra pastovi, nes jos poreikiai visados 
lieka tie patys; ji yra visuotinė, nes ji randama visais 
laikais ir visose bendruomenėse: ji yra galop pagrindinė, 
nes tai prielaida bei sąlyga kiekvienai kitai galimybei 
bei veikmei *š. 

Kas yra susipažinęs su K. Marxo veikalu „Die deuts- 
che Ideologie“ (1845—1846), lengvai pastebės, kad Mar- 
xo mintys yra kartu ir Boffo mintys visuomeninės sąran- 
gos atžvilgiu. Tai nuoroda, kurią turėtume visados turėti 
prieš akis. 

Gamybos būdų, pasak Boifo, gali būti įvairių. Tačiau 
Vakaruose ir P. Amerikoje vyrauja kapitalistinės gamy- 
bos būdas, vadinasi, toks, kuriame gamybos priemonės 
yra privalinės, savaime kildinančios nelygią padalą tiek 
darbo jėgų, tiek ir darbo gaminių. Kapitalistinė gamyba 
padaro, kad daugelis neturi nei darbo, nei tuo pačiu pra- 
gyvenimo arba kad darbas neteikia jam reikalingo pra- 
gyvenimo. Nedarbas ir neturtas yra kapitalistinės gamy- 
bos pasekmės (plg. p. 200). Ir tai stumia visuomenę į 
neišvengiamą skaldymąsi klasėmis, tarp kurių vyrauja „vir- 
šenybės santykis“, būdingas priešingais reikalais ir di- 


677 


džiule nelygybe, „atsispindinčia tiek mityboje, tiek ap- 
rangoje, tiek gyvenvietėse, tiek sveikatos priežiūroje, tiek 
darbo eigoje, tiek laisvalaikyje“ (t. p.). 

Tokia klasių sąranga apsprendžia bet kokią veiklą „ne- 
priklausomai nuo žmonių valios“ (t. p.): „kiekviena klasė 
turi savų poreikių, savų interksų, savų papročių bei elg- 
senos būdų“ (t. p.). O kadangi kapitalistinės gamybos bū- 
das yra nedarnus ir nelygus (asymetrisch), todėl ir klasių 
dinamika darosi nedarni ir nelygi: ji yra pilna sankirčių 
bei įtampos. Nors ir nelygiomis jėgomis, klasės veda kovą 
viena su kita irgi „nepriklausomai nuo atskirų narių va- 
lios“ (t. p.). 

„Klasių bendruomenėje visados esama vienos vyrau- 
jančios klasės, kuri atsakinga už visos bendruomenės li- 
kimą. Ji nuolatos stengiasi stiprinti savo valdžią, ją gi- 
linti ir plėsti. Ji net mėgina įtikinti valdomuosius, kad 
jie su jų valdymu sutiktų“ (p. 201), vadinasi, susitaikytų 
su savo padėtimi ir nesišiauštų, jog yra valdomi. 

Šitoje vietoje išlaisvinimo teologija daro skaudų prie- 
kaištą Bažnyčiai, esą ji, tiesa, užstojusi valdomuosius bei 
skriaudžiamuosius, sykiu betgi ir raginusi juos nesukilti 
prieš valdančiąją klasę, o nuolankiai bei kantriai pri- 
imti ir nešti savo likimą. Tai jausti ypač popiežiaus Leo- 
no XIII dėstyme, kai jis, akindamas „puoselėti amatinin- 
kų ir darbininkų draugijas“, kartu reiškia viltį, esą šios 
draugijos padarysiančios savo narius „kantrius darbe, pa- 
tenkintus savo likimu“ ir nuteiksiančios juos „vesti ramų 
bei taikingą gyvenimą“ (enc. „Ouod apostolici muneris“ 
1878 m. nr. 11). Tuo būdu valdančiosios klasės norai su- 
tampa su Bažnyčios norais: „kas atlieka, atiduoti betur- 
čiams“ (minėtos enc. nr. 10), už tai laukti iš jų „ideolo- 
ginio susitaikymo“ (Boif. Op. cit., p. 201). 

Iš tikro ne kartą tokio susitaikymo ir esama. Tačiau 
L. Boffas pabrėžia, kad tai niekad nevyksta visiškai. Tarp 
valdomųjų „visados atsiranda pasipriešinimo lizdų“ 
(p. 201), kurie planuoja, kaip atgavus netektas teises, o 
tai ir palaiko klasių kovos dvasią: „Esama nuolatinio (at- 
viro ir slapto) konflikto tarp valdomųjų ir valdančiųjų“ 
(p. 201). Klasių kova yra visuotinis ir nuolatinis istorijos 
reiškinys. K. Marxo tezė, įrašyta pačioje komunistų ma- 
nifesto pradžioje (1847), būtent „visos ligšiolinės visuo- 
menės istorija yra klasių kovos istorija“, nuolatos karto- 
jasi išlaisvinimo teologijoje. 

Ir taip yra ne tik valstybėje; taip yra, pasak Boffo, 
ir Bažnyčioje, nes „Bažnyčia veikia ne tuščioje aplinko- 
Te, o istoriškai apgyvendintoje bendruomenėje“ (op. cit., 
p. 199). Todėl „religiškai bažnytinė sritis yra visuome- 
ninio lauko išpjova“ (t. p.). Jei tad šiame lauke siaučia 
klasių kova, tai savaime aišku, kad tiek pačios klasės, 
tick jų kova neaplenkia nė Bažnyčios: „Tikintieji irgi sto- 
vi vienoje ar kitoje pusėje. Yra neįmanoma, kad klasių 
koniliktas neperskirtų ir Bažnyčios“ (p. 201). Tikintieji 
„Evangelijos skelbimą aiškinasi pagal savos klasės funk- 
cijas" (p. 200). 

Tiesa, L. Boffas pripažįsta, kad Bažnyčia gali „čia pri- 
siimti revoliucinį vaidmenį, čia stiprinti valdantįjį sluoks- 
nį“ (p. 202). Tačiau šios galimybės, pabrėžia Boffas, „taip 
pat nepriklauso nuo laisvo valios apsisprendimo; jos pri- 
klauso nuo santykiuosenos, kuri religinę bažnytinę sritį 
jungia su klasėmis" (t. p.). Todėl yra labai galima, kad „„Baž- 
nyčia savo istorijos eigoje ir savo institucijomis kaip tik 
kildina viršenybės struktūrą“ (t. p.). Kitaip tariant, Baž- 
nyčioje irgi kyla kapitalistinės gamybos būdas, būtent 
„dvasinės gamybos“, kai „dvasiškija nusavina krikščio- 
niškosios liaudies (Volk) religinės gamybos priemones“ 
(t. p.). Tuomet atsiranda darbo padala ir Bažnyčioje: „„Val- 
dininkų bei specialistų štabas gamina simbolinių gėrybių, 
o jų gamybos netekusi liaudis nūnai jas naudoja (kon- 
sumiert)" (p. 203). 

Savo laiške L. Boffui kardinolas J. Ratzingeris aštro- 
kai papeikė tokį Bažnyčios sąrangos Dei veiklos vaizdą: 
„Teologiniu atžvilgiu — rašo kardinolas,— nėra jokios 
prasmės gamybos priemones įvesti į Bažnyčios bendruo- 
mene, tarsi jos būtų tikrasis bažnytinės organizacijos pa- 
grindas. Argi Bažnyčia neturi savos pirmykštės organi- 
zacijos, nepriklausomos nuo gamybos priemonių? Jūsų 
įvestas principas yra teologijai svetimas“ **. Iš tikro kal- 
bėti apie Bažnyčioje esamą darbo padalą, apie jos skili- 
mą į klases, apie gamybos priemones ir gaminius, apie 
gamintojus (dvasiškiai) ir naudotojus (pasauliškiai) yra 
nepaprastai keista „analogija“, net neverta šio vardo, ka- 
dangi ji neturi redlūus pranašumo. Argi kunigas, šv. Mi- 
šių metu konsekruojąs ostijas, yra dvasinių gėrybių pro- 
ducentas, o tikintieji, priimą Komuniją, šių gėrybių kon- 
sumentai? 

Tačiau svarbiausia, ką išlaisvinimo feologija pražiū- 
rėjo, vaizduodama Bažnyčią kaip kapitalistinę gamyklą, 

yra faktas, jog Bažnyčioje neišsivyslė jokia proletariato 
klasė. Išlaisvinimo teologija mielai kalba apie prispaus- 
tuosius ir prispaudėjus, apie vargšus ir turtuolius. Nėra 
abejonės, kad ši schema ne kartą tinka ekonominei bei 
politinei santvarkai, ypač P. Amerikoje. Tačiau jei išlais- 
vinimo teologija į gamybos būdų vyksmą įtraukia ir Baž- 
nyčią, tai tuomet ir Bažnyčioje savaime turėtų išsivystyti 
prispaudėjų ir prispaustųjų, turtuolių ir vargšų klasės. 
Betgi kur tokių klasių esama ir kokios jos yra? 

Tiesa, Bažnyčia apima visas klases, tuo pačiu ir tur- 
tinguosius, ir varguolius, tačiau šios klasės ateina į Baž- 
nyčią iš pasaulio, o ne kyla iš pačios Bažnyčios: bažny- 
tinių prispaudėjų ir prispaustųjų, bažnytinių turtuolių ir 
vargšų nėra. O jei kas iš tikro yra prispaudėjas, tai tik 
ne dėl to, kad jis, L. Boffo žodžiais kalbant, turėtų „teo- 
loginių privilegijų“ (op. cit, p. 236) arba kad jis būtų 
„pasigrobęs ir monopolizavęs visą religinę galią“ (op. cit., 
p. 210). Taip pat kas yra Bažnyčioje vargšas, tai irgi ne 
todėl, kad būtų nuskriaustas, skirstant „dvasinės gamy- 
bos“ gėrybes. Ir kaip tai bžtų įmanoma? Argi išiaisvini- 
mo teologai mano, jog dvasiškija pasilaiko sau daugiau 
dieviškųjų malonių, negu jų teikia pasauliškiams, tai „kon- 
sumentų klasei“? Ar ši lygiagretė tarp kapitalistų-bur- 
žujų ekonomiškai socialinėje srityje ir dvasiškių-hierar- 
chų religiškai bažnytinėje srityje nėra išmonė ir net ne- 
sąmonė? 

Prispaudėjas—prispaustasis, turtuolis—vargšas yra iš 
esmės profaninės sąvokos, visados ltakančios užu šven- 
tyklos durų. Bažnyčioje, kaip Viešpaties šventykloje, jos 
neturi ne tik jokios prasmės, bet ir jokio tikrovinio ati- 
tikmens. Jei vyskupas turi Kunigystės sakramento pil- 
nybę, tai dar anaiptol nereiškia, kad jis yra „malonių 
kapitalistas“, 0 paprastas pakrikštytas pasauliškis yra 
„Malonių vargšas“. Bažnyčioje nėra dvasinių „priemies- 
čių (favelas, barrios) su „malonių proletariato“ lūšnelė- 
mis. Štai ko išlaisvinimo teologija nepastebėjo, nuolatos 
kalbėdama apie viršenybės santykius (hierarchija—pasau- 
„ liškiai) Bažnyčioje. O šis nepastabumas ir padaro Bažny- 
čios vaizdą kreivą ir net utopinį, su kuriuo kovoti yra 
taip pat utopiška. 

Nuosekliai tad Tikėjimo kongregacijos instrukcija ir 
prikiša išlaisvinimo teologijai, esą ši „sunaikinanti Baž- 
nyčią jos tikrovėje, kurią sudaro Dievo malonės dovana 
ir tikėjimo paslaptis“ (IX, 8). Perkėlus klasių buvimą ir 

jų kovą į Bažnyčią, „darosi abejotina sakramentinė ir hie- 
rarchinė jos sąranga. Tuomet hierarchija ir mokomasis 
autoritetas savaime virsta valdančiosios klasės atstovais, 
su kuriais privalu kovoti“ (IX, 13). Nes išlaisvinimo teo- 
logai yra įsitikinę, jog valdančiosios klasės atversti (me- 
tanoia) neįmanoma: „Kiekviena institucija,— sako L. Bof- 
ias, — linksta tapti valdžios sistema, kuri nustelbia kūry- 
biškumą ir kritiką (op. cit, p. 95)... Pati savaime valdžia 
niekad nesitraukia (p. 106)... Valdžios logika yra vis dau- 
giau valdžios“ (p. 102). Nuosekliai tad Boffas ir teigia, 
kad Bažnyčia, kilusi iš atsiskyrimo nuo sinagogos, dabar 
„pati yra tykoma pavojaus virsti sinagoga, vadinasi, di- 
džiule sekta, kurioje viską kontroliuoja dvasiškija“ 
(p. 102). 

Klasių bei jų kovos principas Bažnyčioje yra daugiau 
nei tik hierarchų gyvenimo ar elgesio kritika, kuri vi- 
sais amžiais yra buvusi. Klasių kovos principo taikymas 
Bažnyčiai savaime veda, kaip ir Tikėjimo kongregacijos 
instrukcija nurodo, į pažiūrą bei praktiką, „kad liaudis 
(das Volk) yra bažnytinių pareigų (Aemter) šaltinis ir kad 
todėl ji pati gali rinktis pareigūnus pagal savo istorinį ir 
revoliucinį pašaukimą“ (IX, 13). Vadinamosios „liaudies 
bendrijos“ (apie jas kiek vėliau), kurių tinklas P. Ame- 
rikoje vis tankėja, kaip tik ir yra vargšų klasės orga- 
nizavimosi pasekmė, o tuo pačiu ir pirmas, pasak išlais- 
vinimo teologijos, žingsnis išsivaduoti ne tik iš ekono- 
minės bei socialinės, bet ir iš bažnytinės priespaudos. 


3. IŠLAISVINIMO SAMPRATA 


Jei tad P. Amerika iš tikro yra „vargšų kraštas“, tai 
savaime aišku, kad šio krašto laisvinimas iš vargo yra 
pats artimasis ir aktualusis uždavinys. Antra vertus, jei 
P. Amerikos. vargas yra „neteisybės būklės“ pasekmė, 
tai irgi savaime aiškų, jog jis liečia ne tik valstybę, bet 
ir Bažnyčią, kadangi teisybė yra Evangelijos sąvoka: ji 
vyra ne tik eschatologinis lūkestis (plg. 2 Pt 3, 13; Apr 21, 
4), bet ir krikščioniškosios dabarties pareiga (plg. Mt 5, 
10; 23, 23; Lk 11, 42). Tuo būdu teologinė kategorija yra 
ne tik vargšai kaip likrybė, bet ir išlaisvinimas kaip siekis. 

Tai ypač aiškiai nurodė Brazilijos šiaurryčių vyskupai 
1973 metais: „Mes esame tarnai ir bažnytiniai išlaisvi- 
nimo pareigūnai (Amtstraeger)... Mes priimame reika- 

lavimus šiaurrytiečio žmogaus, kuris šaukiasi šios išlais- 
vinimo tarnybos, kad ji dalintųsi su juo teisybės alkiu“ *5, 
Šie vyskupų žodžiai yra ne tik loginė, bet ir būtina prak- 
tinė išvada. Stodama vargšų pusėn, Bažnyčia tuo pačiu 
stoja ir jų išlaisvinimo pusėn. 

Lieka neatsakytas tik klausimas, kokiu būdu šis iš- 
laisvinimas privalėtų būti vykdomas. Apsispręsti už varg- 
šus, net ir suprantant juos kaip klasę, yra lengviau negu 
apsispręsti už išlaisvinimą, kadangi šis apsisprendimas rei- 
kalauja jau visiškai konkretaus būdo ir konkrečių prie- 
monių išlaisvinimui vykdyti, jei nenorima tuščiažodžiau- 
ti. Kokiu keliu tad eiti išlaisvinimo linkui: keičiant visų 
pirma asmenį, kad jis pakeistų ir visuomeninę struktūrą, 
ar keičiant visų pirma visuomeninę struktūrą, kad iš jos 
išaugtų ir perkeistas asmuo? 

Tai pagrindinis klausimas, į kurį tikro atsakymo ne- 
duoda nei išlaisvinimo teologija, nei jo nėra davusi anks- 
tesnė europinė teologija. Tikėjimo kongregacijos instruk- 
cija linksta pabrėžti asmens pirmenybę: „Blogio šaknys 
glūdi laisvame ir atsakingame asmenyje“ (IV, 15). Taigi 
tik jas išrovus būtų galima kalbėti apie visuomenės pa- 
keitimą. „Naujojo Testamento apreiškimas moko,— skai- 
tome toliau minėtoje instrukcijoje — kad nuodėmė yra 
pats giliausias blogis, paliečiąs žmogų jo asmens vidu- 
je. Todėl pirmaeilis išlaisvinimas kaip išeities taškas vi- 
siems kitiems laisvinimams yra išlaisvinimas iš nuodėmės 
(IV, 12)... Nevalia rasti blogio pirmoj eilėj ar vien tik- 
tai ekonominėse bei politinėse struktūrose, tarsi visos 
kitos blogybės savo priežastį ir šaltinį turėtų šiose struk- 
tūrose, taip kad naujo žmogaus kūrimas priklausytų nuo 
kitokių struktūrų kūrimo (IV, 15)... Būtinybė iš pagrindų 
reformuoti tas struktūras, kurios kildina skurdą ir yra 
prievartos išraiška, neprivalo mūsų suklaidinti pražiūrint, 
kad neteisybė slypi žmogaus širdyje“ (XI, 8). 

Net ir minėti Brazilijos šiaurryčių vyskupai linksta į 
asmens pirmenybę ryšium su visuomene, nors ir skelbiasi 
esą „išlaisvinimo tarnai": „Kaip išlaisvinimo pareigūnai, — 
rašo jie savo komunikate — mes privalome visų pirma 
keisti paiys save, kad galėtume geriau tarnauti“ keičiant 
visuomenę (op. cit., p. 472), 

Bet kaip tik šią pirmenybę ir neigia išlaisvinimo teo- 
logija. Be abejonės, būtume šiai teologijai neteisingi, jei 
prikištume, esą ji pamirštanti nuodėmės galią asmenyje 
ir nesistengianti keisti asmens. Ne! Ji tik neužsklendžia 

nuodėmės asmenyje, o regi jos apraiškas bei pasekmes 
ir visuomenėje („socialinė nuodėmė“, nepriklausoma nuo 
asmens valios). Svarbiausia gi, kad išlaisvinimo teologija 
patį išlaisvinimą iš nuodėmės išganymo prasme susociolo- 
gina: išganymas, buvęs įprastinėje teologijoje grynai teo- 
loginė katkgorija, išlaisvinimo teologijoje įgyja sociolo- 
ginio pobūdžio. | 

G. Gutierrez, sakysime, teigia, kad „išganymas — bent 
iš pradžių — privalo įtaigauti ir žemiškojo gyvenimo kei- 
tima“ (p. 17). Jis nesąs grynai antgamtinis dalykas. „Jis 
veikia jau dabar ir čia pat, keisdamas žmogiškąją būse- 
ną“ (t. p.), taigi ir visuomenę, Ir atvirkščiai, „kiekviena 
pastanga kurti teisingą bendruomenę yra laisvinimas ir 
tuo pačiu jau išganomasis darbas" *, Prigimties ir ant- 
gamtės negalima esą interpretuoti kaip dviejų perskirtų 
plotmių, būtent kaip kelio (via) ir tikslo (terminus), juodvi 
siejasi viena su kita labai ankštai ir įtaigauja viena kitą. 
Tikslas apsprendžia kelią, nes tik tikru keliu einant ga- 
lima tikslą pasiekti. Savo ruožtu kelias apsprendžia liks- 
lą, nes klampus kelias neartina prie tikslo, kadangi ke- 
lias visados yra istorinis, vadinasi, aprėžtas laiko. At- 
skiram žmogui — asmeniui nėra duota tūkstančio metų, 
kad jis taptų šventas, gulėdamas savo vočių pūliuose prie 
turtuolio vartų. Todėl išlaisvinimo teologai, nenkigdami 
nuodėmės grėsmingos galios asmeniui, vis dėlto telkia 
savo dėmesį aplink visuomenines pakaitas: jų stingant, 
konkrečioje būklėje neįmanoma keisti nė asmens. „Išga- 
nymas,— sako G. Hasenhuetilis — galioja ne tik visiems 
žmonėms, bet ir visam žmogui, vadinasi, ir kūninei bei 
visuomeninei jo sričiai, nes žmogus esmiškai yra kūniš- 
kai dvasinė ir visuomeninė būtybė. Tad ir išlaisvinimas, 
krikščioniškai suprastas, privalo būti pradėtas visose plot- 
mėse: kultūrinėje, ūkinėje, bendruomeninėje, socialinėje, 
gamtamokslinėje, politinėje, bažnytinėje, o taip pat ir teo- 
loginėje. Atsiradus neteisybės būklei, pirmaeilis teologinio 
darbo uždavinys yra pašalinti neteisybę" *7. 

Trumpai tariant, konkreti istorinė padėtis apsprendžia, 
kam teikti pirmenybę išlaisvinimo atveju: asmeniui ar 
visuomenei, Abu šie žmogiškojo buvimo poliai yra nuo- 
dėmės paliesti ir sužaloti. Bet kai ši žala virsta socialine 
nuodėme arba neteisybės būkle, tuomet reikia visų pir- 
ma šalinti šią būklę, keičiant visuomeninę struktūrą. Teik- 
ti pirmenybę asmens širdies keitimui galima tik tada, kai 
socialinė nuodėmė yra apvaržyta ir kai neteisybė bei 

vargas kyla nebe iš struktūros, o iš individualios kaltės 
ar kokios nors nelaimės. Tokios padėties P. Amerikoje 
dar nėra. Štai kodėl čia ir reikia visų pirma keisti visuo- 
meninę struktūrą ir laukti iš šios pakaitos asmens kitimo. 

Šiuo atžvilgiu išlaisvinimo teologija stipriai priartėja 
prie marksistinės teorijos, pagal kurią naujas žmogus 
kyla iš naujos — proletarinės — struktūros. Tai buvo Mar- 
xo svajonė, ir tai buvo ilgametis sovietinių teoretikų 
lūkestis komunistinėje Rusijoje. Tuo pačiu atžvilgiu išlais- 
vinimo teologija priartėja ir prie utopijos, nes, kaip tei- 
singai pastebi Tikėjimo kongregacijos instrukcija, „„netei- 
sybę gimdančių struktūrų revoliucinė pakaita dar anaip- 
tol nelaiduoja teisingos struktūros kilimo“ (XI, 10). 
Sovietinis Rusijos gyvenimas dabartyje yra aiški tokios 
utopijos apraiška. 

Ir štai čia Bažnyčia atsiduria tarp kūjo ir priekalo: ar 
pabrėžti savo teologijoje bei sielovadoje „neteisybės būk- 
lės“ keitimą ir tuo susociologinii išganymo sampratą bei 
praktiką, ar eiti senuoju, grynai !eologiniu keliu, skelbiant 
visų pirma asmens laisvinimą iš nuodėmės? Išlaisvinimo 
teologija verčia Bažnyčią — hierarchus ir teologus — su- 
vokti išlaisvinimą kaip bažnytinį vaidmenį struktūrų kei- 
timo prasme. L. Boffas pabrėžia tai gana įsakmiai: „„Svar- 
bu ne tik išlaisvinti žmogų iš nuodėmės (iš jos privalome 
būti išlaisvinti visi), bet ir iš istorinių (ūkinių, kultūrinių 
ir politinių) struktūrų“ (p. 25). 

Be abejonės, Boffas priduria, kad „krikščioniškoji re- 
ligija siekia galutinio išlaisvinimo ir Dievo vaikų laisvės 
Viešpaties karalystėje“ (p. 25—26): tai eschatologinis 
krikščionybės tikslas. „Vis dėlto ji įtraukia į šį siekinį 
taip pat ir istorinį išlaisvinimą kaip užuobėgą bei kon- 
kretų vykdymą anos eschatologinės pabaigos, kuri isto- 
rijos gale yra galima tik Dievuje“ **, Tai reiškia: escha- 
tologija siejasi su istorija neperskiriamai. Įprastinis pasau- 
lio istorijos skyrimas nuo išganymo istorijos išlaisvinimo 
teologijoje dingsta: esama tik vienos istorijos, nes išga- 
nymas vyksta istorijoje ir per istoriją. G. Gutierrez net 
pabrėžia, kad „eschatologija nėra tik kryptis ateitin, bet 
ir ryšys su dabartimi“ *, Virtus gi dabarčiai neteisybės 
būkle, tuo pačiu kinta ir eschatologinės viltys, įgydamos 
konkrečių istorinių formų, apspręstų gyvenamosios vietos 
ir gyvenamojo laiko reikalavimų. Tuo būdu, anot Boifo, 
„tikėjimas ir gyvenimas, Evangelija ir išlaisvinimas susi- 
jungia į konkrečią vienybę, netarpininkaujant dirbtiniu 

būdu jokiai institucijai“ (op. cit., p. 27). Tuo pačiu ir „po- 
litinis įsipareigojimas kyla iš tikėjimo refleksijos, kuri su- 
vokia pakaitų reikalą“ (t. p. 26). 

Religija savaime pereina į politiką ir atsiduria aki- 
vaizdoje klausimo: „Kaip galima būti krikščionimi, gy- 
venant varguolių skurdeivų pasaulyje?“ *? Tai aštrus klau- 
simas, į kurį atsakyti galima tik konkrečiai įsipareigojus 
pasaulį keisti. Nuosekliai tad išlaisvinimas virsta ne tik 
bažnytiniu veikmeniu, bet ir tiesiogine Bažnyčios pareiga, 
kadangi jis yra ne vargšo šelpimas išmalda, kaip būdavo 
seniau, bet kova su jo priespauda. Kovoti gi su vargšų 
priespauda reiškia imtis politinio uždavinio kaip Evange- 
lijos reikalavimo. Įsakmus krikščionybės raginimas „pa- 
sikeiskite (metamorfouste)“ (Rom 12, 2) „galioja ir žmogui 
kaip socialinei būtybei: teologijos negalima atskirti nuo 
socialinės etikos" *!. 

Sutikime, kad principe tai tiesa. Tačiau išlaisvinimo 
teologija, pabrėždama šį principą, pražiūrėjo vieną da- 
lyka: istorija reliatyvina principus. Klausimas, kaip ga- 
lima būti krikščionimi skurdeivų pasaulyje, nėra klau- 
simas tik vienai P. Amerikai. Jis yra klausimas visai Baž- 
nyčios istorijai visuose žemynuose. Jis yra klausimas In- 
dijai: kaip galima būti krikščionimi kastų — parijų ir 
brahmanų — pasaulyje? Jis yra klausimas Afrikai: kaip 
galima būti krikščionimi poligamų ir genčių neapykantos 
pasaulyje? Jis buvo klausimas ir pirminei krikščionijai: 
kaip galima būti krikščionimi vergų pasaulyje? Betgi nie- 
kur ir niekad šis klausimas nekildino bažnytinio reikala- 
vimo keisti visuomenines struktūras. Tai reiškia: niekad 
Bažnyčia neteikė pirmenybės struktūrų keitimui, o visa- 
dos kreipėsi į asmens vidų, kuris pakeistas galop istori- 
jos eigoje pakeisdavo ir pačias struktūras. Be abejonės, 
tai vyko gana lėtai, ne sykį gal net per lėtai. Tačiau Evan- 
gelijos vykdymas asmens gyvenime pakerta šaknis kiek- 
vienai neevangeliškai struktūrai visuomenės gyvenime. 
Gali vergija kaip struktūra trukti ir šimtmečius, bet jei 
krikščionis, vergo savininkas, tampa iš tikro broliu sa- 
vam vergui, vergija darosi palaužta ir kaip struktūra. 
Savo istorijoje Bažnyčia yra ėjusi tik šiuo keliu. Ar nūn 
išlaisvinimo teologijos primygtinai peršamas atvirkštinis 
kelias būtų vaisingesnis? Tačiau koks gi yra šisai kelias? 

4. IŠLAISVINIMAS KAIP REVOLIUCIJA 


Teikdama pirmenybę asmens išlaisvinimui iš nuodė- 
mės, Bažnyčia savaime pasisako už visuomeninės saran- 
gos reformą, vadinasi, už aną Evangelijos raugą, kuris 
pamažu viską įraugina, perkeisdamas ir struktūras (plg. 
Mt 13, 33). Teikdama pirmenybę struktūrų keitimui, išlais- 
vinimo teologija pasisako už revoliuciją, vadinasi, už aną 
Evangelijos minimą eschatologinę skubą išrinkti rauges 
iš kviečių istorijos eigoje (plg. M! 13, 28—29). 

Revoliucija esanti istorinė būtinybė. Ta visuomeninė 
struktūra, kuri P. Amerikoje pagimdė tiek vargo bei prie- 
spaudos, esanti ne tik neteisinga, bet ir grobikė: ji už- 
grobusi žmogaus teises ir besilaikanti vien jėga. O jau 
Ciceronas žinojo, kad jėgą galima pašalinti tik jėga: „Guid 
enim est, guod contra vim sine vi fieri potest?— kas gi yra 
tai, kas prieš jėgą galėtų įvykti be jėgos?“ (Epist. ad 
fam. XII, 3). 

Viena priežasčių, kodėl išlaisvinimo teologija nepri- 
ima Bažnyčios socialinės doktzinos, yra kaip tik ta, kad 
ši doktrina neigia revoliucijos būtinybę, reikalaudama 
keisti struktūras reformų keliu. „Visų krypčių išlaisvi- 
nimo teologai sutaria, — sako Candido Mendesas, — kad so- 
cialinė Bažnyčios doktrina nėra sukirpta pagal specifinius: 
Lotynų Amerikos santykius ir jos atsilikimą. Išsivystymo 
keliu nėra galima kolonijinės struktūros pervesti į lais- 
vės struktūrą. Kolonijinę struktūrą reikia suardyti, per- 
einant į griežtą socialinę struktūrą. Evoliucinio prado čia 
pritaikyti neįmanoma“ 52, Nes, kaip L. Boffas pastebi, „sa- 
vo pačios skatuliu (impulsu) viršenybė niekad nepasi- 
traukia“ (op. cit., p. 106). 

Tuo įsitikino ir išlaisvinimo teologai, pradžioje iš tikro 
mėginę valdančiuosius perkalbėti ir juos atversti pagal šv. 
Pauliaus Timotiejui teikiamą nuorodą: „Įspėki šio pasaulio 
turtuolius nesimėgauti išdidžiai nepatikimais turtais ir ne- 
dėti į juos vilčių, o verčiau lobti gerais darbais, noriai 
dalintis su kitais ir taip nusitiesti stiprius pamatus atei- 
čiai" (Tim 6, 17—18). Tačiau šie įspėjimai nieko nepadė- 
ję. Todėl „buvo prieita išvada, — sako U. M. Oliu, OFM, — 
kad turtuoliai to niekad laisvu noru nedarys ir kad rei- 
kia eiti struktūrinės revoliucijos keliu“ *3. Štai kodėl be- 
veik patetiškai L. Boffas ir skelbia: „Sistemų reformos 
laikas jau praėjęs (P. 43)... Reformos nieko nepasiekė. 
Reikia naujos kūrybos (p. 114)... Reikia išlaisvinamojo 

žygio, kuris atstatytų vargšams sutryptą kilnybę ir pa- 
dėtų kurti nebūtinai turtingą, tačiau vis dėlto teisingesnę 
ir broliškesnę bendruomenę“ (op. cit., p. 43, 114). 

Tuo būdu išlaisvinimo teologija virsta revoliucijos teo- 
logija. Revoliucinis vyksmas visuomenėje tampa jos tema 
ir sykiu Šventraštyje minimo turtuolių įspėjimo forma: 
„Turtuolius reikia priversti pasikeisti“ (U. M. Oliu. Op. 
cit., p. 442). Tad ir teologinė kategorija yra nebe tik varg- 
šai, nebe tik jų išlaisvinimas kaip toks, bet ir revoliucija 
kaip konkretus šio išlaisvinimo būdas. 

Būdinga, kad J. Comblinas, vienas iš ankstesniųjų (jau 
1970 m.) revoliucijos teologijos kūrėjų, revoliuciją laiko 
tokia sąvoka, kuri geriausiai išreiškia krikščionybės lūžį 
tiek su Senojo Testamento, tiek su graikų etika. Kristaus 
pabrėžiama priešprieša „girdėjote, kad seniesiems buvo 
pasakyta..., aš gi jums sakau“ (Mt 5, 21 ir t.) esanti re- 
voliucijos analogija, suimanti savin visus mūsų dienų 
krikščioniškuosius uždavinius. Kaip seniau buvo !eologiš- 
kai kalbėta apie teisingą karą, taip dabar reikią ieologiškai 
kalbėti apie teisingą revoliuciją. Dar daugiau: revoliu- 
cijos sąvoka esanti išeities taškas visai teologijai. 

Tai esą pabrėžęs net ir K. Rahneris, pateikdamas Va- 
tikano teologų komisijai keletą tezių (theses guaedam) 
revoliucijos teologijos klausimu. Revoliucija, pasak Rah- 
nerio, esanti „visos teologijos lyg ir vienintelis raktas bei 
pradmuo, kaip tai daugelis šiandien interpretuoja — tam- 
guam unicus Clavis et principium totius theologiae, ut 
hodie non pauci sentiunt“ 54, 

Revoliucijos naudai, pasak J. Comblino, kalba ir Va- 
tikano II susirinkimas konstitucijoje „„(Gaudium et spes“, 
nurodydamas, esą susirinkimas „turįs prieš akis Žmonių 
pasauli... su visa jo tikrove“ (nr. 2), o šiai tikrovei re- 
voliucija gi ir priklausanti “*. 

Revoliucijos naudai yra aiškinama ir popiežiaus Jono 
Pauliaus II kalba diplomatams Brazilijos sostinėje, kur 
jis kėlęs aikštėn P. Amerikai gresiančią dvijulę: „arba 
bus įvykdytas teisingumas pagrindinėmis Bei drąsiomis 
reformomis pagal principus, kurie išreiškia žmogiškosios 
kilnybės pirmenybę, arba jis bus įvykdytas jėga“ **. Tai 
pastangos rasti teologinio pagrindo revoliucijai tiek Švent- 
raštyje, tiek mokomojo Bažnyčios autoriteto žodžiuose. 

Tačiau revoliucija yra negalima be prievartos ir be 
ginklo. Kalbėti apie revoliuciją, išskiriant kovą ginklu 
rankoje, yra beprasmė analogija. Kova be ginklo (de- 

monstracijos, delegacijos, kalbos, spauda ir t. t.) yra ne 
revoliucija, o tik valdančiųjų spaudimas vykdyti refor- 
mai toje ar kitoje srityje. Revoliucija iikra prasme vi- 
sados buvo ir bus ginkluota, todėl kruvina — arba pačiu 
jos vykdymo metu, arba vėliau, naikinant revoliucijos 
priešininkus. 

Ir štai čia išlaisvinimo teologija atsiduria didžiulės 
sunkenybės akivaizdoje: kaip prievartą ginklu paversti 
teologine kategorija? Jei revoliucija, kaip konkretus lais- 
vinimo būdas, yra teologinė kategorija, tai tuo pačiu ir 
prievarta ginklu darosi teologinė kategorija. Betgi ar Kris- 
tus nėra pasakęs: „Jei kas nori su tavimi bylinėtis ir pa- 
sisavinti tavo švarką, atiduok jam ir apsiaustą“ (Mt 5, 
40)? P. Amerikos vargšai ir yra tasai bylą pralaimėjęs ir 
„švarko“ netekęs visuomenės sluoksnis. Tačiau išlaisvi- 
nimo teologija anaiptol neskatina šio sluoksnio atiduoti 
dar ir „apsiaustą“. Priešingai, ji organizuoja jį kovai už 
netektą „švarką“. Tik kaip pagrįsti šią kovą bibliškai, kad 
ji virstų teologine tema, peržengiančia grynai sociologinę- 
plotmę? 2 

L. Boffas mėgina gręžtis į istorinį Jėzų iš Nazareto, 
kuris juk visų pirma kreipęsis į vargšus ir žiūrėjęs į 
juos kaip į pirmuosius Dievo Karalystės naudotojus. 
(Nutzniesser — irgi terminas iš ekonomijos.— Mc.) ?7. De- 
ja, pastanga tik analoginė, nes juk ir pats L. Boffas žino, 
kad Kristaus santykis su vargšais anaiptol nebuvo jų 
organizavimas revoliucijai. Atvirkščiai, Kristus ir pats ne- 
sigynė nuo užpuolikų Alyvų kalne, papeikė prievartą 
ginklu, tardamas ją panaudojusiam savo mokiniui: „Visi, 
kurie griebiasi kalavijo, žus nuo kalavijo“ (Mt 26, 52). 
Kur tad tasai biblijinis pagrindas prievartai ginklu pa- 
teisinti? 

Šioje vietoje patys išlaisvinimo teologai prisipažįsta, 
kad jiems „didžiausias sunkumas buvo pateisinti nau- 
dojimą prievartos ginklu kaip išlaisvinimo būdą“ 3*, Jiems 
atrodę, kad prievarta ginklu esanti „vis dėlto ne pagal 
Evangeliją“ (t. p.). Tačiau popiežiaus Pauliaus VI encik- 
likoje ,,„Populorum progressio“ jie radę posakį, kad „ne- 
valia piktnaudžioti žmonių kantrybės“, ir iš to padarę 
išvadą, jog piktnaudžiojimas pateisinąs ryžtą griebtis 
ginklo. i 

„Kita sunkenybė,— kalba toliau U. M. Oliu,— buvo ta, 
kaip suderinti klasių kovą s1 krikščioniškąja meile. Čia 
mes priėjome išvadą, kad galima ir reikia priešą mylėti, 

jį palaužiant, kad jis atsiverstų“ (op. cit., p. 444). Išvada 
kazuistinė ir beveik piktžodžiaujanti, nes ji primena to- 
kią pat kadaise buvusios ispanų inkvizicijos išvadą: pa- 
laužti kūną, kad būtų išgelbėta siela. Išlaisvinimo teologai 
lyg ir giriasi, esą jie „turėję atsipalaiduoti nuo puristinės 
gyvensenos ir išmokti susitepti rankas“ (t. p.). Posakis 
būdingas, sykiu betgi ir pavojingas, nes jis teisina nuo- 
dėmę krikščioniškosios meilės vardan. Juk „susitepti ran- 
kas" reiškia nusidėli; atsipalaiduoti nuo „puristinės gy- 
vensenos" (purus — švarus) reiškia tapti nešvariam dorine 
prasme. Be abejonės, kovos metu atsitinka visokiausių 
„nešvarybių“. Tačiau niekad nuodėmė nevirsta dorybe, 
net ir kilniausio tikslo siekiant, pvz., vargšų išlaisvinimo. 
Pateisindama prikvartą ginklu /eologiškai, išlaisvinimo 
teologija žengia į kelią, kurio Evangelija nežino ir net 
aiškiai neigia: „Linkėkite gero persekiotojams, linkėkite, 
o ne keikite" (Rom 12, 14). 

Savo metu St. Šalkauskis yra kalbėjęs, kad jei pirmai- 
siais amžiais persekiojami krikščionys būtų kėlę revoliu- 
ciją prieš savo persekiotojus, jie būtų netekę šventumo. 
Todėl P. Amerikos kritusių partizanų (pvz., Camillo Torres) 
religinis kultas vadinamų „liaudies bendrijų“ sueigose 
kaip tik ir pateisina Tikėjimo kongregacijos priekaištą 
šioms sueigoms: jose Eucharistija yra „paverčiama klasių 
kovos šventimu“, kuris reiškia „krikščioniškosios Evan- 
gelijos iškraipą“ (IX, 1). Pavertus išganymą sociologine 
kategorija, brendama į pelkes, iš kurių vargu ar būtų 
galima išklampoti. 

Revoliucija kaip vargšų lavinimo būdas dar labiau 
suartina išlaisvinimo teologiją su marksizmu. Išlaisvinimo 
teologija yra perėmusi marksistų teiginį, esą vargšai arba 
proletariatas ir revoliucija yra tarp savęs susiję „tiek 
savo logika, tiek ir jausmu" (G. Plechanov). Būdamas „že- 
miausiasis dabartinės visuomenės sluoksnis“, proletaria- 
tas, anot K. Marxo, „negali kitaip atsitiesti, kaip tik iš- 
sprogdindamas antstatą visų tų sluoksnių, kurie sudaro 
oficialią visuomenę“ 5?. Todėl Marxas ir skelbia, kad „re- 
voliucija yra stumiamioji istorijos jėga“ (op. cit., p. 368). 
Visuomenės analizė, kurios būdų bei priemonių išlaisvi- 
nimo teologija, kaip pati prisipažįsta, yra pasiėmusi iš 
marksizmo (plg. L. Boff. Kirche, p. 43, 240), yra tad dau- 
giau negu tik sociologija: tai istorijos filosofija, o mūsų 
atveju ir istorijos teologija. Tai išlaisvinimo teologijos 
pastanga „krikščionybės reikalavimus jungti su revoliu- 

cine kova" (U. M. Oliu. Op. cit., p. 441). Marxo nureli- 
gintas istorijos vyksmas išlaisvinimo teologijoje įgyja sak- 
zalinio pobūdžio. 

Tai bendra visos išlaisvinimo teologijos linkmė. „Švęs- 
ti didvyrio arba kankinio atminimą,— sako U. M. Oliu,— 
reiškia švęsti Dievo apsireiškimą revoliucijoje... Didvy- 
rio prisiminimas sudabartina Viešpaties išlaisvinamąjį žygį 
revoliucijos pavidalu" (op. cit, p. 445). Kaip Dievas iš- 
laisvino žydus iš Egipto vergijos, taip jis išlaisvins ir da- 
barties vargšus, kurie „šaukiasi teisybės ir kaltina struk- 
tūrinę socialinę neteisybę (p. 46)... Gi akivaizdoje ne- 
teisybės, išeinančios aikštėn vargo pavidalų, Dievas 
piktinasi, jaučiasi esąs gundomas (herausgefordert) ir nu- 
sprendžia įsikišti. Jėzus šį Dievo įsikišimą paverčia isto- 
rija. Dievas ateina ir atstato teisingumą prispaustiesiems“ 
(L. Boff. Op. cit., p. 46, 54), Biblijinis revoliucijos teologi- 
jos pagrindas — iššūkis esąs „Magnificat“ eilutė: „Jis nu- 
vertė nuo sosto galiūnus ir išaukštino pažemintuosius — 
deposuit de sede potentes et exaltavit humiles“ (Lk 1, 
52) — ne todėl, kad jie, — kaip sako Boffas,— būtų ypatin- 
gai pamaldūs ir geri, bet vien tik todėl, kad jie yra prie- 
spaudos aukos“ (op. cit., p. 54). Eschatologinis Apreiškimo 
metas „Sunaikinti tuos, kurie niokoja žemę" (Apr 11, 18). 
išlaisvinimo teologijoje virsta istoriniu laiku, o apokalip- 
tinis Viešpaties pyktis („ira tua“, Apr 11, 18) — revoliuci- 
niu perversmu. 

Revoliucijos teologijoje gal labiau negu kur kitur iš- 
nyra išganymo istorijos tapatybė su pasaulio istorija. Už- 
tat Tikėjimo kongregacijos instrukcija ir prikiša išlais- 
vinimo teologijai: „Ši tapatybė prieštarauja Bažnyčios ti- 
kėjimui, kaip tai yra priminęs ir Vatikano II susirinkimas“ 
(IX, 3), tardamas: „Žemiškąją pažangą turime rūpestingai 
snnUo Kristaus karalystės augimo“ („Gaudium et spes“, 
nr. 39). - 

Išganymo istorijos tapatinimas su pasaulio istorija su- 
ka Bažnyčią tokiu keliu, kuris mums primena religinių 
utopijų skelbėjus (pvz., Joachimas de Fiore XII š.), kuriuo 
betgi išlaisvinimo teologai vis dėlto mėgina žengti, or- 
ganizuodami tam tikrą visiškai konkrečią bažnytinio gy- 
venimo bei veikimo formą, vad. „Iglesia popular“ arba 
„liaudies Bažnyčią“. Jos problematika dar labiau pagili- 
na bei nušviečia išlaisvinimo teologijos dvasią ir jos sie- 
kius. 

IIt. LIAUDIES BAŽNYČIA 
1. VARGŠAI KAIP DIEVO TAUTA 


Išlaisvinimo teologijos reikalavimas, kad Bažnyčia sto- 
tų vargšų pusėn, yra P. Amerikoje susiklostęs — tiek są- 
vokiškai, tiek sielovadiškai — vūrgšų Bažnyčios pavidalu. 
Tai nėra, kaip tai apibūdina P. Richardas, „kokia nauja 
Bažnyčia ar kokia šalia kitos Bažnyčios buvojanti Bažny- 
čia, slapta bei maištaujanti arba net antiBažnyčia kaip 
opozicija oficialiai ir hierarchinei Bažnyčiai. Tai tik pa- 
prastas Bažnyčios atnaujinimo sąjūdis viduje jau iesan- 
čios Bažnyčios“ *“, 

Ir vis dėlto šis sąjūdis skiriasi nuo visų kitų atnau- 
jinimo sąjūdžių, kurių Bažnyčios istorijoje yra buvę vi- 
sais laikais ir kurių nestinga nė šiandien (pvz., chariz- 
matikai, cursillos, focolare ir kt.); skiriasi tuo, kad jo 
subjektas yra vargšai kaip vargšai: jie esą ne tiek at- 
naujinimo objektas, kiek atnaujinimo pagrindas, šaltinis 
ir skelbėjas. Vargšai čia ne tiek yra Bažnyčios atnauji- 
nami, kiek jie palys Bažnyčią atnaujina. „Griežtai skir- 
tingai nuo europinio naujausios praeities patyrimo, — sa- 
ko L. Boffas,— kai Bažnyčia prarado darbininkijos masę, 
čia (P. Amerikoje.— Mc.) vargšų ir bedarbių masės šian- 
dien su savaimingu džiaugsmu bei giliausiu įsitikinimu 
skelbia: Mes esame Bažnyčia! Šių krikščionių Bažnyčia 
yra pilna plakančios gyvybės“ *!. P. Amerikos vargšai ne- 
są bažnytiniai atsiskyrėliai ar net Bažnyčios priešai, kaip 
Europoje. Atvirkščiai! P. Amerikos vargšai norį būti Die- 
vo karalystės „ženklas ir sakramentas“ bei tuo būdu „vyk- 
dyti kunigiškąjį bei sakramentinį matmenį (Dimension) 
Dievo „tautoje“; jie esą „Dievo karalystė, išnirusi istori- 
joje" *2. 

Vargšai, pasak L. Boffo, esanti tokia „istorinė tikro- 
vė“, kuri ne tik atstato visuomenės darną, bet ir „teologiš- 

kai reiškia Dievo karalystės užuobėgą (Antizipation) ir 
eschatologinės Dievo tautos paruošimą“ 53, 

Kaip tik čia ir slypi vargšų Bažnyčios visuotinumas, 
Vargšų Bažnyčia yra, tiesa, savo paviršiumi vienos klasės 
Bažnyčia. Šiuo atžvilgiu teisingas yra Tikėjimo kongrega- 
cijos priekaištas, kad išlaisvinimo teologijoje posakis 
„vargšų Bažnyčia reiškia klasės Bažnyčią“ (IX, 10) arba 
„Bažnyčią prislėgtos liaudies, kurią reikia įsąmoninti ir 
organizuoti išlaisvinimo kovai“ (IX, 12). 

Tačiau savo esme bei paskirtimi ši vargšų Bažnyčia 
esanti visuotinė. „Vargšų Bažnyčia, — pastebi P. Richar- 
das,— regi vargšų bei prispaustųjų sąjūdyje gyvojo Die- 
vo esamybę (Gegenwart). Tai giliausias teologinis jos pa- 
grindas ir jos apibrėžtis. Juo remdamasi, vargšų Bažnyčia 
šaukia visus žmones išganyman. Net ir liaudies spau- 
dėjai gali atgauti visą savo žmogiškąjį ir krikščioniškąjį 
savitumą (Gualitaet), jei atsiverčia ir jungiasi į vargšų 
Bažnyčią" **, 

Kitaip sakant, vargšų Bažnyčia nėra kokia dirbtinė 
bendrija ar sekta, bet „pagrindinis matmuo visuotiniam 
Bažnyčios pašaukimui“ (t. p.). Bažnyčios pasiuntinybė 
skelbti Evangeliją „visai kūrinijai“ (Mk 16, 15) vyksta, 
pagal išlaisvinimo teologiją, per vargšus: jie esą „naujas 
būdas būti Bažnyčia“; jie esą „liaudis, tapusi Dievo tau- 
ta“ *, Jų nereikia, kaip Europoje, laimėti Bažnyčiai, nes 
jie patys yra Bažnyčia. Dar daugiau: jie yra atnaujinimo 
gimtavietė. Ir L. Boffas kalba apie juos kaip apie „tikrąją 
ekleziogenezę“, arba apie kitokios (ne kitos!) Bažnyčios 
kilmę; Bažnyčios, būsiančios ar jau ir esančios priešprie- 
ša „klerikalinei Bažnyčiai“, kuri esanti susirišusi su tur- 
tingaisiais ir įsikūnijusi tik apeigose bei sakramentuose *š. 

Vargšų Bažnyčios „kova už ūkinį, visuomeninį ir po- 
litinį išlaisvinimą atveria perspektyvų išlaisvinimo pil- 
Nybei Dievo karalystėje ir tuo būdu tarnauja visuotiniam 
reikalui. Kapitalizmas, kaip nedarni gyvenimo sistema, 
sudaro kliūtį Bažnyčios visuotinumui, nes ši sistema at- 
stovauja tik vienos klasės poreikiams. Gi demokratinė ir 
socialistinė visuomenė teikia geresnių objektyvinių są- 
lygų, kad Bažnyčia galėtų apreikšti savo visuotinumą" *7, 

Išlaisvinimo teologai šiandien kalba apie vargšų kla- 
sę lygiai taip, kaip kadaise F. Dostojevskis kalbėjo apie 
rusus: rusų tauta esanti dievūnešė (theophoros); P. Ameri- 
kos vargšai irgi slepią savyje bei nešą Viešpatį istori- 
joje. Tasai „katalikiškasis substratas“, apie kurį esame 


692 


kalbėję anksčiau ir kuris jungia P. Amerikos tautas vie- 
nybėn, esąs vargšuose išsilaikęs „aiškiau bei gryniau“; 
P. Amerikos siela įuose esanti labiau išryškėjusi; jie ma- 
žiau priimą į savi svetimų importuotų kultūros pradų *š. 

P. Amerikos vargšai kovoją ne su ateizmu, bet su 
„stabų kultu“ (p. 448). „Jų problema yra ne rodyti, kad 
Dievas yra, bet skelbti, kad Dievas stovi vargšų pusėje 
ir kovoja su jais už išlaisvinimą“ “9. Dievas išlaisvinimo 
teologijoje yra beveik „nusavintas“ vargšų klasės nau- 
dai, kaip savo metu Kristus buvo Dostojevskio „nusa- 
vintas“ rusų tautos naudai, kalbant apie Vakarus kaip 
Kristaus išdavikus ir laukiant Vakarų išgelbėjimo „rusiš- 
kojo Kristaus“ galia, 

Lygiagretė nuostabi, kartu betgi ir giliaprasmė: kiek- 
vienas išganymo vykdymas, suvestas ar į vieną tautą, ar 
į vieną visuomenės sluoksnį, ar į vieną asmenį, visados. 
reiškia Kristaus pasiuntinybės iškraipą, išsivystančią arba 
į ateizmą (Rusijoje), arba į ligūstą misticizmą (Lenkijoje). 

Esminį vargšų Bažnyčios visuotinumą lengva suprasti 
ir net pateisinti: kaip kiekvienoje vietinėje Bažnyčioje 
(parapijoje, diecezijoje) glūdi visi visuotinės Bažnyčios 
pradai, taip lygiai jie galėtų glūdėti ir tokioje Bažny- 
čioje, kurios narius sudarytų viena kuri visuomeninė kla- 
sė ar grupė. Kyla tik klausimas, kokiu pagrindu tokia 
Bažnyčia galėtų atsirasti ir kodėl jai išlaisvinimo teologija 
turėtų teikti išskirtinę reikšmę? 

Išlaisvinimo teologai pabrėžia, kad posakis „vargšų 
Bažnyčia" yra lygiaprasmis posakiui „Iglesia popular“ 7? 
Su šiuo posakiu turime kiek sunkenybių, norėdami ji nu- 
sakyti lietuviškai. Dažnai jį verčiame „populiaria Bažny- 
čia“. Tačiau šis vertinys neišreiškia tikrosios žodžio „,po- 
pular“ prasmės, kadangi „populiarus“ lietuviškai reiškia 
arba visiems prieinamas bei suprantamas, arba labai pa- 
plitęs, visiems žinomas. Nė vienu atveju jis nėra ispaniš- 
kasis „popular“. Bet patys išlaisvinimo teologai yra mums. 
nurodę, kaip reikia aną „Iglesia popular“ suprasti, būtent 
taip, kaip ir „arte popular“, „medicina popular“ ir ap- 
skritai „Cultura popular“ 7!. Visiems šiems posakiams tu- 
rime gerą lietuvišką pakaitalą liaudis: liaudies menas, 
liaudies medicina, liaudies kultūra, taigi ir liaudies Baž- 
nyčia. 

Išlaisvinimo teologijoje žodžiai „populo“ arba „pueb- 
lo" nereiškia /aui/os mūsąja prasme. Jie reiškia „liaudį“, 
vadinasi, tokį visuomenės sluoksnį, kuris yra pats že- 

miausias, prislėgtas, nuskriaustas, į pašalį pastūmėtas. 
Anas žodis „žymi tik tam tikrą žmonių išpjovą, o ne visą 
Lotynų Amerikos krikščioniškąją tautą“, — pastebi E. Du- 
sselis*2,— būtent tokius žmones, kurių „sutinkame var- 
ginguose kaimuose bei jų apylinkėse ar skurdžiuose prie- 
miesčiuose": tai „nuskriaustųjų gyventojų visuma“ *. Tai 
lietuviškoji liaudis. Tad ir Bažnyčia, kuri iš tokio žmonių 
sluoksnio kyla bei juo laikosi, yra liaudies Bažnyčia. „Esa- 
ma vyksmo— sako L. Boffas,— kai Bažnyčia formuojasi 
iš centro į pakraštį ir kai šiuo būdu klerikalinė Bažnyčia 
virsta liaudies Bažnyčia“ 74. 

Išlaisvinimo teologija centro Bažnyčioje neneigia; ji 
neneigia nė hierarchijos. Ji tik reikalauja, kad iš centro 
einąs vyksmas, būtent Kristaus pasiuntinybė, įsikūnytų 
liaudies kultūroje ir šiuo savo įsikūnijimu taptų priešin- 
gybe Bažnyčios, įsikūnijusios buržuazinėje kultūroje (plg. 
L. Boli. Op cit, p. 520). Tarp šių dviejų bažnytinės bū- 
senos pavidalų esama, pasak Boffo, įtampos ir „net prieš- 
priešos“ (t. p.), kaip kad jos esama tarp liaudies ir bur- 
žuazijos apskritai. Nes — tai esame jau minėję — klasių 
priešingybės bei kovos neaplenkia nė Bažnyčios. „Orga- 
nizuotos liaudies Teikalai ne visados sutampa,— sako 
L. Boffas,— su reikalais tų, kuriems liaudies norai yra sve- 
timi ir kurie gyvena liaudies sąskaita. Labai dažnai čia 
esama griežtų priešpriešų, padarančių, kad ir tikintieji pa- 
siskirsto į dvi grupes“ (op. cit., p. 520). Tačiau tikrąja 
Dievo tauta esanti tik liaudies Bažnyčia, 

Tiesa, išlaisvinimo teologija neneigia, kad liaudies Baž- 
nyčia esanti „atvira visoms kryptims“ (L. Boff, t. p.) ir 
kad joje galį dalyvauti visi. Vis dėlto čia pat ji priduria, 
kad liaudies Bažnyčios dalyviai — hierarchai ir turtingie- 
ji — turį „pakeisti savo laikyseną (Auftreten) ir gyveni- 
mo stilių“, o „liaudies reikalus paversti savu rūpesčiu“ 
(t. p.). Tik tokiu atveju jie galį „priklausyti liaudies Baž- 
nyčiai“ (t. p.). Liaudies Bažnyčia, pasak L. Boffo, esanti 
„šauksmas atsiversti, liečiąs visus, priklausančius didžia- 
jai Bažnyčiai. Šis šauksmas liečia taip pat ir būdą, kaip, 
sakysime, popiežius atlieka savo pareigas“ (t. p.). Šiuo 
savo šauksmu liaudies Bažnyčia praturtinanti Vatikano 
II susirinkimo skelbiamą „Dievo tautos sampratą tuo, kad 
ji, sociologiškai žiūrint, teikia vargingai ir krikščioniškai 
liaudžiai galimybę kuriant bažnytinę bendruomenę per- 
imti vadovaujantį vaidmenį“ (t. P.). 

2. FUNKCINĖ HIERARCHIJOS SAMPRATA 


Kokia betgi prasme tai įvyksta? Kokio pobūdžio yra 
šis vadovaujamasis liaudies vaidmuo Bažnyčioje? 

Kaip sakėme, išlaisvinimo teologija hierarchijos ne- 
neigia: liaudies vaidmuo „hierarchijos neatmeta“, pabrė- 
žia L. Boflas (t. p.). Dar daugiau: liaudies Bažnyčia, anot 
Botfo, „hierarchijos atstovus mielai priima, nes jie ke- 
liauja kartų su liaudimi“ (op. cit., p. 520). Liaudies Baž- 
nyčiai priklauso „ne tik liaudies nariai (pvz., pasauliš- 
kiai), bet joje esama ir vyskupų, ir kunigų, ir vienuolių, 
kurie visų pirma atsideda sielovadai, tačiau yra pasiruošę 
pripažinti liaudį kaip pagrindą (la base) ir su ja leistis 
kelionėn. .. Liaudies Bažnyčioje galia (poder) yra vyk- 
doma, tvirtai atsirėmus į liaudį kaip pagrindą ir pasita- 
rus su ja... Tuo būdu esti išvengiama, kad galia susitelktų 
vienose rankose“ (op. cit., p. 519). Kitaip tariant, liaudies 
Bažnyčioje galia — sakramentinė, ganomoji, mokomoji — 
esti lyg ir padalinama. 

Koks tada vaidmuo tenka hierarchijai? L. Boffas atsa- 
ko į tai gana aiškiai: „Hierarchija teturi grynai vidinį tar- 
nybinį vaidmenį ir nesudaro jokio ontologinio sluoksnio, 
kuris perskirtų Bažnyčios kūną ir vestų krikščionis į kla- 
sių atsiradimą“ "5. Todėl Boffas ir reikalauja „iš naujo 
apibrėžti vyskupo ir kunigo vaidmenį, duodant laisvą ke- 
lią naujoms tarnyboms (Aemtern) ir naujam vienuolynų 
stiliui vargšų bendruomenėje“ (t. p.). Šie Boffo, o kartu 
su juo ir išlaisvinimo teologijos teiginiai prašosi truputį 
paaiškinami. Ką gi reiškia, pavyzdžiui, kad hierarchija 
Launios Bažnyčioje nesudaro „jokio ontologinio sluoks- 
nio“? 

Šis teiginys yra išvada, kilusi permąstant ir peraiški- 
nant arba, kaip šiandien sakoma, „numitinant“ Kunigys- 
tės sakramentą. Pagal įprastinį Bažnyčios mokslą, žmogus 
yra kunigu pūšvenčiamas, ne paskiriamas (pvz., religijos 
mokytojas ar teologijos profesorius) ir ne išrenkamas 
(pvz., popiežius — popiežiaus šventimų nėra). „Sacerdotes 
consecrantur"— trumpai šį mokslą nusako šv. Tomas Ak- 
vinietis (plg. STh III, 67). 

Tačiau kas gi įvyksta Kunigystės šventimų metu? Į 
tai Bažnyčia atsako labai aiškiai: žmogus gauna galios 
Kristaus asmens vietoje (in persona Christi) švęsti Eu- 
charistiją ir teikti kitus sakramentus, kurie visi, pagal 
Vatikano II susirinkimo mintį, „yra susiję su šventąja 

Eucharistija ir į ją nukreipti“ (dekretas „Presbyterorum 
ordinis“ nr. 6). Galia konsekruoti duoną ir vyną sudaro 
kunigo žymę, kurią Bažnyčia laiko neišdildoma (charac- 
ter indelebilis) ir neprarandama net po mirties —,,„sacer- 
dos in aeternum"“, kaip neprarandama yra ir Krikšto bei 
Sutvirtinimo sakramentų suteiktoji žymė. Visi šie sak- 
ramentai liečia pačią žmogaus būlį, o ne tik jo elgseną 
bei būseną, todėl yra ontologinio pobūdžio. Štai kodėl 
L. Boffas kunigus ir vadina „ontologiniu sluoksniu“. 

Tokio betgi „ontologinio sluoksnio“ kaip tik ir nepri- 
valo būti liaudies Bažnyčioje. Kodėl? Gi todėl, kad, pa- 
gal naujosios teologijos sampratą, kunigo šventimų es- 
mę sudaro ne galia konsekruoti duoną ir vyną, bet cha- 
rizma vadovauti bendruomenei. „Išeities taškas suprasti 
kunigo tarnybai, — rašo W. Kasperas, — yra charizma va- 
dovauti bendrijai (Gemeindeleitung) ir tuo pačiu tarnyba 
Bažnyčios vienybei“ *$. Ne galia švęsti Eucharistiją ir teik- 
ti kitus sakramentus, kurių nepašvęstieji teikti negali 
(Sutvirtinimas, nuodėmių atleidimas, Kunigystė), sudaro 
Kunigystės esmę, bet minėtoji charizma — ,„gabumas su- 
eiti su kitais santykio bei pokalbio, gabumas vadovauti, 
organizuoti ir administruoti“ (op. cit., p. 167). Tai „funk- 
cinė kunigiškosios tarnybos samprata" (t. p.). Kas šią cha- 
rizmą turi iš prigimties, šventimų metu yra paskiriamas 
stovėti bendruomenės priekyje bei jai vadovauti ir Eu- 
charistiją švenčiant. 

Šioje peraiškintoje sampratoje Kunigystės sakramen- 
tas virsta nebe pašventimu, o pūskyrimu iškilminga for- 
ma. Todėl apie ontologinį jo pobūdį arba aną „neišdildo- 
mą žymę“ kalbėti netenka. Išlaisvinimo teologija apie ją 
nė nekalba. Priešingai, ji vadina ją „metafiziniu klerika- 
lizmu“, kuris, pasak L. Boffo, vedąs į klasių atsiradimą 
Bažnyčioje, skeldamas jos kūną į pašvęstuosius ir ne- 
pašvęstuosius. Kunigystė kaip vadovavimas įgyja socio- 
loginio pobūdžio ir todėl gražiai įsirikiuoja į visą išlais- 
vinimo teologijos sistemą. Ne iš galios švęsti kyla tarny- 
ba švęsti, bet iš paskyrimo vadovauti kyla pareiga švęsti. 
Tad reikalui ar bėdai esant, galima Eucharistiją švęs- 
ti ir neturint kunigo šventimų (plg. W. Kasper. Op. cit., 
p. 169). 

Šitaip suprastos Kunigystės šviesoje aiškėja ir kitas 
L. Boffo teiginys, esą iš naujo aptarus kunigo bei vysku- 
po vaidmenį, būtų atidarytas laisvas kelias „naujoms tar- 
nyboms". Kas gi būtų šios naujos tarnybos? Pagal Baž- 

nyčios mokslą, Kunigystės sakramentas nėra vienlypis: 
jis išsiskleidžia statmeniniu būdu, būtent diakono, kunigo 
ir vyskupo laipsniais. Kitaip tariant, ana ontologinė sak- 
ramentio galia intensyvėja gylio matmeniu. Jei betgi Ku- 
nigystės esmę sudaro charizma vadovauti, tai vadovavi- 
mas gali ne gilėti, o tik plalėti, apimdamas įvairių rūšių 
ir būdų organizavimą bei administravimą. Naujos tarny- 
bos liaudies Bažnyčioje galėtų būti tik vadovavimo funk- 
cijos, ir Kunigystės sakramentas čia galėtų skleistis tik 
gulstiniu būdu. 

Tai nėra nauja L. Boffo mintis. Šią mintį yra jau ga- 
na seniai (1969 m.) reiškęs K. Rahneris, sakydamas, kad 
„nėra jokia dogma, <...> jog tik vyskupo, kunigo ir dia- 
kono tarnybos perteikimas yra sakramentas“; teologiškai 
esą visiškai galima, kad ir kitos „įvairios funkcijos“ būtų 
„oficialiai ir sakramentaliai perteiktos“; vadinasi, „šalia 
Kunigystės būtų ir kitų sakramentinių funkcijų. pvz., mo- 
kytojo ir bendrijos vadovo“ *7. Trumpai sakant, ne tik 
ontologinė, bet ir funkcinė Kunigystė galinti būti sak- 
Tamentiškai išskleista. Tai ir turi galvoje L. Boffas, kal- 
bėdamas apie laisvą kelią „naujoms tarnyboms“ liaudies 
Bažnyčioje. Išlaisvinimo teologijos praktikoje, vadinamo- 
siose „liaudies bendrijose — comunidades be base“ esama 
vadovų (animadores), kurie savo veiklą iš tikro pergyve- 
na kaip kunigiškąji pašaukimą, skelbdami ne tik Evan- 
geliją ar mokydami tikinčiuosius krikščioniškųjų tiesų, 
bet net ir švęsdami Eucharistiją, jei kunigas šių bendrijų 
neremia: „Rekolekcijų metu mes suvokėme,— rašo vienas 
iš tokių vadovų, — kad Jėzus savo pasiuntinybę ir mums 
patikėjo ir kad mes jos negalime atiduoti tik klebonui, 
kuris nemoka su ja apsieiti" 72, 

Samprata Kunigystės kaip charizmos vadovauti savai- 
me veda išlaisvinimo teologiją į Bažnyčios kaip instilu- 
cijos neigimą, o tuo pačiu ir į sankirtį su dabartine Baž- 
nyčios sąranga. Kunigystė kaip galia švęsti Eucharistiją 
sudaranti, pagal išlaisvinimo teologų pažiūrą, „ontologinį 
sluoksnį“ ir skaldanti Bažnyčią į klases, netekdama jėgos 
vadovauti vargšų išlaisvinimui. Gi Bažnyčia privalo būti 
vargšų laisvinimo veiksniu, ir net pirmaeiliu veiksniu. 
Tačiau ji juo nebus, būdama institucija. „Ar gali insti- 
tucinė Bažnyčia, — klausia L. Boffas,— turėti vargšų lais- 
vinimui reikšmės?“ 7? Jo atsakymas yra neigiamas. Be 
abejonės, kiekviena bendrija, pasak Boffo, turinti turėti 
minimum institucijos bruožų. Taigi ir Bažnyčia, nes iš 

institucijos „bendrija semia vienybės, patvarumo ir ta- 
patybės" (p. 94). Tačiau „institucija pasižymi tuo, kad ji 
ilgai tveria, darosi pastovi ir elgiasi pagal savas taisykles. 
Remdamasi šiomis žymėmis, ji pražiūri istorijos ritmą, ten- 
kinasi pati savimi, pamiršta funkcinį savo pobūdį ir virs- 
ta pasyvia, nuobodžia, mechanine ir (tikintiesiems) sve- 
tima" (p. 95). Svarbiausia betgi, kad „kiekviena institucija 
linksta,— Boffo žodžiais tariant, — ontokratizuotis, tai yra 
tapti galios sistema" (t, p.). 

Taip yra atsitikę ir su Bažnyčia. „Nors dabartiniams 
bažnytinės galios nešėjams ir labai nepatiktų, vis dėlto 
nėra įmanoma apeiti fakto, kad Bažnyčia kaip institucija 
galios egzaminų neišlaikė. Būtų buvę galima laukti, kad 
ji istorijos eigoje išvystys Evangeliją atitinkanti savo 
galios vykdymo stilių, tačiau ji tebesilaikė stabmeldiš- 
kosios galios nuostatų: valdyti, centralizuoti, siaurinti, 
triumfuoti ir puikuotis po šventu drabužiu“ (p. 110). Nuo- 
sekliai tad, kol Bažnyčia liks institucija, tol ji niekad 
nenusikratys polinkio „išvystyti savyje veltėdžių elitą, o 
visus kitus stumti į pašali“ (t. p.). Štai kodėl liaudies Baž- 
nyčia kaip naujas būdas bažnytiškai gyventi nė negali 
būti institucija. L. Boffas cituoja Th. Bruneau žodžius: 
„Institucijos panaikinimas yra būtina sąlyga pasauliškiams 
dalyvauti Brazilijos Bažnyčioje“ (p. 112). 

Kaip ši neinstitucinė Bažnyčia atrodytų kasdienoje, 
dar niekas nežino. Įšlaisvinimo teologija kalba apie tai 
tik gana bendrais posakiais. Liaudies Bažnyčios nariai 
turį būti, anot L. Boffo, „pakankamai kritiški ir įsitikinę 
savo kelio teisingumu, kad turėtų drąsos Viešpaties ir 
Evangelijos šviesoje atsisakyti paklusti centro potvar- 
kiams, tačiau nepurkštaudami ir nesiskųsdami, o greičiau 
tvirtai nusistatę likti ištikimi dvasiai“ (p. 121). Antra ver- 
tus, „religiniai vadovai turi turėti gabumo įvykius ir žmo- 
nių ilgesius, ypač vargšų žmonių, interpretuoti Kristaus 
paslapties ir jų reikšmės šviesoje“ (t. p.). 

Trumpai tariant, kritinis nusistatymas hierarchijos nuo- 
statų atžvilgiu ir evangelinė biblijinė vargšų gyvensenos 
interpretacija esą pagrindinės liaudies Bažnyčios savy- 
bės. Liaudies Bažnyčioje, pagal L. Boffą, „popiežiaus, vys- 
kupo ir kunigo tarnybos nepraranda savo uždavinių“; at- 
virkščiai, „naujos funkcijos, Evangelijai artimesnės bei 
grynesnės, net dar labiau anas tarnybas stiprina, pada- 
rydamos jas bendrijos (comunidad) vienybės bei sutai- 
kymo principų“ (t. p.). Čia nykstanti tik istorijoje pikt- 

naudžiota galia, nes liaudies Bažnyčioje vienintelė galia 
yra „Dievo galia“, o Dievo galia yra „meilės galia“, kuri 
„Yra visai kas kita negu valdymo galia“ (p. 115). 

Vis dėlto tarti „Dievo galia“ arba „meilės galia" dar 
anaiptol nereiškia tarti ką nors konkretesnio, kadangi 
Dievas pats tiesiog jokios galios Bažnyčioje nevykdo. Jis 
vykdo ją tik per žmones. Kalbėti tad apie liaudies Baž- 
nyčią kaip Dievo galios vykdymo lauką galima tik labai 
atsajai ir tik tol, kol nekalbama apie tuos, kurie šią 
Dievo galią kasdienoje iš tikro vykdo. Todėl kard. J. Rat- 
zingeris savo laiške L. Boffui ir klausia jį: „Kaip pagal 
Jūsų modelį turėtų būti galia Bažnyčioje vykdoma? Kas 
turėtų ją vykdyti? Kas būtų anos lankstesnės tarnybos 
bei funkcijos be teologinių privilegijų *?, vadinasi, be ano 
jau minėto „ontologinio sluoksnio"?" 

Atsakymo į šiuos klausimus išlaisvinimo teologija dar 
neturi. Išskyrus bendrus posakius, kaip meilė, laisvė, 
draugiškumas, lygybė, jokios regimos sąrangos liaudies 
Bažnyčia dar nerodo. Jos modelis yra dar labai ūkanotas 
ir įvairuoja pagal vietines liaudies bendrijas, mėginančias 
naują modelį kurti. Užtat atrodo dar per anksti kalbėti 
apie du Bažnyčios modelius: Bažnyčią „kaip didžiulę in- 
stituciją“ ir Bažnyčią „kaip bendrijų tinklą“ *!. Įvairių 
grupių grupelių, panašių į P. Amerikos liaudies bendri- 
jas, yra buvę Bažnyčioje visados, ir visados jos yra ban- 
džiusios daugiau ar mažiau trauktis nuo bažnytinių ofi- 
cialių institucijų. Tokių grupių esama šiandien ir Vakarų 
Europoje. Ar Pietų Amerikos grupės, pasivadinusios „liau- 
dies bendrijomis“, išsiskirsiančios iš šio bendro polinkio 
tuo, kad jos organizuoja vargšus, stiprindamos jų kaip 
Dievo tautos sąmonę, galės parodyti tik ateitis. Tačiau 
teologinė liaudies Bažnyčios samprata ir jai priskiriamos 
savybės yra labai būdingos visam išlaisvinimo teologijos 
sąjūdžiui. 


3. VARGŠAI KAIP EVANGELIJOS SUBJEKTAS 


Jau minėjome, kad, pasak išlaisvinimo teologijos, Die- 
vo tautos samprata teikianti liaudžiai galimybę kuriant 
bažnytinę bendruomenę perimti vadovaujantį vaidmenį, 
kurį lig šiol turėjusi savo rankose hierarchija. Nūn nete- 
kus hierarchijai „ontologinio sluoksnio“ žymės ir virtus 
grynai tarnybine funkcija, liaudis kaip organizuota Dievo 

tauta tampanti Bažnyčioje vadovaujančiu sluoksniu. Be- 
lieka tik klausti: kokiu būdu šis liaudies vadovavimas 
reiškiasi? 

Į šį klausimą galima atsakyti gana trumpa priešprie- 
ša. Kristaus misijos pobūdis, kaip jis pats nurodė, buvo 
tas, kad „vargšams skelbiama Evangelija — pauperes evan- 
gelizantur" (Mt 11, 5). Liaudies Bažnyčios pobūdis yra 
tas, kad vargšai skelbia Evangeliją — pauperes evange- 
lizant. Buvę Evangelijos klausytojai vargšai virsta Evan- 
gelijos skelbėjais. Buvę, kaip juos apibūdina P. R. Oli- 
veira, „Bažnyčios pasiūlų paklausa ir klientai“, vargšai 
dabar tampa „Bažnyčios gyvenimo dalininkais“, suorga- 
nizuotais į „liaudies bendrijas“ ir apsprendžiančiais šį gy- 
venimą, „įspausdami jam savą veidą ir savą stilių“; vietoj 
„asketinės ir racionalistinės buržuazinės katalikybės“ au- 
ga „linksmas bei gyvastingas liaudies katalikybės sti- 
lius" *2, 

Be abejonės, pastebi Oliveira, „Lotynų Amerikos varg- 
šai visados yra priklausę Bažnyčiai, tačiau jie buvojo 
šioje Bažnyčioje tik kaip bevardė ir pasyvi masė, kuri 
ėjo sakramentų, mokėsi katekizmo, bet tikrai Bažnyčios 
gyvenime nedalyvavo. .. Šiandien gi liaudis kuria Bažny- 
čiai liaudinę formą, kaip viduriniais amžiais kilmingieji 
buvo jai sukūrę aristokratinę, o vidurinysis luomas bur- 
žuazinę formą (p. 511)... Šiandien liaudis ateina į Baž- 
nyčią su savu kultūriniu bagažu ir todėl gali Bažnyčiojt 
gerai jaustis, švenčiant liturgiją ar susitinkant bažnytinė- 
se sueigose" (p. 510). 

Ir kaip tik šiuo būdu vargšai skelbia Evangeliją. Ins- 
titucinėje Bažnyčioje, sako L. Boffas, „Evangelijos skelbi- 
mas visados yra atremtas į autoritetą, ypač popiežiaus; 
šios Bažnyčios kalba yra klerikalinė, neturinti pranašvstės 
nė pėdsakų... Bažnyčia reiškiasi mums iš esmės kaip 
maler et magistra (tai pop. Jono XXIII enciklikos var- 
das.— Mc.), į visus klausimus turinti jau iš anksto pa- 
ruoštą atsakymą (p. 20). Nenuostabu tad, kad P. Ameri- 
kos kraštuose, kuriuose šis bažnytinis modelis vyrauja, 
vyskupų konferencijos neturi jokios pranašiškosios dva- 
sios“ *. Gi liaudies Bažnyčioje „vargšai skelbia Evange- 
liją, pasakodami Dievo pergyvenimą savo kovose už iš- 
laisvinimą ir tuo atskleisdami mums jiems apsireiškusią 
Dievo karalystės paslaptį“**. Vargšų sukigose vyrauja 
„iškilminga nuotaika; užuot nuobodžiai kartojus nustatytas 
formules, ten kyla savaimingų maldų, lydimų giesmių, 

eilėraščių ir kūno išraiškos judesių" **. Todėl P. Richardas 
vargšų Bažnyčią vadina „giliausioje savo esmėje chariz- 
matiniu sąjūdžiu" (p. 450). Šiuo būdu „liaudies bendrijos 
ir virsta Evangelijos skelbimo židiniais“ (p. 447). 

Kiekviena šių bendrijų sueiga prasideda Šventojo Raš- 
to skaitymų, tačiau taip, kad čia, pastebi P. Richardas, 
„nuo tikėjimo praktikos einama prie tikėjimo liudijimo"; 
tai pasiekiama „Bibliją naujai skaitant ir naujai ją su- 
prantant“, būtent: „Biblijos tekstas naudojamas bendrijo- 
se ne kaip tiesioginis Dievo apreiškimas, o kaip priemo- 
nė atidžiau stebėti Dievo gyvojo žodžio apsireiškimą 
aktualioje mūsų būklėje“ (p. 449). Tai nėra, anot Richardo, 
„paprastas Biblijos aiškinimas; tai Dievo patyrimas pri- 
spaustų žmonių istorijoje“ (t. p.). Trumpai tariant, šisai 
naujas būdas skaityti Šventraštį bei jį suprasti paverčia 
jį šios dienos ir šios vietos — hic et nunc — Dievo apsi- 
reiškimu. Dievas kalba ne nuo Sinajaus, bet nuo Corcova- 
do, o ką Viešpats tarė Mozei, jis taria dabar ir čia pat 
Managvos ar Salvadoro vargšams, 

Kaip tai konkrečiai vyksta, gražiai mums yra papa- 
sakojęs pranciškonas U. M. Oliu, vienas iš išlaisvinimo 
teologijos kūrėjų ir dalyvis Nikaragvos liaudies bendri- 
jose. Vieną dieną Managvoj, Nikaragvos sostinėje, pa- 
kilo pieno kainos. Tai buvo, be abejonės, didelis smūgis 
vargšams. Liaudies bendrija (comunidad popular) susirin- 
ko šio reikalo apsvarstyti. Akademikai nagrinėjo padėtį 
sociologiškai ir priėjo išvadą, kad šią neteisybę būtų ga- 
lima pašalinti „sąmoninant ir organizuojant vargšų kla- 
sę" (p. 441). Tačiau kaip prieiti prie sąmonės žmonių, 
kurie nemoka nei skaityti, nei rašyti, kurie yra darbo 
išsekinti ir atbukinti, o vis dėlto „religingi ir pripratę 
prie folklorinės katalikybės“ (p. 440). Tada akademikams 
ir teologams pasisiūlė mintis spręsti aną reikalą „Biblijos 
šviesoje" (p. 441). Pieno kainų atžvilgiu, sako Oliu, „mes 
atsivertėme pirmąjį šv. Pauliaus laišką Timotiejui, būtent 
VI skyriaus 6—10 ir 17—19 eilutes“ (t. p.). Nūn reikėjo 
šias eilutes pritaikyti vargšų padėčiai. Šv. Paulius rašo: 
„Turėdami maisto ir apdaro, būkime patenkinti“ (6, 8). 
Išlaisvinimo teologai šią mintį pratęsė toliau: tai taikoma 
visiems; visi turi turėti maisto ir apdaro ir tik tada būti 
patenkinti. Vargšams nėra jokios pareigos būti patenkin- 
tiems tokia būkle, kai pienas brangsta, vadinasi, kai mais- 
to pradeda stigti. 

Toliau šv. Paulius rašo: „Mes nieko neatsinešėme į 
šį pasaulį" (6, 7). Vargšai supranta šiuos žodžius labai 
gerai, nes jie iš tikro nėra nieko atsinešę ir todėl nieko 
neturi. Užtat jie be galo pasitiki Dtevu, kuris, pagal šv. 
Paulių, „mums visko apsčiai teikia mūsų naudojimui“ 
(6, 17). Tačiau turtingieji grobia šias Dievo dovanas ir 
neleidžia vargšams jomis naudotis. Tiesa, šv. Paulius lie- 
pia Timotiejui įspėti turtinguosius, kad šie „mielai da- 
lintųsi su kitais“ (6, 18). Betgi turtuoliai dalintis nė ne- 
galvoja. Reikia tad juos priversti dalintis, o ši prievarta 
gali būti vykdoma tik „struktūrinės revoliucijos keliu“ 
(p. 442). Tuo būdu, rašo toliau Oliu, „Biblija davė mums 
į rankas priemonių, kurios ragina Mus kovon už tikrovės 
pakeitimą“ (p. 441). Remdamiesi šv. Pauliaus laišku, liau- 
dies bendrijos nariai pribarstė Managvos gatvėse vinių, 
kad pradurtų padangas sunkvežimiams, vežantiems pa- 
brangintą pieną. Šitaip tad Biblija paverčia liaudies bend- 
rijas „kovos organizacija“ (p. 442), nes, pasak Oliu, „varg- 
šai turi kažkokį šeštą pojūtį Biblijos Naujienai suprasti" Š5, 

Be abejonės, U. M. Oliu priduria, kad toksai Švent- 
raščio suaktualinimas teologams nėra lengvas. „Mums rei- 
kėjo ilgų valandų, kol suvokėme tikrąjį krikščioniškąjį 
pasikeitimą (metanoia)“, nes įprastinė jo samprata netiko. 
Žmonėms, „apspręstiems pietistinės katalikybės“ (p. 443), 
reikėjo parodyti, jog „pasikeisti reiškia stiprinti bend- 
riją“ (t. p.). Šiam reikalui Šventraščio tekstai dažniausiai 
esti imami tokie, kurie gali būti lengviausiai bei akivaiz- 
džiausiai peraiškinami vargšų padėties prasme. Ypač yra 
mėgstama Išėjimo (Exodus) knyga: Dievas išlaisvino izrae- 
litus iš Egipto vergijos — tai politinis veiksmas, bet, bū- 
damas ailiktas paties Dievo, jis giliausia prasme yra re- 
liginis bei teologinis. Taigi religinis bei teologinis yra 
ir P. Amerikos vargšų vadavimas iš kapitalizmo vergijos. 

Nikaragvos jaunimui labai patinkanti pranašo Danie- 
liaus knyga, kurioje pasakojama apie tris jaunikaičius, 
atsisakiusius garbinti auksinę karaliaus Nabuchodonosaro 
statulą ir už tai įmestus į ugnies krosnį (plg. Dan 2). Kaip 
šie trys jaunuoliai, taip ir P. Amerikos vargšai ryžtasi 
nenusilenkti spaudėjams ir organizuotis kovai (plg. Oliu, 
p. 442). Tokios rūšies biblijiniai tekstai gražiai „siejasi su 
naujuoju žmogumi“ (Oliu, p. 443), Senasis Testamentas 
jų teikia net daugiau nei Naujasis, todėl liaudies bend- 
rijų sueigose jis dažniau ir skaitomas: Senajame Testa- 
mente pasaulio istorija (Izraelio valstybė) yra sutapusi 

su išganymo istorija (Dievo karalystė), kas kaip tik ir su- 
daro vieną iš pagrindinių išlaisvinimo teologijos tezių. 

Bet ar iš tikro yra galima šiaip suteologinti vargšų 
išlaisvinimą? J. Finkenzelleris, svarstydamas išlaisvinimo 
teologijos pagrindus, pastebi, jog Šventraščio naudojimas 
yra būtina sąlyga kiekvienai interpretacijai, kuri nori būti 
teologinė. O vis dėlto, sako jis, „Bažnyčios istorija mums 
aiškiai rodo, kad kiekvieną metą yra grėsęs Bažnyčiai 
pavojus aiškinti Šventraštį ideologiškai, vadinasi, grįsti 
Sventraščiu jau naudojamą praktiką ir juo teisinti pas- 
tangas padėčiai keisti“ 57, Kitaip sakant, ne iš Šventraščio 
kyla ta ar kita praktika, tie ar kiti užmojai, bet jau esa- 
ma praktika ir jau sumanyti užmojai stengiamasi patei- 
sinti Šventraščio šviesoje. Šventraščio tekstai siūlosi to- 
kiu atveju ne savaime, bet jų ieškoma ir, jų radus, jie 
taikomi esamai padėčiai, perkeitus pirmykštę jų prasmę. 
U. M. Oliu pasakojimas apie pieno kainų „nušvietimą“ 
Biblijos šviesa yra būdingas tokio ieškojimo bei pritaiky- 
mo pavyzdys. : 

J. Finkenzelleris vadina šią egzegezę „Naiviu bibliciz- 
mu“, o jos naudojimą — trumparegiškumu: „Tie teologai — 
sako jis— kurie politinį bei socialinį krikščionies įsipa- 
reigojimą grindžia ne tik apskritai Naujuoju Testamen- 
tu, bet atskiromis jo vietomis, turėtų mažų mažiausiai at- 
sakyti į klausimą: kodėl Naujojo Testamento raštai, pa- 
lyginus su Senojo Testamento raštais, tiek maža dėmesio 
kreipia į visas pasaulines sritis“ (op. cit., p. 19). Todėl 
vyra naivu ir net apgaulu tą ar kitą Šventraščio pasako- 
jamą įvykį perkelti į mūsų dienų padėtį ir juo remti 
vargšų viltį, kaip tai nuolatos daro išlaisvinimo teologai. 
Jei Dievas siuntė Mozę išlaisvinti izraelitams iš Egipto, 
tai dar anaiptol nereiškia, kad Dievas „anksčiau ar vė- 
liau pašauks naują Mozę savai tautai išvaduoti“, kaip 
tai P; Amerikos vargšams įtaigauja E. Schillebeeckxas Šš. 

Šiuo pagrindu Tikėjimo kongregacijos instrukcija ir 
kaltina išlaisvinimo teologiją, kad „ji skaito Šventraštį 
iš esmės politiškai... Klaida čia yra ne ta, kad kreipiamas 
dėmesys į politinį Šventraščio pasakojimų matmenį (Di- 
mension), bet kad šis matmuo padaromas svarbiausiu ir 
išskirtiniu, tuo susiaurinant Šventraščio skaitymą“ (X, 5). 
Tad galų gale ne vargšai skelbia Evangeliją, kaip tuo di- 
džiuojasi išlaisvinimo teologai, o patys šie teologai skel- 
bia vargšams susiaurintą bei peraiškintą Evangeliją, ku- 
rioje „simboliai apvirsta aukštyn kojomis“. Taip nusako 

savo priekaištą Tikėjimo kongregacijos instrukcija. „Už- 
uot, pavyzdžiui, kartu su šv. Paulium regėjus izraelitų 
perėjime per jūrą Krikšto vaizdą (plg. 1 Kor 10, 1—2), šis 
perėjimas padaromas politinio liaudies išlaisvinimo sim- 
boliu“ (X, 14). Tuo būdu Šventraščio aiškinimas, pasak 
Tikėjimo kongregacijos, netenkąs savo autentiškumo, grie- 
kg radikaliausių racionalistinės egzegezės tezių (plg. 
X, 8). 

Autentinis gi Šventraščio aiškinimas mokomojo Baž- 
nyčios autoriteto galia esti neigiamas, kadangi jis esąs 
valdančiosios klasės aiškinimas (t. p.). Visa imama, pasak 
išlaisvinimo teologų, iš „vargšų patyrimo, kurie kovoja 
už savo išlaisvinimą“ (X, 10). Kardinolo A. Lorscheiderio 
žodžiai patvirtina šį Tikėjimo kongregacijos teiginį: ,,„Man 
nereikia,— sako kardinolas,— ruošti ilgų paskaitų ar ka- 
techezių. Viskas kyla savaime iš šitos vargingos ir giliai 
tikinčios liaudies patyrimo. Jos tikėjimas yra tikrovė, ku- 
rią galima tiesiog apčiuopti“ š?. P. Amerikos vargšų ti- 
kėjimu galima ir neabejoti. Negalima betgi abejoti nė 
tuo, kad šis tikėjimas yra išlaisvinimo teologų radikaliai 
lenkiamas politine kryptimi **, 


4. POLITINIS POBŪDIS 


Tačiau ne tik Šventraštį išlaisvinimo teologija aiški- 
na politiškai. Visa liaudies Bažnyčia jai esanti perskverb- 
ta politinio prado. „Liaudies Bažnyčia, — sako P. R. Oli- 
veira,— yra daugiau negu tik grynai bažnytinis faktas 
(Gegenbenheit); ji yra plačiausia prasme visuomeninė bei 
politinė tikrovė“ *!. Įsipareigojusi vargšams, Bažnyčia sa- 
vaime jungiasi į jų padėtį ne tik žmogiškąja prasme ap- 
skritai, bet ir politine skirtinai ir tuo pati tampa politine, 
dalyvaudama išlaisvinimo sąjūdyje ir jo siekyje pakeisti 
visuomeninę sąrangą. Nuosekliai tad „išlaisvinimo teolo- 
gija, — pasak A. G. Rubio,— apmąstydama savo praktiką, 
pabrėžia politinį sandą kaip vidurkį žymiai griežčiau ne- 
gu europinė politinė teologija“ (op. cit., p. 416). Politinė 
Europos teologija (J. B. Metz) nori būti daugiau seno- 
sios teologijos pataisa (Korrektiv) ir papildu, keldama 
aikštėn visuomeninį tiek išganymo, tiek Bažnyčios pobūdį. 
Gi išlaisvinimo teologija išvysto šią pataisą ligi visuoti- 
numo ir skelbia: „Teologija, kiekviena teologija, kaip ir 

tikėjimas, yra politinio matmens“ *. Pataisa bei papildas 
čia virsta visuma. . 

Išlaisvinimo teologija esą įžvelgusi, kad žmogus visa 
savo būtybe yra persunktas politinio prado ir kad išim- 
ties čia nedaranti nė Bažnyčia, Bažnyčia, ypač P. Ame- 
rikoje, visados yra buvusi surišta su valdančiąja sistema; 
ji visados yra turėjusi politinio vaidmens. Kolonializmas 
ir kapitalizmas yra visados ėję ranka rankon su Bažnyčia, * 
Todėl dabar, kai Bažnyčia reikalauja nesikišti į P. Ame- 
Tikos politinius konfliktus, ji yra pergyvenama kaip pa- 
laikanti esamą šių kraštų santvarką, vadinasi, kaip vyk- 
danti politiką par excellence (plg. P. R. Rubio, p. 410—411). 

Šisai politinis Bažnyčios pobūdis žymi visą jos veik- 
los lauką. Visa Bažnyčios sielovada esanti politinė, ka- 
dangi jos objektas — žmogus — yra politinė būtybė (zoon 
politikon), Visi, kurie atsideda sielovadai (kunigai, vie- 
nuoliai, pasauliškiai), „lydi liaudį, įsijungę į politinį jos 
sąjūdį“; sielovadoje vargšai randa „dvasiškai religinės 
jėgos, kuri juos įgalina dalyvauti revoliuciniame vyks- 
me“ 9, Šis gi vyksmas galįs būti, pasak P. Richardo, vai- 
singas tik tada, kai „liaudis suvoks revoliucinę krikščio- 
nybę“, kai ji įžvelgs, jog susvetimėjusią religiją „galima 
pakeisti išlaisvinimą nešančiąja religija“ (p. 447). Būda- 
ma ilgus amžius suaugusi su valdančiąja klase, krikščio- 
nybė tapo svetima liaudžiai kaip prislėgtajai klasei. Nūnai 
betgi liaudis pradeda suvokti, kad pačioje krikščionybėje 
esama revoliucinės galios, kuri „išaukština pažemintuo- 
sius" (Lk 1, 52). Štai kodėl Tikėjimo kongregacija ir sako, 
kad išlaisvinimo teologijoje „ir Magnificat yra skaitoma 
politiškai“ (X, 5). . . 

Politiniu savo sandų Bažnyčia kaip tik ir priartėja prie 
vargšų klasės, toldama nuo valdančiosios turtingųjų klasės 
ir ryškindama revoliucinį. savo uždavinį. Tai ji daro vi- 
sur ir visados. „Kiekvieną kartą — sako L. Boffas,— kai 
Bažnyčia skelbia Evangeliją, ji skelbia taip pat ir politinę 
programą, kylančią iš Evangelijos (p. 57). Abejingumo čia 
nėra. Kiekvienas turi savo vietą. Tik kai kurie nesuvo- 
kia šios vietos“ (p. 58). Todėl „šiandien, — pasak Boffo,— 
yra būtina įsisąmoninti politinį Evangelijos ir tikėjimo 
matmenį... Šis matmuo juk ir yra Evangelijos skelbimo 
objektas. Jis toks yra ir sakykloje, ir šv. Mišių metu" **. 
Politika išlaisvinimo teologijoje virsta sakraline kaiego- 
rija, ir L. Boffas kalba net apie „politinį šventumą“ su 
„tikra prasme kankiniais“ ir jų garbinimu *5. - 

Tai nėra kokia išlaisvinimo teologų aikštis. Tai nuo- 
sekli išvada iš sampratos, kas yra Dievo tauta, kaip ją 
yra pabrėžęs Vatikano II susirinkimas (plg. konst. „Lu- 
men gentium“ nr. 8—9). L. Boffas kritikuoja dabartinę 
Dievo tautos sampratą todėl, kad ši virtusi „grynai me- 
taforine“, nes netekusi ryšio su istorija ir savaime sufor- 
malėjusi: „tai pakrikštytųjų visuma“, bet be tikrovinio 
turinio. O be turinio ji esanti todėl, kad nesanti politinė 
tikrovė. Dievo tauta visados remiasi politine tauta. 

Šventraštis tai patvirtinąs, pasak Boffo, labai aiškiai. 
„Kad Izraelis taptų Dievo tauta (teologinėj plotmėj), jis 
visų pirma turėjo tapti /auta (istorinėj plotmėj). Iš Egip- 
to išėjo palaida izraelitų masė. Ir tik kovos su Kanaano 
gyventojais, tik sąjungos su pačių izraelitų gentimis, tik 
valstybės kūrimasis padarė aną palaidą masę tauta. Ir 
šis tautos atsiradimas buvo medžiaginis pagrindas Dievo 
tautos atsiradimui... Chronologiškai visados yra visų pir- 
ma tauta, kuri paskui tampa Dievo tauta... Teologiškai 
žiūrint, Dievas nori savos tautos iš pat pradžių. Tačiau 
kad šis jo noras įvyktų, žmonės turi jam sukurti istori- 
nes prielaidas... Ir tik šiuo būdu Izraelis virto sakra- 
mentu (ženklu — Mc.) to, kas gali ir privalo įvykti su 
visomis tautomis: ir jos taps Dievo tauta" *, 

Šia prasme P. Amerikos vargšai tampa irgi Dievo tau- 
ta tuo, kad jie politiškai organizuojasi ir sąmoninasi. Po- 
litinė jų sąmonė bei veikla yra sąlyga religinei jų vietai 
Bažnyčioje. Tad kunigų bei vienuolių (vyrų ir moterų) 
darbas liaudies bendrijose pirmoje eilėje ir krypsta į 
vargšų padėties sąmoninimą ir jų organizavimą. Politinis 
švietimas, darbo unijų klausimai, išlaisvinimo būdai, prie- 
spaudos ir išnaudojimo problemos yra net rekolekcijų 
tema vienuoliams bei vienuolėms, dirbantiems tarp varg- 
šų?". Šie asmenys vykdą „pranašiškąjį vaidmenį“, nes 
kaip kadaise Senojo Testamento pranašai žadinę Izraelio 
tautos sąmonę, ypač ištrėmimo metais, taip dabar vie- 
nuolių būreliai žadina P. Amerikos vargšų sąmonę; kaip 
Izraelio pranašai kritikavę turtuolius bei išnaudotojus, 
"taip dabar liaudies bendrijų vadovai (animadores) kriti- 
kuoja kapitalistus ir fabrikų bei žemių savininkus. Tai 
vyksta ne tik žodžiu, bet ir šventovių užėmimu jėga. 
Vyskupai, tiesa, smkrkia tokius žygius, tačiau „liaudis 
vis labiau įsitikina, kad Dievo namai pirmiausia turi vyk- 
dyti pranašiškąjį kaltinimą (prophetische Anklage)“ *. 


Politinis liaudies Bažnyčios pobūdis reiškiasi įvairių įvai- 
riausiais būdais, taip kad „vargšų Bažnyčioje, — sako 
P. Richardas,— nėra jokios nepolitinės tikrenybės" **, 

Šisai politinis požiūris į Bažnyčią padaro, kad dabar- 
tinių teologų ginčas, kas sudarąs sielovados centrą: ke- 
rigmd (Dievo žodžio skelbimas) -ar sakramentai, išlaisvi- 
nimo teologijos yra sprendžiamas kerigmos naudai. Juk 
jei skelbti Evangeliją, -kaip sakėme, reiškia tuo pačiu 
skelbti ir tam tikrą politinę programą, tai kerigma tokiu 
atveju savaime atsiduria pirmoje vietoje, kadangi vargšų 
laisvinimas, paskelbtas Bažnyčios pareiga, yra galimas 
tik politinėmis priemonėmis ir tik politinio sąmoningumo 
dėka. Išlaisvinimo teologija laiko sakramentinę praktiką 
„artima buržuazijai" (C. Floristan), kadangi ji priklauso 
i kunigiškosios tarnybos, vadinasi, nuo valdančiosios 

asės, 

Vargšams gi tetinkąs kitas sielovados modelis, kurį 
C. Floristanas šitaip -aprašo: „Evangelijos skelbėjams (o 
šie nebūtinai turi būti kunigai. — Mc.) įsipareigojimas Jais- 
vinti yra pirmaeilis dalykas; Bažnyčia jiems yra pranašiš- 
koji bendruomenė; Jėzus yra žmogus, visiškai atsidavęs 
kitiems; Dievas kviečia žmones statyti jo karalystę; tikė- 
jimas yra laisvinimo praktika; krikščioniškoji meilė yra 
visuomeninė bei politinė veikla; viltis Žo išeities taškas 
keisti pasauliui“ 100, 

Būdinga, kad L. Boffas kalba net apie macrocaritas, 
į kurią skatinąs krikščioniškasis tikėjimas (plg. Kirche, 
p. 239). Visa tai betgi galima vargšams išaiškinti tik ke- 
rigma, vadinasi, tik skelbimu, pritaikant Evangeliją kiek- 
vieną sykį konkrečiam atvejui. Reikią vargšams paro- 
dyti, kad Kristaus Evangelija „keičia ne tik asmenį, bet 
ir struktūrą" (L. Boii, Op. cit, t. P). | 

Sakramentinė praktika to padaryti nepajėgianti, ka- 
dangi ji pridengianti visuomeninį išganymo pobūdį as- 
mens išganymu ir tuo būdu nukreipianti žmogų nuo is- 
torijos reikalavimų. Sakramentų šviesoje Bažnyčia esanti, 
anot C. Floristano, „išganymo ženklas,-Jėzus — Tėvo sak- 
ramentas, Dievas — begalinė „Meilė, tikėjimas — gyveni- 
mo prasmė, meilė — asmeninis atsidavimas, viltis — pasi- 
tikėjimas Viešpaties pažadu“ (t. p.). Tai esą žvilgsnis į 
anapus, o nę į šiapus, kur vargšai šaukiasi išlaisvinami. 

Išlaisvinimo teologija sakramentų neneigia. Ji tik sie- 
lovados svorį perkelia nuo sakramentinės praktikos, ku: 
ri pabrėžia asmens tobulinimą, .į kerigmią,, kuri aiškina 


707 


visuomeninę istorijos padėtį ir tuo vykdo nuprivatintą 
išganymą. C. Eloristanas mėgina nusakyti santykį sakra- 
mento su kerigma tokia formule: „Viskas yra politiška, 
bet viskas yra persunkta simbolių ir sakramentų (t. p.). 
Tai reiškia: sakramentas liaudies Bažnyčioje yra palenk- 
tas klasių sąmonės aštrinimui kaip simbolinė šios sąmo- 
nės išraiška, Štai kodėl Tikėjimo kongregacijos instruk- 
cija ir mini, kad liaudies bendrijų sueigose „kai kurios 
liturginės praktikos, pvz.,, Eucharistija, yra paverčiamos 
klasių kovos vaizdu, nors joja dalyvaujantieji ir ne vi- 
sados tai supranta“ (IX, 1). ' 


5. KOLEKTYVINIS POBŪDIS 


Liaudies Bažnyčios supolitinimas savaime vėda išlais- 
vinimo teologiją į Bažnyčios sukolektyvinimą — ne tik 
jos veiklos kaip bendrijos, bet ir jos tiesos bei tikslo. 
Jau pradžioje esame sakę, kad politinė J. B. Metzo teo- 
logija mėgina nuprivatinti išganymą ir tuo būdu tapti 
„pataisa vienašališko dabartinės teologijos polinkio išga- 
nymą privatinti“ (PTh, 403). J. B. Metzas prikaišioja nau- 
jųjų laikų teologijai, esą ji, atveikdama į viduramžių 
„metafizinę teologiją“, nagrinėjusi visuomeninį krikščio- 
niškosios Naujienos matmenį — slaptai ar atvirai — kaip 
antraeilį; ji suprivatinusi patį Evangelijos branduolį, „pa- 
vesdama tikėjimo praktiką atskiro asmens apsisprendimui 
be atodairos į pasaulį“ (t. p.). Todėl politinė teologija ir 
skelbianti: „Išganymas, kurio tikisi krikščioniškoji reli- 
gija, nėra privatinis išganymas (PTh, 405)... Dievo žodis 
yra visuomeniškai sąlygotas pažadas“ (PTh, 404). Šiuo at- 
žvilgiu politinė Metzo teologija virsta priešingybe ir net 
neiginiu šv. Augustino pažiūros, išreikštos žinomu jo po- 
sakiu: „Deum et animam scire cupio.— Nihilne plusi— 
Nihil omnino.— Aš trokštu pažinti Dievą ir sielą.— Argi 
nieko daugiau?— Visiškai nieko" (Soliloguia II, 7). Dievo 
pažinimas ir santykis su juo politinėje teologijoje yra 
randamas nebe atskiro asmens sieloje, bet visuomeninėje 
žmogaus aplinkoje arba sambūryje su kitais (Mitmensch- 
lichkeit). . 

Išlaisvinimo teologija tad ir imasi nugalėti tikėjimo 
ir teologijos suprivatinimą. Krikščioniškasis tikėjimas sa- 
vo pilnatve galįs būti vykdomas „tik istorine praktika, 

kuri tikėjimo sampratą apvalanti nuo privatinių polin- 
kių“ !?!, J. B. Metzo nuolat kartojamas teiginys, jog tikė- 
jimo tiesa pasitvirtinanti (bewahrheitet) tik praktikoje, 
P. Amerikos sąlygomis reiškia, jog tikėjimo tiesa pasi- 
tvirtinanti tik laisvinant prispaustuosius. Įsipareigojimas 
vargšams ir įsijungimas į jų laisvinimo istorinę kovą esąs 
mūsų dienomis tikėjimo tiesos mastas. Šūkis „etika ne- 
siskiria nuo teologijos“ įgyja čia labai ryškų pavidalą. Nes 
išlaisvinimo teologijos taip stipriai pabrėžiama socialinė 
nuodėmė iškreipianti ne tiek atskiro asmens elgesį (etika), 
kiek visų pirma padaranti tikėjimą netikrą (teologija). 

Jei tad Bažnyčia apsisprendžia stoti vargšų pusėn, tai 
ji turi nusikratyti visomis tomis prieaugomis, kurios yra 
aplipusios jos kūną iš kolonijinės ir kapitalistinės san- 
tvarkos. Išganymo samprata, pati Bažnyčios idėja, jos vei- 
kimas, dieviškoji malonė, nuodėmė, atleidimas, sakramen- 
tai, net ir pats Kristaus vaizdas — visa čia turį būti nu- 
šviečiama vargšų laisvinimo šviesa, vadinasi, šviesa to 
kolektyvo, kuris teikias tikėjimui atramą ir esąs net jo 
šaltinis bei skelbėjas (plg. Rubio, Op. cit., p. 416—417). Vei- 
kiant liaudies bendrijose kaip naujojoje formoje būti Baž- 
nyčia, „darosi būtina, — pasak U. M. Oliu,— suvokti tikė- 
jimą ne kaip individualinę, bet kaip kolektyvinę problemą: 
tikėjimas yra galimas gyventi ne individualiai, o tik bend- 
ruomenėje; tikėjimas gali būti tikras tik įtraukus į jį 
vargšus ir išnaudojamuosius“, vadinasi, „tik stojant petys 
į petį su prislėgtaisiais ir kovojant už teisingumą“ (Oliu. 
Op. cit., p. 441). 

Tai ypač išeina aikštėn liaudies bendrijų sueigose bei 
apeigose. „Jos nėra sueigos, kurių metu kiekviena siela 
pati viena susitiktų su Dievų; čia vyrauja pakili nuotai- 
ka, kurios nešama visa bendrija švenčia, išsakydama Vieš- 
pačiui savo problemas, kovas ir džiaugsmus“ 192, Malda 
šiose sueigose yra išeities taškas visai šventei: „Beveik 
visados mes meldėmės bendrai. Malda išsivystė į bendrą 
visuomeninių reikalų pasakojimą Dievo akivaizdoje“ (Oliu. 
Op. cit, p. 442). Individualiniai sielos rūpesčiai liaudies 
bendrijų sueigose nuslenka užnugarin, ir malda virsta 
nebe kalba su Dievu, o vargšų klasės ar bendrijos rū- 
pesčių svarstymu, apvilktu liturginiu drabužiu. „Velykų 
naktį skaitymų nebuvo; jų vietoj spietėsi grupės aplin- 
kui ugnį ir apmąstė tris punktus: Izraelio Paschą (išėji- 
mą), Jėzaus Paschą ir liaudies Paschą... Užbaigą sudarė 

procesija su gėlių kryžiumi priekyje kaip simboliu liau- 
dies prisikėlimo ir jos vilties“ (Oliu, t. p.). 

Visoje liturgijoje — šventėse, pamaldose, pamoksluo- 
se — liaudies Bažnyčia stumia kolektyvą priekin, sykiu 
stumdama asmenį užnugarin. Vad. „liaudies religingu- 
mas“ čia vaidina pirmaeilį vaidmenį, ir išlaisvinimo teo- 
logija didžiuojasi atradusi pasmerktas liaudies tradicijas, 
„kurios buvo laikomos prietaringomis“ (P. R. de Oliveira, 
Op. cit., p. 510). 

L. Boifas interpretuoja šį liaudies bendrijų religingu- 
mą kaip pop. Jono XXIII paskelbtąjį „aggiornamento“, 
dar daugiau: kaip Bažnyčios atsigrįžimą į tai, kas buvę 
pamiršta, paniekinta, uždrausta. „„Bendrijose ir apskritai 
visoje sielovadoje,— sako Boffas,— vyksta didžiulis liau- 
dies religijos atvertinimas (Aufwertung): liaudies mylimų 
šventųjų garbinimas, procesijos, kelionės į šventas vietas 
ir kitos būdingos šventės. Tokia tikėjimo išraiška anaip- 
tol nėra oficialaus, tikrojo, katalikiškojo tikėjimo nuo- 
smukis. Tai būdas, kaip liaudis savo galimybių IėĖMUOSe 
priima Kristaus Evangeliją“ 10, 

Anot Boffo, „liaudies yra tai, -kas nėra oficialu, kas 
skiriasi nuo elito, administruojančio katalikybę. Liaudies 
katalikybė yra kitoks pavidalas nei- oficialus Romos pa- 
vidalas. Jis turi savą simbolių pasaulį, savą kalbą ir savą 
gramatiką, būtent liaudies. Tai nebūtinai reiškia nuokrypą 
nuo oficialios katalikybės. Tai yra tik kitokia, sava sis- 
tema, kuri krikščionybę perkelia į konkrečius žmogaus 
gyvenimo santykius... Kas nori suprasti liaudies katali- 
kybę, privalo. turėti atitinkamų priemonių, kurios jį įga- 
lintų prieiti prie jos kitaip, negu jis eina prie oficialios 
katalikybės, būdingos refleksiniu mąstymu, loginiu aštru- 
mu ir mokslo sisteminimu“. Liaudies katalikybei būdinga 
esą „nežabotas mąstymas“ ir „pasąmoninės logikos me- 
Chanizmas“ (op. cit., p. 160—161), 

Oficiali katalikybė, tęsia toliau Boffas savo mintį, 
„kontroliuoja žodį, mokslą ir įstatymą“; gi liaudies ka- 
talikybėje išsivysto kūrybingumas, nes čia „religiniam 
patyrimui niekas reikštis nekliudo“. Atvirkščiai, šis paty- 
rimas „įtaigauja oficialią teologiją ir stengiasi atnaujinti 
oficialias struktūras... Be liaudies katalikybė gyventi 
negali" (p. 161). | 
“  Būdingiausia betgi yra tai, kad šiam kolektyviniam 
liaudies religingumui yra priskiriama galia jungti orga- 
niškon vienybėn visus religinius pradus.  „Katalikiškoji 

liaudies išmintis — rašo J. A. Luco,— turi didį gabumą 
kurti gyvenimo sintezę. Vakarų intelektualai, kaip žino- 
me, yra sintezės atžvilgiu tarsi paralyžiuoti; skaldantis bei 
ardantis jų mąstymas kėsinasi perskirti kultūrą ir Žžmo- 
giškąją egzistenciją. Gi liaudies kultūrai puikiai sekasi 
mąstyti sintetiškai ir išmintingai, organiškai ir gyvastin- 
gai. Todėl liaudžiai yra svetimos priešpriešos, kurių tiek 
daug randame supasaulintame elite. Liaudies religingumas 
nestato priešais vienas kitą veiklos ir kontempliacijos, 
įsipareigojimo ir maldingumo, hierarchijos ir Dievo tau- 
tos, Kristaus ir Marijos, išganymo ir išlaisvinimo, bet visa 
tai suvda gyvybingon sintezėn“ 1“, Tai „kultūrinė išraiš- 
ka katalikiškojo genijaus, kuris Lotynų Amerikoje turi 
didelių išteklių ir kuriam lemta ateinančiais dešimtme- 
čiais suvaidinti didelį vaidmenį“ (t. p.). Be abejonės, ši- 
tokia tiesiog į akis krintanti vargšų klasės apoteozė pri- 
dengia liaudies ydas, kurių P. Amerikoje esama ne ma- 
žiau nei kurios kitos šalies liaudyje. Gražiai apie šias 
ydas sako G. Hasenhuetilis: „Vargas moko ne tik mels- 
tis, bet ir vogti, ir plėšti" 105 

Tai sociologinis šios apoteozės atžvilgis. Bet vargšų 
apoteozė turi ir Ieologinį — gal net svarbesnį — atžvilgį. 
Išlaisvinimo teologija, girdama liaudį kaip religinį kolek- 
tyvą, pražiūri esminį krikščioniui klausimą: kas gi yra 
pirmaeilis išganymo objektas, jei išganymas nėra priva- 
tinis ir Jei jo siekimas bei vykdymas privalo būti nupri- 
vatintas? Žinoma, pagal Viešpaties planą turi būti „atnau- 
jinta ir sujungta Kristuje visa, kas yra danguje ir žemėje" 
(Ei 1, 10). Tai eschatologinis pažadas bei lūkestis. Tačiau 
ši visatos sąjunga yra užbėgama atskiro žmogaus mirtimi: 
ašen mirštu, nesulaukęs ano visuotinio atnaujinimo; mirš- 
tu kaip šis atskiras privatinis asmuo. Gi visuomenė gy- 
vena ir toliau. Galimas daiktas, jog Kristaus skelbiamas 
antrasis atėjimas ir paskutinysis teismas kaip tik ir bus 
tasai nuprivatintas išganymas (arba pasmerkimas), liečiąs 
nebe atskirų asmenų, o bendrijų darbus. Apie tai šio 
straipsnio autorius yra kalbėjęs kitoje vietoje '“. Tačiau 
mano privatiškai asmeninis išganymas ar pasmerkimas jau 
bus išspręstas, kalendoriškai kalbant, žymiai anksčiau. Kas 
tad man pačiam egzistenciškai — ne eschatologiškai — pri- 
valo rūpėti pirmoje eilėje: ana istorijos pabaigoje įvyk- 
sianti visatos sąjunga su Kristumi ar mano mirtimi už- 
antspauduota privatinė mano paties sąjunga su tuo pačiu 
Kristumi? 

Atrodo, kad politinės teologijos peršamas ir išlaisvi- 
nimo teologijos prisiimtas išganymo nuprivatinimas yra 
tolio pagunda, nukreipianti žmogaus dėmesį nuo jo eg- 
zistencijos galo mirtimi į visuomeninės istorijos galą per- 
keitimu: egzistencija čia pradingsta eschatologijoje. Ne 
mano paties pabaiga privalo man rūpėti, bet pasaulio pa- 
baiga. Tuo būdu politinė teologija, o su ja kartu ir iš- 
laisvinimo teologija virsta galų gale eschatologine !eo- 
logija, kuri būtų pateisinama tik tuo atveju, jei žmogaus 
mirtis būtų ne amžinojo jo likimo apsprendimas, o tik 
„Miegas“ ligi eschatologinio atbudimo. Betgi šitaip Baž- 
nyčia nemoko. 


IV. KRITINĖ UŽSKLANDA 


Išlaisvinimo teologijos šaltinis, jos savimonė, jos ob- 
jektas ir siekis čia buvo aprašyti beveik ištisai pačių šios 
teologijos atstovų ar jos šalininkų žodžiais. Tai geriausias 
būdas perteikti svetimą teoriją, neiškraipant jos minčių. 
Juk dabar daromi priekaištai Tikėjimo kongregacijai, esą 
ji kritikuojanti išlaisvinimo teologiją „savo teiginių nepa- 
grįsdama" (H. Vorgrimler), kaip tik ir remiasi tuo, jog 
instrukciją rašiusieji beveik nieko necituoja iš autenti- 
nių išlaisvinimo teologijos šaltinių, pasitenkindami atpa- 
sakoję jos teiginius savais žodžiais. Užtat savo apraše 
šių straipsnių autorius leido plačiai kalbėti išlaisvinimo 
teologams, kad jie palys pasisakytų, ką jie skelbia ir ko 
jie savo skelbimu nori. 

Nūn, užsklendžiant šį aprašą, tenka žvilgtelėti į išlais- 
vinimo teologijos visumą ir klausti ją tokių dalykų, ku- 
rie vieninteliai gali pateisinti jos užmojį tapti „atnaujini- 
mo sąjūdžiu Bažnyčios viduje“ (P. Richard). 


1. IŠLAISVINIMO APIMTIS 


Išlaisvinimo teologija suvokia save kaip kritinį var- 
go bei priespaudos apmąstymą tikėjimo šviesoje. Šio ap- 
mąstymo išvada — išlaisvinimas iš istoriškai susidėsčiusių 
bei sustabarėjusių struktūrų, kurios kildinančios ir vargą, 
ir priespaudą. 'Tuo būdu išlaisvinimo teologija virsta pa- 
stanga aistaiyti žmogų savo verte bei teise būti žmogu- 
mi. Tai didis uždavinys, kuris sudaro išlaisvinimo teo- 
logijos vidinį paihos ir teikia jai tam tikro patrauklumo 
ir net žavingumo. Nes kas gi gali būti žemėje gražiau 
negu sukurti tokią visuomeninę sąrangą, kurioje žmogus 
žmogui būtų nebe grėsmė, o tikras brolis; kurioje visi 

būtų aprūpinti padoriu pragyvenimu; kurioje visi būtų 
lygūs — net ir bažnytinėje plotmėje —ir kurioje nebūtų 
„Llygesnių“ kaip Orwello romane, Tik įsigilinus į šį pathos 
ir jį savyje pergyvenus galima suprasti, kodėl išlaisvinimo 
teologija randa plataus atgarsio net ir Vakarų Europoje, 
kurioje juk nėra nei struktūrinio vargo, nei struktūrinės 
priespaudos. 

Todėl nenuostabu, kad ir mes, vargstančios bei pri- 
spaustos lietuvių tautos nariai, žvalgomės į išlaisvinimo 
teologiją ir teiraujamės, ką ji galėtų teikti mūsų tautos 
išlaisvinim:i. 1985 metų Europos lietuviškų studijų sa- 
vaitėje pati pirmoji paskaita buvo skirta kaip tik išlais- 
vinimo teologijai ryšium su Lietuvos padėtimi: „Ar esa- 
me vienų vieni? Išlaisvinimo teologija randa kelią“ — 
šitaip buvo nusakyta anos paskaitos tema, kurią sklaidė 
mons. dr, V. Kazlauskas, Vatikano radijo lietuviškųjų lai- 
dų vedėjas. O anksčiau (1982 m.) Andrius Valevičius, su- 
sitaręs su J. B. Metzu interview reikalu, buvo pateikęs 
šiajam tokį klausimą: „Jūs esate pradininkas politinės 
teologijos, iš kurios yra išriedėjusi išlaisvinimo teologija, 
radusi atgarsio ypač Pietų ir Vidurio Amerikoje. Kaip Jūs 
manytumėte: ar galima būtų išlaisvinimo teologiją išplėsti 
ir Rytų Europos tautoms?“ Jau minėjome, kad J. B. Metzas 
savo susitarimo su A. Valevičiumi neišlaikė ir į klausi- 
mus neatsakė (žr. šio straipsnio sk. I, išnaša 3). Ir tai ne- 
buvo atsitiktinis dalykas. J. B. Metzo tyla Europos tautų 
atžvilgiu yra prasmuo visai išlaisvinimo teologijai. | 

Klausimas, ką išlaisvinimo teologija galėtų ar priva- 
lėtų tarti komunizmo prislėgtoms tautoms, yra jos gyvy- 
bės ar mirties klausimas. Nes jei taip įsakmiai pabrėžia- 
mas išlaisvinimas kaip teologinė kategorija apsiribotų tik 
P. Amerikos vargšais, stengiantis aprūpinti juos pado- 
raus pragyvenimo reikmenimis, jis savaime atkristų gry- 
nai sociologinėn plotmėn, tapdamas parapijiniu uždaviniu, 
nepaisant, kad ši „parapija“ ir būtų ištisas žemynas. 

Išlaisvinimas kaip socialinis reikalas niekad nebus teo- 
loginė kategorija, vadinasi, mastas teologiniam apmąsty- 
mui, jeigu jis neįžengs bendron žmogiškojon plotmėn ir 
neapims bet kokios priespaudos, gniuždančios žmogaus 
vertę ir žmogaus teises. Likęs sociologinėje plotmėje, jis 
įpareigotų Bažnyčią tik tiek, kiek kiekvienas vietinis pa- 
rapijos reikalas ją įpareigoja. Vietinė gi Bažnyčia, nors 
savo sandais ir yra visuotinės Bažnyčios išraiška, savo 
kasdienos reikalais ji betgi ir lieka tik vietinė. Tai tinka 

kiekvienai vietinei Bažnyčiai. Tai tinka ir P. Amerikos 
Bažnyčiai. Kalbėti tokiu atveju apie kažkokią naują teo- 
logiją, kuri skelbianti išlaisvinimą prandšiškuoju būdu, 
būtų tik teatrinė poza ir putlumas — daugiau nieko. 

Juk pavergtų ir paniekintų, nuskriaustų ir prislėgtų 
žmonių esama ne tik P. Amerikoje. Visa Rytų Europa 
šiandien yra virtusi „vargšų žemynu“, jei kalbėsime iš- 
laisvinimo teologijos žodžiais; vargšų ne tik socialine, 
bet ypač tautine, kultūrine ir religine prasme. Visame 
šiame žemyne žalojamos žmogaus teisės ne mažiau Žiau- 
riu būdu negu P. Amerikoje. Svarbiausia gi, kad šis ža- 
lojimas yra ne kokio nors atskiro asmens kaltė, o val- 
dančiosios sistemos padaras ir net būtinybė: komunistinė 
struktūra gali išsilaikyti tik prievarta. Jei tad sąvoka 
„išlaisvinimas“ nėra tuščias žodis ir ne propagandinė for- 
mulė, o ieologinė kategorija kaip išraiška Bažnyčios pa- 
siuntinybės eiti į visas tautas (plg. M! 28, 19), tai ši sąvo- 
ka privalo būti visu svoriu taikoma ir Rytų Europos tau- 
toms, kurios „vaitoja ir kenčia skausmus iki šiolei“ (Rom 
8, 22). Išlaisvinimas gali būti arba visuotinis, arba tik 
niekniekis, kadangi ir pati Bažnyčia yra arba visuotinė, 
arba tik sekta. 

Įsipareigoti Bažnyčiai už vargšus reiškia įsipareigoti 
už visus pavergtuosius bei prislėgtuosius — vis tiek kur 
jie būtų ir kokiu atžvilgiu jie tokie būtų. Juk tautiškai, 
kultūriškai, religiškai prislėgtas ir net persekiojamas žmo- 
gus yra taip lygiai nustumtas į pašalį ir gyvena „prie- 
miesčio“ lūšnelėje, kaip ir P. Amerikos vargšas, nors me- 
džiaginių pragyvenimo reikmenų jis ir turėtų pakenčiamai. 
Betgi žmogus kaip žmogus yra gyvas ne viena tik duona, 
Vargas yra visų pirma žmogiškoji kategorija, kuri anaip- 
tol neišsisemia „žmogaus vertu pragyvenimų“, kaip tai 
nusako išlaisvinimo teologija. Be abejonės, tokio pragy- 
venimo žmogus yra reikalingas, o kova už jį yra būtina, 
tačiau, teologiškai žiūrint, jis yra per siauras, kad šią 
kovą paverstų nauja teologija bei visuotiniu Bažnyčios 
uždaviniu, pražiūrėdamas visus kitus žmogaus vertei bei 
teisei būtinus reikmenis. Nes pavergta tauta, persekioja- 
ma religija, draudžiama kalba (pvz., vokiečių kalba šian- 
dieninėje Lenkijoje), gniuždoma kultūrinė kūryba (pvz., 
socialistinis realizmas), kraipoma tiesa istorijoją gimdo 
vargšų žmogiškąja prasme net tragiškesnių negu P. Ame- 
rikos priemiesčiai. Vargšų esama visur, kur tik skriau- 
džiamas pats žmogiškumas — vis tiek kokiu atžvilgiu, 

Kas tad yra išlaisvinimas šios rūšies skriaudžiamųjų 
ir prispaustųjų atžvilgiu? Ką sako išlaisvinimo teologija 
šiems žmonėms istorinėje jų būklėje? Ar čia reikia tik 
kantriai laukti, kol būklė pasikeis, ar organizuotis ir ko- 
voti, kaip tai dabar mėginama su vargšais P. Amerikos 
kraštuose? Tai klausimas, kurį mes kreipiame tiesiog į 
išlaisvinimo teologų širdį. Deja, jie į šį klausimą neatsako, 
kaip į jį neatsakė ir J. B. Metzas, Dar daugiau: išlaisvi- 
nimo teologija šį klausimą apeina tokia tyla, jog jo iš 
viso nė neužsimena. Jo neužsimena nė Vakarų Europoje 
gyvenantieji išlaisvinimo teologijos šalininkai bei sklei- 
dėjai. Atrodo, kad Rytų Europos jiems iš viso nėra, nors 
geografiškai ji tūkstančiais kilometrų tiesiog susiliečia 
su Vakarų Europos sienomis. 

Užtat jau senokai išlaisvinimo teologijai prikaišioja- 
ma, kad ji esanti vienaakė: ji reginti P. Amerikos socia- 
linį vargą, bet nereginti Rytų Europos dvasinio ir kartu 
socialinio vargo. L. Boffas savo knygą apie Bažnyčią pa- 
vadino, papildydamas jos vardą, „Kovojančios Bažnyčios 
studijos — Studien zu einer streitbaren Ekklesiologie". Ta- 
čiau kur yra kenčiančiosios Bažnyčios ekleziologija? Ko- 
dėl niekur ir niekieno neatsižvelgiama į aibę faktų, susi- 
kaupusių metų metais „Lietuvos Bažnyčios kronikoje“ ir 
liudijančių sąmoningą Bažnyčios priespaudą ir jos nuo- 
latinį stūmimą į pašalį? Argi religinis tikinčiųjų persekio- 
jimas nėra teologinė kaiegorija? Ar „ecclesia patiens“ yra 
tik kenčiantieji skaistykloje? 

Kol viso to nebus paregėta ir pabrėžta, tol išlaisvini- 
mas iš vargo bus tik sociologinis tos ar kitos vietos šū- 
kis, vadinasi, „parapijinis reikalas“. Išlaisvinimo teologija 
kaip įnašas visuotinei Bažnyčiai bei jos santykiui su pa- 
sauliu galės būti vertinga savyje ir verta dėmesio iš ša- 
lies tik tada, kai pagrindinė jos sąvoka išlaisvinimas taps 
visuotine žmogiškojo išlaisvinimo kategorija. Nes regėti 
kolonializmą P. Amerikoje, o neregėti jo R. Europoje yra 
dvasinės trumparegystės ženklas ir intelektualinis nesą- 
žiningumas, kuriuo, kaip netrukus matysime, yra kaltina- 
ma Tikėjimo kongregacija išlaisvinimo teologijos atžvil- 
giu. Tačiau pastangų pereiti į tokį visuotinumą išlaisvi- 
nimo teologijoje kaip tik neregėti: net neregėti noro pra- 
regėti. ž 

Apie R. Europos išlaisvinimą nekalba joks išlaisvini- 
mo teologas ir jokio kelio šiam išlaisvinimui nerodo. At- 
virkščiai. Savo peršama revoliucija - vietoj reformos iš- 

laisvinimo teologija tiesiog užsisklendžia nuo R. Europos, 
kadangi šiosios išlaisvinimas revoliucijos keliu yra visiš- 
kai neįmanomas. Tai yra jau įrodžiusios R. Vokietija, 
Vengrija ir Čekoslovakija. Po bandymų išsilaisvinti re- 
voliucijos keliu šių tautų priespauda tik padidėjo. Pra- 
laimėta revoliucija visados yra baisesnė negu neruošta 
revoliucija. Tai ypač tinka mažai mūsų tautai, kuri jau 
ir taip yra netekusi trečdalio savo narių karo ir pokario 
sąmyšiuose. 

Trumpai tariant, išlaisvinimo teologijos „išlaisvinimas“ 
mums maža ką sako: tiek savo apimtimi, kadangi jo svo- 
ris gula ant socialinio vargo ir apsirėžia kova su kapi- 
talistine struktūra; tiek savo būdu, kadangi revoliucijos 
kelias mūsų tautai būtų pražūties kelias. Išlaisvinimo teo- 
logijos užmojį tapti įnašu visuotinei Bažnyčiai reikia tad 
laikyti teologų putlumu, kaip jį laiko ir ne vienas P. Ame- 
rikos vyskupas. „Liaudies Bažnyčia“ mums yra tokia pat 
atgrasi sąvoka, kaip ir „liaudies vyriausybė“ ar „liaudies 
respublika“. Išlaisvinimo teologų skelbiama „liaudies kla- 
sių ir jų organizacijos hegemonija“ yra mums per daug 
gerai pažįstama, jog tikėtume, kad iš jos „išaugs nauja 
visuomenė“ !'— nauja ne fakto, bet veriės prasme. 


2. MARKSISTINIS POBŪDIS 


Išlaisvinimo teologijos tyla komunistiškai valdomų tau- 
tų atžvilgiu ir jos pasitikėjimas socialistine sistema (,,so- 
cialistinė visuomenė, — pasak L. Boffo,— teikia objektyviai 
geresnių sąlygų Bažnyčios visuotinumui reikštis“) remiasi 
marksistiniu sandu, kuris tarsi koks požeminis šaltinis gai- 
vina jos idėjas bei pastangas. Tikėjimo kongregacija savo 
instrukcijoje yra nurodžiusi į šį sandą gana įsakmiai (plg. 
VI, 10; VII, 1—13; VIII, 1—13; X, 16). 

Bet kaip tik ana nuoroda labiausiai ir piktina išlaisvi- 
nimo teologijos atstovus, šalininkus bei užtarėjus. K. Fu- 
sselis, pavyzdžiui, kritikuodamas Tikėjimo kongregacijos 
nuorodą, vadina ją „beatodairiškai piktu (kaltschnauzig) 
taiklumu, kuriuo instrukcija mėgina išlaisvinimo teologiją 
tapatinti su marksizmu, nusikalsdama bet kokiam intelek- 
tualiniam sąžiningumui bei rūpestingumui"; tai rodą „par- 
tinį kongregacijos nusistatymą teorijų kovoje: marksizmas 
turįs iš anksto būti pasmerktas kaip apakimas“ !98, O kar- 
dinolas P. E. Arns, San Paulo arkivyskupas, neseniai kal- 

bėdamas spaudos atstovams Romoje, išlaisvinimo teolo- 
gijos įglaudimą į marksistinę ideologiją paskelbė esant 
nuodėme arba neteisybė vargšų atžvilgiu, kadangi P. Ame- 
xikos vargšai nesiekią nei turto, nei valdžios; jie tik norį 
padoriai pragyventi !*?, 

Kodėl tokios priešybės? Ar Tikėjimo kongregacija iš 
tikro neapdairiai ir todėl neteisingai teigia, esą marksiz- 
mas „beveik mistiškai žavi“ išlaisvinimo teologiją (VII, 
4)ę Įvairiopą šios teologijos sąlytį su marksizmu esame 
minėję jau ir anksčiau (plg. šio str. I, 2; II, 2, 3). Čia nūn 
mėginsime paryškinti tik tuos teiginius, kurie išlaisvinimo 
teologiją neabejotinai sieja su marksizmu — su jo teo- 
rija ir praktika. Žinoma, galima ginčytis, ar šie teiginiai 
„yra iš vidaus suaugę su materialistine pasaulėžiūra, o tuo 
pačiu ir su religijos neigimu, kaip tai juos interpretuoja 
Tikėjimo kongregacijos instrukcija (plg. VII, 6, 9). Tačiau 
vargu ar būtų galima abejoti, kad šie teiginiai yra pa- 
siimti iš marksistinės sociologijos ir kad todėl jie visą 
išlaisvinimo teologiją neišvengiamai lenkia marksistinės 
sistemos kryptimi. 

Patys išlaisvinimo teologijos atstovai, ypač G. Gu- 
tierrez, anaiptol nesigina, kad jie analizuoja visuomenės 
sąrangą pagal marksistinį metodą. Dar daugiau: G. Gu- 
tierrez yra tiesiog įsitikinęs, jog „socialinės bei politinės 
problemos Lotynų Amerikoje nėra galimos išspręsti, ne- 
pasigelbstint marksistine analize ir iš jos kylančia klasių 
kova“ !!', Tai vaizdžiai patvirtina L. Boffas. Jis rašo: 
„Mums reikia analizuoti tikrovę moksliškai, tačiau „taip, 
kad tai suprastų ir liaudis. Štai, sakysime, priemiestyje 
esama skurdo. Analizuoti tai moksliškai reiškia rasti prie- 
žastį, kodėl šio skurdo esama, Nes jis yra kilęs ne iš tin- 
ginystės, ne iš dar neišnaudotų galimybių, o iš būdo, kaip 
žmonės pasiskirsto už darbą gautą atlygį. Dirba visi, bet 
kai kurie, valdantieji kapitalą, grobia didesnę visų už- 
darbio dalį. Jie perka darbą, stumia kitus į visuomeninio 
gyvenimo pašalį ir tuo kildina skurdą. Šitaip vargšas 
virsta nuskurdėliu arba kapitalistinės visuomenės atmata 
(Subprodukt)“ !!!, 

Tokia skurdo priežasčių analizė yra aiškiai pasisko- 
linta iš Marxo. Tai tezė iš komunistų manifesto: „Mo- 
dernusis darbininkas, užuot žengęs kartu su pramone prie- 
kin, vis labiau smunka net žemiau už savos klasės sąly- 
gas. Darbininkas virsta skurdžiumi (Pauper)" !!Z. Nėra 
abejonės, kad, norint vargą pašalinti, reikia „ieškoti jo 

priežasčių, kurios jį kildina ir veda prie žmogaus teisių 
pažeidimo“, kaip pastebi L. Boffas (op. cit., p. 60). Tačiau 
kodėl prieiga prie šių priežasčių turi būti marksistinė? 
Ar Marxo sociologija iš tikro yra tokia, jog išaiškina vi- 
suomeninės istorijos vyksmą bei jo pakaitas, galiodama 
net ir šiandien? Išlaisvinimo teologija teisingai laiko iš- 
eities tašku „kiek galima geresnį socialinės, ūkinės, kul- 
tūrinės ir religinės tikrovės pažinimą“ !?. Tačiau kodėl 
šis pažinimas turi būti vykdomas pagal marksistinės prie- 
laidas? Argi marksizmas yra vienintelė visuomeninio vyks- 
mo bei jo sąrangos interpretacija? 

Jeigu išlaisvinimo teologija šią interpretaciją vis dėl- 
to renkasi ir savai analizei taiko, tai ji privalo tiek savo 
pasirinkimą, tiek pritaikymą pagrįsti bei pateisinti. Ji pri- 
valo visų pirma galynėtis su pačių marksizmu, įrodydama 
jo pirmenybę ryšium su kitomis visuomenės interpreta- 
cijomis, sakysime, su socialine Bažnyčios doktrina ar su 

„socialiai įpareigota privatinės nuosavybės teorija, kuri, 
pavyzdžiui, dabar yra įgyvendinta V. Vokietijoje. Rink- 
tis mMarksistinę interpretaciją kaip savaime aiškią reiškia 
būti nekritiškam ir aklam visai tai visuomeninei sąran- 
gai, kuri yra kaip tik išaugusi iš marksistinės teorijos: tai 
R. Europos ir ne vieno krašto Azijoje, Afrikoje ir P. Ame- 
rikoje sąranga, kuri anaiptol nepasiteisina nei ekono- 
miškai, nei socialiai, nei religiškai ir kurioje žmogaus 
teisės net dar dažniau žeidžiamos, 

Kuo gi išlaisvinimo teologija remiasi tikėdamasi, kad 
įgyvendintas P. Amerikoje marksizmas bus kitoks negu 
R. Europoje? Ar minėtu „katalikiškuoju substratu“? Ta- 
čiau, sakysime, Lenkijoje katalikiškasis substratas yra gal 
net stipresnis ir gilesnis negu P. Amerikoje. O vis dėlto 
marksistinė Lenkijos sąranga yra didžiai slogi ir socia- 
linio aprūpinimo, ir žmogaus teisių, ir galop religijos at- 
žvilgiu. Todėl išlaisvinimo teologai neturėtų rūstintis bei 
piktintis, jei Tikėjimo kongregacija juos perspėja, kad 
visų pirma jie patys išsilaisvintų iš „klasių kovos mito“ 
ir paregėtų „tą karčią istorinę patirtį, prie kurios klasių 
kova yra privedusi“ (XI, 11). 

Marksistinė yra ir išlaisvinimo teologijos kalba apie 
vargšus kaip „istorijos subjektą“, vadinasi, kaip jėgą, ku- 
ri ateityje „formuos būsimąją visuomenę“, vis labiau „tar- 
dama savo žodį“ ir vis labiau neigdama „elitinį nusista- 
tymą“ !!*. Pasak L. Boffo, „istorinis laisvinimosi subjektas 
yra prispausta liaudis, kuri savo priespaudą įsisąmonina, 


719 


organizuojasi ir planuoja praktinių žingsnių, siekiančių 
mažiau priklausomos ir mažiau neteisingos visuomenės, 
Kitos klasės gali ir privalo jungtis į šiuos prispaustųjų 
planus, bet jos negali perimti vadovavimo. . . Liaudis pati 
ima savo likimą į savo rankas" !S. Tai ir yra ta „liaudies 
hegemonija“ (P. Richard) arba „politinis proletariato vieš- 
patavimas“, kaip tai nusakė Marxas !!9. Tačiau kaip tik 
šia liaudies hegemonija arba pastanga padaryti liaudį 
vadovaujančiu istorinio vyksmo subjektu išlaisvinimo teo- 
logija ir įsijungia į Marksistinio sąjūdžio eigą. 

Komunistų manifeste Marxas yra rašęs: „Fantastinis 
būsimos visuomenės vaizdavimas kyla tada, kai proleta- 
riatas yra dar labai neišsivystęs, vadinasi, kai jis dar pats 
pergyvena savo. padėtį fantastiškai ir pasiduoda savam 
nesąmoningam. įkarščiui (Draengen) keisti visuomenę“ 
(p. 557). Užtat Marxas perspėja, kad buržuazinės visuo- 
menės pašalinimas tokiu metu „yra būtinai pasmerktas 
nepasisekti kaip tik dėl ano dar neišsivysčiusio proletarų 
stovio (Gestalt)". Net ir kritiniai komunistinių raštų rei-* 
kalavimai, pvz. „pašalinti miesto. ir kaimo skirtybes“, 
„Skelbti visuomeninę harmoniją“, ;,paversti valstybę tik 
gamybos administratore“ — net ir „šie „reikalavimai te- 
turi grynai utopinės prasmės" "7, Kaip tad įsąmoninti pro- 
letariatą, kad jis žiūrėtų tiek pats į sava, tiek į savo ateitį 
nebe fantastiškai, o realiai? i BS | 

Į tai atsakė ir tuo būdu Marxą papildė Leninas. Sa- 
vo rašte „Kas daryti?" (1902 m.) jis pabrėždamas nurodo, 
kad „politinė klasių sąmonė darbininkams gali būti įdieg- 
ta tik iš šalies, vadinasi, iš tokios srities, kuri buvoja 
anapus ekonominės kovos, anapus santykio tarp darbi- 
ninkų ir darbdavių. Ką tad daryti, kad darbininkams būtų 
perteiktas: politinis susipratimas?“ (I, 240). Kitaip truputį 
šį klausimą nusakius, jis skamba: kas įsąmonina proleta- 
riatą kovai. už išsilaisvinimą? Lenino atsakymas yra aiš- 
kus: „Mūsų laikais, — rašo jis,— tik partija gali būti re- 
voliucinių jėgų avangardas“ "8. Ši nuoroda yra įsitvir- 
tinusi marksistiniame sąjūdyje lig pat mūsų dienų. Ne 
proletariatas kaip ioks veda kovą, bet partija: tai ji anuos 
Marxo minimus nuskurdėlius sąmonina, tai ji juos orga- 
nizuoja, tai ji yra istorijos subjektas. | 

ir staiga mums aiškėja Bažnyčios vaidmuo P. Ameri- 
kos vargšams; vaidmuo, kaip jį supranta bei vykdo iš- 
laisvinimo teologija. Šio žemyno vargšus ji vaizduoja taip, 
kaip Marxas savo laikų nNeišsivysčiusį bei nesąmoningą 

proletariatą. Bet štai Bažnyčia įsipareigoja šiems vargšams, 
eina į juos, atveria jiems akis jų pačių būklei ir orga- 
nizuoja juos kovai už išlaisvinimą. „Bažnyčia tampa liau- 
dies tribūnu“, — vaizdingai nusako L. Bofias šį Bažnyčios 
vaidmenį '!?, Savimi pačia Bažnyčia buvoja, be abejonės, 
anapus ekonominės bei politinės srities, vadinasi, ji yra 
ta Lenino minima sritis „iš šalies“, kuri vienintelė tegali 
įdiegti vargšams jų kaip vargšų sąmonę. Įsipareigoti varg- 
šams reiškia giliausia prasme įsipareigoti šiai proletarinei 
sąmonei, iš kurios paskui teka ir organizacija, ir galop 
išsilaisvinimas. 

Enciklikoje „Mater et magistra“ (1961 m.) popiežius 
Jonas XXIII neigia Bažnyčiai metamą kaltinimą, esą ji 
„vargšams skelbusi nuolankumą" (I, 2). Žiūrint į šį kalti- 
nimą formaliai, jis yra, žinoma, neteisus, kadangi Baž- 
nyčia yra skelbusi ir vargšų teises. Tačiau, antra vertus, 
Bažnyčia niekad nėra raginusi vargšų susivokti ir kovoti. 
Ji niekad nėra žadinusi jų sąmonės, kad jie esą jėga ir 
todėl galį pasukti istorijos ratą kita, jiems naudingesne 
kryptimi. 

Čia tad ir slypi skirtumas tarp ankstesniųjų Bažny- 
čios pasisakymų (Leonas XIII, Pijus XI, Jonas XXIII) varg- 
šų reikalu ir dabartinių išlaisvinimo teologijos užmojų. 
Išlaisvinimo teologija kalba ne apie vargšus kitiems, bet 
ji kalba vargšams patiems, Ji kalba jiems taip, jog jie 
suvoktų savyje glūdinčią galią ir susiorganizuotų, nes „jei 
liaudžiai stinga tokios ar kitokios organizacijos, tai liau- 
dis nepajėgia mobilizuoti savų jėgų“; vargšai kaip jėga 
reiškiasi tik organizacijos pavidalu; tik tada jie tampa 
„tikru liaudies sąjūdžiu“; be organizacijos jie maną, kad 
jų būklė esanti „Dievo norėta“, ir todėl lieką neveiklūs. 
„Tik tada, kai pirmūnams (Vorreitem) pasiseka masę iš- 
judinti, kad ji kovotų už savo gyvenimo sąlygų pageri- 
nimą, ji liaujasi buvusi pasyvi ir imasi savomis jėgomis 
spresti savas problemas... Liaudis atranda savo vertę ir 
planuoja savo ateitį kaip siekiamą tikslą, nieko nesisko- 
lindama iš mokyto ir valdančio elito“ 120, 

Tokiais liaudies sąjūdžio pirmūnais P. Amerikoje kaip 
tik ir turį būti, pasak išlaisvinimo teologijos, Bažnyčios ai- 
stovai. Per liaudies bendrijas Bažnyčia įvairiopu būdu 
„Veikliai dalyvauja liaudies sąjūdyje ir virsta svarbiu 
veiksniu liaudžiai formuotis“ (op. cit, p. 510). P. R. de 
Oliveira neabejoja, kad Bažnyčia „šiam sąjūdžiui įspau- 
džia savų bruožų“, ir kaip pavyzdį mini sandinistų revo- 

liuciją Nikaragvoje, kur religija „giliai perskvierbia re- 
voliucijoje dalyvaujančius krikščionis“ (t. p.). Trumpai 
tariant, Bažnyčia P. Amerikos vūrgšams yra tai, kas par- 
tija marksistiniam sąjūdžiui, būtent: ji diegia jiems kla- 
sės sąmonę, ji juos organizuoja ir tuo būdu ruošia vi- 
suomeniniam perversmui. O kadangi šis perversmas, 
išlaisvinimo teologų įsitikinimu, galįs įvykti tik revoliu- 
cijos keliu, tai Bažnyčia savaime esti įtraukiama ir į re- 
voliuciją kaip aktyvi jos dalyvė, ką Nikaragvoje regime 
labai aiškiai. 

Visa tai rodo, kad iš Marxo pasiskolinta visuome- 
nės analizė anaiptol nelieka tik teorinė priemonė, tik 
įrankis pažinti. Ji savaime veda į marksistinę praktiką, 
paverčiančią Bažnyčią šios praktikos veiksniu. Ši gi prak- 
tika, įvykdyta kaip visuomeninė sistema, vieną neteisybę 
pakeičia kita, kas R. Europoje yra išėję aikštėn visu 
siaubumu, Šiai kodėl Tikėjimo kongregacija ir perspėja 
išlaisvinimo teologiją nepasitikėti klasių kovos principu 
(pig. IX, 10) ir nemanyti, esą perversmas marksistiniu 
metodu išlaisvinsiąs vargšus iš sunkios jų padėties, nes 
„nuversti neteisybę gimdančias struktūras revoliucine 
prievarta dar anaiptol nereiškia tuo pačiu (ipso facto) 
įvesti teisingą valdymo sistemą“ (XI, 10). 

Užtat Tikėjimo kongregacija ir kreipia išlaisvinimo 
teologų dėmesį į tai, kad „milijonai mūsų amžiaus žmo- 
nių teisėtai ilgisi atgauti pagrindines laisves, kurias jiems 
išplėšė totalistinės ir ateistinės valdymo formos, atėju- 
sios valdžion revoliuciniu bei prievartiniu keliu. Tai 
mūsų laikų gėda, kurios nevalia neregėti: ištisos tautos 
yra laikomos žmogų niekinančioje priespaudoje, skel- 
biant, esą tai neša laisvę. Tad ir visi tie, kurie — gal net 
nesąmoningai — virsta tokios priespaudos sąjungininkais, 
galop išduoda vargšus, nors ir tvirtintų jiems tarnaują“ 
(XI, 10). R. Europa gali tik patvirtinti šiuos žodžius. 


3. UTOPINIS POBŪDIS 


Tai betgi, kas išlaisvinimo teologijai yra būdingiau- 
sia. ir kas sudaro didžiausią jai grėsmę, Tikėjimo kon- 
gregacijos pavadintą tiesiog „mirtina iliuzija“ (XI, 9), yra 
utopinis jos pobūdis. Geriausiai šią utopiją yra išreiškęs 
L. Boffas: „Reikia žmones, esančius kalėjime, įsąmoninti 
ir veikti taip, jog nė vieno ten nebūtų; reikia sudaryti 

sąlygas, kad visi būtų paleisti laisvėn. Pažangos pačiame 
kalėjime nepakanka. Žmonės turi išeiti laisvėn — ilgo iš- 
sivystymo eigoje, kai užtvaros bus nuverstos ir kai ka- 
lėjimas bus tiek perkeistas, jog liausis buvęs kalėjimų“ !2!, 
Kalėjimas čia yra visuomeninės sąrangos prasmuo, kuris 
skelbia: visuomeninę sąrangą reikia ne gerinti iš vidaus 
ją reformuojant, bet reikia ją sugriauti, kad po jos atsi- 
rastų Nauja sąranga, visiškai nebepanaši į buvusiąją. Iš- 
laisvinimo teologija regi šioje naujojoje sąrangoje Dievo 
karalystės pradžią žemėje. Kova už vargšų išlaisvinimą 
yra kova už Dievo karalystės statymą bei ugdymą: „Tik- 
roji krikščioniškųjų liaudies bendrijų kovos tema yra vis 
labiau tarp vargšų sudabartinti (gegenwaertig machen) 
Dievo karalystę ir jos pažadus“ !22, 

Ypač su dideliu entuziazmu kalba apie šį Dievo ka- 
ralystės sudabartinimą liaudies bendrijų vadovai (anima- 
dores). „Svarbiausias mūsų pasiuntinybės uždavinys (Auf- 
trag) yra sudabartinti Dievo karalystę" (C. Z. Mera); „mes, 
jaunieji įsipareigoję krikščionys, bėdos atveju kovosime 
net ir ginklu drąsiai bei galingai, kaip Kristus mums yra 
įsakęs, jog mūsų pastangos tęstų toliau naujo Žmogaus 
kūrimą, prasidėjusį liepos 19 dieną (Somozos nuvertimas — 
Mc.), kai mums pasisekė atverti duris laisvoje Nikarag- 
voje statyti Dievo karalystę“ (C. M. Sanchez); „aš pats 
jaučiu didelę pareigą statyti Dievo karalystę, apie kurią 
Jėzus Kristus Evangelijoj taip dažnai kalba... Mes da- 
lyvaujame (revoliucijoje), nes tikime, jog naujojoje Ni- 
karagvoje pasiseks sukurti naują žmogų" !*3, 

Tikėjimo kongregacijos instrukcija vadina šį entuziaz- 
mą „žemiškuoju mesianizmu“ (TX, 4), mėginančiu escha- 
tologinę Dievo karalystę kurti žmogiškosiomis pastango- 
mis ir tuo būdu „istoriją padaryti subjektu save pačią 
išganomojo vyksmo“ (IX, 3). Kad tai nėra kokia nors Ti- 
kėjimo kongregacijos išsigalvota mintis, o pačios išlais- 
vinimo teologijos prielaida, rodo L. Boffo žodžiai. Jis ra- 
šo: „Teisybė yra tokia svarbi, jog be jos nėra jokios 
Dievo karalystės“ (Kirche.., p. 54). Su šiuo teiginiu rei- 
kia sutikti be niekur nieko, nes ir Naujasis Testamentas 
kalba apie perkeistą bei atbaigtą pasaulį kaip apie ieisy- 
bės buveinę: „Mes laukiame pagal jo pažadą naujo dan- 
gaus ir naujos žemės, kuriuose gyvena teisybė" (2 Pt 3, 13). 

Tačiau mus nustebina tolimesni Boffo teiginiai, kalbą 
apie Dievo karalystės ženklus žemėje: „Ženklas gi, jog 
Dievo karalystė ateina ir apsigyvena mūsų miestuose, yra 

tai, kad sų vargšais elgiamasi teisingai, kad jie dalyvauja 
gyvenimo ir visuomenės gėrybėse, kad jie yra gerbiami 
ir ginami nuo ekonominės ir politinės priespaudos“ (t. p.). 
Bet ar iš tikro ekonominis ir socialinis vargšų būklės pa- 
gerinimas yra Dievo karalystės artėjimo ir apsigyvenimo 
ženklas? Ar apskritai yra galima Dievo karalystę matuoti 
tokiomis gėrybėmis? O jei išlaisvinimo teologai šitaip 
galvoja, tai reiktų kreipti jų dėmesį ne tik į R. Europą, 
kurioje vyrauja struktūrinis vargas, bet ir į V. Europą, 
kurioje įgyvendinta struktūrinė gerovė, vadinasi, kurioje 
vargas yra tik arba asmeninė kaltė, arba atsitiktinė ir 
pracinanti nelaimė. V. Vokietijoje, pavyzdžiui, kiekvie- 
nas, kuriam stinga žmogiškojo pragyvenimo reikmenų 
(pinigo, buto, maisto, aprangos, darbo. ..), pačiu įstaiymų 
(t. y. teisingumu, ne malone!) yra aprūpinamas, kad ne- 
vargtų. Žmogaus teisės čia yra gerbiamos visų žmonių, 
neišskiriant nė didžiausių nusikaltėlių ar teroristų. Jokios 
ekonominės, socialinės ar politinės prievartos niekam ne- 
daroma, nes nuo to kiekvieną saugo administraciniai teis- 
mai, kuriems galima apskųsti bet kokius organus, bet 
kokios įstaigos ar įmonės veiksmą. Taigi visos L. Boffo 
reikalaujamos gėrybės kaip Dievo karalystės ženklas Vo- 
kietijoje — jos politinėje „bei socialinėje sistemoje — yra 
įgyvendintos. 

Tačiau būtų tikras Dievo karalystės įžeidimas kalbė- 
ti apie jos atėjimą bei apsigyvenimą Vokietijos mies- 
tuose. Jeigu Dievo karalystė iš tikro istorijoje kuo nors 
ir reiškiasi, tai tik ne tuo, kuo įą regimai norėtų pa- 
tirti išlaisvinimo teologija. V. Europos sistema, pašalinusi 
struktūrinį vargą ir įvykdžiusi struktūrinę gerovę, nė 
žingsnelio nėra žengusi priekin Dievo karalystės linkui: 
atrodo, kad niekur tiek neaukojama pinigų Afrikos ir 
P. Amerikos vargšams, kaip V. Europoje (ypač Vokieti- 
joje); kartu betgi niekur tiek nenužudoma negimusių kū- 
dikių, kaip toje pačioje V. Europoje (ypač Olandijoje, 
kurioje struktūrinio vargo iš viso nė neregėti). Socialinė 
ir ekonominė gerovė bei laisvė anaiptol nekeičia žmogaus 
širdies ir nenugali nuodėmės. Nes laisvė ir gerovė yra 
ertmė, kurioje įsikuria ne tik dorybė, bet ir nuodėmė, 
O kas gi galėtų tvirtinti, kad V. Europa šiandien yra šven- 
tesnė nei prieš šimtą ar du šimtu metų? 

Istorija pačia savo eiga yra dialektinė, todėl apie ko- 
kią nors regimą Dievo karalystės pažangą — jos atėjimą 

ar apsigyvenimą — istorijoje negali būti nė kalbos. Rei- 
kia tik stebėtis, kad išlaisvinimo teologija, tiek daug ra- 
šydama apie vargšų išlaisvinimą kaip Dievo karalystės 
statybą, niekur nemini šių Evangelijos žodžių: „Fariziejų 
paklaustas, kada ateis Dievo karalystė, Jėzus atsakė jiems 
tardamas: „Dievo karalystė neateina regimai (cum ob- 
servatione — meta paratereseos), ir niekas nesakys: štai 
ji čia ar tenai. Nes Dievo karalystė yra jumyse“ (Lk 17, 
20—21). Tai reiškia: jokia pasaulio padėtis nerodo Dievo 
karalyslės žemėje. 

Dievo karalystės ir istorijos santykį sprendžia ir Va- 
tikano II susirinkimas, tačiau ne išlaisvinimo teologijos 
kryptimi. Susirinkimas pripažįsta, kad Bažnyčia siekia, 
„jog ateitų Dievo karalystė“ (konst. „,„Gaudium et spes“, 
nr. 45). Dar daugiau: Susirinkimas pripažįsta, kad „žemiš- 
koji pažanga yra labai svarbi Dievo karalystei“, kadangi 
„ji gali prisidėti geriau sutvarkyti žmonių bendruomenę“ 
(t. p., nr. 39). Betgi susirinkimas čia pat pabrėžia, kad 
Dievo karalystė „ateina į šią žemę vien Dievo galybe“ 
(dekr. „Ad gentes“, nr. 42) ir kad todėl mes nežinome 
nei laiko, nei būdo, kada ir kaip tai vyksta ar įvyks (plg. 
konst. „,Gaudium et spes“, nr. 39). Vienintelį tikrą ženklą 
Dievo karalystės atėjimo bei buvojimo žemėje Bažnyčia 
regi Kristuje, „Dievo ir žmonių Sūnaus asmenyje“ (konst. 
„Lumen gentium“, nr. 5). Visa kita lieka paslaptingoje 
tamsoje: „Dievo karalystė „jau yra žemėje“, tačiau „slė- 
piningu būdu“ (konst. ,„Gaudium et spes“, nr. 39). 

Tarti todėl, kad ta ar kita pasaulio padėtis — ekono- 
minė, socialinė, kultūrinė — yra Dievo karalystės ženklas, 
reiškia tarti, kad ji štai čia ar ten, vadinasi, tarti tai, ko 
nei Kristus pats netarė, nei mums neleido tarti (plg. Lk 17, 
21). K. Rahneris mano, kad „būtų net absoliutinė ir pa- 
grindinė erezija, jei žmogus norėtų kokią nors pasaulyje 
randamą būklę suprasti kaip savo išganymą“ !?*, Žino- 
ma, išlaisvinimo teologija taip toli dar neina. Tačiau kai 
Gutierrez pabrėžia, jog pasaulio istorija ir išganymo is- 
torija sudaro vieną vyksmą ir kad todėl pasaulio isto- 
rija apima ir išganymo istoriją, šioje konkrečiai reikšda- 
masi, arba kai liaudies bendrijų vadovai džiūgauja san- 
dinistinėje Nikaragvoje statą Dievo karalystę bei kurią 
naują žmogų, —tai ligi įsitikinimo, kad vargšų laisvini- 
mas yra Dievo karalystės atėjimo ženklas, lieka tik labai 
mažas žingsnelis, 

Nėra abejonės, kad privalu vykdyti teisybę žemėje, 
kad reikia šalinti vargą ir prievartą. Bet taip pat nėra 
abejonės, kad visos šios žmogaus pastangos Dievo kara- 
lystės neartina, kadangi jos nenugali ir iš istorijos nepa- 
šalina blogio, kuris visų pirma yra ne ekonominio ar so- 
cialinio, o dvasiškai moralinio pobūdžio, slypįs, kaip Ti- 
kėjimo kongregacija sako, „žmogaus asmenybės širdyje“ 
(IV, 12). Todėl bet koks entuziazmas, pasitinkąs ekono- 
minę pažangą, bet koks pasitikėjimas perversmu ar re- 
voliucija kaip būdu priartinti Dievo karalystę, bet kokia 
viltis, jog proletarų klasės pergalė sukurs žmogų brolį, 
skamba kaip utopija, nerandanti pateisinimo nei praei- 
tyje, nei ypač dabartyje, kai mūsų akivaizdoje yra iš- 
augusios socialistinės sistemos — dar neteisingesnės ir ne- 
žmoniškesnės negu buvusiosios. „„Utopinis socializmas“, 
kurį mini kard, J. Ratzingeris savo laiške L. Boffui, kaip 
tik ir sudaro didžiausią grėsmę išlaisvinimo teologijai. 
Žinoma, kiekviena utopija ne sykį uždega minią, kaip 
yra buvę ir Rusijos revoliucijos pradžioje 1917—1918 me- 
tais, tačiau vykdoma tikrovėje utopija atsisuka tiek prieš 
jos skelbėjus, tiek galop ir prieš jos sekėjus. Sudužti lem- 
ta kiekvienai utopijai, nes ji yra fantastinė pastanga es- 
chatologiją perkelti istorijon. 


4. ĮSIPAREIGOJIMO PINKLĖS 


Be šios vidinės grėsmės sudužti, vykdant socialistinę 
utopiją, išlaisvinimo teologija slepia savyje dar vieną 
pavojų, būtent: paversti Bažnyčią hipotezių skelbėja, Jau 
šio straipsnio pradžioje minėjome politinės teologijos 
(J. B. Metz) reikalavimą, kad Bažnyčia tartų savo žodį 
konkrečiais visuomeniniais klausimais, net ir rizikuodama 
skelbti tik atsitiktinę hipotezę. Lengva pastebėti, jog iš- 
laisvinimo teologija šį reikalavimą vykdo visu stiprumu, 
vis grįsdama savo siekius Šventuoju Raštu, nes kitaip jie 
nebūtų teologiniai. Bažnyčios priedangoje ir Evangelijos 
šviesoje „liaudies bendrijų nariai, — rašo L. Boffas,— per- 
mąsto savo gyvenimo problemas“ (p. 224), tačiau gyveni- 
mo ne jo santykyje su Dievu, Det jo santykyje su pa- 
sauliu, esančiu čia pat už durų“. Evangelijos skaitymas ar 
bendras pokalbis, — vaizduoja Boffias minėtą permąsty- 
mą,— teikia liaudies bendrijoms pagalbos susivokti so- 
cialinio elgesio reikaluose. Visa kenčiančios liaudies prob- 

lematika esti jungiama bendruomenėn: nedarbas, per men- 
kas atlygis, blogos darbo sąlygos, viešų susisiekimo prie- 
monių stoka ir kitkas, .. Į Evangeliją vargšai žiūri kaip į 
galynėjimąsi su savo gyvenimo padėtimi“ 125, 

Bet kaip tik čia Bažnyčia ir patenka į pinkles. Nes 
įsipareigoti vargšų išlaisvinimui reiškia įsipareigoli kon- 
krečiai socialinei ir politinei programai, be kurios anos 
Boffo minimos problemos negalėtų būti nei svarstomos, 
nei juo labiau sprendžiamos. Juk reikia esamą visuome- 
ninę santvarką ne tik griauti, bet ir žinoti, kas bus sta- 
toma, ją sugriovus. Kitaip išlaisvinimas virsta anarchija — 
pagal A. I. Gerceno šūkį, formuluotą jo veikale „Nuo ki- 
to kranto“ (1848—1850): „Mes nestatome, mes tik griau- 
name". Jei dirbančiųjų atlygis yra per menkas, tai reikia 
žinoti, kiek jis turįs būti pakeltas ir kaip šis pakėlimas 
atveiksiąs į visą krašto ūkį. Jei darbo sąlygos yra blogos, 
tai reikia žinoti, kokios jos privalėtų būti ir kaip jos tu- 
rėtų būti gerinamos. Jei kyla nedarbas, tai reikia žinoti, 
kur ir kaip būtų galima rasti naujų darboviečių. Be ši- 
tokios visiškai konkrečios programos kiekvienam ekono- 
miniam ar socialiniam atvejui įsipareigojimas vargšams 
būtų tuščias ir net apgaulus. 

Betgi Bažnyčia tokios programos neturi ir negali tu- 
rėti. Tai yra pabrėžęs popiežius Pijus XI visiškai įsakmiai: 
„Ekonominėje bei socialinėje srityje Bažnyčia niekuomet 
nėra pateikusi išdirbtos savos programos, nes tai ne jos 
dalykas"; ji yra tik „aiškiai nubrėžusi pagrindinius dės- 
nius“, kuriuos „pritaikyti įvairioms laiko, vietos ir tautų 
aplinkybėms“ yra jau nebe Bažnyčios kaip bendrijos, o 
atskirų krikščionių ar jų grupių uždavinys (encikl. ,„Di- 
vini Redemptoris“, 1937 m., nr. III, 19), kuris tačiau nie- 
kad neprivalo būti vykdomas Bažnyčios ar Evangelijos 
vardu. Todėl Tikėjimo kongregacija ir pabrėžia, kad „vi- 
suomenę formuoti yra pats pirmykštis pasauliškių pašau- 
kimas: jis liečia juos giliai asmeniškai (hoechstpersoen- 
lich)" (XI, 14). 

Bažnyčios susilaikymas nekurti konkrečių ekonominių 
ir socialinių programų yra pagrįstas pačiu Kristaus elge- 
siu kaip tik tokių konkrečių atvejų proga. „Vienas žmo- 
gus iš minios tarė jam: „Mokytojau, liepk mano broliui, 
kad pasidalintų su manimi palikimą". Jis atsakė: „Žmo- 
gau, kas gi mane skyrė jūsų teisėju ar dalintoju“ “ (Lk 12, 
13—14). Ar tai reiškia, kad Kristus buvo šiai konkrečiai 
neteisybei abejingas? Anaiptol! Atsisakydamas būti tei-- 

sėju ir dalintoju, Kristus betgi pridūrė: „Saugokitės bet 
kokio godumo!“ (Lk 12, 15). Tai ir buvo taikoma broliui, 
pasiglemžusiam visą palikimą. Tai buvo Evangelijos dės- 
nis, kuriuo privalo būti matuojamas bet koks medžiaginių 
gėrybių skirstymas: nesiglemžti jų pagal savą godumą. O 
kaip konkrečiai pagal laiką ir vietą turi būti jos pada- 
lintos, Kristus nurodyti atsisakė ir skirstytojo vaidmens 
nesiėmė. 

Taip nūn elgiasi ir Bažnyčia. Ne Mesijo ir ne jo įsteig- 
tos Bažnyčios dalykas yra skirstyti bei dalinti istorijoje 
augančias ir menkėjančias gėrybes. Išlaisvinimo teologija 
eina atvirkščiu keliu ir kaip tik verčia Bažnyčią pasida- 
ryti šių gėrybių teisėja ir dalintoja, Įžengusi į šį kelią, 
Bažnyčia neišvengiamai įsipainioja į neišsprendžiamas 
problemas, kadangi ji šioje srityje neturi nei kompeten- 
cijos, nei juo labiau neklaidingumo. Čia ji gali skelbti 
tik hipotezes, kurios nieko neįpareigoja ir kurios todėl 
žadina kritiką ir galop nepasitikėjimą Bažnyčios uždavi- 
niu. Ekonominėms, socialinėms, politinėms hipotezėms 
skelbti Bažnyčia yra nereikalinga. Teologinis šių hipote- 
zių pamušalas visados yra tik dirbtinė priedūra. 

L. Scheffczykas, vokiečių dogmatikas ir dogmų istori- 
kas, yra gražiai apibūdinęs šį pavojų Bažnyčiai, besiryž- 
tančiai po Vatikano II susirinkimo plačiau atsiverti pasau- 
liui. „Istorija, — sako L. Scheffczykas,— teikia mums pa- 
kankamai pavyzdžių, kad krikščionybė nuolatos esti pikt- 
naudžiojama žemiškai žmogiškiems tikslams. Tai prasidėjo 
jau su Konstantinu Didžiuoju... Šios neigiamos patirtys 
turėtų paaštrinti mūsų žvilgsnį dar gilesniam pavojui, bū- 
tent: imdamasi vykdyti žmogiškuosius uždavinius, krikš- 
čionybė netenka pačios savęs. Griežtas krikščioniškosios 
Evangelijos tapatinimas su žmoniškumo idėja ir su veik- 
la pasaulyje anaiptol nestiprina religinio prado ir nepa- 
daro jo reikšmingesniu. Priešingai, tapatindamasi su žmo- 
giškaisiais reikalavimais, krikščionybė darosi nebereika- 
linga. Religija, kuri neturi nieko daugiau pasakyti, kaip 
tik tai, kas žmogui naudinga, greitai neturi jam iš viso 
nieko pasakyti. Bažnyčia, kuri išskirtinai įsipareigoja tar- 
nauti žmogui ir pasauliui, prisiima tokį vaidmenį, kokį 
marksistinėje teorijoje turi valstybė: vis labiau netekti 
reikšmės ir galop liautis buvus“ !*, 


Šie žodžiai yra parašyti maždaug prieš 20 metų, kai 
išlaisvinimo teologijos dabartiniu pavidalu dar nebuvo; 

jie todėl Scheffczyko ir nėra jai skirtinai taikomi. Ta- 
čiau savo turiniu jie tinka jai visu svoriu. Visa, ką išlais- 
vinimo teologija skelbia vargšams išlaisvinti, mes žino- 
me ir be teologijos. Ar tad prasminga yra vadinti teolo- 
gija, ir tai dar net „nauja teologija“, tai, kas esmėje yra 
marksistiškai nuspalvinta ir utopiškai apmesta sociologija? 


k * 4 


Baigiant šį platoką išlaisvinimo teologijos aprašą ir 
kritines jai pastabas, kyla pats bendriausias, bet gal ir 
pats svarbiausias klausimas: kur priklauso išlaisvinimo 
teologija mūsų dienų dvasinių sąjūdžių plote? Atsakymą 
į šį klausimą, kaip autoriui atrodo, duoda popiežius Jo- 
nas Paulius II savo enciklikoje „Dives in misericordia“ 
(1980 m.). Ir jo atsakymas — dialektinis, 

Kalbėdamas apie teisingumo sąmonę dabartinėje žmo- 
nijoje, popiežius pirmiausia pastebi, kad „teisingumo 
jausmas šiandienos pasaulyje atbunda ir taip sparčiai 
plinta, įog visa bado akis, kas teisingumui prieštarauja — 
vis tiek ar tai būtų santykiai tarp asmenų, ar tarp so- 
cialinių grupių bei „klasių“, ar tarp atskirų tautų bei vals- 
tybių, ar galop tarp politinių sistemų kaip tokių“ (VI, 12). 
Tai pirmoji šios dialektikos pusė: teisingumas yra aiškus 
šio meto žmonijos pergyvenimas ir reikalavimas. 

Antra vertus, rašo toliau popiežius, „sunku nepaste- 
bėti, kad programos, kurios kyla iš teisingumo idėjos ir 
kurių įgyvendinimas žmonių sambūvyje turėtų tarnauti 
grupėms ir bendrijoms, dažnoje praktikoje yra smarkiai 
žalojamos. Nors jos ir skelbiasi besiremiančios teisingumo 
idėja, vis dėlto jose laimi persvarą — tai rodo patyrimas — 
neigiamos jėgos, kaip pyktis, neapykanta ir net žiauru- 
mas. Tokiu atveju tikrasis veiklos akstinas darosi troš- 
kimas priešininką sunaikinti, jo laisvę aprėžti arba jį net 
visiškai pajungti. O tai jau prieštarauja giliausiai prasmei 
teisingumo, kuris pačia savo esme siekia lygybės ir ly- 
gaus elgesio su besirungiančiomis grupėmis“ (t. p.). Tai 
antroji šios dialektikos pusė: teisingumas gali būti ir yra 
klastojamas. „Žmonių veikla, — sako popiežius — gali nu- 
"ae e teisingumo, nors ji ir buvo pradėta jo vardu“ 
t. p.). 

Šioje atbudusios teisingumo sąmonės dialektikoje mes 
ir regime išlaisvinimo teologijos vietą. Nėra jokios abe- 
jonės, kad išlaisvinimo teologija yra gimusi iš augančios 

bei aštrėjančios teisingumo sąmonės, iš biblijinio teisy- 
bės alkio bei troškulio (plg. Mt 5, 6), kad ji remiasi tei- 
singumo idėja ir stengiasi kurti programų šiai idėjai įgy- 
vendinti. Tuo ji ir įsijungia į bendrą dabartinės žmonijos 
nuotaiką gerinti visuomeninių grupių sambūvį. Tačiau 
taip pat sunku būtų neregėti, kad išlaisvinimo teologijos 
programa yra sustatyta pagal mMarksistinę visuomenės 
analizę; kad ji įima savin klasių kovos principą (net į 
Bažnyčios sąrangą!); kad ji skelbia ne laisvai vykdytiną 
visuomeninės santvarkos reformą, o prievartinę revoliu- 
ciją; kad galop naujo žmogaus ji laukia ne tiek iš vidi- 
nio atsinaujinimo, kiek iš socialinės struktūros pakeitimo. 
Šitokia programa, vykdoma praktiškai, kaip tik ir būtų 
teisingumo idėjos klastojimas, kadangi ji sunaikintų be- 
sirungiančių grupių lygybę: išlaisvinimo teologija primyg- 
tinai reikalauja liaudies vadovavimo ir kilų nusilenkimo 
šiam vadovavimui. O tai ir žaloja teisingumą. Popiežiaus 
keliama teisingumo sąmonės dialektika išlaisvinimo teo- 
logijoje išeina aikštėn visu ryškumu. 

Tad ir pastarojo meto triukšmas, kilęs ryšium su Ti- 
kėjimo kongregacijos instrukcija išlaisvinimo teologijos 
reikalu, rymo ant šios dialektikos. Kas išlaisvinimo teo- 
logija žavisi, tas žavisi jos sąmone įžvelgti neteisybę ir 
atvirai tarti, kad tai neteisybė, Kas išlaisvinimo teologiją 
neigiu, tas neigia pasitikėjimą jos programa kaip grėsmę 
pačiam teisingumui, Iš tikro beigi nereiktų išlaisvinimo 
teologija nei žavėtis, nei jos neigti, o tik suprasti jos 
dialektiką kaip vieną iš istorijos apraiškų, kurios išsivys- 
tydamos virsta savo pačių priešingybe, 

Zeit.— 1968.— Nr. 7—P. 1, 

43 Cit. Wie ist Demokratie in der Kirche mėglich.— P. 99. 

* Todėl II Vatikano susirinkimas ir ragina vyskupus, jei šie 
„dėl senyvo amžiaus ar kitokios svarbios priežasties nebepajėgia sa- 
vo pareigų tinkamai atlikti“, prašytis „iš jų atleidžiami“ (II, 75). Ta- 
čiau Susirinkimas niekur nemini, kad vyskupo tarnyba jau iš anksto 
būtų aprėžta tik tam tikrų metų skaičiumi. 

47 Pig. Herder-Korrespondenz.— 1968.— Nr. 11—P, 510. 

45 Pig. John T. Noonan. Empiaūngnisverhūtung: Geschichte ihrer 
Beurteilung in der katholischen Theologie und im kanonischen 
Recht.— Mainz, 1969. 

49 Plačiau apie tai plg. autoriaus „Didysis inkvizitorius“,— Biele- 
feld, 1950.— P. 205—207. 

50 S, Ambrosius. De officiis ministrorum, IN // Migne. P. L— 
T. 16— P. 159. 

5! Werner Jaeger. Das frūhe Christentum und die griechische 
Bildung.— Berlin, 1963.— P. 3, 

52 Pig. Julius Tyciak. Zwischen Morgenland und Abendland— 
Dūsseldorf, 1949— P. 107. 

53 Plg, Basilio Talakis. Filosofia bizantina.— Buenos Aires, 1952— 
P. 264, 

“4 Plg. Handbuch der Kirchengeschichte / Leidžiamas Hubert Ję- 
din.— Freiburg—Br., 1967.— T. 4— P. 627—638. 

5 V. V. Zenkovskij. Svoboda i sobomostį // Putj— 1927.— 
Nr. 7—P. 11. 

56 Jean Daniėlou. Vom Heil der Vėlker.— Frankfurt — M., 1952.— 
P. 53. 


57 Jean Daniėlou. Op. cit.— P. 53. 

š 5 Plg. šios kalbos tekstą „Herder-Korrespondenz".— 1969.— Nr. 
„— P, 423, 

5 Rranz Grivec. Konstantin und Method: Lehrer dėr Slaven.— 
Wiesbaden, 1960.— P. 161, 164—165. 

0 Pig, plačiau apie tai: M, Schmaus, Das Kommen des Herrn und 
die Feier der Eucharistie // Vom christlichen Mysterium: Gesammelte 
Arbeiten zum Gedachtnis von Odo Casel.— Dūsseldorį, 1951— P. 29. 

S Pig. A. G. Martimor. Handbuch der Liturgiewissenschafi.— 
Freiburg—Br., 1863.— T. 1.— P. 356—358. 

“Žž N. A. Berdiajev. Christianstvo pered sovremennoį socialnoj dej- 
stvitelnostju.— Paris, 1932.— P. 1. 

S Plg. L. A. Zander. Die westliche Orthodoxie.— Mūnchen, 1959.— 

8 


“ L. A, Zander.— Ten pat. 

95 L. A. Zander. Op. cit — P. 10. 

“6 J. Kuprionis. Mažosios tautos ir naujoji liturgika // Draugas.— 
1965.— Vas, 20. 

97 Vincas Mykolaitis-Putinas. Raštai. — Vilnius, 1959— T. 1.— 
P. 272. 

6 Hans Urs von Balthasar. Die Gottesirage des heutigen Men- 
schen.— Wien, 1956— P. 149. 

9 Hans Urs von Balthasar.— Ten pat. 

"0 F, Houlart. L'Eplise et le monde.— Paris, 1964—P. 42; plg. 
taip pat: Besinnung auf das Verhaltnis. von Kirche und Welt // Her- 
der-Korrespondenz.— 1967.— Nr. 2.— P. 49—52, 

"1 Cit: Paskutiniųjų popiežių enciklikų ir p. Pijaus XII kalbų 
rinkinys.— P, 445, 

72 Robert Spaemann. Theologie, Prophetie, Politik // Wort und 
Wahrheit.— 1969.— Nr. 6— P, 491, 

" Plačiau apie (ai plg. autoriaus ,Niekšybės paslaptis“.— Brook- 
lyn, 1964.— P. 198—221. 

* Pig: Strukturdebatte und Kirchenreftorm Į/ MHerder-Korrespon- 
denz.— 1969.— Nr. 6.— P. 252, 

"5 Pig; Hans Urs von Balthasar. Cordula oder der Ernstfall.-— 
Einsiedeln, 1966— P. 105; taip pat kitą jo knygą „Wer ist ein 
Christ?" — Einsiedeln, 1965, : 

“ F. M. Doslojevskij. Sobranije sočinenij— Moskva,  1958.— 
T. 10— P. 74. 

"7 Robert Špaemann. Op. cit.— P. 490. | 

7 Cit: Wort und Wahrheit.— 1969.— Nr. 6.— P. 495. 

DIDIEJI DABARTIES KLAUSIMAI 


Pirmas skyrius 
PASAULIO SEKULIARIZACIJA 


! Arnold E. Loen. Saekularisation. Von der wahren Voraussetzung 
und angeblichen Gottlosigkeit der Wissenschaft — Muenchen, 1965.— 
P. 12. 

ž II Vatikano susirinkimo dokumentai: 3 t. / Vertė prel. V. Bal- 
čiūnas ir A. Tamošaitis SJ. — Boston, 1967—1969, 

3 Jean Daniėlou, Das Christentum und die nichtehristlichen Reli- 
gionen // Kuenitige  Aufgaben der Theologie— Muenchen, 1967— 
P, 143; plg. II Vatikano susirinkimo dokumentai — T. 2.— P. 284. 

* Pig. Mircea Eliade. Ewige Bilder und Sinnbilder.— Olten, 1968; 
Jean Daničloų. Op. cit.— P. 137, 

5 Heraklit. 1ekstai, išleisti H. Ouiring— Berlin, 1959.—P. 77; 
plačiau apie tai plg.: A. Maceina. Dievo avinėlis.— Putnam, 1966— 
P. 200—204. 

6 Max Scheler. Gesammelte Werke— Bem, 1954— T. 5— P. 261. 

7 Romano Guardini. Der Herr: Betrachtungen ueber die Person 
und das Leben Jesu Christi. — Wuerzburg, 1937— P. 282. 

S Piet Schoonenberg. Theologie der Suende: Ein eschatologischer 
Versuch.— Einsiedeln, 1966.— P. 138. 

2 Pig. Romano Guardini. Op. cit.— P. 195; Piet Schoonenberg. Op. 
cit.— P. 125, 

10 Pig. Friedrich Nietzsche. Die froehliche Wissenschaft.— 1882.— 
Nr. 125; plačiau apie tai plg.: A. Maceina, Ateizmas ir komunizmas // 
Aidai.— 1969.— Nr. 8.— P. 341—344. 

U Otto Semmelroth. Saekularisierung als Frage an die Theolo- 
gie // Stimmen der Zeit.— 1968.— Nr, 12.— P. 388. 

12 Šį skirtumą bandyta nusakyti ir dviem terminais: „sekuliariza- 
cija“ ir „sekuliarizmas“ (plg. Friedrich Gogarten. Verhaengnis und 
Hoffnung der Neuzeit: Die Saekularisierung als theologisches Prob- 
Iem.— Stuttgart, 1953), Kalbiniu tačiau atžvilgiu tarp jų yra tik taps- 
mo-būsmo skirtumas: „sekuliarizmas“ yra „sekuliarizacijos“  pasėka 
(plg. atomizacija — atomizmas, pauperizacija — pauperizmas). Gal dėl 
to „sekuliarizmas“ antikristinės sekuliarizacijos prasme ir neįleido 
šaknų teologinėje literatūroje, nors retkarčiais jis dar ir šiandien te- 
bėra vartojamas (plg. Enrigue Dussel. Von der Saekularisierung zum 
Saekularizmus der Wissenschaft // Concilium.— 1966.— Nr. 8—9— 
P. 536—547). Šioje knygoje vartojame mums iprastą terminą „seku- 
liarizacija“, pabrėždami betgi dvejopą jo prasmę. 

S Plg. Hermann Lūbbe, Saekularisierung. Geschichte eines ideen- 
politischen Begriffs.— Freiburg-—Br., 1965.— P. 109, 


735 


M Peter Wust. Gesammelte Werke.— Muenster, 1966— T. 6— 
P. 107, 301, 

15 Peter Wust. Op. cit— T. 3—1.— P. 36. 

6 Plg. Alfred Mūller-Armack. Das Jahrhundert ohne Gott: Zur 
Kultursoziologie  unserer Zeit— Muenster. 1948; Michael Piliegler. 
Die religioese Situation.— Graz, 1948. 

17 Bernard Deligauw. Geschichte als Fortschrilt— Koeln, 1966.— 
T. 3—P. 131. 

15 Johann Baptist Melz. Die Zukunft des Glaubens in einer homi- 
nisierten Welt // Weliverstaendnis im Giauben.— Mainz, 1966.— P. 
46, 54. 

19 Plg. Johann Bapiist Melz. Op. cit— P. 51. 

2 Joseph  Comblin. Saekularisierung: Mythen, Realitaeten und 
Probleme // Concilium.— 1969.— Nr. 8—9.— P, 550. 

21 Joseph Comblin. Op. cit.— P. 549—550. 

2 Tai aiškiai pripažįsta ir II Vatikano susirinkimas, kalbėdamas 
apie žmogaus veiklą pasaulyje: „Daugelį gėrybių, kurių žmogus ki- 
tados laukė iš nežemiškų galių, šiandien pasirūpina savo paties apsuk- 
rumu“" (i, 201). 

3 Plg. Johann Baptisti Metz. Op. cit— P. 51; Enrigue Dussel. Op. 
cit — P. 536—537; Robert Ledogar. Tischgebet und Eucharistie // Con- 
cilium.— 1970.— Nr. 2.— P. 131. 

* II Vatikano susirinkimo dokumentai — T. 1— P. 201. 

25 Sakysime: galima teisėtai abejoti, ar iš tikro šiandien „žmonių 
bendruomenės likimas darosi vienas ir jau nebesiskaido tarsi į atski- 
ras įvairias istorijas“ (I, 173). Juk tiek komunizmo valdomos šalys, 
tiek albudusios Azijos bei Afrikos tautos kaip tik mėgina išvystyti 
savas istorijas, sąmoningai atsisiedamos nuo Vakarų istorijos. Taip 
pat abejotina, ar „biologinių, psichologinių ir visuomeninių mokslų 
pažanga... padeda žmogui geriau pažinti save“ (t. p.). Nes visi šie 
mokslai žmogaus asmens gelmių (žmogaus kaip aš) nepasiekia, o be 
šių gelmių savęs pažinimas visados lieka paviršutiniškas, Šios knygos 
autorius drįstų net teigti, kad Sokratas, Augustinas ar Bonaventūras 
žymiai giliau pažino žmogų negu J. Rostandas (biologas), S. Freudas 
(psichologas) ar J. Marcuse (sociologas). , 

2 Tokio sankirčio pavyzdžiu mūsų laikais yra laikoma pop. Pi- 
jaus XII enciklika „Humani generis“ (1950), kurioje šiandien taip 
madinė evoliucijos teorija yra vadinama „dar neįrodyta nesugriauna- 
mai — Aondum invicte probatum“ ($ 5), o šv. Tomo Akviniečio meto- 
das skelbiamas kaip „prašokstąs visus kitus — singulari praestantia 
eminere" ($ 31) — teiginiai, kuriems nenusilenkią nei gamtininkai, nei 
filosofai (plg, Ignace Lepp. Le Monde chrėtien et ses maliagons.— Pa- 
ris, 1956). Tokio sankirčio regima ir pop. Pauliaus VI enciklikoje 
„Humanae vitae" (1968), kurią Tiūbingeno u-to kat. teologijos profe- 
sorius H. Kuengas tiesiog pavadino „antruoju Galilėjaus atveju“ ir 
kuriai prikišama, esą įos argumentai neatitinką šiandienos mokslų 
pažangos (plg. Zur Problematik einer paepstlichen Entscheidung // Her- 
der-Korrespondenz.— 1968.— Nr. 9.—P. 393—399). Tačiau, gretinant 
šias dvi enciklikas, pamirštama, kad pop. Pijaus XII teiginiai, liečią 
evoliuciją ir filosofijos metodą, nėra nei tikėjimo, nei dorovės daly- 
kai, todėl verti tiek, kiek paremti įrodymais. Tuo tarpų pop. Pauliaus 
VI skelbimas, kad „tyčiomis nevaisingu padarytas moterystės veiksmas 
yra nedoras pačiu savimi (intrinsece)' ($14), yra dorinis dėsnis savo 
esme ir todėl atsiremia ne į mokslo įrodymus, (bet, kaip pats popiežius 

pastebi, į jam „Kristaus paliktos pareigos galią“ ($ 6). Tikėjimo ir 
doros dėsniai, kaip įpareigoją sąžinę, gali būtį skelbiami tiktai Dievo 
vardu, nes tik Dievas gali sąžinę įpareigoti. Tačiau Dievas neargumen- 
iuoja: Jis tik skelbia. Todėl ir Bažnyčios skelbiamų tikėjimo tiesų ir 
dorinių dėsnių šaltinis yra ne koks nors mokslas — tegu ir pažangiau- 
sias, — bet Viešpaties apreiškimas ir šio apreiškimo autentinis aiški- 
nimas bei išvystymas mokomąja Kristaus perteikta Bažnyčiai galia. 
Bažnyčios skelbime naudojami „argumentai“ gali būti ir labai silpni 
(kartais net klaidingi), tačiau paties skelbimo jie nesugriauna, nes ne 
jie yra šio skelbimo pagrindas, Tai šiandien dažnai pamirštama kritį- 
kuojant ne tik popiežiaus politines, socialines ar ekonomines pasiū- 
las, bet ir dorinių dėsnių skelbimą; dėsnių, kuriuos popiežius neišran- 
da ir nesukuria, o tik paskelbia. 

7 Olto Semmeiroth. Op. cit— P. 393. 

28 Joseph Comblin. Op, cit.—- P, 549. 

29 Apie šią svarbą yra autorius rašęs straipsnyje „Kultūros prasmė 
Krikščionybėje“ (Aidai — 1963,— Nr. 10—P. 425—434) ir šioje kny- 
goje anų minčių nekartoja, nenorėdamas susprogdinti jos rėmų. 

30 Mintį, esą kultūra sudaro medžiaginį religijai pagrindą, kaip 
gamta tokį pagrindą sudaro kultūrai, skelbė jau Stasys Šalkauskis 
daugiau negu prieš 40 metų (plg. Kultūros filosofijos metmens. — 
Kaunas, 1926.— P. 85—88). 

3 Helmui Thielicke. Der Mensch des Saekularismus // Universi- 
tas.— 1946.— Nr. 9.— P. 1069. 

32 Hans Urs von Balthasar. Die Gottesfrage des heutigen Men- 
shen.— Wien, 1956.— P. 149. 

3 Johann Baptist Metz. Op. cit— P. 47, 48, 62. 

“ Hans Urs von Balthasar. Gott begegnen in der heutigen Welt // 
Weltverstaendnis im Glauben.— Mainz, 1966.— P. 13. 

35 Plačiau apie šį pranciškonišką ir esmėje krikščionišką pasaulio 
daiktų kaip Viešpaties ženklų pergyvenimą autorius rašo „Saulės 
giesmėje".-— Brooklyn, 1954.— P. 22—29. 

36 Karl Raliner. Wissenschait als Koniession? Gott, seine Offen- 
barung und das moderne Weltbild // Wort und Wahrheit— 1954— 
Nr. 11.— P, 812, 

37 Otto Semmelrolh. Op. cit.— P. 389. 

38 G. Tabidze. Narod // Družba narodov.— 1957.— Nr. 11.— P. 38. 


39 Plg. A, Maceina. Didysis inkvizitorius.— Schweinfurt, 1950— 
P. 73. 

*0 Ludwig Feuerbach. Das Wesen des Christentums.— Berlin, 
1956.— T. 2.— P. 409. 

*1 G. V. Plechanov. Izbrannyje filosafskije proizvedenija.-—- Mosk- 
va, 1957— T. 3— P. 377. 

42 Pig. Karl Rahner. Gegenwart des Christentums.— Freiburg— 
Br., 1963.— P. 38—39; Kar! Rahner. Glaube, der die Erde liebt: Christ- 
liche Besinnung im Alitag der Welt— Freiburg—Br., 1966.— P. 88— 
94; Johannes Baptist Melz. Der Unglaube als theologisches Problem // 
Concilium.— 1966.— Nr. 6.— P, 484—492. 

*3 PauJ Overhage ir Kari Rahner. Das Problem der Hominisation.— 
Freiburg—Br., 1961.-— P. 373. 

44 Evoliucijos teorija to padaryti negali kaip tik todėl, kad, kaip 
P. Overhage'as pastebi, „šis sprendžiamasis išeities taškas nėra pagrin- 
džiamas iškasenomis“ (Op. cit.— P. 368). 

*“ Kaip šį didžiai vargingą žmogaus išsivystymą suderinti su pir- 
mykšte malonės būsena, vadinama rojumi, yra sunkus teologijos užda- 
vinys (plg. Paul Overhage ir Karl Rahner. Op. cit— P. 84—97), šian- 
dien mėginamas išspręsti tuo, kad iš naujo pėrmąstoma gimtosios 
nuddėmės esmė (plg. Piet Schoonenberg. Theologie der Suende.— Ein- 
siedeln, 1966; Karl-Heinz Wecger. Theologie der Erbsuende.— Frei- 
burg—Br., 1970; Urs Baumann. Erbsuendet—Freiburg—Br., 1970). Šia- 
me permąstyme betgi dažnai linkstama gimtąją nuodėmę aiškinti do- 
rinio pritarimo ar pasekimo prasme, atsidaužiant tuo būdų į Krikšč, 
dogmą, skelbiančią, kad ši nuodėmė yra perteikiama ne pasekimu, 
bet gimimu: „non imitalione, sed generalione“. 

* K. Klohstermeier. Das Problem des Ursprungs der Religion // 
Ursprung der Religion.— Berlin, 1961.— P. 15, 

47 Atrodo, kad šį kitimą turi galvoje įr laiško žydams autorius, 
rašydamas: „Dievas, daug kartų ir tūleriopų būdu kalbėjęs kitados tė- 
vams per pranašus, paskiausiai, šiomis dienomis kalbėjo mums per 
Sūnų" (Žyd 1, 1—2). Vadinasi, Apreiškimo tūleriopumas yra paliudi- 
jamas paties Šventraščio (plg. sudėt. veikalą „Mysterium Salutis: Die 
Grundlagen heilsgeschichtlicher Dogmatik“ / Red. Johannes Feiner ir 
Magnus Lėhrer.— Einsiedeln, 1965.— T. 1.— P. 162—169. 

43 Savo mintis Jean Daniėlou yra išdėstęs savo knygoje „Essai 
sur Ie mystėre de Į'Histoire“ (Paris, 1953), kuria čia ir naudojamės. 
Trumpai jis jas yra sutraukęs ir kitose savo studijose: „Le imystėre 
du salut des nations“ (Paris, 1952), „Christentum und die nichlchrisl- 
lichen Religionen“ // Kuenitige Aufgaben der Theologie.— Muenchen, 

1967.— P. 134—156. 

* Jean Daniėlou, Essai sur le mystėre de V'Histoire.— P, 24. 

50 II Vatikano susirinkimo dokumentai — T. 1.— P. 283. 

5! Plg. Sėren Kierkegaard, Furcht und Zittern // Gesammelte Wer- 
ke.— Duesseidorf, 1950.— T. 4— P. 7—22./ 

32 Plačiau apie šv. Jono Krikštytojo kaip pirmatako ryšį su Kris- 
tumį plg. A. Maceina. Dievo avinėlis.— P, 1—24, 

53 Plg. Karl Rahner. Chancen der Priestergruppen // Stimmen der 
Zeit.— 1970.— Nr. 3.— P. 176. 

M Michel Meslin. Kirchliche Institulionen und Klerikalisierung in 
der fruehen Kirche // Concilium.— 1969.— Nr. 8—9.— P, 497; plg. 
p. 512—519. 

5 Arnold E. Loen. Saekularisierung.— P. 12. 

55 Šis pavyzdys yra ypač būdingas. Kai prieš keliolika metų so- 
vietiniai gydytojai Rusijoje paskelbė suradę priemonių beskausmiam 
gimdymui, tai italų gydytojai katalikai kreipėsi į pop. Pijų XII klaus- 
dami, ar jie kaip krikščionys galį šiomis priemonėmis Naudotis ir tuo 
būdu nuimti paties Dievo moteriai uždėtą bausmę, išreikštą Švent- 
raščio pradžioje: „Aš padidinsiu tavo sunkenybes nėštumo metu, ir 
tu gimdysį skausmuose“ (Pr 3, 16). Pop. Pijaus XII atsakymas buvo 
teigiamas kaip gamtos sekuliarizacijos išdava: gimdymo skausmai ne- 
bėra Viešpaties bausmės ženklas, o paprastas biologinio gamtos dės- 
ningumo reiškinys. 

57 Pig. Sergej Bulgakov. Ikona i ikonopočitanije— Paris, 1933; 
V. Losskij. Der Sinn der Ikonen— Bern, 1952; L. Ouspensky. Essai 
sur la thėologie de Yicon dans Vėglise orthodoxe.— Paris, 1960. 

58 Arnold E. Loen. Op. cit— P. 54; plg. Henricus Fortmann, Der 
Primitive, der Dichter und der Glaeubigėe: Randbemerkungen zur 

Psychologie der Saekularisation // Concilium.— 1969.— Nr. 8—9,— 
P. 505. 

59 Enrigue Dussel. Op, cit— P. 536. 

60 Platonizmo, vyravusio viduramžių mąstyme visą priešscholastinį 
tarpsnį (plg. Endre v. Ivanka, Plato christianus.— Einsiedeln, 1964— 
P. 309), nenugalėjo šiuo atžvilgiu nė aristotelizmo įsitvirtinimas scho- 
lastikos pavidalu, nes, kaip teisingai pastebi filosofijos istorikas 
J. Hirschbergeris, „„metafiziniai Aristotelio pradai visad yra platoniški; 
todėl atsidėti metafizikai pagal Aristotelį esmėje reiškia visados eiti 
Platono keliu (piatonisieren)/“ (Johannes Hirschberger. Geschichte der 
Philosophie.— Freiburg—Br., 1949,— T. 1.— P. 177). 

“ Plg. Hans Urs von Balthasar, Die Gottesftrage des heutigen 
Menschen.— P. 149, 

62 Plg. Jourdain, Bishop. Die „Gott-ist-tot" Theologie-— Duessel- 
dorf, 1968. 

“ Plg. Heinz Zahrnt. Gott kann nicht sterben: Wider die falschen 
Alternativen in Theologie und Gesellschaft.— Muenchėn, 1970: „Teo- 
logija be Dievo yra arba gryna antropologija, arba nesąmonė“ (57 p.). 

“4 Heinz Zahrnt. Op. cit— P. 55. 

55 Nikolai Berdiajew. Wahrheit und Luege des Kommunismus.— 
Baden-Baden, 1957.— P, 11. 


Antras skyrius 
EVANGELIJŲ NUMITINIMAS 


! Rudoli Bulimann. Neues Testament und Mythologie: Offenbarung 
und Heilsgeschehen.— Muenchen, 1941; ši paskaita yra prieinama rin- 
kinyje „Kerygma und Mythos“. — Hamburg, 1952.— T. 1.—P. 15—48. 

2 Heinz Zahrnt. Die Sache mit Gott: Die protestantische Theolo- 
gie im 20 Jahrhundert.— Muenchen, 1966.— P. 275. : 

3 Pig. Heinz Zahrnt. Op. cit — P. 277. 

4 Plg. G. Hasenbūtti. Der Glaubensvolizug: Eine Begegnung mit 
Rudolf Bultmann aus katholischem Giaubensverstaendnis.— Essen, 1963. 
Šiai knypai pats Bultmannas yra parašęs įvadą, pastebėdamas, esą jos 
autorius yra jo mintis ne tik supratęs, bet ir atskleidęs toli siekiantį 
atitikimą tarp numitinimo ir katalikų tikėjimo sampratos. 

5 Heinrich Fries. Entmythologisierung und theologische Wahrheit // 
Gott in Welt (leidinys, skirtas Karlo Rahnerio 60 m. sukakčiai) — 
Freiburg-—-Br., 1964.— T. 4.— P. 366—367. 

6 Šios knygos autorius vartoja terminą ,„numitinimas“, o ne „nu- 
mitologinimas“, nes „mitologija“ reiškia arba milų sistemą, arba mitų 
mokslą ir todėl neturi nieko bendro su mūsų klausimų. Evangelijas 
galima tik numitinti, jeigu jos yra mitai, o ne „numitologinti“. Štai 
kodėl net ir vokiečių teologai (F. Gogarten, H. Zahrmnt) laiko terminą 
„Entmythologisierung“ nevykusiu ir naudoja pastaruoju metu jau 
- „Entmytisierung“. 

? Karl Barih. Das Wort Gottes und die Theologie— Muenchen, 
1924— P. 28; plačiau apie K. Barthą ir dialektinę teologiją plg. Heinz 
Zahrnt. Die Sache mit Gott.— P. 13—65. 

S Karl Barth. Der Roemerbrief.— Zuerich, 1954.— P. v. 


9 Heinz Zahrnt. Die Sache mit Gott.— P. 275—276. 
10 Heinz Zahrnt. Op. cit — P. 265. 

mas: „Niekas negali aprašyti sielos pergyvenimų maldingo kataliko, 


741 


r rų 


klausančio šv. Mišių, jei pats netiki į realų Kristaus buvimą Šv. Sak- 

taip lygiai kritiškai vertinti, kaip ir paties Teilhard'o idėjas. 

“4 Antanas Paškus. Op. cit.— P. 203. Šitoje vietoje A. Paškus sę- 
ka K. Rahneriu: plg. Das Problem der Hominisation.— P. 59-—60, 

45 P. Teilhard de Chardin, Der Mensch im Kosmos.— P, 168. 

355 P. Teilhard de Chardin. Der Mensch im Kosmos— P. 2. 

86 P. Teilhard de Chardin. Pilger der Zukunft: Neue Reisebriefe 
1939—1955.— Freiburg —Br., 1962.— P. 53—54, 

57 Plg. P. Teilhard de Chardin. Der Mensch im Kosmos.— P, 271. 

38 Nicolas Berdiaeif, De YEsclavage et de la Libertė de !'Homme.— 
Paris, 1946.— P, 285. 

38 Antanas Paškus. Teilhard'o Dievas.— P. 206. 

9 Antanas Paškus. Ten pat. 

91 Nicolai Berdiajew. Der Sinn der Geschichte— Tuebingen, 
1950.— P. 279—280. 

92 Antanas Paškus. Op. cit.— P. 205. 

93 Adoli Porimann. Der Pfeii des Humanen.— P. 60—64. 

4 Antanas Paškus. Op, cit.— P, 204. 

95 Pierre Smulders, Theologie und Evoliution.— P. 100, 

95 Antanas Paškus. Op, cit— P. 204. 

“7 Plg. Ernst Benz, Schoepiungsglaubę und Endzeįterwartung— 
P. 249. 

98 P. Teilkard de Chardin. Lobgesang des Alls.— P, 37, 

9 Anlanas Paškus. Op, cit.— P. 205. 

10 Leo Scheficzyk. Die "Christogenese" Teilhard de Chardins und 
der kosmische Christus bei Paulus // Tuebinger Theologische Guart- 
alschrift.— 1963.— Nr. 2.— P, 162, 

101 P, Teilkard de Chardin. Lobgesang des Alls.— P, 37, 


KRIKŠČIONIS PASAULYJE 


Pirmas skyrius 
PASAULIŠKIO PROBLEMA 


! Pig. Jaohannes Brosch, Charismen und Aemter in der Urkirche.— 
Bonn, 1951; C. Romaniuk. Le sacerdoce dans le Nouveau Testament — 
Le Puy, 1968; Kari Hermann Scheike. Priester und Laien in der Kir- 
che.— Mainz, 1968; Hermann Schlier. Die Zeit der Kirche.— Frei- 
burg/Br., 1962; Rudolf Schnackenburg. Die Kirche im Neuen Testa- 
ment. — Freiburg/Br., 1961. 

* Walter Kasper. Neue Akzente im dogmatischen Verstaendnis des 
priesterlichen Dienstes // Concilium.— 1969.— Nr. 3—P. 159. W. Kas- 
peras teisingai pastebi, esą įžvalga, kad Kristus yra vienintelis Ku- 
nigas, t.y. Aukotojas ir Tarpininkas, turi ne dogminės, bet ir sielo- 
vadinės reikšmės: ji išvaduojanti dvasiškį iš nepakeliamo atsakingumo 
už kito Žmogaus išganymą. Tiktai tikėdamas, kad sakramentuose vei- 
kia ne jis pats, o Kristus, žmogus gali drįsti, nepaisydamas savo 
silpnybių ir net nuodėmių, priimti Kunigystės sakramentą ir eiti ku- 
nigiškąsias pareigas. Kitaip kunigo tarnyba būtų psichologiškai nepa- 
keliama, nes būtų susieta su begaliniu atsakingumu už amžinąjį mūsų 
artimo likimą (plg. Op. cit.— P. 166). 

3 Plg. K. H. Schelke. Op. cit.— P, 161; Goiihald Hasenbuetl. Das 
kirchHiche Vorsteheramt // Wort und Wahrheit.— 1970.— Nr. 6— 
P. 549, 

* W. Kasper. Op. cit — P. 167, 

5 Plg. K. H. Schelke, Op. cit — P. 158. 

5 G. Hasenbuell. Op. cit.— P. 550. 

? Wolfgang Trilling. Vollimacht und Dienst: Zur Diskussion um 
das kirchliche Amt // Stimmen der Zeit.— 1971.— Nr. 5— P. 300. 

S W. Trilling. Op. cit.— P. 297, 299. 

* K. H. Schelke. Op. cit— P. 160. 

SUDARYTOJO PASTABOS 


Ėmesis analizuoti kokią nors problemą, A. Maceina retai kada 

Į šį tomą sudėti tie' beveik pamečiui parašyti darbal, kuriuosę 
analizuojamos svarbia'sios šiuolaikinės krikščionikkosios religijos prob“ 
lemos. t.y, Bažnyčios atsinaujinimas, religijos demitologizacija ir pa- 
saulio sekuliarizacija, pasauliečio vieta dabarlies pasaulyje bei teolo- 
gijos politizacija tautų soclalinio įr nacionalinio išsivadavimo kovoje. 

